**Салық және бюджетке төленетiн басқа да мiндеттi төлемдер туралы (Салық кодексi)**

Қазақстан Республикасының 2008 жылғы 10 желтоқсандағы N 99-IV Кодексi

**1. ЖАЛПЫ БӨЛIМ**

**1-БӨЛIМ. ЖАЛПЫ ЕРЕЖЕЛЕР**

**1-тарау. НЕГIЗГI ЕРЕЖЕЛЕР**

**1-бап. Осы Кодексте реттелетiн қатынастар**

      Осы Кодекс салықты және бюджетке төленетiн басқа да мiндеттi төлемдердi белгiлеу, енгiзу және есептеу мен төлеу тәртiбi жөнiндегi билiк қатынастарын, сондай-ақ мемлекет пен салық төлеушi (салық агентi) арасындағы салық мiндеттемесiн орындауға байланысты қатынастарды реттейдi.

**2-бап. Қазақстан Республикасының салық заңнамасы**

      1. Қазақстан Республикасының салық заңнамасы Қазақстан Республикасының Конституциясына негiзделедi, осы Кодекстен, сондай-ақ қабылдануы осы Кодексте көзделген нормативтiк құқықтық актiлерден тұрады.   
      2. Осы Кодексте көзделмеген салықты және бюджетке төленетiн басқа да мiндеттi төлемдердi төлеу жөнiндегi мiндет ешкiмге жүктелуге тиiс емес.   
      3. Салық және бюджетке төленетiн басқа да мiндеттi төлемдер осы Кодексте белгiленген тәртiппен және жағдайларда белгiленедi, енгiзiледi, өзгертiледi немесе күшiн жояды.   
      4. Осы Кодекс пен Қазақстан Республикасының басқа да заңнамалық актiлерiнiң арасында қайшылықтар болған кезде салық салу мақсатында осы Кодекстiң нормалары қолданылады. Осы Кодексте көзделген жағдайларды қоспағанда, салықтық қатынастарды реттейтiн нормаларды салықтық емес заңнамаға енгiзуге тыйым салынады.   
      5. Егер Қазақстан Республикасы ратификациялаған халықаралық шартта осы Кодекстегiден өзгеше ережелер белгiленсе, көрсетiлген шарттың ережелерi қолданылады.

**3-бап. Қазақстан Республикасы салық заңнамасының**   
              **қолданылуы**

      1. Қазақстан Республикасының салық заңнамасы Қазақстан Республикасының бүкiл аумағында қолданыста болады және жеке тұлғаларға, заңды тұлғалар мен олардың құрылымдық бөлiмшелерiне қолданылады.  
      РҚАО-ның ескертпесi!  
      2-тармақ 2011.07.01 бастап қолданысқа енгiзiледi (*ҚР 2008.12.10 N 100-IV Заңының* 1-т. *қараңыз*).  
      2. Салық әкiмшiлiгiн жүргiзу, салық есептiлiгiн белгiлеу ерекшелiктерi, сондай-ақ салық төлеушiлердiң (салық агенттерiнiң) жағдайын жақсарту жөнiндегi өзгерiстер мен толықтыруларды қоспағанда, осы Кодекске өзгерiстер мен толықтырулар енгiзетiн Қазақстан Республикасының заңнамалық актiлерi ағымдағы жылдың 1 қарашасынан кешiктiрiлмей қабылдануы және олар қабылданған жылдан кейiнгi жылдың 1 қаңтарынан бастап қана қолданысқа енгiзiлуi мүмкiн.

**4-бап. Қазақстан Республикасында салық салу принциптерi**

      1. Қазақстан Республикасының салық заңнамасы салық салу принциптерiне негiзделедi. Салық салу принциптерiне салық салудың мiндеттiлiгi, айқындылығы, әдiлдiгi, салық жүйесiнiң бiртұтастығы және Қазақстан Республикасы салық заңнамасының жариялылығы принциптерi жатады.   
      2. Қазақстан Республикасы салық заңнамасының ережелерi осы Кодексте белгiленген салық салу принциптерiне қайшы келмеуге тиiс.

**5-бап. Салық салудың мiндеттiлiгi принципi**

      Салық төлеушi - салық мiндеттемесiн, салық агентi салықтарды есептеу, ұстау және аудару жөнiндегi мiндеттi Қазақстан Республикасының салық заңнамасына сәйкес толық көлемде және белгiленген мерзiмде орындауға мiндеттi.

**6-бап. Салық салудың айқындылығы принципi**

      Қазақстан Республикасының салықтары және бюджетке төленетiн басқа да мiндеттi төлемдерi айқын болуға тиiс. Салық салудың айқындылығы салық төлеушiнiң салық мiндеттемесi, салық агентiнiң салықтарды есептеу, ұстау және аудару жөнiндегi мiндетi туындауының, орындалуының және тоқтатылуының барлық негiздерi мен тәртiбiнiң Қазақстан Республикасының салық заңнамасында белгiленуiн бiлдiредi.

**7-бап. Салық салудың әдiлдiгi принципi**

      1. Қазақстан Республикасында салық салу жалпыға бiрдей және мiндеттi болып табылады.   
      2. Жеке-дара сипаттағы салық жеңiлдiктерiн беруге тыйым салынады.

**8-бап. Салық жүйесiнiң бiртұтастығы принципi**

      Қазақстан Республикасының салық жүйесi Қазақстан Республикасының бүкiл аумағында барлық салық төлеушiлерге (салық агенттерiне) қатысты бiрыңғай жүйе болып табылады.

**9-бап. Қазақстан Республикасы салық заңнамасының**   
              **жариялылығы принципi**

      Салық салу мәселелерiн реттейтiн нормативтiк құқықтық актiлер ресми басылымдарда мiндеттi түрде жариялануға жатады.

**10-бап. Салық саясаты**

      Салық саясаты - мемлекеттiң қаржылық қажеттiлiктерiн мемлекет пен салық төлеушiлердiң экономикалық мүдделерi тепе-теңдiгiнiң сақталуы негiзiнде қамтамасыз ету мақсатында жаңа салықты және бюджетке төленетiн басқа да мiндеттi төлемдердi белгiлеу және қолданыстағыларының күшiн жою, салық және бюджетке төленетiн басқа да мiндеттi төлемдер бойынша ставкаларды, салық салу объектiлерi мен салық салуға байланысты объектiлердi, салық базасын өзгерту жөнiндегi шаралар жиынтығы.

**11-бап. Салық салу мәселелерi жөнiндегi консультациялық**   
               **кеңес**

      1. Салық мiндеттемелерiн орындау барысында туындауы мүмкiн түсiнiксiздiктердi, дәлсiздiктер мен қайшылықтарды жою жөнiнде ұсыныстар әзiрлеу, сондай-ақ салықты және бюджетке төленетiн басқа да мiндеттi төлемдердi төлеуден жалтарудың ықтимал схемаларының жолын кесу мақсатында Қазақстан Республикасының Үкiметi Консультациялық кеңес құруға құқылы.   
      2. Консультациялық кеңестiң құрамын және ол туралы ереженi Қазақстан Республикасының Үкiметi бекiтедi.

**12-бап. Осы Кодексте қолданылатын негiзгi ұғымдар**

      1. Салық салу мақсатына орай осы Кодексте қолданылатын негiзгi ұғымдар:   
      1) ақпаратты өңдеу жөнiнде көрсетiлетiн қызметтер - ақпаратты жинау мен қорытуды, ақпараттық массивтердi (деректердi), жүйеге келтiрудi жүзеге асыру және осы ақпаратты өңдеу нәтижелерiн пайдаланушының билiк етуiне беру жөнiнде көрсетiлетiн қызметтер;   
      2) арнаулы салық режимi - салық төлеушiлердiң жекелеген санаттары үшiн белгiленетiн және жекелеген салық түрлерi мен жер учаскесiн пайдаланғаны үшiн төлемақыны есептеу мен төлеудiң, сондай-ақ олар бойынша салық есептiлiгiн табыс етудiң оңайлатылған тәртiбiн қолдануды көздейтiн бюджетпен есеп айырысудың ерекше тәртiбi;   
      3) бағалы қағаздар - акциялар, борыштық бағалы қағаздар, депозитарлық қолхаттар, пайлық инвестициялық қорлардың пайлары , ислам бағалы қағаздары ;   
      4) басқа да мiндеттi төлемдер – осы Кодексте белгiленген мөлшерде және жағдайларда жүргiзiлетiн кедендiк төлемдерiн қоспағанда, бюджетке төлемақылар, алымдар, баждар түрiндегi мiндеттi ақша аударымдары;  
      5) бересi - салықтық тексеру нәтижелерi туралы хабарламада Қазақстан Республикасының заңнамасында белгiленген тәртiппен шағым жасалу кезеңiнде шағым жасалатын бөлiгiнде көрсетiлген соманы қоспағанда, есептелген, есепке жазылған және мерзiмiнде төленбеген салықтың және бюджетке төленетiн басқа да мiндеттi төлемдердiң, оның iшiнде олар бойынша аванстық және (немесе) ағымдағы төлемдердiң сомасы;   
      6) борыштық бағалы қағаздар - мемлекеттiк эмиссиялық бағалы қағаздар, облигациялар және Қазақстан Республикасының заңнамасына сәйкес борыштық бағалы қағаздар болып танылған басқа да бағалы қағаздар;   
      7) борыштық бағалы қағаздар бойынша дисконт - борыштық бағалы қағаздардың номиналдық құны мен бастапқы орналастырылу (купон есепке алынбаған) құны немесе сатып алыну (купон есепке алынбаған) құны арасындағы айырма;   
      8) борыштық бағалы қағаздар бойынша купон (бұдан әрi - купон) - шығарылым шарттарына сәйкес эмитент борыштық бағалы қағаздардың номиналдық құнының үстiнен төлейтiн (төленуге жататын) сома;   
      9) борыштық бағалы қағаздар бойынша сыйлықақы - шығарылым шарттары бойынша купон төлеу көзделетiн борыштық бағалы қағаздардың бастапқы орналастырылу (купон есепке алынбаған) құны немесе сатып алыну (купон есепке алынбаған) құны мен номиналдық құнының арасындағы айырма;   
      10) валюта айырбастаудың нарықтық бағамы:   
      Қазақстан Республикасының аумағында жұмыс iстейтiн қор биржасының негiзгi сессиясында қалыптасқан және Қазақстан Республикасының Ұлттық Банкi бухгалтерлiк есеп және қаржылық есептiлiк саласындағы қызметтi реттеудi жүзеге асыратын уәкiлеттi мемлекеттiк органмең бiрлесiп белгiлейтiн тәртiппен айқындалған теңгенiң шетел валютасына орташа өлшемдi биржалық бағамы, сондай-ақ теңгенiң Қазақстан Республикасының аумағында жұмыс iстейтiн қор биржасында сауда-саттық жүргiзiлмейтiн шетел валютасына бағамы Қазақстан Республикасының Ұлттық Банкi бухгалтерлiк есеп және қаржылық есептiлiк саласындағы қызметтi реттеудi жүзеге асыратын уәкiлеттi мемлекеттiк органмен бiрлесiп белгiлейтiн тәртiппен кросс-бағамдар пайдаланыла отырып есептеледi;  
      10-1) веб-қосымша – салық төлеушiнiң электрондық салық қызметтерiн алуына және салық мiндеттемелерiн орындауына арналған, уәкiлеттi органның дербестендiрiлген және санкциясыз қолжетiмдiлiктен қорғалған интернет-ресурсы;  
      11) грант - белгi бiр мақсаттарға (мiндеттерге) қол жеткiзу үшiн өтеусiз негiзде:  
      мемлекеттер, мемлекеттердiң үкiметтерi - Қазақстан Республикасына, Қазақстан Республикасының Үкiметiне, жеке тұлғаларға, сондай-ақ заңды тұлғаларға;  
      қызметi қайырымдылық және (немесе) халықаралық сипаттағы және Қазақстан Республикасының Конституциясына қайшы келмейтiн, мемлекеттiк органдардың қорытындысы бойынша Қазақстан Республикасының Үкiметi белгiлейтiн тiзбеге енгiзiлген халықаралық және мемлекеттiк ұйымдар, шетелдiк және қазақстандық үкiметтiк емес қоғамдық ұйымдар мен қорлар - Қазақстан Республикасына, Қазақстан Республикасының Үкiметiне, жеке, сондай-ақ заңды тұлғаларға;  
      шетелдiктер және азаматтығы жоқ адамдар - Қазақстан Республикасына және Қазақстан Республикасының Үкiметiне беретiн мүлiк;  
      РҚАО-ның ескертпесi!  
      Осы абзац 2009.01.01 бастап қолданысқа енгiзiледi және 2016.01.01 дейiн қолданыста болады (*ҚР 2010.03.19 N 258-IV Заңының* 2-т. *қараңыз*).  
      Осы Кодекстiң мақсатына орай, Қазақстан Республикасындағы табысы аз азаматтарды қолдауға (көмек көрсетуге) бағытталған, Қазақстан Республикасы қатысушысы болып табылатын үкiметаралық келiсiм шеңберiнде осындай келiсiммен айқындалған мақсаттарға (мiндеттерге) қол жеткiзу үшiн Қазақстанның үкiметтiк емес қоғамдық қорлары өтеусiз негiзде алған мүлiк те грант деп танылады;  
      12) гуманитарлық көмек - халықтың өмiрi мен тұрмыс жағдайларын жақсарту үшiн, сондай-ақ соғыс, экологиялық, табиғи және техногендiк сипаттағы төтенше жағдайлардың алдын алу және оларды жою үшiн шет елдерден және халықаралық ұйымдардан жiберiлген азық-түлiк, халық тұтынатын тауарлар, техника, құрал-жарақтар, жабдықтар, медициналық құралдар және дәрi-дәрмектер, өзге де заттар түрiнде Қазақстан Республикасына өтеусiз берiлетiн, Қазақстан Республикасының Үкiметi уәкiлеттi ұйымдар арқылы бөлетiн мүлiк;   
      13) демеушiлiк көмек - осы көмектi көрсететiн тұлға туралы ақпаратты тарату мақсатында өтеусiз негiзде:   
      жеке тұлғаларға жарыстарға, конкурстарға, көрмелерге, байқауларға қатысу үшiн және шығармашылық, ғылыми, ғылыми-техникалық, өнертапқыштық қызметтерiн дамыту, бiлiм және спорт шеберлiгi деңгейiн арттыру үшiн қаржылық (әлеуметтiктен басқа) қолдау түрiнде;   
      коммерциялық емес ұйымдарға өздерiнiң жарғылық мақсаттарын iске асыру үшiн берiлетiн мүлiк;  
      14) дивидендтер - акциялар, оның iшiнде депозитарлық қолхаттардың базалық активтерi болып табылатын акциялар бойынша төленуге жататын табыс; қордың басқарушы компаниясы пайларды сатып алған кезде олар бойынша табысты қоспағанда, пайлық инвестициялық қордың пайлары бойынша төленуге жататын табыс; заңды тұлға өз құрылтайшылары, қатысушылары арасында бөлетiн таза табыстың бiр бөлiгi; заңды тұлғаны тарату кезiнде немесе жарғылық капиталды құрылтайшылар, қатысушылар салымдарының мөлшерiн барабар азайту жолымен не құрылтайшылардың, қатысушылардың үлестерiн толық немесе iшiнара өтеу жолымен азайту кезiнде, сондай-ақ құрылтайшы, қатысушы заңды тұлғаға қатысу үлесiн алып қойған кезде, құрылтайшының, қатысушының жарғылық капиталға салым ретiнде енгiзген мүлкiн қоспағанда, мүлiктi бөлуден түсетiн табыстар; исламдық қатысу сертификаттары бойынша төлеуге жататын табыстар; акционер, қатысушы, құрылтайшы немесе олардың өзара байланысты тарапы заңды тұлғадан:  
      тауарлардың, жұмыстардың, көрсетiлетiн қызметтердiң тәуелсiз тарапқа өткiзiлу құны мен олардың акционерге, қатысушыға, құрылтайшыға немесе олардың өзара байланысты тарапына өткiзiлу құны арасындағы оң айырма;   
      тауарлардың, жұмыстардың, көрсетiлетiн қызметтердiң нарықтық бағасы мен мұндай тауарлар, жұмыстар, көрсетiлетiн қызметтер акционерге, қатысушыға, құрылтайшыға немесе олардың өзара байланысты тарапына өткiзiлген баға арасындағы оң айырма;  
      тауарлардың, жұмыстардың, көрсетiлетiн қызметтердiң нарықтық бағасы мен мұндай тауарлар, жұмыстар, көрсетiлетiн қызметтер акционерден, қатысушыдан, құрылтайшыдан немесе олардың өзара байланысты тарапынан сатып алынған баға арасындағы терiс айырма;  
      осы Кодекстiң 163-165-баптарында көрсетiлген табыстарды және тауарлар, жұмыстар, көрсетiлетiн қызметтер өткiзуден түсетiн табыстарды қоспағанда, заңды тұлға өзiнiң акционерiне, қатысушысына, құрылтайшысына немесе олардың өзара байланысты тарапына беретiн кез келген мүлiк пен материалдық пайда түрiнде алатын табыс.   
      Осы тармақшада көрсетiлген оң немесе терiс айырма салық салу объектiлерiн түзету кезiнде айқындалады. Бұл ретте, салық салу объектiлерiн түзету Қазақстан Республикасының трансферттiк баға белгiлеу туралы заңнамасында белгiленген жағдайларда және тәртiппен жүргiзiледi. Осы тармақшаның мақсаты үшiн өзара байланысты тараптар осы баптың 1-1-тармағына сәйкес айқындалады;   
      15) дизайнерлiк қызметтер көрсету - көркемдiк нысандарын, бұйымдардың сыртқы түрлерiн, ғимараттардың қасбеттерiн, үй-жайлар интерьерлерiн жобалау жөнiнде көрсетiлетiн қызметтер; көркемдiк конструкциялау;   
      16) жалған кәсiпорын - Қазақстан Республикасының заңнамасына сәйкес құрылуы және (немесе) оған басшылық етiлуi соттың заңды күшiне енген үкiмiмен не қаулысымен жалған кәсiпкерлiк деп танылған жеке кәсiпкерлiк субъектiсi;   
      17) жеке тұлғаның жеке мүлкi - жеке тұлғаның меншiк құқығындағы немесе ортақ меншiктегi үлесi болып табылатын, кәсiпкерлiк мақсаттарда пайдалануға арналмаған материалдық нысандағы мүлкi;   
      18) жер қойнауын пайдаланушылар - Қазақстан Республикасының  заңнамалық актiлерiне  сәйкес Қазақстан Республикасының аумағында, мұнай операцияларын қоса алғанда, жер қойнауын пайдалану жөнiндегi операцияларды жүргiзу құқығын иеленушi жеке немесе заңды тұлғалар;   
      19) заңды тұлғаның құрылымдық бөлiмшесi - филиал, өкiлдiк;  
      19-1) инвестициялық алтын - Қазақстан Республикасының заңнамасында белгiленген тәртiппен аккредиттелген, сәйкестiктi растау жөнiндегi орган немесе сынақ зертханасы берген, мұндай алтынның ұлттық немесе халықаралық сапа стандартына сәйкестiгiн растау жөнiндегi сертификаты немесе өзге де құжаты бар, мынадай талаптарға сәйкес келетiн алтын:  
      алтын монеталар үшiн:  
      мұндай алтын монеталардың нумизматикалық құндылығы жоқ  
      алтын монеталардың тазалығы жалпы массасының 1000 үлесiне 900 мыңдық үлеске тең немесе одан асатын (бұл 900-сынамаға, 900-промиллеге, 90,0 пайызға немесе 21,6 каратқа сәйкес).  
      Бұл ретте, алтын монета мынадай талаптардың бiрiне сәйкес болған кезде оның нумизматикалық құндылығы бар деп танылады:  
      1800 жылға дейiн соғылған;  
      «пруф» (proof) сапасында бетiн айнадай етiп алуды қамтамасыз ететiн технология бойынша соғылған;  
      шығарылымының таралуы 1000 данадан аспайды;  
      оның нарықтық бағасы монетадағы алтын құнының 80 пайызынан асады.  
      Алтын монетаның нарықтық бағасы алтын монетаны өткiзу күнiне Лондон қымбат бағалы металдар нарығы қауымдастығы белгiлеген алтынның таңертеңгi фиксингiн (бағаның бағамдалуы) көрсетiлген күнге белгiленген валюта айырбастаудың нарықтық бағамына көбейту жолымен айқындалады;  
      қалған алтын үшiн:  
      мұндай алтын құйма және (немесе) пластина нысанында жасалған;  
      мұндай алтынның тазалығы лигатуралық массаның 1000 үлесiне 995 мыңдық үлеске тең немесе одан асатын (бұл 995-сынамаға, 995-промиллеге, 99,5 пайызға немесе 23,88 каратқа сәйкес);  
      20) инжинирингтiк қызметтер көрсету - инженерлiк-консультациялық қызметтер көрсету, зерттеу, жобалау-конструкторлық, есептеу-талдау сипатындағы жұмыстар, жобалардың техникалық-экономикалық негiздемелерiн дайындау, өндiрiстi ұйымдастыру және басқару, өнiмдердi өткiзу саласында ұсынымдар әзiрлеу;   
      20-1) ислам бағалы қағаздары - ислам жалдау сертификаттары мен ислам қатысу сертификаттары;   
      21) келiсiмшарттық қызмет - жер қойнауын пайдаланушының жер қойнауын пайдалануға арналған келiсiмшарттың ережелерiне сәйкес жүзеге асырылатын қызметi;   
      22) келiсiмшарттан тыс қызмет - жер қойнауын пайдаланушының жер қойнауын пайдалануға арналған келiсiмшарттың ережелерiнде тiкелей көзделмеген кез келген өзге қызметi;   
      23) консультациялық қызметтер көрсету - басқарушылық, экономикалық, қаржылық, инвестициялық мәселелердi, оның iшiнде стратегиялық жоспарлау, кәсiпкерлiк қызметтi ұйымдастыру мен жүргiзу, персоналды басқару мәселелерiн шешу мақсатында проблемаларды және (немесе) тұлғаның мүмкiндiктерiн айқындау мен (немесе) бағалауды қоса алғанда, түсiндiрмелер, ұсынымдар, кеңестер және өзге де нысандағы консультациялар беру жөнiнде көрсетiлетiн қызметтер;   
      24) қайырымдылық көмек - өтеусiз негiзде:   
      жеке тұлғаларға әлеуметтiк қолдау көрсету мақсатында;   
      коммерциялық емес ұйымдарға жарғылық қызметiн қолдау мақсатында;   
      әлеуметтiк саладағы қызметтi жүзеге асыратын ұйымдарға аталған ұйымдардың осы Кодекстiң 135-бабының 2-тармағында көрсетiлген қызмет түрлерiн жүзеге асыруы мақсатында;   
      әлеуметтiк салада осы Кодекстiң 135-бабының 3-тармағында көрсетiлген талаптарға сәйкес келетiн қызметтi жүзеге асыратын ұйымдарға берiлетiн мүлiк;   
      25) қатысу үлесi – акционерлiк қоғамдар мен пайлық инвестициялық қорларды қоспағанда, жеке және (немесе) заңды тұлғаның бiрлескен қызметке, заңды тұлғаның жарғылық капиталына үлестiк қатысуы;  
      26) қызметкер - жұмыс берушiмен еңбек қатынастарында тұратын және еңбек шарты (келiсiмшарт) бойынша жұмысты тiкелей орындайтын жеке тұлға; мемлекеттiк қызметшi; мемлекеттiк қызметшiлердi қоспағанда, акционерлiк қоғамның директорлар кеңесiнiң мүшесi; осы Кодекстiң 191-бабы 7-тармағының ережелерiне сәйкес қызметi тұрақты мекеме құрмайтын резидент еместiң резидентке немесе Қазақстан Республикасында қызметтi тұрақты мекеме арқылы жүзеге асыратын өзге резидент емеске персоналды беруiне арналған келiсiмшарт бойынша жұмыс iстеу үшiн ұсынылған шетелдiк немесе азаматтығы жоқ адам;   
      27) маркетингтiк қызметтер көрсету - тауарлардың, жұмыстардың, көрсетiлетiн қызметтердiң сипаттамасын, баға стратегиясын және жарнама стратегиясын тұжырымдауды қоса алғанда, тауарлар, жұмыстар, көрсетiлетiн қызметтер өндiрiсi мен айналысына үздiк экономикалық жағдайлар жасау жөнiндегi шараларды айқындау мақсатында тауарлар, жұмыстар, көрсетiлетiн қызметтер өндiрiсi мен айналысы саласындағы зерттеуге, талдауға, жоспарлауға және болжамдауға байланысты көрсетiлетiн қызметтер;  
      28) *алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен;*  
      29) өткiзу - сату, айырбастау, өтеусiз беру мақсатында тауарларды не өзге де мүлiктi тиеп жiберу және (немесе) беру, жұмыстарды орындау және қызметтер көрсету, сондай-ақ кепiлге салынған тауарларды кепiл ұстаушыға беру;   
      30) роялти - мыналар үшiн:   
      пайдалы қазбаларды өндiру және техногендiк құралымдарды қайта өңдеу процесiнде жер қойнауын пайдалану құқығы үшiн;   
      авторлық құқықтарды, бағдарламалық қамтамасыз етiлiмдi, патенттердi, сызбаларды немесе модельдердi, тауар таңбаларын немесе басқа да осыған ұқсас құқық түрлерiн пайдаланғаны немесе пайдалану құқығы үшiн; өнеркәсiп жабдықтарын, оның iшiнде бербоут-чартер немесе димайз-чартер шарттары бойынша жалға алынатын теңiз және әуе кемелерiн, сондай-ақ сауда немесе ғылыми-зерттеу жабдықтарын пайдаланғаны немесе пайдалану құқығы үшiн; "ноу-хауды" пайдаланғаны үшiн; кинофильмдердi, бейнефильмдердi, дыбыс жазуды немесе өзге де жазу құралдарын пайдаланғаны немесе пайдалану құқығы үшiн төленетiн төлем;  
      31) салық агентi - осы Кодекске сәйкес төлем көзiнен ұсталатын салықты есептеу, ұстау және аудару жөнiндегi мiндет жүктелетiн дара кәсiпкер, жеке нотариус, жеке сот орындаушысы, адвокат, заңды тұлға, оның iшiнде резидент емес заңды тұлға ;   
      32) салық берешегi - бересi сомасы, сондай-ақ өсiмпұлдар мен айыппұлдардың төленбеген сомасы. Салықтық тексеру нәтижелерi туралы хабарламада көрсетiлген өсiмпұлдар сомасы, сондай-ақ әкiмшiлiк жаза қолдану туралы қаулыда Қазақстан Республикасының заңнамасында белгiленген тәртiппен шағым жасалу кезеңiнде шағым жасалу бөлiгiнде көрсетiлген айыппұлдар сомасы салық берешегiне қосылмайды;   
      33) салық режимi - осы Кодексте белгiленген салықты және бюджетке төленетiн басқа да мiндеттi төлемдердi төлеу жөнiндегi барлық салық мiндеттемелерiн есептеу кезiнде салық төлеушi қолданатын Қазақстан Республикасының салық заңнамасы нормаларының жиынтығы;   
      34) салықтар - осы Кодексте көзделген жағдайларды қоспағанда, мемлекет бiржақты тәртiппен заң жүзiнде белгiлеген, белгiлi бiр мөлшерде жүргiзiлетiн, қайтарымсыз және өтеусiз сипатта болатын, бюджетке төленетiн мiндеттi ақшалай төлемдер;   
      35) салық төлеушi - салықты және бюджетке төленетiн басқа да мiндеттi төлемдердi төлеушi болып табылатын адам;   
      36) салық төлеушiнiң (салық агентiнiң) жеке шоты - салықтың және бюджетке төленетiн басқа да мiндеттi төлемдердiң, мiндеттi зейнетақы жарналарының, әлеуметтiк аударымдардың есептелген, есепке жазылған (азайтылған), аударылған және төленген (есепке жатқызылғандары және қайтарылғандары ескерiлген) сомасын, сондай-ақ өсiмпұлдар мен айыппұлдардың сомасын есепке алуға арналған құжат, оның iшiнде электрондық нысандағы құжат;   
      37) салық төлеушiнiң электрондық құжаты - белгiленген электрондық форматта берiлген, қабылданғаннан және бiрдейлiгi расталғаннан кейiн салық төлеушiнiң электрондық цифрлық қолтаңбасымен куәландырылған электрондық құжат;   
      38) салық төлеушiнiң электрондық цифрлық қолтаңбасы - электрондық цифрлық қолтаңба құралдарымен жасалған және электрондық құжаттың дәйектiлiгiн, оның салық төлеушiге тиесiлiлiгiн және мазмұнының өзгермейтiнiн растайтын электрондық цифрлық нышандардың реттiлiгi;   
      39) сыйақы - мыналарға:   
      кредиттiң (қарыздың, микрокредиттiң) алынған (берiлген) сомасын, банктердiң ақша аударғаны үшiн комиссияларды және қарыз алушы үшiн қарыз берушi, өзара байланысты тарап болып табылмайтын тұлғаға өзге де төлемдердi қоспағанда, кредитке (қарызға, микрокредитке) байланысты;  
      РҚАО-ның ескертпесi!  
      Осы абзац 2011.07.01 бастап қолданысқа енгiзiлдi және 2018.01.01 дейiн қолданыста болады.  
      кредиттiң (қарыздың) алынған (берiлген) сомасын, банктердiң ақша аударғаны үшiн комиссияларды және қарыз берушi қарыз алушы үшiн өзара байланысты тарап болып табылмайтын тұлғаға берiлген өзге де төлемдердi қоспағанда, банк талап ету құқығын бас банктiң күмәндi және үмiтсiз активтерiн сатып алатын еншiлес ұйымға берген кредитке (қарызға) байланысты;  
      РҚАО-ның ескертпесi!  
      Осы абзац 2011.07.01 бастап қолданысқа енгiзiлдi және 2018.01.01 дейiн қолданыста болады.  
      кредиттiң (қарыздың) алынған (берiлген) сомасын, банктердiң ақша аударғаны үшiн комиссияларды және қарыз алушы үшiн қарыз берушi, өзара байланысты тарап болып табылмайтын тұлғаға өзге де төлемдердi қоспағанда, банк талап ету құқығын екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйымға берген кредитке (қарызға) байланысты;   
      мұндай мүлiктiң алыну (берiлу) құнын, лизинг алушы үшiн лизинг берушi, өзара байланысты тарап болып табылмайтын тұлғаға төлемдердi қоспағанда, мүлiктi қаржы лизингiне беруге байланысты;  
      салым (депозит) сомасын, сондай-ақ салымды (депозиттi) қабылдап алған тарап үшiн салымшы (депозитор), өзара байланысты тарап болып табылмайтын тұлғаға төлемдердi қоспағанда, салымдар (депозиттер) бойынша;   
      сақтандыру сомасының мөлшерiн, сондай-ақ сақтандырушы үшiн сақтанушы, өзара байланысты тарап болып табылмайтын тұлғаға төлемдердi қоспағанда, жинақтаушы сақтандыру шартымен байланысты;   
      борыштық бағалы қағаздар бойынша дисконт не купон (дисконтты не бастапқы орналастырылу құнынан және (немесе) сатып алыну құнынан алынған сыйлықақыны есепке алып), сыйақы төлейтiн тұлға үшiн оның борыштық бағалы қағаздарын ұстаушы, өзара байланысты тарап болып табылатын тұлғаға төлем түрiндегi;   
      вексельде көрсетiлген соманы, вексель берушi үшiн оның вексельдерiн ұстаушы, өзара байланысты тарап болып табылмайтын тұлғаға төлемдердi қоспағанда, вексель бойынша;   
      репо операциялары бойынша - репоны жабу бағасы мен ашу бағасы арасындағы айырма түрiндегi;   
      исламдық жалдау сертификаттары бойынша барлық төлемдер;   
      Осы тармақшаның мақсаттарында банктiк шот шарттары бойынша төленетiн сыйақылар да сыйақы деп танылады;  
      Осы тармақшаның мақсаттарында банктiк шот шарттары бойынша төленетiн сыйақылар да сыйақы деп танылады.  
      40) туынды қаржы құралы - құны болашақта осы шарт бойынша есеп айырысуды жүзеге асыруды көздейтiн шарттың базалық активiнiң шамасына (шаманың ауытқуын қоса алғанда) тәуелдi болатын шарт. Туынды қаржы құралдарына опциондар, фьючерстер, форвардтар, своптар және басқа да туынды қаржы құралдары, оның iшiнде жоғарыда тiзiп көрсетiлген туынды қаржы құралдарының комбинациясын бiлдiретiндер жатады.   
      Туынды қаржы құралдарының базалық активтерi тауарлар, тауарлардың стандартталған партиялары, бағалы қағаздар, валюта, индекстерi проценттiк ставкалар және нарықтық құны бар басқа да активтер, болашақ оқиға немесе мән-жай, өзге де туынды қаржы құралдары болуы мүмкiн;   
      41) тұлға - жеке тұлға және заңды тұлға; жеке тұлға - Қазақстан Республикасының азаматы, шетелдiк немесе азаматтығы жоқ адам; заңды тұлға - Қазақстан Республикасының немесе шет мемлекеттiң заңнамасына сәйкес құрылған ұйым (резидент емес заңды тұлға). Шет мемлекеттiң заңнамасына сәйкес құрылған компания, ұйым немесе басқа да корпоративтiк құралым осы Кодекстiң мақсатына орай олар өздерi құрылған шет мемлекеттiң заңды тұлғасы мәртебесiне ие ме, жоқ па - осыған қарамастан дербес заңды тұлғалар ретiнде қарастырылады;  
      41-1) уәкiлеттi заңды тұлға - салық төлеушiнiң (салық агентiнiң) билiк етуi шектелген мүлкiн өткiзу саласындағы, Қазақстан Республикасының Үкiметi айқындаған заңды тұлға;  
      42) уәкiлеттi мемлекеттiк органдар - салық органдарын және жергiлiктi атқарушы органдарды қоспағанда, Қазақстан Республикасының Үкiметi бюджетке төленетiн басқа да мiндеттi төлемдердi есептеудi және (немесе) жинауды жүзеге асыруға уәкiлеттiк берген, сондай-ақ Қазақстан Республикасының заңдарында, Қазақстан Республикасы Президентiнiң және Қазақстан Республикасы Үкiметiнiң актiлерiнде белгiленген өздерiнiң құзыретi шегiнде осы Кодекске сәйкес салық қызметi органдарымен өзара iс-қимыл жасайтын Қазақстан Республикасының мемлекеттiк органдары;  
      43) уәкiлеттi орган - салық және бюджетке төленетiн басқа да мiндеттi төлемдердiң түсуiн қамтамасыз ету саласындағы басшылықты жүзеге асыратын мемлекеттiк орган;   
      44) ұтыстар — салық төлеушiлердiң конкурстарда, жарыстарда (олимпиадаларда), фестивальдарда, лотереялар бойынша, салымдар мен борыштық бағалы қағаздарға байланысты ұтыс ойындарын қоса алғанда, ұтыс ойындары бойынша алатын заттай және ақшалай түрдегi табыстардың кез келген түрлерi, сондай-ақ құмар ойында және (немесе) бәс тiгуде алынған мүлiктiк пайда түрiндегi табыстар;   
      45) электрондық салық төлеушi - осы Кодексте белгiленген тәртiппен электрондық құжаттармен алмасу кезiнде салық қызметi органдарымен жасалған электрондық цифрлық қолтаңбаны пайдалану және тану туралы келiсiмнiң негiзiнде салық қызметi органдарымен электрондық тәсiлмен өзара iс-қимыл жасайтын салық төлеушi;  
      46) оператор - өнiмдi бөлу туралы келiсiм (келiсiмшарт) шеңберiнде жай серiктестiк (консорциум) құрамында жер қойнауын пайдалану бойынша операцияларды жүзеге асыратын жер қойнауын пайдаланушылар Қазақстан Республикасының заңнамалық актiлерiне сәйкес құратын немесе айқындайтын заңды тұлға;  
      47) тауарлардың импорты - кеден одағының кеден заңнамасына және (немесе) Қазақстан Республикасының кеден заңнамасына сәйкес жүзеге асырылатын, тауарларды кеден одағының кеден аумағына әкелу, сондай-ақ тауарларды кеден одағына мүше басқа мемлекеттiң аумағынан Қазақстан Республикасының аумағына әкелу.  
      1-1. Осы Кодекстiң мақсатында өзара байланысты тараптар деп мынадай талаптардың бiреуiне не бiрнешеуiне сәйкес келетiн өзара қатынасы бар жеке және (немесе) заңды тұлғалар танылады:  
      1) бiр тұлға Қазақстан Республикасының заңнамалық актiлерiне сәйкес басқа тұлғаның аффилиирленген тұлғасы болып танылады;  
      2) бiр тұлға басқа тұлғаның iрi қатысушысы болып табылады;  
      3) шартпен байланысты тұлғалар, оған сәйкес олардың бiреуi басқасының қабылдайтын шешiмiн айқындауға құқылы;  
      4) заңды тұлға басқа заңды тұлғаның iрi қатысушысының немесе лауазымды тұлғасының бақылауында болады;  
      5) бiр заңды тұлғаның iрi акционерi, iрi қатысушысы немесе лауазымды тұлғасы басқа заңды тұлғаның iрi акционерi, iрi қатысушысы не лауазымды тұлғасы болып табылады;  
      6) заңды тұлға басқа заңды тұлғамен бiрлесiп, үшiншi тұлғаның бақылауында болады;  
      7) тұлға өзiнiң үлестес тұлғаларымен бiрлесiп, осы тармақтың 2) – 6) тармақшаларында көрсетiлген заңды тұлғаның не заңды тұлғалардың қатысу үлестерiнiң он және одан да көп пайызын иеленедi, пайдаланады, оған билiк етедi;  
      8) акционерлiк қоғамның тәуелсiз директорын қоспағанда, жеке тұлға осы тармақтың 2) – 7) тармақшаларында көрсетiлген заңды тұлғаның лауазымды тұлғасы болып табылады;  
      9) жеке тұлға заңды тұлғаның iрi қатысушысының не лауазымды тұлғасының жақын туысы не жекжаты (ерлi-зайыптылардың аға-iнiлерi, әпке-сiңлiлерi (iнi-қарындастары), ата-анасы, ұлы немесе қызы) болып табылады.  
      Осы тармақтың мақсатында iрi қатысушы деп, акционерлiк қоғамдарды қоспағанда, заңды тұлғаның мүлкiндегi үлесi он және одан да көп пайызды құрайтын қатысушы түсiнiледi.  
      Заңды тұлғаны бақылау заңды тұлға қабылдайтын шешiмдердi айқындау мүмкiндiгi болып табылады.  
      РҚАО-ның ескертпесi!  
      Осы абзац 2012.01.01 бастап 2014.01.01 дейiн қолданыста болады - ҚР 2011.07.21 № 467-IV (2012.01.01 бастап қолданысқа енгiзiледi) Заңымен.  
      Өзара байланыстылығына бiрден-бiр негiз 2009 жылдың 1 қаңтарынан кейiн туындаған ұлттық басқарушы холдингтiң банктiң жарғылық капиталына iрi акционер ретiнде қатысуы және (немесе) ұлттық басқарушы холдингтiң лауазымды тұлғаларының осындай банктiң басқару органына қатысуы болып табылатын тұлғалар өзара байланысты тараптар деп танылмайды.  
      2. Қазақстан Республикасының салық заңнамасының басқа арнаулы ұғымдары мен терминдерi осы Кодекстiң тиiстi баптарында айқындалатын мағынада пайдаланылады.   
      3. Осы Кодексте пайдаланылатын Қазақстан Республикасының азаматтық және басқа да заңнамасы салаларындағы ұғымдар, егер осы Кодексте өзгеше көзделмесе, Қазақстан Республикасы заңнамасының сол салаларында пайдаланылатын мағыналарында қолданылады.   
       *Ескерту. 12-бапқа өзгерiс енгiзiлдi - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2010.03.19* № 258-IV *(2009.01.01 бастап қолданысқа енгiзiледi және 2016.01.01 дейiн қолданыста болады), 2010.04.02* N 262-IV *(2010.10.21 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2010.11.26* № 356-IV *(2011.01.01 бастап қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-баптан *қараңыз) Заңдарымен.*

**2-тарау. САЛЫҚ ТӨЛЕУШIНIҢ ЖӘНЕ САЛЫҚ АГЕНТIНIҢ ҚҰҚЫҚТАРЫ**   
**МЕН МIНДЕТТЕРI. САЛЫҚТЫҚ ҚАТЫНАСТАРДАҒЫ ӨКIЛДIК**

**13-бап. Салық төлеушiнiң құқықтары**

      1. Салық төлеушi:   
      1) салық қызметi органдарынан қолданылып жүрген салық және бюджетке төленетiн басқа да мiндеттi төлемдер туралы, Қазақстан Республикасының салық заңнамасындағы өзгерiстер туралы ақпарат, салықтық нысандарды толтыру тәртiбi бойынша түсiндiрмелер алуға;   
      2) Қазақстан Республикасының салық заңнамасында реттелетiн қатынастарда жеке өзi не өзiнiң өкiлi арқылы немесе салық консультантының қатысуымен өзiнiң мүдделерiн бiлдiруге;   
      3) осы Кодексте белгiленген жағдайларда салықтық бақылау нәтижелерiн алуға;   
      4) салық органында Қазақстан Республикасының заңнамасында белгiленген тәртiппен бекiтiлген мемлекеттiк қызметтер көрсету стандарттарын, салықтық өтiнiштердiң белгiленген нысандарының бланкiлерiн және (немесе) электрондық түрде салық есептiлiктерi мен өтiнiштерiн беру үшiн қажеттi бағдарламалық қамтамасыз етiлiмдi тегiн алуға;   
      5) өтiнiш бойынша салық органында бұрын өзi тапсырған салық есептiлiгiнiң көшiрмесiн алуға;   
      6) салық қызметi органдарына салықтық бақылау нәтижелерi бойынша салықты және бюджетке төленетiн басқа да мiндеттi төлемдердi есептеу мен төлеу жөнiндегi түсiндiрмелердi табыс етуге;   
      7) салық органы салықтық өтiнiш алған кезден бастап екi жұмыс күнiнен кешiктiрмей салық мiндеттемесiн, сондай-ақ мiндеттi зейнетақы жарналарын есептеу, ұстау және аудару, әлеуметтiк аударымдарды есептеу және төлеу бойынша мiндеттемелердi орындау бойынша бюджетпен есеп айырысудың жай-күйi туралы жеке шоттан үзiндi көшiрме алуға;   
      8) салықтық өтiнiш бойынша осы Кодексте белгiленген тәртiппен және мерзiмде мынадай:   
      салықтық берешектiң, мiндеттi зейнетақы жарналары мен әлеуметтiк аударымдар бойынша берешектiң жоқ екендiгi туралы;   
      салықтық берешектiң, мiндеттi зейнетақы жарналары мен әлеуметтiк аударымдар бойынша берешектiң жоқ екендiгi (бар екендiгi) туралы;   
      резидент еместiң Қазақстан Республикасындағы көздерден алынған табыстар мен ұсталынған (төленген) салықтардың сомасы туралы анықтама түрлерiн алуға;   
      9) салықты және бюджетке төленетiн басқа да мiндеттi төлемдердi төлеу жөнiндегi салық мiндеттемесiн орындау мақсатында төлем құжатын толтыру үшiн қажеттi деректемелер туралы мәлiметтер, сондай-ақ салықты және бюджетке төленетiн басқа да мiндеттi төлемдердi төлеу тәртiбi туралы ақпаратты салық органына көрсетiлген ақпарат үшiн өтiнiш жасалған кезден бастап бiр жұмыс күнi iшiнде алуға;   
      10) осы Кодексте және Қазақстан Республикасының басқа да заңнамалық актiлерiнде белгiленген тәртiппен салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға жасалған шағымды қарау нәтижелерi бойынша шығарған шешiмiне, сондай-ақ салық қызметi органдарының лауазымды адамдарының iс-әрекетiне (әрекетсiздiгiне) шағым жасауға;   
      11) салықтық құпияның сақталуын талап етуге;   
      12) осы Кодекске сәйкес салық қызметi органдары көрсететiн мемлекеттiк қызметтердi тегiн алуға;   
      13) салықтық тексеру жүргiзу барысында салық қызметi органдарының лауазымды адамында туындаған сұрақтарды жазбаша тiркеуге және осы сұрақтар көрсетiлетiн құжатты онымен келiсуге;   
      14) берiлуi Қазақстан Республикасының салық заңнамасында, Қазақстан Республикасының трансферттiк баға белгiлеу туралы заңнамасында, сондай-ақ Қазақстан Республикасының акцизделетiн тауарлардың жекелеген түрлерiн өндiру мен олардың айналымын мемлекеттiк реттеу туралы заңнамасында тiкелей көзделген ақпарат пен құжаттарды қоспағанда, салық салу объектiлерiне және (немесе) салық салуға байланысты объектiлерге жатпайтын ақпарат пен құжаттарды бермеуге құқылы.   
      2. Салық төлеушi Қазақстан Республикасының салық заңнамасында реттелетiн қатынастарға осы Кодексте белгiленген тәртiппен электрондық тәсiлмен қатысуға құқылы.   
      3. Салық төлеушiнiң Қазақстан Республикасының салық заңнамасында көзделген өзге де құқықтары бар.  
*Ескерту. 13-бапқа өзгерту енгiзiлдi - ҚР 2010.04.02* № 263-IV *(2010.01.01 бастап қолданысқа енгiзiледi) Заңымен.*

**14-бап. Салық төлеушiнiң мiндеттерi**

      1. Салық төлеушi:   
      1) осы Кодекске сәйкес салық мiндеттемелерiн уақтылы және толық көлемде орындауға;   
      2) салық қызметi органдары лауазымды адамдарының Қазақстан Республикасының салық заңнамасын анықталған бұзушылықтарды жою туралы заңды талаптарын орындауға, сондай-ақ олардың қызметтiк мiндеттерiн атқаруы кезiндегi заңды қызметiне кедергi жасамауға;   
      3) нұсқама негiзiнде салық қызметi органдары лауазымды адамдарының салық салу объектiсi және (немесе) салық салуға байланысты объект болып табылатын мүлiктi зерттеп-тексеруiне жол беруге;   
      4) Қазақстан Республикасының трансферттiк баға белгiлеу туралы заңнамасында көзделген ақпарат пен құжаттарды беруге;   
      5) бақылау-кассалық машиналарды қолдануға және оларды қолданудың осы Кодексте белгiленген тәртiбiн сақтауға;  
      6) дара кәсiпкердiң (осы Кодекстiң 43-бабында белгiленген жағдайларды қоспағанда) кәсiпкерлiк қызметтi, жекеше нотариустың, жеке сот орындаушысының, адвокаттың, тұрақты мекеменiң, резидент емес заңды тұлғаның қызметiн тоқтатуына, заңды тұлғаның бөлiну жолымен қайта ұйымдастырылуына және (немесе) таратылуына байланысты құжаттық тексерудi жүргiзу туралы салық органына салықтық өтiнiш беруге;  
      7) Қазақстан Республикасының Үкiметi белгiлеген тәртiппен, Кеден одағына мүше мемлекеттерден импортталатын акцизделетiн тауарларды (жеңiл автомобильдердi қоспағанда) алдағы уақытта алатыны туралы салық органдарына хабарлауға мiндеттi.  
      2. Салық төлеушi осы Кодексте көзделген өзге де мiндеттердi орындайды.  
      *Ескерту. 14-бапқа өзгерiс енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi), 2010.06.30* № 297-IV *(2011.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2012.01.09* N 535-IV *(2011.07.01 бастап қолданысқа енгiзiледi) Заңдарымен.*

**15-бап. Салық агентiнiң құқықтары мен мiндеттерi**

      1. Салық агентiнiң, егер осы Кодексте өзгеше көзделмесе, салық төлеушi сияқты құқықтары бар және сондай мiндеттерi болады.   
      2. Салық агентi сондай-ақ:   
      1) осы Кодекстiң ерекше бөлiмiне сәйкес төлем көзiнен ұсталатын салықты дұрыс және уақтылы есептеуге;   
      2) салық төлеушiден тиiстi салықты ұстауға және оларды осы Кодексте көзделген тәртiппен және мерзiмдерде бюджетке аударуға;   
      3) салық төлеушiлерге төленген табыстардың, сондай-ақ ұсталған және бюджетке аударылған салық сомасының есебiн жүргiзуге, оның iшiнде әрбiр салық төлеушi бойынша жеке-жеке жүргiзуге;   
      4) тiркелу есебiнде тұрған жерi бойынша салық органына осы Кодекстiң ерекше бөлiмiнде белгiленген тәртiппен салық есептiлiгiн табыс етуге мiндеттi.   
      3. Салық агентi осы Кодексте көзделген өзге де мiндеттердi орындайды.

**16-бап. Салық төлеушiнiң (салық агентiнiң) құқықтарын**   
                **қамтамасыз ету және қорғау**

      1. Салық төлеушiге (салық агентiне) оның құқықтары мен заңды мүдделерiнiң қорғалуына кепiлдiк берiледi.   
      2. Салық төлеушiнiң (салық агентiнiң) құқықтары мен заңды мүдделерiн қорғау осы Кодексте және Қазақстан Республикасының өзге де заңнамалық актiлерiнде көзделген тәртiппен жүзеге асырылады.

**17-бап. Осы Кодексте реттелетiн салықтық қатынастарда**   
               **өкiлдiк ету**

      1. Егер осы тармақта өзгеше көзделмесе, салық төлеушi (салық агентi) Қазақстан Республикасының салық заңнамасында реттелетiн қатынастарға заңды немесе уәкiлеттi өкiлi арқылы қатысуға құқылы.  
      Осы Кодекстiң 571-бабының 4-тармағына сәйкес салық органының шешiмiмен қосылған құн салығы бойынша тiркеу есебiнен алып тасталған салық төлеушi қосылған құн салығын төлеушi болып табылмаған кезеңде осындай салық төлеушi қосылған құн салығы бойынша салық есептiлiгiн табыс еткен жағдайда осы тармақтың ережесi қолданылмайды.  
      2. Қазақстан Республикасының заңнамалық актiлерiне сәйкес салық төлеушiнiң (салық агентiнiң) атынан өкiлдiк етуге уәкiлеттiк берiлген  тұлға салық төлеушiнiң (салық агентiнiң) заңды өкiлi болып танылады.   
      3. Салық төлеушi (салық агентi) салық қызметi органдарымен, Қазақстан Республикасының салық заңнамасында реттелетiн қатынастарға өзге де қатысушылармен қатынастарда өз мүдделерiн бiлдiруге уәкiлеттiк берген жеке немесе заңды тұлға салық төлеушiнiң (салық агентiнiң) уәкiлеттi өкiлi болып танылады.  
      Салық төлеушiнiң (салық агентiнiң) - жеке тұлғаның, оның iшiнде дара кәсiпкердiң уәкiлеттi өкiлi нотариаттық куәландырылған сенiмхат немесе Қазақстан Республикасының азаматтық заңнамасына сәйкес мұндай салық төлеушi (салық агентi) берген нотариаттық куәландырылғанға теңестiрiлген сенiмхат негiзiнде әрекет етедi, онда өкiл өкiлеттiктерiнiң нақты тiзбесi көрсетiледi.  
      Салық төлеушiнiң (салық агентiнiң) — заңды тұлғаның не заңды тұлғаның құрылымдық бөлiмшесiнiң уәкiлеттi өкiлi мұндай салық төлеушiнiң (салық агентiнiң) құрылтай құжаттары және (немесе) оның Қазақстан Республикасының азаматтық заңнамасына сәйкес берiлген сенiмхаты негiзiнде әрекет етедi, онда өкiл өкiлеттiктерiнiң нақты тiзбесi көрсетiледi.  
      4. Қазақстан Республикасының салық заңнамасында реттелетiн қатынастарға салық төлеушiнiң (салық агентiнiң) жеке өзiнiң қатысуы оны өкiл алу құқығынан айырмайды, сол сияқты өкiлдiң қатысуы салық төлеушiнi (салық агентiн) көрсетiлген қатынастарға жеке өзiнiң қатысу құқығынан айырмайды.   
      5. Салық төлеушi (салық агентi) өкiлiнiң Қазақстан Республикасының салық заңнамасында реттелетiн қатынастарға сол салық төлеушiнiң (салық агентiнiң) қатысуына байланысты жасаған iс-әрекеттерi (әрекетсiздiгi) салық төлеушiнiң (салық агентiнiң) аталған өкiлге осы баптың 3-тармағында көрсетiлген құжаттардың негiзiнде берген өкiлеттiктерi шеңберiндегi iс-әрекеттерi (әрекетсiздiгi) болып танылады.  
      *Ескерту. 17-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi) Заңдарымен.*

**17-1-бап. Өнiмдi бөлу туралы келiсiм (келiсiмшарт)**  
**негiзiнде жер қойнауын пайдалану бойынша**  
**операцияларды жүзеге асыру кезiнде салық**  
**қатынастарына оператор арқылы қатысу**

      1. Өнiмдi бөлу туралы келiсiм (келiсiмшарт) шеңберiнде жай серiктестiк (консорциум) құрамында жер қойнауын пайдалану бойынша операцияларды жүзеге асыратын жер қойнауын пайдаланушылар Қазақстан Республикасының салық заңнамасында реттелетiн қатынастарға оператор арқылы қатысуға құқылы.  
      2. Қазақстан Республикасының салық заңнамасымен реттелетiн қатынастардағы оператордың өкiлеттiгi, осы Кодекске қайшы келмейтiн бөлiгiнде өнiмдi бөлу туралы келiсiмге (келiсiмшартқа) сәйкес айқындалады.  
      3. Осы Кодекстiң 308-1-бабы 3-тармағының 2) тармақшасына сәйкес салық мiндеттемелерiн орындаған кезде, оператор осы Кодексте салық төлеушiлер (салық агенттерi) үшiн көзделген барлық құқықтар мен мiндеттерге ие болады, сондай-ақ оған осы Кодексте салық төлеушiлер (салық агенттерi) үшiн көзделген салық әкiмшiлiгiн жүргiзудiң тәртiбi қолданылады.  
      4. Қазақстан Республикасының салық заңнамасында реттелетiн қатынастарда жер қойнауын пайдаланушылардың қатысуына байланысты осы жер қойнауын пайдаланушылардың атынан және (немесе) тапсырмасы бойынша жасалған оператордың iс-әрекеттерi (әрекетсiздiгi) осындай жер қойнауын пайдаланушылардың және олардың атынан және (немесе) олардың тапсырмасы бойынша әрекет ететiн оператордың iс-әрекеттерi (әрекетсiздiгi) деп танылады.  
      *Ескерту. 2-тарау 17-1-баппен толықтырылды - ҚР 2010.06.30* N 297-IV *(қолданысқа енгiзiлу тәртiбiн* 2-баптан *қараңыз) Заңымен.*

**3-тарау. САЛЫҚ ҚЫЗМЕТI ОРГАНДАРЫ. КЕДЕН ОРГАНДАРЫ.**   
**САЛЫҚ ҚЫЗМЕТI ОРГАНДАРЫНЫҢ БАСҚА МЕМЛЕКЕТТIК ОРГАНДАРМЕН**   
**ӨЗАРА IС-ҚИМЫЛЫ**

**18-бап. Салық қызметi органдарының мiндеттерi мен**   
               **құрылымы**

      1. Салық қызметi органдарының мiндеттерi:   
      1) салықтың және бюджетке төленетiн басқа да мiндеттi төлемдердiң түсу толықтығы мен уақтылығын қамтамасыз ету;   
      2) мiндеттi зейнетақы жарналарын (бұдан әрi - мiндеттi зейнетақы жарналары) есептеудiң, ұстаудың және жинақтаушы зейнетақы қорларына аударудың және әлеуметтiк аударымдарды (бұдан әрi - әлеуметтiк аударымдар) есептеудiң және Мемлекеттiк әлеуметтiк сақтандыру қорына төлеудiң толықтығы мен уақтылылығын қамтамасыз ету;  
      3) Қазақстан Республикасының салық саясатын iске асыруға қатысу;   
      4) өз құзыретi шегiнде Қазақстан Республикасының экономикалық қауiпсiздiгiн қамтамасыз ету;   
      5) Қазақстан Республикасы салық заңнамасының сақталуын   
қамтамасыз ету болып табылады.  
      2. Салық қызметi органдары Қазақстан Республикасының Үкiметi бекiткен кодтары бар уәкiлеттi орган мен салық органдарынан тұрады.   
      3. Салық органдарына уәкiлеттi органның облыстар, Астана және Алматы қалалары бойынша, аудандар, қалалар және қалалардағы аудандар бойынша аумақтық бөлiмшелерi, сондай-ақ уәкiлеттi органның ауданаралық аумақтық бөлiмшелерi жатады. Арнайы экономикалық аймақтар құрылған жағдайда осы аймақтардың аумағында салық органдары құрылуы мүмкiн.   
      4. Салық органдары тиiстi жоғары тұрған салық қызметi органына сатылы тұрғыда тiкелей бағынады және жергiлiктi атқарушы органдарға жатпайды.   
      5. Уәкiлеттi орган салық органдарына басшылықты жүзеге асырады.  
      6. Салық қызметi органдарының рәмiзi болады. Салық қызметi органдары рәмiзiнiң сипаттамасы мен оны пайдалану тәртiбiн уәкiлеттi орган бекiтедi.  
      *Ескерту. 18-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**19-бап. Салық қызметi органдарының құқықтары**

      1. Салық қызметi органдары:   
      1) осы Кодексте көзделген нормативтiк құқықтық актiлердi өз құзыретi шегiнде әзiрлеуге және бекiтуге;   
      2) салықтық бақылауды жүзеге асыруға;   
      3) салық салу мәселелер бойынша халықаралық ынтымақтастықты жүзеге асыруға;  
      4) салық төлеушi (салық агентi, оператор) осындай бағдарламалық қамтамасыз етiлiмдi және (немесе) ақпараттық жүйенi пайдаланған жағдайда, банктердiң және банк операцияларының жекелеген түрлерiн жүзеге асыратын өзге де ұйымдардың өз клиенттерiнiң банктiк шоттары туралы, Қазақстан Республикасының заңнамалық актiлерiне сәйкес банктiк құпия болып табылатын мәлiметтер қамтылған бағдарламалық қамтамасыз етiлiмi мен (немесе) ақпараттық жүйесiнiң деректерiн көруге қол жеткiзу құқығын қоспағанда, салық төлеушiден (салық агентi, оператордан) бастапқы есепке алу құжаттарының деректерi, бухгалтерлiк есеп тiркелiмдерi, салық салу объектiлерi және (немесе) салық салуға байланысты объектiлер туралы ақпарат қамтылған бухгалтерлiк және салық есептерiн автоматтандыруға арналған бағдарламалық қамтамасыз етiлiмнiң және (немесе) ақпараттық жүйенiң деректерiн көруге қол жеткiзу құқығын берудi талап етуге;   
      5) салық төлеушiден (салық агентiнен, оператордан) салықты және бюджетке төленетiн басқа да мiндеттi төлемдердi есептеудiң дұрыстығын және төлеудiң (ұстаудың және аударудың) уақтылылығын, мiндеттi зейнетақы жарналарын есептеудiң, ұстау мен аударудың және әлеуметтiк аударымдарды есептеу мен төлеудiң толықтығы мен уақтылылығын растайтын құжаттарды, салық төлеушi (салық агентi) жасаған салықтық нысандар бойынша жазбаша түсiндiрмелердi, сондай-ақ салық төлеушiнiң (салық агентiнiң, оператордың) қаржылық есептiлiгiн, оның iшiнде резидент - салық төлеушiнiң (салық агентiнiң, оператордың) Қазақстан Республикасынан тысқары жерлерде орналасқан еншiлес ұйымдарының қаржылық есептiлiгiн қоса алғанда, егер осындай тұлға үшiн Қазақстан Республикасының заңнамалық актiлерiнде мiндеттi түрде аудит жүргiзу белгiленген болса, аудиторлық есептi қоса бере отырып, шоғырландырылған қаржылық есептiлiгiн беруiн талап етуге; Z970136  
      6) салықтық тексеру барысында Қазақстан Республикасының Әкiмшiлiк құқық бұзушылық туралы кодексiнде айқындалған тәртiппен салық төлеушiден (салық агентiнен, оператордан) әкiмшiлiк құқық бұзушылықтар жасалғаны туралы айғақтайтын құжаттарды алып қоюды жүргiзуге;   
      7) нұсқама негiзiнде объектiнiң тұрған жерiне қарамастан, салық салу объектiсi және (немесе) салық салуға байланысты объект болып табылатын мүлiктi зерттеп-тексеруге, салық төлеушiнiң (салық агентiнiң, оператордың) мүлкiне (тұрғын үй-жайлардан басқа) түгендеу жүргiзуге;   
      8) банктерден және банк операцияларының жекелеген түрлерiн жүзеге асыратын ұйымдардан осы Кодекстiң 581-бабының 1) және 4) тармақшаларында табыс етiлуi көзделген мәлiметтердi алуға;   
      9) банктерден және банк операцияларының жекелеген түрлерiн жүзеге асыратын ұйымдардан коммерциялық, банктiк және заңмен қорғалатын өзге де құпия болып табылатын мәлiметтердi жария етуге Қазақстан Республикасының заңнамалық актiлерiнде белгiленген талаптарды сақтай отырып, осы Кодекстiң 581-бабының 12) тармақшасында аталған тұлғаларға қатысты банктiк шоттардың бар-жоғы және нөмiрлерi туралы, осы шоттардағы ақша қалдығы және қозғалысы туралы мәлiметтер алуға;   
      10) осы Кодексте белгiленген тәртiппен салық салу объектiлерiн және салық салуға байланысты объектiлердi жанама әдiспен айқындауға;   
      11) салықтық тексерулерге мамандарды тартуға;   
      12) Қазақстан Республикасының заңнамасына сәйкес соттарға талаптар қоюға, оның iшiнде Қазақстан Республикасы Азаматтық кодексiнiң 49-бабы 2-тармағының 1), 2) тармақшаларында көзделген негiздер бойынша заңды тұлғаны тарату туралы талаптар қоюға құқылы.   
      2. Салық қызметi органдары Қазақстан Республикасының заңнамалық актiлерiнде жүктелген мiндеттердi iске асыруды осы Кодексте белгiленген тәртiппен электрондық тәсiлмен жүзеге асыруға құқылы.   
      3. Салық қызметi органдарының Қазақстан Республикасының заңнамасында көзделген өзге де құқықтары бар.  
      *Ескерту. 19-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**20-бап. Салық қызметi органдарының мiндеттерi**

      1. Салық қызметi органдары:   
      1) салық төлеушiнiң (салық агентiнiң) құқықтарын сақтауға;   
      2) мемлекеттiң мүдделерiн қорғауға;   
      3) салық төлеушiнiң (оператордың) - салық мiндеттемесiн, салық агентiнiң (оператордың) салықтарды есептеу, ұстау және аудару жөнiндегi мiндеттi осы Кодексте белгiленген тәртiппен орындауына салықтық бақылауды, сондай-ақ әлеуметтiк аударымдарды есептеудiң толықтығы мен төлеудiң уақтылылығын, мiндеттi зейнетақы жарналарын есептеудiң, ұстау мен аударудың уақтылылығын бақылауды жүзеге асыруға;   
      4) салық төлеушiлердi, салық салу объектiлерiн және (немесе) салық салуға байланысты объектiлердi есепке алуды, есептелген, есепке жазылған және төленген салықты және бюджетке төленетiн басқа да мiндеттi төлемдердi, есептелген, ұсталған және аударылған мiндеттi зейнетақы жарналарын, есептелген және төленген әлеуметтiк аударымдарды есепке алуды жүргiзуге;   
      5) өз құзыретi шегiнде салық мiндеттемесiнiң туындауы, орындалуы және тоқтатылуы жөнiнде түсiндiрудi жүзеге асыруға және түсiнiктемелер беруге;   
      6) салық төлеушiге (салық агентiне) қолданыстағы салық және бюджетке төленетiн басқа да мiндеттi төлемдер туралы, Қазақстан Республикасының салық заңнамасындағы өзгерiстер туралы ақпарат беруге, салықтық нысандарды толтыру тәртiбiн түсiндiруге;   
      7) салық төлеушiге (салық агентiне) Қазақстан Республикасының заңнамасында белгiленген тәртiппен бекiтiлген мемлекеттiк қызметтер көрсету стандарттарын, салықтық өтiнiштердiң белгiленген нысандарының бланкiлерiн және (немесе) электрондық түрдегi салық есептiлiктерi мен салықтық өтiнiштердi табыс етуге қажеттi бағдарламалық қамтамасыз етiлiмдi тегiн беруге;  
      8) нұсқама бойынша салықтық тексерудi жүргiзуге;   
      9) өз құзыретi шегiнде салықтың, бюджетке төленетiн басқа да мiндеттi төлемдер мен өсiмпұлдардың артық төленген сомасын, есепке жатқызылған қосылған құнға салықтың есептелген салық сомасынан асып кетуiн есепке жатқызуды және (немесе) қайтаруды, осы Кодексте белгiленген тәртiппен және мерзiмде айыппұлды қайтаруды жүргiзуге;   
      10) осы Кодекстiң ережелерiне сәйкес салықтық құпияны сақтауға;   
      11) осы Кодексте көзделген мерзiмде және жағдайларда салық мiндеттемесiнiң, мiндеттi зейнетақы жарналарын ұстау мен аудару және әлеуметтiк аударымдарды төлеу бойынша мiндеттемелердiң орындалуы жөнiнде салық төлеушiге (салық агентiне, операторға) хабарлама және (немесе) осы Кодексте белгiленген жағдайларда оның көшiрмесiн беруге;  
      12) салық төлеушiнiң (салық агентiнiң, оператордың) салықтық өтiнiшi бойынша осы Кодексте белгiленген тәртiппен және мерзiмде мынадай:   
      салық берешегiнiң, мiндеттi зейнетақы жарналары және әлеуметтiк аударымдар бойынша берешектiң жоқ екендiгi туралы;   
      салық берешегiнiң, мiндеттi зейнетақы жарналары және әлеуметтiк аударымдар бойынша берешектiң жоқ екендiгi (бар екендiгi) туралы;   
      резидент еместiң Қазақстан Республикасындағы көздерден алған табыстарының және ұсталған (төленген) салықтардың сомасы туралы анықтама түрлерiн беруге;   
      13) осы Кодексте белгiленген тәртiппен салық есептiлiгiн және салықтық өтiнiштердi қабылдауға;   
      14) салық төлеушiден (салық агентiнен, оператордан) Қазақстан Республикасы салық заңнамасының анықталған бұзушылықтарын жоюды талап етуге және өз құзыретi шегiнде осы талаптардың орындалуын бақылауға;   
      15) салық төлеушiнiң (салық агентiнiң) салықтық өтiнiшiн алған кезден бастап екi жұмыс күнiнен кешiктiрмей оның жеке шотынан салық мiндеттемесiнiң, сондай-ақ мiндеттi зейнетақы жарналарын аудару және әлеуметтiк аударымдарды төлеу бойынша мiндеттемелердiң орындалуы бойынша бюджетпен есеп айырысу жай-күйi туралы үзiндi көшiрме беруге;   
      16) көрсетiлген ақпарат үшiн салық органына өтiнiш жасалған күннен бастап бiр жұмыс күнi iшiнде өз құзыретi шегiнде салық төлеушiге (салық агентiне) салықты және бюджетке төленетiн басқа да мiндеттi төлемдердi, бюджетке төленуге жататын өсiмпұлдар мен айыппұлдарды төлеу жөнiндегi төлем құжатын толтыру үшiн қажеттi деректемелер туралы мәлiметтер, сондай-ақ салықты және бюджетке төленетiн басқа да мiндеттi төлемдердi, бюджетке төленуге жататын өсiмпұлдар мен айыппұлдарды, әлеуметтiк аударымдарды төлеу және мiндеттi зейнетақы жарналарын аудару тәртiбi туралы ақпарат беруге;   
      17) салықты және бюджетке төленетiн басқа да мiндеттi төлемдердi төлеу фактiсiн растайтын құжаттардың немесе құжаттар көшiрмелерiнiң бес жыл бойы сақталуын қамтамасыз етуге;   
      18) Қазақстан Республикасының заңнамасына сәйкес қаржы мониторингi жөнiндегi уәкiлеттi мемлекеттiк органға салық қызметi органдарының ақпараттық жүйесiне қолжетiмдiлiгiн беруге;   
      19) электрондық салық төлеушiге өзiнiң жеке шотын көру қолжетiмдiлiгiн беруге;   
      20) салық төлеушiнiң талап етуi бойынша - салық мiндеттемесiнiң, сондай-ақ мiндеттi зейнетақы жарналары, әлеуметтiк аударымдар бойынша мiндеттемелердiң орындалуы жөнiндегi, салық агентiнiң талап етуi бойынша салықты есептеу және аудару бойынша мiндеттiң орындалуы жөнiндегi есеп-қисапты салыстыруды жүргiзуге, жеке шотқа осы Кодексте көзделген тәртiппен түзетулер енгiзуге;   
      21) Қазақстан Республикасының заңнамасында белгiленген тәртiппен бекiтiлген мемлекеттiк қызметтер көрсету стандарттары мен регламенттерiне сәйкес мемлекеттiк қызметтер көрсетуге;   
      22) бұқаралық ақпарат құралдарында осы Кодексте белгiленген тәртiппен және жағдайларда салық берешегi бар салық төлеушiлердiң (салық агенттерiнiң), сондай-ақ әрекетсiз заңды тұлғалардың және заңды күшiне енген сот үкiмiнiң не қаулысының негiзiнде жалған кәсiпорындар болып танылған салық төлеушiлердiң тiзiмдерiн жариялауға;   
      23) мемлекеттiң меншiгiне айналған мүлiктi есепке алу, сақтау, бағалау, одан әрi пайдалану және өткiзу тәртiбiнiң сақталуын, оның Қазақстан Республикасының заңнамасына сәйкес тиiстi уәкiлеттi мемлекеттiк органға берiлуiнiң толықтығы мен уақтылылығын, сондай-ақ ол өткiзiлген жағдайда бюджетке ақшаның түсуiнiң толықтығы мен уақтылылығын бақылауды жүзеге асыруға;   
      24) уәкiлеттi мемлекеттiк органдар мен жергiлiктi атқарушы органдардың салықты және бюджетке төленетiн басқа да мiндеттi төлемдердi есептеу дұрыстығы, алу толықтығы және аудару уақтылылығы мәселелерi жөнiндегi қызметiн бақылауды жүзеге асыруға;   
      25) салық мiндеттемесiнiң орындалуын қамтамасыз ету тәсiлдерiн қолдануға және салық төлеушiнiң (салық агентiнiң, оператордың) салық берешегiн осы Кодекске сәйкес мәжбүрлi тәртiппен өндiрiп алуға;   
      26) салық төлеушiнiң (салық агентiнiң, оператордың) салықтық тексеру нәтижелерi туралы хабарламаға шағымын және (немесе) салық қызметiнiң жоғары тұрған органының хабарламаға жасалған шағымды қарау нәтижелерi бойынша шығарған шешiмiне, сондай-ақ салық қызметi органдары лауазымды адамдарының iс-әрекеттерiне (әрекетсiздiгiне) шағымын осы Кодексте белгiленген тәртiппен және мерзiмдерде қарауға;   
      27) Қазақстан Республикасының Әкiмшiлiк құқық бұзушылық   
туралы кодексiнде белгiленген тәртiппен әкiмшiлiк жауапкершiлiкке тартуға мiндеттi.   
      2. Салықтық тексеру барысында салықты және бюджетке төленетiн басқа да мiндеттi төлемдердi төлеуден қасақана жалтару фактiлерi, сондай-ақ қылмыс белгiлерiн көрсететiн әдейi, жалған банкроттық фактiлерi анықталған кезде, салық қызметi органдары Қазақстан Республикасының заңнамалық актiлерiне сәйкес iс жүргiзу шешiмiн қабылдау үшiн тиiстi құқық қорғау органдарына олардың тергеуiне жататын материалдарды жiбередi.   
      3. Салық қызметi органдары Қазақстан Республикасының салық   
заңнамасында көзделген өзге де мiндеттердi орындайды.  
      *Ескерту. 20-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.04.02* № 263-IV *(2010.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз) Заңдарымен.*

**21-бап. Мүдделер қақтығысы**

      Салық қызметi органдары лауазымды адамының жақын туысы (ата-анасы, балалары, асырап алушылар, асырап алынғандар, ата-анасы бiр және ата-анасы бөлек ағалы-iнiлер мен апалы-сiңлiлiлер (аға-қарындастар), ата, әже, немерелер), жұбайы (зайыбы) немесе жекжаты (ерлi-зайыптылардың аға-iнiлерi, апалы-сiңлiлiлер (аға-қарындастар) ата-анасы мен балалары) болып табылатын салық төлеушiге (салық агентiне) қатысты, сондай-ақ қаржылық жағынан тiкелей немесе жанама мүдделiлiгi бар болса, мұндай лауазымды адамға қызметтiк мiндеттерiн жүзеге асыруына тыйым салынады.

**22-бап. Кеден органдарының салықтар алу жөнiндегi**   
               **өкiлеттiгi**

      Кеден органдары осы кодекске, кеден одағының кеден заңнамасына және (немесе) Қазақстан Республикасының кеден заңнамасына сәйкес кеден одағының кедендiк шекарасы арқылы тауар өткiзуге байланысты төленуге жататын салықтарды алуды жүзеге асырады.  
      *Ескерту. 22-бапқа өзгерту енгiзiлдi - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

**23-бап. Жергiлiктi атқарушы органдардың өкiлеттiгi**

      1. Кенттердiң, ауылдардың (селолардың), ауылдық (селолық) округтердiң әкiмдерi (бұдан әрi - әкiмдер) салық төлеушi - жеке тұлға төлейтiн мүлiк, көлiк құралы салықтарын, жер салығын жинауды ұйымдастырады.   
      2. Осы баптың 1-тармағында көрсетiлген салықты жинау қатаң есептiлiк құжаты болып табылатын квитанция негiзiнде жүзеге асырылады. Квитанция нысанын Қазақстан Республикасының Үкiметi белгiлейдi.   
      3. Осы баптың 1-тармағында көрсетiлген салықты жинауды ұйымдастыру кезiнде әкiмдер:   
      1) салық органдарынан салықтың сомасы туралы хабарламаны алған күннен бастап бес жұмыс күнiнен кешiктiрмей көрсетiлген хабарламаны салық төлеушiге - жеке тұлғаға тапсыруды;   
      2) салық сомасы қолма-қол ақшамен төленген кезде салық төлеушiге - жеке тұлғаға осындай төлеу фактiсiн растайтын квитанция берудi;   
      3) банкке немесе банк операцияларының жекелеген түрлерiн жүзеге асыратын ұйымға ақша қабылдау жүзеге асырылған операциялық күннен кейiнгi келесi күннен кешiктiрмей, салық сомасын кейiннен бюджет есебiне жатқызу үшiн күн сайын өткiзудi қамтамасыз етедi. Егер күн сайынғы ақша түсiмi республикалық бюджет туралы заңда белгiленген және тиiстi қаржы жылының 1 қаңтарында қолданыста болатын он еселенген айлық есептiк көрсеткiштен кем болса, сондай-ақ елдi мекенде банк немесе банк операцияларының жекелеген түрлерiн жүзеге асыратын ұйым болмаған кезде ақша өткiзу үш операциялық күнде бiр рет жүзеге асырылады;  
      4) қвитанциялардың дұрыс толтырылуын және сақталуын;   
      5) Қазақстан Республикасының Үкiметi белгiлеген тәртiппен және мерзiмдерде салық органына квитанцияларды пайдалану туралы, сондай-ақ салық сомасын банкке немесе банк операцияларының жекелеген түрлерiн жүзеге асыратын ұйымға тапсыру туралы есептер берудi қамтамасыз етедi.  
      *Ескерту. 23-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңымен.*

**24-бап. Салық қызметi органдарының уәкiлеттi мемлекеттiк**   
                **және жергiлiктi атқарушы органдармен өзара**   
                **iс-қимылы**

      1. Салық қызметi органдары уәкiлеттi мемлекеттiк және жергiлiктi атқарушы органдармен өзара iс-қимыл жасайды, Қазақстан Республикасының заңнамасына сәйкес бiрлескен бақылау шараларын әзiрлейдi және қабылдайды, өзара ақпарат алмасуды қамтамасыз етедi.   
      2. Уәкiлеттi мемлекеттiк және жергiлiктi атқарушы органдар салықтық бақылауды жүзеге асыру жөнiндегi мiндеттердi орындауда салық қызметi органдарына жәрдемдесуге мiндеттi.   
      3. Салық қызметi органдары мен кеден органдары өздерiне жүктелген салықтық бақылауды жүзеге асыру жөнiндегi мiндеттердi өзара iс-қимыл жасау арқылы орындайды.   
      4. Салық қызметi органдары мен жергiлiктi атқарушы органдар салық жинауды жүзеге асыру бойынша осы Кодекстiң 23-бабында белгiленген тәртiппен бiр-бiрiмен өзара iс-қимыл жасайды.   
      5. Уәкiлеттi мемлекеттiк және жергiлiктi атқарушы органдардың бюджетке төленетiн басқа да мiндеттi төлемдердi алу жөнiндегi өкiлеттiктерi осы Кодекстiң ерекше бөлiмiнде айқындалады.   
      6. Салық қызметi органдары уәкiлеттi мемлекеттiк және жергiлiктi атқарушы органдармен өзара iс-қимылды осы Кодексте белгiленген тәртiппен электрондық тәсiлмен жүзеге асыруға құқылы.

**25-бап. Салық қызметi органдарының лауазымды адамдарын**   
                **материалдық қамтамасыз ету, құқықтық және**   
               **әлеуметтiк қорғау**

      1. Салық қызметi органдарының лауазымды адамы қызметтiк мiндеттерiн орындау кезiнде заңмен қорғалады.   
      2. Салық қызметi органдары лауазымды адамының заңды талаптарын орындамау, салық қызметi органдары лауазымды адамының қызметтiк жұмысына байланысты оны немесе оның отбасы мүшелерiн қорлау, қорқыту, оларға зорлық-зомбылық жасау немесе олардың өмiрiне, денсаулығына, мүлкiне қол сұғушылық, салық қызметi органдары лауазымды адамының қызметтiк мiндеттерiн орындауына кедергi келтiретiн басқа да iс-қимылдар Қазақстан Республикасының заңдарында белгiленген жауаптылыққа әкеп соғады.   
      3. Қызметтегi жұмысын жүзеге асыруына байланысты салық қызметi органдары лауазымды адамының денсаулығына орташа ауыр зиян жасалған және келтiрiлген кезде, оған республикалық бюджет қаражатынан бес айлық жалақы мөлшерiнде бiржолғы өтемақы төленедi.   
      4. Қызметтегi жұмысын жүзеге асыруына байланысты салық қызметi органдары лауазымды адамының денсаулығына кәсiптiк қызметiмен одан әрi айналысуына мүмкiндiк бермейтiндей ауыр зиян жасалған және келтiрiлген кезде, оған республикалық бюджет қаражатынан бес жылдық ақшалай табысы мөлшерiнде бiржолғы өтемақы, сондай-ақ оның лауазымдық жалақысы мен зейнетақысының мөлшерi арасындағы айырма (өмiр бойы) төленедi.   
      5. Салық қызметi органдарының лауазымды адамы қызметтiк мiндеттерiн орындау кезiнде қайтыс болған жағдайда қаза тапқан адамның отбасына немесе оның асырауындағы адамдарға (мұрагерлерiне):   
      1) қаза тапқан адамның соңғы атқарған лауазымы бойынша республикалық бюджет қаражатынан он жылдық ақшалай табысы мөлшерiнде бiржолғы жәрдемақы төленедi;   
      2) Қазақстан Республикасында мүгедектiгi бойынша, асыраушысынан айрылу жағдайы бойынша және жасына байланысты мемлекеттiк әлеуметтiк жәрдемақылар туралы Қазақстан Республикасының заңнамасында белгiленген мөлшерде және тәртiппен асыраушысынан айрылуына байланысты мемлекеттiк әлеуметтiк жәрдемақы тағайындалады.   
      6. Қызметтiк мiндеттерiн орындауына байланысты салық қызметi органдары лауазымды адамының денсаулығы мен мүлкiне келтiрiлген нұқсан, сондай-ақ салық қызметi органдары лауазымды адамының отбасы мүшелерi мен жақын туыстарының денсаулығы мен мүлкiне келтiрiлген нұқсан Қазақстан Республикасының заңнамасына сәйкес өтеледi.

**2-БӨЛIМ. САЛЫҚ МIНДЕТТЕМЕСI**

**4-тарау. ЖАЛПЫ ЕРЕЖЕЛЕР**

**26-бап. Салық мiндеттемесi**

      1. Салық төлеушiнiң Қазақстан Республикасының салық заңнамасына сәйкес мемлекет алдында туындайтын мiндеттемесi салық мiндеттемесi деп танылады, оған орай салық төлеушi салық органында тiркелу есебiне тұруға, салық салу объектiлерiн және (немесе) салық салуға байланысты объектiлердi айқындауға, салықты және бюджетке төленетiн басқа да мiндеттi төлемдердi, сондай-ақ олар бойынша аванстық және ағымдағы төлемдердi есептеуге және төлеуге, салықтық нысандарды жасауға, салық тiркелiмдерiн қоспағанда, салықтық нысандарды салық органына белгiленген мерзiмде табыс етуге мiндеттi.   
      2. Мемлекеттiң салық қызметi органы арқылы салық төлеушiден (салық агентiнен) оның салық мiндеттемесiн толық көлемiнде орындауын талап етуге, ал салық мiндеттемесi орындалмаған немесе тиiсiнше орындалмаған жағдайда осы Кодексте көзделген тәртiппен оларды қамтамасыз ету жөнiндегi тәсiлдердi және мәжбүрлеп орындату шараларын қолдануға құқығы бар.  
*Ескерту. 26-бапқа өзгерту енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**27-бап. Салық салу объектiсi және (немесе) салық салуға**   
                **байланысты объект**

      Мүлiк пен iс-әрекеттер салық салу объектiсi және (немесе) салық салуға байланысты объект болып табылады, олардың болуына байланысты және (немесе) олардың негiзiнде салық төлеушiнiң салық мiндеттемесi туындайды.

**28-бап. Салық базасы**

      Салық базасы салық салу объектiсiнiң құн, физикалық немесе өзге де сипаттамаларын бiлдiредi, олардың негiзiнде салықтың және бюджетке төленуге жататын басқа да мiндеттi төлемдердiң сомасы айқындалады.

**29-бап. Салық ставкасы**

      1. Салық ставкасы салық салу объектiсiнiң немесе салық базасының өлшем бiрлiгiне салықты және бюджетке төленетiн басқа да мiндеттi төлемдi есептеу жөнiндегi салық мiндеттемесiнiң шамасын бiлдiредi.   
      2. Салық ставкасы салық салу объектiсiнiң немесе салық базасының өлшем бiрлiгiне процентпен немесе абсолюттi сомамен белгiленедi.

**30-бап. Салық кезеңi**

      Салық кезеңi деп салықтың және бюджетке төленетiн басқа да мiндеттi төлемдердiң жекелеген түрлерiне қатысты белгiленген уақыт кезеңi түсiнiледi, ол аяқталған соң салық салу объектiсi, салық базасы айқындалады, салықтың және бюджетке төленуге жататын басқа да мiндеттi төлемдердiң сомасы есептеледi.

**5-тарау. САЛЫҚ МIНДЕТТЕМЕСIН ОРЫНДАУ**

**31-бап. Салық мiндеттемесiн орындау**

      1. Егер осы Кодексте өзгеше белгiленбесе, салық төлеушi салық мiндеттемесiн орындауды дербес жүзеге асырады.   
      2. Салық төлеушi салық мiндеттемесiн орындау үшiн мынадай iс-әрекеттер жасайды:   
      1) салық органында тiркелу есебiне тұрады;   
      2) салық салу объектiлерiн және (немесе) салық салуға байланысты объектiлердi есепке алуды жүргiзедi;   
      3) салық салу объектiлерiн және (немесе) салық салуға байланысты объектiлердi, салық базасы мен салық ставкаларын негiзге ала отырып, салықтың және бюджетке төленуге жататын басқа да мiндеттi төлемдердiң, сондай-ақ осы Кодекстiң ерекше бөлiмiне сәйкес олар бойынша аванстық және ағымдағы төлемдердiң сомасын есептейдi;   
      4) салық тiркелiмдерiн қоспағанда, салықтық нысандарды жасайды және белгiленген тәртiппен салық қызметi органдарына табыс етедi;   
      5) салықтың және бюджетке төленетiн басқа да мiндеттi төлемдердiң есептелген және есепке жазылған сомасын, осы Кодекстiң ерекше бөлiмiне сәйкес салық және бюджетке төленетiн басқа да мiндеттi төлемдер бойынша аванстық және ағымдағы төлемдердi төлейдi.   
      3. Салық төлеушi салық мiндеттемесiн Қазақстан Республикасының салық заңнамасында белгiленген тәртiппен және мерзiмдерде орындауға тиiс.   
      4. Салық төлеушi салық мiндеттемесiн мерзiмiнен бұрын орындауға құқылы.   
      5. Қолма-қол емес нысанда орындалатын салық төлеушiнiң салықты және бюджетке төленетiн басқа да мiндеттi төлемдердi төлеу жөнiндегi салық мiндеттемесi, сондай-ақ өсiмпұлдар мен айыппұлдарды төлеу бойынша мiндеттеме банктен немесе банк операцияларының жекелеген түрлерiн жүзеге асыратын ұйымнан салықтың және бюджетке төленетiн басқа да мiндеттi төлемдердiң сомасына төлем тапсырмасының акцептiн алған күннен бастап немесе банкоматтар немесе өзге де электрондық құрылғылар арқылы төлемдi жүзеге асырған күннен бастап, ал қолма-қол нысанда - салық төлеушi көрсетiлген соманы банкке немесе банк операцияларының жекелеген түрлерiн жүзеге асыратын ұйымға, уәкiлеттi мемлекеттiк органға, жергiлiктi атқарушы органға енгiзген күннен бастап орындалған болып саналады.   
      6. Осы Кодексте белгiленген жағдайларда салық төлеушiнiң уәкiлеттi өкiлi салықты, бюджетке төленетiн басқа да мiндеттi төлемдердi, әлеуметтiк аударымдарды төлеу, мiндеттi зейнетақы жарналарын аудару кезiнде төлем құжаттарында ақшаны жөнелтушi салық төлеушiнiң тегiн, атын, әкесiнiң атын (ол болған кезде) немесе атауын және оның сәйкестендiру нөмiрiн көрсетедi.   
      7. Салық төлеушiнiң салық агентi орындайтын, салық төлеу жөнiндегi салық мiндеттемесi салық ұсталған күннен бастап орындалған болып есептеледi.   
      8. Салықты, төлемақыны төлеу жөнiндегi салық мiндеттемесi, сондай-ақ өсiмпұлдар төлеу бойынша мiндеттеме осы Кодекстiң 599-бабында белгiленген тәртiппен есепке жатқызулар жүргiзу арқылы орындалуы мүмкiн.   
      9. Салықты, бюджетке төленетiн басқа да мiндеттi төлемдердi төлеу жөнiндегi салық мiндеттемесi, сондай-ақ өсiмпұлдар мен айыппұлдар төлеу бойынша мiндеттеме осы Кодексте, Қазақстан Республикасының акционерлiк қоғамдардың қызметiн реттейтiн заңнамалық актiлерiнде көзделген жағдайларды, сондай-ақ Қазақстан Республикасының заңнамасында және жер қойнауын пайдалануға арналған келiсiмшарттардың ережелерiнде төлеудiң заттай нысаны немесе шетелдiк валютада төлеу көзделген жағдайларды қоспағанда, ұлттық валютамен орындалады.  
*Ескерту. 31-бапқа өзгерту енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**32-бап. Салық мiндеттемесiн орындау кезiнде салықты және**   
                **бюджетке төленетiн басқа да мiндеттi төлемдердi**   
                **есептеу ерекшелiктерi**

      1. Төлем көзiнен ұсталатын салықтың сомасын есептеудi салық агентi жүзеге асырады.   
      2. Осы Кодекстiң ерекше бөлiмiнде көзделген жағдайларда салықтың және бюджетке төленетiн басқа да мiндеттi төлемдердiң жекелеген түрлерiнiң сомасын есептеу жөнiндегi мiндет салық органына және уәкiлеттi мемлекеттiк органдарға жүктелуi мүмкiн.

**33-бап. Салық мiндеттемесiн орындау мерзiмдерi**

      Салық мiндеттемесiн орындау мерзiмдерi осы Кодексте белгiленедi. Бұл ретте, осы Кодексте белгiленген мерзiмнiң өтуi салық мiндеттемесiн орындау мерзiмiнiң басталуы айқындалған нақты оқиғадан немесе заңдық iс-қимылдан кейiн келесi күнi басталады. Мерзiм осы Кодексте белгiленген кезеңнiң соңғы күнiнiң соңында аяқталады. Егер мерзiмнiң соңғы күнi жұмыс күнi болмаса, мерзiм келесi жұмыс күнiнiң соңында аяқталады.

**34-бап. Салық берешегiн өтеудiң тәртiбi**

      Салық берешегiн өтеу мынадай тәртiппен жүргiзiледi:  
      1) есепке жазылған өсiмпұлдар;  
      2) бересi сомасы;  
     3) айыппұлдар сомасы.  
      *Ескерту. 34-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi) Заңымен.*

**35-бап. Мүлiктi сенiмгерлiкпен басқаруға беру кезiнде**   
                **салық мiндеттемесiнiң орындалуы**

      1. Сенiмгерлiкпен басқарушы өзiне жүктелген мiндеттердi жүзеге асыру процесiнде алынуға жататын (алынған) табыстар, төленуге жататын (жүргiзiлген) шығыстар және сатып алған және (немесе) алған мүлiк мүлiктi сенiмгерлiкпен басқару шарты бойынша сенiмгерлiкпен басқару құрылтайшысының не сенiмгерлiкпен басқару туындайтын өзге жағдайларда пайда алушының табыстары, шығыстары және мүлкi болып табылады.   
      Сенiмгерлiкпен басқарушының сыйақы түрiндегi табысы мүлiктi сенiмгерлiкпен басқару шарты бойынша сенiмгерлiкпен басқару құрылтайшысының не сенiмгерлiкпен басқару туындайтын өзге жағдайларда пайда алушының шығысы болып табылады.   
      Егер салық мiндеттемесiн орындау сенiмгерлiкпен басқару жүктелсе, онда сенiмгерлiкпен басқару құрылтайшысының немесе пайда алушының табыстары мен оның осы тармақта көзделген, осындай құрылтайшының немесе пайда алушының алдыңғы салық кезеңдерi үшiн шеккен залалдары сомасына, сондай-ақ орындалуы сенiмгерлiкпен басқарушыға жүктелген салық мiндеттемесi сомасына азайтылған шығыстары арасындағы оң айырма мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының сенiмгерлiкпен басқарудан алынған таза табысы болып табылады.   
      Осы тармақта көзделген шығыстардың мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының табыстарынан асып кетуi мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының сенiмгерлiкпен басқарудан шеккен залалы болып табылады.   
      2. Мүлiктi сенiмгерлiкпен басқаруды құру туралы актiде көзделген сыйақы сенiмгерлiкпен басқарушының сенiмгерлiкпен басқарудан алынған табысы болып табылады. Сенiмгерлiкпен басқаруды жүзеге асыруға байланысты шығыстар, егер көрсетiлген актiде сенiмгерлiкпен басқарушының шығыстарын мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының есебiнен өтеу көзделмеген болса, сенiмгерлiкпен басқарушының шығыстары болып танылады.  
      3. Мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының салық мiндеттемесiн орындауды:   
      1) қосылған құн салығынан басқа салық және бюджетке төленетiн басқа да мiндеттi төлемдер бойынша осындай құрылтайшы немесе пайда алушы, осы баптың 4-тармағында көзделген жағдайларды қоспағанда, мүлiктi сенiмгерлiк басқаруды құру туралы актiнiң негiзiнде сенiмгерлiкпен басқарушыға жүктеуi мүмкiн;   
      2) қосылған құн салығы бойынша ол осы Кодекстiң 8-бөлiмiнде және 568-571-баптарында белгiленген жағдайларда және тәртiппен сенiмгерлiкпен басқарушыға жүктеледi.   
      Егер салықты, бюджетке төленетiн басқа да мiндеттi төлемдердi есептеу, төлеу немесе ұстау жөнiндегi салық мiндеттемесiн орындау сенiмгерлiкпен басқарушыға жүктелген болса, мұндай сенiмгерлiкпен басқарушы осы Кодекстiң 81-тарауында белгiленген тәртiппен салық органында тiркелу есебiне тұруға тиiс.  
      Бұл ретте сенiмгерлiкпен басқарушы сенiмгерлiк басқару шарты бойынша салықтарды, басқа да мiндеттi төлемдердi есептеу, төлеу немесе ұстау жөнiндегi салықтық мiндеттемелердi:  
      егер Қазақстан Республикасының заңнамасына сәйкес сенiмгерлiкпен басқару құқығын мемлекеттiк тiркеу талап етiлген жағдайда, – мұндай құқық мемлекеттiк тiркелген;  
      егер Қазақстан Республикасының заңнамасына сәйкес сенiмгерлiкпен басқару құқығын мемлекеттiк тiркеу талап етiлмеген жағдайда, – сенiмгерлiкпен басқару шарты жасалған күннен бастап орындайды.  
      4. Мүлiктi сенiмгерлiкпен басқару шарты бойынша сенiмгерлiкпен басқару құрылтайшысы немесе сенiмгерлiкпен басқару туындайтын өзге жағдайларда пайда алушы мүлiктi сенiмгерлiкпен басқаруға берумен байланысты өзiнде туындайтын қосылған құн салығы бойынша салық мiндеттемесiнен басқа салық мiндеттемесiн мынадай жағдайлардың кез келгенiнде:   
      1) салық мiндеттемесiн орындау сенiмгерлiкпен басқарушыға   
жүктелмесе;   
      2) егер сенiмгерлiкпен басқарушы сенiмгерлiк басқару туындаған күнi және сенiмгерлiкпен басқару кезеңiнде осы Кодекстiң 134, 135, 135-1, 181, 182-баптарының және (немесе) 63-тарауының ережелерi қолданылатын тұлғаларға жататын болса, осы Кодексте белгiленген тәртiппен дербес орындайды.   
      5. Сенiмгерлiкпен басқарушы мүлiк сенiмгерлiкпен басқаруға берiлген кездегi салық мiндеттемесiн орындау мақсатында осы Кодекстiң 58-бабына сәйкес бөлек есепке алуды жүргiзуге мiндеттi.   
      6. Мүлiктi сенiмгерлiкпен басқару шарты бойынша сенiмгерлiкпен басқару құрылтайшысының не сенiмгерлiкпен басқару туындайтын өзге жағдайларда пайда алушының мүлiктi сенiмгерлiкпен басқарушыға беруi осындай мүлiктi өткiзуi болып табылмайды және ол сенiмгерлiкпен басқарушының табысы болып танылмайды.   
      7. Сенiмгерлiкпен басқарушының сенiмгерлiкпен басқарудың туындауына негiз болатын құжаттың қолданылуы тоқтаған кезде мүлiктi қайтаруы осындай мүлiктi өткiзу болып табылмайды және ол мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының табысы (залалы) болып танылмайды.   
      8. Сенiмгерлiкпен басқарушыға салық және бюджетке төленетiн басқа да мiндеттi төлемдер сомасын есептеу, төлеу немесе ұстау, сондай-ақ мүлiктi сенiмгерлiкпен басқару шарты бойынша сенiмгерлiкпен басқару құрылтайшысы немесе сенiмгерлiкпен басқару туындайтын өзге жағдайларда пайда алушы үшiн салықтық нысандарды жасау және табыс ету жөнiндегi салық мiндеттемесi жүктелген жағдайда, мұндай салық мiндеттемесiн орындау сенiмгерлiкпен басқарушы болып табылатын тұлғаның атынан, осы Кодекстiң ерекше бөлiмiнде сенiмгерлiкпен басқарушы жататын тұлғалар үшiн белгiленген ставкалар бойынша және тәртiппен жүргiзiледi.   
      Бұл ретте, егер осы Кодекстiң 58 және 64-баптарында өзгеше белгiленбесе, сенiмгерлiкпен басқарушы салықтық нысандарды мүлiктi сенiмгерлiкпен басқару құрылтайшысының және (немесе) пайда алушының мүддесiнде жүзеге асырылатын қызметтi қоса алғанда, тұтас бүкiл қызметi бойынша жасайды және табыс етедi.  
      *Ескерту. 35-бапқа өзгерiс енгiзiлдi - ҚР 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**36-бап. Мүлiктi сенiмгерлiкпен басқаруға беру кезiнде**   
                **салық мiндеттемесiн орындаудың ерекшелiктерi**

      1. Осы Кодекстiң 185-бабының 2-тармағында көзделген декларацияны табыс ету жөнiндегi мiндет жүктелген жеке тұлғаның мүлiктi сенiмгерлiкпен басқаруға беруi кезiнде осындай декларацияны жасау және табыс ету жөнiндегi салық мiндеттемесiн осы жеке тұлға орындайды.   
      2. Заңды тұлға, дара кәсiпкер сенiмгерлiк операциялар бойынша банктен алған табысы бойынша, сондай-ақ заңды және жеке тұлға мүлiктi резидент емес болып табылатын сенiмгерлiкпен басқарушыға сенiмгерлiкпен басқаруға берген кезде салық мiндеттемесiн дербес орындайды.   
      3. Дара кәсiпкер болып табылмайтын жеке тұлғаның салық агентi болып табылатын банк жүзеге асыратын сенiмгерлiк операциялардан түскен табысы бойынша салық мiндеттемесiн осындай банк салық агентiнiң мiндеттерiн орындау түрiнде орындайды.  
      4. Егер мүлiктi сенiмгерлiкпен басқару шарты бойынша және Қазақстан Республикасының заңдарында көзделген сенiмгерлiкпен басқару туындайтын өзге жағдайларда сенiмгерлiкпен басқару құрылтайшысының салық мiндеттемесiн орындау толығымен сенiмгерлiкпен басқарушыға жүктелген болса, сенiмгерлiкпен басқару құрылтайшысының дара кәсiпкер ретiнде тiркелмеуге құқығы бар.  
      *Ескерту. 36-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**37-бап. Таратылатын заңды тұлғаның салық мiндеттемесiн,**   
               **сондай-ақ резидент емес заңды тұлғаның**  
               **құрылымдық бөлiмшесiнiң, тұрақты мекемесiнiң**  
               **Қазақстан Республикасындағы қызметiн тоқтатқан**  
               **кезде салық мiндеттемесiн орындау**

      1. Резидент заңды тұлға тарату туралы шешiм қабылданған күннен бастап үш жұмыс күнi iшiнде өзiнiң орналасқан жерi бойынша салық органына бұл туралы жазбаша хабарлайды.   
      2. Таратылатын заңды тұлға аралық тарату балансы бекiтiлген күннен бастап үш жұмыс күнi iшiнде өзiнiң орналасқан жерi бойынша салық органына бiр мезгiлде:   
      1) құжаттық тексеру жүргiзу туралы салықтық өтiнiштi;   
      2) таратудың салық есептiлiгiн;   
      3) қосылған құн салығы бойынша тiркелу есебiне қойылғаны туралы куәлiктi немесе ол жоғалған немесе бүлiнген кезде қағаз жеткiзгiштегi түсiнiктеменi;  
      4) қосылған құн салығы бойынша тiркелу есебiнен шығару үшiн салықтық өтiнiштi табыс етедi.  
      Осы тармақтың бiрiншi бөлiгiнiң 3) және 4) тармақшаларында көрсетiлген құжаттар таратылатын заңды тұлға қосылған құн салығын төлеушi болып табылған жағдайда табыс етiледi.  
      3. Таратудың салық есептiлiгi таратылатын заңды тұлға төлеушi және (немесе) салық агентi болып табылатын салықтың, бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша, құжаттық тексеру жүргiзу туралы салықтық өтiнiш табыс етiлген салық кезеңiнiң басынан бастап осындай өтiнiш табыс етiлген күнге дейiнгi кезең үшiн жасалады.  
      Егер кезектi салық есептiлiгiн табыс ету мерзiмi таратудың салық есептiлiгiн табыс еткеннен кейiн басталса, осындай кезектi салық есептiлiгiн табыс ету таратудың салық есептiлiгi табыс етiлген күннен кешiктiрмей жүргiзiледi.  
      4. Таратылатын заңды тұлға салық органына таратудың салық есептiлiгi табыс етiлген күннен бастап күнтiзбелiк он күн мерзiмнен кешiктiрмей, таратудың салық есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлейдi, мiндеттi зейнетақы жарналарын аударады.   
      Егер таратудың салық есептiлiгiнiң алдында табыс етiлген салық есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлеу, мiндеттi зейнетақы жарналарын аудару мерзiмi осы тармақтың бiрiншi бөлiгiнде көрсетiлген мерзiм өткеннен кейiн басталатын болса, онда төлеу (аудару) таратудың салық есептiлiгi салық органына табыс етiлген күннен бастап күнтiзбелiк он күннен кешiктiрiлмей жүргiзiледi.   
      5. Салық органдары құжаттық тексерудi таратылатын заңды тұлғаның салықтық өтiнiшiн салық органы алғаннан кейiн жиырма жұмыс күнiнен кешiктiрмей бастауға тиiс.   
      6. Таратылатын заңды тұлғаның салық берешегi, оның iшiнде осы баптың 4 және 11-тармақтарында көрсетiлген негiздер бойынша туындайтын салық берешегi оның ақшасы есебiнен, оның iшiнде мүлкiн өткiзуден алынған ақшасы есебiнен Қазақстан Республикасының заңнамалық актiлерiнде белгiленген кезектiлiк тәртiбiмен өтеледi. Бұл ретте, осындай резидент емес заңды тұлға қызметi тоқтатылатын тұрақты мекеме, құрылымдық бөлiмше арқылы тұрақты мекемелердiң, филиалдардың, өкiлдiктердiң тобы бойынша жиынтық түрде салық мiндеттемелерiн орындаған жағдайда, таратылатын заңды тұлғаның құрылымдық бөлiмшелерiнiң, резидент емес заңды тұлғаның тұрақты мекемелерiнiң, құрылымдық бөлiмшелерiнiң де салық берешегi өтеледi.   
      7. Егер таратылатын заңды тұлғаның мүлкi салық берешегiн толық көлемде өтеу үшiн жеткiлiксiз болса, салық берешегiнiң қалған бөлiгiн Қазақстан Республикасының заңнамалық актiлерiнде белгiленген жағдайларда, таратылатын заңды тұлғаның құрылтайшылары (қатысушылары) өтейдi.   
      8. Егер таратылатын заңды тұлғада салықтың, төлемақылар мен өсiмпұлдардың артық төленген сомасы бар болса, онда көрсетiлген сома осы Кодекстiң 599-бабында белгiленген тәртiппен таратылатын заңды тұлғаның салық берешегiн өтеу шотына есепке жатқызылуға жатады.   
      Егер таратылатын заңды тұлғада салықтың және бюджетке төленетiн басқа да мiндеттi төлемдердiң қате төленген сомасы бар болса, онда көрсетiлген сома осы Кодекстiң 601-бабында белгiленген тәртiппен есепке жатқызылуға жатады.   
      9. Егер таратылатын заңды тұлғада есепке жатқызылған қосылған құн салығының есепке жазылған салық сомасынан асып кететiн сомасы болса, онда көрсетiлген асып кеткен сома осы Кодекстiң 273, 600 және 603-баптарында белгiленген тәртiппен таратылатын заңды тұлғаға қайтарылуға жатады.   
      10. Таратылатын заңды тұлғада салық берешегi болмаған жағдайда:   
      1) салықтың және бюджетке төленетiн басқа да мiндеттi төлемдердiң қате төленген сомасы осы Кодекстiң 601-бабында белгiленген тәртiппен осы заңды тұлғаға қайтарылуға жатады;   
      2) салықтың, төлемақылар мен өсiмпұлдардың артық төленген сомасы осы Кодекстiң 602-бабында белгiленген тәртiппен осы заңды тұлғаға қайтарылуға жатады;   
      3) бюджетке төленетiн басқа да мiндеттi төлемдердiң төленген сомасы осы Кодекстiң 606-бабында белгiленген тәртiппен осы заңды тұлғаға қайтарылуға жатады.  
      РҚАО-ның ескертуi!  
      4) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      4) айыппұлдардың төленген сомалары осы Кодекстiң 605-бабында белгiленген негiздер бойынша және тәртiппен осы заңды тұлғаға қайтарылуға жатады;  
      РҚАО-ның ескертуi!  
      5) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      5) кеден органдары алатын кедендiк баждардың, салықтардың, кедендiк алымдар мен өсiмпұлдардың бюджетке артық (қате) төленген сомалары Қазақстан Республикасының кеден заңнамасында белгiленген тәртiппен осы заңды тұлғаға қайтарылуға жатады.  
      11. Таратудың салық есептiлiгi табыс етiлген күннен бастап және таратудың салықтық тексеруi аяқталған күнге дейiнгi кезеңде салықты және бюджетке төленетiн басқа да мiндеттi төлемдердi, әлеуметтiк аударымдарды төлеу бойынша салық мiндеттемесi, мiндеттi зейнетақы жарналарын аудару бойынша мiндеттер туындаған жағдайда, таратылатын заңды тұлға осындай салық мiндеттемесiн, мiндеттi осы Кодекстiң 607-бабы 2-тармағының 3) тармақшасында көрсетiлген салық органының хабарламасы негiзiнде орындауға мiндеттi.   
      12. Құжаттық тексеру аяқталғаннан кейiн таратылатын заңды тұлға орналасқан жерi бойынша салық органына бiр мезгiлде:  
      1) тарату балансын;  
      2) банктегi бар шоттарының жабылғаны туралы банктiң және (немесе) банк операцияларының жекелеген түрлерiн жүзеге асыратын ұйымның анықтамасын;  
      3) салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң болмауы және (немесе) болуы туралы мәлiметтердi алу үшiн салықтық өтiнiштi табыс етедi.  
      Таратылатын заңды тұлға осы тармақта көрсетiлген құжаттарды бiр мезгiлде мынадай талаптар:  
      1) салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң болмауы;  
      2) салықтардың, төлемдердiң және өсiмпұлдардың артық төленген сомаларының болмауы;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомаларының болмауы;  
      4) есепке жатқызылатын қосылған құн салығының осы Кодекстiң 273 және 274-баптарына сәйкес қайтарылуға жататын есептелген салық сомасынан асып түсуiнiң болмауы;  
      5) кеден органдары алатын кедендiк баждарды, салықтарды, кедендiк алымдар мен өсiмпұлдарды есепке жатқызуды және (немесе) артық (қате) төленген сомаларын қайтаруды жүргiзуге арналған орындалмаған салықтық өтiнiштiң болмауы сақталған жағдайда, құжаттамалық тексеру аяқталған күннен бастап үш жұмыс күнi iшiнде табыс етедi.  
      Салық берешегi, мiндеттi зейнетақы жарналары мен әлеуметтiк аударымдар бойынша берешегi, салықтардың, төлемдердiң және өсiмпұлдардың артық төленген сомалары, салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары болған және (немесе) есепке жатқызылатын қосылған құн салығы осы Кодекстiң 273 және 274-баптарына сәйкес қайтарылуға жататын есептелген салық сомасынан асып түскен жағдайда таратылатын заңды тұлға осы тармақта көрсетiлген құжаттарды:  
      1) салық берешегi, мiндеттi зейнетақы жарналары мен әлеуметтiк аударымдар бойынша берешегi өтелген күннен;  
      2) салықтардың, төлемдердiң, өсiмпұлдардың артық төленген сомалары қайтарылған күннен;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары қайтарылған күннен;  
      4) есепке жатқызылатын қосылған құн салығы осы Кодекстiң 273 және 274-баптарына сәйкес қайтарылуға жататын есептелген салық сомасынан асып түсудi қайтарған күннен;  
      5) кеден органдары алатын кедендiк баждардың, салықтардың, кедендiк алымдар мен өсiмпұлдардың артық (қате) төленген сомаларын қайтарған күннен кейiн келетiн күннен бастап үш жұмыс күнi iшiнде табыс етедi.  
      Осы тармақта көрсетiлген құжаттар табыс етiлгеннен кейiн салық органы осы Кодексте белгiленген тәртiппен және мерзiмдерде салық төлеушiге салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң жоқ екендiгi туралы анықтама беруге мiндеттi.  
      *Ескерту. 37-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**38-бап. Резидент заңды тұлғаның қызметi тоқтатылатын**   
               **құрылымдық бөлiмшесiнiң салық мiндеттемесiн**   
               **орындауы**

      1. Резидент заңды тұлға өзiнiң құрылымдық бөлiмшесiнiң қызметiн тоқтату туралы шешiм қабылдаған жағдайда құрылымдық бөлiмшенiң орналасқан жерi бойынша салық органына бiр мезгiлде:   
      1) қызметтi тоқтату туралы салықтық өтiнiш;   
      2) резидент заңды тұлғаның құрылымдық бөлiмшенiң қызметiн тоқтату туралы шешiмiнiң көшiрмесiн;   
      3) егер осы бапта өзгеше көзделмесе, құрылымдық бөлiмшенiң таратудың салық есептiлiгiн табыс етедi.  
      2. Таратудың салық есептiлiгi заңды тұлғаның қызметi тоқтатылатын құрылымдық бөлiмшесi дербес төлеушi болып танылған салықтың, төлемақының түрлерi, мiндеттi зейнетақы жарналары және әлеуметтiк аударымдар бойынша, заңды тұлғаның құрылымдық бөлiмшесiнiң қызметiн тоқтату туралы шешiм қабылданған салық кезеңiнiң басынан бастап қызметтi тоқтату туралы салықтық өтiнiш табыс етiлген күнге дейiнгi кезең үшiн жасалады.  
      Егер кезектi салық есептiлiгiн табыс ету мерзiмi таратудың салық есептiлiгiн табыс еткеннен кейiн басталса, осындай кезектi салық есептiлiгiн табыс ету таратудың салық есептiлiгi табыс етiлген күннен кешiктiрмей жүргiзiледi.  
      3. Заңды тұлғаның қызметi тоқтатылатын құрылымдық бөлiмшесi осы баптың 2-тармағында көзделген таратудың салық есептiлiгiнде көрсетiлген салықты, төлемақыларды, әлеуметтiк аударымдарды төлеудi, мiндеттi зейнетақы жарналарын аударуды салық органына таратудың салық есептiлiгi табыс етiлген күннен бастап он жұмыс күнiнен кешiктiрмей жүргiзедi.   
      Егер таратудың салық есептiлiгiнiң алдында табыс етiлген салық есептiлiгiнде көрсетiлген салықты, төлемақыларды, әлеуметтiк аударымдарды төлеу, мiндеттi зейнетақы жарналарын аудару мерзiмi осы тармақтың бiрiншi бөлiгiнде көрсетiлген мерзiм өткеннен кейiн басталатын болса, төлеу (аудару) таратудың салық есептiлiгi табыс етiлген күннен бастап күнтiзбелiк он күннен кешiктiрiлмей жүргiзiледi.   
      4. Егер заңды тұлғаның қызметi тоқтатылатын құрылымдық бөлiмшесi салықты, төлемақыларды, мiндеттi зейнетақы жарналарын және әлеуметтiк аударымдарды дербес төлеушi болып танылмаса, таратудың салық есептiлiгi табыс етiлмейдi.   
      5. Қызметi тоқтатылатын құрылымдық бөлiмшенiң салық берешегi, мiндеттi зейнетақы жарналары және әлеуметтiк аударымдар бойынша берешегi осы құрылымдық бөлiмшенi құрған заңды тұлғаның ақшасы есебiнен өтеледi.   
      6. Салық берешегi, мiндеттi зейнетақы жарналары және әлеуметтiк аударымдар бойынша берешек толық көлемде өтелгеннен кейiн қызметi тоқтатылатын құрылымдық бөлiмшенi құрған заңды тұлға осы құрылымдық бөлiмшенiң орналасқан жерi бойынша салық органына банктiң және (немесе) банк операцияларының жекелеген түрлерiн жүзеге асыратын ұйымның қызметi тоқтатылатын құрылымдық бөлiмшенiң бар банктiк шоттарының жабылғаны туралы анықтамасын табыс етедi.   
      Салық органы осы Кодексте белгiленген тәртiппен және мерзiмдерде салық төлеушiге салық берешегiнiң, мiндеттi зейнетақы жарналары және әлеуметтiк аударымдар бойынша берешектiң жоқ екендiгi туралы анықтама беруге мiндеттi.  
      *Ескерту. 38-бапқа өзгерiс енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**39-бап. Заңды тұлға қосылу, бiрiгу, бөлiнiп шығу жолымен**  
               **қайта ұйымдастырылған кезде салық мiндеттемесiн**  
               **орындау**

      1. Заңды тұлға қосылу, бiрiгу, бөлiнiп шығу жолымен қайта ұйымдастырылу туралы шешiм қабылдаған күннен бастап үш жұмыс күнi iшiнде бұл туралы орналасқан жерi бойынша салық органына жазбаша хабарлайды.   
      Тапсыру актiсi бекiтiлген күннен бастап үш жұмыс күнi iшiнде қосылу, бiрiгу жолымен қайта ұйымдастырылатын заңды тұлға сонымен бiр мезгiлде орналасқан жерi бойынша салық органына:   
      1) таратудың салық есептiлiгiн;   
      2) қосылған құн салығы бойынша тiркелу есебiне қойылғаны туралы куәлiктi немесе ол жоғалған немесе бүлiнген кезде қағаз жеткiзгiштегi түсiнiктеменi;  
      3) қосылған құн салығы бойынша тiркелу есебiнен шығару үшiн салықтық өтiнiштi;  
      4) тапсыру актiсiн табыс етедi.  
      Осы тармақтың екiншi бөлiгiнiң 2) және 3) тармақшаларында көрсетiлген құжаттар бiрiгу, қосылу жолымен қайта ұйымдастырылатын заңды тұлға қосылған құн салығын төлеушi болып табылған жағдайда табыс етiледi.  
      Таратудың салық есептiлiгi қосылу, бiрiгу жолымен қайта ұйымдастырылатын заңды тұлға салық төлеушi және (немесе) салық агентi болып табылатын салықтар, бюджетке төленетiн басқа да мiндеттi төлемдер түрлерi, мiндеттi зейнетақы жарналары және әлеуметтiк аударымдар бойынша осындай есептiлiктi тапсыру мiндеттi туындаған салық кезеңi басталған сәттен бастап оны салық органына табыс ету күнiне дейiнгi кезең үшiн жасалады.  
      Таратудың салық есептiлiгiн табыс ету жөнiндегi мiндеттеме – бiрiгу жолымен қайта ұйымдастыру кезiнде қайта құрылған заңды тұлғаның құрамына кiрген әрбiр заңды тұлғаға, қосылу жолымен қайта ұйымдастыру кезiнде қосылған заңды тұлғаға жүктеледi.  
      Егер кезектi салық есептiлiгiн табыс ету мерзiмi таратудың салық есептiлiгi табыс етiлгеннен кейiн басталатын болса, мұндай кезектi салық есептiлiгiн табыс ету таратудың салық есептiлiгi табыс етiлген күннен кешiктiрiлмей жүргiзiледi.  
      Заңды тұлға бөлiнiп шығу жолымен қайта ұйымдастырылған кезде мұндай тұлға бөлу балансы бекiтiлген күннен бастап үш жұмыс күнi iшiнде өзiнiң орналасқан жерi бойынша салық органына аталған балансты табыс етедi.  
      1-1. Қайта ұйымдастырылған заңды тұлғаның салық мiндеттемелерiн орындау оның құқық мирасқорына (құқық мирасқорларына) жүктеледi.  
      1-2. Құқық мирасқорын (құқық мирасқорларын), сондай-ақ құқық мирасқорының (құқық мирасқорларының) қайта ұйымдастырылған заңды тұлғаның салық берешегiн өтеуге қатысу үлесiн белгiлеу Қазақстан Республикасының азаматтық заңнамасына сәйкес жүзеге асырылады.  
      2. Заңды тұлғаның қайта ұйымдастырылуы осы заңды тұлғаның құқық мирасқорының (құқық мирасқорларының) салықты, бюджетке төленетiн басқа да мiндеттi төлемдердi төлеу жөнiндегi оның салық мiндеттемелерiн орындау мерзiмдерiн өзгертуiне негiз болып табылмайды.   
      3. Егер қайта ұйымдастырылатын заңды тұлғада салықтың, бюджетке төленетiн төлемақылар мен өсiмпұлдардың артық төленген сомасы бар болса, көрсетiлген сома осы Кодекстiң 599-бабында белгiленген тәртiппен қайта ұйымдастырылатын заңды тұлғаның салық берешегiн өтеу шотына есептеуге жатқызылады.   
      Егер қайта ұйымдастырылатын заңды тұлғада салықтың, бюджетке төленетiн төлемақылар мен өсiмпұлдардың қате төленген сомасы бар болса, онда көрсетiлген сома осы Кодекстiң 601-бабында белгiленген тәртiппен есепке жатқызылуға жатады.   
      4. Қайта ұйымдастырылатын заңды тұлғада салық берешегi болмаған жағдайда:   
      1) салықтың және бюджетке төленетiн басқа да мiндеттi төлемдердiң қате төленген сомасы ол (олар) қайта ұйымдастыру кезiнде алған мүлiктегi үлесiне барабар түрде оның құқық мирасқорына (құқық мирасқорларына) осы Кодекстiң 601-бабында белгiленген тәртiппен қайтарылуға жатады;   
      2) салықтың, бюджетке төленетiн төлемақылар мен өсiмпұлдардың артық төленген сомасы ол (олар) қайта ұйымдастыру кезiнде алған мүлiктегi үлесiне барабар түрде оның құқық мирасқорына (құқық мирасқорларына) осы Кодекстiң 602-бабында белгiленген тәртiппен қайтарылуға жатады;   
      3) бюджетке төленетiн басқа да мiндеттi төлемдердiң төленген сомасы ол (олар) қайта ұйымдастыру кезiнде алған мүлiктегi үлесiне барабар түрде оның құқық мирасқорына (құқық мирасқорларына) осы Кодекстiң 606-бабында белгiленген тәртiппен қайтарылуға жатады.   
      5. *Алынып тасталды - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*  
      6. Салық органы заңды тұлғаны мынадай жолмен қайта ұйымдастыру туралы сәйкестендiру нөмiрлерiнiң ұлттық тiзiлiмiнiң мәлiметтерiн алған күннен бастап он жұмыс күнi iшiнде:  
      1) бiрiгу - жаңадан құрылған заңды тұлғаның құрамына кiрген заңды тұлғалардың жеке шоттары бойынша сальдоны жаңадан құрылған заңды тұлғаның орналасқан жерi бойынша салық органына беру актiсi негiзiнде бередi;   
      2) қосылу - қосылған заңды тұлғаның жеке шоты бойынша сальдоны аталған заңды тұлға қосылған заңды тұлғаның орналасқан жерi бойынша салық органына беру актiсi негiзiнде бередi;   
      3) *Алынып тасталды - ҚР 2009.07.04* N 167-IV *(2009.01.01 бастап қолданысқа енгiзiледi) Заңымен.*  
      4) бөлiнiп шығу - жаңадан туындаған заңды тұлғаны бөлiп шығарған заңды тұлғаның жеке шоты бойынша сальдоны жаңадан туындаған заңды тұлғаның орналасқан жерi бойынша бөлiну балансы негiзiнде бередi.   
      Қайта ұйымдастырылатын заңды тұлғаның жеке шоты бойынша сальдоны беру тәртiбi осы Кодекстiң 595-бабында белгiленедi.   
       *Ескерту. 39-бапқа өзгерiс енгiзiлдi - ҚР 2009.07.04* N 167-IV *(қолданысқа енгiзiлу тәртiбiн* 2-б*. қараңыз), 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**39-1-бап. Тұрақты мекеменiң Қазақстан Республикасында**  
                 **тиiмдi басқару орнының (нақты басқару органының**  
                 **орналасқан жерiнiң) болуына байланысты резидент**  
                 **емес заңды тұлғаға құқықтары мен мiндеттерiн**  
                 **беру кезiнде өзiнiң филиалын (өкiлдiгiн)**  
                 **ашпастан, салық мiндеттемесiн орындауы**

      1. Резидент емес заңды тұлға өзiнде Қазақстан Республикасында тұрақты мекемесi болған кезде, филиалын (өкiлдiгiн) ашпастан және тиiмдi басқару орнын (нақты басқару органының орналасқан жерiн) шет мемлекеттен Қазақстан Республикасына ауыстыру туралы шешiм қабылдамастан салық төлеушi ретiнде тiркеу есебiне қою туралы салықтық өтiнiш бергеннен кейiн үш жұмыс күнi iшiнде тиiмдi басқару орны (нақты басқару органының орналасқан жерi) Қазақстан Республикасында болатын заңды тұлғаға мұндай тұрақты мекеменiң құқықтары мен мiндеттерiн беру туралы осы Кодекстiң 562-бабы 1-1-тармағына сәйкес мұндай тұрақты мекеменiң орналасқан жерi бойынша салық органына жазбаша хабарлауға мiндеттi.  
      Көрсетiлген резидент емес заңды тұлғаның тұрақты мекемесi салық төлеушi ретiнде тiркеу есебiне қойылған күннен бастап күнтiзбелiк он бес күн iшiнде салық органына:  
      1) тiркеу есебiнен алу туралы салықтық өтiнiштi;  
      2) таратудың салық есептiлiгiн;  
      3) тапсыру актiсiн табыс етуге мiндеттi.  
      Таратудың салық есептiлiгi салық, бюджетке төленетiн басқа да мiндеттi төлемдер, мiндеттi зейнетақы жарналары мен әлеуметтiк аударымдар түрлерi бойынша құралады, олар бойынша құқықтары мен мiндеттерiн беретiн тұрақты мекеме мұндай есептiлiктi табыс ету жөнiндегi мiндеттеме туындаған салық кезеңiнен бастап оны салық органына табыс еткен күнге дейiнгi кезең үшiн төлеушi және (немесе) салық агентi болып табылады.  
      Егер кезектi салық есептiлiгiн табыс ету мерзiмi таратудың салық есептiлiгiн табыс еткеннен кейiн басталған жағдайда, осындай кезектi салық есептiлiгiн табыс ету таратудың салық есептiлiгi табыс етiлген күннен кешiктiрiлмей жүргiзiледi.  
      2. Құқықтары мен мiндеттерiн заңды тұлғаға беретiн тұрақты мекеменiң салық мiндеттемесiн орындау тиiмдi басқару орны (нақты басқару органының орналасқан жерi) Қазақстан Республикасында болатын, шет мемлекеттiң заңнамасы бойынша құрылған осындай заңды тұлғаға (құқық мирасқорына) жүктеледi.  
      3. Тұрақты мекеменiң құқықтары мен мiндеттерiн заңды тұлғаға беруi тиiмдi басқару орны (нақты басқару органының орналасқан жерi) Қазақстан Республикасында болатын, шет мемлекеттiң заңнамасы бойынша құрылған заңды тұлғаның салық, бюджетке төленетiн басқа да мiндеттi төлемдер төлеу бойынша өзiнiң салық мiндеттемесiн орындау мерзiмдерiн өзгерту үшiн негiз болып табылмайды.  
      4. Құқықтары мен мiндеттерiн заңды тұлғаға беретiн тұрақты мекеменiң салық берешегi болмаған кезде салықтардың, төлемдер мен өсiмпұлдардың бюджетке артық (қате) төленген сомалары тиiмдi басқару орны (нақты басқару органының орналасқан жерi) Қазақстан Республикасында болатын, шет мемлекеттiң заңнамасы бойынша құрылған заңды тұлғаға қайтарылуға жатады.  
      5. Салық органы осы баптың 1-тармағында көрсетiлген құжаттарды алған күннен бастап он жұмыс күнi iшiнде құқықтары мен мiндеттерiн заңды тұлғаға беретiн тұрақты мекеменiң жеке шоты бойынша сальдоны тұрақты мекеменiң құқықтары мен мiндеттерi берiлген заңды тұлғаның орналасқан жерi бойынша салық органына осы Кодекстiң 595-бабында белгiленген тәртiппен беру актiсiнiң негiзiнде бередi.  
      *Ескерту. Кодекс 39-1-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**40-бап. Бөлiну жолымен қайта ұйымдастырылған кезде**   
               **заңды тұлғаның салық мiндеттемесiн орындауы**

      1. Заңды тұлға бөлiнiп шығу жолымен қайта ұйымдастыру туралы шешiм қабылданған күннен бастап үш жұмыс күнi iшiнде бұл туралы орналасқан жерi бойынша салық органына жазбаша түрде хабарлайды.  
      Заңды тұлға бөлiнiп шығу жолымен қайта ұйымдастырылған кезде бөлiну балансы бекiтiлген күннен бастап үш жұмыс күнi iшiнде орналасқан жерi бойынша салық органына сонымен бiр мезгiлде:  
      1) құжаттық тексеру жүргiзу туралы салықтық өтiнiштi;  
      2) таратудың салық есептiлiгiн;  
      3) қосылған құн салығы бойынша тiркелу есебiне қойылғаны туралы куәлiктi немесе ол жоғалған немесе бүлiнген кезде қағаз жеткiзгiштегi түсiнiктеменi;  
      4) қосылған құн салығы бойынша тiркелу есебiнен шығару үшiн салықтық өтiнiштi табыс етедi.  
      Осы тармақтың екiншi бөлiгiнiң 3) және 4) тармақшаларында көрсетiлген құжаттар бөлiну жолымен қайта ұйымдастырылатын заңды тұлға қосылған құн салығын төлеушi болып табылған жағдайда табыс етiледi.  
      2. Таратудың салық есептiлiгi қайта ұйымдастырылатын заңды тұлға төлеушi және (немесе) салық агентi болып табылатын салықтың, бюджетке төленетiн басқа мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша, құжаттық тексеру жүргiзу туралы салықтық өтiнiш табыс етiлген салық кезеңiнiң басынан бастап осындай өтiнiш табыс етiлген күнге дейiнгi кезең үшiн жасалады.  
      Егер кезектi салық есептiлiгiн табыс ету мерзiмi таратудың салық есептiлiгiн табыс еткеннен кейiн басталса, осындай кезектi салық есептiлiгiн табыс ету таратудың салық есептiлiгi табыс етiлген күннен кешiктiрмей жүргiзiледi.  
      3. Қайта ұйымдастырылатын заңды тұлға таратудың салық   
есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлеудi, мiндеттi зейнетақы жарналарын аударуды салық органына таратудың салық есептiлiгi табыс етiлген күннен бастап күнтiзбелiк он күннен кешiктiрмей жүргiзедi.   
      Таратудың салық еселтiлiгiнiң алдында табыс етiлген салық есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлеу, мiндеттi зейнетақы жарналарын аудару мерзiмi осы тармақтың бiрiншi бөлiгiнде көрсетiлген мерзiм өткеннен кейiн басталатын болса, төлеу (аудару) таратудың салық есептiлiгi табыс етiлген күннен бастап күнтiзбелiк он күннен кешiктiрмей жүргiзiледi.   
      4. Салық органы құжаттық тексерудi қайта ұйымдастырылатын   
заңды тұлғаның өтiнiшiн өзi алғаннан кейiн жиырма жұмыс күнiнен   
кешiктiрмей бастауға тиiс.   
      5. Бөлiнiп шығу жолымен қайта ұйымдастырылған кезде құжаттық тексеру аяқталғаннан кейiн қайта ұйымдастырылатын заңды тұлға өзiнiң орналасқан жерi бойынша салық органына сонымен бiр мезгiлде:   
      1) бөлiну балансын;   
      2) банктiң және (немесе) банк операцияларының жекелеген түрлерiн жүзеге асыратын ұйымның банктегi бар шоттарының жабылғаны туралы анықтамасын;  
      3) салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң болмауы және (немесе) болуы туралы мәлiметтер алу үшiн салықтық өтiнiштi табыс етедi.  
      Егер қайта ұйымдастырылатын заңды тұлғада бюджетке артық төленген салықтар, төлемдер мен өсiмпұлдар сомалары болса, аталған сомалар осы Кодекстiң 599-бабында белгiленген тәртiппен қайта ұйымдастырылатын заңды тұлғаның салық берешегiн өтеу есебiне жатқызылады.   
      Егер қайта ұйымдастырылатын заңды тұлғада бюджетке қате төленген салықтар, төлемдер мен өсiмпұлдар сомалары болса, онда аталған сомалар осы Кодекстiң 601-бабында белгiленген тәртiппен есебiне жатқызылады.   
      Қайта ұйымдастырылатын заңды тұлғада салық берешегi жоқ болса, онда:   
      1) бюджетке қате төленген салықтар және басқа да мiндеттi төлемдер сомалары осы Кодекстiң 601-бабында белгiленген тәртiппен ол (олар) қайта ұйымдастыру кезiнде алған мүлiктегi үлесiне барабар оның құқық мирасқорына (құқық мирасқорларына) қайтарылуға жатады;   
      2) бюджетке артық төленген салықтар, төлемдер мен өсiмпұлдар сомалары осы Кодекстiң 602-бабында белгiленген тәртiппен ол (олар) қайта ұйымдастыру кезiнде алған мүлiктегi үлесiне барабар оның құқық мирасқорына (құқық мирасқорларына) қайтарылуға жатады;   
      3) бюджетке төленген басқа да мiндеттi төлемдер сомалары осы Кодекстiң 606-бабында белгiленген тәртiппен ол (олар) қайта ұйымдастыру кезiнде алған мүлiктегi үлесiне барабар оның құқық мирасқорына (құқық мирасқорларына) қайтарылуға жатады;  
      РҚАО-ның ескертуi!  
      4) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      4) кеден органдары алатын кедендiк баждардың, салықтардың, кедендiк алымдар мен өсiмпұлдардың бюджетке артық (қате) төленген сомалары Қазақстан Республикасының кеден заңнамасында белгiленген тәртiппен оның құқықтық мирасқорына (құқықтық мирасқорларына) ол (олар) қайта ұйымдастыру кезiнде алған мүлiктiң үлесiне барабар түрде қайтарылуға жатады;  
      5) артық (қате) төленген айыппұл сомалары оның құқық мирасқорына (құқық мирасқорларына) ол (олар) қайта ұйымдастыру кезiнде алған мүлiктегi үлесiне барабар осы Кодекстiң 605-бабында белгiленген тәртiппен қайтарылуға жатады.  
      Қайта ұйымдастырылатын заңды тұлға осы тармақта көрсетiлген құжаттарды мынадай талаптар:  
      1) салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң болмауы;  
      2) салықтардың, төлемдердiң және өсiмпұлдардың артық төленген сомаларының болмауы;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомаларының болмауы;  
      4) кеден органдары алатын кедендiк баждарды, салықтарды, кедендiк алымдар мен өсiмпұлдарды есептеудi және (немесе) олардың артық (қате) төленген сомаларын қайтаруды жүргiзуге арналған орындалмаған салықтық өтiнiштiң болмауы бiр мезгiлде сақталған жағдайда, құжаттамалық тексеру аяқталған күннен бастап үш жұмыс күнi iшiнде табыс етедi.  
      Қайта ұйымдастырылатын заңды тұлға салық берешегi, мiндеттi зейнетақы жарналары, әлеуметтiк аударымдар бойынша берешегi, салықтардың, төлемдер мен өсiмпұлдардың артық төленген сомалары, салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары болған кезде осы тармақта көрсетiлген құжаттарды:  
      1) салық берешегi, мiндеттi зейнетақы жарналары мен әлеуметтiк аударымдар бойынша берешегi өтелген күннен;  
      2) салықтардың, төлемдердiң, өсiмпұлдардың артық төленген сомалары қайтарылған күннен;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары қайтарылған күннен;  
      4) кеден органдары алатын кедендiк баждардың, салықтардың, кедендiк алымдар мен өсiмпұлдардың артық (қате) төленген сомалары қайтарылған күннен кейiн келетiн күннен бастап үш жұмыс күнi iшiнде табыс етедi.  
       6. Қайта ұйымдастырылатын заңды тұлға осы баптың 5-тармағының бiрiншi бөлiгiнде көрсетiлген құжаттарды табыс еткеннен кейiн салық органы осы тұлғаға осы Кодексте белгiленген тәртiппен және мерзiмде салық берешегiнiң, мiндеттi зейнетақы жарналары және әлеуметтiк аударымдар бойынша берешегiнiң жоқ екенi туралы анықтама беруге мiндеттi.   
      Салық органы сәйкестендiру нөмiрлерiнiң ұлттық тiзiлiмдерiнiң мәлiметтерiн алған күннен бастап он жұмыс күнi iшiнде осы Кодекстiң 595-бабына сәйкес бөлiну балансы негiзiнде жаңадан туындаған заңды тұлғалардың орналасқан жерi бойынша салық органына бөлiнген заңды тұлғаның жеке есепшоттары бойынша сальдоны бередi.  
      6-1. Қайта ұйымдастырылған заңды тұлғаның салық мiндеттемелерiн орындау оның құқық мирасқорына (құқық мирасқорларына) жүктеледi.  
      6-2. Құқық мирасқорын (құқық мирасқорларын), сондай-ақ құқық мирасқорының (құқық мирасқорларының) қайта ұйымдастырылған заңды тұлғаның салық берешегiн өтеуге қатысу үлесiн белгiлеу Қазақстан Республикасының азаматтық заңнамасына сәйкес жүзеге асырылады.  
      7. Заңды тұлғаның қайта ұйымдастырылуы осы заңды тұлғаның құқық мирасқорына (құқық мирасқорларына) оның салықтар, бюджетке төленетiн басқа да мiндеттi төлемдер бойынша салық мiндеттемесiн орындау мерзiмiн өзгертуге негiз болып табылмайды.   
       *Ескерту. 40-бапқа өзгерiс енгiзiлдi - ҚР 2009.07.04* N 167-IV *(қолданысқа енгiзiлу тәртiбiн* 2-б*. қараңыз), 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**41-бап. Қызметiн тоқтататын дара кәсiпкердiң салық**   
               **мiндеттемесiн орындау**

      1. Дара кәсiпкер қызметiн тоқтату туралы шешiм қабылданған күннен бастап бiр ай iшiнде өзiнiң орналасқан жерi бойынша салық органына бiр мезгiлде:   
      1) құжаттық тексеру жүргiзу туралы салықтық өтiнiштi;   
      2) таратудың салық есептiлiгiн;   
      3) дара кәсiпкер ретiнде тiркелуi туралы куәлiктi немесе ол жоғалған немесе бүлiнген кезде қағаз жеткiзгiштегi түсiнiктеменi;   
      4) қосылған құн салығы бойынша тiркелу есебiне қойылғаны туралы куәлiктi немесе ол жоғалған немесе бүлiнген кезде қағаз жеткiзгiштегi түсiнiктеменi;   
      5) дара кәсiпкердiң қызметiн тоқтату туралы ақпараттың мерзiмдi баспа басылымында жарияланғанын растайтын құжатты;  
      6) қосылған құн салығы бойынша тiркелу есебiнен шығару үшiн салықтық өтiнiштi табыс етедi.  
      Осы тармақтың бiрiншi бөлiгiнiң 4) және 6) тармақшаларында көрсетiлген құжаттар қызметiн тоқтататын дара кәсiпкер қосылған күн салығын төлеушi болып табылған жағдайда табыс етiледi.  
      2. Таратудың салық есептiлiгi қызметiн тоқтататын дара кәсiпкер төлеушi және (немесе) салық агентi болып табылатын салықтың, бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша, құжаттық тексеру жүргiзу туралы салықтық өтiнiш табыс етiлген салық кезеңiнiң басынан бастап осындай өтiнiш табыс етiлген күнге дейiнгi кезең үшiн олар бойынша жасалады.  
      Егер кезектi салық есептiлiгiн табыс ету мерзiмi таратудың салық есептiлiгi табыс етiлгеннен кейiн басталған жағдайда, осындай кезектi салық есептiлiгiн табыс ету таратудың салық есептiлiгi табыс етiлген күннен кешiктiрiлмей жүргiзiледi.  
      3. Қызметiн тоқтататын дара кәсiпкер таратудың салық есептiлiгiнде көрсетiлген салықты және бюджетке төленетiн басқа да мiндеттi төлемдердi, әлеуметтiк аударымдарды төлеудi, мiндеттi зейнетақы жарналарын аударуды салық органына таратудың салық есептiлiгi табыс етiлген күннен бастап күнтiзбелiк он күннен кешiктiрмей жүргiзедi.   
      Егер таратудың салық есептiлiгiнiң алдында табыс етiлген салық есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлеу, мiндеттi зейнетақы жарналарын аудару мерзiмi осы тармақтың бiрiншi бөлiгiнде көрсетiлген мерзiм өткеннен кейiн басталатын болса, онда төлеу (аудару) таратудың салық есептiлiгi табыс етiлген күннен бастап күнтiзбелiк он күннен кешiктiрiлмей жүргiзiледi.   
      4. Қызметiн тоқтататын дара кәсiпкердiң салықтық өтiнiшiн салық органы алғаннан кейiн құжаттық тексеру жиырма жұмыс күнiнен   
кешiктiрiлмей басталуға тиiс.   
      5. Қызметiн тоқтататын дара кәсiпкердiң салық берешегi оның ақшасы есебiнен, оның iшiнде мүлкiн сатудан алынған ақша есебiнен Қазақстан Республикасының заңнамалық актiлерiнде белгiленген кезектiлiк тәртiбiмен өтеледi.   
      6. Егер қызметiн тоқтататын дара кәсiпкерде салықтың, төлемақылар мен өсiмпұлдардың артық төленген сомасы бар болса, онда көрсетiлген сома қызметiн тоқтататын дара кәсiпкердiң салық берешегiн өтеу шотына осы Кодекстiң 599-бабында белгiленген тәртiппен есепке жатқызылуға жатады.   
      Егер қызметiн тоқтататын дара кәсiпкерде салықтың, бюджетке төленетiн төлемақылар мен өсiмпұлдардың қате төленген сомасы бар болса, онда көрсетiлген сома осы Кодекстiң 601-бабында белгiленген тәртiппен есепке жатқызылуға жатады.   
      7. Қызметiн тоқтататын дара кәсiпкерде салық берешегi болмаған жағдайда:   
      1) салықтың және бюджетке төленетiн басқа да мiндеттi төлемдердiң қате төленген сомасы осы Кодекстiң 601-бабында белгiленген тәртiппен осы дара кәсiпкерге қайтарылуға жатады;   
      2)салықтың, бюджетке төленетiн төлемақылар мен өсiмпұлдардың артық төленген сомасы осы Кодекстiң 602-бабында белгiленген тәртiппен осы дара кәсiпкерге қайтарылуға жатады;   
      3) бюджетке төленетiн басқа да мiндеттi төлемдердiң төленген сомасы осы Кодекстiң 606-бабында белгiленген тәртiппен осы дара кәсiпкерге қайтарылуға жатады;  
      РҚАО-ның ескертуi!  
      4) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      4) айыппұлдардың төленген сомалары осы Кодекстiң 605-бабында белгiленген тәртiппен осы дара кәсiпкерге қайтарылуға жатады;  
      РҚАО-ның ескертуi!  
      5) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      5) кеден органдары алатын кедендiк баждардың, салықтардың, кедендiк алымдар мен өсiмпұлдардың бюджетке артық (қате) төленген сомалары Қазақстан Республикасының кеден заңнамасында белгiленген тәртiппен осы дара кәсiпкерге қайтарылуға жатады.  
      8. Қызметiн тоқтататын дара кәсiпкердiң салық мiндеттемесi салық берешегi, мiндеттi зейнетақы жарналары және әлеуметтiк аударымдар бойынша берешегi толық көлемде өтелген жағдайда құжаттық тексеру аяқталғаннан кейiн орындалды деп есептеледi.   
      9. Осы баптың 8-тармағына сәйкес салық мiндеттемесiнiң орындалған күнi дара кәсiпкердi салық органындағы тiркелу есебiнен шығару күнi болып табылады.   
      10. Қызметiн тоқтатқан дара кәсiпкер орналасқан жерi бойынша салық органына:   
      1) банктегi бар шоттарының жабылғаны туралы банктiң және   
(немесе) банк операцияларының жекелеген түрлерiн жүзеге асыратын ұйымның анықтамасын;   
      2) iшкi iстер органының дара кәсiпкердiң мөрiн (ол болған кезде) жойғаны туралы құжатын табыс етуге мiндеттi.  
      Қызметiн тоқтатқан дара кәсiпкер осы тармақта көрсетiлген құжаттарды мынадай талаптар:  
      1) салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң болмауы;  
      2) салықтардың, төлемдердiң және өсiмпұлдардың артық төленген сомаларының болмауы;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомаларының болмауы;  
      4) есепке жатқызылатын қосылған құн салығының осы Кодекстiң 273 және 274-баптарына сәйкес қайтарылуға жататын есептелген салық сомасынан асып түсуiнiң болмауы;  
      5) кеден органдары алатын кедендiк баждарды, салықтарды, кедендiк алымдар мен өсiмпұлдарды есептеудi және (немесе) олардың артық (қате) төленген сомаларын қайтаруды жүргiзуге арналған орындалмаған салықтық өтiнiштiң болмауы бiр мезгiлде сақталған жағдайда, құжаттамалық тексеру аяқталған күннен бастап үш жұмыс күнi iшiнде табыс етедi.  
      Қызметiн тоқтатқан дара кәсiпкер салық берешегi, мiндеттi зейнетақы жарналары, әлеуметтiк аударымдар бойынша берешегi, салықтардың, төлемдердiң және өсiмпұлдардың артық төленген сомалары, салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары болған және (немесе) есепке жатқызылатын қосылған құн салығы осы Кодекстiң 273 және 274-баптарына сәйкес қайтарылуға жататын есептелген салық сомасынан асып түскен жағдайда осы тармақта көрсетiлген құжаттарды:  
      1) салық берешегi, мiндеттi зейнетақы жарналары мен әлеуметтiк аударымдар бойынша берешегi өтелген күннен;  
      2) салықтардың, төлемдердiң, өсiмпұлдардың артық төленген сомалары қайтарылған күннен;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары қайтарылған күннен;  
      4) есепке жатқызылатын қосылған құн салығы осы Кодекстiң 273 және 274-баптарына сәйкес қайтарылуға жататын есептелген салық сомасынан асып түсудi қайтарған күннен;  
      5) кеден органдары алатын кедендiк баждардың, салықтардың, кедендiк алымдар мен өсiмпұлдардың артық (қате) төленген сомалары қайтарылған күннен кейiн келетiн күннен бастап үш жұмыс күнi iшiнде табыс етедi.  
      11. Осы баптың ережелерi осы Кодекстiң 43-бабына сәйкес қызметi тоқтатылған кезде өздерiне қатысты салық мiндеттемесiн орындаудың ерекше тәртiбi белгiленген дара кәсiпкерлерге қолданылмайды.  
      *Ескерту. 41-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**42-бап. Қызметiн тоқтататын жекеше нотариустың, жеке сот**  
               **орындаушысының, адвокаттың салық мiндеттемесiн**  
               **орындау**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

      1. Жекеше нотариус, жеке сот орындаушысы, адвокат нотариаттық, адвокаттық қызметтi тоқтату туралы шешiм қабылданған күннен бастап бiр ай iшiнде өзiнiң орналасқан жерi бойынша салық органына бiр мезгiлде:   
      1) құжаттық тексеру жүргiзу туралы салықтық өтiнiштi;   
      2) таратудың салық есептiлiгiн;   
      3) жекеше нотариустың, жеке сот орындаушысының, адвокаттың қызметiн тоқтату туралы ақпараттың баспа басылымында жарияланғанын растайтын құжатты табыс етедi.  
      2. Таратудың салық есептiлiгi қызметiн тоқтататын жекеше нотариус, жеке сот орындаушысы, адвокат төлеушi және (немесе) салық агентi болып табылатын салықтың, бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша, құжаттық тексеру жүргiзу туралы салықтық өтiнiш табыс етiлген салық кезеңiнiң басынан бастап осындай өтiнiш табыс етiлген күнге дейiнгi кезең үшiн жасалады.  
      Егер кезектi салық есептiлiгiн табыс ету мерзiмi таратудың салық есептiлiгi табыс етiлгеннен кейiн басталған жағдайда, осындай кезектi салық есептiлiгiн табыс ету таратудың салық есептiлiгi табыс етiлген күннен кешiктiрiлмей жүргiзiледi.  
      3. Қызметiн тоқтататын жекеше нотариус, жеке сот орындаушысы, адвокат таратудың салық есептiлiгiнде көрсетiлген салықты және бюджетке төленетiн басқа да мiндеттi төлемдердi төлеудi салық органына таратудың салық есептiлiгi табыс етiлген күннен бастап күнтiзбелiк он күннен кешiктiрмей жүргiзедi.   
      Егер таратудың салық есептiлiгiнiң алдында табыс етiлген салық есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлеу, мiндеттi зейнетақы жарналарын аудару мерзiмi осы тармақтың бiрiншi бөлiгiнде көрсетiлген мерзiм өткеннен кейiн басталса, төлеу (аудару) таратудың салық есептiлiгi табыс етiлген күннен бастап күнтiзбелiк он күннен кешiктiрiлмей жүргiзiледi.  
      4. Қызметiн тоқтататын жекеше нотариустың, жеке сот орындаушысының, адвокаттың салықтық өтiнiшiн салық органы алғаннан кейiн құжаттық тексеру жиырма жұмыс күнiнен кешiктiрiлмей басталуға тиiс.  
      5. Егер қызметiн тоқтататын жекеше нотариуста, жеке сот орындаушысында, адвокатта салықтың, төлемақылардың және өсiмпұлдардың артық төленген сомасы бар болса, онда көрсетiлген сома осы Кодекстiң 599-бабында белгiленген тәртiппен жекеше нотариустың, адвокаттың салық берешегiн өтеу шотына есепке жатқызылуға жатады.   
      Егер қызметiн тоқтататын жекеше нотариуста, жеке сот орындаушысында, адвокатта салықтың, бюджетке төленетiн төлемақылар мен өсiмпұлдардың қате төленген сомасы бар болса, онда көрсетiлген сома осы Кодекстiң 601-бабында белгiленген тәртiппен есепке жатқызылуға жатады.  
      6. Қызметiн тоқтататын жекеше нотариуста, жеке сот орындаушысында, адвокатта салық берешегi болмаған жағдайда:   
      1) салықтың және бюджетке төленетiн басқа да мiндеттi төлемдердiң қате төленген сомасы осы Кодекстiң 601-бабында белгiленген тәртiппен осы жекеше нотариусқа, жеке сот орындаушысына, адвокатқа қайтарылуға жатады;   
      2) салықтың, бюджетке төленетiн төлемақылар мен өсiмпұлдардың артық төленген сомасы осы Кодекстiң 602-бабында белгiленген тәртiппен осы жекеше нотариусқа, жеке сот орындаушысына, адвокатқа қайтарылуға жатады;   
      3) бюджетке төленетiн басқа да мiндеттi төлемдердiң төленген сомасы осы Кодекстiң 606-бабында белгiленген тәртiппен осы жекеше нотариусқа, жеке сот орындаушысына, адвокатқа қайтарылуға жатады;  
      РҚАО-ның ескертуi!  
      4) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      4) айыппұлдардың төленген сомалары қызметi тоқтатылатын осы жекеше нотариусқа, адвокатқа осы Кодекстiң 605-бабында белгiленген тәртiппен қайтарылуға тиiс;  
      РҚАО-ның ескертуi!  
      5) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      5) кеден органдары алатын кедендiк баждардың, салықтардың, кедендiк алымдар мен өсiмпұлдардың бюджетке артық (қате) төленген сомалары қызметi тоқтатылатын осы жекеше нотариусқа, адвокатқа Қазақстан Республикасының кеден заңнамасында белгiленген тәртiппен қайтарылуға жатады.  
      7. Қызметiн тоқтататын жекеше нотариустың, жеке сот орындаушысының, адвокаттың салық мiндеттемесi, оның салық берешегi, мiндеттi зейнетақы жарналары және әлеуметтiк аударымдар бойынша берешегi жоқ болған немесе толық көлемде өтелген жағдайда құжаттық тексеру аяқталғаннан кейiн орындалды деп есептеледi.  
      8. Осы баптың 7-тармағына сәйкес салық мiндеттемесiнiң орындалған күнi жекеше нотариусты, жеке сот орындаушысын, адвокатты салық органындағы тiркелу есебiнен шығару күнi болып табылады.  
      9. Қызметiн тоқтатқан жекеше нотариус, жеке сот орындаушысы, адвокат орналасқан жерi бойынша салық органына:  
      1) атқарушылық құжаттарды орындау жөнiндегi қызметтi, нотариаттық, адвокаттық қызметтi жүзеге асыру үшiн пайдаланылған банктегi бар шоттарының жабылғаны туралы банктiң және (немесе) банк операцияларының жекелеген түрлерiн жүзеге асыратын ұйымның анықтамасын;   
      2) iшкi iстер органының жекеше нотариустың, жеке сот орындаушысының, адвокаттың мөрiн (ол болған кезде) жойғаны туралы құжатын табыс етуге мiндеттi.  
      Қызметiн тоқтатқан жекеше нотариус, жеке сот орындаушысы, адвокат осы тармақта көрсетiлген құжаттарды мынадай талаптар:  
      1) салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң болмауы;  
      2) салықтардың, төлемдердiң және өсiмпұлдардың артық төленген сомаларының болмауы;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомаларының болмауы;  
      4) кеден органдары алатын кедендiк баждарды, салықтарды, кедендiк алымдар мен өсiмпұлдарды есептеудi және (немесе) олардың артық (қате) төленген сомаларын қайтаруды жүргiзуге арналған, орындалмаған салықтық өтiнiштiң болмауы бiр мезгiлде сақталған жағдайда, құжаттамалық тексеру аяқталған күннен бастап үш жұмыс күнi iшiнде табыс етедi.  
      Қызметiн тоқтатқан жекеше нотариус, жеке сот орындаушысы, адвокат салық берешегi, мiндеттi зейнетақы жарналары, әлеуметтiк аударымдар бойынша берешегi, салықтардың, төлемдердiң және өсiмпұлдардың артық төленген сомалары, салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары болған жағдайда осы тармақта көрсетiлген құжаттарды:  
      1) салық берешегi, мiндеттi зейнетақы жарналары мен әлеуметтiк аударымдар бойынша берешегi өтелген күннен;  
      2) салықтардың, төлемдердiң, өсiмпұлдардың артық төленген сомалары қайтарылған күннен;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары қайтарылған күннен;  
      4) кеден органдары алатын кедендiк баждардың, салықтардың, кедендiк алымдар мен өсiмпұлдардың артық (қате) төленген сомалары қайтарылған күннен кейiн келетiн күннен бастап үш жұмыс күнi iшiнде табыс етедi.  
      *Ескерту. 42-бапқа өзгерiс енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi), 2010.06.30* N 297-IV*(қолданысқа енгiзiлу тәртiбiн* 2-баптан *қараңыз), 2010.12.28* N 368-IV *(алғашқы ресми жариялағанынан кейiн күнтiзбелiк он күн өткен соң қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**43-бап. Қызметi тоқтатылған кезде салық төлеушiлердiң**   
               **жекелеген санаттарының салық мiндеттемесiн**   
               **орындау ерекшелiктерi**

      1. Патент, оңайлатылған декларация негiзiнде арнаулы салық режимiн қолданатын дара кәсiпкер қызметiн тоқтату туралы шешiм қабылдаған жағдайда орналасқан жерi бойынша салық органына бiр мезгiлде:  
      1) қызметiн тоқтату туралы салықтық өтiнiштi;  
      2) таратудың салық есептiлiгiн;  
      3) дара кәсiпкердiң мемлекеттiк тiркелуi туралы куәлiктi немесе ол жоғалған немесе бүлiнген кезде қағаз жеткiзгiштегi түсiндiрменi;  
      4) дара кәсiпкердiң қызметiн тоқтату туралы ақпараттың мерзiмдi баспа басылымында жарияланғанын растайтын құжатты табыс етедi.  
      Осы бап қосылған құн салығын төлеушiлер болып табылмайтын (болып табылмаған) және осы Кодекстiң 46-бабында белгiленген мерзiм iшiнде не дара кәсiпкер ретiнде мемлекеттiк тiркелген кезден бастап патент және (немесе) оңайлатылған декларация негiзiнде арнаулы салық режимiн үздiксiз пайдаланатын дара кәсiпкерлерге қолданылады. Z0  
      2. Таратудың салық есептiлiгi қызметiн тоқтататын дара кәсiпкер салық төлеушi (салық агентi) болып табылатын салықтың, бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша, қызметiн тоқтату туралы салықтық өтiнiш табыс етiлген салық кезеңiнiң басынан бастап осындай өтiнiш табыс етiлген күнге дейiнгi кезең үшiн жасалады.  
      Егер кезектi салық есептiлiгiн табыс ету мерзiмi таратудың салық есептiлiгi табыс етiлгеннен кейiн басталған жағдайда, осындай кезектi салық есептiлiгiн табыс ету таратудың салық есептiлiгi табыс етiлген күннен кешiктiрiлмей жүргiзiледi.  
      3. Салық төлеушi таратудың салық есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлеудi, мiндеттi зейнетақы жарналарын аударуды салық органына таратудың салық есептiлiгi табыс етiлген күннен бастап күнтiзбелiк он күннен кешiктiрмей жүргiзедi.   
      Егер таратудың салық есептiлiгiнiң алдында табыс етiлген салық есептiлiгiнде көрсетiлген салықты, бюджетке төленетiн басқа да мiндеттi төлемдердi, әлеуметтiк аударымдарды төлеу, мiндеттi зейнетақы жарналарын аудару мерзiмi осы тармақтың бiрiншi бөлiгiнде көрсетiлген мерзiм өткеннен кейiн басталатын болса, онда төлеу (аудару) таратудың салық есептiлiгi салық органына табыс етiлген күннен бастап күнтiзбелiк он күннен кешiктiрiлмей жүргiзiледi.   
      4. Егер салық төлеушiде салықтың және бюджетке төленетiн басқа да мiндеттi төлемдердiң артық төленген сомасы бар болса, онда көрсетiлген сома осы Кодекстiң 602-бабында белгiленген тәртiппен осы салық төлеушiге қайтарылуға жатады.   
      Егер қызметiн тоқтататын салық төлеушiде салықтың, бюджетке төленетiн төлемақылар мен өсiмпұлдардың қате төленген сомасы бар болса, онда көрсетiлген сома осы Кодекстiң 601-бабында белгiленген тәртiппен есепке жатқызылуға жатады.   
      5. Салық органы салық төлеушiнiң қызметiн тоқтату туралы салықтық өтiнiшiн алған күннен бастап үш жұмыс күнi iшiнде:   
      1) уәкiлеттi мемлекеттiк органдарға - қызметiн тоқтататын дара кәсiпкер болып табылатын жеке тұлға мемлекеттiк тiркеуге жататын мүлiкпен жасаған мәмiлелер туралы, сондай-ақ қызметтi тоқтату туралы салықтық өтiнiш алынған күнгi жағдай бойынша оның мүлкi туралы мәлiметтердi табыс ету туралы;   
      2) кеден органдарына - қызметiн тоқтататын дара кәсiпкер болып табылатын жеке тұлға жасаған сыртқы сауда мәмiлелерi туралы мәлiметтердi, сондай-ақ кеден төлемдерi және салық бойынша салық органының талаптарын алған күннен бұрынғы емес күнге берешегiнiң жоқ екендiгi туралы растауды табыс ету туралы;   
      3) банктерге және (немесе) банк операцияларының жекелеген түрлерiн жүзеге асыратын ұйымдарға - қызметiн тоқтататын дара кәсiпкердiң қызметiн тоқтату туралы салықтық өтiнiшi алынған күнгi банктiк шоттарындағы ақшаның қалдығы және қозғалысы туралы мәлiметтердi табыс ету туралы сауалды жiберуге мiндеттi.   
      Осы тармақтың 1) және 2) тармақшаларында көзделген мәмiлелер туралы, сондай-ақ банктiк шоттардағы ақша қозғалысы туралы мәлiметтер салық органының қызметтi тоқтату туралы салықтық өтiнiштi алған күнге дейiн салық төлеушiге салықтық тексеру жүргiзiлмеген кезең үшiн осы Кодекстiң 46-бабында белгiленген талап қою мерзiмi шегiнде табыс етiледi.   
      6. Салық органының осы баптың 5-тармағында көрсетiлген сауалдары бойынша мәлiметтер, егер осы Кодекстiң 581-бабының 12) тармақшасында өзгеше көзделмесе, оны алған күннен бастап жиырма жұмыс күнiнен кешiктiрiлмей табыс етiлуге тиiс.   
      7. Салық органы барлық мәлiметтердi алған күннен бастап он жұмыс күнiнен кешiктiрмей камералдық бақылауды жүзеге асыруға мiндеттi, оның нәтижелерi бойынша осы Кодексте белгiленген тәртiппен қорытынды жасалады. Қорытындыда камералдық бақылаудың нәтижелерi, оның iшiнде анықталған бұзушылықтар көрсетiледi. Анықталған бұзушылықтар туралы деректер көрсетiлген қорытындының негiзiнде камералдық бақылау нәтижелерi бойынша анықталған бұзушылықтарды жою туралы хабарлама салық төлеушiге осы Кодекстiң 84-тарауында белгiленген тәртiппен жiберiледi.  
      Камералдық бақылау нәтижелерi бойынша анықталған бұзушылықтарды жою туралы хабарламаны орындауды салық төлеушi осы Кодекстiң 587-бабында белгiленген тәртiппен жүзеге асырады.  
      8. Қызметiн тоқтататын дара кәсiпкердiң салық берешегi аталған дара кәсiпкердiң ақшасы есебiнен, оның iшiнде оның мүлкiн өткiзуден алынған ақша есебiнен Қазақстан Республикасының заңнамалық актiлерiнде белгiленген кезектiлiк тәртiбiмен өтеледi.   
      9. Егер қызметiн тоқтататын дара кәсiпкерде салықтың, бюджетке төленетiн төлемақылар мен өсiмпұлдардың артық төленген сомасы бар болса, көрсетiлген сома осы Кодекстiң 599-бабында белгiленген тәртiппен осы дара кәсiпкердiң салық берешегiн өтеу шотына есепке жатқызылуға жатады.   
      Егер қызметiн тоқтататын дара кәсiпкерде салықтың, бюджетке төленетiн төлемақылар мен өсiмпұлдардың қате төленген сомасы бар болса, көрсетiлген сома осы Кодекстiң 601-бабында белгiленген тәртiппен есепке жатқызылуға жатады.   
      10. Қызметiн тоқтататын салық төлеушiде салық берешегi болмаған жағдайда:   
      1) салықтың және бюджетке төленетiн басқа да мiндеттi төлемдердiң қате төленген сомасы осы Кодекстiң 601-бабында белгiленген тәртiппен осы салық төлеушiге қайтарылуға жатады;   
      2) салықтың, бюджетке төленетiн төлемақылар мен өсiмпұлдардың артық төленген сомасы осы Кодекстiң 602-бабында белгiленген тәртiппен осы салық төлеушiге қайтарылуға жатады;   
      3) бюджетке төленетiн басқа да мiндеттi төлемдердiң төленген сомасы осы Кодекстiң 606-бабында белгiленген тәртiппен осы салық төлеушiге қайтарылуға жатады;  
      РҚАО-ның ескертуi!  
      4) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      4) айыппұлдардың төленген сомалары осы Кодекстiң 605-бабында белгiленген тәртiппен осы салық төлеушiге қайтарылуға жатады;  
      РҚАО-ның ескертуi!  
      5) тармақша 2010.01.01 бастап қолданысқа енгiзiледi (ҚР 2010.06.30 N 297-IV Заңының 2-бабын қараңыз).  
      5) кеден органдары алатын кедендiк баждардың, салықтардың, кедендiк алымдар мен өсiмпұлдардың бюджетке артық (қате) төленген сомалары Қазақстан Республикасының кеден заңнамасында белгiленген тәртiппен осы салық төлеушiге қайтарылуға жатады.  
      11. Дара кәсiпкердiң қызметi:   
      1) аяқталған күнi осы Кодекстiң 587-бабына сәйкес айқындалатын камералдық бақылаудың аяқталуы;  
      1-1) камералдық бақылау нәтижесiнде анықталған бұзушылықтарды жою;  
      2) салық берешегiнiң, мiндеттi зейнетақы жарналары және әлеуметтiк аударымдар бойынша берешектiң жоқ болу шарттары орындалған кезде тоқтатылған болып есептеледi.   
      12. Осы баптың 11-тармағында көзделген шарттар орындалған кездегi ең соңына келетiн күндердiң бiрi дара кәсiпкердi салық органындағы тiркелу есебiнен шығару күнi болып табылады. Z0  
      13. Қызметi тоқтатылған деп есептелетiн дара кәсiпкер орналасқан жерi бойынша салық органына:  
      1) банктегi бар шоттарының жабылғаны туралы банктiң және (немесе) банк операцияларының жекелеген түрлерiн жүзеге асыратын ұйымның анықтамасын;   
      2) iшкi iстер органдарының дара кәсiпкердiң мөрiн (ол болған кезде) жойылғаны туралы құжатын табыс етуге мiндеттi.  
      Қызметi тоқтатылған деп есептелетiн дара кәсiпкер осы тармақта көрсетiлген құжаттарды мынадай талаптар:  
      1) салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң болмауы;  
      2) салықтардың, төлемдердiң және өсiмпұлдардың артық төленген сомаларының болмауы;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомаларының болмауы;  
      4) кеден органдары алатын кедендiк баждарды, салықтарды, кедендiк алымдар мен өсiмпұлдарды есептеудi және (немесе) олардың артық (қате) төленген сомаларын қайтаруды жүргiзуге арналған орындалмаған салықтық өтiнiштiң болмауы бiр мезгiлде сақталған жағдайда, камералдық бақылау аяқталған күннен бастап үш жұмыс күнi iшiнде табыс етедi.  
      Қызметi тоқтатылған деп есептелетiн дара кәсiпкер салық берешегi, мiндеттi зейнетақы жарналары, әлеуметтiк аударымдар бойынша берешегi, салықтардың, төлемдердiң және өсiмпұлдардың артық төленген сомалары, салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары болған жағдайда осы тармақта көрсетiлген құжаттарды:  
      1) салық берешегi, мiндеттi зейнетақы жарналары, әлеуметтiк аударымдар бойынша берешегi өтелген күннен;  
      2) салықтардың, төлемдердiң, өсiмпұлдардың артық төленген сомалары қайтарылған күннен;  
      3) салықтардың, бюджетке төленетiн басқа да мiндеттi төлемдердiң, өсiмпұлдар мен айыппұлдардың қате төленген сомалары қайтарылған күннен;  
      4) кеден органдары алатын кедендiк баждардың, салықтардың, кедендiк алымдар мен өсiмпұлдардың артық (қате) төленген сомалары қайтарылған күннен кейiн келетiн күннен бастап үш жұмыс күнi iшiнде табыс етедi.  
      *Ескерту. 43-бапқа өзгерiс енгiзiлдi - ҚР 2009.07.04* N 167-IV *(2009.01.01. бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2010.06.30* N 297-IV*(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**44-бап. Хабарсыз кеткен деп танылған жеке тұлғаның салық**   
                **мiндеттемесiн орындау**

      1. Жеке тұлғаның салық мiндеттемесi ол соттың күшiне енген шешiмi негiзiнде хабарсыз кеткен деп танылған кезден бастап тоқтатыла тұрады.   
      2. Сот хабарсыз кеткен деп таныған жеке тұлғаның салық берешегiн хабарсыз кеткен деп танылған жеке тұлғаның мүлкiне қорғаншылық жасау жөнiндегi мiндет жүктелген адам өтейдi.   
      3. Егер хабарсыз кеткен деп танылған жеке тұлғаның мүлкi салық берешегiн өтеу үшiн жеткiлiксiз болса, онда оның салық берешегiнiң өтелмеген бөлiгiн салық органы мүлiктiң жеткiлiксiздiгi туралы сот шешiмi негiзiнде есептен шығарады.   
      4. Сот адамды хабарсыз кеткен деп тану туралы шешiмнiң күшiн жойған кезде, бұрын салық органы есептен шығарған салық берешегiнiң күшi осы Кодекстiң 46-бабында белгiленген талап қою мерзiмiне қарамастан, сот тәртiбiмен қайта басталады.

**45-бап. Қайтыс болған жеке тұлғаның салық берешегiн өтеу**

      1. Жеке тұлғаның қайтыс болған күнгi, сондай-ақ оны соттың күшiне енген шешiмi негiзiнде қайтыс болды деп жариялау күнгi жиналып қалған салық берешегiн оның мұрагерi (мұрагерлерi) мұраға қалдырылған мүлiктiң құны шегiнде және мұраны алған күнгi ондағы үлесiне барабар өтейдi.   
      Егер қайтыс болған жеке тұлғаның, сондай-ақ соттың күшiне енген шешiмi негiзiнде қайтыс болды деп жарияланған жеке тұлғаның мүлкi салық берешегiн өтеу үшiн жеткiлiксiз болса, онда салық берешегiнiң өтелмеген бөлiгiн салық органы мүлiктiң жеткiлiксiздiгi туралы сот шешiмi негiзiнде есептен шығарады.   
      2. Егер мұрагер (мұрагерлер) кәмелетке толмаған болса, онда жеке тұлғаның қайтыс болған күнгi немесе оны қайтыс болды деп жариялау күнгi жиналып қалған салық берешегiн өтеу бойынша мiндеттеме соттың күшiне енген шешiмi негiзiнде ғана осындай мұрагерге (мұрагерлерге) мұраға қалдырылған мүлiктiң құны шегiнде және мұраны алған күнгi ондағы үлесiне барабар шекте жүктеледi.   
      3. Жеке тұлғаның қайтыс болған күнгi немесе оны соттың күшiне енген шешiмi негiзiнде қайтыс болды деп жариялау күнгi жиналып қалған салық берешегi, егер:   
      1) кәмелетке толмаған мұрагер (мұрагерлер) соттың күшiне енген шешiмi негiзiнде осындай берешектi өтеу жөнiндегi салық мiндеттемесiнен босатылса;   
      2) мұрагерi (мұрагерлерi) жоқ болса, өтелген болып саналады.   
      Сот жеке тұлғаны қайтыс болды деп жариялау туралы шешiмнiң күшiн жойған кезде бұрын салық органы есептен шығарған салық берешегiнiң күшi осы Кодекстiң 46-бабында белгiленген талап қою мерзiмiне қарамастан, сот тәртiбiмен қайта басталады.  
      4. Осы баптың ережелерi, қайтыс болған немесе соттың күшiне енген шешiмi негiзiнде қайтыс болған деп жарияланған дара кәсiпкерге де, жекеше нотариусқа да, жеке сот орындаушысына да, адвокатқа да қолданылады.  
      *Ескерту. 45-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**46-бап. Салық мiндеттемесi мен талабы бойынша талап қою**   
                **мерзiмi**

      1. Салық мiндеттемесi мен талабы бойынша талап қою мерзiмi:   
      1) салық қызметiнiң органы салықтың және бюджетке төленетiн басқа да мiндеттi төлемдердiң сомасын есепке жазуға немесе олардың есептелген, есепке жазылған сомасын қайта қарауға құқылы;   
      2) салық төлеушi (салық агентi) салық есептiлiгiн табыс етуге мiндеттi, салық есептiлiгiне өзгерiстер мен толықтырулар енгiзуге, салық есептiлiгiн керi қайтарып алуға құқылы;   
      3) салық төлеушi (салық агентi) салықты және бюджетке төленетiн басқа да мiндеттi төлемдердi, өсiмпұлдарды есепке жатқызуды және (немесе) қайтаруды талап етуге құқылы;   
      4) салық қызметiнiң органы салықты және бюджетке төленетiн басқа да мiндеттi төлемдердi, өсiмпұлдарды есепке жатқызуды және (немесе) қайтаруды жүргiзуге мiндеттi болатын уақыт кезеңi.   
      2. Салық мiндеттемесi мен талабы бойынша талап қою мерзiмi — бес жыл. Салық мiндеттемесi бойынша талап қою мерзiмiнiң өтуi, осы бапта көзделген жағдайларды қоспағанда, тиiстi салық кезеңi аяқталғаннан кейiн басталады.   
      3. Қызметiн жер қойнауын пайдалануға арналған келiсiмшартқа сәйкес жүзеге асыратын салық төлеушiлер бойынша салық қызметiнiң органы жер қойнауын пайдалануға келiсiмшарттың қолданылу мерзiмi iшiнде және жер қойнауын пайдалануға келiсiмшарттың қолданылуы аяқталғаннан кейiн бес жыл iшiнде үстеме пайда салығының, сондай-ақ салықтың және бюджетке төленетiн басқа да мiндеттi төлемдердiң сомасын есепке жазуға немесе олардың есепке жазылған сомасын қайта қарауға құқылы, оларды есептеу әдiстемесiнде мынадай көрсеткiштердiң бiрi: рентабельдiлiктiң iшкi нормасы (РIН) немесе пайданың iшкi нормасы немесе R-фактор (табыс көрсеткiшi) қолданылады.   
      4. Жалған кәсiпорын деп танылған салық төлеушiмен жасалған операциялар бойынша немесе жеке кәсiпкерлiк субъектiсiнiң кәсiпкерлiк қызметтi жүзеге асыру ниетiнсiз жасаған мәмiлесi (мәмiлелерi) бойынша салықтың және бюджетке төленетiн басқа да мiндеттi төлемдердiң сомасын есепке жазуды немесе олардың есепке жазылған сомасын қайта қарауды салық қызметiнiң органы соттың үкiмi немесе қаулысы заңды күшiне енгеннен кейiн салық мiндеттемесi мен талабы бойынша талап қою мерзiмi шегiнде жүргiзедi.   
      5. Салық төлеушi (салық агентi) осы баптың 1-тармағында белгiленген талап қою мерзiмi күнтiзбелiк бiр жылға жетпейтiн уақыт iшiнде аяқталатын кезең үшiн қосымша салық есептiлiгiн табыс еткен жағдайда көрсетiлген талап қою мерзiмi салықтың және бюджетке төленетiн басқа да мiндеттi төлемдердiң сомасын есепке жазу және (немесе) есептелген сомасын қайта қарау бөлiгiнде күнтiзбелiк бiр жылға ұзартылады.   
      6. Осы Кодексте белгiленген тәртiппен салық органдарының есепке жатқызуына және (немесе) қайтаруына жататын салық және бюджетке төленетiн басқа да мiндеттi төлемдер, өсiмпұлдар бойынша есепке жатқызуды және (немесе) қайтаруды жүргiзу үшiн талап қою мерзiмi осы Кодекстiң 548-бабында белгiленген жағдайды қоспағанда, салық кезеңi аяқталғаннан кейiн бес жыл болады.   
      7. Салық мiндеттемесi мен талабы бойынша талап қою мерзiмi салық төлеушiнiң (салық агентiнiң) Қазақстан Республикасының заңнамасында белгiленген тәртiппен салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға жасалған шағымды қарау нәтижелерi бойынша шығарған шешiмiне, сондай-ақ салық қызметiнiң органдары лауазымды адамдарының iс-әрекеттерiне (әрекетсiздiгiне) шағым жасау кезеңiнде аяқталған жағдайда талап қою мерзiмi өтiнiштi (шағымды) қарау нәтижелерi бойынша шығарылған шешiм орындалғанға дейiн шағым жасалатын бөлiгiнде ұзартылады.  
      8. Резидент еместiң бюджеттен табыс салығын немесе халықаралық шарт негiзiнде шартты банк салымын қайтаруға арналған салықтық өтiнiшiн қарау немесе резидент еместiң Қазақстан Республикасының заңнамасында белгiленген тәртiппен бюджеттен табыс салығын немесе халықаралық шарт негiзiнде шартты банк салымын қайтаруға арналған салықтық өтiнiшiн қарау нәтижелерi бойынша салық органы шығарған шешiмге шағымын қарау немесе резидент еместiң осы тармақта көрсетiлген салық органының шешiмiне шағымын қарау нәтижелерi бойынша уәкiлеттi орган шығарған шешiмге резидент еместiң шағымын қарау кезеңiнде салық мiндеттемесi мен талабы бойынша талап қою мерзiмi өткен жағдайда, талап қою мерзiмi өтiнiштi (шағымды) қарау нәтижелерi бойынша шығарылған шешiм орындалғанға дейiн ұзартылады.  
      9. Уәкiлеттi органның осы Кодекстiң 226-бабына сәйкес өзара келiсiм рәсiмiн жүргiзу кезеңiнде салық мiндеттемесi мен талабы бойынша талап қою мерзiмi өткен жағдайда, талап қою мерзiмi шет мемлекеттiң уәкiлеттi органы және (немесе) құзыреттi органы өзара келiсу рәсiмiнiң қорытындылары бойынша қабылдаған шешiм орындалғанға дейiн ұзартылады.  
      *Ескерту. 46-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**6-тарау. САЛЫҚ ЖӘНЕ (НЕМЕСЕ) ӨСIМПҰЛДАР ТӨЛЕУ ЖӨНIНДЕГI САЛЫҚ**  
**МIНДЕТТЕМЕСIН ОРЫНДАУ МЕРЗIМДЕРIНIҢ ӨЗГЕРТIЛУI.**  
**САЛЫҚ МIНДЕТТЕМЕСIН ТОҚТАТУ НЕГIЗДЕРI**

*Ескерту. Тақырыпқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**47-бап. Жалпы ережелер**

      1. Салық (төлем көзiнен ұсталатын салықтардан, акциздерден және импортталатын тауарларға салынатын қосылған құн салығынан басқасын) және (немесе) өсiмпұлдар төлеудiң осы Кодексте белгiленген мерзiмiн салық төлеушiнiң өтiнiшi негiзiнде неғұрлым кеш, бiрақ күнтiзбелiк он екi айдан аспайтын мерзiмге ауыстыру салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту деп танылады.  
      Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы өтiнiш салық және (немесе) өсiмпұлдар төлеу мерзiмiнiң ауыстырылу себептерiн қамтуға тиiс.  
      2. Өзгертiлген мерзiмдер бойынша салық мiндеттемесiн орындау құқығы басқаға берiлуге жатпайды.   
      3. Салық төлеу жөнiндегi салық мiндеттемесiн орындау мерзiмдерiн өзгерту салық төлеушiнi осы Кодекстiң 610-бабына сәйкес салық сомасын уақтылы төлемегенi үшiн өсiмпұлдар төлеуден босатпайды.   
      4. Егер Қазақстан Республикасының заңнамалық актiлерiнде өзгеше белгiленбесе, салық және (немесе) өсiмпұлдар төлеу жөнiндегi салық мiндеттемесiн орындау мерзiмiн өзгерту осы тарауда белгiленген тәртiппен салық төлеушiнiң және (немесе) үшiншi тұлғаның мүлкiн кепiлге алу және (немесе) банк кепiлдiгi арқылы жүргiзiледi.  
      *Ескерту. 47-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

**48-бап. Салық және (немесе) өсiмпұлдар төлеу жөнiндегi**  
               **салық мiндеттемесiн орындау** **мерзiмдерiн өзгерту**  
               **туралы шешiм қабылдауға уәкiлеттi орган**

*Ескерту. Тақырыпқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

      1. Егер Қазақстан Республикасының заңнамалық актiлерiнде өзгеше белгiленбесе, республикалық бюджетке келiп түсетiн, сондай-ақ республикалық және жергiлiктi бюджеттер арасында бөлiнетiн салықты және (немесе) өсiмпұлдарды төлеу жөнiндегi салық мiндеттемесiн орындау мерзiмдерiн өзгерту туралы шешiмдi уәкiлеттi орган қабылдайды.  
      2. Жергiлiктi бюджетке толық көлемiнде келiп түсетiн салықты және (немесе) өсiмпұлдарды төлеу жөнiндегi салық мiндеттемесiн орындау мерзiмдерiн өзгерту туралы шешiмдi салық төлеушiнi тiркеу есебiне алу орны бойынша салық органы қабылдайды.  
      *Ескерту. 48-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

**49-бап. Салық және (немесе) өсiмпұлдар төлеу жөнiндегi**  
               **салық мiндеттемесiн орындау** **мерзiмдерiн банк**  
               **кепiлдiгi арқылы өзгерту тәртiбi**

*Ескерту. Тақырыпқа өзгерту енгiзiлдi - ҚР 2009.11.16* N 200-IV*(қолданысқа енгiзiлу тәртiбiн* 2-б*. қараңыз) Заңымен.*

      1. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн банк кепiлдiгi арқылы өзгерту туралы өтiнiштi салық төлеушi салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы шешiм қабылдауға уәкiлеттi салық қызметiнiң органына банк кепiлдiгi шартын жасасқан күннен бастап күнтiзбелiк он күннен кешiктiрмей табыс етедi. Өтiнiшке кепiлдiк берушi банк пен салық төлеушi арасында жасалған банк кепiлдiгi шарты және банк кепiлдiгi қоса берiледi.  
      2. Банк кепiлдiгi керi қайтарып алынбайтын болуға тиiс. Банк   
кепiлдiгi шартының мазмұны Қазақстан Республикасының заңнамасында белгiленген талаптарға сәйкес болуға тиiс.   
      3. Салық қызметiнiң органы салық төлеушiнiң өтiнiшiн алған күннен бастап күнтiзбелiк он бес күннен кешiктiрмей қол қойылған күнiнен бастап күшiне енетiн мынадай:   
      1) салық төлеушiмен келiсiлген, салық және (немесе) өсiмпұлдар төлеу мерзiмiн белгiлейтiн және осы шешiмнiң ажырамас бөлiгi болып табылатын салық мiндеттемесiн орындау графигiн қоса бере отырып, салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы;  
      2) салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгертуден бас тарту туралы шешiмдердiң бiрiн қабылдайды.  
      4. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы шешiмде ол бойынша төлеу мерзiмi өзгертiлген салықтың және (немесе) өсiмпұлдардың түрi мен сомасы, салық төлеушiнiң тегi, аты, әкесiнiң аты (ол болған кезде) не атауы, сәйкестендiру нөмiрi және шешiмнiң қолданылу мерзiмi көрсетiледi.  
      5. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгертуден бас тарту туралы шешiм салық төлеушi осы тараудың ережелерiн сақтамаған жағдайда қабылданады.  
      *Ескерту. 49-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

**50-бап. Салық және (немесе) өсiмпұлдар төлеу жөнiндегi**  
               **салық мiндеттемесiн орындау мерзiмдерiн мүлiктi**  
               **кепiлге алу арқылы өзгерту** **тәртiбi**

*Ескерту. Тақырыпқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

      1. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн салық төлеушiнiң және (немесе) үшiншi тұлғаның мүлкiн кепiлге алу арқылы өзгерту туралы өтiнiштi салық төлеушi салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы шешiм қабылдауға уәкiлеттi салық қызметi органына кепiл шартын жасасқан күннен бастап күнтiзбелiк он күннен кешiктiрмей табыс етедi. Өтiнiшке кепiл шарты және кепiл мүлкiнiң нарықтық құнын бағалау туралы бағалаушының есебi қоса берiледi.   
      2. Салық қызметiнiң органы салық төлеушiнiң өтiнiшiн алған күннен бастап күнтiзбелiк он бес күннен кешiктiрмей, қол қойылған күнiнен бастап күшiне енетiн мынадай:   
      1) салық төлеушiмен келiсiлген, салық және (немесе) өсiмпұлдар төлеу мерзiмiн белгiлейтiн және осы шешiмнiң ажырамас бөлiгi болып табылатын салық мiндеттемесiн орындау графигiн қоса бере отырып, салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы;  
      2) салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгертуден бас тарту туралы шешiмдердiң бiрiн қабылдайды.  
      3. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы шешiмде ол бойынша төлеу мерзiмi өзгертiлген салықтың және (немесе) өсiмпұлдардың түрi мен сомасы, салық төлеушiнiң тегi, аты, әкесiнiң аты (ол болған кезде) не атауы, сәйкестендiру нөмiрi және шешiмнiң қолданылу мерзiмi көрсетiледi.   
      4. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгертуден бас тарту туралы шешiм салық төлеушi осы тараудың ережелерiн сақтамаған жағдайда қабылданады.  
      *Ескерту. 50-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

**51-бап. Мүлiктiк кепiл шартын жасасу тәртiбi**

      1. Мүлiктiк кепiл шарты салық төлеушiнiң кепiл шартын жасасу туралы жазбаша өтiнiшi келiп түскен күннен бастап күнтiзбелiк он бес күн iшiнде бағалаушының кепiлге қойылатын мүлiктiң нарықтық құнын бағалау туралы есебiн қоса бере отырып, салық төлеушi және (немесе) үшiншi тұлға және салық төлеушiнiң тiркеу есебiнде тұрған жерi бойынша салық органы арасында жасалады.   
      Бағалаушының кепiлге қойылатын мүлiктiң нарықтық құнын бағалау туралы есебi салық төлеушiнiң кепiл шартын жасасу туралы жазбаша өтiнiш берген күнiне дейiнгi күнтiзбелiк он бес күннен бұрын жасалмауға тиiс.   
      2. Мүлiктiк кепiл шарты мынадай талаптар сақталған кезде жасалады:   
      1) кепiл шартының мазмұны Қазақстан Республикасының заңнамасында белгiленген талаптарға сәйкес келуге тиiс;   
      2) кепiлге қойылатын мүлiк өтiмдi болуға, жоғалудан немесе зақымданудан сақтандырылуға тиiс және оның нарықтық құны бюджетке төленуге жататын салықтың және өсiмпұлдардың сомасынан кем болмауға тиiс. Мыналар:   
      тыныс-тiршiлiктi қамтамасыз ету объектiлерi;   
      электр, жылу және өзге де энергия түрлерi;   
      тыйым салынған мүлiк;   
      мемлекеттiк органдар қойған шектеулерi бар мүлiк;   
      үшiншi тұлғалардың құқықтарымен ауыртпалық салынған мүлiк;   
      тез бүлiнетiн шикiзат, тамақ өнiмдерi;   
      мүлiктiк құқықтар кепiл нысанасы бола алмайды;   
      3) кепiлге қойылатын мүлiктi қайта кепiлге қоюға жол берiлмейдi;   
      4) Қазақстан Республикасының заңнамалық актiлерiнде мүлiктiк кепiл шартының мiндеттi мемлекеттiк тiркелуi көзделген жағдайда салық төлеушi кепiл шартын жасасқаннан кейiн оның тиiстi тiркеушi органда тiркелуiн қамтамасыз етедi және салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы шешiм қабылдайтын салық қызметiнiң органына кепiл шартының тiркелгенiн растайтын құжатты дереу табыс етедi.  
      *Ескерту. 51-бапқа өзгерiс енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**52-бап. Салық және (немесе) өсiмпұлдар төлеу жөнiндегi**  
               **салық мiндеттемесiн орындау** **мерзiмдерiн өзгерту**  
               **туралы шешiмнiң қолданылуын тоқтату**

*Ескерту. Тақырыпқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

      1. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы шешiмнiң қолданылуы онда белгiленген қолданылу мерзiмi аяқталғаннан кейiн тоқтатылады.  
      2. Салық және (немесе) өсiмпұлдар төлеу жөнiндегi салық мiндеттемесiн орындау мерзiмдерiн өзгерту туралы шешiмнiң қолданылуы салық төлеушi салықтың және (немесе) өсiмпұлдардың бүкiл сомасын шешiмде белгiленген мерзiм аяқталғанға дейiн төлеген жағдайда немесе салық және (немесе) өсiмпұлдар төлеу жөнiндегi салық мiндеттемесiн орындау графигiн бұзған жағдайда мерзiмiнен бұрын тоқтатылады.  
      *Ескерту. 52-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

**53-бап. Кепiлге салынған мүлiкке өндiрiп алуды қолдану**   
                **және оны өткiзу, сондай-ақ банк кепiлдiгiнiң**   
                **орындалуын талап ету тәртiбi**

      1. Салық төлеушiнiң және (немесе) үшiншi тұлғаның мүлiктiк кепiлiмен және (немесе) банк кепiлдiгiмен қамтамасыз етiлген салық мiндеттемесiн орындау графигi бұзылған жағдайда салық органы салық төлеушiнiң және (немесе) үшiншi тұлғаның кепiлге салынған мүлкiне өндiрiп алуды қолданады не банк кепiлдiгiнiң орындалуын талап етедi.   
      2. Салық төлеушiнiң және (немесе) үшiншi тұлғаның кепiлге салған мүлкiн өткiзу Қазақстан Республикасының азаматтық заңнамасына сәйкес соттан тыс мәжбүрлеу тәртiбiмен жүргiзiледi.

**54-бап. Салық мiндеттемесiнiң тоқтатылуы**

      1. Жеке тұлғаның салық мiндеттемесi:   
      1) қайтыс болғанда;   
      2) күшiне енген сот шешiмi негiзiнде оны қайтыс болды деп жариялағанда тоқтатылады.   
      2. Дара кәсiпкердiң салық мiндеттемесi дара кәсiпкер Қазақстан Республикасының заңнамасында белгiленген тәртiппен қызметiн тоқтатқаннан кейiн тоқтатылады.   
      3. Заңды тұлғаның салық мiндеттемесi:   
      1) таратылғаннан кейiн;   
      2) қосылу (қосылған заңды тұлғаға қатысты), бiрiгу және бөлiну жолымен қайта ұйымдастырылғаннан кейiн тоқтатылады.

**2. ЕРЕКШЕ БӨЛIМ**

**3-БӨЛIМ. НЕГIЗГI ЕРЕЖЕЛЕР**

**55-бап. Салықтың және бюджетке төленетiн басқа да**   
               **мiндеттi төлемдердiң түрлерi**

      1. Қазақстан Республикасында мынадай:   
      1) салықтар:   
      корпоративтiк табыс салығы;   
      жеке табыс салығы;   
      қосылған құн салығы;   
      акциздер;   
      экспортқа рента салығы;   
      жер қойнауын пайдаланушылардың арнаулы төлемдерi мен салықтары;   
      әлеуметтiк салық   
      көлiк құралы салығы;   
      жер салығы;   
      мүлiк салығы;   
      ойын бизнесi салығы;   
      тiркелген салық   
      бiрыңғай жер салығы;   
      2) бюджетке төленетiн басқа да мiндеттi төлемдер:   
      мемлекеттiк баж;   
      алымдар;   
      тiркеу алымдары;   
      автокөлiк құралының Қазақстан Республикасы аумағымен жүргенi үшiн алым;   
      аукционнан алынатын алым;   
      жекелеген қызмет түрлерiмен айналысу құқығы үшiн лицензиялық алым;   
      телевизия және радио тарату ұйымдарына радиожиiлiк спектрiн пайдалануға рұқсат беру үшiн алым;   
      мыналар:   
      жер учаскесiн пайдаланғаны үшiн;   
      үстiңгi көздерден су ресурсын пайдаланғаны үшiн;   
      қоршаған ортаға эмиссия үшiн;   
      жануарлар әлемiн пайдаланғаны үшiн;   
      орманды пайдаланғаны үшiн;   
      ерекше қорғалатын табиғи аумақты пайдаланғаны үшiн;   
      радиожиiлiк спектрiн пайдаланғаны үшiн;   
      қалааралық және (немесе) халықаралық телефон байланысын, сондай-ақ ұялы байланысты бергенi үшiн;   
      кеме жүзетiн су жолдарын пайдаланғаны үшiн;   
      сыртқы (көрiнетiн) жарнаманы орналастырғаны үшiн төлемақылар қолданылады.  
      1-1. Халықаралық шарттарды қолдану мақсаттары үшiн қосылған  құн салығы, акциздер - жанама салықтар деп танылады.  
      2. Салықтың, бюджетке төленетiн басқа да мiндеттi төлемдердiң сомасы Қазақстан Республикасының Бюджет кодексiнде және республикалық бюджет туралы заңда айқындалған тәртiппен тиiстi бюджеттердiң кiрiстерiне түседi.  
      *Ескерту. 55-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

      РҚАО-ның ескертпесi!  
      7-тарау ережелерi ҚР 2008.12.10 N 100-IV Заңына сәйкес қолданылмайды...

**7-тарау. САЛЫҚТЫҚ ЕСЕПКЕ АЛУ**

**56-бап. Салықтық есепке алу және есепке алу құжаттамасы**

      1. Салықтық есепке алу - салық салу объектiлерi және (немесе) салық салуға байланысты объектiлер туралы ақпаратты қорыту және жүйелеу, сондай-ақ салықты және бюджетке төленетiн басқа да мiндеттi төлемдердi есептеу және салық есептiлiгiн жасау мақсатында салық төлеушiнiң (салық агентiнiң) осы Кодекстiң талаптарына сәйкес есепке алу құжаттамасын жүргiзу процесi. Z0   
      Жиынтық салықтық есепке алу – бiрлескен қызмет туралы шартқа қатысушылардың уәкiлеттi өкiлi осындай қызмет бойынша жиынтық түрiнде де және бiрлескен қызмет туралы шартқа әрбiр қатысушының қатысу үлесi бойынша да жүзеге асыратын салықтық есепке алу.  
      2. Салықтық есепке алу бухгалтерлiк есеп деректерiне негiзделедi. Бухгалтерлiк құжаттаманы жүргiзу тәртiбi Қазақстан Республикасының бухгалтерлiк есеп және қаржылық есептiлiк туралы заңнамасында белгiленедi.  
      3. Салық төлеушi (салық агентi) салықтық есепке алуды дербес және (немесе) бiрлескен қызмет туралы шартқа қатысушыларды жиынтық салықтық есепке алуды жүргiзуге жауапты уәкiлеттi өкiлi арқылы ұйымдастырады және мыналарды:  
      1) салық кезеңi iшiнде салық төлеушi (салық агентi) жүзеге асырған операцияларды салық салу мақсатында есепке алу тәртiбi туралы толық және дәйектi ақпараттың қалыптастырылуын;  
      2) салық есептiлiгi нысандарының әрбiр жолының таратып   
жазылуын;  
      3) салық есептiлiгiнiң дәйектi жасалуын;  
      4) салықтық бақылау үшiн салық қызметi органдарына ақпарат берiлуiн қамтамасыз ету үшiн ақпаратты салық мақсатында қорыту мен жүйелеудiң салық тiркелiмдерi түрiндегi нысандарын айқындайды.  
      4. Салық төлеушi (салық агентi), егер осы тармақта өзгеше белгiленбесе, салықтық есепке алу саясатын дербес әзiрлейдi және бекiтедi.   
      Шағын бизнес субъектiлерi үшiн арнаулы салық режимiн, шаруа және фермер қожалықтары үшiн арнаулы салық режимiн қолданатын салық төлеушiлер осындай арнаулы салық режимдерi қолданылатын қызмет бойынша Қазақстан Республикасының Үкiметi белгiлеген нысан бойынша дербес әзiрленген салықтық есепке алу саясатын бекiтедi.   
      5. Салықтық есепке алу саясаты - салық төлеушi (салық агентi) қабылдаған, осы Кодекстiң талаптарын сақтай отырып салықтық есепке алуды жүргiзу тәртiбiн белгiлейтiн құжат.   
      Салықтық есепке алу саясаты халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасына сәйкес әзiрленген есепке алу саясатына жеке бөлiм түрiнде енгiзiлуi мүмкiн.   
      6. Есепке алу құжаттамасы:  
      1) бухгалтерлiк есеп және қаржылық есептiлiк туралы заңнамалық актiге сәйкес оны жүргiзу бойынша мiндеттеме жүктелген тұлғалар үшiн - бухгалтерлiк құжаттаманы;   
      2) салықтық нысандарды;   
      3) салықтық есепке алу саясатын;   
      4) салық салу объектiлерiн және (немесе) салық салуға байланысты объектiлердi айқындау үшiн, сондай-ақ салық мiндеттемесiн есептеу үшiн негiз болып табылатын өзге де құжаттарды қамтиды.  
      *Ескерту. 56-бапқа өзгерту енгiзiлдi - ҚР 2010.06.30* N 297-IV*(қолданысқа енгiзiлу тәртiбiн* 2-баптан *қараңыз), 2011.07.05* N 452-IV *(2012.01.01 қолданысқа енгiзiледi) Заңдарымен.*

**57-бап. Салықтық есепке алу ережесi**

      1. Салық төлеушi (салық агентi) осы Кодексте белгiленген тәртiппен және шарттарда есепке жазу әдiсi бойынша теңгемен салықтық есепке алуды жүргiзудi жүзеге асырады.   
      2. Есепке жазу әдiсi - есепке алу әдiсi, оған сәйкес табыстар мен шығыстар, төленген уақытына қарамастан, жұмыстарды орындау, қызметтердi көрсету, тауарларды өткiзу мақсатында тиеп жiберу және мүлiктi кiрiске алу кезiнен бастап есептеледi.   
      3. Салық төлеушi (салық агентi) салық кезеңiнiң қорытындылары бойынша салықтық есепке алу негiзiнде салық салу объектiлерiн және (немесе) салық салуға байланысты объектiлердi анықтайды, салық және бюджетке төленетiн басқа да мiндеттi төлемдердi есептейдi.   
      4. Егер осы Кодексте өзгеше көзделмесе, салық салу мақсатында бағамдық айырманы валюта айырбастаудың нарықтық бағамын қолдана отырып есепке алу халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес жүзеге асырылады.  
      5. Тауарлық-материалдық қорларды салық салу мақсатына орай есепке алу, егер осы Кодексте өзгеше көзделмесе, халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес жүзеге асырылады.   
      6. Борышкер кепiлмен қамтамасыз етiлген мiндеттеменi орындамаған кезде айырбас шарты бойынша операция, кепiл нысанасын кепiл ұстаушыға беру салық мақсатына орай тауарларды өткiзу, жұмыстарды орындау, қызметтер көрсету ретiнде қарастырылады.  
      *Ескерту. 57-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30 №* 297-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**58-бап. Бөлек салықтық есепке алуды жүргiзу ережесi**

      1. Осы Кодексте салық салудың әртүрлi шарттары көзделген қызмет түрлерiн жүзеге асыратын салық төлеушi осындай қызмет түрлерi бойынша салық мiндеттемелерiн есептеу мақсатында салық салу объектiлерiнiң және (немесе) салық салуға байланысты объектiлердiң бөлек есепке алынуын жүргiзуге мiндеттi.   
      2. Жер қойнауын пайдаланушы осы Кодекстiң 310-бабында көзделген тәртiппен келiсiмшарттан тыс қызметтен бөлек келiсiмшарттық қызмет бойынша салық мiндеттемелерiн есептеу мақсатына орай салық салу объектiлерiнiң және (немесе) салық салуға байланысты объектiлердiң бөлек салықтық есепке алынуын жүргiзуге мiндеттi.   
      3. Туынды қаржы құралдарымен жасалатын операциялар жер қойнауын пайдалану жөнiндегi операцияларға (келiсiмшарттық қызметке) жатпайды.   
      4. Осы Кодекстiң 80-бабының 4-тармағында көзделген жағдайда бiрлескен қызмет туралы шартқа қатысушылардың уәкiлеттi өкiлi бiрлескен қызметi және өзге қызмет бойынша салық салу объектiлерiнiң және (немесе) салық салуға байланысты объектiлердiң бөлек салықтық есепке алынуын жүргiзуге мiндеттi.   
      5. Сенiмгерлiкпен басқарушы мүлiктi сенiмгерлiкпен басқару шарты бойынша сенiмгерлiкпен басқару құрылтайшысының не сенiмгерлiкпен басқару туындаған өзге жағдайларда пайда алушының мүддесiнде жүзеге асырылатын сенiмгерлiкпен басқару қызметi және өзге де қызмет бойынша салық салу объектiлерiнiң және (немесе) салық салуға байланысты объектiлердiң бөлек салықтық есепке алынуын жүргiзуге мiндеттi.   
      6. Салық төлеушi бөлек салықтық есепке алуды осы Кодексте белгiленген талаптарды сақтай отырып, есепке алу құжаттамасының негiзiнде жүргiзедi.   
      Салық төлеушi осы Кодексте бөлек салықтық есепке алу жөнiнде талап белгiленген қызмет түрлерi бойынша салық мiндеттемелерiн есептеу мақсатында салық салу объектiлерiн және (немесе) салық салуға байланысты объектiлердi бiрiктiре алмайды.   
      7. Салық төлеушi салықтық есепке алу саясатында бөлек салықтық есепке алуды жүргiзу тәртiбiн, оның iшiнде жалпы табыстар мен шығыстар түрлерiнiң тiзбесiн, осындай табыстар мен шығыстарды осы Кодексте салық салудың әртүрлi шарттары белгiленген қызмет түрлерi арасында бөлу әдiстерiн дербес белгiлейдi.   
      Бұл ретте салық төлеушiнiң жалпы табыстары мен шығыстары деп есептiк салықтық кезеңнiң табыстары мен шығыстары, оның iшiнде жекелеген қызмет түрiн жүзеге асырумен тiкелей себептiк-салдарлық байланысы болмайтын және толық көлемде осы Кодексте салық салудың әртүрлi шарттары белгiленген қызмет түрлерiнiң бiреуiне де жатқызылмайтын жалпы тiркелген активтер бойынша табыстар мен шығыстар түсiнiледi.   
      8. Егер салықтық есепке алу саясатында осы Кодексте салық салудың әртүрлi шарттары белгiленген жалпы табыстар мен шығыстарды бөлу тәртiбi белгiленбеген болса, онда салық қызметiнiң органдары салықтық тексерулер жүргiзу барысында мұндай табыстар мен шығыстарды осы Кодекстiң 310-бабы 9-тармағының 1) тармақшасында белгiленген тәртiппен бөлудi жүзеге асырады.

**59-бап. Есепке алу құжаттамасын жасауға және сақтауға**   
               **қойылатын талаптар**

      1. Есепке алу құжаттамасы қағаз және (немесе) электрондық жеткiзгiштерде жасалады және салықтық тексеру жүргiзу кезiнде салық қызметiнiң органдарына табыс етiледi.   
      2. Салық төлеушi (салық агентi) есепке алу құжаттамасын қазақ және (немесе) орыс тiлiнде жасайды.  
      Шет тiлдерде жасалған жекелеген құжаттар болған кезде салық қызметiнiң органы оларды қазақ немесе орыс тiлiне аударуды талап етуге құқылы.   
      3. Салық төлеушi (салық агентi) есепке алу құжаттамасын электрондық түрде жасаған кезде салықтық тексеру барысында салық қызметiнiң органдары лауазымды адамдарының талап етуi бойынша осындай құжаттаманың қағаз жеткiзгiштердегi көшiрмелерiн ұсынуға мiндеттi.   
      4. Есепке алу құжаттамасы, осы баптың 5 және 6-тармақтарында көзделген жағдайларды қоспағанда, есепке алу құжаттамасы жасалған кезеңнен кейiнгi салық кезеңiнен бастап осындай құжаттама жатқызылған салықтың немесе басқа да мiндеттi төлемнiң әрбiр түрi үшiн осы Кодекстiң 46-бабында белгiленген талап қою мерзiмi өткенге дейiн сақталады.   
      5. Тiркелген активтердiң, оның iшiнде қаржы лизингi бойынша берiлген (алынған) активтердiң құнын растайтын есепке алу құжаттамасы осындай активтер бойынша амортизациялық аударымдар есептелетiн соңғы салық кезеңi аяқталысымен басталатын осы Кодекстiң 46-бабында белгiленген талап қою мерзiмi өткенге дейiн сақталады.   
      6. Салық салу мақсатына орай амортизацияға жатпайтын активтердiң құнын растайтын есепке алу құжаттамасы осындай активтердiң шығып қалуы немесе толық пайдаланылуы болған салық кезеңi аяқталысымен басталатын осы Кодекстiң 46-бабында белгiленген талап қою мерзiмi өткенге дейiн сақталады.   
      7. Салық төлеушiнi (салық агентiн) - заңды тұлғаны қайта ұйымдастырған кезде қайта ұйымдастырылған тұлғаның есепке алу құжаттамасын сақтау жөнiндегi мiндеттеме оның құқық мирасқорына (құқық мирасқорларына) жүктеледi.   
       *Ескерту. 59-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**60-бап. Салықтық есепке алу саясатына қойылатын талаптар**

      1. Салықтық есепке алу саясатында мынадай ережелер белгiленуге тиiс:   
      1) салық төлеушi (салық агентi) дербес әзiрлеген салық тiркелiмдерiнiң нысандары мен жасалу тәртiбi;   
      2) стандарттау жөнiндегi уәкiлеттi мемлекеттiк орган бекiткен экономикалық қызмет түрлерiнiң жалпы сыныптауышына сәйкес жүзеге асырылатын қызмет түрлерiнiң тiзбесi;   
      3) салықтық есепке алу саясатының сақталуына жауапты адамдар лауазымдарының атауы;   
      4) осы Кодексте салық салудың әртүрлi шарттары көзделген қызмет түрлерi жүзеге асырылған жағдайда осы Кодекстiң 58-бабында белгiленген ережелердi сақтай отырып, бөлек салықтық есепке алудың жүргiзiлу тәртiбi;   
      5) жер қойнауын пайдалану жөнiндегi операцияларды жүзеге   
асырған жағдайда бөлек салықтық есепке алудың жүргiзiлу тәртiбi;   
      6) корпоративтiк табыс салығын есептеу мақсатына орай шығыстарды шегерiмге жатқызудың, сондай-ақ қосылған құн салығын есепке жатқызудың осы Кодексте көзделген, салық төлеушi таңдап алған әдiстерi;   
      7) хеджирленетiн операцияларды жүзеге асырған жағдайда хеджирленетiн тәуекелдердi, хеджирленетiн баптарды және оларға қатысты пайдаланылатын хеджирлеу құралдарын, хеджирлеу тиiмдiлiгiнiң дәрежесiн бағалау әдiстемесiн айқындау саясаты;   
      8) ислам бағалы қағаздарымен операцияларды жүзеге асырған жағдайда ислам бағалы қағаздары бойынша табыстарды есепке алу саясаты;  
      9) осы Кодекстiң 120-бабы 2-тармағының ережелерiн ескере отырып, тiркелген активтердiң әрбiр кiшi тобы, тобы бойынша амортизация нормалары;  
      10) қосылған құн салығын төлеушiлер болып табылатын резидент заңды тұлғаның құрылымдық бөлiмшелерi осы Кодекске сәйкес шот-фактураларды жазып берген жағдайда - шот-фактураны жазып беретiн құрылымдық бөлiмшелер бойынша:  
      осындай құрылымдық бөлiмшелердi сәйкестендiру үшiн шот-фактураларды нөмiрлегенде пайдаланылатын осындай құрылымдық бөлiмшелердiң әрқайсысының коды;  
      шот-фактураларды жазып берген кезде оларды нөмiрлегенде пайдаланылатын цифрлардың ең жоғарғы саны.  
      2. Бiрлескен қызмет жөнiндегi салықтық есепке алу саясатын бiрлескен қызмет туралы шартқа қатысушылар осы Кодексте белгiленген тәртiппен және негiздер бойынша әзiрлейдi және бекiтедi.  
      2-1. Өнiмдi бөлу туралы келiсiм (келiсiмшарт) шеңберiнде жай серiктестiк (консорциум) құрамында жер қойнауын пайдалану бойынша қызметтi жүзеге асыру кезiнде салықтық есепке алу саясатында осы баптың 1-тармағының талаптарымен қатар жай серiктестiк қатысушыларының және (немесе) оператордың Қазақстан Республикасының салық заңнамасында көзделген салық және бюджетке төленетiн басқа да мiндеттi төлемдердiң әрбiр түрi бойынша салық мiндеттемесiн орындауының осы Кодекстiң 308-1-бабының 3-тармағына сәйкес таңдап алынған тәсiлiн қамтуға тиiс.  
      3. Осы баптың 1-тармағының 1), 4)-6) тармақшаларында көзделген, салықтық есепке алу саясатында белгiленген ережелердiң күшi күнтiзбелiк жылға қолданылады.   
      4. Салық төлеушi (салық агентi) салықтық есепке алу саясатында бұрын көрсетiлмеген қызмет түрлерiн жүзеге асырған кезде салықтық есепке алу саясатына тиiстi өзгерiстер және (немесе) толықтырулар енгiзуге тиiс.   
      5. Салық төлеушi (салық агентi) салықтық есепке алу саясатына өзгерiстi және (немесе) толықтыруды мынадай:   
      1) халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес әзiрленген жаңа салықтық есепке алу саясатын немесе есепке алу саясатының жаңа бөлiмiн бекiту;   
      2) халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес әзiрленген қолданыстағы салықтық есепке алу саясатына немесе қолданыстағы есепке алу саясатының бөлiмiне өзгерiстер және (немесе) толықтырулар енгiзу тәсiлдерiнiң бiрiмен жүзеге асырады.   
      6. Салық төлеушiнiң (салық агентiнiң) мынадай:   
      1) кешендi және тақырыптық тексерулер жүргiзу кезеңiнде -   
тексерiлетiн салық кезеңiнiң салықтық есепке алу саясатына;   
      2) шағымдар берудiң қалпына келтiрiлген мерзiмiн ескере отырып, салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға жасалған шағымды қарау нәтижелерi бойынша шығарған шешiмiне шағым беру және оны қарау мерзiмi кезеңiнде шағым жасалатын салық кезеңiнiң салықтық есепке алу саясатына өзгерiстер және (немесе) толықтырулар енгiзуiне жол берiлмейдi.   
       *Ескерту. 60-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**8-тарау. САЛЫҚТЫҚ НЫСАНДАР**

**61-бап. Салықтық нысандар және оларды жасау тәртiбi**

      1. Салықтық нысандар салық есептiлiгiн, салықтық өтiнiштi және салық тiркелiмдерiн қамтиды.   
      2. Салық төлеушi (салық агентi) салықтық нысандарды қағаз және (немесе) электрондық жеткiзгiштерде қазақ және (немесе) орыс тiлiнде жасайды.   
      3. Қағаз жеткiзгiште жасалған салықтық нысандарға салық төлеушi (салық агентi) не оның өкiлi қол қоюға, сондай-ақ олар салық төлеушiнiң (салық агентiнiң) не оның Қазақстан Республикасының заңнамасында белгiленген жағдайларда өзiнiң атауы жазылған мөрi бар өкiлiнiң мөрiмен куәландырылуға тиiс.   
      Салық тiркелiмдерiн қоспағанда, электрондық жеткiзгiште жасалған салықтық нысандар салық төлеушiнiң (салық агентiнiң) электрондық цифрлық қолтаңбасымен куәландырылуға тиiс.

**62-бап. Салықтық нысандарды сақтау мерзiмi**

      1. Салықтық нысандар осы Кодекстiң 46-бабында белгiленген талап қою мерзiмi iшiнде салық төлеушiде (салық агентiнде) сақталады.   
      2. Салық төлеушiнi, салық агентiн - заңды тұлғаны қайта ұйымдастырған кезде қайта ұйымдастырылған тұлғаның салықтық нысандарын сақтау жөнiндегi мiндеттеме оның құқық мирасқорына (құқық мирасқорларына) жүктеледi.

**§ 1. Салық есептiлiгi**

**63-бап. Жалпы ережелер**

      1. Салық есептiлiгi - салық төлеушiнiң (салық агентiнiң) осы Кодексте белгiленген тәртiпке сәйкес салық қызметi органдарына табыс етiлетiн, салық төлеушi туралы, салық салу объектiлерi және (немесе) салық салуға байланысты объектiлер туралы, сондай-ақ салық мiндеттемелерiн, мiндеттi зейнетақы жарналарын, әлеуметтiк аударымдарды есептеу туралы мәлiметтердi қамтитын құжаты.   
      РҚАО-ның ескертпесi!  
      2-тармақтың осы редакциясы ҚР ҚР 2008.12.10 N 100-IV Заңына сәйкес 2012.01.01 бастап 2013.01.01 дейiн қолданыста болады (тоқтатылған редакцияны ҚР Салық кодексiнiң № 34 архивтағы нұсқасын қараңыз).  
      2. Салық есептiлiгi:  
      1) салық төлеушi (салық агентi) салықтың, бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша жасауға және табыс етуге жататын, импортталған тауарлар бойынша жанама салықтар жөнiндегi декларацияны импорттаушы ұсынатын салық декларацияларын, есеп-қисаптарды, оларға қосымшаларды және тауарларды әкелу және жанама салықтардың төленгенi туралы өтiнiштердi;  
      2) мониторингке жататын iрi салық төлеушiлер табыс ететiн мониторинг жөнiндегi есептiлiктi;  
      3) бiржолғы талон негiзiнде бюджетпен есеп айырысуды жүзеге асыратын адамдарға сауда объектiлерiн, сауда базарларында сауда орындарын жалға (пайдалануға) беретiн заңды тұлғалар мен дара кәсiпкерлер табыс ететiн жалға алу (пайдалану) шарттарының тiзiлiмiн қамтиды.  
      Салық есептiлiгiнiң нысандарын және оларды жасау қағидаларын осы Кодекстiң 65 – 67-баптарының, сондай-ақ «Салық және бюджетке төленетiн басқа да мiндеттi төлемдер туралы» Қазақстан Республикасының Кодексiн (Салық кодексi) қолданысқа енгiзу туралы» Қазақстан Республикасы Заңының 11-2-бабының қағидаларын ескере отырып, Қазақстан Республикасының Үкiметi бекiтедi. V0   
      РҚАО-ның ескертпесi!  
      3-тармақтың осы редакциясы ҚР ҚР 2008.12.10 N 100-IV Заңына сәйкес 2012.01.01 бастап 2013.01.01 дейiн қолданыста болады (тоқтатылған редакцияны ҚР Салық кодексiнiң № 34 архивтағы нұсқасын қараңыз).  
      3. Салық есептiлiгi импортталатын тауарлар бойынша жанама салықтар жөнiндегi декларацияны, тауарларды әкелу және жанама салықтардың төленгенi туралы өтiнiштердi қоспағанда, мынадай түрлерге бөлiнедi:  
      1) бастапқы есептiлiк – салық төлеушiнi тiркелу есебiне қою жүргiзiлген және (немесе) осы тұлға салық төлеушi (салық агентi) болып табылатын салықтың және бюджетке төленетiн басқа да мiндеттi төлемдердiң белгiлi бiр түрлерi бойынша салық мiндеттемесi, сондай-ақ мiндеттi зейнетақы жарналарын есептеу, ұстау мен аудару және әлеуметтiк аударымдарды есептеу мен төлеу бойынша, осы баптың 2-тармағының 3) тармақшасында көзделген жалға алу (пайдалану) шарттарының тiзiлiмiн табыс ету бойынша мiндет алғаш туындаған салық кезеңi үшiн тұлға табыс ететiн салық есептiлiгi;  
      2) кезектi есептiлiк – салық төлеушiнi тiркелу есебiне қою жүргiзiлген және (немесе) осы тұлға салық төлеушi (салық агентi) болып табылатын салықтың, бюджетке төленетiн басқа да мiндеттi төлемдердiң белгiлi бiр түрлерi бойынша салық мiндеттемесi, мiндеттi зейнетақы жарналарын есептеу, ұстау мен аудару және әлеуметтiк аударымдарды есептеу мен төлеу бойынша, осы баптың 2-тармағының 3) тармақшасында көзделген жалға алу (пайдалану) шарттарының тiзiлiмiн табыс ету бойынша мiндет алғаш туындаған салық кезеңiнен кейiнгi салық кезеңдерi үшiн, сондай-ақ салық кезеңi iшiнде салық салу объектiлерi шығып қалған жағдайда – салық кезеңiнiң қорытындылары бойынша тұлға табыс ететiн салық есептiлiгi;  
      3) қосымша есептiлiк – осы өзгерiстер және (немесе) толықтырулар жататын салық кезеңi үшiн бұрын табыс етiлген салық есептiлiгiне осы тұлға салық төлеушi (салық агентi) болып табылатын салықтың және бюджетке төленетiн басқа да мiндеттi төлемдердiң түрлерi бойынша, мiндеттi зейнетақы жарналары және әлеуметтiк аударымдар бойынша, сондай-ақ осы баптың 2-тармағының 3) тармақшасында көзделген жалға алу (пайдалану) шарттарының тiзiлiмiнде көрсетiлген мәлiметтер бойынша өзгерiстер және (немесе) толықтырулар енгiзiлген кезде тұлға табыс ететiн салық есептiлiгi;  
      4) хабарлама бойынша қосымша есептiлiк – салық органы камералдық бақылау нәтижелерi бойынша бұзушылықтарды анықтаған салық кезеңi үшiн бұрын табыс етiлген салық есептiлiгiне осы тұлға салық төлеушi (салық агентi) болып табылатын салықтың және бюджетке төленетiн басқа да мiндеттi төлемдердiң түрлерi бойынша, мiндеттi зейнетақы жарналары мен әлеуметтiк аударымдар бойынша, сондай-ақ осы баптың 2-тармағының 3) тармақшасында көзделген жалға алу (пайдалану) шарттарының тiзiлiмiнде көрсетiлген мәлiметтер бойынша өзгерiстер және (немесе) толықтырулар енгiзген кезде тұлға табыс ететiн салық есептiлiгi;  
      5) тарату есептiлiгi – салық төлеушi қызметiн тоқтатқан немесе қайта ұйымдастырылған кезде осы тұлға салық төлеушi (салық агентi) болып табылатын салықтың, бюджетке төленетiн басқа да мiндеттi төлемдердiң түрлерi бойынша, мiндеттi зейнетақы жарналары мен әлеуметтiк аударымдар бойынша, тiркелу есебiнен шығарылған кезде қосылған құн салығы бойынша, сондай-ақ осы баптың 2-тармағының 3) тармақшасында көзделген жалға алу (пайдалану) шарттарының тiзiлiмiнде көрсетiлген мәлiметтер бойынша тұлға табыс ететiн салық есептiлiгi.  
      *Ескерту. 63-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi) Заңдарымен.*

**64-бап. Салық есептiлiгiн жасау ерекшелiктерi**

      1. Осы Кодексте көзделген жағдайларда салық салудың әртүрлi шарттары белгiленген қызмет түрлерiн жүзеге асыратын салық төлеушiлер әрбiр қызмет түрi бойынша бөлек салық есептiлiгiн жасайды.  
      Күнтiзбелiк жыл iшiнде ауыл шаруашылығы өнiмiн өндiрушi заңды тұлғалар және селолық тұтыну кооперативтерi үшiн арнаулы салық режимiнен жалпыға бiрдей белгiленген тәртiпке ауысқан салық төлеушiлер көрсетiлген күнтiзбелiк жылда:  
      арнаулы салық режимiн;  
      жалпыға бiрдей белгiленген тәртiптi қолданған кезеңi үшiн салық есептiлiгiн жеке-жеке жасайды.  
      2. Осы Кодексте бөлек салықтық есепке алуды жүргiзу қажеттiлiгi көзделген жер қойнауын пайдаланушылар осы Кодексте көзделген тәртiппен салық есептiлiгiн жасайды.   
      3. Егер салық төлеушi Қазақстан Республикасының Үкiметi әртүрлi салықтық нысандар белгiлеген салық төлеушiлердiң санаттарына жатса, онда мұндай салық төлеушi өзi жатқызылған салық төлеушiлердiң әрбiр санаты үшiн көзделген салықтық нысандарды жасауға тиiс.  
      *Ескерту. 64-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**65-бап. Корпоративтiк табыс салығы бойынша салық**   
               **есептiлiгiн белгiлеу ерекшелiктерi**

      1. Қазақстан Республикасының Үкiметi корпоративтiк табыс салығы бойынша декларацияның нысандарын салық төлеушiлердiң мынадай санаттарының әрқайсысы үшiн:   
      1) сақтандыру, қайта сақтандыру ұйымдары, өзара сақтандыру   
қоғамдары;   
      2) коммерциялық емес ұйымдар;   
      3) әлеуметтiк саладағы қызметтi жүзеге асыратын ұйымдар;   
      4) ережелерiнде салық режимiнiң тұрақтылығы тiкелей көзделген, өнiмдi бөлу туралы келiсiм (келiсiмшарт) немесе Қазақстан Республикасының Президентi бекiткен жер қойнауын пайдалануға арналған келiсiмшарт бойынша қызметтi жүзеге асыратын жер қойнауын пайдаланушылар;  
      4-1) мыналарды:  
      кең таралған пайдалы қазбалар, жерасты сулары мен емдiк балшықтар бойынша жер қойнауын пайдалану жөнiндегi операцияларды жүзеге асыратындарды;  
      осы тармақтың 4) тармақшасында көрсетiлгендердi қоспағанда, жер қойнауын пайдалануға арналған келiсiмшарттар бойынша қызметтi жүзеге асыратын жер қойнауын пайдаланушылар;  
      5) өздерiне декларацияны жасау және табыс ету жөнiндегi мiндет белгiленген, осы тармақтың 1)-4) тармақшаларында көрсетiлмеген корпоративтiк табыс салығын басқа да төлеушiлер үшiн жеке-жеке осы декларацияға қосымшалармен қоса бекiтедi .   
      2. Корпоративтiк табыс салығы бойынша декларация салық төлеушiлердiң жылдық жиынтық табысқа енгiзiлген табыстардың корпоративтiк табыс салығын, шегерiмге жатқызылған шығыстарды, олардың түзетiлiмдерiн, салық салынатын табысты (залалды), салық салынатын табысты азайтатын табыстар мен шығыстарды, шеккен залалдарды, салық кезеңi үшiн есептелген салық сомасын және салық кезеңi үшiн есептелген салық сомасын азайтатын салықтар сомасын декларациялауына арналған.   
      Корпоративтiк табыс салығы бойынша декларацияға қосымшалар салықтық бақылау мақсатына орай салық қызметi органдары пайдаланатын салық мiндеттемесiн есептеу туралы ақпаратты егжей-тегжейлi көрсетуге арналған.   
      Корпоративтiк табыс салығы бойынша декларацияға қосымшалардың нысандары мынадай:   
      1) құн өсiмiнен түсетiн табыстар (залалдар) жөнiндегi;   
      2) күмәндi мiндеттемелер, күмәндi талаптар бойынша табыстар мен шығыстар, мiндеттемелердi және талаптарды есептен шығару, оның iшiнде кредиторлар мен дебиторлар бойынша есептен шығару жөнiндегi;   
      3) сыйақылар бойынша табыстар мен шығыстар жөнiндегi ақпаратты қамтуы мүмкiн. Сыйақылар бойынша шығыстар жөнiндегi осы қосымшаның нысаны сыйақы алушылар бойынша белгiленуi мүмкiн;   
      4) өткiзiлген тауарлар, орындалған жұмыстар, көрсетiлген қызметтер бойынша шығыстар жөнiндегi ақпаратты қамтуы мүмкiн. Осы қосымшаның нысаны қосылған құн салығын төлеушiлер болып табылмайтын тұлғалар үшiн өнiм берушiлер бойынша белгiленуi мүмкiн;   
      5) свопты қоспағанда, туынды қаржы құралдары бойынша табыстар (залалдар) жөнiндегi ақпаратты қамтуы мүмкiн. Осы қосымшаның нысаны келiсiмшарт жасаушы агенттер бойынша белгiленуi мүмкiн;   
      6) резидент еместiң басқару және жалпы әкiмшiлiк шығыстары   
жөнiндегi;   
      7) инвестициялық салық преференциялары жөнiндегi;   
      8) салық салынатын табысты азайтатын табыстар мен шығыстар жөнiндегi ақпаратты қамтуы мүмкiн. Осы қосымшаның нысаны өтеусiз берiлген мүлiктi, демеушiлiк көмектi алушылар бойынша белгiленуi мүмкiн;   
      9) амортизациялық аударымдар, жөндеуге жұмсалатын шығыстар және тiркелген активтер бойынша басқа да шегерiмдер жөнiндегi;   
      10) шетелдiк көздерден алынатын табыстар жөнiндегi, жеңiлдiктi салық салынатын елдерде тiркелген немесе орналасқан компаниялар пайдасының немесе пайдасының бiр бөлiгiнiң сомалары жөнiндегi, сондай-ақ төленген шетелдiк салық және есепке жатқызылу сомасы жөнiндегi ақпаратты қамтуы мүмкiн. Осы қосымшаның нысаны осындай табыстар алынған тұлғалар бойынша белгiленуi мүмкiн;   
      11) алынған стандартты салық жеңiлдiктерi бойынша салық мiндеттемесiн есептеу жөнiндегi;   
      12) халықаралық шарттарға сәйкес салық салудан босатылуға жататын табыстар жөнiндегi ақпаратты;   
      13) корпоративтiк табыс салығы бойынша декларациямен табыстар   
мен шығыстар туралы есептi салыстыруды;   
      14) своп бойынша табыстар (залалдар) жөнiндегi ақпаратты қамтуы мүмкiн. Осы қосымшаның нысаны келiсiмшарт жасаушы агенттер бойынша белгiленуi мүмкiн;   
      15) мүлiктi сенiмгерлiкпен басқару құрылтайшылары және (немесе) сенiмгерлiкпен басқару туындайтын өзге жағдайларда пайда алушылар бойынша салық салу объектiлерi және (немесе) салық салуға байланысты объектiлер, салық мiндеттемесi туралы;   
      16) резиденттiң Қазақстан Республикасының шегiнен тысқары жерлерде орналасқан тұрақты мекемелерi шегерiмге жатқызатын, резиденттiң басқарушылық және жалпы әкiмшiлiк шығыстары жөнiндегi;  
      17) өздерiне қатысты осы Кодекстiң 58-бабында және (немесе) 448-бабының 4-тармағында бөлек есепке алуды жүргiзу көзделген салық салу объектiлерi және (немесе) салық салуға байланысты объектiлер туралы, қызмет түрлерi бойынша корпоративтiк табыс салығын есептеу жөнiндегi ақпаратты;  
      18) корпоративтiк табыс салығын төлеушiнiң халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес жасалған жылдық қаржылық есептiлiгiнде көрсетiлуге тиiстi мәлiметтердi қамтуы мүмкiн.  
      3. Корпоративтiк табыс салығы бойынша декларацияға қосымшалардың нысандары салық төлеушiлердiң жекелеген санаттары бойынша осы баптың 2-тармағында көрсетiлген ақпаратқа қосымша мынадай:   
      1) сақтандыру, қайта сақтандыру ұйымдары, өзара сақтандыру қоғамдары үшiн - құрылған провизиялардың (резервтердiң) мөлшерлерiн азайтудан алынатын табыстар және провизияларды (резервтердi) құру бойынша шығыстар жөнiндегi;   
      2) коммерциялық емес ұйымдар үшiн:   
      өтеусiз алынған (берiлген) мүлiк бойынша табыстар мен шығыстар жөнiндегi, кiру жарналары жөнiндегi, мүшелiк жарналар жөнiндегi ақпаратты қамтуы мүмкiн. Осы қосымшаның нысаны өтеусiз мүлiктi берген және алған тұлғалар бойынша, кiру жарналарын, мүшелiк жарналарды енгiзген және алған тұлғалар бойынша белгiленуi мүмкiн;   
      коммерциялық емес ұйымды ұстауға жұмсалатын шығыстар жөнiндегi;   
      iс-шараларды ұйымдастыруға және өткiзуге жұмсалатын шығыстар жөнiндегi;   
      3) жер қойнауын пайдалануға арналған келiсiмшарттар немесе өнiмдi бөлу туралы келiсiмшарттар бойынша қызметтi жүзеге асыратын жер қойнауын пайдаланушылар үшiн:   
      Кен орындарын әзiрлеу салдарын жою қорына аударымдар жөнiндегi;   
      таза табысты бөлу және әрбiр құрылтайшының, қатысушының үлесiн сақтай отырып, резидент заңды тұлғаның жарғылық капиталын ұлғайтуға бағытталған таза табыс жөнiндегi;   
      салық салу объектiлерi және (немесе) салық салуға байланысты объектiлер жөнiндегi, жер қойнауын пайдалануға арналған әрбiр келiсiмшарт бойынша корпоративтiк табыс салығын жеке есептеу жөнiндегi;   
      салық салу объектiлерiн және (немесе) салық салуға байланысты объектiлердi, осы Кодекстiң 308-1-бабында көзделген жер қойнауын пайдалануға арналған келiсiмшарттар бойынша салық сомасын есептеу ерекшелiктерi жөнiндегi;   
      табиғи ресурстарды геологиялық зерттеуге, барлауға және өндiруге дайындық жұмыстарына арналған шығыстар және жер қойнауын пайдаланушылардың басқа да шығыстары жөнiндегi ақпаратты қамтуы мүмкiн;   
      4) банктер және лицензияның негiзiнде банк операцияларының жекелеген түрлерiн жүзеге асыратын ұйымдар үшiн, сондай-ақ мұндай операцияларды Қазақстан Республикасының заңнамалық   актiлерiнде белгiленген өкiлеттiктерi шегiнде лицензиясыз жүзеге асыратын тұлғалар үшiн:   
      тауарлар, жұмыстар, көрсетiлетiн қызметтер түрлерi бойынша тауарлар өткiзуден, жұмыстар орындаудан, қызметтер көрсетуден түсетiн табыстар жөнiндегi;   
      құрылған провизиялардың (резервтердiң) мөлшерлерiн азайтудан түсетiн табыстар және провизияларды (резервтердi) құру бойынша шығыстар жөнiндегi (осы Кодекстiң 106-бабына сәйкес шегерiмге құқығы бар тұлғалар үшiн);   
      жеке тұлғалардың депозиттерiне кепiлдiк беру бойынша жарналар жөнiндегi ақпаратты қамтуы мүмкiн.   
      4. Қазақстан Республикасының Үкiметi корпоративтiк табыс салығының сомасы есеп-қисабының мынадай нысандарын:   
      1) декларация тапсырылғанға дейiнгi кезеңде төленуге жататын корпоративтiк табыс салығы бойынша аванстық төлемдер сомасының есеп-қисабын ;   
      2) декларация тапсырылғаннан кейiнгi кезеңде төленуге жататын корпоративтiк табыс салығы бойынша аванстық төлемдер сомасының есеп-қисабын ;   
      3) резиденттiң табысынан төлем көзiнен ұсталатын корпоративтiк табыс салығы бойынша есеп-қисапты ;   
      4) резидент еместiң табысынан төлем көзiнен ұсталатын корпоративтiк табыс салығы бойынша есеп-қисапты бекiтедi.   
      5. Осы баптың 4-тармағының 1), 2) тармақшаларында көрсетiлген есеп-қисаптар ағымдағы салық кезеңiнде корпоративтiк табыс салығы бойынша аванстық төлемдердiң сомасын есептеуге арналған және оны осы Кодексте корпоративтiк табыс салығы бойынша аванстық төлемдердiң сомасын есептеу және төлеу бойынша мiндеттеме белгiленген салық төлеушiлер табыс етедi.   
      6. Осы баптың 4-тармағының 3), 4) тармақшаларында көрсетiлген есеп-қисаптарды салық агенттерi салықтық бақылау мақсатына орай пайдаланылатын салық мiндеттемесiн есептеу туралы ақпаратты көрсету үшiн табыс етедi.   
      Резиденттiң табысынан төлем көзiнен ұсталатын корпоративтiк табыс салығы бойынша есеп-қисапқа қосымшаның нысанында табыс алушылар бойынша мынадай:   
      1) төленетiн табыс сомасы;   
      2) төленген табыс сомасы;   
      3) корпоративтiк табыс салығының ставкасы;   
      4) төлем көзiнен ұсталатын салық сомасы;   
      5) iс жүзiнде төленген салық сомасы туралы ақпарат қамтылуы   
мүмкiн.   
      Резидент еместiң табысынан төлем көзiнен ұсталатын корпоративтiк табыс салығы бойынша есеп-қисапқа қосымшаның нысанында табыс алушылар бойынша мынадай:   
      1) салық төлеушi туралы жалпы сәйкестендiру деректерi;   
      2) салық салу объектiлерi, оның iшiнде халықаралық шартқа сәйкес салық салудан босатылған салық салу объектiлерi туралы;   
      3) салық ставкасы туралы;   
      4) халықаралық шарттарды қолдану туралы;   
      5) Қазақстан Республикасында қызметтi жүзеге асыру кезеңi туралы;   
      6) осы Кодекске немесе халықаралық шартқа сәйкес есептелген салық сомасы туралы ақпарат қамтылуы мүмкiн.  
      *Ескерту. 65-бапқа өзгерiс енгiзiлдi - ҚР 2008.12.10* N 100-IV*(2012.01.01 бастап қолданысқа енгiзiледi), 2009.11.16* N 200-IV *(2012.01.01 бастап қолданысқа енгiзiледi), 2009.12.30* № 234-IV *(2012.01.01 бастап қолданысқа енгiзiледi), 2011.07.05* № 452-IV *(2012.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**66-бап. Қосылған құн салығы бойынша салық есептiлiгiн**   
               **белгiлеу ерекшелiктерi**

      РҚАО-ның ескертпесi!  
      66-баптың бұл редакциясы 2016.01.01 дейiн ҚР 2008.12.10 N 100-IV Заңына сәйкес қолданыста болады (тоқтатылған редакцияны ҚР Салық кодексiнiң № 7 архивтағы нұсқасын қараңыз).

      1. Қосылған құн салығы бойынша декларация қосылған құн салығын төлеушiлердiң қосылған құн салығының сомасын есептеуiне және мыналар:  
      1) салық салынатын және салық салынбайтын айналым сомасы;   
      2) салық салынатын импорт сомасы;  
      3) Қазақстан Республикасының аумағында тауарларды сатып алудың, жұмыстарды орындаудың, қызмет көрсетудiң сомасы;  
      4) есепке жатқызылуға тиiс қосылған құн салығының сомасы;  
      5) салық сомасын есепке жатқызудың таңдап алынған әдiсi және оны қолданудың нәтижелерi;  
      6) есепке жатқызылатын қосылған құн салығы сомасының есептелген қосылған құн салығы сомасынан асып кетуi, оның iшiнде салық кезеңiнiң соңында асып кетуi;  
      7) қосылған құн салығы сомасын есептеу туралы ақпаратты көрсетуге арналған.   
      Қосылған құн салығы бойынша декларация есепке жатқызылатын қосылған құн салығы сомасының есептелген қосылған құн салығы сомасынан асып кетуiн қайтару жөнiндегi талапты қамтуы мүмкiн.   
      Бұл ретте, есепке жатқызылатын қосылған құн салығы сомасының есептелген қосылған құн салығы сомасынан асып кеткен сомасын қайтару жөнiндегi талап қосылған құн салығы бойынша бастапқы, кезектi және (немесе) тарату декларацияларында көрсетiлуi мүмкiн.  
      2. Қосылған құн салығы бойынша декларацияға қосымшалар оларда салық қызметi органдарының салықтық бақылау мақсаты үшiн пайдаланатын салық мiндеттемесiн есептеу туралы ақпаратты егжей-тегжейлi көрсетуге арналған.   
      Қосылған құн салығы бойынша декларацияға қосымшалардың нысандары мыналар бойынша:  
      1) нөлдiк ставка бойынша салық салынатын өткiзу жөнiндегi айналымдар;  
      2) қосылған құн салығынан босатылған өткiзу жөнiндегi айналымдар;  
      3) қосылған құн салығын төлеу мерзiмi өзгертiлген тауарлар импорты;  
      4) қосылған құн салығы есепке жатқызу әдiсiмен төленетiн тауарлар импорты;   
      5) резидент еместен сатып алынған жұмыстар, көрсетiлетiн қызметтер және осындай резидент емес үшiн төленуге тиiс қосылған құн салығының сомасы;   
      6) салық салынатын айналым көлемiн және қосылған құн салығының есепке жатқызылған салық сомасын түзету;   
      7) сатып алынған тауарлар, орындалған жұмыстар, көрсетiлген қызметтер бойынша және өнiм берушiлер мен сатып алушылар бөлiгiнде өткiзiлген тауарлар, орындалған жұмыстар, көрсетiлген қызметтер бойынша шот-фактуралар;   
      8) сатып алушылар бөлiгiнде мемлекеттiк материалдық резервтер жөнiндегi уәкiлеттi мемлекеттiк орган жазып берген, мемлекеттiк материалдық резервтен тауарлар шығару құжаттары;  
      9) қайтаруға ұсынылған қосылған құн салығы сомасы бойынша ақпаратты қамтуы мүмкiн.  
      3. Шот-фактураны көрсетуге арналған ұялардың саны электронды түрде мыналарды:   
      1) есептi салық кезеңi iшiнде сатып алынған тауарлар, жұмыстар, қызмет көрсетулер бойынша шот-фактуралардың тiзiлiмiн (мемлекеттiк материалдық резервтен тауарлар шығару құжаттары);   
      2) есептi салық кезеңi iшiнде өткiзiлген тауарлар, жұмыстар, қызмет көрсетулер бойынша шот-фактуралардың тiзiлiмiн табыс ету кезiнде шектелмейдi.

**67-бап. Жеке табыс салығы және әлеуметтiк салық бойынша**   
               **салық есептiлiгiн белгiлеу ерекшелiктерi**

      1. Қазақстан Республикасының Үкiметi жеке табыс салығы және әлеуметтiк салық бойынша декларацияның мынадай нысандарын осы декларацияға қосымшалармен бiрге бекiтедi:  
      1) салық агенттерi болып табылатын салық төлеушiлердiң мынадай санаттары:   
      оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын заңды тұлғаларды қоспағанда, Қазақстан Республикасының резидент заңды тұлғалары;   
      Қазақстан Республикасының аумағында тұрақты мекеме арқылы қызметiн жүзеге асыратын резидент емес заңды тұлғалар;   
      шаруа немесе фермер қожалықтары үшiн, оңайлатылған декларация негiзiнде шағын бизнес субъектiлерi үшiн арнаулы салық режимдерiн қолданатындарды қоспағанда, дара кәсiпкерлер;   
      жекеше нотариустар;   
      адвокаттар;  
      жеке сот орындаушылары үшiн Қазақстан Республикасының резидент жеке тұлғалары бойынша осы декларацияға қосымшалармен бiрге жеке табыс салығы және әлеуметтiк салық бойынша декларация;  
      2) салық агенттерi болып табылатын салық төлеушiлердiң мынадай санаттары:   
      оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын заңды тұлғаларды қоспағанда, Қазақстан Республикасының резидент заңды тұлғалары;   
      Қазақстан Республикасының аумағында тұрақты мекеме арқылы қызметiн жүзеге асыратын резидент емес заңды тұлғалар;   
      шаруа немесе фермер қожалықтары үшiн, оңайлатылған декларация негiзiнде шағын бизнес субъектiлерi үшiн арнаулы салық режимдерiн қолданатындарды қоспағанда, дара кәсiпкерлер үшiн шетелдiктер мен азаматтығы жоқ адамдар бойынша жеке табыс салығы және әлеуметтiк салық жөнiндегi декларация;  
      3) салық төлеушiлердiң әрбiр санаты:   
      шаруа немесе фермер қожалықтары үшiн, патент немесе оңайлатылған декларация негiзiнде шағын бизнес субъектiлерi үшiн арнаулы салық режимдерiн қолданатындарды қоспағанда, дара кәсiпкерлер, Қазақстан Республикасының резидент емес жеке тұлғалары;   
      осы Кодекстiң 185-бабының 2-тармағында аталған жеке тұлғалар;   
      төлем көзiнен салық салынбайтын табыстар алатын жеке тұлғалар (дара кәсiпкерлердi қоспағанда), Қазақстан Республикасының шегiнен тысқары жерлерде табыстар алған салық төлеушiлер, Қазақстан Республикасының шегiнен тысқары жерлердегi шетелдiк банктердегi шоттарда ақшасы бар жеке тұлғалар үшiн осы декларацияға жеке қосымшалармен бiрге жеке табыс салығы бойынша декларация.   
      2. Қазақстан Республикасының азаматтары бойынша жеке табыс салығы және әлеуметтiк салық жөнiндегi декларация салық агенттерi үшiн мынадай:  
      1) жеке тұлғалардың өздерiнен жеке табыс салығы, мiндеттi зейнетақы жарналары есептелетiн және ұсталатын, сондай-ақ әлеуметтiк салық, әлеуметтiк аударымдар есептелетiн табыстары;   
      2) есепке жазылған әлеуметтiк жәрдемақылардың Мемлекеттiк әлеуметтiк сақтандыру қорына аударымдардың есепке жазылған сомасынан асып кету сомасы;   
      3) мемлекеттiк мекемелер еңбекке уақытша жарамсыздығы бойынша   
төлеген әлеуметтiк жәрдемақылардың сомасы;   
      4) есептелген салық мiндеттемелерiнiң, мiндеттi зейнетақы   
жарналарының, әлеуметтiк аударымдардың сомасы туралы ақпаратты   
көрсетуге арналған.   
      Жеке табыс салығы және әлеуметтiк салық жөнiндегi декларацияға қосымшалар салық қызметiнiң органдары салықтық бақылау мақсатына орай пайдаланатын салық мiндеттемесiн есептеу туралы ақпаратты егжей-тегжейлi көрсетуге арналған.   
      Жеке табыс салығы және әлеуметтiк салық жөнiндегi декларацияға қосымшалардың нысандары құрылымдық бөлiмшелер бойынша жеке табыс салығы мен әлеуметтiк салықтың есептелген сомалары туралы, қызметкерлердiң әлеуметтiк салық салынатын және салынбайтын табыстарының тiзбесi жөнiндегi, салық төлеушiлердiң жер қойнауын пайдалануға арналған әрбiр келiсiмшарт шеңберiнде жүзеге асырылатын қызмет бойынша әлеуметтiк салықты есептеуi туралы ақпаратты қамтуы мүмкiн.   
      Осы тармақтың ережелерi заңды тұлғаның құрылымдық бөлiмшелерi үшiн табыс етiлетiн, Қазақстан Республикасының азаматтарына қатысты салық агенттерi үшiн жеке табыс салығы мен әлеуметтiк салық бойынша декларацияға да қолданылады.   
      3. Шетелдiктер мен азаматтығы жоқ адамдар бойынша жеке табыс салығы және әлеуметтiк салық жөнiндегi декларация салық агенттерi үшiн мынадай:  
      1) шетелдiктер мен азаматтығы жоқ адамдардың өздерiнен жеке табыс салығы, мiндеттi зейнетақы жарналары есептелетiн және ұсталатын, сондай-ақ әлеуметтiк салық, әлеуметтiк аударымдар есептелетiн табыстары;  
      1-1) есептелген әлеуметтiк жәрдемақылардың Мемлекеттiк әлеуметтiк сақтандыру қорына аударымдардың есептелген сомасынан асып түскен сомалары;  
      2) салық агентi шегерiмге жатқызған, шетелдiктердiң және азаматтығы жоқ адамдардың есепке жазылған, бiрақ төленбеген, жеке табыс салығы есептелетiн табыстарының сомасы;   
      3) осы Кодекске немесе халықаралық шартқа сәйкес есептелген және бюджетке төленуге жататын салықтың және басқа да мiндеттi төлемдердiң, сондай-ақ мiндеттi зейнетақы жарналарының, әлеуметтiк аударымдардың сомасы туралы ақпаратты көрсетуге арналған.   
      Жеке табыс салығы және әлеуметтiк салық жөнiндегi декларацияға қосымшалар салық қызметiнiң органдары салықтық бақылау мақсатына орай пайдаланатын салық мiндеттемесiн есептеу туралы ақпаратты егжей-тегжейлi көрсетуге арналған.  
      Жеке табыс салығы және әлеуметтiк салық жөнiндегi декларацияға қосымшалардың нысандары салық төлеушiлердiң жер қойнауын пайдалануға арналған әрбiр келiсiмшарт шеңберiнде жүзеге асырылған қызмет бойынша әлеуметтiк салықтың есептелуi туралы, резиденттер және резидент еместер болып табылатын шетелдiктер мен азаматтығы жоқ адамдардың табыстарынан жеке табыс салығының есептелуi туралы және жеке табыс және әлеуметтiк салықтардың, оның iшiнде құрылымдық бөлiмшелер бойынша есептелуi туралы ақпаратты қамтуы мүмкiн.  
      Бұл ретте резиденттер және резидент еместер болып табылатын шетелдiктер мен азаматтығы жоқ адамдардың табыстарынан жеке табыс салығын есептеу туралы қосымшаларда табыс алушылар бойынша мынадай:  
      1) салық төлеушi туралы жалпы сәйкестендiру деректерi;   
      2) салық салу объектiлерi, оның iшiнде халықаралық шартқа сәйкес салық салудан босатылған салық салу объектiлерi туралы;  
      3) салық ставкасы туралы;  
      4) халықаралық шарттарды қолдану туралы;  
      5) Қазақстан Республикасында қызметтi жүзеге асыру кезеңi туралы;  
      6) осы Кодекске немесе халықаралық шартқа сәйкес есептелген, оның iшiнде құрылымдық бөлiмшелер бойынша есептелген жеке табыс салығы мен әлеуметтiк салықтың сомасы туралы;  
      7) салық шегерiмдерi туралы мәлiметтер көрсетiлуi мүмкiн.  
      Осы тармақтың ережелерi заңды тұлғаның құрылымдық бөлiмшелерi үшiн табыс етiлетiн, шетелдiктер мен азаматтығы жоқ адамдарға қатысты салық агенттерi үшiн жеке табыс салығы мен әлеуметтiк салық бойынша декларацияға да қолданылады.   
      4. Дара кәсiпкерлердiң жеке табыс салығы жөнiндегi декларацияны шаруа немесе фермер қожалықтары үшiн, патент немесе оңайлатылған декларация негiзiнде шағын бизнес субъектiлерi үшiн арнаулы салық режимдерiн қолданатындарды қоспағанда, дара кәсiпкерлер табыс етедi.   
      Осы декларация салық төлеушiлердiң:   
      жылдық жиынтық табысқа енгiзiлген табыстарды;   
      шегерiмге жатқызылған шығыстарды;   
      табыстар мен шегерiмдердi түзетулердi;   
      салық салынатын табысты (залалды);   
      салық салынатын табысты азайтатын табыстар мен шығыстарды;   
      шеккен залалдарды, есептелген салық сомасын декларациялауға арналған.   
      Жеке табыс салығы жөнiндегi декларацияға қосымшалар салық қызметiнiң органдары салықтық бақылау мақсатына орай пайдаланатын салық мiндеттемесiн есептеу туралы ақпаратты егжей-тегжейлi көрсетуге арналған.   
      Жеке табыс салығы жөнiндегi декларацияға қосымшалардың нысандары мынадай:   
      1) осы Кодекстiң 65-бабы 2-тармағының 1)-6), 8)-10), 12)-15) тармақшаларында көрсетiлген;   
      2) осы Кодекстiң 166-бабының 1-тармағында белгiленген салық шегерiмдерi туралы ақпаратты қамтуы мүмкiн.   
      5. Жеке табыс салығы мен мүлiк жөнiндегi декларацияны осы Кодекстiң 185-бабының 2-тармағында аталған жеке тұлғалар табыс етедi.   
      Осы декларация салық төлеушiлердiң алған табыстарын, төлем көзiнен салық салынбайтын табыстары бойынша жеке табыс салығының есептелген және төленген сомасын, төлем көзiнен салық салынатын табыстар бойынша жеке табыс салығының ұсталған сомасын декларациялауына арналған.   
      Жеке табыс салығы мен мүлiк жөнiндегi декларацияға қосымшалар салық қызметi органдары салықтық бақылау мақсатына орай пайдаланатын салық мiндеттемесiн есептеу, Қазақстан Республикасының аумағында және (немесе) одан тысқары жерлерде меншiк құқығында мүлiктiң бар екендiгi туралы ақпаратты егжей-тегжейлi көрсетуге арналған.   
      Жеке табыс салығы мен мүлiк жөнiндегi декларацияға қосымшалардың нысандары мынадай:   
      1) төлем көзiнен салық салынатын табыстар туралы;   
      2) мүлiктiк және өзге де табыстар туралы;   
      3) меншiк құқығындағы мүлiк туралы ақпаратты қамтуы мүмкiн.   
      6. Жеке тұлғалардың басқа санаттары үшiн жеке табыс салығы жөнiндегi декларацияны осы баптың 4 және 5-тармақтарында аталмаған жеке тұлғалар, оның iшiнде төлем көзiнен салық салынбайтын табыс алған жеке тұлғалар (дара кәсiпкерлердi қоспағанда), сондай-ақ Қазақстан Республикасынан тысқары жерлердегi шетелдiк банктердегi шоттарда ақшасы бар жеке тұлғалар табыс етедi.   
      Осы декларация жеке тұлғалардың табыстарын, салық шегерiмдерiн, жеке табыс салығының сомаларын есептеудi декларациялауға арналған.   
      Декларацияға қосымшалар табыстардың түрлерi мен сомасы туралы, салық қызметi органдары салықтық бақылау мақсатына орай пайдаланатын салық мiндеттемесiн есептеу туралы ақпаратты егжей-тегжейлi көрсетуге арналған.   
      Декларацияға қосымшалардың нысандары мынадай:   
      1) мүлiктiк және өзге табыстар жөнiндегi;  
      2) жекеше нотариустың, жеке сот орындаушысының, адвокаттың табысы жөнiндегi;   
      3) шет мемлекеттердегi көздерден алынған табыстар, оның iшiнде жеңiлдiктi салық салынатын елде алынған табыстар жөнiндегi, сондай-ақ төленген шетелдiк салық сомасы және шетелдiк салықты есепке жатқызу сомасы жөнiндегi ақпаратты қамтуы мүмкiн. Осы қосымша өздерiнен осындай табыстар алынған тұлғалар бойынша белгiленуi мүмкiн;   
      4) халықаралық шарттарға сәйкес салық салудан босатылуға жататын табыстар жөнiндегi;   
      5) Қазақстан Республикасынан тысқары жерлердегi шетелдiк банктердегi шоттарда ақшасы бар жеке тұлғалардың табыстары жөнiндегi және осындай шоттарда ақшаның бар екендiгi туралы ақпаратты қамтуы мүмкiн.  
      *Ескерту. 67-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**68-бап. Салық есептiлiгiн табыс ету тәртiбi**

      1. Салық төлеушi (салық агентi) салық есептiлiгiн осы Кодексте белгiленген тәртiппен және мерзiмде салық органдарына табыс етедi.   
      2. Егер салық төлеушi Қазақстан Республикасының Үкiметi салық есептiлiгiнiң әртүрлi нысандарын белгiлеген салық төлеушiлер санаттарына жататын болса, онда мұндай салық төлеушi өзi жататын салық төлеушiлердiң әрбiр санаты үшiн көзделген нысандар бойынша салық есептiлiгiн табыс етуге тиiс.   
      3. Салық төлеушiлер (салық агенттерi), егер осы бапта өзгеше көзделмесе, салық есептiлiгiн тиiстi салық органдарына таңдауы бойынша:   
      1) өзi келу тәртiбiмен:   
      салық есептiлiгi үшiн – қағаз жеткiзгiште;   
      мониторинг бойынша есептiлiк үшiн – ақпаратты компьютерлiк өңдеуге жол беретiн электрондық түрде;   
      2) хабарламасы бар тапсырыс хатпен почта арқылы – қағаз жеткiзгiште;   
      3) салық есептiлiгiн қабылдау және өңдеу жүйесi арқылы – ақпаратты компьютерлiк өңдеуге жол беретiн электрондық түрде табыс етуге құқылы.   
      Осы тармақтың 2) тармақшасының ережелерi:  
      мониторингке жататын iрi салық төлеушiлер табыс ететiн мониторинг бойынша;  
      қосылған құн салығын төлеушiлер болып табылмайтын салық төлеушiлер осы Кодекстiң 571-бабының 4-тармағына сәйкес салық органының шешiмiмен қосылған құн салығы бойынша тiркеу есебiнен алынғаннан кейiн олар табыс ететiн қосылған құн салығы бойынша есептiлiкке қолданылмайды.  
      Осы тармақтың 3) тармақшасының ережелерi қосылған құн салығын төлеушiлер болып табылмайтын салық төлеушiлер осы Кодекстiң 571-бабының 4-тармағына сәйкес салық органының шешiмiмен қосылған құн салығы бойынша тiркеу есебiнен шығарылғаннан кейiн олар табыс ететiн қосылған құн салығы бойынша есептiлiкке қолданылмайды.  
      4. Салық есептiлiгi өзi келу тәртiбiмен қағаз жеткiзгiште табыс етiлген жағдайда екi дана етiп табыс етiледi. Салық есептiлiгiнiң салық органының белгiсi қойылған бiр данасы салық төлеушiге (салық агентiне) қайтарылады.   
      5. Салық есептiлiгiнiң электрондық форматының құрылымы, салық есептiлiгiн электрондық түрде жасауға және табыс етуге арналған бағдарламалық қамтамасыз етiлiм және осы бағдарламалық қамтамасыз етiлiмдi жаңарту салық есептiлiгiн табыс ету мерзiмi басталғанға дейiн жиырма жұмыс күнiнен кешiктiрiлмей тұрақты негiзде уәкiлеттi органның ресми сайтында орналастырылады.   
      6. Егер осы тармақта өзгеше көзделмесе, таратудың салық есептiлiгi табыс етiлгеннен кейiн салық төлеушi (салық агентi) салық органына, қосымша мен (немесе) хабарлама бойынша қосымшаны қоспағанда, келесi салық есептiлiгiн табыс етуге құқылы емес.  
      Салық төлеушi (салық агентi) салықтық тексеру аяқталғаннан кейiн тарату, бөлiну жолымен қайта ұйымдастыру туралы шешiмдi өзгерткен жағдайда, аяқталмаған салық кезеңi үшiн табыс етiлген таратудың салық есептiлiгi салық кезеңiндегi кезектi салық есептiлiгiне теңестiрiледi. Салық төлеушi таратудың салық есептiлiгi табыс етiлген күннен бастап келесi салық кезеңдерi үшiн салық есептiлiгiн осы Кодексте белгiленген тәртiппен және мерзiмдерде тиiстi салық органдарына табыс етуге мiндеттi.  
      7. Салық салу объектiлерi болмаған кезде, осы Кодекстiң 149-бабында, 162-бабының 1-тармағында, 185, 270, 296, 364, 437-баптарында көзделген салық есептiлiгiн қоспағанда, салық есептiлiгi табыс етiлмейдi.  
      Қосылған құн салығы бойынша салық есептiлiгiн табыс ету жөнiндегi мiндеттеме қосылған құн салығын төлеушiлер ретiнде тiркелген тұлғаларға қолданылады.  
      Акциз бойынша салық есептiлiгiн табыс ету жөнiндегi мiндеттеме осы Кодекстiң 574-бабы 1-тармағының 1), 2), 3) және 5) тармақшаларына сәйкес (темекi өнiмдерiн көтерме сатуды қоспағанда) салық органдарында тiркеу есебiнде тұрған салық төлеушiлерге қолданылады.  
      8. Декларацияларға, есеп-қисаптарға қосымшалар оларда көрсетiлуге жататын деректер болмаған кезде табыс етiлмейдi.  
      *Ескерту. 68-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**69-бап. Салық есептiлiгiн керi қайтарып алу тәртiбi**

      1. Егер осы тармақта өзгеше белгiленбесе, салық төлеушi (салық агентi) осы баптың 2 және 3-тармақтарында көрсетiлген салық есептiлiгiн керi қайтарып алу туралы салықтық өтiнiштi салық төлеушiнiң (салық агентiнiң) тiркелу есебiнiң орны бойынша салық органына табыс етедi.  
      Осы Кодекстiң 584-бабы 5-тармағының 2) тармақшасына сәйкес табыс етiлмеген деп саналатын салық есептiлiгiн керi қайтарып алған жағдайда, салық төлеушi (салық агентi) осындай есептiлiктi табыс ету орны бойынша салық органына салық есептiлiгiн керi қайтарып алу туралы салықтық өтiнiштi табыс етедi.  
      Салық есептiлiгi салық төлеушiнiң (салық агентiнiң) көрсетiлген салықтық өтiнiшi негiзiнде, сондай-ақ осы баптың 2-тармағының үшiншi бөлiгiнде көрсетiлген жағдайда, көрсетiлген салық кезеңi үшiн табыс етiлген салық есептiлiгiнiң барлық қосымша нысандарын ескере отырып, салық қызметi органының салық есептiлiгiн қабылдау және өңдеу жүйесiнен керi қайтарып алуына жатады.  
      Осы баптың 2-тармағы 2) тармақшасының негiзiнде табыс етiлетiн салық есептiлiгiн керi қайтарып алу туралы салықтық өтiнiшпен бiр мезгiлде салық төлеушi (салық агентi) осы Кодекстiң 68-бабының 2-тармағына сәйкес салық есептiлiгiн табыс етуге мiндеттi.  
      Салықтық өтiнiште көрсетiлген салық кезеңi үшiн табыс етiлген салық есептiлiгiн керi қайтарып алу мынадай әдiстердiң бiрiмен:  
      1) салық есептiлiгiн қабылдау және өңдеу жүйесiнiң орталық торабынан керi қайтарылатын салық есептiлiгi жойылатын жою әдiсiмен;  
      2) бұрын табыс етiлген салық есептiлiгiне салық төлеушi (салық агентi) мәлiмдеген өзгерiстер және (немесе) түзетулер енгiзiлетiн өзгерту әдiсiмен жүргiзiледi.  
      2. Жою әдiсiмен мынадай:  
      1) салық төлеушi осы Кодекстiң 37, 38, 40-43-баптарына сәйкес салықтық тексерудi жүргiзу басталғанға дейiн қызметiн қайта бастау туралы шешiм қабылдаған жағдайда таратудың салық есептiлiгiн;  
      2) осы Кодекстiң 68-бабы 2-тармағының талаптарын бұза отырып, салық төлеушi табыс еткен салық есептiлiгiн;  
      3) осы Кодекске сәйкес осындай салық есептiлiгiн табыс ету жөнiндегi мiндеттемесi жоқ салық төлеушi табыс еткен салық есептiлiгiн;  
      4) осы Кодекстiң 584-бабының 5-тармағына сәйкес табыс етiлмеген деп есептелетiн салық есептiлiгiн керi қайтарып алу жүргiзiледi.  
      Егер осы тармақта өзгеше белгiленбесе, салық есептiлiгiн жою әдiсiмен керi қайтарып алу кезiнде тiркелу есебiнiң орны бойынша салық органы салық төлеушiнiң (салық агентiнiң) жеке шоттарында керi қайтарылатын салық есептiлiгi бойынша салықтың, бюджетке төленетiн басқа да мiндеттi төлемдердiң, мiндеттi зейнетақы жарналары мен әлеуметтiк аударымдардың есептелген (азайтылған) сомасына түзету жасауды жүзеге асырады.  
      Осы Кодекстiң 584-бабы 5-тармағының 2) тармақшасына сәйкес табыс етiлмеген деп саналатын салық есептiлiгiн керi қайтарып алған жағдайда, осы тармақтың бiрiншi бөлiгiнде көрсетiлген сомаларға түзету жасауды, осындай салық есептiлiгiн табыс ету орны бойынша салық органы жүзеге асырады.  
      Салық төлеушi (салық агентi) осы баптың 4-тармағында көрсетiлген хабарламаны орындамаған кезде салық органы салық есептiлiгiн керi қайтарып алуды салықтық өтiнiшсiз жою әдiсiмен жүргiзедi. Керi қайтарып алу мұндай хабарламаны орындау үшiн көзделген мерзiм аяқталған күннен бастап екi жұмыс күнi iшiнде жүргiзiледi.  
      3. Өзгерту әдiсiмен мынадай:  
      1) валютаның коды көрсетiлмеген немесе дұрыс көрсетiлмеген;  
      2) жер қойнауын пайдалануға арналған келiсiмшарттың нөмiрi және (немесе) күнi көрсетiлмеген немесе дұрыс көрсетiлмеген;  
      3) резидент мәртебесi көрсетiлмеген немесе дұрыс көрсетiлмеген салық есептiлiгiн;  
      3-1) салық қызметi органының коды дұрыс көрсетiлмеген;  
      3-2) салық кезеңi дұрыс көрсетiлмеген;  
      3-3) салық есептiлiгiнiң түрi дұрыс көрсетiлмеген;  
      4) салық төлеушi осы Кодекстiң 37, 38, 40-43-баптарына сәйкес салықтық тексеру жүргiзiлгеннен кейiн қызметiн қайта бастау туралы шешiм қабылдаған жағдайда таратудың салық есептiлiгiн керi қайтару жүргiзiледi.  
      Салық есептiлiгiн өзгерту әдiсiмен керi қайтарып алу кезiнде тiркеу есебiнiң орны бойынша салық органы салық төлеушiнiң (салық агентiнiң) жеке шоттарында мәлiмделген өзгерiстердi және (немесе) толықтыруларды ескере отырып, оларды кейiннен салық есептiлiгi бойынша жеке шотта көрсетiп, керi қайтарылатын салық есептiлiгiнде көрсетiлген сомаларға түзету жасауды жүзеге асырады.  
      4. Егер салық өлеушi (салық агентi) осы баптың 2-тармағының 2)  - 4) тармақшаларында көрсетiлген салық есептiлiгiн керi қайтарып алу туралы салықтық өтiнiштi табыс етпесе, салық органы салық төлеушiге (салық агентiне) осы Кодекстiң 607-бабы 2-тармағының 9) тармақшасында көзделген хабарламаны белгiленген мерзiмде жiбередi. Хабарлама осы Кодекстiң 608-бабының 2-тармағында белгiленген мерзiмде орындалуға жатады.  
      5. Салық төлеушiнiң (салық агентiнiң) мынадай:  
      1) тексеру жүргiзуге арналған нұсқамада көрсетiлген салықтың және бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша кешендi және тақырыптық тексерулердi жүргiзу кезеңiнде - тексерiлетiн салық кезеңiнiң  
      2) шағым берудiң қалпына келтiрiлген мерзiмiн ескере отырып, салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға жасалған шағымды қарау нәтижелерi бойынша шығарған шешiмiне шағым беру және оны қарау мерзiмi кезеңiнде - шағым жасалатын салық кезеңiнiң қате берiлген салық есептiлiгiн керi қайтарып алуына жол берiлмейдi.  
      6. Салық органдары осы баптың 1-тармағында көрсетiлген салықтық өтiнiш берiлген күннен бастап бес жұмыс күнi iшiнде салық есептiлiгiн керi қайтарып алуды жүргiзуге және салық төлеушiге (салық агентiне) уәкiлеттi орган белгiлеген нысан бойынша салық есептiлiгiн керi қайтарып алу туралы хабарлама жiберуге мiндеттi.  
      *Ескерту. 69-бап жаңа редакцияда - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен, өзгерiс енгiзiлдi - ҚР 2010.06.30* N 297-IV *(2010.07.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**70-бап. Салық есептiлiгiне өзгерiстер мен толықтырулар**   
               **енгiзу**

      1. Салық төлеушi (салық агентi) салық есептiлiгiне өзгерiстер мен толықтырулар енгiзудi осы өзгерiстер мен толықтырулар жататын салық кезеңi үшiн қосымша салық есептiлiгiн жасау жолымен жүргiзедi.   
      2. Қосымша салық есептiлiгiнде:   
      1) бұрын табыс етiлген салық есептiлiгiнiң сомасы өзгертiлген кезде салық кезеңi үшiн бұрын табыс етiлген салық есептiлiгi мен iс жүзiндегi салық мiндеттемесiнде көрсетiлген сома арасындағы айырма;   
      2) бұрын табыс етiлген салық есептiлiгiндегi қалған деректер өзгертiлген кезде жаңа мән тиiстi жолдар бойынша көрсетiледi.   
      3. Қосымша және (немесе) хабарлама бойынша қосымша салық есептiлiгiн табыс еткен кезде салық төлеушi (салық агентi) немесе осы Кодекстiң 586, 587-баптарына сәйкес камералдық бақылау нәтижелерi бойынша салық органы анықтаған салықтың, басқа да мiндеттi төлемдердiң, мiндеттi зейнетақы жарналары мен әлеуметтiк аударымдардың сомалары салық төлеушiнi (салық агентiн) Қазақстан Республикасының заңдарында белгiленген жауаптылыққа тартпай бюджетке енгiзiлуге жатады.  
      4. Салық органы салық төлеушiнiң тарату, бөлу жолымен қайта ұйымдастыру немесе қызметiн тоқтату туралы салықтық өтiнiшi бойынша жүргiзетiн салықтық тексеру басталғанға дейiн салық төлеушi (салық агентi) таратудың қосымша салық есептiлiгiн табыс етуге құқылы.   
      5. Салық төлеушiнiң (салық агентiнiң):   
      1) тексеру жүргiзуге арналған нұсқамада көрсетiлген салықтың және бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша кешендi және тақырыптық тексерулердi жүргiзу кезеңiнде (ұзартуды және тоқтата тұруды ескере отырып) - тексерiлетiн салық кезеңiнiң   
      2) салық төлеушiнiң (салық агентiнiң) шағымында көрсетiлген салықтың және бюджетке төленетiн басқа да мiндеттi төлемдердiң түрлерi, мiндеттi зейнетақы жарналары және әлеуметтiк аударымдар бойынша шағым берудiң қалпына келтiрiлген мерзiмiн ескере отырып, салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға жасалған шағымды қарау нәтижелерi бойынша шығарған шешiмiне шағым беру және оны қарау мерзiмi кезеңiнде – шағым жасалатын салық кезеңiнiң   
      3) қосылған құн салығын қайтару туралы талап ету бөлiгiнде тиiстi салық есептiлiгiне өзгерiстер мен толықтырулар енгiзуiне жол берiлмейдi.  
      *Ескерту. 70-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi) Заңдарымен.*

**71-бап. Уәкiлеттi органның салық есептiлiгiн табыс ету**   
               **мерзiмдерiн ұзартуы**

      1. Мониторингке жататын iрi салық төлеушi осы Кодекстiң 624-бабында көрсетiлген мониторинг бойынша есептiлiктi табыс ету мерзiмi аяқталғанға дейiн он жұмыс күнiнен кешiктiрмей уәкiлеттi органға осындай есептiлiктi табыс ету мерзiмiн ұзарту туралы салықтық өтiнiш табыс етуге құқылы.   
      2. Уәкiлеттi орган осы баптың 1-тармағында көрсетiлген салықтық өтiнiштi қарау нәтижелерi бойынша оны алғаннан кейiн бес жұмыс күнiнен кешiктiрмей мониторинг бойынша есептiлiктi табыс ету мерзiмiн ұзартудан бас тарту туралы немесе мониторинг бойынша есептiлiктi табыс ету мерзiмiн ұзарту туралы шешiм шығаруға мiндеттi.   
      3. Мониторинг бойынша есептiлiктi табыс ету мерзiмiн ұзартудан бас тарту туралы шешiм мониторингке жататын iрi салық төлеушiде ол осы баптың 1-тармағында көрсетiлген салықтық өтiнiш берген күнi салық берешегi болған жағдайда, салық берешегi, мiндеттi зейнетақы жарналары және әлеуметтiк аударымдар бойынша берешегi жоқ екендiгi (бар екендiгi) туралы анықтама негiзiнде немесе алдыңғы он екi айлық кезең iшiнде мониторинг бойынша есептiлiктi табыс ету мерзiмдерiн бұзушылық фактiсi негiзiнде қабылданады.   
      4. Уәкiлеттi орган мониторинг бойынша есептiлiктi табыс ету мерзiмiн осындай есептiлiктi табыс ету үшiн белгiленген мерзiмнен бастап үш айдан аспайтын кезеңге ұзартуға құқылы.   
      5. Уәкiлеттi орган мониторинг бойынша есептiлiктi табыс ету мерзiмiн ұзартудан бас тарту туралы шешiм шығарған жағдайда, мониторингке жататын iрi салық төлеушi осындай есептiлiктi осы Кодексте белгiленген тәртiппен табыс етедi.   
      6. Салық қызметi органдарының бағдарламалық қамтамасыз етiлiмiнде электрондық түрдегi салық есептiлiгiн уақтылы табыс етуге әсер ететiн техникалық қателер табылған жағдайда, уәкiлеттi орган осындай есептiлiктi табыс ету мерзiмiн осындай есептiлiктi табыс ету үшiн белгiленген мерзiмнен бастап үш айдан аспайтын кезеңге ұзартады.  
      *Ескерту. 71-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**72-бап. Салық органының салық есептiлiгiн табыс ету**   
               **мерзiмдерiн ұзартуы**

      1. Салық органы, мониторинг бойынша есептiлiктi және тауарлардың кеден одағына мүше мемлекеттердiң аумағынан Қазақстан Республикасының аумағына импорты кезiндегi жанама салықтар бойынша салық есептiлiгiн қоспағанда, салық есептiлiгiнiң электрондық түрде табыс етiлу шартымен оны табыс ету мерзiмiн салық төлеушiнiң (салық агентiнiң) салықтық өтiнiшi бойынша ұзартады.   
      2. Салық есептiлiгiн табыс ету мерзiмiн ұзарту туралы салықтық өтiнiштi салық төлеушi (салық агентi) салық есептiлiгiн табыс ету үшiн осы Кодексте белгiленген мерзiм өткенге дейiн тiркелу есебi орны бойынша салық органына екi дана етiп бередi. Салықтық өтiнiшiнiң салық органының белгiсi қойылған бiр данасы салық төлеушiге (салық агентiне) қайтарылады.  
      Салық есептiлiгiн табыс ету мерзiмiн ұзарту салық органына салық есептiлiгiн ұзартуға салықтық өтiнiш берiлген күнтiзбелiк жыл iшiнде салық төлеушi (салық агентi) табыс ететiн салық есептiлiгiне қолданылады.  
      3. Салық есептiлiгiн табыс ету мерзiмi мынадай:   
      1) корпоративтiк табыс салығы немесе жеке табыс салығы бойынша – декларацияны табыс ету үшiн белгiленген мерзiмнен бастап күнтiзбелiк отыз күннен аспайтын;   
      2) салықтың өзге түрлерi, бюджетке төленетiн басқа да мiндеттi төлемдер, зейнетақы жарналары мен әлеуметтiк аударымдар бойынша – декларацияны және (немесе) есеп-қисапты табыс ету үшiн белгiленген мерзiмнен бастап күнтiзбелiк он бес күннен аспайтын кезеңге ұзартылады.  
      Салық есептiлiгiн табыс ету мерзiмiн ұзарту осы Кодекстiң 141-бабында көзделген аванстық төлемдер сомасының есеп-қисабын табыс ету мерзiмiне қолданылмайды.  
      4. Салық есептiлiгiн табыс ету мерзiмiн ұзарту салықты, бюджетке төленетiн басқа да мiндеттi төлемдердi, зейнетақы жарналары мен әлеуметтiк аударымдарды төлеу мерзiмiн өзгертпейдi.  
      *Ескерту. 72-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi) Заңдарымен.*

**73-бап. Салық төлеушiнiң (салық агентiнiң) салық**   
               **есептiлiгiн табыс етуiн тоқтата тұру (ұзарту,**  
               **қайта бастау) тәртiбi**

      1. Салық төлеушiнiң (салық агентiнiң) салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiшi негiзiнде, осы бапта белгiленген тәртiппен:   
      1) салық есептiлiгiн табыс етудi тоқтата тұруға;   
      2) салық есептiлiгiн табыс етудi тоқтата тұру мерзiмiн ұзартуға;   
      3) егер осы бапта өзгеше көзделмесе, салық есептiлiгiн табыс етудi қайта бастауға құқығы бар.   
      Салық төлеушi (салық агентi) қызметiн тоқтата тұру туралы шешiм қабылдаған жағдайда өзiнiң орналасқан жерi бойынша салық органына алдағы кезеңге арналған салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш табыс етедi. Салық есептiлiгiн табыс етудi тоқтата тұру мерзiмi, оны ұзарту ескерiле отырып, осы Кодекстiң 46-бабында белгiленген мерзiмнен аспауға тиiс.   
      Салық есептiлiгiн табыс етудi тоқтата тұру (ұзарту, қайта бастау) туралы өтiнiшпен бiр мезгiлде салық төлеушi (салық агентi) салық кезеңiнiң басынан осындай өтiнiште көрсетiлген қызметтi тоқтата тұру күнiне дейiн салықтың, бюджетке төленетiн басқа да мiндеттi төлемдердiң түрлерi, мiндеттi зейнетақы жарналары мен әлеуметтiк аударымдар бойынша салық есептiлiгiн табыс етедi.  
      Егер кезектi салық есептiлiгiн табыс ету мерзiмi салықтық өтiнiштi табыс еткеннен кейiн басталса, онда осындай кезектi салық есептiлiгiн табыс ету салықтық өтiнiштi табыс еткен күнге дейiн жүргiзiледi.  
      2. Салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш алған күннен бастап үш жұмыс күнi iшiнде салық органы уәкiлеттi орган белгiлеген нысан бойынша салық есептiлiгiн табыс етудi тоқтата тұру туралы немесе салық есептiлiгiн табыс етудi тоқтата тұрудан бас тарту туралы шешiм қабылдайды.   
      3. Салық есептiлiгiн табыс етудi тоқтата тұру туралы немесе салық есептiлiгiн табыс етудi тоқтата тұрудан бас тарту туралы шешiм салық төлеушiге (салық агентiне) жеке өзiне қолын қойдыра отырып немесе жөнелту және алу фактiсiн растайтын өзге тәсiлмен тапсырылады.   
      4. Салық есептiлiгiн табыс етудi тоқтата тұрудан бас тарту туралы шешiм салық төлеушiде (салық агентiнде) өтiнiш берiлген күнi салық берешегi, мiндеттi зейнетақы жарналары, әлеуметтiк аударымдар бойынша берешегi болған немесе салық төлеушi (салық агентi) осы баптың 1-тармағында көрсетiлген салық есептiлiгiн табыс етпеген жағдайда қабылданады.   
      5. Салық органы салық есептiлiгiн табыс етудi тоқтата тұрудан бас тарту туралы шешiм қабылдаған жағдайда, салық төлеушi (салық агентi) осы Кодексте белгiленген тәртiппен салық есептiлiгiн табыс етедi.   
      6. Егер осы бапта өзгеше белгiленбесе, салық төлеушi (салық агентi) алған салық есептiлiгiн табыс етудi тоқтата тұру туралы шешiм салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiште көрсетiлген салық есептiлiгiн табыс етудi тоқтата тұру кезеңiне салық есептiлiгiн табыс етпеуге негiз болып табылады. Осы тармақта көрсетiлген салық есептiлiгiн табыс етпеу салық есептiлiгiн нөлдiк көрсеткiштерiмен табыс етуге теңестiрiледi.   
      7. Салық төлеушi (салық агентi) қызметтi тоқтата тұру мерзiмi аяқталғанға дейiн қызметтi қайта бастау туралы шешiм қабылдаған жағдайда, аталған салық төлеушi (салық агентi) қызметтi тоқтата тұру мерзiмi аяқталғанға дейiн өзiнiң орналасқан жерi бойынша салық органына осы Кодексте белгiленген тәртiппен салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш пен салық есептiлiгiн табыс етедi.   
      8. Салық есептiлiгiн табыс етудi тоқтата тұру туралы шешiмде көрсетiлген, қызметтi тоқтата тұру мерзiмi өткеннен кейiн, егер осы баптың 9-тармағында өзгеше белгiленбесе, салық төлеушi (салық агентi) салық органына осы Кодексте белгiленген тәртiппен салық есептiлiгiн табыс етуге мiндеттi.  
      9. Салық төлеушi салық есептiлiгiн табыс етудi тоқтата тұрудың ағымдағы кезеңiнiң аяқталу күнiнен кешiктiрмей салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш беруге құқылы.  
      Салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш берiлген кезде осы мерзiм осындай өтiнiште көрсетiлген, осы баптың 1-тармағының ережелерi ескерiлген кезеңге ұзартылады. Салықтық өтiнiш салық органының осындай өтiнiштi қабылдағаны туралы белгiсi болған кезде қызметтi қайта бастау күнiне дейiнгi алдағы салық кезеңдерi үшiн салық есептiлiгiн табыс етпеуге негiз болып табылады.  
      10. Салық органы салық төлеушiнiң (салық агентiнiң) өзiнiң қызметiн тоқтата тұру кезеңi iшiнде қызметiн қайта бастау фактiлерiн анықтаған жағдайда, салық органдары аталған тұлғаларды хабардар етпей-ақ салық есептiлiгiн табыс етудi тоқтата тұру мерзiмi қызметi қайта басталған күннен бастап тоқтатылды деп таниды.  
      Осы тармақтың мақсатында осы бапқа сәйкес қызметiн тоқтата тұрған салық төлеушiнiң (салық агентiнiң) осы Кодекстiң ерекше бөлiмiне сәйкес салық және бюджетке төленетiн басқа да мiндеттi төлемдердi есептеу мен төлеу жөнiндегi мiндеттемелердiң туындауына әкеп соғатын қызметтi жүзеге асыра бастауы қызметiн қайта бастау болып танылады.  
      11. Осы баптың ережелерi мына салық төлеушiлерге:   
      1) шаруа немесе фермер қожалықтары үшiн, патент негiзiнде шағын бизнес субъектiлерi үшiн арнаулы салық режимдерiн қолданатын дара кәсiпкерлерге;   
      2) ойын бизнесi салығын және (немесе) тiркелген салықты төлеушiлер болып табылатын дара кәсiпкерлерге немесе заңды тұлғаларға;  
      3) ауыл шаруашылығы өнiмiн, акваөсiру (балық өсiру шаруашылығы) өнiмiн өндiрушi заңды тұлғалар және селолық тұтыну кооперативтерi үшiн арнаулы салық режимiн қолданатын заңды тұлғаларға қолданылмайды.   
      12. Осы баптың ережелерi мүлiк, көлiк құралы салықтары мен жер салығы бойынша, жер учаскесiн пайдаланғаны үшiн төлемақы бойынша салық есептiлiгiн табыс ету тәртiбi мен мерзiмдерiне қолданылмайды.  
      *Ескерту. 73-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**74-бап. Патент негiзiнде шағын бизнес субъектiлерi**  
               **үшiн арнаулы салық режимiн қолданатын дара**  
               **кәсiпкердiң салық есептiлiгiн табыс етуiн**  
               **тоқтата тұру (ұзарту, қайта бастау) тәртiбi**

      1. Салық төлеушiнiң (салық агентiнiң) салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш негiзiнде, осы бапта белгiленген тәртiппен:   
      1) салық есептiлiгiн табыс етудi тоқтата тұруға;   
      2) салық есептiлiгiн табыс етудi тоқтата тұру мерзiмiн ұзартуға құқығы бар.   
      Патент негiзiнде арнаулы салық режимiн қолданатын дара кәсiпкер қызметiн тоқтата тұрған жағдайда, орналасқан жерi бойынша салық органына патенттiң қолданылу мерзiмi бiткенге дейiнгi алдағы кезеңге салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш бередi. Салық есептiлiгiн табыс етудi тоқтата тұру мерзiмi, оны ұзарту ескерiле отырып, осы Кодекстiң 46-бабында белгiленген мерзiмнен аспауға тиiс.  
      2. Салық органының салық есептiлiгiн табыс етудi тоқтата тұру туралы шешiмi салықтық өтiнiш берiлген күнге уәкiлеттi орган белгiлеген нысан бойынша шығарылады.   
      3. Салық есептiлiгiн табыс етудi тоқтата тұру туралы шешiм салық төлеушiге немесе оның өкiлiне жеке өзiне қолын қойдыра отырып немесе жөнелту және алу фактiсiн растайтын өзге тәсiлмен тапсырылады.  
      3-1. Салық есептiлiгiн табыс етудi тоқтата тұрудан бас тарту туралы шешiм өтiнiш берiлген күнi салық төлеушiнiң (салық агентiнiң) салық берешегi, мiндеттi зейнетақы жарналары, әлеуметтiк аударымдар бойынша берешегi болған немесе салық төлеушi (салық агентi) осы баптың 1-тармағында көрсетiлген салық есептiлiгiн табыс етпеген жағдайда қабылданады.  
      4. Салық есептiлiгiн табыс етудi тоқтата тұру туралы шешiм салық есептiлiгiн табыс етудi тоқтата тұру туралы салықтық өтiнiште көрсетiлген күннен бастап қызметiн қайта бастау күнiне дейiнгi кезеңде патент алу үшiн есеп-қисап табыс етпеуге негiз болып табылады.   
      5. Салық төлеушi, егер осы бапта өзгеше белгiленбесе, қызметiн тоқтата тұру мерзiмi аяқталғаннан кейiн қызметiн қайта бастаған болып танылады.   
      6. Салық төлеушi салық есептiлiгiн табыс етудi тоқтата тұрудың ағымдағы кезеңi аяқталған күннен кешiктiрмей салық органына салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiш беруге құқылы. Мұндай өтiнiш онда көрсетiлген қызметтi қайта бастау күнiне дейiн патенттi алу үшiн есеп-қисап табыс етпеуге негiз болып табылады.   
      7. Салық төлеушi қызметiн қайта бастаған күннен бастап алдағы кезеңге патент алу үшiн салық органдарына есеп-қисап беру арқылы қызметiн тоқтата тұру мерзiмi аяқталғанға дейiн қызметiн қайта бастауға құқылы.   
      8. Салық есептiлiгiн табыс етудi тоқтата тұру кезеңiнде патент алу үшiн есеп-қисап табыс етiлген кезде салық төлеушi қызметi осы есеп-қисапта көрсетiлген қызметтiң басталған күнiнен бастап қайта басталған болып танылады.   
      9. Салық төлеушi осы баптың 6, 7-тармақтарында көрсетiлген патенттi алу үшiн салықтық өтiнiштi немесе есеп-қисапты табыс етпеген кезде салық төлеушiнiң қызметi салық есептiлiгiн табыс етудi тоқтата тұру (ұзарту, қайта бастау) туралы салықтық өтiнiште көрсетiлген қызметiн тоқтата тұру мерзiмiнiң аяқталған күнiнен бастап қайта басталған болып танылады.  
      9-1. Салық органы салық төлеушiнiң (салық агентiнiң) өз қызметiн тоқтата тұру кезеңiнде қызметiн қайта бастағаны фактiлерiн анықтаған жағдайда, салық органдары мұндай салық төлеушiнi (салық агентiн) жазбаша хабардар ете отырып, салық есептiлiгiн табыс етудi тоқтата тұру мерзiмi қызметтi қайта бастаған күннен бастап тоқтатылды деп таниды.  
      Осы тармақтың мақсатында осы бапқа сәйкес қызметiн тоқтата тұрған салық төлеушiнiң (салық агентiнiң) осы Кодекстiң ерекше бөлiмiне сәйкес салық және бюджетке төленетiн басқа да мiндеттi төлемдердi есептеу мен төлеу жөнiндегi мiндеттемелердiң туындауына әкеп соғатын қызметтi жүзеге асыра бастауы қызметтi қайта бастау болып танылады.  
      10. Осы баптың ережелерi мүлiк, көлiк құралы салықтары мен жер салығы бойынша, жер учаскесiн пайдаланғаны үшiн төлемақы бойынша салық есептiлiгiн табыс ету тәртiбi мен мерзiмдерiне қолданылмайды.  
      *Ескерту. 74-бапқа өзгерiс енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**§ 2. Салықтық өтiнiш**

**75-бап. Жалпы ережелер**

      1. Салықтық өтiнiш – осы Кодексте белгiленген жағдайларда салық төлеушiнiң (салық агентiнiң) өз құқықтарын iске асыру және мiндеттерiн орындау мақсатында салық қызметi органына табыс ететiн құжаты.   
      2. Салықтық өтiнiштердiң нысандарын Қазақстан Республикасының Үкiметi бекiтедi.  
      *Ескерту. 2-тармаққа өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi) Заңымен.*

**76-бап. Салықтық өтiнiштi табыс ету тәртiбi**

      1. Салық төлеушi (салық агентi) салықтық өтiнiштi осы Кодексте белгiленген тәртiппен және мерзiмде салық қызметi органдарына табыс етедi.   
      2. Салық төлеушiлер (салық агенттерi), егер осы Кодексте өзгеше белгiленбесе, салықтық өтiнiштi тиiстi салық қызметi органдарына таңдауы бойынша:   
      1) өзi келу тәртiбiмен – қағаз жеткiзгiште;   
      2) хабарламасы бар тапсырыс хатпен почта арқылы – қағаз жеткiзгiште;   
      3) салық есептiлiгiн қабылдау және өңдеу жүйесi арқылы – ақпаратты компьютерлiк өңдеуге жол беретiн электрондық түрде табыс етуге құқылы.   
      3. Салықтық өтiнiш өзi келу тәртiбiмен қағаз жеткiзгiште табыс етiлген жағдайда көрсетiлген салықтық нысан екi дана етiп жасалады, бiр данасы салық органының белгiсi қойылып, салық төлеушiге (салық агентiне) қайтарылады.   
      4. Салықтық өтiнiштiң электрондық форматының құрылымы, салықтық өтiнiштi электрондық түрде жасауға және табыс етуге арналған бағдарламалық қамтамасыз етiлiм және осы бағдарламалық қамтамасыз етiлiмдi жаңарту ағымдағы жылдың 1 қаңтарынан кешiктiрiлмей уәкiлеттi органның ресми сайтында орналастырылады.   
      5. Салықтық өтiнiшке өзгерiстер және (немесе) толықтырулар енгiзу осы Кодексте белгiленген жағдайларда және тәртiппен жүзеге асырылады.  
      *Ескерту. 76-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**§ 3. Салық тiркелiмдерi**

**77-бап. Салық тiркелiмдерi**

      1. Салық тiркелiмi – салық төлеушiнiң (салық агентiнiң) салық салу объектiлерi және (немесе) салық салуға байланысты объектiлер туралы мәлiметтердi қамтитын құжаты.   
      Салық тiркелiмдерi осы Кодекстiң 56-бабының 3-тармағында көрсетiлген салықтық есепке алу мақсаттарын қамтамасыз ету үшiн ақпаратты жинақтау мен жүйелеуге арналған.   
      Салықтық есепке алу деректерiн қалыптастыру салық салу мақсатына орай пайдаланылатын ақпаратты хронологиялық тәртiппен көрсету арқылы және салықтық есепке алу деректерiнiң салық кезеңдерi арасындағы (оның iшiнде нәтижелерi бiрнеше салық кезеңдерi iшiнде ескерiлетiн, кейiнгi салық кезеңдерiнде салық салу объектiсiнiң мөлшерiне әсер ететiн немесе бiрқатар жылдарға ауысатын операциялар бойынша) сабақтастығын қамтамасыз ете отырып жүзеге асырылады.   
      Салық тiркелiмдерi арнаулы нысандар түрiнде жүргiзiледi. Қазақстан Республикасының Үкiметi белгiлеген салық тiркелiмдерi нысандарын қоспағанда, салық тiркелiмдерiнiң нысандарын және оларда салықтық есепке алу деректерiн көрсету тәртiбiн салық төлеушi (салық агентi) дербес әзiрлейдi және салықтық есепке алу саясатында бекiтедi.   
      Салық тiркелiмдерiнде шаруашылық операцияларының көрсетiлу дұрыстығын оларға қол қойған тұлғалар қамтамасыз етедi.   
      2. Салық тiркелiмдерi:   
      1) салық төлеушi (салық агентi) осы Кодекстiң 56-бабының ережелерiн ескере отырып, салықтық есепке алу саясатында белгiлеген нысандар бойынша салық төлеушi (салық агентi) дербес жасайтын салық тiркелiмдерiн;   
      2) жасалу нысандары мен ережесiн Қазақстан Республикасының Үкiметi белгiлейтiн, салық төлеушi (салық агентi) жасайтын салық тiркелiмдерiн қамтиды.   
      3. Салық тiркелiмдерi мынадай мiндеттi деректемелердi қамтуға тиiс:   
      1) тiркелiмнiң атауы;   
      2) салық төлеушiнiң (салық агентiнiң) сәйкестендiру нөмiрi;   
      3) тiркелiм жасалған кезең   
      4) тiркелiмдi жасауға жауапты адамның тегi, аты, әкесiнiң аты (ол болған кезде).   
      4. Қазақстан Республикасының Үкiметi:   
      1) салық салудан босатуды, корпоративтiк табыс салығы, инвестициялық салық преференциялары бойынша салық салынатын табысты азайтуды қолдану;   
      2) тiркелген активтер топтарының (кiшi топтарының) баланстық құндарын айқындау және тiркелген активтер бойынша кейiнгi шығыстар;  
      3) туынды қаржы құралдары;  
      3-1) резидент емес заңды тұлғаның Қазақстан Республикасындағы тұрақты мекемесi шегерiмге жатқызған басқарушылық және жалпы әкiмшiлiк шығыстарының сомалары;  
      3-2) қаржы лизингiне берiлген мүлiк жөнiндегi;  
      4) жазып берiлген және төлеушi алған қосылған құн салығының шот-фактуралары;  
      РҚАО-ның ескертпесi!  
      5) тармақша 2012.01.01 бастап қолданысқа енгiзiледi.  
      5) көрсетiлген тауарларды сауда объектiлерiнде, оның iшiнде сауда нарықтарында өткiзудi жүзеге асыратын салық төлеушiлер сатып алған тауарлар жөнiндегi ақпаратты көрсету үшiн салық тiркелiмдерiнiң нысандарын белгiлеуге құқылы.  
      РҚАО-ның ескертпесi!  
      Абзац 2012.01.01 бастап қолданысқа енгiзiледi.  
      Осы тармақтың 5) тармақшасының ережелерi патент негiзiнде арнаулы салық режимiн қолданатын дара кәсiпкерлерге ғана қолданылады.  
      5. Салық тiркелiмдерi қағаз жеткiзгiштерде жүргiзiлген жағдайда мұндай салық тiркелiмдерiндегi қателердi түзету негiздi болуға және енгiзiлген түзетулердiң күнi мен негiздемесi көрсетiле отырып, түзету енгiзген жауапты адамның қолымен расталуға тиiс.   
      6. Салық тiркелiмдерi құжаттамалық салықтық тексерулер жүргiзу кезiнде салық қызметi органдарының лауазымды адамдарына қағаз жеткiзгiштерде және (немесе) тексерудi жүзеге асыратын салық қызметi органдары лауазымды адамдарының талап етуi бойынша электрондық жеткiзгiштерде ұсынылады.  
      Салық төлеушi (салық агентi) салық тiркелiмдерiн электрондық түрде жасаған кезде, салықтық тексеру барысында салық қызметi органдары лауазымды адамдарының талап етуi бойынша салық тiркелiмдерiн электрондық жеткiзгiштерде және осындай салық тiркелiмдерiнiң көшiрмелерiн қағаз жеткiзгiште де табыс етуге мiндеттi, бұл көшiрмелер басшының және салық төлеушiнiң (салық агентiнiң) осы салық тiркелiмдерiн жасау үшiн жауапты адамдарының (адамының) қолтаңбаларымен, сондай-ақ салық төлеушiде Қазақстан Республикасының заңнамасында көзделген негiздер бойынша мөр болмаған жағдайларды қоспағанда, салық төлеушiнiң мөрiмен расталуға тиiс.  
      *Ескерту. 77-бапқа өзгерiс енгiзiлдi - ҚР 2008.12.10* № 100 *(2012.01.01 бастап қолданысқа енгiзiледi), 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2010.06.09* № 288-IV *(2011.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.05* N 452-IV *(2012.01.01 қолданысқа енгiзiледi) Заңдарымен.*

**9-тарау. САЛЫҚТЫҚ ЕСЕПКЕ АЛУ ЕРЕКШЕЛIКТЕРI**

**78-бап. Қаржы лизингi**

      1. Қазақстан Республикасының заңнамасына сәйкес үш жылдан асатын мерзiмге жасалған лизинг шарты бойынша мүлiктi беру, егер ол мынадай талаптардың бiрiне сай келсе:  
      1) лизинг шартында мүлiктiң лизинг алушының меншiгiне берiлуi және (немесе) лизинг алушыға мүлiктi тiркелген баға бойынша сатып алу құқығының берiлуi белгiленсе;  
      2) қаржы лизингiнiң мерзiмi қаржы лизингi бойынша берiлетiн мүлiктiң пайдалы қызмет мерзiмiнiң жетпiс бес пайызынан асып кетсе;  
      3) қаржы лизингiнiң бүкiл мерзiмi үшiн лизингтiк төлемдердiң ағымдағы (дисконтталған) құны қаржы лизингi бойынша берiлетiн мүлiк құнының тоқсан пайызынан асып кетсе, қаржы лизингi болып табылады.  
      Лизинг нысаналарын қайталама лизингке беру де қаржы лизингi болып табылады.  
      Осы Кодекстiң мақсаттары үшiн қайталама лизинг деп лизинг шарты (бұдан әрi осы баптың мақсаттары үшiн – бастапқы лизинг шарты) тоқтатылған, бұзылған не лизинг нысаналары санының өзгеруiне байланысты ол өзгертiлген жағдайда лизинг берушiнiң меншiгiнде қалған лизинг нысаналарын басқа лизинг алушыға (алушыларға) лизингке мынадай талаптарды бiр мезгiлде сақтай отырып беру танылады:  
      бастапқы лизинг шартын бұзу, тоқтату не өзгерту күнi мен қайталама лизинг шартын (шарттарын) жасасу күнi осы Кодекстiң 269-бабында белгiленген бiр салық кезеңiне дәл келсе;  
      лизинг нысаналарының санына, лизинг төлемдерiне және лизинг мерзiмiне арналған талаптарды қоспағанда, бастапқы лизинг шартында көзделген талаптар қайталама лизинг шартында (шарттарында) сақталса;  
      қайталама лизингке бастапқы лизинг шарты бойынша олардың жалпы санынан аспайтын мөлшерде лизинг нысаналары берiлсе;  
      егер бастапқы лизинг шарты бойынша аннуитеттiк төлем әдiсi көзделген жағдайда – қайталама лизинг шарты (шарттары) бойынша лизингтiк төлемдердiң жалпы сомасы лизингтiк төлемдер сомасына азайтылған, лизинг алушыдан бастапқы лизинг шарты бойынша алынған, бастапқы лизинг шарты бойынша лизингтiк төлемдердiң жалпы сомасынан аспаса;  
      егер бастапқы лизинг шарты бойынша тең үлестермен төлеу әдiсi көзделген жағдайда – қайталама лизингке берiлетiн лизинг нысанасының құны бастапқы лизинг шарты бойынша лизинг нысанасының төленбеген құнынан аспаса, қайталама лизинг шарты (шарттары) бойынша сыйақы ставкасының мөлшерi бастапқы лизинг шарты бойынша сыйақы ставкасының мөлшерiнен аспаса;  
      лизинг нысаналары қайталама лизингке кемiнде үш жыл мерзiмге берiлсе.  
      Осы Кодекстiң мақсаттары үшiн мүлiктi қаржы лизингiне беру лизинг берушiнiң мүлiктi лизинг алушыға өткiзуi ретiнде қаралады. Бұл ретте лизинг алушы лизинг нысанасының иесi ретiнде, ал лизингтiк төлемдер лизинг алушыға берiлген кредит бойынша төлемдер ретiнде қаралады.  
      Осы Кодекс мақсаттарында:  
      аннуитеттiк төлемдер әдiсi – лизингтiк төлемдер тең уақыт аралығы арқылы тең сомалармен белгiленетiн лизингтiк төлемдердi есептеу әдiсi;  
      тең үлестермен төлеу әдiсi – лизинг бойынша сыйақыны қоспағанда, лизингтiк төлемдер тең сомалармен белгiленетiн лизингтiк төлемдердi есептеу әдiсi.  
      2. Егер лизинг шартында лизинг алушының қаржы лизингiнiң мерзiмiн ұзарту құқығы белгiленсе, онда қаржы лизингiнiң мерзiмi iс жүзiнде ұзарту жүзеге асырылған мерзiмдi ескере отырып айқындалады.   
      3. Қаржы лизингiне (лизинг бойынша) берiлген (алынған) мүлiктiң құны лизинг шартын жасасу күнi бойынша айқындалады.   
      Лизинг алушының негiзгi құрал, жылжымайтын мүлiкке инвестициялар, биологиялық активтер ретiнде алуына жататын лизинг нысанасы қаржы лизингi бойынша берiлетiн мүлiк болып табылады.  
      4. Мыналар салық салу мақсатында қаржы лизингi деп танылмайды:   
      1) мынадай:   
      лизинг алушы Қазақстан Республикасының банкроттық туралы заңнамасына сәйкес банкрот деп танылған және Заңды тұлғалардың мемлекеттiк тiркелiмiнен шығарылған;   
      лизинг алушы – жеке тұлға соттың күшiне енген шешiмi негiзiнде хабарсыз кеткен немесе қайтыс болған деп жарияланған, әрекетке қабiлетсiз немесе әрекет қабiлетi шектеулi деп танылған, оған I, II-топтардағы мүгедектiк белгiленген, сондай-ақ лизинг алушы – жеке тұлға қайтыс болған;   
      лизинг алушыда өндiрiп алуды қолдануға болатын мүлiктiң, оның iшiнде ақшаның, бағалы қағаздардың немесе табыстың болмауына байланысты лизинг берушiге атқару құжатын қайтару туралы сот орындаушысының қаулысы заңды күшiне енген және оның мүлкiн, оның iшiнде ақшасын, бағалы қағаздарын немесе табысын анықтау жөнiнде сот орындаушысы қабылдаған, Қазақстан Республикасының атқарушылық iс жүргiзу және сот орындаушыларының мәртебесi туралы заңнамасында көзделген шаралар нәтижесiз болған;   
      лизинг алушының мүлкiне, оның iшiнде ақшасына, бағалы қағаздарына немесе табысына лизинг берушiнiң өндiрiп алуды қолдануынан бас тарту туралы сот шешiмi заңды күшiне енген;   
      лизинг нысаналары қайталама лизингке берiлген жағдайлардан басқа осындай шарттар жасасу күнiнен бастап үш жыл өткенге дейiн олар бойынша лизинг шарттары бұзылған (лизинг шарты бойынша мiндеттемелер тоқтатылған) жағдайдағы лизингтiк мәмiлелер;  
      2) лизинг шарты қолданылуының бiрiншi жылында олар бойынша лизингтiк төлемдер сомасы (шарт бойынша және (немесе) iс жүзiндегi) лизинг нысанасы құнының 50 процентiнен астамын құрайтын лизингтiк мәмiлелер;   
      3) лизинг шартын жасасу күнiнен бастап үш жыл өткенге дейiн олар бойынша лизинг алушыны қайта ұйымдастырумен байланыстыларынан басқа лизинг алушыны ауыстыру болған лизингтiк мәмiлелер;  
      3-1) лизинг берушi ауыстырылған лизингтiк мәмiлелер;  
      4) мүлiктi қосалқы лизингке беру жөнiндегi мәмiлелер.  
      *Ескерту. 78-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2010.06.09* № 288-IV *(2011.01.01 бастап қолданысқа енгiзiледi) Заңдарымен.*

**79-бап. Ұзақ мерзiмдi келiсiмшарттар**

      1. Келiсiмшарт бойынша көзделген өндiру, орнату, құрылыс басталған корпоративтiк табыс салығы бойынша салық кезеңiнiң шегiнде аяқталмаған өндiруге, орнатуға, құрылысқа арналған келiсiмшарт (шарт) осы баптың мақсатында ұзақ мерзiмдi келiсiмшарт болып табылады.   
      2. Салық кезеңiнде ұзақ мерзiмдi келiсiмшарт бойынша iс жүзiнде келтiрiлген шығыстардың сомасы осы Кодекстiң 100-125-баптарына сәйкес шегерiмге жатқызылуға жатады.   
      3. Ұзақ мерзiмдi келiсiмшарттар бойынша табыстар салық төлеушiнiң таңдауы бойынша iс жүзiндегi әдiс немесе аяқтау әдiсi бойынша айқындалады.   
      Табыстарды айқындаудың таңдап алынған әдiсi салықтық есепке алу саясатында көрсетiледi және келiсiмшарттың қолданылу мерзiмi iшiнде өзгертiлмейдi.   
      4. Iс жүзiндегi әдiс бойынша есептi салық кезеңiндегi ұзақ мерзiмдi келiсiмшарт бойынша табыс есептi салық кезеңiнде алынуға жататын (алынған), бiрақ ұзақ мерзiмдi келiсiмшарт бойынша осындай кезеңде келтiрiлген шығыстар сомасынан кем емес табыс деп танылады.   
      5. Аяқталу әдiсi бойынша есептi салық кезеңiндегi ұзақ мерзiмдi келiсiмшарт бойынша табыс ұзақ мерзiмдi келiсiмшарт бойынша табыстың және көрсетiлген келiсiмшарттың есептi салық кезеңiндегi атқарылу үлесiнiң шығарылған жалпы сомасы ретiнде айқындалады.   
      Бұл ретте ұзақ мерзiмдi келiсiмшарттың атқарылу үлесi есептi салық кезеңiнде жүргiзiлген және осы Кодекске сәйкес шегерiмге жатқызылған шығыстар сомасының осы Кодекске сәйкес келiсiмшарттың қолданылу кезеңiнде шегерiмге жатқызыла алатын ұзақ мерзiмдi келiсiмшарт бойынша шығыстардың жалпы сомасына арақатынасы ретiнде айқындалады.

**80-бап. Бiрлескен қызметтi жүзеге асыру**

      1. Егер осы Кодексте өзгеше белгiленбесе, бiрлескен қызметтi жүргiзу туралы уағдаластық не заңды тұлғаны құрмай бiрлескен қызмет туралы шартқа екi және одан да көп қатысушыларды көздейтiн уағдаластық (бұдан әрi – бiрлескен қызмет туралы шарт) болған жағдайда салық салу объектiлерi және (немесе) салық салуға байланысты объектiлер осы Кодексте белгiленген тәртiппен бiрлескен қызмет туралы шартқа әрбiр қатысушы бойынша тиiсiнше ескерiледi және оларға салықтар салынады.   
      2. Бiрлескен қызмет туралы шартқа әрбiр қатысушы, егер осы Кодексте өзгеше белгiленбесе, өзiнiң қатысу үлесiне қатысты салық салу объектiлерiн және (немесе) салық салуға байланысты объектiлердi айқындау үшiн бiрлескен қызмет бойынша активтердi, мiндеттемелердi, табыстар мен шығыстарды есепке алуды дербес жүргiзедi.   
      3. Бiрлескен қызмет туралы шартта салық салу объектiлерiн және (немесе) салық салуға байланысты объектiлердi айқындау үшiн бiрлескен қызмет бойынша активтердi, мiндеттемелердi, табыстар мен шығыстарды бөлу тәртiбi болмаған жағдайда, бiрлескен қызмет туралы шартқа қатысушылар алғашқы салық есептiлiгiн табыс еткенге дейiн осындай тәртiп және бiрлескен қызмет нәтижесiнде туындайтын салық мiндеттемесi көрсетiлетiн, бiрлескен қызмет бойынша салықтық есепке алу саясатын әзiрлеп, бекiтедi.   
      4. Бiрлескен қызмет туралы шартта бiрлескен қызмет туралы шартқа қатысушылардың, егер осы Кодексте өзгеше белгiленбесе, осындай қызмет немесе оның бiр бөлiгi бойынша салықтық есепке алуды жүргiзуге жауапты уәкiлеттi өкiлi анықталуы мүмкiн.   
      5. Бiрлескен қызмет туралы шартқа қатысушылардың уәкiлеттi өкiлi бiрлескен қызмет немесе оның бiр бөлiгi бойынша активтердi, мiндеттемелердi, табыстар мен шығыстарды салық мақсатына орай осы уәкiлеттi өкiлдiң өзге қызметi бойынша активтерден, мiндеттемелерден, табыстар мен шығыстардан бөлек есепке алады.   
      6. Салық салу объектiлерiн және (немесе) салық салуға байланысты объектiлердi айқындау үшiн бiрлескен қызмет бойынша активтердi, мiндеттемелердi, табыстар мен шығыстарды бiрлескен қызмет туралы шартқа қатысушылар арасында бөлудi бiрлескен қызмет туралы шартқа қатысушылар және (немесе) олардың уәкiлеттi өкiлi бiрлескен қызмет туралы шартта көзделген тәртiппен әрбiр салық кезеңiнiң қорытындылары бойынша жүзеге асырады.   
      Егер бiрлескен қызмет туралы шарт талаптарында және (немесе) бiрлескен қызмет бойынша салықтық есепке алу саясатында салық салу объектiлерiн және (немесе) салық салуға байланысты объектiлердi айқындау үшiн активтердi, мiндеттемелердi, табыстар мен шығыстарды бөлу тәртiбi белгiленбесе, бiрлескен қызмет туралы шартқа қатысушылар және (немесе) мұндай қатысушылардың уәкiлеттi өкiлi көрсетiлген бөлудi бiрлескен қызмет туралы шартқа сәйкес қатысу үлестерiне барабар жүзеге асырады.   
      Салық салу объектiлерiн және (немесе) салық салуға байланысты объектiлердi айқындау үшiн бiрлескен қызмет бойынша активтердi, мiндеттемелердi, табыстар мен шығыстарды бiрлескен қызмет туралы шартқа қатысушылар арасында бөлу нәтижелерi жазбаша түрде ресiмделуге, оларға бiрлескен қызмет туралы шартқа барлық қатысушылар және (немесе) олардың уәкiлеттi өкiлi болған кезде ол қол қоюға, сондай-ақ мөрлермен бекiтiлуге (Қазақстан Республикасының заңнамасында белгiленген жағдайда олар болған кезде) тиiс. Активтердi, мiндеттемелердi, табыстар мен шығыстарды бөлу нәтижелерi туралы құжатты бiрлескен қызмет туралы шартқа әрбiр қатысушы құжаттық салықтық тексеру жүргiзу кезiнде салық қызметi органдарына табыс етедi.   
      Бiрлескен қызмет туралы шартқа қатысушылардың уәкiлеттi өкiлiнде, егер осы Кодексте өзгеше белгiленбесе, олардың негiзiнде активтердi, мiндеттемелердi, табыстар мен шығыстарды бөлу жүзеге асырылған барлық құжаттардың көшiрмелерi болуға тиiс.  
      *Ескерту. 80-бапқа өзгерту енгiзiлдi - ҚР 2010.06.30* N 297-IV*(2009.01.01 бастап қолданысқа енгiзiледi) Заңдарымен.*

**4-БӨЛIМ. КОРПОРАТИВТIК ТАБЫС САЛЫҒЫ**

**10-тарау. ЖАЛПЫ ЕРЕЖЕЛЕР**

**81-бап. Төлеушiлер**

      1. Мемлекеттiк мекемелердi қоспағанда, Қазақстан Республикасының резидент заңды тұлғалары, сондай-ақ Қазақстан Республикасында қызметiн тұрақты мекеме арқылы жүзеге асыратын немесе Қазақстан Республикасындағы көздерден табыстар алатын резидент емес заңды тұлғалар корпоративтiк табыс салығын төлеушiлер болып табылады.   
      2. Оңайлатылған декларация негiзiнде арнаулы салық режимiн қолданатын заңды тұлғалар осы Кодекстiң 61-тарауына сәйкес, көрсетiлген режим шеңберiнде салық салынатын табыстар бойынша корпоративтiк табыс салығын есептейдi және төлейдi.   
      3. Ойын бизнесi салығын, тiркелген салықты төлеушiлер осы Кодекстiң 411, 420-баптарында көрсетiлген қызмет түрлерiн жүзеге асырудан түсетiн табыстар бойынша корпоративтiк табыс салығын төлеушiлер болып табылмайды.

**82-бап. Салық салу объектiлерi**

      Корпоративтiк табыс салығын салу объектiлерi мыналар болып табылады:   
      1) салық салынатын табыс;   
      2) төлем көзiнен салық салынатын табыс;   
      3) Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның таза табысы.

**11-тарау. САЛЫҚ САЛЫНАТЫН ТАБЫС**

**83-бап. Салық салынатын табыс**

      РҚАО-ның ескертпесi!  
      83-баптың қолданылуы ҚР 2008.12.10 N 100-IV Заңына сәйкес сақтандыру, қайта сақтандыру ұйымдары үшiн олардың сақтандыру, қайта сақтандыру қызметтерiн жүзеге асыруы бөлiгiнде 2012 жылғы 1 қаңтарға дейiн тоқтатыла тұрады және тоқтатыла тұру кезеңiнде салық салудың мынадай тәртiбi қолданылады...

      Салық салынатын табыс осы Кодекстiң 99-бабында көзделген түзетулердi ескере отырып жылдық жиынтық табыс пен осы бөлiмде көзделген шегерiмдер арасындағы айырма ретiнде айқындалады.

**§ 1. Жылдық жиынтық табыс**

**84-бап. Жылдық жиынтық табыс**

      1. Резидент заңды тұлғаның жылдық жиынтық табысы осы тұлғаның Қазақстан Республикасында және одан тысқары жерлерде салық кезеңiнiң iшiнде алуына жататын (алынған) табыстарынан тұрады.   
      Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның жылдық жиынтық табысы осы Кодекстiң 198-бабында көрсетiлген табыстардан тұрады.   
      Резидент заңды тұлғаның Қазақстан Республикасынан тысқары жерлердегi көздерден алынатын табыстары осы бөлiмде және осы Кодекстiң 27-тарауында белгiленген тәртiппен салық салынуға жатады.   
      2. Мыналар салық салу мақсатына орай табыс ретiнде қарастырылмайды:   
      1) жарғылық капиталға салым ретiнде алынған мүлiктiң құны;   
      2) эмитент өзi шығарған акцияларды орналастырудан алған ақша сомасы;   
      3) егер осы Кодексте өзгеше көзделмесе, мүлiктi өтеусiз негiзде беретiн салық төлеушi үшiн өтеусiз берiлген мүлiктiң құны. Өтеусiз орындалған жұмыстардың, көрсетiлген қызметтердiң құны осындай жұмыстар орындауға, қызметтер көрсетуге байланысты шеккен шығыстар мөлшерiнде айқындалады;   
      4) осы Кодексте көзделген жағдайларда салық мiндеттемесiнiң мөлшерiн азайту сомасы;   
      5) егер осы Кодексте өзгеше көзделмесе, басқа тұлғадан алынуға жататыннан (алынғаннан) басқа, халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес бухгалтерлiк есепте табыс деп танылатын активтердiң және (немесе) мiндеттемелердiң құнын өзгертуге байланысты туындайтын табыс;   
      6) халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес активтердi қайта бағалауға арналған резервтердi азайту есебiнен бөлiнбеген пайданы арттыру;   
      7) халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес iс жүзiнде орындалуға тиiс мiндеттеме мен бухгалтерлiк есепте танылған осы мiндеттеменiң құны арасындағы оң айырма түрiнде бухгалтерлiк есептегi мiндеттеменiң танылуына байланысты туындайтын табыс;  
      8) инвестициялық портфельдi басқаруға арналған лицензия негiзiнде пайлық инвестициялық қор активтерiн сенiмгерлiкпен басқаруды жүзеге асыратын басқарушы компаниялар үшiн – Қазақстан Республикасының инвестициялық қорлар туралы заңнамасына сәйкес пайлық инвестициялық қорлар алған және мұндай басқарушы компанияның сыйақысын қоспағанда, пайлық инвестициялық қордың кастодианы солай деп таныған инвестициялық табыстар.  
       *Ескерту. 84-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2012.01.09* N 535-IV *(2012.01.01 бастап қолданысқа енгiзiледi) Заңдарымен.*

**85-бап. Жылдық жиынтық табысқа енгiзiлетiн табыстар**

      1. Жылдық жиынтық табысқа салық төлеушi табыстарының барлық түрлерi:   
      1) өткiзуден түсетiн табыс;   
      2) құн өсiмiнен түсетiн табыс;   
      3) туынды қаржы құралдары бойынша табыс;   
      4) мiндеттемелердi есептен шығарудан түсетiн табыс;   
      5) күмәндi мiндеттемелер бойынша табыс;   
      6) банктердiң және лицензия негiзiнде банк операцияларының жекелеген түрлерiн жүзеге асыратын ұйымдардың құрылған провизияларының (резервтерiнiң) мөлшерлерiн азайтудан түсетiн табыс;  
      РҚАО-ның ескертпесi!  
      7) тармақшаның қолданылуы ҚР 2008.12.10 N 100-IV Заңына сәйкес сақтандыру, қайта сақтандыру ұйымдары үшiн олардың сақтандыру, қайта сақтандыру қызметтерiн жүзеге асыруы бөлiгiнде 2012 жылғы 1 қаңтарға дейiн тоқтатыла тұрады және тоқтатыла тұру кезеңiнде салық салудың мынадай тәртiбi қолданылады...  
      7) сақтандыру, қайта сақтандыру шарттары бойынша сақтандыру, қайта сақтандыру ұйымдары құрған сақтандыру резервтерiн азайтудан түсетiн табыс;   
      8) талап ету құқығын басқаға беруден түсетiн табыс;   
      9) кәсiпкерлiк қызметтi шектеуге немесе тоқтатуға келiсiм бергенi үшiн алған табыс;   
      10) тiркелген активтердiң шығып қалуынан түсетiн табыс;   
      11) табиғи ресурстарды геологиялық зерттеуге және өндiруге дайындық жұмыстарына арналған шығыстарды, сондай-ақ жер қойнауын пайдаланушылардың басқа да шығыстарын түзетуден түсетiн табыс;   
      12) кен орындарын әзiрлеу салдарын жою қорына аударымдар сомасының кен орындарын әзiрлеу салдарын жою жөнiндегi iс жүзiндегi шығыстар сомасынан асып кетуiнен түсетiн табыс;   
      13) бiрлескен қызметтi жүзеге асырудан түсетiн табыс;   
      14) егер бұрын бұл сома шегерiмге жатқызылмаса, негiзсiз ұсталып, бюджеттен қайтарылған айыппұлдардан басқа, танылған немесе борышкер таныған айыппұлдар, өсiмпұлдар және басқа санкция түрлерi;   
      15) бұрын жүргiзiлген шегерiмдер бойынша алынған өтемақылар;   
      16) өтеусiз алынған мүлiк түрiндегi табыс;   
      17) дивидендтер;   
      18) депозит, борыштық бағалы қағаз, вексель бойынша сыйақылар, ислам жалдау сертификаты;   
      19) оң бағамдық айырма сомасының терiс бағамдық айырма сомасынан асып кетуi. Бағамдық айырма сомасы халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалады;  
      20) ұтыстар;   
      21) әлеуметтiк сала объектiлерiн пайдалану кезiнде алынған табыс;   
      22) кәсiпорынды мүлiктiк кешен ретiнде сатудан түсетiн табыс;   
      22-1) ислам банкiнде орналастырылған инвестициялық депозит бойынша табыс;   
      23) сенiмгерлiкпен басқару шарты бойынша сенiмгерлiкпен басқару құрылтайшысы немесе сенiмгерлiкпен басқару туындайтын өзге жағдайларда пайда алушы алатын (алынуға жататын), мүлiктi сенiмгерлiкпен басқарудан түсетiн таза табыс;   
      24) осы тармақтың 1)-23) тармақшаларында көрсетiлмеген басқа да табыстар енгiзiледi.   
      2. Егер табыстардың бiрнеше баптарында бiр және сол табыстар көрсетiлуi мүмкiн болатын жағдайда, көрсетiлген табыстар жылдық жиынтық табысқа бiр рет енгiзiледi.   
      Табыстың қаржылық есептiлiктiң халықаралық стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес танылу күнi табыстың осы Кодекске сәйкес танылу күнiнен ерекшеленетiн жағдайда, көрсетiлген табыс салық салу мақсатына орай бiр рет есепке алынады.   
      Бұл ретте, салық салу мақсатына орай табыстың танылу күнi осы Кодекстiң ережелерiне сәйкес айқындалады.   
      3. Егер сенiмгерлiкпен басқарушы болып табылатын салық төлеушiге мүлiктi сенiмгерлiкпен басқаруды құру туралы актiмен мүлiктi сенiмгерлiкпен басқару құрылтайшысы немесе пайда алушы үшiн салық мiндеттемесiн орындау жүктелсе, мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының табыстары осы бөлiмнiң мақсатында осы салық төлеушiнiң жылдық жиынтық табысына қосылады.   
      4. Салық төлеушiнiң осы Кодекстiң 131 және 132-баптарына сәйкес табыстарын түзетуге құқығы бар.   
       *Ескерту. 85-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**86-бап. Өткiзуден түсетiн табыс**

      1. Егер Қазақстан Республикасының трансферттiк баға белгiлеу туралы заңнамасында өзгеше көзделмесе, осы Кодекстiң 87-98-баптарына сәйкес жылдық жиынтық табысқа енгiзiлетiн табыстардан, сондай-ақ осы Кодекстiң 111-бабының 1-тармағында көрсетiлген шығыстардың сомасынан аспайтын бөлiкте осы Кодекстiң 111-бабының 2-тармағында көрсетiлген табыстардан басқа, өткiзiлген тауарлардың, жұмыстардың, көрсетiлген қызметтердiң құны өткiзуден түсетiн табыс болып табылады.  
      Өткiзiлген тауарлардың, жұмыстардың, көрсетiлген қызметтердiң құнына қосылған құн салығының және акциздiң сомасы енгiзiлмейдi.  
      2. Қызметтер көрсетуден түсетiн табысқа осы бөлiмнiң мақсатында, сондай-ақ:   
      1) кредит (қарыз, микрокредит) бойынша, репо операциялары бойынша сыйақылар түрiндегi табыс;   
      2) мүлiктi қаржы лизингiне беру бойынша сыйақылар түрiндегi табыс;   
      3) роялти;   
      4) мүлiктi жалға беруден түсетiн табыс жатады.  
      *Ескерту. 86-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**87-бап. Құн өсiмiнен түсетiн табыс**

      1. Құн өсiмiнен түсетiн табыс:  
      1) Қазақстан Республикасының заңнамалық актiлерiне сәйкес мемлекет мұқтажы үшiн сатып алынған активтердi қоспағанда, амортизацияға жатпайтын активтердi өткiзу;  
      2) амортизацияға жатпайтын активтердi жарғылық капиталға салым ретiнде беру;  
      3) бiрiгу, қосылу, бөлiну немесе бөлiнiп шығу жолымен қайта ұйымдастыру нәтижесiнде амортизацияға жатпайтын активтердiң шығып қалуы кезiнде құралады.  
      2. Осы баптың мақсатында амортизацияға жатпайтын активтерге:  
      1) жер учаскелерi;  
      2) аяқталмаған құрылыс объектiлерi;  
      3) орнатылмаған жабдық  
      4) табыс алуға бағытталған қызметте пайдаланылмайтын, бiр жылдан астам қызмет мерзiмi бар активтер;  
      5) бағалы қағаздар;  
      6) қатысу үлесi;  
      7) құны Қазақстан Республикасының 2000 жылғы 1 қаңтарға дейiн қолданыста болған салық заңнамасына сәйкес толығымен шегерiмге жатқызылған негiзгi құралдар;  
      8) Қазақстан Республикасының инвестициялар туралы заңнамасына сәйкес 2009 жылғы 1 қаңтарға дейiн жасалған келiсiмшарттар бойынша инвестициялық жоба шеңберiнде пайдалануға берiлген, құны толығымен шегерiмге жатқызылған активтер;  
      9) осы Кодекстiң 97-бабының 2-тармағына сәйкес әлеуметтiк сала объектiлерiне жатқызылған мүлiк жатады.  
      3. Осы баптың 1-тармағының 1) тармақшасында көрсетiлген (осы баптың 5, 6 және 11-тармақтарында көзделген жағдайлардан басқа) жағдайда өсiм әрбiр актив бойынша өткiзу құны мен бастапқы құн арасындағы оң айырма ретiнде айқындалады.  
      Осы баптың 1-тармағының 2) тармақшасында көрсетiлген (осы баптың 5, 6 және 11-тармақтарында көзделген жағдайлардан басқа) жағдайда өсiм әрбiр актив бойынша заңды тұлғаның құрылтай құжаттарында көрсетiлген салым құны негiзге алына отырып айқындалған актив құны мен бастапқы құн арасындағы оң айырма ретiнде айқындалады.  
      Осы баптың 1-тармағының 3) тармақшасында көрсетiлген (осы баптың 5, 6 және 11-тармақтарында көзделген жағдайлардан басқа) жағдайда өсiм әрбiр актив бойынша беру актiсiнде немесе бөлiну балансында көрсетiлген құн мен бастапқы құн арасындағы оң айырма ретiнде айқындалады.  
      4. Осы баптың мақсатында:  
      осы Кодекстiң 115-бабының 14) тармақшасында көрсетiлген шығындарды қоспағанда, осы Кодекске сәйкес шегерiмдерге жатқызылмайтын шығындардан (шығыстардан);  
      осы Кодекстiң 100-бабы 12-тармағының екiншi бөлiгiне сәйкес шегерiмдерге жататын шығындардан (шығыстардан);  
      салық төлеушiнiң осы Кодекстiң 100-бабы 6 және 13-тармақтарының, сондай-ақ 101 - 114-баптарының негiзiнде шегерiмге құқығы болатын шығындардан (шығыстардан);  
      амортизациялық аударымдардан;  
      бухгалтерлiк есепке алуда туындайтын және осы Кодекстiң 100-бабының 15-тармағына сәйкес салық салу мақсатында шығыс ретiнде қарастырылмайтын шығындардан (шығыстардан) басқа, активтердi сатып алуға, өндiруге, салуға, монтаждауға арналған шығындардың, сондай-ақ олардың құнын арттыратын, оның iшiнде қаржылық есептiлiктiң халықаралық стандарттарына және Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес олардың құнын сатып алынғаннан кейiн арттыратын басқа да шығындардың жиынтығы бағалы қағаздар мен қатысу үлестерiн қоспағанда, амортизацияға жатпайтын активтердiң бастапқы құны болып табылады.  
      5. Борыштық бағалы қағаздарды қоспағанда, бағалы қағаздар, сондай-ақ қатысу үлесi бойынша:  
      1) өткiзу кезiнде - өткiзiлу құны мен бастапқы құн (салым) арасындағы оң айырма;  
      2) жарғылық капиталға салым ретiнде беру кезiнде – заңды тұлғаның құрылтайшы құжаттарында көрсетiлген салым құны негiзге алына отырып айқындалған бағалы қағаз, қатысу үлесi құны мен бағалы қағаздардың, қатысу үлесiнiң бастапқы құны арасындағы оң айырма;  
      3) бiрiгу, қосылу, бөлiну немесе бөлiнiп шығу жолымен заңды тұлғаны қайта ұйымдастыру нәтижесiнде шығып қалу кезiнде - беру актiсiнде немесе бөлiну балансында көрсетiлген құн мен бастапқы құн (салым) арасындағы оң айырма әрбiр бағалы қағаз, қатысу үлесi бойынша құн өсiмi болып танылады.  
      6. Борыштық бағалы қағаздар бойынша:  
      1) өткiзу кезiнде - дисконттың амортизациясы және (немесе) өткiзiлген күнгi сыйлықақы ескерiле отырып, өткiзiлу құны мен бастапқы құн арасындағы купон ескерiлмеген оң айырма;  
      2) жарғылық капиталға салым ретiнде беру кезiнде - дисконттың амортизациясы және (немесе) берiлген күнгi сыйлықақы ескерiле отырып, заңды тұлғаның құрылтай құжаттарында көрсетiлген салым құны негiзге алына отырып айқындалған борыштық бағалы қағаз құны мен бастапқы құн арасындағы купон ескерiлмеген оң айырма;  
      3) бiрiгу, қосылу, бөлiну немесе бөлiнiп шығу жолымен заңды тұлғаны қайта ұйымдастыру нәтижесiнде шығып қалу кезiнде - дисконттың амортизациясы және (немесе) өткiзiлген күнгi сыйлықақы ескерiле отырып, беру актiсiнде немесе бөлiну балансында көрсетiлген құн мен бастапқы құн арасындағы купон ескерiлмеген оң айырма әрбiр бағалы қағаз бойынша құн өсiмi болып танылады.  
      7. Қаржылық есептiлiктiң халықаралық стандарттарында және Қазақстан Республикасының бухгалтерлiк есеп және қаржылық есептiлiк туралы заңнамасының талаптарында көзделген жағдайларда бағалы қағаздар мен қатысу үлестерiнiң құнын арттыратын сатып алуға байланысты шығындардың, оларды сатып алуға арналған iс жүзiндегi шығындардың жиынтығы, сондай-ақ жарғылық капиталға салымның құны осы баптың мақсатында бағалы қағаздар мен қатысу үлесiнiң бастапқы құны болып табылады.  
      8. Егер осы бапта өзгеше белгiленбесе, заңды тұлғаның құрылтай құжаттарында көрсетiлген құн жарғылық капиталға салымның құны болып табылады.  
      8-1. Бағалы қағаздарды өткiзу кезiнде құн өсiмiнен түсетiн табыстар осы Кодекстiң 137-бабының 2, 3, 4, 4-1 және 4-2-тармақтарының ережелерi ескерiле отырып, жиынтық жылдық табысқа қосылады.  
      9. Осы Кодекске сәйкес тiркелген активтер бойынша шегерiмдердi айқындамайтын салық төлеушi өзiнiң меншiк құқығын тiркеген кезден бастап осы салық төлеушiнiң меншiк құқығында бiр жыл және одан да көп жыл болатын тұрғын үй-жайларды, саяжай құрылыстарын, гараждарды, өзiндiк қосалқы шаруашылық объектiлерiн жарғылық капиталға салған кезде берiлген мүлiктiң Қазақстан Республикасының азаматтық заңнамасына сәйкес айқындалған құны жарғылық капиталға салымның құны болып табылады.  
      10. Осы Кодекске сәйкес тiркелген активтер бойынша шегерiмдердi айқындамайтын салық төлеушi осы баптың 9-тармағында көрсетiлмеген мүлiктi жарғылық капиталға салған кезде жарғылық капиталға енгiзiлген мүлiктiң сатып алыну, өндiрiлу, салыну, монтаждалу және орнатылу құны жарғылық капиталға салымның құны болып табылады.  
      Жарғылық капиталға салынған мүлiктiң сатып алыну, өндiрiлу, салыну, монтаждалу және орнатылу құны болмаған кезде осы мүлiкке меншiк құқығы туындаған кездегi мүлiктiң нарықтық құны салымның құны болып табылады. Бағалаушы мен салық төлеушi арасында Қазақстан Республикасының бағалау қызметi туралы заңнамасына сәйкес шарт бойынша жүргiзiлген бағалау туралы есепте айқындалған құн осы баптың мақсатына орай нарықтық құн болып табылады.  
      Салық төлеушi мүлiктiң нарықтық құнын корпоративтiк табыс салығы бойынша декларация табыс ету үшiн белгiленген мерзiмнен кешiктiрмей айқындауға тиiс.  
      11. Осы баптың 2-тармағының 7) және 8) тармақшаларында көрсетiлген активтер бойынша құн өсiмi әрбiр актив бойынша:  
      1) өткiзу кезiнде - өткiзу құны мөлшерiнде;  
      2) жарғылық капиталға салым ретiнде беру кезiнде - заңды тұлғаның құрылтай құжаттарында көрсетiлген салым құны негiзге алына отырып айқындалған актив құны мөлшерiнде;  
      3) бiрiгу, қосылу, бөлiну немесе бөлiнiп шығу жолымен заңды тұлғаны қайта ұйымдастыру нәтижесiнде шығып қалу кезiнде - беру актiсiнде немесе бөлiну балансында көрсетiлген құн мөлшерiнде айқындалады.  
      12. Егер амортизацияға жатпайтын активтер өтеусiз алынған болса, онда осы Кодекске сәйкес өтеусiз алынған мүлiктiң құны түрiнде жылдық жиынтық табысқа енгiзiлген осы активтердiң құны осы баптың мақсатына орай бастапқы құн болып табылады.  
      *Ескерту. 87-бап жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен, өзгерiс енгiзiлдi - ҚР 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңымен.*

**88-бап. Мiндеттемелердi есептен шығарудан түсетiн табыс**

      1. Мiндеттемелердi есептен шығарудан түсетiн табысқа:   
      1) салық төлеушiнiң мiндеттемелерiн оның кредиторының есептен шығаруы;   
      2) салық төлеушi таратылған кезде тарату балансы бекiтiлген кезде кредитор талап етпеген мiндеттемелер;   
      3) Қазақстан Республикасының заңнамалық актiлерiнде белгiленген талап қою мерзiмiнiң өтуiне байланысты мiндеттемелердi есептен шығару;   
      4) соттың заңды күшiне енген шешiмi бойынша мiндеттемелердi есептен шығару жатады.   
      2. Мiндеттемелердi есептен шығарудан түсетiн табыс сомасы салық төлеушiнiң бастапқы құжаттарына сәйкес:  
      осы баптың 1-тармағының 1), 3) және 4) тармақшаларында көрсетiлген жағдайларда есептен шығарылған;  
      осы баптың 1-тармағының 2) тармақшасында көрсетiлген жағдайда тарату балансын бекiткен күнi төленуге жататын мiндеттемелердiң сомасына (қосылған құн салығының сомасын қоспағанда) тең болады.  
      3. Осы Кодекске сәйкес күмәндi деп танылған мiндеттемелерге осы баптың 1 және 2-тармақтарының ережелерi қолданылмайды.   
      4. Мiндеттемелердi есептен шығарудан түсетiн табысқа кәсiпорынды мүлiктiк кешен ретiнде сатып алу-сату шарты бойынша мiндеттемелердiң берiлуiне байланысты олардың мөлшерiн азайту жатпайды.  
      *Ескерту. 88-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**89-бап. Күмәндi мiндеттемелер бойынша түсетiн табыс**

      Сатып алынған тауарлар (жұмыстар, көрсетiлетiн қызметтер) бойынша, сондай-ақ қызметкерлердiң есебiне жазылған табыстар мен осы Кодекстiң 163-бабының 2-тармағына сәйкес айқындалатын басқа да төлемдер бойынша туындаған және туындаған күнiнен бастап үш жыл iшiнде қанағаттандырылмаған мiндеттемелер күмәндi деп танылады.   
      Көрсетiлген мiндеттемелер олардың туындауы күнiне қабылданған ставка бойынша бюджетпен өзара есеп айырысуда осы мiндеттемелердiң бұрын шегерiмге жатқызылған сомасына барабар түрде қалпына келтiрiлуге жататын қосылған құн салығын қоспағанда, осы мiндеттемелердiң бұрын шегерiмге жатқызылған сомасы шегiнде салық төлеушiнiң жылдық жиынтық табысына енгiзiлуге жатады.

**90-бап. Құрылған провизиялардың (резервтердiң)**  
               **мөлшерлерiн азайтудан түсетiн табыс**

      РҚАО-ның ескертпесi!  
      1-тармақтың бұл редакциясы 2013.01.01 дейiн ҚР 2011.07.21 N 467-IV Заңына сәйкес қолданыста болады (тоқтатылған редакцияны ҚР Салық кодексiнiң № 30 архивтағы нұсқасын қараңыз).  
      РҚАО-ның ескертпесi!  
      1-тармаққа өзгерту енгiзу көзделген - ҚР 2011.07.21 N 467-IV Заңымен (2013.01.01 қолданысқа енгiзiледi).  
      1. Егер осы бапта өзгеше көзделмесе, осы Кодекстiң 106-бабының 1 және 4-тармақтарына сәйкес провизияларды (резервтердi) шегеруге құқығы бар салық төлеушi құрған провизиялардың (резервтердiң) мөлшерiн азайтудан түсетiн табыстар деп:  
      1) борышкер талапты орындаған кезде бұрын орындау сомасына барабар мөлшерде шегерiмдерге жатқызылған провизиялар (резервтер) сомасы;  
      2) цессия шартын жасасу жолымен басқаға қайта табыстау туралы шарттың, жаңартпа, талап ету құқықтарын беру шартының негiзiнде және (немесе) Қазақстан Республикасының заңнамасында көзделген өзге де негiздерде борышкерге қойылатын талаптардың мөлшерiн азайтқан кезде талаптар мөлшерiн азайту сомасына барабар мөлшерде бұрын шегерiмге жатқызылған провизиялар (резервтер) сомасы;  
      3) талаптарды қайта сыныптаған кезде қайта сыныпталған талаптың сомасына барабар мөлшерде бұрын шегерiмге жатқызылған провизияларды (резервтердi) азайту сомасы танылады.  
      РҚАО-ның ескертпесi!  
      1-1-тармақ 2012.01.01 бастап қолданысқа енгiзiлдi және 2018.01.01 дейiн қолданыста болады.  
      1-1. Егер осы баптың 2-тармағында өзгеше көзделмесе, осы Кодекстiң 106-бабының 1-1-тармағына сәйкес провизияларды (резервтердi) құру жөнiндегi шығыстар сомасын шегеруге құқығы бар салық төлеушi құрған провизиялардың (резервтердiң) мөлшерiн азайтудан түсетiн табыстар деп:  
      1) борышкер талапты орындаған кезде орындау сомасына барабар мөлшерде бұрын шегерiмдерге жатқызылған провизиялар (резервтер) сомалары;  
      2) цессия шартын жасасу жолымен басқаға қайта табыстау туралы шарттың, жаңартпа, талап ету құқығын қайта беру шартының негiзiнде және (немесе) Қазақстан Республикасының заңнамасында көзделген өзге де негiздерде борышкерге қойылатын талаптардың мөлшерiн азайтқан кезде талаптар мөлшерiн азайту сомасына барабар мөлшерде бұрын шегерiмдерге жатқызылған провизиялар (резервтер) сомасы;  
      3) талаптарды қайта сыныптаған кезде қайта сыныпталған талаптың сомасына барабар мөлшерде бұрын шегерiмдерге жатқызылған провизияларды (резервтердi) азайту сомасы танылады.  
      2. Мынадай жағдайларда:  
      1) Қазақстан Республикасының заңнамалық актiлерiнде белгiленген негiздер бойынша борышкер заңды тұлғаның сот шешiмi бойынша таратылуына байланысты Заңды тұлғалардың мемлекеттiк тiркелiмiнен шығарылған;  
      2) борышкер жеке тұлға күшiне енген сот шешiмiнiң негiзiнде хабарсыз кеткен немесе қайтыс болған деп жарияланған, әрекетке қабiлетсiз немесе әрекет қабiлетi шектеулi деп танылған, оған I, II топтардағы мүгедектiк белгiленген, сондай-ақ борышкер жеке тұлға қайтыс болған;  
      3) осы Кодекстiң 106-бабының 1 және 4-тармақтарына сәйкес провизияларды (резервтердi) құру жөнiндегi шығыстар сомасын шегеруге құқығы бар салық төлеушi алдында жауапты болатын борышкерде және борышкермен бiрлесiп ортақ немесе субсидиарлық жауапты болатын үшiншi тұлғаларда өндiрiп алуды қолдануға болатын мүлiк, оның iшiнде ақша, бағалы қағаздар немесе табыстар болмаған жағдайда, осы Кодекстiң 106-бабының 1 және 4-тармақтарына сәйкес провизияларды (резервтердi) құру жөнiндегi шығыстар сомасын шегеруге құқығы бар салық төлеушiге атқару құжатын қайтару туралы сот орындаушысының қаулысы заңды күшiне енген және оның мүлкiн немесе табыстарын анықтау бойынша сот орындаушысы қолданған, Қазақстан Республикасының атқарушылық iс жүргiзу және сот орындаушыларының мәртебесi туралы заңнамасында көзделген шаралар нәтижесiз болған;  
      РҚАО-ның ескертпесi!  
      Осы абзацтағы өзгерiс 2012.01.01 бастап қолданысқа енгiзiлдi және 2018.01.01 дейiн қолданыста болады.  
      4) соттың борышкердiң мүлкiне, оның iшiнде ақшасына, бағалы қағаздарына немесе табыстарына осы Кодекстiң 106-бабының 1, 1-1 және 4-тармақтарына сәйкес провизияларды (резервтердi) құру жөнiндегi шығыстар сомасын шегеруге құқығы бар салық төлеушiнiң өндiрiп алуды қолдануынан бас тарту туралы сот шешiмi заңды күшiне енген;  
      РҚАО-ның ескертпесi!  
      5) тармақша 2012.01.01 бастап қолданысқа енгiзiлдi.  
      5) борышкер - дара кәсiпкердiң Қазақстан Республикасының банкроттық туралы заңнамасына сәйкес банкрот деп танылуына байланысты дара кәсiпкер ретiнде тiркеу есебiнен алынған жағдайларда, провизиялардың (резервтердiң) бұрын шегерiмге жатқызылған, борышкерге қойылатын талаптар мөлшерi азайтылған кездегi сомасы осы Кодекстiң 106-бабының 1 және 4-тармақтарына сәйкес провизияларды (резервтердi) құру жөнiндегi шығыстар сомасын шегеруге құқығы бар салық төлеушi құрған провизиялардың (резервтердiң) мөлшерiн азайтудан түсетiн табыс деп танылмайды;  
      РҚАО-ның ескертпесi!  
      6) тармақша 2012.01.01 бастап қолданысқа енгiзiлдi.  
      6) екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйымның кредитi (қарызы) бойынша талап ету құқықтарын – банктiң басқаға берген кредит (қарыз) бойынша талап ету құқығының құны мен банктiң бастапқы құжаттарына сәйкес кредит (қарыз) бойынша талап ету құқығын басқаға берген күнiне банктiң борышкерден алуына жататын кредит (қарыз) бойынша талап ету құны арасындағы терiс айырма бөлiгiнде банк басқаға берген.  
      3. Құрылған сақтандыру резервтерiнiң осы Кодексте белгiленген мөлшерде және тәртiппен бұрын шегерiмге жатқызылған мөлшерлерiн азайту сомасы сақтандыру, қайта сақтандыру шарттары бойынша сақтандыру, қайта сақтандыру ұйымы құрған сақтандыру резервтерiнiң мөлшерлерiн азайтудан түсетiн табыс деп танылады.   
       *Ескерту. 90-бапқа өзгерту енгiзiлдi - ҚР 2008.12.10* N 100-IV*(2012.01.01 бастап қолданысқа енгiзiледi), 2009.02.13* N 135-IV *(қолданысқа енгiзiлу тәртiбiн* 3-баптан *қараңыз), 2009.11.16* N 200-IV *(қолданысқа енгiзiлу тәртiбiн* 2-баптан *қараңыз) Заңдарымен.*

**91-бап. Талап ету құқығын басқаға беруден түсетiн табыс**

      Мыналар:   
      1) талап ету құқығын алатын салық төлеушi үшiн – негiзгi борышты талап ету бойынша борышкерден алынуға жататын сома, оның iшiнде талап ету құқығын басқаға берген күнгi негiзгi борыштан тыс сома мен талап ету құқығын алу құны арасындағы оң айырма;   
      2) талап ету құқығын басқаға беретiн салық төлеушi үшiн – салық төлеушiнiң бастапқы құжаттарына сәйкес басқаға беру жүргiзiлген талап ету құқығының құны мен борышкерден талап ету құқығын басқаға беру күнi алынуға жататын талап ету құны арасындағы оң айырма талап ету құқығын басқаға беруден түсетiн табыс болып табылады.

**92-бап. Тiркелген активтердiң шығып қалуынан түсетiн**  
                **табыс**

      Егер осы Кодекстiң 119-бабына сәйкес айқындалған кiшi топтың (I топ бойынша) немесе топтың (II, III және IV топтар бойынша) шығып қалған тiркелген активтерiнiң құны салық кезеңiнiң басындағы кiшi топтың (I топ бойынша) немесе топтың (II, III және IV топтар бойынша) салық кезеңiнде түскен тiркелген активтер құны ескерiлген құндық балансынан, сондай-ақ салық кезеңiнде жұмсалған және осы Кодекстiң 122-бабының 3-тармағына сәйкес ескерiлетiн кейiнгi шығыстардан асып кетсе, асып кету шамасы жылдық жиынтық табысқа енгiзiлуге жатады. Осы кiшi топтың (I топ бойынша) немесе топтың (II, III және IV топтар бойынша) құндық балансы салық кезеңiнiң соңында нөлге тең болады.   
       *Ескерту. 92-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**93-бап. Табиғи ресурстарды геологиялық зерттеуге және**   
                **өндiруге дайындық жұмыстарына жұмсалған**   
                **шығыстарды, сондай-ақ жер қойнауын**   
                **пайдаланушылардың басқа да шығыстарын түзетуден**   
                **түсетiн табыс**

      Егер осы Кодекстiң 111-бабына сәйкес жеке топты құрайтын шығыстарды түзететiн табыстардың мөлшерi салық кезеңiнiң басында салық кезеңiнде жұмсалған шығыстар ескерiлген жеке топтың мөлшерiнен асып кетсе, асып кету шамасы жылдық жиынтық табысқа енгiзiлуге жатады. Бұл топтың мөлшерi салық кезеңiнiң соңында нөлге тең болады.

**94-бап. Кен орындарын әзiрлеу салдарын жою қорына**   
                **аударымдар сомасының кен орындарын әзiрлеу**   
                **салдарын жою жөнiндегi iс жүзiндегi шығыстар**   
                **сомасынан асып кетуiнен түсетiн табыс**

      1. Егер кен орындарын әзiрлеу салдарын жою жөнiндегi iс жүзiндегi шығыстар көрсетiлген қорға жүргiзiлген аударымдардан төмен болса, онда айырма жер қойнауын пайдаланушының жылдық жиынтық табысына енгiзiлуге жатады.   
      2. Егер жер қойнауын пайдаланушы кен орындарын әзiрлеу салдарын жою жөнiндегi жұмыстарды тиiстi уәкiлеттi мемлекеттiк орган бекiткен кен орындарын әзiрлеу салдарын жою бағдарламасында көзделген кезеңде жүргiзбесе, онда есептi кезең iшiнде шегерiмге жатқызылған, кен орындарын әзiрлеу салдарын жою қорына аударымдар сомасы ол жүргiзiлуге тиiс болған салық кезеңiнiң жылдық жиынтық табысына енгiзiлуге жатады.

**95-бап. Бұрын жүргiзiлген шегерiмдер бойынша алынған**   
                **өтемақылар**

      1. Бұрын жасалған шегерiмдер бойынша өтемақы түрiнде алынған табыстарға:   
      1) бұрын шегерiмге жатқызылған және кейiнгi салық кезеңдерiнде өтелген, күмәндi деп танылған талаптар сомасы;   
      2) мемлекеттiк бюджет қаражатынан шығындарды (шығыстарды) жабуға арнап алынған сома;   
      3) осы Кодекстiң 119-бабында көрсетiлген сақтандыру төлемдерiн қоспағанда, сақтандыру ұйымы немесе нұқсан келтiрген тұлға төлеген нұқсанды өтеу сомасы;   
      4) бұрын шегерiмге жатқызылған шығындарды өтеу бойынша алынған басқа да өтемақылар жатады.   
      Алынған өтемақы ол алынған салық кезеңiнiң табысы болып табылады.   
      2. Сақтандыру ұйымының сақтанушыға жинақтаушы емес сақтандыру шартының қолданылуы аяқталғаннан кейiн немесе оны мерзiмiнен бұрын тоқтатқан жағдайда қайтаруына жататын немесе қайтарған және сақтанушы бұрын шегерiмге жатқызған сақтандыру сыйлықақыларының сомасы олар сақтанушыға қайтарылуға жатқан немесе қайтарылған салық кезеңiнiң жылдық жиынтық табысына жатқызылады.

**96-бап. Өтеусiз алынған мүлiк**

      Егер осы Кодексте өзгеше белгiленбесе, салық төлеушi өтеусiз алған кез келген мүлiктiң, оның iшiнде жұмыстар мен көрсетiлетiн қызметтердiң құны оның табысы болып табылады.   
      Өтеусiз алынған мүлiктiң, оның iшiнде жұмыстар мен көрсетiлетiн қызметтердiң құны халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес бухгалтерлiк есеп деректерi бойынша айқындалады.   
      Осы Кодекстiң 100-бабының 11-тармағына сәйкес алынған мүлiктiң, оның iшiнде жұмыстардың, көрсетiлетiн қызметтердiң құны өтеусiз алынған мүлiк деп танылмайды.  
      *Ескерту. 96-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**97-бап. Әлеуметтiк сала объектiлерiн пайдалану кезiнде**   
               **алынған табыс**

      1. Әлеуметтiк сала объектiлерiне осы бапта көзделген қызмет түрлерiн жүзеге асыру кезiнде пайдаланылатын, салық төлеушiге меншiк құқығында тиесiлi мүлiк жатады.   
      2. Салық төлеушiнiң жылдық жиынтық табысына мынадай қызмет түрлерiн:   
      1) медициналық қызметтi;   
      2) бастауыш, негiзгi орта, жалпы орта, техникалық және кәсiптiк, орта бiлiмнен кейiнгi, жоғары және жоғары оқу орнынан кейiнгi бiлiм беру; қосымша бiлiм беру саласындағы қызметтi;   
      3) ғылым, дене тәрбиесi және спорт, мәдениет саласындағы, тарихи-мәдени мұраларды, мұрағат құндылықтарын сақтау жөнiнде қызметтер көрсету саласындағы қызметтi;   
      4) қызметкерлердiң, олардың отбасы мүшелерiнiң, өзара байланысты тараптар қызметкерлерiнiң және отбасы мүшелерiнiң демалысын ұйымдастыру, сондай-ақ тұрғын үй қорының объектiлерiн пайдалану жөнiндегi қызметтi жүзеге асыру кезiнде пайдаланылатын әлеуметтiк сала объектiлерiн пайдалану кезiнде алынуға жататын (алынған) табыстардың iс жүзiнде келтiрiлген шығыстардан асып кетуi енгiзiледi.  
      3. Қызметкерлердiң қоғамдық тамақтануын, мектепке дейiнгi тәрбиелеу мен оқытуды, балаларды, қарттар мен мүгедектердi әлеуметтiк қорғау мен әлеуметтiк қамсыздандыруды ұйымдастыру жөнiндегi қызметтi жүзеге асыру кезiнде пайдаланылатын әлеуметтiк сала объектiлерiн пайдалану кезiнде алынған табыстар жылдық жиынтық табысқа енгiзiлуге жатады.  
      *Ескерту. 97-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**98-бап. Кәсiпорынды мүлiктiк кешен ретiнде сатудан**  
               **түсетiн табыс (залал)**

      1. Кәсiпорынды мүлiктiк кешен ретiнде сатудан түсетiн табыс кәсiпорынды мүлiктiк кешен ретiнде сатып алу-сату шарты бойынша өткiзiлу құны мен берiлетiн мiндеттемелердiң өткiзiлген күнгi бухгалтерлiк есеп деректерi бойынша баланстық құнына азайтылған, берiлетiн активтердiң баланстық құны арасындағы оң айырма ретiнде айқындалады.   
      2. Кәсiпорынды мүлiктiк кешен ретiнде сатудан шегетiн залал кәсiпорынды мүлiктiк кешен ретiнде сатып алу-сату шарты бойынша өткiзiлу құны мен берiлетiн мiндеттемелердiң өткiзiлген күнгi бухгалтерлiк есеп деректерi бойынша баланстық құнына азайтылған, берiлетiн активтердiң баланстық құны арасындағы терiс айырма ретiнде айқындалады.   
      Кәсiпорынды мүлiктiк кешен ретiнде сатудан шегетiн залалды ауыстыру осы Кодекстiң 137-бабында белгiленген тәртiппен жүзеге асырылады.

**99-бап. Жылдық жиынтық табысты түзету**

      1. Салық төлеушiлердiң жылдық жиынтық табысынан:  
      РҚАО-ның ескертпесi!  
      1) тармақша жаңа редакцияда көзделген - ҚР 2012.01.09 N 535-IV (2013.01.01 бастап қолданысқа енгiзiледi) Заңымен.  
      1) тәуекелдiк инвестициялаудың жабық пайлық инвестициялық қорлары мен тәуекелдiк инвестициялаудың акционерлiк инвестициялық қорлары төлейтiндi қоспағанда, дивидендтер;  
      2) жеке тұлғалардың депозиттерiне мiндеттi кепiлдiк берудi жүзеге асыратын ұйым алған банктердiң мiндеттi күнтiзбелiк, қосымша және төтенше жарналарының сомасы;  
      3) Сақтандыру төлемдерiне кепiлдiк беру қоры алған сақтандыру ұйымдарының мiндеттi, қосымша және төтенше жарналарының сомасы;  
      4) жеке тұлғалардың депозиттерiне мiндеттi кепiлдiк берудi жүзеге асыратын ұйым мен Сақтандыру төлемдерiне кепiлдiк беру қоры өздерiнiң өтелген депозиттер мен төленген кепiлдiктi және өтемақылық төлемдер бойынша талаптарын қанағаттандыру тәртiбiмен алған ақша сомасы;  
      5) Қазақстан Республикасының зейнетақымен қамсыздандыру туралы  заңнамасына сәйкес алынған және жеке зейнетақы шоттарына бағытталған инвестициялық табыстар;  
      6) Қазақстан Республикасының мiндеттi әлеуметтiк сақтандыру туралы заңнамасына сәйкес алынған және Мемлекеттiк әлеуметтiк сақтандыру қорының активтерiн ұлғайтуға бағытталған инвестициялық табыстар;  
      РҚАО-ның ескертпесi!  
      7) тармақша 2012.01.01 бастап қолданысқа енгiзiледi.  
      7) Қазақстан Республикасының инвестициялық қорлар туралы заңнамасына сәйкес инвестициялық қызметтен акционерлiк инвестициялық қорлар алған және акционерлiк инвестициялық қордың кастодианы ескерген инвестициялық табыстар;  
      8) Қазақстан Республикасының жобалық қаржыландыру және секьюритилендiру туралы заңнамасына сәйкес секьюритилендiру мәмiлесi бойынша арнайы қаржы компаниясы алған, борышты талап ету құқығын басқаға беруден алынған табыстар;  
      9) мүлiктi сенiмгерлiкпен басқару шарты бойынша сенiмгерлiкпен басқару құрылтайшысы немесе сенiмгерлiкпен басқару туындайтын өзге жағдайларда пайда алушы алатын (алынуға жататын), мүлiктi сенiмгерлiкпен басқарудан түсетiн таза табыс;  
      10) мақта қолхаттары бойынша мiндеттемелердiң орындалуына кепiлдiк беру қоры мақта өңдеу ұйымдарынан алатын жыл сайынғы мiндеттi жарналардың сомасы;  
      11) астық қолхаттары бойынша мiндеттемелердi орындауға кепiлдiк беру қоры астық қабылдау кәсiпорындарынан алатын жыл сайынғы мiндеттi жарналардың сомасы;  
      12) мақта (астық) қолхаттары бойынша мiндеттемелердiң орындалуына кепiлдiк беру қоры кепiлдiк төлемдерiн жүзеге асыру жөнiндегi талаптарды қанағаттандыру тәртiбiмен алатын ақша сомасы;  
      13) инвестициялық депозиттер түрiнде алынған ақшаны басқару процесiнде ислам банкi алған, осы инвестициялық депозиттер депозиторларының шоттарына арналған және соларда болатын табыстар алып тасталуға жатады. Мұндай табыстарға ислам банкiнiң сыйақылары қосылмайды;  
      14) Қазақстан Республикасының бағалы қағаздар нарығы туралы заңнамасына сәйкес құрылған ислам арнайы қаржылық компаниясы алған борышты талап ету құқығын беруден түсетiн табыстар алып тасталуға жатады;  
      РҚАО-ның ескертпесi!  
      15) тармақша 2011.01.01 бастап қолданысқа енгiзiледi және 2016.01.01 дейiн қолданыста болады (ҚР 2010.03.19 № 258-IV Заңының 2-бабын қараңыз).  
      15) Қазақстан Республикасындағы қызметiн тұрақты мекеме арқылы жүзеге асыратын резидент емес заңды тұлға, Қазақстан Республикасындағы табысы аз азаматтарды қолдауға (көмек көрсетуге) бағытталған, Қазақстан Республикасы қатысушысы болып табылатын үкiметаралық келiсiм шеңберiндегi грант қаражаты есебiнен алғанды (алуға жататынды) өткiзуден түскен табыс алып тасталуға жатады.  
      РҚАО-ның ескертпесi!  
      Осы абзац 2012.01.01 бастап қолданысқа енгiзiлдi және 2018.01.01 дейiн қолданыста болады.  
      Бас банктiң күмәндi және үмiтсiз актвитерiн сатып алатын банктiң еншiлес ұйымының жылдық жиынтық табысынан Қазақстан Республикасының банктер және банк қызметi туралы заңнамасында көзделген қызмет түрлерiн жүзеге асырудан түсетiн, мұндай ұйымның жылдық жиынтық табысына енгiзiлген және мұндай ұйымға күмәндi және үмiтсiз активтер бойынша талап ету құқықтарын берген банкке аударылған табыстар алып тасталады.  
      РҚАО-ның ескертпесi!  
      Осы абзац 2012.01.01 бастап қолданысқа енгiзiлдi және 2018.01.01 дейiн қолданыста болады.  
      Бұл ретте, алуға жататын табыстарды Қазақстан Республикасының банктер және банк қызметi туралы заңнамасында көзделген қызмет түрлерiн жүзеге асырудан түсетiн табыстарға жатқызу уәкiлеттi органның келiсiмi бойынша Қазақстан Республикасының Ұлттық Банкi белгiлеген тәртiппен жүргiзiледi.  
      РҚАО-ның ескертпесi!  
      Осы абзац 2012.01.01 бастап қолданысқа енгiзiлдi және 2018.01.01 дейiн қолданыста болады.  
      Банктiң жылдық жиынтық табысынан талап ету құқықтарын беруден түсетiн, екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi, кредиттер (қарыздар) бойынша талап ету құқықтары мұндай ұйымға бұрын берiлген ұйымнан сатып алуына байланысты алынған табыстар алып тасталады.  
      2. Тауарлық-материалдық қорларды бағалаудың салық төлеушi осының алдындағы салық кезеңiнде қолданған әдiсiнен өзге әдiске ауысқан кезде салық төлеушiнiң жылдық жиынтық табысы бағалаудың жаңа әдiсiн қолдану нәтижесiнде түзiлген оң айырма сомасына ұлғайтылуға және терiс айырма сомасына азайтылуға жатады.  
      Салық төлеушi тауарлық-материалдық қорларды бағалаудың өзге әдiсiне ауысуды салық кезеңiнiң басынан бастап жүргiзедi.  
       *Ескерту. 99-бапқа өзгерiс енгiзiлдi - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2010.03.19* № 258-IV *(2011.01.01 бастап қолданысқа енгiзiледi және 2016.01.01 дейiн қолданыста болады), 2012.01.09* N 535-IV *(қолданысқа енгiзiлу тәртiбiн* 2-б*. қараңыз), 2012.01.12* N 539-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**§ 2. Шегерiмдер**

**100-бап. Шегерiмдер**

      1. Осы Кодекске сәйкес шегерiмге жатпайтын шығыстарды қоспағанда, салық төлеушiнiң табыс алуға бағытталған қызметтi жүзеге асыруға байланысты шығыстары салық салынатын табысты айқындау кезiнде шегерiмге жатады.   
      2. Осы Кодексте көзделген жағдайларда шегерiмге жатқызылған шығыстардың мөлшерi белгiленген нормалардан аспауға тиiс.   
      3. Шегерiмдердi салық төлеушi өзiнiң табыс алуға бағытталған қызметiне байланысты шығыстарды растайтын құжаттары болған кезде жүргiзедi. Бұл шығыстар, халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын болашақтағы кезеңдердiң шығыстарын қоспағанда, олар iс жүзiнде жүргiзiлген салық кезеңiнде шегерiмге жатады.   
      Болашақтағы кезеңдердiң шығыстары олар қатысты болатын салық кезеңiнде шегерiмге жатады.   
      4. Табиғи монополия субъектiлерi шеккен ысыраптар Қазақстан Республикасының заңнамасында белгiлеген нормалар шегiнде шегерiмге жатады.   
      5. Егер шығыстардың бiр және сол түрi шығыстардың бiрнеше баптарында көзделсе, онда көрсетiлген шығыстар салық салынатын табыстың есеп-қисабы кезiнде бiр-ақ рет шегерiледi.   
      6. Егер осы Кодекстiң 103, 115-баптарында өзгеше белгiленбесе, танылған немесе танылған айыппұлдар, өсiмпұлдар, тұрақсыздық айыптары шегерiмге жатады.   
      7. Құрылысқа алынған, құрылыс кезеңiнде есепке жазылған кредиттер (қарыздар) үшiн сыйақылар құрылыс объектiсiнiң құнына енгiзiледi.   
      8. Бiрлескен қызмет туралы шартқа қатысушылардың уәкiлеттi өкiлi салықтық есепке алуды жүргiзген жағдайда бiрлескен қызмет немесе оның бiр бөлiгi бойынша шығыстарды шегерiмге жатқызу осындай өкiл табыс еткен мәлiметтердiң негiзiнде жүзеге асырылады.   
      9. Салық төлеушiнiң құрылысқа, тiркелген активтердi сатып алуға арналған шығындары және капитал сипатындағы басқа да шығындар осы Кодекстiң 116-125-баптарына сәйкес шегерiмге жатқызылады.   
      10. Осы Кодекстiң 97-бабының 3-тармағында көрсетiлген әлеуметтiк сала объектiлерiн пайдалану кезiнде шеккен шығыстар шегерiмге жатқызылуға жатады.   
      11. Егер мәмiле талаптарында салық төлеушiнiң өткiзiлген тауарлар, орындалған жұмыстар, көрсетiлген қызметтер сапасына кепiлдiк беруi көзделсе, онда салық төлеушiнiң мәмiледе белгiленген кепiлдiк беру мерзiмi iшiнде өткiзiлген тауарлардың, орындалған жұмыстардың, көрсетiлген қызметтердiң кемшiлiктерiн жою жөнiнде жүргiзген iс жүзiндегi шығыстарының сомасы осы Кодекске сәйкес шегерiмге жатқызылуға жатады.   
      12. Егер осы бапта өзгеше белгiленбесе, қосылған құн салығы жөнiндегi декларацияның деректерi бойынша есепке жатқызылуға жатпайтын қосылған құн салығы сатып алынған тауарлардың, жұмыстардың, көрсетiлетiн қызметтердiң құнында ескерiледi.  
      Қосылған құн салығын төлеушi:  
      1) осы Кодекстiң 261 және 262-баптарына сәйкес есепке жатқызудың барабар әдiсiн қолданған кезде есепке жатқызылуға тиiстi емес;  
      2) табыс алуға бағытталған қызметтi жүзеге асыру кезiнде пайдаланылған тiркелген активтер, тауар-материалдық қорлар, жұмыстар, көрсетiлетiн қызметтер бойынша, осы Кодекстiң 258-бабы 1-тармағының 1) тармақшасында көрсетiлген жағдайда есепке жатқызылудан алып тасталуға тиiс;  
      3) амортизацияға жатпайтын активтердiң жарғылық капиталға берiлуiн қоспағанда, осы Кодекстiң 258-бабы 1-тармағының 7) тармақшасында көрсетiлген жағдайда есепке жатқызылудан алып тасталуға тиiстi қосылған құн салығын шегерiмге жатқызуға құқылы.  
      Осы тармақтың екiншi бөлiгiнiң 1) тармақшасында көзделген шегерiм осы Кодекстiң 261 және 262-баптарына сәйкес есепке жатқызудың барабар әдiсiн қолданған кезде есепке жатқызылуға тиiстi емес қосылған құн салығы туындайтын салық кезеңiнде жүргiзiледi.  
      Осы тармақтың екiншi бөлiгiнiң 2) және 3) тармақшаларында көзделген шегерiмдер қосылған құн салығы есепке жатқызылудан алып тасталуға тиiстi салық кезеңiнде жүргiзiледi.  
      Амортизацияға жатпайтын активтер бойынша осы Кодекстiң 258-бабы 1-тармағының 1) және 7) тармақшаларында көрсетiлген жағдайларда есепке жатқызылудан алып тасталуға тиiстi қосылған құн салығы осы Кодекстiң 87-бабының 4-тармағына сәйкес есепке алынады.  
      Жай серiктестiк (консорциум) құрамында өнiмдi бөлу туралы келiсiм (келiсiмшарт) бойынша қызметтi жүзеге асыратын жер қойнауын пайдаланушы корпоративтiк табыс салығын төлеушi болып табылған жағдайда және қосылған құн салығы бойынша салық мiндеттемелерiн орындау осы Кодекстiң 271-1-бабы 3-тармағына сәйкес операторға жүктелген болса, онда осы тармақтың екiншi бөлiгiнде көзделген, оператордың қосылған құн салығы жөнiндегi декларациясының деректерi бойынша аталған жер қойнауын пайдаланушының үлесiне келетiн мөлшердегi қосылған құн салығы шегерiмге жатқызылады.  
      13. Салық төлеушiнi қосылған құн салығы бойынша тiркелу есебiнен шығару кезiнде есепке жатқызылуға жататын қосылған құн салығы сомасының есепке жазылған қосылған құн салығының 2009 жылғы 1 қаңтардағы жағдай бойынша қалыптасқан, қосылған құн салығы бойынша алдағы төлемдер шотына есепке жатқызылмаған, нөлдiк ставкамен салық салынатын айналымдар бойынша қайтаруға ұсынылмаған сомасынан асып кетуi осы Кодекстiң 230-баптың 2-тармағында көрсетiлген талаптар орындалғаннан кейiн шегерiмге жатқызылуға жатады.   
      14. "Жеке кәсiпкерлiк туралы" Қазақстан Республикасының Заңына сәйкес салық төлеушi жеке кәсiпкерлiк субъектiлерiнiң бiрлестiгiне, қызметкерлердiң жыл iшiндегi орташа тiзiмдiк санына сүйене отырып, бiр қызметкерге республикалық бюджет туралы заңда белгiленген және тиiстi қаржы жылының 1 қаңтарында қолданыста болатын айлық есептiк көрсеткiш шегiнде төлеген жеке кәсiпкерлiк субъектiлерiнiң мүшелiк жарналары шегерiмге жатады.  
      14-1. Салық төлеушiнiң Мемлекеттiк әлеуметтiк сақтандыру қорының есебiне жазған әлеуметтiк аударымдары бойынша шығыстары Қазақстан Республикасының заңнамасында айқындалатын мөлшерде шегерiмге жатады.  
      15. Егер осы Кодексте өзгеше көзделмесе, төленуге жататыннан (төленгеннен) басқа, халықаралық қаржылық есептiлiк стандарттарын және Қазақстан Республикасының бухгалтерлiк есеп және қаржылық есептiлiк туралы заңнамасын қолдану кезiнде бухгалтерлiк есепте активтердiң және (немесе) мiндеттемелердiң өзгеруiне байланысты туындайтын шығыс, салық салу мақсатында шығыс ретiнде қарастырылмайды.   
      16. Туынды қаржы құралдары жөнiндегi шығыстар осы Кодекстiң ережелерiне сәйкес ескерiледi.  
      16-1. Жарнама мақсатына орай өтеусiз берiлген тауардың республикалық бюджет туралы заңда тиiстi қаржы жылына белгiленген және тауарды беру не сыйға тарту күнi қолданыста болған айлық есептiк көрсеткiштiң 2 еселенген мөлшерiнен аспайтын құны мұндай тауарды өтеусiз беру жүзеге асырылған салық кезеңiнде шегерiмге жатқызылуға жатады.  
      17. Егер сенiмгерлiкпен басқарушыға мүлiктi сенiмгерлiкпен басқаруды құру туралы актiмен мүлiктi сенiмгерлiкпен басқару құрылтайшысы немесе пайда алушы үшiн салық мiндеттемесiн орындау жүктелсе, мүлiктi сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының шығыстары, осы бөлiмнiң мақсатында осы сенiмгерлiкпен басқарушының шығыстарына қосылады.   
      18. Салық төлеушiнiң осы Кодекстiң 131 және 132-баптарына сәйкес шегерiмдердi түзетуге құқығы бар.  
      *Ескерту. 100-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2010.06.30* N 297-IV*(2009.01.01 бастап қолданысқа енгiзiледi), 2011.07.21* № 467-IV *(2011.01.01 бастап қолданысқа енгiзiледi) Заңдарымен.*

**101-бап. Қызметтiк iссапарлар кезiнде өтемақылар**  
                **сомасының шегерiмi**

      Қызметтiк iссапарлар кезiнде шегерiмге жататын өтемақыларға:   
      1) жол жүру мен броньға (оның iшiнде құнының төлену фактiсiн растайтын құжат болған кезде электрондық билетке) жұмсалған шығыстарды растайтын құжаттар негiзiнде, броньға жұмсалған шығыстардың төлемақысын қоса алғанда, iссапарға баратын жерге жетуге және керi қайтуға iс жүзiнде жүргiзiлген шығыстар;   
      2) тұрғын үй-жайды жалдауға және броньға жұмсалған шығыстарды растайтын құжаттардың негiзiнде, броньға жұмсалған шығыстардың төлемақысын қоса алғанда, тұрғын үй-жайды жалдауға iс жүзiнде жүргiзiлген шығыстар;   
      3) қызметкерге iссапарда болған уақытта салық төлеушiнiң шешiмi бойынша белгiленген мөлшерде төленетiн тәулiкақы жатады.   
      Iссапарда болу уақыты:   
      жұмыс берушiнiң қызметкердi iссапарға жiберу туралы бұйрығы немесе жазбаша өкiмi;   
      жол жүрудi растайтын құжаттарда көрсетiлген, iссапар орнына кету күнi мен керi қайтып келу күнiн негiзге ала отырып iссапар күндерiнiң саны негiзiнде айқындалады. Мұндай құжаттар болмаған кезде iссапар күндерiнiң саны салық төлеушiнiң салықтық есепке алу саясатында көзделген, iссапар орнына кету күнi мен керi қайтып келу күнiн растайтын басқа да құжаттар негiзге алына отырып айқындалады;   
      4) салық төлеушi келу визасын ресiмдеген кезде жүргiзген шығыстар (визаның, консулдық қызметтердiң, мiндеттi медициналық сақтандырудың құны) келу визасын ресiмдеуге арналған шығыстарды (визаның, консулдық қызметтердiң, мiндеттi медициналық сақтандырудың құнын) растайтын құжаттар негiзiнде айқындалады.  
      *Ескерту. 101-бапқа өзгерту енгiзiлдi - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен.*

**102-бап. Өкiлдiк шығыстар сомасының шегерiмi**

      1. Өкiлдiк шығыстарға мынадай:   
      1) өзара ынтымақтастықты орнату немесе қолдау мақсатында;   
      2) салық төлеушiнiң атқарушы органдарынан басқа, директорлар кеңесiнiң, өзге басқару органының отырыстарын ұйымдастыру және өткiзу мақсатында, көрсетiлген iс-шаралардың өткiзiлу орнына қарамай жүргiзiлетiн, тұлғаларды, оның iшiнде салық төлеушiнiң штатында тұрмайтын жеке тұлғаларды қабылдау және оларға қызмет көрсету жөнiндегi шығыстар жатады.   
      Өкiлдiк шығыстарға аталған тұлғаларды көлiкпен қамтамасыз етуге, келiссөздер уақытында тамаққа, ұйымның штатында тұрмайтын аудармашылар көрсететiн қызметтерге ақы төлеуге жұмсалатын шығыстар да жатады.   
      Бос уақытты, көңiл көтерудi немесе демалысты ұйымдастыруға арналған шығыстар өкiлдiк шығыстарға жатпайды және олар шегерiмге жатпайды.   
      2. Өкiлдiк шығыстар осы Кодекстiң 163-баптың 2-тармағында көрсетiлген салық салуға жататын қызметкердiң табыстары бойынша жұмыс берушiнiң шығыстар сомасының 1 процентiнен аспайтын мөлшерде шегерiмге жатқызылады.   
       *Ескерту. 102-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.12.30* № 234-IV *(2009.01.01 бастап қолданысқа енгiзiледi) Заңдарымен.*

**103-бап. Сыйақы бойынша шегерiмдер**

      1. Сыйақы шегерiмi осы баптың ережелерiне сәйкес жүргiзiледi.   
      Осы баптың мақсатына орай мыналар сыйақылар болып танылады:   
      1) осы Кодекстiң 12-бабында айқындалған сыйақылар;   
      2) өзара байланысты тараптар арасындағы кредит (қарыз) шарты бойынша тұрақсыздық айыбы (айыппұл, өсiмпұл);   
      3) өзара байланысты тарапқа кепiлдiк үшiн төлемақы.   
      2. Сыйақыны шегеру мынадай формула бойынша есептелетiн сома шегiнде жүргiзiледi:   
      (А+Д)+(ЖК/МС)\*(ШК)\*(Б+В+Г),   
      мұнда:   
      А – Б, В, Г, Д көрсеткiштерiне енгiзiлген соманы қоспағанда, осы баптың 1-тармағында айқындалған сыйақы сомасы;   
      Б – Д көрсеткiшiне енгiзiлген соманы қоспағанда, өзара байланысты тарапқа төленетiн сыйақы сомасы;   
      В – Б көрсеткiшiне енгiзiлген соманы қоспағанда, осы Кодекстiң 224-бабына сәйкес айқындалатын жеңiлдiктi салық салынатын мемлекетте тiркелген тұлғаларға төленетiн сыйақы сомасы;   
      Г – В көрсеткiшiне енгiзiлген соманы қоспағанда, кепiлдiктердi, кепiлгерлiктi немесе қамтамасыз етудiң өзге нысанын орындаған жағдайда депозитке немесе қамтамасыз етiлген кепiлдiкке, кепiлгерлiкке немесе өзара байланысты тараптардың қамтамасыз етуiнiң өзге нысанына берiлген қарыздар бойынша тәуелсiз тарапқа төленетiн сыйақы сомасы;   
      Д – Қазақстан Республикасында құрылған кредиттiк серiктестiк беретiн кредиттер (қарыздар) үшiн сыйақы сомасы;   
      ШК – шектi коэффициент;   
      ЖК – жеке капиталдың орташа жылдық сомасы;   
      МС – мiндеттемелердiң орташа жылдық сомасы.   
      А, Б, В, Г, Д сомаларын есептеу кезiнде құрылысқа алынған және құрылыс кезеңiне есепке жазылған сыйақылар алып тасталады.   
      Өзара байланысты болып табылмайтын тарап осы баптың мақсатына орай тәуелсiз тарап деп танылады.   
      3. Осы баптың 2-тармағының мақсатына орай:   
      1) жеке капиталдың орташа жылдық сомасы есептi салық кезеңiнiң әрбiр айының соңындағы жеке капиталдың орташа арифметикалық сомасына тең. Жеке капиталдың орташа жылдық сомасының терiс мәнi осы баптың мақсаты үшiн нөлге тең деп танылады;  
      2) мiндеттемелердiң орташа жылдық сомасы есептi салық кезеңiнiң әрбiр айындағы мiндеттемелердiң орташа арифметикалық ең көп сомасына тең. Мiндеттемелердiң орташа жылдық сомасын есептеу кезiнде мыналар:   
      салықтар, алымдар және бюджетке төленетiн басқа да мiндеттi төлемдер;   
      қызметкерлердiң жалақысы және өзге де табыстары;   
      өзара байланысты тараптан алынатын табыстарды қоспағанда, болашақ кезеңдердiң табыстары;   
      сыйақылар мен комиссиялар;   
      дивидендтер бойынша есепке жазылған мiндеттемелер есеп-қисапқа алынбайды;  
      3) шектi коэффициент қаржылық ұйымдар үшiн – 7-ге, өзге заңды тұлғалар үшiн 4-ке тең.  
      4. Резидент емес заңды тұлғаның Қазақстан Республикасындағы тұрақты мекемесiнiң жеке капиталының сомасы осы баптың 2-тармағының мақсатына орай осы тұрақты мекеменiң активтерi мен мiндеттемелерi арасындағы айырма ретiнде айқындалады.   
      Бұл ретте, резидент емес заңды тұлғаның Қазақстан Республикасындағы тұрақты мекемесiнiң жеке капиталының сомасы осы тармақтың қолданылу мақсатына орай осы тұрақты мекеме оқшауландырылған және жеке заңды тұлға болғандай және өзi тұрақты мекемесi болып табылатын резидент емес заңды тұлғадан тәуелсiз әрекет ететiндей түрде қарастырылады.  
      *Ескерту. 103-бапқа өзгерту енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi), 2011.07.21* № 467-IV *(2009.01.01 бастап қолданысқа енгiзiледi) Заңымен.*

**104-бап. Төленген күмәндi мiндеттемелер бойынша шегерiм**

      Егер салық төлеушi бұрын табыс деп танылған күмәндi мiндеттемелердi кредит берушiге төлесе, онда жүргiзiлген төлемнiң шамасында шегерiм жасауға жол берiледi. Мұндай шегерiм төлем жасалған салық кезеңiнде бұрын табысқа жатқызылған шама шегiнде жүргiзiледi.   
      Осы бапта көзделген шегерiмдерге жатқызу тәртiбi осы Кодекстiң 88-бабына сәйкес бұрын табыс деп танылған мiндеттемелердi төлеген жағдайда да қолданылады.

**105-бап. Күмәндi талаптар бойынша шегерiм**

      1. Күмәндi талаптар деп заңды тұлғалар мен дара кәсiпкерлерге, сондай-ақ тұрақты мекеме, филиал, өкiлдiк арқылы Қазақстан Республикасында қызметiн жүзеге асыратын резидент емес заңды тұлғаларға тауарлар өткiзу, жұмыстар орындау, қызметтер көрсету нәтижесiнде туындаған және туындаған кезден бастап үш жыл iшiнде қанағаттандырылмаған талаптар танылады. Өткiзiлген тауарлар, орындалған жұмыстар, көрсетiлген қызметтер бойынша туындаған және салық төлеушi-дебиторды Қазақстан Республикасының заңнамасына сәйкес банкрот деп тануға байланысты қанағаттандырылмаған талаптар да күмәндi талаптар болып танылады.   
      2. Осы Кодекске сәйкес күмәндi деп танылған талаптар шегерiмге жатады.   
      Салық төлеушiнiң күмәндi талаптарды шегерiмге жатқызуы бiр мезгiлде мынадай талаптар сақталған кезде жүргiзiледi:   
      1) талаптар туындауын растайтын құжаттардың болуы;   
      2) шегерiмдерге жатқызу кезiне бухгалтерлiк есепте талаптардың көрсетiлуi не осындай талаптарды алдыңғы кезеңдердегi бухгалтерлiк есептегi шығыстарға (есептен шығаруға) жатқызу.   
      3. Дебитор банкрот деп танылған жағдайда, осы баптың 2-тармағында көрсетiлген құжаттардан басқа, оған қосымша конкурстық iс жүргiзудiң аяқталғаны туралы сот ұйғарымы көшiрмесiнiң болуы қажет. Салық төлеушi жоғарыда көрсетiлген шарттар сақталған кезде, конкурстық iс жүргiзу аяқталғаны туралы сот ұйғарымы күшiне енген салық кезеңiнiң қорытындылары бойынша күмәндi талаптың сомасын шегерiмге жатқызуға құқылы.   
      4. Күмәндi талаптар бұрын тауарлар өткiзуден, жұмыстар орындаудан, қызметтер көрсетуден түсетiн табыс деп танылған табыстың мөлшерi шегiнде шегерiмге жатқызылады.

**106-бап. Резервтiк қорларға аударымдар бойынша шегерiмдер**

      РҚАО-ның ескертпесi!  
      1-тармақтың бұл редакциясы 2013.01.01 дейiн ҚР 2011.07.21 N 467-IV Заңына сәйкес қолданыста болады (тоқтатылған редакцияны ҚР Салық кодексiнiң № 30 архивтағы нұсқасын қараңыз).  
      1. Банктер және банктiк қарыз операцияларын жүргiзуге арналған лицензия негiзiнде банк операцияларының жекелеген түрлерiн жүзеге асыратын ұйымдар, өзара байланысты тараптардың пайдасына не өзара байланысты тараптардың мiндеттемелерi бойынша үшiншi тұлғаларға берiлген активтер мен шартты мiндеттемелердi қоспағанда (кредиттiк серiктестiктердiң активтерi мен шартты мiндеттемелерiнен басқа), мынадай күмәндi және үмiтсiз активтерге, шартты мiндеттемелерге:  
      1) басқа банктерде орналастырылған корреспонденттiк шоттардағы қалдықтарды қоса алғанда, депозиттерге;  
      2) басқа банктер мен клиенттерге берiлген кредиттерге (қаржы лизингiн қоспағанда);  
      3) құжаттық есеп-қисаптар мен кепiлдiктер бойынша дебиторлық берешекке;  
      4) өтелмеген аккредитивтер, шығарылған немесе расталған кепiлдiктер бойынша шартты мiндеттемелерге қарсы провизияларды (резервтердi) шегеруге құқығы бар.  
      Осы тармаққа сәйкес шегерiмге жататын провизияларды (резервтердi) құру тәртiбiн, сондай-ақ активтер мен шартты мiндеттемелердi күмәндi және үмiтсiз санатқа жатқызу тәртiбiн уәкiлеттi органмен келiсiм бойынша Қазақстан Республикасы Ұлттық Банкi айқындайды.  
      РҚАО-ның ескертпесi!  
      1-1-тармақ 2012.01.01 бастап қолданысқа енгiзiлдi және 2018.01.01 дейiн қолданыста болады.  
      1-1. Банктiң еншiлес ұйымына күмәндi және үмiтсiз активтер деп танылған кредиттер (қарыздар) бойынша банктердiң талап ету құқықтарын сатып алуға берiлген күмәндi және үмiтсiз активтерге қарсы провизияларды (резервтердi) құру шығыстарының сомасын банктердiң шегеруге құқығы бар.  
      Бас банктiң күмәндi және үмiтсiз активтерiн сатып алатын еншiлес ұйымды құруға немесе сатып алуға берiлген рұқсаттар тiзбесi Қазақстан Республикасы Ұлттық Банкiнiң нормативтiк құқықтық актiсiнде айқындалады.  
      Бұл ретте шегерiмге уәкiлеттi органның келiсiмi бойынша Қазақстан Республикасының Ұлттық Банкi белгiлеген тәртiппен құрылған провизиялар (резервтер) сомасы шегiнде күмәндi және үмiтсiз активтер деп танылған кредиттер (қарыздар) бойынша талап ету құқықтарын бас банктен еншiлес ұйымның сатып алуына бас банк берген күмәндi немесе үмiтсiз активтерге қарсы провизиялар (резервтер) құру шығыстарының сомасы жатқызылады. Күмәндi және үмiтсiз активтер деп танылған кредиттер (қарыздар) бойынша бас банктiң талап ету құқықтарын еншiлес  ұйымның сатып алуына берiлген күмәндi және үмiтсiз активтерге қарсы провизияларды (резервтердi) құру жөнiндегi шығыстардың сомасы банктердiң еншiлес ұйымдарға күмәндi және үмiтсiз активтер деп танылған кредиттер (қарыздар) бойынша берген талап ету құқықтары мөлшерiнiң еншiлес ұйым қызметiнiң мерзiмiне арақатынасы шамасынан аспауға тиiс.  
      Банктердiң еншiлес ұйымдарға күмәндi және үмiтсiз активтер деп танылған кредиттер (қарыздар) бойынша талап ету құқықтарын сатып алуға берген активтерiн күмәндiлер және үмiтсiздер санатына жатқызу тәртiбiн, сондай-ақ бас банктердiң еншiлес ұйымдарға берген активтерiне қарсы провизияларды (резервтердi) қалыптастыру тәртiбiн уәкiлеттi органның келiсiмi бойынша Қазақстан Республикасының Ұлттық Банкi белгiлейдi.  
      Банктер екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйымнан сатып алынған күмәндi және үмiтсiз активтерге қарсы провизиялар (резервтер) құру шығыстары сомасын шегерiмге жатқызуға құқылы емес.  
      РҚАО-ның ескертпесi!  
      2-тармақтың қолданылуы ҚР 2008.12.10 N 100-IV Заңына сәйкес сақтандыру, қайта сақтандыру ұйымдары үшiн олардың сақтандыру, қайта сақтандыру қызметтерiн жүзеге асыруы бөлiгiнде 2012 жылғы 1 қаңтарға дейiн тоқтатыла тұрады және тоқтатыла тұру кезеңiнде салық салудың мынадай тәртiбi қолданылады...  
      2. Сақтандыру, қайта сақтандыру ұйымдарының сақтандыру, қайта сақтандыру шарттары бойынша сақтандыру резервтерiн құру жөнiндегi шығыстар сомасын шегеруге құқығы бар. Сақтандыру резервтерiн құру тәртiбiн уәкiлеттi органмен келiсiм бойынша қаржы нарығы мен қаржылық ұйымдарды реттеу мен қадағалау жөнiндегi уәкiлеттi мемлекеттiк орган айқындайды.   
      3. Микрокредиттiк ұйымдардың салық кезеңiнiң iшiнде берiлген микрокредиттер сомасының 15 процентiнен аспайтын мөлшерде өзара байланысты тараптардың пайдасына не өзара байланысты тараптардың мiндеттемелерi бойынша үшiншi тұлғаларға берiлген микрокредиттер мен микрокредиттер бойынша шартты мiндеттемелердi қоспағанда, күмәндi және үмiтсiз микрокредиттерге, берiлген микрокредиттер бойынша шартты мiндеттемелерге қарсы резервтердi құру жөнiндегi шығыстардың сомасын шегеруге құқығы бар.   
      Микрокредиттердi және берiлген микрокредиттер бойынша шартты мiндеттемелердi күмәндi және үмiтсiздер санаттарына жатқызу тәртiбi, сондай-ақ резервтердi құру тәртiбi микрокредиттiк ұйымның халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес әзiрленген есепке алу саясатында айқындалады.   
      РҚАО-ның ескертпесi!  
      4-тармақтың бұл редакциясы 2013.01.01 дейiн ҚР 2011.07.21 N 467-IV Заңына сәйкес қолданыста болады (тоқтатылған редакцияны ҚР Салық кодексiнiң № 30 архивтағы нұсқасын қараңыз); өзгерту енгiзу көзделген - 2011.07.21 № 467-IV (2013.01.01 бастап қолданысқа енгiзiледi) Заңымен.  
      4. Ұлттық басқарушы холдингтiң, сондай-ақ негiзгi қызмет түрi қарыз операцияларын жүзеге асыру немесе талап құқықтарын сатып алу болып табылатын және дауыс беретiн акцияларының (қатысу үлестерiнiң) жүз пайызы ұлттық басқарушы холдингке тиесiлi заңды тұлғалардың өзара байланысты тараптардың пайдасына не өзара байланысты тараптардың мiндеттемелерi бойынша үшiншi тұлғаларға берiлген активтер мен шартты мiндеттемелердi қоспағанда (кредиттiк серiктестiктердiң активтерi мен шартты мiндеттемелерiнен басқа), мынадай күмәндi және үмiтсiз активтерге, шартты мiндеттемелерге:  
      банктерде орналастырылған корреспонденттiк шоттардағы қалдықтарды қоса алғанда, депозиттерге;  
      банктер мен клиенттерге берiлген кредиттерге (қаржы лизингiн қоспағанда);  
      құжаттық есеп-қисаптар мен кепiлдiктер бойынша дебиторлық берешекке;  
      өтелмеген аккредитивтер, шығарылған немесе расталған кепiлдiктер бойынша шартты мiндеттемелерге қарсы провизияларды (резервтердi) шегеруге құқығы бар.  
      Осы тармаққа сәйкес шегерiмге жататын провизияларды (резервтердi) құру тәртiбiн, сондай-ақ активтер мен шартты мiндеттемелердi күмәндi және үмiтсiз санатқа жатқызу тәртiбiн, сондай-ақ осы тармақта көрсетiлген заңды тұлғалардың тiзбесiн және осындай тiзбенi қалыптастыру тәртiбiн Қазақстан Республикасының Үкiметi бекiтедi.  
      *Ескерту. 106-бап жаңа редакцияда - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2009.02.13* N 135-IV *(қолданысқа енгiзiлу тәртiбiн* 3-баптан *қараңыз), өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңдарымен.*

**107-бап. Кен орындарын әзiрлеу салдарын жоюға арналған**   
                **шығыстар бойынша шегерiмдер және салдарды жою**   
                **қорларына аударымдар сомасының шегерiмдерi**

      1. Қазақстан Республикасының заңнамасында белгiленген тәртiппен жасалған жер қойнауын пайдалануға арналған келiсiмшарт негiзiнде қызметтi жүзеге асыратын жер қойнауын пайдаланушы жылдық жиынтық табыстан салдарды жою қорына аударымдар сомасын шегеруге құқығы бар. Көрсетiлген шегерiмге жер қойнауын пайдаланушының салық кезеңiнде Қазақстан Республикасының аумағындағы кез келген банктегi арнаулы депозиттiк шотқа iс жүзiнде жүргiзген аударымдардың мөлшерiнде жол берiледi.   
      Салдарды жою қорына аударымдардың мөлшерi мен тәртiбi жер қойнауын пайдалануға арналған келiсiмшартта белгiленедi.   
      Жер қойнауын пайдалану мәселелерi жөнiндегi уәкiлеттi мемлекеттiк орган жер қойнауын пайдаланушының салдарды жою қорының қаражатын мақсатсыз пайдалану фактiсiн анықтаған жағдайда мақсатсыз пайдаланылған қаражат сомасы оған жол берiлген немесе ол анықталған және жойылмаған және осы Кодекстiң 46-бабында белгiленген талап қою мерзiмiнен асып кеткенде, жер қойынауын пайдаланушының сол салық кезеңiндегi жылдық жиынтық табысына енгiзiлуге жатады.   
      2. Жер қойнауын пайдаланушының салық кезеңi iшiнде кен орындарын әзiрлеу салдарын жоюға iс жүзiнде шеккен шығыстары, салдарды жою қорының арнайы депозиттiк шотта орналастырылған қаражаты есебiнен жүргiзiлген шығыстарды қоспағанда, сол шығыстарды шеккен салық кезеңiнде шегерiмге жатады.  
      3. Салық төлеушiнiң Қазақстан Республикасының аумағындағы кез келген екiншi деңгейдегi банктегi арнайы депозиттiк шотқа аударылған, қалдықтарды орналастыру полигондарын жою қорына аударымдардың сомасын жылдық жиынтық табыстан шегеруге құқығы бар.   
      Қалдықтарды орналастыру полигондарын жою қорына аударымдардың мөлшерi мен тәртiбi, сондай-ақ қор қаражатын пайдалану тәртiбi Қазақстан Республикасының заңнамасына сәйкес белгiленедi.   
      Осы мақсаттарға уәкiлеттiк берiлген мемлекеттiк орган салық төлеушiнiң қалдықтарды орналастыру полигондарының салдарын жою қорының қаражатын мақсатсыз пайдалану фактiсiн анықтаған жағдайда мақсатсыз пайдаланылған қаражат сомасы оған жол берiлген салық кезеңiндегi салық төлеушiнiң жылдық жиынтық табысына енгiзiлуге жатады.  
*Ескерту. 107-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**108-бап. Ғылыми-зерттеу және ғылыми-техникалық жұмыстарға**  
                **арналған шығыстар бойынша шегерiм**

      Тiркелген активтердi сатып алуға, оларды орнатуға жұмсалатын шығыстардан және капитал сипатындағы басқа шығыстардан басқа, ғылыми-зерттеу және ғылыми-техникалық жұмыстарға арналған шығыстар шегерiмдерге жатады. Осындай шығыстарды шегерiмге жатқызуға ғылыми-зерттеу және ғылыми-техникалық жұмысқа арналған техникалық тапсырма және осындай жұмыстардың аяқталған кезеңдерiн қабылдап алу актiлерi негiз болып табылады.

**109-бап. Кепiлдiк беру жүйелерiне қатысушылардың**   
                **сақтандыру сыйлықақылары мен жарналары бойынша**   
                **шығыстарды шегеру**

      1. Жинақтаушы сақтандыру шарттары бойынша сақтандыру сыйлықақыларын қоспағанда, сақтанушының сақтандыру шарттары бойынша төлеуiне жататын немесе төлеген сақтандыру сыйлықақылары шегерiмге жатады.   
      2. Жеке тұлғалардың депозиттерiне мiндеттi кепiлдiк беру жүйесiне қатысушы банктер жеке тұлғалардың депозиттерiне кепiлдiк беруге байланысты аударылған мiндеттi күнтiзбелiк, қосымша және төтенше жарналарының сомасын шегерiмге жатқызуға құқылы.  
      РҚАО-ның ескертпесi!  
      3-тармақтың қолданылуы ҚР 2008.12.10 N 100-IV Заңына сәйкес сақтандыру, қайта сақтандыру ұйымдары үшiн олардың сақтандыру, қайта сақтандыру қызметтерiн жүзеге асыруы бөлiгiнде 2012 жылғы 1 қаңтарға дейiн тоқтатыла тұрады және тоқтатыла тұру кезеңiнде салық салудың мынадай тәртiбi қолданылады...  
      3. Сақтандыру төлемдерiне кепiлдiк беру жүйесiне қатысушы болып табылатын сақтандыру, қайта сақтандыру ұйымдары сақтандыру төлемдерiне кепiлдiк беруге байланысты аударылған мiндеттi, төтенше және қосымша жарналардың сомасын шегерiмге жатқызуға құқылы.   
      4. Мақта қолхаттары бойынша мiндеттемелердi орындауға кепiлдiк беру жүйесiне қатысушы мақта өңдеу ұйымдары мақта қолхаттары бойынша мiндеттемелердi орындауға кепiлдiк берумен байланысты аударылған жыл сайынғы мiндеттi жарналар сомасын шегерiмге жатқызуға құқылы.   
      5. Астық қолхаттары бойынша мiндеттемелердi орындауға кепiлдiк беру жүйесiне қатысушы астық қабылдау кәсiпорындары астық қолхаттары бойынша мiндеттемелердi орындауға кепiлдiк берумен байланысты аударылған жыл сайынғы мiндеттi жарналар сомасын шегерiмге жатқызуға құқылы.

**110-бап. Қызметкерлердiң есепке жазылған табыстары және**   
                 **жеке тұлғаларға өзге төлемдер бойынша шығыстарды**  
                 **шегеру**

      1. Осы Кодекстiң 163-бабының 2-бабында көрсетiлген, жұмыс берушiнiң:   
      тiркелген активтердiң, преференциялар объектiлерiнiң бастапқы құнына енгiзiлетiндердi;   
      осы Кодекстiң 122-бабының 3-тармағына сәйкес кейiнгi шығыстар болып танылатындарды;   
      осы Кодекстiң 87-бабына сәйкес амортизациялауға жатпайтын активтердiң бастапқы құнына енгiзiлетiндердi қоспағанда, салық салуға жататын қызметкер табысы бойынша шығыстары шегерiмге жатады.   
      Шегерiмге, оның iшiнде жұмыс берушiнiң қызметкердi Қазақстан Республикасының заңнамасына сәйкес жұмыс берушiнiң өндiрiстiк қызметiне байланысты мамандық бойынша оқытуға, бiлiктiлiгiн арттыруға немесе қайта даярлауға жiберiлген шығыстары түрiндегi қызметкердiң табысы жатады.   
      2. Осы Кодекстiң 155-бабы 3-тармағының 2), 3), 7), 9)-12), 14), 17) тармақшаларында айқындалған жеке тұлғаларға төлемдер түрiндегi салық төлеушiнiң шығыстары шегерiмге жатады.   
      3. Салық төлеушiнiң зейнетақымен қамсыздандыру туралы шарт бойынша ерiктi кәсiптiк зейнетақы жарналарының есебiнен төлеген ерiктi кәсiптiк зейнетақы жарналары Қазақстан Республикасының зейнетақымен қамсыздандыру туралы заңнамасында белгiленген шекте шегерiмге жатады.   
       *Ескерту. 110-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**111-бап. Табиғи ресурстарды геологиялық зерттеуге және**   
                 **оларды өндiруге дайындық жұмыстарына арналған**   
                 **шығыстар бойынша шегерiмдер және жер қойнауын**   
                 **пайдаланушының басқа да шегерiмдерi**

      1. Жер қойнауын пайдаланушының коммерциялық табудан кейiн өндiру басталған кезге дейiн бағалау, абаттандыру жөнiндегi шығыстарды қоса алғанда, пайдалы қазбаларды геологиялық зерттеуге, барлауға және оларды өндiруге дайындық жұмыстарына арналған шығыстары, жалпы әкiмшiлiк шығыстар, төленген қол қойылатын бонус пен коммерциялық табу бонусының сомасы, негiзгi құралдар мен материалдық емес активтердi сатып алу жөнiндегi шығыстар және осы Кодекске сәйкес шегерiмге жататын өзге де шығыстар амортизацияланатын активтердiң жеке тобын құрайды. Көрсетiлген шығыстар пайдалы қазбаларды коммерциялық табудан кейiн өндiру басталған кезден бастап жылдық жиынтық табыстан шегерiледi. Амортизациялық аударымдардың сомасы салық кезеңiнiң аяғында, осы бапта көзделген амортизацияланатын активтер тобы бойынша жинақталған шығыстар сомасына жер қойнауын пайдаланушының қалауы бойынша айқындалатын, бiрақ 25 проценттен аспайтын амортизация нормаларын қолдану арқылы есептеледi.   
      Егер жер қойнауын пайдаланушы қызметтi барлауға арналған келiсiмшарт шеңберiнде кен орнын табу және бағалау негiзiнде өндiруге арналған келiсiмшарт бойынша жүзеге асырған жағдайда да көрсетiлген тәртiп қолданылады. Барлауға арналған осындай келiсiмшарт бойынша соңғы салық кезеңiнiң аяғында қалыптасқан амортизацияланатын активтер тобы бойынша жинақталған шығыстар сомасы көрсетiлген өндiруге арналған келiсiмшарт шеңберiнде амортизациялық аударымдар түрiнде жылдық жиынтық табыстан шегерiмге жатады.  
      Жер қойнауын пайдаланушы жер қойнауын пайдалану жөнiндегi қызметтi осы бапта белгiленген коммерциялық табудан кейiн өндiрудi бастағаннан кейiн аяқтады деген шартпен өндiруге немесе бiрлескен барлау мен өндiруге арналған жеке келiсiмшарт шеңберiнде жер қойнауын пайдалану жөнiндегi қызмет аяқталған жағдайда амортизацияланатын активтер тобының соңғы салық кезеңiнiң аяғында қалыптасқан құндық балансы шегерiмге жатады.  
      Осы баптың мақсатына орай коммерциялық табудан кейiнгi өндiру:   
      1) барлауға арналған, сондай-ақ пайдалы қазбалардың бекiтiлмеген қорлары болғанда бiрлескен барлау мен өндiруге арналған келiсiмшарттар бойынша – Қазақстан Республикасының осы мақсаттарға уәкiлеттiк берiлген мемлекеттiк органы қорларды бекiткеннен кейiн пайдалы қазбаларды өндiрудiң басталуын;   
      2) қосымша геологиялық зерттеудi және геологиялық-экономикалық қайта бағалауды талап ететiн қорларды қоса алғанда, пайдалы қазбаларының қорлары мемлекеттiк баланста есепте тұратын және осы мақсаттарға уәкiлеттiк берiлген мемлекеттiк органның сараптамалық қорытындысымен расталған бiрлескен барлау мен өндiруге арналған келiсiмшарттар бойынша – егер мұндай жұмыстар келiсiмшарттың жұмыс бағдарламасымен көзделсе және жер қойнауын зерттеу мен пайдалану жөнiндегi уәкiлеттi мемлекеттiк органмен келiсiлсе, осы келiсiмшарттардың жасалу күнiнен бастап пайдалы қазбаларды өндiрудiң басталуын бiлдiредi.   
      2. Осы баптың 1-тармағында көрсетiлген шығыстар жер қойнауын пайдаланушының жер қойнауын пайдалануға арнап жасалған келiсiмшарт шеңберiнде жүзеге асырылатын қызмет бойынша:   
      1) осы Кодекстiң 99-бабына сәйкес жылдық жиынтық табыстан алып тастауға жататын табыстарды қоспағанда, геологиялық зерттеудi және өндiруге дайындық жұмыстарын жүргiзу кезеңiнде алынған;   
      2) коммерциялық табудан кейiн өндiру басталған кезге дейiн өндiрiлген пайдалы қазбаларды өткiзуден алынған;   
      3) жер қойнауын пайдалану құқығының бiр бөлiгiн өткiзуден алынған табыстарының сомасына азайтылады.   
      3. Осы баптың 1-тармағында белгiленген тәртiп жер қойнауын пайдалану құқығын алуға байланысты салық төлеушi шеккен материалдық емес активтердi сатып алуға арналған шығыстарға да қолданылады.  
      *Ескерту. 111-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**112-бап. Жер қойнауын пайдаланушының қазақстандық**   
                **кадрларды оқытуға және өңiрлердiң әлеуметтiк**   
                **саласын дамытуға арналған шығыстары бойынша**   
                **шегерiм**

      1. Жер қойнауын пайдаланушының қазақстандық кадрларды оқытуға және өңiрлердiң әлеуметтiк саласын дамытуға iс жүзiнде шеккен шығыстары жер қойнауын пайдалануға арналған келiсiмшартта белгiленген сома шегiнде шегерiмдерге жатқызылады.   
      2. Осы баптың 1-тармағында көрсетiлген, коммерциялық табудан кейiн өндiру басталғанға дейiн жер қойнауын пайдаланушы iс жүзiнде шеккен шығыстар жер қойнауын пайдалануға арналған келiсiмшартта белгiленген сома шегiнде осы Кодекстiң 111-бабында белгiленген тәртiппен шегерiмге жатқызылады.   
      3. Осы баптың мақсатына орай жер қойнауын пайдаланушы iс жүзiнде шеккен шығыстар деп:   
      1) қазақстандық кадрларды оқытуға – Қазақстан Республикасының азаматтарын оқытуға, бiлiктiлiгiн арттыруға және қайта даярлауға бағытталған сома, сондай-ақ осы мақсатқа арнап мемлекеттiк бюджетке аударылған қаражат танылады;   
      2) өңiрдiң әлеуметтiк саласын дамытуға – өңiрдiң әлеуметтiк инфрақұрылым объектiлерiн дамытуға және қолдауға жұмсалған шығыстар, сондай-ақ осы мақсатқа арнап мемлекеттiк бюджетке аударылған қаражат танылады.

**113-бап. Терiс бағамдық айырма сомасының оң бағамдық**   
                **айырма сомасынан асып кетуiн шегеру**

      Терiс бағамдық айырманың сомасы оң бағамдық айырманың сомасынан асып кеткен жағдайда асып кету шамасы шегерiмге жатады.   
      Бағамдық айырманың сомасы халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалады.

**114-бап. Салықтың және бюджетке төленетiн басқа да**  
                **мiндеттi төлемдердiң шегерiмi**

      1. Егер осы бапта өзгеше белгiленбесе, есептi салық кезеңiнде мыналар:  
      1) есептi салық кезеңiнде, есептi салық кезеңi және (немесе) есептi салық кезеңiнiң алдындағы салық кезеңдерi үшiн есепке жазылған және (немесе) есептелген шекте; Z0   
      2) есептi салық кезеңiнiң алдындағы салық кезеңдерiнде, есептi салық кезеңi үшiн есепке жазылған және (немесе) есептелген шекте Қазақстан Республикасының немесе өзге мемлекеттiң бюджетiне төленген салық және бюджетке төленетiн басқа да мiндеттi төлемдер шегерiмге жатады.  
      Бұл ретте салықтың және бюджетке төленетiн басқа да мiндеттi төлемдердiң төленген сомалары осы Кодекстiң 599 және 601-баптарында белгiленген тәртiппен есепке жатқызу жүргiзiлгенi ескерiле отырып айқындалады.  
      Салықты және бюджетке төленетiн басқа да мiндеттi төлемдердi есептеу және есепке жазу Қазақстан Республикасының немесе өзге мемлекеттiң (өзге мемлекеттiң бюджетiне төленетiн салық және басқа да мiндеттi төлемдер үшiн) салық заңнамасына сәйкес жүргiзiледi.  
      2. Мыналар:  
      1) жылдық жиынтық табыс айқындалғанға дейiн алып тасталатын салықтар;  
      2) Қазақстан Республикасының аумағында және басқа мемлекеттерде төленген корпоративтiк табыс салығы мен заңды тұлғалардың табыстарына салынатын салықтар;  
      3) жеңiлдiктi салық салынатын елдерде төленген салықтар;  
      4) үстеме пайдаға салынатын салық шегерiмге жатпайды.  
      *Ескерту. 114-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**115-бап. Шегерiмге жатпайтын шығындар**

      Мыналар:   
      1) табыс алуға бағытталған қызметке байланысты емес шығындар;   
      2) сот жарамды деп таныған мәмiлелер бойынша шығыстарды қоспағанда, сот жарамды деп таныған мәмiлелер бойынша шығыстарды қоспағанда, соттың заңды күшiне енген үкiмiнiң немесе қаулысының негiзiнде жалған кәсiпорын деп танылған салық төлеушiмен жасалған операциялар бойынша сот белгiлеген қылмыстық қызмет басталған күннен бастап жүргiзiлген шығыстар;   
      3) осы Кодекстiң 579-бабында айқындалған тәртiппен әрекетсiз деп танылған салық төлеушiмен уәкiлеттi органның ресми сайтында деректер жарияланған кезден бастап жасалған операциялар бойынша шығыстар;   
      4) сот жеке кәсiпкерлiк субъектiсi кәсiпкерлiк қызметтi жүзеге асыру ниетiнсiз жасады деп таныған мәмiле (мәмiлелер) бойынша шығыстар;   
      5) мемлекеттiк сатып алу туралы шарт бойынша бюджетке енгiзiлуге жататын (енгiзiлген) тұрақсыздық айыптарын (айыппұлдарды, өсiмпұлдарды) қоспағанда, бюджетке енгiзiлуге жататын (енгiзiлген) тұрақсыздық айыптары (айыппұлдар, өсiмпұлдар);   
      6) осы Кодексте шегерiмге жатқызу нормалары белгiленген шығыстардың көрсетiлген нормаларды қолдана отырып есептелген шегерiмнiң шектi сомасынан асып кету сомасы;   
      7) Қазақстан Республикасының немесе өзге мемлекеттiң (өзге мемлекеттiң бюджетiне төленген салық және басқа да мiндеттi төлемдер үшiн) салық заңнамасында белгiленген мөлшерден тыс есептелген (есепке жазылған) және төленген, салықтың және бюджетке төленетiн басқа да мiндеттi төлемдердiң сомасы;   
      8) осы Кодекстiң 97-бабының 2-тармағында көзделген әлеуметтiк сала объектiлерiн сатып алу, өндiру, салу, монтаждау, орнату жөнiндегi шығындар және олардың құнына енгiзiлетiн басқа да шығындар, сондай-ақ оларды пайдалану жөнiндегi шығыстар;   
      9) егер осы Кодексте өзгеше көзделмесе, салық төлеушi өтеусiз негiзде беретiн мүлiктiң құны. Өтеусiз орындалған жұмыстардың, көрсетiлген қызметтердiң құны осындай жұмыстар орындауға, қызметтер көрсетуге байланысты шеккен шығыстар мөлшерiнде айқындалады;   
      10) есепке жатқызылуға жататын қосылған құн салығы сомасының осы Кодекстiң 267-бабын қолданатын салық төлеушiде туындайтын, салық кезеңi iшiнде есепке жазылған қосылған құн салығы сомасынан асып кетуi;   
      11) осы Кодекстiң 106, 107-баптарында көзделген шегерiмдердi қоспағанда, резервтiк қорларға аударымдар;   
      12) кәсiпорынды мүлiктiк кешен ретiнде сатып алу-сату шарты бойынша берiлетiн тауарлық-материалдық қорлардың құны;   
      13) өнiмдi бөлу туралы келiсiмшарт бойынша қызметтi жүзеге асыратын жер қойнауын пайдаланушының төленген қосымша төлемiнiң сомасы;   
      14) осы Кодекстiң 87-бабына сәйкес салық төлеушiнiң амортизацияға жатпайтын активтердiң бастапқы құнына қосылатын шығындары шегерiмге жатпайды.  
      РҚАО-ның ескертпесi!  
      Осы бөлiк 2012.01.01 бастап қолданысқа енгiзiлдi және 2018.01.01 дейiн қолданыста болады.  
      Бас банктiң күмәндi және үмiтсiз активтерiн сатып алатын банктiң еншiлес ұйымы:  
      осы ұйымның Қазақстан Республикасының банктер және банк қызметi туралы заңнамасына сәйкес алған және мұндай ұйымға күмәндi және үмiтсiз активтер бойынша талап ету құқықтарын берген банкке аударылған ақша түрiндегi;  
      Қазақстан Республикасының банктер және банк қызметi туралы заңнамасында көзделген қызмет түрлерiн жүзеге асырумен байланысты емес шығыстарды шегерiмге жатқызуға құқылы емес.  
      *Ескерту. 115-бапқа өзгерiс енгiзiлдi - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңымен.*

**§ 3. Тiркелген активтер бойынша шегерiмдер**

**116-бап. Тiркелген активтер**

      1. Егер осы бапта өзгеше көзделмесе, мыналар тiркелген активтерге жатады:   
      1) түскен кезде халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес салық төлеушiнiң бухгалтерлiк есебiнде ескерiлген және табыс алуға бағытталған қызметте пайдалануға арналған негiзгi құралдар, жылжымайтын мүлiкке инвестициялар, материалдық емес және биологиялық активтер;   
      2) концессия шартының шеңберiнде концессионер (концессия шартын iске асыру үшiн тек қана концессионер арнайы құрған құқық мирасқоры немесе заңды тұлға) жүргiзген және (немесе) алған, қызмет мерзiмi бiр жылдан асатын активтер;   
      3) осы Кодекстiң 97-бабының 3-тармағында көрсетiлген әлеуметтiк сала объектiлерi болып табылатын, қызмет мерзiмi бiр жылдан асатын активтер;   
      4) табыс алуға бағытталған қызметте бiр жылдан астам уақыт бойы пайдалануға арналған, сенiмгерлiкпен басқарушының сенiмгерлiкпен басқару шарты бойынша немесе мүлiктi сенiмгерлiкпен басқаруды құру туралы өзге акт бойынша сенiмгерлiкпен басқаруға алған, қызмет мерзiмi бiр жылдан асатын активтер.   
      2. Мыналар тiркелген активтерге жатпайды:   
      1) жер қойнауын пайдаланушы коммерциялық табудан кейiн өндiру басталған кезге дейiн пайдалануға енгiзетiн және осы Кодекстiң 111-бабына сәйкес салық салу мақсатына орай ескерiлетiн негiзгi құралдар және материалдық емес активтер;  
      1-1) биологиялық активтердi, сондай-ақ осы баптың 1-тармағының 2), 3) және 4) тармақшаларында көрсетiлген активтердi қоспағанда, қаржылық есептiлiктiң халықаралық стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес амортизациялық аударымдарды есептеу жүргiзiлмейтiн активтер;  
      2) жер;   
      3) мұражай құндылықтары;   
      4) сәулет және өнер ескерткiштерi;   
      5) ортақ пайдаланымдағы құрылыстар: автомобиль жолдары, тротуарлар, бульварлар, гүлзарлар;   
      6) аяқталмаған күрделi құрылыс;   
      7) фильмқорына жататын объектiлер;   
      8) Қазақстан Республикасы шама бiрлiктерiнiң мемлекеттiк эталондары;   
      9) Қазақстан Республикасының 2000 жылғы 1 қаңтарға дейiн қолданыста болған салық заңнамасына сәйкес бұрын құны толығымен шегерiмдерге жатқызылған негiзгi құралдар;   
      10) халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес пайдалы қызмет мерзiмi белгiсiз деп танылған және салық төлеушiнiң бухгалтерлiк балансында ескерiлетiн, пайдалы қызмет мерзiмi белгiсiз материалдық емес активтер;   
      11) Қазақстан Республикасының инвестициялар туралы заңнамасына сәйкес жылдық жиынтық табыстан қосымша шегерiмдер құқығы берiле отырып, 2009 жылғы 1 қаңтарға дейiн жасалған келiсiмшарттар бойынша инвестициялық жоба шеңберiнде пайдалануға берiлген активтер;  
      11-1) 2009 жылғы 1 қаңтарға дейiн шегерiмге жатқызылған құн бөлiгiнде Қазақстан Республикасының инвестициялар туралы заңнамасына сәйкес корпоративтiк табыс салығын төлеуден босату ұсыныла отырып, 2009 жылғы 1 қаңтарға дейiн жасалған келiсiмшарттар бойынша инвестициялық жоба шеңберiнде пайдалануға берiлген активтер;  
      12) осы Кодекстiң 118-бабының 13-тармағында көзделген жағдайлардан басқа, осындай объектiлер пайдалануға берiлген салық кезеңiнен кейiнгi үш салық кезеңi iшiндегi преференция объектiлерi;   
      13) осы Кодекстiң 97-бабының 2-тармағында көзделген әлеуметтiк сала объектiлерi болып табылатын, қызмет мерзiмi бiр жылдан асатын активтер.  
      *Ескерту. 116-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2011.01.01 бастап қолданысқа енгiзiледi) Заңдарымен.*

**117-бап. Құндық балансты айқындау**

      1. Тiркелген активтердi есепке алу техникалық реттеу және метрология жөнiндегi уәкiлеттi мемлекеттiк орган белгiлеген сыныптамаға сәйкес қалыптастырылатын топтар бойынша мынадай тәртiппен жүзеге асырылады:

|  |  |  |
| --- | --- | --- |
| рет  N | топ  N | Тiркелген активтердiң атауы |
| 1 | 2 | 3 |
| 1. | I | Мұнай, газ ұңғымаларын және беру қондырғыларын қоспағанда, ғимараттар, құрылыстар |
| 2. | II | Мұнай-газ өндiру машиналары мен жабдықтарын, сондай-ақ ақпаратты өңдеуге арналған компьютерлер мен жабдықты қоспағанда, машиналар мен жабдық |
| 3. | III | Ақпаратты өңдеуге арналған компьютерлер, бағдарламалық қамтамасыз етiлiм мен жабдықтар |
| 4. | IV | Басқа топтарға енгiзiлмеген тiркелген активтер, оның iшiнде мұнай, газ ұңғымалары, беру қондырғылары, мұнай-газ өндiру машиналары мен жабдық |

      I топтың әрбiр объектiсi кiшi топқа теңестiрiледi.   
      2. Әрбiр кiшi топ (I топтың), топ бойынша салық кезеңiнiң басында және аяғында кiшi топтың (I топтың), топтың құндық балансы деп аталатын қорытынды сомалар айқындалады.   
      I топтың құндық балансы кiшi топтардың негiзгi құралдардың әрбiр объектiсi бойынша құндық баланстарынан және осы Кодекстiң 122-бабы 3-тармағының 2) тармақшасына сәйкес құралған кiшi топтың құндық балансынан тұрады.   
      3. Осы Кодекстiң 122-бабына сәйкес салық кезеңiнде жүргiзiлген түзетулердi ескеретiн, салық кезеңiнiң бас кезiндегi кiшi топтардың құндық балансы I топтың тiркелген активтерiнiң қалдық құны болып табылады.   
      4. Тiркелген активтер:   
      1) I топ бойынша - әрқайсысы топтың құндық балансының жекелеген кiшi тобын құрайтын тiркелген активтер объектiлерi бойынша;   
      2) II, III және IV топтар бойынша – топтардың құндық баланстары бойынша ескерiледi.   
      5. Түскен тiркелген активтер осы бапта белгiленген тәртiппен кiшi топтардың (I топ бойынша), топтардың (қалған топтар бойынша) тиiстi баланстарын осы Кодекстiң 118-бабына сәйкес айқындалатын құнға ұлғайтады.   
      6. Шығып қалған тiркелген активтер осы бапта белгiленген тәртiппен кiшi топтардың (I топ бойынша), топтардың (қалған топтар бойынша) тиiстi баланстарын осы Кодекстiң 119-бабына сәйкес айқындалатын құнға азайтады.   
      7. Кiшi топтың (I топтың), топтың салық кезеңiнiң басындағы құндық балансы:   
      кiшi топтың (I топтың), топтың алдыңғы салық кезеңiнiң аяғындағы құндық балансы   
      алу   
      алдыңғы салық кезеңiнде есептелген амортизациялық аударымдардың сомасы,   
      алу   
      осы Кодекстiң 121-бабына сәйкес жүргiзiлетiн түзетулер ретiнде айқындалады.   
      Кiшi топтың (I топтың), топтың салық кезеңiнiң басындағы құндық балансының мәнi терiс болмауға тиiс.   
      8. Кiшi топтың (I топтың), топтың салық кезеңiнiң аяғындағы құндық балансы:   
      кiшi топтың (I топтың), топтың салық кезеңiнiң басындағы құндық балансы   
      қосу   
      салық кезеңiнде түскен тiркелген активтер   
      алу   
      салық кезеңiнде шығып қалған тiркелген активтер   
      қосу   
      осы Кодекстiң 122-бабының 3-тармағына сәйкес жүргiзiлген түзетулер ретiнде айқындалады.   
      9. Сенiмгерлiкпен басқарушы осы Кодекстiң 116-бабы 1-тармағының 4) тармақшасында көрсетiлген тiркелген активтер бойынша топтардың (кiшi топтардың) жекелеген құндық баланстарын қалыптастыруға және осындай активтер бойынша осы Кодекстiң 58-бабының 5-тармағы негiзiнде бөлек салықтық есепке алуды жүргiзуге мiндеттi.  
      10. Салық төлеушi Қазақстан Республикасының инвестициялар туралы заңнамасына сәйкес корпоративтiк табыс салығын төлеуден босату ұсыныла отырып, 2009 жылғы 1 қаңтарға дейiн жасалған келiсiмшарттар бойынша инвестициялық жоба шеңберiнде 2009 жылғы 1 қаңтарға дейiн және (немесе) одан кейiн пайдалануға берiлген тiркелген активтер бойынша 2009 жылғы 1 қаңтарға дейiн шегерiмге жатқызылмаған құн бөлiгiнде топтардың (кiшi топтардың) жекелеген құндық балансын қалыптастыруға мiндеттi.  
      *Ескерту. 117-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 470-IV *(2012.01.01 бастап қолданысқа енгiзiледi) Заңдарымен.*

**118-бап. Тiркелген активтердiң түсiмi**

      1. Тiркелген активтер түскен кезде, оның iшiнде қаржы лизингi бойынша және тауарлық-материалдық қорлардың құрамынан аудару жолымен түскен кезде топтардың (кiшi топтардың) құндық балансын көрсетiлген активтердiң бастапқы құнына ұлғайтады.   
      Тiркелген активтердiң түсiмiн салық салу мақсатында тану түскен активтердi тiркелген активтердiң құрамына енгiзудi бiлдiредi.   
      2. Егер осы бапта өзгеше көзделмесе, тiркелген актив пайдалануға берiлген күннен бастап салық төлеушi шеккен шығындар тiркелген активтердiң бастапқы құнына қосылады. Мұндай шығындарға:   
      осы Кодекске сәйкес шегерiмге жатқызылуға жатпайтын шығындардан (шығыстардан);   
      осы Кодекстiң 100-бабы 12-тармағының екiншi бөлiгiне сәйкес шегерiмге жатқызылған шығындардан (шығыстардан);  
      салық төлеушiнiң осы Кодекстiң 100-бабы 6 және 13-тармақтарының, сондай-ақ осы Кодекстiң 101 - 114-баптарының негiзiнде шегерiмге құқығы болатын шығындардан (шығыстардан);  
      амортизациялық аударымдар шығындарынан (шығыстарынан);   
      бухгалтерлiк есепте туындайтын және осы Кодекстiң 100-бабының 15-тармағына сәйкес салық салу мақсатындағы шығыс ретiнде қарастырылмайтын шығындардан (шығыстардан) басқа тiркелген активтi сатып алуға, өндiруге, салуға, монтаждауға және орнатуға арналған шығындар, сондай-ақ халықаралық қаржылық есептiлiк стандарттарына және Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес оның құнын арттыратын басқа да шығындар жатады.   
      3. Егер осы тармақта өзгеше көзделмесе, сатуға арналған тауар-материалдық қорлардың немесе активтердiң құрамынан аудару жолымен түскен тiркелген активтiң бастапқы құны халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес мұндай түсiм күнiне айқындалған оның баланстық құны болып табылады.  
      Бұрын тiркелген актив ретiнде тану тоқтатылған, сатуға арналған тауар-материалдық қорлардың немесе активтердiң құрамынан аудару жолымен түскен тiркелген активтiң бастапқы құны халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес мұндай түсiм күнiне айқындалған, осы Кодекстiң 119-бабының 2-тармағында көрсетiлген құннан аспайтын оның баланстық құны болып табылады.   
      4. Тiркелген активтер өтеусiз алынған кезде, осы баптың 2-тармағының негiзiнде тiркелген активтердiң бастапқы құнына енгiзiлмейтiн шығындарды (шығыстарды) қоспағанда, халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес бастапқы тану кезiнде мұндай активтердiң құнын ұлғайтатын iс жүзiндегi шығындар ескерiле отырып, алынған активтердiң аталған активтердi қабылдап алу-беру актiсiнде көрсетiлген баланстық құны тiркелген активтердiң бастапқы құны болып табылады.  
      5. Жарғылық капиталға салым ретiнде алу кезiнде осы баптың 2-тармағының негiзiнде тiркелген активтердiң бастапқы құнына енгiзiлмейтiн шығындарды (шығыстарды) қоспағанда, халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес бастапқы тану кезiнде мұндай активтердiң құнын ұлғайтатын iс жүзiндегi шығындар ескерiле отырып, заңды тұлғаның құрылтай құжаттарында көрсетiлген салым құны тiркелген активтердiң бастапқы құны болып табылады.  
      6. Салық төлеушiнiң бiрiгу, қосылу, бөлiну немесе бөлiнiп шығу жолымен қайта ұйымдастырылуына байланысты тiркелген активтердi алу кезiнде осы баптың 2-тармағының негiзiнде тiркелген активтердiң бастапқы құнына енгiзiлмейтiн шығындарды (шығыстарды) қоспағанда, халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес бастапқы тану кезiнде мұндай активтердiң құнын ұлғайтатын iс жүзiндегi шығындар ескерiле отырып, осы тармақтың екiншi бөлiгiнде көзделген жағдайды қоспағанда, алынған активтердiң беру актiсiнде немесе бөлу балансында көрсетiлген баланстық құны осындай тiркелген активтердiң бастапқы құны болып табылады.  
      Бiрiгу жолымен құрылып, жаңадан пайда болған заңды тұлғаның немесе оған басқа заңды тұлға қосылған заңды тұлғаның кiшi тобының (тобының) құндық балансы осы Кодекстiң 119-бабының 6-тармағының екiншi бөлiгiне сәйкес беру актiсiнде осындай құн көрсетiлген жағдайда салықтық есепке алу деректерi бойынша берiлетiн тiркелген активтердiң құнына ұлғайтылады.  
      7. Сенiмгерлiкпен басқарушы тiркелген активтердi сенiмгерлiкпен басқаруға алған кезде:   
      1) беретiн тұлғаның осы активтерi тiркелген активтер болған жағдайда – осы Кодекстiң 119-бабының 10-тармағына сәйкес айқындалған құн;   
      2) өзге жағдайларда – аталған активтердi қабылдап алу-беру актiсiнiң деректерi бойынша айқындалған құн осындай тiркелген активтердiң бастапқы құны болып табылады.   
      8. Сенiмгерлiкпен басқару бойынша мiндеттемелердi тоқтатуға байланысты сенiмгерлiкпен басқарушыдан тiркелген активтердi алған кезде:   
      1) сенiмгерлiкпен басқарушының осы активтерi тiркелген активтер болған жағдайда – осы Кодекстiң 119-бабының 11-тармағына сәйкес айқындалған құн;   
      2) өзге жағдайларда – амортизациялық аударымдардың сомасына азайтылған, осы Кодекстiң 119-бабының 10-тармағына сәйкес айқындалған құн осындай тiркелген активтердiң бастапқы құны болып табылады. Бұл ретте, амортизациялық аударымдар есептi салық кезеңiнiң алдындағы сенiмгерлiкпен басқарудың әрбiр салық кезеңi үшiн алдыңғы кезеңдердегi амортизациялық аударымдар сомасына азайтылған, бастапқы құнға қолданылатын, тiркелген активтердiң тиiстi тобы үшiн осы Кодексте көзделген амортизацияның шектi нормасын негiзге ала отырып, есептеледi.   
      9. Концессионер (концессия шартын iске асыру үшiн тек қана концессионер арнайы құрған құқық мирасқоры немесе заңды тұлға) концессия шарты бойынша тiркелген активтердi алған кезде осы Кодекстiң 119-бабының 12-тармағына сәйкес айқындалған құн, мұндай құн болмаған жағдайда Қазақстан Республикасының Үкiметi белгiлеген тәртiппен айқындаған құн осындай активтердiң бастапқы құны болып табылады.   
      10. Концессия шарты тоқтатылған кезде концендент тiркелген активтердi алған кезде осы Кодекстiң 119-бабының 13-тармағына сәйкес айқындалған құн осындай тiркелген активтердiң бастапқы құны болып табылады.   
      11. Оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын салық төлеушi осы Кодекстiң 81-149-баптарына сәйкес корпоративтiк табыс салығын есептеуге көшкен кезде салықтарды есептеудiң жалпыға бiрдей белгiленген тәртiбiне көшу күнiне құнсыздану мен қайта бағалау есепке алынбай халықаралық қаржылық есептiлiк стандарттары мен Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалған, арнаулы салық режимiнде пайдаланылған негiзгi құралдардың, жылжымайтын мүлiкке инвестициялардың, материалдық емес және биологиялық активтердiң баланстық құны тiркелген активтердiң бастапқы құны болып табылады.   
      12. Табыс алуға бағытталған қызметте пайдаланылуы уақытша тоқтатылуына байланысты бұрын шығып қалған I топтың тiркелген активтерi табыс алуға бағытталған қызметте пайдалану үшiн мұндай тiркелген активтердi пайдалануға беру жүзеге асырылған салық кезеңiнде тiркелген активтердiң I тобының құндық балансына осы Кодекстiң 122-бабына сәйкес мұндай активтердiң құнын ұлғайтуға жатқызылатын шығыстарды ескере отырып, шығып қалу құны бойынша енгiзiлуге жатады.   
      13. Преференцияларының күшi жойылған активтер осы Кодекстiң 125-бабының 4-тармағында көрсетiлген жағдайларда топтың (кiшi топтың) құндық балансына осы баптың 2-тармағында белгiленген тәртiппен айқындалатын бастапқы құны бойынша енгiзiлуге жатады.   
      14. Преференциялар объектiсi осы баптың 13-тармағында көрсетiлген активтерден басқа, осы Кодекстiң 125-бабының 6-тармағында көрсетiлген жағдайда осы объект пайдалануға берiлген салық кезеңiнен кейiнгi үш салық кезеңi аяқталғаннан кейiн топтың (кiшi топтың) құндық балансына нөлдiк құн бойынша енгiзiлуге жатады.   
       *Ескерту. 118-бапқа өзгерiс енгiзiлдi - ҚР 2009.07.04.* N 167-IV *(2009.01.01 бастап қолданысқа енгiзiледi), 2009.11.16* N 200-IV *(2009.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**119-бап. Тiркелген активтердiң шығып қалуы**

      1. Егер осы бапта өзгеше белгiленбесе, толық амортизация және (немесе) құнсыздану нәтижесiнде тануды тоқтату жағдайларын қоспағанда, тiркелген активтердi бухгалтерлiк есепте негiзгi құралдар, жылжымайтын мүлiкке инвестициялар, материалдық емес және биологиялық активтер ретiнде тануды тоқтату, сондай-ақ сатуға арналған активтер құрамына ауыстыру осындай активтердiң шығып қалуы болып табылады.   
      Тiркелген активтердiң шығып қалуын салық салу мақсатында тану шығып қалған активтердi тiркелген активтердiң құрамынан алып тастауды бiлдiредi.   
      2. Егер осы бапта өзгеше белгiленбесе, кiшi топтың (топтың) құндық балансы шығып қалу күнiне қаржылық есептiлiктiң халықаралық стандарттары мен Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес айқындалған шығып қалатын тiркелген активтердiң баланстық құнына азайтылады.   
      3. Тiркелген активтердi, оның iшiнде қаржы лизингi шарты бойынша оларды тауар-материалдық қорлардың құрамына ауыстырусыз өткiзу кезiнде кiшi топтың (топтың) құндық балансы қосылған құн салығын қоспағанда, өткiзу құнына азайтылады.   
      Егер мүлiктiк кешен ретiнде кәсiпорынды сатып алу-сату шартын қоса алғанда, сатып алу-сату шартында өткiзу құны тiркелген активтер объектiлерi бойынша анықталмаса, кiшi топтың (топтың) құндық балансы өткiзу күнiне қаржылық есептiлiктiң халықаралық стандарттары мен Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес айқындалған шығып қалатын тiркелген активтердiң баланстық құнына азайтылады.   
      4. Тiркелген активтердi өтеусiз беру кезiнде кiшi топтың (топтың) құндық балансы аталған активтердi қабылдап алу-беру актiсiнде көрсетiлген бухгалтерлiк есепке алу деректерi бойынша берiлген активтердiң баланстық құнына азайтылады.   
      5. Тiркелген активтердi жарғылық капиталға салым ретiнде беру кезiнде кiшi топтың (топтың) құндық балансы Қазақстан Республикасы азаматтық заңнамасына сәйкес айқындалатын құнға азайтылады.   
      6. Егер осы тармақта өзгеше көзделмесе, қосу, бiрiктiру, бөлу немесе бөлiп шығару жолымен қайта ұйымдастыру нәтижесiнде тiркелген активтердiң шығып қалуы кезiнде қайта ұйымдастырылатын заңды тұлғаның кiшi тобының (тобының) құндық балансы беру актiсiнде немесе бөлiну балансында көрсетiлген, берiлген активтердiң баланстық құнына азайтылады.   
      Қосу, бiрiктiру жолымен қайта ұйымдастыру кезiнде салық төлеушiлер салықтық есепке алу мақсаттары үшiн қайта ұйымдастырылатын заңды тұлғаны салықтық есепке алу деректерi бойынша берiлетiн тiркелген активтердiң құнын:   
      1) I топтағы тiркелген активтер бойынша - осы Кодекстiң 117-бабының 3-тармағында көзделген тәртiппен есептелген, тiркелген активтердiң қалдық құнын;   
      2) II, III, IV топтардағы тiркелген активтер бойынша топтың барлық тiркелген активтерiн беру шартымен - осы Кодекстiң 117-бабының 8-тармағында көзделген тәртiппен есептелген топтың құндық балансының шамасын беру актiсiнде көрсетуге құқылы.   
      Қосу, бiрiктiру жолымен қайта ұйымдастырылатын заңды тұлғаның кiшi тобының (тобының) құндық балансы осы тармаққа сәйкес беру актiсiнде көрсетiлген салықтық есепке алу деректерi бойынша тiркелген активтердiң құнына азайтылады.   
      7. Құрылтайшы, қатысушы мүлiктi алған кезде кiшi топтың (топтың) құндық балансы құрылтайшылардың, қатысушылардың келiсiмi бойынша анықталған құнға азайтылады.   
      8. Тiркелген активтердi жоғалту, жою, бүлдiру, ысырап ету кезiнде:   
      1) тiркелген активтердi сақтандыру жағдайларында – кiшi топтың (топтың) құндық балансы сақтандыру шартына сәйкес сақтандыру ұйымы сақтанушыға төлеген сақтандыру төлемдерiнiң сомасына тең құнға азайтылады;   
      2) I топтың тiркелген активтерiн сақтандыру болмаған кезде – тиiстi кiшi топтардың құндық балансы тiркелген активтердiң осы Кодекстiң 117-бабының 3-тармағында көзделген тәртiппен есептелген қалдық құнына азайтылады;   
      3) I топтың тiркелген активтерiнен басқа, тiркелген активтердi сақтандыру болмаған кезде шығып қалу көрсетiлмейдi.   
      9. Лизинг алушы қаржы лизингiнiң затын лизинг берушiге қайтарған кезде кiшi топтың (топтың) құндық балансы қаржы лизингi бойынша сыйақы сомасына азайтылған, қаржы лизингiнiң затын сатып алу құны мен лизинг затын алған күннен бастап қайтару күнiне дейiн кезеңдегi лизингтiк төлемдер сомасы арасындағы оң айырмаға азайтылады.   
      10. Тiркелген активтердi сенiмгерлiкпен басқаруға беру кезiнде топтың (кiшi топтың) құндық балансы:   
      1) I топ бойынша – тiркелген активтердiң қалдық құнына;   
      2) II, III және IV топтар бойынша – беру күнiне халықаралық қаржылық есептiлiк стандарттары мен Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес анықталған баланстық құнға азайтылады.   
      11. Сенiмгерлiкпен басқарушы сенiмгерлiкпен басқару жөнiндегi мiндеттемелердi тоқтатқан кезде топтың (кiшi топтың) баланстық құнын:   
      1) I топ бойынша – осы Кодекстiң 117-бабының 3-тармағында көзделген тәртiппен есептелген тiркелген активтердiң қалдық құнына;   
      2) II, III және IV топтар бойынша:   
      топтың барлық активтерiн беру кезiнде – осы Кодекстiң 117-бабының 8-тармағында көзделген тәртiппен есептелген топтың құндық балансының шамасына;   
      қалған жағдайларда - осы Кодекстiң 118-бабына сәйкес айқындалған, берiлетiн активтердiң амортизациялық аударымдар сомасына азайтылған бастапқы құнына азайтады. Бұл ретте амортизациялық аударымдар осы Кодексте тiркелген активтердiң тиiстi тобы үшiн көзделген, алдыңғы кезеңдер үшiн амортизациялық аударымдар сомасына азайтылған бастапқы құнға қолданылатын амортизацияның шектi нормасы негiзге алынып, есептi салық кезеңiнiң алдындағы сенiмгерлiкпен басқарудың әрбiр салық кезеңi үшiн есептеледi.   
      12. Концессия шарты бойынша концессионерге тiркелген активтердi беру кезiнде конценденттiң тобының (кiшi тобының) құндық балансы:   
      1) I топ бойынша – осы Кодекстiң 117-бабының 3-тармағында көзделген тәртiппен есептелген тiркелген активтердiң қалдық құнына;   
      2) II, III және IV топтар бойынша – Қазақстан Республикасының Үкiметi белгiлеген тәртiппен анықталған құнға азайтылады.   
      13. Концессия шарты тоқтатылған кезде концендентке тiркелген активтердi беру кезiнде концессионердiң тобының (кiшi тобының) құндық балансы:   
      1) I топ бойынша – осы Кодекстiң 117-бабының 3-тармағында көзделген тәртiппен есептелген тiркелген активтердiң қалдық құнына;   
      2) II, III және IV топтар бойынша – Қазақстан Республикасының Үкiметi белгiлеген тәртiппен анықталған құнға азайтылады.   
      14. Табыс алуға бағытталған қызметте тiркелген активтердi пайдалануды уақытша тоқтатқан кезде:   
      1) I топ бойынша – тиiстi кiшi топтардың құндық балансы осы Кодекстiң 117-бабының 3-тармағында көзделген тәртiппен есептелген тiркелген активтердiң қалдық құнына азайтылады. Кiшi топтың құндық балансын азайту активтi пайдаланудан уақытша шығарудың және пайдалану уақытша тоқтатылғаннан кейiн оны пайдалануға берудiң салықтық кезеңдерi сәйкес келмеген жағдайда жүргiзiледi;   
      2) II, III және IV топтар бойынша шығып қалу көрсетiлмейдi.   
      Тiркелген активтердi пайдалануды уақытша тоқтатуға мұндай активтердi бухгалтерлiк есепте негiзгi құралдар, жылжымайтын мүлiкке инвестициялар, материалдық емес және биологиялық активтер ретiнде тануды тоқтатпай, тiркелген активтердi пайдаланудан уақытша шығару жатады.   
       *Ескерту. 119-бапқа өзгерiс енгiзiлдi - ҚР 2009.07.04* N 167-IV *(2009.01.01. бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**120-бап. Амортизациялық аударымдарды есептеу**

      1. Тiркелген активтердiң құны осы Кодексте белгiленген тәртiппен және шарттарда амортизациялық аударымдарды есептеу жолымен шегерiмге жатады.  
      2. Егер осы бапта өзгеше белгiленбесе, әрбiр кiшi топ, топ бойынша амортизациялық аударымдар салықтық есепке алу саясатында көрсетiлген, осы тармақта белгiленген шектi нормалардан аспауға тиiс амортизация нормаларын салық кезеңiнiң соңында кiшi топтың, топтың құндық балансына қолдану жолымен анықталады:

|  |  |  |  |
| --- | --- | --- | --- |
| рет  N | топ  N | Тiркелген активтердiң атауы | Амортизацияның  шектi нормасы  (%) |
| 1 | 2 | 3 | 4 |
| 1 | I | Мұнай, газ ұңғымаларын және беру қондырғыларын қоспағанда, ғимараттар, құрылыстар | 10 |
| 2 | II | Мұнай-газ өндiру машиналары мен жабдықтарын, сондай-ақ ақпаратты өңдеуге арналған компьютерлер мен жабдықтарды қоспағанда, машиналар мен жабдық | 25 |
| 3 | III | Ақпаратты өңдеуге арналған компьютерлер, бағдарламалық қамтамасыз етiлiм мен жабдықтар | 40 |
| 4 | IV | Басқа топтарға енгiзiлмеген тiркелген активтер, соның iшiнде мұнай, газ ұңғымалары, беру қондырғылары, мұнай-газ өндiру машиналары мен жабдықтары | 15 |

      2-1. Осы Кодекстiң 117-бабының 10-тармағында көрсетiлген топтардың (кiшi топтардың) құндық баланстары бойынша амортизациялық аударымдар салық кезеңiнiң соңында топтардың (кiшi топтардың) мұндай құндық баланстарына осы бапта белгiленген амортизацияның шектi нормаларын қолдану жолымен айқындалады.  
      3. Мұнай, газ ұңғымаларын және беру қондырғыларын қоспағанда, ғимараттар мен құрылыстар бойынша амортизациялық аударымдар әрбiр объект бойынша жеке анықталады.  
      4. Салық төлеушi таратылған немесе қайта ұйымдастырылған, оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын заңды тұлға осы Кодекстiң 81-149-баптарына сәйкес корпоративтiк табыс салығын есептеуге көшкен жағдайда, сондай-ақ ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар және селолық тұтыну кооперативтерi үшiн арнаулы салық режимiн қолдануды тоқтатқан кезде амортизациялық аударымдар салық кезеңiндегi қызмет кезеңiне түзетiледi.   
      5. Салық төлеушi Қазақстан Республикасының аумағында алғаш рет пайдалануға берiлетiн, осы Кодекстiң 123-бабы 2-тармағының ережелерiне сәйкес келетiн өндiрiстiк мақсаттағы ғимараттарды және құрылыстарды, машиналар мен жабдықтарды:   
      тiркелген активтер деп тануға және олардың құнын осы Кодекстiң 116-122-баптарында белгiленген тәртiппен шегерiмге жатқызуға немесе   
      преференциялар объектiлерi деп тануға және олардың құнын осы Кодекстiң 123-125-баптарында белгiленген талаптар сақталған кезде және тәртiппен шегерiмге жатқызуға құқылы.   
      6. Қазақстан Республикасының аумағында алғаш рет пайдалануға берiлген тiркелген активтер бойынша жер қойнауын пайдаланушы пайдаланудың бiрiншi салықтық кезеңiнде осы тiркелген активтердi жылдық жиынтық табыс алу мақсатында кемiнде үш жыл пайдаланған жағдайда амортизацияның екi еселенген нормалары бойынша амортизациялық аударымдар есептеуге құқылы. Осы тiркелген активтер пайдаланудың бiрiншi салық кезеңiнде топтың құндық балансынан бөлек ескерiледi. Келесi салық кезеңiнде осы тiркелген активтер тиiстi топтың құндық балансына қосуға жатады.   
      Осы тармақтың ережелерi бiр мезгiлде мынадай талаптарға сәйкес келетiн:   
      1) өздерiн пайдалану ерекшелiктерiне орай жер қойнауын пайдалануға арналған келiсiмшарт (келiсiмшарттар) бойынша қызметтi жүзеге асырумен тiкелей себеп-салдарлы байланысы бар активтер болып табылатын;   
      2) салықтық есепте жер қойнауын пайдаланушы осы активтер бойынша шеккен келесi шығыстар жер қойнауын пайдалануға арналған келiсiмшарт (келiсiмшарттар) бойынша қызмет пен келiсiмшарттан тыс қызмет арасында бөлуге жатпайтын тiркелген активтерге ғана қолданылады.  
      *Ескерту. 120-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2011.07.21* № 470-IV *(2012.01.01 бастап қолданысқа енгiзiледi) Заңдарымен.*

**121-бап. Тiркелген активтер бойынша басқа да шегерiмдер**

      1. Өтеусiз берудi қоспағанда, кiшi топтың (I топ бойынша) тiркелген активтерi шығып қалғаннан кейiн кiшi топтың салық кезеңi соңындағы құндық балансы мөлшерiндегi сома I топтың тiркелген активтерiнiң шығып қалуынан болған залал деп танылады.   
      Осы кiшi топтың құндық балансы нөлге теңестiрiледi және шегерiмге жатқызылмайды.   
      2. Топтың (II, III және IV топтар бойынша) барлық тiркелген активтерi шығып қалғаннан кейiн тиiстi топтың салық кезеңi соңындағы құндық балансы, егер осы бапта өзгеше көзделмесе, шегерiмге жатқызылады.   
      3. Кiшi топтың (I топ бойынша) немесе топтың (II, III және IV топтар бойынша) барлық тiркелген активтерiн өтеусiз берген кезде тиiстi кiшi топтың немесе топтың құндық балансы салық кезеңiнiң соңында нөлге теңестiрiледi және шегерiмге жатқызылмайды.   
      4. Салық төлеушi кiшi топтың (топтың) салық кезеңi соңындағы құндық балансының республикалық бюджет туралы заңмен белгiленген және салық кезеңiнiң соңғы күнi қолданыста болатын айлық есептiк көрсеткiштiң 300 еселенген мөлшерiнен кем соманы құрайтын шамасын шегерiмге жатқызуға құқылы.  
      *Ескерту. 121-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*

**122-бап. Келесi шығыстар шегерiмi**

      1. Келесi шығыстар деп осы баптың 2-тармағында көрсетiлген активтердi пайдалану, жөндеу, реконструкциялау, жаңғырту, ұстау және тарату кезiнде шеккен, оның iшiнде жер қойнауын пайдаланушылардың аударымдары осы   
Кодекстiң 107-бабына сәйкес шегерiмге жататын тарату қорының қаражаты есебiнен жүргiзiлген шығыстарын қоспағанда, салық төлеушiнiң резервтiк қорлары есебiнен жүргiзiлетiн iс жүзiндегi шығыстар түсiндiрiледi.   
      2. Осы баптың 3 және 6-тармақтарында көрсетiлгенде  
рiн сондай-ақ амортизацияға жатпайтын активтердiң бастапқы құнын осы Кодекстiң 87-бабының 4-тармағына сәйкес ұлғайтатын келесi шығыстарды қоспағанда, келесi шығыстар олар iс жүзiнде жүргiзiлген салық кезеңiнде шегерiмге жатқызылуға тиiс.   
      Мынадай активтерге:   
      1) тiркелген активтерге және (немесе)   
      2) мыналарда:  
      осы тармақтың 1) тармақшасында;  
      коммерциялық табудан кейiн өндiру басталған кезге дейiнгi кезеңде - осы Кодекстiң 116-бабы 2-тармағының 1) тармақшасында;  
      осы Кодекстiң 116-бабы 2-тармағының 6), 13) тармақшаларында көрсетiлген активтердi қоспағанда, қаржылық есептiлiктiң халықаралық стандарттары мен Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес салық төлеушiнiң бухгалтерлiк есебiнде ескерiлетiн және табыс алуға бағытталған қызметке пайдалануға арналған негiзгi құралдарға, жылжымайтын мүлiкке инвестицияларға, материалдық емес және биологиялық активтерге қатысты осы тармақтың ережелерi қолданылады.  
      3. Осы бапта өзгеше көзделмесе, бухгалтерлiк есепте осы Кодекстiң 116-бабы 2-тармағының 12) тармақшасында, осы баптың 2-тармағының 1) тармақшасында көрсетiлген активтердiң баланстық құнын ұлғайтуға жатқызылатын келесi шығыстардың, сондай-ақ осы Кодекстiң 125-бабының 5-тармағында көрсетiлген келесi шығыстардың сомасы:   
      1) топтың (кiшi топтың) актив түрiне сәйкес келетiн құндық балансын ұлғайтады;   
      2) топтың (кiшi топтың) актив түрiне сәйкес келетiн құндық балансы болмаған кезде ағымдағы салық кезеңiнiң аяғында топтың (кiшi топтың) актив түрiне сәйкес келетiн құндық балансын қалыптастырады.   
      Осы Кодекстiң 118-бабының 12-тармағында көзделген жағдайды қоспағанда, осы тармақта көзделген келесi шығыстар салық салу мақсатында олар бухгалтерлiк есепте активтердiң баланстық құнын ұлғайтуға жатқызылған салық кезеңiнде танылады.   
      4. Жалға алушы жалға алынатын негiзгi құралдарға қатысты жұмсаған келесi шығыстардың сомасы шегерiмге жатқызылады.   
      5. Өндiрiстiк мақсаттағы ғимараттар мен құрылыстарды, сондай-ақ машиналар мен жабдықтарды реконструкциялауға, жаңғыртуға жұмсалатын келесi шығыстар инвестициялық салық преференцияларын қолдануға құқығы бар салық төлеушiнiң таңдауы бойынша осы баптың 3-тармағына немесе осы Кодекстiң 123-125-баптарына сәйкес шегерiмге жатқызылуға тиiс.  
      6. Осы Кодекстiң 116-бабы 2-тармағының 1) тармақшасында көрсетiлген активтер бойынша пайдалы қазбаларды коммерциялық табудан кейiн өндiру басталған кезден бастап шеккен келесi шығыстардың бухгалтерлiк есепте мұндай активтердiң баланстық құнын ұлғайтуға жатқызылатын сомасы салық кезеңiнiң соңында, оның iшiнде мұндай сома салық кезеңiнiң соңында нөлге тең болған жағдайда осы Кодекстiң 111-бабының 1-тармағында көзделген амортизацияланатын активтердiң тобы бойынша жинақталған шығыстардың сомасын ұлғайтады.  
      Осы тармақта көзделген келесi шығыстар салық салу мақсатында олар бухгалтерлiк есепте активтердiң баланстық құнын ұлғайтуға жатқызылған салық кезеңiнде танылады.  
      *Ескерту. 122-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2011.07.21* № 467-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**§ 4. Инвестициялық салық преференциялары**

**123-бап. Инвестициялық салық преференциялары**

      1. Инвестициялық салық преференциялары (бұдан әрi – преференциялар) салық төлеушiнiң таңдауы бойынша осы бапқа және осы Кодекстiң 124 , 125-баптарына сәйкес қолданылады және преференциялар объектiлерiнiң құнын және (немесе) реконструкциялауға, жаңғыртуға арналған келесi шығыстарды шегеруге жатқызуды бiлдiредi.   
      Осы баптың 6-тармағында көрсетiлгендердi қоспағанда, Қазақстан Республикасы заңды тұлғаларының преференцияларды қолдануға құқығы бар.   
      2. Қазақстан Республикасының аумағында алғаш рет пайдалануға берiлетiн өндiрiстiк мақсаттағы ғимараттар және құрылыстар, машиналар мен жабдықтар, егер пайдалануға берiлген салық кезеңiнен кейiнгi кемiнде үш салық кезеңi iшiнде бiр мезгiлде мынадай талаптарға сәйкес келсе:   
      1) осы Кодекстiң 116-бабы 1-тармағының 2) тармақшасында көрсетiлген активтер немесе негiзгi құралдар болып табылса;   
      2) преференцияларды қолданған салық төлеушi табыс алуға бағытталған қызметте пайдаланса;   
      3) оларды пайдалану ерекшелiктерiне байланысты жер қойнауын пайдалануға арналған келiсiмшарт (келiсiмшарттар) бойынша қызметтi жүзеге асырумен тiкелей себеп-салдарлы байланысы бар активтер болып табылмаса;   
      РҚАО-ның ескертпесi!  
      5) тармақша 2012.01.01 бастап қолданысқа енгiзiледi.  
      4) жер қойнауын пайдаланушы осы активтер бойынша шеккен келесi шығыстар салық есебiнде жер қойнауын пайдалануға арналған келiсiмшарт (келiсiмшарттар) бойынша қызмет пен келiсiмшарттан тыс қызмет арасында бөлуге жатпаса;  
      5) Қазақстан Республикасының инвестициялар туралы заңнамасына сәйкес 2009 жылғы 1 қаңтарға дейiн жасалған келiсiмшарттар бойынша инвестициялық жоба шеңберiнде пайдалануға берiлетiн активтер болып табылмаса, преференция объектiлерiне жатқызылады.  
      3. Өндiрiстiк мақсаттағы ғимараттар мен құрылыстарды, машиналар мен жабдықтарды реконструкциялауға, жаңғыртуға жұмсалатын келесi шығыстар, мұндай ғимараттар мен құрылыстар, машиналар мен жабдықтар бiр мезгiлде мынадай талаптарға сәйкес келген кезде:   
      1) халықаралық қаржылық есептiлiк стандарттарына және Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес салық төлеушiнiң бухгалтерлiк есебiнде негiзгi құралдар ретiнде ескерiлсе;   
      2) реконструкциялау, жаңғырту жүзеге асырылған соң пайдалануға берiлген салық кезеңiнен кейiнгi кемiнде үш салық кезеңi iшiнде табыс алуға бағытталған қызметте пайдалануға арналған болса;   
      3) реконструкциялауды, жаңғыртуды жүзеге асыру кезеңiнде пайдаланудан уақытша шығарылса;   
      4) оларды пайдалану ерекшелiктерiне байланысты жер қойнауын пайдалануға арналған келiсiмшарт (келiсiмшарттар) бойынша қызметтi жүзеге асырумен тiкелей себеп-салдарлы байланысы бар активтер болып табылмаса;   
      5) жер қойнауын пайдаланушы осы активтер бойынша шеккен келесi шығыстар салық есебiнде жер қойнауын пайдалануға арналған келiсiмшарт (келiсiмшарттар) бойынша қызмет пен келiсiмшарттан тыс қызмет арасында бөлуге жатпаса, олар iс жүзiнде жүргiзiлген салық кезеңiнде шегерiмге жатқызылуға тиiс.   
      Преференцияларды қолдану мақсаты үшiн негiзгi құралды реконструкциялау, жаңғырту – келесi шығыстардың бiр түрi, олардың нәтижелерi бiр мезгiлде:   
      негiзгi құралдың конструкциясын өзгерту, оның iшiнде жаңалау;   
      негiзгi құралдың қызмет ету мерзiмiн үш жылдан астам уақытқа ұзарту;   
      реконструкциялауды, жаңғыртуды жүзеге асыру үшiн осы негiзгi құрал пайдаланудан уақытша шығарылған күнтiзбелiк айдың басындағы техникалық сипаттамаларымен салыстырғанда негiзгi құралдың техникалық сипаттамаларының жақсаруы болып табылады.   
      4. Преференцияларды қолдану мақсаты үшiн мыналардан:   
      сауда ғимараттарынан (осындай ғимараттардың бөлiктерiнен);   
      мәдени-ойын-сауыққа арналған ғимараттардан (осындай ғимараттардың бөлiктерiнен);   
      қонақ үй, мейрамхана ғимараттарынан және қысқа мерзiмде тұруға арналған басқа да ғимараттардан, қоғамдық тамақтану ғимараттарынан (осындай ғимараттардың бөлiктерiнен);   
      офистiк ғимараттардан (осындай ғимараттардың бөлiктерiнен);   
      автомобильдерге арналған гараждардан (осындай ғимараттардың бөлiктерiнен);   
      автотұрақтардан (осындай ғимараттардың бөлiктерiнен) басқа тұрғынжай емес ғимараттар (тұрғынжай емес ғимараттардың бөлiктерi) өндiрiстiк мақсаттағы ғимараттарға жатады.   
      Преференцияларды қолдану мақсаты үшiн: спортқа арналған құрылыстар мен демалу орындарынан, мәдени-ойын-сауық, қонақ үйге, мейрамханаға арналған, әкiмшiлiк мақсаттарға, автомобильдер тұрағына немесе аялдауына арналған құрылыстардан басқа құрылыстар өндiрiстiк мақсаттағы құрылыстарға жатады.   
      5. Преференцияларды қолдану мақсаты үшiн:   
      құрылыс мердiгерлiгi шартын жасасу жолымен салу кезiнде – мемлекеттiк қабылдау комиссиясы ғимараттың (ғимарат бөлiгiнiң) пайдалануға берiлу актiсiне қол қойғаннан кейiн құрылысты жүргiзушiнiң құрылыс объектiсiн тапсырысшыға беруi;   
      қалған жағдайларда - мемлекеттiк қабылдау комиссиясының ғимараттың (ғимарат бөлiгiнiң) пайдалануға берiлу актiсiне қол қоюы Қазақстан Республикасының аумағында жаңадан салынған ғимараттың (ғимарат бөлiгiнiң) алғаш рет пайдалануға берiлуi болып табылады.   
      6. Мынадай талаптардың бiреуiне немесе бiрнешеуiне сәйкес келсе:   
      1) салық төлеушiге салық салу осы Кодекстiң 5-бөлiмiне сәйкес жүзеге асырылса;   
      2) салық төлеушi осы Кодекстiң 279-бабының 1)-4) тармақшаларында көрсетiлген акцизделетiн тауарларды өндiрудi және (немесе) өткiзудi жүзеге асырса;   
      3) салық төлеушi осы Кодекстiң 63-тарауында көзделген арнаулы салық режимiн қолданса, салық төлеушiлердiң преференцияларды қолдануға құқығы жоқ.  
      *Ескерту. 123-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi), 2009.11.16* N 200-IV *(2012.01.01 бастап қолданысқа енгiзiледi) Заңдарымен.*

**124-бап. Преференцияларды қолдану**

      1. Преференцияларды қолдану мынадай әдiстердiң бiрi:   
      1) объект пайдалануға берiлгеннен кейiнгi шегерiм әдiсi;   
      2) объект пайдалануға берiлгенге дейiнгi шегерiм әдiсi бойынша жүзеге асырылады.   
      2. Объект пайдалануға берiлгеннен кейiнгi шегерiм әдiсiн қолдану преференция объектiлерiнiң осы Кодекстiң 125-бабының 2 және 3-тармақтарына сәйкес айқындалған бастапқы құнын пайдаланудың алғашқы үш салық кезеңi iшiнде тең үлеспен немесе пайдалануға беру жүзеге асырылған салық кезеңiнде бiржолғы шегерiмге жатқызуды бiлдiредi.   
      3. Объект пайдалануға берiлгенге дейiнгi шегерiм әдiсiн қолдану преференция объектiлерiн салуға, өндiруге, сатып алуға, монтаждауға және орнатуға жұмсалған шығындарды, сондай-ақ өндiрiстiк мақсаттағы ғимараттар мен құрылыстар, машиналар мен жабдықтар пайдалануға берiлгенге дейiн осындай шығындар iс жүзiнде жүргiзiлген салық кезеңiнде оларды реконструкциялауға, жаңғыртуға жұмсалған келесi шығыстарды шегерiмге жатқызуды бiлдiредi.   
      4. Егер преференциялар қолданылған өндiрiстiк мақсаттағы ғимараттар мен құрылыстар, машиналар мен жабдықтар пайдалануға берiлген салық кезеңiнен кейiнгi үш салық кезеңi iшiнде мына жағдайлардың бiрiнде:   
      1) салық төлеушi осы Кодекстiң 123-бабының 2-4-тармақтары ережелерiнiң бұзылуына жол берсе;   
      2) преференцияларды қолданған салық төлеушi немесе мұндай салық төлеушi қайта ұйымдастырылған жағдайда оның құқық мирасқоры осы Кодекстiң 123-бабының 6-тармағы ережелерiнiң кез келгенiне сәйкес келетiн жағдай туындаса, преференциялар қолданылған кезiнен бастап жойылады және салық төлеушi олар қолданылған әрбiр салық кезеңi үшiн преференциялар сомасына шегерiмдердi азайтуға мiндеттi.

**125-бап. Преференция объектiлерiн салықтық есепке алу**   
                **ерекшелiктерi**

      1. Егер осы бапта өзгеше белгiленбесе, салық төлеушi преференция объектiлерiн, сондай-ақ өндiрiстiк мақсаттағы ғимараттар мен құрылыстарды, машиналар мен жабдықтарды реконструкциялауға, жаңғыртуға жұмсалған келесi шығыстарды есепке алуды солар бойынша преференциялар қолданылған өндiрiстiк мақсаттағы ғимараттар мен құрылыстар, машиналар мен жабдықтар пайдалануға берiлген салық кезеңiнен кейiнгi үш салық кезеңi iшiнде тiркелген активтерден бөлек жүзеге асырады. Z0  
      Преференция объектiлерi және өндiрiстiк мақсаттағы ғимараттар мен құрылыстарды, машиналар мен жабдықтарды реконструкциялауға, жаңартуға жұмсалған келесi шығыстар преференциялар қолданылған әрбiр объект бойынша ескерiледi.   
      2. Негiзгi құрал болып табылатын преференциялар объектiсiнiң бастапқы құнына салық төлеушi осы объект пайдалануға берiлген күнге дейiн шеккен шығындар қосылады. Мұндай шығындарға объектiнi сатып алуға, оны өндiруге, салуға, монтаждауға және орнатуға жұмсалған шығындар, сондай-ақ:   
      осы Кодекске сәйкес шегерiмге жатқызылуға жатпайтын шығындардан (шығыстардан);   
      осы Кодекстiң 100-бабы 12-тармағының екiншi бөлiгiне сәйкес шегерiмге жатқызылған шығындардан (шығыстардан);  
      салық төлеушiнiң осы Кодекстiң 100-бабы 6 және 13-тармақтарының, сондай-ақ осы Кодекстiң 101 - 114-баптарының негiзiнде шегерiмге құқығы болатын шығындардан (шығыстардан);  
      амортизациялық аударымдар шығындарынан (шығыстарынан);   
      бухгалтерлiк есепке алуда туындайтын және салық осы Кодекстiң 100-бабының 15-тармағына сәйкес салу мақсатындағы шығыс ретiнде қарастырылмайтын шығындардан (шығыстардан) басқа, халықаралық қаржылық есептiлiк стандарттарына және Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес оның құнын арттыратын басқа да шығындар жатады.   
      3. Осы Кодекстiң 116-бабы 1-тармағының 2) тармақшасында көрсетiлген актив болып табылатын преференциялар объектiсiнiң бастапқы құны осы Кодекстiң 118-бабының 9-тармағында көзделген тәртiппен айқындалады.   
      4. Солар бойынша преференциялар жойылған активтер осы Кодекстiң 116-бабы 1-тармағының ережелерiне сай болғанда пайдалануға берiлген күнiнен бастап тiркелген активтер болып танылады және осы Кодекстiң 117 және 118-баптарында көзделген тәртiппен осындай актив түрiне сәйкес келетiн топтың (кiшi топтың) құндық балансына қосылады.   
      5. Өндiрiстiк мақсаттағы ғимараттар мен құрылыстарды, машиналар мен жабдықтарды реконструкциялауға, жаңғыртуға жұмсалған келесi шығыстар бойынша преференциялар жойылған кезде мұндай шығыстар осы Кодекстiң 122-бабының 3-тармағында көзделген тәртiппен ескерiледi.   
      6. Преференциялар объектiсi осы баптың 4-тармағында көрсетiлгендерден басқа, преференциялар объектiсi пайдалануға берiлген салық кезеңiнен кейiнгi үш салық кезеңi өткен соң осы Кодекстiң 116-бабы 1-тармағының ережелерiне сай болғанда тiркелген актив болып танылады және осы Кодекстiң 117 және 118-баптарында көзделген тәртiппен осындай объект түрiне сәйкес келетiн топтың (кiшi топтың) құндық балансына қосылады.  
      *Ескерту. 125-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**§ 5. Туынды қаржы құралдары**

**126-бап. Жалпы ережелер**

      1. Хеджирлеу мақсатында немесе базалық активтi жеткiзу жолымен атқарылған кезде туынды қаржы құралын қолданған жағдайда туынды қаржы құралының салық есебi осы Кодекстiң 129, 130-баптарына сәйкес жүзеге асырылады.   
      2. Туынды қаржы құралдары бойынша залал осы Кодекстiң 136-бабына сәйкес айқындалады және осы Кодекстiң 129, 130-баптары ескерiле отырып, осы Кодекстiң 137-бабына сәйкес ауыстырылады.

**127-бап. Свопты қоспағанда, туынды қаржы құралдары**  
                 **бойынша табыс**

      1. Свопты қоспағанда, осы бапқа сәйкес айқындалатын түсiмдердiң шығыстардан асып түсуi туынды қаржы құралы бойынша табыс болып табылады. Салық есебiнiң мақсатында табыс туынды қаржы құралы орындалған немесе мерзiмiнен бұрын тоқтатылған кезде айқындалады.   
      2. Туынды қаржы құралы бойынша түсiмдер мәмiле мерзiмi iшiндегi, сондай-ақ орындалған немесе мерзiмiнен бұрын тоқтатылған күнгi аралық есеп айырысулар кезiнде осы туынды қаржы құралы бойынша алуға жататын (алынған) төлемдер болып табылады.   
      3. Туынды қаржы құралы бойынша шығыстар мәмiле мерзiмi iшiндегi, сондай-ақ орындалған немесе мерзiмiнен бұрын тоқтатылған күнгi осы туынды қаржы құралы бойынша аралық есеп айырысулар кезiнде төлеуге жататын (төленген) төлемдер болып табылады.

**128-бап. Своп бойынша табыс**

      1. Түсiмдердiң шығыстардан асып түсуi своп бойынша табыс болып табылады, олар осы бапқа сәйкес айқындалады. Салық есебi мақсатында своп бойынша табыс есептi салық кезеңiнiң соңында айқындалады.   
      2. Своп бойынша түсiмдер есептi салық кезеңi iшiнде осы своп бойынша алуға жататын (алынған) төлемдер болып табылады.   
      3. Своп бойынша шығыстар есептi салық кезеңi iшiнде осы своп бойынша төлеуге жататын (төленген) төлемдер болып табылады.

**129-бап. Хеджирлеу операциялары бойынша салық есебiнiң**   
                 **ерекшелiктерi**

      1. Хеджирлеу – бағаның қолайсыз өзгеруi немесе хеджирлеу объектiсiнiң өзге де көрсеткiшi салдарынан болатын ықтимал залалды азайту мақсатында туынды қаржы құралдарымен жасалатын операциялар. Активтер және (немесе) мiндеттемелер, сондай-ақ көрсетiлген активтерге және (немесе) мiндеттемелерге немесе күтiлiп отырған мәмiлелерге байланысты ақша қаражатының ағындары хеджирлеу объектiлерi болып табылады.   
      2. Туынды қаржы құралдарымен жасалатын операцияларды хеджирлеу операцияларына жатқызудың негiздiлiгiн растау үшiн салық төлеушi салық декларациясын табыс еткен кезде осы операцияларды жасау хеджирлеу объектiсiмен жасалатын мәмiлелер бойынша ықтимал залалдардың (жете пайда алмаудың) мөлшерiн азайтуға алып келетiнiн (алып келуi мүмкiн екенiн) растайтын есеп-қисапты табыс етедi.   
      3. Хеджирлеу операциялары бойынша табыс немесе залал салық есебi мақсатында осы Кодекстiң хеджирлеу объектiсi үшiн айқындалған нормаларына сәйкес ескерiледi.   
      4. Хеджирлеу операциялары бойынша табыс немесе залал салық есебi мақсатында сол бойынша айқындалған салық кезеңiнде танылады.

**130-бап. Салық есебiнiң базалық активтi жеткiзу жолымен**   
                **атқарылған кездегi ерекшелiктерi**

      1. Егер туынды қаржы құралын атқару базалық активтi сатып алу немесе өткiзу жолымен жүргiзiлсе, онда көрсетiлген базалық активтердi сатып алу немесе өткiзу нәтижесiнде төлеуге жататын (шеккен) шығыстар және алуға жататын (алынған) төлемдер туынды қаржы құралдары бойынша шығыстарға және түсiмдерге жатқызылмайды.   
      2. Осы баптың 1-тармағында көрсетiлген операциялардың түсiмдерi мен шығыстар салық есебi мақсатында осы Кодекстiң базалық актив бойынша табыстар мен шегерiмдерге қолданылатын нормаларына сәйкес ескерiледi.   
      *Ескерту. 130-бапқа өзгерту енгiзiлдi - ҚР 200.11.16* N 200-IV *(2009.01.01 бастап қолданысқа енгiзiледi) Заңымен.*

**§ 6. Табыстар мен шегерiмдердi түзету**

**131-бап. Жалпы ережелер**

      Түзету – осы Кодекстiң 132-бабында белгiленген жағдайларда есептi салық кезеңiндегi табыстың немесе шегерiмнiң мөлшерiн бұрын танылған табыстың немесе шегерiмнiң сомасы шегiнде ұлғайту немесе азайту.

**132-бап. Табыстар мен шегерiмдердi түзету**

      1. Табыстар немесе шегерiмдер мынадай жағдайларда:   
      1) тауарларды толық немесе iшiнара қайтарғанда;   
      2) мәмiленiң шарттарын өзгерткенде;   
      3) сатылған немесе сатып алынған тауарлар, орындалған жұмыстар, көрсетiлген қызметтер үшiн бағаны, өтемақыны өзгерткенде;   
      4) бағадан жеңiлдiктер, сатудан жеңiлдiктер жасалғанда;   
      5) шарттың талаптарын негiзге ала отырып, өткiзiлген немесе сатып алынған тауарлар, орындалған жұмыстар, көрсетiлген қызметтер үшiн ұлттық валютамен төленуге тиiс сома өзгергенде;   
      6) ол бойынша табысты түзету осы баптың 2-тармағына сәйкес жүргiзiлетiн талапты есептен шығарғанда түзетуге жатады.   
      2. Табысты түзетудi салық төлеушi-кредитор:   
      заңды тұлғадан:   
      дара кәсiпкерден;   
      Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғадан осындай тұрақты мекеменiң қызметiне қатысты талаптар бойынша талапты есептен шығарған кезде жүргiзедi.   
      Осы тармақта көзделген табысты түзету:   
      1) салық төлеушi-дебитор таратылған кезде оны тарату балансын бекiту күнiне салық төлеушi-кредитор талап қоймаған;   
      2) заңды күшiне енген сот шешiмi бойынша талап есептен шығарылған жағдайларда жүзеге асырылады.   
      Түзету бiр мезгiлде мынадай талаптарды сақтаған кезде:   
      1) талаптардың туындауын растайтын бастапқы құжаттар болғанда;   
      2) талап бухгалтерлiк есепте табысты түзету күнiне көрсетiлгенде не алдыңғы кезеңдердегi бухгалтерлiк есепте шығысқа жатқызылғанда (есептен шығарылғанда) жүргiзiледi. Табысты түзету есептен шығарылған талаптың және осындай талап бойынша бұрын танылған табыстың сомасы шегiнде жүргiзiледi.   
      Осы Кодекске сәйкес күмәндi деп танылған талаптарға осы тармақтың ережелерi қолданылмайды.   
      3. Табысты түзету талаптардың мөлшерiн оларды кәсiпорынның сатып алу-сату шарты бойынша мүлiктiк кешен ретiнде беруге байланысты азайтылған кезде жүргiзiлмейдi.  
      4. Табыстар мен шегерiмдердi түзету осы баптың 1-тармағында көрсетiлген жағдайлар басталған салық кезеңiнде жүргiзiледi.  
      *Ескерту. 132-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**12-тарау. САЛЫҚ САЛЫНАТЫН ТАБЫСТЫ АЗАЙТУ ЖӘНЕ САЛЫҚ**   
**ТӨЛЕУШIЛЕРДIҢ КЕЙБIР САНАТТАРЫН САЛЫҚ САЛУДАН БОСАТУ**

**133-бап. Салық салынатын табысты азайту**

      1. Салық төлеушiнiң салық салынатын табысты мынадай шығыс түрлерiне:   
      1) салық салынатын табыстың 3 процентiнен аспайтын жалпы сомасы мөлшерiнде:   
      нақты шеккен шығыстардың осы Кодекстiң 97-бабының 2-тармағында көзделген әлеуметтiк сала объектiлерiн пайдаланған кезде алуға жататын (алынған) табыстардан асып түскен сомасын;   
      коммерциялық емес ұйымдарға және қызметiн әлеуметтiк салада жүзеге асыратын ұйымдарға өтеусiз негiзде берiлген мүлiктiң құнын. Өтеусiз орындалған жұмыстардың, көрсетiлген қызметтердiң құны осындай жұмыстарды орындаумен, қызметтер көрсетумен байланысты шеккен шығыстар мөлшерiнде айқындалады. Өтеусiз берiлген өзге де мүлiктiң құны аталған мүлiктi қабылдау-беру актiсiнде көрсетiлген, берiлген мүлiктiң баланстық құны мөлшерiнде айқындалады;  
      көмектi алатын тұлғаның тарапынан өтiнiш жасалу негiзiнде салық төлеушiнiң шешiмi болған кездегi демеушiлiк және қайырымдылық көмектi;   
      2) мүгедектердiң еңбегiне ақы төлеуге жұмсалған шығыстардың 2 еселенген мөлшерiн және мүгедектердiң жалақысының және басқа да төлемдердiң есептелген әлеуметтiк салық сомасының 50 процентiн;   
      3) жеке тұлға салық төлеушiде кемiнде үш жыл жұмыс iстеу мiндеттемесi туралы шартты жасасқан жағдайда, салық төлеушiмен еңбек қатынастарында тұрмаған жеке тұлғаны оқытуға арналған шығыстарды;  
      РҚАО-ның ескертпесi!  
      4) тармақшаға өзгерiс енгiзу көзделген - ҚР 2012.01.09 N 535-IV (2013.01.01 бастап қолданысқа енгiзiледi) Заңымен.  
      4) осы Кодекстiң 135-1-бабының 1-тармағында айқындалған дербес бiлiм беру ұйымдарына өтеусiз негiзде берiлген мүлiктiң құнын азайтуға құқығы бар.  
      РҚАО-ның ескертпесi!  
      1-тармақты 5) тармақшамен толықтыру көзделген - ҚР 2012.01.09 N 535-IV (2013.01.01 бастап қолданысқа енгiзiледi) Заңымен.  
      Осы тармақшаның мақсатында оқытуға арналған шығыстар:   
      оқытуға ақы төлеуге жұмсалған нақты шығыстарды;   
      Қазақстан Республикасының Үкiметi белгiлеген нормалар шегiнде тұруға жұмсалған нақты шығыстарды;   
      оқитын адамға салық төлеушi айқындаған мөлшерде, бiрақ Қазақстан Республикасының Үкiметi белгiлеген нормалардан аспайтын ақша сомасын төлеуге арналған шығыстарды;   
      оқуға түскен кезде оқу орнына және оқу аяқталғаннан кейiн қайту жолына жұмсалған нақты шығыстарды қамтиды.  
      2. Салық төлеушiнiң мынадай табыс түрлерiне салық салынатын табысты:   
      1) негiзгi құралдардың, жылжымайтын мүлiкке инвестициялардың, биологиялық активтердiң қаржы лизингi бойынша сыйақыны;   
      2) борыштық бағалы қағаздар бойынша сыйақыны есебiне жатқызу күнi Қазақстан Республикасының аумағында жұмыс iстейтiн қор биржасының ресми тiзiмiнде болатын осындай сыйақыны;   
      3) мемлекеттiк эмиссиялық бағалы қағаздар, агенттiк облигациялар бойынша сыйақыны;  
      3-1) мемлекеттiк эмиссиялық бағалы қағаздарды өткiзуден шеккен залалдарға азайтылған мемлекеттiк эмиссиялық бағалы қағаздарды өткiзу кезiнде құн өсiмiнен түсетiн табыстарды;  
      3-2) агенттiк облигацияларды өткiзуден туындаған залалдарға азайтылған агенттiк облигацияларды өткiзу кезiнде құн өсiмiнен түсетiн табыстарды;  
      4) табиғи және техногендiк сипаттағы төтенше жағдайлар туындаған жағдайда гуманитарлық көмек түрiнде алынған және мақсатты пайдаланылған мүлiктiң құнын;   
      5) республикалық мемлекеттiк кәсiпорын мемлекеттiк органнан немесе республикалық мемлекеттiк кәсiпорыннан Қазақстан Республикасы Үкiметiнiң шешiмi негiзiнде өтеусiз негiзде алған негiзгi құралдардың құнын;   
      6) заңды тұлғадағы немесе консорциумдағы акцияларды, қатысу үлестерiн өткiзуден туындаған залалдарға азайтылған, заңды тұлғадағы немесе консорциумдағы акцияларды, қатысу үлестерiн өткiзу кезiнде құн өсiмiнен түсетiн табыстарды азайтуға құқығы бар. Осы тармақша бiр мезгiлде мынадай:  
      акцияларды немесе қатысу үлестерiн өткiзу күнiне салық төлеушiнiң осы акцияларды немесе қатысу үлестерiн үш жылдан астам иеленуi;  
      эмитент заңды тұлғаның немесе онда қатысу үлесi өткiзiлетiн заңды тұлғаның немесе қатысу үлесiн консорциумда өткiзетiн осындай консорциумға қатысушының жер қойнауын пайдаланушы болып табылмауы;  
      эмитент заңды тұлға немесе онда қатысу үлесi өткiзiлетiн заңды тұлға активтерi құнының немесе қатысу үлесi өткiзiлетiн консорциумға қатысушылар активтерi жалпы құнының 50 пайыздан астамы осындай өткiзу күнiне жер қойнауын пайдаланушылар (жер қойнауын пайдаланушы) болып табылмайтын тұлғалардың (тұлғаның) мүлкiн құрау талаптары орындалған кезде қолданылады;  
      7) өткiзу күнi Қазақстан Республикасының аумағында жұмыс iстейтiн қор биржасының ресми тiзiмдерiнде болатын бағалы қағаздарды осы қор биржасында ашық сауда-саттық әдiсiмен өткiзуден туындайтын залалдарға азайтылған, өткiзу күнi Қазақстан Республикасының аумағында жұмыс iстейтiн қор биржасының ресми тiзiмдерiнде болатын бағалы қағаздарды осы қор биржасында ашық сауда-саттық әдiсiмен өткiзу кезiнде құн өсiмiнен түсетiн табыстарға азайтуға құқығы бар.  
      3. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
      *Ескерту. 133-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.12.30* № 234-IV *(2009.01.01 бастап қолданысқа енгiзiледi), 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**134-бап. Коммерциялық емес ұйымдарға салық салу**

      1. Осы Кодекстiң мақсаты үшiн акционерлiк қоғамдарды, мекемелердi және пәтерлер (үй-жайлар) иелерi кооперативтерiнен басқа тұтыну кооперативтерiн қоспағанда, Қазақстан Республикасының азаматтық заңнамасында коммерциялық емес ұйым үшiн белгiленген нысанда тiркелген ұйым қызметiн қоғамдық мүдденi көздеп жүзеге асыратын және мынадай талаптарға сай келетiн:   
      1) осындай қызметiне орай табыс алу мақсаты жоқ   
      2) алынған таза табысты немесе мүлiктi қатысушылар арасында бөлмейтiн ұйым коммерциялық емес ұйым деп танылады.   
      2. Коммерциялық емес ұйымның мемлекеттiк әлеуметтiк тапсырысты жүзеге асыруға арналған шарт бойынша, депозиттер бойынша сыйақы, грант, кiру жарналары және мүшелiк жарналар, кондоминиумға қатысушылардың жарналары, қайырымдылық және демеушiлiк көмек, өтеусiз алынған мүлiк, өтеусiз негiздегi аударымдар мен қайырмалдық түрiндегi табысы, осы баптың 1-тармағында көрсетiлген шарттар сақталған жағдайда, салық салуға жатпайды.  
      Осы тармақтың мақсаты үшiн:  
      ортақ мүлiктi күтiп-ұстау және пайдалану бойынша ортақ шығыстарды жабуға бағытталған үй-жайлар (пәтерлер) меншiк иелерiнiң мiндеттi төлемдерi;  
      тұтастай үйдi қажеттi пайдалануға мiндеттi және қамтамасыз ету қатарына жатпайтын, үй-жайлардың (пәтерлердiң) меншiк иелерiне олардың келiсiмiмен жүктелген қосымша шығыстарды жабуға бағытталған үй-жайлар (пәтерлер) меншiк иелерiнiң төлемдерi;  
      үй-жайлардың (пәтерлердiң) меншiк иелерi мiндеттi төлемдер мерзiмiн өткiзiп алған кезде ортақ шығыстар шотына Қазақстан Республикасының заңнамасында белгiленген мөлшерде есептелген өсiмпұл кондоминиумға қатысушылардың жарналары болып танылады.  
      Кондоминиумға қатысушылар жарналарының мөлшерi және оларды енгiзу тәртiбi Қазақстан Республикасының тұрғын үй қатынастары туралы заңнамалық актiсiнде белгiленген тәртiппен үй-жайлар (пәтерлер) меншiк иелерiнiң кооперативi мүшелерiнiң жалпы жиналысында бекiтiледi.  
      3. Осы баптың 1-тармағында аталған шарттар сақталмаған жағдайда, коммерциялық емес ұйымның табыстары жалпыға бiрдей белгiленген тәртiппен салық салуға жатады.   
      4. Осы баптың 2-тармағында көрсетiлмеген табыстар жалпыға бiрдей белгiленген тәртiппен салық салуға жатады.   
      Бұл ретте коммерциялық емес ұйым осы бапқа сәйкес салық салудан босатылған табыстар бойынша және жалпыға бiрдей белгiленген тәртiппен салық салуға жататын табыстар бойынша бөлек есеп жүргiзуге мiндеттi.   
      5. Жалпыға бiрдей белгiленген тәртiппен салық салуға жататын табыстарды алған кезде коммерциялық емес ұйым шығыстарының шегерiмдерге жатқызылатын сомасы салық төлеушiнiң таңдауы бойынша барабар немесе бөлек әдiс бойынша айқындалады.   
      6. Шығыстардың жалпы сомасындағы шегерiмге жатқызылатын шығыстар сомасы барабар әдiс бойынша осы баптың 2-тармағында көрсетiлмеген табыстардың үлес салмағы негiзге алына отырып, коммерциялық емес ұйым табыстарының жалпы сомасында айқындалады.   
      7. Салық төлеушi бөлек әдiс бойынша осы баптың 2-тармағында көрсетiлген табыстарға жатқызылатын шығыстар және жалпыға бiрдей белгiленген тәртiппен салық салуға жататын табыстарға жатқызылатын шығыстар бойынша бөлек есеп жүргiзедi.   
       *Ескерту. 134-бапқа орыс тiлiнде өзгерту енгiзiлдi, мемлекеттiк  тiлдегi мәтiнi өзгермейдi- ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.12.30* № 234-IV *(2010.01.01 бастап қолданысқа енгiзiледi) Заңдарымен.*

**135-бап. Әлеуметтiк салада қызметiн жүзеге асыратын**   
                **ұйымдарға салық салу**

      1. Осы бапта көзделген ұйымдардың табыстарына осы бапта белгiленген талаптар сақталған кезде салық салуға жатпайды.   
      2. Осы Кодекстiң мақсаты үшiн қызметiн әлеуметтiк салада жүзеге асыратын ұйымдарға осы тармақта көрсетiлген қызмет түрлерiн жүзеге асыратын, өтеусiз алынған мүлiк түрiндегi табыстар және депозиттер бойынша сыйақылар ескерiле отырып, олардан алынатын табыстар осындай ұйымдардың жылдық жиынтық табысының кемiнде 90 процентiн құрайтын ұйымдар жатады.   
      Әлеуметтiк саладағы қызметке мынадай қызмет түрлерi:   
      1) косметологиялық, санаторий-курорттық қызметтердi қоспағанда, медициналық қызметтер көрсету;   
      РҚАО-ның ескертпесi!  
      2) тармақшаға өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      2) қызметтiң осы түрлерiн жүргiзу құқығына тиiстi лицензиялар бойынша жүзеге асырылатын мектепке дейiнгi тәрбие мен оқыту; бастауыш, негiзгi орта, жалпы орта бiлiм беру; техникалық және кәсiптiк, орта бiлiмнен кейiнгi, жоғары және жоғары оқу орнынан кейiнгi бiлiм беру және қосымша бiлiм беру жөнiнде қызметтер көрсету;   
      3) ғылым саласындағы уәкiлеттi орган аккредиттеген ғылыми және (немесе) ғылыми-техникалық қызмет субъектiлерi жүзеге асыратын ғылым (ғылыми зерттеулер жүргiзудi, автордың ғылыми зияткерлiк меншiктi пайдалануын, оның iшiнде iске асыруын қоса алғанда), спорт (коммерциялық сипаттағы спорттық ойын-сауық iс-шараларынан басқа), мәдениет (кәсiпкерлiк қызметтен басқа), Қазақстан Республикасының заңнамасына сәйкес тарихи-мәдени игiлiк объектiлерiнiң тiзiлiмiне немесе Тарих және мәдениет ескерткiштерiнiң мемлекеттiк тiзiмiне енгiзiлген тарихи-мәдени мұра мен мәдени құндылықтарды сақтау (ақпарат таратуды және насихатты қоспағанда) бойынша қызметтер көрсету саласындағы, сондай-ақ балаларды, қарттар мен мүгедектердi әлеуметтiк қорғау және әлеуметтiк қамсыздандыру саласындағы қызмет;   
      4) кiтапхана қызметi жатады.   
      Осы тармақта көзделген ұйымдардың табыстары олар көрсетiлген қызмет түрлерiн жүзеге асыруға жұмсалған кезде салық салуға жатпайды.   
      3. Осы Кодекстiң мақсаты үшiн қызметiн әлеуметтiк салада жүзеге асыратын ұйымдарға мынадай талаптарға сай келетiн:   
      1) салық кезеңiнде мүгедектер саны қызметкерлердiң жалпы санының кемiнде 51 процентiн құрайтын;   
      2) салық кезеңiнде мүгедектердiң еңбегiне ақы төлеу бойынша шығыстар еңбекке ақы төлеу бойынша жалпы шығыстардың кемiнде 51 процентiн (есту, сөйлеу, сондай-ақ көру қабiлетiнен айрылған мүгедектер жұмыс iстейтiн мамандандырылған ұйымдарда – кемiнде 35 процентiн) құрайтын ұйымдар да жатады.   
      4. Қызметiн әлеуметтiк салада жүзеге асыратын ұйымдарға акцизделетiн тауарлар өндiру мен өткiзу жөнiндегi қызметтен табыстар алатын ұйымдар жатпайды.   
      5. Осы бапта көзделген шарттар бұзылған жағдайда, алынған табыстар осы Кодексте белгiленген тәртiппен салық салуға жатады.  
      *Ескерту. 135-бапқа өзгерту енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi), 2011.02.18* N 408-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**135-1-бап. Дербес бiлiм беру ұйымдарына салық салу**

      1. Осы Кодекстiң мақсаттары үшiн:  
      1) осы тармақтың 2) - 5) тармақшаларында айқындалған дербес бiлiм беру ұйымдарын қаржыландыруды қамтамасыз ету үшiн Қазақстан Республикасы Тұңғыш Президентiнiң – Елбасының бастамасы бойынша құрылған, жоғары басқару органы Жоғары қамқоршылық кеңес болып табылатын коммерциялық емес ұйым;  
      2) бiр мезгiлде мынадай талаптарды сақтаған кезде:  
      Қазақстан Республикасының Үкiметi құрған;  
      жоғары басқару органы Қазақстан Республикасының заңдарына сәйкес құрылған Жоғары қамқоршылық кеңес болып табылатын;  
      Қазақстан Республикасының заңдарында белгiленген мынадай деңгейлер:  
      бастауыш, негiзгi және жоғары мектеп;  
      орта бiлiмнен кейiнгi бiлiм беру;  
      жоғары және жоғары оқу орнынан кейiнгi бiлiм беру;  
      қосымша бiлiм беру бойынша бiлiм беру қызметiнiң бiр немесе бiрнеше түрiн жүзеге асыратын коммерциялық емес бiлiм беру ұйымы;  
      3) бiр мезгiлде мынадай талаптарға сай келетiн:  
      Қазақстан Республикасы Үкiметiнiң шешiмi бойынша құрылған акционерлiк қоғам болып табылатын;  
      осындай қоғамның дауыс беретiн акцияларының 50 және одан да көп пайызы осы тармақтың 2) тармақшасында аталған тұлғаға тиесiлi болатын;  
      Қазақстан Республикасының заңнамалық актiлерiне сәйкес денсаулық сақтау саласындағы қызметтi жүзеге асыратын Денсаулық сақтау саласындағы ұлттық холдинг;  
      4) осы тармақтың 3) тармақшасында аталған ұйымды қоспағанда, егер бiр мезгiлде мынадай талаптарға сай келетiн:  
      осындай ұйымның дауыс беретiн акцияларының (қатысу үлестерiнiң) 50 және одан да көп пайызы осы тармақтың 2) және 3) тармақшаларында аталған тұлғаларға тиесiлi болатын не осы тармақтың 2) тармақшасында аталған тұлғалар ғана құрған коммерциялық емес ұйым болып табылатын;  
      осындай ұйымның өтеусiз алынған мүлiк және депозиттер бойынша сыйақылары түрiндегi табыстарын ескере отырып, жылдық жиынтық табысында алған табыстарының кемiнде 90 пайызын мынадай қызметтiң бiр немесе бiрнеше түрiн:  
      медициналық қызметтер көрсетудi (косметологиялық, санаторий-курорттық қызметтердi қоспағанда);  
      Қазақстан Республикасының заңдарында белгiленген бiлiм беру қызметiнiң мынадай деңгейлерi:  
      бастауыш, негiзгi және жоғары мектеп;  
      орта бiлiмнен кейiнгi бiлiм беру;  
      жоғары және жоғары оқу орнынан кейiнгi бiлiм беру;  
      қосымша бiлiм беру бойынша қызметтер көрсетудi;  
      ғылым саласындағы қызметтi, атап айтқанда: iргелi және қолданбалы ғылыми зерттеулердi қоса алғанда, ғылыми-техникалық, инновациялық, ғылыми-зерттеу қызметiн;  
      осы тармақшада көрсетiлген қызмет түрлерi бойынша консультациялық қызметтер көрсетудi жүзеге асырудан алынған табыс құрайтын ұйым дербес бiлiм беру ұйымы деп танылады.  
      Осы тармақшаның мақсаттары үшiн осы тармақшада көрсетiлген қызмет түрлерiн жүзеге асырудан алынған және жұмсалған құрылтайшының түсiмдерi де жоғарыда көрсетiлген қызмет түрлерiн жүзеге асырудан алынған табыстар деп танылады;  
      5) осы тармақтың 3) тармақшасында аталған ұйымды қоспағанда, егер бiр мезгiлде мынадай талаптарға сай келетiн:  
      осындай ұйымның дауыс беретiн акцияларының (қатысу үлестерiнiң) 50 және одан да көп пайызы осы тармақтың 2) және 3) тармақшаларында аталған тұлғаларға тиесiлi болатын не тек қана осы тармақтың 2) тармақшасында аталған тұлғалар құрған коммерциялық емес ұйым болып табылатын ұйым дербес бiлiм беру ұйымы деп танылады;  
      осындай ұйымның есептi салық кезеңiндегi табысы ғылым саласындағы мынадай қызмет түрлерiнiң бiреуiн немесе бiрнешеуiн жүзеге асырған жағдайда салық салудан босатылады:  
      ғылыми-техникалық  
      инновациялық  
      iргелi және қолданбалы ғылыми зерттеулердi қоса алғанда, ғылыми-зерттеу.  
      Жүзеге асырылатын қызмет түрлерiн осы тармақтың 5) тармақшасында көрсетiлген ғылым саласындағы қызмет түрлерiне жатқызу ғылым саласындағы мемлекеттiк уәкiлеттi органның қорытындысымен расталады.  
      Ұйымдар мынадай қызмет түрлерiнiң бiреуiн немесе бiрнешеуiн:  
      медициналық қызметтер көрсетудi (косметологиялық, санаторий-курорттық қызметтердi қоспағанда);  
      Қазақстан Республикасының заңдарында белгiленген бiлiм беру қызметiнiң мынадай деңгейлерi:  
      бастауыш, негiзгi және жоғары мектеп;  
      орта бiлiмнен кейiнгi бiлiм беру;  
      жоғары және жоғары оқу орнынан кейiнгi бiлiм беру;  
      қосымша бiлiм беру бойынша қызметтер көрсетудi;  
      аталған қызмет түрлерi бойынша консультациялық қызметтер көрсетудi жүзеге асырса, оларға осы тармақша қолданылмайды.  
      2. Дербес бiлiм беру ұйымы бюджетке төленуге жататын корпоративтiк табыс салығының сомасын анықтаған кезде осы Кодекстiң 139-бабына сәйкес есептелген корпоративтiк табыс салығының сомасы 100 пайызға азайтылады.  
      Осы баптың 1-тармағының 3), 4) және 5) тармақшаларында аталған дербес бiлiм беру ұйымының алған таза табысы немесе мүлкi қатысушылар арасында бөлiнген салық кезеңдерi бойынша осы тармақтың ережесi қолданылмайды.  
      *Ескерту. 12-тарау 135-1-баппен толықтырылды - ҚР 2011.01.19* N 395-IV *(2011.01.01 бастап қолданысқа енгiзiледi) Заңымен, өзгерту енгiзiлдi - ҚР 2011.07.21* № 467-IV *(2011.01.01 бастап қолданысқа енгiзiледi) Заңымен.*

      РҚАО-ның ескертпесi!  
      135-2-бап 2012.01.01 бастап қолданысқа енгiзiлдi және 2018.01.01 дейiн қолданыста болады.

**135-2-бап. Екiншi деңгейдегi банктердiң кредиттiк**  
                  **портфельдерiнiң сапасын жақсартуға маманданған,**  
                  **дауыс беретiн акцияларының жүз пайызы Қазақстан**  
                  **Республикасының Ұлттық Банкiне тиесiлi ұйымға**  
                  **салық салу**

      1. Екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйымның табыстары, егер мұндай табыстар мынадай қызмет түрлерiн жүзеге асырудан алынған жағдайда, салық салудан босатылуға жатады:  
      1) екiншi деңгейдегi банктерден күмәндi және үмiтсiз активтердi сатып алу және оларды өткiзу;  
      2) екiншi деңгейдегi банктердiң кредиттiк портфельдерiнiң сапасын жақсартуға маманданған ұйымның екiншi деңгейдегi банктерден оларға қойылатын талап ету құқықтарын сатып алған заңды тұлғалардың жарғылық капиталындағы акцияларды және (немесе) қатысу үлестерiн иелену және өткiзу;  
      3) екiншi деңгейдегi банктердiң кредиттiк портфельдерiнiң сапасын жақсартуға маманданған ұйымның күмәндi және үмiтсiз активтер бойынша талап ету құқықтарын сатып алған екiншi деңгейдегi банктер шығарған және орналастырған акцияларды және (немесе) облигацияларды иеленуi және өткiзуi;  
      4) екiншi деңгейдегi банктердiң кредиттiк портфельдерiнiң сапасын жақсартуға маманданған ұйымның заңды тұлғаларға талап ету құқықтарын екiншi деңгейдегi банктерден сатып алу бойынша алынған мүлiктi жалға беру немесе өтемiн төлеп уақытша пайдаланудың өзге нысанында пайдалану;  
      5) ақшаны бағалы қағаздарға орналастыру.  
      Бұл ретте алынуға жататын табыстарды осы тармақта көрсетiлген табыстарға жатқызу уәкiлеттi органның келiсiмi бойынша Қазақстан Республикасының Ұлттық Банкi белгiлеген тәртiппен жүргiзiледi.  
      2. Осы баптың 1-тармағында көрсетiлмеген қызмет түрлерiн жүзеге асырудан түсетiн табыстар жалпыға бiрдей белгiленген тәртiппен салық салуға жатады. Бұл ретте екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйым осы бапқа сәйкес салық салудан босатылатын табыстар бойынша және жалпыға бiрдей белгiленген тәртiппен салық салуға жататын табыстар бойынша бөлек есеп жүргiзуге мiндеттi.  
      3. Жалпыға бiрдей белгiленген тәртiппен салық салуға жататын табыстарды алған кезде екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйым шығыстарының шегерiмге жатқызылатын сомасы мұндай ұйымның таңдауы бойынша барабар немесе бөлек әдiс бойынша айқындалады.  
      4. Шығыстардың жалпы сомасындағы шегерiмге жатқызылатын шығыстар сомасы барабар әдiс бойынша осы баптың 1-тармағында көрсетiлмеген қызмет түрлерiн жүзеге асырудан алынған табыстардың үлес салмағы негiзге алына отырып, табыстардың жалпы сомасында айқындалады.  
      5. Екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйым бөлек әдiс бойынша осы баптың 1-тармағында көрсетiлген қызмет түрлерiн жүзеге асырудан алынған табыстарға жатқызылатын шығыстар және жалпыға бiрдей белгiленген тәртiппен салық салуға жататын табыстарға жатқызылатын шығыстар бойынша бөлек есеп жүргiзедi.  
      *Ескерту. 12-тарау 135-2-баппен толықтырылды - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**13-тарау. ЗАЛАЛДАР**

**136-бап. Залал ұғымы**

      1. Кәсiпкерлiк қызметтен шегетiн залал деп:   
      1) осы Кодекстiң 99-бабында көзделген түзетулер ескерiле отырып, шегерiмдердiң жылдық жиынтық табыстан асып түсуi;   
      2) кәсiпорынды мүлiктiк кешен ретiнде сатудан шегетiн залал танылады.   
      2. Бағалы қағаздарды өткiзуден шегетiн залал:   
      1) борыштық бағалы қағаздарды қоспағанда, бағалы қағаздар бойынша – өткiзу құны мен сатып алу құны арасындағы терiс айырма;   
      2) борыштық бағалы қағаздар бойынша – өткiзу күнiндегi дисконт амортизациясы және (немесе) сыйлықақы ескерiле отырып, өткiзу құны мен сатып алу құны арасындағы терiс айырма болып табылады.   
      3. Шығыстардың осы Кодекстiң 127, 128-баптарына сәйкес айқындалатын түсiмдерден асып түсуi хеджирлеу операцияларының ерекшелiктерi ескерiле отырып, туынды қаржы құралдары бойынша залал болып табылады.  
      4. Осы Кодекстiң 87-бабы 2-тармағының 1), 2) және 3) тармақшаларында көрсетiлген, амортизацияға жатпайтын активтердiң өткiзiлу құны мен бастапқы құнының арасындағы терiс айырма осындай активтердi өткiзуден шеккен залал болып табылады.  
      5. Осы баптың 2, 3 және 4-тармақтарында көрсетiлген залалдар, сондай-ақ I топтың тiркелген активтерiнiң шығып қалуынан шеккен залалдар кәсiпкерлiк қызметтен шегетiн залал болып табылмайды.  
      *Ескерту. 132-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**137-бап. Залалдарды ауыстыру**

      1. Кәсiпкерлiк қызметтен шегетiн залалдар, сондай-ақ I топтың тiркелген активтерiнiң шығып қалуынан шеккен залалдар осы салық кезеңдерiнiң салық салынатын табысы есебiнен өтеу үшiн кейiнгi он жылды қоса алғандағы кезеңге ауыстырылады. Z0  
      1-1. Осы Кодекстiң 87-бабы 2-тармағының 1), 2) және 3) тармақшаларында көрсетiлген, амортизацияға жатпайтын активтердi өткiзуден шеккен залалдар осы Кодекстiң 87-бабы 2-тармағының 1), 2) және 3) тармақшаларында көрсетiлген, амортизацияға жатпайтын активтердi өткiзу кезiнде алынған құн өсiмiнен түскен табыс есебiнен өтеледi.  
      Егер бұл залалдар орын алған кезеңiнде өтеле алмаса, онда олар келесi қоса алғандағы он жылға ауыстырылуы және осы Кодекстiң 87-бабы 2-тармағының 1), 2) және 3) тармақшаларында көрсетiлген, амортизацияға жатпайтын активтердi өткiзу кезiнде алынған құн өсiмiнен түскен табыс есебiнен өтелуi мүмкiн.  
      2. Егер осы бапта өзгеше белгiленбесе, осы баптың 3, 4, 4-1 және 4-2-тармақтарында көрсетiлген бағалы қағаздарды өткiзу кезiнде алынған құн өсiмiнен түсетiн табыстарды қоспағанда, бағалы қағаздарды өткiзу кезiнде туындайтын залалдар басқа бағалы қағаздарды өткiзу кезiнде құн өсiмiнен түсетiн табыс есебiнен өтеледi.   
      Егер осы залалдар орын алған кезеңiнде өтеле алмайтын болса, онда олар, қоса алғанда келесi он жылға ауыстырылуы және, егер осы бапта өзгеше белгiленбесе, басқа бағалы қағаздарды өткiзу кезiнде құн өсiмiнен түсетiн табыстар есебiнен өтелуi мүмкiн.   
      3. Заңды тұлғадағы немесе консорциумдағы акцияларды, қатысу үлестерiн өткiзуден туындаған залалдар заңды тұлғадағы немесе консорциумдағы акцияларды, қатысу үлестерiн өткiзу кезiнде құн өсiмiнен түсетiн табыстар есебiнен өтеледi. Осы тармақ бiр мезгiлде мынадай:  
      акцияларды немесе қатысу үлестерiн өткiзу күнiне салық төлеушiнiң осы акцияларды немесе қатысу үлестерiн үш жылдан астам иеленуi;  
      эмитент заңды тұлғаның немесе онда қатысу үлесi өткiзiлетiн заңды тұлғаның немесе қатысу үлесiн консорциумда өткiзетiн осындай консорциумға қатысушының жер қойнауын пайдаланушы болып табылмауы;  
      эмитент заңды тұлға немесе онда қатысу үлесi өткiзiлетiн заңды тұлға активтерi құнының немесе қатысу үлесi өткiзiлетiн консорциумға қатысушылар активтерi жалпы құнының 50 пайыздан астамы осындай өткiзу күнiне жер қойнауын пайдаланушылар (жер қойнауын пайдаланушы) болып табылмайтын тұлғалардың (тұлғаның) мүлкiн құрау талаптары орындалған кезде қолданылады.  
      4. Өткiзу күнi Қазақстан Республикасының аумағында жұмыс iстейтiн қор биржасының ресми тiзiмдерiнде болатын бағалы қағаздарды осы қор биржасында ашық сауда-саттық әдiсiмен өткiзуден туындайтын залалдар өткiзу күнi Қазақстан Республикасының аумағында жұмыс iстейтiн қор биржасының ресми тiзiмдерiнде болатын бағалы қағаздарды осы қор биржасында ашық сауда-саттық әдiсiмен өткiзу кезiндегi құн өсiмiнен түсетiн табыс есебiнен өтеледi.  
      4-1. Мемлекеттiк эмиссиялық бағалы қағаздарды өткiзуден туындайтын залалдар мемлекеттiк эмиссиялық бағалы қағаздарды өткiзу кезiнде құн өсiмiнен түсетiн табыс есебiнен өтеледi.  
      4-2. Агенттiк облигацияларды өткiзуден туындайтын залалдар агенттiк облигацияларды өткiзу кезiнде құн өсiмiнен түсетiн табыс есебiнен өтеледi.  
      5. Егер осы баптың 3, 4, 4-1 және 4-2-тармақтарында көрсетiлген залалдар олар орын алған кезеңде өтеле алмаса, онда олар келесi салық кезеңдерiне ауыстырылмайды.   
      6. Арнаулы қаржы компаниясының Қазақстан Республикасының секьюритилендiру және жобалық қаржыландыру туралы заңнамасына сәйкес жүзеге асырылатын қызметiнен шеккен залалдары бөлiнген активтермен қамтамасыз етiлген облигациялардың айналымы мерзiмi iшiнде секьюритилендiру мәмiлелерiнде ауыстырылуы мүмкiн.  
      7. Ауыл шаруашылығы өнiмiн, акваөсiру (балық шаруашылығы)  өнiмiн өндiрушi заңды тұлғалар және селолық тұтыну кооперативтерi үшiн арнаулы салық режимiн қолдану шеңберiнде шеккен залалдар келесi салық кезеңдерiне ауыстырылмайды.  
      РҚАО-ның ескертпесi!  
      7-1-тармақ 2012.01.01 бастап қолданысқа енгiзiлдi және 2018.01.01 дейiн қолданыста болады.  
      7-1. Бас банктiң күмәндi және үмiтсiз активтерiн сатып алатын банктiң еншiлес ұйымы шеккен залалдары келесi салық салу кезеңдерiне көшiрiлмейдi.  
      8. Туынды қаржы құралдары бойынша залалдар хеджирлеу операцияларының ерекшелiктерi ескерiле отырып, туынды қаржы құралдары бойынша табыс есебiнен өтеледi. Егер осы залалдар орын алған кезеңiнде өтеле алмайтын болса, онда олар, қоса алғанда келесi он жылға ауыстырылуы және туынды қаржы құралдары бойынша табыстар есебiнен өтелуi мүмкiн.  
      *Ескерту. 137-бапқа өзгерiс енгiзiлдi - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2012.01.12* N 539-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**138-бап. Қайта ұйымдастыру кезiнде залалдарды ауыстыру**

      Бөлiну немесе бөлiнiп шығу жолымен қайта ұйымдастыруға байланысты берiлетiн залалдар қайта ұйымдастырылатын салық төлеушiде құқық мирасқорларының қатысу үлесi бойынша бөлiнедi және осы Кодекстiң 137-бабында айқындалған тәртiппен ауыстырылады.

**14-тарау. КОРПОРАТИВТIК ТАБЫС САЛЫҒЫН ЕСЕПТЕУ ТӘРТIБI**   
**ЖӘНЕ ОНЫ ТӨЛЕУ МЕРЗIМДЕРI**

**139-бап. Корпоративтiк табыс салығы сомасын есептеу**

      1. Таза табысқа салынатын корпоративтiк табыс салығын және төлем көзiнен ұсталатын корпоративтiк табыс салығын қоспағанда, корпоративтiк табыс салығы салық кезеңi үшiн мынадай тәртiппен есептеледi:  
      осы Кодекстiң 147-бабының 1-тармағында немесе 2-тармағында белгiленген ставканың және осы Кодекстiң 133-бабында көзделген табыстар мен шығыстар сомасына, сондай-ақ осы Кодекстiң 137-бабына сәйкес ауыстырылатын залалдар сомасына азайтылған салық салынатын табыстың көбейтiндiсi  
      алу  
      корпоративтiк табыс салығының осы Кодекстiң 223-бабына сәйкес есебiне жатқызу жүзеге асырылатын сомасы  
      алу  
      салық кезеңiнде ұтыс түрiндегi табыстан төлем көзiнен ұсталынған корпоративтiк табыс салығының осы баптың 2-тармағына сәйкес есебiне жатқызу жүзеге асырылатын сомасы  
      алу  
      сыйақы түрiндегi табыстан төлем көзiнен ұсталынған корпоративтiк табыс салығының осы баптың 3-тармағына сәйкес өткен салық кезеңдерiнен ауыстырылған сомасы  
      алу  
      салық кезеңiнде сыйақы түрiндегi табыстан төлем көзiнен ұсталынған корпоративтiк табыс салығының осы баптың 2-тармағына сәйкес есебiне жатқызу жүзеге асырылатын сомасы.  
      2. Бюджетке төлеуге жататын корпоративтiк табыс салығының сомасы бұл салықты төлем көзiнен ұсталғанын растайтын құжаттар болған кезде төлем көзiнен ұтыс, сыйақы түрiндегi табыстан ұсталған корпоративтiк табыс салығының сомасына азайтылады.   
      Осы тармақтың ережелерi төлем көзiнен депозиттер бойынша сыйақы түрiндегi табыстан ұсталған корпоративтiк табыс салығы бойынша, қызметiн әлеуметтiк салада жүзеге асыратын ұйымға, коммерциялық емес ұйымдарға қолданылмайды.   
      3. Егер төлем көзiнен сыйақы түрiндегi табыстан ұсталған корпоративтiк табыс салығының сомасы бюджетке төлеуге жататын корпоративтiк табыс салығының сомасынан артық болса, табыс көзiнен ұсталған корпоративтiк табыс салығының сомасы мен бюджетке төлеуге жататын корпоративтiк табыс салығының сомасы арасындағы айырма кейiнгi он салық кезеңiн қоса алғандағы кезеңге ауыстырылады және осы салық кезеңдерiнiң бюджетiне төлеуге жататын корпоративтiк табыс салығының сомасы бiрте-бiрте азайтылады.  
      *Ескерту. 139-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**140-бап. Салық төлеушiлердiң жекелеген санаттарының**   
                **корпоративтiк табыс салығын есептеу және төлеу**   
                **ерекшелiктерi**

      Ауыл шаруашылығы өнiмiн, акваөсiру (балық өсiру шаруашылығы) өнiмiн өндiрушi заңды тұлғалар және селолық тұтынушылар кооперативтерi үшiн арнаулы салық режимiн қолданатын салық төлеушi корпоративтiк табыс салығын есептеудi осы   
Кодекстiң 451-бабында белгiленген ерекшелiктердi ескере отырып жүргiзедi.  
      *Ескерту. 140-бапқа өзгерту енгiзiлдi - ҚР 2010.01.21* N 242-IV *(2011.01.01 бастап қолданысқа енгiзiледi) Заңымен.*

**141-бап. Аванстық төлемдер сомасын есептеу**

      1. Егер осы баптың 2-тармағында өзгеше белгiленбесе, салық төлеушiлер корпоративтiк табыс салығы бойынша аванстық төлемдердi осы Кодексте белгiленген тәртiппен ағымдағы салық кезеңi iшiнде есептейдi және төлейдi.   
      2. Мыналар:   
      1) егер осы тармақта өзгеше көзделмесе, түзетулер ескерiле отырып, алдыңғы салық кезеңiнiң алдындағы салық кезеңiндегi жылдық жиынтық табысы республикалық бюджет туралы заңда белгiленген және алдыңғы қаржы жылының алдындағы қаржы жылының 1 қаңтарында қолданыста болатын айлық есептiк көрсеткiштiң 325000 еселенген мөлшерiне тең сомадан аспайтын салық төлеушiлер;  
      2) егер осы баптың 11-тармағында өзгеше белгiленбесе, жаңадан құрылған (пайда болған) салық төлеушiлер - әдiлет органында мемлекеттiк (есептiк) тiркеу жүзеге асырылған салық кезеңi iшiнде, сондай-ақ кейiнгi салық кезеңi iшiнде;  
      3) салық төлеушiлер ретiнде салық органдарында жаңадан тiркелген Қазақстан Республикасында қызметiн филиал, өкiлдiк құрмай, тұрақты мекеме арқылы жүзеге асыратын резидент емес заңды тұлғалар - салық органдарында тiркеу жүзеге асырылған салық кезеңi iшiнде, сондай-ақ кейiнгi салық кезеңi iшiнде;  
      4) осы Кодекстiң 134-бабы 1-тармағының талаптарына сай келетiн салық төлеушiлер;  
      5) осы Кодекстiң 135-1-бабының 1-тармағының талаптарына сай келетiн салық төлеушiлер;  
      6) осы Кодекстiң 135-бабы 2 және 3-тармақтарының талаптарына сай келетiн салық төлеушiлер;  
      7) осы Кодекстiң 150-бабы 1-тармағының талаптарына сай келетiн салық төлеушiлер корпоративтiк табыс салығы бойынша аванстық төлемдердi есептемейдi және төлемейдi, оның iшiнде алдыңғы салық кезеңi үшiн корпоративтiк табыс салығы жөнiндегi декларацияны тапсырғанға дейiнгi және кейiнгi кезеңдерi үшiн төленуге жататын корпоративтiк табыс салығы бойынша аванстық төлемдер сомасының есеп-қисабын табыс етпейдi.  
      3. Алдыңғы салық кезеңi үшiн корпоративтiк табыс салығы жөнiндегi декларацияны тапсырғанға дейiнгi кезең iшiнде төленуге жататын, осы баптың 4-тармағына сәйкес есептелген корпоративтiк табыс салығы бойынша аванстық төлемдер сомасы есептi салық кезеңiнiң бiрiншi тоқсаны iшiнде теңдей үлестермен төленедi.  
      Алдыңғы салық кезеңi үшiн корпоративтiк табыс салығы жөнiндегi декларацияны тапсырғанға дейiнгi кезең iшiнде төленуге жататын, осы баптың 6 және 7-тармақтарына сәйкес есептелген корпоративтiк табыс салығы бойынша аванстық төлемдер сомасы есептi салық кезеңiнiң екiншi, үшiншi, төртiншi тоқсандары iшiнде теңдей үлестермен төленедi.  
      Осы баптың 8-тармағына сәйкес жүргiзiлетiн корпоративтiк табыс салығы бойынша аванстық төлемдердiң түзетiлген сомасы корпоративтiк табыс салығы бойынша аванстық төлемдердi төлеу мерзiмi басталмаған есептi салық кезеңiнiң айларына тең бөлiнедi.  
      4. Алдыңғы салық кезеңi үшiн корпоративтiк табыс салығы бойынша декларацияны табыс еткенге дейiнгi кезең iшiнде төлеуге жататын корпоративтiк табыс салығы бойынша аванстық төлемдер сомасының есеп-қисабы есептi салық кезеңiнiң бiрiншi тоқсаны үшiн есептi салық кезеңiнiң 20 қаңтарынан кешiктiрiлмей, салық төлеушi орналасқан жердегi салық органына табыс етiледi.   
      Алдыңғы салық кезеңi үшiн корпоративтiк табыс салығы бойынша декларацияны табыс еткенге дейiнгi кезең iшiнде төлеуге жататын корпоративтiк табыс салығы бойынша аванстық төлемдер сомасы өткен салық кезеңi үшiн аванстық төлемдер сомаларының есеп-қисабында есептелген аванстық төлемдердiң жалпы сомасының төрттен бiрi мөлшерiнде есептеледi.   
      4-1. Егер салық төлеушi алдыңғы салық кезеңiнде корпоративтiк табыс салығы бойынша аванстық төлемдердi есептемесе, алдыңғы салық кезеңi үшiн корпоративтiк табыс салығы жөнiндегi декларацияны тапсырғанға дейiнгi кезең iшiнде төленуге жататын корпоративтiк табыс салығы бойынша аванстық төлемдер сомасы ағымдағы салық кезеңi үшiн корпоративтiк табыс салығының болжамды сомасы негiзге алына отырып есептеледi.  
      5. Алдыңғы салық кезеңi үшiн корпоративтiк табыс салығы бойынша декларацияны табыс еткеннен кейiнгi кезең iшiнде төлеуге жататын корпоративтiк табыс салығы бойынша аванстық төлемдер сомасының есеп-қисабын есептi салық кезеңiнiң екiншi, үшiншi, төртiншi тоқсандары үшiн салық төлеушi оны табыс еткен күннен бастап күнтiзбелiк жиырма күн iшiнде табыс етедi.  
      6. Алдыңғы салық кезеңi үшiн корпоративтiк табыс салығы бойынша декларацияны табыс еткеннен кейiнгi кезең үшiн төлеуге жататын корпоративтiк табыс салығы бойынша аванстық төлемдер сомасы осы Кодекстiң 139-бабының 1-тармағына және 199-бабына сәйкес өткен салық кезеңi үшiн есептелген корпоративтiк табыс салығы сомасының төрттен үшi мөлшерiнде есептеледi.   
      7. Корпоративтiк табыс салығы бойынша аванстық төлемдердi есептеу және төлеу бойынша осы бапта көзделген мiндеттiлiк қолданылатын, алдыңғы салық кезеңiнiң қорытындылары бойынша залал шеккен немесе салық салынатын табысы жоқ салық төлеушiлер алдыңғы салық кезеңi үшiн корпоративтiк табыс салығы бойынша декларацияны табыс еткен күннен бастап күнтiзбелiк жиырма күн iшiнде салық органына ағымдағы салық кезеңiндегi корпоративтiк табыс салығының болжамды сомасын негiзге ала отырып, аванстық төлемдер сомасының есеп-қисабын табыс етуге мiндеттi.   
      8. Салық төлеушiлер есептi салық кезеңi iшiнде алдыңғы салық кезеңi үшiн корпоративтiк табыс салығы бойынша декларация тапсырғанға дейiнгi кезең үшiн төлеуге жататын корпоративтiк табыс салығы бойынша аванстық төлемдер сомасының қосымша есеп-қисабын қоспағанда, корпоративтiк табыс салығы бойынша аванстық төлемдер сомасының қосымша есеп-қисабын табыс етуге құқылы. Бұл ретте, алдыңғы салық кезеңi үшiн корпоративтiк табыс салығы бойынша декларация тапсырғаннан кейiнгi кезең үшiн төлеуге жататын корпоративтiк табыс салығы бойынша аванстық төлемдер сомасының қосымша есеп-қисабы есептi салық кезеңiндегi табыстың болжамды сомасын негiзге ала отырып жасалады және корпоративтiк табыс салығы бойынша аванстық төлемдердi төлеу мерзiмi басталмаған есептi салық кезеңiнiң айлары үшiн табыс етiледi.  
      Корпоративтiк табыс салығы бойынша аванстық төлемдер сомасының қосымша есеп-қисаптарында көрсетiлген түзетулер ескерiле отырып, алдыңғы салық кезеңi үшiн корпоративтiк табыс салығы бойынша декларацияны табыс еткеннен кейiнгi кезең үшiн төлеуге жататын корпоративтiк табыс салығы бойынша аванстық төлемдер сомасының терiс мәнi болмауы керек.   
      Алдыңғы салық кезеңi үшiн корпоративтiк табыс салығы бойынша декларацияны табыс еткеннен кейiнгi кезең үшiн төлеуге жататын корпоративтiк табыс салығы бойынша аванстық төлемдер сомасының қосымша есеп-қисабы салық кезеңiнiң 20 желтоқсанынан кешiктiрiлмей табыс етiлуi мүмкiн.   
      9. Алдыңғы салық кезеңi үшiн корпоративтiк табыс салығы бойынша декларацияны табыс ету мерзiмiн ұзарту кезiңде:  
      1) алдыңғы салық кезеңi үшiн корпоративтiк табыс салығы бойынша декларацияны тапсырғаннан кейiнгi кезең үшiн төленуге жататын корпоративтiк табыс салығы бойынша аванстық төлемдер сомасы осы баптың 6-тармағында белгiленген тәртiппен, оның iшiнде алдыңғы салық кезеңi үшiн корпоративтiк табыс салығы бойынша декларацияны табыс ету мерзiмi ұзартылған кезең үшiн есептеледi;  
      2) салық төлеушi алдыңғы салық кезеңi үшiн корпоративтiк табыс салығы бойынша декларацияны тапсырғаннан кейiнгi кезең үшiн төленуге жататын аванстық төлемнiң болжамды сомасын негiзге ала отырып, көрсетiлген декларацияны табыс ету мерзiмi ұзартылатын кезең үшiн аванстық төлемнiң сомасын төлейдi.  
      Көрсетiлген декларацияны табыс ету мерзiмi ұзартылатын кезең үшiн аванстық төлемдердiң алдыңғы салық кезеңiне арналған корпоративтiк табыс салығы бойынша декларацияны тапсырғаннан кейiнгi кезең үшiн төленуге жататын корпоративтiк табыс салығы бойынша аванстық төлемдер сомасының есебiмен есептелген сомасы мен алдыңғы салық кезеңi үшiн корпоративтiк табыс салығы бойынша декларацияны табыс ету мерзiмi ұзартылатын кезең үшiн төленген аванстық төлем сомасы арасындағы оң айырма корпоративтiк табыс салығы бойынша аванстық төлем жөнiндегi берешек деп танылады.  
      10. *Алынып тасталды - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен.*  
      11. Бөлiну немесе бөлiнiп шығу жолымен қайта құрылу нәтижесiнде жаңадан пайда болған заңды тұлға осындай қайта ұйымдастырылу жүзеге асырылған салық кезеңiнде, сондай-ақ егер бөлiну немесе бөлiнiп шығу жолымен қайта ұйымдастырылған заңды тұлға осындай қайта ұйымдастырылу жүзеге асырылған салық кезеңiнде корпоративтiк табыс салығын есептеген жағдайда, келесi екi салық кезеңi iшiнде корпоративтiк табыс салығы бойынша аванстық төлемдердi есептейдi.  
      Бөлiну немесе бөлiнiп шығу жолымен қайта ұйымдастырылу жүзеге асырылған салық кезеңiнде, сондай-ақ келесi екi салық кезеңi iшiнде алдыңғы салық кезеңi үшiн корпоративтiк табыс салығы бойынша декларацияны табыс еткенге дейiнгi және одан кейiнгi кезең үшiн төленуге жататын корпоративтiк табыс салығы бойынша аванстық төлемдер сомасын бөлiну немесе бөлiнiп шығу жолымен қайта ұйымдастырылу нәтижесiнде жаңадан пайда болған заңды тұлға ағымдағы салық кезеңi үшiн корпоративтiк табыс салығының болжамды сомасын негiзге ала отырып есептейдi.  
       *Ескерту. 141-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2009.12.30* № 234-IV *(қолданысқа енгiзiлу тәртiбiн* 2-б*. қараңыз), 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**142-бап. Корпоративтiк табыс салығын төлеу мерзiмдерi**   
                **мен тәртiбi**

      1. Салық төлеушiлер корпоративтiк табыс салығын төлеудi орналасқан жерi бойынша жүзеге асырады.   
      Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғалар корпоративтiк табыс салығын төлеудi тұрақты мекеменiң орналасқан жерi бойынша жүргiзедi.   
      2. Осы Кодекстiң 141-бабының 1-тармағында көрсетiлген салық төлеушiлер корпоративтiк табыс салығы бойынша аванстық төлемдердi бюджетке осы Кодекстiң 148-бабында белгiленген салық кезеңi iшiнде, осы Кодекстiң 141-бабына сәйкес айқындалған мөлшерде әр айдың 25-iнен кешiктiрмей, әрбiр ай үшiн енгiзуге мiндеттi.   
      3. Салық кезеңi iшiнде бюджетке енгiзiлген аванстық төлемдер сомасы есептi салық кезеңi үшiн корпоративтiк табыс салығы жөнiндегi декларация бойынша есептелген корпоративтiк табыс салығын төлеу есебiне есепке жатқызылады.   
      Салық төлеушi салық кезеңiнiң қорытындысы бойынша корпоративтiк табыс салығы бойынша төлемдi декларация табыс ету үшiн белгiленген мерзiмнен кейiн күнтiзбелiк он күннен кешiктiрмей жүзеге асырады.  
      *Ескерту. 142-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**15-тарау. ТӨЛЕМ КӨЗIНЕН ҰСТАЛАТЫН КОРПОРАТИВТIК ТАБЫС САЛЫҒЫ**

**143-бап. Төлем көзiнен ұсталатын табыстар**

      1. Төлем көзiнен ұсталатын табыстарға, егер осы баптың 2-тармағында өзгеше көзделмесе, мыналар:   
      1) Қазақстан Республикасының резидент заңды тұлғасы, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлға Қазақстан Республикасының резидент заңды тұлғасына, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаға төлейтiн ұтыстар;   
      2) осы тармақтың 2-1) тармақшасында көрсетiлгендердi қоспағанда, резидент еместердiң осы Кодекстiң 192-бабына сәйкес айқындалатын, осындай резидент еместердiң тұрақты мекемесiмен байланысты емес Қазақстан Республикасындағы көздерден алған табыстары;  
      2-1) осы Кодекстiң 192-бабы 1-тармағының 9) тармақшасында көрсетiлген, резидент еместiң филиалына, өкiлдiгiне немесе тұрақты мекемесiне төленетiн табыстар;  
      3) Қазақстан Республикасының резидент заңды тұлғасы, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлға Қазақстан Республикасының резидент заңды тұлғасына, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаға төлейтiн сыйақы жатады.   
      2. Мыналар:   
      1) мемлекеттiк бағалы қағаздар мен агенттiк облигациялар бойынша сыйақы;   
      2) орналастырылған зейнетақы активтерi бойынша жинақтаушы зейнетақы қорларына, өмiрдi сақтандыру саласында қызметiн жүзеге асыратын сақтандыру ұйымдарына, пайлық және акционерлiк инвестициялық қорларға қорларға және орналастырылған активтер бойынша Мемлекеттiк әлеуметтiк сақтандыру қорына төленетiн инвестициялық табыстар;   
      3) сыйақы есептелген күнi Қазақстан Республикасының аумағында жұмыс iстейтiн қор биржасының ресми тiзiмiнде болатын борыштық бағалы қағаздар бойынша сыйақы;   
      4) қаржы нарығы мен қаржы ұйымдарын реттеу және қадағалау жөнiндегi уәкiлеттi мемлекеттiк органның лицензиясы негiзiнде банктiк қарыз операцияларын жүзеге асыратын ұйымдарға төленетiн кредиттер (қарыздар) бойынша сыйақы;   
      5) кредиттiк серiктестiктерге төленетiн кредиттер (қарыздар) бойынша сыйақы;   
      6) Қазақстан Республикасының жобалық қаржыландыру және секьюритилендiру туралы заңнамасына сәйкес құрылған арнаулы қаржы компанияларына секьюритилендiру мәмiлелерi үшiн төленетiн кредиттер (қарыздар) бойынша сыйақы;   
      7) резидент банкке төленетiн кредит (қарыз), депозит бойынша сыйақы;   
      8) резидент лизинг берушiге төленетiн қаржы лизингi бойынша сыйақы;   
      9) репо операциялары бойынша сыйақы;  
      10) микрокредиттiк ұйымдарға төленетiн микрокредиттер бойынша сыйақы;  
      11) мыналарға:  
      бағалы қағаздар нарығында кәсiби қызметтi жүзеге асыратын ұйымдарға;  
      бағалы қағаздар нарығында кәсiби қызметтi жүзеге асыратын ұйымдар арқылы заңды тұлғаларға төленетiн борыштық бағалы қағаздар бойынша сыйақы;  
      12) үй-жайлардың (пәтерлердiң) меншiк иелерiнiң кооперативтерiнен басқа, акционерлiк қоғамдар, мекемелер мен тұтыну кооперативтерi нысанында тiркелгендердi қоспағанда, коммерциялық емес ұйымдарға төленетiн депозиттер бойынша сыйақыға төлем көзiнен салық салынуға жатпайды.  
      РҚАО-ның ескертпесi!  
      Осы абзац 2011.07.01 бастап қолданысқа енгiзiлдi және 2018.01.01 дейiн қолданыста болады.  
      Екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйымға кредит (қарыз) бойынша төлейтiн сыйақы төлем көзiнен салық салынуға жатпайды.  
      РҚАО-ның ескертпесi!  
      Осы абзац 2012.01.01 бастап қолданысқа енгiзiлдi және 2018.01.01 дейiн қолданыста болады.  
      Бас банктiң күмәндi және үмiтсiз активтерiн сатып алатын, банктiң еншiлес ұйымына кредит (қарыз) бойынша төлейтiн сыйақы төлем көзiнен салық салынуға жатпайды.  
      *Ескерту. 143-бапқа өзгерiс енгiзiлдi - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2012.01.12* N 539-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**144-бап. Төлем көзiнен ұсталатын корпоративтiк табыс**   
                **салығын есептеу тәртiбi**

      1. Төлем көзiнен ұсталатын корпоративтiк табыс салығының сомасын салық агентi төлем көзiнен салық салынатын төленетiн табыс сомасына осы Кодекстiң 147-бабының 3-тармағында белгiленген ставканы қолдану жолымен айқындайды. .V106709  
      2. Салық агентi осы Кодекстiң 143-бабы 1-тармағының 2) тармақшасында көзделген табыстарды қоспағанда, 143-бабында көрсетiлген табыстарды төлеу кезiнде төлем көзiнен ұсталатын салықты табысты төлеу нысаны мен орнына қарамастан, ұстап қалуға мiндеттi.  
      3. Заңды тұлға құрылымдық бөлiмшесi төлеген (төлеуге жататын) төлем көзiнен салық салынатын табыстар бойынша өзiнiң осындай құрылымдық бөлiмшесiн төлем көзiнен ұсталатын корпоративтiк табыс салығы бойынша салық агентi деп өз шешiмiмен тануға құқылы.  
      Егер осы бапта өзгеше белгiленбесе, заңды тұлғаның шешiмi немесе мұндай шешiмнiң күшiн жою мұндай шешiм қабылданған жылдан кейiнгi жылдың 1 қаңтарынан бастап қолданысқа енгiзiледi.  
      Егер жаңадан құрылған құрылымдық бөлiмше салық агентi деп танылған жағдайда, онда заңды тұлғаның мұндай тану туралы шешiмi осы құрылымдық бөлiмше құрылған күннен бастап немесе осы құрылымдық бөлiмше құрылған жылдан кейiнгi жылдың 1 қаңтарынан бастап қолданысқа енгiзiледi.   
      Осы тармақтың ережелерi Қазақстан Республикасында тұрақты мекеме құрмастан қызметiн жүзеге асыратын резидент емес заңды тұлғаға төленетiн (төлеуге жататын) табыстардан төлем көзiнен ұсталатын корпоративтiк табыс салығына қолданылмайды.  
      *Ескерту. 144-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**144-1-бап. Қазақстан Республикасында тұрақты мекеме**  
                  **құрмастан қызметiн жүзеге асыратын резидент**  
                  **емес заңды тұлғалардың табыстарына салық салу**  
                  **тәртiбi**

      Қазақстан Республикасында тұрақты мекеме құрмастан қызметiн жүзеге асыратын резидент емес заңды тұлғалардың осы Кодекстiң 143-бабы 1-тармағының 2) тармақшасында белгiленген табыстарынан корпоративтiк табыс салығын есептеу, ұстау және аудару, сондай-ақ салық есептiлiгiн табыс ету осы Кодекстiң 23-тарауында белгiленген тәртiппен жүргiзiледi.  
      *Ескерту. Кодекс 144-1-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**145-бап. Төлем көзiнен ұсталатын корпоративтiк табыс**   
                **салығын аудару тәртiбi**

      1. Егер осы Кодексте өзгеше көзделмесе, салық агенттерi төлем жүзеге асырылған ай аяқталғаннан кейiн күнтiзбелiк жиырма бес күннен кешiктiрмей, төлем көзiнен ұсталған корпоративтiк табыс салығының сомасын аударуға мiндеттi.   
      2. Төлем көзiнен ұсталған корпоративтiк табыс салығының сомасын аудару салық агентi орналасқан жер бойынша жүзеге асырылады.   
      Қазақстан Республикасында қызметiн тұрақты мекеме арқылы жүзеге асыратын резидент емес заңды тұлға төлем көзiнен ұсталған корпоративтiк табыс салығының сомасын бюджетке аударуды тұрақты мекеме орналасқан жер бойынша жүргiзедi.

**146-бап. Төлем көзiнен ұсталған корпоративтiк табыс**   
                **салығы жөнiндегi есеп-қисап**

      Салық агенттерi төлем көзiнен ұсталған корпоративтiк табыс салығының сомасы бойынша есеп-қисапты төлем жүргiзiлген тоқсаннан кейiнгi екiншi айдың 15-iнен кешiктiрмей табыс етуге мiндеттi.

**16-тарау. САЛЫҚ СТАВКАЛАРЫ, САЛЫҚ КЕЗЕҢI ЖӘНЕ**   
**САЛЫҚ ДЕКЛАРАЦИЯСЫ**

**147-бап. Салық ставкалары**

      1. Егер осы баптың 2-тармағында өзгеше көзделмесе, салық төлеушiнiң осы Кодекстiң 133-бабында көзделген табыстар мен шығыстар сомасына және осы Кодекстiң 137-бабында белгiленген тәртiппен ауыстырылатын залалдары сомасына азайтылған салық салынатын табысы 20 проценттiк ставка бойынша салық салуға жатады.   
      2. Егер ауыл шаруашылығы өнiмдерiн өндiрушi заңды тұлғалардың осы Кодекстiң 133-бабында көзделген табыстар мен шығыстар сомасына және осы Кодекстiң 137-бабында белгiленген тәртiппен ауыстырылатын шығындар сомасына азайтылған салық салынатын табысы ауыл шаруашылығы өнiмiн, бал ара шаруашылығы өнiмiн өндiру жөнiндегi, сондай-ақ өзi өндiрген аталған өнiмдi қайта өңдеу мен өткiзу жөнiндегi қызметтi жүзеге асырудан алынған жағдайда, мұндай табыс 10 проценттiк ставка бойынша салық салынуға жатады.  
      3. Резидент еместердiң Қазақстан Республикасындағы көздерден алатын табыстарын қоспағанда, төлем көзiнен салық салынатын табыстар төлем көзiнен 15 проценттiк ставка бойынша салық салуға жатады.   
      4. Резидент еместердiң осы Кодекстiң 192-бабы 1-тармағының 1) – 8), 10) – 29) тармақшаларында айқындалатын Қазақстан Республикасындағы көздерден алатын, осындай резидент еместердiң тұрақты мекемесiмен байланысты емес табыстарына, сондай-ақ осы Кодекстiң 192-бабы 1-тармағының 9) тармақшасында көрсетiлген табыстарға осы Кодекстiң 194-бабында белгiленген ставкалар бойынша салық салынады.  
      5. Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның таза табысы корпоративтiк табыс салығына қоса осы Кодекстiң 199-бабында белгiленген тәртiппен 15 проценттiк ставка бойынша салық салуға жатады.  
*Ескерту. 147-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi) Заңдарымен.*

**148-бап. Салық кезеңi**

      1. Корпоративтiк табыс салығы үшiн 1 қаңтар - 31 желтоқсан аралығындағы күнтiзбелiк жыл салық кезеңi болып табылады.   
      2. Егер ұйым күнтiзбелiк жыл басталғаннан кейiн құрылса, оның құрылған күнiнен бастап күнтiзбелiк жылдың аяғына дейiнгi уақыт кезеңi ол үшiн бiрiншi салық кезеңi болып табылады.   
      Бұл ретте ұйымның әдiлет органында мемлекеттiк тiркеуден өткен күнi оның құрылған күнi болып есептеледi.   
      3. Егер ұйым күнтiзбелiк жылдың аяғына дейiн таратылса, қайта ұйымдастырылса, жыл басталғаннан бастап тарату, қайта ұйымдастыру аяқталған күнге дейiнгi уақыт кезеңi ол үшiн соңғы салық кезеңi болып табылады.   
      4. Егер күнтiзбелiк жыл басталғаннан кейiн құрылған ұйым осы жылдың аяғына дейiн таратылса, қайта ұйымдастырылса, құрылған күнiнен бастап тарату, қайта ұйымдастыру аяқталған күнге дейiнгi уақыт кезеңi ол үшiн салық кезеңi болып табылады.

**149-бап. Салық декларациясы**

      1. Қазақстан Республикасындағы көздерден тек қана төлем көзiнен салық салуға жататын табыстар алатын және Қазақстан Республикасында қызметiн тұрақты мекеме арқылы жүзеге асырмайтын резидент еместi қоспағанда, корпоративтiк табыс салығын төлеушi, егер осы бапта өзгеше белгiленбесе, корпоративтiк табыс салығы бойынша декларацияны орналасқан жерiндегi салық органына есептiк салық кезеңiнен кейiнгi жылдың 31 наурызынан кешiктiрмей табыс етедi.   
      2. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
      3. Корпоративтiк табыс салығы бойынша декларация салық салу объектiлерi және (немесе) салық салумен байланысты объектiлер туралы ақпаратты ашып көрсету жөнiндегi декларациядан және оған қосымшалардан тұрады.   
      4. Оңайлатылған декларацияның негiзiнде шағын бизнес субъектiлерi үшiн арнаулы салық режимiн қолданатын салық төлеушi осы Кодекстiң 427-бабына сәйкес салық салынатын табыстар бойынша корпоративтiк табыс салығы жөнiндегi декларацияны табыс етпейдi.  
      *Ескерту. 149-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**5-БӨЛIМ. АРНАЙЫ ЭКОНОМИКАЛЫҚ АЙМАҚТАРДЫҢ АУМАҚТАРЫНДА**   
**ҚЫЗМЕТIН ЖҮЗЕГЕ АСЫРАТЫН ҰЙЫМДАРҒА САЛЫҚ САЛУ**

**17-тарау. АРНАЙЫ ЭКОНОМИКАЛЫҚ АЙМАҚТАРДЫҢ АУМАҚТАРЫНДА**   
**ҚЫЗМЕТIН ЖҮЗЕГЕ АСЫРАТЫН ҰЙЫМДАРҒА САЛЫҚ САЛУ**

**150-бап. Жалпы ережелер**

      1. Осы бапты қолдану мақсаттары үшiн бiр мезгiлде мынадай талаптарға сай келетiн:  
      1) арнайы экономикалық аймақтың аумағындағы салық органында орналасқан жерi бойынша салық төлеушi ретiнде тiркелген;  
      2) арнайы экономикалық аймақтың аумағынан тысқары жерлерде құрылымдық бөлiмшелерi жоқ  
      3) өзi өндiрген тауарларды, қызметтiң осы түрлерiнен туындайтын жұмыстарды, көрсетiлетiн қызметтердi өткiзуден алынуға жататын (алынған) табыстар жылдық жиынтық табысының кемiнде 70 пайызын құрайтын осы Кодекстiң 151-4-бабында көзделген қызмет түрлерiн қоспағанда, өзi өндiрген тауарларды, жұмыстарды, көрсетiлетiн қызметтердi өткiзуден, осы бөлiмде көзделген қызмет түрлерiнен алуға жататын (алынған) табыстары жылдық жиынтық табысының кемiнде 90 пайызын құрайтын заңды тұлға қызметiн арнайы экономикалық аймақтың аумағында жүзеге асыратын ұйым болып табылады.  
      Осы тармақтың бiрiншi бөлiгiнiң 3) тармақшасында көрсетiлген тауарлардың, жұмыстардың, көрсетiлетiн қызметтердiң тiзбесiн Қазақстан Республикасының Үкiметi айқындайды.  
      РҚАО-ның ескертпесi!  
      2-тармақ 2015.01.01 дейiн қолданыста болады (ҚР 2008.12.10 № 100-IV Заңының 57-б. қараңыз).  
      2. Салық салу мақсатында бiр мезгiлде мынадай талаптарға сай келетiн:  
      1) салық органында орналасқан жерi бойынша салық төлеушiлер ретiнде тiркелген;  
      2) құрылымдық бөлiмшелерi жоқ  
      3) өзi өндiрген тауарларды, жұмыстарды, көрсетiлетiн қызметтердi өткiзуден, осы Кодекстiң 151-4-бабының 2-тармағында көзделген қызмет түрлерiнен алуға жататын (алынған) табыстары жылдық жиынтық табысының кемiнде 70 пайызын құрайтын заңды тұлғалар да қызметiн «Ақпараттық технологиялар паркi» арнайы экономикалық аймағының аумағында жүзеге асыратын ұйымдар болып танылады.  
      Осы тармақтың бiрiншi бөлiгiнiң 3) тармақшасында көрсетiлген тауарлардың, жұмыстардың, көрсетiлетiн қызметтердiң тiзбесiн Қазақстан Республикасының Үкiметi айқындайды.  
      Осы тармақта көрсетiлген заңды тұлғалардың тiзбесiн бюджеттiң атқарылуы жөнiндегi орталық уәкiлеттi орган және арнайы экономикалық аймақтарды құру, олардың жұмыс iстеуi мен оларды тарату саласындағы мемлекеттiк реттеудi жүзеге асыратын орталық атқарушы орган бiрлесiп бекiтедi.  
      Мұндай тiзбенi қалыптастыру тәртiбiн Қазақстан Республикасының Үкiметi бекiтедi.  
      3. Қызметiн арнайы экономикалық аймақтардың аумақтарында жүзеге асыратын ұйымдарға:  
      1) жер қойнауын пайдаланушылар;  
      2) осы Кодекстiң 279-бабының 6) тармақшасында көзделген акцизделетiн тауарларды өндiрудi, құрастыруды (жинақтауды) жүзеге асыратын ұйымдарды қоспағанда, акцизделетiн тауарларды өндiретiн ұйымдар;  
      3) арнаулы салық режимдерiн қолданатын ұйымдар;  
      4) инвестициялық салықтық преференцияларды қолданған ұйымдар;  
      5) ойын бизнесi саласындағы қызметтi жүзеге асыратын ұйымдар жатпайды.  
      4. Алынған (алынуға жататын) табыстарды осы баптың 1-тармағы бiрiншi бөлiгiнiң 3) тармақшасында көрсетiлген қызмет түрлерiнен алынған табыстарға жатқызу облыстың, республикалық маңызы бар қаланың, астананың жергiлiктi атқарушы органының Қазақстан Республикасының Үкiметi белгiлеген тәртiппен және нысанда берiлген растауының негiзiнде жүзеге асырылады.  
      5. Салықтарды және жер учаскелерiн пайдаланғаны үшiн төлемдердi есептеу, сондай-ақ нөлдiк ставка бойынша салық салынатын айналымдар бойынша қосылған құн салығының асып кеткен сомасын қайтару осы бөлiмде және осы Кодекстiң 244-2 және 244-3-баптарында көзделген ерекшелiктер ескерiле отырып, осы Кодексте белгiленген тәртiппен жүргiзiледi.  
      *Ескерту. 150-бап жаңа редакцияда - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**151-бап. Салықтарды есептеу, төлеу тәртiбi мен мерзiмдерi**

*Ескерту. 151-бап алып тасталды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**151-1-бап. Қызметiн «Астана – жаңа қала» арнайы**  
                  **экономикалық аймағының аумағында жүзеге**  
                  **асыратын ұйымдарға салық салу**

      1. Осы Кодекстiң 150-бабының 1-тармағы бiрiншi бөлiгiнiң 3) тармақшасын қолдану мақсатында «Астана – жаңа қала» арнайы экономикалық аймағын құруға сәйкес келетiн қызмет түрлерi мыналар болып табылады:  
      химия өнеркәсiбi өнiмдерiн өндiру;  
      резеңке және пластмасса бұйымдарын жасау;  
      өзге де металл емес минералдық өнiмдердi өндiру;  
      тұрмыстық электр аспаптарын жасау;  
      машиналар мен жабдықтарды жасау;  
      металлургия өнеркәсiбi;  
      электр жабдығын, оның iшiнде электр-жарық берушi жабдық жасау;  
      жарық берушi аспаптарға арналған шыны компоненттерiн өндiру;  
      тамақ өнiмiн өндiру;  
      сүрек массасы мен целлюлоза, қағаз бен картон өндiру;  
      жиһаз жасау;  
      автокөлiк құралдарын, трейлерлер мен жартылай тiркемелердi жасау;  
      темiр жол локомотивтерi мен жылжымалы құрамды жасау;  
      әуе және ғарыштық ұшу аппараттарын жасау;  
      негiзгi фармацевтикалық өнiмдер мен препараттарды өндiру;  
      электрондық бөлшектер жасау;  
      жобалау-сметалық құжаттамаға сәйкес инфрақұрылым объектiлерiн, ауруханаларды, емханаларды, мектептердi, балабақшаларды, мұражайларды, театрларды, жоғары және орта оқу орындарын, кiтапханаларды, оқушылар сарайларын, спорт кешендерiн, әкiмшiлiк және тұрғын үй кешендерiн салу және пайдалануға беру.  
      2. Қызметiн «Астана – жаңа қала» арнайы экономикалық аймағында жүзеге асыратын ұйымдардың салықтарды және жер учаскелерiн пайдаланғаны үшiн төлемдердi есептеу кезiнде:  
      1) бюджетке төленуге тиiс корпоративтiк табыс салығының сомасын айқындау кезiнде осы Кодекстiң 139-бабына сәйкес корпоративтiк табыс салығының есептелген сомасы 100 пайызға азайтылады;  
      Осы тармақшаның ережелерi жобалау-сметалық құжаттамаға сәйкес ауруханалар, емханалар, мектептер, балабақшалар, мұражайлар, театрлар, жоғары және орта оқу орындары, оқушылар сарайлары, спорт кешендерi объектiлерiн салу және пайдалануға беру жөнiндегi қызметтi жүзеге асыратын ұйымдарға қолданылмайды;  
      2) салық салу объектiлерi және (немесе) салық салумен байланысты арнайы экономикалық аймақтың аумағында орналасқан және осы баптың 1-тармағында көзделген қызмет түрлерiн жүзеге асыру кезiнде пайдаланылатын объектiлер бойынша:  
      жер салығын есептеу кезiнде тиiстi ставкаларға 0 коэффициент;  
      уақытша өтеулi жер пайдалану (жалдау) шартында көрсетiлген, бiрақ уақытша өтеулi жер пайдалану (жалдау) құқығына жер учаскелерiн берген күннен бастап он жылдан аспайтын мерзiмге жер учаскелерiн пайдаланғаны үшiн төлемдердi есептеу кезiнде тиiстi ставкаларға 0 коэффициент;  
      мүлiкке салынатын салықты есептеу кезiнде салық салу объектiлерiнiң орташа жылдық құнына 0 пайыз ставка қолданылады.  
      *Ескерту. Кодекс 151-1-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**151-2-бап. Қызметiн «Ұлттық индустриалдық мұнай-химия**  
                  **технопаркi» арнайы экономикалық аймағының**  
                  **аумағында жүзеге асыратын ұйымдарға салық салу**

      1. Осы Кодекстiң 150-бабының 1-тармағы бiрiншi бөлiгiнiң 3) тармақшасын қолдану мақсатында «Ұлттық индустриалдық мұнай-химия технопаркi» арнайы экономикалық аймағын құруға сәйкес келетiн қызмет түрлерi мыналар болып табылады:  
      химия өнеркәсiбi өнiмдерiн өндiру;  
      мұнай-химия өнiмдерiн, сондай-ақ iлеспе, сабақтас өндiрiс пен технологиялар өнiмдерiн өндiру.  
      2. Қызметiн «Ұлттық индустриалдық мұнай-химия технопаркi» арнайы экономикалық аймағының аумағында жүзеге асыратын ұйымдардың салықтарды және жер учаскелерiн пайдаланғаны үшiн төлемдердi есептеуi кезiнде:  
      1) бюджетке төленуге тиiс корпоративтiк табыс салығының сомасын айқындау кезiнде осы Кодекстiң 139-бабына сәйкес корпоративтiк табыс салығының есептелген сомасы 100 пайызға азайтылады;  
      2) салық салу объектiлерi және (немесе) салық салумен байланысты арнайы экономикалық аймақтың аумағында орналасқан және осы баптың 1-тармағында көзделген қызмет түрлерiн жүзеге асыру кезiнде пайдаланылатын объектiлер бойынша:  
      жер салығын есептеу кезiнде тиiстi ставкаларға 0 коэффициент;  
      уақытша өтеулi жер пайдалану (жалдау) шартында көрсетiлген, бiрақ уақытша өтеулi жер пайдалану (жалдау) құқығына жер учаскелерiн берген күннен бастап он жылдан аспайтын мерзiмге жер учаскелерiн пайдаланғаны үшiн төлемдердi есептеу кезiнде тиiстi ставкаларға 0 коэффициент;  
      мүлiкке салынатын салықты есептеу кезiнде салық салу объектiлерiнiң орташа жылдық құнына 0 пайыз ставка қолданылады.  
      *Ескерту. Кодекс 151-2-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**151-3-бап. Қызметiн «Ақтау теңiз порты» арнайы**  
                  **экономикалық аймағының аумағында жүзеге**  
                  **асыратын ұйымдарға салық салу**

      1. Осы Кодекстiң 150-бабының 1-тармағы бiрiншi бөлiгiнiң 3) тармақшасын қолдану мақсатында «Ақтау теңiз порты» арнайы экономикалық аймағын құруға сәйкес келетiн қызмет түрлерi мыналар болып табылады:  
      тұрмыстық электр аспаптарын жасау;  
      терi бұйымдарын өндiру;  
      химия өнеркәсiбi өнiмдерiн өндiру;  
      резеңке және пластмасса бұйымдарын жасау;  
      өзге де металл емес минералдық өнiмдердi өндiру;  
      металлургия өнеркәсiбi;  
      дайын металл бұйымдарын жасау;  
      машиналар мен жабдықтарды жасау;   
      мұнай-химия өнiмдерiн, сондай-ақ iлеспе, сабақтас өндiрiс пен технологиялар өнiмдерiн өндiру;  
      қойма шаруашылығы және қосалқы көлiк қызметi.  
      2. Қызметiн «Ақтау теңiз порты» арнайы экономикалық аймағының аумағында жүзеге асыратын ұйымдардың салықтарды және жер учаскелерiн пайдаланғаны үшiн төлемдердi есептеуi кезiнде:  
      1) бюджетке төленуге тиiс корпоративтiк табыс салығының сомасын айқындау кезiнде осы Кодекстiң 139-бабына сәйкес корпоративтiк табыс салығының есептелген сомасы 100 пайызға азайтылады;  
      2) салық салу объектiлерi және (немесе) салық салумен байланысты арнайы экономикалық аймақтың аумағында орналасқан және осы баптың 1-тармағында көзделген қызмет түрлерiн жүзеге асыру кезiнде пайдаланылатын объектiлер бойынша:  
      жер салығын есептеу кезiнде тиiстi ставкаларға 0 коэффициент;  
      уақытша өтеулi жер пайдалану (жалдау) шартында көрсетiлген, бiрақ уақытша өтеулi жер пайдалану (жалдау) құқығына жер учаскелерiн берген күннен бастап он жылдан аспайтын мерзiмге жер учаскелерiн пайдаланғаны үшiн төлемдердi есептеу кезiнде тиiстi ставкаларға 0 коэффициент;  
      мүлiкке салынатын салықты есептеу кезiнде салық салу объектiлерiнiң орташа жылдық құнына 0 пайыз ставка қолданылады.  
      *Ескерту. Кодекс 151-3-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**151-4-бап. Қызметiн «Ақпараттық технологиялар паркi»**  
                  **арнайы экономикалық аймағының аумағында жүзеге**  
                  **асыратын ұйымдарға салық салу**

      1. Осы Кодекстiң 150-бабының 1-тармағы бiрiншi бөлiгiнiң 3) тармақшасын қолдану мақсатында «Ақпараттық технологиялар паркi» арнайы экономикалық аймағын құруға сәйкес келетiн қызмет түрлерi мыналар болып табылады:  
      бағдарламалық қамтамасыз етiлiмдi, дерекқорларды және аппараттық құралдарды жобалау, әзiрлеу, енгiзу, тәжiрибелiк өндiру және жасау;  
      жасанды иммундық және нейрондық жүйелер негiзiнде жаңа ақпараттық технологияларды жасау;  
      ақпараттық технологиялар саласында жобаларды жасау және енгiзу жөнiндегi ғылыми-зерттеу және тәжiрибелiк-конструкторлық жұмыстарды жүргiзу;  
      мәтiндердi өңдеуге арналған машиналарды, көшiру-көбейту жабдықтарын, жөнелту машиналарын, калькуляторларды, кассалық аппараттарды, таңбалау машиналарын, билет-кассалық машиналарды жасау, басқа да кеңсе машиналары мен жабдықтарын, электрондық есептеу машиналарын және ақпаратты өңдеуге арналған өзге де жабдықтарды жасау;  
      электр- және радиоэлементтердi, таратушы аппаратураны, дыбыс пен бейненi қабылдауға, жазуға және шығаруға арналған аппаратураны жасау;  
      тұрмыстық электр аспаптарын жасау;  
      ақпараттық және инновациялық технологиялар саласындағы бiлiм беру қызметi.  
      2. Осы Кодекстiң 150-бабының 2-тармағы бiрiншi бөлiгiнiң 3) тармақшасын қолдану мақсатында «Ақпараттық технологиялар паркi» арнайы экономикалық аймағын құруға сай келетiн қызмет түрлерi мыналар болып табылады:  
      бағдарламалық қамтамасыз етiлiмдi, дерекқорларды және ақпараттық технологиялардың аппараттық құралдарын жобалау, әзiрлеу, енгiзу, тәжiрибелiк өндiру және жасау, сондай-ақ дата-орталықтар көрсететiн қызметтер, онлайн қызметтерiн көрсету;  
      ақпараттық технологиялар саласындағы жобаларды жасау және енгiзу жөнiндегi ғылыми-зерттеу және тәжiрибелiк-конструкторлық жұмыстарды жүргiзу.  
      3. Қызметiн «Ақпараттық технологиялар паркi» арнайы экономикалық аймағының аумағында жүзеге асыратын ұйымдардың салықтарды және жер учаскелерiн пайдаланғаны үшiн төлемдердi есептеуi кезiнде:  
      1) бюджетке төленуге тиiс корпоративтiк табыс салығының сомасын айқындау кезiнде осы Кодекстiң 139-бабына сәйкес корпоративтiк табыс салығының есептелген сомасы 100 пайызға азайтылады;  
      2) салық салу объектiлерi және (немесе) салық салумен байланысты арнайы экономикалық аймақтың аумағында орналасқан және осы баптың 1-тармағында көзделген қызмет түрлерiн жүзеге асыру кезiнде пайдаланылатын объектiлер бойынша:  
      жер салығын есептеу кезiнде тиiстi ставкаларға 0 коэффициент;  
      уақытша өтеулi жер пайдалану (жалдау) шартында көрсетiлген, бiрақ уақытша өтеулi жер пайдалану (жалдау) құқығына жер учаскелерiн берген күннен бастап он жылдан аспайтын мерзiмге жер учаскелерiн пайдаланғаны үшiн төлемдердi есептеу кезiнде тиiстi ставкаларға 0 коэффициент;  
      мүлiкке салынатын салықты есептеу кезiнде салық салу объектiлерiнiң орташа жылдық құнына 0 пайыз ставка қолданылады;  
      3) бюджетке төленуге тиiс әлеуметтiк салық сомасын айқындау кезiнде осы Кодекстiң 359-бабына сәйкес есептелген әлеуметтiк салық сомасы бiр мезгiлде мынадай шарттар сақталған кезде 100 пайызға азайтылады:  
      жеңiлдiктi қолданудың ең ұзақ кезеңi - қызметiн арнайы экономикалық аймақтың аумағында жүзеге асыратын ұйым ретiнде тiркелген күннен бастап 5 жыл;  
      корпоративтiк табыс салығы бойынша салық кезеңi iшiнде қызметкерлерге еңбекақы төлеу шығыстары жылдық жиынтық табыстың кемiнде 50 пайызын құрайды;  
      корпоративтiк табыс салығы бойынша салық кезеңi iшiнде қызметкерлерге еңбекақы төлеу шығыстарының 90 пайызын қызметкерлерге - Қазақстан Республикасының резиденттерiне еңбекақы төлеу шығыстары құрайды.  
      *Ескерту. Кодекс 151-4-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**151-5-бап. Қызметiн «Оңтүстiк» арнайы экономикалық**  
                  **аймағының аумағында жүзеге асыратын ұйымдарға**  
                  **салық салу**

      1. Осы Кодекстiң 150-бабының 1-тармағы бiрiншi бөлiгiнiң 3) тармақшасын қолдану мақсатында «Оңтүстiк» арнайы экономикалық аймағын құруға сәйкес келетiн қызмет түрлерi мыналар болып табылады:  
      киiмнен басқа, дайын тоқыма бұйымдарын шығару;  
      трикотаж бұйымдарын шығару;  
      тоқыма материалдарынан тiгiлетiн киiм шығару;  
      жiбек маталар мен солардың негiзiнде жасалатын бұйымдар шығару;  
      мата емес тоқыма материалдар мен солардан жасалған бұйымдар шығару;  
      кiлемдер, кiлем бұйымдары мен гобелендер шығару;  
      мақта целлюлозасы мен одан туынды өнiмдер шығару;  
      мақта шикiзатынан жоғары сапалы қағаз шығару;  
      терi бұйымдарын шығару.  
      2. Қызметiн «Оңтүстiк» арнайы экономикалық аймағының аумағында жүзеге асыратын ұйымдардың салықтарды және жер учаскелерiн пайдаланғаны үшiн төлемдердi есептеуi кезiнде:  
      1) бюджетке төленуге тиiс корпоративтiк табыс салығының сомасын айқындау кезiнде осы Кодекстiң 139-бабына сәйкес корпоративтiк табыс салығының есептелген сомасы 100 пайызға азайтылады;  
      2) салық салу объектiлерi және (немесе) салық салумен байланысты арнайы экономикалық аймақтың аумағында орналасқан және осы баптың 1-тармағында көзделген қызмет түрлерiн жүзеге асыру кезiнде пайдаланылатын объектiлер бойынша:  
      жер салығын есептеу кезiнде тиiстi ставкаларға 0 коэффициент;  
      уақытша өтеулi жер пайдалану (жалдау) шартында көрсетiлген, бiрақ уақытша өтеулi жер пайдалану (жалдау) құқығына жер учаскелерiн берген күннен бастап он жылдан аспайтын мерзiмге жер учаскелерiн пайдаланғаны үшiн төлемдердi есептеу кезiнде тиiстi ставкаларға 0 коэффициент;  
      мүлiкке салынатын салықты есептеу кезiнде салық салу объектiлерiнiң орташа жылдық құнына 0 пайыз ставка қолданылады.  
      *Ескерту. Кодекс 151-5-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**151-6-бап. Қызметiн «Бурабай» арнайы экономикалық**  
                  **аймағының аумағында жүзеге асыратын ұйымдарға**  
                  **салық салу**

      1. Осы Кодекстiң 150-бабының 1-тармағы бiрiншi бөлiгiнiң 3) тармақшасын қолдану мақсатында «Бурабай» арнайы экономикалық аймағын құруға сәйкес келетiн қызмет түрлерi мыналар болып табылады:  
      жобалау-сметалық құжаттамаға сәйкес ойын бизнесiмен байланысты емес қонақүйлердi, демалыс үйлерiн, санаторийлердi салу және пайдалануға беру;  
      туристiк қызмет көрсету.  
      2. Қызметiн «Бурабай» арнайы экономикалық аймағында жүзеге асыратын ұйымдардың салықтарды және жер учаскелерiн пайдаланғаны үшiн төлемдердi есептеуi кезiнде:  
      1) бюджетке төленуге тиiс корпоративтiк табыс салығының сомасын айқындау кезiнде осы Кодекстiң 139-бабына сәйкес корпоративтiк табыс салығының есептелген сомасы 100 пайызға азайтылады;  
      2) салық салу объектiлерi және (немесе) салық салумен байланысты арнайы экономикалық аймақтың аумағында орналасқан және осы баптың 1-тармағында көзделген қызмет түрлерiн жүзеге асыру кезiнде пайдаланылатын объектiлер бойынша:  
      жер салығын есептеу кезiнде тиiстi ставкаларға 0 коэффициент;  
      уақытша өтеулi жер пайдалану (жалдау) шартында көрсетiлген, бiрақ уақытша өтеулi жер пайдалану (жалдау) құқығына жер учаскелерiн берген күннен бастап он жылдан аспайтын мерзiмге жер учаскелерiн пайдаланғаны үшiн төлемдердi есептеу кезiнде тиiстi ставкаларға 0 коэффициент;  
      мүлiкке салынатын салықты есептеу кезiнде салық салу объектiлерiнiң орташа жылдық құнына 0 пайыз ставка қолданылады.  
      *Ескерту. Кодекс 151-6-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**152-бап. Салық кезеңi және салық есептiлiгi**

      Салық және бюджетке төленетiн басқа да мiндеттi төлемдер бойынша салық кезеңi, салық есептiлiгiн берудiң тәртiбi мен мерзiмдерi осы Кодекске сәйкес айқындалады.

**6-БӨЛIМ. ЖЕКЕ ТАБЫС САЛЫҒЫ**

**18-тарау. ЖАЛПЫ ЕРЕЖЕЛЕР**

**153-бап. Төлеушiлер**

      1. Осы Кодекстiң 155-бабына сәйкес айқындалатын салық салу объектiлерi бар жеке тұлғалар жеке табыс салығын төлеушiлер болып табылады.   
      2. Ойын бизнесiне салықты, тiркелген салықты төлеушiлер осы Кодекстiң 411, 420-баптарында көрсетiлген қызмет түрлерiн жүзеге асырудан түсетiн табыстар бойынша жеке табыс салығын төлеушiлер болып табылмайды.   
      3. Шаруа немесе фермер қожалықтары үшiн арнаулы салық режимiн қолданатын дара кәсiпкерлер осы арнаулы салық режимi қолданылатын қызметтi жүзеге асырудан түсетiн табыстар бойынша жеке табыс салығын төлеушiлер болып табылмайды.

**154-бап. Қазақстан Республикасының резидентi болып**   
                **табылатын шетелдiктiң және азаматтығы жоқ**   
                **адамның табыстарына салық салу ерекшелiктерi**

      1. Қазақстан Республикасының резиденттерi болып табылатын шетелдiктiң немесе азаматтығы жоқ адамның (бұдан әрi – резидент шетелдiк тұлға) табыстарынан төлем көзiнен жеке табыс салығын есептеудi, ұстауды және аударуды, сондай-ақ салық есептiлiгiн табыс етудi салық агентi осы Кодекстiң 158 және 166-баптарында көзделген салықтық шегерiмдердi ескере отырып және ставкалар бойынша осы тарауда және осы Кодекстiң 19-тарауында белгiленген тәртiппен жүргiзедi.  
      2. Резидент шетелдiк тұлға Қазақстан Республикасынан тысқары жерлердегi көздерден алатын табыстарға осы Кодекстiң 178-бабында және 27-тарауында белгiленген тәртiппен салық салуға жатады.   
       *Ескерту. 154-бапқа өзгерic енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**154-1-бап. Резидент емес жеке тұлғалардың табыстарына**  
                  **салық салу тәртiбi**

      Резидент емес жеке тұлғалардың табыстарынан жеке табыс салығын есептеу, ұстау және аудару, сондай-ақ салық есептiлiгiн табыс ету осы Кодекстiң 25-тарауында белгiленген тәртiппен жүргiзiледi.  
      *Ескерту. Кодекс 154-1-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**155-бап. Салық салу объектiлерi**

      1. Жеке тұлғаның:   
      1) төлем көзiнен салық салынатын табыстар;   
      2) төлем көзiнен салық салынбайтын табыстар түрiндегi табыстары жеке табыс салығы салынатын объектiлер болып табылады.   
      2. Салық салу объектiлерi осы Кодекстiң 156-бабында көзделген түзетулер ескерiле отырып, салық салуға жататын табыстар мен осы бөлiмде көзделген тәртiппен және мөлшердегi жағдайларда салық шегерiмдерi арасындағы айырма ретiнде айқындалады.   
      3. Жеке тұлғаның табысы ретiнде қарастырылмайды:   
      1) Қазақстан Республикасының заңнамасында белгiленген мөлшерлерде бюджет қаражаты есебiнен төленетiн атаулы әлеуметтiк көмек, жәрдемақылар мен өтемақылар;   
      2) жеке тұлғаның өмiрi мен денсаулығына келтiрiлген зиянды Қазақстан Республикасының заңнамасына сәйкес өтеу;   
      3) қызметкерлердiң жұмысы жол бойында өтетiн, жол жүру сипатына ие, қызмет көрсетiлетiн учаскелер шегiндегi қызметтiк сапарлармен байланысты болатын жағдайларда – оларға осындай жұмыстың әрбiр күнiне республикалық бюджет туралы заңда белгiленген және мұндай төлемдердi есепке жазу күнi қолданыста болатын 0,35 айлық есептiк көрсеткiш мөлшерiндегi өтемақы төлемдерi;  
      4) егер осы бапта өзгеше белгiленбесе, қызметтiк, оның iшiнде Қазақстан Республикасының заңнамасына сәйкес қызметкердi оқыту, оның бiлiктiлiгiн арттыру немесе қайта даярлау мақсатындағы iссапарлар кезiндегi:   
      осы Кодекстiң 101-бабының 1), 2) және 4) тармақшаларында белгiленген;   
      Қазақстан Республикасы шегiндегi iссапар бойынша - қырық тәулiктен аспайтын кезеңдегi әрбiр тәулiк үшiн республикалық бюджет туралы заңда белгiленген және тиiстi қаржы жылының 1 қаңтарында қолданыста болатын айлық есептiк көрсеткiштiң 6 еселенген мөлшерiнен аспайтын тәулiктiк өтемақылар;  
      Қазақстан Республикасынан тысқары жерлерге iссапар бойынша - қырық тәулiктен аспайтын кезеңдегi әрбiр тәулiк үшiн республикалық бюджет туралы заңда белгiленген және тиiстi қаржы жылының 1 қаңтарында қолданыста болатын айлық есептiк көрсеткiштiң 8 еселенген мөлшерiнен аспайтын тәулiктiк өтемақылар;  
      5) Қазақстан Республикасы Ұлттық Банкi бюджетiнiң қаражаты (шығыстар сметасы) есебiнен қамтылатын мемлекеттiк мекемелердi қоспағанда, мемлекеттiк мекемелер Қазақстан Республикасының заңнамасында белгiленген мөлшерде жүргiзетiн қызметтiк, оның iшiнде Қазақстан Республикасының заңнамасына сәйкес қызметкердi оқыту, оның бiлiктiлiгiн арттыру немесе қайта даярлау мақсатындағы iссапарлар кезiндегi өтемақылар;  
      6) Қазақстан Республикасы Ұлттық Банкi бюджетiнiң қаражаты (шығыстар сметасы) есебiнен қамтылатын мемлекеттiк мекемелер Қазақстан Республикасының заңнамасында көзделген мөлшерде және тәртiппен жүргiзетiн қызметтiк, оның iшiнде Қазақстан Республикасының заңнамасына сәйкес қызметкердi оқыту, оның бiлiктiлiгiн арттыру немесе қайта даярлау мақсатындағы iссапарлар кезiндегi өтемақылар;  
      7) қызметкер басқа жерге жұмысқа ауысқан не жұмыс берушiмен бiрге басқа жерге көшкен кездегi жол жүру, мүлкiн көшiру, күнтiзбелiк отыз күннен аспайтын мерзiмге үй-жай жалдау бойынша құжатпен расталған шығыстар өтемақысы;   
      8) жұмыс берушiнiң табыс алуға бағытталған қызметтi жүзеге асырумен байланысты емес және нақты жеке тұлғаларға бөлiнбейтiн шегерiмдерге жатқызылмайтын шығыстары;   
      9) мұндай жұмыстың әрбiр тәулiгi үшiн республикалық бюджет туралы заңда белгiленген және тиiстi қаржы жылының 1 қаңтарына қолданылатын айлық есептiк көрсеткiштiң екi еселенген мөлшерiнде далалық жағдайда геологиялық-барлау, топографиялық-геодезиялық және iздестiру жұмыстарымен айналысатын қызметкерлердiң далалық үлесi;  
      10) жұмыс берушiнiң вахталық әдiспен жұмыс iстейтiн адамдардың өндiрiс объектiсiнде болу кезеңiнде жұмыстарды орындауы мен ауысымаралық демалысы үшiн жағдай жасай отырып, олардың тұрмыс-тiршiлiгiн қамтамасыз ету үшiн:  
      тұрғын үй жалдау бойынша;  
      осы тармақтың 4) тармақшасында белгiленген тәулiктiк өтемақы шегiнде тамақтануға арналған шығыстары;  
      11) қызметкерлердi Қазақстан Республикасында тұратын (болатын) жерiнен жұмыс орнына дейiн және керi қарай жеткiзуге байланысты шығыстар;   
      12) Қазақстан Республикасының заңнамасында белгiленген нормалар бойынша берiлген арнаулы киiмнiң, арнаулы аяқ киiмнiң, басқа да жеке қорғану және алғашқы медициналық көмек құралдарының, сабынның, зарарсыздандыру құралдарының, сүт немесе құны соған тең басқа да емдеу-профилактикалық тамақтануға арналған тамақ өнiмдерiнiң құны;   
      13) сақтандырудың мiндеттi түрiн реттейтiн Қазақстан Республикасының заңнамалық актiсiне сәйкес жұмыс берушiмен жасалған, қызметкер еңбек (қызметтiк) мiндеттерiн атқарған кезде оны жазатайым оқиғалардан мiндеттi сақтандыру шарттары бойынша сақтандыру төлемдерi;  
      14) материалдық нұқсанды өтеудiң сот шешiмi бойынша тағайындалған сомасы;   
      15) төлем көзiнен осындай салықтың ұсталғанын растайтын құжаттар болған кезде бұрын төлем көзiнен жеке табыс салығы салынған дивидендтер, сыйақылар, ұтыстар сомалары;   
      16) жинақтаушы зейнетақы қорлары салымшыларының жинақтаушы сақтандыру шарты бойынша жасасқан сақтандыру сыйлықақыларын (аннуитеттi) төлеу үшiн өмiрдi сақтандыру бойынша сақтандыру ұйымдарына жiберген зейнетақы жинағының сомалары, сондай-ақ Қазақстан Республикасының заңнамасында көзделген тәртiппен сақтандыру ұйымдарына бағытталған, зейнетақы аннуитетiнiң шарттары бойынша құнын өтеп сатып алу сомалары;   
      17) Қазақстан Республикасының заңнамасында белгiленген мөлшерде мiндеттi зейнетақы жарналарын және әлеуметтiк аударымдарды уақтылы ұстамағаны (есебiне жазбағаны) және (немесе) аудармағаны үшiн есебiне жазылған өсiмпұл сомалары;   
      18) гуманитарлық көмек түрiнде алынған мүлiктiң құны;   
      19) Қазақстан Республикасында Қазақстан Республикасында мемлекеттiк тiркелуге жататын және меншiк құқығында бiр жыл және меншiк құқығын тiркеген күннен бастап одан да ұзақ уақыт болатын механикалық көлiк құралы мен тiркемелердi өткiзу кезiндегi құн өсiмi;   
      20) меншiк құқығын тiркеу күнiнен бастап бiр жыл және одан да ұзақ уақыт Қазақстан Республикасының аумағында меншiк құқығында болатын тұрғын үйлердi, саяжай құрылыстарын, гараждарды өткiзу кезiндегi құн өсiмi;   
      21) бiр жыл және одан да ұзақ уақыт Қазақстан Республикасының аумағында Қазақстан Республикасының аумағында меншiк құқығында болатын, осы Кодекстiң 180-бабы 2-тармағының 1) тармақшасында көрсетiлген объектiлер орналасқан, жеке тұрғын үй құрылысы, жеке қосалқы шаруашылықты жүргiзу, саяжай құрылысы және гараж салу үшiн берiлген жер учаскелерiн және (немесе) жер үлестерiн өткiзу кезiндегi құн өсiмi;   
      22) егер жер учаскесiн және (немесе) жер үлесiн сатып алуға және иелiктен айыруға арналған құқық белгiлейтiн құжаттарды жасау күндерi арасындағы кезең бiр жылды немесе одан да ұзақ уақытты құраса, осы Кодекстiң 180-бабы 2-тармағының 1) тармақшасында көрсетiлген объектiлер орналаспаған, Қазақстан Республикасының аумағындағы және Қазақстан Республикасының аумағындағы және жеке тұрғын үй құрылысы, жеке қосалқы шаруашылықты жүргiзу, бау-бақша шаруашылығы, саяжай құрылысы, гараж салу үшiн берiлген жер учаскелерiн және (немесе) жер үлестерiн өткiзу кезiндегi құн өсiмi;   
      23) Қазақстан Республикасының заңнамасына сәйкес мемлекеттiк мұқтаждар үшiн құнын өтеп сатып алынған мүлiк құнының өсiмi;   
      24) жалға берушi жеке тұлғаның жалға берiлген мүлiктi күтiп ұстауға және жөндеуге жұмсаған шығыстарын өтеу немесе жалға алушының жеке тұлғадан жалға алған мүлiктi күтiп ұстауға және жөндеуге жұмсаған шығыстары;   
      25) опционды орындау кезiнде опционның базалық активiнiң нарықтық құнының опционды атқару бағасынан асып түсуi. Опционды жеке тұлғаға беруге негiз болған тиiстi құжатта опционның базалық активi бекiтiлген баға опционды орындау бағасы болып табылады;   
      26) жеке тұлғаға өтеусiз негiзде жарнама түрiнде берiлген мүлiктiң республикалық бюджет туралы заңда белгiленген және мұндай мүлiктi беру күнi қолданыста болатын айлық есептiк көрсеткiштiң 2 еселенген мөлшерi шегiнде құны;  
      27) адамдарды қабылдау және оларға қызмет көрсету бойынша осы Кодекстiң 102-бабына сәйкес жүргiзiлген өкiлдiк шығыстар;  
      28) заңды тұлғалардан және дара кәсiпкерлерден алынған, оның iшiнде қызметкердiң өз жұмыс берушiсiнен алған кредиттердi (қарыздарды, микрокредиттердi) пайдаланғаны үшiн сыйақыны үнемдеуден түсетiн материалдық пайда.  
      *Ескерту. 155-бапқа өзгерiс енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**156-бап. Салық салуға жатпайтын табыстар**

      1. Жеке тұлғаның салық салынатын табыстарынан табыстардың мынадай түрлерi алып тасталады:   
      1) балаларға және асырауындағы адамдарға алынған алименттер;   
      2) жеке тұлғалардың қаржы нарығын және қаржы ұйымдарын реттеу мен қадағалау жөнiндегi уәкiлеттi органның лицензиясы негiзiнде банктер мен банк операцияларының жекелеген түрлерiн жүзеге асыратын ұйымдардағы салымдары бойынша оларға төленетiн сыйақылар;   
      3) борыштық бағалы қағаздар бойынша сыйақылар;   
      4) мемлекеттiк эмиссиялық бағалы қағаздар, агенттiк облигациялар бойынша сыйақылар;  
      4-1) мемлекеттiк эмиссиялық бағалы қағаздарды өткiзу кезiнде құн өсiмiнен түсетiн табыстар;  
      4-2) агенттiк облигацияларды өткiзу кезiнде құн өсiмiнен түсетiн табыстар;  
      5) дивидендтер мен сыйақыларды есебiне жазу күнiне Қазақстан Республикасының аумағында жұмыс iстейтiн қор биржасының ресми тiзiмiнде болатын осындай бағалы қағаздар бойынша дивидендтер мен сыйақылар;   
      6) пайлық инвестициялық қорларды осы қордың басқарушы компаниясы құнын өтеп сатып алған кездегi пай бойынша табыстар;  
      7) бiр мезгiлде мынадай:  
      дивидендтердi есептеу күнiне салық төлеушiнiң олар бойынша дивидендтер төленетiн акцияларды немесе қатысу үлестерiн үш жылдан астам иеленуi;  
      дивидендтер төлейтiн заңды тұлғаның дивидендтер төленетiн кезең iшiнде жер қойнауын пайдаланушы болып табылмауы;  
      дивидендтер төлейтiн заңды тұлға активтерi құнының 50 пайыздан астамы дивидендтердi төлеу күнiне жер қойнауын пайдаланушылар (жер қойнауын пайдаланушы) болып табылмайтын тұлғалардың (тұлғаның) мүлкiн құрау талаптары орындалған кездегi дивидендтер.  
      Осы тармақшаның ережелерi резидент заңды тұлғадан:  
      акциялар бойынша, оның iшiнде депозитарлық қолхаттардың базалық активтерi болып табылатын акциялар бойынша төленуге жататын табыс;  
      заңды тұлға өзiнiң құрылтайшылары, қатысушылары арасында бөлетiн таза табыстың бiр бөлiгi;  
      құрылтайшының, қатысушының жарғылық капиталға салым ретiнде салған мүлкiн қоспағанда, заңды тұлғаны таратқан кезде немесе құрылтайшылар, қатысушылар салымдарының мөлшерiн барабар азайту жолымен не құрылтайшылардың, қатысушылардың үлестерiн толық немесе iшiнара өтеу жолымен жарғылық капиталды азайтқан кезде, сондай-ақ құрылтайшы, қатысушы заңды тұлғадағы қатысу үлесiн алып қойған кезде мүлiктi бөлуден түсетiн табыс түрiнде алынған дивидендтер бойынша қолданылады.  
      Бұл ретте жер қойнауын пайдаланушылар (жер қойнауын пайдаланушы) болып табылатын тұлғалардың (тұлғаның) мүлкiнiң дивидендтер төлейтiн заңды тұлға активтерiнiң құнындағы үлесi осы Кодекстiң 197-бабына сәйкес айқындалады;  
      8) әскери қызметшiнiң әскери қызмет мiндеттерiн орындаумен байланысты, құқық қорғау органы қызметкерiнiң (кеден органының қызметкерiн қоспағанда) қызметтiк мiндеттерiн орындаумен байланысты табыстары;  
      8-1) *алынып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен;*  
      9) республикалық бюджет туралы заңда белгiленген және мұндай ұтыстарды есептеу күнi қолданыста болатын ең төменгi жалақының 50 процентi шегiндегi лотерея бойынша ұтыстар; Z0  
      10) тиiстi қаржы жылына арналған республикалық бюджет туралы заңда белгiленген және мұндай төлем күнi қолданыста болатын ең төменгi жалақы мөлшерiнде, қоғамдық жұмыстарды орындауға және кәсiптiк оқуға байланысты бюджет және (немесе) гранттар қаражаты есебiнен жүзеге асырылатын төлемдер;  
      РҚАО-ның ескертпесi!  
      11) тармақшаның осы редакциясы 2009.01.01 бастап қолданысқа енгiзiледi және 2016.01.01 дейiн қолданыста болады (ҚР 2010.03.19 N 258-IV Заңының 2-бабын қараңыз).  
      11) егер осы тармақтың 11-1) тармақшасында өзгеше белгiленбесе, гранттар қаражаты есебiнен төлемдер (еңбекке ақы төлеу түрiндегi төлемдерден басқа);  
      РҚАО-ның ескертпесi!  
      11-1) тармақша 2009.01.01 бастап қолданысқа енгiзiледi және 2016.01.01 дейiн қолданыста болады (ҚР 2010.03.19 N 258-IV Заңының 2-бабын қараңыз).  
      11-1) Қазақстан Республикасындағы табысы аз азаматтарды қолдауға (көмек көрсетуге) бағытталған, Қазақстан Республикасы қатысушысы болып табылатын үкiметаралық келiсiм шеңберiндегi грант қаражаты есебiнен жасалатын төлемдер;  
      12) экологиялық апат немесе ядролық сынақ полигонындағы ядролық сынақтар салдарынан зардап шеккен азаматтарды әлеуметтiк қорғау туралы Қазақстан Республикасының заңнамасына сәйкес төленетiн төлемдер;  
      13) мыналардың:  
      Ұлы Отан соғысына қатысушылардың және оларға теңестiрiлген адамдардың  
      Ұлы Отан соғысы жылдарында тылдағы ерен еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен марапатталған адамдардың  
      1941 жылғы 22 маусым - 1945 жылғы 9 мамыр аралығында кемiнде 6 ай жұмыс iстеген (қызмет өткерген) және Ұлы Отан соғысы жылдарында тылдағы ерен еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен марапатталмаған адамдардың  
      I, II, III топтардағы мүгедектердiң  
      мүгедек баланың  
      "мүгедек бала" деген санаты бар адам он сегiз жасқа толғанға дейiн - мұндай адамның ата-анасының бiрiнiң  
      "бала кезiнен мүгедек" деген себеппен мүгедек деп танылған адамның өмiр бойына - оның ата-анасының бiрiнiң республикалық бюджет туралы заңда белгiленген және тиiстi қаржы жылының басында қолданыста болатын ең төменгi жалақының 55 еселенген мөлшерi шегiнде бiр жылдағы табыстары;  
      14) *алынып тасталды - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен;*  
      15) заңды тұлғадағы немесе консорциумдағы акцияларды, қатысу үлестерiн өткiзу кезiнде құн өсiмiнен түсетiн табыстар. Осы тармақша бiр мезгiлде мынадай:  
      акцияларды немесе қатысу үлестерiн өткiзу күнiне салық төлеушiнiң осы акцияларды немесе қатысу үлестерiн үш жылдан астам иеленуi;  
      эмитент заңды тұлғаның немесе қатысу үлесi өткiзiлетiн заңды тұлғаның немесе қатысу үлесiн консорциумда өткiзетiн осындай консорциумға қатысушының жер қойнауын пайдаланушы болып табылмауы;  
      эмитент заңды тұлға немесе онда қатысу үлесi өткiзiлетiн заңды тұлға активтерi құнының немесе онда қатысу үлесi өткiзiлетiн консорциумға қатысушылар активтерiнiң жалпы құнының 50 пайыздан астамы осындай өткiзу күнiне жер қойнауын пайдаланушылар (жер қойнауын пайдаланушы) болып табылмайтын тұлғалардың (тұлғаның) мүлкiн құрау талаптары орындалған кезде қолданылады;  
      16) өткiзу күнi Қазақстан Республикасының аумағында жұмыс iстейтiн қор биржасының ресми тiзiмдерiнде болатын бағалы қағаздарды осы қор биржасында ашық сауда-саттық әдiсiмен өткiзу кезiндегi құн өсiмiнен түсетiн табыстар;   
      17) бюджет қаражаты есебiнен төленетiн бiржолғы төлемдер (еңбегiне ақы төлеу түрiндегi төлемдерден басқа);   
      18) күнтiзбелiк жыл iшiнде әрбiр төлем түрi бойынша республикалық бюджет туралы заңда белгiленген және тиiстi қаржы жылының 1 қаңтарында қолданыста болатын ең төменгi жалақының 8 еселенген мөлшерi шегiнде медициналық қызмет көрсетулерге (косметологиялық қызмет көрсетулерден басқа) ақы төлеу үшiн, бала туылған кездегi, жерлеуге арналған төлемдер.   
      Көрсетiлген табыстар медициналық қызмет көрсетулердi (косметологиялық қызмет көрсетулерден басқа) алуды және оларды төлеуге жұмсалған нақты шығыстарды растайтын құжаттар, баланың туу туралы куәлiгi, қайтыс болғаны туралы анықтама және қайтыс болғаны туралы куәлiк болғанда салық салудан босатылады;   
      19) Қазақстан Республикасының азаматтары болып табылмайтын дипломатиялық немесе консулдық қызметкерлердiң ресми табыстары;   
      20) шет мемлекеттiң мемлекеттiк қызметiндегi, сол елдегi табысы салық салуға жататын шетелдiктердiң ресми табыстары;   
      21) Қазақстан Республикасының азаматтары болып табылатын және Қазақстан Республикасының шет елдердегi дипломатиялық және соларға теңестiрiлген өкiлдiктерiнде қызмет iстейтiн жеке тұлғалардың бюджет қаражаты есебiнен шетелдiк валютамен төленетiн ресми табыстары;   
      22) Зейнетақы төлеу жөнiндегi мемлекеттiк орталықтан төленетiн зейнетақы төлемдерi;   
      23) Қазақстан Республикасының заңнамасында белгiленген мөлшерде бюджет қаражаты есебiнен төленетiн тұрғын үй құрылысы жинақ ақшасына салымдар бойынша сыйлықақылар (мемлекеттiң сыйлықақысы);   
      24) жұмыс берушiнiң өндiрiстiк қызметiмен байланысты мамандық бойынша қызметкердi Қазақстан Республикасының заңнамасына сәйкес оқытуға, бiлiктiлiгiн арттыруға немесе қайта даярлауға жiберген кезде жұмыс берушiнiң мынадай түрдегi шығыстары:  
      басқа жерге қызметтiк iссапарын ресiмдеу кезiнде - қызметкердi оқыту, оның бiлiктiлiгiн арттыру немесе қайта даярлау үшiн төлеуге нақты жұмсалған шығыстары;  
      басқа жерге қызметтiк iссапарын ресiмдемей:  
      қызметкердi оқыту, оның бiлiктiлiгiн арттыру немесе қайта даярлау үшiн төлеуге нақты жұмсалған шығыстары;  
      Қазақстан Республикасының Үкiметi белгiлеген нормалар шегiнде қызметкердiң тұруына нақты жұмсалған шығыстары;  
      қызметкер оқуға түскен кезде оқу орнына баруға және оқу, бiлiктiлiктi арттыру немесе қайта даярлау аяқталғаннан кейiн қайтуына нақты жұмсалған шығыстары жатады;  
      жұмыс берушiнiң:   
      қызметкер Қазақстан Республикасының шегiнде оқудан, бiлiктiлiгiн арттырудан немесе қайта даярлаудан өткен мерзiм iшiнде – тәулiгiне республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 6 еселенген мөлшерi;  
      қызметкер Қазақстан Республикасынан тысқары жерлерде оқудан, бiлiктiлiгiн арттырудан немесе қайта даярлаудан өткен мерзiм iшiнде - тәулiгiне республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 8 еселенген мөлшерi шегiнде қызметкерге төлеуге тағайындаған ақша сомасы жатады;  
      24-1) *алып тасталды - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен;*  
      25) осы Кодекстiң 133-бабы 1-тармағының 3) тармақшасына сәйкес жұмсалған, оқытуға бағытталған шығыстар;   
      26) Мемлекеттiк әлеуметтiк сақтандыру қорынан төленетiн әлеуметтiк төлемдер;   
      27) бiлiм беру ұйымдарында оқитындарға Қазақстан Республикасының заңнамасында мемлекеттiк стипендиялар үшiн белгiленген мөлшерде төленетiн стипендиялар;   
      28) жеке тұлға басқа жеке тұлғадан сыйға немесе мұраға алған мүлiктiң құны. Осы тармақшаның ережелерi дара кәсiпкердiң қызметiн жүзеге асыру мақсатында алған мүлкiне, сондай-ақ Қазақстан Республикасының заңнамасында белгiленген тәртiппен мұраға қалған, жинақтаушы зейнетақы қорлары төлейтiн зейнетақы жинақтарына қолданылмайды;   
      29) қайырымдылық және демеушiлiк көмек түрiнде алынған мүлiктiң құны;   
      30) он алты жасқа толмаған балалар үшiн балалар лагерьлерiне жолдамалардың құны;   
      31) осы Кодекстiң 175-бабында көзделген табыстарды қоспағанда, шарттың қолданылу кезеңiнде басталған сақтандыру оқиғасымен байланысты, сақтандырудың кез келген түрi кезiнде төленетiн сақтандыру төлемдерi;   
      32) жұмыс берушi өз қызметкерлерiне мiндеттi және (немесе) жинақтаушы сақтандыру шарттары бойынша төлейтiн сақтандыру сыйлықақылары;   
      33) сақтандырылушы қайтыс болған жағдайда жинақтаушы сақтандыру шарты бойынша жүзеге асырылатын сақтандыру төлемдерi;   
      34) жинақтаушы зейнетақы қорларына Қазақстан Республикасының заңнамасында белгiленген мөлшердегi ерiктi кәсiби зейнетақы жарналары;   
      35) *Алынып тасталды - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*  
      36) сенiмгерлiкпен басқарушы болып табылатын резидент жеке тұлғадан алынған, сенiмгерлiкпен басқару шарты бойынша сенiмгерлiкпен басқару құрылтайшысының не сенiмгерлiкпен басқару туындайтын өзге жағдайларда пайда алушының сенiмгерлiкпен басқарудан түсетiн таза табысы;   
      37) банк пен клиент арасында жасалған шартта белгiленген процентсiз кезең iшiнде төлем карточкасын ұстаушыға банктiк қарыз берiлген кезде алынған, сыйақыны үнемдеуден түсетiн материалдық пайда;   
      38) эмитент банк төлем карточкасын пайдалана отырып, қолма-қол жасалмайтын ақша төлемдерiн жүзеге асырған кезде эмитент банктiң қаражаты есебiнен төлем карточкасын ұстаушының есебiне жатқызылатын сома;   
      39) осы Кодекстiң 224-бабының 1-тармағында көрсетiлген резидент емес заңды тұлғадан алынған, пайдадан немесе оның бiр бөлiгiнен бөлiнген, осы Кодекстiң 224-бабына сәйкес Қазақстан Республикасындағы жеке табыс салығы салынған дивидендтер;   
      40) ислам банкiнде орналастырылған инвестициялық депозит бойынша табыс;  
      41) осы Кодекстiң 135-1-бабының 1-тармағында аталған дербес бiлiм беру ұйымының осындай ұйымның қызметкерi болып табылатын не осындай ұйымның жұмыстарын орындау, оған қызметтер көрсету бойынша Қазақстан Республикасында қызметiн жүзеге асыратын резидент шетелдiк тұлғаға қатысты iс жүзiнде мынадай:  
      тұруға;  
      медициналық сақтандыруға;  
      Қазақстан Республикасынан тыс жердегi тұрғылықты жерiнен Қазақстан Республикасында осындай қызметтi жүзеге асыратын жерiне дейiн және қайтар жолында әуе көлiгiмен ұшуға жұмсаған шығыстары түрiндегi материалдық пайда.  
      Осы баптың 1-тармағының 12) және 13) тармақшаларында көзделген табыстарды салық салудан босату мұндай босатуды қолдану үшiн негiздер болатын салық кезеңдерi үшiн берiледi.  
      Салық төлеушi (салық агентi) табыс төлеу күнiнен бұрын түзету қолдану үшiн негiз туындаған күнi растау құжаттарын табыс еткен жағдайда, осы баптың 1-тармағының 12) және 13) тармақшаларында көзделген түзетулердi мұндай түзетулердi қолдану үшiн негiз болатын салық кезеңiндегi табысқа қолдануға құқылы.  
      3. Осы баптың 1-тармағының 12) және 13) тармақшаларында көзделген табыстар:  
      жеке тұлғаның осы бапта белгiленген шектерде осындай түзетудiң сомасын көрсете отырып, салық салуға жататын табыстарға түзетулердi қолдануға өтiнiшiнiң  
      растайтын құжаттар көшiрмелерiнiң негiзiнде салық салуға жататын табыстардан алып тасталады.  
      *Ескерту. 156-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.03.19* № 258-IV *(2009.01.01 бастап қолданысқа енгiзiледi және 2016.01.01 дейiн қолданыста болады), 2011.01.06* N 379-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**157-бап. Жылдық жиынтық табыстың салық салынбайтын мөлшерi**

      Дара кәсiпкерлердi Қазақстан Республикасының заңнамасына сәйкес мемлекеттiк тiркеу мақсатында салық салуға жататын табыстың жеке табыс салығы салынбайтын мөлшерiн жеке тұлға үшiн күнтiзбелiк жылда республикалық бюджет туралы заңда белгiленген және тиiстi қаржы жылының 1 қаңтарында қолданыста болатын ең төменгi жалақының 12 еселенген мөлшерi құрайды.  
*Ескерту. 157-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**158-бап. Салық ставкалары**

      1. Осы баптың 2-тармағында көрсетiлген табыстарды қоспағанда, салық төлеушiнiң табыстарына 10 проценттiк ставка бойынша салық салынады.   
      2. Қазақстан Республикасындағы және одан тысқары жерлердегi көздерден алынған дивидендтер түрiндегi табыстарға 5 проценттiк ставка бойынша салық салынады.

**159-бап. Салық кезеңi**

      1. Салық агенттерiнiң төлем көзiнен салық салынатын табыстардан жеке табыс салығын есептеуi үшiн күнтiзбелiк ай салық кезеңi болып табылады.   
      2. Төлем көзiнен салық салынбайтын табыстардан жеке табыс салығын есептеу үшiн салық кезеңi осы Кодекстiң 148-бабына сәйкес айқындалады.

**19-тарау. ТӨЛЕМ КӨЗIНЕН САЛЫҚ САЛЫНАТЫН ТАБЫСТАР**

**160-бап. Төлем көзiнен салық салынатын табыстар**

      Төлем көзiнен салық салынатын табыстарға олардың мынадай түрлерi жатады:   
      1) қызметкердiң табысы;   
      2) жеке тұлғаның салық агентiнен түсетiн табыстары;   
      3) жинақтаушы зейнетақы қорларынан төленетiн зейнетақы төлемдерi;   
      4) дивидендтер, сыйақылар, ұтыстар түрiндегi табыс;   
      5) стипендиялар;   
      6) жинақтаушы сақтандыру шарттары бойынша табыс.

**161-бап. Салықты есептеу, ұстау және төлеу**

      1. Жеке табыс салығын есептеудi салық агентi төлем көзiнен салық салынатын табыстар бойынша, салық салуға жататын табысты есебiне жазу кезiнде жүргiзедi.   
      2. Егер осы Кодексте өзгеше көзделмесе, жеке табыс салығын ұстауды салық агентi төлем көзiнен салық салынатын табысты төлеу күнiнен кешiктiрмей жүргiзедi.   
      3. Егер осы тармақта өзгеше көзделмесе, салық агентi төленген табыстар бойынша жеке табыс салығын аударуды табыс төлеу жүзеге асырылған ай аяқталғаннан кейiн күнтiзбелiк жиырма бес күннен кешiктiрмей өзiнiң орналасқан жерi бойынша жүзеге асырады.  
      Салық агентiнiң құрылымдық бөлiмшелерi қызметкерiнiң табыстары бойынша жеке табыс салығын аудару құрылымдық бөлiмшелердiң орналасқан жерi бойынша тиiстi бюджеттерге жүргiзiледi.  
      Заңды тұлға өз шешiмiмен оның құрылымдық бөлiмшесi төлеген (төлеуге жататын) төлем көзiнен салық салынатын табыстар бойынша өзiнiң құрылымдық бөлiмшесiн төлем көзiнен ұсталатын жеке табыс салығы бойынша салық агентi деп тануға құқылы.  
      Бұл ретте заңды тұлғаның шешiмi немесе мұндай шешiмнiң күшiн жою мұндай шешiм қабылданған тоқсаннан кейiнгi тоқсаннан бастап күшiне енедi.  
      Егер жаңадан құрылған құрылымдық бөлiмше салық агентi деп танылған жағдайда, заңды тұлғаның осындай тану туралы шешiмi осы құрылымдық бөлiмше құрылған күннен бастап немесе осы құрылымдық бөлiмше құрылған тоқсаннан кейiнгi тоқсаннан бастап қолданысқа енгiзiледi.  
      Резидент заңды тұлғаның шешiмi бойынша салық агенттерi деп танылған құрылымдық бөлiмшелер осы Кодекстiң 12-бөлiмiнiң мақсаты үшiн әлеуметтiк салықты дербес төлеушiлер болып танылады.  
      4. Депозитарлық қолхаттар бойынша табыстардан салықты есептеудi және ұстауды осындай депозитарлық қолхаттардың базалық активiнiң эмитентi жүргiзедi.   
      5. Оңайлатылған декларация негiзiнде шағын бизнес субъектiлерi және шаруа немесе фермер қожалықтары үшiн арнаулы салық режимдерiн қолданатын салық агенттерiнiң жеке табыс салығын төлеу мерзiмдерi осы Кодекстiң 438 және 446-баптарында белгiленген.   
       *Ескерту. 161-бапқа өзгерiс енгiзiлдi - ҚР 2009.02.12.* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**161-1-бап. Мемлекеттiк мекемелердiң салықты есептеу, ұстау**  
                  **және төлеу ерекшелiктерi**

      1. Мемлекеттiк органның шешiмi бойынша оның құрылымдық бөлiмшелерi және (немесе) аумақтық органдары өздерiне бағынысты мемлекеттiк мекемелер қызметкерлерiнiң табыстары бойынша салық агенттерi ретiнде қарастырылуы мүмкiн.  
      Жергiлiктi атқарушы органның шешiмi бойынша оның құрылымдық бөлiмшелерi және (немесе) аумақтық (төмен тұрған) органдары өздерiне бағынысты мемлекеттiк мекемелер қызметкерлерiнiң табыстары бойынша салық агенттерi ретiнде қарастырылуы мүмкiн.  
      Бұл ретте, осы бапта белгiленген тәртiппен салық агенттерi деп танылған мемлекеттiк мекемелер осы Кодекстiң 12-бөлiмiнiң мақсаты үшiн әлеуметтiк салық төлеушiлер деп танылады.  
      Салықты төлеу салық агентiнiң орналасқан жерi бойынша тиiстi бюджеттерде жүргiзiледi.  
      2. Салық агентi жеке табыс салығын есептеудi, ұстауды және төлеудi осы Кодекстiң 161, 163-167-баптарында белгiленген тәртiппен және мерзiмдерде жүргiзедi.  
      3. Салық агентi жеке табыс салығы және әлеуметтiк салық жөнiндегi декларацияны осы Кодекстiң 162-бабында белгiленген тәртiппен және мерзiмдерде табыс етедi.  
      *Ескерту. Кодекс 161-1-баппен толықтырылды - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен.*

**162-бап. Жеке табыс салығы және әлеуметтiк салық бойынша**   
                **декларация**

      1. Қазақстан Республикасының азаматтары бойынша жеке табыс салығы және әлеуметтiк салық бойынша декларацияны салық агентi есептi тоқсаннан кейiнгi екiншi айдың 15-iнен кешiктiрмей, салық төленетiн жердегi салық органдарына табыс етедi.  
      1-1. Шетелдiктер мен азаматтығы жоқ адамдар бойынша жеке табыс салығы мен әлеуметтiк салық бойынша декларацияны салық агентi салық төлеу орны бойынша салық органдарына есептi салық кезеңдерi кiретiн тоқсаннан кейiнгi екiншi айдың 15-iнен кешiктiрмей табыс етедi.  
      2. Шаруа немесе фермер қожалықтары үшiн және оңайлатылған декларация негiзiнде шағын бизнес субъектiлерi үшiн арнаулы салық режимдерiн қолданатын салық агенттерi осы режимдер қолданылатын қызмет бойынша жеке табыс салығы және әлеуметтiк салық бойынша декларация табыс етпейдi.  
      2-1. Құрылымдық бөлiмшелерi бар салық агенттерi бөлiмшенiң орналасқан жерiндегi салық органына жеке табыс салығы және әлеуметтiк салық жөнiндегi декларацияға құрылымдық бөлiмше бойынша жеке табыс салығының және әлеуметтiк салықтың сомасын есептеу жөнiндегi қосымшаны табыс етедi.  
*Ескерту. 162-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**§ 1. Қызметкердiң табысы**

**163-бап. Қызметкердiң табысы**

      1. Қызметкердiң төлем көзiнен салық салынатын табысы осы Кодекстiң 156-бабында көзделген түзетулер ескерiле отырып, жұмыс берушi қызметкердiң есебiне жазған, салық салуға жататын табыстары мен осы Кодекстiң 166-бабында көзделген салық шегерiмдерiнiң сомасы арасындағы айырма ретiнде айқындалады.   
      2. Егер осы бапта өзгеше көзделмесе, қызметкер жұмыс берушiден ақшалай немесе заттай нысанда алған кез келген табыстар, оның iшiнде материалдық пайда түрiнде алынған табыстар, сондай-ақ Қазақстан Республикасының заңнамасына сәйкес жұмыс берушi және үшiншi тұлғалар арасында жасалған азаматтық-құқықтық сипаттағы шарттар бойынша қызметкер алған, осы Кодекстiң 164, 165-баптарында көрсетiлген табыстар қызметкердiң салық салуға жататын табыстары болып табылады.   
      3. Мыналар қызметкердiң салық салуға жататын табыстары болып табылмайды:   
      1) жинақтаушы зейнетақы қорларынан алынатын зейнетақы төлемдерi;   
      2) дивидендтер, сыйақылар, ұтыстар түрiндегi табыс;   
      3) жинақтаушы сақтандыру шарттары бойынша табыс;   
      4) осы Кодекстiң 177-бабында айқындалған, төлем көзiнен салық салынбайтын табыстар;   
      5) қызметкерлерге олардан сатып алынған жеке мүлкi үшiн төлемдер;   
      6) *Алынып тасталды - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*  
*Ескерту. 163-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**164-бап. Қызметкердiң заттай нысандағы табысы**

      1. Қызметкердiң салық салуға жататын, ол заттай нысанда алған табысына:   
      1) еңбегiне заттай нысанда ақы төлеу;   
      2) жұмыс берушiден өтеусiз негiзде алынған мүлiктiң құны. Өтеусiз орындалған жұмыстардың, көрсетiлген қызметтердiң құны осындай жұмыстарды орындаумен, қызметтер көрсетумен байланысты шеккен шығыстар мөлшерiнде айқындалады;   
      3) қызметкер үшiншi тұлғалардан алған тауарлардың, орындалған жұмыстардың, көрсетiлген қызметтердiң құнын жұмыс берушiнiң төлеуi кiредi.   
      2. Қосылған құн салығының тиiстi сомасын және акциздердi қоса алғанда, осы баптың 1-тармағында көрсетiлген тауарлардың, орындалған жұмыстардың, көрсетiлген қызметтердiң құны қызметкердiң салық салуға жататын, оның заттай нысанда алған табысы болып табылады.

**165-бап. Қызметкердiң материалдық пайда түрiндегi табысы**

      Қызметкердiң салық салуға жататын, материалдық пайда түрiнде алған табысына:   
      1) қызметкерге өткiзiлген тауарлардың, жұмыстардың, көрсетiлетiн қызметтердiң құны мен осы тауарларды, жұмыстарды, көрсетiлетiн қызметтердi сатып алу бағасы немесе олардың өзiндiк құны арасындағы терiс айырма;   
      2) жұмыс берушiнiң шешiмi бойынша қызметкердiң оның алдындағы қарызының немесе мiндеттемесiнiң сомасын есептен шығару;   
      3) жұмыс берушiнiң өз қызметкерлерiнiң сақтандыру шарттары бойынша сақтандыру сыйлықақыларын төлеуге жұмсаған шығыстары;   
      4) қызметкердiң жұмыс берушiнiң қызметiне байланысты емес шығындарын өтеуге жұмыс берушiнiң жұмсаған шығыстары кiредi.

**166-бап. Салық шегерiмдерi**

      1. Қызметкердiң төлем көзiнен салық салынатын табысын анықтау кезiнде төлемдердiң кезеңдiлiгiне қарамастан, күнтiзбелiк жыл iшiндегi әрбiр ай үшiн мынадай салық шегерiмдерi қолданылады:  
      1) республикалық бюджет туралы заңда белгiленген және табысты есепке жазу күнi қолданыста болатын ең төменгi жалақы мөлшерiндегi, табыс есебiне жазылатын тиiстi айдағы сома. Бiр жылдағы салық шегерiмiнiң жалпы сомасы республикалық бюджет туралы заңда белгiленген және ағымдағы жылдың әрбiр айының басында қолданыста болатын ең төменгi жалақы мөлшерiнiң жалпы сомасынан аспауға тиiс;  
      2) Қазақстан Республикасының зейнетақымен қамсыздандыру туралы заңнамасында белгiленген мөлшердегi мiндеттi зейнетақы жарналарының сомасы;   
      3) өз пайдасына енгiзiлетiн ерiктi зейнетақы жарналарының сомасы;   
      4) жеке тұлғаның жинақтаушы сақтандыру шарттары бойынша өз пайдасына енгiзетiн сақтандыру сыйлықақыларының сомасы;   
      5) Қазақстан Республикасының резидентi жеке тұлғаның Қазақстан Республикасының тұрғын үй құрылысы жинақ ақшасы туралы заңнамасына сәйкес Қазақстан Республикасының аумағында тұрғын үй жағдайын жақсарту жөнiндегi iс-шараларды жүргiзуге тұрғын үй құрылыс жинақ банктерiнен алған қарыздары бойынша сыйақыны өтеуге бағытталған сомалар;   
      6) осы баптың 6-тармағында белгiленген мөлшерде және шарттарда медициналық қызметтерге (косметологиялық қызмет көрсетулерден басқа) ақы төлеуге жұмсалатын шығыстар.   
      2. Егер осы баптың 1-тармағының 1) тармақшасында көзделген салық шегерiмiнiң сомасы осы Кодекстiң 156-бабында көзделген түзетулер ескерiле отырып, салық салуға жататын, мiндеттi зейнетақы жарналарының сомасына азайтылған, қызметкердiң бiр айға айқындалған табысының сомасынан асып кетсе, онда асып кеткен сома қызметкердiң салық салынатын табысын азайту үшiн күнтiзбелiк жыл шегiнде келесi айларға рет-ретiмен ауыстырылады.   
      Салық кезеңi iшiнде жұмыс берушi өзгерген жағдайда, оның қайта ұйымдастырылу жағдайларын қоспағанда, алдыңғы жұмыс берушiде жұмыс кезеңi iшiнде құралған асып түскен сома жаңа жұмыс берушiде есептелмейдi.  
      3. Егер жеке тұлға бiр ай iшiнде күнтiзбелiк он алты күннен аз уақыт қызметкер болса, онда қызметкердiң табысын айқындау кезiнде осы баптың 1-тармағының 1) тармақшасына сәйкес салық шегерiмi жүргiзiлмейдi.   
      4. Осы баптың 1-тармағының 1), 3)-6) тармақшаларына сәйкес салық шегерiмi құқығы салық төлеушiге өзi берген өтiнiштiң негiзiнде, жұмыс берушiлердiң бiреуiнен ғана алатын табыстары бойынша берiледi.   
      5. Осы баптың 1-тармағының 3)-5) тармақшаларында белгiленген салық шегерiмi құқығы тиiстi құжаттар:   
      1) ерiктi зейнетақы жарналары есебiнен зейнетақымен қамсыздандыру туралы шарт және ерiктi зейнетақы жарналарын төлегенiн растайтын құжат;   
      2) сақтандыру шарты және сақтандыру сыйлықақыларын төлегенiн растайтын құжат;   
      3) тұрғын үй құрылыс жинақ банкiмен Қазақстан Республикасының аумағында тұрғын үй жағдайын жақсарту жөнiндегi iс-шаралар жүргiзуге арналған банктiк қарыз шарты және аталған қарыз бойынша сыйақылардың өтелгенiн растайтын құжат болған кезде берiледi.   
      6. Егер:   
      1) осы баптың 1-тармағының 6) тармақшасына сәйкес ұсынылатын салық шегерiмiнiң жалпы сомасы мен осы Кодекстiң 156-бабы 1-тармағының 18) тармақшасына сәйкес ұсынылатын түзету сомасы, жиынтығында күнтiзбелiк бiр жылда республикалық бюджет туралы заңда белгiленген және тиiстi қаржы жылының 1 қаңтарында қолданыста болатын ең төменгi жалақының 8 еселенген мөлшерiнен аспаса;   
      2) қызметкер медициналық қызметтер (косметологиялық қызмет көрсетуден басқа) алғанын және оларды төлеуге арналған нақты шығыстарды растайтын құжаттарды табыс етсе, салық төлеушiге осы баптың 1-тармағының 6) тармақшасында белгiленген салық шегерiмiн жасау құқығы берiледi.  
      3) *алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен;*  
       *Ескерту. 166-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**167-бап. Салықты есептеу және ұстау**

      Қызметкердiң төлем көзiнен салық салынатын табысына жеке табыс салығының сомасы қызметкердiң осы Кодекстiң 163-бабына сәйкес айқындалатын, төлем көзiнен салық салынатын табысының сомасына осы Кодекстiң 158-бабының 1-тармағында белгiленген ставканы қолдану жолымен есептеледi.

**§ 2. Жеке тұлғаның салық агентiнен алатын табысы**

**168-бап. Жеке тұлғаның салық агентiнен алатын табысы**

      1. Жеке тұлғаның салық агентiнен алған, төлем көзiнен салық салынатын табысы осы Кодекстiң 156-бабында көзделген түзетулер ескерiле отырып, жеке тұлғаның салық агентiнен алған, салық салуға жататын табысы ретiнде айқындалады.   
      Егер осы бапта өзгеше белгiленбесе, мыналар:   
      1) жеке тұлғаның Қазақстан Республикасының заңнамасына сәйкес салық агентiмен жасасқан азаматтық-құқықтық сипаттағы шарттар бойынша табыстары;   
      2) жеке тұлғаларға төлемдер жеке тұлғаның салық агентiнен алған, салық салуға жататын табысы болып табылады.   
      2. Осы баптың мақсаты үшiн мыналар салық салуға жататын табысқа жатқызылмайды: Z0  
      1) осы Кодекстiң 177-бабында айқындалған, төлем көзiнен салық салынбайтын табыстар;   
      2) жеке тұлғаларға олардан жеке мүлкiн сатып алғаны үшiн төлемдер;   
      3) осы Кодекстiң 160-бабының 1) және 3)-6) тармақшаларында көрсетiлген табыстар;   
      4) *Алынып тасталды - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*  
*Ескерту. 168-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**169-бап. Салық сомасын есептеу**

      Жеке табыс салығының сомасы жеке тұлғаның салық агенттерiнен алатын, осы Кодекстiң 168-бабына сәйкес айқындалатын, төлем көзiнен салық салынатын табысының сомасына осы Кодекстiң 158-бабының 1-тармағында белгiленген ставканы қолдану жолымен есептеледi.

**§ 3. Жинақтаушы зейнетақы қорларынан төленетiн**   
**зейнетақы төлемдерi**

**170-бап. Зейнетақы төлемдерi**

      1. Зейнетақы төлемдерi түрiндегi, төлем көзiнен салық салынатын табыс осы Кодекстiң 156-бабында көзделген түзетулер ескерiле отырып, салық салынуға жататын, осы бапта көзделген салық шегерiмдерi сомасына азайтылған зейнетақы төлемдерi түрiндегi табыс ретiнде айқындалады. Бұл ретте, осы Кодекстiң 156-бабында көзделген түзетулер мен салықтық шегерiмдердi мiндеттi зейнетақы жарналары есебiнен зейнетақы төлемдерiн жүзеге асыратын жинақтаушы зейнетақы қоры ғана жүргiзедi.  
      Жинақтаушы зейнетақы қорлары:   
      1) салық төлеушiлердiң Қазақстан Республикасының заңнамасына сәйкес мiндеттi зейнетақы жарналары және (немесе) ерiктi кәсiби жарналар және (немесе) ерiктi зейнетақы жарналары есебiнен зейнетақымен қамсыздандыру туралы шарттың талаптарына сәйкес ерiктi зейнетақы жарналары есебiнен қалыптастырылған зейнетақы жинақтарынан. Осы тармақшада көзделген төлемдер бойынша, егер осы бапта өзгеше белгiленбесе, төлем көзiнен салық салынатын зейнетақы төлемдерi түрiндегi табысты айқындау кезiнде төлемдердi жүзеге асырудың кезеңдiлiгiне қарамастан, табысты есебiне жазудың әрбiр айы үшiн республикалық бюджет туралы заңда белгiленген және табысты есептеу күнi қолданыста болатын бiр ең төмен жалақы мөлшерi сомасында салық шегерiмi қолданылады;   
      2) Қазақстан Республикасының заңнамасына сәйкес зейнеткерлiк жасына жеткен және Қазақстан Республикасынан тысқары жерлерге тұрақты тұруға шығатын немесе шыққан Қазақстан Республикасының резидентi жеке тұлғаларына. Осы тармақшада көзделген төлемдер бойынша төлем көзiнен салық салынатын зейнетақы төлемдерi түрiндегi табысты айқындау кезiнде республикалық бюджет туралы заңда белгiленген және табысты есептеу күнi қолданыста болатын ең төменгi жалақының 12 еселенген мөлшерiнде салық шегерiмi қолданылады;   
      3) Қазақстан Республикасының заңнамасына сәйкес зейнеткерлiк жасына жетпеген және Қазақстан Республикасынан тысқары жерлерге тұрақты тұруға шығатын немесе шыққан Қазақстан Республикасының резидентi жеке тұлғаларына;   
      4) Қазақстан Республикасының заңнамасында белгiленген тәртiппен  мұраға қалған зейнетақы жинақтары түрiнде жеке тұлғаларға жүзеге асырылатын төлемдер салық салуға жататын зейнетақы төлемдерi түрiндегi табысқа жатады.   
      2. *Алынып тасталды - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*  
*Ескерту. 170-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**171-бап. Салық сомасын есептеу**

      Жеке табыс салығының сомасы осы Кодекстiң 170-бабына сәйкес айқындалатын, төлем көзiнен салық салынатын, зейнетақы төлемдерi түрiндегi табыстың сомасына осы Кодекстiң 158-бабының 1-тармағында белгiленген ставканы қолдану жолымен есептеледi.

**§ 4. Дивидендтер, сыйақылар, ұтыстар түрiндегi табыс**

**172-бап. Салық сомасын есептеу**

      1. Жеке табыс салығының сомасы төлем көзiнен салық салынатын, дивидендтер, сыйақылар мен ұтыстар түрiндегi есебiне жазылған табыс сомасына осы Кодекстiң 158-бабының 1 және 2-тармақтарында белгiленген ставкаларды қолдану жолымен есептеледi.   
      Салық агентi дивидендтер, сыйақылар, ұтыстар түрiнде төлейтiн, осы Кодекстiң 156-бабында көзделген түзетулер ескерiле отырып, салық салуға жататын табыс төлем көзiнен салық салынатын, дивидендтер, сыйақылар мен ұтыстар түрiндегi табыс болып табылады.   
      Осы бөлiмнiң мақсаты үшiн сенiмгерлiкпен басқару шарты бойынша сенiмгерлiкпен басқару құрылтайшысының не сенiмгерлiкпен басқару туындайтын өзге жағдайларда пайда алушының сенiмгерлiкпен басқарудан түсетiн, сенiмгерлiкпен басқарушы болып табылатын заңды тұлғадан алған таза табысы да дивидендтерге жатады.   
      2. Ұтысты, сыйақыны төлеу кезiнде ұсталған жеке табыс салығының сомасы төлем көзiнен осы салықтың ұсталғанын растайтын құжаттар болған кезде салықтарды есептеу мен төлеудi осы Кодекстiң 178 және 179-баптарында белгiленген тәртiппен жүзеге асыратын дара кәсiпкер салық кезеңi үшiн есептеген жеке табыс салығының есебiне жатқызылады.

**§ 5. Стипендиялар**

**173-бап. Стипендиялар**

      Төлем көзiнен салық салынатын стипендия түрiндегi табыс осы Кодекстiң 156-бабында көзделген түзетулер ескерiле отырып, салық салуға жататын стипендия түрiндегi табыс ретiнде айқындалады.   
      Егер осы бапта өзгеше көзделмесе, салық агентi:   
      бiлiм беру ұйымдарында оқитындарға;   
      мәдениет, ғылым қайраткерлерiне, бұқаралық ақпарат құралдары қызметкерлерiне және басқа да жеке тұлғаларға төлеуге арналған ақша сомасы салық салуға жататын стипендия түрiндегi табыс болып табылады.   
      Осы Кодекстiң 160-бабының 1)-4) және 6) тармақшаларында көзделген табыстар салық салуға жататын стипендия түрiндегi табыстар болып табылмайды.

**174-бап. Салық сомасын есептеу**

      Жеке табыс салығының сомасы төлем көзiнен салық салынатын стипендия түрiндегi табыс сомасына осы Кодекстiң 158-бабының 1-тармағында белгiленген ставканы қолдану жолымен есептеледi.

**§ 6. Жинақтаушы сақтандыру шарттары бойынша табыс**

**175-бап. Жинақтаушы сақтандыру шарттары бойынша табыс**

      1. Жинақтаушы сақтандыру шарттары бойынша, төлем көзiнен салық салынатын табыс осы Кодекстiң 156-бабында көзделген түзетулер ескерiле отырып, салық салуға жататын жинақтаушы сақтандыру шарттары бойынша табыс пен осы бапта көзделген жағдайларда және мөлшерде салық шегерiмi арасындағы айырма ретiнде айқындалады.   
      2. Салық салуға жататын жинақтаушы сақтандыру шарттары бойынша табыс:   
      1) сақтандыру сыйлықақылары мыналардың:   
      жинақтаушы зейнетақы қорларындағы зейнетақы жинақтары есебiнен. Осындай төлемдер бойынша жинақтаушы сақтандыру шарттары бойынша төлем көзiнен салық салынатын табысты айқындау кезiнде төлемдердi жүзеге асырудың кезеңдiлiгiне қарамастан, табысты есебiне жазудың әрбiр айы үшiн республикалық бюджет туралы заңда белгiленген және табысты есептеу күнi қолданыста болатын бiр ең төменгi жалақы мөлшерi сомасында салық шегерiмi қолданылады;   
      жеке тұлғаның жинақтаушы сақтандыру шарттары бойынша өз пайдасына енгiзетiн сақтандыру сыйлықақылары есебiнен;   
      жұмыс берушiнiң жинақтаушы сақтандыру шарттары бойынша қызметкердiң пайдасына енгiзетiн сақтандыру сыйлықтары есебiнен төленген сақтандыру ұйымдары жүзеге асыратын сақтандыру төлемдерi;   
      2) осындай шарттар мерзiмiнен бұрын тоқтатылған жағдайларда төленетiн құнын төлеп сатып алу сомалары;   
      3) сақтандыру ұйымы жүзеге асыратын сақтандыру төлемдерi сомасының осы баптың 1) тармақшасында көрсетiлмеген қаражат есебiнен төленген сақтандыру сыйлықақыларының сомасынан асып кетуi болып табылады.  
*Ескерту. 175-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**176-бап. Салық сомасын есептеу**

      Жеке табыс салығының сомасы жинақтаушы сақтандыру шарттары бойынша төлем көзiнен салық салынатын, осы Кодекстiң 175-бабына сәйкес айқындалатын табыс сомасына осы Кодекстiң 158-бабының 1-тармағында белгiленген ставканы қолдану жолымен есептеледi.

**20-тарау. ТӨЛЕМ КӨЗIНЕН САЛЫҚ САЛЫНБАЙТЫН ТАБЫСТАР**

**177-бап. Төлем көзiнен салық салынбайтын табыстар**

      Мынадай табыс түрлерi төлем көзiнен салық салынбайтын табыстарға жатады:   
      1) мүлiктiк табыс;   
      2) дара кәсiпкердiң табысы;  
      3) жекеше нотариустардың, жеке сот орындаушылары мен адвокаттардың табысы;  
      4) басқа да табыстар.  
      Осы баптың бiрiншi бөлiгiнiң 2 және 3) тармақшаларында көрсетiлген табыстар мүлiктiк табыс болып табылмайды.  
      Қазақстан Республикасынан тысқары жерлердегi көздерден түсетiн табыстарды қоспағанда, осы баптың бiрiншi бөлiгiнiң 1) тармақшасында және 2) және 3) тармақшаларында көрсетiлген табыстар басқа да табыстар болып табылмайды.  
*Ескерту. 177-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi) Заңдарымен.*

**178-бап. Төлем көзiнен салық салынбайтын табыстар бойынша**  
                **жеке табыс салығын есептеу**

      1. Егер осы Кодекстiң осы бабында және 182-бабында өзгеше белгiленбесе, төлем көзiнен салық салынбайтын табыстар бойынша жеке табыс салығын есептеудi салық төлеушi салық кезеңi үшiн осы баптың 4 және 5-тармақтарында көрсетiлген салық төлеушiлердi қоспағанда, төлем көзiнен салық салынбайтын тиiстi табыстың салық салынатын сомасына осы Кодекстiң 158-бабының 1-тармағында белгiленген ставканы қолдану жолымен дербес жүргiзедi.  
      Бұл ретте есептелген жеке табыс салығының сомасы жеке табыс салығының осы Кодекстiң 223-бабына сәйкес есепке жатқызу жүзеге асырылатын сомасына азайтылады.  
      Төлем көзiнен салық салынбайтын тиiстi табыстың салық салынатын сомасы осы Кодекстiң 156-бабында көзделген түзетулер ескерiле отырып, салық салуға жататын табыс пен осы Кодекстiң 166-бабы 5 және 6-тармақтарының ережелерi ескерiлiп, осы Кодекстiң 166-бабының 1-тармағында белгiленген салық шегерiмдерi арасындағы айырма ретiнде айқындалады.  
      2. Жекеше нотариустардың, жеке сот орындаушылары мен адвокаттардың табыстарын қоспағанда, салық төлеушiде төлем көзiнен салық салынбайтын табыстардың бiрнеше түрi болған кезде жеке табыс салығын есептеудi салық төлеушi осы Кодекстiң 158-бабының 1-тармағында белгiленген ставканы төлем көзiнен салық салынбайтын барлық табыс түрлерiнiң сомасына қолдану жолымен дербес жүргiзедi.  
      3. Осы Кодекстiң 166-бабының 1-тармағында белгiленген салық шегерiмдерi, егер көрсетiлген шегерiмдер қызметкердiң табысын айқындаған кезде жүргiзiлмеген болса, төлем көзiнен салық салынбайтын табыстардың жиынтық сомасы бойынша жеке табыс салығын есептеу кезiнде қолданылады.   
      4. Осы баптың 5-тармағында көрсетiлгендерiнен басқа дара кәсiпкерлер салық кезеңi үшiн дара кәсiпкердiң табысы бойынша салықты есептеудi дербес жүргiзедi. Салық сомасы дара кәсiпкердiң осы Кодекстiң 133-бабында көзделген табыстары мен шығыстары сомасына, сондай-ақ осы Кодекстiң 137-бабына сәйкес ауыстырылатын шығындар сомасына азайтылған табысына осы Кодекстiң 158-бабының 1-тармағында белгiленген ставканы қолдану жолымен есептеледi.  
      Бұл ретте есептелген жеке табыс салығының сомасы жеке табыс салығының осы Кодекстiң 223-бабына сәйкес есепке жатқызу жүзеге асырылатын сомасына азайтылады.  
      5. Патент немесе оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын дара кәсiпкерлер осы Кодекстiң 61-тарауына сәйкес арнаулы салық режимдерiнде көрсетiлген шеңберде салық салынатын табыстар бойынша жеке табыс салығын есептеудi жүргiзедi.  
      Бұл ретте есептелген жеке табыс салығының сомасы жеке табыс салығының осы Кодекстiң 223-бабына сәйкес есепке жатқызу жүзеге асырылатын сомасына азайтылады.  
      *Ескерту. 178-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2009.01.01 бастап қолданысқа енгiзiледi) Заңдарымен.*

**179-бап. Салық төлеу мерзiмдерi**

      1. Салық кезеңiнiң қорытындысы бойынша жеке табыс салығын төлеудi салық төлеушi жеке табыс салығы бойынша декларацияны табыс ету үшiн белгiленген мерзiмнен кейiн күнтiзбелiк он күннен кешiктiрмей орналасқан (тұрғылықты) жерi бойынша дербес жүзеге асырады.   
      2. Патент немесе оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын дара кәсiпкерлер осы Кодекстiң 61-тарауына сәйкес арнаулы салық режимдерiнде көрсетiлген шеңберлерде салық салынатын табыстар бойынша жеке табыс салығын төлеудi жүргiзедi.   
       *Ескерту. 179-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**§ 1. Мүлiктiк табыс**

**180-бап. Мүлiктiк табыс**

      1. Салық төлеушiнiң салық салуға жататын мүлiктiк табысына:   
      1) мүлiктi өткiзу кезiнде құн өсiмiнен түскен табыс;   
      2) салық агенттерi болып табылмайтын тұлғаларға мүлiктi жалға беруден алынған табыс жатады.   
      2. Мына мүлiктердi:   
      1) меншiк құқығында меншiк құқығы тiркелген күннен бастап бiр  жылдан аз уақыт болған тұрғын үйлердi, саяжай құрылыстарын, гараждарды, жеке қосалқы шаруашылық объектiлерiн;   
      2) меншiк құқығы тiркелген күннен бастап бiр жылдан аз уақыт меншiк құқығында болған, осы тармақтың 1) тармақшасында көрсетiлген объектiлер орналасқан, жеке тұрғын үй құрылысы, жеке қосалқы шаруашылық жүргiзу, саяжай құрылысы, гараж салу үшiн берiлген жер учаскелерiн және (немесе) жер үлестерiн;  
      3) егер жер учаскесiн және (немесе) жер үлесiн сатып алуға және иелiктен айыруға арналған құқық белгiлейтiн құжаттарды жасау күндерi арасындағы кезең бiр жылдан аз уақытты құраса, жеке тұрғын үй құрылысы, жеке қосалқы шаруашылық жүргiзу, бау-бақша, саяжай құрылысы, гараж салу үшiн берiлген, осы тармақтың 1) тармақшасында көрсетiлген объектiлер орналаспаған жер учаскелерiн және (немесе) жер үлестерiн;   
      4) осы тармақтың 2) және 3) тармақшаларында көрсетiлмеген мақсаттар үшiн берiлген жер учаскелерiн және (немесе) жер үлестерiн;   
      5) бағалы қағаздарды, инвестициялық алтынды, сондай-ақ қатысу үлестерiн;   
      6) осы тармақтың 1)-4) тармақшаларында көрсетiлгендердi қоспағанда, жылжымайтын мүлiктi;   
      7) меншiк құқығында меншiк құқығы тiркелген күннен бастап бiр жылдан аз уақыт болған, мемлекеттiк тiркеуге жататын механикалық көлiк құралдарын және тiркемелердi өткiзу кезiндегi құн өсiмi мүлiктi өткiзу кезiндегi құн өсiмiнен түскен табыс болып табылады.   
      Сенiм бiлдiрiлген адам механикалық көлiк құралын және (немесе) тiркеменi иелiктен айыруға құқық беретiн басқару сенiмхаты негiзiнде алған механикалық көлiк құралын және (немесе) тiркеменi өткiзген жағдайда мүлiктiк табысты айқындау үшiн көлiк құралының иесiне осы көлiк құралының өткiзiлу құнын хабарлайды немесе көлiк құралы иесiнiң атынан жеке табыс салығын төлеудi жүргiзедi, бұл көлiк құралы иесiнiң салықтық мiндеттемесiн орындау болып табылады.   
      Сенiм бiлдiрiлген адам механикалық көлiк құралын және (немесе) тiркеменi иелiктен айыруға құқық беретiн басқару сенiмхаты негiзiнде алған механикалық көлiк құралын және (немесе) тiркеменi өткiзген кезде құн өсiмi сенiм бiлдiрiлген адамның меншiк иесi атынан осы көлiк құралын өткiзу құны мен өткiзiлген көлiк құралының меншiк иесi сатып алған құн арасындағы оң айырма ретiнде айқындалады.   
      3. Егер осы бапта өзгеше белгiленбесе, мүлiктi өткiзу құны мен оны сатып алу құны арасындағы оң айырма, бағалы қағаздар мен қатысу үлестерiн қоспағанда, осы баптың 2-тармағында көрсетiлген мүлiктi өткiзу кезiндегi құн өсiмiнен түсетiн табыс болып табылады.   
      Сатып алу құны болмаған кезде мүлiктi өткiзу құны мен өткiзiлетiн мүлiкке меншiк құқығы туындау кезiндегi нарықтық құн арасындағы оң айырма құн өсiмi болып табылады.   
      4. Тұрғын үй құрылысына үлестiк қатысу жолымен сатып алынған жылжымайтын мүлiктi өткiзу кезiнде мүлiктi өткiзу құны мен тұрғын үй құрылысына үлестiк қатысу туралы шарт бағасы арасындағы оң айырма құн өсiмi болып табылады.  
      Тұрғын үй құрылысына үлестiк қатысу туралы шарт бойынша тұрғын жайдағы үлестi талап ету құқығын беру жолымен сатып алынған жылжымайтын мүлiктi өткiзу кезiнде мүлiктi өткiзу құны мен салық төлеушi тұрғын үй құрылысына үлестiк қатысу туралы шарт бойынша тұрғын жайдағы үлестi талап ету құқығын сатып алған құн арасындағы оң айырма құн өсiмi болып табылады.  
      5. Меншiк құқығы туындау кезiнде осы баптың 2-тармағының 1) және 6) тармақшаларында көрсетiлген өткiзiлген мүлiктiң нарықтық құнын салық төлеушi жеке табыс салығы бойынша декларацияны табыс ету үшiн белгiленген мерзiмнен кешiктiрмей айқындауға тиiс.   
      Осы тармақтың мақсаты үшiн Қазақстан Республикасының бағалау қызметi туралы заңнамасына сәйкес бағалаушы мен салық төлеушi арасындағы шарт бойынша жүргiзiлген бағалау туралы есепте айқындалған құн нарықтық құн болып табылады.   
      6. Осы баптың 5-тармағында көрсетiлген өткiзiлген мүлiктiң нарықтық құны болмаған жағдайда:  
      1) осы баптың 2-тармағының 1) тармақшасында көрсетiлген мүлiк үшiн – мүлiктi өткiзу құны мен мүлiктiк бағалау құны арасындағы оң айырма құнның өсiмi болып табылады. Бұл ретте, жылжымайтын мүлiкке құқықтарды мемлекеттiк тiркеу саласындағы уәкiлеттi мемлекеттiк орган өткiзiлген мүлiкке меншiк құқығы туындаған жылдың 1 қаңтарына қарай мүлiк салығын есептеу үшiн айқындаған құн бағалау құны болып табылады;  
      2) осы баптың 2-тармағының 6) тармақшасында көрсетiлген мүлiк үшiн – осындай мүлiктi өткiзу құны құнның өсiмi болып табылады.  
      7. Егер осы бапта өзгеше көзделмесе, бағалы қағаздарды және қатысу үлестерiн өткiзу кезiндегi құн өсiмi осы Кодекстiң 87-бабының 5 және 6-тармақтарына сәйкес айқындалады.   
      8. Өткiзу құны мен сатып алу құны арасындағы оң айырма жеке тұлға опцион бойынша сатып алған бағалы қағаздарды өткiзу кезiндегi құн өсiмi болып табылады. Сатып алу құны опционды орындау бағасын және опционды сатып алу жөнiндегi шығындарды қамтиды.  
*Ескерту. 180-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi), 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**§ 2. Жекеше нотариустардың, жеке сот орындаушысы мен**  
**адвокаттардың табысы**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**181-бап. Жекеше нотариустардың, жеке сот орындаушысы мен**  
                **адвокаттардың табысы**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*  
      Заң көмегiн көрсеткенi, нотариаттық iс-әрекеттер жасағаны үшiн ақы төлеудi қоса алғанда, атқарушылық құжаттарды орындау жөнiндегi қызметтi, нотариаттық және адвокаттық қызметтi жүзеге асырудан алынған барлық табыс түрлерi, сондай-ақ қорғау мен өкiлдiкке байланысты шығыстарды өтеуден алынған сомалар жекеше нотариустардың, жеке сот орындаушысы мен адвокаттардың табысы болып табылады.  
      *Ескерту. 181-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**182-бап. Салықты есептеу және төлеу**

      1. Жекеше нотариустардың, жеке сот орындаушылары мен адвокаттардың табыстары бойынша жеке табыс салығының сомасы алынған табыстың сомасына осы Кодекстiң 158-бабының 1-тармағында белгiленген ставканы қолдану жолымен бiр айға алынған табыстар бойынша, әрбiр айдың қорытындылары бойынша есептеледi.   
      2. Есептелген салық сомасы табыстары бойынша салық есептелген айдан кейiнгi айдың 5-iнен кешiктiрiлмей ай сайын төлеуге жатады.  
      *Ескерту. 182-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**§ 3. Дара кәсiпкердiң табысы**

**183-бап. Дара кәсiпкердiң табысы**

      1. Егер осы бапта өзгеше белгiленбесе, дара кәсiпкердiң салық салынатын табысы осы Кодекстiң 83 - 133, 136, 137 және 224-баптарына сәйкес корпоративтiк табыс салығы салынатын объектiнi айқындау үшiн белгiленген тәртiппен, сондай-ақ осы Кодекстiң 156-бабында көзделген түзетулер ескерiле отырып және осы Кодекстiң 166-бабының 5 және 6-тармақтарының ережелерi ескерiле отырып, осы Кодекстiң 166-бабының 1-тармағында белгiленген салықтық шегерiмдермен айқындалады.  
      1-1. Осы баптың 1-тармағына сәйкес дара кәсiпкердiң салық салынатын табысын айқындау кезiнде осы Кодекстiң 133-бабының 2-тармағы 2), 3), 3-1), 3-2), 6) және 7) тармақшаларының ережелерi қолданылмайды.  
      2. Патент немесе оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын дара кәсiпкердiң табысы осы Кодекстiң 61-тарауына сәйкес айқындалады.  
      *Ескерту. 183-бапқа өзгерту енгiзiлдi - ҚР 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңымен.*

**§ 4. Басқа табыстар**

**184-бап. Басқа табыстар**

      1. Мыналар салық төлеушiнiң салық салуға жататын басқа да табыстарына жатады:  
      1) Қазақстан Республикасынан тысқары жерлердегi көздерден түсетiн табыстар;  
      2) Қазақстан Республикасында аккредиттелген, салық агенттерi болып табылмайтын, шет мемлекеттiң дипломатиялық және соларға теңестiрiлген өкiлдiктерiмен, шет мемлекеттiң консулдық мекемелерiмен жасалған еңбек шарттары (келiсiмшарттары) және (немесе) азаматтық-құқықтық сипаттағы шарттар бойынша Қазақстан Республикасы азаматтарының табыстары;  
      3) үй қызметкерлерiнiң Қазақстан Республикасының еңбек заңнамасына сәйкес жасасқан еңбек шарттары бойынша алынған табыстары;  
      4) тұрғын үй құрылысына үлестiк қатысу туралы шарт бойынша тұрғын жайдағы үлестi талап ету құқығын беруден түскен табыстар;  
      5) Қазақстан Республикасы ратификациялаған халықаралық шарттарға сәйкес төлем көзiнен ұсталатын жеке табыс салығын есептеу, ұстау және аудару жөнiндегi мiндеттемеден босатылған халықаралық және мемлекеттiк ұйымдармен, шетелдiк және қазақстандық үкiметтiк емес қоғамдық ұйымдармен және қорлармен жасасылған еңбек шарттары (келiсiмшарттар) және (немесе) азаматтық-құқықтық сипаттағы шарттар бойынша Қазақстан Республикасы азаматтарының табыстары.  
      2. Осы баптың 1-тармағының 1) тармақшасында көрсетiлген табыстарға салық салу осы Кодекстiң 27-тарауында белгiленген ерекшелiктер ескерiле отырып жүргiзiледi.  
      3. Талап ету құқығын беру құны мен тұрғын үй құрылысына үлестiк қатысу туралы шарт бағасы арасындағы оң айырма тұрғын үй құрылысына үлестiк қатысу туралы шарт бойынша тұрғын жайдағы үлестi талап ету құқығын беруден түскен табыс болып табылады.  
      4. Талап ету құқығын беру құны мен осындай құқықты бұрын сатып алған құн арасындағы оң айырма тұрғын үй құрылысына үлестiк қатысу туралы шарт бойынша талап ету құқығын беру жолымен бұрын сатып алынған, тұрғын үй құрылысына үлестiк қатысу туралы шарт бойынша тұрғын жайдағы үлестi талап ету құқығын беруден түскен табыс болып табылады.  
*Ескерту. 184-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен, өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**21-тарау. ЖЕКЕ ТАБЫС САЛЫҒЫ БОЙЫНША ДЕКЛАРАЦИЯ**

**185-бап. Жеке табыс салығы бойынша декларация**

      1. Жеке табыс салығы бойынша декларацияны мына резидент салық төлеушiлер:   
      1) дара кәсiпкерлер;  
      2) жекеше нотариустар, жеке сот орындаушылары, адвокаттар;   
      3) мүлiктiк табыс алған жеке тұлғалар;   
      4) басқа табыстар, оның iшiнде Қазақстан Республикасынан тысқары жерлерде табыстар алған жеке тұлғалар;   
      5) Қазақстан Республикасынан тысқары жерлердегi шетелдiк банктердегi банктiк шоттарда ақшасы бар жеке тұлғалар табыс етедi.   
      2. "Қазақстан Республикасындағы сайлау туралы" Қазақстан Республикасының Конституциялық заңына , Қазақстан Республикасының  Қылмыстық-атқару кодексiне және "Сыбайлас жемқорлыққа қарсы күрес туралы" Қазақстан Республикасының Заңына сәйкес декларацияны табыс ету мiндетi жүктелген Қазақстан Республикасы Парламентiнiң депутаттары, судьялар, сондай-ақ жеке тұлғалар табыстары мен Қазақстан Республикасының аумағында да, одан тысқары жерлерде де орналасқан және салық салу объектiсi болып табылатын мүлкi туралы декларацияны табыс етедi.   
      3. Патент немесе оңайлатылған декларация негiзiнде шағын бизнес субъектiлерi үшiн арнаулы салық режимiн қолданатын дара кәсiпкерлер осы Кодекстiң 427-бабына сәйкес салық салу объектiсiне қосылатын табыстар бойынша жеке табыс салығы бойынша декларацияны табыс етпейдi.  
      *Ескерту. 185-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**186-бап. Декларацияны табыс ету мерзiмдерi**

      "Қазақстан Республикасындағы сайлау туралы" Қазақстан Республикасының Конституциялық заңында, Қазақстан Республикасының Қылмыстық-атқару кодексiнде және "Сыбайлас жемқорлыққа қарсы күрес туралы" Қазақстан Республикасының Заңында көзделген жағдайларды қоспағанда, жеке табыс салығы бойынша декларация орналасқан (тұрғылықты) жердегi салық органына есептi салық кезеңiнен кейiнгi жылдың 31 наурызынан кешiктiрiлмей табыс етiледi.   
       *Ескерту. 186-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2009.01.01 бастап қолданысқа енгiзiледi) Заңдарымен.*

**187-бап. Салық төлемiнiң расталмауы**

      Осы Кодекстiң 185-бабы 1-тармағының 4) тармақшасына және 2-тармағына сәйкес жеке табыс салығы бойынша декларация табыс етушi салық төлеушiлер жеке табыс салығын төлегенiн растамаған жағдайларда, жеке табыс салығын есептеу осы Кодекстiң 158-бабының 1-тармағында белгiленген ставканы жеке табыс салығының төленгенi расталмаған табыс сомасына қолдану жолымен жүргiзiледi.

**7-БӨЛIМ. ХАЛЫҚАРАЛЫҚ САЛЫҚ САЛУДЫҢ ЕРЕКШЕЛIКТЕРI**

**22-тарау. ЖАЛПЫ ЕРЕЖЕЛЕР**

**188-бап. Халықаралық салық салудың негiзгi принциптерi**

      1. Қазақстан Республикасының резиденттерi Қазақстан Республикасында осы Кодекстiң ережелерiне сәйкес Қазақстан Республикасындағы және одан тысқары жерлердегi көздерден түсетiн табыстарынан салықтар төлейдi.  
      2. Қазақстан Республикасында резидент еместер осы Кодекстiң ережелерiне сәйкес Қазақстан Республикасындағы көздерден түсетiн табыстардан салық төлейдi.   
      Қазақстан Республикасында кәсiпкерлiк қызметтi тұрақты мекеме арқылы жүзеге асыратын резидент еместер Қазақстан Республикасында осы Кодекстiң ережелерiне сәйкес мұндай тұрақты мекеменiң қызметiне байланысты Қазақстан Республикасынан тысқары жерлердегi көздерден түсетiн табыстардан да салық төлейдi.   
      3. Резиденттер мен резидент еместер Қазақстан Республикасында осы Кодексте белгiленген өзге де салықтарды және бюджетке төленетiн басқа да мiндеттi төлемдердi осындай мiндеттемелер туындаған кезде төлейдi.  
*Ескерту. 188-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**189-бап. Резиденттер**

      1. Қазақстан Республикасында тұрақты болатын немесе Қазақстан Республикасында тұрақты болмайтын, бiрақ өмiрлiк мүдделерiнiң орталығы Қазақстан Республикасында орналасқан жеке тұлғалар осы Кодекстiң мақсатында Қазақстан Республикасының резиденттерi деп танылады.   
     2. Егер жеке тұлға ағымдағы салық кезеңiнде аяқталатын кез келген үздiксiз он екi айлық кезеңде кемiнде күнтiзбелiк бiр жүз сексен үш күн (келу және кету күндерiн қоса алғанда) Қазақстан Республикасында болса, ол ағымдағы салық кезеңi үшiн Қазақстан Республикасында тұрақты болған жеке тұлға деп танылады.  
      3. Бiр мезгiлде мынадай талаптар орындалған кезде:   
      1) жеке тұлғада Қазақстан Республикасының азаматтығы немесе Қазақстан Республикасында тұруға рұқсаты (ықтиярхаты) болса;   
      2) жеке тұлғаның отбасы және (немесе) жақын туыстары Қазақстан Республикасында тұрса;   
      3) жеке тұлғаның Қазақстан Республикасында кез келген уақытта тұруы және (немесе) оның отбасы мүшелерiнiң тұруы үшiн қолжетiмдi, оған және (немесе) оның отбасы мүшелерiне меншiк құқығында немесе өзге де негiздерде тиесiлi жылжымайтын мүлкi болса, жеке тұлғаның өмiрлiк мүдделерiнiң орталығы Қазақстан Республикасында орналасқан деп қарастырылады.   
      4. Қазақстан Республикасының азаматтары болып табылатын, сондай-ақ Қазақстан Республикасының азаматтығына қабылдау туралы немесе Қазақстан Республикасының азаматтығына қабылдамай, Қазақстан Республикасында тұрақты тұруға рұқсат ету туралы өтiнiш берген:   
      1) мемлекеттiк билiк органдары шет елге iссапарға жiберген адамдар, оның iшiнде дипломатиялық, консулдық мекемелердiң, халықаралық ұйымдардың қызметкерлерi, сондай-ақ аталған жеке тұлғалардың отбасы мүшелерi;   
      2) тұрақты халықаралық тасымалдарды жүзеге асыратын Қазақстан Республикасының заңды тұлғаларына немесе азаматтарына тиесiлi көлiк құралдарының экипаж мүшелерi;   
      3) Қазақстан Республикасынан тысқары жерлерде орналасқан әскери базалардың, әскери бөлiмдердiң, топтардың, контингенттердiң немесе құрамалардың әскери қызметшiлерi мен азаматтық персоналы;   
      4) Қазақстан Республикасынан тысқары жерлерде орналасқан және Қазақстан Республикасының немесе Қазақстан Республикасының субъектiлерiнiң меншiгi болып табылатын объектiлерде (оның iшiнде концессиялық шарттар негiзiнде) жұмыс iстейтiндер;   
      5) оқу немесе практикадан өту мақсатында Қазақстан Республикасынан тысқары жерлерде жүрген студенттер, тағылымдамадан өтушiлер мен практиканттар оқу немесе практикадан өтудiң бүкiл кезеңiнде;   
      6) сабақ беру, консультациялар беру немесе ғылыми жұмыстарды жүзеге асыру мақсатында Қазақстан Республикасынан тысқары жерлерде жүрген оқытушылар мен ғылыми қызметкерлер сабақ берудiң немесе аталған жұмыстарды орындаудың бүкiл кезеңiнде;   
      7) емделу немесе сауықтырудан өту, профилактикалық ем алу мақсатында Қазақстан Республикасынан тысқары жерлерде жүрген жеке тұлғалар Қазақстан Республикасында тұрған уақытына және осы бапта көзделген басқа да кез келген өлшемдерге қарамастан, резидент жеке тұлғалар деп танылады.   
      5. Осы Кодекстiң мақсатында Қазақстан Республикасының заңнамасына сәйкес құрылған заңды тұлғалар және (немесе) тиiмдi басқару орны (нақты басқару органының орналасқан жерi) Қазақстан Республикасында болатын шет мемлекеттiң заңнамасына сәйкес құрылған заңды тұлғалар да Қазақстан Республикасының резиденттерi деп танылады.   
      Нақты органның (директорлар кеңесiнiң немесе сол сияқты органның) негiзгi басқару және (немесе) бақылау жүзеге асырылатын, сондай-ақ заңды тұлғаның кәсiпкерлiк қызметiн жүргiзу үшiн қажеттi стратегиялық коммерциялық шешiмдер қабылданатын жиналысы өткiзiлетiн орын тиiмдi басқару орны (нақты басқару органының орналасқан жерi) деп танылады.  
*Ескерту. 189-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**190-бап. Резидент еместер**

      1. Осы Кодекстiң мақсатында мыналар:   
      1) осы Кодекстiң 189-бабының ережелерiне сәйкес резидент болып табылмайтын жеке және заңды тұлғалар;   
      2) осы Кодекстiң 189-бабының ережелерiне қарамастан, қосарланған салық салуды болғызбау туралы халықаралық шарттың ережелерiне сәйкес резидент еместер болып танылатын шетелдiктер немесе азаматтығы жоқ адамдар резидент еместер деп танылады.   
      2. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
*Ескерту. 190-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**191-бап. Резидент еместiң тұрақты мекемесi**

      1. Егер халықаралық шартта өзгеше белгiленбесе, резидент еместiң Қазақстан Республикасындағы тұрақты мекемесi деп қызметiн жүзеге асыру мерзiмдерiне қарамастан, Қазақстан Республикасының аумағында кәсiпкерлiк қызметiн сол арқылы жүзеге асыратын Қазақстан Республикасындағы мынадай қызмет орындарының бiрi танылады:  
      1) тауарларды өндiру, өңдеу, жинақтау, орау, буып-түю және (немесе) беру жүзеге асырылатын кез келген орын;  
      2) кез келген басқару орны;  
      3) жер қойнауын геологиялық зерттейтiн, пайдалы қазбаларды барлауды, өндiруге дайындық жұмыстарын және (немесе) пайдалы қазбаларды өндiрудi жүзеге асыратын және (немесе) пайдалы қазбаларды барлауды және (немесе) өңдеудi бақылау және (немесе) қадағалау жөнiндегi жұмыстарды орындайтын, қызметтер көрсететiн кез келген орын;  
      4) құбыржолға байланысты қызметтi (оның iшiнде бақылау немесе қадағалау) жүзеге асыратын кез келген орын;  
      5) жабдықты орнатуды, монтаждауды, жинауды, қалпына келтiрудi, iске қосуды жүзеге асыратын кез келген орын. Бұл ретте тұрақты мекеме мұндай жабдыққа кейiннен қызмет көрсете отырып, осы тармақшада көрсетiлген қызмет түрлерiнiң ең болмағанда бiреуiн жүзеге асыру кезiнде пайда болады;  
      6) ойын автоматтарын (жалғамаларын қоса), компьютерлiк желiлер мен байланыс арналарын, аттракциондарды орнатуға, ретке келтiруге және пайдалануға байланысты, сондай-ақ көлiк немесе өзге де инфрақұрылымға байланысты қызметтi жүзеге асыратын кез келген орын;  
      7) егер осы баптың 3-тармағында өзгеше көзделмесе, Қазақстан Республикасының аумағында тауарларды өткiзу орны;  
      8) құрылыс қызметiн және (немесе) құрылыс-монтаждау жұмыстарын жүзеге асыратын, сондай-ақ осы жұмыстардың орындалуын қадағалау жөнiндегi қызметтердi көрсететiн кез келген орын;  
      9) осы баптың 4-тармағында аталған қызметтi жүзеге асыратын өкiлдiктi қоспағанда, филиалдың немесе өкiлдiктiң орналасқан жерi;  
      10) «Сақтандыру қызметi туралы» Қазақстан Республикасының Заңына сәйкес Қазақстан Республикасында резидент еместiң атынан делдалдық қызметтi жүзеге асыратын тұлғаның орналасқан жерi;  
      11) шет мемлекеттiң не мұндай бiрлескен қызмет Қазақстан Республикасының аумағында жүзеге асырылса, Қазақстан Республикасының заңнамасына сәйкес резидент емеспен жасалған бiрлескен қызмет туралы шартқа қатысушы резиденттiң орналасқан жерi.  
      2. Егер осы баптың 8-тармағында өзгеше көзделмесе, Қазақстан Республикасының аумағында осы баптың 1-тармағында көзделмеген қызметтердi көрсету, жұмыстарды орындау кезiнде, егер мұндай сипаттағы қызмет Қазақстан Республикасының аумағында бiр жоба немесе байланысты жобалар шеңберiнде кәсiпкерлiк қызметтi жүзеге асыру басталған күннен бастап кез келген келесi он екi айлық кезең шегiнде күнтiзбелiк бiр жүз сексен үш күннен астам жалғасатын болса, осындай мақсаттар үшiн резидент емес жалдаған қызметшi немесе басқа персонал арқылы қызметтердi көрсету, жұмыстарды орындау орны тұрақты мекеме деп танылады.  
      Осы бөлiмнiң мақсаты үшiн олар бойынша келiсiмшарттар (шарттар) өзара байланысты немесе өзара тәуелдi болып табылатын жобалар байланысты жобалар деп танылады.  
      Бiр мезгiлде мынадай талаптарға сай келетiн:  
      1) мұндай келiсiмшарттар (шарттар) бойынша резидент емес немесе оның өзара байланысты тарапы қандай да бiр салық агентiне немесе оның өзара байланысты тарапына бiрдей немесе бiртектес қызметтер (жұмыстар) көрсететiн (орындайтын);  
      2) бiр келiсiмшарт (шарт) бойынша қызметтер көрсету (жұмыстар орындау) аяқталған күн мен басқа келiсiмшарт (шарт) жасалған күн арасындағы уақыт кезеңi келесi он екi айдан аспайтын келiсiмшарттар (шарттар) өзара байланысты келiсiмшарттар (шарттар) деп танылады.  
      Резидент емес немесе оның өзара байланысты тарапы салық агентiмен немесе оның өзара байланысты тарапымен жасаған келiсiмшарттар (шарттар) өзара тәуелдi деп танылады, резидент еместiң немесе оның өзара байланысты тарапының олардың бiреуi бойынша мiндеттемелерiн орындамауы мұндай резидент еместiң немесе оның өзара байланысты тарапының басқа келiсiмшарт (шарт) бойынша мiндеттемелердi орындауына әсер етедi.  
      3. Тауарларды Қазақстан Республикасының аумағында өткiзiлген көрмелерде және жәрмеңкелерде өткiзу кезiнде, егер мұндай өткiзу күнтiзбелiк он күннен астамға созылса және осы баптың 8-тармағында өзгеше көзделмесе, резидент емес Қазақстан Республикасында тұрақты мекеме құрады.  
      4. Резидент еместiң Қазақстан Республикасының аумағында резидент еместiң негiзгi қызметiнен ерекшеленетiн дайындық және көмекшi сипаттағы қызметтi жүзеге асыруы, егер мұндай қызмет үш жылдан аспайтын болса және осы баптың 8-тармағында өзгеше көзделмесе, тұрақты мекеме құруға әкеп соқпайды. Бұл ретте дайындық және көмекшi сипаттағы қызмет үшiншi бiр тұлғалар үшiн емес, резиденттiң өзi үшiн жүзеге асырылуға тиiс. Дайындық және көмекшi сипаттағы қызметке:   
      1) кез келген орынды резидент емеске тиесiлi тауарды сақтау және (немесе) көрсету мақсатында ғана пайдалану;  
      2) тауарларды өткiзбей, оларды сатып алу мақсатында ғана тұрақты қызмет орнын ұстау;  
      3) тұрақты қызмет орнын, егер мұндай қызмет осы резидент еместiң негiзгi қызметi болып табылмаса, ақпарат жинау, өңдеу және (немесе) тарату, резидент еместiң өткiзетiн тауарларын, жұмыстарын, қызметтерiн жарнамалау немесе олардың нарығын зерделеу үшiн ғана ұстау жатады.  
      5. Осы баптың 1 және 2-тармақтарының ережелерiне қарамастан, егер резидент емес Қазақстан Республикасының аумағында кәсiпкерлiк қызметiн тәуелдi агент (жеке немесе заңды тұлға) арқылы жүзеге асырса, онда мұндай резидент емес, егер осы баптың 8-тармағында өзгеше көзделмесе, тәуелдi агент ол үшiн жүзеге асыратын кез келген қызметке байланысты тұрақты мекемесi бар резидент емес ретiнде қарастырылатын болады.  
      Осы бөлiмнiң мақсаты үшiн бiр мезгiлде мынадай талаптарға сай келетiн тұлға тәуелдi агент деп танылады:  
      1) шарттық қатынастар негiзiнде Қазақстан Республикасында резидент еместiң мүдделерiн бiлдiруге, резидент еместiң атынан және есебiнен әрекет етуге және (немесе) белгiлi бiр заңды iс-әрекеттер жасауға уәкiлеттiк берiледi;  
      2) осы тармақтың 1) тармақшасында аталған қызметтi ол кеден өкiлiнiң, бағалы қағаздар нарығына кәсiби қатысушының қызметi және өзге де брокерлiк қызмет (сақтандыру брокерiнiң қызметiн қоспағанда) шеңберiнде жүзеге асырмайды;  
      3) оның қызметi осы баптың 4-тармағында санамаланған қызмет түрлерiмен шектелмейдi.  
      6. Қазақстан Республикасының заңнамасына сәйкес құрылған резидент емес заңды тұлғаның еншiлес ұйымы, егер еншiлес ұйым мен резидент емес заңды тұлға арасында осы баптың 5-тармағының ережелерiне сай келетiн қатынастар туындаса, резидент емес заңды тұлғаның тұрақты мекемесi ретiнде қарастырылады. Өзге жағдайларда резидент емес заңды тұлғаның еншiлес ұйымы резидент емес заңды тұлғаның тұрақты мекемесi ретiнде қарастырылмайды.  
      7. Егер осы баптың 8-тармағында өзгеше көзделмесе, заңды тұлғаға, оның iшiнде тұрақты мекеме арқылы Қазақстан Республикасында қызметiн жүзеге асыратын резидент емеске Қазақстан Республикасының аумағында жұмыс iстеу үшiн шетелдiк персоналды ұсыну жөнiнде қызмет көрсететiн резидент емес бiр мезгiлде мынадай талаптарды орындаған кезде:  
      1) егер мұндай персонал өзiн ұсынған заңды тұлғаның атынан және соның мүдделерiн көздеп әрекет етсе;  
      2) шетелдiк персоналды ұсыну жөнiнде қызмет көрсететiн резидент емес ұсынылған персоналдың жұмыс нәтижелерi үшiн жауапты болмаса;  
      3) резидент еместiң шетелдiк персоналды ұсыну жөнiнде қызмет көрсетуден салық кезеңiнде алатын табысы резидент еместiң осындай персоналды ұсыну бойынша көрсетiлген кезеңдегi шығындарының жалпы сомасының он пайызынан аспайтын болса, Қазақстан Республикасында мұндай қызметтер бойынша тұрақты мекеме құрмайды.  
      Шетелдiк персоналдың табыстарын қоса алғанда, осындай қызметтер көрсетуге арналған шығындардың сомасын растау үшiн резидент емес көрсетiлетiн қызметтердi алушыға бастапқы құжаттарының көшiрмелерiн табыс етуге мiндеттi. Осы тармақта белгiленген талаптарды орындау кезiнде, шетелдiк персоналды ұсыну жөнiнде қызметтер көрсететiн резидент еместiң табысынан корпоративтiк табыс салығын есептеу мақсаттары үшiн резидент еместiң мұндай қызметтерi Қазақстан Республикасынан тыс жерде көрсетiлген қызметтер болып танылады.  
      8. Қазақстан Республикасында тұрақты мекеме құруға әкеп соғатын кәсiпкерлiк қызметтi жүзеге асыратын резидент емес осы Кодекстiң 562-бабында белгiленген тәртiппен салық органында салық төлеушi ретiнде тiркелуге мiндеттi.  
      Егер резидент емес бiр салық органында тiркелуге жататын екi және одан да көп тұрақты мекеме құруға әкеп соғатын кәсiпкерлiк қызметтi жүзеге асырған жағдайда, онда резидент еместiң мұндай тұрақты мекемелерiнiң тобы бойынша жиынтық түрде бiр тұрақты мекеме тiркелуге жатады.  
      Егер резидент еместiң осы баптың 2, 3, 4, 5 немесе 7-тармақтарында көзделген қызмет түрлерiнiң бiрiн жүзеге асыратын тiркелген тұрақты мекемесi болса және ұқсас немесе осындай қызметтi мұндай тұрақты мекеме тiркелген орыннан өзгеше орын бойынша жүзеге асырса, онда мұндай қызметтi жүзеге асыру тұрақты мекеме құруға әкеп соғады және ұқсас немесе осындай қызметтi жүзеге асыру басталған күннен бастап тiркелуге тиiс.  
      Егер резидент емес қызметiн мұндай резидент еместiң тұрақты мекемесiн салық төлеушiлердiң мемлекеттiк дерекқорынан алып тастағаннан кейiн келесi он екi айлық кезең iшiнде қайта бастаса, онда мұндай резидент емес тұрақты мекеме құрған деп танылады және мұндай қызметiн жүзеге асыра бастаған күннен бастап салық төлеушi ретiнде тiркелуге жатады. Осы бөлiктiң ережелерi, егер резидент емес салық төлеушiлердiң мемлекеттiк дерекқорынан алынып тасталған мұндай резидент еместiң тұрақты мекемесiнiң сондай немесе соған ұқсас қызметi болып табылатын, осы баптың 2, 3 немесе 4-тармақтарында аталған қызмет түрлерiнiң бiрiн жүзеге асырған жағдайда, қолданылады.  
      9. Резидент еместер қызметiн Қазақстан Республикасының аумағында бiрлескен қызмет туралы шарт негiзiнде жүзеге асырған жағдайда:  
      1) мұндай шартқа әрбiр қатысушының қызметi осы бапта белгiленген ережелерге сәйкес келген кезде тұрақты мекеме құрады;  
      2) салық мiндеттемесiн орындауды мұндай шартқа әрбiр қатысушы осы Кодексте белгiленген тәртiппен дербес жүзеге асырады.  
      10. Резидент еместiң салық органдарында салық төлеушi ретiнде тiркелмегенiне немесе әдiлет органдарында есептiк тiркеуден өтпегенiне қарамастан, резидент еместiң қызметi осы баптың ережелерiне сәйкес тұрақты мекеме құрады.  
      11. Осы Кодекстi қолдану мақсатында резидент еместiң Қазақстан Республикасында қызметiн жүзеге асыруды бастаған күнi ретiнде:  
      1) мыналарға:   
      Қазақстан Республикасында жұмыстарды орындауға, қызметтер көрсетуге;  
      өз атынан Қазақстан Республикасында iс-әрекет жасауға өкiлеттiктер беруге;  
      өткiзу мақсатында Қазақстан Республикасында тауарлар сатып алуға;  
      Қазақстан Республикасында бiрлескен қызмет туралы шарт шеңберiнде жұмыстарды орындауға, қызметтер көрсетуге;  
      Қазақстан Республикасында жұмыстарды орындау, қызметтер көрсету мақсатында жұмыстарды, көрсетiлетiн қызметтердi сатып алуға арналған келiсiмшарттың (шарттың, келiсiмнiң) бiрiн жасасу;  
      2) Қазақстан Республикасындағы жеке тұлғамен алғашқы еңбек шартын немесе азаматтық-құқықтық сипаттағы өзге де шартты жасасу күнi не осы тармақтың 1) тармақшасында көрсетiлген келiсiмшарт талаптарын орындау үшiн қызметкердiң Қазақстан Республикасына келген күнi танылады. Бұл ретте резидент еместiң Қазақстан Республикасында қызметiн жүзеге асыруды бастаған күнi осы тармақшада көрсетiлген алғашқы күндердiң бiрiнен бұрын бола алмайды;  
      3) осы баптың 1-тармағының 3) және 4) тармақшаларында көрсетiлген қызметтi жүзеге асыруға резидент еместiң құқығын куәландыратын құжаттың күшiне енген күнi танылады.  
      Осы тармақтың бiрнеше талаптары болған жағдайда, осы тармақта көрсетiлген күндердiң неғұрлым бұрынырағы Қазақстан Республикасында қызметтi жүзеге асыруды бастаған күн болып танылады.  
      12. Егер резидент емес қосарланған салық салуды болдырмау туралы халықаралық шартқа немесе осы баптың 4-тармағына сәйкес тұрақты мекеме құруға әкеп соқпайтын филиал немесе өкiлдiк арқылы қызметiн жүзеге асырған жағдайда, онда резидент еместiң мұндай филиалына немесе өкiлдiгiне осы Кодекстiң резидент еместiң тұрақты мекемесi үшiн көзделген ережелерi қолданылатын болады. Бұл ретте мұндай филиалдың немесе өкiлдiктiң осы Кодекстiң 217-тармағына сәйкес қосарланған салық салуды болдырмау туралы халықаралық шарттың ережелерiн қолдануға құқықтары бар.  
       *Ескерту. 191-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**192-бап. Резидент еместiң Қазақстан Республикасындағы**   
                **көздерден алатын табыстары**

      1. Табыстардың мынадай түрлерi резидент еместiң Қазақстан Республикасындағы көздерден алынатын табыстары болып танылады:   
      1) Қазақстан Республикасының аумағында тауарларды өткiзуден түскен табыстар, сондай-ақ сыртқы сауда қызметiн жүзеге асыру шеңберiнде Қазақстан Республикасындағы, одан тысқары жерлердегi тауарларды өткiзуден түскен табыстар;   
      2) Қазақстан Республикасының аумағында жұмыстарды орындаудан, қызметтер көрсетуден түскен табыстар;   
      3) Қазақстан Республикасынан тысқары жерлерде басқарушылық, қаржылық (сақтандыру және (немесе) қайта сақтандыру жөнiндегi қызметтердi қоспағанда), консультациялық, аудиторлық, заң (соттарда, төрелiк сотта немесе аралық сотта өкiлдiк ету және құқықтары мен заңды мүдделерiн қорғау жөнiндегi қызметтердi, сондай-ақ нотариаттық қызметтердi қоспағанда) қызметтерiн көрсетуден түсетiн табыстар.  
      Осы бөлiмнiң мақсатында сақтандыру нарығына, бағалы қағаздар нарығына қатысушылардың, жинақтаушы зейнетақы қорларының қызметi, банк қызметi, банк операцияларының жекелеген түрлерiн жүргiзу жөнiндегi ұйымдардың қызметi, сондай-ақ орталық депозитарийдiң және өзара сақтандыру қоғамдарының қызметi қаржы қызметтерi деп танылады;  
      4) Қазақстан Республикасының Үкiметi осы Кодекстiң 224-бабына сәйкес айқындайтын жеңiлдiктi салық салынатын мемлекетте тiркелген тұлғаның жұмыстарды орындаудың, қызметтердi көрсетудiң нақты орындалған, көрсетiлген жерiне қарамастан, оларды орындаудан, көрсетуден түсетiн табыстары, сондай-ақ осы бапта белгiленген өзге де табыстары.  
      Осы тармақшаның ережелерi жеңiлдiктi салық салынатын мемлекеттiң аумағында осы мемлекет аумағында тiркелген резидент еместiң жеке тұлғаға туристiк қызметтер көрсетуден түсетiн табыстарына қатысты қолданылмайды;  
      5) мыналарды:  
      Қазақстан Республикасының аумағындағы мүлiкке құқық немесе мүлiкпен жасалатын мәмiлелер Қазақстан Республикасының заңнамалық актiлерiне сәйкес мемлекеттiк тiркелуге жататын мүлiктi;  
      Қазақстан Республикасының аумағындағы, Қазақстан Республикасының заңнамалық актiлерiне сәйкес мемлекеттiк тiркелуге жататын мүлiктi;  
      резидент шығарған бағалы қағаздарды, сондай-ақ Қазақстан Республикасында орналасқан резидент заңды тұлғаның, консорциумның жарғылық капиталына қатысу үлестерiн;  
      егер резидент емес заңды тұлғаның мұндай акциялары, қатысу үлестерi немесе активтерi құнының 50 және одан да көп процентiн Қазақстан Республикасындағы мүлiк құрайтын болса, резидент емес шығарған акцияларды, сондай-ақ резидент емес заңды тұлғаның жарғылық капиталына қатысу үлестерiн өткiзу кезiндегi құн өсiмiнен түсетiн табыстар;  
      6) талап ету құқығын берген салық төлеушi үшiн - Қазақстан Республикасында қызметiн тұрақты мекеме арқылы жүзеге асыратын резидентке немесе резидент емеске борышты талап ету құқықтарын беруден түсетiн табыстар;   
      7) талап ету құқығын сатып алатын салық төлеушi үшiн - Қазақстан Республикасында қызметiн тұрақты мекеме арқылы жүзеге асыратын резиденттен немесе резидент еместен борышты талап ету құқықтарын алудан түсетiн табыстар;   
      8) бұрын негiзсiз ұсталған айыппұлдардың бюджетке қайтарылғандарынан басқа, тұрақсыздық айыбы (айыппұл, өсiмпұл) және санкциялардың басқа да түрлерi;  
      9) резидент заңды тұлғадан, сондай-ақ Қазақстан Республикасының заңнамалық актiлерiне сәйкес құрылған пайлық инвестициялық қорлардан түсетiн дивидендтер нысанындағы табыстар;   
      10) борыштық бағалы қағаздар бойынша сыйақыларды қоспағанда, сыйақылар нысанындағы табыстар;  
      11) эмитенттен алынатын борыштық бағалы қағаздар бойынша сыйақылар нысанындағы табыстар;  
      12) роялти нысанындағы табыстар;  
      13) Қазақстан Республикасында орналасқан мүлiктi жалға беруден түсетiн табыстар;   
      14) Қазақстан Республикасында орналасқан жылжымайтын мүлiктен алынатын табыстар;   
      15) Қазақстан Республикасында туындайтын тәуекелдердi сақтандыру немесе қайта сақтандыру шарттары бойынша төленетiн сақтандыру сыйлықақылары түрiндегi табыстар;   
      16) халықаралық тасымал жөнiндегi қызметтердi көрсетуден түсетiн табыстар.  
      Әртүрлi мемлекеттерде орналасқан, бiреуi Қазақстан Республикасы болып табылатын пункттер арасында жүзеге асырылатын теңiз, өзен немесе әуе кемесiмен, автокөлiк құралымен немесе темiр жол көлiгiмен жолаушыларды, багажды, тауарларды, оның iшiнде почтаны кез келген тасымалдаулар осы бөлiмнiң мақсатында халықаралық тасымалдар болып танылады.   
      Осы бөлiмнiң мақсатында мыналар:   
      Қазақстан Республикасынан тысқары жерлердегi пункттер арасында ғана, сондай-ақ Қазақстан Республикасының аумағындағы пункттер арасында ғана жүзеге асырылатын тасымал;   
      пайдалы қазбаларды құбыржолдармен тасымалдау халықаралық тасымалдар болып танылмайды;  
      16-1) теңiз тасымалы шартында (келiсiмшартта) көзделген сталиялық уақыттан тыс тиеу-түсiру операцияларында кеменiң бос тұрып қалғаны үшiн төлем түрiндегi табыс;  
      17) Қазақстан Республикасының аумағындағы құбырларды, электр беру желiлерiн, оптикалық-талшықты байланыс желiлерiн пайдаланудан түсетiн табыстар;   
      18) резидент емес жеке тұлғаның жұмыс берушi болып табылатын резидентпен немесе резидент емеспен жасасқан еңбек шарты (келiсiмшарты) бойынша Қазақстан Республикасындағы қызметтен түсетiн табыстары;   
      19) өздерiне резидентке қатысты жүктелген басқарушылық мiндеттердi орындауға байланысты, мұндай мiндеттердi нақты орындайтын жерiне қарамастан, басшының гонорарлары және (немесе) басқару органының (директорлар кеңесiнiң немесе өзге де органның) мүшелерi алатын өзге де төлемдер;  
      20) жұмыс берушi болып табылатын резидент немесе резидент емес Қазақстан Республикасында тұруына байланысты резидент еместiң жеке тұлғаға төлейтiн үстемақылары;   
      21) резидент емес жеке тұлғаның жұмыс берушiден алынған материалдық пайда түрiндегi Қазақстан Республикасындағы қызметiнен түсетiн табыстары.  
      Осы бөлiмнiң мақсатында материалдық пайда деп, оның iшiнде:  
      резидент емес жеке тұлға тауарларға, орындалған жұмыстарға, көрсетiлген қызметтерге үшiншi тұлғалардан алған төлем және (немесе) олардың құнының өтемi;  
      резидент емес жеке тұлға өткiзген тауарлардың, жұмыстардың, қызметтердiң құны мен осы тауарларды, жұмыстарды, қызметтердi сатып алу бағасы немесе олардың өзiндiк құны арасындағы терiс айырма;  
      резидент емес жеке тұлғаның борыш немесе мiндеттеме сомасын есептен шығару танылады;  
      21-1) резидент емес жеке тұлғаның жұмыс берушi болып табылмайтын тұлғадан алған материалдық пайда түрiндегi табыстары.  
      Осы бөлiмнiң мақсатында материалдық пайда деп, оның iшiнде:  
      резидент емес жеке тұлға тауарларға, орындалған жұмыстарға, көрсетiлген қызметтерге үшiншi тұлғалардан алған төлем және (немесе) олардың құнының өтемi;  
      резидент емес жеке тұлғаға өткiзiлген тауарлардың, жұмыстардың, қызметтердiң құны мен осы тауарларды, жұмыстарды, қызметтердi сатып алу бағасы немесе олардың өзiндiк құны арасындағы терiс айырма;  
      резидент емес жеке тұлғаның борыш немесе мiндеттеме сомасын есептен шығару танылады;  
      22) резидент жинақтаушы зейнетақы қорлары жүзеге асыратын зейнетақы төлемдерi;   
      23) қалайша және кiмге төлем жүргiзiлетiнiне қарамастан, мәдениет және өнер қызметкерiне: театр, кино артистерiне, радио, теледидар қызметкерiне, музыкантқа, суретшiге, спортшыға Қазақстан Республикасындағы қызметтен төленетiн табыстар;   
      24) егер ұтысты төлеу осындай тұрақты мекеменiң қызметiне байланысты болса, Қазақстан Республикасында тұрақты мекемесi бар резидент немесе резидент емес төлейтiн ұтыстар;   
      25) Қазақстан Республикасында тәуелсiз жеке (кәсiби) қызмет көрсетуден алынған табыстар;   
      26) резидент емес жеке тұлғаның резидент жеке тұлғадан өтеусiз алынған мүлкiн қоспағанда, өтеусiз алынған немесе мұраға қалдырылған мүлiк, оның iшiнде жұмыстар, қызметтер түрiндегi табыстары.  
      Өтеусiз орындалған жұмыстардың, көрсетiлген қызметтердiң құны осындай жұмыстарды орындауға, қызметтердi көрсетуге байланысты жұмсалған шығыстар мөлшерiнде айқындалады.  
      Өтеусiз орындалған жұмыстарды, көрсетiлген қызметтердi қоспағанда, өтеусiз алынған мүлiктiң құны мүлiктi беру күнгi мұндай мүлiктi берген тұлғаның бухгалтерлiк есебiнiң деректерi бойынша оның баланстық құнының мөлшерiмен айқындалады.  
      Өтеусiз алынған мүлiктiң, сондай-ақ мұраға қалдырылған мүлiктiң құнын бухгалтерлiк есеп деректерiнен айқындау мүмкiндiгi болмаған жағдайда, берiлген немесе мұраға енгiзiлген күнiне мұндай мүлiктiң құны мынадай тәсiлдердiң бiрiмен:  
      мұндай мүлiк алынған күнтiзбелiк жылдың бiрiншi қаңтарындағы жағдай бойынша жылжымайтын мүлiкке құқықтарды тiркеу саласындағы уәкiлеттi мемлекеттiк орган белгiлеген құн негiзiнде;  
      көрсетiлген бағалы қағазды мұраға алған (енгiзiлген) күнi қазақстандық немесе шетелдiк қор биржасында саудаланатын бағалы қағаздың бағамдалуы негiзiнде белгiленедi.  
      Өтеусiз алынған немесе мұраға қалдырылған мүлiктiң құнын осы тармақшада белгiленген тәртiппен айқындау мүмкiндiгi болмаған жағдайда, құн мүлiктi бағалау туралы есептiң негiзiнде айқындалады;  
      27) туынды қаржылық құралдар бойынша табыстар;   
      28) мүлiктi сенiмгерлiкпен басқару шарты бойынша сенiмгерлiкпен басқару құрылтайшысы немесе сенiмгерлiкпен басқару туындайтын өзге жағдайларда пайда алушы болып табылатын резидент емес үшiн Қазақстан Республикасында салық мiндеттемелерiн орындау жүктелмеген сенiмгерлiкпен басқарушы-резиденттен мүлiктi сенiмгерлiкпен басқаруды тағайындау туралы акт бойынша алынған табыстар;   
      28-1) ислам банкiнде орналастырылған инвестициялық депозит бойынша табыс;   
      29) Қазақстан Республикасының аумағындағы қызмет нәтижесiнде пайда болған басқа да табыстар.  
      Бұл ретте осы баптың 3), 4), 10) – 12), 21-1) және 24) тармақшаларының ережелерi:  
      резиденттiң  
      егер төлемдер осындай тұрақты мекеменiң қызметiне немесе мүлкiне байланысты болса, қызметiн Қазақстан Республикасында тұрақты мекеме арқылы жүзеге асыратын резидент еместiң  
      егер филиал, өкiлдiк қосарланған салық салуды болдырмау туралы халықаралық шартқа немесе осы Кодекстiң 191-бабының 4-тармағына сәйкес тұрақты мекеме құрмаған жағдайда, резидент еместiң филиалының, өкiлдiгiнiң табыстарды есептеуi және (немесе) төлеуi шартымен қолданылады.  
      2. Мыналар:  
      1) осы Кодекстiң ережелерiне сәйкес резидент еместiң табыстарынан есептелген және салық агентi өз қаражаты есебiнен оны ұстамай Қазақстан Республикасының бюджетiне төлеген табыс салығының сомасы;  
      2) оларға резидент жүктеген басқарушылық мiндеттердi орындауға байланысты басқару органы (директорлар кеңесi немесе өзге орган) мүшелерi жұмсаған шығыстар өтемақысы, мынадай шекте:  
      мұндай шығыстарды растайтын құжаттар (соның iшiнде оның құнын төлеу фактiсiн растайтын құжат болған кезде электрондық билет) негiзiнде бронь үшiн шығыстар төлемiн қоса алғанда, басқарушылық мiндеттердi орындау орнына бару және қайту жолына нақты жұмсалған шығыстар;  
      мұндай шығыстарды растайтын құжаттар негiзiнде тұрғын үй-жайды жалдауға нақты жұмсалған, бiрақ шетелде iссапарда болған мемлекеттiк қызметшiнiң қонақ үйлерден бiр орынды стандартты нөмiрлердi жалдауы бойынша шығыстарды өтеудiң шектi нормаларынан аспайтын шығыстар;  
      басқарушылық мiндеттердi орындау үшiн Қазақстан Республикасының шегiнде қырық тәулiкке дейiн болған кезең үшiн – тәулiгiне республикалық бюджет туралы заңда белгiленген және тиiстi қаржы жылының 1 қаңтарында қолданыста болған 6 еселенген айлық есептiк көрсеткiш мөлшерiнен аспайтын ақша сомасы;  
      басқарушылық мiндеттердi орындау үшiн Қазақстан Республикасынан тысқары жерлерде қырық тәулiкке дейiн болған кезең үшiн – тәулiгiне республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 8 еселенген мөлшерiнен аспайтын ақша сомасы резидент еместiң Қазақстан Республикасындағы көздерден табысы болып табылмайды. Бұл ретте, басқарушылық мiндеттердi орындау орны тұрақты тұратын орнымен сәйкес келмеуi тиiс.  
       *Ескерту. 192-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**23-тарау. ҚАЗАҚСТАН РЕСПУБЛИКАСЫНДА ҚЫЗМЕТIН ТҰРАҚТЫ**   
**МЕКЕМЕ ҚҰРМАЙ ЖҮЗЕГЕ АСЫРАТЫН РЕЗИДЕНТ ЕМЕС ЗАҢДЫ**   
**ТҰЛҒАЛАРДЫҢ ТАБЫСТАРЫНА САЛЫҚ САЛУ ТӘРТIБI**

**193-бап. Төлем көзiнен корпоративтiк табыс салығын есептеу**  
                **мен ұстау тәртiбi**

      1. Қызметiн тұрақты мекеме құрмай жүзеге асыратын резидент емес заңды тұлғаның осы Кодекстiң 192-бабында айқындалған табыстарына шегерiмдер жүзеге асырылмай, төлем көзiнен корпоративтiк табыс салығы салынады.  
      Бұл ретте төлем көзiнен ұсталатын корпоративтiк табыс салығының сомасын салық агентi осы Кодекстiң 192-бабында көрсетiлген, төлем көзiнен салық салынатын табыстардың сомасына осы Кодекстiң 194-бабында белгiленген ставкаларды қолдану арқылы есептейдi.  
      Төлем көзiнен салық салынатын табыстар бойынша корпоративтiк табыстар салығын есептеу мен ұстауды салық агентi:  
      1) есептелген және төленген табыстар бойынша – резидент емес заңды тұлғаға табыстар төлеу күнiнен кешiктiрмей;  
      2) шегерiмге жатқызылған, есептелген және төленбеген табыстар бойынша – корпоративтiк табыс салығы бойынша декларацияны табыс ету үшiн осы Кодекстiң 149-бабының 1-тармағында белгiленген мерзiмнен кешiктiрмей жүргiзедi.  
      1-1. Осы баптың мақсатында бағалы қағаздарды, қатысу үлестерiн өткiзу кезiндегi құн өсiмi осы Кодекстiң 87-бабына сәйкес айқындалады.  
      2. Төлем көзiнен корпоративтiк табыс салығын резидент емес заңды тұлғаға табыс төлеудi жүзеге асырудың нысаны мен орнына қарамастан, салық агентi ұстайды.  
      3. Төлем көзiнен корпоративтiк табыс салығын бюджетке есептеу, ұстау және аудару жөнiндегi мiндет пен жауапкершiлiк резидент емеске табысты төлейтiн және салық агенттерi деп танылған мынадай тұлғаларға:   
      1) дара кәсiпкерге;   
      2) егер филиал, өкiлдiк қосарланған салық салуды болғызбау туралы халықаралық шартқа немесе осы Кодекстiң 191-бабының 4-тармағына сәйкес тұрақты мекеме құрмаған жағдайда, Қазақстан Республикасында қызметiн филиал, өкiлдiк арқылы жүзеге асыратын резидент емес заңды тұлғаға;   
      3) заңды тұлғаға, оның iшiнде Қазақстан Республикасында қызметiн тұрақты мекеме арқылы жүзеге асыратын резидент емеске жүктеледi.  
      Бұл ретте резидент емес заңды тұлға оның филиалы, өкiлдiгi немесе филиал немесе өкiлдiк ашпаған тұрақты мекемесi Қазақстан Республикасының салық органдарында тiркеу есебiне қойылған күннен бастап салық агентi болып танылады;  
      4) депозитарлық қолхаттардың базалық активiнiң эмитент резидентiне;  
      5) осы баптың 3-тармағының 2) және 3) тармақшаларында көрсетiлгендердi қоспағанда, осы Кодекстiң 193-бабы 5-тармағының 7) тармақшасында белгiленген шарттар орындалмаған кезде, бағалы қағаздарды, қатысу үлестерiн сатып алатын резидент емес заңды тұлғаға жүктеледi.  
      3-1. Осы Кодекстiң ережелерiне сәйкес резидент еместiң табыстарынан есептелген корпоративтiк табыс салығының сомасын салық агентi өз қаражаты есебiнен оны ұстамай төлеген кезде, салық агентiнiң төлем көзiнен корпоративтiк табыс салығын ұстау және аудару жөнiндегi мiндетi орындалған болып саналады.  
      4. Қолма-қол және (немесе) қолма-қол емес түрде ақшаны, бағалы қағаздарды, қатысу үлесiн, тауарларды, мүлiктi беру, жұмыстарды орындау, қызметтер көрсету, Қазақстан Республикасындағы көздерден табыстарды төлеу бойынша резидент еместiң алдындағы берешектi өтеу есебiнен жүргiзiлетiн борышты талап етудi есептен шығару немесе есебiне жатқызу табысты төлеу деп түсiнiледi.  
      Осы бөлiмнiң мақсатында осы Кодекске және Қазақстан Республикасының трансферттiк баға белгiлеу туралы заңнамасына сәйкес салық салу объектiлерiн түзету кезiнде пайда болатын дивидендтерге салық салу кезiнде, осы Кодекстiң 12-бабы 1-тармағы 14) тармақшасының бiрiншi бөлiгiнiң екiншi-бесiншi абзацтарына және екiншi бөлiгiне сәйкес табысты айқындау табысты төлеу деп түсiнiледi. Бұл ретте, корпоративтiк табыс салығы бойынша декларацияны табыс ету үшiн осы Кодекстiң 149-бабының 1-тармағында белгiленген мерзiм табысты төлеу күнi болып табылады.  
      4-1. Резидент еместермен жасалған келiсiмшарттарда Қазақстан Республикасының аумағында және одан тысқары жерлерде жұмыстардың, қызметтердiң алуан түрлерiнiң орындалуын, көрсетiлуiн көздейтiн ережелер болған кезде, осы бапта белгiленген төлем көзiнен табыс салығын есептеу және ұстау тәртiбi жұмыстардың, қызметтердiң әр түрiне жеке қолданылады. Бiрыңғай өндiрiстiк-технологиялық цикл шеңберiнде резидент емес орындаған жұмыстардың, көрсеткен қызметтердiң әрбiр кезеңi резидент еместердiң табыстарынан төлем көзiнен табыс салығын есептеу және ұстау мақсатында жұмыстардың, қызметтердiң жеке түрi ретiнде қаралады.  
      Бұл ретте жоғарыда көрсетiлген келiсiмшарттар бойынша резидент еместiң жалпы табыстар сомасы Қазақстан Республикасында және одан тысқары жерлерде жұмыстарды орындаудан, қызметтердi көрсетуден алынған табыстарға негiзделiп бөлiнуге тиiс.  
      Осы тармақтың ережелерiн қолдану мақсатында резидент емес Қазақстан Республикасында жұмыстарды орындаудан, қызметтердi көрсетуден алынған табыстарға және одан тысқары жерлерде жұмыстарды орындаудан, қызметтердi көрсетуден алынған табыстарға резидент еместiң жалпы табыс сомасын бөлу негiздiлiгiн растайтын есептiк құжаттаманың көшiрмелерiн қызметтер алушыға табыс етуге мiндеттi.  
      Осы баптың ережелерiне сәйкес резидент еместiң Қазақстан Республикасында салық салынуға тиiстi табысының сомасын төмендетуге әкеп соққан резидент еместiң табысын негiзсiз бөлген кезде, Қазақстан Республикасында да, сол сияқты одан тысқары жерлерде де резидент еместiң жоғарыда көрсетiлген келiсiмшарттар бойынша жұмыстарды орындаудан, қызметтердi көрсетуден алған жиынтық табыс сомасы салық салуға жатады.  
      5. Мыналар:   
      1) осы өнiм беруге байланысты Қазақстан Республикасының аумағында қызметтер көрсетудi, жұмыстар орындауды қоспағанда, сыртқы сауда қызметi шеңберiнде Қазақстан Республикасының аумағына тауарлар жеткiзуге байланысты төлемдер;   
      2) резидент банктердiң корреспонденттiк шоттарын ашу және жүргiзу және солар бойынша есеп айырысулар, сондай-ақ халықаралық төлем карточкалары арқылы есеп айырысуларды жүргiзу жөнiндегi қызметтер көрсетуден түсетiн табыстар;   
      3) осы Кодекстiң 192-бабы 1-тармағының 4) тармақшасында көрсетiлгендердi қоспағанда, бiр мезгiлде мынадай:  
      дивидендтердi есептеу күнiне салық төлеушiнiң дивидендтер төленетiн акцияларды немесе қатысу үлестерiн үш жылдан астам иеленуi;  
      дивидендтер төлейтiн заңды тұлғаның дивидендтер төленетiн кезең iшiнде жер қойнауын пайдаланушы болып табылмауы;  
      дивидендтер төлейтiн заңды тұлғаның активтерi құнының 50 пайызынан астамы дивидендтердi төлеу күнiне жер қойнауын пайдаланушылар (жер қойнауын пайдаланушы) болып табылатын тұлғалардың (тұлғаның) мүлкiн құрау талаптары орындалған кездегi дивидендтер салық салуға жатпайды.  
      Осы тармақшаның ережелерi резидент заңды тұлғадан:  
      акциялар бойынша, оның iшiнде депозитарлық қолхаттардың базалық активтерi болып табылатын акциялар бойынша төленуге жататын табыс;  
      заңды тұлға оның құрылтайшылары, қатысушылары арасында бөлетiн таза табыстың бiр бөлiгi;  
      құрылтайшының, қатысушының жарғылық капиталға салым ретiнде енгiзген мүлкiн қоспағанда, заңды тұлғаны таратқан кезде немесе құрылтайшылар, қатысушылар салымдарының мөлшерiн барабар азайту жолымен не құрылтайшылардың, қатысушылардың үлестерiн толық немесе iшiнара өтеу жолымен жарғылық капиталды азайтқан кезде, сондай-ақ құрылтайшы, қатысушы заңды тұлғаға қатысу үлесiн алып қойған кезде мүлiктi бөлуден түсетiн табыс түрiнде алынған дивидендтерге ғана қолданылады;  
      Бұл ретте жер қойнауын пайдаланушылар (жер қойнауын пайдаланушы) болып табылатын тұлғалар (тұлға) мүлкiнiң дивидендтердi төлейтiн заңды тұлғаның активтерi құнындағы үлесi осы Кодекстiң 197-бабына сәйкес айқындалады;  
      4) ашық пайлық инвестициялық қорлардың пайлары бойынша, оларды осы қордың басқарушы компаниясы құнын төлеп сатып алған кездегi табыстар;   
      5) осындай дивидендтер мен сыйақыларды есебiне жазу күнiне Қазақстан Республикасының аумағында жұмыс iстейтiн қор биржасының ресми тiзiмiнде болатын бағалы қағаздар бойынша дивидендтер мен сыйақылар;   
      6) мемлекеттiк эмиссиялық бағалы қағаздар, агенттiк облигациялар бойынша сыйақылар, мемлекеттiк эмиссиялық бағалы қағаздарды және агенттiк облигацияларды өткiзу кезiнде құн өсiмiнен түсетiн табыстар;   
      7) бiр мезгiлде мынадай:  
      акцияларды немесе қатысу үлестерiн өткiзу күнiне салық төлеушiнiң осы акцияларды немесе қатысу үлестерiн үш жылдан астам иеленуi;  
      эмитент заңды тұлғаның немесе қатысу үлесi өткiзiлетiн заңды тұлғаның немесе қатысу үлесiн консорциумда өткiзетiн осындай концорциумға қатысушының жер қойнауын пайдаланушы болып табылмауы;  
      эмитент заңды тұлғаның немесе қатысу үлесi өткiзiлетiн заңды тұлғаның активтерi құнының немесе қатысу үлесi өткiзiлетiн консорциумға қатысушылар активтерi жалпы құнының 50 пайыздан астамы осындай өткiзу күнiне жер қойнауын пайдаланушылар (жер қойнауын пайдаланушы) болып табылмайтын тұлғалардың (тұлғаның) мүлкiн құрау талаптары орындалған кезде, егер осы тармақтың 8) тармақшасында өзгеше белгiленбесе, осы Кодекстiң 192-бабы 1-тармағының 4) тармақшасында көрсетiлгендердi қоспағанда, осы Кодекстiң 192-бабы 1-тармағының 5) тармақшасында көрсетiлген заңды тұлға шығарған акцияларды немесе заңды тұлғадағы немесе консорциумдағы қатысу үлестерiн өткiзу кезiнде құн өсiмiнен түсетiн табыстар;  
      8) өткiзу күнi Қазақстан Республикасының аумағында жұмыс iстейтiн қор биржасының ресми тiзiмдерiнде болатын бағалы қағаздарды осы қор биржасында немесе шетелдiк қор биржасында ашық сауда-саттық әдiсiмен өткiзу кезiнде құн өсiмiнен түсетiн табыстар;   
      9) осы Кодекстiң 216-бабында көрсетiлген резидент емес заңды тұлғаның шартты банктiк салымдары бойынша сыйақылары;   
      10) бiртұтас құбыр жүйесi арқылы Қазақстан Республикасынан тысқары жерлерге тасымалданатын шикi мұнайды өткiзу сапасы бойынша құнды түзетуге байланысты төлемдер;   
      11) резидент сатып алушылар борыштық бағалы қағаздар бойынша оларды сатып алу кезiнде төлеген жинақталған (есебiне жазылған) сыйақылар сомасы;   
      12) халықаралық қаржы лизингi шарттары бойынша негiзгi құралдарды қаржы лизингiне беруден түсетiн табыстар;   
      13) осы Кодекстiң 192-бабы 1-тармағының 3), 4) тармақшаларында көрсетiлген табыстарды қоспағанда, Қазақстан Республикасынан тысқары жерлерде жұмыстарды орындаудан, қызметтер көрсетуден түсетiн табыстар;  
      РҚАО-ның ескертпесi!  
      14) тармақша 2009.01.01 бастап қолданысқа енгiзiледi және 2016.01.01 дейiн қолданыста болады (ҚР 2010.03.19 N 258-IV Заңының 2-бабын қараңыз).  
      14) Қазақстан Республикасындағы табысы аз азаматтарды қолдауға (көмек көрсетуге) бағытталған, Қазақстан Республикасы қатысушысы болып табылатын үкiметаралық келiсiм шеңберiндегi грант қаражаты есебiнен жасалатын төлемдер;  
      15) мынадай:  
      осы Кодекстiң 135-1-бабы 1-тармағының 2) және 3) тармақшаларында аталған дербес бiлiм беру ұйымдарына;  
      осы Кодекстiң 135-1-бабы 1-тармағының 4) және 5) тармақшаларында айқындалған қызмет түрлерi бойынша осы Кодекстiң 135-1-бабы 1-тармағының 4) және 5) тармақшаларында аталған дербес бiлiм беру ұйымдарына жұмыстар орындаудан, қызметтер көрсетуден түскен табыстар салық салуға жатпайды.  
      6. Резидент емес заңды тұлғаның өз табыстарын үшiншi тұлғалардың және (немесе) басқа мемлекеттердегi өз бөлiмшелерiнiң пайдасына жұмсауына қарамастан, осы резидент еместiң табыстарына төлем көзiнен салық салынады.  
*Ескерту. 193-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.03.19* № 258-IV *(2009.01.01 бастап қолданысқа енгiзiледi және 2016.01.01 дейiн қолданыста болады), 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**194-бап. Төлем көзiнен табыс салығының ставкалары**

      Қызметiн тұрақты мекеме құрмай жүзеге асыратын резидент еместiң Қазақстан Республикасындағы көздерден алатын табыстары мынадай ставкалар бойынша төлем көзiнен салық салуға жатады:  
      1) осы баптың 2)-6) тармақшаларында көрсетiлген табыстарды қоспағанда, осы Кодекстiң 192-бабында айқындалған табыстар - 20 процент;   
      2) осы Кодекстiң 192-бабының 1-тармағының 4) тармақшасында көрсетiлген табыстар - 20 процент;  
      РҚАО-ның ескертпесi!  
      3) тармақшаның қолданылуы төлем көзiнен алынатын табыс салығы ставкасының мөлшерi бөлiгiнде ҚР 2008.12.10 N 100-IV Заңына сәйкес 2012.01.01 дейiн тоқтатыла тұрады және тоқтатыла тұру кезеңiнде мынадай мөлшерде қолданылады...  
      3) тәуекелдердi сақтандыру шарттары бойынша сақтандыру сыйлықақылары - 15 процент;   
      4) тәуекелдердi қайта сақтандыру шарттары бойынша сақтандыру сыйлықақылары - 5 процент;   
      5) халықаралық тасымал бойынша қызметтер көрсетуден түсетiн табыстар – 5 пайыз;  
      6) құн өсiмiнен түсетiн табыстар, дивидендтер, сыйақылар, роялти - 15 процент.  
*Ескерту. 194-бапқа өзгерiс енгiзiлдi - ҚР 2008.12.10* N 100-IV*(2012.01.01 бастап қолданысқа енгiзiледi), 2009.11.16* N 200-IV *(2009.01.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**195-бап. Төлем көзiнен корпоративтiк табыс салығын**  
                 **аударудың тәртiбi мен мерзiмдерi**

      1. Резидент емес заңды тұлғаның табыстарынан ұсталатын төлем көзiнен корпоративтiк табыс салығын салық агентi бюджетке:   
      1) осы тармақтың 3) тармақшасында көрсетiлгеннен басқа жағдайда, есебiне жазылған және төленген табыс сомасы бойынша - табысты төлеу күнiндегi валюта айырбастаудың нарықтық бағамы бойынша оны төлеу жүргiзiлген ай аяқталғаннан кейiн күнтiзбелiк жиырма бес күннен кешiктiрмей;   
      2) есебiне жазылған, бiрақ шегерiмге жатқызылған кезде төленбеген табыс сомасы бойынша - резидент еместiң шегерiмге жатқызылған табыстары корпоративтiк табыс салығы бойынша декларацияда осы Кодекстiң 148-бабында белгiленген салық кезеңiнiң соңғы күнгi валюта айырбастаудың нарықтық бағамы бойынша корпоративтiк табыс салығы бойынша декларацияны табыс ету үшiн белгiленген мерзiмнен кейiнгi күнтiзбелiк он күннен кешiктiрмей аударуға тиiс.   
      Осы тармақшаның ережелерi өтеу мерзiмдерi корпоративтiк табыс салығы бойынша декларацияны табыс ету үшiн белгiленген мерзiмнен кейiнгi күнтiзбелiк он күн өткен соң басталатын борыштық бағалы қағаздар мен депозиттер бойынша сыйақыларға қолданылмайды. Мұндай жағдайда осы баптың 1-тармағы 1) тармақшасының ережелерi қолданылады;   
      3) алдын ала төлем төленген жағдайда - табысты есептеу күнiндегi валюта айырбастаудың нарықтық бағамы бойынша алдын ала төленген төлем сомасы шегiнде резидент еместiң табысы есебiне жазылған ай аяқталғаннан кейiн күнтiзбелiк жиырма бес күннен кешiктiрмей аударуға тиiс.   
      2. Егер резидент еместiң табысының есептелген сомасы осы Кодекстiң 148-бабында белгiленген салық кезеңi үшiн корпоративтiк табыс салығы бойынша декларацияда шегерiмге жатқызылған болса, бiрақ бұл ретте резидент емеске мұндай табысты төлеу осындай кезең өткеннен кейiн жүргiзiлсе, онда төлем көзiнен табыс салығын салық агентi осы баптың 1-тармағының 2) тармақшасында белгiленген мерзiмде бюджетке аударуға тиiс.   
      3. Төлем көзiнен табыс салығының сомасын резидент емес заңды тұлғаның табыстарынан бюджетке аударуды салық агентi өзi орналасқан жер бойынша жүзеге асырады.   
      Қазақстан Республикасында қызметiн тұрақты мекеме арқылы жүзеге асыратын резидент емес заңды тұлға төлем көзiнен табыс салығының сомасын резидент еместiң табыстарынан бюджетке аударуды өзiнiң тұрақты мекемесi орналасқан жер бойынша жүргiзедi.  
      *Ескерту. 195-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**196-бап. Салық есептiлiгiн табыс ету**

      Салық агентi өзiнiң орналасқан жерi бойынша салық органына резидент еместiң табысынан төлем көзiнен ұсталатын корпоративтiк табыс салығы бойынша есеп-қисапты мынадай мерзiмде:  
      1) бiрiншi, екiншi және үшiншi тоқсандар үшiн – резидент емеске табыстар төлеу жүргiзiлген тоқсаннан кейiнгi екiншi айдың 15-iнен кешiктiрмей;  
      2) төртiншi тоқсан үшiн – резидент емеске табыстар төлеу жүргiзiлген және (немесе) резидент еместiң есептелген, бiрақ төленбеген табыстары шегерiмге жатқызылған, осы Кодекстiң 148-бабында белгiленген есептi салық кезеңiнен кейiнгi жылдың 31 наурызынан кешiктiрмей табыс етуге мiндеттi.  
      *Ескерту. 196-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**197-бап. Қазақстан Республикасындағы мүлiктi және**  
                **Қазақстан Республикасында жер қойнауын**  
                **пайдалануға байланысты акцияларды, қатысу**  
                **үлестерiн өткiзу кезiнде құн өсiмiнен түсетiн**  
                **табыстардан салықты есептеу, ұстау және аудару**

*Ескерту. Тақырып жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

      1. Осы бап мыналарды:  
      1) Қазақстан Республикасының аумағындағы мүлiкке құқық немесе мүлiкпен жасалатын мәмiлелер Қазақстан Республикасының заңнамалық актiлерiне сәйкес мемлекеттiк тiркелуге жататын мүлiктi;  
      2) Қазақстан Республикасының аумағындағы, Қазақстан Республикасының заңнамалық актiлерiне сәйкес мемлекеттiк тiркелуге жататын мүлiктi;  
      3) резидент шығарған акцияларды және жер қойнауын пайдаланушы болып табылатын резидент заңды тұлғаның жарғылық капиталына немесе қатысушысы (қатысушылары) Қазақстан Республикасының заңнамасына сәйкес жер қойнауын пайдаланушы (жер қойнауын пайдаланушылар) болып табылатын консорциумның жарғылық капиталына қатысу үлестерiн;  
      4) осы Кодекстiң 193-бабы 5-тармағының 7) тармақшасында немесе 200-1-бабы 1-тармағының 8) тармақшасында белгiленген талаптарға сәйкес келмеген кезде, резидент заңды тұлға шығарған акцияларды және резидент заңды тұлғаның немесе консорциумның жарғылық капиталына қатысу үлестерiн;  
      5) осы Кодекстiң 193-бабы 5-тармағының 7) тармақшасында немесе 200-1-бабы 1-тармағының 8) тармақшасында белгiленген талаптарға сәйкес келмеген кезде, резидент емес заңды тұлға шығарған акцияларды және резидент емес заңды тұлғаның немесе консорциумның жарғылық капиталына қатысу үлестерiн өткiзу кезiнде резидент еместiң құн өсiмiнен түсетiн табыстарына қолданылады.  
      Бұл ретте құн өсiмi мынадай тәртiппен:  
      1) осы баптың 1) және 2) тармақшаларында көрсетiлген мүлiктi өткiзу кезiнде - мүлiктi өткiзу құны мен оны сатып алу құны арасындағы оң айырма ретiнде;  
      2) акцияларды және қатысу үлестерiн өткiзу кезiнде - осы Кодекстiң 87-бабына сәйкес айқындалады.  
      1-1. Осы Кодекстiң осы бабы мен 133, 156, 193 және 201-1-баптарының мақсаттары үшiн жер қойнауын пайдаланушының (жер қойнауын пайдаланушылардың) акцияларды (қатысу үлестерiн) өткiзу немесе дивидендтердi төлеу күнi заңды тұлғаның активтерi құнындағы мүлiк үлесi оның (олардың) акцияларын (қатысу үлестерiн) дивидендтер төлейтiн немесе акциялары (қатысу үлестерi) өткiзiлетiн заңды тұлға иеленетiн, жер қойнауын пайдаланушы (жер қойнауын пайдаланушылар) мүлкi құнының (құндарының) осындай заңды тұлға активтерiнiң жалпы құнына арақатынасы ретiнде айқындалады.  
      Осы Кодекстiң осы бабы мен 133, 156, 193 және 201-1-баптарының мақсаттары үшiн жер қойнауын пайдаланушының (жер қойнауын пайдаланушылардың) қатысу үлестерiн өткiзу күнi консорциумға қатысушылар активтерiнiң жалпы құнындағы мүлiк үлесi олардың акцияларын (қатысу үлестерiн) қатысу үлестерi өткiзiлетiн консорциумға қатысушылар иеленетiн жер қойнауын пайдаланушы (жер қойнауын пайдаланушылар) мүлкiнiң құны сомасының осындай қатысушылар активтерiнiң жалпы құны сомасына арақатынасы ретiнде айқындалады.  
      Жер қойнауын пайдаланушы (оның ұйымдық-құқықтық нысанына қарай) мүлкiнiң құны:  
      дивидендтер төлейтiн немесе акциялары (қатысу үлестерi) өткiзiлетiн заңды тұлға иеленетiн, осындай жер қойнауын пайдаланушыдағы қатысу үлесiнiң  
      акциялары (қатысу үлестерi) өткiзiлетiн заңды тұлға иеленетiн, осындай жер қойнауын пайдаланушы шығарған акциялардың баланстық құны болып танылады.  
      Дивидендтер төлейтiн немесе акциялары (қатысу үлестерi) өткiзiлетiн заңды тұлғаның барлық активтерiнiң баланстық құн сомасы осындай заңды тұлға активтерiнiң жалпы құны болып танылады.  
      Активтердiң баланстық құны дивидендтер төлейтiн немесе акциялары (қатысу үлестерi) өткiзiлетiн заңды тұлғаның немесе қатысу үлестерi өткiзiлетiн консорциум қатысушыларының осындай заңды тұлға немесе консорциум құрылған мемлекет заңнамасының талаптарына сәйкес жасалған және бекiтiлген:  
      дивидендтер төлеген немесе акциялардың (қатысу үлестерiнiң) меншiк құқығы сатып алушыға берiлген күнгi жеке қаржы есептiлiгiнiң  
      дивидендтер төленген немесе акциялардың (қатысу үлестерiнiң) меншiк құқығы сатып алушыға берiлген күнi жеке қаржы есептiлiгi болмаған кезде акциялардың (қатысу үлестерiнiң) меншiк құқығы сатып алушыға берiлген күннiң алдындағы соңғы есептi күнгi жеке қаржы есептiлiгiнiң деректерi негiзiнде айқындалады.  
      2. Осы Кодекстiң 193-бабының 5-тармағының 8) тармақшасында көрсетiлген табыстарды қоспағанда, резидент еместiң осы баптың 1-тармағында көрсетiлген табыстары осы Кодекстiң 194-бабында белгiленген ставка бойынша төлем көзiнен табыс салығын салуға жатады.  
      2-1. Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану саласындағы құзыретi шегiнде мемлекеттiк реттеудi жүзеге асыратын уәкiлеттi мемлекеттiк және жергiлiктi атқарушы органдар мыналарды:  
      1) сәйкестендiру нөмiрiн және (немесе) резиденттiк елiндегi оның аналогын және көрсетiлген акцияларды (қатысу үлестерiн) өткiзушi және сатып алушы заңды тұлғаның атауын және (немесе) жеке тұлғаның тегiн, атын, әкесiнiң атын (ол болған жағдайда);  
      2) көрсетiлген акцияларды (қатысу үлестерiн) сатып алу бағаларын;  
      3) жасалған мәмiле бойынша табыс төлеу күнiн;  
      4) мәмiле жасасқан жылдың алдындағы соңғы үш жылда ол өз қызметiн жүзеге асырған мемлекеттердiң тiзiмiн қоса алғанда, сатып алушының бұрынғы қызметi туралы мәлiметтердi;  
      5) басқа тұлғалармен мүлiктi өткiзушi тұлғаның аффилиирленгендiгi туралы мәлiметтердi (тiкелей немесе жанама қатысу мөлшерiн) көрсете отырып, осы баптың 1-тармағының 3), 4) және 5) тармақшаларында көрсетiлген бағалы қағаздарды, қатысу үлестерiн сатып алу-сату жөнiндегi мәмiле туралы мәлiметтердi уәкiлеттi органға табыс етедi.  
      2-2. Уәкiлеттi орган Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану саласындағы құзырет шегiнде мемлекеттiк реттеудi жүзеге асыратын уәкiлеттi мемлекеттiк және жергiлiктi атқарушы органдардан мәлiметтер алған күннен бастап үш жұмыс күнi iшiнде оларды өзiне сатылы тұрғыда тiкелей бағынысты салық органына бiр мезгiлде хабарлай отырып, осы Кодекстiң 197-бабы 1-тармағының 3), 4) және 5) тармақшаларында көрсетiлген, Қазақстан Республикасында жер қойнауын пайдалану құқығын иеленетiн заңды тұлғаның орналасқан жерi бойынша салық органына жiбередi.  
      3. Қазақстан Республикасында жер қойнауын пайдалану құқығына ие заңды тұлғаның орналасқан жерi бойынша салық органы осы баптың 2-1-тармағында көрсетiлген мәлiметтердi алған күннен бастап бес жұмыс күнi iшiнде осындай заңды тұлғаға акцияларды (қатысу үлестерiн) сатып алушы туралы, сондай-ақ мұндай акцияларды (қатысу үлестерiн) сатып алу бағасы туралы мәлiметтердi жiберуге мiндеттi.  
      4. Акцияларды, қатысу үлестерiн, жылжымайтын мүлiктi өткiзушi тұлға сатып алушыға - салық агентiне сатып алу (салым) құнын растайтын құжаттың көшiрмесiн табыс етуге мiндеттi.   
      Салық агентiне сатып алу (салым) құнын растайтын құжаттың көшiрмесiн табыс етпеген жағдайда, өткiзу құны төлем көзiнен табыс салығын салуға жатады.   
      5. Төлем көзiнен табыс салығын бюджетке есептеу, ұстау және аудару жөнiндегi мiндет пен жауапкершiлiк табысты төлейтiн тұлғаға, оның iшiнде резидент еместiң Қазақстан Республикасында тұрақты мекемесiнiң болуына немесе болмауына қарамастан, резидент емеске жүктеледi. Мұндай тұлға салық агентi болып танылады.   
      6. Салық агентi болып табылатын резидент емес осы Кодекстiң 562-бабында белгiлеген тәртiппен салық органында салық төлеушi ретiнде тiркелуге жатады.   
      7. Төлем көзiнен табыс салығын салық агентi табыс төлеудi жүзеге асырудың нысаны мен орнына қарамастан, резидент емеске табысты төлеу кезiнде ұстайды.   
      8. Табыс салығының сомасын аударуды салық агентi осы Кодекстiң 195-бабында белгiленген мерзiмде жүргiзедi.  
      Резидент еместердiң табыстарынан төлем көзiнен ұсталатын табыс салығы бойынша салық есептiлiгiн салық агентi осы Кодекстiң 196 және 203-баптарында белгiленген мерзiмде Қазақстан Республикасындағы өзiнiң тiркеу есебi орны бойынша салық органына табыс етедi.  
      9. Жер қойнауын пайдаланушы болып табылатын резидент заңды тұлға табыс салығын салық агентiнiң қаражаты есебiнен төлеуi мүмкiн. Бұл ретте осындай резидент заңды тұлға табыс салығын салық агентiнен табыс салығының сомасы алынған ай аяқталғаннан кейiн күнтiзбелiк жиырма бес күннен кешiктiрмейтiн мерзiмде бюджетке аударуға тиiс. Резидент еместiң табыстарынан төлем көзiнен ұсталатын табыс салығы бойынша салық есептiлiгiн мұндай резидент заңды тұлға салық агентiнен табыс салығының сомасы алынған тоқсаннан кейiнгi екiншi айдың 15-iнен кешiктiрмей, резидент заңды тұлғаның Қазақстан Республикасында орналасқан жерi бойынша салық органына табыс етедi.  
      Осы баптың 1-тармағының 3), 4) және 5) тармақшаларында көрсетiлген жер қойнауын пайдаланушы болып табылатын резидент заңды тұлғаға салық агентi аударған табыс салығының сомасы осындай резидент заңды тұлғаның табысы болып танылмайды.  
      10. Салық агентi осы баптың 8 және 9-тармақтарының ережелерiн қолданбаған жағдайда, жер қойнауын пайдаланушы болып табылатын резидент заңды тұлғаның осы баптың 3-тармағында көрсетiлген мәлiметтер алынған ай аяқталғаннан кейiн күнтiзбелiк жиырма бес күннен кешiктiрмейтiн мерзiмде резидент емес үшiн құн өсiмiнен түсетiн табыстардан табыс салығын төлеудi өз қаражаты есебiнен дербес жүргiзуге құқығы бар.  
      Осы баптың 1-тармағының 3), 4) және 5) тармақшаларында көрсетiлген резидент заңды тұлға осы тармаққа сәйкес табыс салығын төлеу кезiнде осы баптың 3-тармағында көрсетiлген мәлiметтер алынған тоқсаннан кейiнгi екiншi айдың 15-iнен кешiктiрмей өзiнiң орналасқан жерi бойынша салық органына резидент еместiң табыстарынан төлем көзiнен ұсталатын табыс салығы бойынша салық есептiлiгiн табыс етуге мiндеттi.  
      Бұл ретте резидент емес үшiн төленген салық сомасы жер қойнауын пайдаланушы болып табылатын заңды тұлғаның салық салынатын табысын айқындау кезiнде шегерiмге жатқызылмайды.  
      11. Салық агентi осы баптың 1-тармағының 3), 4) және 5) тармақшаларында көрсетiлген жер қойнауын пайдаланушы болып табылатын резидент заңды тұлға осы баптың 7, 8, 9 және 10-тармақтарындағы ережелердi қолданбаған жағдайда, мұндай мiндеттеменi орындау осы Кодекстiң 85 және 86-тарауларында белгiленген тәртiппен жер қойнауын пайдаланушы болып табылатын резидент заңды тұлғаға жүктеледi.  
      12. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
*Ескерту. 197-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30* N 297-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**24-тарау. ҚАЗАҚСТАН РЕСПУБЛИКАСЫНДА ҚЫЗМЕТIН ТҰРАҚТЫ**   
**МЕКЕМЕ АРҚЫЛЫ ЖҮЗЕГЕ АСЫРАТЫН РЕЗИДЕНТ ЕМЕС ЗАҢДЫ ТҰЛҒАЛАРДЫҢ**   
**ТАБЫСТАРЫНА САЛЫҚ САЛУ ТӘРТIБI**

**198-бап. Салық салынатын табысты анықтау**

      1. Егер осы Кодекстiң осы бабында және 200-бабында өзгеше белгiленбесе, резидент емес заңды тұлғаның салық салынатын табысын анықтау, оның Қазақстан Республикасында қызметiн тұрақты мекеме арқылы жүзеге асырудан түсетiн табысынан корпоративтiк табыс салығын есептеу мен төлеу осы Кодекстiң осы бабының және 83-149-баптарының ережелерiне сәйкес жүргiзiледi.  
      1-1. Қазақстан Республикасында қызметiн тұрақты мекеме арқылы жүзеге асыратын резидент емес заңды тұлға бюджетке төленуге жататын корпоративтiк табыс салығын анықтаған кезде, егер осындай резидент емес заңды тұлғаның жылдық жиынтық табысында алған табыстарының кемiнде 90 пайызын мынадай:  
      1) осы Кодекстiң 135-1-бабы 1-тармағының 2) және 3) тармақшаларында аталған дербес бiлiм беру ұйымдарына жұмыстарды орындаудан, қызметтердi көрсетуден;  
      2) осы Кодекстiң 135-1-бабының 1-тармағының 4) және 5) тармақшаларында айқындалған қызмет түрлерi бойынша осы Кодекстiң 135-1-бабының 1-тармағының 4) және 5) тармақшаларында аталған дербес бiлiм беру ұйымдарына жұмыстарды орындаудан, қызметтердi көрсетуден алған табыстар құраса, осы Кодекстiң 139 және 199-баптарына сәйкес есептелген корпоративтiк табыс салығының сомасын 100 пайызға азайтады.  
      2. Резидент емес заңды тұлғаның Қазақстан Республикасында қызметiн тұрақты мекеме арқылы жүзеге асырудан түсетiн жылдық жиынтық табысын тұрақты мекеме қызметiмен байланысты, Қазақстан Республикасында қызметiн жүзеге асыру басталған күннен бастап алынған (алынуға жататын) мынадай табыс түрлерi:   
      1) осы Кодекстiң 192-бабының 1-тармағында көзделген, Қазақстан Республикасындағы көздерден алынатын табыстар;   
      2) осы Кодекстiң 85-бабының 1-тармағында көрсетiлген, осы тармақтың 1) тармақшасына енгiзiлмеген табыстар;   
      3) резидент емес заңды тұлғаның тұрақты мекемесi Қазақстан Республикасынан тысқары жерлердегi көздерден, оның iшiнде қызметшiлер немесе басқа да жалданған персонал арқылы алған табыстар;   
      4) резидент емес заңды тұлғаның басқа мемлекеттердегi құрылымдық бөлiмшелерiнiң табыстарын қоса алғанда, Қазақстан Республикасында қызметiн жүзеге асырудан алатын осы резидент емес заңды тұлғаның Қазақстан Республикасындағы тұрақты мекемесi арқылы жүзеге асырылатын қызметiне ұқсас немесе бiртектес табыстары құрайды.   
      3. Резидент емес кәсiпкерлiк қызметтi өзiнiң Қазақстан Республикасындағы тұрақты мекемесiмен бiрлесiп орындалатын бiр жобаның немесе байланысты жобалардың шеңберiнде Қазақстан Республикасында да, одан тысқары жерлерде де жүзеге асыратын жағдайда, егер ол осындай немесе осы сияқты қызметпен дәл сондай немесе ұқсас жағдайларда айналысатын оқшауланған және жекелеген заңды тұлға болса және өзi соның тұрақты мекемесi болып табылатын резидент емес заңды тұлғаға тәуелсiз әрекет ететiн болса, ол алуы мүмкiн табыс осындай тұрақты мекеменiң табысы болып есептеледi.   
      Тұрақты мекеменiң табысы осы тармақты қолдану мақсатында Қазақстан Республикасының трансферттiк баға белгiлеу туралы заңнамасының нормалары ескерiле отырып, айқындалады.   
      4. Қазақстан Республикасындағы резидент емес заңды тұлғаның тұрақты мекемесi өндiрген тауарларды резидент емес заңды тұлғаның Қазақстан Республикасынан тысқары жерлерде орналасқан басқа құрылымдық бөлiмшесi өткiзетiн жағдайда, егер ол осындай немесе осы сияқты қызметпен дәл сондай немесе ұқсас жағдайларда айналысатын оқшауланған және жекелеген заңды тұлға болса және өзi соның тұрақты мекемесi болып табылатын резидент емес заңды тұлғаға тәуелсiз әрекет ететiн болса, ол алуы мүмкiн табыс резидент емес заңды тұлғаның осындай тұрақты мекемесiнiң табысы болып есептеледi.   
      Тұрақты мекеменiң табысы осы тармақты қолдану мақсатында Қазақстан Республикасының трансферттiк баға белгiлеу туралы заңнамасының нормалары ескерiле отырып, айқындалады.   
      5. Осы Кодекске сәйкес шегерiмге жатқызылмайтын шығыстарды қоспағанда, тұрақты мекеме арқылы Қазақстан Республикасындағы қызметтен түсетiн табыстарды алумен тiкелей байланысты шығыстар олардың Қазақстан Республикасында немесе одан тысқары жерлерде жұмсалғанына қарамастан шегерiмге жатады.   
      6. Резидент емес заңды тұлғаның тұрақты мекемеге:   
      1) осы резидент емес заңды тұлғаның меншiгiн немесе зияткерлiк меншiгiн пайдаланғаны немесе пайдалану құқығын бергенi үшiн төленетiн роялти, гонорарлар, алымдар және басқа да төлемдер;   
      2) резидент емес заңды тұлғаның өзiнiң тұрақты мекемесiне көрсеткен қызметтерi үшiн табыстар;   
      3) осы резидент емес заңды тұлғаның өзiнiң тұрақты мекемесiне берген қарыздары бойынша сыйақылар;   
      4) резидент емес заңды тұлғаның Қазақстан Республикасындағы тұрақты мекеме арқылы қызметiнен табыстар алуымен байланысты емес шығыстар;   
      5) құжатпен расталмаған шығыстар;   
      6) резидент емес заңды тұлғаның осы Кодекстiң 208-бабының 2-тармағында айқындалған, Қазақстан Республикасының аумағынан тысқары жерлерде жұмсалған басқару және жалпы әкiмшiлiк шығыстары ретiнде табыс етiлген соманы тұрақты мекемеден шегерiмге жатқызуға құқығы жоқ.  
*Ескерту. 198-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**199-бап. Таза табысқа салық салу тәртiбi**

      1. Резидент емес заңды тұлғаның тұрақты мекеме арқылы Қазақстан Республикасындағы қызметiнен түсетiн таза табысына 15 проценттiк ставка бойынша корпоративтiк табыс салығы салынады.   
      Таза табыс мынадай тәртiппен айқындалады:  
      осы Кодекстiң 133-бабында көзделген табыстар мен шығыстар сомасына, сондай-ақ осы Кодекстiң 137-бабына сәйкес шегетiн залалдар сомасына азайтылған, салық салынатын табыс  
      алу  
      осы Кодекстiң 147-бабының 1-тармағында немесе 2-тармағында белгiленген ставканы осы Кодекстiң 133-бабында көзделген табыстар мен шығыстар сомасына, сондай-ақ осы Кодекстiң 137-бабына сәйкес шегетiн залалдар сомасына азайтылған салық салынатын табысты көбейту жолымен есептелген корпоративтiк табыс салығының сомасы.  
      2. Таза табысқа корпоративтiк табыс салығының есептелген сомасы корпоративтiк табыс салығы бойынша декларацияда көрсетiледi.   
      3. Резидент емес заңды тұлға тұрақты мекеме арқылы қызметiнен түсетiн таза табысына корпоративтiк табыс салығын төлеудi корпоративтiк табыс салығы бойынша декларацияны табыс ету үшiн белгiленген мерзiмнен кейiнгi күнтiзбелiк он күн iшiнде жүргiзуге мiндеттi.  
      *Ескерту. 199-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**200-бап. Жекелеген жағдайларда табыстарға салық салу**  
                **тәртiбi**

      1. Резидент емес заңды тұлғаның Қазақстан Республикасының аумағында тұрақты мекемесi бiреуден артық болған жағдайда резидент емес корпоративтiк табыс салығын осы резидент емес заңды тұлғаның тұрақты мекемелерiнiң бiрi арқылы оның тұрақты мекемелерiнiң тобы бойынша жиынтық түрде төлеуге құқылы.  
      Бұл ретте резидент емес заңды тұлға есептi салық кезеңiнiң алдындағы жылдың 31 желтоқсанынан кешiктiрмей:  
      1) уәкiлеттi органды - тұрақты мекемелердiң қайсысы корпоративтiк табыс салығын есептеудi және төлеудi жүргiзетiнi туралы;  
      2) тұрақты мекемелерi орналасқан жердегi салық органдарын — таңдап алынған тұрақты мекеме өзiнiң барлық тұрақты мекемелерi бойынша бюджетке салық төлеудi жүргiзетiнi туралы жазбаша нысанда хабардар етуге тиiс.  
      Бюджетке төленуге жататын корпоративтiк табыс салығының сомасы мұндай жағдайда Қазақстан Республикасының аумағында орналасқан резидент емес заңды тұлғаның тұрақты мекемелерiнiң салық салынатын табыстарының жиынтығынан есептеледi.  
      Бұл ретте таңдап алынған тұрақты мекеме өзiнiң орналасқан жерi бойынша резидент емес заңды тұлғаның осындай тұрақты мекемелерiнiң бүкiл тобы бойынша корпоративтiк табыс салығы бойынша жалпы декларацияны табыс етуге тиiс.  
      2. Осы Кодекстiң 192-бабы 1-тармағының 2) тармақшасында, 198-бабы 2-тармағының 4) тармақшасында және 3-тармағында көрсетiлген табыстарды төлеудi жүзеге асыратын салық агентi бiр мезгiлде:  
      1) резидент емес заңды тұлғаның филиалымен, өкiлдiгiмен, Қазақстан Республикасындағы қызметiн филиал, өкiлдiк ашпай тұрақты мекеме арқылы жүзеге асыратын резидент емес заңды тұлғамен жасалған келiсiмшарт болмаған;  
      2) өткiзiлген тауарлар, жұмыстар, көрсетiлетiн қызметтер бойынша филиал, өкiлдiк ашпай резидент емес заңды тұлғаның филиалы, өкiлдiгi, тұрақты мекемесi жазып берген шот-фактура болмаған жағдайларда көрсетiлген табыстардан корпоративтiк табыс салығын есептеудi, ұстауды және аударуды осы Кодекстiң 194-бабының 1) тармақшасында белгiленген ставка бойынша шегерiмдердi жүзеге асырмай жүргiзедi.  
      Салық агентi резидент емес заңды тұлғаның табыстарынан төлем көзiнен ұстаған корпоративтiк табыс салығы аталған резидент емес заңды тұлғаның тұрақты мекемесiнiң салық мiндеттемелерiн өтеу шотына есепке алуға жатқызылады.  
      Бұл ретте Қазақстан Республикасындағы қызметiн тұрақты мекеме арқылы жүзеге асыратын резидент емес заңды тұлға тұрақты мекеме құрылған күннен бастап корпоративтiк табыс салығын осы Кодекстiң 198 және 199-баптарына сәйкес ретроспективтi тәртiппен есептейдi және тұрақты мекеменiң орналасқан жерi бойынша салық органына көрсетiлген табыстарды қоса отырып, корпоративтiк табыс салығы бойынша декларацияны табыс етедi.  
      Қазақстан Республикасындағы қызметiн тұрақты мекеме арқылы жүзеге асыратын резидент емес заңды тұлға есептеген корпоративтiк табыс салығының сомасы осы тармаққа сәйкес осындай резидент емес заңды тұлғаның табысынан төлем көзiнен ұсталған корпоративтiк табыс салығының сомасына азайтылады. Азайту салық агентiнiң салықты ұстағанын растайтын құжаттар болған кезде жүргiзiледi.  
      Осы тармаққа сәйкес резидент емес заңды тұлғаның табыстарынан төлем көзiнен ұсталған корпоративтiк табыс салығының сомасы мен Қазақстан Республикасындағы қызметiн тұрақты мекеме арқылы жүзеге асыратын резидент емес заңды тұлға есептеген корпоративтiк табыс салығының сомасы арасындағы оң айырма қоса алғандағы келесi он салық кезеңiне ауыстырылады және осы салық кезеңдерiнiң бюджетке төленуге жататын корпоративтiк табыс салығының сомасын бiртiндеп азайтады.  
      3. Осы Кодекстiң 562-бабының талаптарын бұза отырып, салық төлеушi ретiнде салық органдарында тiркелмеген резидент емес заңды тұлғаның тұрақты мекеме арқылы Қазақстан Республикасындағы қызметiнен алатын табыстарына осы Кодекстiң 194-бабының 1) тармақшасында белгiленген ставка бойынша шегерiмдердi жүзеге асырмастан, төлем көзiнен корпоративтiк табыс салығын салуға жатады.  
      Осы Кодекстiң 562-бабында белгiленген мерзiмдi бұза отырып, салық төлеушi ретiнде салық органдарында тiркелген, тұрақты мекеме арқылы қызметiн жүзеге асыратын резидент емес заңды тұлға салық салу объектiлерiн және тұрақты мекеме құрылған күннен бастап оны салық органында тiркеген күнге дейiнгi кезеңде туындаған салық салуға байланысты объектiлердi салықтың тиiстi түрлерi бойынша бастапқы декларацияларда көрсетуге, салық агентiнiң салық мiндеттемелерiнен басқа, осыған байланысты туындаған салықтарды төлеу бойынша салық мiндеттемелерiн есептеуге және орындауға мiндеттi.  
      Бұл ретте тұрақты мекеме құрылған күннен бастап оны салық органында тiркеген күнге дейiнгi кезең үшiн осындай резидент емес заңды тұлға есептеген корпоративтiк табыс салығының сомасы көрсетiлген кезеңге осындай резидент емес заңды тұлғаның табысынан осы тармаққа сәйкес төлем көзiнен ұсталған корпоративтiк табыс салығының сомасына азайтылады.  
      Азайту салық агентiнiң салықты ұстауын растайтын құжаттар болған кезде жүргiзiледi.  
*Ескерту. 200-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен, өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**25-тарау. РЕЗИДЕНТ ЕМЕС ЖЕКЕ ТҰЛҒАЛАРДЫҢ ТАБЫСТАРЫНА**   
**САЛЫҚ САЛУ ТӘРТIБI**

**200-1-бап. Резидент емес жеке тұлғаның салық салуға**  
                  **жатпайтын табыстары**

      1. Резидент емес жеке тұлғаның мынадай табыстары салық салуға жатпайды:  
      1) Қазақстан Республикасы Ұлттық Банкiнiң лицензиясы негiзiнде олардың банктердегi және банк операцияларының жекелеген түрлерiн жүзеге асыратын ұйымдардағы салымдары бойынша резидент емес жеке тұлғаларға төленетiн сыйақылар;  
      2) сыртқы сауда қызметi жөнiндегi келiсiмшартқа байланысты Қазақстан Республикасының аумағында көрсетiлген қызметтердi қоспағанда, осы сыртқы сауда қызметi шеңберiнде Қазақстан Республикасының аумағына тауарлар жеткiзумен байланысты төлемдер;  
      3) резидент сатып алушылар төлеген сатып алу кезiндегi борыштық бағалы қағаздар бойынша жинақталған (есептелген) сыйақылар сомалары;  
      4) осы Кодекстiң 192-бабы 1-тармағының 4) тармақшасында көрсетiлгендердi қоспағанда, бiр мезгiлде мынадай:  
      дивидендтердi есептеу күнiне салық төлеушiнiң дивидендтер төленетiн акцияларды немесе қатысу үлестерiн үш жылдан астам иеленуi;  
      дивидендтер төлейтiн заңды тұлғаның дивидендтер төленетiн кезең iшiнде жер қойнауын пайдаланушы болып табылмауы;  
      дивидендтер төлейтiн заңды тұлға активтерi құнының 50 пайыздан астамы дивидендтердi төлеу күнiне жер қойнауын пайдаланушылар (жер қойнауын пайдаланушы) болып табылмайтын тұлғалардың (тұлғаның) мүлкiн құрау талаптары орындалған кездегi дивидендтер.  
      Осы тармақшаның ережелерi:  
      акциялар бойынша, оның iшiнде депозитарлық қолхаттардың базалық активтерi болып табылатын акциялар бойынша төлеуге жататын табыс;  
      заңды тұлға өзiнiң құрылтайшылары, қатысушылары арасында бөлетiн таза табыстың бiр бөлiгi;  
      құрылтайшының, қатысушының жарғылық капиталға салым ретiнде енгiзген мүлкiн қоспағанда, заңды тұлға таратылған кезде немесе құрылтайшылардың, қатысушылардың салым мөлшерiн барабар азайту арқылы не құрылтайшылардың, қатысушылардың үлестерiн толық немесе iшiнара өтеу арқылы жарғылық капиталды азайту кезiнде, сондай-ақ заңды тұлғаның жарғылық капиталындағы қатысу үлесiн құрылтайшының, қатысушының алып қойған кезiнде, мүлiктi бөлуден түсетiн табыс түрiнде резидент заңды тұлғадан алынған дивидендтерге ғана қолданылады.  
      Бұл ретте жер қойнауын пайдаланушылар (жер қойнауын пайдаланушы) болып табылатын тұлғалардың (тұлғаның) мүлкiнiң дивидендтер төлейтiн заңды тұлғаның активтерi құнындағы үлесi осы Кодекстiң 197-бабына сәйкес айқындалады;  
      5) ашық пайлық инвестициялық қорлардың пайлары бойынша оларды осы қордың басқарушы компаниясы сатып алған кездегi табыстар;  
      6) осындай дивидендтер мен сыйақылар есебiне жатқызу күнiне Қазақстан Республикасының аумағында жұмыс iстейтiн қор биржасының ресми тiзiмiнде болатын бағалы қағаздар бойынша дивидендтер мен сыйақылар;  
      7) мемлекеттiк эмиссиялық бағалы қағаздар, агенттiк облигациялар бойынша сыйақылар және мемлекеттiк эмиссиялық бағалы қағаздар мен агенттiк облигацияларды өткiзу кезiндегi құн өсiмiнен түсетiн табыстар;  
      8) бiр мезгiлде мынадай:  
      акцияларды немесе қатысу үлестерiн өткiзу күнiне салық төлеушiнiң осы акцияларды немесе қатысу үлестерiн үш жылдан астам иеленуi;  
      эмитент заңды тұлғаның немесе қатысу үлесi өткiзiлетiн заңды тұлғаның немесе қатысу үлесiн консорциумда өткiзетiн осындай концорциумға қатысушының жер қойнауын пайдаланушы болып табылмауы;  
      эмитент заңды тұлғаның немесе қатысу үлесi өткiзiлетiн заңды тұлғаның активтерi құнының немесе қатысу үлесi өткiзiлетiн консорциумға қатысушылар активтерi жалпы құнының 50 пайыздан астамы осындай өткiзу күнi жер қойнауын пайдаланушылар (жер қойнауын пайдаланушы) болып табылмайтын тұлғалардың (тұлғаның) мүлкiн құрау талаптары орындалған кезде, егер осы тармақтың 9) тармақшасында өзгеше белгiленбесе, осы Кодекстiң 192-бабы 1-тармағының 4) тармақшасында көрсетiлгендердi қоспағанда, осы Кодекстiң 192-бабы 1-тармағының 5) тармақшасында көрсетiлген, заңды тұлға шығарған акцияларды немесе заңды тұлғадағы немесе консорциумдағы қатысу үлестерiн өткiзу кезiнде құн өсiмiнен түсетiн табыстар;  
      9) өткiзу күнi осы қор биржасының ресми тiзiмдерiнде болатын бағалы қағаздарды Қазақстан Республикасының аумағында жұмыс iстейтiн қор биржасында немесе шетелдiк қор биржасында ашық сауда-саттық әдiсiмен өткiзу кезiндегi құн өсiмiнен түсетiн табыстар;  
      10) осы Кодекстiң 192-бабы 1-тармағының 3) және 4) тармақшаларында көрсетiлген табыстарды қоспағанда, Қазақстан Республикасынан тысқары жерлерде жұмыстарды орындаудан, қызметтер көрсетуден түсетiн табыстар;  
      11) ислам банкiнде орналастырылған инвестициялық депозит бойынша табыс;  
      12) Қазақстан Республикасында табысы аз азаматтарды қолдауға (оларға көмек көрсетуге) бағытталған, Қазақстан Республикасы қатысушысы болып табылатын үкiметаралық келiсiм шеңберiндегi грант қаражаты есебiнен жүргiзiлетiн төлемдер;  
      13) осы Кодекстiң 135-1-бабының 1-тармағында көрсетiлген дербес бiлiм беру ұйымының осындай ұйымның қызметкерi болып табылатын не Қазақстан Республикасында осындай ұйымның жұмыстарды орындау, оған қызметтер көрсету бойынша қызметiн жүзеге асыратын резидент емес жеке тұлғаға қатысты iс жүзiнде мынадай:  
      тұруға;  
      медициналық сақтандыруға;  
      Қазақстан Республикасынан тысқары жерлердегi тұрғылықты жерiнен Қазақстан Республикасындағы жұмыс орнына дейiн және қайтар жолында әуе көлiгiмен ұшуға нақты жұмсаған шығыстары түрiндегi материалдық пайда.  
      *Ескерту. 25-тарау 200-1-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**201-бап. Төлем көзiнен жеке табыс салығын есептеу, ұстау**  
                **және аудару тәртiбi**

      1. Егер осы бапта өзгеше белгiленбесе, резидент емес жеке тұлғаның осы Кодекстiң 192-бабының 1-тармағында айқындалған табыстарына осы Кодекстiң 194-бабында көрсетiлген ставкалар бойынша төлем көзiнен жеке табыс салығы салық шегерiмдерi жүзеге асырылмай салынады.  
      Төлем көзiнен салық салынатын табыстар бойынша жеке табыс салығын есептеудi және ұстауды салық агентi резидент емес жеке тұлғаға табыстар төлеу күнiнен кешiктiрмей жүргiзедi.  
      Шетелдiк валютамен табысты төлеу кезiнде төлем көзiнен салық салынатын табыс мөлшерi табыс төлеу күнгi валюталар айырбастаудың нарықтық бағамы қолданыла отырып, теңгемен қайта есептеледi.  
      Бюджетке резидент емес жеке тұлғаның табыстарынан жеке табыс салығын аударуды салық агентi өзiнiң орналасқан жерi бойынша осы тармаққа сәйкес салық ұстауға жататын айдан кейiнгi айдың 25-iне дейiн жүргiзедi.  
      1-1. Осы баптың мақсатында бағалы қағаздарды, қатысу үлестерiн өткiзу кезiндегi құн өсiмi осы Кодекстiң 87-бабына сәйкес айқындалады.  
      2. Осы баптың ережелерiне қарамастан, осы Кодекстiң 200-1-бабы 1-тармағының 9), 10) тармақшаларында көрсетiлген табыстарды қоспағанда, резидент емес жеке тұлғаның осы Кодекстiң 197-бабының 1-тармағында көрсетiлген табыстарынан төлем көзiнен жеке табыс салығын бюджетке есептеу, ұстау және аудару осы Кодекстiң 197-бабына сәйкес жүргiзiледi.   
      3. Төлем көзiнен ұсталатын жеке табыс салығын есептеудi салық агентi салық шегерiмдерiн жүзеге асырмастан, осы Кодекстiң 155-бабы 3-тармағының ережелерiн ескере отырып, осы Кодекстiң 163-бабы 2-тармағында айқындалған табыстарды қоса алғанда, төлем көзiнен салық салынатын, осы Кодекстiң 192-бабы 1-тармағының 18), 19), 20), 21) және 22) тармақшаларында айқындалған табыстар сомасына осы Кодекстiң 158-бабының 1-тармағында белгiленген ставканы қолдану арқылы жүргiзедi.  
      Төлем көзiнен жеке табыс салығын салық агентi осы баптың 5-тармағында көрсетiлген жағдайды қоспағанда, резидент емес жеке тұлғаға табыс төлеу күнiнен кешiктiрмей ұстайды.  
      Салық агентi осы Кодекстiң 161-бабында белгiленген мерзiмде төлем көзiнен ұсталған жеке табыс салығының сомасын аударуға мiндеттi.  
      4. Салық агентi резидент емес жеке тұлғаға табыс төлеудi жүзеге асыру нысаны мен орнына қарамастан, төлем көзiнен жеке табыс салығын ұстайды.  
      5. Қызметi осы Кодекстiң 191-бабы 7-тармағының ережелерiне сәйкес Қазақстан Республикасында тұрақты мекеме құрмайтын резидент еместiң шетелдiк персоналды ұсынуы кезiнде мұндай персоналдың Қазақстан Республикасындағы қызметiнен алынған табысына төлем көзiнен жеке табыс салығы салынады.  
      Бұл ретте резидент емес жеке тұлғалардың табыстары, оның iшiнде Қазақстан Республикасындағы қызметiне байланысты мұндай персонал алатын өзге материалдық пайда жеке табыс салығын салу объектiсi болып табылады.  
      Егер ұсынылған персоналға табысты резидент емес төлеген жағдайда, жеке табыс салығын есептеу мақсатында салық базасын осы Кодекстiң 191-бабының 7-тармағына сәйкес резидент емес табыс ететiн құжаттар негiзiнде салық агентi айқындайды.  
      Шетелдiк персонал табысынан төлем көзiнен жеке табыс салығын ұстауды салық агентi резидент емес заңды тұлғаға шетелдiк персоналды ұсыну жөнiндегi қызметтер үшiн табыс төленген кезде жүргiзедi.  
      Төлем көзiнен ұсталатын жеке табыс салығын есептеудi салық агентi салық шегерiмдерiн жүзеге асырмастан, осы Кодекстiң 155-бабы 3-тармағының ережелерiн ескере отырып, шетелдiк персоналдың осы тармаққа сәйкес айқындалған табыстарының сомасына осы Кодекстiң 158-бабының 1-тармағында белгiленген ставканы қолдану арқылы жүргiзедi.  
      Салық агентi осы Кодекстiң 161-бабында белгiленген мерзiмде төлем көзiнен ұсталған жеке табыс салығының сомасын аударуға мiндеттi.  
      6. Төлем көзiнен жеке табыс салығын бюджетке есептеу, ұстау және аудару жөнiндегi мiндет пен жауапкершiлiк резидент емеске табысты төлейтiн және салық агенттерi деп танылған мынадай тұлғаларға:   
      1) дара кәсiпкерге;   
      2) егер филиал, өкiлдiк қосарланған салық салуды болғызбау туралы халықаралық шартқа немесе осы Кодекстiң 191-бабының 4-тармағына сәйкес тұрақты мекеме құрмаса, Қазақстан Республикасында қызметiн филиал, өкiлдiк арқылы жүзеге асыратын резидент емес заңды тұлғаға;  
      3) заңды тұлғаға, оның iшiнде Қазақстан Республикасындағы қызметiн тұрақты мекеме арқылы жүзеге асыратын резидент емеске жүктеледi.  
      Бұл ретте резидент емес заңды тұлға оның филиалы, өкiлдiгi немесе филиал немесе өкiлдiк ашпаған тұрақты мекемесi Қазақстан Республикасының салық органдарында тiркеу есебiне қойылған күннен бастап салық агентi болып танылады;  
      Осы тараудың мақсаттары үшiн резидент заңды тұлға өз шешiмiмен осы Кодекстiң 161-бабында белгiленген тәртiппен мұндай құрылымдық бөлiмше төлеген (төлеуге жататын) төлем көзiнен салық салынатын табыстар бойынша өз құрылымдық бөлiмшесiн төлем көзiнен ұсталатын жеке табыс салығы бойынша салық агентi деп тануға құқылы;  
      4) заңды тұлғаға, оның iшiнде осы Кодекстiң 191-бабының 7-тармағының ережелерiне сәйкес қызметi тұрақты мекеме құрмайтын резидент емес оған шетелдiк персоналды берген, Қазақстан Республикасында қызметiн тұрақты мекеме арқылы жүзеге асыратын резидент емеске;   
      5) депозитарлық қолхаттардың базалық активiнiң эмитент резидентiне;  
      6) осы баптың 6-тармағының 2), 3) және 4) тармақшаларында көрсетiлгендердi қоспағанда, осы Кодекстiң 200-1-бабы 1-тармағының 8) тармақшасында белгiленген талаптар орындалмаған кезде бағалы қағаздарды, қатысу үлестерiн сатып алатын резидент емес заңды тұлғаға жүктеледi.  
      7. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
      8. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
      9. Осы Кодекстiң ережелерiне сәйкес резидент еместiң табыстарынан есептелген жеке табыс салығының сомасын салық агентi өз қаражаты есебiнен оны ұстамай төлеген кезде, салық агентiнiң төлем көзiнен жеке табыс салығын ұстау және аудару жөнiндегi мiндетi орындалған болып саналады.  
      *Ескерту. 201-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2010.03.19* № 258-IV *(2009.01.01 бастап қолданысқа енгiзiледi және 2016.01.01 дейiн қолданыста болады), 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**202-бап. Қазақстан Республикасында тұрақты мекемесi жоқ**   
                 **резидент емес заңды тұлғаның шетелдiк**   
                 **қызметкерлерiнiң табыстарына салық салу тәртiбi**

      1. Осы баптың ережелерi, егер осы Кодекстiң 201-бабының 5-тармағында өзгеше белгiленбесе, осы Кодекстiң 163-бабында айқындалған табыстарды қоса алғанда, осы Кодекстiң 192-бабы 1-тармағының 18), 20), 21) тармақшаларында айқындалған Қазақстан Республикасында тұрақты мекемесi жоқ резидент емес заңды тұлғаның қызметкерлерi болып табылатын шетелдiктердiң және азаматтығы жоқ адамдардың табыстарына салық салуға қолданылады. Бұл ретте осы баптың ережелерi бiр мезгiлде мынадай талаптар орындалған кезде:   
      1) шетелдiктер немесе азаматтығы жоқ адам Қазақстан Республикасында тұрақты мекемесi жоқ резидент емес заңды тұлғаның қызметкерi болып табылса;   
      2) шетелдiктер немесе азаматтығы жоқ адам осы Кодекстiң 189-бабының 2-тармағына сәйкес ағымдағы салық кезеңi үшiн Қазақстан Республикасында тұрақты болатын деп танылса, қолданылады.   
      Егер шетелдiк немесе азаматтығы жоқ адам ағымдағы салық кезеңi үшiн Қазақстан Республикасында тұрақты болатын деп танылмаса, онда осы Кодекстiң 163-бабында көрсетiлген табыстарды қоса алғанда, мұндай тұлғаның осы Кодекстiң 192-бабы 1-тармағының 18), 20), 21) тармақшаларында көрсетiлген табыстары салық салуға жатпайды.   
      2. Осы баптың 1-тармағының 1) тармақшасында көрсетiлген шетелдiктiң немесе азаматтығы жоқ адамның табыстарынан төлем көзiнен жеке табыс салығын бюджетке есептеу, ұстау және аудару жөнiндегi мiндет пен жауапкершiлiк резидент емес заңды тұлға соның пайдасына жұмыстарды орындайтын, қызметтер көрсететiн заңды тұлғаға (оның iшiнде қызметiн тұрақты мекеме арқылы жүзеге асыратын резидент емеске) жүктеледi. Мұндай тұлға салық агентi болып танылады.   
      3. Жеке табыс салығын есептеу осы Кодекстiң 158-бабында белгiленген ставка бойынша салық шегерiмдерi жүзеге асырылмай, шетелдiк немесе азаматтығы жоқ адам мен резидент емес заңды тұлға арасында жасалған еңбек шартында (келiсiмшартта) көрсетiлген резидент емес жеке тұлғаның табысынан жүргiзiледi. Бұл ретте резидент емес заңды тұлға салық агентiне Қазақстан Республикасына iссапарға жiберiлген шетелдiктермен немесе азаматтығы жоқ адамдармен жасалған жеке еңбек шарттарының (келiсiмшарттардың) нотариаттық куәландырылған көшiрмелерiн табыс етуге мiндеттi.   
      4. Салық агентi табыс төлеудi жүзеге асырудың нысаны мен орнына қарамастан, резидент емес заңды тұлғаға табыс төлеу күнiнен кешiктiрмей төлем көзiнен жеке табыс салығын есептейдi және ұстайды.  
      5. Бюджетке шетелдiктiң немесе азаматтығы жоқ адамның табыстарынан жеке табыс салығын аударуды салық агентi өзiнiң орналасқан жерi бойынша осы баптың 4-тармағына сәйкес салық ұсталуға жататын айдан кейiнгi айдың 25-iне дейiн жүргiзедi.  
      *Ескерту. 202-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**203-бап. Шетелдiктер және азаматтығы жоқ адамдар бойынша**  
                **жеке табыс салығы мен әлеуметтiк салық жөнiндегi**  
                **декларацияны табыс ету**

*Ескерту. Тақырыпқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

      Шетелдiктер және азаматтығы жоқ адамдар бойынша жеке табыс салығы мен әлеуметтiк салық жөнiндегi декларацияны салық агентi есептi салық кезеңдерi кiретiн тоқсаннан кейiнгi екiншi айдың 15-iнен кешiктiрмей тоқсан сайын салық төлеу орны бойынша салық органына табыс етедi.  
*Ескерту. 203-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**204-бап. Резидент емес жеке тұлғаның табыстарына**  
                 **жекелеген жағдайларда салық салу тәртiбi**

      1. Осы баптың ережелерi резидент емес жеке тұлғаның осы Кодекстiң ережелерiне сәйкес салық агенттерi болып табылмайтын тұлғалардан Қазақстан Республикасындағы көздерден алған табыстарына қолданылады.   
      2. Резидент емес жеке тұлғаның осы баптың 1-тармағында көрсетiлген табыстарынан жеке табыс салығын есептеу салық шегерiмдерi жүзеге асырылмай, табыстың есептелген сомасына осы Кодекстiң 194-бабында белгiленген ставканы қолдану жолымен жүргiзiледi.   
      3. Жеке табыс салығын төлеудi резидент емес жеке тұлға салық кезеңiнде жеке табыс салығы бойынша декларацияны табыс ету үшiн белгiленген мерзiмнен кейiнгi күнтiзбелiк он күннен кешiктiрмей дербес жүргiзедi.   
      4. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
      *Ескерту. 204-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**205-бап. Жеке табыс салығы бойынша декларацияны табыс ету**

      Егер осы бапта өзгеше белгiленбесе, жеке табыс салығы бойынша декларацияны осы Кодекске сәйкес төлем көзiнен жеке табыс салығы салынбайтын табыстарды Қазақстан Республикасындағы көздерден алатын резидент емес жеке тұлға салық төлеушiнiң болатын (тұрғылықты) жерiндегi салық органына есептi салық кезеңiнен кейiнгi жылдың 31 наурызынан кешiктiрмей табыс етедi.  
      Ағымдағы салық кезеңiнен кейiнгi жылдың 31 наурызына дейiн Қазақстан Республикасының аумағына кейiннен кiрместен ағымдағы салық кезеңi iшiнде Қазақстан Республикасынан тысқары жерлерге шығу жағдайында, резидент емес жеке тұлға жеке табыс салығы бойынша декларацияны табыс етуге және ағымдағы салық кезеңi iшiнде жеке табыс салығын төлеуге құқылы. Бұл ретте жеке табыс салығы бойынша декларация ағымдағы салық кезеңiнiң басынан бастап Қазақстан Республикасынан тысқары жерлерге осындай тұлға шыққан күнге дейiнгi кезеңге табыс етiледi.  
      *Ескерту. 205-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**26-тарау. ХАЛЫҚАРАЛЫҚ ШАРТТАР БОЙЫНША АРНАУЛЫ ЕРЕЖЕЛЕР**

**206-бап. Халықаралық шартты қолдану жағдайы**

      1. Қазақстан Республикасы тараптардың бiрi болып табылатын, қосарланған салық салуды болғызбау және табысқа немесе мүлiкке (капиталға) салық салудан жалтарудың жолын кесу туралы халықаралық шарттың (бұдан әрi осы тараудың және осы Кодекстiң 27-тарауының мақсатында - халықаралық шарт) ережелерi осындай шарт жасасқан мемлекеттердiң бiреуiнiң немесе екеуiнiң де резидентi болып табылатын тұлғаларға қолданылады.   
      2. Егер халықаралық шарт жасасқан мемлекеттiң резидентi осы халықаралық шарттың ережелерiн халықаралық шарт жасасқан мемлекеттiң резидентi болып табылмайтын басқа тұлғаның мүддесiнде пайдаланса, ондай резидентке осы баптың 1-тармағының ережесi қолданылмайды.

**207-бап. Халықаралық шарттарды қолдану тәртiбi**

      Халықаралық шарттардың ережелерiн қолдану осы Кодексте және тиiстi халықаралық шартта белгiленген тәртiппен жүзеге асырылады.

**208-бап. Қазақстан Республикасындағы көздерден табысқа**   
                 **салық салу мақсатында резидент емес заңды**   
                 **тұлғаның басқару және жалпыәкiмшiлiк шығыстарын**   
                 **шегерiмге жатқызу әдiстерi**

      1. Егер Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның салық салынатын табысын анықтау кезiнде оның Қазақстан Республикасындағы, сондай-ақ одан тысқары жерлердегi осындай салық салынатын табысты алу мақсатында шеккен басқару және жалпыәкiмшiлiк шығыстарын шегеруге халықаралық шарттың ережелерiмен жол берiлген жағдайда, онда мұндай шығыстардың сомасы, мынадай:   
      1) шығыстарды барабар бөлу әдiсi;   
      2) шығыстарды шегерiмге тура (тiкелей) жатқызу әдiсiнiң бiрi бойынша анықталады.   
      Бұл ретте резидент заңды тұлғада осы Кодекстiң 219-бабы 4-тармағының талаптарына сәйкес резиденттiгiн растайтын құжаты болған кезде көрсетiлген шығыстарды шегерiмге жол берiледi.   
      2. Басқару және жалпыәкiмшiлiк шығыстар - бұл ұйымды басқаруға, өндiрiстiк процеспен байланысты емес басқарушы персоналдың еңбегiне ақы төлеуге байланысты шығыстар.   
      3. Резидент емес заңды тұлға өз таңдауы бойынша басқару және жалпыәкiмшiлiк шығыстарды шегерiмге жатқызудың көрсетiлген әдiстерiнiң бiрiн ғана қолданады. Қолданылатын әдiс есептi салық кезеңiнде өзгермейтiн болуға тиiс.   
      4. Басқару және жалпыәкiмшiлiк шығыстарды шегерiмге жатқызудың таңдап алынған әдiсi тұрақты мекемеге (шығыстарды барабар бөлу әдiсi кезiнде пайдаланылатын есептiк көрсеткiштi есептеу тәртiбiн қоса) жыл сайын қолданылады және тұрақты мекеменiң орналасқан жерiндегi салық органына қатысты жоғары тұрған орган болып табылатын салық органының (уәкiлеттi органды қоспағанда) келiсiмi бойынша ғана, есептi салық кезеңi басталғанға дейiн өзгертiлуi мүмкiн.   
      5. Резидент емес заңды тұлғаның басқару және жалпыәкiмшiлiк шығыстарды есептi салық кезеңi iшiнде шегерiмге жатқызудың екi әдiсiн бiр мезгiлде қолдануға құқығы жоқ.   
      6. Шегерiмге жатқызылған көрсетiлген шығыстар сомасын есептеу мақсатында тұрақты мекеме орналасқан жердегi салық органына резидент емес табыс ететiн корпоративтiк табыс салығы бойынша декларацияға тиiстi қосымша толтырылады.   
      7. Басқару және жалпыәкiмшiлiк шығыстар Қазақстан Республикасындағы тұрақты мекемеде мынадай растаушы құжаттар:   
      1) осы Кодекстiң 219-бабы 4 және 5-тармақтарының талаптарына сәйкес келетiн резиденттiктi растайтын құжаттың нотариаттық куәландырылған көшiрмесi;   
      2) Қазақстан Республикасында салық төлеушi тұрақты мекеменiң қаржылық есептiлiгiнiң көшiрмесi;   
      3) резидент емес заңды тұлға құрылған және (немесе) резидентi болып табылатын мемлекет заңнамасының талаптарына сәйкес жасалған осындай заңды тұлғаның қаржылық есептiлiгiнiң көшiрмесi;   
      4) резидент емес заңды тұлғаның қаржылық есептiлiгiнiң аудитi бойынша аудиторлық есептiң көшiрмесi (мұндай тұлғаның қаржылық есептiлiгiнiң аудитi жүзеге асырылған кезде) және олардың қазақ немесе орыс тiлiндегi аудармасы болған кезде ғана шегерiмге жатқызылады.  
      Бұл ретте осы тармақтың 2) және 3) тармақшаларында көрсетiлген қаржылық есептiлiктерде есептiк көрсеткiштi анықтаудың таңдап алынған тәсiлiне байланысты мынадай деректер:   
      1) тұтас алғанда жылдық жиынтық табыстың жалпы сомасы;   
      2) тұтас алғанда персоналдың еңбегiне ақы төлеу бойынша шығыстардың жалпы сомасы;   
      3) тұтас алғанда негiзгi құралдардың бастапқы (ағымдағы) және баланстық құны ашып көрсетiлуге тиiс.   
      4) *Алынып тасталды - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*  
      8. Резидент емес заңды тұлғаның Қазақстан Республикасындағы тұрақты мекеме шегерiмге жатқызған басқару және жалпыәкiмшiлiк шығыстарының тiзбесi, сондай-ақ оларды резидент емес заңды тұлға мен оның тұрақты мекемесi (мекемелерi) арасында бөлу әдiсi резидент емес заңды тұлғаның салық есебi саясатында бекiтiледi.   
      9. Резидентi емес заңды тұлға корпоративтiк табыс салығы бойынша декларацияны табыс ету үшiн белгiленген мерзiмдерде тиiстi салық органына резиденттiктi растайтын құжаттың нотариаттық куәландырылған көшiрмесiн табыс етуге мiндеттi. Барабар бөлу әдiсiн қолданған кезде Қазақстан Республикасындағы тұрақты мекеме шегерiмге жатқызатын шығыстар сомасының еркiн нысанда жасалған есеп-қисабы табыс етiледi.   
      Осы баптың 7-тармағы бiрiншi бөлiгiнiң 1) тармақшасында көрсетiлгендердi қоспағанда, осы баптың 7-тармағында аталған құжаттарды резидент емес салық органына оның талап етуi бойынша табыс етедi.   
      10. Егер қаржылық есептiлiк шет тiлiнде жасалса, салық төлеушi оған Қазақстан Республикасының заңнамасында белгiленген тәртiппен нотариус куәландырған, оның қазақ немесе орыс тiлiндегi аудармасын қоса беруге мiндеттi.  
      11. Қаржылық есептiлiкте барабар бөлуге жататын басқару және жалпыәкiмшiлiк шығыстар сомасы көрсетiлмеген, сондай-ақ осы бапта белгiленген талаптар орындалмаған жағдайда, мұндай шығыстар тұрақты мекеменiң шегерiмiне қабылданбайды.  
      *Ескерту. 208-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**209-бап. Шығыстарды барабар бөлу әдiсi**

      1. Барабар бөлу әдiсiн пайдалану кезiнде осы Кодекстiң 208-бабының 2-тармағында көрсетiлген, тұрақты мекеме шегерiмге жатқызатын басқару және жалпыәкiмшiлiк шығыстардың сомасы осындай шығыстар мен есептiк көрсеткiш сомаларының көбейтiндiсi ретiнде анықталады.   
      2. Есептiк көрсеткiш резидент емес заңды тұлғаның таңдауы бойынша мына тәсiлдердiң бiрi:   
      1) резидент емес заңды тұлғаның есептi салық кезеңiнде Қазақстан Республикасында қызметiн тұрақты мекеме арқылы жүзеге асырудан түсiрген жылдық жиынтық табысы сомасының, резидент емес заңды тұлғаның тұтас алғанда аталған салық кезеңiндегi жылдық жиынтық табысының жалпы сомасына қатынасы;   
      2) орташа шаманы (ОШ) үш көрсеткiш бойынша анықтау:   
      резидент емес заңды тұлғаның есептi салық кезеңiнде Қазақстан Республикасында қызметiн тұрақты мекеме арқылы жүзеге асырудан алған жылдық жиынтық табысы сомасының резидент емес заңды тұлғаның тұтас алғанда көрсетiлген салық кезеңiндегi жылдық жиынтық табысының жалпы сомасына қатынасы (Т);   
      Қазақстан Республикасындағы тұрақты мекеменiң салық кезеңiнiң соңындағы жай-күйi бойынша қаржылық есептiлiгiнде ескерiлген негiзгi құралдарының бастапқы (ағымдағы) құнының резидент емес заңды тұлғаның тұтас алғанда нақ сол салық кезеңiндегi негiзгi құралдарының жалпы бастапқы (ағымдағы) құнына қатынасы (НҚ);   
      Қазақстан Республикасындағы тұрақты мекемеде жұмыс iстейтiн персоналдың еңбегiне ақы төлеу жөнiндегi есептi салық кезеңiнiң соңындағы жай-күйi бойынша шығыстар сомасының резидент емес заңды тұлға тұтас алғанда осындай салық кезеңiнде персоналдың еңбегiне ақы төлеу жөнiндегi шығыстардың жалпы сомасына қатынасы бойынша есептеп шығарылады (ЕТ).   
      Орташа шама мынадай формула бойынша айқындалады:   
      ОШ = (Т + НҚ + ЕТ) .   
                 3

**210-бап. Шығыстарды барабар бөлу әдiсiн жекелеген**   
                 **жағдайларда қолдану кезiнде есептiк көрсеткiштi**   
                 **есептеудiң ерекшелiктерi**

      1. Салық төлеушiнiң Қазақстан Республикасындағы және резиденттiк елiндегi салық кезеңдерiнiң ұзақтығы сәйкес келмеген не салық төлеушiнiң Қазақстан Республикасындағы және резиденттiк елiндегi салық кезеңдерiнiң басталу және аяқталу күндерi сәйкес келмеген жағдайда көрсетiлген салық кезеңдерiнiң тең ұзақтығы кезiнде салық төлеушi тұрақты мекемеге шегерiмге жатқызылуға тиiс басқару және жалпыәкiмшiлiк шығыстар сомасын есептеу кезiнде пайдаланылатын, резидент емес заңды тұлғаның резиденттiк елiндегi қаржылық есептiлiгiнiң деректерiн түзетуге мiндеттi.   
      Салық төлеушiнiң резиденттiк елiндегi қаржылық есептiлiгiнiң деректерiн түзету үшiн түзеу коэффициентi (К) қолданылады, ол салық төлеушiнiң резиденттiк елiндегi салық кезеңiн Қазақстан Республикасындағы салық кезеңiмен сәйкес келтiредi.   
      2. Коэффициент (К) салық төлеушiнiң Қазақстан Республикасындағы салық кезеңi шеңберiне кiретiн, резиденттiк елiндегi салық кезеңiнiң айлары санының салық төлеушiнiң резиденттiк елiндегi салық кезеңi айларының санына арақатынасы ретiнде айқындалады.   
      Қазақстан Республикасындағы есептi салық кезеңiнiң шеңберiне салық төлеушiнiң резиденттiк елiндегi екi салық кезеңi толық немесе iшiнара кiрген жағдайда екi коэффициент (К1, К2) қолданылады.   
      3. Салық төлеушiнiң резиденттiк елiндегi қаржылық есептiлiгiнiң деректерi мынадай түрде түзетiледi:   
      К1хҚЕ (РЕ)1 + К2хҚЕ(РЕ)2,   
      мұндағы К1 = СК (РЕ)1/СК (РЕ)3; К2 = СК (РЕ)2/СК (РЕ)3,   
      бұл ретте:   
      СК (РЕ)1 - салық төлеушiнiң Қазақстан Республикасындағы салық кезеңi шеңберiне кiретiн, резиденттiк елiндегi бiр салық кезеңi айларының саны;   
      СК (РЕ)2 - салық төлеушiнiң Қазақстан Республикасындағы салық кезеңi шеңберiне кiретiн, резиденттiк елiндегi басқа салық кезеңi айларының саны;   
      СК (РЕ)3 - салық төлеушiнiң резиденттiк елiндегi салық кезеңi айларының жалпы саны;   
      ҚЕ (РЕ)1 - салық төлеушiнiң Қазақстан Республикасындағы салық кезеңi шеңберiне кiретiн, резиденттiк елiндегi бiр салық кезеңi үшiн салық төлеушiнiң резиденттiк елiндегi қаржылық есептiлiгi;   
      ҚЕ (РЕ)2 - салық төлеушiнiң Қазақстан Республикасындағы салық кезеңi шеңберiне кiретiн, резиденттiк елiндегi басқа салық кезеңi үшiн салық төлеушiнiң резиденттiк елiндегi қаржылық есептiлiгi.

**211-бап. Шығыстарды шегерiмге тiкелей (тура) жатқызу**  
                 **әдiсi**

      1. Резидент еместiң басқару немесе жалпыәкiмшiлiк шығыстарын шегерiмге тiкелей (тура) жатқызу әдiсi резидент емес заңды тұлға Қазақстан Республикасында және одан тысқары жерлерде орналасқан басты офистiң және оның тұрақты мекемелерiнiң табыстары мен шығындарын (басқару және жалпыәкiмшiлiк шығыстарды қоса алғанда) бөлек есептеудi жүргiзген жағдайда пайдаланылады.   
      2. Басқару және жалпыәкiмшiлiк шығыстар, егер олар айқын болса және тұрақты мекеме арқылы Қазақстан Республикасындағы қызметтен табыс алу мақсатында тiкелей жұмсалса, Қазақстан Республикасындағы тұрақты мекеме шегерiмге жатқызады.   
      3. Аталған шығыстар растайтын құжаттар және олардың қазақ немесе орыс тiлiндегi аудармасы болған кезде ғана тұрақты мекеме шегерiмге жатқызады.  
      4. Мыналар:   
      1) тұрақты мекеме арқылы қызметтен табыс алу мақсатында Қазақстан Республикасының аумағындағы резидент емес заңды тұлға жұмсаған шығыстарды растайтын бастапқы есепке алу құжаттары;   
      2) тұрақты мекеме арқылы Қазақстан Республикасындағы қызметтен табыс алу мақсатында Қазақстан Республикасынан тысқары жерлерде резидент емес заңды тұлға жұмсаған шығыстарды растайтын бастапқы есепке алу құжаттарының көшiрмелерi;   
      3) осы Кодекстiң 219-бабының 4 және 5-тармақтарының талаптарына сәйкес келетiн, резиденттiктi растайтын құжаттың нотариат куәландырған көшiрмесi;  
      4) Қазақстан Республикасынан тысқары жерлерде резидент емес заңды тұлға жұмсаған шығыстардың есебi бойынша осы шығыстарды растайтын бастапқы есептiк құжаттардың негiзiнде жасалған салық тiркелiмдерi растайтын құжаттар болып табылады.   
      Қазақстан Республикасынан тысқары жерлерде резидент емес заңды тұлға жұмсаған шығыстардың есебi бойынша тiркелiмнiң нысаны, оны толтыру тәртiбi резидент емес заңды тұлғаның салық есебi саясатында бекiтiледi.  
      *Ескерту. 211-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**212-бап. Резидент еместiң Қазақстан Республикасындағы**  
                 **көздерден алған табыстарын салық салудан толық**  
                 **босатуға қатысты халықаралық шартты қолдану**  
                 **тәртiбi**

      1. Егер резидент емес халықаралық шарт жасасқан елдiң резидентi болып табылса, мұндай резидент емеске табыс төлеу кезiнде немесе резидент еместiң есептелген, бiрақ төленбеген табысын шегерiмге жатқызу кезiнде салық агентiнiң салық салудан босатуды дербес қолдануға құқығы бар.  
      2. Осы бапта белгiленген халықаралық шарттың ережелерiн қолдану тәртiбi осы Кодекстiң 212-1, 212-2, 213, 214 және 215-баптарында халықаралық шарттың ережелерiн қолдану тәртiбi белгiленген табыстарды, сондай-ақ осы Кодекстiң 197-бабында айқындалған табыстарды қоспағанда, осы Кодекстiң 192-бабында көзделген резидент еместiң табыстарына салық салуға қатысты қолданылады.  
      3. Резидент емес осы Кодекстiң 219-бабының 4 және 5-тармақтарының талаптарына сәйкес келетiн резиденттiктi растайтын құжатты салық агентiне табыс еткен кезде халықаралық шарт қолданылады.  
      Бұл ретте резиденттiктi растайтын құжатты резидент емес салық агентiне осы баптың 2-тармағында көзделген жағдайды қоспағанда, бiрiншi болып басталатын мына күндердiң бiрiнен:  
      1) резидент емеске табыс төленген немесе резидент еместiң төленбеген табыстары шегерiмге жатқызылған күнтiзбелiк жылдың 31 желтоқсанынан;  
      2) төлем көзiнен ұсталатын табыс салығы бойынша салық мiндеттемесiн орындау мәселесi бойынша жоспарлы салықтық тексеру жүргiзiлген күнтiзбелiк жылда аяқталатын, резидент емеске табыс төленген тоқсанды мұндай салықтық тексерудi жүргiзудiң басталуынан;  
      3) төлем көзiнен ұсталатын табыс салығы бойынша салық мiндеттемесiн орындау мәселесi бойынша жоспардан тыс салықтық тексеру жүргiзiлген күнтiзбелiк жылда аяқталатын, резидент емеске табыс төленген тоқсанды мұндай салықтық тексерудi жүргiзу аяқталғанға дейiн бес жұмыс күнiнен кешiктiрмей табыс етедi. Жоспардан тыс салықтық тексерудiң аяқталған күнi нұсқамаға сәйкес айқындалады.  
      4. Егер резидент емес Қазақстан Республикасында тұрақты мекеменi құруға әкеп соқпайтын мерзiм шегiнде Қазақстан Республикасының аумағында қызметтер көрсеткен немесе жұмыстар орындаған жағдайда, халықаралық шарттың ережелерiн қолдану мақсатында резидент емес заңды тұлға осы баптың 3-тармағында көрсетiлген құжатпен бiрге салық агентiне құрылтай құжаттарының нотариат куәландырған көшiрмелерiн не құрылтайшыларды (қатысушыларды) және резидент емес заңды тұлғаның мажоритарлық акционерлерiн көрсете отырып, сауда тiзiлiмiнен (акционерлер тiзiлiмiнен немесе резидент емес тiркелген мемлекеттiң заңнамасында көзделген өзге де ұқсас құжаттан) үзiндi көшiрмелердi табыс етедi.  
      Салық агентi табыс етiлген құжаттардың және қызметтер көрсетуге немесе жұмыстар орындауға арналған шарттың (келiсiмшарттың) негiзiнде резидент еместiң осындай шарттың (келiсiмшарттың) және олар болған кезде байланысты жобалардың шеңберiнде қызметтер көрсету немесе жұмыстар орындау нәтижесiнде тұрақты мекеме құру фактiсiн айқындайды.  
      Резидент еместiң Қазақстан Республикасында тұрақты мекеменi құру фактiсi анықталған кезде, салық агентi Қазақстан Республикасында резидент еместiң табыстарын салық салудан босату бөлiгiнде халықаралық шарттың ережелерiн қолдануға құқылы емес.  
      5. Егер Қазақстан Республикасында тұрақты мекеменi құруға әкеп соқпайтын мерзiм шегiнде Қазақстан Республикасының аумағында қызметтер көрсету немесе жұмыстар орындау бiрлескен қызмет туралы шарттың шеңберiнде жүзеге асырылатын болса, онда осындай шартқа қатысушы болып табылатын резидент емес заңды тұлға халықаралық шарттың ережелерiн қолдану мақсатында осы баптың 3 және 4-тармақтарында көрсетiлген құжатпен қатар салық агентiне бiрлескен қызмет туралы шарттың немесе бiрлескен қызметке оның қатысу үлесiн растайтын өзге құжаттың нотариат куәландырған көшiрмесiн табыс етедi.  
      Егер резидент емес осындай шарттың (келiсiмшарттың) және байланысты жобалардың шеңберiнде қызметтер көрсету немесе жұмыстар орындау нәтижесiнде тұрақты мекеме құрмаған жағдайда, салық агентi резидент емес заңды тұлғаның табысына бiрлескен қызмет туралы шартта көрсетiлген бiрлескен қызметке оның қатысу үлесiне барабар халықаралық шарттың немесе бiрлескен қызметке оның қатысу үлесiн растайтын өзге де құжаттың ережелерiн қолдануға құқылы.  
      6. Салық агентi салық органына табыс етiлетiн салықтық есептiлiкте резидент емеске есептелген (төленген) және халықаралық шарттардың ережелерiне сәйкес ұсталған, салық ұстаудан босатылған табыстар сомасын, табыс салығының ставкаларын және халықаралық шарттардың атауларын көрсетуге мiндеттi.  
      Бұл ретте салық агентi өзiнiң орналасқан жерi бойынша салық органына осы Кодекстiң 219-бабы 4 және 5-тармақтарының талаптарына сәйкес келетiн, резидент емес салық төлеушiнiң резиденттiгiн растайтын құжаттың нотариат куәландырған көшiрмесiн табыс етуге мiндеттi. Мұндай құжаттың көшiрмесi, табыс ету мерзiмi осы баптың 3-тармағына сәйкес резидент еместiң салық агентiне осындай құжатты тапсырғаннан кейiн басталатын, салықтық есептiлiктi ұсынған күннен бастап күнтiзбелiк үш күн iшiнде табыс етiледi.  
      7. Халықаралық шарттың ережелерi заңсыз қолданылып, бұл мемлекеттiк бюджетке салықтың төленбеуiне немесе толығымен төленбеуiне әкеп соққан кезде салық агентi Қазақстан Республикасының заңдарына сәйкес жауапты болады.  
      *Ескерту. 212-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**212-1-бап. Резидент еместiң Қазақстан Республикасындағы**  
                  **көздерден дивидендтер, сыйақылар және (немесе)**  
                  **роялти түрiнде алған табыстарын салық салудан**  
                  **босатуға немесе оларға төмендетiлген салық**  
                  **ставкасын қолдануға қатысты халықаралық шартты**  
                  **қолдану тәртiбi**

      1. Дивидендтер, сыйақылар және (немесе) роялти түрiнде резидент емеске табыс төлеу кезiнде немесе шегерiмге сыйақылар және (немесе) роялти түрiнде резидент еместiң төленбеген табыстарын жатқызу кезiнде, егер мұндай резидент емес түпкiлiктi (нақты) табыс алушы болып табылатын және халықаралық шарт жасасқан елдiң резидентi болып табылатын жағдайда салық агентi тиiстi халықаралық шартта көзделген салық салудан босатуды немесе төмендетiлген салық ставкаларын дербес қолдануға құқылы.  
      Осы бөлiмнiң мақсатында табыстарды иелену, пайдалану, оларға билiк ету құқығы бар және мұндай табысқа қатысты делдал, оның iшiнде агент, номиналды ұстаушы болып табылмайтын тұлға түпкiлiктi (нақты) табыстарды алушы (иеленушi) деп түсiнiлуi керек.  
      2. Егер сыйақы төлеу түпкiлiктi (нақты) табысты алушыға (иеленушiге) делдал арқылы жүзеге асырылған жағдайда, салық агентiнiң бiр мезгiлде мынадай:  
      1) шартта (келiсiмшартта) делдал арқылы түпкiлiктi (нақты) сыйақы алушы (иеленушi) болып табылатын әрбiр тұлға бойынша осындай тұлғаның деректерiн (жеке тұлғаның тегiн, атын, әкесiнiң атын (бар болса) немесе заңды тұлғаның атауын; бар болған жағдайда инкорпорация елiндегi салықтық тiркелу нөмiрiн (немесе оның аналогын); инкорпорация елiндегi мемлекеттiк тiркелу нөмiрiн (немесе оның аналогын)) көрсете отырып, сыйақы сомасы көрсетiлген;  
      2) салық агентiне осы Кодекстiң 219-бабы 4 және 5-тармақтарының талаптарына сәйкес түпкiлiктi (нақты) сыйақы алушы (иеленушi) болып табылатын адамдардың резиденттiгiн растайтын құжат ұсынылған талаптар сақталған кезде осындай түпкiлiктi (нақты) табыс алушы (иеленушi) резидентi болып табылатын мемлекетпен жасасқан тиiстi халықаралық шартта көзделген, табыс салығынан босатуға немесе оның төмендетiлген ставкасын қолдануға құқығы бар.  
      Бұл ретте, резиденттiктi растайтын құжат осы Кодекстiң 212-бабының 3-тармағында көрсетiлген бiрiншi болып басталатын күндердiң бiрiнен кешiктiрiлмей салық агентiне табыс етiледi.   
      3. Салық агентi салық органына табыс етiлетiн салықтық есептiлiкте резидент емеске есептелген (төленген) және халықаралық шарттардың ережелерiне сәйкес ұсталған, салық ұстаудан босатылған табыстар сомасын, табыс салығының ставкаларын және халықаралық шарттардың атауларын көрсетуге мiндеттi.   
      Бұл ретте салық агентi өзiнiң орналасқан жерi бойынша салық органына осы Кодекстiң 219-бабының 4 және 5-тармақтарының талаптарына сәйкес келетiн, резидент емес салық төлеушiнiң (түпкiлiктi (нақты) табыс алушының (иеленушiнiң) резиденттiгiн растайтын құжаттың нотариат куәландырған көшiрмесiн табыс етуге мiндеттi. Мұндай көшiрме, табыс ету мерзiмi резидент еместiң осы Кодекстiң 212-бабының 3-тармағында көрсетiлген күндердiң бiрiнде мұндай құжатты салық агентiне тапсырғаннан кейiн басталатын салық есептiлiгi табыс етiлген күннен бастап күнтiзбелiк үш күн iшiнде берiледi.  
      4. Салық агентi осы баптың 2-тармағында белгiленген тәртiппен резидент емеске делдал арқылы сыйақы түрiнде табыс төлеу кезiнде халықаралық шарттың ережелерiн қолданбаған жағдайда, салық агентi осы Кодекстiң 194-бабында белгiленген ставка бойынша төлем көзiнен табыс салығын ұстауға мiндеттi.  
      Ұсталған табыс салығының сомасы осы Кодекстiң 195-бабында белгiленген мерзiмде аударылуға жатады.  
      5. Резидент емес түпкiлiктi (нақты) табыс алушының (иеленушiнiң) табысының төлем көзiнен ұсталған табыс салығын бюджетке салық агентi аударған жағдайда, халықаралық шарттың ережелерiне сәйкес төлем көзiнен артық ұсталған табыс салығын осындай резидент емеске қайтаруға құқығы бар.  
      Бұл ретте резидент емес түпкiлiктi (нақты) табыс алушы (иеленушi) салық агентiне:  
      1) делдалмен жасасқан, онда осындай тұлғаның деректерiн (жеке тұлғаның тегiн, атын, әкесiнiң атын (ол бар болса) немесе заңды тұлғаның атауын; бар болған жағдайда инкорпорация елiнде салықтық тiркелу нөмiрiн (немесе оның аналогын); инкорпорация елiнде мемлекеттiк тiркелу нөмiрiн (немесе оның аналогын)) көрсете отырып, осындай резидент еместiң сыйақы сомасы көрсетiлген шарттың (келiсiмшарттың);  
      2) осы Кодекстiң 219-бабы 4 және 5-тармақтарының талаптарына сәйкес келетiн сыйақы түрiнде табыс алған кезеңде оның резиденттiгiн растайтын құжаттың нотариат куәландырған көшiрмесiн табыс етуге мiндеттi.  
      Осы тармақта көрсетiлген құжаттарды, егер халықаралық шартта өзге мерзiмдер белгiленбесе, резидент емес бюджетке төлем көзiнен ұсталған табыс салығын соңғы аудару күнiнен бастап осы Кодекстiң 46-бабында белгiленген талап қою мерзiмi өткенге дейiн табыс етедi.  
      Бұл ретте, резидент емес түпкiлiктi (нақты) табыс алушыға (иеленушiге) артық ұсталған табыс салығын қайтаруды салық агентi жүргiзедi.  
      6. Осы баптың 5-тармағының талаптарын орындау кезiнде салық агентi өзiнiң орналасқан жерi бойынша салық органына резидент емес түпкiлiктi (нақты) табыс алушының (иеленушiнiң) сыйақы түрiнде табыстарынан табыс салығын ұстау және аудару жүргiзiлген салық кезеңiне төмендетiлген салық ставкасын немесе салық салудан босату қолданылған кездегi азайтылған сомаға төлем көзiнен ұсталатын табыс салығы бойынша қосымша есептеудi табыс етуге құқылы.  
      Көрсетiлген жағдайда төлем көзiнен ұсталған табыс салығының артық төленген сомасын салық агентiнiң есебiне жатқызу осы Кодекстiң 599-бабында белгiленген тәртiппен жүргiзiледi.   
      7. Халықаралық шарттың ережелерi заңсыз қолданылып, бұл бюджетке салықтың төленбеуiне немесе толығымен төленбеуiне әкеп соққан кезде салық агентi Қазақстан Республикасының заңдарына сәйкес жауапты болады.  
      *Ескерту. Кодекс 212-1-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**212-2-бап. Резидент еместiң депозитарлық қолхаттарының**  
                  **базалық активi болып табылатын акциялары**  
                  **бойынша дивидендтер түрiндегi табыстарын салық**  
                  **салудан iшiнара босатуға қатысты халықаралық**  
                  **шартты қолдану тәртiбi**

      1. Депозитарлық қолхаттардың базалық активi болып табылатын акциялар бойынша дивидендтер түрiндегi табыстарды резидент емес түпкiлiктi (нақты) табыс алушыға (иеленушiге) депозитарлық қолхаттарды номиналды ұстаушы арқылы төлеу кезiнде бiр мезгiлде мынадай талаптар орындалған:  
      1) мыналарды:   
      базалық активi Қазақстан Республикасының резидентi шығарған акциялар болатын депозитарлық қолхаттардың меншiк иелерi болып табылатын жеке тұлғалардың тегiн, атын, әкесiнiң атын (олар бар болса) немесе заңды тұлғалардың атауын;  
      депозитарлық қолхаттардың саны және түрi туралы ақпаратты;  
      жеке тұлғалардың жеке басын куәландыратын құжаттардың атауы мен деректемелерiн немесе заңды тұлғаларды мемлекеттiк тiркеу нөмiрi мен күнiн қамтитын депозитарлық қолхаттарды ұстаушылар тiзiмiнiң болуы.  
      Депозитарлық қолхаттарды ұстаушылардың тiзiмiн мына тұлғалар:  
      егер депозитарлық қолхаттар бойынша меншiк құқықтарын есепке алуды және оны растауды жүзеге асыруға арналған шарт депозитарлық қолхаттардың базалық активi болып табылатын акциялардың эмитент резидентi мен осындай ұйым арасында жасалған жағдайда, Қазақстан Республикасының бағалы қағаздар нарығында депозитарлық қызметтi жүзеге асыру құқығын иеленетiн ұйым; немесе  
      егер депозитарлық қолхаттар бойынша меншiк құқықтарын есепке алуды және оны растауды жүзеге асыруға арналған шарт депозитарлық қолхаттардың базалық активi болып табылатын акциялардың эмитент резидентi мен осындай ұйым арасында жасалған жағдайда, шет мемлекеттiң бағалы қағаздар нарығында депозитарлық қызметтi жүзеге асыру құқығын иеленетiн өзге ұйым жасайды;  
      2) осы Кодекстiң 219-бабы 4 және 5-тармақтарының талаптарына сәйкес келетiн, депозитарлық қолхаттардың базалық активi болып табылатын акциялар бойынша түпкiлiктi (нақты) дивидендтер алушы (иеленушi) болып табылатын адамдардың резиденттiгiн растайтын құжаттың болуы кезiнде салық агентiнiң осындай түпкiлiктi (нақты) табыс алушы (иеленушi) резидентi болып табылатын мемлекетпен тиiстi халықаралық шартта көзделген, табыс салығының төмендетiлген ставкасын қолдануға құқығы бар.  
      Бұл ретте резиденттiктi растайтын құжат осы Кодекстiң 212-бабының 3-тармағында көрсетiлген бiрiншi болып басталатын күндердiң бiрiнен кешiктiрiлмей салық агентiне табыс етiледi.  
      2. Салық агентi халықаралық шарттардың ережелерiне сәйкес есептелген (төленген) және ұсталған, салық ұстаудан босатылған табыстар сомасын, табыс салығының ставкасын және халықаралық шарттардың атауын салық органына табыс етiлетiн салық есептiлiгiнде көрсетуге мiндеттi.  
      Бұл ретте, салық агентi өзiнiң орналасқан жерi бойынша салық органына осы Кодекстiң 219-бабының 4 және 5-тармақтарының талаптарына сәйкес келетiн резидент емес салық төлеушiнiң резиденттiгiн растайтын құжаттың нотариат куәландырған көшiрмесiн табыс етуге мiндеттi. Мұндай көшiрме, табыс ету мерзiмi резидент еместiң осы Кодекстiң 212-бабының 3-тармағында көрсетiлген күндердiң бiрiнде мұндай құжатты салық агентiне тапсырғаннан кейiн басталатын салық есептiлiгi табыс етiлген күннен бастап күнтiзбелiк үш күн iшiнде берiледi.  
      3. Осы баптың 1-тармағында белгiленген тәртiппен депозитарлық қолхаттардың базалық активi болып табылатын акциялар бойынша дивидендтер түрiнде резидент емеске табыстар төлеу кезiнде салық агентi халықаралық шарттың ережелерiн қолданбаған жағдайда, салық агентi осы Кодекстiң 194-бабында белгiленген ставка бойынша төлем көзiнен табыс салығын ұстауға мiндеттi.  
      Ұсталған табыс салығының сомасы осы Кодекстiң 195-бабы 1-тармағының 1) тармақшасында белгiленген мерзiмде бюджетке аударылуға жатады.  
      4. Салық агентi резидент еместiң табыстарынан ұсталған табыс салығын бюджетке аударған жағдайда, төлем көзiнен артық ұсталған табыс салығын осындай резидент емес түпкiлiктi (нақты) табыс алушының халықаралық шарттың ережелерiне сәйкес қайтаруға құқығы бар.  
      Бұл ретте, резидент емес салық агентiне:  
      1) базалық активi эмитент резиденттiң акциялары болып табылатын депозитарлық қолхаттарға меншiк құқығын растайтын құжаттың  
      2) осы Кодекстiң 219-бабының 4 және 5-тармақтарының талаптарына сәйкес келетiн дивидендтер түрiнде табыс алған кезеңде оның резиденттiгiн растайтын құжаттың нотариат куәландырған көшiрмелерiн табыс етуге мiндеттi.  
      Осы тармақта көрсетiлген құжаттарды, егер халықаралық шартта өзге мерзiм белгiленбесе, резидент емес бюджетке төлем көзiнен ұсталған табыс салығын соңғы аудару күнiнен бастап осы Кодекстiң 46-бабында белгiленген талап қою мерзiмi өткенге дейiн табыс етедi.  
      Бұл ретте резидент емеске артық ұсталған табыс салығын қайтаруды салық агентi жүргiзедi.  
      5. Салық агентi өзiнiң орналасқан жерi бойынша салық органына депозитарлық қолхаттардың базалық активi болып табылатын акциялар бойынша дивидендтер түрiндегi резидент еместiң табыстарынан табыс салығын ұстау және аудару жүргiзiлген салық кезеңiне төмендетiлген салық ставкасы қолданылған кездегi табыс салығының азаю сомасына төлем көзiнен ұсталатын табыс салығы бойынша қосымша есептеудi табыс етуге құқылы.  
      Көрсетiлген жағдайда төлем көзiнен ұсталған табыс салығының артық төленген сомасын салық агентiнiң есебiне жатқызу осы Кодекстiң 599-бабында белгiленген тәртiппен жүргiзiледi.  
      6. Халықаралық шарттың ережелерi заңсыз қолданылып, бұл бюджетке салықтың төленбеуiне немесе толығымен төленбеуiне әкеп соққан кезде салық агентi Қазақстан Республикасының заңдарына сәйкес жауапты болады.  
      *Ескерту. Кодекс 212-2-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**213-бап. Халықаралық шартты тұрақты мекеме арқылы**  
                 **резидент еместiң халықаралық тасымал жөнiндегi**  
                 **қызметтер көрсетуден түскен табыстарына салық**  
                 **салудан босатуға қатысты қолдану тәртiбi**

      1. Егер резидент емес табысты түпкiлiктi алушы және халықаралық шарт жасасқан елдiң резидентi болып табылса, тараптардың бiрi Қазақстан Республикасы болып табылатын халықаралық тасымал жөнiндегi қызметтер көрсетуден түсетiн табыстарға салық салудан босату бөлiгiнде оның халықаралық шарттың ережелерiн қолдануға құқығы бар.   
      Халықаралық шартты салық салудан босату бөлiгiнде қолдануға резидент еместе корпоративтiк табыс салығы бойынша декларацияны табыс ету күнiне резиденттiгiн растайтын, осы Кодекстiң 219-бабы 4 және 5-тармақтарының талаптарына сәйкес келетiн құжаты болған кезде ғана рұқсат етiледi.   
      Резиденттiктi растайтын құжаттың нотариаттық куәландырылған көшiрмесiн салық төлеушi корпоративтiк табыс салығы бойынша декларацияны табыс еткен кезде тұрақты мекеме орналасқан жердегi салық органына табыс етедi.   
      2. Резидент емес корпоративтiк табыс салығы бойынша декларацияда салық сомасын, ставканы және соның негiзiнде мұндай ставка қолданылған халықаралық шарттың атауын көрсетуге мiндеттi.   
      3. Бұл ретте резидент емес заңды тұлға халықаралық тасымал жөнiндегi қызметтер көрсетуден (халықаралық шартқа сәйкес салық салуға жатпайтын) және халықаралық тасымал жөнiндегi қызметтер көрсетуден (халықаралық шартқа сәйкес салық салуға жатпайтын) және Қазақстан Республикасының аумағындағы пункттер арасында тасымал (тасымалдау) қызметтерiн көрсетуден (салық салуға жататын) түсетiн табыстар сомасын бөлек есепке алуды жүргiзуге мiндеттi.   
      4. Халықаралық тасымал жөнiндегi қызметтер көрсетумен байланысты шығыстардың сомасы тiкелей немесе барабар әдiспен айқындалады.  
      Бұл ретте салық төлеушi өз таңдауы бойынша шығыстарды есептеудiң көрсетiлген әдiстерiнiң бiрiн қолдануға құқылы. Таңдап алынған әдiс жыл сайын пайдаланылады және салық төлеушi орналасқан жердегi салық органына қатысты жоғары тұрған орган болып табылатын салық органының (уәкiлеттi органды қоспағанда) келiсiмi бойынша ғана, есептi салық кезеңi басталғанға дейiн өзгертiлуi мүмкiн.   
      5. Тiкелей әдiс халықаралық тасымал бойынша қызметтер көрсетумен байланысты шығыстардың (халықаралық шартқа сәйкес салық салуға жатпайтын) және Қазақстан Республикасының аумағындағы пункттер арасында тасымал (тасымалдау) қызметтерiн көрсетумен (салық салуға жататын) байланысты шығыстардың бөлек есебiн жүргiзу негiзiнде тиiстi шығыстарды айқындауды көздейдi.  
      6. Барабар әдiс көрсетiлген шығыстарды Қазақстан Республикасындағы көздерден табыстар алуға бағытталған қызметтi жүзеге асырумен байланысты резидент еместiң шығыстарының үлесi мен жалпы сомасының көбейтiндiсi ретiнде айқындауды көздейдi. Үлес халықаралық тасымал жөнiндегi қызметтер көрсетуден түсетiн табыстар сомасының Қазақстан Республикасындағы көздерден алынған табыстардың жалпы сомасына арақатынасы ретiнде айқындалады.   
      7. Халықаралық шарттың ережелерi заңсыз қолданылып, бұл бюджетке салықтың төленбеуiне немесе толық төленбеуiне алып келген кезде салық төлеушi Қазақстан Республикасының заңдарына сәйкес жауапты болады.  
      *Ескерту. 213-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**214-бап. Халықаралық шартты резидент еместiң тұрақты**   
                 **мекеме арқылы Қазақстан Республикасындағы**   
                 **қызметiнен түсетiн таза табысқа салық салудан**   
                 **iшiнара босатуға қатысты қолдану тәртiбi**

      1. Егер резидент емес халықаралық шарт жасасқан елдiң резидентi болса және осындай халықаралық шартта резидент еместiң таза табысына салық салудың осы Кодекстiң 199-бабында белгiленген тәртiптен өзгеше тәртiбi көзделген болса, тұрақты мекеме арқылы Қазақстан Республикасындағы таза табысына оның тиiстi халықаралық шартта көзделген төмендетiлген салық ставкасын қолдануға құқығы бар.   
      Төмендетiлген салық ставкасын қолдануға резидент еместе корпоративтiк табыс салығы бойынша декларацияны табыс ету күнiне резиденттiгiн растайтын, осы Кодекстiң 219-бабы 4 және 5-тармақтарының талаптарына сәйкес келетiн құжаты болған кезде ғана рұқсат етiледi.   
      Резиденттiктi растайтын құжаттың нотариаттық куәландырылған көшiрмесiн резидент емес корпоративтiк табыс салығы бойынша декларацияны табыс еткен кезде тұрақты мекеме орналасқан жердегi салық органына табыс етедi.   
      2. Резидент емес корпоративтiк табыс салығы бойынша декларацияда таза табысқа салық сомасын, ставканы және оның негiзiнде мұндай ставка қолданылған халықаралық шарттың атауын көрсетуге мiндеттi.   
      3. Халықаралық шарттың ережелерi заңсыз қолданылып, бұл бюджетке салықтың төленбеуiне немесе толық төленбеуiне алып келген кезде резидент емес салық төлеушi Қазақстан Республикасының заңдарына сәйкес жауапты болады.  
      *Ескерту. 214-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**215-бап. Халықаралық шартты салық агенттерi болып**   
                 **табылмайтын тұлғалардан резидент емес жеке**   
                 **тұлғаның алған табыстарына салық салудан**   
                 **босатуға қатысты қолдану тәртiбi**

      1. Егер резидент емес жеке тұлға табысты түпкiлiктi алушы және халықаралық шарт жасасқан елдiң резидентi болып табылса, осы Кодекстiң 204-бабында көрсетiлген оның халықаралық шарттың ережелерiн табыстарға салық салудан босату бөлiгiнде қолдануға құқығы бар.   
      Халықаралық шартты салық салудан босату бөлiгiнде қолдануға резидент еместе корпоративтiк табыс салығы бойынша декларацияны табыс ету күнiне резиденттiгiн растайтын, осы Кодекстiң 219-бабы 4 және 5-тармақтарыныңталаптарына сәйкес келетiн құжаты болған кезде ғана рұқсат етiледi.   
      Резиденттiктi растайтын құжаттың нотариаттық куәландырылған көшiрмесiн резидент емес салық төлеушi жеке табыс салығы бойынша декларацияны табыс еткен кезде өзi болатын (тұрғылықты) жердегi салық органына табыс етедi.   
      2. Халықаралық шарттың ережелерiне сәйкес есебiне жазылған (алынған) табыстардың және төленген (төлеуден босатылған) салықтардың сомасын және халықаралық шарттың атауын резидент емес жеке тұлға жеке табыс салығы бойынша декларацияда көрсетедi.   
      3. Резидент емес жеке тұлға жеке табыс салығы бойынша декларацияны табыс ету кезiнде резиденттiгiн растайтын құжаты болмаған кезде осы Кодекстiң 204-бабында белгiленген тәртiппен және мерзiмдерде бюджетке табыс салығын төлеудi жүргiзуге мiндеттi.   
      Бұл ретте тиiстi халықаралық шарттың ережелерiн қолдануға құқығы бар резидент емес жеке тұлға бюджетке Қазақстан Республикасындағы көздерден алынған табыстардан түсетiн табыс салығын төлеген жағдайда, осындай резидент еместiң осы Кодекстiң 217-бабында белгiленген тәртiппен төленген табыс салығын бюджеттен қайтарып алуға құқығы бар.  
      *Ескерту. 215-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**216-бап. Резидент еместiң табыстарынан табыс салығын**   
                 **бюджетке немесе шартты банк салымына аудару**   
                 **тәртiбi**

      1. Салық агентi осы Кодекстiң 212, 212-1 және 212-2-баптарында белгiленген тәртiптi қолданбаған жағдайда, салық агентi резидент емеске табысты төлеу кезiнде осы Кодекстiң 158-бабының 1-тармағында немесе 194-бабында айқындалған ставка бойынша төлем көзiнен табыс салығын ұстауға және ұсталған табыс салығының сомасын осы Кодекстiң 161, 195-баптарында белгiленген мерзiмдерде бюджетке немесе резидент емеске ашылған шартты банк салымына аударуға мiндеттi.   
      Табыс салығын шартты банк салымына аудару тәртiбi резидент еместiң тұрақты мекеме құруға алып келмейтiн Қазақстан Республикасында жұмыстарды орындаудан, қызметтер көрсетуден түсетiн табысынан ұсталған табыс салығына ғана қолданылады.   
      2. Табыс алатын резидент емес, салық агентi және салық агентi айқындаған резидент банк салық агентiнiң резидент еместiң табысынан табыс салығын аударуының белгiленген мерзiмiне дейiн шартқа қатысушылармен келiсiлген нысан бойынша резидент еместiң шартты банк салымын ашу туралы шарт жасасады.   
      3. Шартты банк салымы ұлттық немесе шетел валютасында ашылады. Шартты банк салымы шетел валютасында ашылған жағдайда бюджетке табыс салығының сомасы және бюджетке салық аударылған күнгi валюта айырбастаудың нарықтың бағамы бойынша қайта есептелген ұлттық валютадағы банктiк сыйақылардың сомасы аударылады.   
      4. Шотында шартты банк салымы орналастырылған банк есептi тоқсаннан кейiнгi екiншi айдың он бесiншi күнiнен кешiктiрмей, салық агентi орналасқан жердегi салық органына Қазақстан Республикасының Үкiметi белгiлеген нысан бойынша есептi тоқсан iшiндегi ақша қозғалысы туралы есептi табыс етуге мiндеттi. Есеп шартты банк салымы орналастырылған шотта ақша қозғалысы болған тоқсандарға табыс етiледi.   
      Есепке өзгерiстер және (немесе) толықтырулар енгiзу және оны табыс ету салық есептiлiгi үшiн осы Кодексте белгiленген жағдайларда және тәртiппен жүзеге асырылады.   
      5. Салық агентi өзi орналасқан жердегi салық органына:   
      1) қол қойылған күнiнен бастап күнтiзбелiк он күн iшiнде шартты банк салымы туралы шартты (мұндай шарттың көшiрмесi аталған салық органында сақталады);   
      2) шартты банк салымына аударылған табыс салығының сомалары көрсетiлетiн, осы Кодекстiң 196-бабында белгiленген мерзiмдерде резидент еместiң табыстарынан төлем көзiнен ұсталатын корпоративтiк табыс салығы бойынша есеп-қисапты табыс етуге мiндеттi.   
      6. Салық агентi орналасқан жердегi салық органы шартты банк салымы туралы шартты салық агентi табыс еткен кезден бастап күнтiзбелiк екi күн iшiнде тiркеуге немесе оны тiркеуден бас тартуға мiндеттi. Бұл ретте талаптары осы баптың ережелерiне қайшы келмейтiн шартты банк салымы туралы шарт қана тiркелуге тиiс. Шартты банк салымы туралы шарт талаптарының осы баптың ережелерiне сәйкес келмеуi оны тiркеуден бас тартуға негiз болып табылады.   
      7. Салық органы резидент еместiң пайдасына шешiм қабылдағанға дейiн резидент еместiң және салық агентiнiң шартты банк салымына орналастырылған табыс салығының сомасына билiк етуге құқығы жоқ.   
      8. Осы баптың ережелерi салық органында тiркелген шартты банк салымы туралы шартқа ғана қолданылады.   
      9. Осы Кодекстiң 195-бабына сәйкес айқындалатын төлем көзiнен ұсталатын табыс салығын аудару күнiне шартты банк салымы туралы шарт салық органында тiркелмеген жағдайда, бюджетке табыс салығын аудару белгiленген мерзiмдерде жүргiзiледi.   
      10. Салық агентi салық органына табыс етiлетiн есеп-қисапта есептелген (төленген) табыстардың және ұсталған салықтардың сомаларын, сондай-ақ солар бойынша табыс салығы есептелген ставкаларды көрсетуге мiндеттi.   
      11. Салық органы:   
      шартты банк салымдарына орналастырылған;   
      халықаралық шарттың ережелерiн қолдануға құқығы бар резидент емеске қайтарылған;   
      бюджетке аударылған табыс салығы сомаларының есебiн жүргiзуге мiндеттi.  
      *Ескерту. 216-бапқа өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**217-бап. Бюджеттен немесе шартты банк салымынан табыс**  
                 **салығын қайтару тәртiбi**

      1. Резидент еместiң мынадай жағдайларда:   
      1) салық агентi резидент еместiң Қазақстан Республикасындағы көздерден алынған табыстарынан табыс салығын шартты банк салымына немесе бюджетке аударғанда;  
      2) резидент емес халықаралық шартқа сәйкес Қазақстан Республикасында тұрақты мекеме құруға әкеп соқпайтын қызметiн филиал, өкiлдiк арқылы жүзеге асырғанда;  
      3) салық төлеушi осы Кодекстiң ережелерiне сәйкес салық төлегенде, осы бапта белгiленген тәртiппен халықаралық шарттың ережелерiне сәйкес табыс салығын қайтарып алуға құқығы бар.  
      Бұл ретте резидент емес осы Кодекстiң 219-бабында айқындалған құжаттарды қоса бере отырып, төленген табыс салығын халықаралық шарттың негiзiнде бюджеттен немесе шартты банк салымынан қайтарып алуға салықтық өтiнiштi (бұдан әрi осы Кодекстiң осы бабының және 218-бабының мақсатында – өтiнiш) салық органына табыс етуге мiндеттi.  
      2. Егер осы тармақта өзгеше белгiленбесе, резидент емес өтiнiштi салық агентiнiң орналасқан (тұрғылықты) жерi бойынша салық органына қатысты жоғары тұрған орган болып табылатын салық органына екi данада табыс етедi.  
      Егер салық агентi орналасқан (тұрғылықты) жерi бойынша уәкiлеттi органға тiкелей сатылы бағыныстағы салық органында тiркелген жағдайда, өтiнiштi осындай салық органына табыс етедi.  
      Өтiнiштi табыс ету тәсiлiне қарай, салық органына оны ұсынған күн:  
      1) келу тәртiбiмен – салық органы өтiнiштi қабылдаған күн;  
      2) почта арқылы хабарламасы бар тапсырысты хатпен – салық органы өтiнiштi алған күн болып табылады.  
      3. Халықаралық шарттың талаптарын орындаған және Қазақстан Республикасында жұмыстарды орындаған, қызметтер көрсеткен кезде, ұзақ мерзiмдi келiсiмшарттар бойынша жұмыстарды орындауды, қызметтер көрсетудi қоспағанда, резидент емес Қазақстан Республикасында жұмыстар орындау, қызметтер көрсету аяқталғаннан кейiн өтiнiштi ұсынады.  
      Осы бөлiмнiң мақсаты үшiн ұзақ мерзiмдi келiсiмшарт оны жасасқан күннен бастап он екi ай кезең iшiнде аяқталмаған жұмыстарды орындауға, қызметтердi көрсетуге арналған келiсiмшарт болып табылады.  
      4. Егер халықаралық шартта өзгеше белгiленбесе, салық төлеушi өтiнiштi салық органына табыс салығының сомаларын шартты банк салымына соңғы орналастырған күннен бастап немесе табыс салығын бюджетке соңғы аударған күннен бастап осы Кодекстiң 46-бабында белгiленген талап қою мерзiмi өткенге дейiн табыс етедi.  
      Егер халықаралық шартта өзгеше белгiленбесе, резидент емес ұзақ мерзiмдi келiсiмшарттар бойынша өтiнiштi салық органына осы Кодекстiң 46-бабында белгiленген талап қою мерзiмiнiң өтуiнен кешiктiрмей, келiсiмшарттың iс жүзiнде орындалуына қарай табыс етедi.  
      5. Салық органы мынадай:  
      1) резидент емес өтiнiштi осы баптың 4-тармағында белгiленген мерзiм өткен соң берген жағдайда, өтiнiштi қараудан бас тартады. Бұл ретте резидент емес салық органына өтiнiштi қайта беруге құқылы емес;  
      2) резиденттiгiн растайтын құжат осы Кодекстiң 219-бабының 4 және 5-тармақтарында белгiленген талаптарға сәйкес келмеген;  
      3) резидент емес осы Кодекстiң 219-бабында айқындалған құжаттарды бермеген;  
      4) резидент емес осы баптың 2-тармағының ережелерiн сақтамаған жағдайларда, өтiнiштi қараудан бас тартады.  
      Бұл ретте салық органының өтiнiштi қараудан бас тартуы туралы шешiмi өтiнiш пен табыс етiлген құжаттар қоса тiркеле отырып, салық органы оларды алған күннен бастап жетi жұмыс күнi iшiнде бас тарту себептерi көрсетiле отырып, резидент емеске қол қойғызып немесе хабарламасы бар тапсырыс хатпен почта арқылы жiберiледi.  
      Салық органы осы тармақтың 2), 3) және 4) тармақшаларында көзделген негiздер бойынша өтiнiштi қараудан бас тартқан жағдайда, резидент емес өзi жол берген бұзушылықтарды жоятын болса, осы баптың 4-тармағында белгiленген мерзiм шегiнде қайтадан өтiнiш беруге құқылы.  
      6. Салық органы өтiнiштi резидент емес ұсынған күннен бастап отыз жұмыс күнi iшiнде қарайды.  
      Бұл ретте осы тармақта көзделген өтiнiштi қарау мерзiмi мынадай:  
      1) осы баптың 8-тармағында көрсетiлген тақырыптық тексеру жүргiзу;  
      2) салық органы осы баптың 7, 9 және 10-тармақтарында көрсетiлген сұрау салуды жiберген күннен бастап мұндай сұрау салуға жауап алған күнге дейiнгi кезеңге тоқтатыла тұрады.  
      7. Резидент еместiң өтiнiшiн қарау барысында салық органы басқа салық органдарына, мемлекеттiк органдарға, шет мемлекеттердiң құзыреттi органдарына, банктерге және банк операцияларының жекелеген түрлерiн жүзеге асыратын ұйымдарға және Қазақстан Республикасының аумағында қызметiн жүзеге асыратын өзге ұйымдарға қажеттi ақпарат беру туралы, сондай-ақ салықты қайтарып алуға байланысты мәселелер бойынша резидент емеске сұрау салу жiберуге құқылы.  
      8. Резидент еместiң өтiнiшiн қарау кезiнде салық органы, осы баптың 10-тармағында көрсетiлген жағдайды қоспағанда, осы Кодекстiң 89-тарауында көзделген тәртiппен резидент еместiң салықтық өтiнiшi негiзiнде төленген табыс салығын бюджеттен немесе шартты банк салымынан қайтару мәселесi бойынша тақырыптық тексеру жүргiзедi.  
      9. Егер резидент еместiң Қазақстан Республикасында өкiлдiгi немесе филиалы болған жағдайда, өтiнiштi қарайтын салық органы резидент еместi оның осы Кодекстiң 46-бабында белгiленген талап қою мерзiмiнiң өтуi кезеңiнде салық мiндеттемелерiн орындауы және Қазақстан Республикасында тұрақты мекемесiнiң болуы не болмауы нысанасында жоспардан тыс кешендi салықтық тексеру жүргiзуге арналған сұрау салуды өкiлдiктiң немесе филиалдың орналасқан жерi бойынша салық органына жiберуге мiндеттi.  
      10. Салық агентi таратылған, банкрот болған жағдайда, салық органы өтiнiшi қаралып жатқан резидент еместiң резиденттiк елiнiң құзыреттi органына салық агентi мен резидент еместiң өзара қарым-қатынастары туралы ақпарат беру жөнiнде сұрау салу жiберуге құқылы.  
      Бұл ретте осы баптың 11-тармағында көрсетiлген шешiм салық қызметi органдарының сұрау салуына резидент еместiң резиденттiк елiнiң құзыреттi органынан алынған ақпарат және (немесе) таратылған немесе банкрот деп танылған салық агентi ұсынған, төлем көзiнен ұсталған табыс салығы бойынша салық есептiлiгiнiң деректерi негiзiнде қабылданады.  
      Шет мемлекеттiң құзыреттi органы осы тармақтың бiрiншi бөлiгiнде көзделген негiздер бойынша жiберiлген сұрау салу бойынша мәлiметтер ұсынудан жазбаша бас тартқан немесе кемiнде екi жылдан астам мерзiмде жауап ұсынылмаған жағдайда, салық органы өтiнiштi қараудан бас тартуға мiндеттi. Бұл ретте салық төлеушi осы Кодекстiң 226-бабының ережелерiне сәйкес өзара келiсу рәсiмiне бастамашылық жасауға құқылы.  
      11. Резидент еместiң өтiнiшiн қарау қорытындылары бойынша салық органы мынадай:  
      1) төлем көзiнен ұсталған табыс салығын толықтай немесе оның бiр бөлiгiн қайтару туралы;  
      2) төлем көзiнен ұсталған табыс салығын қайтарудан бас тарту туралы шешiмдердiң бiрiн шығарады.  
      Салық органының шешiмi жазбаша нысанда ресiмделедi және оған басшы немесе оның орынбасары қол қояды.  
      Салық органы төлем көзiнен ұсталған табыс салығын толықтай немесе оның бiр бөлiгiн қайтару туралы шешiм қабылдаған кезде ұсынылған өтiнiште халықаралық шарттың ережелерiне сәйкес қайтаруға жататын табыс салығының сомасы көрсетiледi және өтiнiш басшының немесе оның орынбасарының қолымен және салық органының мөрiмен куәландырылады.  
      Төлем көзiнен ұсталған табыс салығын қайтаруға арналған өтiнiштi қарау нәтижелерi бойынша салық органының шешiмiнде:  
      1) шешiм қабылданған күн;  
      2) шешiм қабылдаған салық органының атауы;  
      3) өтiнiш берген резидент еместiң толық атауы;  
      4) болған жағдайда резидент еместiң инкорпорация елiндегi салықтық тiркелу нөмiрi (немесе оның аналогы);  
      5) қайтару туралы шешiм қабылданған жағдайда – бюджеттен немесе шартты банк салымынан резидент емеске қайтаруға жататын табыс салығының сомасы;  
      6) төлем көзiнен ұсталған табыс салығын қайтарудан бас тарту туралы шешiм шығарылған жағдайда – Қазақстан Республикасы заңнамасының нормаларына сiлтеме жасалған және (немесе) мұндай шешiм шығарған кезде салық органы басшылыққа алған шет мемлекеттiң құзыреттi органынан салық қызметi органының сұрау салуы негiзiнде алынған ақпарат көрсетiлген негiздеме көрсетiлуге тиiс.  
      12. Жоғары тұрған салық органы төлем көзiнен ұсталған табыс салығын толықтай немесе оның бiр бөлiгiн қайтару туралы шешiм қабылдаған жағдайда, шешiмнiң және резидент еместiң өтiнiшiнiң көшiрмелерiн осындай салық органы резидент еместiң табыстарынан төленген төлем көзiнен табыс салығын ұстауды жүргiзген салық агентiнiң орналасқан (тұрғылықты) жерi бойынша тiркелген салық органына жiбередi.  
      13. Бюджетке табыс салығы төленген және салық органы төлем көзiнен ұсталған табыс салығын қайтару туралы шешiм қабылдаған жағдайда, салық агентiнiң орналасқан (тұрғылықты) жерi бойынша тiркелген салық органы резидент емеске осындай шешiм қабылданған күннен бастап отыз жұмыс күнi iшiнде осы Кодекстiң 602-бабында көзделген тәртiппен халықаралық шарттың ережелерiне сәйкес бюджеттен табыс салығының сомасын қайтаруды жүргiзедi.  
      14. Табыс салығын шартты банк салымына аударған және салық органы төлем көзiнен ұсталған табыс салығын қайтару туралы шешiм қабылдаған жағдайда, банк резидент емеске шартты банк салымынан төленетiн табыс салығының өтiнiште көрсетiлген сомасын және есептелген банк сыйақылары сомасын қайтаруды жүргiзедi. Бұл ретте салық органы куәландырған өтiнiштi банкке резидент емес өз бетiнше табыс етедi.  
      15. Салық органының шешiмi резидент еместiң өтiнiшiнiң бiр данасы қоса тiркеле отырып, резидент емеске қол қойғызып тапсырылады немесе алуы туралы хабарламасы бар тапсырыс хатпен почта арқылы жiберiледi.  
      Тапсыру күнi немесе почтаның немесе өзге де байланыс ұйымының хабарламасына резидент еместiң белгi қойған күнi салық органының шешiмiн резидент еместiң алған күнi болып табылады.  
      16. Резидент емес осы баптың 11-тармағында көрсетiлген салық органының шешiмiмен келiспеген жағдайда, оған салық органының шешiмiн алған күннен бастап күнтiзбелiк тоқсан күн iшiнде уәкiлеттi органға шағымдануға құқылы.  
      Бұл ретте резидент емес:  
      1) уәкiлеттi органға – өтiнiштi қоспағанда, салық органы шешiмiнiң көшiрмесiн, сондай-ақ осы Кодекстiң 219-бабында белгiленген құжаттарды қоса тiркей отырып, жазбаша нысандағы шағымды;  
      2) резидент емес шешiмiне шағымданған салық органына – уәкiлеттi органға жiберiлген шағымның көшiрмесiн жiберуге тиiс.  
      Шағымда:  
      1) резидент еместiң шағымға қол қойған күнi;  
      2) тегi, аты және әкесiнiң аты (ол болған жағдайда) не шағым берушi тұлғаның толық атауы, оның тұрғылықты жерi (орналасқан жерi);  
      3) болған жағдайда резидент еместiң инкорпорация елiндегi салықтық тiркелу нөмiрi (немесе оның аналогы);  
      4) шешiмiне резидент емес шағымданған салық органының атауы;  
      5) шағым берушi резидент емес өзiнiң талаптарын негiздейтiн мән-жайлар және осы мән-жайларды растайтын дәлелдемелер;  
      6) қоса берiлетiн құжаттардың тiзбесi көрсетiлуге тиiс.  
      17. Уәкiлеттi орган резидент емеске мынадай:  
      1) резидент емес осы баптың 16-тармағында белгiленген мерзiм өткен соң шағымды берген;  
      2) шағымның мазмұны осы баптың 16-тармағында белгiленген талаптарға сәйкес келмеген;  
      3) резиденттiктi растайтын құжат осы Кодекстiң 219-бабының 4 және 5-тармақтарында белгiленген талаптарға сәйкес келмеген;  
      4) резидент емес осы Кодекстiң 219-бабында белгiленген құжаттарды ұсынбаған;  
      5) резидент емес осы баптың 11-тармағында көрсетiлген салық органының шешiмiне сотқа шағым (арыз) берген жағдайларда, шағым ұсынылған күннен бастап бес жұмыс күнi iшiнде резидент еместiң шағымын қараудан бас тартуы туралы шешiм жiбередi.  
      Уәкiлеттi орган осы тармақтың 2), 3) және 4) тармақшаларында көзделген негiздер бойынша шағымды қараудан бас тартқан жағдайда резидент емес өзi жол берген бұзушылықтарды жоятын болса, шағымды қараудан бас тарту туралы шешiмдi алған күннен бастап күнтiзбелiк тоқсан күн iшiнде қайта беруге құқылы.  
      18. Уәкiлеттi орган шағымды резидент емес ұсынған күннен бастап отыз жұмыс күнi iшiнде қарайды.  
      19. Уәкiлеттi орган шет мемлекеттiң құзыреттi органына немесе Қазақстан Республикасының мемлекеттiк органдарына, сондай-ақ резидент емеске оның өтiнiшiн қарауға байланысты мәселелер бойынша қажеттi ақпаратты ұсыну туралы сұрау салу жiберген жағдайда, резидент еместiң шағымын қарау мерзiмi осындай ақпаратты алғанға дейiн тоқтатыла тұрады.  
      20. Резидент еместiң шағымын қараудың қорытындылары бойынша уәкiлеттi орган мынадай:   
      1) төлем көзiнен ұсталған табыс салығын толықтай немесе оның бiр бөлiгiн қайтару туралы;  
      2) төлем көзiнен ұсталған табыс салығын қайтарудан бас тарту туралы шешiмдердiң бiрiн шығарады.  
      Уәкiлеттi органның шешiмi жазбаша нысанда ресiмделiп, оған басшы немесе оның орынбасары қол қояды және резидент емеске қол қойғызып тапсырылады немесе алуы туралы хабарламасы бар тапсырыс хатпен почта арқылы жiберiледi.  
      Тапсыру күнi немесе почтаның немесе өзге де байланыс ұйымының хабарламасына резидент еместiң белгi қойған күнi салық органының шешiмiн резидент еместiң алған күнi болып табылады.  
      Уәкiлеттi органның шағымды қарау нәтижелерi бойынша шешiмiнде мыналар:  
      1) шешiм қабылданған күн;  
      2) өтiнiш берген резидент еместiң толық атауы;  
      3) болған жағдайда резидент еместiң инкорпорация елiндегi салықтық тiркелу нөмiрi (немесе оның аналогы);  
      4) қайтару туралы шешiм қабылданған жағдайда – мемлекеттiк бюджеттен немесе шартты банк салымынан резидент емеске қайтаруға жататын табыс салығының сомасы;  
      5) төлем көзiнен ұсталған табыс салығын қайтарудан бас тарту туралы шешiм шығарылған жағдайда – мұндай шешiм шығарған кезде салық органы басшылыққа алған Қазақстан Республикасы заңнамасының нормаларына сiлтеме жасалған және (немесе) шет мемлекеттiң құзыреттi органынан салық қызметi органының сұрау салуы негiзiнде алынған ақпарат көрсетiлген негiздеме көрсетiлуге тиiс.  
      21. Уәкiлеттi орган шешiмiнiң көшiрмесi шешiмiне резидент емес шағымданған салық органына жiберiледi.  
      Уәкiлеттi орган төлем көзiнен ұсталған табыс салығын қайтару туралы шешiм қабылдаған жағдайда, шешiмiне резидент емес шағымданған салық органы резидент еместiң осындай салық органына бұрын ұсынған өтiнiшiнде халықаралық шарттың ережелерiне сәйкес қайтаруға жататын табыс салығының сомасын көрсетедi. Осындай салық органының уәкiлеттi орган шешiмiнiң көшiрмесiн алған күнi өтiнiштi куәландыру күнi болып табылады. Бұл ретте өтiнiш басшының немесе оның орынбасарының қолымен және осындай салық органының мөрiмен куәландырылады және резидент емеске қол қойғызып тапсырылады немесе алуы туралы хабарламасы бар тапсырыс хатпен почта арқылы немесе келу тәртiбiмен жiберiледi.  
      Шешiмiне резидент емес шағымданған жоғары тұрған салық органы көрсетiлген шешiмнiң көшiрмесiн және осындай резидент еместiң куәландырылған өтiнiшiн резидент еместiң табыстарынан төлем көзiнен табыс салығын ұстауды жүргiзген салық агентiнiң орналасқан (тұрғылықты) жерi бойынша тiркелген салық органына жiбередi.  
      22. Резидент емес осы баптың 11 немесе 20-тармақтарында көрсетiлген шешiмге осы Кодекстiң 218-бабының 1-тармағында белгiленген мерзiмде сотқа шағым (арыз) берген жағдайда, шартты банк салымына орналастырылған салық сомасын бюджетке аудару туралы инкассалық өкiмдi банкке жiберу сот шағымды (арызды) iске алған күннен бастап сот шешiмi заңды күшiне енгенге дейiн тоқтатыла тұрады.  
      *Ескерту. 217-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**218-бап. Табыс салығын шартты банк салымынан бюджетке**   
                 **аудару тәртiбi**

      1. Салық органы шартты банк салымында орналастырылған салық сомасын бюджетке аудару туралы инкассалық өкiмдi банкке мынадай мерзiмде:  
      1) резидент еместен осы Кодекстiң 217-бабының 16-тармағында көрсетiлген шағымның көшiрмесiн алмаған жағдайда – резидент емес осы Кодекстiң 217-бабының 11-тармағында көрсетiлген шешiмдi алған күннен бастап күнтiзбелiк тоқсан күн өткен соң  
      2) резидент емес осы Кодекстiң 217-бабының 11-тармағында көрсетiлген шешiмге уәкiлеттi органға шағымданған жағдайда - резидент емес осы Кодекстiң 217-бабының 20-тармағында көрсетiлген шешiмдi алған күннен бастап күнтiзбелiк тоқсан күн өткен соң  
      3) сот осы Кодекстiң 217-бабының 22-тармағында көрсетiлген шағымды (арызды) толық не бiр бөлiгiн қанағаттандырудан бас тарту туралы шешiм қабылдаған жағдайда – осындай шешiм күшiне енген күннен бастап күнтiзбелiк бес күн iшiнде жiберуге мiндеттi.  
      Бұл ретте салық қызметi органдары немесе сот төлем көзiнен ұсталған табыс салығын iшiнара қайтару туралы шешiм қабылдаған жағдайда, инкассалық өкiм резидент емеске бас тартылған талаптар бөлiгiне сәйкес келетiн шартты банк салымында орналастырылған салық сомасына жiберiледi.  
      2. Резидент емес осы Кодекстiң 217-бабының 4-тармағында белгiленген мерзiм өткенге дейiн салық органына өтiнiштi табыс етпеген жағдайда, салық органы жоғарыда көрсетiлген мерзiм өткеннен кейiн күнтiзбелiк он бес күн iшiнде банкке шартты банк салымында орналастырылған салық сомасын бюджетке аудару туралы инкассалық өкiмдi жiберуге мiндеттi.   
      3. Салық органы инкассалық өкiммен бiр мезгiлде табыс салығының сомасы резидент еместiң шартты банк салымында орналастырылған кезден бастап бюджетке аударылғанға дейiн банк сыйақыларының есебiне жазылған сомалары туралы сұрау салуды Қазақстан Республикасының Үкiметi белгiлеген тәртiппен және нысан бойынша банкке жiбередi.   
      4. Банк сұрау салу алынған күннен бастап күнтiзбелiк екi күн iшiнде салық органына Қазақстан Республикасының Үкiметi белгiлеген нысандағы банк сыйақыларының есебiне жазылған сомалары туралы мәлiметтердi жiберуге мiндеттi.   
      Банк сыйақыларының есебiне жазылған сомалары туралы мәлiметтерге өзгерiстер және (немесе) толықтырулар енгiзу және оларды табыс ету салық есептiлiгi үшiн осы Кодексте белгiленген жағдайларда және тәртiппен жүзеге асырылады.   
      5. Салық органы банк сыйақыларының есебiне жазылған сомалары туралы мәлiметтердi алғаннан кейiн күнтiзбелiк екi күн iшiнде банк сыйақылары сомаларын бюджетке өндiрiп алуға арналған инкассалық өкiмдi банкке жiберуге мiндеттi.   
      6. Банк инкассалық өкiмдi алған күнiнен кейiнгi бiр операциялық күннен кешiктiрмей, шартты банк салымына орналастырылған табыс салығының сомасын және есебiне жазылған банк сыйақыларын бюджетке аударуға мiндеттi.   
      7. Банктiң кiнәсiнен шартты банк салымы туралы шарттың талаптары бұзылған және табыс салығының ұсталған сомалары бюджетке уақтылы аударылмаған кезде банк Қазақстан Республикасының заңдарына сәйкес жауапты болады.   
      8. Банктiң шартты банк салымына орналастырылған табыс салығының сомасын бюджетке аудару жөнiндегi мiндеттемелердi орындауы мүмкiн болмаған жағдайда, төлем көзiнен табыс салығын, банк сыйақыларын және бюджетке салықты уақтылы аудармағаны үшiн айыппұл санкцияларын аудару жөнiндегi мiндеттеме салық агентiне жүктеледi.  
      *Ескерту. 218-бапқа өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**219-бап. Резиденттiктi растайтын құжатқа және төленген**   
                 **табыс салығын халықаралық шарт негiзiнде**   
                 **бюджеттен немесе шартты банк салымынан қайтаруға**  
                 **арналған салықтық өтiнiшке қойылатын талаптар**

      1. Осы Кодекстiң 217-бабы қолданылған жағдайда, төленген табыс салығын халықаралық шарттың негiзiнде бюджеттен немесе шартты банк салымынан қайтаруға арналған салықтық өтiнiштi резидент емес салық органына мыналарды қоса тiркей отырып, табыс етедi:   
      1) жұмыстарды орындауға, қызметтер көрсетуге арналған немесе өзге де мақсаттарға арналған келiсiмшарттардың (шарттардың, келiсiмдердiң) нотариаттық куәландырылған көшiрмелерi;  
      2) резидент емес заңды тұлғаның құрылтайшыларын (қатысушыларын) және мажоритарлық акционерлерiн көрсете отырып, құрылтай құжаттарының нотариаттық куәландырылған көшiрмелерi не сауда тiзiлiмiнен (акционерлердiң тiзiлiмiнен немесе резидент емес тiркелген мемлекеттiң заңнамасында көзделген өзге де ұқсас құжаттан) үзiндi көшiрмелер;  
      3) алынған табыстар мен ұсталған (төленген) салықтар сомаларын растайтын бухгалтерлiк құжаттардың көшiрмелерi;   
      4) резиденттiк мемлекетiнiң құзыреттi органы берген, резиденттiктi растайтын құжат немесе оның нотариаттық куәландырылған көшiрмесi;  
      5) резидент емес Қазақстан Республикасының аумағында жұмыстарды орындау, қызметтердi көрсету үшiн жалдаған қызметшiлер немесе басқа персонал болып табылатын резидент емес жеке тұлғалардың жеке басын куәландыратын құжаттардың және олардың Қазақстан Республикасының аумағында болу мерзiмiн растайтын құжаттардың көшiрмелерi болған кезде қабылдайды.  
      2. Егер резидент емес депозитарлық қолхаттардың базалық активi болып табылатын акциялар бойынша алынған табыстардан төленген табыс салығын халықаралық шарттың негiзiнде бюджеттен немесе шартты банк салымынан қайтаруға арналған салықтық өтiнiштi берсе, өтiнiшке мынадай құжаттар:   
      1) мыналарды:   
      резидент еместiң тегiн, атын, әкесiнiң атын (ол болған кезде);   
      депозитарлық қолхаттардың саны мен түрi туралы ақпаратты;   
      резидент еместiң жеке басын куәландыратын құжаттың атауын және деректемелерiн (жеке тұлға үшiн), резидент еместiң мемлекеттiк тiркелу нөмiрiн және күнiн (заңды тұлға үшiн) қамтитын "Орталық бағалы қағаздар депозитарийi" акционерлiк қоғамынан алынған шоттың көшiрме үзiндiсi;   
      2) депозитарлық қолхаттардың базалық активi болып табылатын акциялар эмитентiнiң акционерлерi жалпы жиналысының бiр акция есебiнен дивидендтiң мөлшерiн және дивидендтер алуға құқығы бар акционерлердiң тiзiмi жасалған күндi көрсете отырып, белгiлi бiр кезең үшiн дивидендтер төлеу туралы шешiмi;   
      3) келiп түскен дивидендтердiң сомалары бойынша валюта шотынан көшiрме үзiндiлер;   
      4) осындай резидент еместiң резиденттiгiн растайтын, осы баптың 4 және 5-тармақтарының талаптарына сәйкес келетiн құжат қоса берiледi.   
      3. Егер осы баптың 1 және 2-тармақтарында көрсетiлген құжаттар шет тiлiнде жасалса, резидент емес олардың қазақ немесе орыс тiлiндегi нотариаттық куәландырылған аудармасын қоса беруге мiндеттi.  
      4. Осы тараудың ережелерiн қолдану мақсатында шетелдiктiң резиденттiгiн растайтын құжат табыс алушы-шетелдiктiң:  
      1) осындай құжатта көрсетiлген уақыт кезеңi iшiнде;  
      2) егер осындай құжатта уақыт кезеңi көрсетiлмеген жағдайда, ол берiлген күнтiзбелiк жыл iшiнде Қазақстан Республикасымен халықаралық шарт жасасқан мемлекеттiң резидентi болып табылатынын растайтын ресми құжатты бiлдiредi.  
      Шетелдiктiң резиденттiгiн растайтын құжатты табыс алушы-шетелдiк резидентi болып табылатын шет мемлекеттiң құзыреттi органы куәландырады.  
      5. Резидент еместiң резиденттiгiн растайтын құжатты куәландыратын қолы қойған мен органның мөрi, сондай-ақ шетелдiк нотариустың қолы мен мөрi осы баптың 1-тармағының 1), 2) және 4) тармақшаларында көрсетiлген құжаттардың көшiрмелерiн нотариат куәландыратын жағдайда, Қазақстан Республикасының заңнамасында белгiленген тәртiппен дипломатиялық немесе консулдық заңдастыруға не Қазақстан Республикасының халықаралық шарттарына сәйкес апостильдеуге жатады.  
      *Ескерту. 219-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**220-бап. Қазақстан Республикасындағы көздерден алынған**   
                 **табыстардың және ұсталған (төленген) салықтардың**  
                 **сомасы туралы анықтама**

      1. Резиденттiк елiнде Қазақстан Республикасында төленген салықтарды есепке жатқызуды немесе Қазақстан Республикасындағы көздерден алынған табыстар шегерiмiн алу мақсатында резидент еместiң Қазақстан Республикасындағы көздерден алынған табыстардың және ұсталған (төленген) салықтардың сомасы туралы анықтаманы салық органынан алуға құқығы бар.   
      2. Резидент емес Қазақстан Республикасындағы көздерден алынған табыстардың және ұсталған (төленген) салықтардың сомасы туралы анықтаманы алу үшiн салықтық өтiнiштi төменде көрсетiлген салық органына:   
      1) Қазақстан Республикасында қызметiн тұрақты мекеме құрмай жүзеге асыратын резидент емес заңды тұлға - салық агентi орналасқан жер бойынша;   
      2) Қазақстан Республикасында қызметiн тұрақты мекеме арқылы жүзеге асыратын резидент емес заңды тұлға - тұрақты мекеме орналасқан жер бойынша;   
      3) шетелдiк немесе азаматтығы жоқ адам - салық агентi орналасқан жер бойынша;   
      4) Қазақстан Республикасындағы көздерден алынатын табыстардан салықтарды дербес төлейтiн шетелдiк немесе азаматтығы жоқ адам - Қазақстан Республикасында болатын (тұрғылықты) жерi бойынша табыс етуге мiндеттi.   
      3. Қазақстан Республикасындағы көздерден алынған табыстардың және ұсталған (төленген) салықтардың сомалары туралы анықтаманы салық органы мынадай күндерден неғұрлым кеш:   
      салықтық өтiнiш берiлген күннен;   
      резидент еместiң есебiне жазылған табыстарының және төлеуге жататын салықтардың сомалары көрсетiлген салық есептiлiгiнiң тиiстi нысанын резидент емес салық төлеушi және (немесе) салық агентi табыс еткен күннен бастап күнтiзбелiк он бес күннен кешiктiрмей бередi.   
      4. Резидент еместiң салықтық өтiнiшi деректерiнiң салық төлеушiнiң және (немесе) салық агентiнiң салық есептiлiгi нысандарында көрсетiлген деректерге сәйкес келмеуi анықталған кезде, сондай-ақ салық төлемi болмаған немесе салық төлеушiде және (немесе) салық агентiнде салық өтiнiшi берiлген күнi резидент еместердiң табысынан салықты аудару бойынша салықтық берешек болған жағдайда, салық органы резидент емеске анықтама беруден жазбаша бас тартуды жiбередi.   
      5. Резидент емес салық органына салықтық өтiнiштi табыс етпеген жағдайда, Қазақстан Республикасындағы көздерден алынған табыстардың және ұсталған (төленген) салықтардың сомасы туралы анықтама берiлмейдi.   
      6. Резидент емеске құжаттарды беру журналына қол қойғызып Қазақстан Республикасындағы көздерден алынған табыстардың және ұсталған (төленген) салықтардың сомалары туралы анықтама берiледi.  
      *Ескерту. 220-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**27-тарау. РЕЗИДЕНТТЕРДIҢ СЫРТҚЫ ЭКОНОМИКАЛЫҚ ҚЫЗМЕТТЕН**   
**ТҮСЕТIН ТАБЫСТАРЫНА САЛЫҚ САЛУДЫҢ ЕРЕКШЕЛIКТЕРI**

**221-бап. Қазақстан Республикасынан тысқары жерлердегi**   
                 **көздерден алынған табыстар**

      1. Осы Кодекстiң мақсаты үшiн Қазақстан Республикасынан тысқары жерлердегi көздерден алынған табыстар деп төленген жерiне қарамастан, Қазақстан Республикасындағы көздерден алынған табыстар болып табылмайтын барлық табыс түрлерi танылады.   
      2. Резидент - салық төлеушi Қазақстан Республикасындағы салық декларациясында Қазақстан Республикасынан тысқары жерлердегi көздерден алынған, оның iшiнде салық салуда жеңiлдiгi бар мемлекеттердегi көздерден алынған табыстарды көрсетуге мiндеттi.

**221-1-бап. Қазақстан Республикасынан тысқары жерлердегi**  
                  **көздерден алынған мүлiктi өткiзуден түсетiн**  
                  **табысты айқындау тәртiбi**

      1. Егер осы бапта өзгеше белгiленбесе, Қазақстан Республикасынан тысқары жерлердегi көздерден алынған мүлiктi өткiзу кезiнде түсетiн табыс мүлiктi өткiзу құны болып табылады.  
      2. Қазақстан Республикасынан тысқары жерлердегi көздерден алынған мүлiктi өткiзу кезiнде түсетiн табыс мынадай мүлiктi:  
      1) Қазақстан Республикасынан тысқары жерлердегi мүлiкке құқық немесе ол бойынша мәмiлелер шет мемлекеттiң құзыреттi органында шет мемлекеттiң заңнамасына сәйкес мемлекеттiк тiркелуге жататын;  
      2) Қазақстан Республикасынан тысқары жерлердегi, шет мемлекеттiң құзыреттi органында шет мемлекеттiң заңнамасына сәйкес мемлекеттiк тiркелуге жататын мүлiктi өткiзу кезiнде мүлiктi өткiзу құны мен оны сатып алу құны арасындағы оң айырма ретiнде айқындалады.  
      3. Борыштық бағалы қағаздарды қоспағанда, Қазақстан Республикасынан тысқары жерлердегi көздерден алынған бағалы қағаздарды өткiзу кезiнде түсетiн табыс өткiзу құны мен сатып алу құны арасындағы оң айырма ретiнде айқындалады.  
      4. Қазақстан Республикасынан тысқары жерлердегi көздерден алынған борыштық бағалы қағаздарды өткiзу кезiнде түсетiн табыс өткiзу күнгi дисконт амортизациясы және (немесе) сыйлықақы ескерiле отырып, купон есепке алынбаған өткiзу құны мен сатып алу құны арасындағы оң айырма ретiнде айқындалады.  
      5. Қазақстан Республикасынан тысқары жерлердегi көздерден алынған қатысу үлесiн өткiзу кезiнде түсетiн табыс өткiзу құны мен оны сатып алу (салым) құны арасындағы оң айырма ретiнде айқындалады.  
      6. Осы баптың 2-тармағының ережесi мынадай жағдайларда:  
      1) жылжымайтын мүлiк жеңiлдiктi салық салынатын мемлекеттiң аумағында болса;  
      2) жылжымалы мүлiкке құқықтар немесе жылжымалы мүлiк бойынша мәмiлелер жеңiлдiктi салық салынатын мемлекеттiң құзыреттi органында тiркелген болса, қолданылмайды.  
      7. Осы баптың 3, 4 және 5-тармақтарының ережелерi, егер осы баптың 3, 4 және 5-тармақтарында көзделген табыстар жеңiлдiктi салық салынатын мемлекеттегi көздерден алынса, қолданылмайды.  
      8. Осы баптың 2, 3, 4 және 5-тармақтарының ережелерi:  
      1) мүлiктi сатып алу құнын (салым құнын);  
      2) мүлiктi өткiзу құнын;  
      3) мүлiктi және (немесе) мүлiкке меншiк құқығын және (немесе) мүлiк бойынша мәмiленi шет мемлекеттiң заңнамасына сәйкес шет мемлекеттiң құзыреттi органының тiркегенiн растайтын құжаттар негiзiнде қолданылады.  
      *Ескерту. Кодекс 221-1-баппен толықтырылды - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен.*

**222-бап. Резидент - заңды тұлғаның Қазақстан**  
                 **Республикасынан тысқары жерлерде табыс алуға**  
                 **бағытталған қызметтi жүзеге асыруға байланысты**  
                 **шығыстарын шегерiмге жатқызу тәртiбi**

      1. Резидент - салық төлеушi табыс, оның iшiнде Қазақстан Республикасынан тысқары жерлердегi көздерден табыс алуға бағытталған қызметтi жүзеге асыруға байланысты шығыстарды осы Кодекстiң 4 және 6-бөлiмдерiнiң ережелерiнде белгiленген тәртiппен шегерiмге жатқызады.   
      2. Резидент - салық төлеушi өзiнiң шет мемлекетте орналасқан тұрақты мекемесiне Қазақстан Республикасында да, одан тысқары жерлерде де шеккен, тұрақты мекеме арқылы Қазақстан Республикасынан тысқары жерлердегi көздерден табыс алуға бағытталған қызметтi жүзеге асыруға байланысты шығыстарды осындай шет мемлекеттiң салық заңнамасының ережелерiне сәйкес шегерiмге жатқызады.   
      3. Резидент - заңды тұлғаның шет мемлекеттегi тұрақты мекемесiнiң салық салынатын табысын айқындау кезiнде мұндай шет мемлекеттiң салық заңнамасының немесе халықаралық шарттың ережелерiне сәйкес осындай салық салынатын табысты алу мақсатында Қазақстан Республикасында да, одан тысқары жерлерде де шеккен басқару және жалпыәкiмшiлiк шығыстарды шегерiм жасауға жол берiледi.   
      4. Басқару және жалпыәкiмшiлiк шығыстардың сомасы резидент - заңды тұлға сондағы көздерден табыс алған шет мемлекетте осындай шет мемлекеттiң салық заңнамасында көзделген тәртiппен шегерiмге жатады.   
      Егер резидент - заңды тұлға сондағы көздерден табыс алған шет мемлекеттiң салық заңнамасында немесе халықаралық шартта басқару және жалпыәкiмшiлiк шығыстарды шегерiм жасауға жол берiлсе, бiрақ бұл ретте шет мемлекеттiң салық заңнамасында мұндай шығыстарды шегерiмге жатқызудың тәртiбi көзделмеген болса, резидент - салық төлеушi көрсетiлген шет мемлекеттегi басқару және жалпыәкiмшiлiк шығыстарды осы Кодекстiң 208-211-баптарында көзделген тәртiппен шегерiмге жатқызады.  
      *Ескерту. 222-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**223-бап. Шетелдiк салықты есепке жатқызу**

      1. Табыстарға салынатын, Қазақстан Республикасынан тысқары жерлерде төленген салықтардың немесе резидент - салық төлеушiнiң Қазақстан Республикасынан тысқары жерлердегi көздерден алған табыстарынан табыс салығының бiрдей түрiнiң сомасы Қазақстан Республикасында корпоративтiк немесе жеке табыс салығын төлеу есебiне осындай салықтың төленгенiн растайтын құжат болған кезде есепке жатқызылуға жатады.   
      Мұндай құжат шет мемлекеттiң салық органы берген және куәландырған, шет мемлекеттегi көздерден алынған табыстардың және төленген салықтардың сомалары туралы анықтама болып табылады.  
      Егер шет мемлекеттiң салық органы берген және куәландырған, шет мемлекеттегi көздерден алынған табыстардың және төленген салықтардың сомалары туралы анықтама шетел тiлiнде жасалған жағдайда, Қазақстан Республикасының заңнамасында белгiленген тәртiппен нотариус куәландырған, қазақ немесе орыс тiлiне аудармасының болуы мiндеттi.  
      Шет мемлекетте төленген салықтарды корпоративтiк немесе жеке табыс салығын төлеу шотына есепке жатқызу кезiнде салық төлеушi осы тармақта көрсетiлген анықтаманы камералдық бақылау жүргiзу мақсатында салық органының талап етуi бойынша тапсыруға құқылы.  
      2. Шетелдiк салықты есепке жатқызу Қазақстан Республикасында резидент - салық төлеушiнiң Қазақстан Республикасынан тысқары жерлердегi көздерден алған:   
      1) осы Кодекстiң ережелерiне сәйкес салық салудан босатылған;   
      2) осы Кодекстiң 99-бабына сәйкес түзетуге жататын;   
      3) шет мемлекетте артық төленген салық сомасы шегiнде шет мемлекеттегi осындай табыстардан салықтарды төлеу және (немесе) ұстау фактiсiне қарамастан, халықаралық шарттың ережелерiне сәйкес Қазақстан Республикасында салық салуға жататын табыстарынан берiлмейдi. Бұл ретте салықтың артық төленген сомасы салықтың iс жүзiнде төленген сомасы мен халықаралық шарттың ережелерiне сәйкес шет мемлекетте төлеуге жататын салық сомасының арасындағы айырма ретiнде айқындалады.   
      3. Осы бапта көзделген есепке жатқызылатын сомалардың мөлшерi әрбiр шет мемлекет бойынша жеке айқындалады.   
      Бұл ретте, салықтың есепке жатқызылатын сомасының мөлшерi мынадай сомалардың:   
      1) резидент - салық төлеушiнiң Қазақстан Республикасынан тысқары жерлердегi көздерден алған табыстарынан салықтың шет мемлекетте iс жүзiнде төленген сомасының   
      2) Қазақстан Республикасында осы Кодекстiң осы тарауының және 4 немесе 6-бөлiмдерiнiң ережелерiне, сондай-ақ халықаралық шарт ережелерiне сәйкес есептелген, Қазақстан Республикасынан тысқары жерлердегi көздерден алынған табыстардан табыс салығы сомасының ең төменiн бiлдiредi.   
      Салық төлеушi осы Кодекстiң 46-бабында белгiленген талап қою мерзiмi iшiнде көрсетiлген табыс алынуға жататын (алынған) салық кезеңiнде Қазақстан Республикасынан тысқары жерлердегi көздерден алынған табыстардан шетелдiк табыс салығын есепке жатқызуды жүргiзедi.  
      Көрсетiлген табыс осы Кодекске сәйкес танылатын салық кезеңiнен басқа салық кезеңiнде шет мемлекетте табысты таныған жағдайда, резидент салық төлеушi Қазақстан Республикасының салық заңнамасына сәйкес осындай табыс есептелген салық кезеңiне Қазақстан Республикасынан тысқары жерлердегi көздерден алынған табыстардан шетелдiк табыс салығын есепке жатқызуды жүргiзуге құқылы.  
      4. Шет мемлекеттегi көздерден алынған табыстардан осы мемлекетте төленген табыс салығын есепке жатқызудың жалпы сомасын айқындау үшiн резидент корпоративтiк немесе жеке табыс салығы бойынша декларацияға тиiстi қосымшаны толтырады.   
      5. *Алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*  
      *Ескерту. 223-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**224-бап. Жеңiлдiктi салық салынатын мемлекетте алынған**  
                 **табыс**

      1. Мынадай шарттарға бiр уақытта сәйкес келетiн:  
      1) жеңiлдiктi салық салынатын мемлекетте тiркелген;  
      2) жарғылық капиталының немесе дауыс беретiн акцияларының 10 және одан да көп пайызы тiкелей немесе жанама түрде Қазақстан Республикасының резидентiне тиесiлi болатын резидент емес заңды тұлға жеңiлдiктi салық салынатын мемлекетте орналасқан және (немесе) тiркелген резидент емес болып табылады.  
      Жеңiлдiктi салық салынатын мемлекетте (мемлекеттерде) орналасқан және (немесе) тiркелген резидент еместердiң табысының бiр бөлiгi салық салынатын табысына қосылуға жатады, ал салық салынатын табыс болмаған жағдайда, осындай резидент еместердiң жарғылық капиталының немесе дауыс беретiн акцияларының 10 және одан да көп пайызы тiкелей немесе жанама түрде тиесiлi Қазақстан Республикасы резидентiнiң залалын азайтады.  
      Осы тармақтың ережелерi қатысу үлесi тiкелей немесе жанама түрде 10 және одан да көп пайызды құрайтын заңды тұлғаны құрмайтын, кәсiпкерлiк қызметтi ұйымдастырудың басқа нысандарына резиденттiң қатысуына да қолданылады.  
      Осы тармақтың ережелерi резиденттiң жеңiлдiктi салық салынатын мемлекетте орналасқан және (немесе) тiркелген резидент еместiң жарғылық капиталына жанама түрде қатысуына және (немесе) резиденттiң басқа резидент арқылы жүзеге асырылатын осындай резидент еместiң дауыс беретiн акцияларына жанама түрде иелiк етуiне қолданылмайды.  
      Жеңiлдiктi салық салынатын мемлекетте орналасқан және (немесе) тiркелген резидент еместердiң салық салынатын табысына қосуға жататын табысының, ал салық салынатын табысы болмаған жағдайда, Қазақстан Республикасы резидентiнiң залалын азайтатын бiр бөлiгi резиденттiң осындай резидент емес заңды тұлғалардың жарғылық капиталына қатысу үлесiн және (немесе) дауыс беретiн акцияларына иелiк ету үлесiн (бұдан әрi – шоғырландырылатын пайда) ескере отырып, мынадай формула бойынша айқындалады:

      П = П1 х ⻍ + П2 х ⻎ + ... + Пn х Үn, мұнда:

      П – шоғырландырылатын пайда;  
      П1, П2, Пn – жеңiлдiктi салық салынатын мемлекетте орналасқан және (немесе) тiркелген әрбiр резидент еместiң жеке қаржылық есептiлiгiнде танылған салық салу кезеңiнен кейiнгi есептi кезең пайдасының сомасы;  
      ⻍, ⻎, Үn – резиденттiң жеңiлдiктi салық салынатын мемлекетте орналасқан және (немесе) тiркелген әрбiр резидент еместiң жарғылық капиталына резиденттiң тiкелей немесе жанама түрде қатысу үлесi немесе резиденттiң осындай резидент еместiң дауыс беретiн акцияларына тiкелей немесе жанама түрде иелiк ету үлесi.  
      Осы баптың мақсатында ұзақтығы осы Кодекстiң 148-бабына сәйкес айқындалатын есептi салық кезеңiнiң ұзақтығына сәйкес келетiн кезең есептi кезең болып танылады.  
      Жеңiлдiктi салық салынатын мемлекетте және Қазақстан Республикасында ұзақтық немесе есептi кезең мен осы Кодекстiң 148-бабына сәйкес айқындалатын есептi салық кезеңiнiң басталатын және аяқталатын күндерi сәйкес келмеген жағдайда, салық төлеушi түзету коэффициенттерiн (К1, К2) қолдану арқылы табыстың мөлшерiн былайша түзетуге мiндеттi:

      П1, П2, Пn = Пу х К1 + Пу+1 х К2,  
      К1 = СК (СР)1  
      СК (СР)3,  
      К2 = СК (СР)2  
      СК (СР)3,

      мұнда:  
      П1, П2, Пn - жеңiлдiктi салық салынатын мемлекетте орналасқан және (немесе) тiркелген әрбiр резидент еместiң жеке қаржылық есептiлiгiнде танылған салық салу кезеңiнен кейiнгi есептi кезең пайдасының сомасы;  
      СК (СР)1 – Қазақстан Республикасында есептi салық кезеңiнiң шеңберiне кiретiн, жеңiлдiктi салық салынатын мемлекетте бiр есептi кезеңдегi айдың саны;  
      СК (СР)2 – Қазақстан Республикасында есептi салық кезеңiнiң шеңберiне кiретiн, жеңiлдiктi салық салынатын мемлекетте кезектi есептi кезеңдегi айдың саны;  
      СК (СР)3 – жеңiлдiктi салық салынатын мемлекетте есептi кезеңдегi айдың жалпы саны;  
      Ту – жеңiлдiктi салық салынатын мемлекетте орналасқан және (немесе) тiркелген резидент еместiң осындай мемлекетте бiр есептi кезең үшiн салық салынғаннан кейiн табысының бiр бөлiгi Қазақстан Республикасында есептi салық кезеңiне қосылатын сомасы;  
      Ту+1 - жеңiлдiктi салық салынатын мемлекетте орналасқан және (немесе) тiркелген резидент еместiң осындай мемлекетте басқа есептi кезең үшiн салық салынғаннан кейiн бiр бөлiгi Қазақстан Республикасында есептi салық кезеңiне қосылатын табысының сомасы.  
      Осы баптың мақсатында резиденттiң жеңiлдiктi салық салынатын мемлекетте орналасқан және (немесе) тiркелген резидент еместiң жарғылық капиталына жанама түрде қатысу немесе дауыс беретiн акцияларына жанама түрде иелiк ету үлесi (бұдан әрi – жанама түрде қатысу немесе иелiк ету үлесi) мынадай формула бойынша айқындалады:

      Х = Х1 \* Х2 \* ... \* Хn \* 100;

      мұнда:  
      Х – жанама түрде қатысу немесе иелiк ету үлесi, пайызбен;  
      Х1 – резиденттiң жеңiлдiктi салық салынатын мемлекетте орналасқан және (немесе) тiркелген резидент еместiң жарғылық капиталына тiкелей түрде қатысу немесе резиденттiң осындай резидент еместiң акцияларына тiкелей түрде иелiк ету коэффициентi;  
      X2,..., Хn – жеңiлдiктi салық салынатын мемлекетте орналасқан және (немесе) тiркелген әрбiр резидент еместiң жеңiлдiктi салық салынатын мемлекетте орналасқан және (немесе) тiркелген басқа резидент еместiң жарғылық капиталына тiкелей түрде қатысу немесе жеңiлдiктi салық салынатын мемлекетте орналасқан және (немесе) тiркелген әрбiр резидент еместiң жеңiлдiктi салық салынатын мемлекетте орналасқан және (немесе) тiркелген басқа резидент еместiң акцияларына тiкелей түрде иелiк ету коэффициентi.  
      2. Жеңiлдiктi салық салынатын мемлекетте орналасқан және (немесе) тiркелген әрбiр резидент еместiң салық салынғаннан кейiнгi есептi кезеңнiң пайда сомасы осындай резидент еместiң жеке қаржылық есептiлiгiмен расталуға тиiс, оның бiр бөлiгi Қазақстан Республикасында резиденттiң салық салынатын табысына енгiзiлуi тиiс, ал салық салынатын табыс болмаған жағдайда оның залалын азайтатын пайда бөлiгiне осы баптың 1-тармағына сәйкес айқындау кезiнде есептеледi.  
      Жеңiлдiктi салық салынатын мемлекетте орналасқан және (немесе) тiркелген әрбiр резидент еместiң пайдасын оның жеке қаржы есептiлiгiнiң деректерi бойынша осы баптың ережесiн қолдану мақсатында Қазақстан Республикасының резидентi осындай есептiлiк жасалған есептi кезең үшiн валюта айырбасының орташа арифметикалық нарықтық бағамын қолдана отырып, теңгемен қайта есептейдi.  
      РҚАО-ның ескертпесi!  
      3-тармақ 2012.01.01 бастап қолданысқа енгiзiледi (ҚР 2011.07.21  N 467-IV Заңының 9-б. қараңыз).  
      3. Осы баптың 1-тармағында көрсетiлген резидент есептi салық кезеңiнен кейiнгi жылдың 31 желтоқсанынан кешiктiрмей өзiнiң орналасқан (тұрғылықты) жерi бойынша салық органына өзi жасаған жеңiлдiктi салық салынатын мемлекетте орналасқан және (немесе) тiркелген, жарғылық капиталының немесе дауыс беру акцияларының 10 және одан да көп пайызы оған тiкелей немесе жанама тиесiлi резидент еместер туралы анықтаманы табыс етуге мiндеттi. Мұндай анықтамада резидент емес заңды тұлғалардың атауы туралы деректер, бар болса олардың инкорпорация елiндегi салықтық тiркеу нөмiрлерi (немесе оның аналогы), инкорпорация елiндегi мемлекеттiк тiркеу нөмiрлерi (немесе оның аналогы) көрсетiлуге тиiс.  
      Осы баптың 1-тармағында көрсетiлген резидент нотариат куәландырған қазақ және орыс тiлдерiндегi аудармасын қоса тiркей отырып, мынадай құжаттардың:  
      1) резидент заңды тұлғаның шоғырландырылған қаржылық есептiлiгiнiң (егер резидент заңды тұлғаның жеңiлдiктi салық салынатын мемлекетте орналасқан және (немесе) тiркелген еншiлес ұйымы болған жағдайда);  
      2) жеңiлдiктi салық салынатын мемлекетте орналасқан және (немесе) тiркелген әрбiр резидент еместiң жеке қаржылық есептiлiгiнiң  
      3) егер жоғарыда аталған тұлғалар үшiн Қазақстан Республикасының немесе шет мемлекеттiң заңнамалық актiлерiнде осындай қаржылық есептiлiкке аудит жүргiзу мiндеттi деп белгiленген жағдайда, осы тармақта көрсетiлген әрбiр қаржылық есептiлiкке аудиторлық есептiң көшiрмелерiн де беруге мiндеттi.  
      РҚАО-ның ескертпесi!  
      4-тармақ 2012.01.01 бастап қолданысқа енгiзiледi (ҚР 2011.07.21  N 467-IV Заңының 9-б. қараңыз).  
      4. Егер шет мемлекет немесе оның әкiмшiлiк-аумақтық бiрлiгi мынадай талаптардың бiрiне сай келген жағдайда:  
      1) мұндай мемлекетте немесе әкiмшiлiк-аумақтық бiрлiкте табыс салығының ставкасы 10 пайыздан аз мөлшердi құраса;  
      2) мұндай мемлекетте немесе әкiмшiлiк-аумақтық бiрлiкте қаржы ақпаратының құпиялылығы туралы заңдар немесе мүлiктiң, табыстың нақты иесi немесе заңды тұлғаның (компанияның) нақты иелерi, қатысушылары, құрылтайшылары, акционерлерi туралы құпияны сақтауға мүмкiндiк беретiн заңдар болса, ол жеңiлдiктi салық салынатын мемлекет деп танылады. Уәкiлеттi орган шет мемлекеттiң немесе оның әкiмшiлiк-аумақтық бiрлiгiнiң құзыреттi органынан аталған халықаралық шартта алмасу көзделген мәлiметтердi беруден жазбаша бас тартуды алған немесе шет мемлекеттiң немесе оның әкiмшiлiк-аумақтық бiрлiгiнiң құзыреттi органы мұндай мәлiметтердi уәкiлеттi орган тиiстi сауалды жiбергеннен кейiн екi жылдан астам уақыт iшiнде бермеген жағдайларды қоспағанда, осы тармақшаның ережелерi Қазақстан Республикасы құзыреттi органдар арасында ақпарат алмасу туралы ережелердi көздейтiн халықаралық шарт жасасқан мемлекеттерге немесе мемлекеттердiң әкiмшiлiк-аумақтық бiрлiктерiне қатысты қолданылмайды.  
      Жеңiлдiктi салық салынатын мемлекеттердiң тiзбесiн Қазақстан Республикасының Үкiметi бекiтедi.  
      РҚАО-ның ескертпесi!  
      5-тармақ 2012.01.01 бастап қолданысқа енгiзiледi (ҚР 2011.07.21  N 467-IV Заңының 9-б. қараңыз).  
      5. Осы баптың ережелерi Қазақстан Республикасы резидентке берген және (немесе) резидент үшiн Қазақстан Республикасының заңнамасында белгiленген жеңiлдiктерге, инвестициялық салық преференцияларына, барынша қолайлылық режимiне, сондай-ақ осы Кодексте көзделгендерден неғұрлым қолайлырақ өзге де салық салу шарттарына қарамастан қолданылады.  
      *Ескерту. 224-бап жаңа редакцияда - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен.*

**225-бап. Резиденттiң халықаралық шартты шет мемлекетте**   
                 **қолдану тәртiбi**

      1. Резидент Қазақстан Республикасы халықаралық шарт жасасқан шет мемлекетте қызметiн жүзеге асырған жағдайда, тиiстi халықаралық шарттың талаптарын орындаған кезде резидент көрсетiлген мемлекетте осындай халықаралық шарттың ережелерiн қолдануға құқылы.   
      2. Халықаралық шарттың ережелерi осы Кодекстiң 206-бабында белгiленген талаптар орындалған кезде резиденттiң Қазақстан Республикасынан тысқары жерлердегi көздерден алатын табыстарына қолданылады.   
      3. Егер осы тармақта өзгеше белгiленбесе, халықаралық шартты қолдану мақсатында тұлға Қазақстан Республикасының резиденттiгiн растау үшiн осындай тұлға орналасқан (тұрғылықты) жерi бойынша тiркелген салық органына қатысты жоғары тұрған болып табылатын салық органына резиденттiгiн растауға салықтық өтiнiш табыс етедi.  
      Егер тұлға орналасқан (тұрғылықты) жерi бойынша уәкiлеттi органға сатылы түрде тiкелей бағынатын салық органында тiркелген жағдайда, резиденттiгiн растауға салықтық өтiнiштi осындай салық органына табыс етедi.  
      Бұл ретте төменде көрсетiлген тұлғалар салық органына резиденттiгiн растауға салық өтiнiшiмен қоса мыналардың:   
      1) өзiнiң тиiмдi басқару орны Қазақстан Республикасында орналасқаны негiзiнде резидент болып табылатын шетелдiк заңды тұлға - заңды тұлғаны тиiмдi басқару орны (нақты басқару органының орналасқан жерi) Қазақстан Республикасында болуын растайтын құжаттың (өткiзiлген орны көрсетiле отырып, директорлар кеңесiнiң немесе осы сияқты органның жалпы жиналысы хаттамасының немесе негiзгi басқару және (немесе) бақылау, сондай-ақ заңды тұлғаның кәсiпкерлiк қызметiн жүргiзу үшiн қажеттi стратегиялық коммерциялық шешiмдер қабылдау орнын растайтын өзге де құжаттардың);   
      2) резидент болып табылатын Қазақстан Республикасының азаматы - жеке куәлiгiнiң немесе Қазақстан Республикасы паспортының   
      3) резидент болып табылатын шетелдiк немесе азаматтығы жоқ адам:   
      жеке куәлiгiнiң немесе паспортының   
      Қазақстан Республикасында болу кезеңiн растайтын құжаттың (визаның немесе өзге де құжаттардың);  
      Қазақстан Республикасында тұруға ықтиярхаттың (бар болса) нотариаттық куәландырылған көшiрмелерiн табыс етуге мiндеттi.  
      4. Резиденттiгiн растауға салықтық өтiнiштi қарау қорытындылары бойынша салық органы оны табыс еткен күннен бастап күнтiзбелiк он бес күн iшiнде:  
      1) тұлғаға уәкiлеттi орган белгiлеген нысан бойынша оның резиденттiгiн растайтын құжатты бередi.  
      Салық органы тұлғаның резиденттiгiн осы Кодекстiң 46-бабында белгiленген талап ету мерзiмi шегiнде резиденттiгiн растауға салықтық өтiнiште көрсетiлген әрбiр күнтiзбелiк жыл үшiн растайды;  
      2) тұлғаның резиденттiгiн растаудан бас тарту туралы негiзделген шешiм шығарады.  
      Салық органы тұлға осы Кодекстiң 189-бабында белгiленген шарттарға сай келмеген жағдайда, тұлғаға резиденттiгiн растаудан бас тартады.  
      4-1. Резиденттiгiн растайтын құжат жоғалған жағдайда, осындай құжатты берген салық органы резидент өтiнiштi табыс еткен күннен бастап күнтiзбелiк он бес күн iшiнде оның телнұсқасын бередi.  
      5. Егер резидент шет мемлекеттегi табыстарға салық салу тиiстi халықаралық шарттың ережелерiне қайшы келедi деп есептесе, ол шет мемлекеттiң iшкi заңнамасында көзделген қорғану құралдарына қарамастан, шет мемлекеттiң құзыреттi органына немесе уәкiлеттi органға халықаралық шарт ережелерiнiң өз табыстарына салық салуға қатысты қолданылуының заңдылығы туралы мәселенi қарау туралы өтiнiшпен жүгiне алады.  
      *Ескерту. 225-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**226-бап. Өзара келiсу рәсiмi**

      1. Резидент немесе Қазақстан Республикасының азаматы, егер уағдаласушы мемлекеттердiң бiрiнiң немесе екеуiнiң iс-әрекетi осындай халықаралық шарт ережелерiне сәйкес келмейтiн салық салуға әкеп соқтырады деп есептесе, халықаралық шарт ережелерiн қолдану туралы мәселенi қарау үшiн Қазақстан Республикасымен халықаралық шарт жасасқан шет мемлекеттiң құзыреттi органымен өзара келiсу рәсiмiн жүргiзу туралы өтiнiшпен уәкiлеттi органға жүгiнуге құқылы.  
      2. Өтiнiште резиденттiң немесе Қазақстан Республикасы азаматының талаптары негiзделген жағдаяттар және осы жағдаяттарды растайтын дәлелдер көрсетiлуге тиiс.  
      Резидент немесе Қазақстан Республикасының азаматы осындай өтiнiшке Қазақстан Республикасымен халықаралық шарт жасасқан шет мемлекетте алған (алуға жататын) табыстары және (немесе) ұсталған салықтардың (олар ұсталған жағдайда) сомаларын растайтын бухгалтерлiк құжаттардың көшiрмелерiн, сондай-ақ:  
      1) жұмыстарды орындауға, қызметтер көрсетуге немесе өзге де мақсаттарға арналған келiсiмшарттардың (шарттардың, келiсiмдердiң);  
      2) заңды тұлғалар үшiн – резидент заңды тұлғаның құрылтайшылары (қатысушылары) және мажоритарлық акционерлерi көрсетiлген құрылтай құжаттарының не сауда тiзiлiмiнен көшiрме үзiндiнiң  
      3) осы Кодекстiң 225-бабы 3-тармағының 1), 2) және 3) тармақшаларында көрсетiлген құжаттардың нотариат куәландырған көшiрмелерiн қоса тiркеуге мiндеттi.  
      Резидент немесе Қазақстан Республикасының азаматы өзара келiсу рәсiмiн жүргiзу үшiн қажеттi осы тармақта көрсетiлмеген өзге де құжаттарды табыс етуге құқылы.  
      3. Уәкiлеттi орган резиденттен немесе Қазақстан Республикасының азаматынан өзара келiсу рәсiмiн жүргiзу үшiн қажеттi қосымша құжаттарды жазбаша түрде табыс етудi талап етуге құқылы.  
      4. Резидент немесе Қазақстан Республикасының азаматы өтiнiштi, егер халықаралық шартта өзге мерзiмдер белгiленбесе, шет мемлекетте халықаралық шарттың ережелерiне сәйкес келмейтiн салық мiндеттемесi туындаған күннен бастап осы Кодекстiң 46-бабында белгiленген талап қою мерзiмi аяқталғанға дейiн табыс етуге тиiс.  
      5. Уәкiлеттi орган:  
      1) резидент немесе Қазақстан Республикасының азаматы Қазақстан Республикасымен халықаралық шарт жасаспаған мемлекеттiң құзыреттi органымен өзара келiсу рәсiмiн жүргiзуге өтiнiш берген;  
      2) резидент немесе Қазақстан Республикасының азаматы өтiнiштi осы баптың 4-тармағында белгiленген мерзiм өткеннен кейiн берген;  
      3) резидент немесе Қазақстан Республикасының азаматы осы баптың 2-тармағында көзделген құжаттарды бермеген жағдайларда, өтiнiш табыс етiлген күннен бастап бес жұмыс күнi iшiнде резидентке немесе Қазақстан Республикасының азаматына өтiнiштi қараудан бас тарту туралы жазбаша шешiмдi тапсырыс хатпен почта арқылы жiбередi.  
      Уәкiлеттi орган осы тармақтың 3) тармақшасында көзделген негiз бойынша өтiнiштi қараудан бас тартқан жағдайда, резидент немесе Қазақстан Республикасының азаматы жасалған бұзушылықтарды жойса, олар осы баптың 4-тармағында белгiленген мерзiм шегiнде қайтадан өтiнiш беруге құқылы.  
      6. Уәкiлеттi орган осы баптың 5-тармағында көрсетiлген жағдайларды қоспағанда, резиденттiң немесе Қазақстан Республикасы азаматының өтiнiшiн алған күннен бастап күнтiзбелiк қырық бес күн iшiнде оны қарайды.  
      7. Резиденттiң немесе Қазақстан Республикасы азаматының өтiнiшiн қарау қорытындысы бойынша уәкiлеттi орган:  
      1) өзара келiсу рәсiмiн жүргiзуден бас тарту туралы;  
      2) өзара келiсу рәсiмiн жүргiзу туралы шешiмдердiң бiрiн шығарады.  
      8. Уәкiлеттi орган:  
      1) резиденттiң немесе Қазақстан Республикасы азаматының өтiнiшiнде көрсетiлген негiздер Қазақстан Республикасының халықаралық шартының ережелерiне сәйкес келмеген;  
      2) резидент немесе Қазақстан Республикасының азаматы дәйексiз ақпарат берген;  
      3) резидент немесе Қазақстан Республикасының азаматы өтiнiштi қарау барысында осы баптың 3-тармағында көзделген құжаттарды табыс етпеген жағдайларда, өзара келiсу рәсiмiн жүргiзуден бас тарту туралы шешiм шығарады.  
      Өзара келiсу рәсiмiн жүргiзуден бас тарту туралы шешiм резидентке немесе Қазақстан Республикасының азаматына шешiм шығарылған күннен бастап екi жұмыс күнi iшiнде жазбаша түрде почта арқылы тапсырыс хатпен жiберiледi.  
      9. Өзара келiсу рәсiмiн жүргiзу туралы шешiм қабылданған жағдайда, уәкiлеттi орган шет мемлекеттiң құзыреттi органына осындай рәсiмдi жүргiзу туралы сұрау салу жiбередi.  
      10. Уәкiлеттi орган резиденттiң немесе Қазақстан Республикасы азаматының өтiнiшi негiзiнде басталған шет мемлекеттiң құзыреттi органымен өзара келiсу рәсiмiн жүргiзудi:  
      1) резидент немесе Қазақстан Республикасының азаматы өзара келiсу рәсiмiн жүргiзудi тоқтату туралы өтiнiш берген;  
      2) өзара келiсу рәсiмiн жүргiзу барысында резиденттiң немесе Қазақстан Республикасы азаматының дәйексiз ақпарат беруi фактiсi анықталған;  
      3) өзара келiсу рәсiмiн жүргiзу барысында резидент немесе Қазақстан Республикасының азаматы осы баптың 3-тармағында көзделген құжаттарды табыс етпеген жағдайларда тоқтатады.  
      11. Уәкiлеттi орган шет мемлекеттiң құзыреттi органынан резиденттiң немесе Қазақстан Республикасы азаматының табыстарына салық салу мәселесi бойынша уәкiлеттi органның сұрау салуына соңғы жауап алған күннен бастап жетi жұмыс күнi iшiнде резидентке немесе Қазақстан Республикасының азаматына өзара келiсу рәсiмiн жүргiзу қорытындылары бойынша қабылданған шешiм туралы ақпаратты жазбаша түрде почта арқылы тапсырыс хатпен жiбередi.  
      12. Тұлға уәкiлеттi органға Қазақстан Республикасы халықаралық шарт жасасқан шет мемлекеттiң құзыреттi органымен өзара келiсу рәсiмiн жүргiзу туралы өтiнiшпен резиденттiк мәртебесiн айқындау мәселесi бойынша жүгiнуге құқылы.  
      Мұндай тұлға уәкiлеттi органға өтiнiштi осы Кодекстiң осы бабы 2-тармағының 2) тармақшасында және 225-бабы 3-тармағының 1), 2) және 3) тармақшаларында көзделген құжаттармен қоса табыс етедi.  
      Осы тармақтың мақсатында осы баптың 1 – 11-тармақтарында көзделген өзара келiсу рәсiмiн жүргiзу тәртiбi қолданылады.  
      13. Шет мемлекеттiң құзыреттi органының сұрау салуы негiзiнде жүргiзiлген өзара келiсу рәсiмiнiң қорытындысы бойынша қабылданған шешiмдi уәкiлеттi орган осы Кодекстiң 607-бабы 2-тармағының 2) және 8) тармақшаларында көрсетiлген, оған байланысты аталған мемлекеттiң резидент емесi осындай рәсiм жүргiзуге бастама жасаған хабарламалардың бiрiн салық төлеушiге жiберген салық органына жазбаша түрде жiбередi.  
      Өзара келiсу рәсiмiнiң қорытындысы бойынша шығарылған шешiм осы бапта белгiленген тәртiппен салық органдарының орындауы үшiн мiндеттi.  
     *Ескерту. 226-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**227-бап. Салық жинаудағы көмек**

      1. Уәкiлеттi орган орындалмаған салық мiндеттемесiн орындау мақсатында халықаралық шарт ережелерiне сәйкес уәкiлеттi орган белгiлеген нысан бойынша салық талабын жiберу жолымен шет мемлекеттiң құзыреттi органынан жәрдем сұрауға құқылы. Салық талабы резидент еместiң Қазақстан Республикасындағы көздерден алынған табыстардан, сондай-ақ резидент еместiң тұрақты мекемесiнiң Қазақстан Республикасынан тысқары жерлердегi көздерден алынған табыстарынан салық мiндеттемесiн орындамаған немесе толық орындамаған жағдайда осы Кодексте белгiленген мәжбүрлеп өндiрiп алудың барлық ықтимал шаралары қолданылғаннан кейiн ғана шет мемлекеттiң құзыреттi органына жiберiледi.   
      2. Шет мемлекеттiң құзыреттi органынан жәрдемдесуге сұрау салу келiп түскен кезде уәкiлеттi органның резиденттiң шет мемлекетте туындаған салықтық мiндеттемесiнiң атқарылуын қамтамасыз етуге құқығы бар. Бұл ретте уәкiлеттi орган халықаралық шарттың ережелерiне сәйкес резиденттiң шет мемлекеттегi көздерден алынатын табыстарынан салық төлеудiң заңдылығын қарайды және қорытынды шығарады.   
      3. Шет мемлекеттiң құзыреттi органының сұрау салуы бойынша оң қорытынды шығарылған жағдайда уәкiлеттi орган халықаралық шарттың ережелерiне сәйкес резиденттiң салықтық мiндеттемелердi осы Кодексте белгiленген тәртiппен атқаруын қамтамасыз етедi. Резидент салық төлеушi салық сомасын уәкiлеттi органның талабы бойынша халықаралық шарттың ережелерiне сәйкес жiберiлген салық жинауға жәрдемдесу туралы сұрау салуда көрсетiлген шет мемлекеттiң құзыреттi органының шотына аударады.   
      4. Уәкiлеттi орган шет мемлекеттiң құзыреттi органының сұрау салуларын өзара түсiнiстiк принциптерi негiзiнде қарайды.   
      5. Егер халықаралық шартта өзгеше айқындалмаса, осы баптың ережелерi осы Кодекстiң 46-бабында белгiленген талап қою мерзiмi өткенге дейiн қолданылады.

**227-1-бап. Депозитарлық қолхаттардың базалық активi болып**  
                  **табылатын акциялар бойынша дивидендтер түрiнде**  
                  **резиденттiң табысынан төлем көзiнен ұсталған**  
                  **табыс салығын қайтару тәртiбi**

      1. Депозитарлық қолхаттардың базалық активi болып табылатын акциялар бойынша дивидендтер түрiндегi табыстарды түпкiлiктi (нақты) табыс алушы (иеленушi) резидентке депозитарлық қолхаттарды номиналды ұстаушы арқылы төлеген кезде салық агентi бiр мезгiлде мынадай талаптарды орындаған кезде резиденттер үшiн осы Кодексте көзделген табыс салығы ставкасын қолдануға немесе одан босатуға құқылы:  
      1) мыналар:  
      Қазақстан Республикасының резидентi шығарған акциялар базалық активi болатын депозитарлық қолхаттардың меншiк иелерi болып табылатын жеке тұлғалардың тегi, аты, әкесiнiң аты (олар бар болса) немесе заңды тұлғалардың атауы;  
      депозитарлық қолхаттардың саны және түрi туралы ақпарат;  
      жеке тұлғалардың жеке басын куәландыратын құжаттардың атауы және деректемелерi немесе заңды тұлғалардың мемлекеттiк тiркеу нөмiрi мен күнi қамтылған депозитарлық қолхаттарды ұстаушылар тiзiмiнiң болуы.  
      Депозитарлық қолхаттарды ұстаушылар тiзiмiн мынадай тұлғалар:  
      егер депозитарлық қолхаттар бойынша меншiк құқықтарын есепке алуды және растауды жүзеге асыруға арналған шарт депозитарлық қолхаттардың базалық активi болып табылатын акцияның эмитент резидентi мен осындай ұйым арасында жасалған жағдайда, Қазақстан Республикасының бағалы қағаздар нарығында депозитарлық қызметтi жүзеге асыру құқығына ие ұйым;  
      немесе  
      егер депозитарлық қолхаттар бойынша меншiк құқықтарын есепке алуды және растауды жүзеге асыруға арналған шарт депозитарлық қолхаттардың базалық активi болатын акцияның эмитент резидентi мен осындай ұйым арасында жасалған жағдайда, шет мемлекеттiң бағалы қағаздар нарығында депозитарлық қызметтi жүзеге асыру құқығына ие өзге ұйым жасайды;  
      2) депозитарлық қолхаттардың базалық активi болып табылатын акциялар бойынша түпкiлiктi (нақты) дивидендтер алушы (иеленушi) тұлғаның Қазақстан Республикасының салық төлеушiсi куәлiгiнiң болуы.  
      Бұл ретте Қазақстан Республикасының салық төлеушiсi куәлiгi салық агентiне осы Кодекстiң 212-бабының 3-тармағында көрсетiлген, бiрiншi болып басталатын күндердiң бiрiнен кешiктiрмей табыс етiледi.  
      2. Салық агентi салық органына табыс етiлетiн салықтық есептiлiкте есептелген (төленген) табыстардың және осы Кодекске сәйкес ұсталған, ұстаудан босатылған салықтардың сомасын, табыс салығының ставкасын көрсетуге мiндеттi.  
      Бұл ретте салық агентi өзiнiң орналасқан жерi бойынша салық органына Қазақстан Республикасының салық төлеушiсi – резидент куәлiгiнiң нотариат куәландырған көшiрмесiн табыс етуге мiндеттi. Мұндай құжаттың көшiрмесi, резиденттiң мұндай құжатты салық агентiне осы Кодекстiң 212-бабының 3-тармағында көрсетiлген күндердiң бiрiнде табыс еткеннен кейiн табыс ету мерзiмi басталатын салық есептiлiгiн табыс еткен күннен бастап күнтiзбелiк үш күн iшiнде берiледi.  
      3. Салық агентi осы баптың 1-тармағында белгiленген тәртiппен резидентке депозитарлық қолхаттардың базалық активi болып табылатын акциялар бойынша дивидендтер түрiнде табыс төлеген кезде осы Кодекстiң ережелерiн қолданбаған жағдайда, салық агентi осы Кодекстiң 194-бабында белгiленген ставка бойынша төлем көзiнен табыс салығын ұстауға мiндеттi.  
      Ұсталған табыс салығының сомасы осы Кодекстiң 195-бабы 1-тармағының 1) тармақшасында белгiленген мерзiмде аударылуға тиiс.  
      4. Салық агентi резидент түпкiлiктi (нақты) табыс алушының табыстарынан ұсталған табыс салығын бюджетке аударған жағдайда, мұндай резидент осы Кодекске сәйкес төленген төлем көзiнен артық ұсталған табыс салығын қайтаруға құқылы.  
      Бұл ретте резидент салық агентiне:  
      1) депозитарлық қолхаттардың базалық активi болып табылатын акцияларға меншiк құқығын растайтын құжаттың  
      2) дивидендтер түрiндегi табысты алған кезең үшiн Қазақстан Республикасының салық төлеушiсi куәлiгiнiң нотариат куәландырған көшiрмесiн табыс етуге мiндеттi.  
      Осы тармақта көрсетiлген құжаттарды резидент бюджетке төлем көзiнен ұсталған табыс салығын соңғы аударған күннен бастап осы Кодекстiң 46-бабында белгiленген талап қою мерзiмi өткенге дейiн табыс етедi.  
      Бұл ретте резидентке артық ұсталған табыс салығын қайтаруды салық агентi жүргiзедi.  
      5. Салық агентi өзiнiң орналасқан жерi бойынша салық органына депозитарлық қолхаттардың базалық активi болып табылатын акциялар бойынша дивидендтер түрiндегi резиденттiң табыстарынан табыс салығы ұсталған және аударылған салық кезеңi үшiн резиденттер үшiн көзделген салық ставкасы қолданылған немесе салық салудан босатылған кездегi азайту сомасында төлем көзiнен ұсталатын табыс салығы бойынша қосымша есеп-қисап тапсыруға құқылы.  
      Аталған жағдайда төлем көзiнен ұсталған табыс салығының артық төленген сомасын салық агентiнiң есебiне жатқызу осы Кодекстiң 599-бабында белгiленген тәртiппен жүргiзiледi.  
      *Ескерту. 27-тарау 227-1-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**8-БӨЛIМ. ҚОСЫЛҒАН ҚҰН САЛЫҒЫ**

**28-тарау. ЖАЛПЫ ЕРЕЖЕЛЕР**

**228-бап. Төлеушiлер**

      1. Мыналар:   
      1) Қазақстан Республикасында қосылған құн салығы бойынша тiркеу есебiне тұрған мынадай тұлғалар:   
      дара кәсiпкерлер;   
      мемлекеттiк мекемелердi қоспағанда, резидент – заңды тұлғалар;   
      қызметiн Қазақстан Республикасында филиал, өкiлдiк арқылы жүзеге асыратын резидент еместер;   
      сенiмгерлiкпен басқару құрылтайшыларымен не сенiмгерлiкпен басқару туындайтын өзге жағдайларда пайда алушылармен сенiмгерлiкпен басқару шарттары бойынша тауарларды, жұмыстарды, қызмет көрсетулердi өткiзу бойынша айналымды жүзеге асыратын сенiмгерлiкпен басқарушылар;   
      2) кеден одағының және (немесе) Қазақстан Республикасының кеден заңнамасына сәйкес Қазақстан Республикасының аумағына тауарларды импорттаушы тұлғалар қосылған құн салығын төлеушiлер болып табылады.   
      2. Қосылған құн салығы бойынша тiркеу есебiне қою осы Кодекстiң 568, 569-баптарына сәйкес жүргiзiледi. Z0   
*Ескерту. 228-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**229-бап. Салық салу объектiлерi**

      Мыналар:   
      1) салық салынатын айналым;   
      2) салық салынатын импорт қосылған құн салығы салынатын объектiлер болып табылады.

**29-тарау. САЛЫҚ САЛЫНАТЫН АЙНАЛЫМ**

**230-бап. Салық салынатын айналымды айқындау**

      1. Мыналар:   
      1) осы Кодекстiң 232-бабында көрсетiлген салық салынбайтын айналымды қоспағанда, Қазақстан Республикасында тауарларды, жұмыстарды, қызмет көрсетулердi өткiзу бойынша;   
      2) Қазақстан Республикасында қосылған құн салығын төлеушi болып табылмайтын және қызметiн филиал, өкiлдiк арқылы жүзеге асырмайтын резидент еместен жұмыстарды, қызмет көрсетулердi сатып алу бойынша қосылған құн салығын төлеушi жасайтын айналым салық салынатын айналым болып табылады.   
      2. Қосылған құн салығы осы Кодекстiң 256-бабына сәйкес есепке жатқызылған (оның iшiнде негiзгi құралдар, материалдық емес және биологиялық активтер, жылжымайтын мүлiкке инвестициялар бойынша) тауарлар қалдықтары тұлғаны қосымша құн салығы бойынша тiркеу есебiнен шығарған кезде салық салынатын айналым болып табылады.   
      Осы тармақтың ережелерi заңды тұлғаның қайта ұйымдастырылуына байланысты қосылу нәтижесiнде барлық жаңадан құрылған заңды тұлғалар немесе заңды тұлғаға қосылған басқа заңды тұлға (заңды тұлғалар) қайта құрылғаннан кейiн қосылған құн салығын төлеушiлер болып табылатын шарттарды орындаған жағдайда оны қосылған құн салығы бойынша тiркеу есебiнен шығарған кезде қолданылмайды.  
      *Ескерту. 230-бапқа өзгерту енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi) Заңымен.*

**231-бап. Тауарларды, жұмыстарды, қызмет көрсетулердi**   
                **өткiзу бойынша айналым**

      1. Тауарларды өткiзу бойынша айналым:   
      1) тауарға меншiк құқығын берудi, оның iшiнде:   
      тауарды сатуды;   
      кәсiпорынды тұтастай мүлiктiк кешен ретiнде сатуды;   
      тауарды тиеп-жөнелтудi, оның iшiнде басқа тауарларға, жұмыстарға, қызмет көрсетулерге айырбастауды;  
      тауарды өтеусiз берудi;   
      жұмыс берушiнiң тауарды қызметкерге жалақы есебiнен беруiн;   
      кепiл берушiнiң кепiлге берiлген мүлiктi (тауарды) борыштың төленбеуi жағдайында беруiн;  
      1-1) тауар экспортын;  
      2) тауарды бөлiп-бөлiп төлеу шартымен тиеп-жөнелтудi;   
      3) мүлiктi қаржы лизингiне берудi;   
      4) тауарды комиссия шарты бойынша тиеп-жөнелтудi;   
      5) *Алынып тасталды - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*  
      6) бұрын экспорт кедендiк рәсiмiнде шығарылған тауарды керi импорт режимiнде қайтаруды бiлдiредi.   
      2. Жұмыстарды, қызмет көрсетулердi өткiзу бойынша айналым жұмыстарды кез келген оның iшiнде өтеусiз орындауды немесе қызмет көрсетулердi, сондай-ақ тауарды өткiзуден ерекшеленетiн, сыйақы үшiн кез келген қызметтi, оның iшiнде:   
      1) мүлiктiк жалдау шарттары бойынша мүлiктi уақытша иелiкке және пайдалануға берудi;   
      2) зияткерлiк меншiк объектiлерiне құқықтар берудi;   
      3) жұмыс берушiнiң қызметкерге жалақы есебiнен жұмыстарды орындауын, қызмет көрсетулерiн;   
      4) аванстарды және айыппұл санкцияларын қоспағанда, тауарларды, жұмыстарды, қызмет көрсетулердi өткiзуге байланысты талап ету құқықтарын берудi;   
      5) кәсiпкерлiк қызметтi шектеуге немесе тоқтатуға келiсiм берудi;  
      6) кредит (қарыз, микрокредит) берудi бiлдiредi.  
      3. Мыналар:   
      1) мүлiктi жарғылық капиталға салым ретiнде беру;   
      2) жарғылық капиталға салым ретiнде алынған мүлiктi қайтару;   
      3) бiрлiгiнiң құны республикалық бюджет туралы заңда белгiленген және тауарды беру не сыйға тарту күнiне қолданыста болған айлық есептiк көрсеткiштiң 2 еселенген мөлшерiнен аспайтын тауарды жарнамалық мақсатта өтеусiз беру не сыйлау;   
      4) тапсырысшының мердiгерге дайын өнiмдi мердiгердiң дайындауы, қайта өңдеуi, құрастыруы (монтаждауы, орнатуы), жөндеуi және (немесе) объектiлер салуы үшiн алыс-берiс тауарларын тиеп-жөнелтуi. Көрсетiлген тауарлар кеден одағынан тысқары жерлерде дайындалған, қайта өңделген, құрастырылған, жөнделген жағдайда, егер оларды әкету кеден одағының кеден заңнамасына және (немесе) Қазақстан Республикасының кеден заңдарына сәйкес тауарларды кеден аумағынан тысқары жерлерде өңдеу кедендiк рәсiмiнде жүзеге асырылса, көрсетiлген тауарлардың тиеп-жөнелтiлуi өткiзу бойынша айналым болып табылмайды;   
      5) қайтарылатын ыдысты тиеп-жөнелту. Құны онымен жiберiлетiн өнiмдi өткiзу құнына кiрмейтiн және осы өнiмдi беру жөнiндегi шартта (келiсiмшартта) белгiленген талаптармен және мерзiмде, бiрақ ұзақтығы алты айдан аспайтын мерзiмде өнiм берушiге қайтаруға жататын ыдыс қайтарылатын ыдыс болып табылады. Егер ыдыс белгiленген мерзiмде қайтарылмаса, мұндай ыдыстың құны өткiзу бойынша айналымға енгiзiледi;   
      6) бұрын экспорт режимiнде шығарылған тауарды керi импорт кедендiк рәсiмiнде қайтаруды қоспағанда, тауарды қайтару;   
      7) егер мұндай әкету кеден одағының және (немесе) Қазақстан Республикасының кеден заңнамасына сәйкес тауарларды уақытша әкету кедендiк рәсiмiнде ресiмделсе, шартта белгiленген талаптар мен мерзiмдерде қайта әкелуге жататын тауарларды көрмелер, басқа да мәдени және спорт шараларын өткiзу үшiн кеден одағынан тысқары жерлерге әкету;  
      8) жер қойнауын пайдаланушы жаңадан құрған және (немесе) жер қойнауын пайдаланушы сатып алған, жер қойнауын пайдалану жөнiндегi операцияларды орындау үшiн пайдаланған және жер қойнауын пайдалануға жасалған келiсiмшарт талаптарына сәйкес Қазақстан Республикасына беруге жататын мүлiктi жер қойнауын пайдаланушының Қазақстан Республикасының меншiгiне беруi;   
      9) эмитенттiң эмиссиялық бағалы қағаздарды орналастыруы;   
      10) қайта ұйымдастырылатын заңды тұлғаның негiзгi құралдарын, материалдық емес активтерiн және өзге де мүлкiн оның құқықтық мирасқорына (құқықтық мирасқорларына) беруi;   
      11) концессия объектiсiн концедентке беру, сондай-ақ концессия объектiсiн концессия шарты шеңберiнде пайдалану үшiн кейiннен концессионерге (құқықтық мирасқорына немесе тек қана концессионердiң концессия шартын iске асыру үшiн арнайы құрған заңды тұлғаға) беруi;   
      12) егер жеке тұлғаның жеке мүлкi кәсiпкерлiк қызмет мақсатында пайдаланылмаса, осы тұлғаның осындай мүлiктi өткiзу бойынша айналымы;   
      13) сенiмгерлiкпен басқару шарты бойынша сенiмгерлiкпен басқару құрылтайшысының немесе сенiмгерлiкпен басқару туындайтын өзге жағдайларда пайда алушының мүлiктi сенiмгерлiкпен басқарушыға беруi;   
      14) сенiмгерлiкпен басқару туындауының негiзi болып табылатын құжаттың қолданылуы тоқтатылған кезде сенiмгерлiкпен басқарушының мүлiктi қайтаруы;   
      15) сенiмгерлiкпен басқарушының сенiмгерлiкпен басқарудан түсетiн таза табысты мүлiктi сенiмгерлiкпен басқару шарты бойынша сенiмгерлiкпен басқару құрылтайшысына немесе сенiмгерлiкпен басқару туындайтын өзге жағдайларда пайда алушыға беруi;  
      16) салымшының (клиенттiң) банктiк шот және (немесе) банктiк салым шарттары бойынша есептелген және (немесе) оған төленген сыйақы сомасын алуы өткiзу бойынша айналым болып табылмайды.  
      *Ескерту. 231-бапқа өзгерiс енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**232-бап. Салық салынбайтын айналым**

      Мыналар:   
      1) осы Кодекске сәйкес қосылған құн салығынан босатылған;   
      2) өткiзу орны Қазақстан Республикасы болып табылмайтын тауарларды, жұмыстарды, қызмет көрсетулердi өткiзу бойынша айналым салық салынбайтын айналым болып табылады.   
      Егер осы бапта өзгеше белгiленбесе, тауарларды, жұмыстарды, қызмет көрсетулердi өткiзу орны осы Кодекстiң 236-бабына сәйкес айқындалады.  
      Кеден одағында тауарларды, жұмыстарды, көрсетiлетiн қызметтердi өткiзу орны осы Кодекстiң 276-5-бабына сәйкес айқындалады.  
      *Ескерту. 232-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**233-бап. Тапсырма шарттары бойынша жүзеге асырылатын**   
                **өткiзу (сатып алу) бойынша айналымдар**

      1. Сенiм бiлдiрiлген адамның сенiм бiлдiрушiнiң атынан және оның есебiнен тауарды өткiзуi, жұмыстарды орындауы, қызмет көрсетулерi, сондай-ақ тауарларды, жұмыстарды, қызмет көрсетулердi сатып алуы сенiм бiлдiрiлген адамның өткiзу (сатып алу) бойынша айналымы болып табылмайды.   
      2. Осы баптың 1-тармағының ережелерi:   
      1) *алып тасталды - ҚР 2010.06.30* N 297-IV *(қолданысқа енгiзiлу тәртiбiн* 2-баптан *қараңыз) Заңымен;*  
      2) Қазақстан Республикасында қосылған құн салығын төлеушi болып табылмайтын және қызметiн филиалдар, өкiлдiктер арқылы жүзеге асырмайтын резидент емес – сенiм бiлдiрушiден алынған тауарды тиеп-жөнелтуге қатысты қолданылмайды. Мұндай жағдайда тауарды өткiзуге сенiм бiлдiрiлген адамның өткiзу;  
      3) осы Кодекстiң 271-1-бабы 3-тармағында көзделген жағдайларда оператордың тауарды өткiзуi, жұмыстарды орындауы, қызметтердi көрсетуi, сондай-ақ тауарларды, жұмыстарды, көрсетiлетiн қызметтердi сатып алуы бойынша айналымы болып табылады.  
      *Ескерту. 233-бапқа өзгерту енгiзiлдi - ҚР 2010.06.30* N 297-IV*(қолданысқа енгiзiлу тәртiбiн* 2-баптан *қараңыз) Заңымен.*

**233-1-бап. Комиссия шартының талаптарына сай келетiн**  
**жағдайларда жүзеге асырылатын өткiзу**  
**бойынша айналымдар**

      1. Комиссия шартының талаптарына сай келетiн жағдайларда тауарларды өткiзу, жұмыстарды орындау, қызметтер көрсету комиссионердiң өткiзу бойынша айналымы болып табылмайды.  
      2. Осы баптың 1-тармағының ережесi Қазақстан Республикасында қосылған құн салығын төлеушi болып табылмайтын және қызметiн филиал, өкiлдiк арқылы жүзеге асырмайтын резидент емес комитенттен алған тауарларды өткiзуге қатысты қолданылмайды. Бұл жағдайда тауарды өткiзу комиссионердiң өткiзуi бойынша айналым болып табылады.  
      *Ескерту. Кодекс 233-1-баппен толықтырылды - ҚР 2010.06.30 №* 297-IV *(2011.01.01 бастап қолданысқа енгiзiледi) Заңымен.*

**234-бап. Сенiмгерлiкпен басқару шарттары бойынша жүзеге**   
                 **асырылатын өткiзу (сатып алу) бойынша айналымдар**

      Сенiмгерлiкпен басқарушы сенiмгерлiкпен басқару шартына немесе сенiмгерлiкпен басқарудың туындауына негiз болып табылатын өзге де құжатқа сәйкес жүзеге асыратын тауарды өткiзу, жұмыстарды орындау, қызмет көрсетулер, тауарларды, жұмыстарды, қызмет көрсетулердi сатып алуы сенiмгерлiкпен басқарушының өткiзу (сатып алу) бойынша айналымы болып табылады.  
      *Ескерту. 234-бапққа өзгерту енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi) Заңымен.*

**235-бап. Бiрлескен қызмет туралы шарттардың шеңберiнде**   
                **жүзеге асырылатын өткiзу (сатып алу) бойынша**   
                **айналымдар**

      1. Тауарларды, жұмыстарды және қызмет көрсетулердi өткiзудi бiрлескен қызмет туралы шартқа қатысушының (қатысушылардың) атынан және (немесе) тапсырмасы бойынша сенiм бiлдiрiлген адам жүзеге асыратын жағдайларда:   
      1) шот-фактура бiрлескен қызмет туралы шартқа қатысушылардың бiрiнiң атынан немесе берушi (сатушы) үшiн бөлiнiп берiлген жолда бiрлескен қызмет туралы шартқа қатысушының (қатысушылардың) деректемелерi көрсетiле отырып, сенiм бiлдiрiлген адамның атынан жазылады;   
      2) шот-фактураларды жазып беру кезiнде айналымның жалпы сомасы, сондай-ақ бiрлескен қызмет туралы шарттың талаптарына сәйкес қатысушылардың әрқайсысына тиесiлi айналым сомасы көрсетiледi.  
      2. Шот-фактураның түпнұсқасы тауарларды, жұмыстарды және көрсетiлетiн қызметтердi сатып алушыға да, бiрлескен қызмет туралы шартқа қатысушылардың әрқайсысына да жазылады.  
      3. Бiрлескен қызмет туралы шартқа қатысушы (қатысушылар) немесе сенiм бiлдiрiлген адам осындай қызмет шеңберiнде тауарларды, жұмыстарды немесе қызмет көрсетулердi сатып алған жағдайларда, берушiден (сатушыдан) алынатын шот-фактураларда мыналар:   
      1) бiрлескен қызметке қатысушылардың санына қарай бiрлескен қызмет туралы шартқа қатысушының (қатысушылардың) не сенiм бiлдiрiлген адамның деректемелерi;   
      2) сатып алу сомалары, оның iшiнде бiрлескен қызмет туралы шартқа қатысушылардың әрқайсысына тиесiлi қосылған құн салығының сомалары бөлiнiп көрсетiлуге тиiс.   
      4. Жазылып берiлетiн шот-фактуралар түпнұсқаларының саны мұндай жағдайларда қызметтi жүзеге асыру үшiн тауарлар, жұмыстар немесе қызмет көрсетулер сатып алынатын бiрлескен қызмет туралы шартқа қатысушылардың санына сәйкес келуге тиiс.  
      5. Осы баптың ережелерi осы Кодекстiң 271-1-бабының 3-тармағында көзделген жағдайларда оператордың тауарларды, жұмыстарды, көрсетiлетiн қызметтердi өткiзуi (сатып алуы) кезiнде қолданылмайды.  
      *Ескерту. 235-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30* N 297-IV *(2009.01.01 бастап қолданысқа енгiзiледi) Заңдарымен.*

**236-бап. Тауарды, жұмысты, қызмет көрсетулердi өткiзу**  
                **орны**

      1. Мынадай орын:   
      1) егер тауарды берушi, алушы немесе үшiншi тұлға тасымалдайтын (жiберетiн) болса, тауарды тасымалдау басталған орын;   
      2) басқа жағдайларда - тауарды алушыға беру орны тауарды өткiзу орны болып танылады.   
      2. Мынадай орын:   
      1) егер жұмыстар, қызмет көрсетулердi жылжымайтын мүлiкпен тiкелей байланысты болса, осы мүлiктiң орналасқан жерi.   
      Жылжымайтын мүлiкке құқықтарды мемлекеттiк тiркеу орны немесе мұндай мүлiктi мемлекеттiк тiркеу жөнiндегi мiндеттеме болмаған жағдайда - нақты орналасқан жерi жылжымайтын мүлiк орналасқан жер болып танылады.   
      Осы баптың мақсатында ғимараттар, құрылыстар, көп жылдық көшеттер және жермен тығыз байланысты өзге де мүлiк, яғни олардың не мақсатқа арналғанына шамадан тыс нұқсан келтiрiлмей көшiрiлуi мүмкiн болмайтын объектiлер , сондай-ақ құбырлар, электр беру желiлерi, ғарыш объектiлерi, мүлiктiк кешен ретiндегi кәсiпорын жылжымайтын мүлiк болып танылады. Бұл ретте осы баптың мақсатында осы тармақшамен жылжымайтын мүлiкке жатқызылмаған мүлiк жылжымалы мүлiк деп танылады;  
      2) егер олар жылжымалы мүлiкпен байланысты болса, жұмыстар, қызмет көрсетулер нақты жүзеге асырылатын орын.   
      Мұндай жұмыстарға, қызмет көрсетулерге монтаждау, құрастыру, жөндеу, техникалық қызмет көрсет у жатады;   
      3) егер осындай қызмет көрсетулер мәдениет, ойын-сауық, ғылым, өнер, бiлiм, дене тәрбиесi немесе спорт саласындағы қызмет көрсетулерге жататын болса, нақты қызмет көрсетулер көрсетiлетiн орын;   
      Осы тармақшаның мақсатында ойын-сауық саласындағы қызмет көрсетулерге ойын-сауық-демалу мақсатындағы қызмет көрсетулер жатады, олар ойын-сауық орындарында (ойын орын-жайлары, түнгi клубтар, кафе-барлар, мейрамханалар, Интернет-кафелер, компьютер, бильярд, боулинг клубтары және кинотеатрлар, өзге де ғимараттар, үй-жайлар, құрылыстар) көрсетiледi;   
      4) жұмыстарды, қызмет көрсетулердi сатып алушының кәсiпкерлiк немесе кез келген басқа да қызметi жүзеге асыратын орны.   
      Егер осы тармақшада өзгеше көзделмесе, жұмыстарды, қызмет көрсетулердi сатып алушы әдiлет органдарында мемлекеттiк (есепке алыну) тiркелу негiзiнде немесе салық органдарында дара кәсiпкер ретiнде тiркелу есебiне қойылу негiзiнде Қазақстан Республикасының аумағында болған жағдайда, жұмыстарды, қызмет көрсетулердi сатып алушының кәсiпкерлiк немесе кез келген басқа да қызметтi жүзеге асыратын орны Қазақстан Республикасының аумағы болып есептеледi.   
      Егер жұмыстарды, қызмет көрсетулердi сатып алушы резидент емес болып табылса, ал алушы мемлекеттiк (есепке алынуы) тiркелуi Қазақстан Республикасының әдiлет органдарында жүргiзiлген оның филиалы немесе өкiлдiгi болып табылса, онда өткiзу орны Қазақстан Республикасы деп танылады.   
      Осы тармақшаның ережелерi мынадай жұмыстарға, қызмет көрсетулерге:   
      зияткерлiк меншiк объектiлерiн пайдалануға арналған құқықтарды беруге;   
      консультациялық, аудиторлық, инжинирингтiк, дизайнерлiк, маркетингтiк, заңдық, бухгалтерлiк, адвокаттық, жарнамалық қызмет көрсетулерге, сондай-ақ, бұқаралық ақпарат құралдары өнiмдерiн таратуды, интернет-ресурста орналастырылған бұқаралық ақпаратқа қолжетiмдiлiктi ұсынуды қоспағанда, ақпарат беру және (немесе) өңдеу бойынша қызмет көрсетулерге;   
      персоналды беруге;   
      жылжымалы мүлiктi (көлiк құралдарынан басқа) жалға беруге;   
      агенттiң тауарларды, жұмыстарды, қызмет көрсетулердi, сатып алу, сондай-ақ осы тармақшада көзделген қызмет көрсетулердi жүзеге асыру үшiн шартқа (келiсiмшартқа) негiзгi қатысушының атынан адамдар тарту жөнiндегi қызмет көрсетулерге;   
      байланыс қызметi көрсетулерiне;   
      сыйақы үшiн кәсiпкерлiк қызметтi шектеуге немесе тоқтатуға келiсiм беруге;   
      радио және телевизиялық қызмет көрсетулерге;   
      туризмдi ұйымдастыру бойынша қызмет көрсетулерге;   
      жүк вагондары мен контейнерлердi жалға және (немесе) пайдалануға беру бойынша қызмет көрсетулерге қатысты қолданылады;   
      5) осы тармақтың 1)-4) тармақшаларында және осы баптың 4-тармағында көзделмеген жұмыстарды орындайтын, қызметтердi көрсететiн тұлғаның кәсiпкерлiк немесе кез келген басқа да қызметтi жүзеге асыратын орны жұмыстарды, қызмет көрсетулердi өткiзу орны болып танылады.   
      Осы тармақтың 1)-4) тармақшаларында көзделмеген жұмыстарды орындайтын, қызметтердi көрсететiн тұлға әдiлет органдарында мемлекеттiк (есепке алыну) тiркелу негiзiнде немесе салық органдарында дара кәсiпкер ретiнде тiркелу есебiне қойылу негiзiнде Қазақстан Республикасының аумағында болған жағдайда, осындай тұлғаның кәсiпкерлiк немесе басқа да қызметтi жүзеге асыратын орны Қазақстан Республикасының аумағы болып есептеледi.   
      3. Егер тауарларды, жұмыстарды, қызмет көрсетулердi өткiзу басқа негiзгi тауарларды, жұмыстарды, қызмет көрсетулердi өткiзуге қатысты көмекшi сипатта болса, осындай көмекшi өткiзу орны негiзгi тауарларды, жұмыстарды, қызмет көрсетулердi өткiзу орны болып танылады.   
      4. Жолаушылар мен багажды, тауарларды, оның iшiнде почтаны тасымалдау бойынша қызмет көрсетулер кезiнде, ол:   
      жолаушылар, тасымалданатын тауарлар (почта, багаж) Қазақстан Республикасының аумағына әкелiнбейтiн;   
      жолаушылар, тасымалданатын тауарлар (почта, багаж) Қазақстан Республикасының аумағынан тысқары жерлерге әкетiлмейтiн;   
      жолаушылар, тауарлар (почта, багаж) Қазақстан Республикасының аумағы бойынша тасымалданбайтын, талаптарға бiр мезгiлде сәйкес келген жағдайда жұмыстарды, қызмет көрсетулердi өткiзу орны Қазақстан Республикасы болып танылмайды.   
      5. Осы баптың 2-тармағын қолдану кезiнде бiр тармақшадағыдан артық көрсетiлген жұмыстарды орындау немесе қызмет көрсетулер орны осы тармақшалардың iшiндегi ретi бойынша бiрiншiсi болып айқындалады.   
      *Ескерту. 236-бапқа өзгерту енгiзiлдi - ҚР 2009.07.10* N 178-IV*, 2009.12.30* № 234-IV *(2010.01.01 бастап қолданысқа енгiзiледi), 2010.06.30* № 297-IV *(2011.01.01 бастап қолданысқа енгiзiледi) Заңдарымен.*

**237-бап. Өткiзу бойынша айналым жасау күнi**

      РҚАО-ның ескертпесi!  
      1-тармақ 2012.01.01 бастап қолданысқа енгiзiледi.  
      1. Егер осы бапта өзгеше көзделмесе, тауарларды өткiзу бойынша айналым жасау күнi:  
      егер тауар тұрған жерiнде берiлуге тиiс болса, тауарды шарттың талаптарына сәйкес оның тұрған жерiнде сатып алушыға немесе ол айқындаған, тауарды жеткiзудi жүзеге асыратын тұлғаға немесе ол сенiм бiлдiрген тұлғаға беру күнi;  
      егер сатушының тауарды сатып алушыға оның тұрған жерiнде беру жөнiндегi мiндетi көзделмесе, тауарды шарт талаптарында айқындалған орында сатып алушыға немесе ол сенiм бiлдiрген тұлғаға беру күнi болып табылады.  
      Жұмыстарды, көрсетiлетiн қызметтердi өткiзу бойынша айналым жасау күнi жұмыстар орындау, қызметтер көрсету күнi болып табылады.  
      Бұл ретте қол қойылған:  
      орындалған жұмыстар, көрсетiлген қызметтер актiсiнде;  
      Қазақстан Республикасының бухгалтерлiк есеп пен қаржылық есептiлiк туралы заңнамасына және (немесе) Қазақстан Республикасының көлiк туралы заңнамасына және (немесе) Қазақстан Республикасы мен басқа мемлекеттер арасында қол қойылған, жүктердi темiр жол көлiгiмен тасымалдауды жүзеге асыру кезiнде темiр жол ынтымақтастығы саласындағы шарттарға (келiсiмдерге) сәйкес ресiмделген, жұмыстарды орындау, қызметтердi көрсету фактiсiн растайтын құжатта (шот-фактурадан басқа) көрсетiлген жұмыстарды орындау, қызметтердi көрсету күнi жұмыстар орындалған, қызметтер көрсетiлген күн деп танылады.  
      РҚАО-ның ескертпесi!  
      1-1-тармақ 2012.01.01 бастап қолданысқа енгiзiледi.  
      1-1. Осы баптың 1-тармағы үшiншi бөлiгiнiң екiншi, үшiншi абзацтарында көрсетiлген құжаттарда жұмыстарды орындаудың, қызметтердi көрсетудiң күнi бiр күннен артық болған кезде оның неғұрлым ертерек күнi жұмыстарды орындау, қызметтердi көрсету күнi болып табылады.  
      Егер осы баптың 1-тармағы үшiншi бөлiгiнiң екiншi, үшiншi абзацтарында көрсетiлген құжаттарда жұмыстарды орындау, қызметтердi көрсету күнi көрсетiлмесе, онда осы баптың 1-тармағы үшiншi бөлiгiнiң екiншi, үшiншi абзацтарында көрсетiлген құжаттар ресiмделген күн жұмыстарды орындау, қызметтердi көрсету күнi болып табылады.  
      2. Егер тауарды тиеп-жөнелту жүзеге асырылмаған жағдайда, өткiзу бойынша айналым жасау күнi алушыға тауар меншiгiнiң құқығы берiлген күн болып табылады.   
      3. Тауарларды экспорт кедендiк рәсiмiнде әкеткен жағдайда өткiзу бойынша айналым жасау күнi:   
      1) кеден одағының кеден заңнамасына және (немесе) Қазақстан Республикасының кеден заңнамасына сәйкес айқындалатын өткiзу пунктiнде iс жүзiнде кеден одағының кедендiк шекарасын кесiп өткен күн;   
      2) мына жағдайларда:   
      кезең-кезеңдiк кедендiк декларациялау рәсiмiн қолдана отырып, тауарларды экспорт кедендiк рәсiмiнде әкеткен жағдайда;   
      уақытша кедендiк декларациялау рәсiмiн қолдана отырып, тауарларды экспорт кедендiк рәсiмiнде әкеткен жағдайда, кедендiк декларациялауды жүргiзген кеден органының белгiлерi бар толық жүктiң кедендiк декларациясы декларацияланған күн болып табылады.  
      3-1. Бұрын экспорт режимiнде әкетiлген тауарларды керi импорт режимiнде әкелген жағдайда:  
      1) кезең-кезеңдiк немесе уақытша декларациялау рәсiмiн қолданбастан, тауарды экспорт режимiнде әкеткен кезде Қазақстан Республикасының кеден заңнамасына сәйкес айқындалатын өткiзу пунктiнде iс жүзiнде Қазақстан Республикасының кеден шекарасын кесiп өткен күн;  
      2) кезең-кезеңдiк немесе уақытша декларациялау рәсiмiн қолдана отырып, тауарларды экспорт режимiнде әкеткен кезде кедендiк ресiмдеудi жүргiзген кеден органының белгiлерi бар толық жүктiң кедендiк декларациясы ресiмделген күн тауарларды өткiзу бойынша айналым жасалған күн болып табылады.  
      4. Кепiл берушiге кепiлге салынған мүлiктi (тауарды) берген кезде кепiл берушi үшiн мына күндердiң бiрi:   
      1) кепiл затына меншiк құқығы кепiл берушiден кепiл тұрғысынан кепiлге салынған мүлiктi өндiрiп алу айналысы процесiнде жүргiзiлген сауда-саттықтың жеңiмпазына ауысқан күн;   
      2) егер сауда-саттық өтпедi деп жарияланса, кепiл тұрғысынан кепiл затына меншiк құқығы кепiл берушiден кепiл ұстаушыға ауысқан күн өткiзу бойынша айналым жасау күнi болып табылады.   
      5. Қосылған құн салығы бойынша тiркеу есебiнен шығарған кезде, осы Кодекстiң 230-бабының 2-тармағында көрсетiлген салық салынатын айналым бойынша өткiзу бойынша айналым жасалған күн:   
      1) қосылған құн салығын төлеушiнiң қосылған құн салығы бойынша тiркеу есебiнен шығару туралы салықтық өтiнiшi немесе осы Кодекстiң 37-43-баптарында көрсетiлген салықтық өтiнiшi берiлген күн;   
      2) салық органының шешiмi бойынша қосылған құн салығы бойынша тiркеу есебiнен шығарған кезде осы Кодекстiң 571-бабының 6-тармағында көрсетiлген күн болып табылады.   
      6. Лизинг берушiнiң лизинг алушы негiзгi құрал , жылжымайтын мүлiкке инвестициялар, биологиялық активтер ретiнде алуына жататын мүлiктi, қайтарымды лизинг шарты бойынша беруiн қоспағанда, қаржы лизингiне берген кезде өткiзу бойынша айналым жасалған күнi:   
      1) осы тармақтың 2) және 3) тармақшаларында көрсетiлген жағдайларды қоспағанда, қаржы лизингiнiң шартында белгiленген кезең-кезеңдiк лизингтiк төлемдi лизинг берушiнiң алу мерзiмiнiң басталу күнi;   
      2) егер қаржы лизингiнiң шарты бойынша лизинг берушiнiң лизингтiк төлемдi алу мерзiмiнiң басталу күнi мүлiктi лизинг алушыға беру күнiне дейiн белгiленсе, айналым жасау күнi мүлiктi қаржы лизингiне берген күн болып табылады;   
      3) қаржы лизингiнiң шартында көзделген лизинг төлемдерiн лизинг алушы мерзiмiнен бұрын өтеген кезде, түпкiлiктi есеп айырысу күнi қаржы лизингiнiң осы шарты бойынша өткiзу бойынша айналым жасалған соңғы күн болып табылады.   
      7. Лизинг алушының (сатушының) негiзгi құрал , жылжымайтын мүлiкке инвестициялар, биологиялық активтер ретiнде алуына жататын мүлiктi қайтарымды лизинг шарты бойынша лизинг берушi берген кезде өткiзу бойынша айналым жасау күнi мүлiктi қаржы лизингiне берген күн болып табылады.   
      РҚАО-ның ескертпесi!  
      8-тармақ 2012.01.01 бастап қолданысқа енгiзiледi.  
      8. Күнтiзбелiк жыл iшiнде осы баптың 1-тармағы үшiншi бөлiгiнiң екiншi, үшiншi абзацтарында көрсетiлген құжаттар болмаған кезде:  
      1) қосылған құн салығы көрсетiлiп, шот-фактура жазылған күннiң  
      2) әрбiр төлемдi (есеп айырысу нысанына қарамастан) алу күнiнiң қайсысы бiрiншi басталса, сол күн өткiзу бойынша айналым жасау күнi болып табылады.  
      РҚАО-ның ескертпесi!  
      9-тармақ 2012.01.01 бастап қолданысқа енгiзiледi.  
      9. Қазақстан Республикасында қосылған құн салығын төлеушi болып табылмайтын және қызметiн филиалдар, өкiлдiктер арқылы жүзеге асырмайтын резидент еместен жұмыстарды, көрсетiлген қызметтердi сатып алған жағдайда, қол қойылған:  
      орындалған жұмыстар, көрсетiлген қызметтер актiсiнде;  
      Қазақстан Республикасының бухгалтерлiк есеп пен қаржылық есептiлiк туралы заңнамасына және (немесе) Қазақстан Республикасының көлiк туралы заңнамасына және (немесе) Қазақстан Республикасы мен басқа да мемлекеттер арасында қол қойылған, жүктердi темiр жол көлiгiмен тасымалдауды жүзеге асыру кезiнде темiр жол ынтымақтастығы саласындағы шарттарға (келiсiмдерге) сәйкес ресiмделген, жұмыстарды орындау, қызметтердi көрсету фактiсiн растайтын құжатта көрсетiлген жұмыстарды орындау, қызметтердi көрсету күнi сатып алу бойынша айналым жасау күнi деп танылады.  
      Егер осы тармақтың бiрiншi бөлiгiнiң екiншi, үшiншi абзацтарында көрсетiлген құжаттарда жұмыстарды орындау, қызметтердi көрсету күнi көрсетiлмесе, онда осы тармақтың бiрiншi бөлiгiнiң екiншi, үшiншi абзацтарында көрсетiлген құжаттар ресiмделген күн жұмыстарды орындау, қызметтердi көрсету күнi болып табылады.  
      Осы тармақтың бiрiншi бөлiгiнiң екiншi, үшiншi абзацтарында көрсетiлген құжаттарда жұмыстарды орындаудың, қызметтердi көрсетудiң күнi бiр күннен артық болған кезде оның неғұрлым ертерек күнi жұмыстарды орындау, қызметтердi көрсету күнi болып табылады.  
      *Ескерту. 237-бапқа өзгерiс енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2012.01.09* N 535-IV *(2012.01.01 бастап қолданысқа енгiзiледi) Заңдарымен.*

**30-тарау. САЛЫҚ САЛЫНАТЫН АЙНАЛЫМ МӨЛШЕРIН АНЫҚТАУ**

**238-бап. Салық салынатын айналым мөлшерi**

      1. Егер осы бапта және Қазақстан Республикасының трансферттiк баға белгiлеу заңнамасында өзгеше көзделмесе, салық салынатын айналым мөлшерi, мәмiле жасасқан тараптары қолданатын бағалар мен тарифтердi негiзге ала отырып, оларға қосылған құн салығын енгiзбей, өткiзiлетiн тауарлар, жұмыстар, қызмет көрсетулер құны негiзiнде айқындалады.   
      2. Тауарлар өтеусiз берiлген кезде, сондай-ақ осы   
Кодекстiң 30-бабының 2-тармағында көзделген жағдайларда, салық салынатын айналым мөлшерi, оларға қосылған құн салығы енгiзiлмей, өткiзу бойынша айналым жасау күнi қалыптасқан бағалар деңгейi негiзiнде айқындалады, бiрақ олардың баланстық құнынан кем болмауға тиiс.   
      Осы тармақтың мақсаты үшiн тауарларды өткiзу күнiне бухгалтерлiк есепте көрсетiлген тауарлардың құны баланстық құн болып табылады.   
      3. Аванстар мен айыппұл санкцияларынан басқа, қосылған құн салығы салынатын өткiзiлген тауарлар, жұмыстар, қызмет көрсетулер бойынша талап ету құқығын беру кезiнде, беру жүргiзiлу бойынша талап ету құқығының құны мен салық төлеушiнiң алғашқы құжатына сәйкес талап ету құқығын беру күнiне борышкерден алынуға жататын талап ету құны арасындағы оң айырма ретiнде айқындалады.  
      3-1. Осы Кодекстiң 231-бабы 2-тармағының 5) және 6) тармақшаларында көзделген жағдайларда салық салынатын айналым мөлшерi сыйақы негiзiнде айқындалады.  
      4. Кепiл берушiге кепiлге салынған мүлiктi (тауарды) берген кезде кепiл берушiдегi салық салынатын айналым мөлшерi өткiзiлетiн кепiлдiктегi мүлiк (тауар) құны негiзiнде, бiрақ осы мүлiктi (тауарды) кепiлге беруден алынған заем қаражаты сомасынан төмен емес болып, оған қосылған құн салығы енгiзiлмей, айқындалады.   
      5. Тауарды бөлiп-бөлiп төлеу шарттарымен өткiзген кезде салық салынатын айналым мөлшерi, шарт талаптарында көзделген барлық тиесiлi төлемдер ескерiле отырып, осы баптың 1-тармағына сәйкес айқындалады.   
      6. Yшiншi тұлғалар үшiн төлеуге байланысты қызмет көрсетулер кезiнде салық салынатын айналымның мөлшерiне комиссиялық сыйақы қосылады.   
      7. Егер осы тармақта өзгеше белгiленбесе, салық салынатын айналым мөлшерiне акцизделетiн тауарлар бойынша акциз сомалары енгiзiледi.   
      Салық салынатын айналым мөлшерiне бiр мезгiлде мынадай:  
      1) тауардың осы Кодекстiң 279-бабының 5) тармақшасында көрсетiлген, өңдеушiге алыс-берiс негiзiнде берiлген шикi мұнайдан жасалған өңдеу өнiмi болып табылуы;  
      2) осы Кодекстiң 279-бабының 5) тармақшасында көрсетiлген, оған алыс-берiс негiзiнде берiлген шикi мұнайдан акцизделетiн тауар жасаған тұлғаның акциз сомасын төлеудi жүзеге асыруы талаптары сақталған кезде акциз сомасы енгiзiлмейдi.  
      8. Тауарларды сатып алу күнi қолданыстағы Қазақстан Республикасының салық салық заңнамасына сәйкес олар бойынша сатып алу кезiнде жазып берiлген шот-фактураларда көрсетiлген қосылған құн салығы есепке жатқызылмайтын тауарларды өткiзу кезiнде салық салынатын айналым мөлшерi тауардың өткiзiлу құны мен осы баптың 2-тармағына сәйкес белгiленетiн баланстық құны арасындағы оң айырма ретiнде айқындалады.   
      9. Қосылған құн салығынсыз сатып алынған жер учаскесiн иелену және (немесе) пайдалану және (немесе) оған билiк ету құқығын берген кезде өткiзу бойынша айналым осы Кодекстiң 87-бабында көзделген тәртiппен жер учаскелерiн өткiзу кезiндегi құнның өсiмi ретiнде айқындалады.   
      10. Лизинг алушының негiзгi құрал, жылжымайтын мүлiкке инвестициялар, биологиялық активтер ретiнде алуына жататын мүлiктi, қайтарымды лизинг шарты бойынша берудi қоспағанда, қаржы лизингiне беру кезiнде салық салынатын айналым мөлшерi:   
      1) қаржы лизингiнiң шартына сәйкес белгiленген лизингтiк төлем мөлшерi негiзiнде, оған сыйақы мен қосылған құн салығы сомаларын енгiзбестен, осы Кодекстiң 237-бабы 6-тармағының 1) тармақшасында көрсетiлген айналым жасау күнiне;   
      2) барлық мерзiмдiк лизингтiк төлемдер сомасының негiзiнде, алу мерзiмi басталатын күн қаржы лизингiнiң шартына сәйкес мүлiктi лизинг алушыға берген күнге дейiн белгiленген сыйақы мен қосылған құн салығы сомаларын енгiзбестен, осы Кодекстiң 237-бабы 6-тармағының 2) тармақшасында көрсетiлген айналым жасау күнiне;   
      3) қаржы лизингi шарты бойынша алынуға жататын барлық лизингтiк төлемдердiң жалпы сомасы, осы шартқа сәйкес өткiзу бойынша айналым жасаудың алдындағы күнiне келетiн салық салынатын айналымдар мөлшерiнiң сомасы ретiнде белгiленетiн салық салынатын айналым мөлшерi арасындағы айырма ретiнде, сыйақы мен қосылған құн салығы сомаларын енгiзбестен, осы Кодекстiң 237-бабы 6-тармағының 3) тармақшасында көрсетiлген айналым жасау күнiне айқындалады.   
      11. Лизинг алушының (сатушының) негiзгi құрал, жылжымайтын мүлiкке инвестициялар, биологиялық активтер ретiнде алуына жататын мүлiктi қайтарымды лизинг шарты бойынша беру кезiнде өткiзу бойынша айналым мөлшерi осы баптың 1-тармағына сәйкес айқындалады.   
      12. Көлiк экспедициясының шарты бойынша қызмет көрсету кезiнде экспедитордағы салық салынатын айналым мөлшерi оның сыйақысы негiзiнде айқындалады.   
      13. Кәсiпорынды мүлiктiк кешен ретiнде тұтастай сату кезiнде салық салынатын айналымның мөлшерi бұрын қосылған құн салығы есепке жатқызылған кәсiпорынды мүлiктiк кешен ретiнде сату кезiнде берiлген мүлiктiң:   
      1) кәсiпорынды сатып алу-сату шарты бойынша өткiзу құны мен өткiзу күнiне бухгалтерлiк есеп деректерi бойынша берiлетiн мiндеттемелердiң баланстық құнына азайтылған, берiлетiн активтердiң баланстық құны арасындағы оң айырмаға ұлғайтылған;   
      2) кәсiпорынды сатып алу-сату шарты бойынша өткiзу құны мен өткiзу күнiне бухгалтерлiк есеп деректерi бойынша берiлетiн мiндеттемелердiң баланстық құнына азайтылған, берiлетiн активтердiң баланстық құны арасындағы терiс айырмаға азайтылған баланстық құнының негiзiнде айқындалады.   
      14. Сенiм бiлдiрiлген адам сенiм бiлдiрушiнiң атынан және соның есебiнен тауарларды өткiзген, жұмыстарды орындаған, қызметтердi көрсеткен кезде сенiм бiлдiрiлген адамның салық салынатын айналымының мөлшерi оның сыйақысы негiзiнде айқындалады.   
      15. Комиссия шартының талаптарына сай келетiн жағдайларда тауарларды өткiзу, жұмыстарды орындау, қызметтердi көрсету кезiнде комиссионердiң салық салынатын айналым мөлшерi оның комиссиялық сыйақысы негiзiнде айқындалады.  
      16. Мерзiмдi баспасөз басылымдарын және өзге де бұқаралық ақпарат құралдарының өнiмдерiн, оған қоса олардың жалпыға бiрдей қолжетiмдi телекоммуникациялық желiлердiң интернет-ресурсында орналасқан өнiмдерiн өткiзген кезде салық салынатын айналымның мөлшерi есептi салық кезеңiнде мерзiмдi баспасөз басылымдарын және өзге де бұқаралық ақпарат құралдары өнiмдерiнiң өткiзiлген бөлiгiне келетiн құны негiзiнде айқындалады.  
      17. Осы Кодекстiң 78-бабында белгiленген талаптар бұзылған жағдайда мүлiктi қаржы лизингiне беру кезiндегi салықтан босатылған айналым мөлшерi осы Кодекстiң 237-бабының 6-тармағында көрсетiлген айналым жасалған күннен бастап салық салынатын болып танылады.  
      18. Бұрын экспорт режимiнде тауарды әкетудi жүзеге асырған салық төлеушiнiң осы тауарды керi импорт режимiнде әкелген кезде салық салынатын айналымының мөлшерi қосылған құн салығы жөнiндегi декларацияда тауарды экспортқа өткiзу бойынша айналым көрсетiлген осы тауар құнының негiзiнде экспортты ресiмдеген кезде қолданылған өлшем бiрлiгiнде әкелiнген тауар көлемiне барабар айқындалады.  
      19. Шетелдiк валютамен операция осы бөлiмнiң мақсатында айналым жасалған күнгi валюта айырбастаудың нарықтық бағамы қолданыла отырып, Қазақстан Республикасының ұлттық валютасымен – теңгемен қайта есептеледi.  
      20. Егер осы Кодексте өзгеше көзделмесе, осы бөлiмнiң салық салынатын айналым мөлшерiн айқындау (оның iшiнде оны түзету) жөнiндегi ережелерi салық салынбайтын айналым мөлшерiн айқындау кезiнде де қолданылады.  
      *Ескерту. 238-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.06.30* № 297-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**239-бап. Салық салынатын айналым мөлшерiн түзету**

      1. Өткiзiлген тауарлардың, жұмыстардың, қызмет көрсетулердiң құны қандай да бiр өзгерiске түскен жағдайда, салық салынатын айналым мөлшерi тиiстi түрде түзетiледi.   
      2. Салық төлеушiнiң салық салынатын айналым мөлшерiн түзету:   
      1) бұрын экспорт режимiнде әкетiлген тауарды керi импорт режимiнде әкелудi қоспағанда, тауар толық немесе iшiнара қайтарылған;  
      2) мәмiленiң шарттары өзгерген;   
      3) өткiзiлген тауарлар, жұмыстар, қызмет көрсетулер үшiн бағалар, өтемақылар өзгерген;   
      4) бағаны түсiрген, сату бағасын түсiрген;   
      5) өткiзiлген тауарлар, жұмыстар, қызмет көрсетулер үшiн теңгемен төлеу кезiнде құнының айырмасын алған;   
      6) осы Кодекстiң 231-бабы 3-тармағының 5) тармақшасына сәйкес өткiзу бойынша айналымға енгiзiлген ыдыстарды қайтарған жағдайларда жүргiзiледi.   
      3. Осы бапқа сәйкес салық салынатын айналымның мөлшерiн түзету бiр мезгiлде мынадай шарттар сақталған:   
      1) осы баптың 2-тармағында көрсетiлген жағдайларда, түзету жүргiзу үшiн негiз болып табылатын құжаттар болған;   
      2) салық салынатын айналым және қосылған құн салығы бойынша терiс (оң) мәнi бар қосымша шот-фактура болған кезде жүргiзiледi.   
      Салық салынатын айналым мөлшерiн азайту жағына қарай түзету осындай тауарларды өткiзу, осындай жұмыстарды атқару, осындай қызметтердi көрсету бойынша бұрын көрсетiлген айналым мөлшерiнен аспауға тиiс.   
      4. Осы бапқа сәйкес салық салынатын айналым мөлшерiн түзету осы баптың 2-тармағында көрсетiлген жағдайлар туындаған салық кезеңiнде жүргiзiледi.   
      Осы бапқа сәйкес қосылған құн салығын түзету сомасы өткiзу айналымы жасалған күнге қолданыстағы ставка бойынша айқындалады.   
       *Ескерту. 239-бапқа өзгерту енгiзiлдi - ҚР 2009.07.04* N 167-IV *(2009.01.01. бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi) Заңдарымен.*

**240-бап. Күмәндi талаптар бойынша салық салынатын айналым**  
                 **мөлшерiн түзету**

      1. Егер өткiзiлген тауарлар, жұмыстар, қызмет көрсетулер үшiн талаптың бiр бөлiгi немесе бүкiл мөлшерi күмәндi талап болып табылса, қосылған құн салығын төлеушiнiң мынадай жағдайларда:   
      1) күмәндi талаптың туындауына байланысты қосылған құн салығы ескерiлген салық кезеңiнiң басынан бастап үш жыл өткен соң   
      2) банкрот деп танылған дебиторды Заңды тұлғалардың мемлекеттiк тiркелiмiнен шығару туралы әдiлет органдарының шешiмi шығарылған салық кезеңiнде қосылған құн салығының сомасын осындай талаптар бойынша азайтуға құқығы бар.   
      Осы тармаққа сәйкес салық салынатын айналым мөлшерiн түзету осы Кодекстiң 105-бабында аталған жағдайлар сақталған кезде жүргiзiледi.   
      2. Күмәндi талаптар бойынша салық салынатын айналым мөлшерiн азайту, өткiзу бойынша айналым жасау күнi қолданыста болатын қосылған құн салығы ставкасын қолдана отырып, тауарлар өткiзу, жұмыстар орындау, қызмет көрсетулер бойынша бұған дейiн көрсетiлген салық салынатын айналым мөлшерi шегiнде жүргiзiледi.   
      3. Өткiзiлген тауарлар, жұмыстар, қызмет көрсетулер үшiн төлемақыны қосылған құн салығын төлеушi осы баптың 1-тармағына сәйкес өзiне берiлген құқығын пайдаланғаннан кейiн алған жағдайда, салық салынатын айналым мөлшерi аталған төлемақы алынған сол салық кезеңiнде көрсетiлген төлемақының құнына арттырылуға жатады.  
      *Ескерту. 240-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**241-бап. Қазақстан Республикасында қосылған құн салығын**   
                 **төлеушi болып табылмайтын және қызметiн**   
                 **филиалдар, өкiлдiктер арқылы жүзеге асырмайтын**   
                 **резидент еместен жұмыстар, қызмет көрсетулер**   
                 **сатып алу кезiнде салық салынатын айналым**

      1. Егер Қазақстан Республикасында қосылған құн салығын төлеушi болып табылмайтын және қызметiн филиалдар, өкiлдiктер арқылы жүзеге асырмайтын резидент емес ұсынған жұмыстарды, қызмет көрсетулердi өткiзу орны Қазақстан Республикасы болып табылса, олар жұмыстарды, қызмет көрсетулердi алатын Қазақстан Республикасы салық төлеушiсiнiң айналымы болып табылады және осы Кодекске сәйкес қосылған құн салығы салынуға жатады.   
      2. Осы баптың мақсаты үшiн жұмыстарды, қызмет көрсетулердi алушының салық салынатын айналымының мөлшерi, қосылған құн салығынан басқа салықтарды қоса алғанда, осы баптың 1-тармағында аталған сатып алынған жұмыстардың, қызмет көрсетулердiң құны негiзiнде айқындалады.   
      3. Осы бапқа сәйкес төленуге жататын қосылған құн салығының сомасы осы Кодекстiң 268-бабының 1-тармағында көзделген ставканы салық салынатын айналым мөлшерiне қолдану арқылы айқындалады. Алынған жұмыстар, қызмет көрсетулер үшiн төленетiн төлем шетел валютасымен жүргiзiлген жағдайда, салық салынатын айналым валюта айырбастаудың айналым жасалған күнгi нарықтық бағамы бойынша теңгемен есептеледi.   
      4. Осы баптың 3-тармағына сәйкес есептелген қосылған құн салығының сомасы осы Кодекстiң 270-бабында белгiленген қосылған құн салығы жөнiндегi декларация табыс етiлетiн мерзiмнен кешiктiрiлмей төленедi.   
      5. Осы бапқа сәйкес қосылған құн салығының төленгенiн растайтын төлем құжаты немесе уәкiлеттi орган белгiлеген нысан бойынша салық органы берген құжат осы Кодекстiң 256-бабына сәйкес салық сомасын есепке жатқызуға құқық бередi.   
      6. Егер:   
      1) берiлген жұмыстар, қызмет көрсетулер осы Кодекстiң 248-бабында аталған жұмыстар, қызмет көрсетулер болып табылса;   
      2) осы баптың 1-тармағында көрсетiлген жұмыстардың, қызмет көрсетулердiң құны Қазақстан Республикасының кеден заңнамасына сәйкес айқындалатын, импортталатын тауарлардың әкелiнетiн тауарларға қосылған құн салығы Қазақстан Республикасының бюджетiне төленiп, Қазақстан Республикасының кеден заңнамасына сәйкес қайтарылуға жатпайтын кедендiк құнға енгiзiлсе;  
      3) жұмыстар мен қызметтер:  
      осы Кодекстiң 135-1-бабы 1-тармағының 2) және 3) тармақшаларында аталған дербес бiлiм беру ұйымдарына;  
      осы Кодекстiң 135-1-бабының 1-тармағының 4) және 5) тармақшаларында айқындалған қызмет түрлерi бойынша осы Кодекстiң 135-1-бабының 1-тармағының 4) және 5) тармақшаларында аталған дербес бiлiм беру ұйымдарына көрсетiлген жұмыстар, қызметтер болып табылса, осы баптың ережелерi қолданылмайды.  
      *Ескерту. 241-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2011.01.19* N 395-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**31-тарау. НӨЛДIК СТАВКА БОЙЫНША САЛЫҚ САЛЫНАТЫН АЙНАЛЫМДАР**

**242-бап. Тауарлар экспорты**

      Экспортқа тауарлар өткiзу бойынша айналымға нөлдiк ставка бойынша салық салынады.   
      Кеден одағының кеден заңнамасына және (немесе) Қазақстан Республикасының кеден заңнамасына сәйкес жүзеге асырылатын кеден одағының кеден аумағынан тауарлар әкету тауарлар экспорты болып табылады.  
      *Ескерту. 242-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**243-бап. Тауарлар экспортын растау**

      1. Мыналар:   
      1) экспортталатын тауарларды беруге арналған шарт (келiсiмшарт);   
      2) осы баптың 3) тармақшасында көрсетiлген жағдайлардан басқа, тауарлар шығаруды экспорт кедендiк рәсiмiнде жүзеге асыратын кеден органының белгiлерi бар, сондай-ақ кеден одағының кеден шекарасындағы өткiзу пунктiнде орналасқан кеден органының белгiсi бар тауарларға декларацияның көшiрмесi тауарлар экспортын растайтын құжат болып табылады.   
      3) мынадай жағдайларда:   
      магистралдық құбыр жүйесi бойынша немесе электр беру желiлерi бойынша тауарларды экспорт кедендiк рәсiмiнде әкету кезiнде;   
      кезең-кезеңдiк кедендiк декларациялау рәсiмiн қолдана отырып, тауарларды экспорт кедендiк рәсiмiнде әкету кезiнде;   
      уақытша кедендiк декларациялау рәсiмiн қолдана отырып, тауарларды экспорт кедендiк рәсiмiнде әкету кезiнде кедендiк ресiмдеудi жүргiзген кеден органының белгiлерi бар тауарларға толық декларацияның көшiрмесi;   
      4) тауардың iлеспе құжаттарының көшiрмелерi;   
      Тауарларды магистралдық құбыр жүйесi бойынша немесе электр беру желiлерi бойынша экспорт кедендiк рәсiмiнде әкеткен жағдайда, тауардың iлеспе құжаттары көшiрмелерiнiң орнына тауарларды қабылдап алу-тапсыру   
актiсi табыс етiледi;   
      5) зияткерлiк меншiк құқығын қорғау саласындағы уәкiлеттi мемлекеттiк органның зияткерлiк меншiк объектiсiне құқығы туралы, сондай-ақ зияткерлiк меншiк объектiсiн экспорттаған жағдайда, оның құнының растамасы тауарлар экспортын растайтын құжаттар болып табылады.   
      2. Кеден аумағынан тыс жерлерде қайта өңдеу кедендiк рәсiмiнде кеден одағының кеден аумағынан тыс жерлерге бұдан бұрын әкетiлген тауарларды немесе олардың қайта өңделген өнiмдерiн одан әрi экспорттау жүзеге асырылған жағдайда, экспортты растау осы баптың 1-тармағына сәйкес, сондай-ақ мынадай құжаттар:   
      1) қайта өңдеу рәсiмi кеден аумағынан тыс жерде өңдеу кедендiк рәсiмiне өзгертiлетiн тауарларға декларацияның көшiрмелерi;   
      2) кеден аумағынан тыс жерде өңдеу кедендiк рәсiмiнде ресiмделген жүктiң кедендiк декларациясы;   
      3) тауарларды шет мемлекет аумағына әкелу кезiнде кеден аумағында қайта өңдеу (тауарларды iшкi тұтыну үшiн қайта өңдеу) кедендiк рәсiмiнде ресiмделген, осындай ресiмдеудi жүзеге асырған кеден органы куәландырған тауарларға декларацияның көшiрмесi;   
      4) тауарларға декларацияның көшiрмесiне сәйкес шет мемлекеттiң аумағында тауарларды өңдеудiң кедендiк рәсiмiн шет мемлекеттiң аумағында тауарларды iшкi тұтыну үшiн шығару кедендiк рәсiмiне немесе экспорт кедендiк рәсiмiне өзгерту енгiзiлетiн сол декларацияның көшiрмесi негiзiнде жүзеге асырылады.  
      *Ескерту. 243-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2012.01.09* N 535-IV *(2011.01.01 бастап қолданысқа енгiзiледi) Заңдарымен.*

**244-бап. Халықаралық тасымалдауға салық салу**

      1. Халықаралық тасымалдау бойынша мынадай қызмет көрсетулердi iске асыру жөнiндегi айналымға:   
      1) Қазақстан Республикасының аумағынан экспортталатын және Қазақстан Республикасының аумағына импортталатын тауарларды, оның iшiнде почтаны тасымалдауға;   
      2) Қазақстан Республикасының аумағы бойынша транзит жүктерiн тасымалдауға;   
      3) халықаралық қатынаста жолаушылар мен багаж тасымалдауға нөлдiк ставкамен салық салынады.   
      РҚАО-ның ескертпесi!  
      2-тармақ 2011.01.01 бастап қолданысқа енгiзiледi.  
      2. Егер тасымалдауды ресiмдеу осы баптың 3-тармағында белгiленген бiрыңғай халықаралық тасымалдау құжаттарымен жүзеге асырылған болса, осы баптың 1-тармағының мақсаты үшiн тасымалдау халықаралық тасымалдау деп есептеледi.  
      3. Осы баптың мақсаттары үшiн:   
      1) жүктердi тасымалдау кезiнде:   
      халықаралық автомобиль қатынасында – тауар-көлiк жүкқұжаты;   
      халықаралық және мемлекетаралық темiржол көлiгi қатынасында – бiрыңғай үлгiдегi жүкқұжаты;   
      әуе көлiгiнде – жүкқұжаты;  
      теңiз көлiгiнде - коносамент немесе теңiз жүк құжаты;  
      магистральдық құбыр жүйесi бойынша:  
      РҚАО-ның ескертпесi!  
      Осы абзац 2011.01.01 бастап қолданысқа енгiзiледi.  
      есеп-қисап кезеңi iшiнде экспорттың және iшкi тұтыну үшiн шығарудың кедендiк рәсiмдерiне орналастырылған тауарларға декларацияның көшiрмесi не есеп-қисап кезеңi iшiнде кедендiк транзиттiң кедендiк рәсiмiне орналастырылған тауарларға декларация;  
      РҚАО-ның ескертпесi!  
      Осы абзац 2011.01.01 бастап қолданысқа енгiзiледi.  
      орындалған жұмыстардың актiлерi, сатушыдан не көрсетiлген жүктердi бұдан бұрын жеткiзудi жүзеге асырған басқа да тұлғалардан сатып алушыға не көрсетiлген жүктердi одан әрi жеткiзудi жүзеге асыратын басқа да тұлғаларға жүктердi қабылдап алу-тапсыру актiлерi;  
      шот-фактуралар;   
      2) жолаушылар мен багажды тасымалдау кезiнде:   
      автомобиль көлiгiмен:   
      тұрақты тасымалдау кезiнде – Қазақстан Республикасында сатылған жол жүру билеттерiн сату туралы есеп, сондай-ақ жол жүру бойындағы автовокзалдар (автостанциялар) жасаған жолаушылар билеттерi туралы есеп айырысу ведомостары;   
      тұрақты емес тасымалдау кезiнде – жолаушылардың тiзiмi;   
      темiржол көлiгiмен:   
      Қазақстан Республикасында сатылған жол жүру, тасымалдау және почта құжаттарын сату туралы есеп;   
      халықаралық қатынаста Қазақстан Республикасында сатылған жолаушылар билеттерi туралы есеп айырысу ведомосы;   
      темiржол әкiмшiлiктерi арасындағы жолаушылар тасымалдау үшiн өзара есеп айырысу жөнiндегi баланстық ведомость және жол жүру мен тасымалдау құжаттарын ресiмдеу туралы есеп;   
      әуе көлiгiмен:   
      бас декларация;   
      жолаушы манифесi;   
      карго-манифест;   
      лоджит (орталық-тиеу кестесi);   
      жинақтау-тиеу ведомосы (жол жүру билетi мен багаж квитанциясы) бiрыңғай халықаралық тасымалдау құжаттары болып табылады.  
      *Ескерту. 244-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2012.01.09* N 535-IV *(2011.01.01 бастап қолданысқа енгiзiледi) Заңдарымен.*

**244-1-бап. Халықаралық ұшуды, халықаралық әуемен**  
                  **тасымалдауды орындайтын шетелдiк**  
                  **авиакомпаниялардың әуе кемелерiне май құю**  
                  **кезiнде әуежайлар жүзеге асыратын**  
                  **жанар-жағармай материалдарын өткiзуге**  
                  **салық салу**

      1. Халықаралық ұшуды, халықаралық әуемен тасымалдауды орындайтын шетелдiк авиакомпаниялардың әуе кемелерiне май құю кезiнде әуежайлар жүзеге асыратын жанар-жағармай материалдарын өткiзу бойынша айналымға нөлдiк ставкамен салық салынады.  
      Осы баптың ережелерi халықаралық ұшуды, халықаралық әуемен тасымалдауды орындайтын шетелдiк авиакомпаниялардың әуе кемелерiне май құю кезiнде жанар-жағармай материалдарын өткiзетiн халықаралық әуежайларға қатысты қолданылады.  
      2. Осы баптың мақсаттары үшiн:  
      1) кеден одағына мүше мемлекеттердi қоса алғанда, шет мемлекеттердiң авикомпаниялары шетелдiк авиакомпаниялар деп танылады;  
      2) әуе кемесiнiң шет мемлекет шекарасын кесiп өтуi кезiнде әуе кемесiнiң ұшуы халықаралық ұшу деп танылады;  
      3) тасымалдауда немесе қайта тиеуде үзiлiстiң болуына немесе болмауына қарамастан, тасымалдауды орындау кезiнде жөнелту және межелi пункттерi:  
      екi немесе одан да көп мемлекеттiң аумағында;  
      егер екiншi мемлекет аумағында аялдау көзделсе, бiр мемлекет аумағында орналасқан әуемен тасымалдау халықаралық әуемен тасымалдау деп танылады.  
      Егер жөнелту және межелi пункттерi Қазақстан Республикасының аумағы болып табылса, осы тармақтың бiрiншi бөлiгi 3) тармақшасы үшiншi абзацының ережесi қолданылмайды.  
      3. Халықаралық ұшуды, халықаралық әуемен тасымалдауды орындайтын шетелдiк авиакомпаниялардың әуе кемелерiне май құю кезiнде әуежайлар жүзеге асыратын жанар-жағармай материалдарын өткiзу кезiнде нөлдiк ставкамен салық салынатын айналымдарды растайтын құжаттар мыналар болып табылады:  
      1) тұрақты рейстердi жүзеге асыру кезiнде - әуежайдың шетелдiк авиакомпаниямен жанар-жағармай материалдарын өткiзудi көздейтiн және (немесе) қамтитын шарты;  
      тұрақты емес рейстердi жүзеге асыру кезiнде - шетелдiк авиакомпанияның өтiнiмi және (немесе) әуежайдың шетелдiк авиакомпаниямен шарты (келiсiмi).  
      Бұл ретте, өтiнiмде мынадай мәлiметтер көрсетiлуге тиiс:  
      өзi тiркелген мемлекеттi көрсете отырып, авиакомпанияның атауы;  
      әуе кемесiне май құю үшiн қажеттi жанар-жағармай материалдарының болжамды мөлшерi;  
      әуе кемесiнiң болжамды қону күнi.  
      Форс-мажорлық жағдайлар салдарынан шетелдiк әуе кемесi қонған кезде осы тармақшада көзделген өтiнiм толтырылмайды.  
      Осы тармақшаның мақсаттары үшiн:  
      Қазақстан Республикасының әуе кеңiстiгiн пайдалану және авиация қызметi туралы Қазақстан Республикасының заңнамасында белгiленген тәртiппен бекiтiлген кестеге сәйкес орындалатын рейс тұрақты рейс деп танылады;  
      тұрақты рейс айқындамасына кiрмейтiн рейс тұрақты емес рейс деп танылады;  
      2) мынадай мәлiметтер көрсетiлуге тиiстi шетелдiк әуе кемесiне май құюға қойылатын талап:  
      авиакомпанияның атауы;  
      құйылған жанар-жағармай материалдарының мөлшерi;  
      әуе кемесiне май құйылған күн;  
      әуе кемесi командирiнiң немесе шетелдiк авиакомпания өкiлiнiң және май құюды жүзеге асырған әуежайдың тиiстi қызметi қызметкерiнiң қолдары;  
      3) кеден одағына мүше мемлекеттерге жүзеге асырылатын халықаралық ұшуды, халықаралық әуемен тасымалдауды қоспағанда, халықаралық ұшуды, халықаралық әуемен тасымалдауды орындайтын шетелдiк әуе кемелерiне май құю кезiнде - кеден органының белгiсi бар тауарлар тiзбесi қоса берiлетiн көлiктiк (тасымалдау), коммерциялық және (немесе) өзге де құжаттар;  
      4) әуежай өткiзген жанар-жағармай материалдары үшiн шетелдiк авиакомпанияның ақы төлеу фактiсiн растайтын құжат;  
      5) шетелдiк әуе кемесiне май құю бойынша орындалған жұмыстардың актiсi;  
      6) қайтаруға ұсынылған қосылған құн салығы сомаларының дұрыстығын растау бойынша тақырыптық тексеру жүргiзуге қатысатын азаматтық авиация саласындағы уәкiлеттi органның лауазымды адамының шетелдiк авиакомпания әуе кемесiнiң рейстi жүзеге асыру фактiсiн және азаматтық авиация саласындағы уәкiлеттi органның келiсiмiмен уәкiлеттi орган бекiткен нысанда және тәртiппен өткiзiлген жанар-жағармай материалдарының (авиакомпаниялар бойынша) мөлшерiн растайтын қорытындысы.  
      *Ескерту. Кодекс 244-1-баппен толықтырылды - ҚР 2010.11.26* № 356-IV *(2011.01.01 бастап қолданысқа енгiзiледi) Заңымен.*

**244-2-бап. Арнайы экономикалық аймақтың аумағына**  
                  **өткiзiлетiн тауарларға салық салу**

      1. Қазақстан Республикасының Үкiметi айқындаған тауарлар тiзбесi бойынша арнайы экономикалық аймақтарды құру мақсатына сай келетiн қызметтi жүзеге асыру кезiнде толығымен тұтынылатын тауарларды арнайы экономикалық аймақтың аумағына өткiзуге нөлдiк ставка бойынша қосылған құн салығы салынады.  
      Осы баптың мақсаттары үшiн осы тармақтың бiрiншi бөлiгiнде көрсетiлген тауарлар деп еркiн кедендiк аймақ кедендiк рәсiмiмен орналастырылатын (орналастырылған) және кедендiк бақылаудағы тауарлар түсiнiледi.  
      2. Арнайы экономикалық аймақтарды құру мақсаттарына сай келетiн қызметтi жүзеге асыру кезiнде толығымен тұтынылатын тауарларды өткiзу кезiнде нөлдiк ставка бойынша салық салынатын айналымды растайтын құжаттар мыналар болып табылады:  
      1) қызметiн арнайы экономикалық аймақтардың аумағында жүзеге асыратын ұйымдармен тауарларды беруге жасалған шарт (келiсiмшарт);  
      2) еркiн кедендiк аймақ кедендiк рәсiмi бойынша тауарлар шығаруды жүзеге асыратын кеден органының белгiлерi бар тауарлар тiзбесi қоса берiлген тауарларға арналған декларациялардың және (немесе) көлiктiк (тасымалдау), коммерциялық және (немесе) өзге де құжаттардың көшiрмелерi;  
      3) осы баптың 1) тармақшасында көрсетiлген ұйымдарға тауарларды тиеп-жөнелтудi растайтын тауарлардың iлеспе құжаттарының көшiрмелерi;  
      4) осы тармақтың 1) тармақшасында көрсетiлген ұйымдардың тауарларды алуын растайтын құжаттардың көшiрмелерi.  
      3. Арнайы экономикалық аймақтың аумағына өткiзiлетiн тауарларды берушiлерге қосылған құн салығының асып кеткен сомасын қайтару арнайы экономикалық аймақтың аумағындағы салық органынан растау алынғаннан кейiн арнайы экономикалық аймақты құру мақсаттарына сай келетiн қызметтi жүзеге асыру кезiнде iс жүзiнде тұтынылған әкелiнген тауарлар бөлiгiнде жүргiзiледi. Арнайы экономикалық аймақтардың аумағындағы салық органының сұратуы бойынша тиiстi арнайы экономикалық аймақтың басқару органы беретiн арнайы экономикалық аймақты құру мақсаттарына сай келетiн қызметтi жүзеге асыру кезiнде әкелiнген тауарлардың пайдаланылуы туралы құжат растау үшiн негiз болып табылады.  
      4. Арнайы экономикалық аймақтың басқарушы компаниясы арнайы экономикалық аймақтарды құру мақсаттарына сай келетiн қызметтi жүзеге асыру кезiнде әкелiнген тауарлардың iс жүзiнде тұтынылуы туралы құжатты бередi.  
      Осы тармақтың бiрiншi бөлiгiнде көрсетiлген құжат қаржылық қамтамасыз ету болған кезде берiледi.  
      Осы тармақтың бiрiншi бөлiгiнде көрсетiлген құжатта қамтылған мәлiметтердiң дұрыс еместiгi анықталған жағдайда бюджет шығындары қаржылық қамтамасыз ету есебiнен өтеледi.  
      Бюджет шығындарын өтеу мақсаттары үшiн қалыптастырылатын қаржылық қамтамасыз ету мынадай тәсiлдермен:  
      ақшамен;  
      банк кепiлдiгiмен;  
      кепiлдемемен;  
      мүлiк кепiлiмен;  
      сақтандыру шартымен жүргiзiледi.  
      Басқарушы компания қаржылық қамтамасыз етудi қалыптастырудың кез келген тәсiлiн, оның iшiнде екi немесе бiрнеше тәсiлдi бiрiктiрiп қолдану жолымен таңдап алуға құқылы.  
      5. Арнайы экономикалық аймақтың басқарушы компаниясы арнайы экономикалық аймақтың аумағындағы салық органына арнайы экономикалық аймақтың басқарушы компаниясында республикалық бюджет туралы заңда белгiленген кемiнде 205 000 еселiк айлық есептiк көрсеткiшке барабар сомадағы қаржылық қамтамасыз етудiң болуын растайтын құжаттарды ұсынады.  
      Қаржылық қамтамасыз етудi қалыптастырудың, басқарушы компанияда осындай қамтамасыз етудiң болуын растайтын құжаттарды беру тәртiбiн, сондай-ақ бюджет шығындарын қаржылық қамтамасыз ету қаражаты есебiнен өтеу тәртiбiн Қазақстан Республикасының Үкiметi айқындайды.  
      *Ескерту. Кодекс 244-2-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**244-3-бап. «Астана – жаңа қала» арнайы экономикалық**  
                  **аймағының аумағына өткiзiлетiн тауарларға салық**  
                  **салу ерекшелiктерi**

      1. Егер осы Кодекстiң 244-2-бабында өзгеше көзделмесе, «Астана – жаңа қала» арнайы экономикалық аймағының аумағына Қазақстан Республикасының Үкiметi айқындаған тауарлар тiзбесi бойынша жобалау-сметалық құжаттамаға сәйкес инфрақұрылым объектiлерiн, ауруханаларды, емханаларды, мектептердi, балабақшаларды, мұражайларды, театрларды, жоғары және орта оқу орындарын, кiтапханаларды, оқушылар сарайларын, спорт кешендерiн, әкiмшiлiк және тұрғын үй кешендерiн салу және пайдалануға беру үдерiсiнде толығымен тұтынылатын тауарларды өткiзуге нөлдiк ставка бойынша қосылған құн салығы салынады.  
      Осы баптың мақсаттары үшiн құрылыс үдерiсiнде толығымен тұтынылатын тауарлар деп мұндай тауарларды еркiн кедендiк аймақ кедендiк рәсiмiмен орналастыру және олардың кедендiк бақылауда болуы шартымен инфрақұрылым объектiлерiн, ауруханаларды, емханаларды, мектептердi, балабақшаларды, мұражайларды, театрларды, жоғары және орта оқу орындарын, кiтапханаларды, оқушылар сарайларын, спорт кешендерiн, әкiмшiлiк және тұрғын үй кешендерiн салу үдерiсiне тiкелей тартылған тауарлар (электр энергиясын, бензиндi, дизель отыны мен суды қоспағанда) түсiнiледi.  
      2. Осы бапқа сәйкес нөлдiк ставка бойынша салық салынатын айналымдарды растайтын құжаттар мыналар болып табылады:  
      1) «Астана – жаңа қала» арнайы экономикалық аймағының аумағында осы баптың 1-тармағында көрсетiлген объектiлер құрылысын жүзеге асыратын ұйымдармен тауарларды беруге арналған шарт (келiсiмшарт);  
      2) еркiн кедендiк аймақ кедендiк рәсiмi бойынша тауарлар шығаруды жүзеге асыратын кеден органының белгiлерi бар тауарлар тiзбесi қоса берiлген тауарларға арналған декларациялардың және (немесе) көлiктiк (тасымалдау), коммерциялық және (немесе) өзге де құжаттардың көшiрмелерi;  
      3) осы тармақтың 1) тармақшасында көрсетiлген ұйымдарға тауарларды тиеп-жөнелтудi растайтын тауарға iлеспе құжаттардың көшiрмелерi;  
      4) осы тармақтың 1) тармақшасында көрсетiлген ұйымдардың тауарларды алуын растайтын құжаттардың көшiрмелерi.  
      3. «Астана – жаңа қала» арнайы экономикалық аймағының аумағына өткiзiлетiн тауарларды берушiлерге қосылған құн салығының артығын қайтару, осы бапқа сәйкес «Астана – жаңа қала» арнайы экономикалық аймағының аумағындағы салық органынан растау алғаннан кейiн инфрақұрылым объектiлерiн, ауруханаларды, емханаларды, мектептердi, балабақшаларды, мұражайларды, театрларды, жоғары және орта оқу орындарын, кiтапханаларды, оқушылар сарайларын, спорт кешендерiн, әкiмшiлiк және тұрғын үй кешендерiн салу үдерiсiнде әкелiнген, iс жүзiнде тұтынылған тауарлар бөлiгiнде жүргiзедi. «Астана – жаңа қала» арнайы экономикалық аймағының аумағындағы салық органының сұратуы бойынша астананың жергiлiктi атқарушы органы беретiн, инфрақұрылым объектiлерiн, ауруханаларды, емханаларды, мектептердi, балабақшаларды, мұражайларды, театрларды, жоғары және орта оқу орындарын, кiтапханаларды, оқушылар сарайларын, спорт кешендерiн, әкiмшiлiк және тұрғын үй кешендерiн салу үдерiсiнде әкелiнген тауарлардың iс жүзiнде тұтынылуы туралы құжат растау үшiн негiз болып табылады.  
      *Ескерту. Кодекс 244-3-баппен толықтырылды - ҚР 2011.07.21* № 470-IV *(2012.01.01 бастап қолданысқа енгiзiледi) Заңымен.*

**244-4-бап. Тазартылған алтынға салық салу**

      1. Алтын өндiрудi және шығаруды жүзеге асыратын салық төлеушiлердiң алтын-валюта активтерiн толықтыру үшiн өз өндiрiсi шикiзатынан тазартылған алтынды Қазақстан Республикасының Ұлттық Банкiне өткiзуi бойынша айналымға нөлдiк мөлшерлеме бойынша қосылған құн салығы салынады.  
      2. Мыналар:  
      1) салық төлеушi мен Қазақстан Республикасының Ұлттық Банкi арасында жасалған алтын-валюта активтерiн толықтыру үшiн тазартылған алтынды сатып алу-сатудың жалпы талаптары туралы шарт;  
      2) Қазақстан Республикасының Ұлттық Банкiне өткiзiлген тазартылған алтын құнын растайтын құжаттардың көшiрмесi;  
      3) тазартылған алтын саны көрсетiле отырып, Қазақстан Республикасы Ұлттық Банкiнiң тазартылған алтынды алғанын растайтын құжаттардың көшiрмесi осы баптың 1-тармағында көрсетiлген, нөлдiк мөлшерлеме бойынша салық салынатын айналымдарды растайтын құжаттар болып табылады.  
      *Ескерту. Кодекс 244-4-баппен толықтырылды - ҚР 2012.01.09* N 535-IV *(2012.01.01 бастап қолданысқа енгiзiледi) Заңымен.*

**245-бап. Жекелеген жағдайларда салық салу**

      1. Нөлдiк ставка бойынша қосылған құн салығы Қазақстан Республикасының аумағында жер қойнауын пайдалануға арналған келiсiмшарт шеңберiнде қызметiн жүзеге асыратын, сол келiсiмшарттың талаптарына сәйкес импортталатын тауарлары қосылған құн салығынан босатылатын салық төлеушiлерге өзi өндiрген тауарларды өткiзу бойынша айналымға салынады.   
      Егер, жер қойнауын пайдалануға арналған келiсiмшартта қосылған құн салығынан босатылатын импортталатын тауарлар тiзбесi айқындалған болса, нөлдiк ставка бойынша осы тiзбеде көрсетiлген тауарларды өткiзу бойынша айналымдарға салық салынады.   
      Осы баптың мақсатында қосылған құн салығын төлеушiнiң өзi өндiрген және өндiрiс процесiнде пайдаланылған және өндiрiлген өнiмнiң (тауардың) құрамына кiрген, кеден одағының кеден заңнамасында және (немесе) Қазақстан Республикасының кеден заңнамасында көзделген жеткiлiктi қайта өңдеу өлшемдерiне сәйкес келетiн шикiзаттар мен материалдар кодының алғашқы төрт таңбасының кез келгенiнiң деңгейiнен ерекшеленетiн сыртқы экономикалық қызметтiң тауарлық номенклатурасының коды бар өнiм (тауар) өзi өндiрген тауар болып танылады.   
      Осы бапта аталған салық төлеушiлердiң тiзбесiн Қазақстан Республикасының Үкiметi бекiтедi.   
      2. Осы баптың 1-тармағында аталған салық төлеушiлерге:   
      1) берiлетiн тауарлардың жер қойнауын пайдалану келiсiмшартының жұмыс бағдарламасын орындауға арналғанын шартта көрсете отырып, жер қойнауын пайдалану келiсiмшартының талаптарына сәйкес импортталатын тауарлар қосылған құн салығынан босатылатын келiсiмшарт шеңберiнде қызметiн Қазақстан Республикасының аумағында жүзеге асыратын салық төлеушiлерге тауарлар беру шарты;   
      2) салық төлеушiлерге тауарлардың тиеп жөнелтiлгенiн растайтын тауардың iлеспе құжаттарының көшiрмелерi;   
      3) салық төлеушiлердiң тауарларды алғанын растайтын құжаттардың көшiрмелерi тауарлардың өткiзiлгенiн растайтын құжаттар болып табылады.  
      *Ескерту. 245-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**32-тарау. САЛЫҚ САЛЫНАТЫН ИМПОРТ**

**246-бап. Салық салынатын импорттың айқындамасы**

      Кеден одағының кеден заңнамасына және (немесе) Қазақстан Республикасының кеден заңнамасына сәйкес декларациялануға жататын, кеден одағының аумағына әкелiнетiн немесе әкелiнген тауарлар (осы Кодекстiң 255-бабына сәйкес қосылған құн салығынан босатылғандарын қоспағанда) салық салынатын импорт болып табылады.  
      *Ескерту. 246-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**247-бап. Салық салынатын импорт мөлшерi**

      Салық салынатын импорт мөлшерiне кеден одағының кеден заңнамасына және (немесе) Қазақстан Республикасының кеден заңнамасына сәйкес айқындалатын импортталатын тауарлардың кедендiк құны, сондай-ақ, импортқа қосылған құн салығын қоспағанда, Қазақстан Республикасына тауарлар импорты кезiндегi салық және бюджетке төленетiн кеден төлемдерiнiң сомалары кiредi.   
       *Ескерту. 247-бапқа өзгерту енгiзiлдi - ҚР 2009.07.04* N 167-IV *(2009.01.01. бастап қолданысқа енгiзiледi), 2010.06.30* N 297-IV*(2010.07.01 бастап қолданысқа енгiзiледi) Заңдарымен.*

**33-тарау. ҚОСЫЛҒАН ҚҰН САЛЫҒЫНАН БОСАТЫЛҒАН АЙНАЛЫМДАР**   
**ЖӘНЕ ИМПОРТ**

**248-бап. Қосылған құн салығынан босатылған, өткiзу орны**  
                **Қазақстан Республикасы болып табылатын**  
                **тауарларды, жұмыстарды, көрсетiлетiн қызметтердi**  
                **өткiзу бойынша айналымдар**

*Ескерту. 248-баптың тақырыбы жаңа редакцияда - ҚР 2010.06.30* N 297-IV *(2011.01.01 бастап қолданысқа енгiзiледi) Заңымен.*

      Өткiзу орны Қазақстан Республикасы болып табылатын мынадай тауарларды, жұмыстарды, қызмет көрсетулердi:  
      1) почта төлемақысының мемлекеттiк белгiлерiн;  
      2) акциздiк маркаларды (осы Кодекстiң 653-бабына сәйкес акцизделетiн тауарларды таңбалауға арналған есепке алу-бақылау маркаларын);  
      3) уәкiлеттi мемлекеттiк органдар жүзеге асыратын, соларға байланысты мемлекеттiк баж алынатын қызмет көрсетулердi;  
      4) Қазақстан Республикасының заңнамасына сәйкес мемлекет мұқтаждары үшiн сатып алынған мүлiктi;  
      5) Қазақстан Республикасының заңнамасына сәйкес мемлекеттiк мекемелерге немесе мемлекеттiк кәсiпорындарға өтеусiз негiзде берiлетiн негiзгi құралдарды, жылжымайтын мүлiкке салынған инвестицияларды, материалдық емес және биологиялық активтердi;  
      6) жерлеу бюроларының салт-жора қызмет көрсетулерiн, зираттар мен крематорийлердiң қызмет көрсетулерiн;  
      7) лотереяларды тарату жөнiндегi қызмет көрсетулердi қоспағанда, лотереялық билеттердi;  
      8) төлем қарточкаларымен және электрондық ақшамен жасалатын операциялар бойынша есеп-қисаптарды қатысушыларға жинау, өңдеу және таратып беру жөнiнде қызмет көрсетулердi қоса алғанда, есеп-қисаптарға қатысушылар арасында ақпараттық және технологиялық өзара iс-қимылды қамтамасыз ету бойынша қызмет көрсетулердi;  
      9) Қазақстан Республикасының кеден аумағына "Қазақстан Республикасының кеден аумағында тауарларды қайта өңдеу" кеден режимiнде әкелiнген тауарларды қайта өңдеу және (немесе) жөндеу жөнiндегi қызмет көрсетулердi;  
      10) осы Кодекстiң 244-бабына сәйкес халықаралық болып табылатын тасымалдауға байланысты жұмыстар мен қызмет көрсетулердi, атап айтқанда: Қазақстан Республикасының аумағынан экспортталатын, Қазақстан Республикасының аумағына импортталатын тауарларды, оның iшiнде почтаны, сондай-ақ транзиттiк жүктердi тиеу, түсiру, қайта тиеу (ағызу-құю), жөнелту жөнiндегi, кеден одағының кедендiк шекарасынан өту кезiнде вагондарды арбаларға немесе енi басқа дөңгелек жұптарға ауыстыру жөнiндегi жұмыстарды, қызмет көрсетулердi; әуежай қызметiне техникалық және аэронавигациялық қызмет көрсетулер жөнiндегi қызмет көрсетулердi; халықаралық рейстерге қызмет көрсету жөнiнде теңiз айлақтарындағы қызмет көрсетулердi;  
      11) тұрғын үй қорын басқару, ұстау мен пайдалану жөнiндегi қызмет көрсетулердi;  
      12) ұлттық валюта банкноттары мен монеталарын;  
      13) егер мүгедектердiң қоғамдық бiрлестiктерi, сондай-ақ өндiрiстiк ұйымдар мына шарттарға сәйкес келсе:   
      осындай өндiрiстiк ұйымдардың қызметкерлерi жалпы санының кемiнде 51 процентiн мүгедектер құраса;   
      мүгедектерге еңбекақы төлеу бойынша шығыстар еңбекақы төлеу бойынша жалпы шығыстардың кемiнде 51 процентiн (есту, сөйлеу, көру қабiлетiнен айрылған мүгедектер жұмыс iстейтiн мамандандырылған ұйымдарда - кемiнде 35 процентiн) құраса, осындай бiрлестiктер мен ұйымдардың, сауда-делдалдық қызметтен түскен тауарларды, жұмыстарды, көрсетiлетiн қызметтердi өткiзу бойынша айналымдарынан және акцизделетiн тауарларды өндiру мен өткiзу бойынша айналымдардан басқа, тауарларын, жұмыстарын, қызмет көрсетулерiн;  
      14) *алып тасталды - ҚР 2010.06.30* N 297-IV *(2011.01.01 бастап қолданысқа енгiзiледi) Заңымен;*  
      15) егер мәмiле шарттарында салық төлеушiнiң өткiзген тауарларының, орындаған жұмыстарының, қызмет көрсетулерiнiң сапасына кепiлдiк беру көзделсе, тауарларды пайдаланудың мәмiледе белгiленген кепiлдiк мерзiмi кезеңiнде, олардың қосалқы бөлшектерi мен бөлшектерiнiң құнын қоса алғанда, оларды өтеусiз жөндеу және (немесе) оларға техникалық қызмет көрсету бойынша жұмыстарды, қызмет көрсетулердi;  
      РҚАО-ның ескертпесi!  
      16) тармақша 2012.01.01 бастап қолданысқа енгiзiледi.  
      16) егер осы Кодекстiң 244-4-бабында өзгеше белгiленбесе, тазартылған қымбат бағалы металдарды – өз өндiрiсi шикiзатынан дайындалған алтынды, платинаны;  
      16-1) егер осы Кодекстiң 244-4-бабында өзгеше белгiленбесе, бiр мезгiлде мынадай талаптарға сәйкес болған:  
      қосылған құн салығы бойынша салық кезеңi iшiнде өткiзiлген инвестициялық алтынның жалпы салмағы 32 троя унциясынан аспайтын;  
      қосылған құн салығы бойынша салық кезеңi iшiнде өткiзiлген инвестициялық алтынның жалпы құны мынадай:  
      өткiзiлген инвестициялық алтынның салмағын  
      өткiзу күнiне Лондон қымбат бағалы металдар нарығы қауымдастығы белгiлеген алтынның таңертеңгi фиксингiне (бағаның бағамдалуы)  
      көбейту  
      өткiзу күнiне белгiленген валюта айырбастаудың нарықтық бағамына  
      көбейту  
      тәртiбiмен есептелген сомаларды жинақтау жолымен қалыптасқан сомадан аспайтын кезде инвестициялық алтынды өткiзу бойынша айналымдар қосылған құн салығынан босатылады.  
      Осы тармақшаның ережелерi инвестициялық алтынды:  
      құймалар;  
      пластиналар;  
      Қазақстан Республикасының Ұлттық Банкi шығарған алтын монеталар нысанында өткiзу кезiнде қолданылады;  
      17) осы Кодекстiң 411 және 420-баптарында аталған қызмет түрлерi бойынша қызмет көрсетулердi;  
      18) осы Кодекстiң 249-254-баптарында аталғандарды;  
      19) нотариаттық iс-әрекеттердi, адвокаттық қызметтi жүзеге асыру бойынша қызмет көрсетулердi;  
      20) мыналар:   
      ұлттық басқарушы холдинг;   
      дауыс беретiн акцияларының 100 процентi ұлттық басқарушы холдингке тиесiлi заңды тұлғалар төлемдiк, оралымдылық және қайтарымдық жағдайларында жүзеге асыратын ақшалай нысандағы қарыз операциялары.  
      Аталған заңды тұлғалардың тiзбесiн Қазақстан Республикасының Үкiметi бекiтедi;  
      21) бажсыз сауда дүкенiнiң кеден режимiне орналастырылған тауарларды өткiзу бойынша айналымдар;  
      РҚАО-ның ескертпесi!  
      22) тармақша 2011.01.01 бастап қолданысқа енгiзiледi және 2016.01.01 дейiн қолданыста болады (ҚР 2010.03.19 № 258-IV Заңының 2-бабын қараңыз).  
      22) Қазақстан Республикасындағы табысы аз азаматтарды қолдауға (оларға көмек көрсетуге) бағытталған, Қазақстан Республикасы қатысушысы болып табылатын үкiметаралық келiсiм шеңберiндегi грант қаражаты есебiнен көрсетiлетiн резидент еместiң қызметтер көрсетуi қосылған құн салығынан босатылады.  
      *Ескерту. 248-бапқа өзгерiс енгiзiлдi - ҚР 2009.11.16* N 200-IV*(2010.01.01 бастап қолданысқа енгiзiледi), 2010.03.19* № 258-IV *(2011.01.01 бастап қолданысқа енгiзiледi және 2016.01.01 дейiн қолданыста болады), 2010.06.30* N 297-IV*(қолданысқа енгiзiлу тәртiбiн* 2-баптан *қараңыз), 2011.07.21* N 356-IV *(2011.01.01 бастап қолданысқа енгiзiледi), 2011.07.21* N 466-IV *(2012.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2012.01.09* N 535-IV *(2012.01.01 бастап қолданысқа енгiзiледi) Заңдарымен.*

**249-бап. Жерге және тұрғын үй ғимараттарына байланысты**   
                **айналымдар**

      1. Тұрғын үй ғимаратын (тұрғын үй ғимаратының бiр бөлiгiн) өткiзу және (немесе) осындай ғимаратты (ғимараттың бiр бөлiгiн) жалға беру, оның iшiнде қосалқы жалға беру, мыналарды:   
      1) қонақ үй қызмет көрсетулерi үшiн пайдаланылатын тұрғын үй ғимаратын (тұрғын үй ғимаратының бiр бөлiгiн) өткiзудi және (немесе) жалға берудi;   
      2) қонақ үйде тұру бойынша қызмет көрсетулердi қоспағанда, қосылған құн салығынан босатылады.  
      РҚАО-ның ескертпесi!  
      2) тармақшаны қоспағанда, 2-тармақ ҚР 2008.12.10 N 100-IV Заңына сәйкес 2003.01.01 бастап қолданысқа енгiзiледi.  
      2. Егер осы тармақта өзгеше көзделмесе, жер учаскесiн иелену және (немесе) пайдалану және (немесе) оған билiк ету құқығын беру және (немесе) жер учаскесiн жалға, оның iшiнде қосалқы жалға беру қосылған құн салығынан босатылады.  
      Мыналар:   
      1) автомобильдердi, сондай-ақ өзге де көлiк құралдарын қоюға немесе сақтауға жер учаскесiн беру үшiн төлем;   
      2) қонақ үй қызметiн көрсету үшiн пайдаланылатын тұрғын үй ғимараты (тұрғын үй ғимаратының бiр бөлiгi), тұрғын үй ғимаратына жатпайтын (жатқызылмайтын) ғимараты (ғимараттың бiр бөлiгi) орналасқан жер учаскесiн иелену және (немесе) пайдалану және (немесе) оған билiк ету құқығын беру, сондай-ақ осындай жер учаскесiн жалға беру, оның iшiнде қосалқы жалға беру қосылған құн салығынан босатылмайды.  
      *Ескерту. 249-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**250-бап. Қосылған құн салығынан босатылатын қаржылық**  
                **операциялар**

*Ескерту. 250-баптың тақырыбы жаңа редакцияда - ҚР 2010.06.30* N 297-IV *(2011.01.01 бастап қолданысқа енгiзiледi) Заңымен.*

      1. Осы баптың 2-тармағында көзделген қаржылық операциялар қосылған құн салығынан босатылады.  
      2. Қосылған құн салығынан босатылатын қаржылық операцияларға:   
      1) қаржы нарығын және қаржы ұйымдарын реттеу мен қадағалау жөнiндегi уәкiлеттi мемлекеттiк органның немесе Қазақстан Республикасы Ұлттық Банкiнiң лицензиясы негiзiнде банктер және банк операцияларының жекелеген түрлерiн жүзеге асыратын ұйымдар жүргiзетiн мынадай банк операциялары және өзге де операциялар, сондай-ақ Қазақстан Республикасының заңнамалық актiлерiнде белгiленген өкiлеттiктер шегiнде өзге де заңды тұлғалар лицензиясыз жүргiзетiн операциялар:   
      депозиттердi қабылдау, жеке тұлғалардың банк шоттарын ашу және жүргiзу;   
      депозиттердi қабылдау, заңды тұлғалардың банк шоттарын ашу және жүргiзу;   
      банктер мен банк операцияларының жекелеген түрлерiн жүзеге асыратын ұйымдардың корреспонденттiк шоттарын ашу және жүргiзу;   
      жеке және заңды тұлғалардың өздерiне тиесiлi тазартылған қымбат бағалы металдардың және қымбат бағалы металдардан жасалған монеталардың нақты мөлшерi көрсетiлген металл шоттарын ашу және жүргiзу;   
      аударым операциялары;   
      банктiк қарыз операциялары;   
      кассалық операциялар;   
      шетел валютасымен айырбас операцияларын ұйымдастыру;   
      төлем құжаттарын (вексельдердi қоспағанда) инкассоға қабылдау;   
      аккредитив ашу (ұсыну) және оны растау және ол бойынша мiндеттемелердi орындау;   
      банктердiң ақшалай нысанда орындау көзделетiн банк кепiлдiктерiн беруi;   
      банктердiң үшiншi тұлғалар үшiн ақшалай нысанда орындау көзделетiн банк кепiлгерлiгiн және өзге де мiндеттемелердi беруi;   
      банктер жүзеге асыратын факторингтiк және форфейтингтiк операциялар;   
       1-1) ислам банкiнiң қаржы нарығын және қаржылық ұйымдарды реттеу мен қадағалау жөнiндегi уәкiлеттi мемлекеттiк органның лицензиясы негiзiнде жүзеге асырылатын мынадай банк операциялары:   
      жеке және заңды тұлғалардың талап етiлгенге дейiн процентсiз депозиттерiн қабылдау, жеке және заңды тұлғалардың банк шоттарын ашу және жүргiзу;   
      жеке және заңды тұлғалардың инвестициялық депозиттерiн қабылдау;   
      банктiк заем операциялары: ислам банкiнiң мерзiмдiлiк, қайтарымдылық талаптары бойынша және сыйақы алмай ақшалай нысанда кредиттер беруi;   
      2) бағалы қағаздармен жасалатын операциялар;   
      3) бағалы қағаздар нарығына кәсiби қатысушылардың сондай-ақ Қазақстан Республикасының заңнамалық актiлерiне сәйкес бағалы қағаздар нарығындағы кәсiби қызметтi лицензиясыз жүзеге асыратын тұлғалардың қызмет көрсетулерi;   
      4) туынды қаржы құралдарымен жасалатын операциялар;   
      5) сақтандыру (қайта сақтандыру) жөнiндегi операциялар, сондай-ақ сақтандыру (қайта сақтандыру) шарттарын жасасу және орындау бойынша сақтандыру брокерлерiнiң (сақтандыру агенттерiнiң) қызмет көрсетулерi;   
      6) банкаралық клиринг бойынша қызмет көрсетулер ;   
      7) төлем карточкаларымен, электрондық ақшамен, чектермен, вексельдермен, депозиттiк сертификаттармен жасалатын операциялар;   
      8) зейнетақы активтерiн, сондай-ақ Мемлекеттiк әлеуметтiк сақтандыру қорының активтерiн инвестициялық басқару бойынша қызмет көрсетулер ;   
      9) ипотекалық тұрғын үй қарыздары бойынша талап ету құқықтарын басқару бойынша қызмет көрсетулер ;   
      10) жинақтаушы зейнетақы қорларының зейнетақы жарналарын тарту бойынша, зейнетақы активтерiнен алынған инвестициялық табысты бөлу мен есептеу бойынша қызмет көрсетулерi ;   
      11) қатысу үлесiн сату;   
      12) микрокредиттер беру жөнiндегi операциялар;   
      13) ломбардтардың жылжымалы мүлiктi кепiлге алу арқылы қысқа мерзiмдi қарыздар беруi бойынша қызмет көрсетулер ;   
      14) кредиттiк серiктестiктер өз қатысушылары үшiн жүзеге асыратын мынадай операциялар:   
      аударым операциялары: төлемдер және ақша аударымы бойынша тапсырмаларды орындау;   
      қарыз операциялары: төлемдiлiк, мерзiмдiлiк және қайтарымдылық шарттарымен ақшалай нысанда кредиттер беру;   
      кассалық операциялар;   
      кредиттiк серiктестiкке қатысушылардың банктiк шоттарын ашу және жүргiзу;   
      кредиттiк серiктестiкке қатысушылар үшiн ақшалай нысанда орындау көзделетiн кепiлдiктер, кепiлгерлiктер және өзге де мiндеттемелер беру;   
      15) инвестициялық алтынды Қазақстан Республикасы Ұлттық Банкiнiң Кассалық операциялар және құндылықтарды сақтау орталығында және (немесе) екiншi деңгейдегi банктерде Қазақстан Республикасының заңнамасында белгiленген тәртiппен ашылған металл шоттары арқылы өткiзу;  
      16) қарыз бойынша талап ету құқықтарын беру;  
      17) осы баптың 4-тармағында көрсетiлген операциялар жатады.  
      3. Бағалы қағаздармен операцияларды жүзеге асырған, қатысу үлесiн өткiзген кезде өткiзу бойынша айналым бағалы қағаздарды, қатысу үлесiн өткiзу кезiндегi құнның өсiмi ретiнде айқындалады. Құнның өсiмi осы Кодекстiң 87-бабында көзделген тәртiппен айқындалады.   
       4. Ислам банктерiнiң мүлiктi беруi Қазақстан Республикасының банк заңнамасына сәйкес коммерциялық кредит бере отырып, сауда делдалы ретiнде сауда қызметiн қаржыландыру шеңберiнде ислам банкi алуға тиiс табыс бөлiгiнде қосылған құн салығынан босатылады.   
      Осы тармақтың мақсатында ислам банкi алуға тиiс табысқа сатып алушыға өткiзiлетiн тауарға үстеме баға сомасы жатады, ол ислам банкiнiң Қазақстан Республикасының банк заңнамасына сәйкес жасалған коммерциялық кредит туралы шартының талаптарымен айқындалады.   
      Осы тармақтың ережелерi сатып алушы коммерциялық кредит туралы шартты орындаудан бас тартқан кезде ислам банкiнiң тауарды үшiншi тұлғаға өткiзуi жағдайларына қолданылмайды.   
      *Ескерту. 250-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2010.06.30* N 297-IV *(2011.01.01 бастап қолданысқа енгiзiледi), 2011.07.21* N 466-IV *(2012.01.01 бастап қолданысқа енгiзiледi), 2011.07.21* № 467-IV *(2009.01.01 бастап қолданысқа енгiзiледi) Заңдарымен.*

**251-бап. Мүлiктi қаржы лизингiне беру**

      Мүлiктi қаржы лизингiне беру лизинг берушi алуға тиiстi сыйақы сомасы бөлiгiнде мынадай талаптар сақталған жағдайда:   
      1) мұндай беру осы Кодекстiң 78-бабында белгiленген талаптарға сай келсе;   
      2) лизинг алушы мүлiктi негiзгi құрал, жылжымайтын мүлiкке инвестициялар, биологиялық активтер ретiнде алса, қосылған құн салығынан босатылады.

**252-бап. Коммерциялық емес ұйымдар көрсететiн қызметтер**

      Осы Кодекстiң 134-бабының 1-тармағында аталған коммерциялық емес ұйымдар жүзеге асыратын қызмет көрсетулердi өткiзу бойынша айналымдар, егер олар:   
      1) балаларды, қарттарды, соғыс және еңбек ардагерлерiн, мүгедектердi қорғау және әлеуметтiк қамсыздандыру жөнiнде қызмет көрсетулермен; Z0  
      2) дiни ұйымдардың жоралар мен рәсiмдердi жүзеге асыруына, дiни керек-жарақтарын өткiзуiне байланысты болса, қосылған құн салығынан босатылады.

**253-бап. Мәдениет, ғылым және бiлiм беру саласындағы**   
                **қызмет көрсетулер, жұмыстар**

      Мәдениет, ғылым және бiлiм беру саласындағы қызмет көрсетулер, жұмыстар, егер олар мынадай:   
      1) мәдениет саласындағы мемлекеттiк тапсырыс шеңберiнде жүзеге асырылатын әлеуметтiк маңызы бар iс-шараларды, сауықтық мәдени-бұқаралық iс-шараларды өткiзу жөнiндегi;   
      2) мәдени ұйымдар – театрлар, филармониялар, мұражайлар, кiтапханалар, мәдени-демалыс ұйымдары жүзеге асыратын (кәсiпкерлiк қызметтен басқа);   
      3) мектепке дейiнгi тәрбие және оқыту; бастауыш, негiзгi орта, жалпы орта, қосымша бiлiм беру; техникалық және кәсiптiк, орта бiлiмнен кейiнгi, жоғары және жоғары оқу орындарынан кейiнгi кәсiптiк бiлiм беру, қызметтiң осы түрлерiн жүргiзуге құқық беретiн тиiстi лицензиялар бойынша жүзеге асырылатын бiлiм беру;   
      4) мемлекеттiк тапсырысты жүзеге асыруға арналған шарттар негiзiнде жүргiзiлетiн ғылыми-зерттеу жұмыстарына;   
      5) кiтапхана қызметiн көрсету жөнiндегi;   
      6) ақпарат тарату мен насихаттауды қоспағанда, Қазақстан Республикасының заңнамасына сәйкес тарихи-мәдени игiлiк объектiлерiнiң тiзiлiмiне немесе Тарихи және мәдени ескерткiштерiнiң мемлекеттiк тiзiмiне енгiзiлген тарихи-мәдени мұра объектiлерiн және мәдени құндылықтарды сақтау жөнiнде қызмет көрсетулерге, жұмыстарға қатысты болса, қосылған құн салығынан босатылады.

**254-бап. Медициналық және ветеринариялық қызмет**   
                **саласындағы тауарлар мен қызмет көрсетулер**

      1. Медициналық және ветеринариялық қызмет көрсетумен байланысты тауарларды, жұмыстарды, қызмет көрсетулердi өткiзу бойынша айналымдар:   
      1) кез келген нысандағы дәрiлiк заттарды, оның iшiнде дәрiлiк субстанцияларды, сондай-ақ оларды шығаруға арналған материалдар мен жинақтаушы заттарды өткiзген;   
      2) протездiк-ортопедиялық бұйымдарды, сурдотифлотехниканы және медициналық (ветеринариялық) техниканы қоса алғанда, медициналық (ветеринариялық) мақсаттағы бұйымдарды; кез келген нысандағы дәрiлiк заттарды шығаруға арналған материалдар мен жинақтаушы заттарды, оның iшiнде дәрiлiк субстанцияларды, протездiк-ортопедиялық бұйымдарды және медициналық (ветеринариялық) техниканы қоса алғанда, медициналық (ветеринариялық) мақсаттағы бұйымдарды өткiзген;   
      3) косметологиялық, санаториялық-курорттық қызмет көрсетулердi қоспағанда, медициналық (ветеринариялық) қызмет көрсетiлген жағдайларда, қосылған құн салығынан босатылады.   
      2. Осы баптың 1-тармағында көрсетiлген тауарлар мен қызмет көрсетулер тiзбесiн Қазақстан Республикасының Үкiметi бекiтедi.  
      *Ескерту. 254-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**255-бап. Қосылған құн салығынан босатылатын импорт**

      1. Мынадай тауарлар: Z0  
      1) ұлттық және шетелдiк валюта банкноттары мен монеталары (мәдени-тарихи құндылығы бар банкноттар мен монеталардан басқа), сондай-ақ бағалы қағаздар;   
      2) кеден одағының кеден заңнамасына және (немесе) Қазақстан Республикасының кеден заңнамасына сәйкес бекiтiлген тауарларды бажсыз әкелу нормалары бойынша жеке тұлғалар жүзеге асыратын тауарлар;   
      3) акцизделетiн тауарларды қоспағанда, Қазақстан Республикасының Үкiметi айқындайтын тәртiппен гуманитарлық көмек ретiнде әкелiнетiн тауарлар;   
      4) акцизделетiн тауарларды қоспағанда, мемлекет, мемлекеттердiң үкiметтерi, халықаралық ұйымдар желiлерi бойынша, техникалық жәрдем көрсетудi қоса алғанда, қайырымдылық көмек мақсатында әкелiнетiн тауарлар;   
      5) шет мемлекеттiң Қазақстан Республикасында акредиттелген дипломатиялық және оларға теңестiрiлген өкiлдiктерiнiң, шет мемлекеттiң консулдық мекемелерiнiң ресми пайдалануы үшiн, сондай-ақ олармен бiрге тұратын отбасы мүшелерiн қоса алғанда, осы өкiлдiктердiң дипломатиялық және әкiмшiлiк-техникалық персоналына жататын адамдардың, олармен бiрге тұратын отбасы мүшелерiн қоса алғанда, консулдық лауазымды адамдардың, консулдық қызметшiлердiң жеке пайдалануы үшiн әкелiнетiн және Қазақстан Республикасы ратификациялаған халықаралық шарттарға сәйкес салықтан босатылатын тауарлар;  
      6) салық төлеуден босатуды белгiлейтiн кедендiк рәсiмiнде кеден одағының кеден заңнамасына және (немесе) Қазақстан Республикасының кеден заңнамасына сәйкес кедендiк декларациялануға жататын тауарлар;   
      7) кез келген нысандағы дәрiлiк заттар, оның iшiнде дәрiлiк субстанциялар; протездiк-ортопедиялық бұйымдарды, сурдотифлотехниканы және медициналық (ветеринариялық) техниканы қоса алғанда, медициналық (ветеринариялық) мақсаттағы бұйымдар; кез келген нысандағы дәрiлiк заттарды шығаруға арналған материалдар, жабдықтар және жинақтаушы материалдар, оның iшiнде дәрiлiк субстанциялар, протездiк-ортопедиялық бұйымдарды және медициналық (ветеринариялық) техниканы қоса алғанда, медициналық (ветеринариялық) мақсаттағы бұйымдар импорты қосылған құн салығынан босатылады;   
      Осы тармақшада көрсетiлген тауарлардың тiзбесiн Қазақстан Республикасының Үкiметi бекiтедi;   
      8) почта маркалары (коллекциялық маркалардан басқа);   
      9) Қазақстан Республикасының Ұлттық Банкi және оның ұйымдары жүзеге асыратын, ақша белгiлерiн шығаруға арналған шикiзат;   
      10) мемлекеттердiң, мемлекеттердiң үкiметтерi мен халықаралық ұйымдардың желiсi бойынша берiлген гранттар қаражаты есебiнен жүзеге асырылатын тауарлар;  
      11) Қазақстан Республикасының Ұлттық Банкi импорттайтыннан басқа, бiр мезгiлде мынадай талаптарға сәйкес болған:  
      қосылған құн салығы бойынша салық кезеңi iшiнде импортталған инвестициялық алтынның жалпы салмағы 32 троя унциясынан аспайтын;  
      қосылған құн салығы бойынша салық кезеңi iшiнде импортталған инвестициялық алтынның жалпы құны мынадай:  
      импортталған инвестициялық алтынның салмағын  
      өткiзу күнiне Лондон қымбат бағалы металдар нарығы қауымдастығы белгiлеген алтынның таңертеңгi фиксингiне (бағаның бағамдалуы)  
      көбейту  
      өткiзу күнiне белгiленген валюта айырбастаудың нарықтық бағамына  
      көбейту  
      тәртiбiмен есептелген сомаларды жинақтау жолымен қалыптасқан сомадан аспайтын кезде инвестициялық алтын импорты қосылған құн салығынан босатылады.  
      Осы тармақшаның ережелерi инвестициялық алтынды:  
      құймалар;  
      пластиналар;  
      Қазақстан Республикасының Ұлттық Банкi шығарған алтын монеталар нысанында өткiзу кезiнде қолданылады.  
      12) Қазақстан Республикасының Ұлттық Банкi импорттайтын инвестициялық алтын импорты қосылған құн салығынан босатылады.  
      2. Осы баптың 1-тармағында көрсетiлген тауарлар импортын қосылған құн салығынан босату тәртiбiн Қазақстан Республикасының Үкiметi айқындайды. Z0   
      *Ескерту. 255-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**34-тарау. ҚОСЫЛҒАН ҚҰН САЛЫҒЫ БОЙЫНША ЕСЕПКЕ ЖАТҚЫЗУ**

**256-бап. Есепке жатқызылатын қосылған құн салығы**

      1. Егер осы тарауда өзгеше көзделмесе, бюджет жарнасына жатқызылуға тиiс салық сомасын анықтау кезiнде, тауарларды, жұмыстарды, қызмет көрсетулердi алушының негiзгi құралдарды, материалдық емес және биологиялық активтердi, жылжымайтын мүлiкке инвестицияларды қоса алғанда, алынған тауарлар, жұмыстар мен қызмет көрсетулер салық салынатын айналым мақсатында пайдаланылса немесе пайдаланылатын болса, сондай-ақ, егер мынадай шарттар орындалса: Z0  
      1) тауарларды, жұмыстарды, қызмет көрсетулердi алушы осы Кодекстiң 228-бабы 1-тармағының 1) тармақшасына сәйкес қосылған құн салығын төлеушi болып табылса;   
      2) шот-фактура жазылған күнi қосылған құн салығын төлеушi болып табылатын өнiм берушi Қазақстан Республикасының аумағында өткiзiлген тауарлардың, жұмыстардың, қызмет көрсетулердiң шот-фактурасын немесе осы баптың 2-тармағына сәйкес табыс етiлетiн басқа да құжатты жазып берген болса;   
      3) тауарлар импорты жағдайында қосылған құн салығы бюджетке төленген және кедендiк рәсiмiнiң шарттарына сәйкес қайтаруға жатпайтын болса;   
      4) осы Кодекстiң 241-бабында көзделген жағдайларда, қосылған құн салығын төлеу жөнiндегi салық мiндеттемесi орындалған болса;   
      5) осы Кодекстiң 228-бабы 1-тармағының 1) тармақшасында аталған тұлғаларды қосылған құн салығы бойынша тiркеу есебiне қою кезiнде, осы тұлғалардың қосылған құн салығы бойынша есепке қою күнi тауарлар қалдықтары бойынша (негiзгi құралдарды, материалдық емес және биологиялық активтердi, жылжымайтын мүлiкке инвестицияларды қоса алғанда) қосылған құн салығы сомасын есепке жатқызуға құқығы бар.   
      2. Мыналар:   
      1) осы тармақтың 2)-4) тармақшаларында көзделген жағдайларды қоспағанда, қосылған құн салығы бөлiп көрсетiлiп, жазып берiлген шот-фактуралар бойынша өнiм берушiлерге төлеуге жататын;   
      2) осы Кодекстiң 263-бабының 10-тармағына сәйкес, қаржы лизингi шарты бойынша (қайтарымды лизинг шартын қоспағанда) жазылған шот-фактуралар бойынша төлеуге жататын, бiрақ осы Кодекстiң 238-бабының 10-тармағына сәйкес айналым жасау күнi айқындалатын лизинг берушiнiң салық салынатын айналым мөлшерiне келетiн салық сомасынан аспайтын;   
      3) осы Кодекстiң 263-бабының 10-тармағына сәйкес, қайтарымды лизинг шарттары бойынша жазылған шот-фактуралар бойынша төленуге жататын;   
      4) есептi салық кезеңiнде алынған мерзiмдi баспа басылымдарының және өзге де бұқаралық ақпарат құралдары өнiмдерiнiң, оған қоса олардың жалпыға бiрдей қолжетiмдi телекоммуникациялық желiлердiң интернет-ресурсында орналасқан өнiмдерiнiң құнына келетiн бөлiгiнде осы Кодекстiң 263-бабының 11-тармағына сәйкес жазылған шот-фактуралар бойынша төленуге жататын;   
      5) кеден одағының кеден заңнамасына және (немесе) Қазақстан Республикасының кеден заңнамасына сәйкес ресiмделiп, жүктiң кедендiк декларациясында көрсетiлген, белгiленген тәртiппен Қазақстан Республикасының бюджетiне төленген және кедендiк рәсiмiнiң шарттарына сәйкес қайтарылуға жатпайтын;   
      6) төлем құжатында немесе салық органы берген және осы Кодекстiң 241-бабына сәйкес қосылған құн салығының төленгенiн растайтын құжатта көрсетiлген;   
      7) темiр жол немесе әуе көлiгiнде тасымалдаушының - салық төлеушiнiң сәйкестендiру нөмiрi көрсетiле отырып берiлетiн жол жүру билетiнде бөлек жазып көрсетiлген;   
      8) мынадай шарттар:   
      отырғызу талонының болуы;   
      электрондық билет құнының төлену фактiсiн растайтын құжаттың болуы шарттары бiр мезгiлде орындалған жағдайда әуе көлiгiнде тасымалдаушының - салық төлеушiнiң сәйкестендiру нөмiрi және қосылған құн салығы бойынша тiркеу есебiне қойылғаны туралы куәлiктiң нөмiрi көрсетiле отырып берiлетiн электрондық билетте бөлек жазып көрсетiлген;   
      9) есеп айырысуы банктер арқылы жүргiзiлетiн коммуналдық қызмет көрсетушi қолданатын құжаттарда көрсетiлген;   
      10) осы баптың 1-тармағының 5-тармақшасында көзделген жағдайларда, осы тармақтың тиiстi тармақшаларына сәйкес расталған жағдайда, қосылған құн салығы бойынша тiркеу есебiне қойылған күнге жасалған тауарлар қалдықтарын түгендеу тiзiмдемесiнде көрсетiлген салық сомасы;   
      11) осы тармақшаның ережелерiн ескере отырып, Қазақстан Республикасының заңнамасында белгiленген нысан бойынша мемлекеттiк материалдық резервтер жөнiндегi уәкiлеттi орган жазып берген мемлекеттiк материалдық резервтен тауарларды шығаруға арналған құжатта көрсетiлген салық сомасы;  
      12) импортталатын тауарлар бойынша жанама салықтар жөнiндегi декларацияда көрсетiлген және осы Кодекстiң 276-20-бабының 7-тармағында көзделген салық органының белгiсi бар тауарларды әкелу және жанама салықтардың төленгенi туралы өтiнiште (өтiнiштерде) көрсетiлген импортталатын тауарлар бойынша қосылған құн салығының сомасына сәйкес келетiн, сондай-ақ белгiленген тәртiппен Қазақстан Республикасының бюджетiне төленген салық сомасы осы баптың 1-тармағына сәйкес есепке жатқызылған қосылған құн салығының сомасы болып табылады.   
      Мұндай құжатта:   
      өткiзiлуi бойынша айналымдары салық салынбайтын айналымдарға жататын тауарлар бойынша "ҚҚС-сыз" деген белгi көрсетiледi;   
      қалған тауарлар бойынша мемлекеттiк материалдық резервке осы тауарларды жеткiзген кезде төленген салық сомасының шегiнде және шығарылатын тауарлардың құнына оларды шығару күнi қолданыста болған ставка бойынша қосылған құн салығының сомасы кiргенi айқындалса, қосылған құн салығының сомасы көрсетiледi.   
      3. Егер осы бапта өзгеше көзделмесе, қосылған құн салығы осы баптың 2-тармағында белгiленген тәртiппен тауарлар, жұмыстар, қызмет көрсетулер алынған салық кезеңiнде есепке жатқызылады.   
      Осы Кодекстiң 241 және 276-20-баптарына сәйкес қосылған құн салығы төленген жағдайда, төленген салық қосылған құн салығын төлеу жөнiндегi салық мiндеттемесi орындалған сол салық кезеңiнде есепке жатқызылады.  
      3-1. Босатылған айналымның мақсаттары үшiн сатып алынған, бiрақ салық салынатын айналымның мақсаттары үшiн пайдаланылған тауарлар, жұмыстар, көрсетiлетiн қызметтер бойынша өнiм берушiлер жазып берген шот-фактуралардағы қосылған күн салығының сомасы олар салық салынатын айналым мақсаттары үшiн пайдаланылған салық кезеңiнде осы тауарлар, жұмыстар, көрсетiлетiн қызметтер сатып алынған күнi қолданыста болған ставка бойынша есепке жатқызылуға жатады.  
      3-2. Аяқталмаған құрылыс объектiсiн өткiзген жағдайда бұрын осы Кодекстiң 249-бабына сәйкес қосылған құн салығынан босатылған айналым түрiнде өткiзуге арналған осы объектiнiң құрылысы процесiнде пайдаланылған тауарлар, жұмыстар, көрсетiлетiн қызметтер бойынша қосылған күн салығы аяқталмаған құрылыс объектiсiн өткiзу жүзеге асырылған салық кезеңiнде аталған тауарларды, жұмыстарды, көрсетiлетiн қызметтердi сатып алған күнi қолданыста болған ставка бойынша есепке жатқызылуға жатады.  
      4. Егер шот-фактураны жазып беру осы Кодекстiң 263-бабы 7-тармағының екiншi бөлiгiнде көзделген жағдайда тауарларды, жұмыстарды, көрсетiлетiн қызметтердi өткiзу бойынша айналым жасау күнiнен кейiн жүзеге асырылса, қосылған құн салығы шот-фактураны жазып беру күнi тура келетiн салық кезеңiнде есепке жатқызылады.  
      Осы Кодекстiң 263-бабының 20-тармағында көрсетiлген жағдайларда лизинг алушы қосылған құн салығын лизинг берушiнiң осы Кодекстiң 237-бабының 6-тармағында көрсетiлген өткiзу бойынша айналымды жасаған күнi тура келетiн салық кезеңiнде есепке жатқызады.  
      5. Қосылған құн салығын төлеушiде салық салынатын және салық салынбайтын, оның iшiнде қосылған құн салығынан босатылған айналымдар болған кезде, қосылған құн салығы осы Кодекстiң 260-бабында көзделген тәртiппен есепке жатқызылады.  
      *Ескерту. 256-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi, 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**257-бап. Есепке жатқызылуға жатпайтын қосылған құн салығы**

      1. Қосылған құн салығы, егер:  
      1) осы тармақта өзгеше көзделмесе, салық салынатын айналым мақсаттарында пайдаланылмайтын тауарларды, жұмыстарды, көрсетiлетiн қызметтердi;  
      2) негiзгi құралдар ретiнде сатып алынатын жеңiл автомобильдердi;  
      3) шот-фактуралары осы Кодексте белгiленген талаптар сақталмай жазып берiлген тауарларды, жұмыстарды, көрсетiлетiн қызметтердi алуға байланысты төленуге жататын болса, есепке жазылмайды және осы Кодекстiң 100-бабының 12-тармағында белгiленген тәртiппен ескерiледi.  
      Қосылған құн салығы, егер ол салық салынбайтын айналымның мақсаттары үшiн пайдалануға арналған (пайдаланылған), оның болуына байланысты салық төлеушi осы Кодекстiң 260 және 261-баптарына сәйкес барабарлық әдiстi қолданған (қолданатын) тауарларды, жұмыстарды, көрсетiлетiн қызметтердi алуға байланысты төленуге жататын болса, есепке жатқызылады.  
      2. Мүлiктi (тауарларды, жұмыстарды, көрсетiлетiн қызметтердi) өтеусiз негiзде алған кезде, осындай мүлiктi алған тұлға осындай мүлiктi өтеусiз берген тұлғаның төлеуiне жататын қосылған құн салығының сомасын есепке жатқызбайды.  
      3. Қосылған құн салығының сомасы мынадай жағдайларда:  
      1) сот жарамды деп таныған мәмiлелер бойынша есепке жатқызылған қосылған құн салығы сомаларын қоспағанда, соттың заңды күшiне енген үкiмiнiң немесе қаулысының негiзiнде жалған кәсiпорын деп танылған салық төлеушiмен жасалған операциялар бойынша;  
      2) сот жеке кәсiпкерлiк субъектiсi кәсiпкерлiк қызметтi жүзеге асыру ниетiнсiз жасаған деп таныған мәмiле (мәмiлелер) бойынша есепке жатқызылмайды.  
      *Ескерту. 257-бап жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен, өзгерту енгiзiлдi - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен.*

**258-бап. Есепке жатқызылатын қосылған құн салығының**   
                **сомасын түзету**

      1. Мынадай жағдайларда:   
      1) салық салынбайтын айналымның мақсаты үшiн пайдаланылғандарды қоспағанда, салық төлеушi салық салынатын айналым мақсатынсыз пайдаланған тауарлардың, жұмыстардың, қызмет көрсетулердiң болуына байланысты осы Кодекстiң 260 және 261-баптарына сәйкес барабарлық әдiстi қолданғанда, салық салынатын айналым мақсатынсыз пайдаланылған тауарлар, жұмыстар, қызмет көрсетулер бойынша;   
      2) тауарлар бүлiнген, жоғалған жағдайда (төтенше жағдайлар салдарынан туындаған жағдайларды қоспағанда) олар бойынша;   
      3) табиғи монополия субъектiсi нормативтен тыс шеккен шығыстар бойынша;   
      4) *алып тасталды - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен;*  
      5) *алып тасталды - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен;*  
      6) *алып тасталды - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен;*  
      7) жарғылық капиталға үлес ретiнде берiлген мүлiк бойынша;   
      8) осы Кодекстiң 239-бабының 2-тармағында көзделген жағдайларда бұрын есепке жатқызылған қосылған құн салығы есепке жатқызылудан алып тастауға жатады.   
      2. Осы баптың мақсаттары үшiн тауардың барлық немесе жекелеген сапасының (қасиеттерiнiң) нашарлауы, соның салдарынан осы тауардың салық салынатын айналым мақсатында пайдалануға келмей қалуы тауардың бүлiнуiн бiлдiредi.   
      Салдары тауардың жойылуына немесе ысырап болуына әкеп соққан оқиға тауардың жоғалуы деп түсiнiледi. Салық төлеушi табиғи залалдың Қазақстан Республикасының заңнамасында белгiленген нормалары шегiнде шеккен тауарлар ысырабы жоғалту болып табылмайды.   
      3. Есепке жатқызылатын қосылған құн салығының сомасын түзету осы баптың 1 және 2-тармақтарында аталған жағдайлар басталған сол салық кезеңiнде жүргiзiледi.   
      4. Осы баптың 1-тармағының 1) - 7) тармақшаларында белгiленген жағдайларда, қосылған құн салығының сомасын түзету мынадай тәртiппен жүргiзiледi:   
      1) тауар-материалдық қорлар бойынша түзету сомасы осы күнi тауар-материалдық қорлардың баланстық құнына түзетудi жүзеге асыру күнi қолданыстағы қосылған құн салығының ставкасын қолдану жолымен айқындалады;   
      2) негiзгi қорлар, материалдық емес және биологиялық активтер, жылжымайтын мүлiкке инвестициялар бойынша қосылған құн салығы қайта бағалау мен құнсыздануды есепке алмай олардың баланстық құнына келетiн сомаға барабар активтердi сатып алу күнi қолданыстағы ставка бойынша есептелген қосылған құн салығы сомасының бөлiгiнде есепке жатқызылудан алып тасталады.   
      5. Осы Кодекстiң 231-бабы 3-тармағының 1) және 6) тармақшаларында көрсетiлгендердi қоспағанда, осы Кодекстiң 231-бабының 3-тармағында көрсетiлген жағдайларда осы бапта көзделген түзету жүргiзiлмейдi.   
       *Ескерту. 258-бапқа өзгерту енгiзiлдi - ҚР 2009.07.04* N 167-IV *(2009.01.01 бастап қолданысқа енгiзiледi), 2011.07.21* № 467-IV *(2009.01.01 бастап қолданысқа енгiзiледi) Заңдарымен.*

**259-бап. Мiндеттемелердi есептен шығару кезiнде күмәндi**   
                **мiндеттемелер бойынша есепке жатқызылған**   
                **қосылған құн салығының сомасын түзету**

      1. Егер сатып алынған тауарлар, жұмыстар, қызмет көрсетулер бойынша мiндеттемелер мөлшерiнiң бiр бөлiгi немесе бүкiл мөлшерi осы Кодекстiң ережелерiне сәйкес күмәндi болып танылса, осы Кодекстiң 256-бабы 1-тармағының 3) және 4) тармақшалары негiзiнде есепке жатқызылған қосылған құн салығынан басқа, күмәндi мiндеттемелер мөлшерiне сәйкес мөлшердегi тауарлар, жұмыстар, қызмет көрсетулер бойынша бұрын есепке жатқызылған қосылған құн салығының сомасы мiндеттемелер туындаған күннен бастап үш жыл өткен соң есептен шығарылуға жатады.   
      2. Егер қосылған құн салығы есепке жатқызылудан алып тасталғаннан кейiн қосылған құн салығын төлеушi тауарлар, жұмыстар, қызмет көрсетулер үшiн ақы төлеген жағдайда, осы аталған тауарлар, жұмыстар, қызмет көрсетiлген бойынша салық сомасы ақы төленген сол салық кезеңiндегi есепке жатқызылуда қалпына келтiрiлуге жатады.   
      3. Осы баптың 1-тармағына сәйкес түзету жүргiзiлген мiндеттемелердi қоспағанда, мiндеттемелердi есептен шығару кезiнде, тауарлар, жұмыстар, қызмет көрсетулер бойынша бұрын есепке жатқызылған қосылған құн салығы осы Кодекстiң 88-бабының 1-тармағында көрсетiлген жағдайлар басталған кезеңде есепке жатқызылудан алып тастауға жатады.   
      4. Қосылған құн салығын төлеушi-өнiм берушi банкрот деп танылған жағдайда, осы баптың 1-тармағына сәйкес түзету жүргiзiлген қосылған құн салығын қоспағанда, бұрын есепке жатқызылған қосылған құн салығын есептен шығарып тастау банкрот деп танылған қосылған құн салығын төлеушiнi-өнiм берушiнi Заңды тұлғалардың мемлекеттiк тiзiлiмiнен шығару туралы әдiлет органдарының шешiмi шығарылған салық кезеңiнде жүргiзiледi.  
      5. Осы бапта көзделген түзету тауарларды, жұмыстарды, қызмет көрсетулердi өткiзу бойынша түзету жүргiзiлетiн айналым жасау кезiнде тауарларды, жұмыстарды, қызмет көрсетулердi берушi жазып беретiн шот-фактурада көрсетiлген қосылған құн салығының ставкасы бойынша жүргiзiледi.  
      *Ескерту. 259-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**260-бап. Қосылған құн салығы салынбайтын өткiзу бойынша**  
                **айналымдар болған кезде қосылған құн салығын**  
                **есепке жатқызу тәртiбi**

      1. Салық салынбайтын айналымдардың мақсаттары үшiн пайдаланылатын тауарлар, жұмыстар, көрсетiлетiн қызметтер бойынша өнiм берушiге төленуге жататын және импорт бойынша қосылған қүн салығы, осы Кодекстiң 257-бабы 1-тармағының екiншi бөлiгiнде көрсетiлген жағдайларды қоспағанда, есепке жатқызылмайды.  
      2. Салық салынатын және салық салынбайтын айналымдар болған кезде қосылған құн салығын төлеушiнiң таңдауы бойынша барабарлық немесе бөлек әдiспен есепке жатқызылады.  
      Есепке жатқызылған қосылған құн салығы сомасын анықтаудың таңдап алынған әдiсi күнтiзбелiк жыл iшiнде өзгертiлмеуге тиiс.  
      3. Осы Кодекстiң 249-бабының 1-тармағына сәйкес өткiзу бойынша айналымдар салық салудан босатылатын объектiлер құрылысын жүзеге асыратын қосылған құн салығын төлеушi салық салынатын айналымдардың және осы Кодекстiң 249-бабының 1-тармағына сәйкес салықтан босатылатын айналымдардың мақсаттары үшiн пайдаланылатын тауарлар, жұмыстар, көрсетiлетiн қызметтер бойынша қосылған құн салығының сомаларын есепке жатқызудың бөлек әдiсiн қолдануға мiндеттi.  
      4. Қосылған құн салығын төлеушiде:  
      салық салынатын айналымдар;  
      осы Кодекстiң 249-бабының 1-тармағына сәйкес салық салудан босатылатын айналымдар;  
      басқа да салық салынбайтын айналымдар болған жағдайда, қосылған құн салығын төлеушi осы Кодекстiң 249-бабының 1-тармағына сәйкес қосылған құн салығынан босатылатын айналымдарды қоспағанда, салық салынатын айналымдар мен салық салынбайтын айналымдар бойынша есепке жатқызудың барабарлық әдiсiн қолдануға құқылы.  
      5. Егер осы тармақта өзгеше белгiленбесе, салық кезеңiнде есепке жатқызудың барабарлық және бөлек әдiстерiн бiр мезгiлде пайдаланатын қосылған құн салығын төлеушiлер айналымның жалпы сомасындағы салық салынатын айналымның үлес салмағын айқындаған кезде есепке жатқызудың бөлек әдiсi қолданылатын айналымдарды ескермейдi.  
      Бiр мезгiлде салық салынатын және салық салынбайтын айналымдардың мақсаттары үшiн пайдаланылатын тауарлар, жұмыстар, көрсетiлетiн қызметтер бойынша есепке жатқызудың барабарлық әдiсiн қолданған кезде айналымның жалпы сомасындағы салық салынатын айналымның үлес салмағын айқындау үшiн салық салынатын және салық салынбайтын айналымдардың жалпы сомасы ескерiледi.  
      6. Осы бапқа сәйкес есепке жатқызылуға жатпайтын қосылған құн салығы осы Кодекстiң 100-бабының 12-тармағында белгiленген тәртiппен ескерiледi.  
      *Ескерту. 260-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**261-бап. Барабарлық әдiс**

      Барабарлық әдiс бойынша есепке жатқызылған қосылған құн салығы салық салынатын айналымның жалпы айналым сомасындағы үлес салмағына қарай айқындалады.

**262-бап. Бөлек есептеу әдiсi**

      1. Бөлек есептеу әдiсi бойынша есепке жатқызылған қосылған құн салығын анықтау кезiнде, қосылған құн салығын төлеушi салық салынатын және салық салынбайтын айналымдар мақсаттарында пайдалану үшiн алған тауарлар, жұмыстар, қызмет көрсетулер бойынша шығыстар мен қосылған құн салығының сомасы бойынша бөлек есеп жүргiзедi.   
      2. Есепке жатқызудың барабарлық әдiсiн пайдаланатын банктердiң, банк операцияларының жекелеген түрлерiн жүзеге асыратын ұйымдардың, микрокредиттiк ұйымдардың кепiлдегi мүлiктi (тауарларды) алуға және өткiзуге байланысты айналымдар бойынша қосылған құн салығының сомасын есепке алу бойынша бөлек есептеу әдiсiн қолдануға құқығы бар.  
      РҚАО-ның ескертпесi!  
      2-1-тармақ 2011.07.01 бастап қолданысқа енгiзiлдi және 2018.01.01 дейiн қолданыста болады.  
      2-1. Екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi, есепке жатқызудың барабар әдiсiн пайдаланатын ұйымның:  
      мұндай банктен күмәндi және үмiтсiз активтер бойынша сатып алынған талап ету құқықтары бойынша банктен алынған кепiлдегi мүлiктi (тауарды);  
      кепiлге салынған мүлiкке өндiрiп алуды қолдану нәтижесiнде банктiң меншiгiне өткен және екiншi деңгейдегi банктердiң кредиттiк портфельдерiнiң сапасын жақсартуға маманданған, дауыс беретiн акцияларының жүз пайызы Қазақстан Республикасының Ұлттық Банкiне тиесiлi ұйым мұндай банктен күмәндi және үмiтсiз активтер бойынша сатып алынған талап ету құқықтары бойынша банктен алған мүлiктi (тауарды) сатып алумен, иеленумен және (немесе) өткiзумен байланысты айналымдар бойынша қосылған құн салығы сомаларын есепке алудың бөлек әдiсiн қолдануға құқығы бар.  
      РҚАО-ның ескертпесi!  
      2-2-тармақ 2011.07.01 бастап қолданысқа енгiзiлдi және 2018.01.01 дейiн қолданыста болады.  
      2-2. Бас банктiң күмәндi және үмiтсiз активтерiн сатып алатын, есепке жатқызудың барабар әдiсiн пайдаланатын банктiң еншiлес ұйымының:  
      күмәндi және үмiтсiз активтер бойынша сатып алынған талап ету құқықтары бойынша бас банктен алынған кепiлдегi мүлiктi (тауарды);  
      кепiлге салынған мүлiкке өндiрiп алуды қолдану нәтижесiнде бас банктiң меншiгiне өткен және бас банктен күмәндi және үмiтсiз активтер бойынша сатып алынған талап ету құқықтары бойынша банктiң еншiлес ұйымы алған мүлiктi (тауарды) сатып алумен, иеленумен және (немесе) өткiзумен байланысты айналымдар бойынша қосылған құн салығы сомаларын есепке алудың бөлек әдiсiн қолдануға құқығы бар.  
      3. Қаржы лизингiне мүлiктi берген кезде, есепке жатқызудың барабарлық әдiсiн пайдаланатын лизинг берушiнiң мүлiктi қаржы лизингiне беруге байланысты айналымдар бойынша қосылған құн салығының сомасын есепке алу бойынша бөлек есептеу әдiсiн қолдануға құқығы бар.   
      4. Лизинг берушiнiң қаржы лизингiне беруге жататын мүлiктi сатып алуға байланысты шығыстары салық салынатын айналым мақсаттары үшiн шеккен шығыстар ретiнде қаралады.   
      5. Есепке жатқызудың барабар әдiсiн пайдаланатын ислам банктерiнiң Қазақстан Республикасының банк заңнамасына сәйкес коммерциялық кредит бере отырып, сауда делдалы ретiнде сауда қызметiн қаржыландыру шеңберiнде мүлiктi сатып алумен және берумен байланысты айналымдар бойынша қосылған құн салығы сомаларын есепке алудың бөлек әдiсiн қолдануға құқығы бар.  
      РҚАО-ның ескертпесi!  
      6-тармақ 2012.01.01 бастап қолданысқа енгiзiледi.  
      6. Есепке жатқызудың бөлек әдiсiн пайдаланатын қосылған құн салығын төлеушiлердiң бiр мезгiлде салық салынатын және салық салынбайтын айналымдар мақсаттарында пайдаланылатын тауарлар, жұмыстар, көрсетiлетiн қызметтер бойынша есепке жатқызуға жататын қосылған құн салығының сомасын айқындау кезiнде жалпы айналымдағы салық салынатын айналымның үлес салмағын қолдануға құқығы бар.  
       *Ескерту. 262-бапқа өзгерiс енгiзiлдi - ҚР 2008.12.10* N 100-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2012.01.09* N 535-IV *(2012.01.01 бастап қолданысқа енгiзiледi) Заңдарымен.*

**35-тарау. ШОТ-ФАКТУРА**

**263-бап. Шот-фактура**

      1. Егер осы бапта өзгеше белгiленбесе, қосылған құн салығын төлейтiн барлық төлеушiлер үшiн мiндеттi құжат шот-фактура болып табылады.   
      2. Қосылған құн салығын төлеушi тауарларды, жұмыстарды, қызмет көрсетулердi өткiзу бойынша айналымдарды жүзеге асырған кезде, осы бапта өзгеше белгiленбесе, аталған тауарларды, жұмыстарды, қызмет көрсетулердi алушыға шот-фактураны жазып беруге мiндеттi.   
      3. Қосылған құн салығын төлеушi шот-фактурада:   
      1) қосылған құн салығы салынатын айналымдар бойынша – қосылған құн салығының сомасын;   
      2) қосылған құн салығынан босатылған айналымдар бойынша "ҚҚС-сыз" белгiсiн көрсетедi.   
      4. Егер өнiм берушi осы Кодекстiң 228-бабы 1-тармағының 1) тармақшасына сәйкес қосылған құн салығын төлеушi болып табылмаса, осы Кодекстiң 256-бабының 2-тармағына сәйкес берiлетiн шот-фактура немесе басқа да құжат "ҚҚС-сыз" белгiсiмен жазылады.   
      5. Осы Кодекстiң 256-бабына сәйкес қосылған құн салығын есепке жатқызу үшiн негiздеме болып табылатын шот-фактурада:   
      1) шот-фактураның араб цифрларымен көрсетiлетiн реттiк нөмiрi;   
      2) шот-фактураның жазып берiлген күнi;  
      РҚАО-ның ескертпесi!  
      2-1) тармақша 2012.01.01 бастап қолданысқа енгiзiледi.  
      2-1) тауарларды, жұмыстарды, көрсетiлетiн қызметтердi берушi мен алушының тұрған жерiнiң почталық индексi көрсетiлмеген мекенжайы;  
      3) тауарларды, жұмыстарды, қызмет көрсетулердi берушiлер немесе алушылар болып табылатын дара кәсiпкерлерге қатысты – қосылған құн салығы бойынша тiркеу есебiне қою туралы куәлiкте көрсетiлген салық төлеушiнiң тегi, аты, әкесiнiң аты (ол бар болса) және (немесе) атауы;  
      тауарларды, жұмыстарды, қызмет көрсетулердi берушiлер немесе алушылар болып табылатын заңды тұлғаларға қатысты – заңды тұлғаны мемлекеттiк тiркеу (қайта тiркеу) туралы куәлiкте көрсетiлген атауы. Бұл ретте, ұйымдық-құқықтық нысанын көрсету бойынша қалыптасқан, оның iшiнде iскерлiк айналымдағы қалыптасуына сәйкес аббревиатуралар қолданылуы мүмкiн;  
      3-1) осы баптың 18-тармағында көзделген жағдайларда өнiм берушiнiң комитент немесе комиссионер мәртебесi;   
      4) тауарларды, жұмыстарды, қызмет көрсетулердi берушi мен алушының сәйкестендiру нөмiрi;   
      5) өнiм берушi-қосылған құн салығын төлеушiнiң қосылған құн салығы бойынша тiркеу есебiне қойылғаны туралы куәлiгiнiң нөмiрi;   
      6) өткiзiлетiн тауарлардың, жұмыстардың, қызмет көрсетулердiң атауы;   
      7) салық салынатын айналымның мөлшерi;   
      8) қосылған құн салығының ставкасы;   
      9) қосылған құн салығының сомасы;   
      10) қосылған құн салығы ескерiле отырып, тауарлардың, жұмыстардың, қызмет көрсетулердiң құны көрсетiлуге тиiс.   
      Тауарларды, жұмыстарды, қызмет көрсетулердi берушi немесе алушы болып табылатын заңды тұлғаның құрылымдық бөлiмшесi:   
      осы тармақтың 3), 3-1) және 4) тармақшаларының талаптарын орындау мақсатында заңды тұлғаның осындай құрылымдық бөлiмшесiнiң немесе өзi құрылымдық бөлiмшесi болып табылатын, қосылған құн салығын төлеушi - заңды тұлғаның деректемелерiн көрсетедi;  
      осы тармақтың 5) тармақшасының талаптарын орындау мақсатында өзi құрылымдық бөлiмшесi болып табылатын заңды тұлғаның - қосылған құн салығын төлеушiнiң қосылған құн салығы бойынша тiркеу есебiне қойылғаны туралы куәлiктiң нөмiрiн көрсетедi.   
      6. Акцизделетiн тауарларды өткiзген жағдайда шот-фактурада акциз сомасы қосымша көрсетiледi.   
      Комиссия шартының талаптарына сай келетiн жағдайларда тауарларды, жұмыстарды, қызмет көрсетулердi өткiзу кезiнде оны ұсынушының:   
      комитент комиссионерге шот-фактураны жазған кезде - "комитент";   
      комиссионер тауарларды, жұмыстарды, қызмет көрсетулердi сатып алушыға шот-фактураны жазған кезде - "комиссионер" мәртебесi көрсетiле отырып, шот-фактура жазылады.  
      Осы Кодекстiң 78-бабында белгiленген талаптар сақталмаған жағдайда лизинг берушi "Салық кодексiнiң 78-бабы сақталмаған" деген белгiсi бар шот-фактура немесе қосымша шот-фактура жазып бередi.  
      7. Егер осы бапта өзгеше көзделмесе, шот-фактура айналым жасалған күннен бұрын жазылмайды және өткiзу бойынша айналым жасалған күннен кейiнгi бес күннен кешiктiрiлмей жазып берiледi.  
      Қосылған құн салығын төлеушi:  
      электр энергиясын, суды, газды, байланыс қызметiн көрсетудi, коммуналдық қызмет көрсетудi, темiр жол тасымалдарын, көлiк-экспедиторлық қызмет көрсетудi, кредит (қарыз, микрокредит) беру бойынша қызмет көрсетудi, сондай-ақ қосылған құн салығы салынатын банк операцияларын өткiзу кезiнде - оның қорытындысы бойынша шот-фактура жазып берiлетiн айдан кейiнгi айдың 20-күнiнен кешiктiрмей күнтiзбелiк айдың қорытындылары бойынша;  
      есептелген сыйақы сомасы бөлiгiнде мүлiктi қаржы лизингiне беру кезiнде оның қорытындысы бойынша шот-фактура жазып берiлетiн тоқсаннан кейiнгi айдың 20-шы күнiнен кешiктiрмей күнтiзбелiк тоқсанның қорытындылары бойынша;  
      осы Кодекстiң 276-бабының 1-тармағында көрсетiлген адамдарға бiр немесе бiр жылдан астам мерзiмге жасалған шарттар бойынша тауарларды, жұмыстарды, қызмет көрсетулердi өткiзу кезiнде – оның қорытындысы бойынша шот-фактура жазып берiлетiн айдан кейiнгi айдың 20-сынан кешiктiрмей күнтiзбелiк айдың қорытындылары бойынша шот-фактураны жазып беруге құқылы.  
      8. Егер осы тармақта өзгеше көзделмесе, шот-фактура:  
      заңды тұлғалар үшiн – заңды тұлғаның атауы жазылған және ұйымдық-құқықтық нысаны көрсетiлген мөрiмен, сондай-ақ басшысы мен бас бухгалтерiнiң қолтаңбаларымен;  
      дара кәсiпкерлер үшiн – дара кәсiпкердiң тегi, аты, әкесiнiң аты (ол болған кезде) және (немесе) атауы жазылған мөрiмен (ол болған кезде), сондай-ақ дара кәсiпкердiң қол таңбасымен куәландырылады.  
      Шот-фактура салық төлеушiнiң шешiмiмен оған уәкiлеттiк берiлген қызметкердiң қолтаңбасымен куәландырылуы мүмкiн.  
      Заңды тұлғаның құрылымдық бөлiмшесi ол жазып берген шот-фактураны заңды тұлғаның атауы жазылған және ұйымдық-құқықтық нысаны көрсетiлген, осындай құрылымдық бөлiмшесiнiң мөрiмен салық төлеушiнiң шешiмi бойынша куәландыруға құқылы.  
      Жай серiктестiкке (консорциумға) қатысушылардың уәкiлеттi өкiлi жазып берген шот-фактура осы Кодекстiң 308-бабының 5-тармағында көзделген жағдайларда, уәкiлеттi өкiлдiң атауы жазылған және ұйымдық-құқықтық нысаны көрсетiлген мөрiмен, сондай-ақ осындай уәкiлеттi өкiл басшысының және бас бухгалтерiнiң қолтаңбаларымен куәландырылады;  
      9. Егер осы тармақта өзгеше белгiленбесе, шот-фактурада салық салынатын айналымның мөлшерi тауарлардың, жұмыстардың, қызмет көрсетулердiң әрбiр атауы бойынша жеке көрсетiледi.   
      Егер мұндай шот-фактураға осы баптың 5-тармағының 6)-10) тармақшаларында көрсетiлген деректер қамтылған құжат қоса берiлсе, айналымның жалпы мөлшерiн көрсетуге жол берiледi. Бұл ретте шот-фактурада құжаттың нөмiрi мен күнiне сiлтеме, сондай-ақ оның атауы болуға тиiс.   
      10. Лизинг берушi өзi беретiн лизинг нысанасына жазатын шот-фактурада салық салынатын айналым мөлшерi, сыйақы және қосылған құн салығы сомалары енгiзiлместен, қаржы лизингiнiң шартына сәйкес барлық лизинг төлемдерiнiң жалпы сомасы негiзiнде көрсетiледi.   
      11. Интернет-ресурста орналастырылғандарды қоса алғанда, мерзiмдi баспа басылымдарын және бұқаралық ақпарат құралының өзге де өнiмiн өткiзген жағдайда, шот-фактура өткiзу бойынша айналым жасалған күннен кейiн бес күннен кешiктiрiлмей жазылады.   
      12. Сыртқы сауда келiсiмшарттары бойынша тауарларды, жұмыстарды, қызмет көрсетулердi өткiзу жағдайларын, сондай-ақ Қазақстан Республикасының заңнамалық актiлерiнде көзделген жағдайларды қоспағанда, тауарлардың, жұмыстардың, қызмет көрсетулердiң құны және қосылған құн салығының сомасы шот-фактурада Қазақстан Республикасының ұлттық валютасымен көрсетiледi.   
      13. Шот-фактура екi дана етiп жазылады, олардың бiреуi тауарларды, жұмыстарды, қызмет көрсетулердi алушыға берiледi.   
      14. Бұрын жазып берiлген шот-фактураға тауарларды, жұмыстарды, көрсетiлетiн қызметтердi берушiнi және (немесе) сатып алушыны ауыстыруға әкеп соқпайтын өзгерiстер және (немесе) толықтырулар енгiзу қажет болған жағдайда, оларды берушi қателердi түзету мақсатында бұрын жазып берiлген шот-фактураның күшiн жояды және ол мынадай талаптарға:  
      1) бұрынғы нөмiрлерi мен жазып берiлген күнi көрсетiле отырып, осы Кодекстiң 263-бабы 5-тармағының талаптарына сәйкестiгiне;  
      2) шот-фактурада бұрын жазып берiлген шот-фактураны түзету күнiнiң көрсетiлуiне;  
      3) тауарларды, жұмыстарды, көрсетiлетiн қызметтердi алушының түзетiлген шот-фактураны алғаны туралы мынадай растаулардың бiрiнiң болуына:  
      тауарларды, жұмыстарды, көрсетiлетiн қызметтердi алушының мұндай шот-фактураны осы баптың 8-тармағына сәйкес қол қоюымен және мөрiмен куәландырылуының болуына;  
      мұндай шот-фактураны тауарларды, жұмыстарды, көрсетiлетiн қызметтердi берушiнiң тауарларды, жұмыстарды, көрсетiлетiн қызметтердi алушының мекенжайына тапсырыс хатпен жiберуiне және оны алғаны туралы хабарламаның болуына сәйкес келуге тиiс түзетiлген шот-фактура жазып бередi.  
      Осы Кодекстiң 265-бабында көзделген жағдайларда, осы тармақтың ережесi қолданылмайды.  
      Осы тармақты қолдану мақсатында бұрын жазып берiлген шот-фактурадағы:  
      тауарларды, жұмыстарды, көрсетiлетiн қызметтердi берушiнiң және (немесе) сатып алушының сәйкестендiру нөмiрiн;  
      берушiнiң қосылған құн салығы бойынша тiркеу есебiне қойылғаны туралы куәлiктiң нөмiрiн өзгерту және (немесе) толықтыру тауарларды, жұмыстарды, көрсетiлетiн қызметтердi берушiнi және (немесе) сатып алушыны ауыстыру болып танылмайды.  
      15. Егер осы бапта өзгеше көзделмесе, шот-фактура жазып беру мынадай жағдайларда:  
      1) есеп айырысу бухгалтерлiк есеп жүргiзген кезде негiз болып табылатын бастапқы есепке алу құжаттарын қолдана отырып, халыққа коммуналдық қызмет көрсетулер, байланыстық қызмет көрсетулер үшiн банктер арқылы жүзеге асырылған;   
      2) жолаушы тасымалдау жол билетiмен, оның iшiнде әуе көлiгiнде берiлетiн электрондық билеттермен ресiмделген;   
      3) осы Кодекстiң 276-бабының 1-тармағында аталған адамдарға тауарларды, жұмыстарды, көрсетiлетiн қызметтердi өткiзу жағдайларын қоспағанда, халыққа тауарларды, жұмыстарды, көрсетiлетiн қызметтердi қолма-қол есеп айырысу арқылы өткiзген жағдайда сатып алушыға бақылау-кассалық машинаның чегi берiлген;  
      3-1) тауар дара кәсiпкер, жекеше нотариус, жеке сот орындаушысы, адвокат болып табылмайтын жеке тұлғаға сыйға тартылған немесе өтеусiз берiлген;

       РҚАО-ның ескертпесi!  
      15-тармақты 3-1) тармақшамен толықтыру көзделген - ҚР 2011.07.21 № 467-IV (2012.01.01 бастап қолданысқа енгiзiледi) Заңымен.  
      4) осы Кодекстiң 250-бабында көзделген қызмет көрсетулер кезiнде талап етiлмейдi.   
      16. Осы баптың 15-тармағының 1)-3) тармақшаларында көзделген жағдайларда тауарларды, жұмыстарды, көрсетiлетiн қызметтердi алушы осы тауарларды, жұмыстарды, көрсетiлетiн қызметтердi берушiге шот-фактура жазып беру туралы талаппен өтiнiш бiлдiруге құқылы, ал оларды берушi осы баптың ережелерiн ескере отырып, бұл талапты орындауға мiндеттi.  
      Бұл ретте шот-фактура жазып беру:  
      1) осы баптың 15-тармағының 3) тармақшасында көзделген жағдайда – өткiзу бойынша айналым жасалған күнi тауарларды, жұмыстарды, көрсетiлетiн қызметтердi өткiзген жерi бойынша;  
      2) осы баптың 15-тармағының 1) және 2) тармақшаларында көзделген жағдайларда – егер осы тармақшада өзгеше көзделмесе, айналым жасалған күннен ерте емес және өткiзу бойынша айналым жасалған күннен кейiн бес күннен кешiктiрiлмей, көрсетiлетiн қызметтердi берушiнiң орналасқан жерi бойынша жүзеге асырылады. Егер көрсетiлетiн қызметтердi алушы осы тармақшада көрсетiлген мерзiмде шот-фактура жазып беру туралы талаппен өтiнiш бiлдiрмеген болса, онда ол көрсетiлген мерзiм аяқталғаннан кейiн көрсетiлетiн қызметтердi берушiге осы талаппен өтiнiш бiлдiруге құқылы. Бұл ретте, көрсетiлетiн қызметтердi берушi шот-фактураны жазып беру күнiмен бiрге айналым жасалған күнi қолданыста болған ставка бойынша есептелген салықты көрсете отырып, өткiзу бойынша айналымның жасалған күнiн көрсетедi.  
      Тауарларды экспорт режимiнде әкеткен жағдайда шот-фактура өткiзу бойынша айналым жасалған күннен кешiктiрiлмей жазып берiледi.  
      17. Бiрлескен қызмет туралы шарттардың шеңберiнде өткiзу (сатып алу) кезiнде шот-фактураларды жазып беру ерекшелiктерi осы Кодекстiң 235-бабында белгiленген.  
      18. Комиссия шартына сәйкес келетiн талаптармен өткiзiлетiн тауарларды, жұмыстарды, қызмет көрсетулердi сатып алушыға шот-фактураларды жазып берудi комиссионер жүзеге асырады. Комиссионер жазып беретiн шот-фактурадағы тауарларды, жұмыстарды, қызмет көрсетулердi өткiзу бойынша айналым мөлшерi комиссионер тауарларды, жұмыстарды, қызмет көрсетулердi сатып алушыға өткiзудi жүзеге асыратын олардың құны негiзiнде көрсетiледi.   
      Комиссионер шот-фактураны мыналардың деректерiн ескере отырып, жазып бередi:   
      қосылған құн салығын төлеушi болып табылатын комитент комиссионерге жазып берген шот-фактура. Бұл жағдайда комитент комиссионерге жазып берген шот-фактурада көрсетiлген салық салынатын (салынбайтын) айналым сомасы комиссионер сатып алушыға жазып беретiн шот-фактурадағы салық салынатын (салынбайтын) айналымға қосылады;   
      қосылған құн салығын төлеушi болып табылмайтын комитент  жазып берген тауарлардың, жұмыстардың, қызмет көрсетулердiң құнын растайтын құжат.  
      Бұл жағдайда мұндай құжатта көрсетiлген тауарлардың, жұмыстардың, қызмет көрсетулердiң құны комиссионер сатып алушыға жазып беретiн шот-фактурадағы салық салынбайтын айналымға қосылады.   
      Комитент комиссионерге жазып беретiн шот-фактурадағы салық салынатын айналым мөлшерi өткiзу мақсатында комиссионерге ұсынылған тауарлардың, жұмыстардың, қызмет көрсетулердiң құны негiзiнде көрсетiледi.   
      Комиссионер комитентке жазып беретiн шот-фактурадағы салық салынатын айналым мөлшерi комиссионердiң комиссиялық сыйақысының сомасы негiзiнде көрсетiледi.   
      19. Тапсырма шартына сәйкес келетiн талаптармен өткiзiлетiн тауарларды, жұмыстарды, көрсетiлетiн қызметтердi сатып алушыға шот-фактураны жазып берудi сенiм бiлдiрушi (осы Кодекстiң 233-бабының 2-тармағында көзделген жағдайларда - сенiм бiлдiрiлген адам) осы бөлiмде көзделген тәртiппен жүзеге асырады.  
      20. Осы Кодекстiң 78-бабында белгiленген талаптар сақталмаған жағдайда лизинг берушi көрсетiлген сақталмаушылық болған күннен бастап бес жұмыс күнiнен кешiктiрмей:  
      мүлiктi қаржы лизингiне беру бойынша - қосымша шот-фактура жазып беруге мiндеттi, онда қосылған құн салығы көрсетiле отырып, сыйақы сомасы қосылмаған босатылған айналымдардың терiс мәнi және салық салынатын айналымдардың оң мәнi қамтылуға тиiс;  
      мүлiктi қаржы лизингiне беру бойынша сыйақының есепке жазылған сомалары бөлiгiнде - қосымша шот-фактуралар жазып беруге мiндеттi, оларда қосылған құн салығы көрсетiле отырып, босатылған айналымдардың терiс мәнi және салық салынатын айналымдардың оң мәнi қамтылуға тиiс.  
      21. Оператор осы Кодекстiң 271-1-бабының 3-тармағында көзделген жағдайларда, тауарларды, жұмыстарды, көрсетiлетiн қызметтердi өткiзген (сатып алған) кезде шот-фактура оператордың жеткiзушi (сатып алушы) ретiндегi деректемелерiн көрсете отырып, осы баптың талаптарына сәйкес жазып берiледi.  
       *Ескерту. 263-бапқа өзгерiс енгiзiлдi - ҚР 2009.07.04* N 167-IV *(2009.01.01 бастап қолданысқа енгiзiледi), 2009.07.10* N 178-IV*, 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз), 2012.01.09* N 535-IV *(2012.01.01 бастап қолданысқа енгiзiледi) Заңдарымен.*

**264-бап. Экспедиторлардың шот-фактуралар жазып беру**   
                 **ерекшелiктерi**

      1. Егер жөнелтушiлер немесе алушылар үшiн жүктердi тасымалдауға көлiк экспедициясы шартына сәйкес жүргiзiлсе, аталған жүктердi тасымалдауға арналған шот-фактуралар жазып берудi экспедитор жүзеге асырады.   
      Экспедитор шот-фактураны экспедитор мен жүк жөнелтушiнiң немесе алушының арасында жасалған көлiк экспедициясы шартының шеңберiнде қосылған құн салығын төлеушi болып табылатын тасымалдаушылар және басқа да жұмыстарды, қызмет көрсетулердi ұсынушылар жазып берген шот-фактуралардың негiзiнде жазып бередi.   
      Егер тасымалдаушы (ұсынушы) қосылған құн салығын төлеушi болып табылмайтын жағдайда, экспедитор шот-фактураны жұмыстардың, қызмет көрсетулердiң құнын растайтын құжаттың негiзiнде жазып бередi.   
      2. Экспедитор жазып беретiн шот-фактурадағы салық салынатын айналымның мөлшерi көлiк экспедициясы шартының шеңберiнде тасымалдаушылар және (немесе) ұсынушылар орындаған және көрсеткен жұмыстар мен қызметтердiң құны ескерiле отырып көрсетiледi.   
      Шот-фактурада:   
      қосылған құн салығын төлеушiлер болып табылатын;   
      қосылған құн салығын төлеушiлер болып табылмайтын тасымалдаушылар және (немесе) ұсынушылар жүзеге асыратын жұмыстардың, қызмет көрсетулердiң құнын қамтитын айналым көрсетiледi.   
      Экспедитордың салық салынатын айналымы мөлшерiне енгiзiлетiн сыйақы сомасы шот-фактурада бөлек жазып көрсетiлуге тиiс.   
      3. Экспедитор шот-фактураны екi дана етiп жазып бередi.  
      Шот-фактураның бiрiншi данасы жүк жөнелтушiге немесе жүктi алушыға берiледi.   
      Көлiк экспедициясы шартының шеңберiнде көрсетiлетiн жұмыстарды, қызметтердi тасымалдаушылар және (немесе) ұсынушылар, сондай-ақ олардың құны туралы ақпаратты ашып көрсететiн құжат қоса берiлетiн шот-фактураның екiншi данасы экспедиторда қалады.   
      Шот-фактураға қоса берiлетiн құжатта мынадай ақпараттық деректер:   
      1) тасымалдаушының және (немесе) жұмыстарды, қызмет көрсетулердi ұсынушының шот-фактурасының реттiк нөмiрi және жазып берiлген күнi;   
      2) тасымалдаушының және (немесе) жұмыстарды, қызмет көрсетулердi ұсынушы салық төлеушiнiң сәйкестендiру нөмiрi;   
      3) тасымалдаушының және (немесе) жұмыстарды, қызмет көрсетулердi ұсынушының тегi, аты, әкесiнiң аты (ол болған жағдайда) немесе атауы;   
      4) егер тасымалдаушы және (немесе) ұсынушы қосылған құн салығын төлеушiлер болып табылса, қосылған құн салығы бойынша тiркеу есебiне қою туралы куәлiктiң сериясы мен нөмiрi;   
      5) жұмыстарды, қызмет көрсетулердi тасымалдаушы және (немесе) ұсынушы жүзеге асыратын, шот-фактурада көрсетiлген салық салынатын айналым мөлшерiне қосылатын, жұмыстардың, қызмет көрсетулердiң құны көрсетiлуге тиiс. Қосылған құн салығын төлеушiлер болып табылмайтын тасымалдаушы және (немесе) ұсынушы жүзеге асыратын жұмыстардың, қызмет көрсетулердiң құны бөлек көрсетiледi.   
      4. Аталған талаптарға сәйкес жазып берiлген шот-фактура жүк жөнелтушiлердiң немесе оны алушылардың қосылған құн салығының сомасын есепке жатқызуы үшiн негiз болып табылады.  
       *Ескерту. 264-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**265-бап. Қосымша шот-фактураларды жазып беру**

      1. Тауарларды, жұмыстарды, көрсетiлетiн қызметтердi берушi осы баптың 2-тармағында белгiленген тәртiппен қосымша шот-фактураны мынадай:  
      1) осы Кодекстiң 239-бабына сәйкес салық салынатын айналым мөлшерi түзетiлген;  
      2) бiр мезгiлде мынадай шарттарға сәйкес болған:  
      тауарларды, жұмыстарды, көрсетiлетiн қызметтердi берушi шот-фактураны осы Кодекстiң 263-бабында көзделген жағдайларда осындай шот-фактура жазып берiлген күнi қолданыста болған салық ставкасы бойынша есептелген қосылған құн салығы сомасын корсете отырып, өткiзу бойынша айналым жасалған күннен бұрын жазып берген;  
      шот-фактура жазып берiлген күнi қолданыста болған қосылған құн салығы ставкасы осындай шот-фактура бойынша өткiзу бойынша айналым жасалған күнi қолданыста болған қосылған құн салығы ставкасынан өзгеше болған жағдайларда жазып бередi.  
      2. Қосымша шот-фактурада:  
      1) қосымша шот-фактураның араб цифрларымен көрсетiлетiн реттiк нөмiрi және оның жазып берiлген күнi;  
      2) қосымша шот-фактура жазып берiлетiн шот-фактураның араб цифрларымен көрсетiлетiн реттiк нөмiрi және жазып берiлген күнi;  
      3) тауарларды, жұмыстарды, көрсетiлетiн қызметтердi берушi мен алушының атауы, мекенжайы және сәйкестендiру нөмiрi;  
      4) қосылған құн салығының ставкасы;  
      5) қосылған құн салығын есепке алмай, салық салынатын айналымды түзету мөлшерi;  
      6) қосылған құн салығының түзетiлген сомасы көрсетiледi.  
      3. Қосымша шот-фактураны тауарларды, жұмыстарды, көрсетiлетiн қызметтердi берушi жазып бередi және аталған тауарларды, жұмыстарды, көрсетiлетiн қызметтердi алушы растайды.  
       *Ескерту. 265-бап жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**36-тарау. САЛЫҚТЫ ЕСЕПТЕУ ЖӘНЕ ТӨЛЕУ ТӘРТIБI**

**266-бап. Салық салынатын айналым бойынша бюджетке жарна**   
**ретiнде қосылған құн салығы**

      Салық салынатын айналым бойынша бюджетке жарна ретiнде қосылған құн салығының сомасы осы Кодекстiң 268-бабына сәйкес салық салынатын айналым бойынша есептеп шығарылған қосылған құн салығының сомасы мен осы Кодекстiң 256-бабына сәйкес есепке жатқызылған салық сомасы арасындағы айырма ретiнде есептеледi.

**267-бап. Жекелеген жағдайларда қосылған құн салығын**   
                **төлеу тәртiбi**

      1. Ауыл шаруашылығы шикiзатын қайта өңдеудi жүзеге асыратын заңды тұлғалар осы баптың 3-тармағында белгiленген тәртiппен қосылған құн салығын төлейдi.   
      2. Осы баптың мақсатына орай ауыл шаруашылығы шикiзатын қайта өңдеудi жүзеге асыратын ұйымдарға бiр мезгiлде мынадай шарттарға сай келетiн:   
      1) қоғамдық тамақтандыру саласындағы қызметтi қоспағанда, жылдық жиынтық табысының кемiнде 90 процентiн мына қызмет түрлерiн:   
      ет және ет өнiмiн өндiрудi;   
      жемiстер мен көкөнiстердi қайта өңдеудi және консервiлеудi;   
      өсiмдiктер мен жануарлар майын өндiрудi;   
      сүттi қайта өңдеу мен iрiмшiк өндiрудi;   
      ұн-жарма өнеркәсiбi өнiмiн өндiрудi;   
      жануарлар үшiн дайын жемшөп өндiрудi;   
      нан өндiрудi;   
      балалар тағамын және емдәмдiк тағам өнiмiн өндiрудi;   
      крахмал-ciрне өнеркәсiбi өнiмiн өндiрудi жүзеге асыру нәтижесiнде алынуға жататын (алынған) табыстар құрайтын;  
      Осы тармақтың 1) тармақшасын қолдану мақсатында қызмет түрлерiн айқындау техникалық реттеу саласындағы уәкiлеттi мемлекеттiк орган бекiткен Экономикалық қызмет түрлерiнiң жалпы сыныптауышына сәйкес жүзеге асырылады;  
      2) шағын бизнес субъектiлерi үшiн арнаулы салық режимiн қоспағанда, арнаулы салық режимдерiн қолданбайтын;   
      3) акцизделетiн тауарларды өндiру, қайта өңдеу және өткiзу бойынша қызметтi жүзеге асырмайтын ұйымдар жатады.   
      3. Осы Кодекстiң 266-бабына сәйкес есептелген қосылған құн салығына салық сомасы 70 процентке азайтылады.  
      4. Ауыл шаруашылығы өнiмiн, акваөсiру (балық өсiру шаруашылығы) өнiмiн өндiретiн заңды тұлғалар мен селолық тұтыну кооперативтерi үшiн арнаулы салық режимiн қолданатын қосылған құн салығын төлеушiлер осы Кодекстiң 451-бабында белгiленген ерекшелiктердi ескере отырып, қосылған құн салығын есептейдi.  
      5. Осы баптың мақсаттары үшiн қолданылатын жылдық жиынтық табыс:  
      1) осы Кодекстiң 4-бөлiмiне сәйкес осы Кодекстiң 99-бабында көзделген жылдық жиынтық табысты түзету есепке алынбай;  
      2) осы Кодекстiң 148-бабына сәйкес айқындалатын ағымдағы салық кезеңi үшiн айқындалады.  
      6. Егер ағымдағы салық кезеңiнiң қорытындылары бойынша осы баптың 2-тармағының 1) тармақшасында белгiленген шарттар орындалмаған жағдайда, салық төлеушi:  
      1) осы баптың 3-тармағында белгiленген ереженi қолданбай, осы Кодекстiң 266-бабында белгiленген тәртiппен қосылған құн салығын есептеуге;  
      2) корпоративтiк табыс салығы бойынша декларацияны табыс ету үшiн белгiленген мерзiмнен кейiн күнтiзбелiк он күннен кешiктiрмей осы баптың 3-тармағында белгiленген ереженi қолданбай, қосылған құн салығы осы Кодекстiң 266-бабына сәйкес есептеуге жататын салық кезеңдерi үшiн осы Кодекстiң 70-бабына сәйкес қосылған құн салығы бойынша қосымша салық есептiлiгiн табыс етуге мiндеттi.  
       *Ескерту. 267-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**268-бап. Қосылған құн салығының ставкалары**

      1. Егер осы бапта өзгеше белгiленбесе, қосылған құн салығының ставкасы 12 проценттi құрайды және салық салынатын айналым мен салық салынатын импорттың мөлшерiне қолданылады.   
      2. Осы Кодекстiң 242-245-баптарында көрсетiлген тауарларды, жұмыстарды, қызмет көрсетулердi өткiзу бойынша айналымдарға қосылған құн салығы нөлдiк ставка бойынша салынады.   
      Осы Кодекстiң 243-245-баптарына сәйкес нөлдiк ставка бойынша салық салынатын тауарлар мен қызмет көрсетулердi өткiзу бойынша айналым расталмаған жағдайда, тауарлар мен қызмет көрсетулердi өткiзу бойынша аталған айналым осы баптың 1-тармағында аталған ставка бойынша қосылған құн салығын салуға жатады.   
      3. Жеке тұлғалар кеден одағының және (немесе) Қазақстан Республикасының кеден заңнамасында белгiленген тәртiппен және жағдайларда кеден одағының кедендiк шекарасы арқылы алып өтетiн жеке пайдалануға арналған тауарлардың Қазақстан Республикасының аумағына импорты кезiнде қосылған құн салығын төлеу кедендiк баждардың, салықтардың бiрыңғай ставкасы бойынша кедендiк баждарды, салықтарды төлеу арқылы немесе жиынтық кедендiк төлем түрiнде жүзеге асырылады.  
      Кедендiк баждардың, салықтардың бiрыңғай ставкаларының, сондай-ақ жиынтық кедендiк төлемнiң мөлшерi мен оларды төлеу тәртiбi кеден одағының және (немесе) Қазақстан Республикасының кеден заңнамасында белгiленедi.  
      4. Тұлғаны қосылған құн салығы бойынша тiркеу есебiнен шығарған кезде осы Кодекстiң 238-бабы 2-тармағына сәйкес айқындалатын салық салынатын айналым мөлшерiне қосылған құн салығының:  
      1) тауар-материалдық қорлар бойынша – тұлғаны қосылған құн салығы бойынша тiркеу есебiнен шығарған күнi қолданыста болған;  
      2) негiзгi қорлар, материалдық емес және биологиялық активтер, жылжымайтын мүлiкке инвестициялар бойынша – оларды сатып алған күнi қолданыста болған ставкалары қолданылады.  
      *Ескерту. 268-бапқа өзгерту енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi), 2011.07.21* № 467-IV *(2010.07.01 бастап қолданысқа енгiзiледi) Заңдарымен.*

**269-бап. Салық кезеңi**

      Күнтiзбелiк тоқсан қосылған құн салығы бойынша салық кезеңi болып табылады.

**270-бап. Салық декларациясы**

      1. Егер осы бапта өзгеше көзделмесе, қосылған құн салығын төлеушi қосылған құн салығы жөнiндегi декларацияны орналасқан жерi бойынша салық органына есептi салық кезеңiнен кейiнгi екiншi айдың 15-нен кешiктiрмей әрбiр салық кезеңi үшiн табыс етуге мiндеттi.  
      Қосылған құн салығы бойынша декларацияны табыс ету жөнiндегi мiндеттеме осы Кодекстiң 228-бабы 1-тармағының 2) тармақшасында көрсетiлген, қосылған құн салығы бойынша тiркеу есебiне қою жүргiзiлмеген тұлғаларға қолданылмайды.  
      Осы Кодекстiң 271-1-бабының 3-тармағында көзделген жағдайларда, оператор жай серiктестiктiң (консорциумның) барлық қатысушылары бойынша жиынтық түрде келiсiмшарт қызметi бойынша қосылған құн салығы жөнiндегi декларацияны табыс етедi.  
      2. Осы Кодекстiң 68-бабында өзгеше көзделмесе, декларациямен бiр мезгiлде декларацияға қосымша болып табылатын, салық кезеңi iшiнде сатып алынған және өткiзiлген тауарлар, жұмыстар, көрсетiлген қызметтер бойынша шот-фактуралар тiзiлiмдерi табыс етiледi. Сатып алынған және өткiзiлген тауарлар, жұмыстар, көрсетiлген қызметтер бойынша шот-фактуралар тiзiлiмдерiнiң нысанын Қазақстан Республикасының Үкiметi белгiлейдi.   
      Шот-фактураның нөмiрiн көрсетуге арналған ұялардың саны электронды түрде мыналарды:   
      1) есептi салық кезеңi iшiнде сатып алынған тауарлар, жұмыстар, қызмет көрсетулер бойынша шот-фактуралардың тiзiлiмiн (мемлекеттiк материалдық резервтен тауарлар шығару құжаттары);   
      2) есептi салық кезеңi iшiнде өткiзiлген тауарлар, жұмыстар, қызмет көрсетулер бойынша шот-фактуралардың тiзiлiмiн табыс ету кезiнде шектелмейдi.   
      3. Осы Кодекстiң 256-бабы 2-тармағының 11) тармақшасында көзделген жағдайларда, мемлекеттiк материалдық резервтер жөнiндегi уәкiлеттi мемлекеттiк орган Қазақстан Республикасының Үкiметi белгiлеген тәртiппен, мерзiмде және нысан бойынша оларға мемлекеттiк материалдық резервтен тауарларды шығаруға жазылған құжаттардың тiзiлiмiн табыс етедi.  
      4. Осы Кодекстiң 571-бабының 4-тармағында көзделген жағдайларда салық органының шешiмi бойынша тiркеу есебiнен шығарылған салық төлеушi, осындай есептен шығару жүргiзiлген есептi салық кезеңiнен кейiнгi екiншi айдың 15-iнен кешiктiрмей, қосылған құн салығы бойынша тарату декларациясын орналасқан жерi бойынша салық органына табыс етуге мiндеттi. Тарату декларациясы салық төлеушi тiркеу есебiнен шығарылған салық кезеңiнiң басынан бастап оны осындай есептен шығарған күнге дейiнгi кезең үшiн толтырылады.  
       *Ескерту. 270-бапқа өзгерiс енгiзiлдi - ҚР 2009.07.04* N 167-IV *(2009.01.01. бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.05* N 452-IV *(2012.01.01 қолданысқа енгiзiледi) 2011.07.21* № 467-IV *(2009.01.01 бастап қолданысқа енгiзiледi) Заңдарымен.*

**271-бап. Қосылған құн салығын төлеу мерзiмi**

      1. Егер осы бапта өзгеше белгiленбесе, қосылған құн салығын төлеушi бюджетке жататын жарнаға салықты орналасқан жерi бойынша есептi салық кезеңiнен кейiнгi екiншi айдың 25-нен кешiктiрмей әрбiр салық кезеңi үшiн төлеуге мiндеттi.  
      1-1. Осы Кодекстiң 571-бабының 1 және 4-тармақтарына сәйкес қосылған құн салығын төлеушiнi қосылған құн салығы бойынша тiркеу есебiнен шығарған жағдайда, қосылған құн салығы бойынша тарату декларациясында көрсетiлген қосылған құн салығын төлеу қосылған құн салығын төлеушiнiң салық органына осындай декларацияны табыс еткен күнiнен бастап күнтiзбелiк он күннен кешiктiрiлмей, оның орналасқан жерi бойынша жүргiзiледi.  
      Егер қосылған құн салығы бойынша тарату декларациясы табыс етiлген салық кезеңiнiң алдындағы салық кезеңi үшiн табыс етiлген, қосылған құн салығы бойынша декларацияда көрсетiлген осындай салықты төлеу мерзiмi осы тармақтың бiрiншi бөлiгiнде көрсетiлген мерзiм өткеннен кейiн басталған жағдайда, салықты төлеу салық органына тарату декларациясы табыс етiлген күннен бастап күнтiзбелiк он күннен кешiктiрiлмей жүргiзiледi.  
      2. Импортталатын тауарлар бойынша қосылған құн салығы Қазақстан Республикасының кеден заңнамасында кеден төлемдерiн төлеу үшiн айқындалатын күнi төленедi. Z0   
      *Ескерту. 271-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**271-1-бап. Жай серiктестiк (консорциум) құрамында өнiмдi**  
**бөлу туралы келiсiм (келiсiмшарт) бойынша**  
**қызметтi жүзеге асыратын жер қойнауын**  
**пайдаланушылардың қосылған құн салығы бойынша**  
**салық мiндеттемесiн орындауының ерекшелiктерi**

      1. Өнiмдi бөлу туралы келiсiм (келiсiмшарт) бойынша қызметтiң шеңберiнде қосылған құн салығы бойынша салық нысандарын жасау мен табыс ету жөнiндегi салық мiндеттемесiн:  
      қосылған құн салығының жай серiктестiктiң аталған қатысушысына келетiн үлесi бөлiгiнде қатысушының әрқайсысы;  
      не өнiмдi бөлу туралы келiсiмнiң (келiсiмшарттың) шеңберiнде жүзеге асыратын қызметiнiң жиынтығы бойынша, егер өнiмдi бөлу туралы келiсiмнiң (келiсiмшарттың) талаптарында оператор осындай салық мiндеттемесiн орындауға уәкiлеттi болса, оператор орындауға тиiс.  
      2. Жай серiктестiктiң (консорциумға) әрбiр қатысушысының қосылған құн салығы бойынша салық нысандарын жасау мен табыс ету жөнiндегi салық мiндеттемесiн орындауы кезiнде:  
      тауарларды, жұмыстарды, көрсетiлетiн қызметтердi өткiзу (сатып алу) бойынша шот-фактуралар осы Кодекстiң 235-бабының талаптарына сәйкес жазып берiледi;  
      қосылған құн салығы бойынша декларация мен декларацияға қосымша болып табылатын шот-фактуралардың тiзiлiмiн жай серiктестiктiң (консорциумның) қатысушысының үлесiне келетiн бөлiгiнде осындай қатысушының әрқайсысы тапсырады;  
      қосылған құн салығының есептелген, есепке жазылған (азайтылған), аударылған және төленген (есепке жатқызылғандары және қайтарылғандары ескерiле отырып) сомалары жай серiктестiктiң аталған қатысушысының үлесiне келетiн бөлiгiнде қатысушының әрқайсысының дербес шотында көрсетiледi;  
      қосылған құн салығының асып түскен бөлiгiн қайтару декларацияны табыс еткен жай серiктестiктiң (консорциумның) қатысушысына жүргiзiледi;  
      салықтық әкiмшiлiк ету тәртiбi, оның iшiнде нұсқаманы, хабарламаны және салықтық тексеру актiсiн тапсыру осы Кодексте белгiленген тәртiппен жай серiктестiктiң (консорциумның) қатысушысына әрқайсысына қатысты қолданылады.  
      3. Оператор өнiмдi бөлу туралы келiсiм (келiсiмшарт) шеңберiнде жүзеге асыратын қызметiнiң жиынтығы бойынша қосылған құн салығы бойынша салық нысандарын жасау мен табыс ету жөнiндегi салық мiндеттемесiн орындаған кезде:  
      тауарларды, жұмыстарды, көрсетiлетiн қызметтердi өткiзу (сатып алу) бойынша шот-фактуралар осы Кодекстiң 263-бабының талаптарына сәйкес жалпыға бiрдей белгiленген тәртiппен оператордың деректемелерi көрсетiле отырып, жазып берiледi;  
      қосылған құн салығы бойынша декларация мен декларацияға қосымша болып табылатын шот-фактуралардың тiзiлiмiн өнiмдi бөлу туралы келiсiм (келiсiмшарт) шеңберiнде жүзеге асыратын қызметiнiң жиынтығы бойынша оператор тапсырады;  
      қосылған құн салығының есептелген, есепке жазылған (азайтылған), аударылған және төленген (есепке жатқызылғандары және қайтарылғандары ескерiле отырып) сомалары оператордың дербес шотында көрсетiледi;  
      қосылған құн салығының асып түскен бөлiгiн қайтару операторға жүргiзiледi;  
      салықтық әкiмшiлiк ету тәртiбi, оның iшiнде нұсқаманы, хабарламаны және салықтық тексеру актiсiн тапсыру осы Кодексте салық төлеушiлер (салық агенттерi) үшiн көзделген тәртiпке сәйкес операторға қатысты қолданылады және бұл ретте көрсетiлген құжаттар өнiмдi бөлу туралы келiсiм (келiсiмшарт) бойынша салық төлеушi ретiнде жай серiктестiктiң (консорциумның) әрбiр қатысушысына тапсырылды деп есептеледi.  
      РҚАО-ның ескертпесi!  
*4-тармақ 2011.01.01 бастап қолданысқа енгiзiледi* (ҚР 2010.06.30 № 297-IV Заңының 2-бабын қараңыз)*.*  
      4. Осы бапқа сәйкес қосылған құн салығы бойынша салық нысандарын жасау мен табыс ету жөнiндегi салық мiндеттемесiн орындаудың таңдап алынған әдiсi салықтық есепке алу саясатында көрсетiлуге және өнiмдi бөлу туралы келiсiмнiң (келiсiмшарттың) қолданылу кезеңi аяқталғанға дейiн өзгермеген күйiнде қалуға тиiс.  
      *Ескерту. 36-тарау 271-1-баппен толықтырылды - ҚР 2010.06.30* N 297-IV *(2009.01.01 бастап қолданысқа енгiзiледi) Заңымен.*

**37-тарау. ҚОСЫЛҒАН ҚҰН САЛЫҒЫ БОЙЫНША БЮДЖЕТПЕН ӨЗАРА ҚАТЫНАС**

**272-бап. Қосылған құн салығын қайтару**

      1. Егер осы тарауда өзгеше белгiленбесе, мыналар:  
      РҚАО-ның ескертпесi!  
      1) тармақшаның бұл редакциясы 2011.01.01 бастап 2016.01.01 дейiн ҚР 2008.12.10 N 100-IV Заңына сәйкес қолданыста болады.  
      1) есепке жатқызылатын қосылған құн салығы сомасының осы Кодекстiң 273 және 274-баптарында белгiленген тәртiппен есептi салық кезеңiнiң аяғында декларация бойынша өсу қорытындысымен қалыптасқан есептелген салық сомасынан асып түсуi (бұдан әрi – қосылған құн салығының асып түсуi).  
      Нөлдiк ставка бойынша салық салынатын айналымдар мақсатында пайдаланылмайтын тауарларды, жұмыстарды, көрсетiлетiн қызметтердi сатып алумен байланысты қалыптасқан, осы тармақшаның бiрiншi бөлiгiнде көрсетiлген қосылған құн салығының асып кетуiн қайтару осы Кодекстiң 241-бабына сәйкес Қазақстан Республикасында қосылған құн салығын төлеушi болып табылмайтын және қызметiн филиал, өкiлдiк арқылы жүзеге асырмайтын резидент еместен жұмыстар, қызмет көрсетулер сатып алу кезiнде төленген, есепке жатқызылған қосылған құн салығының сомасы шегiнде жүргiзiледi.  
      Осы тармақшаның екiншi бөлiгiнiң ережесi осы Кодекстiң 274-бабында көзделген қосылған құн салығының асып кетуiн қайтарудың оңайлатылған тәртiбiн қолдануға құқығы бар салық төлеушiлерге қолданылмайды.  
      Қазақстан Республикасының Үкiметi нөлдiк ставка бойынша салық салынатын тауарларды, жұмыстарды, қызметтер көрсетудi өткiзудi осы баптың 3-тармағының 1) тармақшасында көзделген тұрақты өткiзуге жатқызу өлшемдерiн және:  
      осы баптың 3-тармағында белгiленген шарттар орындалмаған жағдайда, нөлдiк ставка бойынша салық салынатын айналымдарға байланысты;  
      осы тармақшаның екiншi бөлiгiнде көзделген, қайтарылуға жататын қосылған құн салығының асып түсу сомасын айқындау тәртiбiн белгiлейдi.  
      2) грант қаражаты есебiнен сатып алынған тауарларды, жұмыстарды, қызмет көрсетулердi ұсынушыларға осы Кодекстiң 275-бабында белгiленген тәртiппен төленген қосылған құн салығы;   
      3) Қазақстан Республикасында аккредиттелген дипломатиялық және оларға теңестiрiлген шет мемлекеттердiң өкiлдiктерi, шет мемлекеттердiң консулдық мекемелерi, дипломатиялық және осы өкiлдiктердiң әкiмшiлiк-техникалық персоналына жататын адамдар, олармен бiрге тұратын отбасы мүшелерiн қоса алғанда, консулдық лауазымды адамдар, консулдық қызметшiлер – олармен бiрге тұратын отбасы мүшелерiн қоса алғанда, Қазақстан Республикасының аумағында сатып алған тауарларды, жұмыстарды, қызмет көрсетулердi ұсынушыларға осы Кодекстiң 276-бабында белгiленген тәртiппен төлеген қосылған құн салығы;   
      4) бюджетке артық төленген қосылған құн салығының сомасы осы Кодекстiң 599 және 602-баптарында белгiленген тәртiппен салық төлеушiге бюджеттен қайтарылуға жатады.   
      2. 2009 жылғы 1 қаңтарға дейiн сатып алынған тауарлар, жұмыстар, қызмет көрсетулер бойынша қалыптасқан, осы баптың 1-тармағы 1) тармақшасының бiрiншi бөлiгiнде көрсетiлген қосылған құн салығының асып кетуi, нөлдiк ставка бойынша салық салынатын айналымдар мақсатында пайдаланылған немесе пайдаланылатын тауарларға, жұмыстарға, қызмет көрсетулерге байланысты қалыптасқан асып түсудi қоспағанда, бюджеттен қайтарылуға жатпайды.   
      Осы тармаққа сәйкес бюджеттен қайтарылуға жатпайтын қосылған құн салығының асып түсуi қосылған құн салығы бойынша алдағы төлем шотына есептеледi. Импорт кезiнде төлеуге жататын, сондай-ақ осы Кодекстiң 241-бабында көзделген қосылған құн салығын төлеу шотының есебiне жатқызу жүргiзiлмейдi.   
      3. Есептi салық кезеңiнiң соңында өсетiн қорытындылар декларациясы бойынша қалыптасқан, есептелген салық сомасынан есепке жатқызылатын қосылған құн салығы сомасының асып кетуi нөлдiк ставка бойынша салынатын айналымдар бойынша, егер бiр мезгiлде мынадай талаптар орындалса:   
      1) қосылған құн салығын төлеушi нөлдiк ставка бойынша салық салынатын тауарлар өткiзудi, жұмыстар орындауды, қызмет көрсетулердi тұрақты жүзеге асырса;   
      2) нөлдiк ставка бойынша салық салынатын айналымдар жасалған және декларацияда ол бойынша қосылған құн салығының асып кеткенiн қайтару туралы талап көрсетiлген салық кезеңi iшiнде нөлдiк ставка бойынша салық салынатын өткiзу бойынша айналым өткiзу бойынша жалпы салық салынатын айналымда кемiнде 70 процент құрайтын болса, қайтарылуға жатады.  
      4. *Күшi жойылды - ҚР 2008.12.10* N 100-IV *Заңымен.*  
      *Ескерту. 272-бапқа өзгерту енгiзiлдi - ҚР 2008.12.10* N 100-IV*, 2010.06.30* N 297-IV*(2010.07.01 бастап қолданысқа енгiзiледi) Заңдарымен.*

**273-бап. Қосылған құн салығының асып кеткен сомасын**   
                 **қайтару**

      1. Қосылған құн салығының асып кеткен сомасын салық төлеушiге қайтару: Z0  
      1) егер осы Кодекстiң 274-бабында өзгеше белгiленбесе, осы бапта белгiленген тәртiппен және мерзiмде;  
      2) салық кезеңi iшiнде қосылған құн салығы жөнiндегi декларацияда аталған қайтару туралы оның талабының негiзiнде жүзеге асырылады.   
      2. Егер қосылған құн салығын төлеушi салық кезеңi iшiнде қосылған құн салығы жөнiндегi декларацияда қосылған құн салығының асып кеткен сомасын қайтару туралы талапты көрсетпесе, онда бұл асып кеткен сома алдағы қосылған құн салығы бойынша төлемдер есебiне жатқызылады немесе қайтарылуға ұсынылуы мүмкiн.   
      Бұл ретте қосылған құн салығын төлеушiнiң осы Кодекстiң 46-бабында белгiленген талап қою мерзiмi iшiнде, 2009 жылдың 1 қаңтарынан кейiн қалыптасқан қосылған құн салығының асып кеткен сомасын қайтаруға құқығы бар.   
      3. Егер осы баптың 4-тармағында және осы Кодекстiң 274-бабында өзгеше белгiленбесе, салықтық тексеру нәтижелерiмен расталған қосылған құн салығының асып кеткен сомасын қайтару салық кезеңi iшiнде қайтару туралы талап көрсетiлген қосылған құн салығы жөнiндегi декларация табыс етiлген күннен бастап күнтiзбелiк жүз сексен күн iшiнде жүргiзiледi.   
      Осы тармақтың мақсатында:   
      1) қайтаруға ұсынылған қосылған құн салығының асып кеткен сомасының дұрыстығын растайтын салықтық тексеру актiсi;   
      2) осы Кодекстiң 635-бабының 10-тармағында көзделген жағдайда, ресiмделген салықтық тексеру актiсiне қорытынды;   
      3) нөлдiк ставка бойынша салық салынған айналым болған кезде, осы Кодекстiң 243-245-баптарына, сондай-ақ 276-11 - 276-13-баптарына сәйкес нөлдiк ставка бойынша салық салынатын айналымдарды растайтын құжаттар қосылған құн салығының асып кеткен сомасын қайтару үшiн негiз болып табылады.   
      4. Осы Кодекстiң 274-бабының 2-тармағында аталғандарды қоспағанда, салық кезеңi iшiндегi өткiзу бойынша жалпы салық салынатын айналымда кемiнде 70 проценттi құрайтын нөлдiк ставка бойынша салық салынатын айналымдарды жүзеге асыратын қосылған құн салығын төлеушiге, қайтару туралы талап көрсетiлген қосылған құн салығы жөнiндегi декларация табыс етiлген кезден бастап алпыс жұмыс күнi iшiнде қайтару жүргiзiледi.   
      Осы тармақтың мақсатында:   
      1) қайтаруға ұсынылған қосылған құн салығы сомасының дұрыстығын растайтын салықтық тексеру актiсi;   
      2) осы Кодекстiң 243-245-баптарына, сондай-ақ 276-11 - 276-13-баптарына сәйкес нөлдiк ставка бойынша салық салынатын айналымдарды растайтын құжаттар;   
      3) осы Кодекстiң 634-бабының 10-тармағында көзделген жағдайда, ресiмделген салықтық тексеру актiсiне қорытынды қосылған құн салығының асып кеткен сомасын қайтару үшiн негiз болып табылады.  
      5. Қосылған құн салығының асып кетуi:   
      1) мыналар:   
      шағын бизнес субъектiлерi;   
      шаруа немесе фермер қожалықтары;  
      ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi-заңды тұлғалар және селолық тұтыну кооперативтерi үшiн белгiленген арнаулы салық режимдерiнде бюджетпен есеп айырысуды жүзеге асыратын салық төлеушiге;   
      2) осы Кодекстiң 267-бабының ережелерiн қолданатын салық төлеушiге қайтарылмайды.   
      6. Бюджеттен қайтарылуға жататын қосылған құн салығының асып кеткен сомасын салық төлеушiге осы Кодекстiң 603-бабында белгiленген тәртiппен қайтарылады.   
      Бюджеттен қайтарылуға жатпайтын қосылған құн салығының асып кеткен сомасы қосылған құн салығы бойынша алдағы төлемдердiң шотына есептеледi. Импорт кезiнде төлеуге жататын, сондай-ақ осы Кодекстiң 241-бабында көзделген қосылған құн салығын төлеу шотына есепке жатқызу жүргiзiлмейдi.   
      7. Салық төлеушiнiң декларацияда қосылған құн салығын қайтару талабы көрсетiлген, бюджеттен қайтарылған және құжаттық салықтық тексеру жүргiзу барысында расталмаған қосылған құн салығының асып кеткен сомасы салық төлеушiнiң салықтық тексеру нәтижесi туралы хабарлама негiзiнде бюджетке төлеуiне жатады.   
      Егер салық төлеушiге қосылған құн салығының асып кеткен сомасын қайтару осы Кодекстiң 603-бабының 4-тармағына сәйкес осы салық төлеушiнiң пайдасына бұрын өсiмпұл есебiне жатқызу және аудару арқылы жүргiзiлген болса, салықтық тексеру кезiнде расталмаған, салық төлеушiге бұрын аударылған және қайтарылған қосылған құн салығының асып кеткен сомасына келетiн өсiмпұл салықтық тексерулердiң нәтижесiнде хабарлама негiзiнде бюджетке төленуге жатады.   
      8. Осы баптың 7-тармағында көрсетiлген сомалар осы Кодекстiң 603-бабының 4-тармағында көрсетiлген мөлшерде салық төлеушiнiң осы сомаларды аударған күнiнен бастап әр күн үшiн өсiмпұл есептен шығарыла отырып бюджетке төленуге жатады. Z0   
      *Ескерту. 273-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi) Заңдарымен.*

**274-бап. Қосылған құн салығының асып кеткен сомасын**   
                **қайтарудың оңайлатылған тәртiбi**

      1. Қосылған құн салығының асып кеткен сомасын қайтарудың оңайлатылған тәртiбi алдын-ала салықтық тексеру жүргiзбей қосылған құн салығын қайтаруды жүзеге асыру болып табылады.   
      2. Қосылған құн салығының асып кеткен сомасын қайтару туралы талапты көрсете отырып, қосылған құн салығы жөнiндегi декларацияны табыс еткен :   
      1) iрi салық төлеушiлер мониторингiнде кемiнде он екi ай қатарынан тұрған және қосылған құн салығының асып кеткен сомасын қайтару туралы талапты көрсете отырып, қосылған құн салығы жөнiндегi декларацияны табыс ететiн күнi салық есептiлiгiн табыс ету бойынша орындалмаған салық мiндеттемелерi жоқ қосылған құн салығын төлеушiлердiң қосылған құн салығының асып кеткен сомасын қайтарудың оңайлатылған тәртiбiн қолдануға құқығы бар.   
      Мониторингке жататын, осы тармақшада көзделген талаптарға сай келетiн iрi салық төлеушi бөлiну, бөлiнiп шығу, қайта құрылу жолымен қайта ұйымдастырылған кезде қосылған құн салығының асып кеткен сомасын қайтарудың оңайлатылған тәртiбiн қолдану құқығы қайта ұйымдастырылған тұлғаның құқықтық мирасқорына (құқықтық мирасқорларына) өтедi.   
      Мониторингке жататын, осы тармақшада көзделген талаптарға сай келетiн iрi салық төлеушiлер қосылу немесе бiрiгу жолымен қайта ұйымдастырылған кезде, қосылу немесе бiрiгу жолымен қайта ұйымдастырылған барлық заңды тұлғалар қайта ұйымдастырылуға дейiн мониторингке жататын iрi салық төлеушiлер болып табылған жағдайда, қосылған құн салығының асып кеткен сомасын қайтарудың оңайлатылған тәртiбiн қолдану құқығы құқықтық мирасқорға өтедi.   
      Осы тармақшаның екiншi және үшiншi абзацтарында аталған құқықтық мирасқорға (құқықтық мирасқорларға) қатысты қосылған құн салығының асып кеткен сомасын қайтарудың оңайлатылған тәртiбiн қолдану құқығы мониторингке жататын iрi салық төлеушiлердiң жаңа тiзбесi қолданысқа енгiзiлгенге дейiн әрекет етедi. Z0  
      1-1) қосылған құн салығының асып кеткен сомасын қайтару туралы талап көрсетiлген, қосылған құн салығы жөнiндегi декларацияны табыс ету күнi салық есептiлiгiн табыс ету бойынша орындалмаған салық мiндеттемелерi жоқ, осы Кодекстiң 135-1-бабының 1-тармағында айқындалған дербес бiлiм беру ұйымдарының қосылған құн салығының асып кеткен сомасын қайтарудың оңайлатылған тәртiбiн қолдануға құқығы бар;  
      2) ҚР 2008.12.10 N 100-IV Заңына сәйкес 2016.01.01 дейiн тоқтатыла тұрады. 2017.01.01 бастап күшiн жояды (тоқтатылған редакцияны ҚР Салық кодексiнiң № 13 архивтағы нұсқасын қараңыз).  
      3) ҚР 2008.12.10 N 100-IV Заңына сәйкес 2017.01.01 дейiн тоқтатыла тұрады (тоқтатылған редакцияны ҚР Салық кодексiнiң № 13 архивтағы нұсқасын қараңыз).  
      3. Оңайлатылған тәртiппен қосылған құн салығының асып кеткен сомасын қайтару мынадай мерзiмдерде:   
      1) осы баптың 2-тармағының 1) және 1-1) тармақшаларында аталған қосылған құн салығын төлеушiлерге – салық кезеңi iшiнде қосылған құн салығының асып кеткен сомасын қайтару туралы талап көрсетiлген қосылған құн салығы жөнiндегi декларацияны салық органына табыс ету үшiн осы Кодексте (ұзарту кезеңiн ескере отырып) белгiленген соңғы күннен бастап он бес жұмыс күнi iшiнде;   
      2) егер осы тармақшада өзгеше белгiленбесе, осы баптың 2-тармағының 2) тармақшасында аталған қосылған құн салығын төлеушiлерге – салық кезеңi iшiнде қосылған құн салығының асып кеткен сомасын қайтару туралы талап көрсетiлген қосылған құн салығы жөнiндегi декларацияны табыс ету үшiн белгiленген соңғы күннен бастап бес жұмыс күнiнен кешiктiрiлмей жүргiзiледi.   
      Қосылған құн салығы жөнiндегi декларация уақтылы табыс етiлмеген жағдайда, осы баптың 2-тармағының 2) тармақшасында аталған салық төлеушiлерге қосылған құн салығының асып кеткен сомасын қайтару салық кезеңi iшiнде қосылған құн салығының асып кеткен сомасын қайтару туралы талап көрсетiлген қосылған құн салығы жөнiндегi декларация табыс етiлген күннен бастап қырық бес жұмыс күнiнен кешiктiрiлмей жүргiзiледi;   
      3) осы баптың 2-тармағының 3) тармақшасында аталған қосылған құн салығын төлеушiлерге – салық кезеңi iшiнде қосылған құн салығының асып кеткен сомасын қайтару туралы талап көрсетiлген қосылған құн салығы жөнiндегi декларация салық органына табыс етiлген күннен бастап отыз жұмыс күнi iшiнде жүргiзiледi.  
      *Ескерту. 274-бапқа өзгерту енгiзiлдi - ҚР 2011.01.19* N 395-IV *(2011.01.01 бастап қолданысқа енгiзiледi) Заңымен.*

**275-бап. Грант қаражаттары есебiнен сатып алынған**   
                 **тауарлар, жұмыстар, қызмет көрсетулер бойынша**   
                 **төленген қосылған құн салығын қайтару**

      1. Грант қаражаттары есебiнен сатып алынған тауарлар, жұмыстар, қызмет көрсетулер бойынша:   
      1) грант алушыға – Қазақстан Республикасының грант беру туралы халықаралық шартына сәйкес бенефициар болып табылатын мемлекеттiк органға, егер Қазақстан Республикасының аталған халықаралық шартында өзгеше көзделмесе, орындаушыны тағайындаушыға;   
      2) орындаушыға – грантты iске асыру үшiн грант алушы болып тағайындалған тұлғаға (бұдан әрi – орындаушы) төленген қосылған құн салығын қайтару жүргiзiледi.   
      2. Осы баптың 1-тармағында көзделген, грант қаражаты есебiнен сатып алынған тауарларды, жұмыстарды, қызмет көрсетулердi ұсынушыларға төленген қосылған құн салығын қайтаруды салық органдары, егер бiр мезгiлде мынадай шарттар сақталса:   
      1) грант қаражаты есебiнен тауарлар, жұмыстар, қызмет көрсетулер сатып алынған грант мемлекеттер, мемлекеттердiң үкiметтерi, халықаралық ұйымдар желiсi бойынша берiлсе;   
      2) грант тек қана тауарларды, жұмыстарды, қызмет көрсетулердi өткiзу үшiн берiлiп, олар сол мақсаттарда ғана сатып алынса;   
      3) тауарларды өткiзу, жұмыстарды орындау, қызмет көрсетулер грант алушымен не грант мақсаттарын жүзеге асыру үшiн грант алушы тағайындаған орындаушымен жасалған шартқа (келiсiмшартқа) сәйкес жүзеге асырылса, грант қаражаттары есебiнен сатып алынатын тауарлар, жұмыстар, қызмет көрсетулер бойынша төленген қосылған құн салығын қайтару туралы салықтық өтiнiш берiлген күннен бастап отыз жұмыс күнi iшiнде қайтарады.   
      3. Осы бапқа сәйкес қосылған құн салығын қайтару грант алушыларға немесе орындаушыларға осы Кодекстiң 599, 604-баптарында көзделген тәртiппен, қосылған құн салығының грант қаражаттары есебiнен төленгенiн растайтын құжаттар негiзiнде жүргiзiледi.   
      4. Осы бапқа сәйкес қосылған құн салығын қайтару үшiн грант қаражаттары есебiнен сатып алынатын тауарлар, жұмыстар, қызмет көрсетулер бойынша төленген қосылған құн салығын қайтару туралы салықтық өтiнiшке қоса грант алушы немесе орындаушы орналасқан жерi бойынша салық органына мынадай құжаттарды:   
      1) Қазақстан Республикасы мен шет мемлекет, шет мемлекет үкiметi не Қазақстан Республикасының Үкiметi бекiткен тiзбеге енгiзiлген халықаралық ұйым арасындағы грант беру туралы шарттың көшiрмесiн;   
      2) грант алушы не орындаушы тауарларды, жұмыстарды, қызмет көрсетулердi ұсынушымен жасасқан шарттың (келiсiмшарттың) көшiрмесiн;   
      3) қосылған құн салығын қайтару туралы салықтық өтiнiшпен жүгiнуi кезiнде оның орындаушы ретiнде тағайындалуын растайтын құжаттың көшiрмесiн;   
      4) тауарлардың, жұмыстардың, қызмет көрсетулердiң тиеп жөнелтiлгенiн және алынғанын растайтын құжаттарды;   
      5) қосылған құн салығының сомасын бөлек жазып көрсете отырып, қосылған құн салығын төлеушi болып табылатын ұсынушы жазып берген шот-фактураны;   
      6) жүкқұжатын, тауар-көлiк жүкқұжатын;   
      7) грант алушының немесе орындаушының материалдық жауапты адамының тауарды алғанын растайтын құжатты;   
      8) белгiленген тәртiппен ресiмделген, грант алушы немесе орындаушы орындаған және қабылдаған тауарлардың, жұмыстар мен қызмет көрсетулердiң актiлерiн;   
      9) тауарларды, жұмыстарды, қызмет көрсетулердi алғаны үшiн ақының төленгенiн, оның iшiнде қосылған құн салығының төленгенiн растайтын құжаттарды табыс етедi.   
      Осы бапта көзделген қосылған құн салығын қайтаруды қосылған құн салығын төлеушi болып табылмайтын грант алушы немесе орындаушы да жүргiзедi.  
*Ескерту. 275-бапта мемлекеттiк тiлдегi мәтiн өзгермейдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**276-бап. Қазақстан Республикасында аккредиттелген**   
                **дипломатиялық және оларға теңестiрiлген**   
                **шет мемлекеттердiң өкiлдiктерiне, шет**  
                **мемлекеттердiң консулдық мекемелерiне және**  
                **олардың персоналына қосылған құн салығын қайтару**

*Ескерту. 276-баптың тақырыбына өзгерту енгiзiлдi - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

      1. Қазақстан Республикасында аккредиттелген дипломатиялық және оларға теңестiрiлген шет мемлекеттердiң өкiлдiктерiне, шет мемлекеттердiң консулдық мекемелерiне (бұдан әрi – өкiлдiктер) және дипломатиялық, осы өкiлдiктердiң әкiмшiлiк-техникалық персоналына жататын адамдарға (бұдан әрi – персонал), олармен бiрге тұратын отбасы мүшелерiн қоса алғанда, консулдық лауазымды адамдар, консулдық қызметшiлер – олармен бiрге тұратын отбасы мүшелерiн қоса алғанда, Қазақстан Республикасының аумағында сатып алған тауарлар, орындалған жұмыстар, қызмет көрсетулер үшiн қосылған құн салығын қайтару, егер осындай қайтару Қазақстан Республикасы қатысушы болып табылатын халықаралық шарттарда немесе қосылған құн салығы бойынша жеңiлдiктер беру кезiнде өзара түсiнiстiк принципiн растайтын құжаттарда көзделген болса, жүргiзiледi.   
      Қосылған құн салығын қайтаруды Қазақстан Республикасы Сыртқы iстер министрлiгi бекiткен тiзбеге енгiзiлген өкiлдiктердiң орналасқан жерi бойынша салық органы жүзеге асырады.   
      2. Өзара түсiнiстiк принципi негiзiнде, бiрқатар өкiлдiктерге қатысты қосылған құн салығын қайтарудың мөлшерi мен шарттары бойынша шектеулер белгiленуi мүмкiн.   
      Қосылған құн салығын қайтару бойынша шектеулер белгiленетiн өкiлдiктердiң тiзбесiн Қазақстан Республикасы Сыртқы iстер министрлiгi уәкiлеттi органның келiсiмi бойынша бекiтедi.   
      3. Егер осы баптың 2-тармағында өзгеше белгiленбесе, қосылған құн салығын қоса алғанда, осы Кодексте белгiленген тәртiппен жазып берiлген әрбiр жеке шот-фактурада және төлеу фактiсiн растайтын құжаттарда сатып алынған тауарлардың, орындалған жұмыстардың, көрсетiлген қызметтердiң сомасы республикалық бюджет туралы заңда белгiленген және шот-фактураны жазып беру күнi қолданыста болған айлық есептiк көрсеткiштiң 8 еселенген мөлшерiн құраған және одан асып түскен жағдайларда, өкiлдiктерге қосылған құн салығы қайтарылады.   
      Осы тармақта белгiленген шектеулер байланыс, электр энергиясы, су, газ және өзге де коммуналдық қызмет көрсетулердi төлеуге қолданылмайды.   
      4. Салық органдары өкiлдiктер жасаған жиынтық ведомостардың (тiзiлiмдердiң) және қосылған құн салығының төленгенiн растайтын құжаттар (осы Кодексте белгiленген тәртiппен жазып берiлген шот-фактуралар, төлеу фактiсiн растайтын құжаттар) көшiрмелерiнiң негiзiнде қосылған құн салығын қайтаруды жүзеге асырады.   
      Өкiлдiктер персоналының мүшелерiне қатысты Қазақстан Республикасының Сыртқы iстер министрлiгi берген аккредитттеу құжаттарының көшiрмелерi қосымша табыс етiледi.   
      Өкiлдiктер есептi тоқсан iшiнде сатып алынған тауарлар, орындалған жұмыстар, көрсетiлген қызметтер бойынша жиынтық ведомостарды (тiзiлiмдердi) уәкiлеттi орган белгiлеген нысан бойынша қағаз жеткiзгiште тоқсан сайын жасайды, мөрмен куәландырылады және оған басшы не өкiлдiктiң соған уәкiлеттiк берген лауазымды адамы қол қояды.   
      Өкiлдiктер жасаған ведомостар (тiзiлiмдер) қосылған құн салығының төленгенiн растайтын құжаттардың (осы Кодексте белгiленген тәртiппен жазылған шот-фактуралардың, төлеу фактiсiн растайтын құжаттардың) көшiрмелерiмен қоса есептi тоқсаннан кейiнгi айдың iшiнде, өкiлдiк персоналы мүшесiнiң (мүшелерiнiң) Қазақстан Республикасында болуының аяқталу мерзiмi жағдайларын қоспағанда, Қазақстан Республикасының Сыртқы iстер министрлiгiне берiледi.   
      5. Өзара түсiнiстiк принципi расталғаннан кейiн Қазақстан Республикасының Сыртқы iстер министрлiгi Қазақстан Республикасында тiркелген өкiлдiктердiң орналасқан жерi бойынша салық органына қосылған құн салығының төленгенiн растайтын құжаттардың (осы Кодексте белгiленген тәртiппен жазылған шот-фактуралардың, төлеу фактiсiн растайтын құжаттардың) көшiрмелерiмен қоса жиынтық ведомостарды (тiзiлiмдердi) iлеспе құжатпен бiрге бередi.   
      6. Өкiлдiктерге қосылған құн салығын қайтаруды салық органдары Сыртқы iстер министрлiгiнен жазбаша хабарламасы бар жиынтық ведомостарды (тiзiлiмдердi) және қосылған құн салығының төленгенiн растайтын құжаттарды алғаннан кейiн, отыз жұмыс күнi iшiнде жүзеге асырады.   
      Салық органдары жиынтық ведомостарды (тiзiлiмдердi) және қосылған құн салығының төленгенiн растайтын құжаттардың көшiрмелерiн тексергеннен кейiн Қазақстан Республикасының Сыртқы iстер министрлiгiне қосылған құн салығын қайтару және (немесе) қайтарудан бас тарту туралы хабарлайды.   
      Қосылған құн салығы сомаларын қайтарудан бас тартқан жағдайда салық органдары қандай бұзушылықтар болғанын және оларға қандай құжаттар бойынша жол берiлгенiн хабарлайды.   
      7. Өкiлдiктер табыс еткен құжаттарда бұзушылықтар анықталған, оның iшiнде қосылған құн салығының сомалары бөлек жазып көрсетiлмеген жағдайда, салық органдары тауарларды, жұмыстарды, қызмет көрсетулердi ұсынушыға қарсы тексеру жүргiзедi.   
      Егер қарсы тексеру жүргiзу барысында анықталған бұзушылықтар осы баптың 6-тармағында белгiленген қайтару мерзiмi iшiнде жойылмаған болса, қосылған құн салығын қайтару бұзушылық анықталмаған не жойылған сомалар шегiнде жүргiзiледi.   
      Егер бұзушылықтар қарсы тексеру аяқталғаннан кейiн жойылса, қосылған құн салығын қайтару қосылған құн салығының төленгенiн растайтын құжаттардың (осы Кодексте белгiленген тәртiппен жазып берiлген шот-фактуралардың, төлеу фактiсiн растайтын құжаттардың) көшiрмелерiмен қоса табыс етiлген қосымша жиынтық ведомостардың (тiзiлiмдердiң) негiзiнде жүргiзiледi.   
      Тауарлар сатып алынған, жұмыстар орындалған, қызметтер көрсетiлген тоқсанның iшiнде қайтаруға ұсынылмаған қосылған құн салығының сомасын өкiлдiктер қосылған құн салығының төленгенiн растайтын құжаттардың (осы Кодексте белгiленген тәртiппен жазып берiлген шот-фактуралардың, төлеу фактiсiн растайтын құжаттардың) көшiрмелерiмен қоса табыс етiлген жиынтық ведомостардың (тiзiлiмдердiң) негiзiнде қайтаруға ұсынуы мүмкiн.   
      8. Өкiлдiктер құжаттарды салық органына мемлекеттiк және (немесе) орыс тiлдерiнде жолдайды.   
      Шет тiлдерiнде жасалған жекелеген құжаттар болған кезде өкiлдiктiң мөрi басылған мемлекеттiк және (немесе) орыс тiлдерiндегi аудармасы табыс етiледi.   
      9. Қосылған құн салығын қайтаруды салық органдары өкiлдiктердiң және (немесе) өкiлдiк персоналының Қазақстан Республикасының заңнамасында белгiленген тәртiппен Қазақстан Республикасының банктерiнде ашқан тиiстi шоттарына жүргiзедi.  
*Ескерту. 276-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi) Заңдарымен.*

**37-1-тарау. Кеден одағында тауарлардың экспорты мен импорты,**  
**жұмыстар орындау, қызметтер көрсету кезiнде**  
**қосылған құн салығын салу ерекшелiктерi**

*Ескерту. 8-бөлiм 37-1-тараумен толықтырылды - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

**276-1-бап. Жалпы ережелер**

      1. Осы тараудың ережелерi кеден одағына мүше мемлекеттердiң арасында жасалған халықаралық шарттардың негiзiнде белгiленген және тауарлардың экспорты мен импорты, жұмыстар орындау, қызметтер көрсету кезiнде қосылған құн салығы бөлiгiнде салық салуды, сондай-ақ кеден одағына мүше мемлекеттердiң өзара саудада оған салықтық әкiмшiлiк етуiн реттейдi.  
      Егер осы тарауда тауарлардың экспорты мен импорты, жұмыстар орындау, қызметтер көрсету кезiнде қосылған құн салығын салу, сондай-ақ оның салықтық әкiмшiлiк ету бөлiгiнде Кодекстiң басқа тарауларындағыдан өзге нормалар белгiленсе, онда осы тараудың нормалары қолданылады.  
      Осы тарауда тауарлардың экспорты мен импорты, жұмыстар орындау, қызметтер көрсету кезiнде қосылған құн салығын салуға, сондай-ақ оның салықтық әкiмшiлiк етуiне қатысты реттелмеген мәселелер осы Кодекстiң басқа тарауларымен, сондай-ақ осы Кодекстi қолданысқа енгiзу туралы заңнамалық актiмен реттеледi.  
      Осы тарауда қолданылатын ұғымдар кеден одағына қатысушы мемлекеттер арасында жасалған, Қазақстан Республикасы ратификациялаған халықаралық шарттарда көзделген.  
      Егер кеден одағына қатысушы мемлекеттер арасында жасалған, Қазақстан Республикасы ратификациялаған халықаралық шарттарда осы тарауда пайдаланылатын ұғымдар көзделмесе, осы Кодекстiң тиiстi баптарында, Қазақстан Республикасының азаматтық және басқа да салаларындағы заңнамасында көзделген ұғымдар қолданылады.  
      Кеден одағына мүше басқа мемлекеттiң аумағынан Қазақстан Республикасының аумағына импортталатын тауарлар бойынша қосылған құн салығын өндiрiп алуды Қазақстан Республикасының салық органдары салық салынатын импорттың мөлшерiне қолданылатын, осы Кодекстiң 268-бабы 1-тармағында белгiленген ставка бойынша жүзеге асырады.  
      Кеден одағына мүше мемлекеттердiң өзара саудада тауарлардың экспорты мен импорты, жұмыстар орындау, қызметтер көрсету кезiнде салық төлеушiнiң қосылған құн салығы бойынша салық мiндеттемесiн орындауына салықтық бақылауды салық қызметi органдары салық төлеушi табыс еткен салық есептiлiгiнiң, сондай-ақ салық төлеушiнiң қызметi туралы мемлекеттiк органдардан және өзге де тұлғалардан алынған мәлiметтердiң және (немесе) құжаттардың негiзiнде жүзеге асырады.  
      Осы тараудың мақсаты үшiн тауарлардың, жұмыстардың, қызмет көрсетулердiң шетел валютасындағы құны тауарларды, жұмыстарды, көрсетiлетiн қызметтердi өткiзу бойынша айналым, салық салынатын импорт жасалған күнгi нарықтық бағам бойынша теңгемен қайта есептеледi.  
      2. Осы тараудың мақсатында мүлiктi лизинг (лизинг нысанасы) шарты бойынша үш жылдан артық мерзiмге беру, егер ол мынадай талаптардың бiрiне сай келсе:  
      1) мүлiктi (лизинг нысанасын) лизинг алушының меншiгiне тiркелген баға бойынша беру лизинг шартымен анықталса;  
      2) лизинг мерзiмi мүлiк лизингi (лизинг нысанасы) бойынша берiлетiн пайдалы қызмет мерзiмiнiң жетпiс бес пайызынан асса;  
      3) лизингтiк төлемдердiң ағымдағы (дисконтталған) құны лизингтiң (лизинг нысанасы) бүкiл мерзiмiнде мүлiк лизингi бойынша берiлетiн құнның тоқсан пайызынан асса, лизинг болып танылады.  
      Осы тараудың мақсатында мұндай беру лизинг берушiнiң мүлiктi (лизинг нысанасын) сатуы және лизинг алушының осы мүлiктi (лизинг нысанасын) сатып алуы ретiнде қарастырылады. Бұл ретте, лизинг алушы - лизинг нысанасының иесi ретiнде, ал лизингтiк төлемдер тауарлар құнының бiр бөлiгiнiң лизинг алушыға ұсынылған кредит бойынша төлемдер ретiнде қарастырылады.  
      Осы тараудың мақсатында лизингтiк төлем деп сыйақыны есептегенде лизинг шартында (келiсiмшартында) көзделген тауар құнының бiр бөлiгi түсiнiледi.  
      Осы тараудың мақсатында жоғарыда көрсетiлген шарттар сақталмаған жағдайда немесе олар бойынша лизинг шарты, осындай шарттар жасалған күннен бастап үш жыл өткенге дейiн бұзылған (лизинг шарты бойынша мiндеттемелер тоқтатылған) жағдайда лизингтiк мәмiлелер лизинг деп танылмайды.  
      Осы тараудың мақсатында лизинг шарты бойынша сыйақы деп, осындай мүлiк (лизинг нысанасы) алынған (берiлген) құнды, лизинг алушы үшiн лизинг берушi, өзара байланысты тарап болып табылмайтын тұлғаға төленетiн төлемдердi қоспағанда, мүлiктi (лизинг нысанасын) лизингке беруге байланысты барлық төлемдер түсiнiледi.

**276-2-бап. Кеден одағында қосылған құн салығын төлеушiлер**

      Мыналар:  
      1) осы Кодекстiң 228-бабы 1-тармағының 1) тармақшасында аталған тұлғалар;  
      2) тауарларды кеден одағына мүше мемлекеттердiң аумағынан Қазақстан Республикасының аумағына импорттаушы тұлғалар:  
      резидент заңды тұлға;  
      егер ол шарттың (келiсiмшарттың) тарапы болып табылған жағдайда, резидент заңды тұлғаның құрылымдық бөлiмшесi;  
      егер резидент-заңды тұлға мен кеден одағына мүше мемлекеттiң салық төлеушiсi арасындағы шарттың (келiсiмшарттың) талаптары бойынша резидент-заңды тұлғаның құрылымдық бөлiмшесi тауарларды алушы болып табылса, осындай заңды тұлғаның тиiстi шешiмi негiзiнде резидент заңды тұлғаның құрылымдық бөлiмшесi;  
      қызметiн филиал, өкiлдiк ашпай тұрақты мекеме арқылы жүзеге асыратын, Қазақстан Республикасының салық органдарында салық төлеушi ретiнде тiркелген резидент емес-заңды тұлға;  
      Қазақстан Республикасында қызметiн филиал, өкiлдiк арқылы жүзеге асыратын резидент емес-заңды тұлға;  
      қызметiн тұрақты мекеме құрмай жүзеге асыратын резидент емес заңды тұлға;  
      сенiмгерлiкпен басқару құрылтайшыларымен не сенiмгерлiкпен басқару туындайтын өзге жағдайда пайда алушылармен сенiмгерлiк басқару шарттары бойынша қызметiн жүзеге асыру шеңберiнде тауарларын импорттаушы сенiмгерлiк басқарушылар;  
      Қазақстан Республикасында аккредиттелген шет мемлекеттiң дипломатиялық және оған теңестiрiлген өкiлдiгi, олармен бiрге тұратын отбасы мүшелерiн қоса алғанда, осы өкiлдiктердiң дипломатиялық, әкiмшiлiк-техникалық персоналына жататын адамдары; Қазақстан Республикасында аккредиттелген шет мемлекеттiң консулдық мекемесi, олармен бiрге тұратын отбасы мүшелерiн қоса алғанда, консулдық лауазымды адамдар, консулдық қызметшiлер;  
      нотариаттық қызметтi, атқару құжаттарын орындау жөнiндегi қызметтi, адвокаттық қызметтi жүзеге асыру мақсатында тауарларды импорттайтын жекеше нотариустар, жеке сот орындаушылары, адвокаттар;  
      Қазақстан Республикасының заңнамасына сәйкес тауарларды кәсiпкерлiк қызмет мақсатында импорттайтын жеке тұлға;  
      Қазақстан Республикасының мемлекеттiк органдарында мемлекеттiк тiркелуге жататын көлiк құралдарын импорттайтын жеке тұлға кеден одағында қосылған құн салығын төлеушiлер болып табылады.  
      *Ескерту. 276-2-бапқа өзгерту енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**276-3-бап. Салық салу объектiлерi, салық салынатын**  
**айналымды айқындау**

      Егер осы Кодекстiң 276-4-бабында өзгеше белгiленбесе, кеден одағында қосылған құн салығы салынатын объектiлер, сондай-ақ салық салынатын айналым осы Кодекстiң 229, 230, 241-баптарына сәйкес айқындалады.

**276-4-бап. Кеден одағында тауарларды, жұмыстарды,**  
**көрсетiлетiн қызметтердi өткiзу бойынша**  
**айналымды және салық салынатын импортты**  
**айқындау**

      1. Қазақстан Республикасының аумағынан кеден одағына мүше басқа мемлекеттiң аумағына тауарлар экспорты тауарларды өткiзу бойынша айналым болып табылады.  
      2. Егер осы Кодекстiң 276-5-бабының 2-тармағының негiзiнде жұмыстарды, көрсетiлетiн қызметтердi өткiзу орны Қазақстан Республикасы болып танылса, осы Кодекстiң 231-бабының 2-тармағына сәйкес айналымдар оларды кеден одағында өткiзу бойынша айналым болып табылады.  
      3. Мыналар салық салынатын импорт болып табылады:  
      1) Қазақстан Республикасының аумағына әкелiнген (әкелiнетiн) тауарлар (осы Кодекстiң 276-15-бабының 2-тармағына сәйкес қосылған құн салығын салудан босатылғандарды қоспағанда).  
      Осы тармақшаның ережелерi Қазақстан Республикасының мемлекеттiк органдарында мемлекеттiк тiркелуге жататын, әкелiнген (әкелiнетiн) көлiк құралдарына қатысты да қолданылады;  
      2) Қазақстан Республикасының аумағына кеден одағына мүше басқа мемлекеттiң аумағынан әкелiнген алыс-берiс шикiзатынан өңделген өнiмдер болып табылатын тауарлар.

**276-5-бап. Тауарларды, жұмыстарды, көрсетiлетiн**  
**қызметтердi өткiзу орны**

      1. Тауарларды өткiзу орны осы Кодекстiң 236-бабының 1-тармағына сәйкес айқындалады.  
      2. Егер:  
      1) жұмыстар, көрсетiлетiн қызметтер тiкелей осы мемлекеттiң аумағында орналасқан жылжымайтын мүлiкпен байланысты болса;  
      Осы тармақшаның ережелерi жылжымайтын мүлiктi жалға беру, жалға алу және өзге де негiздермен пайдалануға беру бойынша қызметтер көрсетуге қатысты да қолданылады.  
      Осы тармақшаның мақсаты үшiн жер учаскелерi, жер қойнауының учаскелерi, оқшауланған су объектiлерi және жермен тығыз байланыстының барлығы, яғни пайдаланылу мақсатына мөлшерлес емес зиянсыз көшiру мүмкiн болмайтын объектiлер, оның iшiнде ормандар, көпжылдық екпелер, ғимараттар, құрылыстар, құбырлар, электр беру желiлерi, мүлiктiк кешен ретiндегi кәсiпорындар және ғарыш объектiлерi жылжымайтын мүлiк деп танылады;  
      2) жұмыстар, көрсетiлетiн қызметтер осы мемлекеттiң аумағында орналасқан жылжымалы мүлiкке, көлiк құралдарына тiкелей байланысты болса (жылжымайтын мүлiктi және көлiк құралдарын жалға беру, лизинг бойынша және өзге де негiздерде пайдалануға беру бойынша көрсетiлетiн қызметтерден басқа).  
      Осы тармақшаның мақсаты үшiн осы баптың 1) тармақшасында көрсетiлген жылжымайтын мүлiкке, көлiк құралдарына жатпайтын заттар жылжымалы мүлiк болып танылады.  
      Осы тармақшаның мақсаты үшiн теңiз және әуе кемелерi, iшкi жүзу кемелерi, «өзен-теңiз» аралас жүзу кемелерi; жылжымалы темiр жол құрамының бiрлiктерi; автобустар; тiркемелер мен жартылай тiркемелердi қоса алғанда автомобильдер; жүк контейнерлерi көлiк құралдары болып танылады;  
      3) мәдениет, өнер, оқу (бiлiм беру), дене шынықтыру, туризм, демалыс және спорт саласындағы қызметтер осы мемлекеттiң аумағында көрсетiлсе;  
      4) осы мемлекеттiң салық төлеушiсi мыналарды:  
      консультациялық, заңгерлiк, бухгалтерлiк, аудиторлық, инжинирингтiк, жарнамалық, дизайнерлiк, маркетингтiк қызмет көрсетулердi, ақпаратты өңдеу бойынша қызмет көрсетулердi, сондай-ақ ғылыми-зерттеу, тәжiрибелiк-конструкторлық және тәжiрибелiк-технологиялық (технологиялық) жұмыстарды;  
      ЭЕМ мен деректер қорлары (есептеу техникасының бағдарламалық құралдары мен ақпараттық өнiмдерi) үшiн бағдарламаларды әзiрлеу, оларды бейiмдеу және түрлендiру, осындай бағдарламалар мен деректер қорын қамтамасыз ету бойынша жұмыстарды, көрсетiлетiн қызметтердi;  
      егер персонал сатып алушының қызмет орнында жұмыс iстейтiн жағдайда, персонал беру бойынша көрсетiлетiн қызметтердi сатып алса, жұмыстарды, көрсетiлетiн қызметтердi өткiзу орны Қазақстан Республикасының аумағы болып танылады.  
      Осы тармақшаның ережелерi сондай-ақ мынадай:  
      патенттердi, лицензияларды, мемлекет қорғайтын өнеркәсiптiк меншiк объектiлерiне құқықты растайтын өзге де құжаттарды, сауда таңбаларын, тауар белгiлерiн, фирмалық атауларды, қызмет көрсету белгiлерiн, авторлық, сабақтас құқықтарды немесе өзге де осыған ұқсас құқықтарды беру, ұсыну, басқаға беру;  
      көлiк құралдарын жалға берудi, лизингтi және өзге де негiздерде пайдалануға берудi қоспағанда, жылжымалы мүлiктi жалға беру, лизингке және өзге де негiздерде пайдалануға беру;  
      осы тармақшада көзделген жұмыстарды орындау, қызметтердi көрсету үшiн басқа тұлғаны шартқа (келiсiмшартқа) негiзгi қатысушының атынан тартатын тұлғаның қызметтер көрсетуi кезiнде де қолданылады;  
      5) егер осы баптың 2-тармағының 1) - 4) тармақшаларында өзгеше көзделмесе, осы мемлекеттiң салық төлеушiсi жұмыстарды орындаса, қызметтердi көрсетсе, жұмыстарды, көрсетiлетiн қызметтердi өткiзу орны кеден одағына мүше мемлекеттiң аумағы болып танылады.  
      Осы тармақшаның ережелерi көлiк құралдарын жалға беру, лизингi және өзге негiздерде пайдалануға беру кезiнде де қолданылады.  
      3. Мыналар:  
      Қазақстан Республикасының салық төлеушiсi мен кеден одағына мүше-мемлекеттердiң салық төлеушiсi арасында жасалған жұмыстарды орындауға, қызметтердi көрсетуге арналған шарт (келiсiмшарт);  
      жұмыстардың орындалу, қызметтердiң көрсетiлу фактiсiн растайтын құжаттар;  
      Қазақстан Республикасының заңнамасында көзделген өзге де құжаттар жұмыстарды, көрсетiлетiн қызметтердi өткiзу орнын растайтын құжаттар болып табылады.  
      4. Егер салық төлеушi салық салу тәртiбi осы тараумен реттелетiн қызметтiң, жұмыстың бiрнеше түрiн орындаса, көрсетсе және кейбiр жұмысты, көрсетiлетiн қызметтi өткiзудiң басқа жұмысты, көрсетiлетiн қызметтi өткiзуге қатысты қосымша сипаты бар болса, онда негiзгi жұмыстарды, көрсетiлетiн қызметтердi өткiзу орны қосымша жұмыстарды, көрсетiлетiн қызметтердi өткiзу орны болып танылады.  
      *Ескерту. 276-5-бапқа өзгерту енгiзiлдi - ҚР 2011.07.21* № 467-IV *(2010.07.01 бастап қолданысқа енгiзiледi) Заңымен.*

**276-6-бап. Тауарларды, жұмыстарды, көрсетiлетiн**  
**қызметтердi өткiзу бойынша айналым жасау,**  
**салық салынатын импортты жасау күнi**

      1. Тауарларды экспортқа өткiзу кезiнде қосылған құн салығын есептеу мақсатында тауарларды тиеп-жөнелтудi растайтын, тауарларды сатып алушыға (бiрiншi тасымалдаушыға) ресiмделген бастапқы бухгалтерлiк (есептiк) құжаттың жасалу уақыты бойынша алғашқы күн ретiнде айқындалатын тиеп-жөнелту күнi тауарларды өткiзу бойынша айналым жасау күнi болып табылады.  
      2. Егер осы бапта өзгеше белгiленбесе, салық төлеушiнiң импортталған тауарларды (оның iшiнде олардың дайындалғаны туралы шарттар (келiсiмшарттар) бойынша жұмыстарды орындау нәтижесi болып табылатын тауарларды), сондай-ақ алыс-берiс шикiзатын өңдеу өнiмi болып табылатын заттар, тауарлар түрiнде қарыз берудi көздейтiн шарт (келiсiмшарт) бойынша алынған тауарларды есепке қабылдаған күн салық салынатын импортты жасау күнi болып табылады.  
      Егер осы тармақта өзгеше белгiленбесе, осы тараудың мақсаты үшiн:  
      1) халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес бухгалтерлiк есепте осындай тауарларды тану (көрсету) күндерiнiң неғұрлым ертерегi;  
      2) Қазақстан Республикасының аумағына мұндай тауарларды әкелу күнi импортталған тауарларды есепке қабылдаған күн болып табылады.  
      Салық төлеушiде осы тармақтың екiншi бөлiгiнiң 1) және 2) тармақшаларында көрсетiлген күндердiң екеуi де болған жағдайда, көрсетiлген күндердiң неғұрлым кешiрегi импортталған тауарларды есепке қойған күн болып табылады.  
      Осы тармақтың мақсаты үшiн:  
      тауарларды әуе немесе теңiз кемелерiмен тасымалдау кезiнде – Қазақстан Республикасының аумағында орналасқан әуежайға немесе портқа әкелген күн;  
      тауарларды халықаралық автомобиль қатынасымен тасымалдау кезiнде – Қазақстан Республикасының Мемлекеттiк шекарасын кесiп өткен күн тауарларды Қазақстан Республикасының аумағына әкелген күн болып табылады.  
      Бұл ретте Қазақстан Республикасының Мемлекеттiк шекарасын кесiп өткен күн Қазақстан Республикасы Ұлттық қауiпсiздiк комитетi Шекара қызметiнiң аумақтық бөлiмшелерi беретiн мемлекеттiк бақылаудан өткенi туралы талонның негiзiнде;  
      тауарларды халықаралық және мемлекетаралық темiр жол көлiгi қатынасымен тасымалдау кезiнде – Қазақстан Республикасының Үкiметi белгiлеген шекара маңындағы бiрiншi өткiзу пунктiне (стансасына) әкелген күн;  
      тауарларды магистральдық құбыржолдары жүйесi бойынша немесе электр беру желiлерi бойынша тасымалдау кезiнде – тауарларды тапсыру пунктiне әкелген күн айқындалады.  
      Қазақстан Республикасының аумағына тауарларды әкелу күнi туралы мәлiметтер болмаған кезде, осы тармақтың екiншi бөлiгiнiң 1) тармақшасында көрсетiлген күн импортталған тауарларды есепке қойған күн болып табылады.   
      Халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес бухгалтерлiк есепте тауарларды тану (көрсету) болмаған кезде осы тармақтың екiншi бөлiгiнiң 2) тармақшасында көрсетiлген күн импортталған тауарларды есепке қойған күн болып табылады.  
      Осы тармақтың екiншi – жетiншi бөлiктерiнде көрсетiлмеген өзге де жағдайларда, сондай-ақ Қазақстан Республикасының заңнамасында бухгалтерлiк есеп жүргiзудi жүзеге асыру мiндетi көзделмеген тұлғалар үшiн импортталған тауарларды есепке қабылдаған күн осындай тауарларды алуды (не иеленудi) растайтын құжат жазып берiлген күн бойынша айқындалады. Бұл ретте, тауарлардың жеткiзiлуiн растайтын құжаттар болған кезде, тасымалдаушының тауарларды сатып алушыға берген күнi импортталған тауарларды есепке алу күнi болып танылады.  
      3. Лизинг шартында көзделген (төлемнiң нақты мөлшерi мен жүзеге асырылу күнiне қарамастан) тауарлар (лизинг нысанасы) құнының бiр бөлiгiн төлеу күнi тауарларға (лизинг нысаналарына) меншiк құқығының лизинг алушыға өтуiн көздейтiн лизинг шарты бойынша осы тауарларды (лизинг нысаналарын) кеден одағына мүше басқа мемлекеттiң аумағынан Қазақстан Республикасының аумағына әкелген кезде салық салынатын импортты жасау күнi болып табылады.  
      Егер лизинг шарты бойынша тауарлар (лизинг нысаналары) құнының бiр бөлiгiн төлеу мерзiмiнiң басталу күнi тауарларды (лизинг нысаналарын) Қазақстан Республикасының аумағына әкелетiн күнге дейiн белгiленсе, импортталған тауарларды есепке қабылдаған күн салық салынатын импортты жасаудың бастапқы күнi болып табылады.  
      Егер лизинг алушы лизинг шартында көзделген лизингтiк төлемдердi мерзiмiнен бұрын өтеудi үш жыл өткеннен кейiн жүзеге асырса, түпкiлiктi есеп айырысу күнi осы лизинг шарты бойынша салық салынатын импортты жасаудың соңғы күнi болып табылады.  
      Осы Кодекстiң 276-1-бабының 2-тармағында белгiленген талаптар сақталмаған жағдайда, сондай-ақ мүлiктi (лизинг нысанасын) берген сәттен бастап үш жыл өткеннен кейiн лизинг шарты (келiсiмшарты) бұзылған жағдайда, импортталған тауарларды (лизинг нысаналарын) есепке қабылдаған күн салық салынатын импортты жасау күнi болып табылады.  
      4. Егер осы тармақта өзгеше көзделмесе, жұмыстарды орындаған, қызметтердi көрсеткен күн жұмыстарды, көрсетiлетiн қызметтердi өткiзу бойынша айналым жасау күнi болып табылады.  
      Жұмыстардың орындалу, қызметтердiң көрсетiлу фактiсiн растайтын құжатқа қол қойылған күн жұмыстар орындалған, қызметтер көрсетiлген күн болып танылады.  
      Егер жұмыстар, көрсетiлетiн қызметтер тұрақты (үзiлiссiз) негiзде өткiзiлетiн болса, онда бiрiншi басталатын күн:  
      шот-фактура жазылған күн;  
      әрбiр төлемдi (есеп айырысу нысанына қарамастан) алған күн айналым жасау күнi болып табылады.  
      Тұрақты (үзiлiссiз) негiзде өткiзу жұмыстарды, көрсетiлетiн қызметтердi алушы олардың нәтижелерiн өзiнiң өндiрiстiк қызметiнде жұмыстарды орындау, қызметтер көрсету күнiнде пайдалана алатын жағдайда, жұмыстарды, көрсетiлетiн қызметтердi он екi ай және одан артық мерзiмге жасалған ұзақ мерзiмдi келiсiмшарт негiзiнде жұмыстарды орындауды, қызметтер көрсетудi бiлдiредi.  
      Қазақстан Республикасының салық төлеушiсi жұмыстарды, көрсетiлетiн қызметтердi Қазақстан Республикасында қосылған құн салығын төлеушi болып табылмайтын және қызметiн филиал, өкiлдiк арқылы жүзеге асырмайтын және кеден одағына мүше мемлекеттiң салық төлеушiсi (төлеушiсi) болып табылатын резидент еместен сатып алған жағдайда - жұмыстардың орындалуы, қызметтердiң көрсетiлуi фактiсiн растайтын құжаттарға қол қою күнi өткiзу бойынша салық салынатын айналым жасау күнi болып табылады.  
      *Ескерту. 276-6-бапқа өзгерту енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**276-7-бап. Тауарлардың экспорты кезiнде салық салынатын**  
**айналымның мөлшерiн айқындау**

      1. Тауарлардың экспорты кезiнде салық салынатын айналым мөлшерi, егер осы бапта және Қазақстан Республикасының трансферттiк баға белгiлеу туралы заңнамасында өзгеше көзделмесе, мәмiле жасасқан тараптар қолданатын бағалар мен тарифтер негiзге алына отырып, өткiзiлетiн тауарлардың құны негiзiнде айқындалады.  
      2. Лизинг шарты бойынша тауарлардың (лизинг нысаналарының) экспорты кезiнде салық салынатын айналым мөлшерi лизинг шартында көзделген тауардың (лизинг нысанасының) бастапқы құнының бiр бөлiгi мөлшерiнде, бiрақ iс жүзiнде алынған төлем сомасынан аспайтын мөлшерде әрбiр лизингтiк төлемдi алған күнi айқындалады.  
      Бұл ретте тауардың (лизинг нысанасының) бастапқы құны деп сыйақыны есепке алмай, шартта көрсетiлген лизинг нысанасының құнын түсiну керек.  
      3. Зат түрiнде қарыз берудi көздейтiн шарттар (келiсiмшарттар) бойынша тауарлардың экспорты кезiнде салық салынатын айналым мөлшерi - шартта (келiсiмшартта) көзделген берiлетiн (ұсынылатын) тауарлардың құны, шартта (келiсiмшартта) құны көрсетiлмеген жағдайда – тауарларға iлеспе құжаттарда көрсетiлген құн, шарттарда (келiсiмшарттарда) және тауарларға iлеспе құжаттарда құны көрсетiлмеген жағдайда бухгалтерлiк есепте көрсетiлген тауарлардың құны ретiнде айқындалады.  
      Бұл ретте осы тараудың мақсаты үшiн тауарларға iлеспе құжаттар деп халықаралық автомобиль жүкқұжаты, темiр жол көлiгiнiң жүкқұжаты, тауар-көлiк жүкқұжаты, бiрыңғай үлгiдегi жүкқұжаты, багаж ведомосы, почта ведомосы, багаж түбiртегi, әуе жүкқұжаты, коносамент, сондай-ақ тауарларды құбыр жол көлiгi және электр беру желiлерi арқылы өткiзу кезiнде пайдаланылатын құжаттар мен акцизделетiн тауарлардың жекелеген түрлерiн өткiзу кезiнде пайдаланылатын өзге де құжаттар, сондай-ақ Қазақстан Республикасының көлiк туралы заңнамалық актiлерiнде және Қазақстан Республикасы қатысушысы болып табылатын халықаралық шарттарда көзделген тасымалдар кезiнде тауарлар мен көлiк құралдарына iлесiп жүретiн өзге де құжаттар; шот-фактуралар, арнайы тiзбелер, тиеу және буып-түю парақтары, сондай-ақ тауарлар туралы мәлiметтер, оның iшiнде тауарлардың құнын растайтын және Қазақстан Республикасы қатысушысы болып табылатын халықаралық шарттарға сәйкес пайдаланылатын басқа да құжаттар түсiнiледi.

**276-8-бап. Салық салынатын импорттың мөлшерiн айқындау**

      1. Тауарлардың, оның iшiнде оларды дайындау жөнiндегi шарт (келiсiмшарт) бойынша жұмыстарды орындау нәтижесi болып табылатын тауарлардың салық салынатын импортының мөлшерi, егер осы бапта өзгеше көзделмесе, кеден одағына мүше мемлекеттердiң аумағынан Қазақстан Республикасының аумағына әкелiнген тауарлардың құны негiзiнде айқындалады.  
      2. Осы баптың мақсаты үшiн тауарлардың құны салық салу мақсатында бағаларды айқындау принциптерi негiзiнде анықталады.  
      Салық салу мақсатында баға айқындау принципi шарттың (келiсiмшарттың) талаптарына сәйкес тауарлар үшiн төленуге тиiс мәмiле бағасының негiзiнде тауарлар құнын, егер осы бапта өзгеше белгiленбесе, салық төлеушi шеккен мынадай шығыстарды қоса алғанда, егер олар бұрын енгiзiлмесе:  
      1) тауарды әуежайға, портқа немесе Қазақстан Республикасының кедендiк аумағына тауарды әкелудiң өзге де орнына дейiн жеткiзу бойынша шығыстарды (растаушы құжаттар табыс етiле отырып):  
      тасымалдау құнын (экспедиторлық қызметтер көрсетудi қоса алғанда);  
      тауарларды тиеу, түсiру, қайта тиеу және ауыстырып тиеу бойынша шығыстар тауарлардың құнын айқындауды бiлдiредi.  
      Табыс етiлген құжаттарда осы тармақшада көрсетiлген, тауарларды өзге орнына әкелгенге дейiнгi шығыстар бойынша есеп айырысу болмаған жағдайда, табыс етiлген құжаттарда көрсетiлген барлық шығыстар сомасы тауардың құнына қосылады.  
      Бұл ретте осы тармақшаның мақсаты үшiн тауарларды әкелудiң өзге орны мыналар болып табылады:  
      халықаралық автомобиль қатынасында тауарларды тасу кезiнде – Қазақстан Республикасының Үкiметi белгiлеген, Қазақстан Республикасының Мемлекеттiк шекарасы арқылы автомобильдi өткiзу пунктi;  
      тауарларды халықаралық және мемлекетаралық темiр жол қатынасында тасу кезiнде - Қазақстан Республикасының Үкiметi белгiлеген бiрiншi шекара маңындағы өткiзу пунктi (стансасы);  
      тауарларды магистральдық құбыр жүйесi бойынша немесе электр беру желiлерi бойынша тасымалдаған кезде – тауарларды тапсыру пунктi;  
      2) сақтандыру құнын;  
      3) сатып алушы шеккен шығыстарды:  
      контейнерлердiң немесе айналымға көп түсетiн басқа да ыдыстардың құнын, егер олар бағаланатын тауарлармен бiртұтас зат деп қаралса;  
      буып-түю материалдары мен буып-түю жөнiндегi жұмыстардың құнын қоса алғанда, буып-түю құнын қамтиды.  
      Егер шарттың (келiсiмшарттың) талаптары бойынша осы тармақтың 1) – 3) тармақшаларында көрсетiлген шығыстар мәмiле бағасына енгiзiлсе, онда әкелiнген тауарлардың құны шартта (келiсiмшартта) көрсетiлген мәмiле бағасы негiзiнде айқындалады.  
      3. Тауарлардың салық салынатын импортының мөлшерiне акцизделетiн тауарлар бойынша акциздiң сомасы енгiзiледi.  
      Лизинг шарттары бойынша тауарлардың (лизинг нысаналарының) салық салынатын импортының мөлшерiне акцизделетiн тауарлар бойынша акциздiң есептелген сомалары импортталған акцизделетiн тауарларды (лизинг нысаналарын) есепке алған күнi енгiзiледi.  
      4. Тауар алмасу (бартерлiк) шарттары (келiсiмшарттары), сондай-ақ зат түрiнде қарыз берудi көздейтiн шарттар (келiсiмшарттар) бойынша алынған тауарлардың салық салынатын импортының мөлшерi осы баптың 2-тармағында көзделген салық салу мақсатында баға айқындау қағидатын ескере отырып, тауарлар құнының негiзiнде айқындалады.  
      Бұл ретте тауарлардың құны шартта (келiсiмшартта) көзделген тауарлар бағасының, шартта (келiсiмшартта) тауарлардың бағасы көрсетiлмеген кезде - тауарларға iлеспе құжаттарда көрсетiлген бағаның, шартта (келiсiмшартта) және тауарларға iлеспе құжаттарда бағасы көрсетiлмеген кезде – тауарлардың бухгалтерлiк есепте көрсетiлген бағасының негiзiнде айқындалады.  
      5. Алыс-берiс шикiзатын өңдеу өнiмдерi болып табылатын тауарлардың салық салынатын импортының мөлшерi, осы алыс-берiс шикiзатын өңдеу бойынша жұмыстардың құны негiзiнде айқындалады.  
      6. Тауарларға меншiк құқығының лизинг алушыға өтуiн көздейтiн лизинг шарты бойынша тауарлардың (лизинг нысаналарының) салық салынатын импортының мөлшерi, осы баптың 2-тармағында көзделген салық салу мақсатында баға айқындау принципi ескерiле отырып, сыйақы есепке алынбай, осы Кодекстiң 276-6-бабы 3-тармағында белгiленген күнi көзделген тауар (лизинг нысанасы) құнының бiр бөлiгi мөлшерiнде айқындалады.  
      Егер, осы баптың 2-тармағының 1) - 3) тармақшаларында көрсетiлген шеккен шығындар тауардың құнына енгiзiлмеген болса, онда осындай шығыстар тауарлардың (лизинг нысаналарының) салық салынатын импортын жасаудың алғашқы күнiнде тауарлардың (лизинг нысаналарының) салық салынатын импортының мөлшерiне енгiзiлуге жатады.  
      Егер лизинг шарты (келiсiмшарты) бойынша тауарлар (лизинг нысаналары) құнының бiр бөлiгiн төлеу мерзiмiнiң басталу күнi тауарларды (лизинг нысанасын) Қазақстан Республикасының аумағына әкелу күнiне дейiн белгiленген болса, тауарлардың (лизинг нысаналарының) салық салынатын импортын жасаудың алғашқы күнiндегi салық салынатын импорттың мөлшерi, сыйақы есепке алынбай, лизинг шарты (келiсiмшарты) бойынша барлық лизингтiк төлемдер сомасы ретiнде айқындалады, оны төлеу мерзiмiнiң басталған күнi лизинг шартына (келiсiмшартына) сәйкес тауарларды (лизинг нысаналарын) лизинг алушыға беру күнiне дейiн белгiленедi.  
      Осы Кодекстiң 276-1-бабының 2-тармағының талаптарына сәйкес келетiн лизинг шартында (келiсiмшартында) көзделген лизинг төлемдерiн лизинг алушы мерзiмiнен бұрын өтеген жағдайда, салық салынатын импортты жасаудың соңғы күнiндегi салық салынатын импорттың мөлшерi лизинг шарты (келiсiмшарты) бойынша сыйақы есепке алынбаған барлық лизинг төлемдерi мен сыйақы есепке алынбаған өтелген төлемдер сомасы арасындағы айырма ретiнде айқындалады.  
      Осы Кодекстiң 276-1-бабының 2-тармағында белгiленген талаптар сақталмаған жағдайда, сондай-ақ мүлiктi (лизинг нысанасын) берген кезден бастап үш жыл өткеннен кейiн лизинг шарты (келiсiмшарты) бұзылған жағдайда, салық салынатын импорттың мөлшерi кеден одағына мүше мемлекеттердiң аумағынан Қазақстан Республикасының аумағына әкелiнген, салық салу мақсатында баға айқындау принципi ескерiлген, олар бойынша бұрын жанама салықтар төленген лизинг шарты (келiсiмшарты) бойынша лизингтiк төлемдердiң сомасына азайтылған (сыйақы есепке алынбаған) тауарлардың (лизинг нысаналарының) құны негiзiнде айқындалады. Бұл ретте лизинг шартымен (келiсiмшартымен) көзделген сыйақы аталған жағдайлар басталғанға дейiн салық салынатын импорт мөлшерiне енгiзiледi.  
      7. Салық қызметi органдары кеден одағына мүше мемлекеттердiң аумағынан Қазақстан Республикасының аумағына тауарлардың импорты кезiнде қосылған құн салығы бойынша салық мiндеттемелерiнiң атқарылуын бақылауды жүзеге асыру кезiнде Қазақстан Республикасының Үкiметi белгiлеген тәртiппен, сондай-ақ Қазақстан Республикасының трансферттiк баға белгiлеу туралы заңнамасының талаптарын ескере отырып, салық салынатын импорттың мөлшерiн түзетуге құқылы.  
      Бұл ретте салық төлеушi Қазақстан Республикасының Үкiметi белгiлеген жоғарыда көрсетiлген тәртiптi, сондай-ақ Қазақстан Республикасының трансферттiк баға белгiлеу туралы заңнамасының талаптарын ескере отырып, салық салынатын импорттың мөлшерiн дербес түзетедi.  
      *Ескерту. 276-8-бапқа өзгерту енгiзiлдi - ҚР 2011.07.21* № 467-IV *(2010.07.01 бастап қолданысқа енгiзiледi) Заңымен.*

**276-9-бап. Жұмыстарды, көрсетiлетiн қызметтердi өткiзу**  
**бойынша салық салынатын айналымның мөлшерiн**  
**айқындау**

      Егер осы тарауда өзгеше белгiленбесе, жұмыстарды, көрсетiлетiн қызметтердi өткiзу бойынша салық салынатын айналымның мөлшерi осы Кодекстiң 238 және 241-баптарына сәйкес айқындалады.

**276-10-бап. Кеден одағындағы тауарлардың экспорты**

      1. Қазақстан Республикасының аумағынан кеден одағына мүше басқа мемлекеттiң аумағына тауарлардың экспорты кезiнде қосылған құн салығының нөлдiк ставкасы қолданылады.  
      Егер осы тарауда өзгеше белгiленбесе, қосылған құн салығын төлеушiнiң Қазақстан Республикасының аумағынан кеден одағына мүше басқа мемлекеттiң аумағына тауарлардың экспорты кезiнде осы Кодекстiң 34-тарауына сәйкес қосылған құн салығының сомасын есепке жатқызуға құқығы бар.  
      2. Осы баптың ережелерi оларды дайындау туралы шарттар бойынша жұмыстарды орындау нәтижесi болып табылатын, оларды дайындау бойынша жұмыстар орындалған Қазақстан Республикасының аумағынан кеден одағына мүше басқа мемлекеттiң аумағына әкетiлетiн тауарларға қатысты да қолданылады.  
      3. Меншiк құқығының лизинг алушыға өтуiн көздейтiн лизинг шарты (келiсiмшарты) бойынша, зат түрiнде қарыз берудi көздейтiн шарт (келiсiмшарт) бойынша, тауарларды дайындау туралы шарт (келiсiмшарт) бойынша тауарларды (лизинг нысаналарын) Қазақстан Республикасының аумағынан кеден одағына мүше басқа мемлекеттiң аумағына әкету кезiнде қосылған құн салығының нөлдiк ставкасы қолданылады.

**276-11-бап. Тауарлар экспортын растау**

      1. Тауарлар экспортын растайтын құжаттар мыналар болып табылады:  
      1) өзгерiстер, толықтырулар және оларға қосымшалар ескерiле отырып, солардың негiзiнде тауарлар экспорты жүзеге асырылатын шарттар (келiсiмшарттар) (бұдан әрi – шарттар (келiсiмшарттар), тауарлар лизингi немесе зат түрiнде қарыз берiлетiн жағдайда – лизинг шарттары (келiсiмшарттары), зат түрiнде қарыз берудi көздейтiн шарттар (келiсiмшарттар), тауарларды дайындауға арналған шарттар (келiсiмшарттар);  
      2) тауарларды әкелу және жанама салықтардың төленгенi туралы өтiнiш (аумағына тауарлар импортталған кеден одағына мүше мемлекеттiң салық органының жанама салықтардың төленгенi (босатылғаны немесе салық мiндеттемелерiн орындаудың өзге тәртiбi) туралы белгiсi бар қағаз жеткiзгiште) (бұдан әрi - тауарларды әкелу және жанама салықтардың төленгенi туралы өтiнiш);  
      3) кеден одағына мүше бiр мемлекеттiң аумағынан кеден одағына мүше басқа мемлекеттiң аумағына тауарларды өткiзудi растайтын тауарларға iлеспе құжаттардың көшiрмелерi.  
      Тауарлардың магистральдық құбыр жүйесi бойынша немесе электр беру желiлерi бойынша экспорты жағдайында тауарларға iлеспе құжаттардың көшiрмелерiнiң орнына тауарларды қабылдап алу-тапсыру актiсi табыс етiледi;  
      4) Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған салық төлеушiнiң банк шоттарына валюталық түсiмнiң түсуiн растайтын құжаттар.  
      Сыртқы сауда тауар айырбасы жөнiндегi (бартерлiк) операциялар бойынша тауарлар экспорты, зат түрiнде қарыз беру жағдайында қосылған құн салығының қайтарылуға жататын сомасын айқындау кезiнде шарттың (келiсiмшарттың), сондай-ақ олардың көрсетiлген операциялар бойынша алған тауарлардың импортын растайтын құжаттардың болуы есепке алынады.  
      Тауарларға меншiк құқығының лизинг алушыға өтуiн көздейтiн лизинг шарты (келiсiмшарт) бойынша оларды әкеткен жағдайда, қосылған құн салығын төлеушi Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған өзiнiң банк шоттарына тауарлардың (лизинг нысаналарының) бастапқы құнын өтеу бөлiгiнде лизингтiк төлемнiң түсуiн растайтын құжаттарды салық органына табыс етедi;  
      5) зияткерлiк меншiк объектiсiне құқық туралы, сондай-ақ зияткерлiк меншiк объектiсiн экспорттаған жағдайда - оның құны туралы зияткерлiк меншiк құқығын қорғау саласындағы уәкiлеттi мемлекеттiк органның растамасы.  
      2. Қазақстан Республикасының аумағынан кеден одағына мүше мемлекеттердiң аумағына өңдеу үшiн бұрын әкетiлген алыс-берiс шикiзатын өңдеу өнiмдерiн кеден одағына мүше мемлекеттердiң аумағында өткiзген жағдайда, өңдеу өнiмдерiнiң экспортын растау мынадай құжаттардың:  
      1) алыс-берiс шикiзатын өңдеуге арналған шарттардың (келiсiмшарттардың);  
      2) өңделетiн өнiмдердiң экспорты жүзеге асырылатын шарттардың (келiсiмшарттардың);  
      3) алыс-берiс шикiзатын өңдеу жұмыстарын орындау фактiсiн растайтын құжаттардың  
      4) Қазақстан Республикасының аумағынан кеден одағына мүше мемлекеттiң аумағына алыс-берiс шикiзатын әкетудi растайтын тауарға iлеспе құжаттар көшiрмелерiнiң.  
      Алыс-берiс шикiзатын магистральдық құбыр жүйесi бойынша немесе электр беру желiлерi бойынша әкеткен жағдайда тауарға iлеспе құжаттар көшiрмелерiнiң орнына тауарларды қабылдау-тапсыру актiсi табыс етiледi;  
      5) тауарларды әкелу және жанама салықтардың төленгенi туралы өтiнiштiң (аумағына өңделетiн өнiмдер импортталған кеден одағына мүше мемлекеттiң салық органының жанама салықтардың төленгенi (босатылғаны немесе салық мiндеттемелерiн орындаудың өзге тәртiбi) туралы белгiсi бар қағаз жеткiзгiште);  
      6) кеден одағына мүше мемлекеттiң аумағынан өңделетiн өнiмдердi әкетудi растайтын тауарға iлеспе құжаттар көшiрмелерiнiң негiзiнде жүзеге асырылады.  
      Егер өңдеу өнiмдерi аумағында алыс-берiс шикiзатын өңдеу бойынша жұмыстар орындалған кеден одағына мүше-мемлекеттiң салық төлеушiсiне өткiзiлсе, - осындай өңделетiн өнiмдердi тиеп-жөнелтудi растайтын құжаттардың.  
      Өңделген өнiмдердi магистральдық құбыр жүйесi бойынша немесе электр беру желiлерi бойынша әкеткен жағдайда, тауарға iлеспе құжаттар көшiрмелерiнiң орнына тауарларды қабылдау-тапсыру актiсi табыс етiледi;  
      7) Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған салық төлеушiнiң банк шоттарына валюталық түсiмнiң түсуiн растайтын құжаттардың негiзiнде жүзеге асырылады.  
      Сыртқы сауда тауар айырбасы жөнiндегi (бартерлiк) операциялар бойынша өңделетiн өнiмдердiң экспорты жағдайында, қайтарылуға жататын қосылған құн салығының сомасын айқындау кезiнде шарттың (келiсiмшарттың), сондай-ақ көрсетiлген операция бойынша алынған тауарлардың импортын растайтын құжаттардың болуы ескерiледi.  
      3. Қазақстан Республикасының аумағынан кеден одағына мүше басқа мемлекеттiң аумағына өңдеу үшiн бұрын әкетiлген алыс-берiс шикiзатының өңдеу өнiмдерiн кеден одағына мүше болып табылмайтын мемлекеттiң аумағына одан әрi экспорттаған жағдайда, өңдеу өнiмдерiнiң экспортын растау мынадай құжаттардың:  
      1) алыс-берiс шикiзатын өңдеуге арналған шарттардың (келiсiмшарттардың);  
      2) оның негiзiнде өңдеу өнiмдерiнiң экспорты жүзеге асырылатын шарттардың (келiсiмшарттардың);  
      3) алыс-берiс шикiзатын өңдеу жұмыстарын орындау фактiсiн растайтын құжаттардың  
      4) Қазақстан Республикасының аумағынан кеден одағына мүше басқа мемлекеттiң аумағына алыс-берiс шикiзатын әкетудi растайтын тауарға iлеспе құжаттар көшiрмелерiнiң.  
      Алыс-берiс шикiзатын магистральдық құбыржолдар жүйесi бойынша немесе электр беру желiлерi бойынша әкеткен жағдайда тауарға iлеспе құжаттар көшiрмелерiнiң орнына тауарларды қабылдау-тапсыру актiсi табыс етiледi;  
      5) өңдеу өнiмдерiнiң кеден одағы шегiнен тысқары жерлерге әкетiлуiн растайтын тауарға iлеспе құжаттар көшiрмелерiнiң.  
      Өңделген өнiмдердi магистральдық құбыр жүйесi бойынша немесе электр беру желiлерi бойынша әкеткен жағдайда, тауарға iлеспе құжаттар көшiрмелерiнiң орнына тауарларды қабылдау-тапсыру актiсi табыс етiледi;  
      6) тауарларды экспорт кедендiк рәсiмiнде шығаруды жүзеге асыратын кеден одағына мүше мемлекеттiң кеден органының белгiсi бар, сондай-ақ осы баптың 7) тармақшасында көрсетiлген жағдайлардан басқа, кеден одағының кедендiк шекарасындағы өткiзу пунктiнде орналасқан кеден одағына мүше мемлекеттiң кеден органының белгiсi бар кедендiк жүк декларациясының  
      7) мынадай жағдайларда:  
      тауарларды магистральдық құбыр жүйесi бойынша немесе электр беру желiлерi бойынша экспорт кедендiк рәсiмiнде әкету кезiнде;  
      кезең-кезеңдiк декларациялау рәсiмiн қолдана отырып, тауарларды экспорт кедендiк рәсiмiнде әкету кезiнде;  
      уақытша декларациялау рәсiмiн қолдана отырып, тауарларды экспорт кедендiк рәсiмiнде әкету кезiнде кедендiк декларациялауды жүргiзген кеден одағына мүше-мемлекеттiң кеден органының белгiлерi бар толық кедендiк жүк декларациясының  
      8) Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған салық төлеушiнiң банк шоттарына валюталық түсiмнiң түсуiн растайтын құжаттардың негiзiнде жүзеге асырылады.  
      4. Сыртқы сауда тауар айырбасы жөнiндегi (бартерлiк) операциялар бойынша өңдеу өнiмдерiнiң экспорты жағдайында, қайтарылуға жататын қосылған құн салығының сомасын айқындау кезiнде шарттың (келiсiмшарттың), сондай-ақ көрсетiлген операция бойынша алынған тауарлардың импортын растайтын құжаттардың болуы ескерiледi.  
      *Ескерту. 276-11-бапқа өзгерту енгiзiлдi - ҚР 2011.07.21* № 467-IV *(2010.07.01 бастап қолданысқа енгiзiледi) Заңымен.*

**276-12-бап. Кеден одағында халықаралық тасымалдарға салық**  
**салу**

      1. Егер осы бапта өзгеше белгiленбесе, кеден одағында халықаралық тасымалдарға салық салу осы Кодекстiң 244-бабына сәйкес жүргiзiледi.  
      2. Экспортталатын немесе импортталатын тауарларды кеден одағында магистральдық құбыр жүйесi бойынша тасымалдау, егер тасымалдауды ресiмдеу кеден одағының аумағындағы сатып алушыға не аталған тауарларды кеден одағының аумағындағы сатып алушыға дейiн одан әрi жеткiзудi жүзеге асыратын басқа тұлғаларға экспортталатын тауарларды берудi растайтын құжаттармен жүзеге асырылған болса, халықаралық тасымалдау деп есептеледi.  
      РҚАО-ның ескертпесi!  
      3-тармақ 2012.01.01 бастап қолданысқа енгiзiледi.  
      3. Осы баптың 2-тармағының мақсаты үшiн мыналар:  
      1) экспорттау жағдайында, тауарларды импорттаушыдан экспорттаушы алған, тауарларды әкелу және жанама салықтардың төленгенi туралы өтiнiштiң көшiрмесi;  
      2) импорттау жағдайында, тауарларды Қазақстан Республикасының аумағына импорттаған салық төлеушiден алынған тауарларды әкелу және жанама салықтардың төленгенi туралы өтiнiштiң көшiрмесi;  
      3) орындалған жұмыстардың актiлерi, сатушыдан не көрсетiлген жүктердi бұдан бұрын жеткiзудi жүзеге асырған басқа да тұлғалардан сатып алушыға не көрсетiлген жүктердi одан әрi жеткiзудi жүзеге асыратын басқа да тұлғаларға жүктердi қабылдап алу-тапсыру актiлерi;  
      4) шот-фактуралар растайтын құжаттар болып табылады.  
      РҚАО-ның ескертпесi!  
      4-тармақ 2012.01.01 бастап қолданысқа енгiзiледi.  
      4. Жүктердi магистральдық құбыржолдар жүйесi бойынша Кеден одағына мүше мемлекеттiң бiрiнiң аумағынан сол немесе Кеден одағына мүше басқа мемлекеттiң аумағына Қазақстан Республикасының аумағы арқылы тасымалдау, егер тасымалдауды ресiмдеу мынадай құжаттармен:  
      1) орындалған жұмыстардың актiлерiмен, сатушыдан не көрсетiлген жүктердi бұдан бұрын жеткiзудi жүзеге асырған басқа да тұлғалардан сатып алушыға не көрсетiлген жүктердi одан әрi жеткiзудi жүзеге асыратын басқа да тұлғаларға жүктердi қабылдап алу-тапсыру актiлерiмен;  
      2) шот-фактуралармен жүзеге асырылса, халықаралық тасымалдау деп есептеледi.  
      *Ескерту. 276-12-бапқа өзгерiс енгiзiлдi - ҚР 2012.01.09* N 535-IV *(2012.01.01 бастап қолданысқа енгiзiледi) Заңымен.*

**276-13-бап. Кеден одағында алыс-берiс шикiзатын өңдеу**  
**жөнiндегi жұмыстарға салық салу**

      1. Кеден одағына мүше басқа мемлекеттiң аумағынан Қазақстан Республикасының аумағына өңдеу өнiмдерiн кейiннен басқа мемлекеттiң аумағына әкету үшiн әкелiнген алыс-берiс шикiзатын өңдеу жөнiндегi жұмыстарға, осы баптың 7-тармағында және осы Кодекстiң 276-14-бабында көзделген, тауарларды өңдеу шарттары мен алыс-берiс шикiзатын өңдеу мерзiмi сақталған жағдайда нөлдiк ставка бойынша қосылған құн салығы салынады.  
      2. Қазақстан Республикасының салық төлеушiсi кеден одағына мүше мемлекеттiң аумағынан Қазақстан Республикасының аумағына өңдеу өнiмдерiн кейiннен сол кеден одағына мүше мемлекеттiң аумағына әкету үшiн әкелiнген алыс-берiс шикiзатын өңдеу жөнiндегi жұмыстарды орындаған жағдайда, Қазақстан Республикасы салық төлеушiсiнiң алыс-берiс шикiзатын өңдеу жөнiндегi жұмыстардың орындалу фактiсiн растау мыналар болып табылады:  
      1) кеден одағына мүше мемлекеттердiң салық төлеушiлерi арасында жасалған шарттар (келiсiмшарттар);  
      2) алыс-берiс шикiзатын өңдеу жөнiндегi жұмыстарды орындау фактiсiн растайтын құжаттар;  
      3) алыс-берiс шикiзатының Қазақстан Республикасының аумағына әкелiнуiн растайтын құжаттар (оның iшiнде өңдеу өнiмдерiн әкелу (әкету) туралы мiндеттеме);  
      4) өңдеу өнiмдерiнiң Қазақстан Республикасының аумағынан әкетiлуiн растайтын құжаттар (оның iшiнде өңдеу өнiмдерiн әкелу (әкету) туралы мiндеттеменi орындау);  
      5) алыс-берiс шикiзатын өңдеу жөнiндегi жұмыстардың құнынан қосылған құн салығының төленгенiн растайтын, тауарларды әкелу және жанама салықтардың төленгенi туралы өтiнiш;  
      6) осы Кодекстiң 635-бабының 4-тармағында көзделген, Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған салық төлеушiнiң банк шоттарына валюталық түсiмнiң түсуiн растайтын құжаттар;  
      7) тиiстi уәкiлеттi мемлекеттiк органның тауарларды өңдеу шарттары туралы қорытындысы.  
      3. Қазақстан Республикасының салық төлеушiсi кеден одағына мүше бiр мемлекеттiң аумағынан Қазақстан Республикасының аумағына әкелiнген алыс-берiс шикiзатын өңдеу жөнiндегi жұмыстарды орындаған, өңделген өнiмдi кейiннен кеден одағына мүше басқа мемлекеттiң аумағына өткiзген жағдайда, Қазақстан Республикасының салық төлеушiсi алыс-берiс шикiзатын өңдеу жөнiндегi жұмыстарды орындау фактiсiн растау үшiн мыналарды ұсынады:  
      1) кеден одағына мүше мемлекеттердiң салық төлеушiлерi арасында жасалған алыс-берiс шикiзатын өңдеуге, дайын өнiмдi беруге арналған шарттар (келiсiмшарттар);  
      2) алыс-берiс шикiзатын өңдеу жөнiндегi жұмыстарды орындау фактiсiн растайтын құжаттар;  
      3) алыс-берiс шикiзатын және дайын өнiмдi қабылдап алу-тапсыру актiлерi;  
      4) Қазақстан Республикасының аумағына алыс-берiс шикiзатының әкелiнуiн растайтын құжаттар (оның iшiнде өңдеу өнiмдерiн әкелу (әкету) туралы мiндеттеме);  
      5) Қазақстан Республикасының аумағынан өңдеу өнiмдерiнiң әкетiлуiн растайтын құжаттар (оның iшiнде өңдеу өнiмдерiн әкелу (әкету) туралы мiндеттеменiң орындалуы);  
      6) алыс-берiс шикiзатының меншiк иесiнен алынған алыс-берiс шикiзатын өңдеу жөнiндегi жұмыстардың құнынан қосылған құн салығының төленгенiн растайтын тауарларды әкелу және жанама салықтардың төленгенi туралы өтiнiш;  
      7) тиiстi уәкiлеттi мемлекеттiк органның тауарларды өңдеу шарттары туралы қорытындысы.  
      4. Қазақстан Республикасының салық төлеушiсi кеден одағына мүше бiр мемлекеттiң аумағынан Қазақстан Республикасының аумағына әкелiнген алыс-берiс шикiзатын өңдеу жөнiндегi жұмыстарды орындаған, қайта өнiмдi кейiннен кеден одағына мүше емес мемлекеттiк аумағында өткiзген жағдайда, Қазақстан Республикасының салық төлеушiсi алыс-берiс шикiзатын өңдеу жөнiндегi жұмыстарды орындау фактiсiн растау үшiн мыналарды ұсынады:  
      1) кеден одағына мүше мемлекеттердiң салық төлеушiлерi арасында жасалған шарттар (келiсiмшарттар);  
      2) алыс-берiс шикiзатын өңдеу жөнiндегi жұмыстарды орындау фактiсiн растайтын құжаттар;  
      3) Қазақстан Республикасының аумағына алыс-берiс шикiзатының әкелiнуiн растайтын құжаттар (оның iшiнде өңдеу өнiмдерiн әкелу (әкету) туралы мiндеттеме);  
      4) Қазақстан Республикасының аумағынан өңдеу өнiмдерiнiң әкетiлуiн растайтын құжаттар (оның iшiнде өңдеу өнiмдерiн әкелу (әкету) туралы мiндеттеменiң орындалуы);  
      5) кедендiк декларациялауды жүзеге асырған кеден одағына мүше мемлекеттiң кеден органы растаған экспорт кедендiк рәсiмiнде кеден одағына мүше емес мемлекеттiң аумағына тауарларды әкету кезiнде ресiмделетiн кедендiк жүк декларациясының көшiрмесi;  
      6) Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған салық төлеушiнiң банк шоттарына валюталық түсiмнiң түсуiн растайтын, осы Кодекстiң 635-бабының 4-тармағында көзделген құжаттар;  
      7) тиiстi уәкiлеттi мемлекеттiк органның тауарларды өңдеу шарттары туралы қорытындысы.  
      5. Кеден одағына мүше басқа мемлекеттiң аумағынан Қазақстан Республикасының аумағына өңдеу өнiмдерiн Қазақстан Республикасының аумағында одан әрi өткiзу үшiн әкелiнген алыс-берiс шикiзатын өңдеу жөнiндегi жұмыстарға осы Кодекстiң 268-бабының 1-тармағында белгiленген ставка бойынша қосылған құн салығын салуға жатады.  
      6. Қазақстан Республикасының салық төлеушiсi алыс-берiс шикiзатын өңдеуге әкетудi (әкелудi) жүзеге асырған жағдайда, өңдеу өнiмдерiн әкету (әкелу) туралы мiндеттеменi, сондай-ақ оның Қазақстан Республикасының Үкiметi бекiткен тәртiппен, нысан бойынша және мерзiмiнде орындалуын ұсынады.  
      7. Алыс-берiс шикiзатын өңдеу Қазақстан Республикасының Үкiметi белгiлеген тауарларды өңдеу шарттарына сәйкес келуге тиiс.  
      8. Тиiстi уәкiлеттi мемлекеттiк органның тауарларды өңдеу шарттары туралы қорытындысы мынадай мәлiметтердi:  
      1) сыртқы экономикалық қызметтiң бiрыңғай тауар номенклатурасына сәйкес тауарлар мен өңделетiн өнiмдердiң атауын, сыныптамасын, олардың санын және құнын;  
      2) өңдеуге арналған шарттың (келiсiмшарттың) күнiн және нөмiрiн, өңдеу мерзiмiн;  
      3) өңдеу өнiмдерiнiң шығу нормаларын;  
      4) өңдеу сипаттамасын;  
      5) өңдеудi жүзеге асыратын тұлға туралы мәлiметтердi қамтуға тиiс.  
      9. Тұлғаның дәлелдi сұрау салуы бойынша салық органының рұқсатымен, егер олар өздерiнiң сипатталуы, саны, құны, сапасы және техникалық сипаттамасы бойынша өңделген өнiмдерге сәйкес келетiн болса, өңделген өнiмдердi өңдеушiнiң бұрын өндiрген тауарларымен ауыстыруға жол берiледi.  
      *Ескерту. 276-13-бапқа өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi) Заңымен.*

**276-14-бап. Алыс-берiс шикiзатын өңдеу мерзiмi**

      1. Қазақстан Республикасының аумағынан кеден одағына мүше мемлекеттiң аумағына әкетiлген, сондай-ақ Қазақстан Республикасының аумағына кеден одағына мүше мемлекеттердiң аумағынан әкелiнген алыс-берiс шикiзатын өңдеу мерзiмi алыс-берiс шикiзатын өңдеуге арналған шарттың (келiсiмшарттың) талаптарына сәйкес айқындалады және ол алыс-берiс шикiзатын есепке қабылдау және (немесе) тиеп-жөнелту күнiнен бастап екi жылдан аспауға тиiс.  
      2. Осы баптың 1-тармағында белгiленген мерзiмнен асып кеткен жағдайда, Қазақстан Республикасының аумағына өңдеу үшiн әкелiнген алыс-берiс шикiзаты салық салу мақсатында салық салынатын импорт деп танылады және Қазақстан Республикасының аумағына тауарларды әкелген күннен бастап оған осы тарауға сәйкес қосылған құн салығы салынуға тиiс.  
      3. Осы баптың 1-тармағында белгiленген мерзiмнен асып кеткен жағдайда, Қазақстан Республикасының аумағынан кеден одағына мүше мемлекеттiң аумағына өңдеу үшiн әкетiлген алыс-берiс шикiзаты салық салу мақсатында, өткiзу бойынша салық салынатын айналым деп танылады және оған осы Кодекстiң 268-бабының 1-тармағында белгiленген ставка бойынша Қазақстан Республикасының аумағынан тауарларды әкеткен күннен бастап қосылған құн салығы салынуға жатады.

**276-15-бап. Кеден одағында қосылған құн салығынан**  
**босатылған айналымдар және импорт**

      1. Мыналарды:  
      1) осы Кодекстiң 33-тарауында көрсетiлген жұмыстарды, көрсетiлетiн қызметтердi, егер Қазақстан Республикасы оларды өткiзу орны болып табылса;  
      2) Қазақстан Республикасының аумағына кеден одағына мүше-мемлекеттердiң аумағынан әкелiнген тауарды қалпына келтiрудi, құрамдас бөлiктерiн ауыстыруды қоса алғанда, оны жөндеу жөнiнде көрсетiлетiн қызметтердi өткiзу бойынша айналымдар қосылған құн салығынан босатылады.  
      Осы Кодекстiң 276-5-баптың 3-тармағында көзделген құжаттар осы тармақшада көрсетiлген қызметтердiң көрсетiлуiн растайтын құжаттар болып табылады.  
      Осы тармақшада аталған қызметтердiң тiзбесiн Қазақстан Республикасының Үкiметi бекiтедi.  
      3) *алып тасталды - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен;*  
      2. Осы Кодекстiң 255-бабы 1-тармағының 1), 3) - 12) тармақшаларында көзделген тауарлардың импорты қосылған құн салығынан босатылады.  
      Осы тармақтың бiрiншi бөлiгiнде көрсетiлген, кеден одағы шеңберiнде тауарлар импортын қосылған құн салығынан босату тәртiбiн Қазақстан Республикасының Үкiметi айқындайды.  
      3. Қазақстан Республикасының Үкiметi бекiткен тiзбеде көзделген тауарларды Қазақстан Республикасының аумағына уақытша әкелу Қазақстан Республикасының Үкiметi белгiлеген тәртiппен, нысан бойынша және мерзiмдерде қосылған құн салығын төлеуден босатылады.  
      Осы тармақтың бiрiншi бөлiгiнiң мақсаты үшiн кеден одағына мүше мемлекеттердiң аумағынан Қазақстан Республикасының аумағына тауарларды уақытша әкелу деп, әкелiнген тауарлардың қасиеттерi мен сипаттарын өзгертпей, Қазақстан Республикасының аумағынан кейiннен әкету туралы мiндеттемемен тауарларды, оның iшiнде көлiк құралдарын Қазақстан Республикасының аумағына әкелу түсiнiледi.  
      Бұл ретте жекелеген салық төлеушiлер уақытша әкелiнген тауарларды, көлiк құралдарын Қазақстан Республикасының аумағынан кейiннен әкету және оны Қазақстан Республикасының Үкiметi белгiлеген нысан бойынша, тәртiппен және мерзiмдерде орындау туралы мiндеттеме ұсынады.  
      Тауарларды уақытша әкелудi жүзеге асыратын тұлға тауарларды уақытша әкелу мерзiмiн осындай әкелудiң мақсаттары мен мән-жайларына сәйкес айқындайды, бiрақ бұл мерзiм осы Кодекстiң 276-2-бабының 2) тармақшасының тоғызыншы абзацында көрсетiлген тұлғаларды қоспағанда, осындай уақытша әкелiнген тауарларды Қазақстан Республикасының аумағынан кейiннен әкету туралы мiндеттеменi ұсынған күннен бастап екi жылдан аспауға тиiс.  
      Қызметiн тұрақты мекеме құрмай жүзеге асыратын резидент емес заңды тұлғалар аталған тiзбеде көзделмеген тауарларды Қазақстан Республикасының аумағына уақытша әкелген кезде қосылған құн салығы бойынша салық мiндеттемесiн орындауды Қазақстан Республикасының Үкiметi белгiлеген тәртiппен, нысан бойынша және мерзiмдерде жүргiзедi.  
      Қазақстан Республикасының аумағына уақытша әкелiнген, әкелу кезiнде олар бойынша қосылған құн салығы төленбеген тауарларды әкетпеген жағдайда, тауарларды мұндай әкелу салық салу мақсатында салық салынатын импорт деп танылады және Қазақстан Республикасының аумағына тауарларды әкелген күннен бастап оларға осы Кодекстiң 268-бабының 1-тармағында белгiленген ставка бойынша қосылған құн салығы салынуға жатады.  
      4. Қазақстан Республикасының аумағына бұрын әкелiнген тауарлар Қазақстан Республикасының заңнамасына сәйкес импорт бойынша қосылған құн салығынан босатуға байланысты мақсаттардан өзге мақсаттарда пайдаланылған жағдайда, мұндай тауарлардың импорты бойынша қосылған құн салығы тауарды әкелген кезде қосылған құн салығын төлеу үшiн осы Кодексте белгiленген мерзiмнiң соңғы күнiнде төленуге жатады.  
      5. Қазақстан Республикасының лизинг алушы-салық төлеушiсiнiң кеден одағына мүше басқа мемлекеттiң лизинг берушiсiне лизинг шарты бойынша төлейтiн сыйақысы қосылған құн салығынан босатылады.  
      *Ескерту. 276-15-бапқа өзгерiс енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**276-16-бап. Кеден одағында қосылған құн салығының**  
**сомаларын есепке жатқызу тәртiбi**

      1. Егер осы бапта өзгеше белгiленбесе, қосылған құн салығы осы Кодекстiң 34-тарауында белгiленген тәртiппен есепке жатқызылады.  
      2. Кеден одағына мүше-мемлекеттердiң аумағынан Қазақстан Республикасының аумағына тауарлардың импорты кезiнде Қазақстан Республикасының бюджетiне белгiленген тәртiппен төленген импортталған тауарлар бойынша қосылған құн салығының сомасы есептелген және (немесе) есепке жазылған шегiнде есепке жатқызылады.  
      Лизинг шарты (келiсiмшарты) бойынша тауарлардың импорты кезiнде қосылған құн салығының сомасы бюджетке төленген қосылған құн салығының сомасы болып табылады, бiрақ осы Кодекстiң 276-8-бабының 6-тармағына сәйкес айқындалатын салық салынатын импорттың көлемiне салық кезеңi үшiн келетiн қосылған құн салығының сомасынан артпайды. Бұл ретте алдыңғы салық кезеңдерi үшiн есепке жазылған (есептелген), оның iшiнде осы Кодекстiң 599 және 601-баптарында белгiленген тәртiппен есепке жатқызу жолымен төленген қосылған құн салығының сомалары ағымдағы салық кезеңiнде есепке жатқызылуға тиiс.  
      3. Кеден одағына мүше басқа мемлекеттiң лизинг алушы-салық төлеушiсiнiң алуына жататын тауарларды (лизинг нысаналарын) Қазақстан Республикасының лизинг берушi-салық төлеушiсi лизингке берген кезде, Қазақстан Республикасының лизинг берушi-салық төлеушiсi есепке жатқызуға тиiс қосылған құн салығының сомасы сыйақыны есепке алмай, алынған лизингтiк төлем бойынша тауарлардың (лизинг нысаналарының) құнына келетiн бөлiгiнде айқындалады.

**276-17-бап. Шот-фактура**

      1. Егер осы бапта өзгеше белгiленбесе, шот-фактураны жазып беру тәртiбi, осы Кодекстiң 35-тарауына сәйкес айқындалады.  
      2. Қазақстан Республикасының аумағынан кеден одағына мүше басқа мемлекеттiң аумағына тауарлардың экспорты жағдайында шот-фактура тауарларды өткiзу бойынша айналым жасалған күннен ерте емес және айналым жасалған күннен кейiн күнтiзбелiк бес күннен кешiктiрiлмей жазып берiледi.  
      3. Кеден одағына мүше басқа мемлекеттiң аумағынан Қазақстан Республикасының аумағына әкелiнетiн, басқа мемлекеттiң аумағына кейiннен өңдеу өнiмдерi түрiнде әкетiлетiн алыс-берiс шикiзатын өңдеу жөнiндегi жұмыстарды орындаған жағдайда, шот-фактура әкетiлетiн алыс-берiс шикiзатын өңдеу жөнiндегi жұмыстардың орындалуын растайтын құжатқа қол қойылған күнi жазып берiледi.  
      4. Осы баптың 2 және 3-тармақтарында көрсетiлген жағдайларда жазып берiлетiн шот-фактура осы Кодекстiң 263-бабының 5-тармағында белгiленген талаптарға сай болуға, сондай-ақ мыналар:  
      1) өткiзу бойынша айналым жасалған күн;  
      2) СТСН/ЕСК - салық төлеушiнiң сәйкестендiру нөмiрi/Ресей Федерациясынан сатып алушының есепке қойылу себебiнiң коды;  
      3) ТЕН - Беларусь Республикасынан сатып алушының – төлеушiнiң есепке алу нөмiрi көрсетiлуге тиiс.  
      5. Қазақстан Республикасының салық төлеушi - лизинг берушiсi кеден одағына қатысушы басқа мемлекеттiң салық төлеушiсi-лизинг алушысының алуына жататын тауарларды лизингке берген кезде шот-фактура лизинг шартында көрсетiлген тауардың (лизинг нысанасының) бастапқы құнының бiр бөлiгi мөлшерiнде сыйақы есепке алынбай, әрбiр лизингтiк төлем күнiне жазып берiледi.  
      Қазақстан Республикасының салық төлеушi-лизинг берушiсiнiң сыйақы сомасы шот-фактурада жеке жолда көрсетiлуге тиiс.

**276-18-бап. Тауарлардың импорты кезiнде қосылған құн**  
**салығын төлеушiлердi айқындаудың**  
**ерекшелiктерi**

      1. Егер тауарларды Қазақстан Республикасының салық төлеушiсi кеден одағына мүше басқа мемлекеттiң салық төлеушiсiмен жасасқан шарт (келiсiмшарт) негiзiнде сатып алса, қосылған құн салығын төлеудi тауарлар аумағына импортталған Қазақстан Республикасының салық төлеушiсi – тауарлардың меншiк иесi не комиссионер, сенiм бiлдiрiлген адам (оператор) жүзеге асырады.  
      Осы тараудың мақсаты үшiн тауарлардың меншiк иесi деп тауарларға меншiк құқығы бар немесе тауарларға меншiк құқығының өтуi шартпен (келiсiмшартпен) көзделген тұлға түсiнiлуi керек.  
      2. Егер тауарларды Қазақстан Республикасының салық төлеушiсi кеден одағына мүше басқа мемлекеттiң салық төлеушiсiмен жасасқан шарт (келiсiмшарт) негiзiнде сатып алса және бұл ретте тауарлар кеден одағына мүше үшiншi бiр мемлекеттiң аумағынан импортталса, қосылған құн салығын тауарлар аумағына импортталған Қазақстан Республикасының салық төлеушiсi – тауарлардың меншiк иесi төлейдi.  
      3. Егер кеден одағына мүше бiр мемлекеттiң салық төлеушiсi тауарларды комиссия шарты, Қазақстан Республикасының салық төлеушiсiне берiлген тапсырма негiзiнде өткiзсе және тауарлар кеден одағына мүше үшiншi мемлекеттiң аумағынан импортталса, қосылған құн салығын төлеудi тауарлар аумағына импортталған Қазақстан Республикасының салық төлеушiсi – комиссионер, сенiм бiлдiрiлген адам жүзеге асырады.  
      4. Егер Қазақстан Республикасының салық төлеушiсi Қазақстан Республикасының басқа салық төлеушiсi ұйымдастырған көрме-жәрмеңкелiк саудада кеден одағына мүше басқа мемлекеттiң салық төлеушiсi Қазақстан Республикасының аумағына бұрын импорттаған, олар бойынша қосылған құн салығы төленбеген тауарларды сатып алса, егер осы тармақта өзгеше көзделмесе, қосылған құн салығын төлеудi Қазақстан Республикасының салық төлеушiсi – тауарлардың меншiк иесi не болмаса комиссионер, сенiм бiлдiрiлген адам (оператор) жүзеге асырады.  
      Қазақстан Республикасының салық төлеушiсi ұйымдастырған көрме-жәрмеңкелiк саудада кеден одағына мүше мемлекеттердiң аумағынан бұрын Қазақстан Республикасының аумағына импортталған, олар бойынша қосылған құн салығы төленбеген тауарларды Қазақстан Республикасының салық төлеушiсi сатып алса, қосылған құн салығын оларды сатып алу-сатуға резидент емеспен шарттар (келiсiмшарттар) болған кезде тауарлардың меншiк иесi төлейдi.  
      Сатып алу-сатуға арналған шарттар (келiсiмшарттар) болмаған кезде, мұндай тауарлар бойынша қосылған құн салығын төлеудi көрмелiк-жәрмеңкелiк сауданы ұйымдастырған Қазақстан Республикасының салық төлеушiсi жүзеге асырады.  
      Көрме-жәрмеңкелiк сауданы ұйымдастырған Қазақстан Республикасының салық төлеушiсi осындай сауда өткiзiлетiнi туралы кеден одағына мүше мемлекеттерден саудаға қатысатындардың тiзiмiн қоса бере отырып, оны өткiзу басталардан он жұмыс күнi бұрын салық органына орналасқан жерi бойынша жазбаша түрде хабарлауға мiндеттi.  
      Көрме-жәрмеңкелiк сауда бойынша қосылған құн салығының төленуiн бақылау тәртiбiн Қазақстан Республикасының Үкiметi айқындайды.  
      5. Егер тауарлар Қазақстан Республикасының салық төлеушiсi мен кеден одағына мүше емес мемлекеттiң салық төлеушiсi арасындағы шарт негiзiнде сатып алынса және бұл ретте тауарлар кеден одағына мүше басқа мемлекеттiң аумағынан импортталса, қосылған құн салығын тауарлар аумағына импортталған Қазақстан Республикасының салық төлеушiсi – тауарлардың меншiк иесi не сенiм бiлдiрiлген адам (оператор) төлейдi.  
      *Ескерту. 276-18-бапқа өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi) Заңымен.*

**276-19-бап. Қазақстан Республикасының аумағына**  
**тауарлардың импорты кезiнде кеден одағында**  
**комиссия, тапсырма шарттары бойынша қосылған**  
**құн салығын есептеу ерекшелiктерi**

      1. Комиссионер (сенiм бiлдiрiлген адам) тауарларды Қазақстан Республикасының аумағына комиссия (тапсырма) шарттары негiзiнде әкелген кезде импортталған тауарлар бойынша қосылған құн салығын есептеу және бюджетке аудару жөнiндегi мiндет комиссионерге (сенiм бiлдiрiлген адамға) жүктеледi.  
      Бұл ретте Қазақстан Республикасының аумағына импортталған тауарлар бойынша комиссионер (сенiм бiлдiрiлген адам) төлеген қосылған құн салығының сомасын осындай тауарларды сатып алушы комиссионер (сенiм бiлдiрiлген адам) сатып алушының атына жазып берген шот-фактураның, сондай-ақ импортталған тауарлар бойынша жанама салықтар жөнiндегi декларация көшiрмесiнiң және осы Кодекстiң 276-20-бабының 7-тармағында көзделген, салық органының белгiсi бар тауарларды әкелу және жанама салықтардың төленгенi туралы өтiнiштiң көшiрмесi негiзiнде есепке жатқызуға тиiс.  
      2. Комиссионердiң өз атынан және комитент есебiнен тауарларды өткiзуi, жұмыстарды орындауы немесе қызметтердi көрсетуi комиссионердiң өткiзу бойынша айналымы болып табылмайды.  
      3. Сенiм бiлдiрiлген адамның сенiм бiлдiрушiнiң атынан және есебiнен тауарларды өткiзуi, жұмыстарды орындауы немесе қызметтердi көрсетуi сенiм бiлдiрiлген адамның өткiзуi бойынша айналым болып табылмайды.  
      4. Кеден одағына мүше мемлекеттiң салық төлеушiсi - комитент (сенiм бiлдiрушi) пен Қазақстан Республикасының аумағында тауарларды өткiзетiн Қазақстан Республикасының салық төлеушiсi – комиссионер (сенiм бiлдiрiлген адам) арасында жасалған комиссия (тапсырма) шарттары бойынша Қазақстан Республикасының аумағына әкелiнген тауарлар бойынша шот-фактураларды жазып берудi комиссионер (сенiм бiлдiрiлген адам) жүзеге асырады. Бұл ретте шот-фактура жеткiзушiнiң «комиссионер» («сенiм бiлдiрiлген адам») деген мәртебесi көрсетiле отырып жазып берiледi.  
      Комиссионер (сенiм бiлдiрiлген адам) сатып алушыға жазып берген шот-фактурада осы Кодекстiң 263-бабы 5-тармағының 1) - 6) тармақшаларында белгiленген деректемелер, қосылған құн салығын есепке алмағанда тауарлардың құны, сондай-ақ шот-фактураға қоса берiлетiн тауарларды әкелу және жанама салықтардың төленгенi туралы өтiнiштiң нөмiрi мен күнi көрсетiледi.  
      Импортталатын тауарлар бойынша комиссионер (сенiм бiлдiрiлген адам) төлеген қосылған құн салығының сомасы шот-фактурада жеке жолда көрсетiледi.  
      Мұндай шот-фактураға тауарларды әкелу және жанама салықтардың төленгенi туралы өтiнiштiң комиссионерден (сенiм бiлдiрiлген адамнан) алынған көшiрмесi мен тауарларды импорттаған кезде комиссионер (сенiм бiлдiрiлген адам) төлеген қосылған құн салығын есепке жатқызуға негiз болып табылатын импортталған тауарлар бойынша жанама салықтар жөнiндегi декларацияның көшiрмесi қоса берiледi.  
      Қазақстан Республикасының аумағына тауарлардың импорты кезiнде комиссионер (сенiм бiлдiрiлген адам) төлеген импортталған тауарлар бойынша қосылған құн салығы комиссионердiң (сенiм бiлдiрiлген адамның) есебiне жатқызылмайды.  
      5. Импортталған тауарларды комиссионер (сенiм бiлдiрiлген адам) есепке қабылдаған күн комиссия (тапсырма) шарттары негiзiнде тауарларды Қазақстан Республикасының аумағына әкелген кезде салық салынатын импортты жасау күнi болып табылады.  
      Осы тармақтың мақсаты үшiн комитенттiң (сенiм бiлдiрушiнiң) комиссионердiң (сенiм бiлдiрiлген адамның) атына тауарлардың берiлгенiн растайтын бастапқы құжатты жасау күнi есепке қабылдау күнi болып табылады.  
      6. Комиссия (тапсырма) шартының талаптарына сәйкес келетiн жағдайларда тауарларды өткiзген, жұмыстарды орындаған, қызметтердi көрсеткен кезде комиссионердiң (сенiм бiлдiрiлген адамның) салық салынатын айналымының мөлшерi сыйақы негiзiнде айқындалады.

**276-20-бап. Кеден одағында қосылған құн салығын есептеу**  
**және төлеу тәртiбi**

      1. Егер осы бапта өзгеше белгiленбесе, кеден одағында қосылған құн салығын есептеу және төлеу тәртiбi осы Кодекстiң 36-тарауына сәйкес айқындалады.  
      2. Кеден одағына мүше мемлекеттерге тауарлардың экспорты немесе алыс-берiс шикiзатын өңдеу бойынша жұмыстарды орындау кезiнде қосылған құн салығын төлеушi салық органына осы Кодекстiң 276-21-бабы 1-тармағының ережелерiн ескере отырып, осы Кодекстiң 270-бабында көзделген қосымша құн салығы жөнiндегi декларациямен бiр мезгiлде мынадай құжаттарды:  
      1) тауарларды (оның iшiнде алыс-берiс шикiзаты өнiмдерiн) импорттаған кеден одағына мүше мемлекеттiң салық төлеушiсiнен алынған, тауарларды әкелу және жанама салықтардың төленгенi туралы өтiнiштi табыс етуге мiндеттi.  
      Акцизделетiн тауарлардың экспорты жағдайында тауарларды әкелу және жанама салықтардың төленгенi туралы өтiнiштiң көшiрмесi қосымша табыс етiледi;  
      2) қосылған құн салығы бойынша декларацияға қосымша болып табылатын, салық кезеңi iшiнде кеден одағына мүше мемлекеттерге өткiзiлген тауарлар немесе алыс-берiс шикiзатын өңдеу жөнiнде орындалған жұмыстар бойынша шот-фактуралардың тiзiлiмiн табыс етуге мiндеттi. Кеден одағына мүше мемлекеттерге өткiзiлген тауарлар немесе алыс-берiс шикiзатын өңдеу жөнiнде орындалған жұмыстар бойынша шот-фактуралар тiзiлiмдерiнiң нысандарын Қазақстан Республикасының Үкiметi белгiлейдi.  
      3. Кеден одағына мүше мемлекеттердiң аумағынан Қазақстан Республикасының аумағына тауарлардың, оның iшiнде алыс-берiс шикiзатын өңдеу өнiмдерi болып табылатын тауарлардың импорты кезiнде салық төлеушi импортталған тауарлар бойынша жанама салықтар жөнiндегi, оның iшiнде лизинг шарттары (келiсiмшарттары) бойынша декларацияны, егер осы тармақта өзгеше белгiленбесе, орналасқан (тұрғылықты) жерi бойынша салық органына салық кезеңiнен кейiнгi айдың 20-сынан кешiктiрмей табыс етуге мiндеттi.  
      Салық төлеушi салық органына импортталған тауарлар бойынша жанама салықтар жөнiндегi декларациясымен бiр мезгiлде мынадай құжаттарды:  
      1) тауарларды әкелу және жанама салықтардың төленгенi туралы өтiнiштi (өтiнiштердi) қағаз жеткiзгiште (төрт дана) және электронды түрде табыс етедi.  
      Тауарларды әкелу және жанама салықтардың төленгенi туралы өтiнiштiң нысанын, оны толтыру мен табыс етудiң қағидаларын Қазақстан Республикасының Үкiметi бекiтедi;  
      2) импортталған тауарлар бойынша жанама салықтардың iс жүзiнде төленгенiн растайтын банктiң үзiндi көшiрмесiн, және (немесе) импортталған тауарлар бойынша жанама салықтарды төлеу жөнiндегi салық мiндеттемесiнiң орындалуын растайтын, Қазақстан Республикасының банк заңнамасында көзделген өзге де төлем құжатын немесе уәкiлеттi орган берген, салық төлеушiге салық төлеу мерзiмiн өзгертуге құқық берiлгендiгiн растайтын өзге де құжатты, немесе осы Кодекстiң 276-15-бабының талаптарын ескере отырып, қосылған құн салығынан босатылғанын растайтын құжаттарды табыс етедi.  
      Бұл ретте аталған құжаттар қосылған құн салығын төлеудiң өзге тәртiбiнде, сондай-ақ импортталған тауарлар бойынша қосылған құн салығы бойынша алдағы төлемдер шотының есебiне жатқызылуға тиiстi импортталған тауарлар бойынша қосылған құн салығының жеке шоттарында артық төленген төлемдер болған жағдайда, салық төлеушi салықтар мен төлемдердiң басқа түрлерi бойынша аталған артық төленген сомаларды есепке жатқызуға немесе есеп айырысу шотына қайтаруға өтiнiш бермеген болса, табыс етiлмейдi.  
      Лизинг шарттары (келiсiмшарттары) бойынша осы тармақшада көрсетiлген құжаттар есептi салық кезеңiне келетiн, лизинг шартында (келiсiмшартында) көзделген лизингтiк төлемнiң мерзiмi бойынша, осы тармақта белгiленген мерзiмде табыс етiледi;  
      3) кеден одағына мүше мемлекеттiң аумағынан Қазақстан Республикасының аумағына тауарлардың өткiзiлуiн растайтын тауарларға iлеспе құжаттарды табыс етедi.  
      Егер тауарлардың жекелеген түрлерi үшiн мұндай құжаттарды ресiмдеу Қазақстан Республикасының заңнамасында көзделмесе, аталған құжаттар табыс етiлмейдi;  
      4) егер шот-фактураларды шығару (жазып беру) кеден одағына мүше мемлекеттiң заңнамасында көзделген жағдайда, тауарларды тиеп-жөнелту кезiнде кеден одағына мүше мемлекеттiң заңнамасына сәйкес ресiмделген шот-фактураларды;  
      5) кеден одағына мүше мемлекеттiң аумағынан Қазақстан Республикасының аумағына импортталған тауарлар олардың негiзiнде сатып алынған шарттар (келiсiмшарттар), тауарлар лизингi (лизинг нысаналары) жағдайында – лизинг шарттары (келiсiмшарттары), зат түрiнде қарыз берiлген жағдайда - қарыз шарттары, тауарларды дайындау туралы шарттар (келiсiмшарттар), алыс-берiс шикiзатын өңдеуге арналған шарттар (келiсiмшарттар);  
      6) Қазақстан Республикасының салық төлеушiсiне кеден одағына мүше басқа мемлекеттiң салық төлеушiсi не кеден одағына мүше үшiншi мемлекеттiң аумағынан импортталған тауарларды өткiзетiн кеден одағына мүше болып табылмайтын мемлекеттiң салық төлеушiсi берген (ұйымның басшысы (жеке кәсiпкер) қол қойған және ұйымның мөрiмен куәландырылған) кеден одағына мүше үшiншi мемлекеттiң салық төлеушiсi туралы мынадай мәлiметтер:  
      тұлғаны кеден одағына мүше мемлекеттiң салық төлеушiсi ретiнде сәйкестендiрушi нөмiр;  
      кеден одағына мүше мемлекеттiң салық төлеушiсiнiң (ұйымның (жеке кәсiпкердiң) толық атауы;  
      кеден одағына мүше мемлекеттiң салық төлеушiсiнiң орналасқан (тұрғылықты) жерi;  
      келiсiмшарттың (шарттың) нөмiрi мен күнi;  
      ерекшелiк нөмiрi мен күнi туралы және импортталған тауарды сатып алу туралы кеден одағына мүше осы үшiншi мемлекеттiң салық төлеушiсiмен жасалған шарт (келiсiмшарт) туралы ақпараттық хабарлама (осы Кодекстiң 276-18-бабының 2 – 5-тармақтарында көзделген жағдайларда).  
      Егер одан тауар сатып алынатын кеден одағына мүше мемлекеттiң салық төлеушiсi өткiзетiн тауардың иесi болмаған жағдайда (комиссионер, сенiм бiлдiрiлген адам болып табылса), онда осы тармақшаның екiншi-алтыншы абзацтарында көрсетiлген мәлiметтер өткiзiлетiн тауардың иесiне қатысты да табыс етiледi.  
      Ақпараттық хабарлама шет тiлiнде табыс етiлген жағдайда қазақ және орыс тiлдерiне аудармасының болуы мiндеттi.  
      Егер осы тармақшада көзделген мәлiметтер осы тармақтың 5) тармақшасында көрсетiлген шартта (келiсiмшартта) қамтылған жағдайда ақпараттық хабарлама табыс етiлмейдi;  
      7) комиссия немесе тапсырма шарттары (келiсiмшарттары) (олар жасалған жағдайда);  
      8) комиссия немесе тапсырма шарттары бойынша кеден одағына мүше бiр мемлекеттiң аумағынан Қазақстан Республикасының аумағына импортталған тауарлар олардың негiзiнде сатып алынған шарттар (келiсiмшарттар) (қосылған құн салығын комиссионер, сенiм бiлдiрiлген адам төлейтiн жағдайларды қоспағанда, осы Кодекстiң 276-18-бабының 2 және 3-тармақтарында көзделген жағдайларда).  
      Бөлшек саудада сатып алу-сату жағдайында осы тармақтың 3) – 5) тармақшаларында көрсетiлген құжаттар болмаған кезде Қазақстан Республикасының аумағына импортталған тауарлардың алынғанын (не сатып алынғанын) растайтын құжаттар (оның iшiнде бақылау-касса машинасының чектерi, тауар чектерi, сатып алу актiлерi) табыс етiледi.  
      Қазақстан Республикасының заңнамасында көзделген негiздер бойынша салық төлеушiнiң мөрi болмаған жағдайларды қоспағанда, осы тармақтың 2) – 8) тармақшаларында көрсетiлген құжаттар салық төлеушiнiң басшысы мен бас бухгалтерiнiң (ол болған кезде) не салық төлеушiнiң шешiмi бойынша оған уәкiлеттiк берiлген өзге да адамдардың қолтаңбаларымен, сондай-ақ мөрiмен куәландырылған көшiрмелерде табыс етiлуi мүмкiн.  
      Бұл ретте көрсетiлген құжаттардың көшiрмелерi соңғы парағына олардың жалпы саны көрсетiле отырып, тiгiлген, нөмiрленген және соңғы парағын салық төлеушiнiң басшысы мен бас бухгалтерiнiң (ол болған кезде) не салық төлеушiнiң шешiмi бойынша оған уәкiлеттiк берiлген өзге де адамдардың қолтаңбаларымен, Қазақстан Республикасының заңнамасында көзделген негiздер бойынша салық төлеушiнiң мөрi болмаған жағдайларды қоспағанда, сондай-ақ салық төлеушiнiң мөрiмен куәландырылған кiтап (кiтаптар) түрiнде табыс етiлуi мүмкiн.  
      Лизинг шарттары (келiсiмшарттары) бойынша салық төлеушi салық органына импортталған тауарлар бойынша жанама салықтар жөнiндегi декларациямен бiр мезгiлде осы тармақтың 1) – 8) тармақшаларында көзделген құжаттарды импортталған тауарларды (лизинг нысаналарын) есепке қабылдаған айдан – салық кезеңiнен кейiнгi айдың 20-сынан кешiктiрмей табыс етедi. Кейiннен салық төлеушi салық органына импортталған тауарлар бойынша жанама салықтар жөнiндегi декларациямен бiр мезгiлде осы тармақтың 1) және 2) тармақшаларында көзделген құжаттарды (олардың көшiрмелерiн) лизинг шартында (келiсiмшартында) көзделген төлем мерзiмiнiң айынан – салық кезеңiнен кейiнгi айдың 20-сынан кешiктiрмей табыс етедi.  
      Егер лизинг шартында (келiсiмшартында) көзделген тауарлар (лизинг нысаналары) құнының бiр бөлiгiн төлеу мерзiмi Қазақстан Республикасының аумағына тауарларды (лизинг нысанасын) әкелгеннен кейiн басталған жағдайда, салық төлеушi салық органына осы тармақтың 1), 3) - 5) тармақшаларында көзделген құжаттарды импортталған тауарлар бойынша жанама салықтар жөнiндегi декларациямен бiр мезгiлде импортталған тауарларды (лизинг нысаналарын) есепке қабылдаған айдан – салық кезеңiнен кейiнгi айдың 20-сынан кешiктiрмей табыс етедi. Бұл ретте салық төлеушi импортталған тауарлар бойынша жанама салықтар жөнiндегi декларацияда және тауарларды әкелу және жанама салықтардың төленгенi туралы өтiнiште қосылған құн салығы бойынша салық базасын көрсетпейдi.  
      Егер лизинг шарты (келiсiмшарты) бойынша тауарлар (лизинг нысаналары) құнының бiр бөлiгiн төлеу мерзiмiнiң күнi Қазақстан Республикасының аумағына тауарларды (лизинг нысаналарын) әкелген күнге дейiн белгiленген жағдайда салық төлеушi салық органына осы тармақтың 1) – 5) тармақшаларында көзделген құжаттарды импортталған тауарлар бойынша жанама салықтар жөнiндегi декларациямен бiр мезгiлде импортталған тауарларды (лизинг нысаналарын) есепке қабылдаған айдан – салық кезеңiнен кейiнгi айдың 20-сынан кешiктiрмей табыс етедi.   
      Кейiннен салық төлеушi салық органына осы тармақтың 1) және 2) тармақшаларында көзделген құжаттарды (олардың көшiрмелерiн) импортталған тауарлар бойынша жанама салықтар жөнiндегi декларациямен бiр мезгiлде лизинг шартында (келiсiмшартында) көзделген төлем мерзiмiнiң айынан – салық кезеңiнен кейiнгi айдың 20-сынан кешiктiрмей табыс етедi.  
      4. Импортталған тауарлар бойынша қосылған құн салығы салық төлеушiлердiң орналасқан жерi (тұрғылықты жерi) бойынша салық кезеңiнен кейiнгi айдың 20-сынан кешiктiрмей төленедi.  
      Импортталған тауарлар бойынша жанама салықтар жөнiндегi декларация бойынша төлеуге есептелген жанама салықтардың сомасы тауарларды әкелу және жанама салықтардың төленгенi туралы өтiнiште (өтiнiштерде) есептелген жанама салықтардың сомасына сәйкес келуi тиiс.  
      5. Салық төлеушiлер импортталған тауарлар бойынша жанама салықтар жөнiндегi декларация мен тауарларды әкелу және жанама салықтардың төленгенi туралы өтiнiштi қағаз жеткiзгiште және электронды түрде табыс етедi.  
      Импортталған тауарлар бойынша жанама салықтар жөнiндегi декларацияның нысанын, оны толтыру мен табыс ету қағидаларын Қазақстан Республикасының Үкiметi бекiтедi.  
      Тауарларды, оның iшiнде алыс-берiс шикiзатының өңдеу өнiмдерi болып табылатын тауарларды, лизинг шарттары (келiсiмшарттары) бойынша тауарларды (лизинг нысаналарын) кеден одағына мүше мемлекеттердiң аумағынан Қазақстан Республикасының аумағына импорттаған кезде жанама салықтарды есептеу мен төлеу үшiн салық кезеңi осындай импортталған тауарлар есепке қабылданған (лизинг шартында (келiсiмшартында) көзделген төлем мерзiмi болатын) күнтiзбелiк ай болып табылады.  
      Бұл ретте салық кезеңi iшiнде салық мiндеттемесiн орындауға жол берiледi.  
      6. Импортталған тауарлар бойынша жанама салықтар жөнiндегi декларация осы Кодекстiң 584-бабының 5-тармағында көрсетiлген жағдайларда, сондай-ақ осы баптың 3-тармағы екiншi бөлiгiнiң 1) тармақшасында көрсетiлген құжаттар табыс етiлмеген жағдайда, салық органдарына табыс етiлмеген деп саналады.  
      7. Тауарларды әкелу және жанама салықтардың төленгенi туралы өтiнiште импортталған тауарлар бойынша қосылған құн салығын төлеу фактiсiн салық органдарының тиiстi белгi қою арқылы растауы не растаудан дәлелдi бас тартуы Қазақстан Республикасының Үкiметi көздеген жағдайларда және тәртiппен жүзеге асырылады.  
      Бұл ретте салық төлеушi импортталған тауарлар бойынша жанама салықтар жөнiндегi декларацияда есептелген жанама салықтар сомаларын төлеу бойынша салық мiндеттемесiн орындамаған кезде және осы баптың 4-тармағы екiншi бөлiгiнiң шарттарын орындамаған жағдайда көрсетiлген белгiнi қою жүргiзiлмейдi және дәлелдi бас тарту табыс етiледi.  
      *Ескерту. 276-20-бапқа өзгерiс енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**276-21-бап. Кеден одағында тауарлардың экспорты кезiнде**  
**тауарларды әкелу және жанама салықтардың**  
**төленгенi туралы өтiнiштi табыс ету тәртiбi**

      1. Қазақстан Республикасының салық төлеушiсi тауарларды (оның iшiнде алыс-берiс шикiзатын өңдеу өнiмiн) импорттаған кеден одағына мүше мемлекеттiң салық төлеушiсiнен алған, тауарларды әкелу және жанама салықтардың төленгенi туралы өтiнiштi тауарларды кеден одағына мүше мемлекеттерге тауарлар экспортын жүзеге асырған немесе алыс-берiс шикiзатын өңдеу жұмыстарын орындаған Қазақстан Республикасының салық төлеушiсi осы Кодекстiң 276-20-бабының 2-тармағына сәйкес табыс етедi.  
      Бұл ретте салық төлеушi салық органына тауарларды әкелу және жанама салықтардың төленгенi туралы өтiнiштi:  
      тауарлардың экспорты кезiнде тауарларды өткiзу бойынша;  
      алыс-берiс шикiзатын өңдеу жұмыстарын орындаған жағдайда, жұмыстарды, қызмет көрсетулердi өткiзу бойынша айналым жасаған күннен бастап күнтiзбелiк бiр жүз сексен күн iшiнде табыс етуге құқылы.  
      2. Кеден одағына мүше мемлекеттерге тауарлар экспортын жүзеге асырған немесе алыс-берiс шикiзатын өңдеу жұмыстарын орындаған Қазақстан Республикасының салық төлеушiсi тауарларды әкелу және жанама салықтардың төленгенi туралы өтiнiштi осы баптың 1-тармағында белгiленген мерзiмде қағаз жеткiзгiште табыс етпеген кезде, тауарлардың экспорты кезiнде тауарларды өткiзу бойынша немесе алыс-берiс шикiзатын өңдеу бойынша жұмыстарды орындаған жағдайларда жұмыстарды, қызмет көрсетулердi өткiзу бойынша айналым осы Кодекстiң 268-бабының 1-тармағында белгiленген ставка бойынша қосылған құн салығы салынуға және өткiзу бойынша айналым жасау күнiне келетiн салық кезеңi үшiн төлеу мерзiмi бойынша бюджетке төлеуге жатады.  
      Осы тармақта көрсетiлген қосылған құн салығы сомаларын есептеудi салық органы уәкiлеттi орган белгiлеген тәртiппен жүргiзедi.  
      3. Осы баптың 2-тармағына сәйкес есептелген қосылған құн салығының сомаларын уақтылы және толығымен төлемеген жағдайда, салық органы осы Кодекстiң 85 және 86-тарауларында айқындалған тәртiппен, мерзiмiнде орындалмаған салық мiндеттемесiн орындауды қамтамасыз ету тәсiлдерi мен мәжбүрлеп өндiрiп алу шараларын қолданады.  
      4. Қосылған құн салығын төлеушi осы баптың 1-тармағында белгiленген мерзiм өткеннен кейiн, тауарларды әкелу және жанама салықтардың төленгенi туралы өтiнiштi табыс еткен жағдайда төленген қосылған құн салығы сомалары осы Кодекстiң 599 және 602-баптарына сәйкес есепке жатқызуға және қайтаруға жатады.  
      Бұл ретте осы баптың 3-тармағына сәйкес есептелген өсiмпұлдардың төленген сомалары қайтаруға жатпайды.

**276-22-бап. Кеден одағында тауарлардың импорты кезiнде**  
**тауарларды әкелу және жанама салықтардың**  
**төленгенi туралы өтiнiштi керi қайтарып алу**

      1. Тауарларды әкелу және жанама салықтардың төленгенi туралы өтiнiш салық төлеушiнiң орналасқан жерi (тұрғылықты жерi) бойынша салық органына табыс етiлген салық есептiлiгiн керi қайтарып алу туралы салық төлеушiнiң салықтық өтiнiшi негiзiнде керi қайтаруға жатады.  
      2. Салық төлеушi осы баптың 1-тармағында көрсетiлген салықтық өтiнiштi мынадай жағдайларда:  
      1) тауарларды әкелу және жанама салықтардың төленгенi туралы қате табыс еткен өтiнiштi керi қайтарған;  
      2) тауарларды әкелу және жанама салықтардың төленгенi туралы өтiнiшке өзгерiстер мен толықтырулар енгiзген, оның iшiнде осы Кодекстiң 276-23-бабының 3-тармағында көзделген жағдайларда табыс етуге құқылы.  
      3. Тауарларды әкелу және жанама салықтардың төленгенi туралы өтiнiш, егер мұндай өтiнiштi табыс ету мiндеттемесi осы Кодексте көзделмеген жағдайда қате табыс етiлген деп есептеледi.  
      4. Тауарларды әкелу және жанама салықтардың төленгенi туралы өтiнiшке өзгерiстер мен толықтырулар енгiзудi салық төлеушi жаңа өтiнiштi бiр мезгiлде табыс етiп, бұрын табыс етiлген өтiнiштi керi қайтару жолымен жүргiзедi.  
      5. *Алып тасталды - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*  
      6. Тауарларды әкелу және жанама салықтардың төленгенi туралы өтiнiшке өзгерiстер мен толықтырулар енгiзумен бiр мезгiлде салық төлеушi импортталған тауарлар бойынша жанама салықтар жөнiндегi қосымша декларацияны табыс етуге мiндеттi.  
      Осы тараудың мақсатында импортталған тауарлар бойынша жанама салықтар жөнiндегi қосымша декларация салық есептiлiгi болып табылады, оны импортталған тауарлар бойынша жанама салықтар жөнiндегi салық төлеушi болып табылатын тұлға осы өзгерiстер мен (немесе) толықтырулар жататын кезең үшiн бұрын табыс еткен салық есептiлiгiне өзгерiстер мен (немесе) толықтырулар енгiзген кезде табыс етiледi.  
      Бұл ретте импортталған тауарлар бойынша жанама салықтар жөнiндегi қосымша декларация хабарлама бойынша салық есептiлiгi болып табылады, осы тұлға салық төлеушi болып табылатын импортталған тауарлар бойынша жанама салықтар жөнiндегi камералдық бақылау нәтижелерi бойынша бұзушылықтарды салық органы анықтаған кезең үшiн бұрын табыс етiлген салық есептiлiгiне өзгерiстер және (немесе) толықтырулар енгiзiлген кезде тұлға табыс етедi.  
      7. Салық төлеушiнiң тауарларды әкелу және жанама салықтардың төленгенi туралы өтiнiшке:  
      1) салықтық тексеру жүргiзуге арналған нұсқамада көрсетiлген қосылған құн салығы және акциздер бойынша кешендi және тақырыпҒтық тексерулердi жүргiзу кезеңiнде – тексерiлетiн салық кезеңiнде;  
      2) салық төлеушiнiң шағымында көрсетiлген қосылған құн салығы салығы және акциздер бойынша шағым берудiң қалпына келтiрiлген мерзiмiн ескере отырып, салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға жасалған шағымды қарау нәтижелерi бойынша шығарған шешiмiне шағым беру және оны қарау мерзiмi кезеңiнде – шағым жасалатын салық кезеңiнде өзгерiстер мен толықтырулар енгiзуге жол берiлмейдi.  
      8. Тауарларды әкелу және жанама салықтардың төленгенi туралы өтiнiштi керi қайтару тәртiбiн Қазақстан Республикасының Үкiметi белгiлейдi.  
      *Ескерту. 276-22-бапқа өзгерiс енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**276-23-бап. Тауарлардың импорты кезiнде төленген қосылған**  
**құн салығының сомаларын түзету тәртiбi**

      1. Кеден одағына мүше мемлекеттердiң аумағынан Қазақстан Республикасының аумағына импортталған тауарларды тиiсiнше сапасыз және (немесе) толық жинақталмау себебiнен осындай тауарлар әкелiнген ай аяқталғанға дейiн қайтару жүзеге асырылған жағдайда, импортталған тауарлар бойынша жанама салықтар жөнiндегi декларацияда осындай тауарлар бойынша мәлiметтердi көрсету жүргiзiлмейдi.  
      Тауарлардың қайтарылуын растау осы баптың 3-тармағы екiншi бөлiгiнiң 1) – 3) тармақшаларында көзделген құжаттар болып табылады. Бұл ретте импорттаушы осы құжаттарды импортталған тауарлар бойынша жанама салықтар жөнiндегi декларациямен бiр мезгiлде табыс етедi.  
      2. Осы баптың 1-тармағында көрсетiлген тауарларды, осындай тауарлар әкелiнген ай өткеннен кейiн қайтарған кезде осындай тауарлар жөнiндегi мәлiметтер импортталған тауарлар бойынша жанама салықтар жөнiндегi қосымша декларацияда көрсетiлуге тиiс.  
      3. Осы баптың 1 және 2-тармақтарында көрсетiлген жағдайларда салық төлеушi тауарларды әкелу және жанама салықтардың төленгенi туралы өтiнiште әкелiнген тауарлар туралы (оның iшiнде тиiсiнше сапасыз және (немесе) толық жинақталмау себебiнен қайтарылған тауарлар туралы) мәлiметтердi көрсетуi тиiс.  
      Салық төлеушi мына құжаттарды табыс еткен кезде тауарларды әкелу және жанама салықтардың төленгенi туралы өтiнiштi керi қайтарып алуға және тауарларды әкелу және нақтылы әкелiнген тауарлар бойынша жанама салықтардың төленгенi туралы жаңа өтiнiштi ұсынуға құқылы:  
      1) экспорттаушы салық төлеушiмен және импорттаушы салық төлеушiмен саны бойынша келiсiлген наразылықтар (қабылдап алу актiсi);  
      2) тиiсiнше сапасыздығын және (немесе) жинақталмағандығын растайтын тәуелсiз сараптаманың қорытындысы (акт);  
      3) аумағынан тауарлар экспортталған кеден одағына мүше мемлекеттiң құзыреттi салық органының экспорттаушы-салық төлеушiсiнiң осындай тауарлар экспорты кезiнде салық салынатын айналымының мөлшерiне түзету жүргiзiлгенi туралы растауы.  
      Салық төлеушiнiң өтiнiшi бойынша салық қызметi органдары көрсетiлген растауды беру туралы сұрату жiбередi.  
      4. Қосылған құн салығын салуға мыналар жатпайды:  
      1) Қазақстан Республикасының заңнамасында белгiленген табиғи зиян нормалары шегiнде салық төлеушi тартқан тауарлар шығыны;  
      2) табиғи және техногендiк сипаттағы төтенше жағдайлар нәтижесiнде туындаған тауарлардың бүлiнуi.  
      Осы баптың мақсаттары үшiн тауарлар шығыны деп тауарлардың жойылуы немесе жоғалуы болған оқиға түсiнiледi. Тауардың бүлiнуi тауардың барлық немесе жекелеген сапасының (қасиетiнiң) нашарлауын бiлдiредi, оның нәтижесiнде осы тауар салық салынатын айналым мақсаттары үшiн пайдаланылуы мүмкiн емес.

**9-БӨЛIМ. АКЦИЗДЕР**

**38-тарау. ЖАЛПЫ ЕРЕЖЕЛЕР**

**277-бап. Акциздердi қолдану**

      Қазақстан Республикасының аумағында өндiрiлген және Қазақстан Республикасының аумағына импортталатын, осы Кодекстiң 279-бабында көрсетiлген тауарларға акциз салынады.

**277-1-бап. Кеден одағында қолданылатын ұғымдар**

      Осы бөлiмде қолданылатын ұғымдар кеден одағына мүше мемлекеттер арасында жасалған, Қазақстан Республикасы ратификациялаған халықаралық шарттарда көзделген.  
      Егер кеден одағына мүше мемлекеттердiң арасында жасалған, Қазақстан Республикасы ратификациялаған халықаралық шарттарда осы бөлiмде пайдаланылатын ұғымдар көзделмеген болса, осы Кодекстiң тиiстi баптарында, Қазақстан Республикасының азаматтық және өзге де салаларындағы заңнамасында көзделген ұғымдар қолданылады.  
      *Ескерту. 38-тарау 277-1-баппен толықтырылды - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

**278-бап. Төлеушiлер**

      1. Мыналар:   
      1) Қазақстан Республикасының аумағында акцизделетiн тауарлар шығаратын;   
      2) акцизделген тауарларды Қазақстан Республикасының аумағына импорттайтын;   
      3) Қазақстан Республикасының аумағында бензиндi (авиациялық бензиндi қоспағанда) және дизель отынын көтерме, бөлшек саудада өткiзудi жүзеге асыратын;   
      4) егер Қазақстан Республикасының заңнамасына сәйкес Қазақстан Республикасының аумағында аталған тауарлар бойынша бұрын акциз төленбеген болса, осы Кодекстiң 279-бабының 5)-7) тармақшаларында аталған тәркiленген, иесiз, мұрагерлiк құқығы бойынша мемлекетке өткен және Қазақстан Республикасының аумағында мемлекет меншiгiне өтеусiз берiлген акцизделетiн тауарларды өткiзудi жүзеге асыратын;   
      5) егер Қазақстан Республикасының заңнамасына сәйкес Қазақстан Республикасының аумағында аталған тауарлар бойынша бұрын акциз төленбесе, осы Кодекстiң 279-бабында аталған акцизделетiн тауарлардың конкурстық массасын өткiзудi жүзеге асыратын;  
      6) осы Кодекстiң 279-бабының 6) тармақшасында көзделген акцизделетiн тауарларды жинауды (жинақтауды) жүзеге асыратын жеке және заңды тұлғалар акциз төлеушiлер болып табылады.   
      2. Осы баптың 1-тармағының ережелерi ескерiле отырып, резидент емес заңды тұлғалар мен олардың құрылымдық бөлiмшелерi де акциз төлеушiлер болып табылады.   
      3. Осы Кодекстiң 279-бабының 5)-7) тармақшаларында аталған тәркiленген, иесiз, мұрагерлiк құқығы бойынша мемлекетке өткен және Қазақстан Республикасының аумағында мемлекет меншiгiне өтеусiз берiлген акцизделетiн тауарларды өткiзудi жүзеге асыратын уәкiлеттi мемлекеттiк органдар акциздердi төлеушiлер болып табылмайды.  
      *Ескерту. 278-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**279-бап. Акцизделетiн тауарлар тiзбесi**

      Мыналар акцизделетiн тауарлар болып табылады:  
      1) спирттiң барлық түрлерi;  
      2) алкоголь өнiмi;  
      3) *алынып тасталды - 2010.06.30* N 297-IV *(2010.07.01 бастап қолданысқа енгiзiледi) Заңдарымен.*  
      4) темекi бұйымдары;  
      5) бензин (авиациялық бензиндi қоспағанда), дизель отыны;  
      6) микроавтобустарды, автобустар мен троллейбустарды қоспағанда, 10 немесе одан да көп адам тасымалдауға арналған, двигателiнiң көлемi 3000 текше сантиметрден асатын моторлы көлiк құралдары;  
      двигателiнiң көлемi 3000 текше сантиметрден асатын, адамдар тасымалдауға арналған жеңiл автомобильдер және өзге де моторлы көлiк құралдары (арнайы мүгедектерге арналған, қолмен басқарылатын немесе қолмен басқару адаптерi бар автомобильдерден басқа);  
      двигателiнiң көлемi 3000 текше сантиметрден асатын, жүкке арналған платформасы және жүк бөлiгiнен қатты стационарлық қабырғамен бөлiнген жүргiзушi кабинасы бар жеңiл автомобиль шассиiндегi моторлы көлiк құралдары (арнайы мүгедектерге арналған, қолмен басқарылатын немесе қолмен басқару адаптерi бар автомобильдерден басқа);  
      7) шикi мұнай, газ конденсаты;  
      8) Қазақстан Республикасының заңнамасына сәйкес дәрiлiк зат ретiнде тiркелген, құрамында спирт бар медициналық мақсаттағы өнiм.  
*Ескерту. 279-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi) Заңдарымен.*

**280-бап. Акциз ставкалары**

      1. Акциз ставкалары заттай нысандағы өлшем бiрлiгiне абсолюттiк сомада (тұрлаулы) белгiленедi.   
      2. Алкоголь өнiмiне акциздер ставкасы осы баптың 1-тармағына сәйкес не онда су араластырылмаған (жүз проценттiк) спирттiң болу көлемiне байланысты бекiтiледi.   
      3. Спирттiң барлық түрiне және шарап материалына акциз ставкалары спирттiң және шарап материалының бұдан әрi пайдаланылу мақсаттарына қарай сараланады.   
      Алкоголь өнiмдерiн өндiру үшiн өткiзiлетiн спиртке және шарап материалына акциз ставкасы алкоголь өнiмдерiн өндiру үшiн пайдаланбайтын тұлғаларға өткiзiлетiн спиртке және шарап материалына белгiленетiн базалық ставкадан төмен белгiленуi мүмкiн.   
      4. Акциз сомасын есептеу мынадай ставкалар бойынша жүргiзiледi:  
      1) осы Кодекстiң 279-бабының 1)-4), 6), 7), 8) тармақшаларында көрсетiлген акцизделетiн тауарларға:

|  |  |  |  |
| --- | --- | --- | --- |
| Рет  N | ЕурАзЭҚ СЭҚ ТН коды | Акцизделетiн тауарлардың түрлерi | Акциз ставкалары (өлшем бiрлiгi үшiн теңгемен) |
| 1 | 2 | 3 | 4 |
| 1. | 2207-ден | 80 көлемдiк пайыз немесе одан жоғары спирт концентрациясы бар денатуратталмаған этил спиртi (алкоголь өнiмiн, емдiк және фармацевтикалық препараттарды өндiру үшiн сатылатын, белгiленген квоталар шегiнде мемлекеттiк медицина мекемелерiне берiлетiн денатуратталмаған этил спиртiнен басқа), этил спиртi және кез келген концентрациядағы денатуратталған өзге де спирттер (iшкi нарықта тұтыну үшiн денатуратталған отындық этил спиртiнен (этанол) басқа (түссiз емес, боялған) | 600 теңге/литр |
| 2. | 2207-ден | Денатуратталған отындық этил спиртi (этанол) (түссiз емес, iшкi нарықта тұтыну үшiн боялған) | 1,0 теңге/литр |
| 3. | 2208-ден | 80 көлемдiк пайыздан төмен спирт концентрациясы бар денатуратталмаған этил спиртi, спирт тұнбалары және өзге де спирттi iшiмдiктер (алкоголь өнiмiн, емдiк және фармацевтикалық препараттарды өндiру үшiн сатылатын, белгiленген квоталар шегiнде мемлекеттiк медициналық мекемелерге берiлетiн денатуратталмаған этил спиртiнен басқа) | 100% спирт  750 теңге/литр |
| 4. | 2207-ден | Алкоголь өнiмiн өндiру үшiн сатылатын 80 көлемдiк пайыз немесе одан жоғары спирт концентрациясы бар денатуратталмаған этил спиртi | 60 теңге/литр |
| 5. | 2208-ден | Алкоголь өнiмiн өндiру үшiн сатылатын 80 көлемдiк пайыздан төмен спирт концентрациясы бар денатуратталмаған этил спиртi, спирт тұнбалары және өзге де спирттi iшiмдiктер | 100% спирт 75 теңге/литр |
| 5-1. | 3003,3004-тен | Қазақстан Республикасының заңнамасына сәйкес дәрiлiк зат ретiнде тiркелген, құрамында спирт бар медициналық мақсаттағы өнiм | 100 % спирт 500 теңге/литр |
| 6. | 2208 | Алкоголь өнiмi (коньяктан, брендиден, шараптардан, шарап материалынан және сырадан басқа) | 100% спирт 500 теңге/литр |
| 7. | 2208 | Коньяк, бренди (отандық өндiрiстiң коньяк спиртiнен жасалған коньяктан, брендиден басқа) | 100% спирт 325 теңге/ литр |
| 8. | 2208 | Отандық өндiрiстiң коньяк спиртiнен жасалған коньяк, бренди | 100% спирт 170 теңге/литр |
| 9. | 2204, 2205, 2206 00 | Шараптар | 35 теңге/литр |
| 10. | 2204, 2205, 2206 00-ден | Шарап материалы (этил спиртi мен алкоголь өнiмiн өндiру үшiн сатылатыннан басқа) | 170 теңге/литр |
| 11. | 2204, 2205, 2206 00-ден | Этил спиртi мен алкоголь өнiмiн өндiру үшiн сатылатын шарап материалы | 20 теңге/литр |
| 12. | 2203 00 | Сыра | 26 теңге/литр |
| 13. | 2202 90 100 1 | Құрамындағы этил спиртiнiң көлемi 0,5 проценттен аспайтын сыра | 0 теңге/литр |

      РҚАО-ның ескертпесi!  
      14 - 18-жолдардың осы редакциясы ҚР 2008.12.10 N 100-IV Заңына сәйкес 2012.01.01 бастап 2013.01.01 дейiн қолданыста болады (тоқтатылған редакцияны ҚР Салық кодексiнiң № 13 архивтағы нұсқасын қараңыз).

|  |  |  |  |
| --- | --- | --- | --- |
| 14. | 2402-ден | Фильтрлi сигареттер | 1250 теңге/ 1000 дана |
| 15. | 2402-ден | Фильтрсiз сигареттер, папиростар | 750 теңге/ 1000 дана |
| 16. | 2402-ден | Сигариллдер | 1530 теңге/ 1000 дана |
| 17. | 2402-ден | Сигаралар | 120 теңге/ дана |
| 18. | 2403-тен | Құрамында никотинi бар фармацевтикалық өнiмдi қоспағанда, тұтыну ыдысына қатталған және түпкiлiктi тұтынуға арналған түтiктiк, шегетiн, шайнайтын, соратын, иiскейтiн, қорқорлы және өзге де темекi | 1550 теңге/ килограмм |

|  |  |  |  |
| --- | --- | --- | --- |
| Рет  N | ЕурАзЭҚ СЭҚ ТН коды | Акцизделетiн тауарлардың түрлерi | Акциз ставкалары (өлшем бiрлiгi үшiн теңгемен) |
| 1 | 2 | 3 | 4 |
| 19. | 2709 00-ден | Шикi мұнай, газ конденсаты | 0 теңге/тонна |
| 20. | 8702-ден | микроавтобустарды, автобустар мен троллейбустарды қоспағанда, 10 немесе одан да көп адам тасымалдауға арналған, двигателiнiң көлемi 3000 текше см-ден асатын моторлы көлiк құралдары | 100 теңге/ текше см |
| 8703-тен | двигателiнiң көлемi 3000 текше см-ден асатын, ең бастысы адамдар тасымалдауға арналған жеңiл автомобильдер және өзге де моторлы көлiк құралдары (арнайы мүгедектерге арналған, қолмен басқарылатын немесе қолмен басқару адаптерi бар автомобильдерден басқа) |
| 8704-ден | жүкке арналған платформасы және жүк бөлiгiнен қатты стационарлық қабырғамен бөлiнген жүргiзушi кабинасы бар жеңiл автомобиль шассиiндегi моторлы көлiк құралдары |

      2) осы Кодекстiң 279-бабының 5) тармақшасында көрсетiлген акцизделетiн тауарларға:

|  |  |  |  |
| --- | --- | --- | --- |
| Рет  N |  | 1 тоннаға арналған акциз ставкалары (теңгемен) | |
| Бензин (авиациялық бензиндi қоспағанда)  (ЕурАзЭҚ СЭҚ ТН коды 2710 11410 0-2710 11590 0) | Дизель отыны  (ЕурАзЭҚ СЭҚ ТН коды 2710 19 3100-2710 19 490 0) |
| 1 | 2 | 3 | 4 |
| 1. | Өндiрушiлердiң өз өндiрiсiндегi бензиндi (авиациялық бензиндi қоспағанда) және дизель отынын көтерме саудада сатуы | 4500 | 540 |
| 2. | Жеке және заңды тұлғалардың бензиндi (авиациялық бензиндi қоспағанда) және дизель отынын көтерме саудада сатуы | 0 | 0 |
| 3. | Өндiрушiлердiң бензиндi (авиациялық бензиндi қоспағанда) және дизель отынын бөлшек саудада сатуы, өзiнiң өндiрiстiк қажеттiлiгiне пайдалануы | 5000 | 600 |
| 4. | Жеке және заңды тұлғалардың бензиндi (авиациялық бензиндi қоспағанда) және дизель отынын бөлшек саудада сатуы, өзiнiң өндiрiстiк қажеттiлiгiне пайдалануы | 500 | 60 |
| 5. | Импорт | 4500 | 540 |

      Бензиндi (авиациялық бензиндi қоспағанда) бөлшек саудада өткiзген кезде көлемнiң өлшем бiрлiгi литр болып табылса, литрден тоннаға көшiру мынадай формула бойынша жүзеге асырылады:

                   V х 0,730  
              М = ----------- , мұнда:  
                      1000

      М - өткiзiлген бензиннiң (авиациялық бензиндi қоспағанда) тоннадағы көлемi;  
      V - өткiзiлген бензиннiң (авиациялық бензиндi қоспағанда) литрдегi көлемi;  
      0,730 - бензиннiң (авиациялық бензиндi қоспағанда) барлық түрлерi үшiн тығыздық көрсеткiшi, кг/литр.  
      Дизель отынын бөлшек саудада өткiзген кезде көлемнiң өлшем бiрлiгi литр болып табылса, литрден тоннаға көшiру мынадай формула бойынша жүзеге асырылады:

                   V х 0,769  
              М = ----------- , мұнда:  
                     1000

      М - өткiзiлген дизель отынының тоннадағы көлемi;  
      V - өткiзiлген дизель отынының литрдегi көлемi;  
      0,769 - дизель отыны үшiн тығыздық көрсеткiшi, кг/литр.  
      Ескерту: тауарлар номенклатурасы ЕурАзЭҚ СЭҚ ТН кодымен және (немесе) тауар атауымен айқындалады.  
*Ескерту. 280-бапқа өзгерту енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2010.06.30* N 297-IV *(2010.07.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi) Заңдарымен.*

**39-тарау. ҚАЗАҚСТАН РЕСПУБЛИКАСЫНДА ӨНДIРIЛЕТIН,**   
**ӨТКIЗIЛЕТIН АКЦИЗДЕЛЕТIН ТАУАРЛАРҒА САЛЫҚ САЛУ**

**281-бап. Салық салу объектiсi**

      1. Мыналар:   
      1) акциз төлеушiнiң өзi шығарған және (немесе) өндiрген және (немесе) ыдысқа құйған акцизделетiн тауарлармен жүзеге асыратын мынадай операциялары:   
      акцизделетiн тауарларды өткiзуi;   
      акцизделетiн тауарларды алыс-берiстiк негiзде қайта өңдеуге беруi;   
      алыс-берiстiк, оның iшiнде акцизделетiн шикiзат пен материалдарды, қайта өңдеу өнiмдерi болып табылатын акцизделетiн тауарларды беруi;   
      жарғылық капиталға жарнасы;   
      акцизделетiн тауарларды заттай ақы нысанында пайдалы қазбаларды өндiру салығын, экспортқа рента салығын төлеу есебiне беру жағдайларын қоспағанда, заттай ақы төлеген кезде акцизделетiн тауарларды пайдалануы;  
      өндiрушiнiң акцизделетiн тауарларды өзiнiң құрылымдық бөлiмшелерiне тиеп жөнелтуi;   
      өндiрушiнiң жасап шығарған және (немесе) өндiрген және (немесе) ыдысқа құйған тауарларды өздерiнiң өндiрiстiк мұқтаждарына және акцизделетiн тауарларды өзi өндiруi үшiн пайдалануы;   
      өндiрушi жүзеге асыратын акцизделетiн тауарларды лицензияда көрсетiлген өндiрiс мекенжайынан ауыстыруы;   
      2) бензиндi (авиациялық бензиндi қоспағанда) және дизель отынын көтерме саудада өткiзуi;   
      3) бензиндi (авиациялық бензиндi қоспағанда) және дизель отынын бөлшек саудада өткiзуi;   
      4) конкурстық массаны, тәркiленген және (немесе) иесiз, мұрагерлiк құқығы бойынша мемлекетке өткен және мемлекет меншiгiне өтеусiз берiлген акцизделген тауарларды өткiзуi;   
      5) акцизделетiн тауарлардың бүлiнуi, жоғалуы;  
      6) акцизделетiн тауарлардың Қазақстан Республикасының аумағына импорты акциз салынатын объект болып табылады.  
      2. Акциздiк маркалардың, есепке алу-бақылау маркаларының бүлiнуi, жоғалуы акцизделетiн тауарларды өткiзу ретiнде қарастырылады.   
      3. Мыналар:   
      1) егер осы Кодекстiң 288-бабында белгiленген талаптарға сай келсе, акцизделетiн тауарлардың экспортына;   
      2) этил спиртi мен алкоголь өнiмiн өндiрудi және оның айналымын бақылау жөнiндегi уәкiлеттi мемлекеттiк орган белгiлейтiн квоталар шегiндегi: V085457  
      өндiрушiнiң аталған өнiмдi өндiру құқығына арналған Қазақстан Республикасының лицензиясы болған жағдайда емдiк және фармацевтiк препараттарды дайындау үшiн;   
      тиiстi лицензиясы болған кезде мемлекеттiк медицина мекемелерiне босатылатын этил спиртiне;   
      3) жаңа үлгiдегi есепке алу-бақылау немесе акциздiк маркалармен қайта таңбалауға жататын, осы Кодекстiң 653-бабының 2-тармағында аталған акцизделетiн тауарларға, егер аталған тауарлар бойынша акциз бұрын төленсе;   
      4) Қазақстан Республикасының заңнамасына сәйкес дәрiлiк зат ретiнде тiркелген медициналық мақсаттағы (бальзамдардан басқа) құрамында спирт бар өнiмге акциз салудан босатылады.  
      *Ескерту. 281-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**282-бап. Операция жасалған күн**

      1. Егер осы бапта өзгеше көзделмесе, барлық жағдайларда акцизделетiн тауарларды алушыға тиеп жөнелту (беру) күнi операция жасалған күн болып табылады.   
      2. Өндiрушi өзi өндiрген акцизделетiн тауарларды өзiнiң құрылымдық бөлiмшелер желiсi арқылы өткiзген жағдайда, тауарларды құрылымдық бөлiмшелерге тиеп жөнелткен күн операция жасалған күн болып табылады.   
      3. Алыс-берiс шикiзаты болып табылатын акцизделетiн тауарларды беру кезiнде аталған тауарларды мердiгерге (өңдеушiге) берген күн операция жасалған күн болып табылады.  
      Алыс-берiс шикiзатынан акцизделетiн тауарлар дайындаған кезде дайындалған акцизделетiн тауарларды тапсырыс берушiге немесе тапсырыс берушi көрсеткен тұлғаға берген күн операция жасалған күн болып табылады.  
      Қазақстан Республикасының аумағынан кеден одағына мүше мемлекеттiң аумағына әкетiлген, сондай-ақ Қазақстан Республикасының аумағына кеден одағына мүше мемлекеттердiң аумағынан әкелiнген акцизделетiн болып табылатын алыс-берiс шикiзатын өңдеу мерзiмi алыс-берiс шикiзатын өңдеуге арналған шарттың (келiсiмшарттың) талаптарына сәйкес айқындалады және алыс-берiс шикiзатын есепке қабылдаған және (немесе) тиеп-жөнелтiлген күннен бастап екi жылдан аспауы тиiс.  
      Алыс-берiс шикiзатын өңдеудiң белгiленген мерзiмiнен асқан жағдайда осы Кодекстiң 280-бабында көзделген ставкалар бойынша шарттың (келiсiмшарттың) талаптарына сәйкес өңдеу өнiмiнiң болжалды көлемi акциз салу объектiсi болып табылады.  
      Алыс-берiс шикiзатын өңдеуге әкелу (әкету) жүзеге асырылатын жағдайда Қазақстан Республикасының салық төлеушiсi өңдеу өнiмдерiн әкету (әкелу) туралы мiндеттеме, сондай-ақ оның Қазақстан Республикасының Үкiметi бекiткен тәртiппен, нысанда және мерзiмде орындалуын ұсынады.  
      4. Акцизделетiн тауарларды өздерiнiң өндiрiстiк мұқтаждарына және акцизделетiн тауарларды өзi өндiруi үшiн пайдаланған кезде аталған тауарларды осындай пайдалануға берген күн операция жасалған күн болып табылады.   
      5. Өндiрушi жүзеге асыратын акцизделетiн тауарларды өндiрiс мекенжайынан ауыстыру кезiнде акцизделетiн тауарларды лицензияда көрсетiлген өндiрiс мекенжайынан ауыстырған күн операция жасалған күн болып табылады.   
      6. Акцизделетiн өнiм, акциз маркалары, есепке алу-бақылау маркалары бүлiнген жағдайда, бүлiнген акцизделетiн өнiмдi (акциз маркаларын, есепке алу-бақылау маркаларын) есептен шығару туралы акт жасалған күн немесе оны өндiрiстiк процесте одан әрi пайдалану туралы шешiм қабылданған күн операция жасалған күн болып табылады.   
      Акцизделетiн тауарлар, акциз маркалары, есепке алу-бақылау маркалары жоғалған жағдайда, акцизделетiн тауарлар, акциз маркалары, есепке алу-бақылау маркалары жоғалған күн операция жасалған күн болып табылады.  
      7. Қазақстан Республикасының аумағына кеден одағына мүше басқа мемлекеттiң аумағынан акцизделетiн тауарлардың импорты кезiнде салық төлеушi импортталған акцизделетiн тауарларды есепке қабылдаған күн операция жасалған күн болып табылады.  
      Бұл ретте осы бөлiмнiң мақсаттары үшiн импортталған акцизделетiн тауарларды есепке қабылдаған күн осындай тауарларды халықаралық қаржылық есептiлiк стандарттарына және Қазақстан Республикасының бухгалтерлiк есеп пен қаржылық есептiлiк туралы заңнамасының талаптарына сәйкес кiрiске алған күн болып табылады.  
      *Ескерту. 282-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**283-бап. Салық базасы**

      Акцизделетiн тауарлар бойынша салық базасы өндiрiлген, өткiзiлген заттай нысандағы акцизделетiн тауарлар көлемi (саны) ретiнде айқындалады.  
      *Ескерту. 283-бап жаңа редакцияда - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**284-бап. Әртүрлi ставкалар белгiленген жағдайда спирттiң**   
                 **барлық түрiне және шарап материалына салық салу**   
                 **ерекшелiктерi**

      1. Осы Кодекстiң 280-бабының 3-тармағына сәйкес спирттiң барлық түрiне және шарап материалына әртүрлi акциз ставкалары белгiленген жағдайда, салық базасы сол бiр ставкамен салық салынатын операциялар бойынша жеке айқындалады.   
      2. Алкоголь өнiмiн өндiрушiлер базалық ставкадан төмен акцизбен сатып алған спирт пен шарап материалын этил спиртiн және (немесе) алкоголь өнiмiн өндiруден басқа мақсатқа пайдаланған кезде, осы спирт пен шарап материалы бойынша акциз сомасы алкоголь өнiмiн өндiрушiсi болып табылмайтын тұлғаларға өткiзiлетiн спирттiң барлық түрi және шарап материалы үшiн белгiленген акциздiң базалық ставкасы бойынша қайта есептелiп, бюджетке төленуге жатады. Қайта есептеудi және акциз төлеудi спирт пен шарап материалын алушы жүргiзедi.   
      3. Осы баптың 2-тармағының ережелерi емдiк және фармацевтiк препараттар шығару және медициналық қызмет көрсету үшiн сатып алынған спирт мақсатқа сай пайдаланылмаған жағдайда да қолданылады. Емдiк және фармацевтiк препараттарды шығарушылар мен спирттi акцизсiз алған мемлекеттiк медициналық мекемелер осы спирт бойынша акциз төлеушiлер болып табылады.

**285-бап. Акцизделетiн тауарлардың бүлiнуi, жоғалуы**

      1. Төтенше оқиғалар салдарынан болған жағдайларды қоспағанда, Қазақстан Республикасының аумағында өндiрiлген және Қазақстан Республикасының аумағына кеден одағына мүше мемлекеттердiң аумағынан импортталатын акцизделетiн тауарлар бүлiнген, жоғалған кезде акциз толық мөлшерде төленедi.   
      Осы ереже одан әрi өткiзу үшiн сатып алынған бензин (авиациялық бензиндi қоспағанда), дизель отыны бүлiнген, жоғалған жағдайда да қолданылады.   
      2. Осы баптың мақсаттары үшiн:   
      1) тауардың барлық немесе жекелеген сапасының (қасиетiнiң), оның iшiнде оны өндiрудiң барлық технологиялық сатыларында нашарлауы акцизделетiн өнiмнiң бүлiнуi деп түсiнiледi;   
      2) оқиғаның нәтижесiнде тауардың, оның iшiнде оны өндiрудiң барлық технологиялық сатыларында жойылуы немесе ысырабы акцизделетiн өнiмнiң жоғалуы деп түсiнiледi.   
      Салық төлеушi Қазақстан Республикасының заңнамасында белгiленген табиғи кему нормалары шегiнде шеккен акцизделетiн тауарлардың ысырабы, сондай-ақ өндiрушi нормативтiк және техникалық құжаттамамен регламенттейтiн нормалар шегiндегi ысыраптар жоғалу болып табылмайды.  
      *Ескерту. 285-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**286-бап. Акциз маркаларының, есепке алу-бақылау**   
                **маркаларының бүлiнуi, жоғалуы**

      1. Егер осы баптың 2-тармағында өзгеше көзделмесе, акциз маркалары, есепке алу-бақылау маркалары бүлiнген, жоғалған кезде акциз мәлiмделген ассортимент мөлшерiнде төленедi.   
      Осы Кодекстiң 653-бабына сәйкес алкоголь өнiмiн таңбалауға арналған бүлiнген немесе жоғалған (оның iшiнде ұрланған) есепке алу-бақылау маркалары бойынша акциздi есептеу маркада көрсетiлген сауыттың (ыдыстың) көлемiне қолданылатын белгiленген ставкалар негiзiнде жүргiзiледi.   
      2. Акциз маркалары, есепке алу-бақылау маркалары бүлiнген, жоғалған кезде мынадай жағдайларда:   
      1) акциз маркалары, есепке алу-бақылау маркалары төтенше жағдайлар нәтижесiнде бүлiнсе, жоғалса;   
      2) бүлiнген акциз маркаларын, есепке алу-бақылау маркаларын салық органдары жоюға жасалған есептен шығару актiсi негiзiнде қабылдаса, акциз төленбейдi.  
      *Ескерту. 286-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**287-бап. Қазақстан Республикасының аумағында жүзеге**   
                 **асырылатын бензин (авиациялық бензиндi**   
                 **қоспағанда) мен дизель отынын көтерме және**   
                 **бөлшек саудада өткiзуге жатқызу өлшемдерi**

      1. Егер сатып алу-сату (айырбастау) шарты бойынша сатып алушы акцизделетiн бензин (авиациялық бензиндi қоспағанда) мен дизель отынын қабылдауға және оларды одан әрi өткiзу үшiн пайдалануға мiндеттенсе, осы сатып алу-сату (айырбастау) шарты бойынша:   
      1) бензин (авиациялық бензиндi қоспағанда) мен дизель отынын өндiрушi;   
      2) осы Кодекстiң 574-бабына сәйкес жекелеген қызмет түрлерi бойынша тiркеу есебiнде тұрған және бензин (авиациялық бензиндi қоспағанда) мен дизель отынын одан әрi өткiзу мақсатында сатып алуды не олардың импортын жүзеге асырған салық төлеушi ұсынушылар болып табылған жағдайда аталған тауарларды өткiзу көтерме саудада өткiзу саласына жатқызылады.   
      Көтерме саудада өткiзу саласына сондай-ақ:  
      1) одан әрi өткiзу үшiн құрылымдық бөлiмшелерге бензин (авиациялық бензиндi қоспағанда) мен дизель отынын жөнелту;  
      2) осы баптың 2-тармағының 1) тармақшасында көрсетiлген жағдайларды қоспағанда, алыс-берiс шикiзаты мен материалдардан, бензин (авиациялық бензиндi қоспағанда) мен дизель отынынан дайындалған мұнай өнiмдерiн өндiрушiлердiң беруi жатқызылады.  
      2. Бензин (авиациялық бензиндi қоспағанда) мен дизель отынын бөлшек саудада өткiзу саласына осы баптың 1-тармағында аталған ұсынушылар жүзеге асыратын:   
      1) алыс-берiс шикiзаты мен материалдардан, бензин (авиациялық бензиндi қоспағанда) мен дизель отынынан дайындалған мұнай өнiмдерiн өндiрушiлердiң тұлғаларға оларды өндiрiстiк мұқтаждар үшiн өткiзуi, сондай-ақ беруi;  
      2) бензин (авиациялық бензиндi қоспағанда) мен дизель отынын жеке тұлғаларға өткiзу;   
      3) өндiрiлген немесе одан әрi өткiзу үшiн сатып алынған бензин (авиациялық бензиндi қоспағанда) мен дизель отынын өзiнiң өндiрiстiк мұқтаждарына пайдалану операциялары жатады.  
      *Ескерту. 287-бапқа өзгерту енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**288-бап. Акцизделетiн тауарлар экспортын растау**

      1. Егер осы бапта өзгеше көзделмесе, акцизделетiн тауарларды экспортқа өткiзу кезiнде осы Кодекстiң 281-бабының 3-тармағына сәйкес салық салудан босатудың негiздiлiгiн растау үшiн салық төлеушi орналасқан жерi бойынша салық органына операция жасалған күннен бастап алпыс жұмыс күнi iшiнде мiндеттi түрде мына құжаттарды:   
      1) экспортталатын акцизделетiн тауарларды ұсынуға арналған шартты (келiсiмшартты);   
      2) акцизделетiн тауарларды экспорт кедендiк рәсiмiнде шығаруды жүзеге асырған кеден органының белгiлерi бар жүктiң кедендiк декларациясын немесе оның кеден органы куәландырған көшiрмесiн табыс етедi.   
      Акцизделетiн тауарларды экспорт кедендiк рәсiмiнде магистральдық құбыр жүйесiмен не толық емес мерзiмдiк декларациялау рәсiмiн қолдана отырып әкеткен жағдайда кедендiк декларациялауды жүргiзген кеден органының белгiсi бар жүктiң толық кедендiк декларациясы экспортты растау болып табылады;   
      3) кеден одағының кеден шекарасындағы өткiзу пунктiнде орналасқан кеден органының белгiсi бар тауардың iлеспе құжаттарының көшiрмелерiн табыс етедi.   
      Акцизделетiн тауарларды экспорт кедендiк рәсiмiнде магистральдық құбыр жүйесiмен әкеткен жағдайда тауардың iлеспе құжаттары көшiрмелерiнiң орнына тауарларды қабылдау-тапсыру актiсi табыс етiледi;   
      4) салық төлеушiнiң Қазақстан Республикасының заңнамасына сәйкес Қазақстан Республикасында ашылған банк шоттарына акцизделетiн тауарларды өткiзуден түскен нақты түсiмдi растайтын төлем құжаттары мен банк көшiрмесiн табыс етедi.   
      2. Қазақстан Республикасы акцизделетiн тауарлар экспортын акцизден босатуды көздейтiн халықаралық шарттар жасасқан Тәуелсiз Мемлекеттер Достастығына қатысушы мемлекеттерге (кеден одағына мүше мемлекеттердi қоспағанда) акцизделетiн тауарлар экспортталған кезде Қазақстан Республикасының кеден аумағынан экспорт кедендiк рәсiмiнде әкетiлген акцизделетiн тауарларды импорттаған елде ресiмделген жүктiң кедендiк декларациясының көшiрмесi қосымша табыс етiледi.  
      2-1. Акцизделетiн тауарларды кеден одағына мүше мемлекеттiң аумағына экспорттаған кезде осы Кодекстiң 281-бабының 3-тармағына сәйкес акциздер төлеуден босатудың негiздiлiгiн растау үшiн салық төлеушi орналасқан жерi бойынша салық органына акциз жөнiндегi декларациямен бiр мезгiлде осы Кодекстiң 276-11-бабы 1-тармағының 5) тармақшасында көрсетiлген құжаттарды қоспағанда, осы Кодекстiң 276-11-бабында көзделген құжаттарды табыс етедi.  
      Бұл ретте салық төлеушi акциз жөнiндегi декларацияны қоспағанда, көрсетiлген құжаттарды операция жасалған күннен бастап күнтiзбелiк бiр жүз сексен күн iшiнде салық органына табыс етуге құқылы.  
      3. Акцизделетiн тауарларды экспортқа өткiзу осы баптың 1, 2 және 2-1-тармақтарына сәйкес расталмаған жағдайда, мұндай өткiзу Қазақстан Республикасының аумағында акцизделетiн тауарларды өткiзу үшiн осы тарауда белгiленген тәртiппен акциз салынуға жатады.  
      4. Осы баптың 2-1-тармағында белгiленген мерзiмдер аяқталғаннан кейiн экспортқа акцизделетiн тауарларды өткiзу расталған жағдайда осы баптың 3-тармағына сәйкес төленген акциздер сомалары осы Кодекстiң 599 және 602-баптарына сәйкес есепке жатқызуға және қайтаруға жатады.  
      Бұл ретте акцизделетiн тауарларды кеден одағына мүше мемлекеттiң аумағына экспортқа өткiзудi растамауға байланысты есептелген өсiмпұлдардың төленген сомасы қайтаруға жатпайды.  
      *Ескерту. 288-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**289-бап. Акциз сомасын есептеу**

      Акциз сомасын есептеу белгiленген акциз ставкасын салық базасына қолдану арқылы жүргiзiледi.

**290-бап. Салық базасын түзету**

      Егер осы бапта өзгеше белгiленбесе, салық базасы акцизделетiн тауарды қайтару жүргiзiлген салық кезеңiнде түзетiледi.   
      Осы бапқа сәйкес салық базасының мөлшерiн түзету түзетуге жататын акциздiң сомасы бөлек жазып көрсетiлген қосымша шот-фактураның, сондай-ақ акцизделетiн тауарды қайтару үшiн негiздеменi растайтын екi жақты актiлердiң және шартта (келiсiмшартта) аталған қайтару жағдайларын растайтын басқа да құжаттардың негiзiнде жүргiзiледi.  
      Кеден одағына мүше мемлекеттерден акцизделетiн тауарлар импорты кезiнде салық базасының мөлшерiн түзету осы Кодекстiң 276-23-бабының 1 – 3-тармақтарына сәйкес жүргiзiледi.  
      *Ескерту. 290-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**291-бап. Салықтан шегерiм жасау**

      1. Салық төлеушiнiң осы Кодекстiң 289-бабына сәйкес есептелген акциз сомасын осы бапта белгiленген шегерiмдерге азайтуға құқығы бар.   
      2. Осы бапқа сәйкес басқа акцизделетiн тауарларды өндiру үшiн негiзгi шикiзат ретiнде пайдаланылған акцизделетiн тауарлар бойынша Қазақстан Республикасында төленген акциз сомалары шегерiмге жатады.   
      3. Мыналар:   
      1) акцизделетiн тауарларды сатып алған немесе оны Қазақстан Республикасының аумағына импорттаған кезде Қазақстан Республикасының аумағында;   
      2) өзi өндiрген акцизделетiн шикiзат үшiн;   
      3) алыс-берiстiк акцизделетiн шикiзаттан дайындалған акцизделетiн тауарларды беру кезiнде төленген акциз сомалары шегерiмге жатады.   
      Спирттiң барлық түрлерiне, шикi мұнайға, газ конденсатына акциз сомалары шегерiмге жатпайды.   
      4. Салық кезеңiнде акцизделетiн тауарлар дайындауға нақты пайдаланылған акцизделетiн шикiзат көлемi негiзiнде есептелген акциз сомасына шегерiм жасалады.   
      5. Қазақстан Республикасының аумағында акцизделетiн шикiзатты сатып алу кезiнде төленген акциз сомаларының шегерiмi мынадай құжаттар:   
      1) акцизделетiн шикiзатты сатып алу-сату шарты;   
      2) төлем құжаттары немесе акцизделетiн шикiзатқа төлем жасалғанын растайтын бақылау-кассалық машинаның чектерiн қоса бере отырып, кiрiс-кассалық ордерге түбiртек;   
      3) акцизделетiн шикiзат ұсынудың тауар-көлiк жүкқұжаттары;   
      4) акциздiң сомасы бөлек жазып көрсетiлген шот-фактура;   
      5) купаж парақтары (алкоголь өнiмiн өндiру кезiнде);   
      6) өндiрiсте акцизделетiн шикiзатты есептен шығару актiсi болған кезде жүзеге асырылады.   
      6. Өз өндiрiсiнде акцизделетiн шикiзат үшiн төленген акциз сомаларының шегерiмi мынадай құжаттар:   
      1) төлем құжаттары немесе акциздiң бюджетке төленгенiн растайтын өзге де құжаттар;   
      2) купаж парақтары (алкоголь өнiмiн өндiру кезiнде);   
      3) өндiрiсте акцизделетiн шикiзатты есептен шығару актiсi болған кезде жүзеге асырылады.   
      7. Қазақстан Республикасының аумағына акцизделетiн шикiзаттың импорты кезiнде Қазақстан Республикасында төленген акциз сомаларының шегерiмi мынадай құжаттар:   
      1) акцизделетiн шикiзатты сатып алу-сату шарты;   
      2) төлем құжаттары немесе кедендiк декларациялау кезiнде акциздiң бюджетке төленгенiн растайтын өзге де құжаттар;   
      3) Қазақстан Республикасының аумағына кеден одағына мүше емес мемлекеттердiң аумағынан акцизделетiн шикiзат импорты кезiнде импортталатын акцизделетiн шикiзатқа арналған жүктiң кедендiк декларациясы немесе Қазақстан Республикасының аумағына кеден одағына мүше мемлекеттердiң аумағынан тауарларды әкелу және олардың импорты кезiнде жанама салықтардың төленгенi туралы өтiнiш;  
      4) купаж парақтары (алкоголь өнiмiн өндiру кезiнде);   
      5) өндiрiсте акцизделетiн шикiзатты есептен шығару актiсi болған кезде жүзеге асырылады.   
      8. Алыс-берiстiк акцизделетiн шикiзаттан Қазақстан Республикасының аумағында дайындалған акцизделетiн тауарларды беру кезiнде төленген акциз сомасы да мынадай құжаттар:   
      1) алыс-берiстiк акцизделетiн шикiзаттың меншiк иесi мен қайта өңдеушiнiң арасындағы алыс-берiс шикiзатын өңдеу туралы шарт;   
      2) төлем құжаттары немесе алыс-берiстiк акцизделетiн шикiзат меншiк иесiнiң акциздi бюджетке төлегенiн растайтын өзге де құжаттар;   
      3) акцизделетiн шикiзатты босатуға арналған жүкқұжаты немесе қабылдап алу-беру актiсi болған кезде шегерiмге жатады.   
      9. Акцизделетiн тауарларды өндiрушiлер Қазақстан Республикасының аумағында акцизделетiн шикiзатты сатып алу немесе оның импорты кезiнде төлеген акциз сомалары осы шикiзаттан дайындалған акцизделетiн тауарлар үшiн есептелген акциз сомасынан асып түскен жағдайда, мұндай асып кету сомасы шегерiмге жатпайды.  
      *Ескерту. 291-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**292-бап. Акциз төлеу мерзiмдерi**

      1. Егер осы бапта өзгеше көзделмесе, акцизделетiн тауарларға акциз есептi салық кезеңiнен кейiнгi айдың 20-нан кешiктiрiлмей бюджетке аударылуға жатады.   
      2. Алыс-берiстiк шикiзат пен материалдардан өндiрiлген акцизделетiн тауарлар бойынша акциз өнiмдi тапсырыс берушiге немесе тапсырыс берушi көрсеткен тұлғаға берiлген күнi төленедi.   
      3. Қазақстан Республикасының аумағында өндiрiлген шикi мұнайды, газ конденсатын өнеркәсiптiк қайта өңдеуге беру кезiнде акциз олар берiлген күнi төленедi.   
      4. Шарап материалын және сыраны қоспағанда, осы Кодекстiң 279-бабының 2) тармақшасында белгiленген акцизделетiн тауарларға акциз есепке алу-бақылау маркаларын алғанға дейiн төленедi.  
      5. Салық органдарының тиiстi белгiнi қою жолымен тауарларды әкелу және жанама салықтардың төленгенi туралы өтiнiште кеден одағына мүше мемлекеттердiң аумағынан импортталған акцизделетiн тауарлар бойынша акциздiң төлену фактiсiн растауы не растаудан дәлелдi бас тартуы Қазақстан Республикасының Үкiметi көздеген тәртiппен жүзеге асырылады.  
      *Ескерту. 292-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**293-бап. Акциз төленетiн жер**

      1. Осы баптың 2 және 3-тармақтарында аталған жағдайларды қоспағанда, акциз төлеу ол төленетiн объектiнiң орналасқан жерi бойынша жүргiзiледi.   
      2. Бензин (авиациялық бензиндi қоспағанда) мен дизель отынын көтерме, бөлшек саудада өткiзудi жүзеге асыратын акциз төлеушiлер акциздi салық салуға байланысты объектiлердiң орналасқан жерi бойынша төлейдi.  
      3. Кеден одағына мүше мемлекеттердiң аумағынан акцизделетiн тауарлар импортталған жағдайда акциздi төлеу акциз төлеушiнiң орналасқан (тұрғылықты) жерi бойынша жүргiзiледi.  
      *Ескерту. 293-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi) Заңдарымен.*

**294-бап. Салық төлеушiлердiң құрылымдық бөлiмшелер, салық**  
                 **салуға байланысты объектiлер үшiн акциз есептеу**   
                 **мен төлеу тәртiбi**

      1. Құрылымдық бөлiмшелер, сондай-ақ салық салуға байланысты объектiлер салық кезеңi iшiнде жүргiзген акциз салынатын операциялар бойынша акциздiң есеп-қисабы (бұдан әрi бөлiм бойынша - акциз бойынша есеп-қисап) жеке жасалады.   
      Акциз бойынша есеп-қисап негiзiнде құрылымдық бөлiмше, сондай-ақ салық салуға байланысты объектiлер үшiн төленуге жататын акциздiң сомасы айқындалады.   
      2. Акциз төлеушiлер құрылымдық бөлiмшенiң, салық салуға байланысты объектiнiң орналасқан жерi бойынша салық органына акциз бойынша есеп-қисапты осы Кодекстiң 296-бабында белгiленген мерзiмде табыс етуге мiндеттi.   
      Бiр салық органында тiркелген салық салуға байланысты бiрнеше объектiсi бар акциз төлеушiлер барлық объектiлерi үшiн акциз бойынша бiр есеп-қисапты табыс етедi.   
      3. Ағымдағы төлемдердi қоса алғанда, құрылымдық бөлiмшелер, салық салуға байланысты объектiлер үшiн акциз төлеудi акциз төлеушi заңды тұлға тiкелей өзiнiң банк шотынан төлейдi немесе ол құрылымдық бөлiмшеге жүктеледi.   
      4. Дара кәсiпкерлер салық салуға байланысты объектiлер үшiн төленуге жататын акциз бойынша есеп-қисапты салық салуға байланысты объектiлердiң орналасқан жерi бойынша табыс етедi.

**295-бап. Салық кезеңi**

      Акцизге қатысты күнтiзбелiк ай салық кезеңi болып табылады.

**296-бап. Салық декларациясы**

      1. Егер осы бапта өзгеше көзделмесе, әрбiр салық кезеңi аяқталған соң акциз төлеушiлер өзiнiң орналасқан жерi бойынша салық органдарына акциз жөнiндегi декларацияны есептi салық кезеңiнен кейiнгi екiншi айдың 15-нен кешiктiрмей табыс етуге мiндеттi.   
      2. Акциз төлеушiлер декларациямен бiр мезгiлде акциз бойынша есеп-қисапты табыс етедi.  
      3. Қазақстан Республикасының аумағына кеден одағына мүше мемлекеттердiң аумағынан акцизделетiн тауарларды импорттаушы салық төлеушiлер орналасқан (тұрғылықты) жерi бойынша салық органына импортталған акцизделетiн тауарларды есепке қабылдаған айдан кейiнгi айдың 20-сынан кешiктiрмей, осы Кодекстiң 276-20-бабының 5-тармағында белгiленген нысанда және тәртiппен, импортталған тауарлар бойынша жанама салықтар жөнiндегi декларацияны ұсынуға мiндеттi. Осындай декларациямен бiр мезгiлде осы Кодекстiң 276-20-бабының 3-тармағында көзделген құжаттар ұсынылады.  
      Бұл ретте импортталған тауарлар бойынша жанама салықтар жөнiндегi декларация және тауарларды әкелу және жанама салықтардың төленгенi туралы өтiнiш осы Кодекстiң 276-20-бабының 6-тармағында көзделген жағдайларда салық органына ұсынылмаған болып саналады.  
      *Ескерту. 296-бапқа өзгерту енгiзiлдi - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

**40-тарау. АКЦИЗДЕЛЕТIН ТАУАРЛАРДЫҢ ИМПОРТЫНА САЛЫҚ САЛУ**

**297-бап. Импортталатын акцизделетiн тауарлардың салық**   
**базасы**

      Қазақстан Республикасының аумағына импортталатын акцизделетiн тауарлар бойынша салық базасы импортталатын акцизделетiн тауарлардың зат түрiндегi көлемi, саны ретiнде айқындалады.  
      *Ескерту. 297-бап жаңа редакцияда - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

**298-бап. Импортталатын акцизделетiн тауарларға акциз**   
                 **төлеу мерзiмдерi**

      1. Кеден одағына мүше емес мемлекеттердiң аумағынан импортталатын акцизделетiн тауарларға акциздер, осы баптың 2-тармағында көзделген жағдайларды қоспағанда, кеден одағының кеден заңнамасында және (немесе) Қазақстан Республикасының кеден заңнамасында кедендiк төлемдерiн төлеу үшiн айқындалған күнi кеден iсi мәселелерi жөнiндегi уәкiлеттi орган белгiлеген тәртiппен төленедi.  
      2. Акциз маркаларын, есепке алу-бақылау маркаларын алғанға дейiн осы Кодекстiң 653-бабына сәйкес таңбалануға жататын импортталатын акцизделетiн тауарларға акциз төленедi.   
      Осы тармақтың бiрiншi бөлiгiнде аталған акцизделетiн тауарлардың нақты импортын жүзеге асыру кезiнде акциз сомасы нақтылануға жатады.  
      3. Кеден одағына мүше мемлекеттердiң аумағынан импортталған акцизделетiн тауарлар бойынша (таңбаланатын акцизделетiн тауарларды қоспағанда) акциздер импортталған акцизделетiн тауарлар есепке қабылданған айдан кейiнгi айдың 20-сынан кешiктiрмей төленедi.  
      Таңбаланатын акцизделетiн тауарлар бойынша акциздердi төлеу осы баптың 2-тармағында белгiленген мерзiмде жүргiзiледi.  
      4. Қазақстан Республикасының заңнамасына сәйкес Қазақстан Республикасының аумағына импортталуы акциздердi төлемей жүзеге асырылған акцизделетiн тауарлар, оларға байланысты төлеуден босату немесе төлеудiң өзге тәртiбi ұсынылғандардан өзге мақсаттарға пайдаланылған жағдайда, осы акцизделетiн тауарларға осы Кодекстiң 280 және 297-баптарында белгiленген тәртiппен және акциздердiң ставкалары бойынша акциздер салуға жатады.  
      *Ескерту. 298-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**299-бап. Акцизден босатылған акцизделетiн тауарлардың**   
                 **импорты**

      1. Жеке тұлғалар кеден одағының кеден заңнамасында және (немесе) Қазақстан Республикасының кеден заңнамасында көзделген нормалар бойынша импорттайтын акцизделетiн тауарларға акциз салынбайды.  
      2. Мынадай импортталатын акцизделетiн тауарлар:   
      1) жол бойы бағытында және аралық аялдама пункттерiнде халықаралық тасымалдарды жүзеге асыратын көлiк құралдарын пайдалану үшiн қажеттi акцизделетiн тауарлар;   
      2) кеден одағының кеден шекарасы арқылы өткiзгенге дейiн бүлiнуi салдарынан бұйымдар және материалдар ретiнде пайдалануға жарамсыз болып қалған акцизделетiн тауарлар;   
      3) шет елдiң дипломатиялық және оларға теңестiрiлген өкiлдiктердiң ресми пайдалануы үшiн, сондай-ақ осы өкiлдiктердiң дипломатиялық және әкiмшiлiк-техникалық персоналы қатарындағы адамдардың, олармен бiрге тұратын отбасы мүшелерiн қоса алғанда, жеке пайдалануы үшiн әкелiнген акцизделетiн тауарлар акциз төлеуден босатылады. Аталған тауарлар Қазақстан Республикасы қатысушы болып табылатын халықаралық шарттарға сәйкес акциз төленуден босатылады;   
      4) кеден одағының кедендiк шекарасы арқылы өткiзiлетiн, iшкi тұтыну үшiн шығару кедендiк рәсiмiн қоспағанда, кеден одағының кеден заңнамасында және (немесе) Қазақстан Республикасының кеден заңнамасында белгiленген кедендiк рәсiмдер шеңберiнде Қазақстан Республикасының аумағында босатылатын акцизделетiн тауарлар;  
      5) Қазақстан Республикасының заңнамасына сәйкес тiркелген құрамында спиртi бар медициналық мақсаттағы өнiм (бальзамдардан басқа) акциз төлеуден босатылады.  
      *Ескерту. 299-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**10-БӨЛIМ. ЭКСПОРТҚА РЕНТА САЛЫҒЫ**

**41-тарау. ЭКСПОРТҚА РЕНТА САЛЫҒЫ**

**300-бап. Төлеушiлер**

      Мыналар:  
      1) осы Кодекстiң 308-1-баптың 1-тармағында көрсетiлген келiсiмшарттар шеңберiнде өндiрiлген шикi мұнай, газ конденсаты көлемiн экспорттайтын жер қойнауын пайдаланушыларды қоспағанда, шикi мұнайды, газ конденсатын;  
      2) көмiрдi экспортқа өткiзетiн жеке және заңды тұлғалар экспортқа рента салығын төлеушiлер болып табылады.  
      *Ескерту. 300-бап жаңа редакцияда - ҚР 2009.12.30* № 234-IV *(2009.01.01 бастап қолданысқа енгiзiледi), 2011.07.21* № 467-IV *(2009.01.01 бастап қолданысқа енгiзiледi) Заңдарымен.*

**301-бап. Салық салу объектiсi**

      Экспортқа өткiзiлетiн шикi мұнайдың, газ конденсатының, көмiрдiң көлемi экспортқа рента салығын салу объектiсi болып табылады.

**302-бап. Есептеу тәртiбi**

      1. Экспортқа нақты өткiзiлетiн шикi мұнай, газ конденсаты бойынша шикi мұнайдың, газ конденсатының көлемi және осы Кодекстiң 334-бабының 3-тармағында белгiленген тәртiппен есептелген әлемдiк баға негiзiнде есептелген экспортталатын шикi мұнайдың, газ конденсатының құны экспортқа рента салығын есептеу үшiн салық базасы болып табылады.   
      Экспортқа iс жүзiнде өткiзiлетiн көмiрдiң көлемiн негiзге ала отырып есептелген экспортталатын көмiрдiң құны көмiр бойынша экспортқа рента салығын есептеу үшiн салық базасы болып табылады.   
      2. Экспортқа рента салығын төлеудiң ақшалай нысаны Қазақстан Республикасы Үкiметiнiң шикi мұнай, газ конденсаты жөнiндегi шешiмi бойынша уәкiлеттi мемлекеттiк орган мен салық төлеушiнiң арасында жасалатын қосымша келiсiмде белгiленген тәртiппен заттай нысанға ауыстырылуы мүмкiн.   
      Шикi мұнай, газ конденсаты бойынша экспортқа рента салығын заттай нысанда төлеу тәртiбi осы Кодекстiң 346-бабында белгiленген.

**303-бап. Экспортқа рента салығының ставкалары**

      Шикi мұнайдың, газ конденсатының экспорты кезiнде экспортқа рента салығы мынадай ставкалар бойынша есептеледi:

|  |  |  |
| --- | --- | --- |
| Рет  N | Әлемдiк баға | Ставка, %-пен |
| 1 | 2 | 3 |
| 1. | бiр баррель үшiн 20 АҚШ долларына дейiн қоса алғанда | 0 |
| 2. | бiр баррель үшiн 30 АҚШ долларына дейiн қоса алғанда | 0 |
| 3. | бiр баррель үшiн 40 АҚШ долларына дейiн қоса алғанда | 0 |
| 4. | бiр баррель үшiн 50 АҚШ долларына дейiн қоса алғанда | 7 |
| 5. | бiр баррель үшiн 60 АҚШ долларына дейiн қоса алғанда | 11 |
| 6. | бiр баррель үшiн 70 АҚШ долларына дейiн қоса алғанда | 14 |
| 7. | бiр баррель үшiн 80 АҚШ долларына дейiн қоса алғанда | 16 |
| 8. | бiр баррель үшiн 90 АҚШ долларына дейiн қоса алғанда | 17 |
| 9. | бiр баррель үшiн 100 АҚШ долларына дейiн қоса алғанда | 19 |
| 10. | бiр баррель үшiн 110 АҚШ долларына дейiн қоса алғанда | 21 |
| 11. | бiр баррель үшiн 120 АҚШ долларына дейiн қоса алғанда | 22 |
| 12. | бiр баррель үшiн 130 АҚШ долларына дейiн қоса алғанда | 23 |
| 13. | бiр баррель үшiн 140 АҚШ долларына дейiн қоса алғанда | 25 |
| 14. | бiр баррель үшiн 150 АҚШ долларына дейiн қоса алғанда | 26 |
| 15. | бiр баррель үшiн 160 АҚШ долларына дейiн қоса алғанда | 27 |
| 16. | бiр баррель үшiн 170 АҚШ долларына дейiн қоса алғанда | 29 |
| 17. | бiр баррель үшiн 180 АҚШ долларына дейiн қоса алғанда | 30 |
| 18. | бiр баррель үшiн 190 АҚШ долларына дейiн қоса алғанда | 32 |
| 19. | бiр баррель үшiн 200 АҚШ долларына дейiн және одан жоғары | 32 |

      Көмiрдi экспорттау кезiнде экспортқа рента салығы 2,1 проценттiк ставка бойынша есептеледi.

**304-бап. Салық кезеңi**

      Күнтiзбелiк тоқсан экспортқа рента салығын төлеу бойынша салық кезеңi болып табылады.

**305-бап. Төлеу мерзiмдерi**

      Салық төлеушi бюджетке салықтың есептелген сомасын салық кезеңiнен кейiнгi екiншi айдың 25-нен кешiктiрмей төлеуге мiндеттi.

**306-бап. Салық декларациясы**

      Экспортқа рента салығы жөнiндегi декларация салық төлеушiнiң орналасқан жерi бойынша салық органына салық кезеңiнен кейiнгi екiншi айдың 15-нен кешiктiрiлмей табыс етiледi.

**11-БӨЛIМ. ЖЕР ҚОЙНАУЫН ПАЙДАЛАНУШЫЛАРҒА САЛЫҚ САЛУ**

**42-тарау. ЖАЛПЫ ЕРЕЖЕЛЕР**

**307-бап. Осы бөлiмде реттелетiн қатынастар**

      1. Қазақстан Республикасының заңнамасында айқындалған тәртiппен жасалған жер қойнауын пайдалануға арналған келiсiмшарттардың шеңберiнде жер қойнауын пайдалану бойынша операцияларды жүргiзген кезде жер қойнауын пайдаланушылар осы Кодексте белгiленген барлық салықтарды және бюджетке төленетiн басқа да мiндеттi төлемдердi төлейдi.   
      2. Осы бөлiм жер қойнауын пайдалану жөнiндегi операцияларды жүргiзген кезде жер қойнауын пайдаланушылардың арнаулы төлемдерi мен салықтарын есептеу және төлеу тәртiбiн, сондай-ақ өнiмдi бөлу туралы келiсiмнiң (келiсiмшарттың) шеңберiнде жүзеге асырылатын қызмет бойынша салық мiндеттемелерiн орындау ерекшелiктерiн белгiлейдi.  
      3. Жер қойнауын пайдаланушылардың арнаулы төлемдерi мен салықтары:   
      1) жер қойнауын пайдаланушылардың арнаулы төлемдерiн;   
      а) қол қойылатын бонусты;   
      б) коммерциялық табу бонусын;   
      в) тарихи шығындарды өтеу бойынша төлемдердi;   
      2) пайдалы қазбаларды өндiру салығын;   
      3) үстеме пайда салығын қамтиды.   
      Осы бөлiмдегi арнайы ұғымдар мен терминдердiң Қазақстан Республикасының жер қойнауы және жер қойнауын пайдалану туралы заңнамасында айқындалған маңызы бар.  
      4. Кен орындарын (кен орындары тобын, кен орындарының бiр бөлiгiн) рентабельдiгi төмен, қоюлығы жоғары, суланған, шағын дебеттi және игерiлген санатқа жатқызу тәртiбiн, олардың тiзбесi мен салық салу тәртiбiн пайдалы қазбаларды өндiру салығы бөлiгiнде Қазақстан Республикасының Үкiметi айқындайды.  
      *Ескерту. 307-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi), 2010.06.30* N 297-IV*(2009.01.01 бастап қолданысқа енгiзiледi) Заңымен.*

**308-бап. Жер қойнауын пайдалану жөнiндегi операцияларды**  
**жүргiзу жөнiндегi қызметке салық салу**

      1. Жер қойнауын пайдалануға арналған келiсiмшарт шеңберiнде жүзеге асырылатын қызмет бойынша салық және бюджетке төленетiн басқа да мiндеттi төлемдер бойынша салық мiндеттемелерiн есептеу осы Кодекстiң 308-1-бабының 1-тармағында көрсетiлген жағдайларды қоспағанда, оларды төлеу жөнiндегi мiндеттемелер туындаған кезде қолданыстағы Қазақстан Республикасының салық заңнамасына сәйкес жүргiзiледi.  
      2. Жер қойнауын пайдалануға арналған келiсiмшарт бойынша қызметiн жүзеге асыратын резидент eмec жер қойнауын пайдаланушы осы Кодекстiң 198 – 200-баптарына сәйкес қосымша салық салуға жатады.  
      3. Жер қойнауын пайдаланушы жер қойнауын пайдалануға жасалған әрбiр келiсiмшарт шеңберiнде жүзеге асырылатын қызмет бойынша, сондай-ақ рентабельдiгi төмен, өте тұтқыр, су басқан, дебетi аз және қазылған кен орындарын (кен орындары тобын, осындай кен орындары тобы бойынша қызметтi жүзеге асырған кезде кен орындарының бiр бөлiгiн, бiр келiсiмшарт шеңберiндегi кен орындарының бiр бөлiгiн) әзiрлеу кезiнде, осындай кен орындары (кен орындарының тобы, бiр келiсiмшарт шеңберiндегi осындай кен орындарының тобы бойынша қызметтi жүзеге асырған кезде кен орындарының бiр бөлiгi) бойынша салық және бюджетке төленетiн басқа да мiндеттi төлемдердi осы Кодексте белгiленгендерден ерекшеленетiн тәртiппен және ставкалар бойынша есептеген жағдайда, салық мiндеттемелерiн eceптeу үшiн осы Кодекстiң 310-бабына сәйкес бөлек салық есебiн жүргiзуге мiндеттi.  
      Осы ереже кең таралған пайдалы қазбаларды, жерасты суларын, емдiк балшықты өндiру жөнiндегi келiсiмшарттарға, сондай-ақ барлауға және (немесе) өндiруге байланысты емес жерасты құрылыстарын салуға және (немесе) пайдалануға қолданылмайды.  
      Өндiрiлуi жер қойнауын пайдалануға арналған келiсiмшарттың талаптарында көзделмеген және қорларын осы мақсаттар үшiн Қазақстан Республикасының уәкiлеттi мемлекеттiк органы бекiткен мұнайды, минералды шикiзатты, жерасты суларын, сондай-ақ емдiк балшықты коммерциялық өндiрудi жүзеге асыратын жер қойнауын пайдаланушы олар бойынша жер қойнауын пайдалануға арналған келiсiмшартқа Қазақстан Республикасының заңнамасында белгiленген тәртiппен тиiстi өзгерiстер мен толықтырулар енгiзiлгенге дейiн, осы Кодексте белгiленген тәртiппен салық және бюджетке төленетiн басқа да мiндеттi төлемдердi төлеуге мiндеттi.  
      4. Егер жер қойнауын пайдалануға арналған бiр келiсiмшарт бойынша жер қойнауын пайдалану құқығы жай серiктестiк (консорциум) құрамындағы бiрнеше жеке және (немесе) заңды тұлғаларға тиесiлi болса, Қазақстан Республикасының салық заңнамасында белгiленген салық және бюджетке төленетiн басқа да мiндеттi төлемдер бойынша жай серiктестiкке (консорциумға) әрбiр қатысушы салық төлеушi болады.  
      5. Егер жер қойнауын пайдалануға арналған бiр келiсiмшарт бойынша жер қойнауын пайдалану құқығы жай серiктестiк (консорциум) құрамындағы бiрнеше жеке және (немесе) заңды тұлғаларға тиесiлi болса, онда жер қойнауын пайдалануға арналған мұндай келiсiмшарт бойынша жүзеге асырылатын қызмет бойынша жай серiктестiкке (консорциумға) қатысушылар осындай қызмет бойынша жиынтық салық есебiн жүргiзуге жауапты жай серiктестiкке (консорциумға) қатысушылардың уәкiлеттi өкiлiн айқындауға мiндеттi.  
      Жай серiктестiкке (консорциумға) қатысушылардың уәкiлеттi өкiлi осы Кодекстiң талаптарына сәйкес жер қойнауын пайдалануға арналған келiсiмшарт бойынша жүзеге асырылатын қызмет бойынша жиынтық салық есебiн жүргiзуге мiндеттi.  
      Өнiмдi бөлу туралы келiсiм (келiсiмшарт) шеңберiнде жер қойнауын пайдалану бойынша операциялар жүзеге асырылған жағдайда осындай уәкiлеттi өкiл ретiнде оператор танылады.  
      Жай серiктестiкке (консорциумға) қатысушылардың уәкiлеттi өкiлiнiң, оның iшiнде оператордың өкiлеттiгi осы Кодекстiң 17 немесе 17-1-баптарының талаптарына сәйкес расталуы тиiс.  
      6. Жер қойнауын пайдалануға арналған келiсiмшарт бойынша салық мiндеттемелерiн орындауды осы Кодексте белгiленген тәртiппен жай серiктестiкке (консорциумға) қатысушы (қатысушылар) және (немесе) осындай қызмет бойынша жиынтық салық есебiн жүргiзуге жауапты жай серiктестiкке (консорциумға) қатысушылардың уәкiлеттi өкiлi жиынтық салық есебi деректерiнiң негiзiнде жүргiзедi. Бұл ретте осы Кодекстiң 308-1-бабы 3-тармағының 2) тармақшасында көзделген жағдайларды қоспағанда, салықтық есептiлiк нысандарын ұсыну бойынша салық мiндеттемелерiн орындауды жай серiктестiкке (консорциумға) қатысушы (қатысушылар) дербес жүзеге асырады.  
      *Ескерту. 308-бап жаңа редакцияда - ҚР 2010.06.30* N 297-IV*(2009.01.01 бастап қолданысқа енгiзiледi) Заңымен.*

**308-1-бап. Жекелеген жер қойнауын пайдаланушылардың**  
**салық мiндеттемесiн орындау тәртiбi**

      1. Қазақстан Республикасының Үкiметi немесе құзыреттi орган мен жер қойнауын пайдаланушы арасында 2009 жылғы 1 қаңтарға дейiн жасалған және мiндеттi салық сараптамасынан өткен, өнiмдi бөлу туралы келiсiмде (келiсiмшартта), сондай-ақ Қазақстан Республикасының Президентi бекiткен жер қойнауын пайдалануға арналған келiсiмшартта айқындалған салық режимi мұндай келiсiмнiң (келiсiмшарттың) ережелерiне сәйкес оларға қатысты салық режимiнiң тұрақтылығы тiкелей көзделген салық және бюджетке төленетiн басқа да мiндеттi төлемдер үшiн сақталады, мұндай келiсiмнiң (келiсiмшарттың) белгiленген бүкiл қолданылу мерзiмi iшiнде тек қана оның тараптарына қатысты, сондай-ақ операторларға қатысты қолданылады, мұндай келiсiмнiң (келiсiмшарттың) тараптары болып табылмайтын тұлғаларға немесе операторларға қолданылмайды және тараптардың өзара келiсiмi бойынша өзгертiлуi мүмкiн.  
      Төлем көзiнен ұсталуға жататын, жер қойнауын пайдаланушы салық агентi ретiнде әрекет ететiн салыққа қатысты салық мiндеттемелерiн орындау Қазақстан Республикасының Үкiметi немесе құзыреттi орган мен жер қойнауын пайдаланушы арасында 2009 жылғы 1 қаңтарға дейiн жасалған және мiндеттi салық сараптамасынан өткен, өнiмдi бөлу туралы келiсiмде (келiсiмшартта) және Қазақстан Республикасының Президентi бекiткен жер қойнауын пайдалануға арналған келiсiмшартта төлем көзiнен ұсталатын салық салу тәртiбiн реттейтiн ережелердiң болуына қарамастан, оларды төлеу жөнiндегi мiндеттемелер туындаған кезде қолданыста болған Қазақстан Республикасының салық заңнамасына сәйкес жүргiзiледi.  
      Қазақстан Республикасының Үкiметi немесе құзыреттi орган мен жер қойнауын пайдаланушы арасында 2009 жылғы 1 қаңтарға дейiн жасалған және мiндеттi салық сараптамасынан өткен өнiмдi бөлу туралы келiсiмнiң (келiсiмшарттың) салық режимiнде, сондай-ақ Қазақстан Республикасының Президентi бекiткен жер қойнауын пайдалануға арналған келiсiмшарттың салық режимiнде көзделген салық және бюджетке төленетiн басқа да мiндеттi төлемдердiң жекелеген түрлерiнiң күшi жойылған жағдайда, жер қойнауын пайдаланушы өнiмдi бөлу туралы келiсiмде (келiсiмшартта) және (немесе) жер қойнауын пайдалануға арналған келiсiмшартта белгiленген тәртiппен және мөлшерде, олардың қолданылу мерзiмi аяқталғанға немесе Қазақстан Республикасының заңнамасында белгiленген тәртiппен тиiстi өзгерiстер мен толықтырулар енгiзiлгенге дейiн оларды бюджетке төлеудi жалғастырады.  
      2. Егер Қазақстан Республикасының Үкiметi немесе құзыреттi орган мен жер қойнауын пайдаланушы арасында 2009 жылғы 1 қаңтарға дейiн жасалған және мiндеттi салық сараптамасынан өткен, өнiмдi бөлу туралы келiсiм (келiсiмшарт) ережелерiнде операторды айқындау көзделсе және осы келiсiм (келiсiмшарт) бойынша салық мiндеттемесiн орындауды оператор жүзеге асырса, онда мұндай оператор осы баптың 1-тармағына сәйкес осы келiсiмнiң (келiсiмшарттың) тараптарына қатысты қолданылатын салық режимiне сәйкес аталған келiсiмнiң (келiсiмшарттың) салық мiндеттемесiн орындайды.  
      3. Өнiмдi бөлу туралы келiсiм (келiсiмшарт) шеңберiнде жай серiктестiкке (консорциумға) қатысушылардың салық мiндеттемелерiн орындау төменде көрсетiлген тәсiлдердiң бiрiмен жүзеге асырылуы мүмкiн:  
      1) жай серiктестiкке (консорциумға) қатысушының салық мiндеттемесiн орындауы дербес немесе аталған қатысушының үлесiне қатысты мiндеттемелер бөлiгiнде ғана осындай қатысушының атынан және тапсырмасы бойынша оператор жүзеге асырады. Бұл ретте салықтық нысандарда салық төлеушi ретiнде – жай серiктестiкке (консорциумға) қатысушының деректемелерi, уәкiлеттi өкiл ретiнде оператордың деректемелерi көрсетiледi;  
      2) жай серiктестiкке (консорциумға) қатысушының салық мiндеттемесiн орындауды өнiмдi бөлу туралы келiсiм (келiсiмшарт) шеңберiнде жүзеге асырылатын қызмет бойынша оператор жиынтық түрде жүзеге асырады. Бұл ретте салықтық нысандарды жасау мен табыс етудi (керi қайтаруды) осы Кодекстiң 8-тарауында көзделген тәртiппен салық төлеушi ретiнде оператордың деректемелерiн көрсетiп, оператор жүзеге асырады.  
      4. Егер жер қойнауын пайдалану бойынша операцияларды орындау барысында операторда салық заңнамасының талаптарына сәйкес салық төлеушiдегiдей (салық агентiндегiдей) салық мiндеттемелерi пайда болса, онда мұндай салық мiндеттемелерiн оператор дербес орындайды.  
      *Ескерту. 42-тарау 308-1-баппен толықтырылды - ҚР 2010.06.30* N 297-IV *(2009.01.01 бастап қолданысқа енгiзiледi) Заңымен.*

**309-бап. Жер қойнауын пайдалану жөнiндегi операцияларға**   
                 **жатпайтын қызметке салық салу**

      Жер қойнауын пайдалануға арналған келiсiмшарт шеңберiнде жүзеге асырылатын қызмет бойынша салық мiндеттемелерiн орындау жер қойнауын пайдаланушыны салық мiндеттемелерi туындаған күнi Қазақстан Республикасының қолданыстағы салық заңнамасына сәйкес жер қойнауын пайдалануға арналған келiсiмшарт шеңберiнен тыс қызметтi жүзеге асыру бойынша салық мiндеттемелерiн орындаудан босатпайды.

**310-бап. Жер қойнауын пайдалануға арналған келiсiмшарттар**  
                 **бойынша бөлек салықтық есепке алуды жүргiзудiң**   
                 **негiзгi принциптерi**

      1. Жер қойнауын пайдаланушы жер қойнауын пайдалануға арналған әрбiр келiсiмшарт бөлiгiнде, сондай-ақ осы Кодекстiң 307-бабының 4-тармағында айқындалған рентабельдiгi төмен, қоюлығы жоғары, сулы, шағын дебеттi және игерiлген кен орындарын (бiр келiсiмшарт шеңберiндегi осындай кен орындарының тобы бойынша қызметтi жүзеге асырған кезде кен орындарының тобын) әзiрлеген кезде келiсiмшарт қызметi бойынша салық мiндеттемелерiн есептеу үшiн салық салу объектiлерiнiң және (немесе) салық салуға байланысты объектiлердiң бөлек салықтық есепке алынуын жүргiзуге мiндеттi.   
      2. Осы баптың мақсаттары үшiн мынадай терминдер:   
      1) тiкелей табыстар мен шығыстар – жер қойнауын пайдаланушының жер қойнауын пайдалануға арналған нақты келiсiмшартпен немесе келiсiмшарттан тыс қызметпен тiкелей себеп-салдарлық байланысы бар тiркелген активтер бойынша табыстары мен шығыстарын қоса алғанда, есептi салық кезеңiндегi табыстары мен шығыстарын;   
      2) жанама табыстар мен шығыстар – жер қойнауын пайдаланушының есептi салық кезеңiндегi табыстары мен шығыстары, оның iшiнде жер қойнауын пайдалануға арналған бiрнеше келiсiмшарттармен тiкелей себеп-салдарлық байланысы бар және жер қойнауын пайдалануға арналған осындай келiсiмшарттар арасында ғана бөлiнуге жататын тiркелген активтер бойынша табыстары мен шығыстарын;   
      3) жалпы табыстар мен шығыстар – жер қойнауын пайдаланушының келiсiмшарттық және келiсiмшарттан тыс қызметтi жүзеге асыруымен байланысты және жер қойнауын пайдалануға арналған нақты келiсiмшартпен және (немесе) келiсiмшарттан тыс қызметпен тiкелей себеп-салдарлық байланысты емес және олардың арасында бөлудi талап ететiн жалпы тiркелген активтер бойынша табыстары мен шығыстарын қоса алғанда, есептi салық кезеңiндегi табыстары мен шығыстарын;   
      4) жалпы тiркелген активтер – келiсiмшарттық және келiсiмшарттан тыс қызметтi жүзеге асырумен байланысты және пайдалану ерекшелiгiне қарай жер қойнауын пайдалануға арналған нақты келiсiмшартпен және (немесе) келiсiмшарттан тыс қызметпен тiкелей себеп-салдарлық байланысты емес тiркелген активтердi;   
      5) жанама тiркелген активтер – пайдаланылу ерекшелiгiне қарай жер қойнауын пайдалануға арналған келiсiмшартпен ғана тiкелей себеп-салдарлық байланысы бар тiркелген активтердi;   
      6) өндiру мен бастапқы қайта өңдеудiң (байытудың) өндiрiстiк өзiндiк құны – халықаралық қаржылық есептiлiк стандарттары мен Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын, пайдалы қазбаларды сақтау, тасымалдау, өткiзу шығыстарын, жалпы әкiмшiлiк пен пайдалы қазбаларды жер қойнауынан жер үстiне шығарумен және оларды бастапқы қайта өңдеумен (байытумен) тiкелей байланысты емес басқа да шығындарды қоспағанда, пайдалы қазбаларды жер қойнауынан жер үстiне шығарумен және оларды қайта өңдеумен (байытумен) тiкелей байланысы бар өндiрiс шығындарын бiлдiредi.   
      3. Жер қойнауын пайдаланушы салық салу объектiлерiн және (немесе) салық салуға байланысты объектiлердi бөлек салықтық есепке алуды бекiтiлген салықтық есепке алу саясатына сәйкес есепке алу құжаттамасы деректерiнiң негiзiнде және осы бапта белгiленген ережелердi ескере отырып жүргiзедi.   
      Жер қойнауын пайдаланушы бөлек салықтық есепке алуды жүргiзу тәртiбiн дербес әзiрлейдi және ол салықтық есепке алу саясатында (есепке алу саясаты бөлiгiнде) бекiтiледi.   
      Жер қойнауын пайдаланушы алғашқы бекiтiлген салықтық есепке алу саясатының (есепке алу саясаты бөлiгiнiң) көшiрмесiн корпорациялық табыс салығы жөнiндегi декларацияны табыс ету үшiн осы Кодексте белгiленген мерзiмде өзiнiң орналасқан жерi бойынша салық органына табыс етедi.   
      Жер қойнауын пайдаланушы салықтық есепке алу саясатына (есепке алу саясатының бөлiгiне) енгiзiлген өзгерiстер мен толықтыруларды немесе салықтық есепке алу саясатының (есепке алу саясаты бөлiгiнiң) жаңа нұсқасы бекiтiлгеннен кейiнгi он жұмыс күнi iшiнде өзiнiң орналасқан жерi бойынша салық органына табыс етедi.  
      Осы тармақ ережелерi сол сияқты осы Кодекстiң 308-бабының 5-тармағына сәйкес жиынтық салық есебiн жүргiзуге жауапты жай серiктестiкке (консорциумға) қатысушылардың уәкiлеттi өкiлiне қатысты да қолданылады.  
      4. Келiсiмшарт қызметi бойынша бөлек салықтық есепке алу мынадай салық және бюджетке төленетiн басқа да мiндеттi төлемдер:   
      1) корпорациялық табыс салығы;   
      2) қол қойылатын бонус;   
      3) коммерциялық табу бонусы;   
      4) пайдалы қазбаларды өндiру салығы;   
      5) үстеме пайда салығы;   
      6) осы Кодекстiң 308-1-бабының 1-тармағында айқындалған жер қойнауын пайдалануға арналған келiсiмшарттардың салық режимдерi негiзiнде осы Кодексте белгiленген тәртiптен өзгеше есептелетiн өзге де салық және бюджетке төленетiн басқа да мiндеттi төлемдер бойынша жүргiзiледi.   
      5. Салық мiндеттемесiн есептеу үшiн бөлек салықтық есепке алуды жүргiзу кезiнде жер қойнауын пайдаланушы:   
      1) осы баптың 4-тармағында көрсетiлген салық және бюджетке төленетiн басқа да мiндеттi төлемдер үшiн келiсiмшарттан тыс қызметтен бөлек жер қойнауын пайдалануға арналған әрбiр келiсiмшарт бойынша салық салу объектiлерiн және (немесе) салық салуға байланысты объектiлердi салықтық есепке алуда көрсетудi;   
      2) осы баптың 4-тармағында көрсетiлген салық және бюджетке төленетiн басқа да мiндеттi төлемдердi, сондай-ақ жер қойнауын пайдаланушының тұтастай бүкiл қызметi бойынша корпорациялық табыс салығын есептеудi;   
      3) корпорациялық табыс салығы бойынша салық есептiлiгiн қоспағанда, жер қойнауын пайдалануға арналған әрбiр келiсiмшарт бойынша осы баптың 4-тармағында көрсетiлген салық және бюджетке төленетiн басқа да мiндеттi төлемдер бойынша салық есептiлiгiн табыс етудi;   
      4) жер қойнауын пайдаланушының тұтастай қызметi бойынша корпорациялық табыс салығы жөнiндегi бiрыңғай декларацияны және жер қойнауын пайдалануға арналған әрбiр келiсiмшарт бойынша оған тиiстi қосымшаларды табыс етудi;   
      5) жер қойнауын пайдаланушының тұтастай бүкiл қызметi бойынша осы баптың 4-тармағында көрсетiлмеген салық және бюджетке төленетiн басқа да төлемдер бойынша салық есептiлiгiн табыс етудi қамтамасыз етуге мiндеттi.   
      6. Жер қойнауын пайдаланушының тұтастай қызметi бойынша корпорациялық табыс салығын есептеген кезде жер қойнауын пайдалануға арналған қандай да бiр нақты келiсiмшарт бойынша шеккен залалдары есептелмейдi, жер қойнауын пайдаланушының оларды осы Кодекстiң 137-бабының ережелерiн ескере отырып, кейiнгi салық кезеңдерiнде жер қойнауын пайдалануға арналған осындай келiсiмшарт бойынша қызметтен алған табыстарының есебiнен өтеуге құқығы бар.   
      7. Салық салу объектiлерiн және (немесе) салық салуға байланысты объектiлердi бөлек салықтық есепке алуды жүргiзу мақсатында жер қойнауын пайдаланушының барлық табыстары мен шығыстары тiкелей, жанама және жалпы болып бөлiнедi.   
      Жер қойнауын пайдаланушы табыстар мен шығыстарды тiкелей, жанама және жалпы деп сыныптауды қызмет ерекшелiгiнiң негiзiнде дербес жүзеге асырады.   
      Тiкелей табыстар мен шығыстар тiкелей себеп-салдарлық байланысы бар келiсiмшарт қызметiне немесе келiсiмшарттан тыс қызметке ғана толық көлемде жатқызылуға тиiс.   
      Жалпы табыстар мен шығыстар келiсiмшарт қызметi мен келiсiмшарттан тыс қызмет арасында бөлiнуге жатады және тiкелей себеп-салдарлық байланысы бар сол келiсiмшарттың және тиiстi үлесiмен келiсiмшарттан тыс қызметтiң табыстары мен шығыстарына жатады.   
      Жанама табыстар мен шығыстар жер қойнауын пайдалануға арналған келiсiмшарттар арасында ғана бөлiнуге жатады және тиiстi үлесiмен себеп-салдарлық байланысы бар сол келiсiмшарттың табыстары мен шығыстарына жатады.   
      Жалпы және жанама табыстар мен шығыстарды бөлу осы баптың 9-тармағында белгiленген әдiстерге сәйкес және осы баптың 8-тармағының ережелерi ескерiле отырып жүзеге асырылады.   
      8. Жалпы және жанама тiркелген активтер бойынша жер қойнауын пайдалануға арналған келiсiмшарт (келiсiмшарттар) мен келiсiмшарттан тыс қызмет арасында жер қойнауын пайдаланушының осы тiркелген активтер бойынша шеккен шығыстары, оның iшiнде амортизация, бойынша шығыстары және бұдан кейiнгi шығыстары бөлiнуге жатады. Сыйақылар жөнiндегi жалпы және жанама шығыстар бойынша осы кодекстiң 103-бабына сәйкес айқындалған осындай сыйақылар жөнiндегi шегерiмнiң жалпы сомасы бөлiнуге жатады.   
      Бағамдық айырмашылық бойынша салықтық кезеңде алынған жиынтық (сальдоланған) нәтиже оң бағамдық айырма сомасының терiс бағамдық айырма сомасынан асып кетуi немесе терiс бағамдық айырма сомасының оң бағамдық айырма сомасынан асып кетуi түрiнде бөлiнуге жатады.   
      Жалпы және жанама салық салу объектiлерi және (немесе) салық салуға байланысты объектiлер бойынша шегерiмге жатқызылуға тиiс салықтар сол салық салу объектiлерi және (немесе) салық салуға байланысты объектiлердiң өздерi тиiсiнше бөлiнбей, осы баптың 9-тармағында белгiленген әдiстерге сәйкес бөлiнедi.   
      9. Жер қойнауын пайдаланушы әрбiр келiсiмшарт қызметi үшiн жалпы және жанама табыстар мен шығыстарды бөлудi қызмет ерекшелiгiн немесе жер қойнауын пайдаланушының салықтық есепке алу саясатында қабылдаған бөлек салықтық есепке алуды жүргiзудiң бiр немесе бiрнеше әдiстерiнiң негiзiнде жер қойнауын пайдалану бойынша операциялар жүргiзудi; оның iшiнде:   
      1) жер қойнауын пайдаланушы салық кезеңiнде алған табыстарының жалпы сомасындағы жер қойнауын пайдалануға арналған әрбiр нақты келiсiмшартқа және келiсiмшарттан тыс қызметке келетiн тiкелей табыстардың үлес салмағы бойынша;   
      2) салық төлеушiнiң жер қойнауын пайдалануға арналған барлық келiсiмшарттары бойынша пайдалы қазбаларды өндiрудiң жалпы көлемiндегi жер қойнауын пайдалануға арналған әрбiр нақты келiсiмшарт бойынша пайдалы қазбаларды өндiру көлемiнiң үлес салмағы бойынша;   
      3) жер қойнауын пайдаланушы салық кезеңiнде шығарған шығыстардың жалпы сомасындағы жер қойнауын пайдалануға арналған әрбiр нақты келiсiмшартқа және келiсiмшарттан тыс қызметке келетiн тiкелей шығыстардың үлес салмағы бойынша;   
      4) мына баптардың бiрi бойынша – жер қойнауын пайдаланушы салық кезеңiнде осы бап бойынша шығарған шығыстардың жалпы сомасындағы жер қойнауын пайдалануға арналған әрбiр нақты келiсiмшартқа және келiсiмшарттан тыс қызметке келетiн тiкелей өндiрiстiк шығыстар, еңбекақы төлеу қоры немесе тiркелген активтердiң құны бойынша шеккен шығыстардың үлес салмағы бойынша;   
      5) жер қойнауын пайдаланушы қызметкерлердiң жалпы орташа тiзiмдiк санына келiсiмшарт қызметiне қатысатын қызметкерлердiң орташа тiзiмдiк санының үлес салмағы бойынша;   
      6) өзге де әдiстердi ескере отырып, дербес жүргiзедi.   
      Жалпы және жанама табыстар мен шығыстардың әр түрiне қатысты оларды бөлудiң осы тармақта белгiленген әртүрлi әдiстерi қолданылуы мүмкiн.   
      Жалпы және (немесе) жанама табыстар мен шығыстарды неғұрлым дәл бөлу жоғарыда аталған әдiстердiң бiрiн қолдану нәтижесiнде алынған үлес салмақтың маңызы үшiн жер қойнауын пайдаланушы үлесiнiң жүзден бiрге дейiнгi процентiмен (0,01 %) айқындайды.   
      10. Жер қойнауын пайдаланушы келiсiмшарт қызметi бойынша корпорациялық табыс салығын есептеу мақсатында өндiрген мұнайды және (немесе) бастапқы қайта өңдеуден (байытудан) өткен минералды шикiзатты кейiннен қайта өңдеу үшiн басқа заңды тұлғаға (меншiк құқығын ауыстырмай) және (немесе) бiр заңды тұлға шеңберiндегi құрылымдық немесе өзге де технологиялық бөлiмшеге берген немесе өзiнiң өндiрiстiк мұқтаждарына пайдаланған жағдайда, осындай операция бойынша табысты өндiру мен бастапқы қайта өңдеудiң (байытудың) халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын және 20 процентке ұлғайтылған өндiрiстiк өзiндiк құны бойынша айқындайды.   
      Минералды шикiзатты бастапқы қайта өңдеуден (байытудан) кейiн өткiзген жағдайда, осындай операциялар бойынша жиынтық жылдық табысқа Қазақстан Республикасы трансферттiк баға белгiлеу туралы заңнамасын сақтай отырып, бастапқы қайта өңдеу (байыту) нәтижесiнде алынған тауар өнiмiн өткiзу бағасы негiзiнде, бiрақ құнынан төмен емес негiзде айқындалған табыс қосылады.   
      Осы бөлiмнiң мақсатына орай шахта, кен, карьер, ұсату зауыты (қондырғы), байыту фабрикасы, қайта өңдеу, өндiрiс немесе металлургия цехы (зауыт) заңды тұлғаның өзге де технологиялық бөлiмшесi деп танылады.   
      11. Пайдалы қазбаларды өндiру салығы бойынша салық мiндеттемелерiн қоспағанда, салық мiндеттемелерiн есептеу үшiн бөлек салықтық есепке алуды жүргiзу туралы осы баптың ережелерi жер қойнауын пайдалануға арналған келiсiмшарттардың мынадай түрлерi:   
      1) кең таралған пайдалы қазбаларды барлауға және (немесе) өндiруге;   
      2) жерасты суларын барлауға және (немесе) өндiруге;   
      3) емдiк балшықты барлауға және (немесе) өндiруге;   
      4) барлауға және (немесе) өндiруге байланысты емес жерасты құрылыстарын салуға және (немесе) пайдалануға арналған келiсiмшарттар бойынша туындаған салық мiндеттемелерiне қолданылмайды.   
      12. Мұнай немесе тау-кен операцияларын жүргiзуге арналған келiсiмшарттар бойынша қызметтiң бiр бөлiгi болып табылатын осы баптың 11-тармағында аталған жер қойнауын пайдалануға арналған келiсiмшарттар бойынша операциялар және (немесе) қызметтiң нәтижелерi жер қойнауын пайдаланушының бөлек салықтық есепке алуын жүргiзу тәртiбiнiң ерекшелiктерi ескерiле отырып, жер қойнауын пайдалануға арналған тиiстi мұнай немесе тау-кен келiсiмшарттары бойынша салықтық есепке алуда көрсетiлуге тиiс.  
*Ескерту. 310-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.06.30* N 297-IV *(2009.01.01 бастап қолданысқа енгiзiледi) Заңдарымен.*

**43-тарау. БОНУСТАР**

**311-бап. Жалпы ережелер**

      1. Жер қойнауын пайдаланушының тiркелген төлемдерi бонустар болып табылады.   
      2. Жер қойнауын пайдалануға арналып жасалған келiсiмшарттың түрiне және талаптарына қарай жер қойнауын пайдаланушы үшiн бонустың мынадай түрлерi белгiленуi мүмкiн:   
      1) қол қойылатын бонус;   
      2) коммерциялық табу бонусы.

**§ 1. Қол қойылатын бонус**

**312-бап. Жалпы ережелер**

      Жер қойнауын пайдаланушының келiсiмшарт аумағында жер қойнауын пайдалану құқығын сатып алу үшiн алған бiржолғы тiркелген төлемi қол қойылатын бонус болып табылады.

**313-бап. Төлеушiлер**

      Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын алу конкурсының жеңiмпазы болған немесе жер қойнауын пайдалану құқығын беру жөнiндегi тiкелей келiссөздер негiзiнде жер қойнауын пайдалану құқығын алған, сондай-ақ Қазақстан Республикасының заңнамасында белгiленген тәртiппен жер қойнауын пайдалануға арналған мынадай келiсiмшарттардың бiрiн:  
      1) барлауға арналған келiсiмшартты;  
      2) пайдалы қазбаларды өндiруге арналған келiсiмшартты;  
      3) бiрлескен барлау мен өндiруге арналған келiсiмшартты жасасқан жеке немесе заңды тұлға қол қойылатын бонус төлеушi болып табылады.  
      Осы баптың бiрiншi бөлiгi 2) тармақшасының ережесi тиiстi келiсiмшарт аумағында барлауға арналған келiсiмшарттың шеңберiнде коммерциялық табуға байланысты өндiруге құқық алуға айрықша құқығының негiзiнде келiсiмшарт жасасқан жер қойнауын пайдаланушыларға қолданылмайды.  
*Ескерту. 313-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен, өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**314-бап. Қол қойылатын бонустың мөлшерiн белгiлеу тәртiбi**

      1. Қол қойылатын бонустың бастапқы мөлшерi жер қойнауын пайдалануға жасалатын әрбiр келiсiмшарт үшiн мынадай мөлшерде жеке белгiленедi:  
      1) пайдалы қазбалардың бекiтiлген қорлары жоқ аумақта геологиялық барлау жүргiзуге арналған келiсiмшарттар үшiн:  
      мұнай келiсiмшарттары үшiн - республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 2800 еселенген мөлшерi;  
      техногендiк минералды құралымдарды игеруге арналған келiсiмшарттарды қоспағанда, минералды шикiзатты барлауға арналған келiсiмшарттар үшiн - республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 280 еселенген мөлшерi;  
      кең таралған пайдалы қазбалар, жерасты сулары мен емдiк балшықтар жөнiндегi келiсiмшарттар үшiн - республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 40 еселенген мөлшерi;  
      2) өндiруге және бiрлескен барлау мен өндiруге арналған келiсiмшарттар үшiн:  
      мұнай келiсiмшарттары үшiн:  
      егер қорлар бекiтiлмеген болса, - республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 3000 еселенген мөлшерi;  
      егер қорлар бекiтiлген болса, - (Қ х 0,04%) + (Қа х 0,01%) формуласы бойынша, бiрақ республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 3000 еселенген мөлшерiнен кем емес, мұнда:  
      Қ - А, В, С1 өнеркәсiптiк санаттары бойынша Қазақстан Республикасының Пайдалы қазбалар қорлары жөнiндегi мемлекеттiк комиссиясы бекiткен шикi мұнайдың, газ конденсатының немесе табиғи газдың жиынтық қорларының құны;  
      Қа - әлеуеттi коммерциялық объектiнiң және Қ3 санатындағы болжамдық ресурстардың қорларын жедел есептеу үшiн Қазақстан Республикасының Пайдалы қазбалар қорлары жөнiндегi мемлекеттiк комиссиясы бекiткен және (немесе) көрсетiлген Комиссия қорытындысында назарға алынған К2 санатындағы алдын ала бағаланған қорларының жиынтық құны;  
      техногендiк минералды құралымдарды игеруге арналған келiсiм шарттарды қоспағанда, минералды шикiзат өндiруге және бiрлескен барлау мен өндiруге арналған келiсiм шарттар үшiн:  
      егер қорлар бекiтiлмеген болса, - республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 500 еселенген мөлшерi;  
      егер қорлар бекiтiлген болса, - (Қ х 0,01%) + (Қа х 0,005%) формуласы бойынша, бiрақ республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 500 еселенген мөлшерiнен кем емес, мұнда:  
      Қ - А, В, С1 өнеркәсiптiк санаттары бойынша Қазақстан Республикасының Пайдалы қазбалар қорлары жөнiндегi мемлекеттiк комиссиясы бекiткен минералды шикiзаттың жиынтық қорының құны;  
      Қа - әлеуеттi коммерциялық объектiнiң және болжамдық ресурстардың қорларын жедел есептеу үшiн Қазақстан Республикасының Пайдалы қазбалар қорлары жөнiндегi мемлекеттiк комиссия бекiткен және (немесе) көрсетiлген Комиссия қорытындысында назарға алынған С2 санатындағы минералды шикiзаттың алдын ала бағаланған қорларының жиынтық құны;  
      кең таралған пайдалы қазбаларға, жерасты сулары мен емдiк балшықтарға арналған келiсiмшарттар үшiн - (Қ х 0,01%) ) формуласы бойынша, бiрақ республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған, бiрақ айлық есептiк көрсеткiштiң 120 еселенген мөлшерiнен кем емес.  
      Бұл ретте осы баптың 2-тармағының 1-1) тармақшасында көрсетiлген табиғи газды өндiруге арналған келiсiмшарттарды қоспағанда, осы баптың 2-тармағының 1-1) тармақшасында көрсетiлген табиғи газды өндiруге арналған келiсiмшарттарды қоспағанда, өндiруге арналған келiсiмшарттар үшiн қол қойылатын бонустың бастапқы мөлшерi осы Кодекстiң 319 - 322-баптарына сәйкес есептеп шығарылған коммерциялық табу бонусының сомасынан аз болуына болмайды;  
      3) техногендiк минералды құралымдарды қайта өңдеу келiсiмшарттары үшiн - (Қ1 х 0,01%) формуласы бойынша, бiрақ республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 300 еселенген мөлшерiнен кем емес;  
      4) сарқынды суларды ағызу үшiн жер қойнауын барлауға, сондай-ақ барлауға және (немесе) өндiруге байланысты емес жерасты құрылыстарын салуға және (немесе) пайдалануға арналған келiсiмшарттар үшiн - республикалық бюджет туралы заңда белгiленген және конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күнi қолданыста болған айлық есептiк көрсеткiштiң 400 еселенген мөлшерi.  
      2. Пайдалы қазбалар қорларының құны:  
      1) осы тармақтың 1-1) тармақшасында көрсетiлген табиғи газды қоспағанда, шикi мұнай, газ конденсаты және табиғи газ үшiн - қол қойылатын бонусты төлеу күнiне белгiленген теңгенiң тиiстi шетел валютасына айырбас бағамын қолдана отырып, осы Кодекстiң 334-бабына сәйкес конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күннiң алдындағы күнi шикi мұнайдың, газ конденсатының және табиғи газдың шетел валютасындағы бағасын бағамдаудың орташа арифметикалық мәнi негiзiнде айқындалады. Бұл ретте шикi мұнай мен газ конденсатының Қазақстан Республикасының осы мақсаттарға уәкiлеттiк берiлген мемлекеттiк органы бекiткен қорларының құнын айқындау үшiн мәнi көрсетiлген күнi ең жоғары болып табылатын осы Кодекстiң 334-бабының 3-тармағында көрсетiлген шикi мұнайдың стандартты сортының бағасын бағамдаудың орташа арифметикалық мәнi пайдаланылады;  
      1-1) Қазақстан Республикасының Үкiметi айқындайтын баға бойынша Қазақстан Республикасының iшкi нарығына өндiрiлген табиғи газды жеткiзудiң ең төменгi көлемi туралы жер қойнауын пайдаланушының мiндеттемелерi көзделген жер қойнауын пайдалануға арналған келiсiмшарт бойынша табиғи газ үшiн мына формула бойынша:

      Қ = V1 \* Б1 + V2 \* Б2,

      мұнда:  
      V1 – Қазақстан Республикасының iшкi нарығында өткiзiлуге жататын А, В, С1 өнеркәсiптiк санаттары бойынша Қазақстан Республикасының Пайдалы қазбалар қорлары жөнiндегi мемлекеттiк комиссиясы бекiткен табиғи газ қорларының көлемi;   
      V2 – V1 қоспағанда, А, В, С1 өнеркәсiптiк санаттары бойынша Қазақстан Республикасының Пайдалы қазбалар қорлары жөнiндегi мемлекеттiк комиссиясы бекiткен табиғи газ қорларының көлемi;  
      Б1 – Қазақстан Республикасының Үкiметi айқындайтын баға;  
      Б2 – осы тармақтың 1) тармақшасына сәйкес айқындалатын, табиғи газ бағасын белгiлеудiң орташа арифметикалық мәнi;

      Қа = V1 \* Б1 + V2 \* Б2,

      мұнда:  
      V1 – әлеуеттi коммерциялық объектiнiң және ⸇ санатындағы болжамдық ресурстардың қорларын жедел есептеу үшiн Қазақстан Республикасының Пайдалы қазбалар қорлары жөнiндегi мемлекеттiк комиссиясы бекiткен және (немесе) көрсетiлген Комиссия қорытындысында назарға алынған ⸆ санатындағы табиғи газ қорларының көлемi;  
      V2 – V1 қоспағанда, әлеуеттi коммерциялық объектiнiң және ⸇ санатындағы болжамдық ресурстардың қорларын жедел есептеу үшiн Қазақстан Республикасының Пайдалы қазбалар қорлары жөнiндегi мемлекеттiк комиссиясы бекiткен және (немесе) көрсетiлген Комиссия қорытындысында назарға алынған ⸆ санатындағы табиғи газ қорларының көлемi;  
      Б1 – Қазақстан Республикасының Үкiметi айқындайтын баға;  
      Б2 – осы тармақтың 1) тармақшасына сәйкес айқындалатын, табиғи газ бағасын белгiлеудiң орташа арифметикалық мәнi;  
      2) осы Кодекстiң 338-бабының 2-тармағының 1) және 2) тармақшаларында көрсетiлген пайдалы қазбалар үшiн - қол қойылатын бонусты төлеу күнiне белгiленген теңгенiң тиiстi шетел валютасына нарықтық айырбас бағамын қолдана отырып, осы Кодекстiң 338-бабына сәйкес конкурс шарттары жарияланған немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану құқығын беру жөнiндегi тiкелей келiссөздер хаттамасына қол қойылған күннiң алдындағы күнi пайдалы қазбаның шетел валютасындағы бағасын бағамдаудың орташа арифметикалық мәнi негiзiнде айқындалады.  
      Конкурс шарттары жарияланған немесе тiкелей келiссөздер хаттамасына қол қойылған күннiң алдындағы күнi пайдалы қазбалардың тиiстi түрлерi бағаларының ресми бағамдауы жарияланбаған жағдайда, бұрын осындай бағалар бағамдауы жарияланған соңғы күн бағаларының ресми бағамдаулары пайдаланылады.  
      Егер пайдалы қазбаларға биржалық баға белгiленбеген жағдайда, пайдалы қазбалардың тиiстi түрлерiн өндiруге арналған келiсiмшарттар үшiн қол қойылатын бонустың бастапқы мөлшерi осы баптың 1-тармағының 2) және 3) тармақшаларында белгiленген ең төменгi мөлшерде белгiленедi.  
      3. Жер қойнауын пайдалану құқығын алуға конкурс өткiзiлгенге дейiнгi қол қойылатын бонустың бастапқы мөлшерi құзыреттi органның конкурстық комиссиясының шешiмi бойынша ұлғайтылуы мүмкiн.  
      4. Қол қойылатын бонустың бастапқыдан төмен емес сомадағы түпкiлiктi мөлшерiн жер қойнауын пайдалану құқығын алуға арналып өткiзiлген конкурстың нәтижелерi бойынша конкурстық комиссияның шешiмi немесе жер қойнауын пайдаланушымен тiкелей келiссөздер жүргiзу нәтижелерi бойынша құзыреттi орган белгiлейдi және ол жер қойнауын пайдалануға арналған келiсiмшартқа енгiзiледi.  
*Ескерту. 314-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**315-бап. Қол қойылатын бонусты төлеу мерзiмдерi**

*Ескерту. Тақырыпқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

      Қол қойылатын бонус бюджетке салық төлеушiнiң тұрғылықты орны бойынша мынадай мерзiмдерде:  
      1) белгiленген соманың елу процентi – салық төлеушiнi Қазақстан Республикасының жер қойнауы және жер қойнауын пайдалану туралы заңнамасына сәйкес конкурс жеңiмпазы деп жариялаған немесе жер қойнауын пайдалану құқығын беру жөнiндегi тiкелей келiссөздер хаттамасына қол қойылған күннен бастап күнтiзбелiк отыз күн iшiнде;   
      2) белгiленген соманың елу процентi – жер қойнауын пайдалануға арналған келiсiмшарт күшiне енген күннен бастап күнтiзбелiк отыз күннен кешiктiрiлмей төленедi.  
*Ескерту. 315-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**316-бап. Салық декларациясы**

      Жер қойнауын пайдаланушы қол қойылатын бонус жөнiндегi декларацияны орналасқан жерi бойынша салық органына төлеу мерзiмi басталған айдан кейiнгi екiншi айдың 15-не дейiн табыс етедi.

**§ 2. Коммерциялық табу бонусы**

**317-бап. Жалпы ережелер**

      1. Жер қойнауын пайдаланушы коммерциялық табу бонусын:  
      1) пайдалы қазбаларды өндiруге арналған келiсiмшарттар шеңберiнде мынадай жағдайларда:  
      барлауға арналған келiсiмшарт шеңберiнде осы жер қойнауын пайдаланушы тиiстi келiсiмшарт аумағында бұған дейiн жариялаған келiсiмшарт аумағындағы пайдалы қазбаларды әрбiр коммерциялық табу үшiн;  
      Қазақстан Республикасының осы мақсаттарға уәкiлеттiк берiлген мемлекеттiк органы бастапқыда белгiлеген алынатын пайдалы қазбалар қорларын ұлғайтуға алып келетiн кен орындарына қосымша барлау жүргiзу барысындағы табу үшiн;  
      2) келiсiмшарт аумағындағы пайдалы қазбаларды әрбiр коммерциялық табу үшiн, оның iшiнде Қазақстан Республикасының осы мақсаттарға уәкiлеттiк берiлген мемлекеттiк органы бастапқыда белгiлеген алынатын пайдалы қазбалар қорларын ұлғайтуға алып келетiн кен орындарына қосымша барлау жүргiзу барысындағы табу үшiн бiрлескен барлау мен өндiруге арналған келiсiмшарттар шеңберiнде төлейдi.  
      2. Пайдалы қазбалардың кен орындарына оларды кейiннен өндiрудi көздемейтiн барлау жүргiзуге арналған келiсiмшарттар бойынша коммерциялық табу бонусы төленбейдi.  
*Ескерту. 317-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**318-бап. Төлеушiлер**

      Жер қойнауын пайдалануға арналып жасалған келiсiмшарттар шеңберiнде жер қойнауын пайдалану жөнiндегi операцияларды жүргiзу кезiнде келiсiмшарт аумағында пайдалы қазбаларды коммерциялық табуы туралы жария еткен жер қойнауын пайдаланушылар коммерциялық табу бонусын төлеушiлер болып табылады.

**319-бап. Салық салу объектiсi**

      Осы келiсiмшарт аумағында осы мақсаттар үшiн уәкiлеттi мемлекеттiк орган бекiткен алынатын пайдалы қазбалар қорларының нақты көлемi коммерциялық табу бонусын салу объектiсi болып табылады.

**320-бап. Салық базасы**

      Осы мақсаттарға уәкiлеттiк берiлген мемлекеттiк орган бекiткен алынатын пайдалы қазбалар қорлары көлемiнiң құны коммерциялық табу бонусын есептеу үшiн салық базасы болып табылады.  
      Коммерциялық табу бонусын есептеу мақсатында алынатын пайдалы қазбалар қорлары көлемiнiң құны коммерциялық табу бонусын төлеу күнiнiң алдындағы күнге мынадай тәртiппен айқындалады:  
      1) шикi мұнай, газ конденсаты және табиғи газ үшiн - коммерциялық табу бонусын төлеу күнiне белгiленген теңгенiң тиiстi шетел валютасына нарықтық айырбас бағамын қолдана отырып, осы Кодекстiң 334-бабына сәйкес коммерциялық табу бонусын төлеу күнi алдындағы күнге шикi мұнайдың, газ конденсатының және табиғи газдың шетел валютасындағы бағасын бағамдаудың орташа арифметикалық мәнi негiзiнде айқындалады. Бұл ретте шикi мұнай мен газ конденсатының құнын айқындау үшiн мәнi көрсетiлген күнi ең жоғары болып табылатын, осы Кодекстiң 334-бабының 3-тармағында көрсетiлген шикi мұнайдың стандартты сортының бағасын бағамдаудың орташа арифметикалық мәнi пайдаланылады;  
      2) осы Кодекстiң 338-бабының 2-тармағының 1) және 2) тармақшаларында көрсетiлген пайдалы қазбалар үшiн - коммерциялық табу бонусын төлеу күнiне белгiленген теңгенiң тиiстi шетел валютасына нарықтық айырбас бағамын қолдана отырып, осы Кодекстiң 338-бабына сәйкес коммерциялық бонусты төлеу күнi алдындағы күнге пайдалы қазбаның шетел валютасындағы бағасын бағамдаудың орташа арифметикалық мәнi негiзiнде айқындалады.  
      Коммерциялық табу бонусын төлейтiн күннiң алдындағы күнi пайдалы қазбалардың тиiстi түрлерi бағаларының ресми бағамдауы жарияланбаған жағдайда, бұрын осындай бағалар бағамдауы жарияланған соңғы күн бағаларының ресми бағамдаулары пайдаланылады.  
      Шикi мұнайды, газ конденсатын, табиғи газды және Лондонның металл биржасында немесе Лондонның қымбат бағалы металдар биржасында бағамдалатын пайдалы қазбаларды қоспағанда, алынатын қорлардың құны өндiруге арналған Қазақстан Республикасының осы мақсаттарға уәкiлеттiк берiлген мемлекеттiк органы бекiткен келiсiмшарттың техникалық-экономикалық негiздемесiнде көрсетiлген, 20 процентке ұлғайтылған жоспарлы шығындар сомасының негiзiнде айқындалады.  
*Ескерту. 320-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**321-бап. Коммерциялық табу бонусын есептеу тәртiбi**

      Коммерциялық табу бонусының сомасы салық салу объектiсiнiң, салық базасы мен ставкаларының негiзiнде айқындалады.

**322-бап. Коммерциялық табу бонусының ставкасы**

      Коммерциялық табу бонусы салық базасының 0,1 процент ставкасы бойынша төленедi.

**323-бап. Коммерциялық табу бонусын төлеу мерзiмдерi**

      Коммерциялық табу бонусы бюджетке салық төлеушiнiң тұрғылықты орны бойынша мынадай мерзiмдерде:  
      1) осы Кодекстiң 317-бабының 1-тармағының 1) тармақшасында белгiленген жағдайларда, пайдалы қазбаларды өндiруге арналған келiсiмшарт жасалған күннен бастап 90 күннен кешiктiрiлмей;  
      2) кен орындарына қосымша барлау жүргiзу барысында пайдалы қазбалар табылған кезде Қазақстан Республикасының осы мақсаттарға уәкiлеттiк берiлген мемлекеттiк органы кен орнындағы қосымша алынатын пайдалы қазбалар қорларының көлемiн бекiткен күннен бастап 90 күннен кешiктiрiлмей;  
      3) бiрiктiрiлген барлау мен өндiруге арналған келiсiмшарт бойынша кен орнында алынатын пайдалы қазбалар қорларының көлемiн Қазақстан Республикасының осы мақсаттарға уәкiлеттiк берiлген мемлекеттiк органы бекiткен күннен бастап 90 күннен кешiктiрiлмей төленедi.  
*Ескерту. 323-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**324-бап. Салық декларациясы**

      Коммерциялық табу бонусы жөнiндегi декларацияны жер қойнауын пайдаланушы орналасқан жерi бойынша салық органына төлеу мерзiмi басталған айдан кейiнгi екiншi айдың 15-не дейiн табыс етедi.

**44-тарау. ТАРИХИ ШЫҒЫНДАРДЫ ӨТЕУ БОЙЫНША ТӨЛЕМ**

**325-бап. Жалпы ережелер**

      Жер қойнауын пайдалануға арналған келiсiмшарт жасалғанға дейiн келiсiмшарт аумағын геологиялық зерттеуге және кен орындарын барлауға мемлекет шеккен жиынтық шығындарды өтеу бойынша жер қойнауын пайдаланушының тiркелген төлемдерi тарихи шығындарды өтеу бойынша төлем болып табылады.  
*Ескерту. 325-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**326-бап. Төлеушiлер**

      Келiсiмшарттарды жасасқанға дейiн келiсiмшарт аумағын геологиялық зерттеуге және кен орындарын барлауға мемлекет шығын шеккен пайдалы қазбалардың кен орындары бойынша Қазақстан Республикасының заңнамасында белгiленген тәртiппен жер қойнауын пайдалануға арналған келiсiмшарттар жасасқан жер қойнауын пайдаланушылар тарихи шығындарды өтеу бойынша төлемдi төлеушiлер болып табылады.  
*Ескерту. 326-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**327-бап. Тарихи шығындарды өтеу бойынша төлемдi белгiлеу**   
                **тәртiбi**

      1. Келiсiмшарт аумағын геологиялық зерттеуге және кен орындарын барлауға мемлекет шеккен тарихи шығындар сомасын Қазақстан Республикасының заңнамасында белгiленген тәртiппен осы мақсаттар үшiн уәкiлеттi мемлекеттiк орган есептейдi және ол осы баптың ережелерiне сәйкес бюджетке төленедi.   
      Тарихи шығындар сомасының бiр бөлiгi Қазақстан Республикасының жер қойнауы және жер қойнауын пайдалану туралы заңнамасына сәйкес мемлекет меншiгiндегi геологиялық ақпаратты сатып алу төлемдерi түрiнде бюджетке төленуге жатады.   
      Тарихи шығындар сомасының қалған бөлiгi тарихи шығындарды өтеу бойынша төлемдер түрiнде бюджетке төленуге жатады.  
      2. Тарихи шығындарды өтеу бойынша төлемдi бюджетке төлеу жөнiндегi мiндеттеме жер қойнауын пайдаланушы мен жер қойнауын зерттеу және пайдалану жөнiндегi уәкiлеттi мемлекеттiк орган арасындағы құпиялылық туралы келiсiм жасалған күннен бастап, ал жер қойнауын пайдалануға арналған келiсiмшарттардың талаптары бойынша жасалуға тиiс болғанымен 2009 жылғы 1 қаңтардағы жағдай бойынша құпиялылық туралы тиiстi келiсiмдер жасалмаған жер қойнауын пайдалануға арналған келiсiмшарттар бойынша, 2009 жылдың 1 қаңтарына дейiн жасалған, өнiмдi бөлу туралы келiсiмдi қоса алғанда, тарихи шығындар мөлшерiн айқындайтын уәкiлеттi мемлекеттiк органмен құпиялылық туралы келiсiм жасалған күннен бастап туындайды.  
*Ескерту. 327-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**328-бап. Төлеу тәртiбi мен мерзiмдерi**

      1. Келiсiмшарт аумағын геологиялық зерттеуге және кен орындарын барлауға мемлекет шеккен тарихи шығындарды өтеу жөнiндегi төлемдi жер қойнауын пайдаланушы бюджетке коммерциялық табудан кейiнгi өндiру кезеңiнiң басынан бастап орналасқан жерi бойынша мынадай тәртiппен төлейдi:  
      1) егер келiсiмшарт аумағын геологиялық зерттеуге және кен орындарын барлауға мемлекет шеккен тарихи шығындарды өтеу жөнiндегi төлемнiң жалпы мөлшерi республикалық бюджет туралы заңда белгiленген және құпиялылық туралы келiсiм жасалған күнi қолданыста болған айлық есептiк көрсеткiштiң 10000 еселенген мөлшерiне тең немесе одан кем соманы құраса, тарихи шығындарды өтеу жөнiндегi төлемдi жер қойнауын пайдаланушы пайдалы қазбаларды өндiрудi бастаған жылдан кейiнгi жылдың 10 сәуiрiнен кешiктiрмей төлейдi.  
      Егер 2009 жылғы 1 қаңтардағы жағдай бойынша тарихи шығындардың бюджетке өтелмеген сомасы республикалық бюджет туралы заңда 2009 жылғы 1 қаңтарға белгiленген айлық есептiк көрсеткiштiң 10000 еселенген мөлшерiне тең немесе одан кем соманы құраса, 2009 жылғы 1 қаңтарға дейiн жасалған, олар бойынша жер қойнауын пайдаланушы пайдалы қазбаларды өндiруге 2009 жылғы 1 қаңтарға дейiн кiрiскен жер қойнауын пайдалануға арналған келiсiмшарттар бойынша тарихи шығындарды өтеу жөнiндегi төлем 2010 жылғы 10 сәуiрден кешiктiрiлмей төленедi;  
      2) егер келiсiмшарт аумағын геологиялық зерттеуге және кен орындарын барлауға мемлекет шеккен тарихи шығындарды өтеу жөнiндегi төлемнiң жалпы мөлшерi республикалық бюджет туралы заңда белгiленген және құпиялылық туралы келiсiмнiң жасалған күнi қолданыста болған айлық есептiк көрсеткiштiң 10000 еселенген мөлшерiнен асатын соманы құраса, республикалық бюджет туралы заңда белгiленген және құпиялылық туралы келiсiм жасалған күнi қолданыста болған айлық есептiк көрсеткiштiң 2500 еселенген мөлшерiндегi сомаға баламалы сомадан кем болуы мүмкiн соңғы үлестiң сомасын қоспағанда, тарихи шығындарды өтеу жөнiндегi төлемдi жер қойнауын пайдаланушы тоқсан сайын, есептi тоқсаннан кейiнгi екiншi айдың 25-i күнiнен кешiктiрмей республикалық бюджет туралы заңда белгiленген және құпиялылық туралы келiсiм жасалған күнi қолданыста болған айлық есептiк көрсеткiштiң 2500 еселенген мөлшерiнен кем емес сомаға баламалы сомада, ұзақтығы он жылдан аспайтын кезең iшiнде тең үлеспен төлейдi.  
      Егер 2009 жылғы 1 қаңтардағы жағдай бойынша тарихи шығындардың бюджетке өтелмеген сомасы республикалық бюджет туралы заңда 2009 жылғы 1 қаңтарға белгiленген айлық есептiк көрсеткiштiң 10000 еселенген мөлшерiнен асатын соманы құраса, республикалық бюджет туралы заңда 2009 жылғы 1 қаңтарға белгiленген айлық есептiк көрсеткiштiң 2500 еселенген мөлшерiндегi сомаға баламалы сомадан кем болуы мүмкiн соңғы үлестiң сомасын қоспағанда, 2009 жылғы 1 қаңтарға дейiн жасалған, олар бойынша жер қойнауын пайдаланушы пайдалы қазбаларды өндiруге 2009 жылғы 1 қаңтарға дейiн кiрiскен жер қойнауын пайдалануға арналған келiсiмшарттар бойынша, тарихи шығындарды өтеу жөнiндегi төлемдi жер қойнауын пайдаланушы тоқсан сайын, есептi тоқсаннан кейiнгi екiншi айдың 25-i күнiнен кешiктiрмей республикалық бюджет туралы заңда 2009 жылғы 1 қаңтарға белгiленген айлық есептiк көрсеткiштiң 2500 еселенген мөлшерiнен кем емес сомаға баламалы сомада, ұзақтығы он жылдан аспайтын кезең iшiнде тең үлеспен төлейдi.  
      2. Егер келiсiмшарт аумағын геологиялық зерттеуге және кен орындарын барлауға мемлекет шеккен тарихи шығындардың сомасын Қазақстан Республикасының осы мақсаттар үшiн уәкiлеттiк берiлген мемлекеттiк органы шетел валютасында бекiткен болса, онда:  
      1) осы бапқа сәйкес төлем төлеу тәртiбiн белгiлеу үшiн теңгемен төлеудiң жалпы мөлшерiн айқындау мақсатында Қазақстан Республикасының осы мақсаттар үшiн уәкiлеттiк берiлген мемлекеттiк органы есептеген тарихи шығындар сомасы жер қойнауын пайдаланушы коммерциялық табудан кейiн өндiрудi бастаған есептi тоқсанның бiрiншi күнiне белгiленген валюта айырбастаудың нарықтық бағамы бойынша теңгемен қайта есептеледi, ал 2009 жылғы 1 қаңтарға дейiн жасалған, олар бойынша жер қойнауын пайдаланушы 2009 жылғы 1 қаңтарға дейiн пайдалы қазбаларды өндiруге кiрiскен жер қойнауын пайдалануға арналған келiсiмшарттар бойынша 2009 жылғы 1 қаңтардағы жағдай бойынша тарихи шығындардың бюджетке өтелмеген сомасы 2009 жылғы 1 қаңтарға белгiленген валюта айырбастаудың нарықтық бағамы бойынша теңгемен қайта есептеледi;  
      2) тарихи шығындардың бюджетке өтелмеген шетел валютасындағы сомасын осы баптың 1-тармағының 2) тармақшасына сәйкес төлеуге жататын тоқсан сайынғы төлемдердiң сомасына тең бөлу мақсатында тарихи шығындардың көрсетiлген сомасы мұндай күнтiзбелiк жылдың 1 қаңтарына белгiленген валюта айырбастаудың нарықтық бағамы бойынша әрбiр күнтiзбелiк жылдың басында теңгемен қайта есептеледi.  
      3. Пайдалы қазбалардың кен орындарына оларды кейiннен өндiрудi көздемейтiн барлау жүргiзуге арналған келiсiмшарттар бойынша тарихи шығындарды өтеу бойынша төлем төленбейдi.  
*Ескерту. 328-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**329-бап. Салық декларациясы**

      1. Егер келiсiмшарт аумағын геологиялық зерттеуге және кен орындарын барлауға мемлекет шеккен тарихи шығындарды өтеу бойынша төлемнiң жалпы мөлшерi республикалық бюджет туралы заңда белгiленген және құпиялылық туралы келiсiм жасалған күнi қолданыста болған айлық есептiк көрсеткiштiң 10000 еселенген мөлшерiне тең немесе одан кем соманы құраса, онда жер қойнауын пайдаланушы декларацияны орналасқан жерi бойынша салық органына жер қойнауын пайдаланушы пайдалы қазбаларды өндiруге кiрiскен жылдан кейiнгi жылдың 31 наурызынан кешiктiрмей табыс етедi.  
      2009 жылғы 1 қаңтарға дейiн жасалған, олар бойынша жер қойнауын пайдаланушы 2009 жылғы 1 қаңтарға дейiн пайдалы қазбаларды өндiруге кiрiскен жер қойнауын пайдалануға арналған келiсiмшарттар бойынша, егер 2009 жылғы 1 қаңтардағы жағдай бойынша тарихи шығындардың бюджетке өтелмеген сомасы республикалық бюджет туралы заңда 2009 жылғы 1 қаңтарға белгiленген айлық есептiк көрсеткiштiң 10000 еселенген мөлшерiне тең немесе одан кем соманы құраса, онда жер қойнауын пайдаланушы декларацияны орналасқан жерi бойынша салық органына 2010 жылғы 31 наурыздан кешiктiрмей тапсырады.  
      2. Егер келiсiмшарт аумағын геологиялық зерттеуге және кен орындарын барлауға мемлекет шеккен тарихи шығындарды өтеу бойынша төлемнiң жалпы мөлшерi республикалық бюджет туралы заңда белгiленген және құпиялылық туралы келiсiм жасалған күнi қолданыста болған айлық есептiк көрсеткiштiң 10000 еселенген мөлшерiнен асатын соманы құраса, онда жер қойнауын пайдаланушы декларацияны орналасқан жерi бойынша салық органына есептi тоқсаннан кейiнгi екiншi айдың 15-i күнiнен кешiктiрмей тоқсан сайын тапсырады.  
      2009 жылғы 1 қаңтарға дейiн жасалған, олар бойынша жер қойнауын пайдаланушы 2009 жылғы 1 қаңтарға дейiн пайдалы қазбаларды өндiруге кiрiскен жер қойнауын пайдалануға арналған келiсiмшарттар бойынша, егер 2009 жылғы 1 қаңтардағы жағдай бойынша тарихи шығындардың бюджетке өтелмеген сомасы 2009 жылғы 1 қаңтарға республикалық бюджет туралы заңда белгiленген айлық есептiк көрсеткiштiң 10000 еселенген мөлшерiнен асатын соманы құраса, онда жер қойнауын пайдаланушы декларацияны орналасқан жерi бойынша салық органына есептi тоқсаннан кейiнгi екiншi айдың 15-i күнiнен кешiктiрмей тоқсан сайын тапсырады.  
*Ескерту. 329-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**45-тарау. ПАЙДАЛЫ ҚАЗБАЛАРДЫ ӨНДIРУ САЛЫҒЫ**

**330-бап. Жалпы ережелер**

      1. Жер қойнауын пайдаланушы пайдалы қазбаларды өндiру салығын Қазақстан Республикасының аумағында өндiрiлетiн минералды шикiзат, мұнай, жерасты сулары мен емдiк балшықтың әрбiр түрi бойынша жеке төлейдi.   
      2. Пайдалы қазбаларды өндiру салығы, осы баптың 3-тармағындағы көзделген жағдайды қоспағанда, ақшалай нысанда төленедi.   
      3. Жер қойнауын пайдалануға арналған келiсiмшарт бойынша қызметтi жүзеге асыру барысында пайдалы қазбаларды өндiру салығын төлеудiң ақшалай нысаны Қазақстан Республикасы Yкiметiнiң шешiмi бойынша уәкiлеттi мемлекеттiк орган мен жер қойнауын пайдаланушының арасында жасалатын қосымша келiсiмде белгiленген тәртiппен заттай нысанға ауыстырылуы мүмкiн.   
      Осы Кодексте белгiленген пайдалы қазбаларды өндiру салығын, сондай-ақ осы Кодекстiң 308-1-баптың 1-тармағында аталған жер қойнауын пайдалануға арналған келiсiмшарттарда белгiленген роялтидi және Қазақстан Республикасының өнiмдi бөлу жөнiндегi үлесiн заттай нысанда төлеу тәртiбi осы Кодекстiң 346-бабында белгiленген.   
      4. Өндiрiлетiн минералды шикiзаттың, мұнайдың, жерасты сулары мен емдiк балшықтың барлық түрлерi бойынша пайдалы қазбаларды өндiру салығы, жүргiзiлетiн өндiру түрiне қарамастан, ставкалар бойынша және осы тарауда белгiленген тәртiппен төленедi.   
      5. Салық кезеңiнде өндiрiлген мұнайдың, жерасты суларының, емдiк балшық пен пайдалы қазбалардың айналыстан шыққан қорларының жалпы көлемiнен пайдалы қазбаларды өндiру салығын есептеу мақсатында кен орындары бойынша есептен шығарылған (шығынды қайтару) қорлар құрамынан алынатын пайдалы қазбалардың көлемi, сондай-ақ технологиялық сынап көру және зерттеулер жүргiзу үшiн берiлетiн мұнайдың, минералды шикiзаттың, жерасты сулары мен емдiк балшықтың көлемi алып тастауға жатады. Технологиялық сынап көру және зерттеулер жүргiзу үшiн берiлетiн мұнайдың, минералды шикiзаттың, жерасты сулары мен емдiк балшықтың көлемi мұнайдың, минералды шикiзаттың, жерасты сулары мен емдiк балшықтың тиiстi түрлерi (сорттары) үшiн Қазақстан Республикасының мемлекеттiк стандарттарында аталған технологиялық сынап көрудiң ең төменгi массасымен шектеледi және (немесе) жер қойнауын пайдалануға арналған келiсiмшарттың жұмыс бағдарламасында көзделуге тиiс.  
      *Ескерту. 330-бапқа өзгерту енгiзiлдi - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен.*

**331-бап. Төлеушiлер**

      Жер қойнауын пайдалануға арналып жасалған әрбiр жеке келiсiмшарт шеңберiнде техногендiк минералды құралымдардан пайдалы қазбалар алуды қоса алғанда, мұнайды, минералды шикiзатты, жерасты сулары мен емдiк балшықты өндiрудi жүзеге асыратын жер қойнауын пайдаланушылар пайдалы қазбаларды өндiру салығын төлеушiлер болып табылады.

**§ 1. Мұнайға арналған пайдалы қазбаларды өндiру салығы**

**332-бап. Салық салу объектiсi**

      1. Жер қойнауын пайдаланушы салық кезеңiнде өндiрген шикi мұнайдың, газ конденсаты мен табиғи газдың нақты көлемi пайдалы қазбаларды өндiруге салық салу объектiсi болып табылады.  
      2. Пайдалы қазбаларды өндiру салығын есептеу мақсатында жер қойнауын пайдаланушы салық кезеңiнде өндiрген шикi мұнайдың, газ конденсаты мен табиғи газдың жалпы көлемi:  
      1) Қазақстан Республикасының аумағында орналасқан мұнай өңдеу зауытына өңдеу үшiн өткiзiлген шикi мұнайға және газ конденсатына - жер қойнауын пайдаланушы салық кезеңiнде жер қойнауын пайдалануға арналған әрбiр жеке келiсiмшарт шеңберiнде өндiрген және жер қойнауын пайдаланушы Қазақстан Республикасының аумағында орналасқан мұнай өңдеу зауытына не Қазақстан Республикасының аумағында орналасқан мұнай өңдеу зауытына кейiннен өткiзу үшiн үшiншi тұлғаға өткiзген шикi мұнайдың, газ конденсатының көлемiне;  
      2) Қазақстан Республикасының аумағында орналасқан мұнай өңдеу зауытына алыс-берiс шикiзаты ретiнде өңдеуге берiлген шикi мұнайға және газ конденсатына - жер қойнауын пайдаланушы салық кезеңiнде жер қойнауын пайдалануға арналған әрбiр жеке келiсiмшарт шеңберiнде өндiрген және жер қойнауын пайдаланушы Қазақстан Республикасының аумағында орналасқан мұнай өңдеу зауытына өңдеу үшiн алыс-берiс шикiзаты ретiнде берген не Қазақстан Республикасының аумағында орналасқан мұнай өңдеу зауытына алыс-берiс шикiзаты ретiнде кейiннен беру үшiн үшiншi тұлғаға өткiзiлген шикi мұнайдың, газ конденсатының көлемiне;  
      3) жер қойнауын пайдаланушы өзiнiң өндiрiстiк мұқтаждарына пайдаланған шикi мұнайға және газ конденсатына - жер қойнауын пайдаланушы салық кезеңiнде жер қойнауын пайдалануға арналған әрбiр жеке келiсiмшарт шеңберiнде өндiрген, салық кезеңi iшiнде өзiнiң өндiрiстiк мұқтаждарына пайдаланған шикi мұнайдың және газ конденсатының көлемiне;  
      4) осы Кодекстiң 346-бабына сәйкес мемлекет атынан алушыға пайдалы қазбаларды өндiруге салынатын салықты, экспортқа салынатын рента салығын, роялтидi және Қазақстан Республикасының өнiмдi бөлу бойынша үлесiн төлеу есебiне жер қойнауын пайдаланушы заттай нысанда берген шикi мұнай мен газ конденсатына;  
      5) Қазақстан Республикасының iшкi нарығында өткiзiлген және (немесе) өзiнiң өндiрiстiк мұқтаждарына пайдаланылған табиғи газға.  
      Жеке өндiрiстiк мұқтаждарға пайдаланылған табиғи газ деп:  
      жер қойнауын пайдаланушы жер қойнауын пайдалану жөнiндегi операцияларды жүргiзу кезiнде мұнай дайындау кезiнде отын ретiнде пайдаланған;  
      өндiрiстiк және коммуналдық-тұрмыстық мақсаттағы қазандықтар үшiн;  
      ұңғыма сағасында мұнайды қыздыру үшiн және тасымалдау кезiнде;  
      электр энергиясын өндiру үшiн;  
      осы баптың 4-тармағында көзделген жер қойнауына керi айдау жағдайларын қоспағанда, бекiтiлген жобалық құжаттарда көзделген көлемде жер қойнауына қайта айдау үшiн пайдаланылған табиғи газ танылады.  
      6) тауарлы шикi мұнайға, газ конденсатына және табиғи газға - осы баптың 2-тармағының 1), 2), 3), 4) және 5) тармақшаларында аталған шикi мұнай, газ конденсаты мен табиғи газ көлемдерiн шегере отырып, жер қойнауын пайдаланушы салық кезеңiнде жер қойнауын пайдалануға арналған әрбiр жеке келiсiмшарт шеңберiнде өндiрген шикi мұнайдың, газ конденсатының және табиғи газдың көлемiне бөлiнедi.  
      3. Осы баптың 2-тармағының 1) тармақшасында көрсетiлген Қазақстан Республикасының аумағында орналасқан мұнай өңдеу зауытына не Қазақстан Республикасының аумағында орналасқан мұнай өңдеу зауытына кейiннен өткiзу үшiн үшiншi тұлғаға өткiзудi және осы баптың 2-тармағының 2) тармақшасында көрсетiлген Қазақстан Республикасының аумағында орналасқан мұнай өңдеу зауытына алыс-берiс шикiзаты ретiнде өңдеу үшiн не Қазақстан Республикасының аумағында орналасқан мұнай өңдеу зауытына алыс-берiс шикiзаты ретiнде өңдеуге кейiннен беру үшiн үшiншi тұлғаға өткiзудi растау үшiн жер қойнауын пайдаланушыда шикi мұнай мен газ конденсатының нақты көлемiн және олардың тиiстi көлемiн Қазақстан Республикасының аумағында орналасқан мұнай өңдеу зауытының қабылдау фактiсiн растайтын коммерциялық және тауарға iлеспе құжаттарының түпнұсқалары немесе олардың нотариаттық куәландырылған көшiрмелерiн, ал осы баптың 2-тармағының 1) тармақшасында көрсетiлген Қазақстан Республикасының аумағында орналасқан мұнай өңдеу зауытына не Қазақстан Республикасының аумағында орналасқан мұнай өңдеу зауытына кейiннен өткiзу үшiн үшiншi тұлғаға өткiзудi растау үшiн - тиiстi көлемi үшiн Қазақстан Республикасының аумағында орналасқан мұнай өңдеу зауытының нақты сатып алу бағасын растайтын құжаттардың түпнұсқалары немесе олардың нотариаттық куәландырған көшiрмелерi болуға мiндеттi.  
      Мұндай құжаттардың түпнұсқалары немесе олардың нотариаттық куәландырылған көшiрмелерi болмаған жағдайда шикi мұнай мен газ конденсатының тиiстi көлемi пайдалы қазбаларды өндiру салығын есептеу мақсаттары үшiн тауарлы шикi мұнай, газ конденсаты ретiнде қаралады.  
      4. Пайдалы қазбаларды өндiру салығы бекiтiлген жобалық құжаттарда көзделген мұнай алу коэффициентiн ұлғайту мақсатында жер қойнауына керi айдалатын көлемде табиғи газ бойынша төленбейдi.  
      РҚАО-ның ескертпесi!  
      5-тармақ ҚР 2008.12.10 N 100-IV Заңына сәйкес 2011.01.01 дейiн қолданылады.  
      5. Осы баптың мақсаты үшiн факелдерде жағылған табиғи газдың көлемi пайдалы қазбаларды өндiру салығын салудан босатылады.  
*Ескерту. 332-бап жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**333-бап. Салық базасы**

      Салық кезеңiнде өндiрiлген шикi мұнай, газ конденсаты және табиғи газ көлемiнiң құны пайдалы қазбаларды өндiру салығын есептеу үшiн салық базасы болып табылады.

**334-бап. Шикi мұнай, газ конденсаты және табиғи газ құнын**  
                **айқындау тәртiбi**

      1. Пайдалы қазбаларды өндiру салығын есептеу мақсатында салық кезеңiнде өндiрiлген шикi мұнайдың және газ конденсатының құны мынадай тәртiппен:  
      1) жер қойнауын пайдаланушы Қазақстан Республикасының аумағында орналасқан мұнай өңдеу зауытына не Қазақстан Республикасының аумағында орналасқан мұнай өңдеу зауытына кейiннен өткiзу үшiн үшiншi тұлғаға өткiзген кезде - жер қойнауын пайдаланушы Қазақстан Республикасының аумағында орналасқан мұнай өңдеу зауытына не үшiншi тұлғаға Қазақстан Республикасының аумағында орналасқан мұнай өңдеу зауытына кейiннен өткiзу үшiн өткiзiлген шикi мұнайдың, газ конденсатының нақты көлемi мен Қазақстан Республикасының аумағында орналасқан мұнай өңдеу зауытының өнiмнiң бiр бiрлiгi үшiн нақты сатып алу бағасының көбейтiндiсi ретiнде;  
      2) жер қойнауын пайдаланушы Қазақстан Республикасының аумағында орналасқан мұнай өңдеу зауытына өңдеу үшiн алыс-берiс шикiзаты ретiнде берген не Қазақстан Республикасының аумағында орналасқан мұнай өңдеу зауытына өңдеуге алыс-берiс шикiзаты ретiнде кейiннен беру үшiн үшiншi тұлғаға өткiзген және (немесе) жер қойнауын пайдаланушы өзiнiң өндiрiстiк мұқтаждарына пайдаланған кезде - жер қойнауын пайдаланушы Қазақстан Республикасының аумағында орналасқан мұнай өңдеу зауытына алыс-берiс шикiзаты ретiнде өңдеу үшiн берген не Қазақстан Республикасының аумағында орналасқан мұнай өңдеу зауытына алыс-берiс шикiзаты ретiнде кейiннен беру үшiн үшiншi тұлғаға өткiзiлген және (немесе) жер қойнауын пайдаланушы өзiнiң өндiрiстiк мұқтаждарына пайдаланған шикi мұнайдың, газ конденсатының нақты көлемi мен халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын, өнiм бiрлiгiн өндiрудiң 20 процентке ұлғайтылған өзiндiк құнының көбейтiндiсi ретiнде;  
      3) жер қойнауын пайдаланушы мемлекет атынан алушыға пайдалы қазбаларды өндiру салығын, экспортқа салынатын рента салығын, роялтидi және Қазақстан Республикасының өнiмдi бөлу жөнiндегi үлесiн төлеу есебiне шикi мұнай мен газ кондансатын заттай нысанда берген кезде - осы Кодекстiң 346-бабына сәйкес жер қойнауын пайдаланушы мемлекет атынан алушыға пайдалы қазбаларды өндiру салығын, экспортқа салынатын рента салығын, роялтидi және Қазақстан Республикасының өнiмдi бөлу жөнiндегi үлесiн төлеу есебiне шикi мұнай мен газ конденсатын заттай нысанда берген нақты көлемiнiң және Қазақстан Республикасының Үкiметi белгiлеген тәртiппен айқындалатын беру бағасының көбейтiндiсi ретiнде айқындалады.  
      2. Жер қойнауын пайдаланушы салық кезеңiнде жер қойнауын пайдалануға арналған әрбiр жеке келiсiмшарт шеңберiнде өндiрген тауарлы шикi мұнайдың, газ конденсатының және табиғи газдың құнын өндiрiлген тауарлы шикi мұнай, газ конденсаты және табиғи газ көлемi мен осы баптың 3-тармағында белгiленген тәртiппен салық кезеңiнде есептелген өнiмнiң бiрлiгi үшiн әлемдiк бағаның көбейтiндiсi ретiнде айқындайды.  
      3. Шикi мұнайдың және газ конденсатының әлемдiк бағасы салық кезеңiндегi бағалардың күн сайынғы бағамдауының орташа арифметикалық мәнiнiң және тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамының көбейтiндiсi ретiнде төменде келтiрiлген формула бойынша айқындалады.  
      Осы тармақтың мақсаты үшiн бағаны бағамдау "The Mcgraw-Hill Companies Inc" компаниясының "Platts Crude Oil Marketwire" дереккөзiнде жарияланған ақпараттар негiзiнде салық кезеңiнде "Юралс Средиземноморье" (Urals Med) немесе "Датированный Брент" (Brent Dtd) шикi мұнайының стандартты сортының әрбiрiн жеке алғанда шетел валютасындағы шикi мұнай бағасын бағамдауды бiлдiредi.  
      Осы дереккөзде шикi мұнайдың көрсетiлген стандартты сорттарына бағалар туралы ақпарат болмаған жағдайда, шикi мұнайдың көрсетiлген стандартты сорттарына бағалар:  
      "Argus Media Ltd" компаниясының "Argus Crude" дереккөзiнiң деректерi бойынша;  
      жоғарыда көрсетiлген дереккөздерде шикi мұнайдың көрсетiлген стандартты сорттарына бағалар туралы ақпарат болмаған жағдайда - Қазақстан Республикасының трансферттiк баға белгiлеу туралы заңнамасында айқындалатын басқа да дереккөздердiң деректерi бойынша пайдаланылады.  
      Бұл ретте, шикi мұнай мен газ конденсатының әлемдiк бағасын айқындау үшiн өлшем бiрлiктерiн өндiрiлген шикi мұнайдың өлшемнiң стандартты жағдайларына және мұнайдың паспортта көрсетiлген сапасына келтiрiлген нақты тығыздығы мен температурасын есепке ала отырып, баррельден метрикалық тоннаға ауыстыру техникалық реттеу саласындағы уәкiлеттi мемлекеттiк орган бекiткен мемлекеттiк стандартқа сәйкес жүргiзiледi.  
      Шикi мұнай мен газ конденсатының әлемдiк бағасы мынадай формула бойынша айқындалады:

*Р1+Р2+...+Рn*  
          *S* = ------------- х *Е*, мұнда:  
                    *n*

      S - салық кезеңiндегi шикi мұнай мен газ конденсатының әлемдiк бағасы;  
      Р1 Р2..., Рn - салық кезеңi iшiнде бағаларының бағамдалуы жарияланған күндерi бағалардың күн сайынғы орташа арифметикалық бағамдалуы;  
      Е - тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамы;  
      n - салық кезеңiндегi бағалардың бағамдалуы жарияланған күндердiң саны.  
      Бағалардың күн сайынғы орташа арифметикалық бағамдалуы мына формула бойынша айқындалады:

*Cn1 +Cn2*  
       Рn =--------- ,мұнда:  
               2

*Рn* - бағалардың күн сайынғы орташа арифметикалық бағамдалуы;  
      *Сn1* - "Юралс Средиземноморье" (Urals Med) немесе "Датированный Брент" (Brent Dtd) шикi мұнайы стандартты сорты бағасының күнделiктi бағамдалуының төменгi мәнi (min);  
*Сn2 -* "Юралс Средиземноморье" (Urals Med) немесе "Датированный Брент" (Brent Dtd) шикi мұнайы стандартты сорты бағасының күнделiктi бағамдалуының жоғарғы мәнi (max).  
      Жер қойнауын пайдаланушы "Юралс Средиземноморье" (Urals Med) немесе "Датированный Брент" (Brent Dtd) шикi мұнайының белгiлi бiр стандартты сортына шикi мұнайды және газ конденсатын жатқызуды шикi мұнайды беруге арналған шарттар негiзiнде жүргiзедi. Беруге арналған шартта шикi мұнайдың стандартты сорты көрсетiлмесе немесе жоғарыда көрсетiлген стандартты сорттарға қатысы жоқ шикi мұнайдың сорты көрсетiлген жағдайда, жер қойнауын пайдаланушы осындай шарт бойынша берiлген шикi мұнай көлемiн әлемдiк орташа бағасы салық кезеңi iшiнде ең жоғары болып табылатын мұнайдың сондай сортына жатқызуға мiндеттi.  
      4. Табиғи газға әлемдiк баға халықаралық өлшем бiрлiктерi бекiтiлген коэффициентке сәйкес текше метрге ауыстыруды есепке ала отырып, салық кезеңi iшiнде бағаларды шетел валютасындағы күнделiктi бағамдаудың орташа арифметикалық мәнiнiң және тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамының көбейтiндiсi ретiнде төменде көрсетiлген формула бойынша айқындалады.  
      Осы тармақтың мақсаттары үшiн бағаны бағамдау "The Mcgraw-Hill Companies Inc" компаниясының "Platts European Gas Daily" дереккөзiнде жарияланған ақпарат негiзiнде "Zeebrugge Day-Ahead" табиғи газы бағасының салық кезеңi iшiнде шетел валютасындағы бағамдалуын бiлдiредi.  
      Осы дереккөзде "Zeebrugge Day-Ahead" табиғи газына баға туралы ақпарат болмаған кезде "Zeebrugge Day-Ahead" табиғи газына баға:  
      1) "Argus Media Ltd" компаниясының "Argus European Natural Gas" дереккөзiнiң деректерi бойынша;  
      2) жоғарыда көрсетiлген дереккөздерде "Zeebrugge Day-Ahead" табиғи газына баға туралы ақпарат болмаған кезде Қазақстан Республикасының трансферттiк баға белгiлеу туралы заңнамасында айқындалған басқа да дереккөздердiң деректерi бойынша пайдаланылады.  
      Табиғи газдың әлемдiк бағасы мына формула бойынша анықталады:

*Р1+Р2+...+Рn*  
          *S* = ------------- х *Е*, мұнда:  
                    *n*

      S - табиғи газдың салық кезеңiндегi әлемдiк бағасы;  
      Р1 Р2,..., Рn - салық кезеңi iшiнде бағалардың бағамдалуы жарияланған күндерi бағалардың күн сайынғы орташа арифметикалық бағамдалуы;  
      Е - тиiстi салық кезеңi iшiндегi тиiстi шетел валютасына теңгенiң орташа арифметикалық нарықтық айырбас бағамы;  
      n - салық кезеңiнде бағалардың бағамдалуы жарияланған күндердiң саны.  
      Бағалардың күн сайынғы орташа арифметикалық бағамдалуы мына формула бойынша айқындалады:

*Cn1 +Cn2*  
         *Рn* = --------- ,мұнда:  
               2

      Рn - бағалардың күн сайынғы орташа арифметикалық бағамдалуы;  
Сn1 - "Zeebrugge Day-Ahead" табиғи газы бағасының күн сайынғы бағамдалуының төменгi мәнi (min);  
Сn2 - "Zeebrugge Day-Ahead" табиғи газы бағасының күнделiктi бағамдалуының жоғарғы мәнi (max).  
      5. Пайдалы қазбаларды өндiру салығын есептеу мақсатында жер қойнауын пайдаланушы Қазақстан Республикасының iшкi нарығында өткiзген және (немесе) өзiнiң өндiрiстiк мұқтаждарына пайдаланған табиғи газдың құны мынадай тәртiппен:  
      1) жер қойнауын пайдаланушы өндiрген табиғи газды Қазақстан Республикасының iшкi нарығында өткiзген кезде - осы Кодекстiң 341-бабының 2-тармағында белгiленген тәртiппен айқындалатын салық кезеңiнде қалыптасқан өткiзудiң орташа өлшемдi бағасының негiзiнде;  
      2) өндiрiлген табиғи газды өзiнiң өндiрiстiк мұқтаждарына пайдаланған кезде - жер қойнауын пайдаланушы өзiнiң өндiрiстiк мұқтаждарына пайдаланған табиғи газдың нақты көлемi мен халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын, өнiм бiрлiгiн өндiрудiң 20 процентке ұлғайтылған өндiрiстiк өзiндiк құнының көбейтiндiсi ретiнде айқындалады. Егер табиғи газ шикi мұнаймен iлестiрiле өндiрiлсе, табиғи газды өндiрудiң өндiрiстiк өзiндiк құны шикi мұнайды өндiрудiң өндiрiстiк өзiндiк құны негiзiнде:  
      табиғи газдың бiр мың текше метрi 0,857 тонна шикi мұнайға сәйкес келетiн қатынасында айқындалады.  
      6. Шикi мұнайдың, газ конденсаты мен табиғи газдың стандартты сорттарының әлемдiк бағасын уәкiлеттi орган осы Кодексте белгiленген тәртiппен әрбiр салық кезеңi бойынша айқындайды және ол есептi салық кезеңiнен кейiнгi айдың 10-ынан кешiктiрiлмей бұқаралық ақпарат құралдарында жариялануға жатады.  
*Ескерту. 334-бап жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**335-бап. Салықты есептеу тәртiбi**

      1. Бюджетке төленуге жататын пайдалы қазбаларды өндiру салығының сомасы салық салу объектiлерiнiң, салық базасы мен ставкаларының негiзiнде айқындалады.   
      2. Пайдалы қазбаларды өндiру салығын есептеу үшiн жер қойнауын пайдаланушы осы Кодекстiң 336-бабында келтiрiлген шкалаға сәйкес жер қойнауын пайдалануға арналған әрбiр жекелеген келiсiмшарт бойынша ағымдағы салық жылына арналған өндiрудiң жоспарланған көлемiне сәйкес келетiн ставканы қолданады.   
      Бюджетке төленетiн пайдалы қазбаларды өндiру салығын есептеудiң дұрыстығын және толық төленуiн қамтамасыз ету мақсатында жер қойнауын пайдаланушы орналасқан жерi бойынша салық органына жер қойнауын пайдалануға арналған әрбiр жеке келiсiмшарт бойынша шикi мұнайды, газ конденсатын және табиғи газды өндiрудiң алдағы жылға жоспарланған көлемi туралы анықтаманы ағымдағы күнтiзбелiк жылдың 20 қаңтарына дейiн табыс етуге мiндеттi.   
      Бұл ретте, шикi мұнайды, газ конденсатын және табиғи газды өндiрудiң ағымдағы жылға жоспарланатын көлемi құзыреттi органдармен келiсiлуге тиiс.   
      3. Егер есептi күнтiзбелiк жылдың қорытындылары бойынша өндiрiлген шикi мұнайдың, газ конденсаты мен табиғи газдың нақты көлемi жоспарланған көлемге сәйкес келмесе және пайдалы қазбаларды өндiру салығы ставкаларының өзгеруiне әкеп соқса, жер қойнауын пайдаланушы есептi жылға есептелген пайдалы қазбаларды өндiру салығының сомасына түзету жасауға мiндеттi.   
      Пайдалы қазбаларды өндiру салығының сомасына түзету есептi салық жылының соңғы салық кезеңiндегi декларацияда осы Кодекстiң 336-бабына сәйкес айқындалған өндiрiлген шикi мұнайдың, газ конденсаты мен табиғи газдың нақты көлемiне сәйкес келетiн пайдалы қазбаларды өндiру салығының ставкасын есептi салық жылының 1-3 тоқсанындағы пайдалы қазбаларды өндiру салығы бойынша декларацияларда есептелген салық базасына қолдану жолымен жүргiзiледi.   
      Жүргiзiлген түзетулердi ескеретiн пайдалы қазбаларды өндiру салығының сомасы есептi жылдың соңғы салық кезеңiнде пайдалы қазбаларды өндiру салығы бойынша салық мiндеттемелерi болып табылады.  
*Ескерту. 335-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**336-бап. Пайдалы қазбаларды өндiру салығының ставкалары**

      Шикi мұнайға пайдалы қазбаларды өндiру салығының ставкалары, газ конденсатын қоса алғанда, тiркелген түрде мынадай шкала бойынша белгiленедi:

|  |  |  |
| --- | --- | --- |
| Рет № | Жылдық өндiру көлемi | Ставкалар, %-бен |
| 1 | 2 | 3 |
| 1. | 250 000 тоннаға дейiн қоса алғанда | 5 |
| 2. | 500 000 тоннаға дейiн қоса алғанда | 7 |
| 3. | 1 000 000 тоннаға дейiн қоса алғанда | 8 |
| 4. | 2 000 000 тоннаға дейiн қоса алғанда | 9 |
| 5. | 3 000 000 тоннаға дейiн қоса алғанда | 10 |
| 6. | 4 000 000 тоннаға дейiн қоса алғанда | 11 |
| 7. | 5 000 000 тоннаға дейiн қоса алғанда | 12 |
| 8. | 7 000 000 тоннаға дейiн қоса алғанда | 13 |
| 9. | 10 000 000 тоннаға дейiн қоса алғанда | 15 |
| 10. | 10 000 000 тоннадан жоғары | 18 |

      Шикi мұнайды және газ конденсатын Қазақстан Республикасының iшкi нарығында, оның iшiнде заттай нысанда пайдалы қазбаларды өндiру салығының, экспортқа рента салығының, роялти және Қазақстан Республикасының өнiмдi бөлу жөнiндегi үлесi есебiне мемлекет атынан алушыға өткiзген және (немесе) берген жағдайда немесе "Салық және бюджетке төленетiн басқа да мiндеттi төлемдер туралы" Қазақстан Республикасы Кодексiнiң (Салық кодексiнiң) 332-бабының 2-тармағының 1), 2), 3) және 4) тармақшаларында көзделген тәртiппен өзiнiң өндiрiстiк мұқтаждықтарына пайдаланған жағдайда, белгiленген ставкаларға 0,5 төмендету коэффициентi қолданылады;  
      Табиғи газға пайдалы қазбаларды өндiру салығының ставкасы 10 проценттi құрайды.   
      Iшкi нарықта табиғи газды өткiзген кезде пайдалы қазбаларды өндiру салығы жылдық өндiру көлемiне қарай мынадай ставкалар бойынша төленедi:

|  |  |  |
| --- | --- | --- |
| Рет  N | Жылдық өндiру көлемi | Ставкалар,  %-пен |
| 1 | 2 | 3 |
| 1. | 1,0 млрд. текше. м. дейiн қоса алғанда | 0,5 |
| 2. | 2,0 млрд. текше. м дейiн қоса алғанда | 1,0 |
| 3. | 2,0 млрд. текше м.-ден жоғары | 1,5 |

*Ескерту. 336-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi) Заңдарымен.*

**§ 2. Кең таралған пайдалы қазбаларды қоспағанда, минералды**   
**шикiзатқа пайдалы қазбаларды өндiру салығы**

**337-бап. Салық салу объектiсi**

      Минералды шикiзаттың құрамындағы пайдалы қазбалар қорларының нақты көлемi (айналыстан шыққан қорлардың салық салынатын көлемi) салық салу объектiсi болып табылады.   
      Осы бөлiмнiң мақсатына орай салық кезеңi iшiнде нормаланған ысырапты шегере отырып, жер қойнауын пайдалануға арналған келiсiмшарт талаптарында табу, пайдалану (өткiзу) көзделген минералды шикiзаттың құрамындағы пайдалы қазбалардың айналыстан шыққан қорларының көлемi айналыстан шыққан қорлардың салық салу объектiсi болып табылады.   
      Әрбiр алу бiрлiгi бойынша нормаланған ысыраптың көлемi осы мақсаттар үшiн Қазақстан Республикасының уәкiлеттi мемлекеттiк органы бекiткен кен орындарын әзiрлеудiң техникалық жобасының негiзiнде белгiленедi.

**338-бап. Салық базасы**

      1. Салық кезеңiнде минералды шикiзаттың құрамындағы пайдалы қазбалардың айналыстан шыққан қорларының салық салынатын көлемiнiң құны пайдалы қазбаларды өндiру салығын есептеу үшiн салық базасы болып табылады.  
      2. Пайдалы қазбаларды өндiру салығын есептеу мақсатында минералды шикiзат:  
      1) құрамында осы баптың 4-тармағында көрсетiлген пайдалы қазбалар ғана бар минералды шикiзат;  
      2) құрамында осы баптың 4-тармағында көрсетiлген пайдалы қазбалармен бiрге алынуы, пайдаланылуы (өткiзiлуi) жер қойнауын пайдалануға арналған келiсiмшарттың талаптарында көзделген пайдалы қазбалардың басқа да түрлерi бар минералды шикiзат;  
      3) құрамында осы баптың 4-тармағында көрсетiлген пайдалы қазбаларды қоспағанда, басқа да пайдалы қазбалар бар минералды шикiзат;  
      4) кен орнында есептен шығарылған қорлар (ысырапты қайтару) құрамынан өндiрiлген минералды шикiзат;  
      5) кен орны бойынша баланстан тыс қорлардың құрамынан өндiрiлетiн минералды шикiзат болып бөлiнедi.  
      3. Пайдалы қазбаларды өндiру салығын есептеу мақсатында салық кезеңiнде минералды шикiзаттың құрамындағы пайдалы қазбалардың айналыстан шыққан қорларының салық салынатын көлемiнiң құны:  
      1) осы баптың 2-тармағының 1) тармақшасында көрсетiлген минералды шикiзаттың айналыстан шыққан қорларының салық салынатын көлемiнiң құрамындағы пайдалы қазбалардың құны салық кезеңiнде осындай пайдалы қазбалардың орташа биржалық бағасы негiзiнде айқындалады.  
      Егер осы бапта өзгеше белгiленбесе, орташа биржалық баға салық кезеңi iшiнде бағалардың күн сайынғы орташаландырылған бағамдалуының орташа арифметикалық мәнiнiң және тиiстi салық кезеңiндегi тиiстi шетел валютасына теңгенiң нарықтық айырбас бағамы ретiнде төменде келтiрiлген формула бойынша айқындалады.  
      Осы баптың мақсаттары үшiн бағаны бағамдау пайдалы қазбаның шетел валютасындағы Лондон металдар биржасында немесе Лондон қымбат бағалы металдар биржасында тiркелген және "Metal Bulletin Journals Limited" баспасының "Metal Bulletin" журналында, "Metal-pages Limited" баспасының "Metal-pages" журналында жарияланған баға бағамдалуын бiлдiредi.  
      Егер осы бапта өзгеше белгiленбесе, орташа биржалық баға мынадай формула бойынша айқындалады:

*Р1+Р2+...+Рn*  
*S* = ------------- х *Е*, мұнда:  
*n*

      S -пайдалы қазбаға салық кезеңiндегi орташа биржалық баға;  
      Р1 Р2..., Рn - салық кезеңi iшiнде Лондон металдар биржасында бағалардың бағамдалуы жарияланған күндерi бағалардың күн сайынғы орташаландырылған бағамдалуы;  
      Е - тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамы;  
      n — салық кезеңiнде бағалардың бағамдалуы жарияланған күндердiң саны.  
      Пайдалы қазбаға бағалардың күн сайынғы орташаландырылған бағамдалуы мынадай формула бойынша айқындалады:

*Cn1 +Cn2*  
         *Рn* = --------- ,мұнда:  
                  2

      Рn - бағалардың күн сайынғы орташаландырылған бағамдалуы;  
      Сn1 - пайдалы қазбаға Cash бағасының күн сайынғы бағамдалуы;  
      Сn2 *—* пайдалы қазбаға Cash Settlement бағасының күн сайынғы бағамдалуы.  
      Алтынға, платинаға, палладийге орташа биржалық баға салық кезеңiнде бағалардың күн сайынғы орташаландырылған бағамдалуының орташа арифметикалық мәнiнiң және тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамының көбейтiндiсi ретiнде мынадай формула бойынша айқындалады:

*Р1+Р2+...+Рn*  
*S* = ------------- х *Е*, мұнда:  
*n*

      S - алтынға, платинаға, палладийге салық кезеңiндегi орташа биржалық баға;  
      Р1 Р2..., Рn \_ салық кезеңi iшiнде Лондон қымбат бағалы металдар биржасында бағалардың бағамдалуы жарияланған күндерi алтынға, платинаға, палладийге бағалардың күн сайынғы орташаландырылған бағамдалуы;  
      Е — тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамы;  
      n — салық кезеңiнде бағалардың бағамдалуы жарияланған күндердiң саны.  
      Алтынға, платината, палладийге бағалардың күн сайынғы орташаландырылған бағамдалуы мынадай формула бойынша айқындалады:

*Cn1 +Cn2*  
         *Рn* = --------- ,мұнда:  
                  2

      Рn - бағалардың күн сайынғы орташаландырылған бағамдалуы;  
Сn1 — алтынға, платинаға, палладийге a.m. (таңертеңгi фиксинг) бағалардың күн сайынғы бағамдалуы;  
Сn2 - алтынға, платинаға, палладийге p.m. (кешкi фиксинг) бағалардың күн сайынғы бағамдалуы.  
      Күмiске орташа биржалық баға салық кезеңiнде күмiске бағалардың күн сайынғы бағамдалуының орташа арифметикалық мәнiнiң және тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамының көбейтiндiсi ретiнде мынадай формула бойынша айқындалады:

*Р1+Р2+...+Рn*  
*S* = ------------- х *Е*, мұнда:  
*n*

      S -күмiске салық кезеңiндегi орташа биржалық баға;  
      Р1 Р2...,Рn - салық кезеңi iшiнде Лондон қымбат бағалы металдар биржасында бағалардың бағамдалуы жарияланған күндерi күмiске бағалардың күн сайынғы бағамдалуы;  
      E — тиiстi салық кезеңiндегi тиiстi шетел валютасына теңгенiң орташа арифметикалық нарықтық айырбас бағамы;  
      n - салық кезеңiнде бағалардың бағамдалуы жарияланған күндердiң саны.  
      Пайдалы қазбаға орташа биржалық баға осы баптың 4-тармағында көрсетiлген минералды шикiзаттың айналыстан шыққан қорларының салық салынатын көлемiнiң құрамындағы әрбiр пайдалы қазба түрiнiң барлық көлемiне, оның iшiнде кейiннен өңдеуге және (немесе) өзiнiң өндiрiстiк мұқтаждарына пайдалану үшiн басқа заңды тұлғаларға және (немесе) бiр заңды тұлға шеңберiндегi құрылымдық бөлiмшеге берiлген көлемге қолданылады.  
      Салық жылының iшiнде пайдалы қазбаларды өндiру салығын төлеу мақсатында жер қойнауын пайдаланушы әрбiр пайдалы қазба түрiнiң нақты көлемiн Қазақстан Республикасының осы мақсаттар үшiн уәкiлеттiк берiлген мемлекеттiк органы белгiлеген тәртiппен бекiтiлген кен орындарын игерудiң техникалық жобасындағы өндiрудiң күнтiзбелiк кестесi негiзiнде әзiрленген жергiлiктi жобада көрсетiлген минералды шикiзаттың айналыстан шыққан қорларының салық салынатын көлемiндегi пайдалы қазбалардың құрамы бойынша айқындайды.  
      Бұл ретте, жер қойнауын пайдаланушы пайдалы қазбалар қорларының жылдық есептiк баланстарының деректерi бойынша пайдалы қазбалардың айналыстан шыққан қорларының нақты салық салынатын көлемдерiн нақтылауды ескере отырып, пайдалы қазбалардың нақты көлемдерiне түзету жүргiзуге және есептi жылдан кейiнгi жылдың 31 наурызынан кешiктiрмей тұрғылықты орны бойынша салық органына пайдалы қазбаларды өндiру салығы бойынша қосымша декларация табыс етуге мiндеттi.  
      Жүргiзiлген түзету ескерiлетiн пайдалы қазбаларды өндiру салығының сомасы ағымдағы салық кезеңiнiң осы салығы бойынша салық мiндеттемесi болып табылады.  
      Пайдалы қазбаларды өндiру салығы бойынша түпкiлiктi есеп-қисап есептi жылдан кейiнгi жылдың 15 сәуiрiне дейiн жүргiзiлуге тиiс;  
      2) осы баптың 2-тармағының 2) тармақшасында көрсетiлген пайдалы қазбалардың құны:  
      осы баптың 4-тармағында көрсетiлген минералды шикiзаттың айналыстан шыққан қорларының салық салынатын көлемiнiң құрамындағы пайдалы қазбалардың құны - осы баптың 3-тармағының 1) тармақшасында белгiленген тәртiппен;  
      минералды шикiзаттың айналыстан шыққан қорларының салық салынатын көлемiнiң құрамындағы пайдалы қазбалардың басқа да түрлерiнiң құны - оларды өткiзудiң орташа өлшемдi бағасы негiзiнде, ал кейiннен қайта өңдеуге және (немесе) өзiнiң өндiрiстiк мұқтаждарына пайдалану үшiн басқа заңды тұлғаларға және (немесе) бiр заңды тұлға шеңберiнде құрылымдық бөлiмшеге берген жағдайда - халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын, пайдалы қазбалардың осындай түрлерiне жатқызылатын, 20 процентке ұлғайтылған өндiру мен бастапқы өңдеудiң (байытудың) нақты өндiрiстiк өзiндiк құны негiзiнде;  
      3) осы баптың 2-тармағының 3) тармақшасында көрсетiлген минералды шикiзаттың құны - бастапқы өңдеуден (байытудан) өткен минералды шикiзатты өткiзудiң орташа өлшемдi бағасы негiзiнде айқындалады.  
      4. Осы баптың 2-тармағы 1) тармақшасының ережелерi есептi салық кезеңiнде Лондон металдар биржасында немесе Лондон қымбат бағалы металдар биржасында тiркелген бағалардың ресми бағамдалуы бар пайдалы қазба түрлерiне қатысты қолданылады.  
      5. Осы баптың 2-тармағының 1) тармақшасында көрсетiлген минералды шикiзатты және осы баптың 2-тармағының 2) тармақшасында көрсетiлген пайдалы қазбаны қоспағанда, осы баптың 4-тармағында көрсетiлген пайдалы қазбалардан басқа, бастапқы өңдеуден (байытудан) өткен минералды шикiзатты өткiзбеген жағдайда, олардың құны мұндай өткiзу орын алған соңғы салық кезеңiндегi өткiзудiң орташа өлшемдi бағасының негiзiнде айқындалады.  
      6. Келiсiмшарт қолданылған кездiң басынан бастап бастапқы өңдеуден (байытудан) өткен минералды шикiзатты және (немесе) пайдалы қазбаларды өткiзу мүлдем болмаған жағдайда:  
      1) осы баптың 4-тармағында көрсетiлген минералды шикiзаттың айналыстан шыққан қорларының салық салынатын көлемiнiң құрамындағы пайдалы қазбалардың құны - осы баптың 3-тармағының 1) тармақшасында белгiленген тәртiппен;  
      2) осы баптың 2-тармағының 2) тармақшасында көрсетiлген минералды шикiзаттың айналыстан шыққан қорларының салық салынатын көлемiнiң құрамындағы пайдалы қазбалардың басқа да түрлерiнiң құны - халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын пайдалы қазбалардың осындай түрлерiне жатқызылатын, 20 процентке ұлғайтылған өндiру мен бастапқы өңдеудiң (байытудың) нақты өндiрiстiк өзiндiк құны негiзiнде;  
      3) осы баптың 2-тармағының 3) тармақшасында көрсетiлген минералды шикiзаттың құны - халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын пайдалы қазбалардың осындай түрлерiне жатқызылатын, 20 процентке ұлғайтылған өндiру мен бастапқы өңдеудiң (байытудың) нақты өндiрiстiк өзiндiк құны негiзiнде айқындалады.  
      Осы баптың 4-тармағында көрсетiлген пайдалы қазбалардан басқа, бастапқы өңдеуден (байытудан) өткен минералды шикiзатты және осы баптың 2-тармағының 2) тармақшасында көрсетiлген минералды шикiзаттың айналыстан шыққан қорларының салық салынатын көлемiнiң құрамындағы пайдалы қазбаларды кейiннен өткiзген жағдайда, жер қойнауын пайдаланушы алғашқы өткiзу орын алған салық кезеңiндегi өткiзудiң орташа өлшемдi нақты бағасын ескере отырып, пайдалы қазбаларды өндiру салығының есептелген сомаларына түзету енгiзуге мiндеттi.  
      Пайдалы қазбаларды өндiру салығының есептелген сомаларын түзетудi жер қойнауын пайдаланушы алғашқы өткiзу болған салық кезеңiнiң алдындағы он екi айлық кезеңiне жүргiзедi. Бұл ретте түзету сомасы ағымдағы салық кезеңiнiң салық мiндеттемесi болып табылады.  
      7. Осы баптың мақсатында салық кезеңi үшiн өткiзудiң орташа өлшемдi бағасы осы Кодекстiң 341-бабының 2-тармағында белгiленген тәртiппен айқындалады.  
*Ескерту. 338-бап жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**339-бап. Пайдалы қазбаларды өндiру салығының ставкалары**

      Бастапқы қайта өңдеуден (байытудан) өткен, минералды шикiзатқа пайдалы қазбаларды және көмiрдi өндiру салығының ставкалары мынадай мөлшерде белгiленедi:

|  |  |  |  |
| --- | --- | --- | --- |
| Рет № |  | Пайдалы қазбалардың атауы | Ставкалар, %-бен |
| 1 | 2 | 3 | 4 |
| 1. | Қара, түстi және радиоактивтi металдар кенi | Хром кенi (концентраты) | 16,2 |
| Марганец, темiр-марганец кенi (концентраты) | 2,5 |
| Темiр кенi (концентраты, окатыштар) | 2,8 |
| Уран (өнiмдi ерiтiндi, шахталық әдiс) | 22,0 |
| 2. | Металдар | Мыс | 5,7 |
| Мырыш | 7,0 |
| Қорғасын | 8,0 |
| Алтын, күмiс, платина, палладий | 5,0 |
| Алюминий | 0,25 |
| Қалайы, никель | 6,0 |
| 3. | Құрамында металдар бар минералды шикiзат | Ванадий | 4,0 |
| Хром, титан, магний, кобальт, вольфрам, висмут, сүрме, сынап, мышьяк және басқалар | 6,0 |
| 4. | Құрамында сирек кездесетiн металдар бар минералды шикiзат | Ниобий, лантан, церий, цирконий | 7,7 |
| Галлий | 1,0 |
| 5. | Құрамында шашыраңқы металдар бар минералды шикiзат | Селен, теллур, молибден | 7,0 |
| Скандий, германий, рубидий, цезий, кадмий, индий, таллий, гафний, рений, осмий | 6,0 |
| 6. | Құрамында радиоактивтi металдар бар минералды шикiзат | Радий, торий | 5,0 |
| 7. | Құрамында металл еместер бар минералды шикiзат | Тас көмiр, қоңыр көмiр, жанғыш тақтатастар | 0 |
| Фосфориттер | 4,0 |
| Бор ангидритi | 3,5 |
| Барит | 4,5 |
| Тальк | 2,0 |
| Флюориттер | 3,0 |
| Воластонит | 3,5 |
| Шунгит | 2,0 |
| Графит және басқалар | 3,5 |
|  | Жарқырауық тас шикiзаты: | |  |
| 8. | Құрамында қымбат бағалы тастар бар минералды шикiзат | Алмас, лағыл, жақұт, зүбәржат, анар, александрит, қызыл (асыл) шпинель, эвклаз, топаз, аквамарин және басқалар | 12,0 |
| 9. | Құрамында жасанды тастар бар минералды шикiзат | Нефрит, лазурит, радонит, чароит, малахит, авантюрин, агат, яшма, қызғылт кварц, диоптаз, халцедон және басқалар | 3,5 |
| 10. | Құрамында техникалық тастар бар минералды шикiзат | Алмас, корунд, агат, яшма, серпентинит, циркон, асбест, слюда және басқалар | 2,0 |

      Пайдалы қазбалар мен кен орны бойынша баланстан тыс қорлардың құрамынан өндiрiлген минералды шикiзаттың барлық түрiне пайдалы қазбаларды өндiру салығының ставкалары нөл проценттiк ставка бойынша төленедi.   
      Сирек және жерде сирек кездесетiн металдар (литий, берилий, тантал, иттрий, стронций, празеодим, неодим, прометий, самарий, европий, гадолиний, тербий, диспрозий, гольмий, эрбий, тулий, иттербий, лютенций) бойынша пайдалы қазбаларға өндiру салығы ставкаларының мөлшерiн Қазақстан Республикасының Үкiметi белгiлейдi.  
      *Ескерту. 339-бапқа өзгерту енгiзiлдi - ҚР 2010.11.26* № 356-IV *(2011.01.01 бастап қолданысқа енгiзiледi) Заңымен.*

**§ 3. Кең таралған пайдалы қазбаларға, жерасты сулары мен**   
**емдiк балшықтарға пайдалы қазбаларды өндiру салығы**

**340-бап. Салық салу объектiсi**

      Жер қойнауын пайдаланушының салық кезеңiнде өндiрген кең таралған пайдалы қазбалардың, жерасты сулары мен емдiк балшықтың нақты көлемi салық салу объектiсi болып табылады.   
      Пайдалы қазбаларды өндiру салығы мынадай жағдайларда:   
      1) жер қабатының қысымын қалпында ұстау және техногендiк суларды сору үшiн жерасты суларын жер қойнауына керi айдағанда;   
      2) меншiк құқығында, жер пайдалану құқығында және жерге арналған өзге де құқықтарда өзiне тиесiлi жер учаскесiнде жерасты суларын өндiрудi жүзеге асыратын жеке тұлға өндiрiлген жерасты суларын кәсiпкерлiк қызметтi жүзеге асыру кезiнде пайдаланбаған жағдайда;   
      3) өзiнiң шаруашылық мұқтаждары үшiн мемлекеттiк мекемелер өндiретiн жерасты сулары бойынша төленбейдi.

**341-бап. Салық базасы**

      1. Жер қойнауын пайдаланушылар салық кезеңiнде өндiрген кең таралған пайдалы қазбалар, жерасты сулары мен емдiк балшық көлемiнiң құны пайдалы қазбаларды өндiру салығын есептеу үшiн салық базасы болып табылады.   
      2. Пайдалы қазбаларды өндiру салығын есептеу мақсатында жер қойнауын пайдаланушы салық кезеңiнде өндiрген кең таралған пайдалы қазбалардың, жерасты сулары мен емдiк балшықтың құны салық кезеңiнде айқындалатын оларды өткiзудiң орташа өлшемдi бағасы негiзiнде айқындалады.   
      Өткiзудiң орташа өлшемдi бағасы мынадай формула бойынша айқындалады:   
      Б ор. = (V1 ө.т. х Б1ө. + V2 ө.т. х Б2 ө. … + Vn ө.т. х Бn ө.) / V жалпы өткiзу, мұнда:   
      V1 ө.т., V2ө.т., …. Vn ө.т. – салық кезеңiнде өткiзiлген кең таралған пайдалы қазбаларды, жерасты сулары мен емдiк балшықтың әрбiр топтамасының көлемдерi,   
      Б1 ө., Б2 ө. … + Бn ө. – салық кезеңiнде әрбiр топтама бойынша кең таралған пайдалы қазбаларды, жерасты сулары мен емдiк балшықты өткiзудiң нақты бағалары,   
      n – салық кезеңiнде өткiзiлген кең таралған пайдалы қазбалар, жерасты сулары мен емдiк балшық топтамасының саны,   
      V жалпы өткiзу - салық кезеңiнде кең таралған пайдалы қазбаларды, жерасты сулары мен емдiк балшықты өткiзудiң жалпы көлемi.   
      Жер қойнауын пайдаланушы өткiзудiң орташа өлшемдi бағасын салық кезеңiнде өндiрiлген кең таралған пайдалы қазбалардың, жерасты сулары мен емдiк балшықтың барлық көлемiне, оның iшiнде, кейiннен қайта өңдеу үшiн бiр заңды тұлға шеңберiндегi құрылымдық бөлiмшеге өндiрудiң өндiрiстiк өзiндiк құны бойынша берiлген және (немесе) тауарлы өнiм өндiру үшiн бастапқы шикiзат ретiнде пайдалануды қоса алғанда, жер қойнауын пайдаланушының өзiнiң өндiрiстiк мұқтаждарына пайдаланған көлемдерiне қолданылады.   
      3. Есептi салық кезеңiнде кең таралған пайдалы қазбалар, жерасты сулары мен емдiк балшық өткiзiлмеген жағдайда, олардың құны өткiзу орын алған соңғы салық кезеңiндегi өткiзудiң орташа өлшемдi бағасы негiзiнде айқындалады.   
      4. Жер қойнауын пайдалануға арналған келiсiмшарт қолданылған кездiң басынан бастап кең таралған пайдалы қазбаларды, жерасты сулары мен емдiк балшықты сату мүлдем болмаған жағдайда, олардың құны халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалатын, 20 процентке ұлғайтылған өндiру мен бастапқы қайта өңдеудiң (байытудың) нақты өндiрiстiк өзiндiк құны негiзiнде айқындалады.   
      Кең таралған пайдалы қазбаларды, жерасты сулары мен емдiк балшықты кейiннен өткiзген жағдайда, жер қойнауын пайдаланушы бiрiншi өткiзу орын алған салық кезеңiндегi өткiзудiң өлшемдi нақты орташа бағасын ескере отырып, есептелген пайдалы қазбаларды өндiру салығының сомасына түзету енгiзуге мiндеттi.   
      Жер қойнауын пайдаланушы пайдалы қазбаларды өндiру салығының есептелген сомасын түзетудi бiрiншi өткiзу болған салық кезеңiнiң алдындағы он екi айлық кезеңде жүргiзедi. Бұл ретте түзету сомасы ағымдағы салық кезеңiнiң салық мiндеттемелерi болып табылады.

**342-бап. Пайдалы қазбаларды өндiру салығының ставкалары**

      Кең таралған пайдалы қазбаларға, жерасты сулары мен емдiк балшыққа пайдалы қазбалар өндiру салығының ставкалары мынадай мөлшерде белгiленедi:

|  |  |  |
| --- | --- | --- |
| Рет  N | Пайдалы қазбалардың атауы | Ставкалар,  %-пен |
| 1 | 2 | 3 |
| 1. | Металлургияға арналған кенге жатпайтын шикiзат, қалыптық құм, құрамында глиноземi бар жыныстар (далалық шпат, пегматит), әктастар, доломиттер, әктасты-доломит жыныстары, тамақ өнеркәсiбi үшiн әктас | 2,5 |
| 2. | Кенге жатпайтын басқа шикiзат, отқа төзiмдi саз, каолин, вермикулит, ас тұзы | 4,7 |
| 3. | Жергiлiктi құрылыс материалдары, вулкандық кеуек жыныстар (туфтар, шлактар, пемзалар), құрамында суы бар вулкандық шыны мен шыны тектес жыныстар (перлит, обсидиан), ұсақ жұмыр тас пен қиыршық тас, қиыршық тас-құм қоспасы, гипс, гипстi тас, ангидрит, гажа, саз және сазды жыныстар (баяу балқитын және тез балқитын саз, суглинка, аргиллит, алевролит, сазды тақта тастар), бор, мергель (құмды әк), мергельдi-бор жыныстары, кремний жыныстары (трепел, опока, диатомит), кварцты-дала шпаты жыныстары, шой тас, шөгiндi, атқылаудан кейiнгi және метаморфалық жыныстар (гранит, базальт, диабаз, мәрмәр), қалыптықтан басқа құм (құрылыс, кварц, кварцты-дала шпаты), құм тас, табиғи пигменттер, ұлутас | 5,6 |
| 4. | Жерасты сулары, емдiк балшық | 10,6 |

      Су шаруашылығы жүйесi саласындағы табиғи монополиялар субъектiлерiнiң өндiрген жерасты суларының көлемi бойынша осы баптың бiрiншi бөлiгiнiң кестесiндегi 4-тармақта белгiленген пайдалы қазбалар өндiру салығының ставкасына 0,3 коэффициентi қолданылады.   
*Ескерту. 342-бапқа өзгерту енгiзiлдi - ҚР 2009.07.04* N 167-IV *(2009.01.01 бастап қолданысқа енгiзiледi) Заңымен.*

**§ 4. Салық кезеңi, салық декларациясы және төлеу мерзiмi**

**343-бап. Салық кезеңi**

      Пайдалы қазбаларды өндiру салығы бойынша салық кезеңi күнтiзбелiк тоқсан болып табылады.

**344-бап. Төлеу мерзiмдерi**

      Салық төлеушi салықтың есептелген сомасын орналасқан жерi бойынша бюджетке салық кезеңiнен кейiнгi айдың 25-нен кешiктiрмей төлеуге мiндеттi.  
*Ескерту. 344-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**345-бап. Салық декларациясы**

      Жер қойнауын пайдаланушы пайдалы қазбаларды өндiру салығы жөнiндегi декларацияны орналасқан жерi бойынша салық органына салық кезеңiнен кейiнгi айдың 15-нен кешiктiрмей бередi.

**346-бап. Пайдалы қазбаларды өндiру салығын, шикi мұнай,**   
                 **газ конденсаты бойынша экспортқа рента салығын,**   
                 **роялтидi және Қазақстан Республикасының заттай**   
                 **нысандағы өнiмдi бөлу жөнiндегi үлесiн төлеу**   
                 **тәртiбi**

      1. Осы Кодекстiң 302-бабының 2-тармағында және 330-бабының 3-тармағында, сондай-ақ осы Кодекстiң 308-1-баптың 1-тармағында көрсетiлген келiсiмшарттардың салық режимдерiнiң ережелерiнде белгiленген жағдайларда, салық төлеушi пайдалы қазбаларды өндiру салығын, шикi мұнай, газ конденсаты бойынша экспортқа рента салығын, роялтидi және Қазақстан Республикасының өнiмдi бөлу жөнiндегi үлесiн төлеу есебiне пайдалы қазбаларды заттай нысанда Қазақстан Республикасына беруге мiндеттi.   
      2. Осы Кодексте белгiленген пайдалы қазбаларды өндiру салығын және шикi мұнай, газ конденсаты бойынша экспортқа рента салығын, сондай-ақ роялтидi және осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген Қазақстан Республикасының өнiмдi бөлу жөнiндегi үлесiн төлеудiң ақшалай нысанын ауыстыру уақытша, толық және iшiнара жүргiзiлуi мүмкiн.   
      3. Заттай нысанда төленетiн осы Кодексте белгiленген пайдалы қазбаларды өндiру салығының және шикi мұнай, газ конденсаты бойынша экспортқа рента салығының мөлшерi, сондай-ақ роялти мен осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген Қазақстан Республикасының өнiмдi бөлу жөнiндегi үлесi осы Кодексте, сондай-ақ осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген тәртiппен және мөлшерде ақшалай түрде есептелген осы салықтар мен төлемдердiң сомасына баламалы болуға тиiс.   
      Салық төлеушi Қазақстан Республикасына беретiн пайдалы қазбалардың көлемi Қазақстан Республикасының Үкiметi белгiлеген тәртiппен айқындалады.   
      4. Салық төлеушiнiң осы Кодексте белгiленген пайдалы қазбаларды өндiру салығын және шикi мұнай, газ конденсаты бойынша экспортқа рента салығын, сондай-ақ роялтидi және осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген Қазақстан Республикасының өнiмдi бөлу жөнiндегi үлесiн заттай нысанда төленуiн көздейтiн қосымша келiсiмдi жасасу кезiнде:   
      1) салық төлеушi пайдалы қазбаларды өндiру салығы және шикi мұнай, газ конденсаты бойынша экспортқа рента салығы, роялти және Қазақстан Республикасының өнiмдi бөлу жөнiндегi үлесi түрiнде Қазақстан Республикасына заттай нысанда беретiн пайдалы қазбалар көлемдерiн мемлекеттiң атынан алушы;   
      2) салық төлеушi пайдалы қазбаларды өндiру салығы, шикi мұнай, газ конденсаты бойынша экспортқа рента салығы, роялти және Қазақстан Республикасының өнiмдi бөлу жөнiндегi үлесi түрiнде Қазақстан Республикасына заттай нысанда беретiн пайдалы қазбалар көлемдерiн жеткiзудiң пунктi және шарттары мiндеттi түрде көрсетiледi.   
      5. Салық төлеушiнiң осы Кодексте белгiленген пайдалы қазбаларды өндiру салығын және шикi мұнай, газ конденсаты бойынша экспортқа рента салығын, сондай-ақ роялтидi және осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген Қазақстан Республикасының өнiмдi бөлу жөнiндегi үлесiн төлеу есебiнде заттай нысанда беретiн пайдалы қазбаларды беру мерзiмi осы Кодексте және осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген ақшалай нысанда төленетiн осы салық пен төлемдердi төлеу мерзiмiне сәйкес келуге тиiс.   
      Бұл ретте, салық төлеушi мемлекеттiң атынан алушыға пайдалы қазбаларды, мемлекеттiң атынан алушы осындай берудiң неғұрлым кеш мерзiмiн белгiлеген жағдайларды қоспағанда, аталған салық пен төлемдердi төлеу мерзiмiнен кешiктiрмей бередi.   
      6. Мемлекеттiң атынан алушы пайдалы қазбаларды өндiру салығының, шикi мұнай, газ конденсаты бойынша экспортқа рента салығының, роялтидiң және Қазақстан Республикасының өнiмдi бөлу жөнiндегi үлесiнiң тиесiлi сомасын осы Кодексте және осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген осы төлемдердi төлеу мерзiмiнде ақшалай нысанда мемлекеттiк бюджетке аударады.   
      7. Мемлекеттiң атынан алушы салық төлеушiнiң пайдалы қазбалардың тиiстi көлемiн оған уақтылы әрi толық беруiне бақылауды дербес жүзеге асырады.   
      Салық төлеушi Қазақстан Республикасына заттай нысанда беретiн осы Кодексте белгiленген пайдалы қазбаларды өндiру салығының және шикi мұнай, газ конденсаты бойынша экспортқа рента салығының, сондай-ақ роялтидiң және осы Кодекстiң 308-1-баптың 1-тармағында көрсетiлген жер қойнауын пайдалануға арналған келiсiмшарттарда белгiленген Қазақстан Республикасының өнiмдi бөлу жөнiндегi үлесiнiң бюджетке толық әрi уақтылы аударылуына салық төлеушi пайдалы қазбалардың тиiстi көлемдерiн нақты тиеп жөнелткен күннен бастап мемлекет атынан алушы жауап бередi.   
      8. Салық төлеушi және мемлекеттiң атынан алушы осы Кодексте белгiленген пайдалы қазбаларды өндiру салығының және шикi мұнай, газ конденсаты бойынша экспортқа рента салығының, сондай-ақ роялтидiң және осы Кодекстiң 308-1-баптың 1-тармағында көрсетiлген жер қойнауын пайдалану келiсiмшарттарында белгiленген Қазақстан Республикасының өнiмдi бөлу жөнiндегi үлесiнiң мөлшерлерi және төлеу (беру) мерзiмдерi туралы есептiлiктi орналасқан жерi бойынша салық органына уәкiлеттi мемлекеттiк орган белгiлеген заттай нысандағы мерзiмде және нысандар бойынша табыс етедi.  
      *Ескерту. 346-бапқа өзгерту енгiзiлдi - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен.*

**46-тарау. ҮСТЕМЕ ПАЙДА САЛЫҒЫ**

*Ескерту. 46-тарау жаңа редакцияда - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**347-бап. Жалпы ережелер**

      1. Үстеме пайда салығы жер қойнауын пайдаланушы осы Кодекстiң 347-1-бабына сәйкес үстеме пайда салығын төлеушi болып табылатын жер қойнауын пайдалануға арналған әрбiр жеке келiсiмшарт бойынша салық кезеңiнде есептеледi.  
      2. Үстеме пайда салығын есептеу мақсаты үшiн жер қойнауын пайдаланушы осы тарауда белгiленген тәртiпке сәйкес жер қойнауын пайдалануға арналған әрбiр жеке келiсiмшарт бойынша салық салу объектiсiн, сондай-ақ салық салумен байланысты мынадай объектiлердi:  
      1) үстеме пайда салығын есептеу мақсаты үшiн таза табысты;  
      2) үстеме пайда салығын есептеу мақсаты үшiн салық салынатын табысты;  
      3) жер қойнауын пайдалануға арналған келiсiмшарт бойынша жиынтық жылдық табысты;  
      4) үстеме пайда салығын есептеу мақсаты үшiн шегерiмдердi;  
      5) жер қойнауын пайдалануға арналған келiсiмшарт бойынша корпоративтiк табыс салығын;  
      6) жер қойнауын пайдалануға арналған келiсiмшарт бойынша резидент еместiң тұрақты мекемесiнiң таза табыс салығының есеп айырысу сомасын айқындайды.

**347-1-бап. Төлеушiлер**

      1. Осы баптың 2-тармағында көрсетiлген жер қойнауын пайдалануға арналған келiсiмшарттарды қоспағанда, жер қойнауын пайдалануға арналған әрбiр жеке келiсiмшарт бойынша жүзеге асырылатын қызмет бойынша жер қойнауын пайдаланушылар үстеме табыс салығын төлеушiлер болып табылады.  
      2. Жер қойнауын пайдалануға арналған мынадай:  
      1) осы Кодекстiң 308-1-баптың 1-тармағында көрсетiлген;  
      2) осы келiсiмшарттар пайдалы қазбалардың басқа түрлерiн өндiрудi көздемеген жағдайда, кең таралған пайдалы қазбаларды, жерасты суларын және (немесе) емдiк балшықты барлауға, барлау мен өндiруге немесе өндiруге;  
      3) барлауға және өндiруге байланысты емес жерасты құрылыстарын салуға және (немесе) пайдалануға арналған келiсiмшарттардың негiзiнде жүзеге асырылатын қызмет бойынша жер қойнауын пайдаланушылар осы тарауда белгiленген үстеме салығын төлеушiлер болып табылмайды.  
      *Ескерту. 347-1-бапқа өзгерту енгiзiлдi - ҚР 2011.07.21* № 467-IV *(2009.01.01 бастап қолданысқа енгiзiледi) Заңымен.*

**348-бап. Салық салу объектiсi**

      Осы Кодекстiң 348-4-бабына сәйкес айқындалған үстеме пайда салығын есептеу мақсаты үшiн жер қойнауын пайдаланушының шегерiмдер сомасының 25 процентiне тең сомадан асатын салық кезеңi үшiн жер қойнауын пайдалануға арналған әрбiр жеке келiсiмшарт бойынша осы Кодекстiң 348-1-бабына сәйкес үстеме пайда салығын есептеу мақсаты үшiн айқындалған жер қойнауын пайдаланушының таза табысының бiр бөлiгi үстеме пайда салығын салу объектiсi болып табылады.

**348-1-бап. Үстеме пайда салығын есептеу мақсаты үшiн таза**  
                  **табыс**

      1. Үстеме пайда салығын есептеу мақсаты үшiн таза табыс осы Кодекстiң 348-2-бабына сәйкес айқындалған үстеме пайда салығын есептеу мақсаты үшiн салық салынатын табыс пен осы Кодекстiң 348-5-бабына сәйкес есептелген жер қойнауын пайдалануға арналған келiсiмшарт бойынша корпоративтiк табыс салығы арасындағы айырма ретiнде айқындалады.  
      2. Тұрақты мекеме арқылы Қазақстан Республикасында жер қойнауын пайдалану жөнiндегi қызметiн жүзеге асыратын резидент еместер үшiн үстеме пайда салығын есептеу мақсаты үшiн таза табыс осы Кодекстiң 349-бабына сәйкес есептелген осы жер қойнауын пайдалануға арналған келiсiмшартпен байланысты тұрақты мекеменiң таза табыс салығының есеп айырысу сомасына қосымша азайтылады.

**348-2-бап. Үстеме пайда салығын есептеу мақсаты үшiн салық**  
                  **салынатын табыс**

      Осы тараудың мақсатында салық салынатын табыс осы Кодекстiң 133-бабында көзделген табыстар мен шығыстар сомасына азайтуды ескере отырып, осы Кодекстiң 348-3-бабына сәйкес айқындалған жер қойнауын пайдалануға арналған келiсiмшарт бойынша жылдық жиынтық табыс пен осы Кодекстiң 348-4-бабына сәйкес айқындалған үстеме пайда салығын есептеу мақсаты үшiн шегерiмдер арасындағы айырма ретiнде айқындалады.

**348-3-бап. Жер қойнауын пайдалануға арналған келiсiмшарт**  
                  **бойынша жылдық жиынтық табыс**

      Келiсiмшарттық қызмет бойынша жер қойнауын пайдаланушы жер қойнауын пайдалануға арналған келiсiмшарт бойынша жылдық жиынтық табысты осы Кодекстiң 99-бабында көзделген түзетулердi ескере отырып, корпоративтiк табыс салығын есептеу мақсаты үшiн осы Кодексте белгiленген тәртiппен жер қойнауын пайдалануға арналған әрбiр жеке келiсiмшарт бойынша айқындайды.

**348-4-бап. Үстеме пайда салығын есептеу мақсаты үшiн**  
                  **шегерiмдер**

      1. Үстеме пайда салығын есептеу мақсаты үшiн жер қойнауын пайдалануға арналған әрбiр жеке келiсiмшарт бойынша шегерiмдер:  
      1) осы Кодекстiң 100 - 114, 116 - 122-баптарына сәйкес есептi салық кезеңiнде келiсiмшарттық қызмет бойынша корпоративтiк табыс салығын есептеу мақсатында шегерiмдерге жатқызылған шығыстардың  
      2) мынадай шығыстар шегiнде:  
      тiркелген активтердi сатып алуға және (немесе) құруға жұмсалған салық кезеңi iшiнде нақты шеккен шығыстардың  
      2009 жылғы 1 қаңтардан бастап пайдалануға берiлген қолданыстағы тiркелген активтер бойынша бұрынғы салық кезеңдерiнде үстеме пайда салығы мақсаты үшiн шегерiмге жатқызылмаған осы активтер құнының қалған сомасы шегiнде;  
      тiркелген активтердiң бухгалтерлiк есепте баланстық құнын ұлғайтуға жатқызылған тiркелген активтердiң кейiнгi салық кезеңi iшiнде шеккен шығыстарының  
      жер қойнауын пайдаланушылардың осы Кодекстiң 111 және 112-баптарына сәйкес амортизацияларды есептеу жолымен шегерiмге жатқызылатын шығыстарының  
      3) осы Кодекстiң 136 және 137-баптарына сәйкес айқындалған жер қойнауын пайдалануға арналған келiсiмшарт бойынша бұрынғы салық кезеңдерiнде жер қойнауын пайдаланушы шеккен залалдардың сомасы ретiнде айқындалады.  
      2. Осы баптың 1-тармағының 2) тармақшасында көрсетiлген шығыстарды үстеме пайда салығын есептеу мақсаты үшiн шегерiмдерге жатқызу ағымдағы немесе кез келген келесi салық кезеңiнде iшiнара немесе толықтай жер қойнауын пайдаланушының қалауы бойынша жүзеге асырылады.  
      Есептi салық кезеңiнде үстеме пайда салығын есептеу мақсаты үшiн шегерiмге жатқызылған осы шығыстар басқа да салық кезеңдерiнде үстеме пайда салығын есептеу мақсаты үшiн шегерiмге жатқызуға жатпайды.  
      3. Тиiстi салық кезеңiнде үстеме пайда салығын есептеу кезiнде осы баптың 2-тармағында белгiленген құқықты қолданған жағдайда жер қойнауын пайдаланушы осы баптың 1-тармағының 1) тармақшасына сәйкес айқындалған шегерiмдер сомасынан осы баптың 1-тармағының 2) тармақшасына сәйкес үстеме пайда салығын есептеу мақсаты үшiн шегерiмге жатқызылған шығыстар бойынша осындай салық кезеңiнiң корпоративтiк табыс салығын есептеу кезiнде шегерiмге жатқызылған амортизациялық аударымдардың сомаларын алып тастауға мiндеттi.  
      4. Егер белгiлi бiр шығыстар осы баптың 1-тармағында белгiленген шығыстардың бiрнеше түрiнде көзделсе, үстеме пайда салығын есептеу кезiнде аталған шығыстар бiр рет қана шегерiледi.

**348-5-бап. Жер қойнауын пайдалануға арналған келiсiмшарт**  
                  **бойынша корпоративтiк табыс салығы**

      Жер қойнауын пайдалануға арналған келiсiмшарт бойынша корпоративтiк табыс салығы жер қойнауын пайдалануға арналған әрбiр жеке келiсiмшарт бойынша келiсiмшарттық қызмет бойынша салық кезеңi үшiн осы Кодекстiң 147-бабының 1-тармағында белгiленген ставканың және осы Кодекстiң 133-бабында көзделген табыстар мен шығыстар сомаларына, сондай-ақ осы Кодекстiң 136 және 137-баптарына сәйкес ауыстырылатын жер қойнауын пайдалануға арналған келiсiмшарт бойынша залалдар сомасына азайтылған, осы Кодекстiң 139-бабында белгiленген тәртiппен жер қойнауын пайдалануға арналған осындай келiсiмшарт бойынша есептелген салық салынатын табыстың көбейтiндiсi ретiнде айқындалады.

**349-бап. Жер қойнауын пайдалануға арналған келiсiмшарт**  
                **бойынша резидент еместiң тұрақты мекемесiнiң**  
                **таза табысына салықтың есеп айырысу сомасы**

      Осы тараудың мақсаты үшiн жер қойнауын пайдалануға арналған келiсiмшарт бойынша резидент еместiң тұрақты мекемесiнiң таза табысына салықтың есеп айырысу сомасы салық кезеңiнде осы Кодекстiң 147-бабының 5-тармағында белгiленген резидент еместiң тұрақты мекемесiнiң таза табысына салық ставкасының және осы Кодекстiң 199-бабында белгiленген тәртiппен жер қойнауын пайдалануға арналған келiсiмшарт бойынша есептелген резидент еместiң тұрақты мекемесiнiң таза табысына салық салу объектiсiнiң көбейтiндiсi ретiнде айқындалады.

**350-бап. Есептеу тәртiбi**

      1. Салық кезеңiнде үстеме пайда салығын есептеу осы Кодекстiң 351-бабында белгiленген әрбiр деңгей бойынша әрбiр тиiстi ставканы осындай деңгейге жататын, кейiннен барлық деңгейлер бойынша үстеме пайда салығының есептелген сомаларына қоса отырып, үстеме пайда салығын салу объектiсiнiң әрбiр бөлiгiне қолдану арқылы жүргiзiледi.  
      2. Осы баптың 1-тармағының ережелерiн қолдану үшiн жер қойнауын пайдаланушы:  
      1) салық салу объектiсiн, сондай-ақ жер қойнауын пайдалануға арналған келiсiмшарт бойынша үстеме пайда салығын салумен байланысты объектiлердi айқындайды;  
      2) осы Кодекстiң 351-бабында белгiленген әрбiр деңгей бойынша үстеме пайда салығын есептеу мақсаты үшiн таза табысты бөлудiң шектi сомаларын мынадай тәртiппен:  
      1 - 6-деңгейлер үшiн - осы Кодекстiң 351-бабында келтiрiлген кестенiң 3-бағанында белгiленген әрбiр деңгей үшiн проценттiң және үстеме пайда салығын есептеу мақсаты үшiн шегерiмдер сомасының көбейтiндiсi ретiнде;  
      7-деңгей үшiн:  
      егер үстеме пайда салығын есептеу мақсаты үшiн таза табыс сомасы үстеме пайда салығын есептеу мақсаты үшiн шегерiмдер сомасының 70 процентiне тең сомадан көп болса - үстеме пайда салығын есептеу мақсаты үшiн таза табыс сомасы мен үстеме пайда салығын есептеу мақсаты үшiн шегерiмдер сомасының 70 процентiне тең сома арасындағы айырма ретiнде;  
      егер үстеме пайда салығын есептеу мақсаты үшiн таза табыс сомасы үстеме пайда салығын есептеу мақсаты үшiн шегерiмдер сомасының 70 процентiне тең сомадан аз немесе соған тең болса - нөл ретiнде айқындайды;  
      3) осы Кодекстiң 351-бабында көзделген деңгейлер бойынша үстеме пайда салығын есептеу мақсаты үшiн салық кезеңiнде алынған нақты таза табысты мынадай тәртiппен бөледi:  
      1-деңгей үшiн:  
      егер салық кезеңi үшiн үстеме пайда салығын есептеу мақсаты үшiн таза табыс сомасы бiрiншi деңгей үшiн таза табысты бөлудiң шектi сомасынан асса, бiрiншi деңгей үшiн бөлiнген таза табыс бөлiгi бiрiншi деңгей үшiн таза табысты бөлудiң шектi сомасына тең болады;  
      егер салық кезеңi үшiн үстеме пайда салығын есептеу мақсаты үшiн таза табыс сомасы бiрiншi деңгей үшiн таза табысты бөлудiң шектi сомасынан аз болса, бiрiншi деңгей үшiн бөлiнген таза табыс бөлiгi салық кезеңi үшiн үстеме пайда салығын есептеу мақсаты үшiн таза табыс сомасына тең болады.  
      Бұл ретте үстеме пайда салығын есептеу мақсаты үшiн таза табысты бөлу келесi деңгейлер үшiн жүргiзiлмейдi;  
      2 - 7-деңгейлер үшiн:  
      егер салық кезеңi үшiн үстеме пайда салығын есептеу мақсаты үшiн таза табыс пен алдыңғы деңгейлер бойынша таза табыстың бөлiнген бөлiгiнiң жалпы сомасы арасындағы айырма тиiстi деңгей үшiн таза табысты бөлудiң шектi сомасынан асса немесе соған тең болса, осы деңгей үшiн таза табыстың бөлiнген бөлiгi осы тиiстi деңгей үшiн таза табысты бөлудiң шектi сомасына тең болады;  
      егер салық кезеңi iшiнде үстеме пайда салығын есептеу мақсаты үшiн таза табыс пен алдыңғы деңгейлер бойынша таза табыстың бөлiнген бөлiгiнiң жалпы сомасы арасындағы айырма тиiстi деңгей үшiн таза табысты бөлудiң шектi сомасынан аз болса, осы деңгей үшiн таза табыстың бөлiнген бөлiгi осындай айырмаға тең болады. Бұл ретте үстеме пайда салығын есептеу мақсаты үшiн таза табысты бөлу келесi деңгейлерге арналып жүргiзiлмейдi.  
      Таза табыс бөлiктерiнiң деңгейлерi бойынша бөлiнген жалпы сома салық кезеңi iшiнде үстеме пайда салығын есептеу мақсаты үшiн таза табыстың жалпы сомасына тең болуға тиiс;  
      4) үстеме пайда салығының тиiстi ставкасын осы Кодекстiң 351-бабына сәйкес таза табыстың әрбiр деңгейi бойынша бөлiнген бөлiгiне қолданады;  
      5) осы Кодекстiң 351-бабында көзделген барлық деңгей бойынша үстеме пайда салығының есептелген сомаларына қоса отырып, салық кезеңi үшiн үстеме пайда салығының сомасын айқындайды.

**351-бап. Үстеме пайда салығының ставкалары, үстеме пайда**  
                **салығын есептеу мақсаты үшiн таза табысты**  
                **бөлудiң шектi сомасын есептеу үшiн проценттердiң**  
                **деңгейлерi мен мөлшерi**

      Үстеме пайда салығын жер қойнауын пайдаланушы мынадай тәртiппен айқындалатын ставкалардың өзгермелi шкаласы бойынша төлейдi:

|  |  |  |  |
| --- | --- | --- | --- |
| Деңгей N | Үстеме пайда салығын есептеу мақсаты үшiн таза табысты бөлу шкаласы, шегерiм сомасының процентi | Үстеме пайда салығын есептеу мақсаты үшiн таза табысты бөлудiң шектi сомасын есептеу үшiн процент | Ставка (%-пен) |
| 1 | 2 | 3 | 4 |
| 1 | 25 проценттен кем немесе соған тең | 25 | белгiленбейдi |
| 2 | 25 проценттен 30 процентке дейiн қоса алғанда | 5 | 10 |
| 3 | 30 проценттен 40 процентке дейiн қоса алғанда | 10 | 20 |
| 4 | 40 проценттен 50 процентке дейiн қоса алғанда | 10 | 30 |
| 5 | 50 проценттен 60 процентке дейiн қоса алғанда | 10 | 40 |
| 6 | 60 проценттен 70 процентке дейiн қоса алғанда | 10 | 50 |
| 7 | 70 проценттен жоғары | Осы Кодекстiң 350-бабы 2-тармағының 2) тармақшасына сәйкес | 60 |

**352-бап. Салық кезеңi**

      1. Үстеме пайда салығы үшiн 1 қаңтардан бастап 31 желтоқсанға дейiнгi күнтiзбелiк жыл салық кезеңi болып табылады.  
      2. Егер жер қойнауын пайдалануға арналған келiсiмшарт күнтiзбелiк жыл iшiнде жасалса, жер қойнауын пайдалануға арналған келiсiмшарт күшiне енген күннен бастап күнтiзбелiк жылдың соңына дейiнгi уақыт кезеңi осындай келiсiмшарт бойынша үстеме пайда салығын есептеу үшiн бiрiншi салық кезеңi болып табылады.  
      3. Егер жер қойнауын пайдалануға арналған келiсiмшарттың қолданысы күнтiзбелiк жылдың соңына дейiн өткен болса, күнтiзбелiк жыл басталғаннан жер қойнауын пайдалануға арналған келiсiмшарттың қолданысы аяқталған күнге дейiнгi уақыт кезеңi осындай келiсiмшарт бойынша үстеме пайда салығын есептеу үшiн соңғы салық кезеңi болып табылады.  
      4. Егер күнтiзбелiк жыл басталғаннан кейiн күшiне енген жер қойнауын пайдалануға арналған келiсiмшарттың қолданысы осы күнтiзбелiк жылдың соңына дейiн өткен болса, жер қойнауын пайдалануға арналған келiсiмшарт күшiне енген күннен бастап жер қойнауын пайдалануға арналған келiсiмшарттың қолданысы аяқталған күнге дейiнгi уақыт кезеңi осындай келiсiмшарт бойынша үстеме пайда салығын есептеу үшiн салық кезеңi болып табылады.

**353-бап. Салықты төлеу мерзiмi**

      Үстеме пайда салығы салық төлеушiнiң орналасқан жерi бойынша бюджетке салық кезеңiнен кейiнгi жылдың 15 сәуiрiнен кешiктiрiлмей төленедi.

**354-бап. Салық декларациясы**

      Жер қойнауын пайдаланушы үстеме пайда салығы жөнiндегi декларацияны орналасқан жерi бойынша салық органына салық кезеңiнен кейiнгi жылдың 10 сәуiрiнен кешiктiрмей табыс етедi.

**12-БӨЛIМ. ӘЛЕУМЕТТIК САЛЫҚ**

**47-тарау. ЖАЛПЫ ЕРЕЖЕЛЕР**

**355-бап. Төлеушiлер**

      1. Мыналар:  
      1) дара кәсiпкерлер;  
      2) жекеше нотариустар, жеке сот орындаушылары, адвокаттар;  
      3) егер осы баптың 2-тармағында өзгеше белгiленбесе, Қазақстан Республикасының резидент заңды тұлғалары;  
      4) Қазақстан Республикасында қызметiн тұрақты мекемелер арқылы жүзеге асыратын резидент емес заңды тұлғалар әлеуметтiк салық төлеушiлер болып табылады.  
      2. Резидент заңды тұлға өз шешiмiмен өзiнiң құрылымдық бөлiмшесiн осындай құрылымдық бөлiмшелерiнiң қызметкерлерiне табыстар түрiнде төленетiн (төленуге жататын) жұмыс берушiнiң шығыстары бойынша әлеуметтiк салық төлеушi деп тануға құқылы.  
      Бұл ретте резидент заңды тұлғаның шешiмi немесе осындай шешiмнiң күшiн жою осындай шешiм қабылданған тоқсаннан кейiнгi тоқсанның басынан бастап қолданысқа енгiзiледi.  
      Егер жаңадан құрылған құрылымдық бөлiмше әлеуметтiк салық төлеушi деп танылса, резидент заңды тұлғаның осындай тану туралы шешiмi осы құрылымдық бөлiмшенiң құрылған күнiнен бастап немесе осы құрылымдық бөлiмшенiң құрылған тоқсаннан кейiнгi тоқсанның басынан бастап қолданысқа енгiзiледi.  
      Резидент заңды тұлғаның шешiмi бойынша дербес әлеуметтiк салық төлеушi деп танылған құрылымдық бөлiмшелер осы Кодекстiң 19-тарауының мақсаты үшiн жеке табыс салығы бойынша салық агенттерi болып танылады.  
      3. Мемлекеттiк органның шешiмi бойынша оның құрылымдық бөлiмшелерi және (немесе) аумақтық органдары өздерiне бағынысты мемлекеттiк мекемелер үшiн төленуге жататын әлеуметтiк салықты төлеушiлер ретiнде қарастырылуы мүмкiн.  
      Жергiлiктi атқарушы органның шешiмi бойынша оның құрылымдық бөлiмшелерi және (немесе) аумақтық (төмен тұрған) органдары өздерiне бағынысты мемлекеттiк мекемелер үшiн әлеуметтiк салықты төлеушiлер ретiнде қарастырылуы мүмкiн.  
      Осы бапта белгiленген тәртiппен әлеуметтiк салық төлеушiлер деп танылған мемлекеттiк мекемелер осы Кодекстiң 19-тарауының мақсаттары үшiн жеке табыс салығы бойынша салық агенттерi болып танылады.  
      *Ескерту. 355-бап жаңа редакцияда - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен, өзгерiс енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**356-бап. Арнаулы салық режимдерiн қолданатын төлеушiлердiң**  
                **әлеуметтiк салық бойынша салық есептiлiгiн**   
                **есептеу, төлеу және табыс ету ерекшелiктерi**

      Әлеуметтiк салық бойынша салық есептiлiгiн есептеудi, төлеудi және табыс етудi:  
      1) ауыл шаруашылығы өнiмiн, акваөсiру (балық өсiру шаруашылығы) өнiмiн өндiрушi заңды тұлғалар мен селолық тұтыну кооперативтерi үшiн – осы Кодекстiң 451-бабында белгiленген ерекшелiктердi ескере отырып;   
      2) оңайлатылған декларация негiзiнде шағын бизнес субъектiлерi үшiн – осы Кодекстiң 433-438-баптарына сәйкес;   
      3) патент негiзiнде шағын бизнес субъектiлерi үшiн – осы Кодекстiң 429-432-баптарына сәйкес;   
      4) шаруа немесе фермер қожалықтары үшiн – осы Кодекстiң 445-447-баптарына сәйкес арнаулы салық режимiн қолданатын төлеушiлер жүргiзедi.  
      *Ескерту. 356-бапқа өзгерту енгiзiлдi - ҚР 2010.01.21* N 242-IV*(2011.01.01 бастап қолданысқа енгiзiледi) Заңымен.*

**357-бап. Салық салу объектiсi**

      1. Осы Кодекстiң 355-бабы 1-тармағының 1) және 2) тармақшаларында аталған төлеушiлер үшiн, төлеушiлердiң өздерiн қоса алғанда, қызметкерлер саны әлеуметтiк салық салу объектiсi болып табылады.  
      2. Осы Кодекстiң 355-бабы 1-тармағының 3) және 4) тармақшаларында және 2-тармағында көрсетiлген төлеушiлер үшiн жұмыс берушiнiң осы Кодекстiң 163-бабының 2-тармағында айқындалған табыстар түрiнде резидент қызметкерлерге, осы Кодекстiң 192-бабы 1-тармағының 18), 19), 20) және 21) тармақшаларында айқындалған табыстар түрiнде резидент емес қызметкерлерге төлейтiн шығыстары, сондай-ақ егер осы тармақта өзгеше белгiленбесе, осы Кодекстiң 191-бабының 7-тармағында көрсетiлген шетел персоналының табыстары салық салу объектiсi болып табылады.  
      Осы Кодекстiң 156-бабы 1-тармағының 8), 10), 12), 17), 18), 24), 26), 27), 29) – 32), 34), 41) тармақшаларында және 200-1-бабының 1-тармағының 13) тармақшасында белгiленген табыстар, сондай-ақ:   
      1) гранттар қаражаты есебiнен жасалатын төлемдер;  
      2) Қазақстан Республикасының Президентi, Қазақстан Республикасының Yкiметi тағайындайтын мемлекеттiк сыйлықтар, стипендиялар;  
      3) спорт жарыстарында, байқауларда, конкурстарда жүлделi орындар үшiн берiлетiн ақшалай наградалар;  
      4) жұмыс берушi жеке тұлғаның қызметi тоқтатылған не жұмыс берушi заңды тұлға таратылған, қызметкерлердiң саны немесе штаты қысқартылған жағдайларда еңбек шарты бұзылған кезде Қазақстан Республикасының заңнамасында белгiленген мөлшерде төленетiн өтемақы төлемдерi;  
      5) жұмыс берушiнiң қызметкерлерге пайдаланылмаған ақысы төленетiн жыл сайынғы еңбек демалысы үшiн төлейтiн өтемақы төлемдерi;  
      6) Қазақстан Республикасының заңнамасына сәйкес жинақтаушы зейнетақы қорларына қызметкерлердiң мiндеттi зейнетақы жарналары салық салу объектiсi болып табылмайды.  
      3. Егер осы баптың 2-тармағына сәйкес күнтiзбелiк ай үшiн айқындалған салық салу объектiсi республикалық бюджет туралы заңда белгiленген және осы күнтiзбелiк айдың бiрiншi күнiне қолданыста болатын ең төменгi жалақы мөлшерiнен кем болған жағдайда, әлеуметтiк салық салу объектiсi осындай ең төменгi жалақы мөлшерiн негiзге ала отырып айқындалады.  
      4. Егер төлемдер грант алушымен не грант мақсаттарын (мiндеттерiн) жүзеге асыру үшiн грант алушы тағайындаған орындаушымен жасалған шартқа (келiсiмшартқа) сәйкес жүргiзiлсе, осы баптың 2-тармағы екiншi бөлiгiнiң 1) тармақшасының ережелерi қолданылады.  
       *Ескерту. 357-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**358-бап. Салық ставкалары**

      1. Егер осы бапта өзгеше белгiленбесе, әлеуметтiк салық 11 проценттiк ставка бойынша есептеледi.  
      2. Арнаулы салық режимдерiн қолданатындарды қоспағанда, дара кәсiпкерлер, жекеше нотариустар, жеке сот орындаушылары, адвокаттар өзi үшiн республикалық бюджет туралы заңда белгiленген және төленетiн күнi қолданыста болған айлық есептiк көрсеткiштiң екi еселенген мөлшерiнде және әрбiр қызметкер үшiн айлық есептiк көрсеткiштiң бiр еселенген мөлшерiнде әлеуметтiк салық төлейдi.   
      Осы тараудың ережесi салық төлеушiлер осы Кодекстiң 73-бабына сәйкес салық есептiлiгiн табыс етудi уақытша тоқтата тұру кезеңiнде оларға қолданылмайды.   
      3. Тiрек-қимыл мүшесi бұзылған, есту, сөйлеу, көру қабiлетiнен айрылған мүгедектер жұмыс iстейтiн мамандандырылған ұйымдар осы Кодекстiң 135-бабы 3-тармағының шарттарына сәйкес 4,5 процент ставка бойынша әлеуметтiк салық төлейдi.   
      4. Шаруа және фермер қожалықтары үшiн арнаулы салық режимiн қолданатын дара кәсiпкерлер үшiн әлеуметтiк салық ставкалары осы Кодекстiң 445-бабында белгiленген.   
      5. Патент немесе оңайлатылған декларация негiзiнде арнаулы салық режимiн қолданатын төлеушiлер үшiн әлеуметтiк салық ставкалары осы Кодекстiң 61-тарауында белгiленген.  
       *Ескерту. 358-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi) Заңдарымен.*

**48-тарау. САЛЫҚТЫ ЕСЕПТЕУ ЖӘНЕ ТӨЛЕУ ТӘРТIБI**

**359-бап. Әлеуметтiк салықты есептеу тәртiбi**

      1. Осы Кодекстiң 355-бабы 1-тармағының 3, 4) тармақшаларында аталған төлеушiлер салық кезеңiнде әлеуметтiк салықты есептеудi осы Кодекстiң 358-бабының 1 және 3-тармақтарында белгiленген ставкаларды осы Кодекстiң 357-бабына сәйкес айқындалған салық салу объектiсiне қолдану арқылы жүргiзедi.  
      2. Арнаулы салық режимiн қолданатындарды қоспағанда, дара кәсiпкерлер, жекеше нотариустар, жеке сот орындаушылары, адвокаттар әлеуметтiк салықты есептеудi осы Кодекстiң 358-бабының 2-тармағында белгiленген ставкаларды осы Кодекстiң 357-бабының 1-тармағында айқындалған әлеуметтiк салық салу объектiсiне қолдану арқылы жүргiзедi.   
      3. Әлеуметтiк салықтың сомасы "Мiндеттi әлеуметтiк сақтандыру туралы" Қазақстан Республикасының Заңына сәйкес есептелген әлеуметтiк аударымдар сомасына азайтылуға жатады.   
      Мемлекеттiк әлеуметтiк сақтандыру қорына әлеуметтiк аударымдар сомасы әлеуметтiк салық сомасынан асып кеткен кезде әлеуметтiк салық сомасы нөлге тең деп есептеледi.  
      4. Қызметiн «Ақпараттық технологиялар паркi» арнайы экономикалық аймағының аумағында жүзеге асыратын ұйымдар әлеуметтiк салықты осы Кодекстiң 151-4-бабы 3-тармағының 3) тармақшасында белгiленген ережелердi ескере отырып есептейдi.  
      *Ескерту. 359-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2011.07.21* № 470-IV *(2012.01.01 бастап қолданысқа енгiзiледi) Заңдарымен.*

**360-бап. Әлеуметтiк салықты төлеу**

      1. Егер осы Кодексте өзгеше белгiленбесе, әлеуметтiк салықты төлеу салық төлеушiнiң орналасқан жерi бойынша салық кезеңiнен кейiнгi айдың 25-нен кешiктiрiлмей жүргiзiледi.   
      2. Құрылымдық бөлiмшелерi бар әлеуметтiк салық төлеушiлер әлеуметтiк салық төлеудi осы Кодекстiң 362-бабында белгiленген тәртiппен жүзеге асырады.  
      *Ескерту. 360-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**361-бап. Мемлекеттiк мекемелердiң әлеуметтiк салықты**  
                **есептеу ерекшелiктерi**

      1. Мемлекеттiк мекемелер салық кезеңiне есептеген әлеуметтiк салық сомасы Қазақстан Республикасының заңнамасына сәйкес еңбекке уақытша қабiлетсiздiгi бойынша төленген әлеуметтiк жәрдемақы сомасына азайтылады.  
      2. Салық кезеңiнде осы баптың 1-тармағында көрсетiлген әлеуметтiк жәрдемақының төленген сомасы есептелген әлеуметтiк салық сомасынан асып түскен жағдайда, асып түскен сома келесi салық кезеңiне ауыстырылады.  
      3. Төлеушi осы Кодекстiң 355-бабында айқындалған мемлекеттiк мекемелер бойынша төленуге жататын әлеуметтiк салық сомасын есептеудi осы Кодекстiң 359 және 360-баптарында белгiленген тәртiппен және мерзiмдерде жүргiзедi.  
      4. Төлеушi жеке табыс салығы мен әлеуметтiк салық жөнiндегi декларацияны осы Кодекстiң 364-бабының 1-тармағында белгiленген тәртiппен және мерзiмдерде табыс етедi.  
      *Ескерту. 361-бап жаңа редакцияда - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен, өзгерiс енгiзу көзделген - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**362-бап. Құрылымдық бөлiмшелер бойынша салықты есептеу**   
                **және төлеу тәртiбi**

      1. Құрылымдық бөлiмшелер бойынша төленуге жататын әлеуметтiк салықтың сомасы осы құрылымдық бөлiмше қызметкерлерiнiң табыстары бойынша есептелген әлеуметтiк салықтың негiзiнде есептеледi.   
      2. Төлеушiлер құрылымдық бөлiмшелер үшiн тиiстi бюджеттерге әлеуметтiк салық төлеудi құрылымдық бөлiмшенiң орналасқан жерi бойынша жүзеге асырады.

**49-тарау. САЛЫҚ КЕЗЕҢI ЖӘНЕ САЛЫҚ ДЕКЛАРАЦИЯСЫ**

**363-бап. Салық кезеңi**

      Күнтiзбелiк ай әлеуметтiк салықты есептеу үшiн салық кезеңi болып табылады.

**364-бап. Жеке табыс салығы мен әлеуметтiк салық бойынша**   
                **декларация**

      1. Төлеушiлер жеке табыс салығы мен әлеуметтiк салық жөнiндегi декларацияны орналасқан жерi бойынша салық органдарына есептi тоқсаннан кейiнгi екiншi айдың 15-нен кешiктiрмей тоқсан сайын табыс етедi.   
      Жеке табыс салығы мен әлеуметтiк салық бойынша декларацияға қосымша жыл қорытындысы бойынша жасалады және есептi жылдың төртiншi тоқсанының декларациясымен бiрге табыс етiледi.   
      2. Құрылымдық бөлiмшелерi бар төлеушiлер құрылымдық бөлiмшенiң орналасқан жерiндегi салық органына құрылымдық бөлiмше бойынша жеке табыс салығы мен әлеуметтiк салық бойынша декларацияға құрылымдық бөлiмше бойынша жеке табыс салығы мен әлеуметтiк салықтың сомасын есептеу жөнiндегi қосымшаны табыс етедi.  
      *Ескерту. 364-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi) Заңымен.*

**13-БӨЛIМ. КӨЛIК ҚҰРАЛЫ САЛЫҒЫ**

**50-тарау. ЖАЛПЫ ЕРЕЖЕЛЕР**

**365-бап. Салық төлеушiлер**

      1. Егер осы бапта өзгеше белгiленбесе, меншiк құқығында салық салу объектiлерi бар жеке тұлғалар және меншiк, шаруашылық жүргiзу немесе жедел басқару құқығында салық салу объектiлерi бар заңды тұлғалар көлiк құралдары салығын төлеушiлер болып табылады.  
      Заңды тұлға өз шешiмiмен өзiнiң құрылымдық бөлiмшесiн Қазақстан Республикасының көлiк туралы заңнамасына сәйкес осындай құрылымдық бөлiмшеге тiркелген көлiк құралдары бойынша көлiк құралдары салығын дербес төлеушi деп тануға құқылы.  
      Бұл ретте, заңды тұлғаның шешiмi немесе осындай шешiмнiң күшiн жою осындай шешiм қабылданған жылдан кейiнгi жылдың 1 қаңтарынан бастап қолданысқа енгiзiледi.  
      Егер жаңадан құрылған құрылымдық бөлiмше көлiк құралдары салығын дербес төлеушi деп танылған жағдайда заңды тұлғаның осындай тану туралы шешiмi осы құрылымдық бөлiмше құрылған күннен бастап немесе осы құрылымдық бөлiмше құрылған жылдан кейiнгi жылдың 1 қаңтарынан бастап қолданысқа енгiзiледi.  
      2. Лизинг алушы қаржы лизингi шарты бойынша берiлген (алынған) салық салу объектiлерi бойынша көлiк құралы салығын төлеушi болып табылады.   
      3. Егер осы бапта өзгеше белгiленбесе, мыналар:  
      1) жалпы меншiк құқығында өзiнiң мүшелерiне тиесiлi және өзiнiң ауыл шаруашылығы өнiмiн өндiру, сақтау және өңдеу процесiнде тiкелей пайдаланылатын, меншiк құқығындағы мынадай көлiк құралдары бойынша бiрыңғай жер салығын төлеушiлер:  
      двигателiнiң көлемi 2500 текше сантиметрге дейiнгiнi қоса алғанда, бiр жеңiл автомобиль;  
      1:1 қатынасты сақтай отырып двигателiнiң шектi жиынтық қуаты 1000 гектар егiстiкке (шабындықтарға, жайылымдарға) 1000 кВт мөлшерiндегi жүк автомобильдерi.  
      Бұл ретте, егер есептеу қорытындылары бойынша көлiк құралдарының саны 0,5-тен бастап және одан жоғары бөлшектi мәнiмен бiреуден көп бiрлiктi құрайтын жағдайларда, мұндай мән тұтас бiрлiкке дейiн дөңгелектеуге жатады, егер 0,5-тен төмен болса, дөңгелектеуге жатпайды.  
      Егер есептеу қорытындылары бойынша жүк автомобильдерiнiң саны бiр бiрлiктен аз болған жағдайда, двигателiнiң қуаты барынша аз бiр жүк автомобилi босатылуға жатқызылады.  
      2) өзiнiң ауыл шаруашылығы өнiмiн өндiруде пайдаланылатын мынадай мамандандырылған ауыл шаруашылығы техникасы бойынша бiрыңғай жер салығын төлеушiлердi қоса алғанда, ауыл шаруашылығы өнiмiн өндiрушiлер:   
      сүт немесе ауыл шаруашылығы мақсаттарына су тасымалдауға арналған автомобиль-цистерналар;   
      ветеринария қызметiнiң автомобильдерi,   
      автозообиологиялық зертханалар,   
      автожемтасығыштар;   
      автотиеуiштер,   
      дән сепкiштерге автоқұйғыштар;   
      тыңайтқыш енгiзуге арналған автомашиналар;   
      ұшақтарға минералдық тыңайтқыштарды және улы химикаттарды автотиеуiштер;   
      тең штабельдерiн автотасымалдауыштар;   
      автоулыжемшашқыш;   
      пәлекжинағыш машиналар;   
      а/ш АН-2 әуе кемесi;   
      өздiгiнен жүретiн дестелегiштер;   
      астық жинағыш комбайндар;   
      доңғалақты тракторлар, өздiгiнен жүретiн шассилер және оңтайлы энергетикалық құралдар;   
      мал азығын жинағыш комбайндар;   
      ауыл шаруашылығы машиналарын жөндеу және техникалық қызмет көрсету жөнiндегi автомобиль-шеберханалар;   
      өздiгiнен жүретiн шөп шапқыштар;   
      маялағыштар;   
      жинағыш комбайндар (тамыржемiстiлердi, картопты, қызанақты, көк бұршақты, мақтаны және басқа да ауыл шаруашылығы өнiмiн жинауға арналған);   
      3) мемлекеттiк мекемелер;   
      4) салық салу объектiсi болып табылатын бiр автокөлiк құралы бойынша Ұлы Отан соғысына қатысушылар, соларға теңестiрiлетiн адамдар, Ұлы Отан соғысы жылдарында тылдағы жан қиярлық еңбегi мен мiнсiз әскери қызметi үшiн бұрынғы КСР Одағы ордендерiмен және медальдарымен наградталған адамдар, сондай-ақ 1941 жылғы 22 маусымнан 1945 жылғы 9 мамырға дейiнгi аралықта кемiнде алты ай жұмыс iстеген (қызмет еткен) және Ұлы Отан соғысы жылдарында тылдағы жан қиярлық еңбегi мен мiнсiз әскери қызметi үшiн бұрынғы КСР Одағы ордендерiмен және медальдарымен наградталмаған адамдар;   
      5) салық салу объектiсi болып табылатын бiр автокөлiк құралы бойынша – меншiгiнде мотоколяскалары мен автомобильдерi бар мүгедектер;   
      6) салық салу объектiсi болып табылатын бiр автокөлiк құралы бойынша – Кеңес Одағының Батырлары мен Социалистiк Еңбек Ерлерi, "Халық қаhарманы", "Қазақстанның Еңбек Ерi" атақтарына ие болған, Даңқ орденiнiң үш дәрежесiмен және "Отан" орденiмен наградталған адамдар, "Ардақты ана" атағын алған, "Алтын алқа", "Күмiс алқа" алқаларымен наградталған көп балалы аналар;   
      7) ауыл шаруашылығы құралымынан шығу нәтижесiнде пай ретiнде алынған, пайдалану мерзiмi жетi жылдан асқан жүк автомобильдерi бойынша жеке тұлғалар көлiк құралдары салығын төлеушiлер болып табылмайды.  
      4. *Алып тасталды - ҚР 2011.07.21* № 467-IV *(2010.01.01 бастап қолданысқа енгiзiледi) Заңымен.*  
      *Ескерту. 365-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi), 2011.07.21* № 467-IV *(2010.01.01 бастап қолданысқа енгiзiледi) Заңдарымен.*

**366-бап. Салық салу объектiлерi**

      1. Қазақстан Республикасында мемлекеттiк тiркеуге жататын және (немесе) есепте тұрған, тiркемелердi қоспағанда, көлiк құралдары салық салу объектiлерi болып табылады.   
      2. Мыналар:   
      1) жүк көтергiштiгi 40 тонна және одан асатын карьерлiк автосамосвалдар;   
      2) мамандандырылған медициналық көлiк құралдары салық салу объектiлерi болып табылмайды.

**51-тарау. САЛЫҚ СТАВКАЛАРЫ, САЛЫҚТЫ ЕСЕПТЕУ ТӘРТIБI**   
**ЖӘНЕ ТӨЛЕУ МЕРЗIМДЕРI**

**367-бап. Салық ставкалары**

      1. Салықты есептеу айлық есептiк көрсеткiштермен белгiленген мынадай ставкалар бойынша жүргiзiледi:

|  |  |  |
| --- | --- | --- |
| Рет № | Салық салу объектiсi | Салық ставкасы (айлық есептiк көрсеткiш) |
| 1 | 2 | 3 |
| 1. | Двигателiнiң көлемi мынадай жеңiл автомобильдер (текше см.): |  |
| 1100-ге дейiн қоса алғанда | 1 |
| 1100-ден жоғары 1500-дi қоса алғанда | 2 |
| 1500-ден жоғары 2000-ды қоса алғанда | 3 |
| 2000-нан жоғары 2500-дi қоса алғанда | 6 |
| 2500-ден жоғары 3000-ды қоса алғанда | 9 |
| 3000-нан жоғары 4000-ды қоса алғанда | 15 |
| 4000-нан жоғары | 117 |
| 2. | Жүк көтергiштiгi мынадай жүк, арнайы автомобильдер (тiркемелердi есептемегенде): |  |
| 1 тоннаға дейiн қоса алғанда | 3 |
| 1 тоннадан жоғары 1,5 тоннаны қоса алғанда | 5 |
| 1,5 тоннадан жоғары 5 тоннаны қоса алғанда | 7 |
| 5 тоннадан жоғары | 9 |
| 3. | Тракторлар, өздiгiнен жүретiн ауыл шаруашылығы, мелиоративтiк және жол-құрылыс машиналары мен механизмдерi, жүрiп өту мүмкiндiгi жоғары арнайы машиналар және жалпыға ортақ пайдаланылатын автомобиль жолдарында жүруге арналмаған басқа да автокөлiк құралдары | 3 |
| 4. | Автобустар: |  |
| отыратын 12 орынға дейiн қоса алғанда | 9 |
| отыратын 12-ден жоғары 25 орынды қоса алғанда | 14 |
| отыратын 25 орыннан жоғары | 20 |
| 5. | Мотоциклдер, мотороллерлер, мотошаналар, шағын кемелер, двигателiнiң қуаты: |  |
| 55 кВт-ға дейiн қоса алғанда | 1 |
| 55 кВт-дан асатын | 10 |
| 6. | Катерлер, кемелер, буксирлер, баржалар, яхталар (двигателiнiң қуаты мынадай ат күшiне тең): |  |
| 160-қа дейiн қоса алғанда | 6 |
| 160-тан жоғары 500-дi қоса алғанда | 18 |
| 500-ден жоғары 1000-ды қоса алғанда | 32 |
| 1000-нан жоғары | 55 |
| 7. | Ұшу аппараттары | әрбiр киловатт қуаттан айлық есептiк көрсеткiштiң 4 пайызы |
| 8. | Мыналарды: магистральды жолдар бойымен поездардың кез келген санатын жүргiзу үшiн; магистральды, станциялық және тар және (немесе) кең табанды кiрме жолдарда маневр жұмыстарын жүргiзу үшiн; өнеркәсiптiк темiржол көлiгi жолдарында және магистральды және станциялық жолдарға шықпайтын жолдарда пайдаланылатын темiржолдың тартқыш қозғалмалы құрамы; | көлiк құралының жалпы қуатының әрбiр киловатынан айлық есептiк көрсеткiштiң 1 пайызы |
| Тар және кең табанды магистральды және станциялық жолдармен жолаушылар тасымалдауды ұйымдастыру үшiн пайдаланылатын мотор-вагонды қозғалмалы құрам | көлiк құралының жалпы қуатының әрбiр киловатынан айлық есептiк көрсеткiштiң 1 пайызы |

      Бұл ретте салықты есептеу үшiн республикалық бюджет туралы заңда белгiленген және тиiстi қаржы жылының 1 қаңтарына қолданыста болатын айлық есептiк көрсеткiш қолданылады.  
      1-1. Осы Кодекстiң мақсаттары үшiн:  
      1) жеңiл автомобильдерге:  
      В санатындағы автомобильдер;  
      жүкке арналған платформасы және жүк бөлiгiнен қатты стационарлық қабырғамен бөлiнген жүргiзушi кабинасы бар жеңiл автомобиль шассиiндегi моторлы көлiк құралдары (автомобиль-пикаптар);  
      рұқсат етiлген ең жоғары массасы және (немесе) жолаушылар орнының саны бойынша В санатына қойылатын талаптардан асып түсетiн, сыйымдылығы ұлғайтылған және жүрiп өту мүмкiндiгi жоғары автомобильдер (жолсызбен жүретiн автомобильдер, оның iшiнде джиптер, сондай-ақ кроссоверлер мен лимузиндер) жатады;  
      2) егер осы тармақтың 1) тармақшасында өзгеше белгiленбесе, жүк автомобильдерiне С санатындағы автомобильдер жатады;  
      3) егер осы тармақтың 1) және 2) тармақшаларында өзгеше белгiленбесе, арнайы автомобильдерге белгiлi бiр технологиялық процестердi немесе операцияларды орындауға арналған, арнайы жабдықтары бар автомобильдер жатады;  
      4) егер осы тармақтың 1) тармақшасында өзгеше белгiленбесе, автобустарға D санатындағы автомобильдер жатады.  
      2. Жеңiл автомобильдердiң үш айлық есептiк көрсеткiш ставкасы бойынша салық салынатын двигателiнiң көлемi 1500-ден жоғары 2000 текше сантиметрдi қоса алғандағы, алты айлық есептiк көрсеткiш ставкасы бойынша салық салынатын 2000-нан жоғары 2500 текше сантиметрдi қоса алғандағы, тоғыз айлық есептiк көрсеткiш ставкасы бойынша салық салынатын 2500-ден жоғары 3000 текше сантиметрдi қоса алғандағы, он бес айлық есептiк көрсеткiш ставкасы бойынша салық салынатын 3000-нан жоғары 4000 текше сантиметрдi қоса алғандағы, жүз он жетi айлық есептiк көрсеткiш ставкасы бойынша салық салынатын 4000 текше сантиметрден жоғары көлемде болған кезде салық сомасы двигатель көлемiнiң тиiстi төменгi шегiнен асып түскен әрбiр бiрлiк үшiн 7 теңгеге ұлғайтылады.  
      3. Пайдаланылу мерзiмiне қарай ұшу аппараттарының салық ставкаларына мынадай түзету коэффициенттерi қолданылады:  
      1) 1999 жылғы 1 сәуiрден кейiн Қазақстан Республикасының шегiнен тыс жерлерден сатып алынған ұшу аппараттарына:  
      пайдаланылу мерзiмi 5 жылдан жоғары 15 жылды қоса алғанда - 2,0;  
      пайдаланылу мерзiмi 15 жылдан жоғары - 3,0;  
      2) 1999 жылғы 1 сәуiрге дейiн сатып алынған, сондай-ақ 1999 жылғы 1 сәуiрден кейiн сатып алынған және (немесе) Қазақстан Республикасында 1999 жылғы 1 сәуiрге дейiн пайдалануда болған ұшу аппараттарына:  
      пайдаланылу мерзiмi 5 жылдан жоғары 15 жылды қоса алғанда - 0,5;  
      пайдаланылу мерзiмi 15 жылдан жоғары - 0,3.  
      4. Көлiк құралының пайдаланылу мерзiмi көлiк құралдарының паспортында (әуе кемесiн ұшуда пайдалану жөнiндегi нұсқауда) көрсетiлген шығарылған жылы негiзге алына отырып есептеледi.  
      5. Жүк және арнайы автомобильдер бойынша салықты есептеу үшiн көлiк құралын пайдалану жөнiндегi нұсқаулықта және (немесе) нұсқауда көрсетiлген көлiк құралының жүк көтергiштiгiнiң көрсеткiшi пайдаланылады. Егер көлiк құралын пайдалану жөнiндегi нұсқаулықта (нұсқауда) жүк көтергiштiгiнiң көрсеткiшi көрсетiлмесе, ол көлiк құралының рұқсат етiлген ең жоғарғы массасы мен көлiк құралының жүктемесiз массасы (жабдықталған көлiк құралының массасы) арасындағы айырма ретiнде есептеледi.  
      *Ескерту. 367-бап жаңа редакцияда - ҚР 2010.11.26* № 356-IV *(2011.01.01 бастап қолданысқа енгiзiледi) Заңымен.*

**368-бап. Салықты есептеу тәртiбi**

      1. Салық төлеушi салық салу объектiлерiн, әрбiр көлiк құралы бойынша салық ставкасын негiзге ала отырып, салық кезеңi үшiн салық сомасын дербес есептейдi.   
      Ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар және селолық тұтыну кооперативтерi үшiн арнаулы салық режимiн қолданатын салық төлеушiлер салықты осы Кодекстiң 451-бабында белгiленген ерекшелiктердi ескере отырып есептейдi.   
      Осы баптың 3-тармағында көзделген жағдайды қоспағанда, көлiк құралы меншiк құқығында, шаруашылық жүргiзу құқығында немесе жедел басқару құқығында салық кезеңiнен аз уақыт болған жағдайда, салық сомасы көлiк құралы меншiк құқығында, шаруашылық жүргiзу құқығында немесе жедел басқару құқығында iс жүзiнде болған кезең үшiн салықтың жылдық сомасын он екiге бөлу және көлiк құралы меншiк құқығында, шаруашылық жүргiзу құқығында немесе жедел басқару құқығында iс жүзiнде болған айлардың санына көбейту арқылы есептеледi.   
      2. Салық кезеңi iшiнде салық салу объектiлерiне меншiк, шаруашылық жүргiзу немесе оралымды басқару құқықтарын берген кезде салық сомасы мынадай тәртiппен есептеледi:  
      1) берушi тарап үшiн:   
      салық кезеңiнiң басында қолда бар көлiк құралдары бойынша салық сомасы салық кезеңiнiң басынан бастап көлiк құралына меншiк құқығын, шаруашылық жүргiзу құқығын немесе оралымды басқару құқығын берген айдың бiрiншi күнiне дейiнгi кезең үшiн есептеледi;   
      салық кезеңiнiң iшiнде сатып алынған көлiк құралдары бойынша салық сомасы көлiк құралына меншiк құқығын, шаруашылық жүргiзу құқығын немесе оралымды басқару құқығын алған айдың бiрiншi күнiнен бастап көлiк құралына меншiк құқығын, шаруашылық жүргiзу құқығын немесе оралымды басқару құқығын берген айдың бiрiншi күнiне дейiнгi кезең үшiн есептеледi;   
      2) алушы тарап үшiн - салық сомасы көлiк құралына меншiк құқығын, шаруашылық жүргiзу құқығын немесе жедел басқару құқығын алған айдың бiрiншi күнiнен бастап, салық кезеңiнiң соңына дейiн немесе алушы тарап одан кейiн аталған көлiк құралына меншiк құқығын, шаруашылық жүргiзу құқығын немесе жедел басқару құқығын берген айдың бiрiншi күнiне дейiнгi кезеңге есептеледi.  
      3. Дара кәсiпкерлер, жекеше нотариустар, жеке сот орындаушылары, адвокаттар болып табылмайтын жеке тұлғалар арасында салық салу объектiлерiне меншiк құқығын берген кезде, егер ағымдағы салық кезеңi iшiнде берушi тарап салықтың жылдық сомасын төлеген болса, салықтың осындай төлемi тараптардың келiсiмi бойынша сатып алу-сату, айырбастау шарттарының талаптарына негiзделiп сатып алатын тараптың берiлетiн салық салынатын объект бойынша ағымдағы салық кезеңiнiң салық мiндеттемесiн орындауы болып табылады.  
      4. Жеке тұлғалар сатып алу кезiнде Қазақстан Республикасында есепте тұрмаған көлiк құралын сатып алған кезде салық сомасын көлiк құралына меншiк құқығы туындаған айдың бiрiншi күнiнен бастап салық кезеңiнiң соңына дейiнгi немесе меншiк құқығы тоқтатылған айдың бiрiншi күнiне дейiнгi кезең үшiн есептейдi.  
      5. Иелерiнен айдап әкетiлген және (немесе) ұрланған деп саналған көлiк құралдарын тiркеу саласындағы уәкiлеттi мемлекеттiк органда көлiк құралын есептен шығару кезiнде көлiк құралына iздеу салу кезеңiнде салық төлеуден босату үшiн осы негiз бойынша көлiк құралын есептен шығарылғанын растайтын құжат негiз болып табылады.   
      Салық мiндеттемесiн орындау iздеу салынған көлiк құралының иесiне қайтарылған кезден бастап, осы Кодекстiң 51-тарауында көзделген тәртiппен жүзеге асырылады.  
      6. Заңды тұлғалар салық кезеңiнiң басында меншiк құқығында, шаруашылық жүргiзу құқығында немесе оралымды басқару құқығында болған көлiк құралдары бойынша, сондай-ақ салық кезеңiнiң басынан бастап салық кезеңiнiң 1 шiлдесiне дейiнгi кезеңде мұндай құқықтар туындаған және (немесе) тоқтатылған көлiк құралдары бойынша ағымдағы төлемдердi:  
      1) көлiк құралдарына меншiк құқығы, шаруашылық жүргiзу құқығы немесе оралымды басқару құқығы салық кезеңiнiң басынан бастап салық кезеңiнiң 1 шiлдесiне дейiнгi кезеңде туындаған және салық кезеңiнiң 1 шiлдесiне дейiн тоқтатылмаған жағдайда – көлiк құралдарына меншiк құқығы, шаруашылық жүргiзу құқығы немесе оралымды басқару құқығы туындаған айдың бiрiншi күнiнен бастап салық кезеңiнiң соңына дейiнгi кезең үшiн есептелген салық сомасы мөлшерiнде;  
      2) салық кезеңiнiң басынан бастап салық кезеңiнiң 1 шiлдесiне дейiнгi кезеңде көлiк құралдарына меншiк құқығы, шаруашылық жүргiзу құқығы немесе оралымды басқару құқығы:  
      тоқтатылған жағдайда – салық кезеңiнiң басынан бастап көлiк құралдарына меншiк құқығы, шаруашылық жүргiзу құқығы немесе оралымды басқару құқығы тоқтатылған айдың бiрiншi күнiне дейiнгi кезең үшiн есептелген салық сомасы мөлшерiнде;  
      туындаған және тоқтатылған жағдайда – көлiк құралдарына меншiк құқығы, шаруашылық жүргiзу құқығы немесе оралымды басқару құқығы туындаған айдың бiрiншi күнiнен бастап мұндай көлiк құралдарына меншiк құқығы, шаруашылық жүргiзу құқығы немесе оралымды басқару құқығы тоқтатылған айдың бiрiншi күнiне дейiнгi кезең үшiн есептелген салық сомасы мөлшерiнде;  
      3) қалған жағдайларда – жылдық салық сомасы мөлшерiнде есептейдi. Бұл ретте, салық кезеңiнiң 1 шiлдесiнен бастап салық кезеңiнiң соңына дейiнгi кезеңде көлiк құралдарына меншiк құқығы, шаруашылық жүргiзу құқығы немесе оралымды басқару құқығы тоқтатылған жағдайда, декларацияда салық кезеңiнiң басынан бастап көлiк құралдарына меншiк құқығы, шаруашылық жүргiзу құқығы немесе оралымды басқару құқығы тоқтатылған айдың бiрiншi күнiне дейiнгi кезең үшiн есептелген салық сомасы көрсетiледi.  
      Заңды тұлғалар салық кезеңiнiң 1 шiлдесiнен бастап салық кезеңiнiң соңына дейiнгi кезеңде меншiк құқығы, шаруашылық жүргiзу құқығы немесе оралымды басқару құқығы туындаған көлiк құралдары бойынша ағымдағы төлемдердi есептемейдi және ағымдағы төлемдердiң есеп-қисабын табыс етпейдi. Бұл ретте, декларацияда осы баптың 2-тармағының 2) тармақшасында белгiленген тәртiппен есептелген салық сомасы көрсетiледi.  
      *Ескерту. 368-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi) Заңдарымен.*

**369-бап. Салық төлеу мерзiмдерi**

      1. Заңды тұлғалар ағымдағы төлемдер сомасын төлеудi ағымдағы төлемдердi енгiзу арқылы салық салу объектiлерiнiң тiркелген жерi бойынша салық кезеңiнiң 5 шiлдесiнен кешiктiрмей жүргiзедi.  
      2. Көлiк құралына меншiк құқығын, шаруашылық жүргiзу құқығын немесе оралымды басқару құқығын салық кезеңiнiң 1 шiлдесiнен кейiн алған жағдайда, заңды тұлғалар салық кезеңi үшiн декларацияны табыс ету мерзiмi басталғаннан кейiнгi күнтiзбелiк он күннен кешiктiрмей көрсетiлген көлiк құралы бойынша салық төлеудi жүргiзедi.  
      3. Жеке тұлғалар үшiн бюджетке салық төлеу мерзiмi салық кезеңiнiң 31 желтоқсанынан кешiктiрiлмейтiн күн болып табылады.  
      Салықты төлеу салық салу объектiсiнiң тiркелген орны бойынша жүргiзiледi.  
      Көлiк құралдарын тiркеуден, қайта тiркеуден, мемлекеттiк немесе мiндеттi техникалық байқаудан өткiзген жағдайда, жеке тұлғалар көрсетiлген әрекеттердi жасағанға дейiн осы Кодексте белгiленген тәртiппен салықты есептейдi және бюджетке төлеудi жүргiзедi.  
      4. *Алынып тасталды - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*  
      5. Көлiк құралының меншiк иесi атынан иелiктен шығару құқығымен көлiк құралын басқаруға арналған сенiмхат негiзiнде сенiм бiлдiрiлген болып табылатын жеке тұлғаның салық кезеңi үшiн көлiк құралдарына салық төлеуi көлiк құралы меншiк иесiнiң осы салық кезеңi үшiн салық мiндеттемесiн орындауы болып табылады.  
       *Ескерту. 369-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2009.01.01 бастап қолданысқа енгiзiледi), 2011.01.24* N 399-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**52-тарау. САЛЫҚ КЕЗЕҢI ЖӘНЕ САЛЫҚ ДЕКЛАРАЦИЯСЫ**

**370-бап. Салық кезеңi**

      Көлiк құралдары салығын есептеуге арналған салық кезеңi осы Кодекстiң 148-бабына сәйкес айқындалады.  
      *Ескерту. 370-бапқа өзгерту енгiзiлдi - ҚР 2010.11.26* № 356-IV *(2011.01.01 бастап қолданысқа енгiзiледi) Заңымен.*

**371-бап. Салық есептiлiгi**

      Төлеушiлер - заңды тұлғалар көлiк құралдары салығы бойынша ағымдағы төлемдердiң есеп-қисабын ағымдағы салық кезеңiнiң 5 шiлдесiнен кешiктiрмей, сондай-ақ декларацияны есептi жылдан кейiнгi жылдың 31 наурызынан кешiктiрмей салық салу объектiлерiнiң тiркелген жерi бойынша салық органдарына табыс етедi.

**14-БӨЛIМ. ЖЕР САЛЫҒЫ**

**53-тарау. ЖАЛПЫ ЕРЕЖЕЛЕР**

**372-бап. Жалпы ережелер**

      1. Салық салу мақсатында барлық жерлер олардың нысаналы мақсатына және мынадай санаттарға:   
      1) ауыл шаруашылығы мақсатындағы жерлерге;   
      2) елдi мекендер жерлерiне;   
      3) өнеркәсiп, көлiк, байланыс, қорғаныс және өзге де ауыл шаруашылығы емес мақсаттағы жерлерге (бұдан әрi - өнеркәсiп жерлерi);   
      4) ерекше қорғалатын табиғи аумақтар жерлерiне, сауықтыру, рекреациялық және тарихи-мәдени мақсаттағы жерлерге (бұдан әрi - ерекше қорғалатын табиғи аумақтар жерлерi);   
      5) орман қорының жерлерiне;   
      6) су қорының жерлерiне;   
      7) босалқы жерлерге тиесiлiгiне қарай қарастырылады.   
      2. Жердiң қандай да болсын санатқа тиесiлiгi Қазақстан Республикасының жер заңнамасында белгiленедi. Елдi мекендер жерлерi салық салу мақсаты үшiн мынадай екi топқа бөлiнген:   
      1) тұрғын үй қоры, соның iшiнде олардың жанындағы құрылыстар мен ғимараттар орналасқан жерлердi қоспағанда, елдi мекендер жерлерi;   
      2) тұрғын үй қоры, соның iшiнде олардың жанындағы құрылыстар мен ғимараттар орналасқан жерлер.   
      3. Жердiң мынадай санаттары:   
      1) ерекше қорғалатын табиғи аумақтардың жерлерi;   
      2) орман қорының жерлерi;   
      3) су қорының жерлерi;   
      4) босалқы жерлер салық салуға жатпайды.   
      Аталған жерлер (босалқы жерлердi қоспағанда) тұрақты жер пайдалануға немесе бастапқы өтеусiз уақытша жер пайдалануға берiлген жағдайда, олар осы Кодекстiң 385-бабында белгiленген тәртiппен салық салуға жатады.   
      4. Жер салығының мөлшерi жер иеленушiлер мен жер пайдаланушылардың шаруашылық қызметiнiң нәтижелерiне байланысты болмайды.   
      5. Жер салығы:   
      1) меншiк құқығын, тұрақты жер пайдалану құқығын, өтеусiз уақытша жер пайдалану құқығын куәландыратын құжаттар;   
      2) жер ресурстарын басқару жөнiндегi уәкiлеттi мемлекеттiк орган әр жылдың 1 қаңтарындағы жағдай бойынша берген жерлердiң мемлекеттiк сандық және сапалық есебiнiң деректерi негiзiнде есептеледi.

**373-бап. Төлеушiлер**

      1. Мынадай:   
      1) жеке меншiк құқығындағы;   
      2) тұрақты жер пайдалану құқығындағы;   
      3) бастапқы өтеусiз уақытша жер пайдалану құқығындағы салық салу объектiлерi бар жеке және заңды тұлғалар жер салығын төлеушiлер болып табылады.   
      2. Заңды тұлға өз шешiмiмен өзiнiң құрылымдық бөлiмшесiн жер салығын дербес төлеушi деп тануға құқылы.  
      Егер осы бапта өзгеше белгiленбесе, заңды тұлғаның шешiмi немесе осындай шешiмнiң күшiн жою осындай шешiм қабылдаған жылдан кейiнгi жылдың 1 қаңтарынан бастап қолданысқа енгiзiледi.  
      Егер жаңадан құрылған құрылымдық бөлiмше жер салығын дербес төлеушi деп танылған жағдайда, заңды тұлғаның осындай тану туралы шешiмi осы құрылымдық бөлiмшенiң құрылған күнiнен бастап немесе осы құрылымдық бөлiмше құрылған жылдан кейiнгi жылдың 1 қаңтарынан бастап қолданысқа енгiзiледi.  
      3. Егер осы бапта өзгеше көзделмесе мыналар:   
      1) шаруа немесе фермер қожалықтары үшiн арнаулы салық режимi қолданылатын қызметте пайдаланылатын жер учаскелерi бойынша бiрыңғай жер салығын төлеушiлер;   
      2) мемлекеттiк мекемелер;   
      3) уәкiлеттi мемлекеттiк органның қылмыстық жазаларды атқару саласындағы түзеу мекемелерiнiң мемлекеттiк кәсiпорындары;   
      4) Ұлы Отан соғысына қатысушылар және соларға теңестiрiлген адамдар, Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағы ордендерiмен және медальдарымен наградталған адамдар, 1941 жылғы 22 маусым - 1945 жылғы 9 мамыр аралығында кемiнде алты ай жұмыс iстеген (қызмет өткерген) және Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағы ордендерiмен және медальдарымен наградталмаған адамдар, мүгедектер, сондай-ақ бала жасынан мүгедектiң ата-анасының бipeyi:   
      тұрғын-үй қоры, соның iшiнде, оның жанындағы құрылыстар мен ғимараттар орналасқан жер учаскелерi;   
      үй маңындағы жер учаскелерi;   
      өзiндiк (қосалқы) үй шаруашылығын жүргiзу, бағбандық үшiн берiлген және құрылыс алып жатқан жерлердi қоса алғанда, саяжай құрылысына арналған жер учаскелерi;   
      гаражға арналған жер учаскелерi бойынша;   
      5) «Ардақты ана» атағына ие болған, «Алтын алқа» алқасымен наградталған көп балалы аналар:  
      тұрғын үй қоры, соның iшiнде оның жанындағы құрылыстар мен ғимараттар орналасқан жер учаскелерi бойынша;  
      үй маңындағы жер учаскелерi бойынша;  
      6) жеке тұратын зейнеткерлер:  
      тұрғын үй қоры, соның iшiнде оның жанындағы құрылыстар мен ғимараттар орналасқан жер учаскелерi бойынша;  
      үй маңындағы жер учаскелерi бойынша;  
      7) дiни бiрлестiктер жер салығын төлеушiлер болып табылмайды.   
      4. Осы баптың 3-тармағының 3)-7) тармақшаларында аталған салық төлеушiлер пайдалануға, сенiмгерлiкпен басқаруға немесе жалға берiлген жер учаскелерi бойынша салық төлеушiлер болып табылады.   
       *Ескерту. 373-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**374-бап. Жекелеген жағдайларда төлеушiнi айқындау**

      1. Егер жер учаскелерiн иелену немесе пайдалану құқығын растайтын құжаттарда немесе тараптардың келiсiмiнде өзгеше көзделмесе, пайлық инвестициялық қор активтерiнiң құрамына кiретiн жер учаскесiн қоспағанда, бiрнеше тұлғаның ортақ меншiгiндегi (пайдалануындағы) жер учаскесi бойынша осы тұлғалардың әрқайсысы жер салығын төлеушi болып табылады.   
      Пайлық инвестициялық қор активтерiнiң құрамына кiретiн жер учаскесi бойынша осы пайлық инвестициялық қордың басқарушы компаниясы жер салығын төлеушi болып табылады.   
      2. Жер учаскесiне арналған сәйкестендiру құжаттары болмаған жағдайда, пайдаланушының жер учаскесiне қатысты жер салығын төлеушi ретiнде тану үшiн:  
      1) жер учаскесi мемлекеттiк меншiктен берiлген кезде - жер учаскесiн беру туралы мемлекеттiк органдардың актiлерi;  
      2) қалған жағдайларда азаматтық-құқықтық мәмiлелер негiзiнде немесе Қазақстан Республикасының заңнамасында көзделген өзге де негiздерде осындай учаскенi нақты иеленуi және пайдалануы негiз болып табылады.  
      3. Лизинг алушы қаржы лизингiнiң шартына сәйкес жылжымайтын мүлiк объектiсiмен бiрге қаржы лизингiне берiлген (алынған) жер учаскесi бойынша жер салығын төлеушi болып табылады.  
       *Ескерту. 374-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**375-бап. Салық салу объектiсi**

      1. Жер учаскесi (жер учаскесiне ортақ үлестiк меншiк кезiнде - жер үлесi) салық салу объектiсi болып табылады.   
      2. Мыналар салық салу объектiсi болып табылмайды:   
      1) елдi мекендердiң ортақ пайдалануындағы жер учаскелерi.   
      Алаңдар, көшелер, өткелдер, жолдар, жағалаулар, саябақтар, скверлер, гүлзарлар, су айдындары, жағажайлар, зираттар және халықтың мұқтаждарын қанағаттандыруға арналған өзге де объектiлер (су құбырлары, жылу құбырлары, электр беру желiлерi, тазарту құрылғылары, күл-қоқыс құбырлары, жылу трассалары және басқа да ортақ пайдаланудағы инженерлiк жүйелер) алып жатқан және соларға арналған жерлер елдi мекендердiң ортақ пайдалануындағы жерлерге жатады;   
      2) ортақ пайдаланудағы мемлекеттiк автомобиль жолдарының желiсi алып жатқан жер учаскелерi.   
      Бөлiнген белдеудегi ортақ пайдаланудағы мемлекеттiк автомобиль жолдарының желiсi алып жатқан жерлерге жер алаптары, жол тарамдары, өткерме жолдар, жасанды құрылғылар, жол бойындағы резервтер мен өзге де жол қызметiн көрсету жөнiндегi құрылғылар, жол қызметiнiң қызметтiк және тұрғын үй-жайлары, қардан қорғайтын және әсемдiк екпелер орналасқан жерлер жатады;   
      3) Қазақстан Республикасы Үкiметiнiң шешiмi бойынша консервацияланған объектiлер орналасқан жер учаскелерi;   
      4) жалға берiлетiн үйлердi күтiп-ұстау үшiн сатып алынған жер учаскелерi.

**376-бап. Жекелеген жағдайларда салық салу объектiсiн**   
                 **айқындау**

      1. Темiр жолдар, оқшаулау белдеулерi, темiр жол станциялары, вокзалдар орналасқан жер учаскелерiн қоса алғанда, Қазақстан Республикасының заңнамасында белгiленген тәртiппен темiр жол көлiгi ұйымдарының объектiлерiне берiлген жер учаскелерi темiр жол көлiгiнiң ұйымдары үшiн салық салу объектiсi болып табылады.   
      2. Электр беру желiлерiнiң тiректерi мен кiшi станциялар алып жатқан жер учаскелерiн қоса алғанда, балансында электр беру желiлерi бар энергетика және электрлендiру жүйесiнiң ұйымдары үшiн осы ұйымдарға Қазақстан Республикасының заңнамасында белгiленген тәртiппен берiлген жер учаскелерi салық салу объектiсi болып табылады.   
      3. Мұнай құбырлары, газ құбырлары алып жатқан жер учаскелерiн қоса алғанда, балансында мұнай құбырлары, газ құбырлары бар, мұнай мен газ өндiрудi, тасымалдауды жүзеге асыратын ұйымдар үшiн осы ұйымдарға Қазақстан Республикасының заңнамасында белгiленген тәртiппен берiлген жер учаскелерi салық салу объектiсi болып табылады.   
      4. Байланыс желiлерiнiң тiректерi алып жатқан жер учаскелерiн қоса алғанда, балансында радиорелелiк, әуе, кабельдiк байланыс желiлерi бар байланыс ұйымдары үшiн осы ұйымдарға Қазақстан Республикасының заңдарында белгiленген тәртiппен берiлген жер учаскелерi салық салу объектiсi болып табылады.

**377-бап. Салық базасы**

      Жер салығын айқындау үшiн жер учаскесiнiң алаңы салық базасы болып табылады.

**54-тарау. САЛЫҚ СТАВКАЛАРЫ**

**378-бап. Ауыл шаруашылығы мақсатындағы жерлерге салынатын**  
                **базалық салық ставкалары**

      1. Ауыл шаруашылығы мақсатындағы жерлерге салынатын жер салығының базалық ставкалары бiр гектарға есептелiп белгiленедi және топырақтың сапасы бойынша сараланады.   
      2. Далалық және қуаң далалық аймақтардың жерлерiне бонитет балына барабар түрде жер салығының мынадай базалық салық ставкалары белгiленедi:

|  |  |  |  |  |  |
| --- | --- | --- | --- | --- | --- |
| Рет  N | Бонитет балы | Базалық салық ставкасы (теңге) | Рет  N | Бонитет балы | Базалық салық ставкасы (теңге) |
| 1 | 2 | 3 | 4 | 5 | 6 |
| 1. | 1 | 0,48 | 51. | 51 | 43,42 |
| 2. | 2 | 0,67 | 52. | 52 | 44,49 |
| 3. | 3 | 0,87 | 53. | 53 | 45,55 |
| 4. | 4 | 1,06 | 54. | 54 | 46,65 |
| 5. | 5 | 1,25 | 55. | 55 | 47,71 |
| 6. | 6 | 1,45 | 56. | 56 | 48,77 |
| 7. | 7 | 1,68 | 57. | 57 | 49,83 |
| 8. | 8 | 1,93 | 58. | 58 | 50,95 |
| 9. | 9 | 2,16 | 59. | 59 | 52,01 |
| 10. | 10 | 2,41 | 60. | 60 | 53,07 |
| 11. | 11 | 2,89 | 61. | 61 | 57,90 |
| 12. | 12 | 3,09 | 62. | 62 | 60,63 |
| 13. | 13 | 3,28 | 63. | 63 | 63,26 |
| 14. | 14 | 3,47 | 64. | 64 | 65,95 |
| 15. | 15 | 3,67 | 65. | 65 | 68,61 |
| 16. | 16 | 3,86 | 66. | 66 | 71,31 |
| 17. | 17 | 4,09 | 67. | 67 | 73,96 |
| 18. | 18 | 4,34 | 68. | 68 | 76,66 |
| 19. | 19 | 4,57 | 69. | 69 | 79,32 |
| 20. | 20 | 4,82 | 70. | 70 | 82,02 |
| 21. | 21 | 5,31 | 71. | 71 | 86,85 |
| 22. | 22 | 5,79 | 72. | 72 | 89,55 |
| 23. | 23 | 6,27 | 73. | 73 | 92,19 |
| 24. | 24 | 6,75 | 74. | 74 | 94,89 |
| 25. | 25 | 7,24 | 75. | 75 | 97,56 |
| 26. | 26 | 7,72 | 76. | 76 | 100,26 |
| 27. | 27 | 8,20 | 77. | 77 | 102,91 |
| 28. | 28 | 8,68 | 78. | 78 | 105,61 |
| 29. | 29 | 9,17 | 79. | 79 | 108,27 |
| 30. | 30 | 9,65 | 80. | 80 | 110,97 |
| 31. | 31 | 14,47 | 81. | 81 | 115,80 |
| 32. | 32 | 15,54 | 82. | 82 | 119,02 |
| 33. | 33 | 16,59 | 83. | 83 | 122,21 |
| 34. | 34 | 18,08 | 84. | 84 | 125,45 |
| 35. | 35 | 18,76 | 85. | 85 | 128,67 |
| 36. | 36 | 19,82 | 86. | 86 | 131,86 |
| 37. | 37 | 20,88 | 87. | 87 | 135,10 |
| 38. | 38 | 22,00 | 88. | 88 | 138,32 |
| 39. | 39 | 23,06 | 89. | 89 | 141,51 |
| 40. | 40 | 24,12 | 90. | 90 | 144,75 |
| 41. | 41 | 28,95 | 91. | 91 | 149,57 |
| 42. | 42 | 30,01 | 92. | 92 | 154,40 |
| 43. | 43 | 31,07 | 93. | 93 | 159,22 |
| 44. | 44 | 32,17 | 94. | 94 | 164,05 |
| 45. | 45 | 33,23 | 95. | 95 | 168,87 |
| 46. | 46 | 34,29 | 96. | 96 | 173,70 |
| 47. | 47 | 35,36 | 97. | 97 | 178,52 |
| 48. | 48 | 36,48 | 98. | 98 | 183,35 |
| 49. | 49 | 37,54 | 99. | 99 | 188,17 |
| 50. | 50 | 38,60 | 100. | 100 | 193,00 |
|  |  |  | 101. | 100-ден жоғары | 202,65 |

      3. Шөлейттi, шөлдi және тау бөктерiндегi шөлдi аймақтардың жерлерiне бонитет балына барабар түрде жер салығының мынадай базалық салық ставкалары белгiленедi:

|  |  |  |  |  |  |
| --- | --- | --- | --- | --- | --- |
| Рет  N | Бонитет балы | Базалық салық ставкасы (теңге) | Рет  N | Бонитет балы | Базалық салық ставкасы (теңге) |
| 1 | 2 | 3 | 4 | 5 | 6 |
| 1. | 1 | 0,48 | 51. | 51 | 19,78 |
| 2. | 2 | 0,54 | 52. | 52 | 20,26 |
| 3. | 3 | 0,58 | 53. | 53 | 20,75 |
| 4. | 4 | 0,62 | 54. | 54 | 21,23 |
| 5. | 5 | 0,67 | 55. | 55 | 21,71 |
| 6. | 6 | 0,73 | 56. | 56 | 22,19 |
| 7. | 7 | 0,77 | 57. | 57 | 22,68 |
| 8. | 8 | 0,81 | 58. | 58 | 23,16 |
| 9. | 9 | 0,87 | 59. | 59 | 23,64 |
| 10. | 10 | 0,96 | 60. | 60 | 24,12 |
| 11. | 11 | 1,45 | 61. | 61 | 24,61 |
| 12. | 12 | 1,83 | 62. | 62 | 25,28 |
| 13. | 13 | 2,22 | 63. | 63 | 25,82 |
| 14. | 14 | 2,55 | 64. | 64 | 26,44 |
| 15. | 15 | 2,93 | 65. | 65 | 27,02 |
| 16. | 16 | 3,32 | 66. | 66 | 27,64 |
| 17. | 17 | 3,71 | 67. | 67 | 28,22 |
| 18. | 18 | 4,05 | 68. | 68 | 28,85 |
| 19. | 19 | 4,44 | 69. | 69 | 29,49 |
| 20. | 20 | 4,82 | 70. | 70 | 30,07 |
| 21. | 21 | 5,31 | 71. | 71 | 30,69 |
| 22. | 22 | 5,79 | 72. | 72 | 31,27 |
| 23. | 23 | 6,27 | 73. | 73 | 31,88 |
| 24. | 24 | 6,75 | 74. | 74 | 32,46 |
| 25. | 25 | 7,24 | 75. | 75 | 33,09 |
| 26. | 26 | 7,72 | 76. | 76 | 33,68 |
| 27. | 27 | 8,20 | 77. | 77 | 34,31 |
| 28. | 28 | 8,68 | 78. | 78 | 34,93 |
| 29. | 29 | 9,17 | 79. | 79 | 35,51 |
| 30. | 30 | 9,65 | 80. | 80 | 36,15 |
| 31. | 31 | 10,13 | 81. | 81 | 36,71 |
| 32. | 32 | 10,61 | 82. | 82 | 37,34 |
| 33. | 33 | 11,09 | 83. | 83 | 37,92 |
| 34. | 34 | 11,58 | 84. | 84 | 38,56 |
| 35. | 35 | 12,06 | 85. | 85 | 39,18 |
| 36. | 36 | 12,54 | 86. | 86 | 39,76 |
| 37. | 37 | 13,03 | 87. | 87 | 40,38 |
| 38. | 38 | 13,51 | 88. | 88 | 40,95 |
| 39. | 39 | 13,99 | 89. | 89 | 41,59 |
| 40. | 40 | 14,47 | 90. | 90 | 42,17 |
| 41. | 41 | 14,96 | 91. | 91 | 42,18 |
| 42. | 42 | 15,44 | 92. | 92 | 43,39 |
| 43. | 43 | 15,92 | 93. | 93 | 44,00 |
| 44. | 44 | 16,40 | 94. | 94 | 44,62 |
| 45. | 45 | 16,89 | 95. | 95 | 45,20 |
| 46. | 46 | 17,37 | 96. | 96 | 45,84 |
| 47. | 47 | 17,85 | 97. | 97 | 46,38 |
| 48. | 48 | 18,33 | 98. | 98 | 47,03 |
| 49. | 49 | 18,82 | 99. | 99 | 47,61 |
| 50. | 50 | 19,30 | 100. | 100 | 48,25 |
|  |  |  | 101. | 100-ден жоғары | 50,18 |

**379-бап. Жеке тұлғаларға берiлген ауыл шаруашылығы**   
                 **мақсатындағы жерлерге салынатын базалық салық**   
                 **ставкалары**

      Жеке тұлғаларға қора-қопсы салынған жердi қоса алғанда, өзiндiк (қосалқы) үй шаруашылығын, бағбандық және саяжай құрылысын жүргiзу үшiн берiлген ауыл шаруашылығы мақсатындағы жерлерге базалық салық ставкалары мынадай мөлшерде белгiленедi:   
      1) көлемi 0,50 гектарға дейiн қоса алғанда - 0,01 гектар үшiн 20 теңге;   
      2) көлемi 0,50 гектардан асатын алаңға - 0,01 гектар үшiн 100 теңге.

**380-бап. Ауыл шаруашылығына арналмаған, ауыл шаруашылығы**   
                 **мақсаттары үшiн пайдаланылатын жерлерге**   
                 **салынатын салық ставкалары**

      Елдi мекендер, өнеркәсiп, ерекше қорғалатын табиғи аумақтар, орман және су қорлары жерлерiнiң құрамына кiретiн, ауыл шаруашылығы мақсаттарына пайдаланылатын жер учаскелерiне осы Кодекстiң 387-бабының 1-тармағының талаптары ескерiле отырып, 378-бабында белгiленген базалық ставкалар бойынша салық салынады.

**381-бап. Елдi мекендердiң жерлерiне (үй iргесiндегi жер**   
                 **учаскелерiн қоспағанда) салынатын базалық салық**   
                 **ставкалары**

      Елдi мекендердiң жерлерiне (үй iргесiндегi жер учаскелерiн қоспағанда) салынатын базалық салық ставкалары алаңның бiр шаршы метрiне шаққанда мынадай мөлшерде белгiленедi:

|  |  |  |  |
| --- | --- | --- | --- |
| Рет N | Елдi мекеннiң түрi | Тұрғын үй қоры, соның iшiнде оның iргесiндегi құрылыстар мен ғимараттар алып жатқан жерлердi қоспағанда, елдi мекендердiң жерлерiне салынатын базалық салық ставкалары (теңге) | Тұрғын үй қоры, соның iшiнде оның iргесiндегi құрылыстар мен ғимараттар алып жатқан жерлерге салынатын базалық салық ставкалары (теңге) |
| 1 | 2 | 3 | 4 |
| 1. | Қалалар: |  |  |
| 2. | Алматы | 28,95 | 0,96 |
| 3. | Астана | 19,30 | 0,96 |
| 4. | Ақтау | 9,65 | 0,58 |
| 5. | Ақтөбе | 6,75 | 0,58 |
| 6. | Атырау | 8,20 | 0,58 |
| 7. | Қарағанды | 9,65 | 0,58 |
| 8. | Қызылорда | 8,68 | 0,58 |
| 9. | Көкшетау | 5,79 | 0,58 |
| 10. | Қостанай | 6,27 | 0,58 |
| 11. | Павлодар | 9,65 | 0,58 |
| 12. | Петропавл | 5,79 | 0,58 |
| 13. | Талдықорған | 9,17 | 0,58 |
| 14. | Тараз | 9,17 | 0,58 |
| 15. | Орал | 5,79 | 0,58 |
| 16. | Өскемен | 9,65 | 0,58 |
| 17. | Шымкент | 9,17 | 0,58 |
| 18. | Алматы облысы: |  |  |
| 19. | облыстық маңызы бар қалалар | 6,75 | 0,39 |
| 20. | аудандық маңызы бар қалалар | 5,79 | 0,39 |
| 21. | Ақмола облысы: |  |  |
| 22. | облыстық маңызы бар қалалар | 5,79 | 0,39 |
| 23. | аудандық маңызы бар қалалар | 5,02 | 0,39 |
| 24. | Облыстық маңызы бар басқа қалалар | облыс орталығы үшiн белгiленген ставканың 85 процентi | 0,39 |
| 25. | Аудандық маңызы бар басқа қалалар | облыс орталығы үшiн белгiленген ставканың 75 процентi | 0,19 |
| 26. | Кенттер | 0,96 | 0,13 |
| 27. | Селолар (ауылдар) | 0,48 | 0,09 |

**382-бап. Үй iргесiндегi жер учаскелерiне салынатын базалық**  
                **салық ставкалары**

      Елдi мекендердiң тұрғын үйге (тұрғын ғимаратқа) қызмет көрсетуге арналған және тұрғын үй (тұрғын ғимарат), оның iшiнде ондағы құрылыстар мен ғимараттар орналаспаған жерлерiне жататын жер учаскесiнiң бiр бөлiгi үй iргесiндегi жер учаскесi болып есептеледi.   
      Үй iргесiндегi жер учаскелерi мынадай базалық салық ставкалары бойынша салық салынуға жатады:   
      1) Астана, Алматы қалалары және облыстық маңызы бар қалалар үшiн:   
      көлемi 1000 шаршы метрге дейiн қоса алғанда - 1 шаршы метрi үшiн 0,20 теңге;   
      көлемi 1000 шаршы метрден асатын алаңға - 1 шаршы метрi үшiн 6,00 теңге.   
      Жергiлiктi өкiлдi органдардың шешiмi бойынша 1000 шаршы метрден асатын жер учаскелерiне салық ставкалары 1 шаршы метрi үшiн 6,0 теңгеден 0,20 теңгеге дейiн төмендетiлуi мүмкiн.   
      2) қалған елдi мекендер үшiн:   
      көлемi 5000 шаршы метрге дейiн қоса алғанда - 1 шаршы метрi үшiн 0,20 теңге;   
      көлемi 5000 шаршы метрден асатын алаңға - 1 шаршы метрi үшiн 1,00 теңге.   
      Жергiлiктi өкiлдi органдардың шешiмi бойынша 5000 шаршы метрден асатын жер учаскелерiне салық ставкалары 1 шаршы метрi үшiн 1,00 теңгеден 0,20 теңгеге дейiн төмендетiлуi мүмкiн.  
      *Ескерту. 382-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**383-бап. Елдi мекендерден тыс орналасқан өнеркәсiп**   
                **жерлерiне салынатын базалық салық ставкалары**

      1. Елдi мекендерден тыс орналасқан өнеркәсiп жерлерiне салынатын базалық салық ставкалары бiр гектарға шаққанда бонитет балына барабар мынадай мөлшерде белгiленедi:

|  |  |  |  |  |  |
| --- | --- | --- | --- | --- | --- |
| Рет  N | Бонитет балы | Базалық салық ставкасы (теңге) | Рет  N | Бонитет балы | Базалық салық ставкасы (теңге) |
| 1 | 2 | 3 | 4 | 5 | 6 |
| 1. | 0 | 48,25 | 52. | 51 | 2634,45 |
| 2. | 1 | 91,67 | 53. | 52 | 2690,23 |
| 3. | 2 | 135,10 | 54. | 53 | 2745,95 |
| 4. | 3 | 178,52 | 55. | 54 | 2801,72 |
| 5. | 4 | 221,95 | 56. | 55 | 2857,46 |
| 6. | 5 | 265,37 | 57. | 56 | 2913,24 |
| 7. | 6 | 308,80 | 58. | 57 | 2968,96 |
| 8. | 7 | 352,22 | 59. | 58 | 3024,73 |
| 9. | 8 | 395,65 | 60. | 59 | 3080,47 |
| 10. | 9 | 439,07 | 61. | 60 | 3136,25 |
| 11. | 10 | 482,50 | 62. | 61 | 3188,36 |
| 12. | 11 | 530,75 | 63. | 62 | 3247,75 |
| 13. | 12 | 592,41 | 64. | 63 | 3325,49 |
| 14. | 13 | 654,08 | 65. | 64 | 3364,61 |
| 15. | 14 | 715,68 | 66. | 65 | 3423,05 |
| 16. | 15 | 777,35 | 67. | 66 | 3489,25 |
| 17. | 16 | 839,01 | 68. | 67 | 3539,95 |
| 18. | 17 | 900,67 | 69. | 68 | 3598,39 |
| 19. | 18 | 962,29 | 70. | 69 | 3656,81 |
| 20. | 19 | 1023,96 | 71. | 70 | 3715,25 |
| 21. | 20 | 1084,66 | 72. | 71 | 3769,29 |
| 22. | 21 | 1138,70 | 73. | 72 | 3829,64 |
| 23. | 22 | 1189,07 | 74. | 73 | 3890,53 |
| 24. | 23 | 1239,35 | 75. | 74 | 3951,67 |
| 25. | 24 | 1287,73 | 76. | 75 | 4012,79 |
| 26. | 25 | 1340,29 | 77. | 76 | 4073,88 |
| 27. | 26 | 1390,66 | 78. | 77 | 4135,02 |
| 28. | 27 | 1441,07 | 79. | 78 | 4196,15 |
| 29. | 28 | 1491,45 | 80. | 79 | 4257,23 |
| 30. | 29 | 1541,88 | 81. | 80 | 4319,34 |
| 31. | 30 | 1592,25 | 82. | 81 | 4371,45 |
| 32. | 31 | 1646,29 | 83. | 82 | 4432,57 |
| 33. | 32 | 1693,03 | 84. | 83 | 4493,66 |
| 34. | 33 | 1740,76 | 85. | 84 | 4554,80 |
| 35. | 34 | 1788,47 | 86. | 85 | 4615,92 |
| 36. | 35 | 1836,20 | 87. | 86 | 4677,01 |
| 37. | 36 | 1883,87 | 88. | 87 | 4738,15 |
| 38. | 37 | 1931,58 | 89. | 88 | 4799,27 |
| 39. | 38 | 1979,31 | 90. | 89 | 4860,36 |
| 40. | 39 | 2027,02 | 91. | 90 | 4921,50 |
| 41. | 40 | 2074,75 | 92. | 91 | 4975,54 |
| 42. | 41 | 2126,86 | 93. | 92 | 5054,48 |
| 43. | 42 | 2178,19 | 94. | 93 | 5134,32 |
| 44. | 43 | 2228,61 | 95. | 94 | 5214,22 |
| 45. | 44 | 2278,98 | 96. | 95 | 5294,09 |
| 46. | 45 | 2329,41 | 97. | 96 | 5373,99 |
| 47. | 46 | 2379,79 | 98. | 97 | 5453,83 |
| 48. | 47 | 2340,22 | 99. | 98 | 5533,73 |
| 49. | 48 | 2480,57 | 100. | 99 | 5613,59 |
| 50. | 49 | 2531,00 | 101. | 100 | 5693,50 |
| 51. | 50 | 2582,34 | 102. | 100-ден жоғары | 5790,00 |

      2. Қазақстан Республикасының жер заңнамасына сәйкес басқа да жер пайдаланушылар уақытша пайдаланатын жерлердi қоспағанда, қорғаныс мұқтажы үшiн берiлген жерлер осы баптың 1-тармағында белгiленген ставкалар бойынша салық салуға жатады.   
      3. Қорғаныс мұқтажы үшiн берiлген, қорғаныс мұқтажы үшiн уақытша пайдаланылмайтын және ауыл шаруашылығы мақсаттары үшiн басқа да жер пайдаланушыларға берiлген жерлер осы Кодекстiң 387-бабы 1-тармағының талаптары ескерiле отырып, 378-бабында белгiленген ставкалар бойынша салық салуға жатады.   
      4. Магистральды темiр жолдарды бойлай қорғаныштық екпе ағаштар алып жатқан темiр жол көлiгi кәсiпорындарының жерлерiне осы Кодекстiң 387-бабы 1-тармағының талаптары ескерiле отырып, 378-бабында белгiленген ставкалар бойынша салық салынады.

**384-бап. Елдi мекендер шегiнде орналасқан өнеркәсiп**   
                 **жерлерiне салынатын салық ставкалары**

      1. Елдi мекендер шегiнде (осы баптың 3-тармағында және осы Кодекстiң 386-бабында аталған жерлердi қоспағанда) орналасқан өнеркәсiп жерлерiне (шахталарды, карьерлердi қоса алғанда) және олардың санитариялық-қорғаныштық, техникалық және өзге де аймақтарына осы Кодекстiң 387-бабы 1-тармағының талаптары ескерiле отырып, 381-бабында белгiленген базалық ставкалар бойынша салық салынады.   
      2. Елдi мекендер шегiнде, бiрақ селитебтi аумақтан тыс (осы баптың 3-тармағында және осы Кодекстiң 386-бабында аталған жерлердi қоспағанда) орналасқан өнеркәсiп жерлерiне (шахталарды, карьерлердi қоса алғанда) және олардың санитариялық-қорғаныштық, техникалық және өзге де аймақтарына базалық ставкалар жергiлiктi өкiлдi органдардың шешiмдерiмен төмендетiлуi мүмкiн. Осы Кодекстiң 387-бабының 1-тармағында белгiленген төмендетудi ескере отырып, аталған жерлерге салық ставкасын жалпы төмендету базалық ставканың 30 процентiнен аспауға тиiс.   
      3. Елдi мекен шегiнде орналасқан, аэродромдар алып жатқан өнеркәсiп жерлерiне осы Кодекстiң 387-бабы 1-тармағының талаптары ескерiле отырып, 383-бабында белгiленген базалық ставкалар бойынша салық салынады.   
      Елдi мекен шегiнде орналасқан, аэродромдар алып жатқан жерлердi қоспағанда, әуежайлар алып жатқан өнеркәсiп жерлерiне осы Кодекстiң 387-бабы 1-тармағының талаптары ескерiле отырып, 381-бабында белгiленген базалық ставкалар бойынша салық салынады.   
      Осы Кодекстiң мақсаттары үшiн әуе кемелерiнiң ұшуын, қонуын, бұрылуын, тұрағын қамтамасыз ету және оларға қызмет көрсету үшiн арнайы дайындалып, жабдықталған жер учаскесi аэродром деп түсiнiледi.  
      *Ескерту. 384-бапқа өзгерту енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi) Заңымен.*

**385-бап. Ерекше қорғалатын табиғи аумақтардың, орман қоры**  
                 **мен су қорының жерлерiне салынатын салық**   
                 **ставкалары**

      1. Ерекше қорғалатын табиғи аумақтардың, орман қоры мен су қорының ауыл шаруашылығы мақсаттарында пайдаланылатын жерлерiне осы Кодекстiң 387-бабы 1-тармағының талаптары ескерiле отырып, 378-бабында белгiленген базалық ставкалар бойынша жер салығы салынады.   
      2. Жеке және заңды тұлғаларға ауыл шаруашылығы мақсаттарынан басқа өзге де мақсаттарға пайдалануға берiлген ерекше қорғалатын табиғи аумақтардың, орман қоры мен су қорының жерлерi осы Кодекстiң 387-бабы 1-тармағының талаптары ескерiле отырып, 383-бабында белгiленген ставкалар бойынша салық салуға жатады.

**386-бап. Автотұрақтар (паркингтер), автомобильге май құю**  
                **станциялары үшiн бөлiнген, казино орналасқан жер**  
                **учаскелерiне салынатын салық ставкалары**

*Ескерту. 386-баптың тақырыбына өзгерту енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi) Заңымен.*

      1. Елдi мекендердiң автомобильге май құю станциялары үшiн бөлiнген жерлерi осы Кодекстiң 381-бабында келтiрiлген кестенiң 3-бағанында белгiленген елдi мекендер жерлерiне базалық ставкалар бойынша он есе ұлғайтылған салық салуға жатады.  
      Автомобильге май құю станциялары үшiн бөлiнген басқа санаттағы жерлер жақын жатқан елдi мекендердiң жерлерi үшiн осы Кодекстiң  81-бабында келтiрiлген кестенiң 3-бағанында белгiленген елдi мекендер жерлерiне базалық ставкалар бойынша он есе ұлғайтылған салық салуға жатады. Бұл ретте салықты есептеу кезiнде жерлерiне базалық ставкалар қолданылатын жақын жатқан елдi мекендi жергiлiктi өкiлдi орган айқындайды.  
      Жергiлiктi өкiлдi органның шешiмi бойынша салық ставкалары кемiтiлуi мүмкiн, бiрақ ол осы Кодекстiң 381-бабында белгiленгеннен кем болмауға тиiс.  
      2. Елдi мекендердiң казино орналасқан жерлерi осы Кодекстiң 381-бабында белгiленген елдi мекендердiң жерлерiне арналған базалық ставкалар бойынша он есе ұлғайтылған салық салуға жатады.   
      Казино орналасқан басқа да санаттағы жерлер тұрғын үй қоры, соның iшiнде оның жанындағы құрылыстар мен ғимараттар орналасқан жерлердi қоспағанда, жақын жатқан елдi мекендердiң жерлерi үшiн осы Кодекстiң 381-бабында белгiленген елдi мекендердiң жерлерiне арналған базалық ставкалар бойынша он есе ұлғайтылған салық салуға жатады.   
      Елдi мекеннiң жерлерiне салықты есептеу кезiнде қолданылатын базалық ставкаларды жергiлiктi өкiлдi орган белгiлейдi.   
      Жергiлiктi өкiлдi органның шешiмi бойынша салық ставкасы төмендетiлуi мүмкiн, бiрақ ол осы Кодекстiң 381-бабында белгiленгеннен кем болмауға тиiс.  
      3. Елдi мекендердiң автотұрақтар (паркингтер) үшiн бөлiнген жерлерi осы Кодекстiң 381-бабында келтiрiлген кестенiң 3-бағанында белгiленген елдi мекендер жерлерiне базалық ставкалар бойынша салық салуға жатады.  
      Автотұрақтар (паркингтер) үшiн бөлiнген басқа санаттағы жерлер жақын жатқан елдi мекеннiң жерлерi үшiн осы Кодекстiң 381-бабында келтiрiлген кестенiң 3-бағанында елдi мекендер жерлерiне белгiленген базалық ставкалар бойынша салық салуға жатады. Бұл ретте салықты есептеу кезiнде жерлерiне базалық ставкалар қолданылатын жақын жатқан елдi мекендi жергiлiктi өкiлдi орган айқындайды.  
      Автотұрақтар (паркингтер) үшiн бөлiнген жерлерге базалық салық ставкалары жергiлiктi өкiлдi органның шешiмi бойынша ұлғайтылуы мүмкiн, бiрақ ол он еседен артық болмайды. Осы тармақта көзделген ставкаларды ұлғайту жергiлiктi өкiлдi орган белгiлейтiн автотұрақтар (паркингтер) санатына қарай жүргiзiледi.  
      Бұл ретте жекелеген салық төлеушiлер үшiн жер салығының ставкаларын жеке-дара арттыруға тыйым салынады.  
      *Ескерту. 386-бапқа өзгерту енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi) Заңымен.*

**387-бап. Базалық салық ставкаларын түзету**

      1. Жергiлiктi өкiлдi органдардың Қазақстан Республикасының жер заңнамасына сәйкес жүргiзiлетiн жерлердi өңiрлерге бөлу жобалары (схемалары) негiзiнде жер салығының ставкаларын осы Кодекстiң 378, 379, 381, 383-баптарында белгiленген, автотұраққа (паркингке), автомобильге май құю станцияларына бөлiнген (бөлiп шығарылған) және казино орналасқан жерлердi қоспағанда, жер салығының базалық ставкаларының 50 проценттiнен аспайтындай етiп төмендетуге немесе жоғарылатуға құқығы бар.   
      Бұл ретте жекелеген салық төлеушiлер үшiн жер салығының ставкаларын жеке-дара төмендетуге немесе жоғарылатуға тыйым салынады.  
      2. Мынадай төлеушiлер салықты есептеген кезде тиiстi ставкаларға 0,1 коэффициенттi қолданады:   
      1) балаларды сауықтыру мекемелерi;   
      2) дiни бiрлестiктердi қоспағанда, осы Кодекстiң 134-бабында айқындалған заңды тұлғалар;   
      3) осы Кодекстiң 135-бабының 2-тармағында айқындалған заңды тұлғалар;   
      4) қызметiнiң негiзгi түрi ормандарда өртке қарсы жұмысты ұйымдастыру, өртке, орман зиянкестерi мен ауруларына қарсы күрес, табиғи биологиялық ресурстарды ұдайы молайту және ормандардың экологиялық әлеуетiн арттыру жөнiндегi жұмыстарды орындау болып табылатын мемлекеттiк кәсiпорындар;   
      5) балықты ұдайы молайту мақсатындағы мемлекеттiк кәсiпорындар;   
      6) ғылыми кадрларды мемлекеттiк аттестаттау саласындағы функцияларды жүзеге асыратын мемлекеттiк кәсiпорын;   
      7) психоневрологиялық және туберкулез мекемелерi жанындағы емдеу-өндiрiстiк кәсiпорындар.   
      3. Осы Кодекстiң 135-бабының 3-тармағында және 135-1-бабының 1-тармағында айқындалған заңды тұлғалар салықты есептеу кезiнде тиiстi ставкаларға 0 коэффициентiн қолданады.  
      РҚАО-ның ескертпесi!  
      3-1 және 3-2-тармақтармен толықтыру көзделген - ҚР 2012.01.09 N 535-IV (2013.01.01 бастап қолданысқа енгiзiледi) Заңымен.  
      4. Осы баптың 2-тармағында аталған жер салығын төлеушiлер жер учаскесiн немесе оның бiр бөлiгiн (ондағы үйлермен, құрылыстармен, ғимараттармен бiрге не оларсыз) жалға, өзге де негiздерде пайдалануға беру немесе коммерциялық мақсаттарда пайдалану кезiнде салықты 0,1 коэффициенттi қолданбай, осы Кодекстiң 55-тарауында белгiленген тәртiппен есептейдi.   
      5. Арнаулы экономикалық аймақтардың аумақтарында қызметiн жүзеге асыратын ұйымдар жер салығын осы Кодекстiң 151-бабының 3-тармағының 1) тармақшасында белгiленген ережелердi ескере отырып есептейдi.  
      *Ескерту. 387-бапқа өзгерiс енгiзiлдi - ҚР 2010.06.30* № 297-IV *(2011.01.01 бастап қолданысқа енгiзiледi), 2011.01.19* N 395-IV *(2011.01.01 бастап қолданысқа енгiзiледi) Заңдарымен.*

**55-тарау. САЛЫҚТЫ ЕСЕПТЕУ ТӘРТIБI ЖӘНЕ ТӨЛЕУ МЕРЗIМДЕРI**

**388-бап. Салықты есептеу мен төлеудiң жалпы тәртiбi**

      1. Салықты есептеу әрбiр жер учаскесi бойынша жеке салық базасына тиiстi салық ставкасын қолдану арқылы жүргiзiледi.   
      Ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар мен селолық тұтыну кооперативтерi үшiн арнаулы салық режимiн қолданатын салық төлеушiлер салықты осы Кодекстiң 451-бабында белгiленген ерекшелiктердi ескере отырып есептейдi.   
      2. Егер осы тарауда өзгеше белгiленбесе, мемлекет жер учаскесiне меншiк құқығын, тұрақты немесе бастапқы өтеусiз уақытша жер пайдалану құқығын берген кезде, жер салығы салық төлеушiге жер учаскесiне осындай құқықтар берiлген айдан кейiнгi айдан бастап есептеледi.  
      3. Жер учаскесiн иелену құқығы немесе пайдалану құқығы тоқтатылған жағдайда, жер салығы жер учаскесiн пайдаланудың нақты кезеңi үшiн есептеледi.   
      4. Бюджетке жер салығын төлеу жер учаскесiнiң орналасқан жерi бойынша жүргiзiледi.   
      5. Салық жылы iшiнде елдi мекендi қоныстың бiр санатынан басқа санатына ауыстыру кезiнде салық төлеушiлерден ағымдағы жылғы жер салығы - осы елдi мекендер үшiн бұрын белгiленген ставкалар бойынша, ал келесi жылы қоныстардың жаңа санаты үшiн белгiленген ставкалар бойынша алынады.   
      6. Елдi мекен таратылған және оның аумағы басқа елдi мекеннiң құрамына қосылған кезде, таратылған елдi мекеннiң аумағында жаңа ставка тарату iске асырылған жылдан кейiнгi жылдан бастап қолданылады.   
      7. Салық төлеушiлер орналасқан жер учаскелерi бонитетiнiң балдарын анықтау мүмкiн болмаған жағдайда, жер салығының мөлшерi шектесiп орналасқан жерлердiң бонитет балы негiзге алына отырып айқындалады.   
      8. Ортақ үлестiк меншiктегi салық салу объектiлерi бойынша салық олардың осы жер учаскесiндегi үлесiне барабар есептеледi.  
      9. Кондоминиум объектiсiнiң бiр бөлiгi болып табылатын жер учаскесiне кондоминиум объектiсiнiң бiр бөлiгi болып табылатын жалпы мүлiкте үй-жайдың (ғимараттың бiр бөлiгiнiң) әрбiр меншiк иесiнiң үлесiне барабар жер салығы салынуы тиiс.  
      Бұл ретте:  
      1) жалпы мүлiктегi тұрғын үй меншiк иесiнiң үлесiне сәйкес келетiн жер учаскесiнiң бөлiгiне осы Кодекстiң 381-бабында келтiрiлген кестенiң 4-бағанында белгiленген елдi мекендердiң жерлерiне базалық салық ставкалары бойынша жер салығы салынуы тиiс;  
      2) жалпы мүлiктегi тұрғын үй емес үй-жайдың (тұрғын үй емес ғимараттың бiр бөлiгiнiң) меншiк иесiнiң үлесiне сәйкес келетiн жер учаскесiнiң бiр бөлiгiне осы Кодекстiң 381-бабында келтiрiлген кестенiң 3-бағанында белгiленген елдi мекендердiң жерлерiне базалық салық ставкалары бойынша жер салығы салынуы тиiс.  
       *Ескерту. 388-бапқа өзгерic енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**389-бап. Заңды тұлғалардың салықты есептеу тәртiбi мен**   
                **төлеу мерзiмдерi**

      1. Заңды тұлғалар жер салығының сомаларын салық базасына тиiстi салық ставкасын қолдану арқылы дербес есептейдi.   
      2. Заңды тұлғалар салық кезеңi iшiнде жер салығы бойынша ағымдағы төлемдердi есептеуге және төлеуге мiндеттi.   
      3. Ағымдағы төлемдердiң сомасы ағымдағы жылдың 25 ақпанынан, 25 мамырынан, 25 тамызынан, 25 қарашасынан кешiктiрiлмей тең үлестермен төленуге жатады.   
      Жаңа құрылған салық төлеушi құрылған күннен кейiнгi кезектi мерзiм ағымдағы төлемдердi төлеудiң бiрiншi мерзiмi болып табылады.   
      Ағымдағы төлемдердi төлеудiң соңғы мерзiмiнен кейiн құрылған салық төлеушiлер ағымдағы салық кезеңi үшiн салық сомасын осы баптың 9-тармағында көзделген мерзiмдерде төлейдi.   
      4. Ағымдағы төлемдердiң мөлшерi салық кезеңiнiң басында болған салық салу объектiлерi бойынша салық базасына тиiстi салық ставкаларын қолдану арқылы айқындалады.   
      5. Жер салығын төлеу бойынша салық мiндеттемелерi туындаған күннен кейiнгi, осы баптың 3-тармағында белгiленген кезектi мерзiм салық мiндеттемелерi туындаған кезде салық кезеңi iшiнде салықтың ағымдағы сомаларын төлеудiң бiрiншi мерзiмi болып табылады.   
      Осы Кодекстiң 373-бабы 3-тармағының 3) және 7) тармақшаларында аталған заңды тұлғалар салық салу объектiлерiн пайдалануға, сенiмгерлiкпен басқаруға немесе жалға берген кезде салық салу объектiлерiн пайдалануға немесе жалға беру күнiнен кейiнгi кезектi мерзiм салықтың ағымдағы сомасын төлеудiң бiрiншi мерзiмi болып табылады.  
      6. Ағымдағы төлемдердi төлеудiң соңғы мерзiмiнен кейiн салық мiндеттемелерi туындаған кезде түпкiлiктi есеп айырысу және салық сомасын төлеу осы баптың 9-тармағында көзделген мерзiмдерде жүргiзiледi.   
      Осы Кодекстiң 373-бабының 3-тармағының 3) және 7) тармақшаларында аталған заңды тұлғаларға пайдалануға, сенiмгерлiкпен басқаруға немесе жалға берiлген салық салу объектiлерi бойынша ағымдағы төлемдердi төлеудiң соңғы мерзiмiнен кейiн түпкiлiктi есеп айырысу мен салық сомасын төлеу осы баптың 9-тармағында көзделген мерзiмдерде жүргiзiледi.  
      7. Салық кезеңi iшiнде жер салығы бойынша мiндеттемелер өзгерген жағдайда, ағымдағы төлемдер салық мiндеттемелерiнiң өзгеру сомасына жер салығын төлеудiң алдағы мерзiмдерi бойынша тең үлестермен түзетiледi.   
      8. Салық салу объектiлерiне құқықтар салық кезеңiнiң iшiнде берiлген жағдайда, салық сомасы жер учаскесiне иелiк етудiң нақты кезеңi үшiн есептеледi.   
      Осы құқықтарды беретiн тұлғаның жер учаскесiне iс жүзiнде иелiк еткен кезеңi үшiн төлеуге жататын салық сомасы құқықтарды мемлекеттiк тiркеуге дейiн немесе тiркеген кезде бюджетке енгiзiлуге тиiс. Бұл ретте бастапқы төлеушi ағымдағы жылдың 1 қаңтарынан бастап өзi жер учаскесiн беретiн айдың басына дейiн салық сомасын есептейдi. Одан кейiнгi төлеушi өзiнiң жер учаскесiне құқығы пайда болған айдың басынан басталатын кезең үшiн салық сомасын есептейдi.   
      Жер учаскесiне құқықтарды мемлекеттiк тiркеу кезiнде салықтың жылдық сомасын бюджетке тараптардың бiрi (келiсiм бойынша) енгiзуi мүмкiн. Жер учаскесiне құқықтарды мемлекеттiк тiркеу кезiнде төленген салық сомасы кейiннен қайта төленбейдi.   
      9. Салық төлеушi салық кезеңi үшiн декларацияны табыс ету мерзiмi басталғаннан кейiн күнтiзбелiк он күннен кешiктiрмей түпкiлiктi есеп айырысуды жүргiзiп, жер салығын төлейдi.  
*Ескерту. 389-бапқа өзгерту енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(2010.01.01 бастап қолданысқа енгiзiледi) Заңдарымен.*

**390-бап. Жекелеген жағдайларда салықты есептеудiң,**  
                **төлеудiң және салық есептiлiгiн табыс етудiң**  
                **ерекшелiктерi**

      1. Бiрнеше салық төлеушiлердiң пайдалануындағы үйлер, құрылыстар мен ғимараттар орналасқан жер учаскелерi үшiн жер салығы олардың бөлек пайдалануындағы үйлер мен құрылыстардың алаңына барабар әр салық төлеушi бойынша жеке есептеледi.  
      2. Осы Кодекстiң 373-бабы 3-тармағының 3) және 7) тармақшаларында аталған заңды тұлғалар үйдiң бiр бөлiгiн не ғимараттың бiр бөлiгiн пайдалануға, сенiмгерлiкпен басқаруға немесе жалға берген кезде жер салығы осы жер учаскесiнде орналасқан барлық үйлердiң, ғимараттардың жалпы алаңындағы пайдалануға, сенiмгерлiкпен басқаруға немесе жалға берiлген үйдiң бiр бөлiгi не ғимараттың бiр бөлiгi алаңының үлес салмағына қарай есептелуге жатады.  
      3. Тұрғын үй қорының құрамындағы жылжымайтын мүлiктi заңды тұлға сатып алған жағдайда, жер салығы тұрғын үй қоры, соның iшiнде оның жанындағы құрылыстар мен ғимараттар алып жатқан жерлердi қоспағанда, елдi мекендердiң жерлерiне осы Кодекстiң 381-бабында белгiленген салықтың базалық ставкалары бойынша есептелуге жатады.  
      4. *Алып тасталды - ҚР 2011.07.21* № 467-IV *(2011.01.01 бастап қолданысқа енгiзiледi) Заңымен.*  
*Ескерту. 390-бап жаңа редакцияда - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен, өзгерту енгiзiлдi - ҚР 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңымен.*

**391-бап. Жеке тұлғалардың салықты есептеу тәртiбi және**  
                **төлеу мерзiмдерi**

      1. Егер осы бапта өзгеше белгiленбесе, жеке тұлғалар (осы тармақтың екiншi бөлiгiнде аталған тұлғаларды қоспағанда) төлеуге жататын жер салығын есептеудi салық органдары тиiстi салық ставкалары мен салық базасын негiзге ала отырып, ағымдағы жылдың 1 тамызынан кешiктiрмей жүргiзедi.  
      Осы тармақтың ережелерi:  
      дара кәсiпкерлерге;  
      осы Кодекстiң 396-бабының 1-тармағында көзделген объектiлердi және салық базасы осы Кодекстiң 406-бабына сәйкес есептелетiн объектiлердi қоспағанда, меншiк құқығындағы ғимараттар (ғимарат бөлiктерi) орналасқан жер учаскелерi бойынша жеке тұлғаларға (оның iшiнде жекеше нотариустарға, жеке сот орындаушыларына, адвокаттарға) қолданылмайды.  
      2. Салық кезеңi iшiнде салық салу объектiлерiне құқықтар берiлген жағдайда, салық сомасы осы Кодекстiң 389-бабы 8-тармағының ережелерi ескерiле отырып есептеледi.  
      3. Жеке тұлғалар салық органдары есептеген жер салығын бюджетке ағымдағы жылдың 1 қазанынан кешiктiрмей төлейдi.  
      4. Салық мiндеттемелерi ағымдағы жылдың 1 қазанынан кейiн туындаған кезде, салық сомасын төлеу салық салу объектiсiне меншiк құқығы мемлекеттiк тiркелгеннен кейiн отыз жұмыс күнiнен кешiктiрiлмей жүргiзiледi.  
      5. Дара кәсiпкерлер өз қызметiнде пайдаланатын жер учаскелерi бойынша жер салығын осы Кодекстiң 389-бабында белгiленген тәртiппен есептейдi және төлейдi.  
      6. Патент негiзiнде арнаулы салық режимiн қолданатын дара кәсiпкерлер өз қызметiнде пайдаланатын жер учаскелерi бойынша жер салығын осы Кодекстiң 389-бабында белгiленген тәртiппен есептейдi. Бұл ретте, жер салығы салық кезеңi үшiн декларацияны табыс ету мерзiмi басталғаннан кейiн күнтiзбелiк он күннен кешiктiрiлмей төленуге жатады.  
      7. Осы Кодекстiң 396-бабы 1-тармағында көзделген объектiлердi және салық базасы осы Кодекстiң 406-бабына сәйкес есептелетiн объектiлердi қоспағанда, меншiк құқығындағы ғимараттар (ғимарат бөлiктерi) орналасқан жер учаскелерi бойынша жеке тұлғалар (оның iшiнде жекеше нотариустар, жеке сот орындаушылары, адвокаттар) патент негiзiндегi арнаулы салық режимiн қолданатын дара кәсiпкерлер үшiн осы бөлiмде белгiленген тәртiппен жер салығын есептейдi және төлейдi.  
*Ескерту. 391-бап жаңа редакцияда - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен, өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2011.01.01 бастап қолданысқа енгiзiледi) Заңдарымен.*

**56-тарау. САЛЫҚ КЕЗЕҢI ЖӘНЕ САЛЫҚ ЕСЕПТIЛIГI**

**392-бап. Салық кезеңi**

      Жер салығын есептеу үшiн салық кезеңi осы Кодекстiң 148-бабына сәйкес айқындалады.  
      *Ескерту. 392-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**393-бап. Салық есептiлiгi**

      1. Дара кәсiпкерлер (патент негiзiнде арнаулы салық режимiн қолданатын дара кәсiпкерлердi қоспағанда) және заңды тұлғалар декларацияны салық салу объектiлерi орналасқан жердегi салық органдарына есептi салық кезеңiнен кейiнгi жылдың 31 наурызынан кешiктiрмей, сондай-ақ ағымдағы төлемдердiң есеп-қисабын осы бапта белгiленген мерзiмдерде табыс етедi.  
      Патент негiзiнде арнаулы салық режимiн қолданатын дара кәсiпкерлер декларацияны салық салу объектiлерi орналасқан жердегi салық органдарына есептi салық кезеңiнен кейiнгi жылдың 31 наурызынан кешiктiрмей табыс етедi.  
      1-1. Егер осы баптың 1-тармағында және осы тармақта өзгеше белгiленбесе, жеке тұлғалар жер салығы бойынша салық есептiлiгiн салық органдарына табыс етпейдi.  
      Осы Кодекстiң 396-бабының 1-тармағында көзделген объектiлердi және салық базасы осы Кодекстiң 406-бабына сәйкес есептелетiн объектiлердi қоспағанда, меншiк құқығындағы ғимараттар (ғимарат бөлiктерi) орналасқан жер учаскелерi бойынша жеке тұлғалар (оның iшiнде жекеше нотариустар, жеке сот орындаушылары, адвокаттар) салық салу объектiлерi орналасқан жердегi салық органдарына декларацияны есептi салық кезеңiнен кейiнгi жылдың 31 наурызынан кешiктiрмей табыс етедi.  
      2. Жер салығы бойынша ағымдағы төлемдердiң есеп-қисабы ағымдағы салық кезеңiнiң 15 ақпанынан кешiктiрiлмей табыс етiледi.   
      3. Ағымдағы төлемдердi төлеудiң соңғы мерзiмiнен кейiн құрылған салық төлеушiлердi қоспағанда, жаңадан құрылған салық төлеушiлер ағымдағы төлемдердiң есеп-қисабын салық төлеушiнi тiркеу есебiне қойған айдан кейiнгi айдың 15-iнен кешiктiрмей табыс етедi.  
      Осы тармақтың ережелерi дара кәсiпкерлерге (патент негiзiнде арнаулы салық режимiн қолданатын дара кәсiпкерлердi қоспағанда) және заңды тұлғаларға қолданылады.  
      4. Осы Кодекстiң 373-бабы 3-тармағының 3) және 7) тармақшаларында аталған заңды тұлғалар пайдалануға, сенiмгерлiкпен басқаруға немесе жалға берiлген салық салу объектiлерi бойынша ағымдағы төлемдердiң есеп-қисабын осы баптың 5-тармағында көзделген мерзiмдерде табыс етедi.   
      5. Салық кезеңi iшiнде жер салығы бойынша салық мiндеттемелерi өзгерген кезде, ағымдағы төлемдердiң есеп-қисабы салық салу объектiлерi бойынша 1 ақпандағы, 1 мамырдағы, 1 тамыздағы және 1 қарашадағы жағдай бойынша тиiсiнше ағымдағы салық кезеңiнiң 15 ақпанынан, 15 мамырынан, 15 тамызынан және 15 қарашасынан кешiктiрiлмей табыс етiледi.  
*Ескерту. 393-бапқа өзгерту енгiзiлдi - ҚР 2009.12.30* № 234-IV *(қолданысқа енгiзiлу тәртiбiн* 2-б*. қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**15-БӨЛIМ. МҮЛIК САЛЫҒЫ**

**57-тарау. ЗАҢДЫ ТҰЛҒАЛАР МЕН ДАРА КӘСIПКЕРЛЕРГЕ**   
**САЛЫНАТЫН МҮЛIК САЛЫҒЫ**

**394-бап. Салық төлеушiлер**

      1. Мыналар:   
      1) Қазақстан Республикасының аумағында меншiк, шаруашылық жүргiзу немесе оралымды басқару құқығында салық салу объектiсi бар заңды тұлғалар;   
      2) Қазақстан Республикасының аумағында меншiк құқығында салық салу объектiсi бар дара кәсiпкерлер;   
      3) концессия шартына сәйкес концессия объектiсi болып табылатын салық салу объектiсiн иеленуге, пайдалануға құқығы бар концессионер мүлiк салығын төлеушiлер болып табылады.   
      2. Заңды тұлға өз шешiмiмен өзiнiң құрылымдық бөлiмшесiн мүлiк салығын дербес төлеушi деп тануға құқылы.  
      Егер осы бапта өзгеше белгiленбесе, заңды тұлғаның шешiмi немесе осындай шешiмнiң күшiн жою осындай шешiм қабылдаған жылдан кейiнгi жылдың 1 қаңтарынан бастап қолданысқа енгiзiледi.  
      Егер жаңадан құрылған құрылымдық бөлiмше мүлiк салығын дербес төлеушi деп танылған жағдайда, заңды тұлғаның осындай тану туралы шешiмi осы құрылымдық бөлiмшенiң құрылған күнiнен бастап немесе осы құрылымдық бөлiмше құрылған жылдан кейiнгi жылдың 1 қаңтарынан бастап қолданысқа енгiзiледi.  
      3. Осы баптың 2-тармағында аталған салық төлеушiлер мүлiк салығын осы тарауда заңды тұлғалар үшiн белгiленген тәртiппен есептейдi және төлейдi.   
      4. Егер осы бапта өзгеше белгiленбесе, мыналар мүлiк салығын төлеушiлер болып табылмайды:  
      1) өз ауыл шаруашылығы өнiмдерiн өндiру, сақтау және қайта өңдеу процесiнде тiкелей пайдаланатын, меншiк құқығында бар салық салу объектiлерi бойынша бiрыңғай жер салығын төлеушiлер.   
      Өз ауыл шаруашылығы өнiмдерiн өндiру, сақтау және қайта өңдеу процесiнде тiкелей пайдаланбайтын салық салу объектiлерi бойынша бiрыңғай жер салығын төлеушiлер мүлiк салығын осы бөлiмде белгiленген тәртiппен төлейдi;   
      2) мемлекеттiк мекемелер;   
      3) уәкiлеттi мемлекеттiк органның қылмыстық жазаларды атқару саласындағы түзеу мекемелерiнiң мемлекеттiк кәсiпорындары;   
      4) дiни бiрлестiктер.   
      Осы тармақтың 3) және 4) тармақшаларында аталған заңды тұлғалар пайдалануға, сенiмгерлiкпен басқаруға немесе жалға берiлген салық салу объектiлерi бойынша салық төлеушiлер болып табылады.  
*Ескерту. 395-бапқа өзгерту енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**395-бап. Жекелеген жағдайларда салық төлеушiнi айқындау**

      1. Меншiк иесi салық салу объектiсiн сенiмгерлiкпен басқаруға берген кезде салық төлеушi осы Кодекстiң 35 және 36-баптарына сәйкес айқындалады.  
      Бұл ретте сенiмгерлiкпен басқарушының салық төлеуi салық салу объектiсi меншiк иесiнiң салық мiндеттемесiн орындауы болып табылады.  
      2. *Алынып тасталды - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*  
      3. Егер салық салу объектiсi пайлық инвестициялық қор активтерiнiң құрамына кiретiн салық салу объектiлерiн қоспағанда, бiрнеше тұлғаның ортақ үлестiк меншiгiнде болса, осы тұлғалардың әрқайсысы салық төлеушi деп танылады.   
      4. Бiрлескен ортақ меншiктегi салық салу объектiлерi бойынша осы салық салу объектiлерiнiң меншiк иелерiнiң бiрi олардың арасындағы келiсiм бойынша салық төлеушi бола алады.   
      5. Қаржылық лизингке берiлген объектiлер бойынша лизинг алушы салық төлеушi болып табылады.   
      6. Пайлық инвестициялық қор активтерiнiң құрамына кiретiн салық салу объектiлерi бойынша пайлық инвестициялық қордың басқарушы компаниясы салық төлеушi болып табылады.  
       *Ескерту. 395-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**396-бап. Салық салу объектiсi**

      1. Дара кәсiпкерлер мен заңды тұлғалар үшiн Қазақстан Республикасының аумағындағы:  
      1) техникалық реттеу саласындағы уәкiлеттi мемлекеттiк орган белгiлеген сыныптамаға сәйкес осындайларға жататын және негiзгi құралдар құрамында есепке алынатын ғимараттар, құрылыстар немесе қаржы есептiлiгiнiң халықаралық стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес келетiн жылжымайтын мүлiкке инвестициялар;  
      2) иелiк ету, пайдалану құқықтары концессия шартына сәйкес берiлген, концессия объектiлерi болып табылатын ғимараттар, құрылыстар салық салу объектiсi болып табылады.  
      2. Мыналар:   
      1) осы Кодекстiң 375 және 376-баптарына сәйкес жер салығын салу объектiсi ретiндегi жер;   
      2) Қазақстан Республикасы Yкiметiнiң шешiмi бойынша консервацияда тұрған ғимараттар, құрылыстар;   
      3) ортақ пайдаланылатын мемлекеттiк автомобиль жолдары мен олардағы жол құрылыстары:   
      бұрылу белдеуi;   
      жолдардың конструкциялық элементтерi;   
      жол жағдайы мен оны абаттандыру;   
      көпiрлер;   
      өткерме жолдар;   
      виадуктар;   
      жол тарамдары;   
      тоннельдер;   
      қорғаныш галереялары;   
      жол қозғалысы қауiпсiздiгiн арттыруға арналған құрылыстар мен құрылғылар;   
      су бұрғыш және су өткiзгiш құрылыстар;   
      жол бойындағы орман алаптары;   
      желiлiк тұрғын үйлер және жол пайдалану қызметiнiң кешендерi;   
      4) аяқталмаған құрылыс объектiлерi салық салу объектiлерi болып табылмайды.  
      *Ескерту. 396-бапқа өзгерic енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**397-бап. Салық базасы**

      1. Егер осы бапта өзгеше белгiленбесе, бухгалтерлiк есептiң деректерi бойынша айқындалатын салық салу объектiлерiнiң орташа жылдық баланстық құны дара кәсiпкерлер мен заңды тұлғалардың салық салу объектiлерi бойынша салық базасы болып табылады.  
      Концессия объектiлерiнiң орташа жылдық баланстық құны болмаған жағдайда Қазақстан Республикасының Үкiметi белгiлеген тәртiппен айқындалған осындай объектiлердiң құны салық базасы болып табылады.  
      РҚАО-ның ескертпесi!  
      2-тармаққа өзгерту енгiзу көзделген - ҚР 2011.07.21 № 467-IV (2012.01.01 бастап қолданысқа енгiзiледi) Заңымен.  
      2. Салық салу объектiлерiнiң орташа жылдық баланстық құны ағымдағы салық кезеңiнiң әр айының бiрiншi күнi мен есептi кезеңнен кейiнгi кезең айының бiрiншi күнiндегi салық салу объектiлерiнiң баланстық құнын қосу кезiнде алынған соманың он үштен бiрi ретiнде айқындалады.   
      Егер жер қойнауын пайдалануға арналған келiсiмшарт талаптарында салық салу объектiлерiн демонтаждау және жою жөнiндегi мiндеттемелердi орындау, сондай-ақ Қазақстан Республикасының Экологиялық кодексiнiң ережелерiнде қалдықтарды орналастыру полигондарын жою қорларына байланысты iс-шараларды орындау көзделген болса, онда халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес айқындалған осындай мiндеттемелердi бағалау салық салу объектiлерiнiң баланстық құнына кiрмейдi.  
      3. Осы Кодекстiң 394-бабы 4-тармағының 3) және 4) тармақшаларында аталған заңды тұлғалардың салық салу объектiлерi бойынша салық базасы пайдалануға, сенiмгерлiкпен басқаруға немесе жалға берiлген осы салық салу объектiлерiнiң үлесiн негiзге ала отырып айқындалады.   
      4. Салық салу объектiлерiн сатып алу құны патент негiзiнде арнаулы салық режимiн қолданатын дара кәсiпкерлердiң салық салу объектiлерi бойынша салық базасы болып табылады.   
      Осындай құн болмаған жағдайда, Қазақстан Республикасының бағалау қызметi туралы заңнамасына сәйкес бағалаушы мен салық төлеушi арасындағы шарт бойынша өткiзiлген бағалау деректерi бойынша нарықтық құн салық базасы болып табылады.  
      *Ескерту. 397-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**398-бап. Салық ставкалары**

      1. Заңды тұлғалар (осы баптың 2, 3, 3-1-тармақтарында аталғандарды қоспағанда) мүлiк салығын салық базасының 1,5 процент ставкасы бойынша есептейдi.   
      2. Мүлiк салығын салық базасының 0,5 процент ставкасы бойынша мына салық төлеушiлер:   
      1) дара кәсiпкерлер;   
      2) оңайлатылған декларация негiзiнде арнаулы салық режимiн қолданатын заңды тұлғалар есептейдi.   
      3. Төменде аталған заңды тұлғалар мүлiк салығын салық базасының 0,1 процент ставкасы бойынша есептейдi:   
      1) дiни бiрлестiктердi қоспағанда, осы Кодекстiң 134-бабында айқындалған заңды тұлғалар;   
      2) осы Кодекстiң 135-бабында айқындалған заңды тұлғалар;   
      3) негiзгi қызмет түрi кiтапханалық қызмет көрсету саласындағы жұмыстарды орындау (қызметтер көрсету) болып табылатын ұйымдар;   
      4) ғылыми кадрларды мемлекеттiк аттестаттау саласындағы функцияларды жүзеге асыратын мемлекеттiк кәсiпорындар;   
      5) мемлекеттiк меншiктегi және бюджет қаражаты есебiнен қаржыландырылатын су қоймаларының, су тораптарының және табиғат қорғау мақсатындағы басқа да су шаруашылығы құрылыстарының объектiлерi бойынша заңды тұлғалар;   
      6) ауыл шаруашылығы тауарларын өндiрушi заңды тұлғалардың және шаруа немесе фермер қожалықтарының жерiн суландыру үшiн пайдаланылатын гидромелиорациялық құрылыс объектiлерi бойынша заңды тұлғалар;   
      7) ауыз сумен қамту объектiлерi бойынша заңды тұлғалар.  
      3-1. Осы Кодекстiң 135-1-бабының 1-тармағында айқындалған заңды тұлғалар мүлiк салығын салық базасына 0 пайыздық ставка бойынша есептейдi.  
      4. Осы Кодекстiң 135-бабының 3-тармағында айқындалған тұлғаларды қоспағанда, осы баптың 3-тармағында аталған заңды тұлғалар пайдалануға, сенiмгерлiкпен басқаруға немесе жалға берiлген салық салу объектiлерi бойынша мүлiк салығын осы баптың 1-тармағында белгiленген салық ставкасы бойынша есептейдi және төлейдi.  
      5. Арнаулы экономикалық аймақтардың аумақтарында қызметiн жүзеге асыратын ұйымдар мүлiк салығын осы Кодекстiң 151-бабы 3-тармағының 2) тармақшасында белгiленген ережелердi ескере отырып есептейдi.  
      РҚАО-ның ескертпесi!  
      6 және 7-тармақтармен толықтыру көзделген - ҚР 2012.01.09 N 535-IV (2013.01.01 бастап қолданысқа енгiзiледi) Заңымен.  
       *Ескерту. 398-бапқа өзгерту енгiзiлдi - ҚР 2009.07.04* N 167-IV *(2009.01.01 бастап қолданысқа енгiзiледi), 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2011.01.19* N 395-IV *(2011.01.01 бастап қолданысқа енгiзiледi) Заңдарымен.*

**399-бап. Салықты есептеу мен төлеу тәртiбi**

      1. Салық төлеушiлер салықты есептеудi салық базасына тиiстi салық ставкаларын қолдану арқылы дербес жүргiзедi.   
      Ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар мен селолық тұтыну кооперативтерi үшiн арнаулы салық режимiн қолданатын салық төлеушiлер салықты осы Кодекстiң 451-бабында белгiленген ерекшелiктердi ескере отырып есептейдi.   
      2. Ортақ үлестiк меншiктегi салық салу объектiлерi бойынша әрбiр салық төлеушi үшiн мүлiк салығы мүлiк құнындағы оның үлесiне барабар есептеледi.   
      3. Патент негiзiнде арнаулы салық режимiн қолданатын дара кәсiпкерлердi қоспағанда, салық төлеушiлер салық кезеңi iшiнде мүлiк салығы бойынша ағымдағы төлемдердi төлеуге мiндеттi, олар салық кезеңiнiң басындағы бухгалтерлiк есепке алу деректерi бойынша айқындалған салық салу объектiлерiнiң баланстық құнына тиiстi салық ставкасын қолдану арқылы айқындалады.   
      4. Бюджетке салық төлеу салық салу объектiлерiнiң орналасқан жерi бойынша жүргiзiледi.   
      5. Салықтың ағымдағы төлемдерiнiң сомасын, патент негiзiнде арнаулы салық режимiн қолданатын дара кәсiпкерлердi қоспағанда, салық төлеушi салық кезеңiндегi 25 ақпаннан, 25 мамырдан, 25 тамыздан және 25 қарашадан кешiктiрмей тең үлестермен енгiзедi.   
      Салық төлеушiнiң құрылу күнiнен (салық салу объектiлерiн пайдалануға, сенiмгерлiкпен басқаруға немесе жалға беру күнiнен) кейiнгi кезектi мерзiм осы Кодекстiң 394-бабы 4-тармағының 3) және 4) тармақшаларында аталған жаңадан құрылған салық төлеушiлер мен заңды тұлғалар бойынша ағымдағы төлемдердi төлеудiң бiрiншi мерзiмi болып табылады.   
      Ағымдағы төлемдердi төлеудiң соңғы мерзiмiнен кейiн құрылған салық төлеушiлер мен осы Кодекстiң 394-бабы 4-тармағының 3) және 4) тармақшаларында аталған заңды тұлғалар ағымдағы төлемдердi төлеудiң соңғы мерзiмiнен кейiн салық салу объектiлерiн пайдалануға, сенiмгерлiкпен басқаруға немесе жалға берген кезде салық сомасын ағымдағы салық кезеңi үшiн осы баптың 7-тармағында көзделген мерзiмдерде төлейдi.   
      6. Салық кезеңi iшiнде салық салу объектiлерi келiп түскен жағдайда, мүлiк салығы бойынша ағымдағы төлемдер салық салу объектiлерi келiп түскен айдан бастап салық кезеңiнiң соңына дейiнгi ағымдағы салық кезеңi айларының санына көбейтiлген, келiп түскен күнiне бухгалтерлiк есеп деректерi бойынша айқындалған, келiп түскен салық салу объектiлерiнiң бастапқы құнының 1/13-iне салық ставкасын қолдану жолымен айқындалады. Ағымдағы төлемдер көбейтiлуi тиiс сома осы баптың 5-тармағында белгiленген мерзiмдер бойынша тең үлестермен бөлiнедi, бұл ретте салық салу объектiлерi келiп түскен күннен кейiнгi кезектi мерзiм ағымдағы төлемдердi төлеудiң бiрiншi мерзiмi болып табылады.   
      Салық кезеңi iшiнде салық салу объектiлерi шығып қалған жағдайда, ағымдағы төлемдер салық салу объектiлерi шығып қалған айдан бастап салық кезеңiнiң соңына дейiнгi ағымдағы салық кезеңi айларының санына көбейтiлген, шығып қалған салық салу объектiлерiнiң құнының 1/13-iне салық ставкасын қолдану жолымен айқындалатын сомаға азайтылады.   
      Бұл ретте мыналар:   
      келiп түскен күнге бухгалтерлiк есеп деректерi бойынша бастапқы құны - ағымдағы салық кезеңiнде келiп түскен салық салу объектiлерi бойынша;   
      салық кезеңi басындағы бухгалтерлiк есеп деректерi бойынша баланстық құны - басқа салық салу объектiлерi бойынша шығып қалған салық салу объектiлерiнiң құны болып табылады.   
      Ағымдағы төлемдер азайтылуға жататын сома ағымдағы төлемдердi төлеудiң қалған мерзiмдерiне тең үлестермен бөлiнедi.   
      7. Салық төлеушi салық кезеңi iшiнде декларацияны табыс ету мерзiмi басталғаннан кейiн күнтiзбелiк он күннен кешiктiрмей түпкiлiктi есеп айырысуды жүргiзедi және мүлiк салығын төлейдi.   
      8. Патент негiзiнде арнаулы салық режимiн қолданатын дара кәсiпкерлер мүлiк салығын салық кезеңi iшiнде декларацияны табыс ету мерзiмi басталғаннан кейiн күнтiзбелiк он күннен кешiктiрмей төлейдi.   
      *Ескерту. 399-бапқа өзгерту енгiзiлдi - ҚР 2009.07.04* N 167-IV *(2009.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2010.01.01 бастап қолданысқа енгiзiледi) Заңдарымен.*

**400-бап. Жекелеген жағдайларда салықты есептеу және төлеу**

      Дара кәсiпкер кәсiпкерлiк қызметте пайдаланылатын салық салу объектiлерi бойынша салықты осы тарауда белгiленген ставкалар бойынша және тәртiппен есептейдi және төлейдi.

**401-бап. Салық кезеңi**

      1. Мүлiк салығын есептеу үшiн салық кезеңi осы Кодекстiң 148-бабына сәйкес айқындалады.   
      2. Осы Кодекстiң 394-бабы 4-тармағының 3) және 4) тармақшаларында аталған заңды тұлғалар үшiн салық кезеңi салық салу объектiлерiн пайдалануға, сенiмгерлiкпен басқаруға немесе жалға берген кезден бастап мұндай пайдаланудың аяқталу кезiне дейiн айқындалады.  
      *Ескерту. 401-бапқа өзгерic енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**402-бап. Салық есептiлiгi**

      1. Патент негiзiнде арнаулы салық режимiн қолданатын дара кәсiпкерлердi қоспағанда, салық төлеушiлер салық салу объектiлерiнiң орналасқан жерi бойынша салық органдарына ағымдағы төлемдер сомаларының есеп-қисабын және декларацияны табыс етуге мiндеттi.   
      Патент негiзiнде арнаулы салық режимiн қолданатын дара кәсiпкерлер салық салу объектiлерiнiң орналасқан жерi бойынша салық органдарына декларацияны табыс етуге мiндеттi.   
      Осы Кодекстiң 394-бабы 4-тармағының 3) және 4) тармақшаларында аталған заңды тұлғалар пайдалануға, сенiмгерлiкпен басқаруға немесе жалға берiлген салық салу объектiлерi бойынша салық есептiлiгiн осы бапта белгiленген тәртiппен табыс етедi.   
      2. Мүлiк салығы бойынша ағымдағы төлемдер сомаларының есеп-қисабы есептi салық кезеңiнiң 15 ақпанынан кешiктiрiлмей табыс етiледi.   
      Жаңадан құрылған салық төлеушiлер ағымдағы төлемдер сомаларының есеп-қисабын салық органдарына тiркеу есебiне қойылған айдан кейiнгi айдың 15-iнен кешiктiрмей табыс етедi.   
      Осы Кодекстiң 394-бабы 4-тармағының 3) және 4) тармақшаларында аталған заңды тұлғалар пайдалануға, сенiмгерлiкпен басқаруға немесе жалға берiлген салық салу объектiлерi бойынша ағымдағы төлемдер сомаларының есеп-қисабын объектiлердi пайдалануға, сенiмгерлiкпен басқаруға немесе жалға берген айдан кейiнгi айдың 15-iнен кешiктiрмей табыс етедi.   
      3. Салық кезеңi iшiнде мүлiк салығы бойынша салық мiндеттемелерi өзгерген кезде, ағымдағы төлемдердiң есеп-қисабы салық салу объектiлерi бойынша 1 ақпандағы, 1 мамырдағы, 1 тамыздағы және 1 қарашадағы жағдай бойынша тиiсiнше ағымдағы салық кезеңiнiң 15 ақпанынан, 15 мамырынан, 15 тамызынан және 15 қарашасынан кешiктiрмей табыс етiледi.   
      4. Декларация есептi жылдан кейiнгi жылдың 31 наурызынан кешiктiрiлмей табыс етiледi.  
      *Ескерту. 402-бапқа өзгерту енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(2010.01.01 бастап қолданысқа енгiзiледi) Заңдарымен.*

**58-тарау. ЖЕКЕ ТҰЛҒАЛАРДЫҢ МҮЛIК САЛЫҒЫ**

**403-бап. Салық төлеушiлер**

      1. Осы Кодекстiң 405-бабына сәйкес салық салу объектiсi бар жеке тұлғалар жеке тұлғалардың мүлiк салығын төлеушiлер болып табылады.   
      2. Мыналар жеке тұлғалардың мүлiк салығын төлеушiлер болып табылмайды:   
      1) мерзiмдi қызметтi өткеру (оқу) кезеңiндегi мерзiмдi қызметтегi әскери қызметшiлер;   
      2) меншiк құқығындағы барлық салық салу объектiлерiнiң жалпы құнынан республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 1000 еселенген мөлшерi шегiнде - Кеңес Одағының Батырлары, Социалистiк Еңбек Ерлерi, "Халық қаhарманы", "Қазақстанның Еңбек Ерi" атақтарын алған, үш дәрежелi Даңқ орденiмен және "Отан" орденiмен наградталған адамдар, "Ардақты ана" атағын алған, "Алтын алқа" алқасымен наградталған көп балалы аналар, жеке тұратын зейнеткерлер;   
      3) меншiк құқығындағы барлық салық салу объектiлерiнiң жалпы құнынан республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 1500 еселенген мөлшерi шегiнде - Ұлы Отан соғысына қатысушылар мен оларға теңестiрiлген адамдар, I және II топтағы мүгедектер;   
      4) меншiк құқығындағы барлық салық салу объектiлерiнiң жалпы құнынан республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 1500 еселенген мөлшерi шегiнде - Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, сондай-ақ 1941 жылғы 22 маусым - 1945 жылғы 9 мамыр аралығында кемiнде алты ай жұмыс iстеген (қызмет өткерген) және Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар.   
      Осы тармақтың 1)-4) тармақшаларында аталған адамдар пайдалануға немесе жалға берiлген салық салу объектiлерi бойынша салықты осы тарауда белгiленген тәртiппен есептейдi және төлейдi;   
      5) кәсiпкерлiк қызметте пайдаланылатын салық салу объектiлерi бойынша дара кәсiпкерлер.   
      *Ескерту. 403-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi) Заңдарымен.*

**404-бап. Жекелеген жағдайларда салық төлеушiнi айқындау**

      1. Меншiк иесi салық салу объектiлерiн сенiмгерлiк басқаруға берген кезде, салық төлеушi осы Кодекстiң 35, 36-баптарына сәйкес айқындалады.   
      2. Егер салық салу объектiсi бiрнеше тұлғаның ортақ үлестiк меншiгiнде болса, осы тұлғалардың әрқайсысы салық төлеушi деп танылады.   
      3. Бiрлескен ортақ меншiктегi салық салу объектiлерi бойынша өздерiнiң арасындағы келiсiммен осы салық салу объектiсi меншiк иелерiнiң бiрi салық төлеушi бола алады.

**405-бап. Салық салу объектiсi**

      Жеке тұлғаларға меншiк құқығымен тиесiлi Қазақстан Республикасының аумағындағы тұрғын үйлер, ғимараттар, саяжай құрылыстары, гараждар және өзге де құрылыстар, ғимараттар, үй-жайлар және аяқталмаған құрылыс объектiлерi қоныстану, пайдалану кезiнен бастап оларға мүлiк салығын салу объектiсi болып табылады.  
      *Ескерту. 405-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**406-бап. Салық базасы**

      1. Әрбiр жылдың 1 қаңтарындағы жағдай бойынша жылжымайтын мүлiкке құқықтарды тiркеу саласындағы уәкiлеттi мемлекеттiк орган белгiлейтiн, мынадай тәртiппен айқындалған салық салу объектiлерiнiң құны жеке тұлғалар үшiн тұрғынжайлар, саяжай құрылыстары немесе аяқталған құрылыс объектiлерi бойынша салық базасы болып табылады:   
      Қ = Қ б х S х К таб х К функц х К айм х К аек. өзг, мұнда:   
      Қ - салық салу мақсаты үшiн мүлiктiң құны,   
      Қ б - тұрғынжайдың, саяжай құрылыстарының немесе аяқталмаған құрылыс объектiсiнiң бiр шаршы метрiнiң базалық құны,   
      S - тұрғынжайдың, саяжай құрылыстарының немесе аяқталмаған құрылыс объектiсiнiң шаршы метрмен пайдалы ауданы,   
      К таб - табиғи тозу коэффициентi,   
      К функц - функционалдық тозу коэффициентi,   
      К айм - аймақтау коэффициентi,   
      К аек. өзг - айлық есептiк көрсеткiш өзгерiсiнiң коэффициентi.   
      2. Тұрғынжайдың, саяжай құрылыстарының немесе аяқталмаған құрылыс объектiсiнiң теңгемен көрсетiлген бiр шаршы метрiнiң базалық құны (Қб) елдi мекеннiң түрiне байланысты мынадай мөлшерде айқындалады:

|  |  |  |
| --- | --- | --- |
| Рет N | Елдi мекеннiң түрi | Базалық құн, теңгемен |
| 1 | 2 | 3 |
|  | Қалалар: |  |
| 1. | Алматы | 30000 |
| 2. | Астана | 30000 |
| 3. | Ақтау | 18000 |
| 4. | Ақтөбе | 18000 |
| 5. | Атырау | 18000 |
| 6. | Қарағанды | 18000 |
| 7. | Қызылорда | 18000 |
| 8. | Көкшетау | 18000 |
| 9. | Қостанай | 18000 |
| 10. | Павлодар | 18000 |
| 11. | Петропавл | 18000 |
| 12. | Талдықорған | 18000 |
| 13. | Тараз | 18000 |
| 14. | Орал | 18000 |
| 15. | Өскемен | 18000 |
| 16. | Шымкент | 18000 |
| 17. | Облыстық маңызы бар қалалар | 12000 |
| 18. | Аудандық маңызы бар қалалар | 6000 |
| 19. | Кенттер | 4200 |
| 20. | Селолар (ауылдар) | 2700 |

      3. Әрбiр жылдың 1 қаңтарындағы жағдай бойынша жылжымайтын мүлiкке құқықтарды тiркеу саласындағы уәкiлеттi мемлекеттiк орган мынадай формула бойынша есептеген осындай объектiнiң құны тұрғын үйлердiң салқын жапсаржайлары, шаруашылық (қызметтiк) құрылыстары, шығыңқы iрге қабаттары, жертөлелерi, гаражы бойынша салық базасы болып табылады:   
      Қ = Қ б x S x К таб х К аек өзг. х K айм, мұнда:   
      Қ – салық салу мақсаты үшiн құн,   
      Қ б - осы баптың 2-тармағында белгiленген базалық құнның мынадай мөлшерiнде айқындалған бiр шаршы метрдiң базалық құны:   
      тұрғынжайдың салқын жапсаржайлары, шаруашылық (қызметтiк) құрылыстары, шығыңқы iрге қабаттары, жертөлелерi бойынша – 25 процент,   
      гараж бойынша – 15 процент,   
      S - тұрғын үйлердiң салқын жапсаржайларының, шаруашылық (қызметтiк) құрылыстарының, шығыңқы iрге қабаттарының, жертөлелерiнiң, гаражының шаршы метрмен жалпы ауданы,   
      К таб – осы баптың 4-тармағында белгiленген тәртiппен айқындалған табиғи тозу коэффициентi,   
      К аек. өзг - осы баптың 7-тармағында белгiленген тәртiппен айқындалған айлық есептiк көрсеткiш өзгерiсiнiң коэффициентi,   
      К айм - осы баптың 6-тармағында белгiленген тәртiппен айқындалған аймақтау коэффициентi.   
      4. Тұрғынжайдың, саяжай құрылыстарының немесе аяқталмаған құрылыс объектiсiнiң табиғи тозу коэффициентi амортизация нормаларын және тиiмдi уақытын есепке ала отырып, мына формула бойынша айқындалады:   
      К таб = 1 - М таб, мұнда:   
      М таб - тұрғынжайдың, саяжай құрылыстарының немесе аяқталмаған құрылыс объектiсiнiң табиғи тозуы.   
      Табиғи тозу мына формула бойынша айқындалады:   
      М таб = (Т баз - Т п.б) х Наморт/100, мұнда:   
      Т баз - салық есептелген жыл,   
      Т п.б - объектiнiң пайдалануға берiлген жылы,   
      Н аморт - амортизация нормасы.   
      Ғимараттың сипаттамасына байланысты табиғи тозуды айқындаған кезде мынадай амортизация нормалары қолданылады:

|  |  |  |  |  |
| --- | --- | --- | --- | --- |
| Рет  N | Күрделiк тобы | Ғимараттың сипаттамасы | Н аморт % | Қызмет ету мерзiмi (жыл) |
| 1 | 2 | 3 | 4 | 5 |
| 1. | 1 | Тастан салынған, ерекше күрделi, қабырғаларының қалыңдығы 2,5 кiрпiштен астам немесе темiрбетонды немесе металл қаңқалы кiрпiштi, аражабындары темiрбетонды және бетонды ғимараттар; қабырғалары iрi панельдi, аражабындары темiр бетонды ғимараттар | 0,7 | 143 |
| 2. | 2 | Қабырғалары қалыңдығы 1,5-2,5 кiрпiштен қаланған, аражабындары темiр-бетонды, бетонды немесе ағаш; iрi блокты қабырғасы бар, аражабындары темiрбетонды ғимараттар | 0.8 | 125 |
| 3. | 3 | Қабырғалары жеңiлдетiлiп қаланған кiрпiштен, монолиттi шлакты бетоннан, жеңiл шлак блогынан, ұлу тастан қаланған, аражабындары темiрбетонды немесе бетонды ғимараттар; iрi блокты немесе кiрпiштен, жеңiлдетiлiп монолиттi шлакты бетоннан, ұсақ шлакты блоктардан қаланған ғимараттар | 1,0 | 100 |
| 4. | 4 | Қабырғалары аралас, кесiлген ағаштан немесе бедерлi кiрпiштен қаланған ғимараттар | 2,0 | 50 |
| 5. | 5 | Шитiден жасалған, жиналмалы-қалқанды, қойма қаңқалы, балшықтан соғылған, саман ғимараттар | 3,3 | 30 |
| 6. | 6 | Қамыс-қаңқалы және басқа да жеңiлдетiлген ғимараттар | 6,6 | 15 |

      Егер тастан қаланған немесе тасымалы панелдi тұрғынжайдың, саяжай құрылыстарының немесе аяқталмаған құрылыс объектiсiнiң табиғи тозуы 70 проценттен жоғары болса, оның iшiнде материалдардан салынған үйлерде 65 проценттен жоғары болса, онда 0,2-ге тең табиғи тозу коэффициентi қолданылады.   
      5. Тұрғынжайдың, саяжай құрылыстарының немесе аяқталмаған құрылыс объектiсiнiң сапасына қойылатын талаптарды ескеретiн функционалдық тозу коэффициентi (К функц.) мына формула бойынша есептеледi:   
      К функц = К қаб х К бұр х К қ. мат х К жайл х К жылу, мұнда:   
      К қаб - тұрғынжайдың немесе аяқталмаған құрылыс объектiсiнiң орналасу қабатына байланысты базалық құнның өзгеруiн есепке алу коэффициентi,   
      К бiр - тұрғынжайдың немесе аяқталмаған құрылыс объектiсiнiң құрылыстың бұрыштағы учаскелерiнде орналасуын есепке алу коэффициентi,   
      К қ. мат - қабырға материалын есепке алу коэффициентi,   
      К жайл - тұрғынжайдың, саяжай құрылыстарының немесе аяқталмаған құрылыс объектiсiнiң жайлылығы мен оның инженерлiк-техникалық құрылғылармен қамтамасыз етiлу деңгейiн есепке алу коэффициентi,   
      К жылу - жылыту түрiн есепке алу коэффициентi.   
      Қабатына байланысты мынадай қабаттылықтың түзету коэффициентi (К қаб) қолданылады:

|  |  |  |
| --- | --- | --- |
| Рет  N | Қабат | К қабат |
| 1 | 2 | 3 |
| 1. | Бiрiншi | 0,95 |
| 2. | Аралық немесе жеке тұрғын үй | 1,00 |
| 3. | Соңғы | 0,9 |

      Биiктiгi үш қабаттан аспайтын көп пәтерлi тұрғын үйлер үшiн кез келген қабат үшiн 1-ге тең қабаттылық коэффициентi қолданылады.   
      Тұрғынжайдың немесе аяқталмаған құрылыс объектiсiнiң құрылыстың бұрыштағы учаскелерiндегi орналасуына байланысты мынадай түзету коэффициенттерi (К бұр) қолданылады:

|  |  |  |
| --- | --- | --- |
| Рет  N | Тұрғынжайдың немесе аяқталмаған құрылыс объектiсiнiң құрылыстың бұрыштағы учаскесiнде орналасуы | К бұр |
| 1 | 2 | 3 |
| 1. | Бұрыштағы пәтер | 0,95 |
| 2. | Бұрышта орналаспаған пәтер немесе жеке тұрғын үй | 1,0 |

      Қабырға материалына байланысты мынадай түзету коэффициентi (К қаб. мат.) қолданылады:

|  |  |  |
| --- | --- | --- |
| Рет  N | Қабырға материалы | Коэффициент |
| 1 | 2 | 3 |
| 1. | Кiрпiштен | 1,1 |
| 2. | Керамзит бетон блоктардан құралған | 1,0 |
| 3. | Керамзит бетон блоктардан құралған, кiрпiшпен қапталған | 1,05 |
| 4. | Темiрбетон панелден | 1,0 |
| 5. | Кiрпiшпен қапталған темiрбетон панелден | 1,05 |
| 6. | Балшықтан - саманнан | 0,5 |
| 7. | Саманнан, сыртынан 0,5 кiрпiшпен қапталған | 0,6 |
| 8. | Монолитты шлакты-бетонды | 0,7 |
| 9. | Темiрбетон блоктардан | 1,0 |
| 10. | Жиналмалы-қалқанды | 0,6 |
| 11. | Жиналмалы-қалқанды, 0,5 кiрпiшпен қапталған | 0,75 |
| 12. | Кесiлген ағаштан | 0,85 |
| 13. | Шпалдан | 0,75 |
| 14. | Шпалдан, кiрпiшпен қапталған | 0,95 |
| 15. | Қамыс қаңқалы | 0,6 |

      Тұрғын үй-жайды, саяжай құрылыстары немесе аяқталмаған құрылыс объектiсiн барлық тиiстi инженерлiк жүйелермен және техникалық құрылғылармен қамтамасыз ету кезiнде 1-ге тең жайлылық коэффициентi (К жайл) қолданылады.   
      Адамдардың тұруы (тұрмыстық), келуi үшiн нормативтiк не қолайлы жағдай туғызатын инженерлiк жүйелер мен техникалық құрылғылар (су құбыры, кәрiз, басқа да жайлылық түрлерi) болмаған кезде, 0,8-ге тең К жайл. қолданылады.   
      Жылыту түрiне байланысты мынадай жылытудың түзету коэффициенттерi (К жылу) қолданылады:

|  |  |  |
| --- | --- | --- |
| Рет  N | Жылыту түрi | К жылу |
| 1 | 2 | 3 |
| 1. | Орталықтан жылыту | 1,0 |
| 2. | Газбен немесе мазутпен жергiлiктi жылыту | 0,98 |
| 3. | Қатты отын арқылы сумен жергiлiктi жылыту | 0,95 |
| 4. | Пешпен жылыту | 0,9 |

      6. Салық салу объектiсiнiң елдi мекенде орналасуын есепке алатын аймақтау коэффициентiн (К айм.) жылжымайтын мүлiкке құқықтарды тiркеу саласындағы уәкiлеттi мемлекеттiк орган жергiлiктi атқарушы органдармен келiсiм бойынша айқындайды.  
      7. Айлық есептiк көрсеткiштiң өзгеру коэффициентi (К аек. өзг) мынадай формула бойынша айқындалады:

      К аек. өзг = аг. ж. аек/өткен ж. аек, мұнда:

      ағ. ж. аек - республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiш;  
      өткен ж. аек - республикалық бюджет туралы заңда белгiленген және өткен қаржы жылының 1 қаңтарында қолданыста болған айлық есептiк көрсеткiш.  
      8. Салқын жапсаржайлар, шаруашылық (қызметтiк) құрылыстар, шығыңқы iрге қабаттар, жертөлелер, гараж тұрғынжайдың немесе аяқталмаған құрылыс объектiсiнiң бiр бөлiгi болып табылған жағдайда, салық базасы осы бапқа сәйкес жылжымайтын мүлiкке құқықтарды тiркеу саласындағы уәкiлеттi мемлекеттiк орган айқындаған осындай салық салу объектiлерiнiң жиынтық құны ретiнде айқындалады.   
      9. Бiрнеше салық салу объектiлерi бойынша бiр жеке тұлға салық төлеушi болып табылса, жылжымайтын мүлiкке құқықтарды тiркеу саласындағы уәкiлеттi мемлекеттiк орган салық базасын әрбiр объект бойынша дербес есептейдi.   
       *Ескерту. 406-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**407-бап. Жекелеген жағдайларда салықты есептеу мен төлеу**

      Осы Кодекстiң 396-бабының 1-тармағында көзделген объектiлердi және салық базасы осы Кодекстiң 406-бабына сәйкес есептелетiн объектiлердi қоспағанда, меншiк құқығындағы ғимараттар (ғимарат бөлiктерi) бойынша жеке тұлға (оның iшiнде жекеше нотариус, жеке сот орындаушысы, адвокат) осы Кодекстiң 398-бабының 2-тармағында белгiленген ставканы қолдана отырып, осы Кодекстiң 57-тарауында патент негiзiндегi арнаулы салық режимiн қолданатын дара кәсiпкерлер үшiн белгiленген тәртiппен мүлiк салығын есептейдi, төлейдi және осы салық бойынша салық есептiлiгiн табыс етедi.  
      Мұндай ғимараттар (ғимарат бөлiктерi) бойынша салық базасы осы Кодекстiң 397-бабының 4-тармағына сәйкес айқындалады.  
*Ескерту. 407-бап жаңа редакцияда - ҚР 2011.07.21* № 467-IV *(2011.01.01 бастап қолданысқа енгiзiледi) Заңымен.*

**408-бап. Салық ставкалары**

      Салық базасы осы Кодекстiң 406-бабына сәйкес айқындалатын жеке тұлғалардың мүлiк салығы салық салу объектiлерiнiң құнына қарай, мынадай ставкалар бойынша есептеледi:

|  |  |  |
| --- | --- | --- |
| 1 | 2 | 3 |
| 1. | 1 000 000 теңгеге дейiн қоса алғанда | салық салу объектiлерi құнының 0,05 процентi |
| 2. | 1 000 000 теңгеден жоғары 2 000 000 теңгеге дейiн қоса алғанда | 500 теңге + 1 000 000 теңгеден асатын соманың 0,08 процентi |
| 3. | 2 000 000 теңгеден жоғары 3 000 000 теңгеге дейiн қоса алғанда | 1 300 теңге + 2 000 000 теңгеден асатын соманың 0,1 процентi |
| 4. | 3 000 000 теңгеден жоғары 4 000 000 теңгеге дейiн қоса алғанда | 2 300 теңге + 3 000 000 теңгеден асатын соманың 0,15 процентi |
| 5. | 4 000 000 теңгеден жоғары 5 000 000 теңгеге дейiн қоса алғанда | 3 800 теңге + 4 000 000 теңгеден асатын соманың 0,2 процентi |
| 6. | 5 000 000 теңгеден жоғары 6 000 000 теңгеге дейiн қоса алғанда | 5 800 теңге + 5 000 000 теңгеден асатын соманың 0,25 процентi |
| 7. | 6 000 000 теңгеден жоғары 7 000 000 теңгеге дейiн қоса алғанда | 8 300 теңге + 6 000 000 теңгеден асатын соманың 0,3 процентi |
| 8. | 7 000 000 теңгеден жоғары 8 000 000 теңгеге дейiн қоса алғанда | 11 300 теңге + 7 000 000 теңгеден асатын соманың 0,35 процентi |
| 9. | 8 000 000 теңгеден жоғары 9 000 000 теңгеге дейiн қоса алғанда | 14 800 теңге + 8 000 000 теңгеден асатын соманың 0,4 процентi |
| 10. | 9 000 000 теңгеден жоғары 10 000 000 теңгеге дейiн қоса алғанда | 18 800 теңге + 9 000 000 теңгеден асатын соманың 0,45 процентi |
| 11. | 10 000 000 теңгеден жоғары 50 000 000 теңгеге дейiн қоса алғанда | 23 300 теңге + 10 000 000 теңгеден асатын соманың 0,5 процентi |
| 12. | 50 000 000 теңгеден жоғары 120 000 000 теңгеге дейiн қоса алғанда | 223 300 теңге + 50 000 000 теңгеден асатын соманың 0,75 процентi |
| 13. | 120 000 000 теңгеден жоғары | 748 300 теңге + 120 000 000 теңгеден асатын соманың 1 процентi |

**409-бап. Салықты есептеу мен төлеу тәртiбi**

      1. Жеке тұлғалардың салық салу объектiлерi бойынша салықты есептеудi салық кезеңiнiң 1 тамызынан кешiктiрмей тиiстi салық ставкасын салық базасына қолдану арқылы, салық төлеушiнiң тұрғылықты жерiне қарамастан салық салу объектiлерiнiң орналасқан жерi бойынша салық органдары жүргiзедi.   
      2. Егер салық салу объектiсi салық кезеңi iшiнде меншiк құқығында он екi айдан аз болса, төленуге жататын мүлiк салығы осы баптың 1-тармағына сәйкес айқындалған салық сомасын он екiге бөлу және салық салу объектiсiнiң меншiк құқығында болған айларының санына көбейту жолымен есептеледi.   
      3. Бiрнеше жеке тұлғаның ортақ үлестiк меншiгiндегi салық салу объектiсi үшiн салық олардың осы мүлiктегi үлесiне барабар есептеледi.   
      4. Бiрнеше салық салу объектiлерi бойынша салық төлеушi бiр жеке тұлға болған жағдайда, салықты есептеу әрбiр салық салу объектiсi бойынша бөлек жүргiзiледi.   
      5. Салық салу объектiсi жойылған, қираған, бұзылған кезде жойылу, қирау, бұзылу фактiлерiн растайтын, уәкiлеттi орган беретiн құжаттар болған жағдайда, салық сомасын қайта есептеу жүргiзiледi.   
      6. Салық кезеңi iшiнде салық төлеушiнiң салық төлеуден босатылу құқығы туындаған кезде, осы құқық туындаған айдың бiрiншi күнiнен бастап салық сомасын қайта есептеу жүргiзiледi.   
      7. Бюджетке салық төлеу салық салу объектiлерiнiң орналасқан жерi бойынша есептi салық кезеңiнiң 1 қазанынан кешiктiрiлмей жүргiзiледi.   
      8. Салық кезеңi iшiнде салық салу объектiлерiне меншiк құқықтары берiлген жағдайда, салық сомасы мүлiкке меншiк құқықтарын iске асырудың нақты кезеңi үшiн есептеледi.   
      Меншiк құқығын берген тұлға салық салу объектiсiн иеленудiң нақты кезеңi үшiн төленуге жататын салық сомасын меншiк құқықтарын мемлекеттiк тiркеу кезiне дейiн немесе тiркеу кезiнде бюджетке енгiзуге тиiс. Бұл ретте бастапқы төлеушiге ағымдағы жылдың 1 қаңтарынан бастап, ол меншiк құқығын берген айдың басына дейiн есептелген салық сомасы көрсетiледi. Одан кейiнгi төлеушiге мүлiк салығының есептелген сомасы туралы салық органы жiберетiн хабарламада оның меншiк құқығы туындаған айдың басынан басталатын кезең iшiнде есептелген салық сомасы көрсетiледi.   
      Салықтың жылдық сомасын салық салу объектiсiне меншiк құқығын мемлекеттiк тiркеу кезiнде тараптардың бiрi (келiсiм бойынша) бюджетке енгiзуi мүмкiн. Аталған салық сомалары кейiннен қайталап төленбейдi.   
      9. Жылжымайтын мүлiкке құқықтарды мемлекеттiк тiркеу кезiнде (бастапқы тiркеудi қоспағанда) уәкiлеттi мемлекеттiк орган салық салу объектiлерiнiң құнын айқындамаған жағдайда, салық алдыңғы салық кезеңiнде есептелген салық сомасы негiзге алына отырып төленедi.  
      *Ескерту. 409-бапқа өзгерiс енгiзiлдi - ҚР 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**410-бап. Салық кезеңi**

      1. Жеке тұлғалардың мүлiк салығын есептеу мен төлеу үшiн салық кезеңi осы Кодекстiң 148-бабына сәйкес айқындалады.   
      2. Жеке тұлғалардың салық салу объектiлерi жойылған, бұзылған, қираған кезде, салық салу объектiлерiнiң жойылу, қирау, бұзылу фактiсi болған ай салық кезеңiнiң есеп-қисабына кiредi.

**16-БӨЛIМ. ОЙЫН БИЗНЕСI САЛЫҒЫ**

**59-тарау. ОЙЫН БИЗНЕСI САЛЫҒЫ**

**411-бап. Төлеушiлер**

      Мынадай:   
      1) казино;   
      2) ойын автоматтары залы;   
      3) тотализатор;   
      4) букмекерлiк кеңсе қызмет көрсетулер жөнiндегi қызметтi жүзеге асыратын дара кәсiпкерлер мен заңды тұлғалар ойын бизнесi салығын төлеушiлер болып табылады.

**412-бап. Салық салу объектiлерi**

      Ойын бизнесi саласындағы қызметтi жүзеге асыру кезiнде:   
      1) ойын үстелi;   
      2) ойын автоматы;   
      3) тотализатор кассасы;   
      4) тотализатордың электронды кассасы;   
      5) букмекер кеңсесiнiң кассасы;   
      6) букмекер кеңсесiнiң электронды кассасы ойын бизнесiне салық салу объектiлерi болып табылады.

**413-бап. Салық ставкалары**

      1. Салық салу объектiсiнiң бiрлiгiнен ойын бизнесiне салық ставкасы:   
      1) ойын үстелiне – айына айлық есептiк көрсеткiштiң 830 еселенген мөлшерiн;   
      2) ойын автоматына - айына айлық есептiк көрсеткiштiң 30 еселенген мөлшерiн;   
      3) тотализатор кассасына - айына айлық есептiк көрсеткiштiң 125 еселенген мөлшерiн;   
      4) тотализатордың электронды кассасына - айына айлық есептiк көрсеткiштiң 125 еселенген мөлшерiн;   
      5) букмекер кеңсесiнiң кассасына - айына айлық есептiк көрсеткiштiң 75 еселенген мөлшерiн;   
      6) букмекер кеңсесiнiң электронды кассасына - айына айлық есептiк көрсеткiштiң 75 еселенген мөлшерiн құрайды.  
      2. Осы баптың 1-тармағында белгiленген салық ставкасы республикалық бюджет туралы заңда белгiленген және салық кезеңiнiң бiрiншi күнi қолданыста болған айлық есептiк көрсеткiш мөлшерi негiзге алына отырып айқындалады.  
       *Ескерту. 413-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**414-бап. Салық кезеңi**

      Ойын бизнесi салығы үшiн салық кезеңi күнтiзбелiк тоқсан болып табылады.

**415-бап. Салықты есептеу тәртiбi және төлеу мерзiмi**

      1. Ойын бизнесi салығын есептеу, егер осы баптың 2-тармағында өзгеше белгiленбесе, осы Кодекстiң 412-бабында айқындалған әрбiр салық салу объектiсiне тиiстi салық ставкасын қолдану арқылы жүргiзiледi.   
      2. Салық салу объектiлерi айдың 15-iн қоса алғанға дейiн пайдалануға берiлген кезде, ойын бизнесi салығы белгiленген ставка бойынша, 15-iнен кейiн белгiленген ставканың 1/2 мөлшерiнде есептеледi.   
      Салық салу объектiлерi айдың 15-iн қоса алғанға дейiн шығып қалған кезде, ойын бизнесi салығы белгiленген ставканың 1/2 мөлшерiнде, 15-iнен кейiн белгiленген ставка бойынша есептеледi.   
      3. Ойын бизнесi салығы есептi салық кезеңiнен кейiнгi екiншi айдың 25-iнен кешiктiрiлмей салық салу объектiлерiнiң тiркелген орны бойынша бюджетке төленуге жатады.  
       *Ескерту. 415-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**416-бап. Ойын бизнесi салығын төлеушiлердiң қосымша төлемi**

      1. Қосымша төлем ойын бизнесi саласындағы қызметтен алынған табыстың сомасы осы баптың 2-тармағында белгiленген табыстың шектi сомасынан асып түскен жағдайда есептеледi.  
      2. Ойын бизнесi салығын төлеушiлер үшiн салық кезеңi iшiндегi табыстың шектi мөлшерi:  
      1) казино қызметiнен - айлық есептiк көрсеткiштiң 135000 еселенген мөлшерiн;  
      2) ойын автоматтары залы қызметiнен - айлық есептiк көрсеткiштiң 25000 еселенген мөлшерiн;  
      3) тотализатор қызметiнен - айлық есептiк көрсеткiштiң 2500 еселенген мөлшерiн;  
      4) букмекер кеңсесi қызметiнен - айлық есептiк көрсеткiштiң 2000 еселенген мөлшерiн құрайды.  
      3. Осы баптың 2-тармағында белгiленген табыстың шектi мөлшерi республикалық бюджет туралы заңда белгiленген және салық кезеңiнiң бiрiншi күнi қолданыста болған айлық есептiк көрсеткiш мөлшерi негiзге алына отырып айқындалады.  
      4. Қосымша төлемдi есептеу мақсатында салық кезеңi үшiн ойын бизнесi саласындағы қызметтi жүзеге асыру нәтижесiнде алынған табыс сомасы мен құмар ойынына және (немесе) бәс тiгуге қатысушыларға төлем сомасы арасындағы оң айырма осындай қызметтен алынған табыс болып танылады.  
       *Ескерту. 416-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен, өзгерту енгiзiлдi - ҚР 2011.07.21* № 467-IV *(2011.01.01 бастап қолданысқа енгiзiледi) Заңымен.*

**417-бап. Қосымша төлемдi есептеу және төлеу тәртiбi**

      1. Қосымша төлем табыстың шектi мөлшерiнен асып түсетiн сомаға осы Кодекстiң 147-бабының 1-тармағында белгiленген ставканы қолдану арқылы есептеледi және ол есептi салық кезеңiнен кейiнгi екiншi айдың 25-iнен кешiктiрiлмей төленуге жатады.   
      2. Ойын бизнесi салығын төлеушiлер ойын бизнесi саласындағы қызметтiң бiрнеше түрiн жүзеге асырған кезде қосымша төлем ойын бизнесi саласындағы әрбiр қызмет түрiнен алынған табыстан бөлек есептеледi.   
      3. Осы Кодекстiң 411-бабында көрсетiлмеген және ойын бизнесi саласына жатпайтын кәсiпкерлiк қызметтiң өзге де түрлерiн жүзеге асыру кезiнде ойын бизнесi салығын төлеушiлер қызметтiң көрсетiлген түрлерi бойынша кiрiстер мен шығыстардың бөлек есебiн жүргiзуге және жалпыға бiрдей белгiленген тәртiпте бюджетпен есеп айырысу жүргiзуге мiндеттi.

**418-бап. Салық декларациясын табыс ету мерзiмi**

      Ойын бизнесi салығы бойынша декларация есептi тоқсаннан кейiнгi екiншi айдың 15-iнен кешiктiрiлмей жекелеген қызмет түрлерiн жүзеге асыратын салық төлеушi ретiнде тiркеу есебi бойынша салық органына табыс етiледi.  
       *Ескерту. 418-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**17-БӨЛIМ. ТIРКЕЛГЕН САЛЫҚ**

**60-тарау. ТIРКЕЛГЕН САЛЫҚ**

**419-бап. Осы тарауда пайдаланылатын негiзгi ұғымдар**

      Осы тарауда қолданылатын ұғымдар мыналарды бiлдiредi:   
      1) бильярд үстелi - торлары (жақтауларда саңылаулары) бар және оларсыз бильярд ойынына арналған арнаулы үстел;   
      2) ойын жолы - боулинг ойынына арналған арнаулы жол (кегельбан);   
      3) ұтыссыз ойын автоматы - ойындар өткiзу үшiн пайдаланылатын арнаулы жабдық (механикалық, электрлi, электронды және өзге де техникалық жабдық);   
      4) карт - қорапсыз, дифференциалсыз және дөңгелектерiнде серпiндi аспа жоқ, жұмыс көлемi 250 текше сантиметрге және ең жоғары жылдамдығы сағатына 150 километрге дейiн жететiн екiтактiлi двигательдi, көлемi шағын жарыс автомобилi.   
       *Ескерту. 419-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**420-бап. Төлеушiлер**

      Тiркелген салықты төлеушiлер:   
      1) ұтыссыз ойын автоматтарын;   
      2) ойын өткiзуге пайдаланылатын дербес компьютерлердi;   
      3) ойын жолдарын (боулинг (кегельбан);   
      4) картты (картинг);   
      5) бильярд үстелдерiн (бильярд) пайдалана отырып, қызмет көрсетулердi жүзеге асыратын дара кәсiпкерлер мен заңды тұлғалар болып табылады.

**421-бап. Тiркелген салық салу объектiлерi**

      Мыналар:   
      1) бiр ойыншымен ойын өткiзуге арналған, ұтыссыз ойын автоматы;   
      2) бiреуден артық ойыншылардың қатысуымен ойын өткiзуге арналған, ұтыссыз ойын автоматы;   
      3) ойын өткiзу үшiн пайдаланылатын дербес компьютер;   
      4) ойын жолы;   
      5) карт;   
      6) бильярд үстелi тiркелген салық салу объектiсi болып табылады.

**422-бап. Тiркелген салықтың ставкалары**

      1. Айына салық салу объектiсiнiң бiрлiгiне тiркелген салықтың ең төмен және ең жоғары базалық ставкаларының мөлшерi:

|  |  |  |  |
| --- | --- | --- | --- |
| Рет N | Салық салу объектiсiнiң атауы | Тiркелген салықтың базалық ставкаларының ең төменгi мөлшерi (айлық есептiк көрсеткiш) | Тiркелген салықтың базалық ставкаларының ең жоғары мөлшерi (айлық есептiк көрсеткiш) |
| 1 | 2 | 3 | 4 |
| 1. | Бiр ойыншымен ойын өткiзуге арналған, ұтыссыз ойын автоматы | 1 | 12 |
| 2. | Бiреуден артық ойыншылардың қатысуымен ойын өткiзуге арналған ұтыссыз ойын автоматы | 1 | 18 |
| 3. | Ойын өткiзу үшiн пайдаланылатын дербес компьютер | 1 | 4 |
| 4. | Ойын жолы | 5 | 83 |
| 5. | Карт | 2 | 12 |
| 6. | Бильярд үстелi | 3 | 25 |

      1-1. Салық ставкасы республикалық бюджет туралы заңда белгiленген және салық кезеңiнiң бiрiншi күнi қолданыста болған айлық есептiк көрсеткiш мөлшерi негiзге алына отырып айқындалады.  
      2. Қызметiн бiр әкiмшiлiк-аумақтық бiрлiктiң аумағында жүзеге асыратын барлық салық төлеушiлер үшiн жергiлiктi өкiлдi органдар бекiтiлген базалық ставкалар шегiнде бiрыңғай тiркелген салық ставкаларын белгiлейдi.   
       *Ескерту. 422-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi) Заңдарымен.*

**423-бап. Салық кезеңi**

      Тiркелген салық үшiн салық кезеңi күнтiзбелiк тоқсан болып табылады.

**424-бап. Тiркелген салықты есептеу тәртiбi және төлеу**   
                **мерзiмi**

      1. Тiркелген салықты есептеу, егер осы баптың 2-тармағында өзгеше белгiленбесе, осы Кодекстiң 421-бабында айқындалған әрбiр салық салу объектiсiне тиiстi салық ставкасын қолдану арқылы жүргiзiледi.   
      2. Салық салу объектiлерi айдың 15-iн қоса алғанға дейiн пайдалануға берiлген кезде тiркелген салық белгiленген ставка бойынша, 15-iнен кейiн белгiленген ставканың 1/2 мөлшерiнде есептеледi.   
      Салық салу объектiлерi айдың 15-iн қоса алғанға дейiн шығып қалған кезде тiркелген салық белгiленген ставкасының 1/2 мөлшерiнде, 15-iнен кейiн белгiленген ставка бойынша есептеледi.   
      3. Тiркелген салық есептi салық кезеңiнен кейiнгi екiншi айдың 25-iнен кешiктiрiлмей салық салу объектiлерiнiң тiркелген орны бойынша бюджетке төленуге жатады.   
      4. Осы Кодекстiң 420-бабында аталмаған кәсiпкерлiк қызметтiң өзге де түрлерiн жүзеге асыру кезiнде тiркелген салықты төлеушiлер қызметтiң осындай түрлерi бойынша кiрiстер мен шығыстардың бөлек есебiн жүргiзуге және жалпыға бiрдей белгiленген тәртiпте бюджетпен есеп айырысу жүргiзуге мiндеттi.  
       *Ескерту. 424-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**425-бап. Салық декларациясын табыс ету мерзiмi**

      Тiркелген салық бойынша декларация есептi тоқсаннан кейiнгi екiншi айдың 15-iнен кешiктiрiлмей жекелеген қызмет түрлерiн жүзеге асыратын салық төлеушi ретiнде тiркеу есебiнiң орны бойынша салық органына табыс етiледi.  
       *Ескерту. 425-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**18-БӨЛIМ. АРНАУЛЫ САЛЫҚ РЕЖИМДЕРI**

**426-бап. Арнаулы салық режимдерiнiң түрлерi**

      1. Арнаулы салық режимдерi мынадай түрлерге бөлiнедi:  
      РҚАО-ның ескертпесi!  
      1) тармақшаның осы редакциясы 2013.01.01 дейiн ҚР 2008.12.10 N 100-IV Заңына сәйкес қолданыста болады (тоқтатылған редакцияны ҚР Салық кодексiнiң № 7 архивтағы нұсқасын қараңыз).  
      1) шағын бизнес субъектiлерi үшiн арнаулы салық режимi мыналарды:   
      бiржолғы талон негiзiндегi арнаулы салық режимiн;   
      патент негiзiндегi арнаулы салық режимiн;   
      оңайлатылған декларация негiзiндегi арнаулы салық режимiн қамтиды;  
      2) шаруа немесе фермер қожалықтары үшiн арнаулы салық режимi;  
      3) ауыл шаруашылығы өнiмдерiн, акваөсiру (балық өсiру шаруашылығы) өнiмiн, акваөсiру (балық өсiру шаруашылығы) өнiмiн өндiрушi заңды тұлғалар және селолық тұтыну кооперативтерi үшiн арнаулы салық режимi. Z0  
      Салық төлеушi осы бөлiмде белгiленген жағдайларда және тәртiппен жалпыға бiрдей белгiленген тәртiптi немесе арнаулы салық режимiн таңдауға құқылы.   
      Осы бөлiмдi қолдану мақсатында жалпыға бiрдей белгiленген тәртiп деп есептеу, салық және бюджетке төленетiн басқа да мiндеттi төлемдердi төлеу, осы бөлiмде белгiленген тәртiптi қоспағанда, олар бойынша осы Кодекстiң ерекше бөлiмiнде белгiленген салық есептiлiгiн табыс ету тәртiбi түсiнiледi.   
      Патент - төлем көзiнен ұсталатын жеке табыс салығын қоспағанда, жеке табыс салығы мен әлеуметтiк салық бойынша бюджетпен есеп айырысу фактiсiн растайтын құжат.   
      3. Патент нысанын уәкiлеттi орган белгiлейдi .   
      4. Патент жоғалған жағдайда салық төлеушiнiң өтiнiшi бойынша телнұсқа берiледi.   
      5. Салық төлеушiге патенттi (патенттiң телнұсқасын) салық органы құжаттарды беру журналына қол қойғызып бередi.   
      6. Арнаулы салық режимдерi қолданылатын тұлғаларға салық салу мақсатында салық төлеушiнiң өзге оқшауланған құрылымдық бөлiмшесi болып оның функцияларының бiр бөлiгiн орындайтын, орналасқан жерi бойынша тұрақты жұмыс орындары жабдықталған аумақтық оқшауланған бөлiмше танылады. Егер жұмыс орны бiр айдан асатын мерзiмге құрылса, ол тұрақты болып есептеледi.  
      7. Шаруа немесе фермер қожалықтары, ауыл шаруашылығы өнiмдерiн өндiрушi заңды тұлғалар, селолық тұтыну кооперативтерi үшiн арнаулы салық режимдерiн қолданатын салық төлеушiлер осындай режимдер қолданылатын қызметi бойынша бюджетпен есеп айырысуды шағын бизнес субъектiлерiне арналған арнаулы салық режимiнде жүзеге асыруға құқылы  емес.  
      *Ескерту. 426-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**61-тарау. ШАҒЫН БИЗНЕС СУБЪЕКТIЛЕРIНЕ АРНАЛҒАН АРНАУЛЫ**   
**САЛЫҚ РЕЖИМI**

**§ 1. Жалпы ережелер**

**427-бап. Жалпы ережелер**

      1. Осы Кодекстiң 428, 429, 433-баптарында белгiленген талаптарға сай келетiн дара кәсiпкерлер мен заңды тұлғалар осы Кодекстiң мақсаттары үшiн шағын бизнес субъектiлерi деп танылады.   
      2. Арнаулы салық режимi шағын бизнес субъектiлерi үшiн, төлем көзiнен ұсталатын салықтарды қоспағанда, әлеуметтiк салықты және корпорациялық немесе жеке табыс салығын есептеу мен төлеудiң оңайлатылған тәртiбiн белгiлейдi. Осы тармақта аталмаған салық және бюджетке төленетiн басқа да мiндеттi төлемдер бойынша есептеу, төлеу және салық есептiлiгiн табыс ету жалпыға бiрдей белгiленген тәртiппен жүргiзiледi.   
      3. Қазақстан Республикасының аумағында және оның шегiнен тыс жерлерде алынған (алынуға жататын) табыстардың барлық түрлерiнен тұратын салық кезеңi iшiндегi табыс патент немесе оңайлатылған декларация негiзiнде арнаулы салық режимiн қолданатын салық төлеушiлер үшiн салық салу объектiсi болып табылады.   
      Табысқа осы Кодекске сәйкес айқындалған осы Кодекстiң 85-бабы 1-тармағының 1), 3)-9), 13)-24) тармақшаларында аталған табыстар қосылады.   
      Осы Кодекстiң 85-бабы 1-тармағының 2), 10) тармақшаларында, 177-бабының 1), 4) тармақшаларында көрсетiлген табыстардан корпорациялық немесе жеке табыс салығын есептеу мен төлеу және олар бойынша салық есептiлiгiн табыс ету жалпыға бiрдей белгiленген тәртiппен жүргiзiледi.  
      *Ескерту. 427-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**428-бап. Арнаулы салық режимiн қолдану шарттары**

      РҚАО-ның ескертпесi!  
      Осы 1-тармақ 2013.01.01 дейiн ҚР 2008.12.10 N 100-IV Заңына сәйкес қолданыста болады (тоқтатылған редакцияны ҚР Салық кодексiнiң № 7 архивтағы нұсқасын қараңыз).  
      1. Шағын бизнес субъектiлерi салықтарды есептеу мен төлеудiң, сондай-ақ олар бойынша салық есебiн берудiң төменде көрсетiлген тәртiптерiнiң бiреуiн ғана дербес таңдауға құқылы:  
      1) жалпыға бiрдей белгiленген тәртiп;   
      2) бiржолғы талон негiзiндегi арнаулы салық режимi;   
      3) патент негiзiндегi арнаулы салық режимi;   
      4) оңайлатылған декларация негiзiндегi арнаулы салық режимi.   
      Осы шарт тауарларын базарларда өткiзетiн тұлғаларға (жалға алу шарттары бойынша сауданы базар аумағындағы стационарлық үй-жайларда жүзеге асыратындарды қоспағанда) қолданылмайды.  
      2. Жалпыға бiрдей белгiленген тәртiпке ауысқан кезде жалпыға бiрдей белгiленген тәртiп күнтiзбелiк екi жыл қолданылғаннан кейiн ғана арнаулы салық режимiне қайта ауысуға болады.   
      3. Арнаулы салық режимiн:   
      1) филиалдары, өкiлдiктерi бар заңды тұлғалардың   
      2) заңды тұлғалар филиалдарының, өкiлдiктерiнiң   
      3) әртүрлi елдi мекендерде өзге де оқшауланған құрылымдық бөлiмшелерi және (немесе) салық салу объектiлерi бар салық төлеушiлердiң   
      4) басқа заңды тұлғалардың қатысу үлесi 25 проценттен асатын заңды тұлғалардың   
      5) құрылтайшысы арнаулы салық режимiн қолданатын басқа заңды тұлғаның бiр мезгiлде құрылтайшысы болып табылатын заңды тұлғалардың қолдануға құқығы жоқ.   
      Осы тармақтың 3) тармақшасының ережесi мүлiктi жалға беру жөнiндегi қызметтi жүзеге асыратын салық төлеушiлерге қолданылмайды.   
      4. Арнаулы салық режимi мынадай қызмет түрлерiне:  
      1) акцизделетiн тауарларды өндiруге;  
      2) акцизделетiн тауарларды сақтауға және көтерме саудада өткiзуге;  
      3) мұнай өнiмдерiнiң жекелеген түрлерiн – бензиндi, дизель отынын және мазутты өткiзуге;  
      4) лотереяларды (мемлекеттiк (ұлттық) лотереялардан басқа) ұйымдастыруға және өткiзуге;  
      5) жер қойнауын пайдалануға;  
      6) шыны ыдыстарды жинауға және қабылдауға;  
      7) түстi және қара металл сынықтары мен қалдықтарын жинауға (дайындауға), сақтауға, қайта өңдеуге және өткiзуге;  
      8) консультациялық қызметтер көрсетуге;  
      9) бухгалтерлiк есеп және аудит саласындағы қызметке;  
      10) сақтандыру брокерi мен сақтандыру агентiнiң қаржы, сақтандыру қызметiне және делдалдық қызметiне;  
      11) құқық, әдiлет және сот төрелiгi саласындағы қызметке қолданылмайды.  
      *Ескерту. 428-бапқа өзгерiс енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2010.07.15* № 338-IV *(қолданысқа енгiзiлу тәртiбiн* 2-б*. қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**§ 2. Патент негiзiндегi арнаулы салық режимi**

**429-бап. Жалпы ережелер**

      Патент негiзiндегi арнаулы салық режимiн мынадай талаптарға сай келетiн:   
      1) қызметкерлердiң еңбегiн пайдаланбайтын;   
      2) жеке кәсiпкерлiк нысанындағы қызметтi жүзеге асыратын;  
      3) салық кезеңiндегi табысы республикалық бюджет туралы заңда белгiленген және тиiстi қаржы жылының 1 қаңтарында қолданыста болған ең төменгi жалақының 200 еселенген мөлшерiнен аспайтын дара кәсiпкерлер қолданады.  
      *Ескерту. 426-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**430-бап. Салық кезеңi**

      Күнтiзбелiк жыл салық кезеңi болып табылады.

**431-бап. Қолдану шарттары**

      1. Дара кәсiпкер патент негiзiнде арнаулы салық режимiн қолдану үшiн оны қолдана бастағанға дейiн орналасқан жерi бойынша салық органына салықтық өтiнiштi табыс етедi.   
      Қайтадан құрылған дара кәсiпкерлер аталған өтiнiштi дара кәсiпкер ретiнде мемлекеттiк тiркелген күннен бастап күнтiзбелiк он күннен кешiктiрмей табыс етедi.   
      Дара кәсiпкер ретiнде мемлекеттiк тiркелген күн аталған дара кәсiпкерлер үшiн арнаулы салық режимiн қолдану басталатын күн болып табылады.   
      Дара кәсiпкерлердiң салықтық өтiнiштi осы тармақта аталған мерзiмдерде табыс етпеуi, олардың жалпыға бiрдей белгiленген тәртiпте бюджетпен есеп айырысуды жүзеге асыруға келiсiмi деп саналады. Патент негiзiнде арнаулы салық режимiн қолдануға салықтық өтiнiшпен бiр мезгiлде Қазақстан Республикасының Үкiметi белгiлеген нысан бойынша патент алуға арналған есеп-қисап (осы тарауды қолдану мақсатында бұдан әрi – есеп-қисап) табыс етiледi.   
      Бюджетке төленген патент құнын, әлеуметтiк аударымдарды төлеудi, мiндеттi зейнетақы жарналарын аударуды растайтын құжаттар есеп-қисапқа қоса берiледi.   
      Есеп-қисапты электронды түрде табыс ететiн салық төлеушiлер аталған құжаттарды табыс етпейдi.   
      Кезектi патенттi алуға арналған есеп-қисап патент негiзiнде арнаулы салық режимiн қолдануға салықтық өтiнiштi табыс етпестен осының алдындағы патенттiң қолданыс мерзiмi аяқталғанға дейiн табыс етiледi.   
      2. Салық органдары есеп-қисап пен есеп-қисапқа қоса берiлетiн құжаттар табыс етiлгеннен кейiн бiр жұмыс күнi iшiнде патент берудi жүргiзедi немесе Қазақстан Республикасының Үкiметi белгiлеген нысан бойынша патент беруден бас тарту туралы шешiм шығарады. Шешiм екi данада ресiмделедi, оның бiреуiн салық төлеушiге қол қойылып тапсырылады.   
      Салық төлеушiнiң осы Кодекстiң 428, 429-баптарында аталған талаптарға сай келмеуi патент беруден бас тарту үшiн негiз болып табылады.   
       Егер осы тармақта өзгеше көзделмесе, дара кәсiпкерге патент бiр салық кезеңi шегiнде кемiнде бiр ай мерзiмге берiледi.  
      Патент:  
      1) ағымдағы салық кезеңiнiң соңғы айында жаңадан тiркелген;  
      2) ағымдағы салық кезеңiнiң соңғы айында қызметiн уақытша тоқтата тұру мерзiмi аяқталғанға дейiн немесе аяқталғаннан кейiн қызметiн қайта бастаған дара кәсiпкерлерге бiр айдан аз мерзiмге берiлуi мүмкiн.  
      Дара кәсiпкердi мемлекеттiк тiркеу туралы куәлiк көрсетiлмейiнше, патент жарамсыз болады.   
      3. Патент негiзiнде арнаулы салық режимiн қолдану кезiнде кәсiпкерлiк қызмет уақытша тоқтатыла тұрған жағдайда, дара кәсiпкер орналасқан жерi бойынша салық органына осы Кодекстiң 74-бабында белгiленген тәртiппен салықтық өтiнiштi табыс етедi.   
      4. Патент негiзiнде арнаулы салық режимiн қолдануды тоқтату салықтық өтiнiш негiзiнде немесе осы баптың 7-тармағында көзделген жағдайларда салық органының шешiмi бойынша жүргiзiледi.  
      5. Патент негiзiнде арнаулы салық режимiн қолдануды ерiктi түрде тоқтату кезiнде салықтық өтiнiш патенттiң қолданылу мерзiмi аяқталғанға дейiн табыс етiледi.  
      Бұл ретте:  
      1) патенттiң қолданылу мерзiмiнiң соңғы күнi арнаулы салық режимiн қолдануды тоқтату күнi болып табылады;  
      2) патенттiң қолданылу мерзiмiнiң аяқталған күнiнен кейiнгi күн жалпыға бiрдей белгiленген тәртiптi немесе салық төлеушi таңдаған өзге де арнаулы салық режимiн қолдануды бастау күнi болып табылады.  
      6. Патент негiзiнде арнаулы салық режимiн қолдануға мүмкiндiк бермейтiн шарттар туындаған жағдайда, дара кәсiпкер:   
      1) шарттармен сәйкессiздiк туындаған сәттен бастап бес жұмыс күнi iшiнде:   
      арнаулы салық режимiн қолдануды тоқтату туралы салықтық өтiнiштi;   
      егер нақты табысы осы Кодекстiң 429-бабы 3) тармақшасында белгiленген табыс мөлшерiнен асып түсетiн болса, асып түскен сомаға қосымша есеп-қисапты табыс етуге;   
      2) осындай шарттар туындаған айдан кейiнгi айдан бастап осы Кодексте белгiленген тәртiппен жалпыға бiрдей белгiленген тәртiпке немесе өзге де арнаулы салық режимiне ауысуға мiндеттi.  
      7. Салық органы салық төлеушiнiң осы Кодекстiң 428  және 429-баптарында белгiленген талаптарға сәйкес келмеу фактiсiн анықтаған кезде, осы салық төлеушiнi сәйкессiздiк туындаған айдан кейiнгi айдан бастап жалпыға бiрдей белгiленген тәртiпке ауыстырады.  
      Бұл ретте камералдық бақылау барысында осындай сәйкессiздiк фактiсi анықталған жағдайда, салық органдары жалпыға бiрдей белгiленген тәртiпке ауыстырғанға дейiн салық төлеушiге осы Кодекстiң 607 және 608-баптарында белгiленген мерзiмдерде және тәртiппен камералдық бақылау нәтижелерi бойынша салық қызметi органдары анықтаған бұзушылықтарды жою туралы хабарлама жiбередi.  
      8. Осы баптың 6 және 7-тармақтарында көрсетiлген жағдайларда:  
      1) осындай сәйкессiздiк туындаған айдың соңғы күнi арнаулы салық режимiн қолдануды тоқтату күнi болып табылады;  
      2) осындай сәйкессiздiк туындаған айдан кейiнгi айдың бiрiншi күнi жалпыға бiрдей белгiленген тәртiптi қолдануды бастау күнi болып табылады.  
      *Ескерту. 431-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**432-бап. Патент құнын есептеу**

      1. Патент құнын есептеу салық салу объектiсiне 2 процент мөлшерiндегi ставканы қолдану жолымен жүргiзiледi. Патент құны:   
      1) патент құнының 1/2 бөлiгi мөлшерiнде - жеке табыс салығы;   
      2) "Мiндеттi әлеуметтiк сақтандыру туралы" Қазақстан Республикасының Заңына сәйкес есептелген әлеуметтiк аударымдарды алып тастағаннан кейiнгi патент құнының 1/2 бөлiгi мөлшерiнде әлеуметтiк салық түрiнде бюджетке төленуге жатады.   
      Әлеуметтiк аударымдар сомасы әлеуметтiк салық сомасынан асып түскен кезде, әлеуметтiк салық сомасы нөлге тең болады.   
      2. Егер нақты табыс патенттiң қолданылу мерзiмiнiң iшiнде есеп-қисапта көрсетiлген табыс мөлшерiнен асып түссе, дара кәсiпкер бес жұмыс күнi iшiнде асып түскен сомаға қосымша есеп-қисапты табыс етуге және осы сомадан салықтар төлеуге мiндеттi.   
      Аталған есеп-қисаптың негiзiнде бұрын берiлген патенттiң орнына жаңа патент берiледi. Z0  
      3. Егер патенттiң қолданылу мерзiмiнiң iшiнде нақты табыс есеп-қисапта көрсетiлген табыстың мөлшерiне жетпесе, дара кәсiпкер азаю сомасына қосымша есеп-қисапты табыс етуге құқылы.   
      Аталған жағдайда артық төленген салық сомаларын қайтару осы Кодекстiң 602-бабында белгiленген тәртiппен салық органы жүргiзген хронометраждық зерттеуден кейiн жүргiзiледi.   
      4. Iс жүзiнде алынған табыс сомасы осы Кодекстiң 429-бабында белгiленген шектi табыс сомасынан асып түскен жағдайда, патенттiң қолданылу мерзiмi өткенге дейiн патент құны осы Кодекстiң 431-бабының 6 және 7-тармақтарында белгiленген жағдайларда салық салудың өзге режимiне ауысу күнiне дейiн осы баптың 1-тармағында белгiленген ставка бойынша есептеледi.   
      5. Дара кәсiпкердi iс-әрекетке қабiлетсiз деп таныған жағдайды қоспағанда, патенттiң қолданылу мерзiмi өткенге дейiн кәсiпкерлiк қызмет тоқтатылған кезде, салықтардың енгiзiлген сомасы қайтарылуға және қайта есептеуге жатпайды.

**§ 3. Оңайлатылған декларация негiзiндегi арнаулы салық режимi**

**433-бап. Жалпы ережелер**

      Мынадай шарттарға сай келетiн шағын бизнес субъектiлерi:   
      1) дара кәсiпкерлер үшiн:   
      дара кәсiпкердiң өзiн қоса алғанда, қызметкерлердiң шектi орташа тiзiмдiк саны салық кезеңi iшiнде жиырма бec адам болса;   
      салық кезеңi iшiнде шектi табысы 10 000,0 мың теңгенi құраса;   
      2) заңды тұлғалар үшiн:   
      қызметкерлердiң шектi орташа тiзiмдiк саны салық кезеңi iшiнде елу адам болса;   
      салық кезеңi iшiнде шектi табысы 25 000,0 мың теңгенi құраса, оңайлатылған декларация негiзiндегi арнаулы салық режимiн қолданады.

**434-бап. Салық кезеңi**

      Салық кезеңi күнтiзбелiк тоқсан болып табылады.

**435-бап. Қолдану шарттары**

      1. Салық төлеудiң өзге де режимдерiнен ауысқан кезде оңайлатылған декларация негiзiнде арнаулы салық режимiн қолдану үшiн салық төлеушi, егер осы тармақта өзгеше белгiленбесе, алдағы салық кезеңi басталғанға дейiн орналасқан жерi бойынша салық органына салықтық өтiнiштi табыс етедi.  
      Бұл ретте аталған салықтық өтiнiш табыс етiлген күннен кейiнгi салық кезеңiнiң бiрiншi күнi арнаулы салық режимiн қолдануды бастау күнi болып табылады.  
      Жаңадан құрылған дара кәсiпкерлер оңайлатылған декларация негiзiнде арнаулы салық режимiн қолдануға арналған салықтық өтiнiштi салық органына дара кәсiпкер ретiнде мемлекеттiк тiркелген күннен бастап он жұмыс күнiнен кешiктiрмей табыс етедi.  
      Жаңадан құрылған заңды тұлғалар оңайлатылған декларация негiзiнде арнаулы салық режимiн қолдануға арналған салықтық өтiнiштi салық органына әдiлет органында заңды тұлға ретiнде мемлекеттiк тiркелгеннен кейiн жиырма жұмыс күнiнен кешiктiрмей табыс етедi.  
      Дара кәсiпкердiң немесе заңды тұлғаның мемлекеттiк тiркелген күнi аталған салық төлеушiлер үшiн арнаулы салық режимiн қолдануды бастау күнi болып табылады.  
      Патент негiзiнде арнаулы салық режимiнен оңайлатылған декларация негiзiндегi арнаулы салық режимiне ауысу үшiн салық төлеушi салықтық өтiнiштi:  
      патент негiзiнде арнаулы салық режимiн қолдану шарттарына сәйкессiздiк туындаған күннен бастап күнтiзбелiк он күннен кешiктiрмей;  
      өзге де жағдайларда патенттiң қолданылу мерзiмi аяқталғанға дейiн табыс етедi.  
      Бұл ретте:  
      патент негiзiнде арнаулы салық режимiн қолдану шарттарына сәйкессiздiк туындаған айдан кейiнгi айдың бiрiншi күнi;  
      өзге де жағдайларда патенттiң қолданылу мерзiмi аяқталғаннан кейiнгi бiрiншi күн оңайлатылған декларация негiзiнде арнаулы салық режимiн қолдануды бастау күнi болып табылады.  
      Салық төлеушiнiң осы тармақта аталған мерзiмде салықтық өтiнiштi табыс етпеуi, оның бюджетпен есеп айырысуды жалпыға бiрдей белгiленген тәртiппен жүзеге асыруға келiсiмi деп есептеледi.  
      2. Салық органы салық төлеушiнiң салықтық өтiнiштi табыс еткен күннен бастап үш жұмыс күнi iшiнде уәкiлеттi орган белгiлеген нысан бойынша оның арнаулы салық режимiн қолдану туралы немесе арнаулы салық режимiн қолданудан бас тарту туралы шешiмдi шығарады. Шешiм екi данада ресiмделедi.  
      Бiр данасы салық төлеушiге оның қолы қойылып тапсырылады немесе салық органы шешiм қабылдаған күннен бастап күнтiзбелiк он күн iшiнде шешiмдi алу үшiн салық төлеушi салық органына келмеген жағдайда, ол хабарламасы бар тапсырыс хатпен почта арқылы жiберiледi.  
      Хабарламасы бар тапсырыс хатпен почта арқылы жiберiлген шешiм салық төлеушi почта байланысының немесе өзге де байланыс ұйымының хабарламасына белгi қойған күннен бастап салық төлеушiге тапсырылды деп есептеледi.  
      Салық төлеушiнiң осы Кодекстiң 428 және 433-баптарында көрсетiлген талаптарға сай келмеуi арнаулы салық режимiн қолданудан бас тарту үшiн негiз болып табылады.  
      3. Оңайлатылған декларация негiзiнде арнаулы салық режимiн қолдануды тоқтату салықтық өтiнiштiң негiзiнде не осы баптың 6-тармағында көзделген жағдайларда салық органының шешiмi бойынша жүргiзiледi.  
      4. Егер салық төлеушi оңайлатылған декларация негiзiнде арнаулы салық режимiн қолдануды өз еркiмен тоқтату туралы шешiм қабылдаса, аталған режимдi тоқтатуды салық органы салықтық өтiнiш берiлген айдан кейiнгi айдан бастап жүргiзедi.  
      Бұл ретте:  
      1) салықтық өтiнiш табыс етiлген айдың соңғы күнi арнаулы салық режимiн қолдануды тоқтау күнi болып табылады;  
      2) салықтық өтiнiш табыс етiлген айдан кейiнгi айдың бiрiншi күнi жалпыға бiрдей белгiленген тәртiптi қолдануды бастау күнi болып табылады.  
      5. Осы Кодекстiң 428 және 433-баптарында белгiленген талаптарға сай келмеген жағдайда, салықтық өтiнiш сәйкессiздiк туындаған кезден бастап күнтiзбелiк он күн iшiнде табыс етiледi. Аталған жағдайда арнаулы салық режимiн тоқтату сәйкессiздiк туындаған айдан кейiнгi айдан бастап жүргiзiледi.  
      6. Салық органы салық төлеушiнiң осы Кодекстiң 428  және 433-баптарында белгiленген талаптарға сәйкес келмеу фактiсiн анықтаған кезде, осы салық төлеушiнi сәйкессiздiк туындаған айдан кейiнгi айдан бастап жалпыға бiрдей белгiленген тәртiпке ауыстырады.  
      Бұл ретте камералдық бақылау барысында осындай сәйкессiздiк фактiсi анықталған жағдайда, салық органдары жалпыға бiрдей белгiленген тәртiпке ауыстырғанға дейiн салық төлеушiге осы Кодекстiң 607 және 608-баптарында белгiленген мерзiмдерде және тәртiппен камералдық бақылау нәтижелерi бойынша салық қызметi органдары анықтаған бұзушылықтарды жою туралы хабарлама жiбередi.  
      7. Осы баптың 5 және 6-тармақтарында көрсетiлген жағдайларда:  
      1) осындай сәйкессiздiк туындаған айдың соңғы күнi арнаулы салық режимiн қолдануды тоқтату күнi болып табылады;  
      2) осындай сәйкессiздiк туындаған айдан кейiнгi айдың бiрiншi күнi жалпыға бiрдей белгiленген тәртiптi қолдануды бастау күнi болып табылады.  
      *Ескерту. 435-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**436-бап. Салықтарды оңайлатылған декларация бойынша**   
                **есептеу**

      1. Салықтарды оңайлатылған декларация негiзiнде есептеудi салық төлеушi салық салу объектiсiне есептi салық кезеңiнде 3 процент мөлшерiндегi ставканы қолдану арқылы дербес жүргiзедi.   
      2. Егер есептi кезеңнiң қорытындылары бойынша қызметкерлердiң орташа айлық жалақысы республикалық бюджет туралы заңда белгiленген және салық кезеңiнiң бiрiншi күнi қолданыста болған ең төмен жалақының, дара кәсiпкерлерде кемiнде 2 еселенген, заңды тұлғаларда кемiнде 2,5 еселенген мөлшерiн құраса, осы баптың 1-тармағына сәйкес салық кезеңi iшiнде есептелген салық сомасы қызметкерлердiң орташа тiзiмдiк санын негiзге ала отырып, әрбiр қызметкер үшiн салық сомасының 1,5 процентi мөлшерiндегi сомаға азайтылу жағына қарай түзетiлуге жатады.   
      3. Салық кезеңi iшiнде осы Кодекстiң 433-бабында белгiленген табыс сомасынан iс жүзiнде алынған табыс сомалары асып түскен жағдайда, салық салудың жалпыға бiрдей белгiленген тәртiбiне не өзге арнаулы салық режимiне өту (ауысу) күнiне дейiн салықтарды есептеу осы баптың 1-тармағында белгiленген ставка бойынша жүргiзiледi.   
      4. Осы баптың 3-тармағында аталған жағдайда, осы баптың 2-тармағында көзделген түзетуге осы Кодекстiң 433-бабында белгiленген табыстың сомасынан есептелген салық сомасы ғана жатады.   
      5. Салық кезеңi iшiнде шектi орташа тiзiмдiк сан осы Кодекстiң 433-бабында белгiленгеннен асып түскен жағдайда, осы баптың 2-тармағында көзделген түзету шектi орташа тiзiмдiк санға ғана жүргiзiледi.  
      *Ескерту. 436-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**437-бап. Оңайлатылған декларацияны табыс ету және**   
                 **салықтарды төлеу мерзiмдерi**

      1. Оңайлатылған декларация салық төлеушiнiң орналасқан жерi бойынша салық органына есептi салық кезеңiнен кейiнгi екiншi айдың 15-iнен кешiктiрiлмей табыс етiледi.   
      2. Оңайлатылған декларация бойынша есептелген салықтарды бюджетке төлеу жеке (корпорациялық) табыс салығы мен әлеуметтiк салық түрiнде есептi салық кезеңiнен кейiнгi екiншi айдың 25-iнен кешiктiрiлмей жүргiзiледi.   
      Бұл ретте жеке (корпорациялық) табыс салығы - оңайлатылған декларация бойынша есептелген салық сомасының 1/2 мөлшерiнде, әлеуметтiк салық Қазақстан Республикасының мiндеттi әлеуметтiк сақтандыру туралы заңнамалық актiсiне сәйкес Мемлекеттiк әлеуметтiк сақтандыру қорына есептелген әлеуметтiк аударымдар сомасын алып тастағаннан кейiнгi оңайлатылған декларация бойынша есептелген салық сомасының 1/2 бөлiгi мөлшерiнде төленуге жатады.   
      Мемлекеттiк әлеуметтiк сақтандыру қорына әлеуметтiк аударымдар сомасы әлеуметтiк салық сомасынан асып түскен кезде, әлеуметтiк салық сомасы нөлге тең болады.   
      3. Оңайлатылған декларацияда төлем көзiнен ұсталатын жеке табыс салығының, мiндеттi зейнетақы жарналары мен әлеуметтiк аударымдардың есептелген сомалары көрсетiледi.

**438-бап. Жекелеген салық түрлерiн, әлеуметтiк**   
                 **аударымдарды және мiндеттi зейнетақы жарналарын**   
                 **төлеу ерекшелiктерi**

      Төлем көзiнен ұсталатын жеке табыс салығы, әлеуметтiк аударымдар сомаларын төлеу, мiндеттi зейнетақы жарналарын аудару есептi салық кезеңiнен кейiнгi екiншi айдың 25-iнен кешiктiрiлмей жүргiзiледi.

**62-тарау. ШАРУА НЕМЕСЕ ФЕРМЕР ҚОЖАЛЫҚТАРЫ ҮШIН**   
**АРНАУЛЫ САЛЫҚ РЕЖИМI**

**439-бап. Жалпы ережелер**

      1. Шаруа немесе фермер қожалықтары осы тарауда белгiленген арнаулы салық режимiн немесе жалпыға бiрдей белгiленген тәртiптi дербес таңдауға құқылы.  
      2. Шаруа немесе фермер қожалықтары үшiн арнаулы салық режимi бiрыңғай жер салығын төлеу негiзiнде бюджетпен есеп айырысудың ерекше тәртiбiн көздейдi және акцизделетiн тауарларды өндiру, қайта өңдеу және өткiзу жөнiндегi қызметтi қоспағанда, ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiру, өзi өндiрген ауыл шаруашылығы өнiмдерiн, акваөсiру (балық өсiру шаруашылығы) өнiмiн қайта өңдеу және оны өткiзу жөнiндегi шаруа немесе фермер қожалықтарының қызметiне қолданылады.   
      3. Жеке меншiк құқығындағы және (немесе) жер пайдалану құқығындағы (қайталап жер пайдалану құқығын қоса алғанда) жер учаскелерi болған кезде, шаруа немесе фермер қожалықтарына арнаулы салық режимiн қолдану құқығы берiледi.  
      *Ескерту. 439-бапқа өзгерту енгiзiлдi - ҚР 2010.01.21* N 242-IV *(2011.01.01 бастап қолданысқа енгiзiледi), 2010.06.30* N 297-IV*(2010.07.01 бастап қолданысқа енгiзiледi) Заңдарымен.*

**440-бап. Салық кезеңi**

      Күнтiзбелiк жыл бiрыңғай жер салығы бойынша салық кезеңi болып табылады.

**441-бап. Қолдану шарттары**

      1. Шаруа немесе фермер қожалықтары арнаулы салық режимiн қолдану үшiн осы режим қолданылған бiрiншi жылдың 20 ақпанынан кешiктiрмей жер учаскесiнiң орналасқан жерi бойынша салық органына салықтық өтiнiштi табыс етедi.  
      Аталған мерзiмде салықтық өтiнiштi табыс етпеуi, салық төлеушiнiң бюджетпен есеп айырысуды жалпыға бiрдей белгiленген тәртiппен жүзеге асыруға келiсiмi деп есептеледi.  
      Осы бапта өзгеше белгiленбесе, таңдап алынған салық салу режимi салық кезеңi iшiнде өзгертуге жатпайды.  
      Салықтық өтiнiшпен бiр мезгiлде мынадай құжаттардың:  
      1) нотариат куәландырған немесе селолық (кенттiк) атқарушы органдар куәландырған жер учаскелерiне құқық белгiлеу, сәйкестендiру құжаттарының  
      2) жер ресурстарын басқару жөнiндегi уәкiлеттi мемлекеттiк орган берген, нотариат куәландырған немесе селолық (кенттiк) атқарушы органдар куәландырған жер учаскелерiнiң бағаланатын құнын айқындайтын актiлердiң көшiрмелерi табыс етiледi.  
      Акт болмаған жағдайда, жер учаскелерiнiң бағаланатын құны жер ресурстарын басқару жөнiндегi уәкiлеттi мемлекеттiк орган берген деректер бойынша 1 гектар жердiң аудан бойынша орташа бағалау құны негiзге алына отырып айқындалады.  
      20 ақпаннан кейiн құрылған шаруа немесе фермер қожалықтары дара кәсiпкердi мемлекеттiк тiркеу туралы куәлiк алғаннан кейiн отыз жұмыс күнiнен кешiктiрмей салық органына арнаулы салық режимiн қолдану құқығына салықтық өтiнiштi табыс етедi.  
      20 ақпаннан кейiн басқа әкiмшiлiк-аумақтық бiрлiктiң аумағындағы жер учаскесiне құқық туындаған жағдайда, шаруа немесе фермер қожалығы осы жер учаскесiнiң орналасқан жерi бойынша тiркеу есебiне қойылған кезден бастап күнтiзбелiк отыз күн iшiнде салық органына арнаулы салық режимiн қолдану құқығына салықтық өтiнiштi табыс етедi.  
      Осы арнаулы салық режимi қолданылмайтын қызмет түрлерiн жүзеге асыратын салық төлеушiде 20 ақпаннан кейiн жер учаскесiне құқық туындаған жағдайда, арнаулы салық режимiн қолдану құқығына салықтық өтiнiш салық органына осы жер учаскесiнiң орналасқан жерi бойынша тiркеу есебiне қойылған кезден бастап күнтiзбелiк отыз күн iшiнде табыс етiледi.  
      Арнаулы салық режимiн қолданатын шаруа немесе фермер қожалықтары ондағы деректер өзгерген не басқа жер учаскелерiне құқық туындаған кезде, салықтық өтiнiштi және осы тармақтың төртiншi бөлiгiнiң 1) және 2) тармақшаларында аталған құжаттарды жаңадан табыс етедi.  
      2. Салық органы салық төлеушiнiң салықтық өтiнiштi табыс еткен күннен бастап үш жұмыс күнi iшiнде уәкiлеттi орган белгiлеген нысан бойынша оның арнаулы салық режимiн қолдану туралы немесе арнаулы салық режимiн қолданудан бас тарту туралы шешiмдi шығарады. Шешiм екi данада ресiмделедi.  
      Бiр данасы салық төлеушiге оның қолы қойылып тапсырылады немесе салық органы шешiм қабылдаған күннен бастап күнтiзбелiк он күн iшiнде шешiмдi алу үшiн салық төлеушi салық органына келмеген жағдайда, ол хабарламасы бар тапсырыс хатпен почта арқылы жiберiледi.  
      Хабарламасы бар тапсырыс хатпен почта арқылы жiберiлген шешiм салық төлеушi почта байланысының немесе өзге де байланыс ұйымының хабарламасына белгi қойған күннен бастап салық төлеушiге тапсырылды деп есептеледi.  
      Салық төлеушiнiң осы Кодекстiң 439-бабында аталған талаптарға  сәйкес келмеуi және салық төлеушiнiң осы баптың 1-тармағында аталған құжаттарды табыс етпеуi арнаулы салық режимiн қолданудан бас тарту үшiн негiз болып табылады.  
      3. Арнаулы салық режимiн қолдануды тоқтату осы тармақта көзделген тәртiппен салықтық өтiнiштiң негiзiнде не осы бапта көзделген жағдайларда салық органының шешiмi бойынша жүргiзiледi.  
      Арнаулы салық режимiн қолдануға мүмкiндiк бермейтiн жағдайлар туындаған кезде, салық төлеушi талаптарға сәйкессiздiк туындаған кезден бастап бес жұмыс күн iшiнде салық органына салықтық өтiнiштi табыс етедi және сәйкессiздiк туындаған айдан кейiнгi айдан бастап жалпыға бiрдей белгiленген тәртiпке ауысады.  
      Арнаулы салық режимiн қолдану ерiктi түрде тоқтатылған кезде жалпыға бiрдей белгiленген тәртiпке ауыстыру есептi кезеңнен кейiнгi айдан бастап, осы режимдi тоқтататын жылдың алдындағы салық кезеңiнiң 31 желтоқсанынан кешiктiрмей табыс етiлетiн салық төлеушiнiң салықтық өтiнiшiнiң негiзiнде жүргiзiледi.  
      Салық органы салық төлеушiнiң осы режимдi қолдану шарттарына  сәйкес келмеу фактiсiн анықтаған кезде, қабылданған шешiм негiзiнде оны сәйкессiздiк туындаған айдан кейiнгi айдан бастап жалпыға бiрдей белгiленген тәртiпке ауыстыру туралы салық төлеушiнi хабардар етедi.  
      4. Арнаулы салық режимiн қолдану ерiктi түрде тоқтатылған кезде жалпыға бiрдей белгiленген тәртiпке ауыстыру жалпыға бiрдей белгiленген тәртiптi қолдануды бастайтын жылдың алдындағы салық кезеңiнiң 31 желтоқсанынан кешiктiрмей табыс етiлетiн салық төлеушiнiң салықтық өтiнiшiнiң негiзiнде жүргiзiледi.  
      Бұл ретте:  
      1) салықтық өтiнiш табыс етiлетiн салық кезеңiнiң 31 желтоқсаны арнаулы салық режимiн қолдануды тоқтату күнi болып табылады;  
      2) салықтық өтiнiш табыс етiлген кезеңнен кейiнгi салық кезеңiнiң 1 қаңтары жалпыға бiрдей белгiленген тәртiптi қолдануды бастау күнi болып табылады.  
      5. Арнаулы салық режимiн қолдануға мүмкiндiк бермейтiн жағдайлар туындаған кезде, салық төлеушi талаптарға сәйкессiздiк туындаған кезден бастап бес жұмыс күнi iшiнде салық органына салықтық өтiнiштi табыс етедi және осындай сәйкессiздiк туындаған айдан кейiнгi айдан бастап жалпыға бiрдей белгiленген тәртiпке ауысады.  
      6. Салық органы салық төлеушiнiң осы Кодекстiң 439-бабында белгiленген талаптарға сәйкес келмеу фактiсiн анықтаған кезде, осы салық төлеушiнi осындай сәйкессiздiк туындаған айдан кейiнгi айдан бастап жалпыға бiрдей белгiленген тәртiпке ауыстырады.  
      Бұл ретте камералдық бақылау барысында осындай сәйкессiздiк фактiсi анықталған жағдайда, салық органдары жалпыға бiрдей белгiленген тәртiпке ауыстырғанға дейiн салық төлеушiге осы Кодекстiң 607 және 608-баптарында белгiленген мерзiмдерде және тәртiппен камералдық бақылау нәтижелерi бойынша салық қызметi органдары анықтаған бұзушылықтарды жою туралы хабарлама жiбередi.  
      7. Осы баптың 5 және 6-тармақтарында көрсетiлген жағдайларда:  
      1) осындай сәйкессiздiк туындаған айдың соңғы күнi арнаулы салық режимiн қолдануды тоқтату күнi болып табылады;  
      2) осындай сәйкессiздiк туындаған айдан кейiнгi айдың бiрiншi күнi жалпыға бiрдей белгiленген тәртiптi қолдануды бастау күнi болып табылады.  
      *Ескерту. 441-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен, өзгерiс енгiзу көзделген - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**442-бап. Арнаулы салық режимiн қолдану ерекшелiктерi**

      1. Бiрыңғай жер салығын төлеушiлер салық және бюджетке төленетiн басқа да мiндеттi төлемдердiң мынадай түрлерiн:   
      1) осы арнаулы салық режимi қолданылатын шаруа немесе фермер қожалықтарының қызметiнен түскен табыстардан, оның iшiнде қызметпен байланысты шығындарды (шығыстарды) жабуға мемлекеттiк бюджет қаражатынан алынған сомалар түрiндегi табыстардан алынатын жеке табыс салығын;   
      2) осы арнаулы салық режимi қолданылатын қызметтi жүзеге асырудан түскен айналым бойынша қосылған құн салығын;   
      3) осы арнаулы салық режимi қолданылатын қызметте пайдаланылатын жер учаскелерi бойынша жер салығын және (немесе) жер учаскелерiн пайдаланғаны үшiн төлемақыны;   
      4) осы Кодекстiң 365-бабы 3-тармағының 1), 2) тармақшаларында аталған салық салу объектiлерi бойынша көлiк құралдары салығын;   
      5) осы Кодекстiң 394-бабы 4-тармағының 1) тармақшасында аталған салық салу объектiлерi бойынша мүлiк салығын төлеушiлер болып табылмайды.   
      2. Осы баптың 1-тармағында аталмаған салық және бюджетке төленетiн басқа да мiндеттi төлемдердi есептеу, төлеу және олар бойынша салық есептiлiгiн табыс ету жалпыға бiрдей белгiленген тәртiппен жүргiзiледi.   
      Бiрыңғай жер салығын төлеушiлер қосылған құн салығы бойынша есепке қою туралы салық органына салықтық өтiнiштi ерiктi түрде беруге құқылы.   
      3. Шаруа немесе фермер қожалықтары үшiн арнаулы салық режимi қолданылмайтын қызмет түрлерiн жүзеге асырған кезде, бiрыңғай жер салығын төлеушiлер кiрiстер мен шығыстардың, мүлiктiң бөлек есебiн жүргiзуге және осы Кодексте белгiленген тәртiппен көрсетiлген қызмет түрлерi бойынша тиiстi салық пен бюджетке төленетiн басқа да мiндеттi төлемдердi есептеудi және төлеудi жүргiзуге мiндеттi.  
      *Ескерту. 442-бапқа өзгерту енгiзiлдi - ҚР 2010.11.26* № 356-IV *(2011.01.01 бастап қолданысқа енгiзiледi) Заңымен.*

**443-бап. Салық салу объектiсi**

      Жер учаскесiн бағалау құны бiрыңғай жер салығын есептеу үшiн салық салу объектici болып табылады.

**444-бап. Бiрыңғай жер салығын есептеу тәртiбi**

      1. Егiстiк бойынша бiрыңғай жер салығын есептеу жер учаскелерiнiң жиынтық бағалау құнына жер учаскелерiнiң жиынтық ауданын негiзге ала отырып, мынадай ставкаларды қолдану жолымен жүргiзiледi:

|  |  |  |
| --- | --- | --- |
| Рет  N | Жер учаскелерiнiң алаңы (гектар) | Салық ставкасы |
| 1 | 2 | 3 |
| 1. | 500-ге дейiн | 0,1% |
| 2. | 501-ден 1000-ға дейiн қоса алғанда | 500 гектардан бағалау құнының 0,1% + 500 гектардан асатын гектарлардың бағалау құнының 0,2% |
| 3. | 1000-нан 1500-ге дейiн қоса алғанда | 1000 гектардан бағалау құнының 0,2% + 1000 гектардан асатын гектарлардың бағалау құнының 0,3% |
| 4. | 1501-ден 3000-ға дейiн қоса алғанда | 1500 гектардан бағалау құнының 0,3% + 1500 гектардан асатын гектарлардың бағалау құнының 0,4% |
| 5. | 3000-нан жоғары | 3000 гектардан бағалау құнының 0,4% + 3000 гектардан асатын гектарлардың бағалау құнының 0,5% |

      Жайлаулар, табиғи шабындықтар және арнаулы салық режимi қолданылатын қызметте пайдаланылатын басқа да жер учаскелерi бойынша бiрыңғай жер салығын есептеу жер учаскелерiнiң жиынтық бағалау құнының 0,1% ставкасын қолдану арқылы жүргiзiледi.   
      2. Шаруа немесе фермер қожалықтары жер пайдалану құқығындағы бiрыңғай жер салығын жер учаскесiн пайдаланудың нақты кезеңi үшiн есептейдi.   
      Жер учаскесiн пайдаланудың нақты кезеңi үшiн жер учаскесiн бағалаудың құны жер учаскесiн бағалаудың құнын он екiге бөлу және жер учаскесiн пайдаланудың нақты кезеңi айларының санына көбейту арқылы айқындалады.   
      Шаруа немесе фермер қожалықтары жер учаскесiн басқа шаруа немесе фермер қожалығына жалға берген кезде тараптардың әрқайсысы бiрыңғай жер салығын жер учаскесiн пайдаланудың нақты кезеңi үшiн есептейдi.   
      Жалға алушының бiрыңғай жер салығын есептеуi жер учаскесiн жалға алған айдан кейiнгi айдан бастап жүргiзiледi.   
      Бiрыңғай жер салығын есептеу кезiнде жалға берушiнiң жер учаскесiн нақты пайдалану кезеңiне жер учаскесi жалға берiлген ай қосылады.

**445-бап. Әлеуметтiк салықты есептеу ерекшелiктерi**

      Бiрыңғай жер салығын төлеушiлер әрбiр қызметкер, сондай-ақ шаруа немесе фермер қожалығының басшысы мен кәмелетке толған мүшелерi үшiн республикалық бюджет туралы заңда белгiленген және тиiстi қаржы жылының бiрiншi қаңтарында қолданыста болған айлық есептiк көрсеткiштiң 20 процент ставкасы бойынша әлеуметтiк салық сомасын ай сайын есептеп отырады. Шаруа немесе фермер қожалығының кәмелетке толған мүшелерiнiң әлеуметтiк салықты есептеу мен төлеу жөнiндегi мiндеттемелерi олар кәмелетке толған жылдан кейiнгi күнтiзбелiк жылдың басынан бастап туындайды.   
      Әлеуметтiк салықтың есептелген сомасы "Мiндеттi әлеуметтiк сақтандыру туралы" Қазақстан Республикасының Заңына сәйкес есептелген әлеуметтiк аударымдар сомасына азайтылуға жатады.   
      Әлеуметтiк аударымдар сомасы әлеуметтiк салық сомасынан асып түскен кезде, әлеуметтiк салықтың сомасы нөлге тең болады.  
      *Ескерту. 445-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2011.01.01 бастап қолданысқа енгiзiледi) Заңдарымен.*

**446-бап. Салық және бюджетке төленетiн басқа да мiндеттi**   
                 **төлемдердiң жекелеген түрлерiн, әлеуметтiк**   
                 **аударымдарды төлеу және мiндеттi зейнетақы**   
                 **жарналарын аудару мерзiмдерi**

      1. Бiрыңғай жер салығын, әлеуметтiк салықты, төлем көзiнен ұсталатын жеке табыс салығын, жер бетiндегi көздердiң су ресурстарын пайдаланғаны үшiн төлемақыны, қоршаған ортаға эмиссия үшiн төлемақыны, әлеуметтiк аударымдарды төлеу, мiндеттi зейнетақы жарналарын аудару мынадай тәртiппен:   
      1) салық кезеңiнiң 1 қаңтарынан 1 қазанына дейiн есептелген соманы төлеу ағымдағы салық кезеңiнiң 10 қарашасынан кешiктiрiлмей;   
      2) салық кезеңiнiң 1 қазанынан 31 желтоқсанына дейiн есептелген соманы төлеу есептi салық кезеңiнен кейiнгi салық кезеңiнiң 10 сәуiрiнен кешiктiрiлмей жүргiзiледi.   
      2. Әлеуметтiк салықты және төлем көзiнен ұсталатын жеке табыс салығын төлеу жер учаскелерiнiң орналасқан жерi бойынша жүргiзiледi.   
       *Ескерту. 446-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**447-бап. Бiрыңғай жер салығын төлеушiлер үшiн салық**  
                **декларациясын табыс ету мерзiмдерi**

*Ескерту. Тақырып жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

      Бiрыңғай жер салығын төлеушiлерге арналған декларацияда бiрыңғай жер салығының, әлеуметтiк салықтың, төлем көзiнен ұсталатын жеке табыс салығының, жер бетi көздерiнiң су ресурстарын пайдаланғаны үшiн төлемақының, қоршаған ортаға эмиссия үшiн төлемақының, мiндеттi зейнетақы жарналары мен әлеуметтiк аударымдардың есептелген сомалары көрiнiс табады.   
      Бiрыңғай жер салығын төлеушiлерге арналған декларация жер учаскесiнiң орналасқан жерi бойынша салық органына есептi салық кезеңiнен кейiнгi салық кезеңiнiң 31 наурызынан кешiктiрiлмей табыс етiледi.   
       *Ескерту. 447-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**63-тарау. АУЫЛ ШАРУАШЫЛЫҒЫ ӨНIМДЕРIН, АКВАӨСIРУ (БАЛЫҚ ӨСIРУ ШАРУАШЫЛЫҒЫ) ӨНIМIН ӨНДIРУШI ЗАҢДЫ ТҰЛҒАЛАР МЕН СЕЛОЛЫҚ ТҰТЫНУ КООПЕРАТИВТЕРI ҮШIН АРНАУЛЫ САЛЫҚ РЕЖИМI**

*Ескерту. 63-тараудың тақырыбына өзгерту енгiзiлдi - ҚР 2010.01.21* N 242-IV *(2011.01.01 бастап қолданысқа енгiзiледi) Заңымен.*

**448-бап. Жалпы ережелер**

      1. Ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар мен селолық тұтыну кооперативтерi осы бапта белгiленген арнаулы салық режимiн немесе жалпыға бiрдей белгiленген тәртiптi дербес таңдауға құқылы.   
      Ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар мен селолық тұтыну кооперативтерi үшiн арнаулы салық режимi (бұдан әрi – арнаулы салық режимi) корпорациялық табыс салығын, қосылған құн салығын, әлеуметтiк салықты, жер салығын, жер учаскелерiн пайдаланғаны үшiн төлемдердi, мүлiк салығын, көлiк құралдары салығын есептеудiң ерекше тәртiбiн көздейдi.   
      Арнаулы салық режимi:   
      1) ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалардың:   
      жердi пайдалана отырып ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiру, өзi өндiрген осы өнiмдi қайта өңдеу және өткiзу;   
      толық кезеңдi (төлдi өсiруден бастап) мал шаруашылығы мен құс шаруашылығының (оның iшiнде, асыл тұқымды), ара шаруашылығының, акваөсiру (балық өсiру шаруашылығы) өнiмдерiн өндiру, сондай-ақ өзi өндiрген осы өнiмдердi қайта өңдеу және өткiзу жөнiндегi қызметiне;   
      2) селолық тұтыну кооперативтерiнiң:   
      шаруа немесе фермер қожалықтары - осы кооперативтердiң мүшелерi (пайшылары) өндiрген ауыл шаруашылығы өнiмдерiн, акваөсiру (балық өсiру шаруашылығы) өнiмiн өткiзу;   
      шаруа немесе фермер қожалықтары - осы кооперативтердiң мүшелерi (пайшылары) өндiрген ауыл шаруашылығы өнiмдерiн, акваөсiру (балық өсiру шаруашылығы) өнiмiн қайта өңдеу және осы өнiмдердi қайта өңдеу нәтижесiнде алынған өнiмдердi өткiзу жөнiндегi қызметiне қолданылады.   
      2. Осы баптың мақсатында селолық тұтыну кооперативтерiне:   
      1) мүшелерi (пайшылары) тек шаруа немесе фермер қожалықтары болып табылатын;   
      2) жиынтық жылдық табысының кемiнде 90 процентiн осы баптың 1-тармағының 2) тармақшасында аталған қызметтi жүзеге асыру нәтижесiнде алуға жататын (алынған) табыстар құрайтын селолық тұтыну кооперативтерi жатады.  
      Осы баптың мақсатында қолданылатын жылдық жиынтық табыс:  
      1) осы Кодекстiң 4-бөлiмiне сәйкес осы Кодекстiң 99-бабында көзделген жылдық жиынтық табысты түзету есепке алынбай;  
      2) осы Кодекстiң 148-бабына сәйкес айқындалатын ағымдағы салық кезеңi үшiн айқындалады.  
      Егер осы арнаулы салық режимiн қолдану жылының қорытындылары бойынша осы тармақтың бiрiншi бөлiгiнiң 1) және 2) тармақшаларында белгiленген шарттар орындалмаса, салық төлеушi:  
      1) осы Кодекстiң 451-бабында белгiленген ережелердi қолданбай корпоративтiк табыс салығын, қосылған құн салығын, әлеуметтiк салықты, мүлiк салығын, жер салығын, көлiк құралдары салығын, жер учаскелерiн пайдаланғаны үшiн төлемақыны жалпы белгiленген тәртiппен есептеуге;  
      2) корпоративтiк табыс салығы бойынша декларацияны табыс ету үшiн белгiленген мерзiмнен кейiн күнтiзбелiк он күннен кешiктiрмей, осы Кодекстiң 451-бабында белгiленген ереженi қолданбай, осы Кодекстiң 70-бабына сәйкес тиiстi салық кезеңдерi үшiн корпоративтiк табыс салығы, қосылған құн салығы, әлеуметтiк салық, мүлiк салығы, жер салығы, көлiк құралдары салығы, жер учаскелерiн пайдаланғаны үшiн төлем бойынша қосымша салық есептiлiгiн жалпы белгiленген тәртiппен табыс етуге мiндеттi.  
      3. Мыналардың:   
      1) еншiлес ұйымдары, құрылымдық бөлiмшелерi бар заңды тұлғаның   
      2) арнаулы салық режимiн қолданатын басқа да заңды тұлғалардың аффилиирленген тұлғасы болып табылатын заңды тұлғаның  
      РҚАО-ның ескертпесi!  
      3) тармақшаның қолданылуы 2014.01.01 дейiн тоқтатыла тұрады (ҚР  2008.12.10 № 100-IV Заңының 9-1-б. қараңыз).  
      3) басқа заңды тұлғалардың қатысу үлесi 25 проценттен асатын заңды тұлғаның  
      РҚАО-ның ескертпесi!  
      4) тармақшаның қолданылуы 2014.01.01 дейiн тоқтатыла тұрады (ҚР  2008.12.10 № 100-IV Заңының 9-1-б. қараңыз).  
      4) құрылтайшысы бiр уақытта арнаулы салық режимiн қолданатын басқа заңды тұлғаның құрылтайшысы болып табылатын заңды тұлғаның  
      5) мүшелерi (пайшылары) басқа селолық тұтыну кооперативтердiң мүшелерi (пайшылары) болып табылатын селолық тұтыну кооперативтерiнiң арнаулы салық режимiн қолдануға құқығы жоқ.   
      Осы тармақтың мақсаттары үшiн аффилиирленген тұлға болып:   
      1) шешiмдердi тiкелей және (немесе) жанама айқындауға және (немесе) басқа заңды тұлға қабылдайтын шешiмге, оның iшiнде шартқа және (немесе) өзге мәмiлеге байланысты, ықпал етуге құқығы бар заңды тұлға;   
      2) басқа заңды тұлғаға қатысты шешiмдердi тiкелей және (немесе) жанама айқындауға және (немесе) оның iшiнде шартқа және (немесе) өзге мәмiлеге байланысты ықпал етуге құқығы бар заңды тұлға танылады.   
      4. Арнаулы салық режимi салық төлеушiлердiң акцизделетiн тауарларды өндiру, қайта өңдеу және өткiзу жөнiндегi қызметiне қолданылмайды.   
      Салық төлеушiлер осы арнаулы салық режимi қолданылмайтын қызмет түрлерiн жүзеге асырған кезде, кiрiстер мен шығыстардың, мүлiктiң есеп-қисабын бөлек жүргiзуге және осы Кодексте белгiленген тәртiппен аталған қызмет түрлерi бойынша тиiстi салық және бюджетке төленетiн басқа да мiндеттi төлемдердi есептеудi және төлеудi жүргiзуге мiндеттi.  
      *Ескерту. 448-бапқа өзгерiс енгiзiлдi - ҚР 2010.01.21* N 242-IV *(2011.01.01 бастап қолданысқа енгiзiледi), 2010.06.30* N 297-IV*(2010.07.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**449-бап. Салық кезеңi**

      Корпорациялық табыс салығын, қосылған құн салығын, әлеуметтiк салықты, жер салығын, жер учаскелерiн пайдаланғаны үшiн төлемақыны, мүлiк салығын, көлiк құралдары салығын есептеуге арналған салық кезеңi осы Кодекстiң 148, 269, 363, 370, 392, 401, 482-баптарына сәйкес айқындалады.

**450-бап. Қолдану шарттары**

      1. Салық төлеушi арнаулы салық режимiн қолдану үшiн орналасқан жерi бойынша салық органына салықтық өтiнiштi табыс етедi.  
      Салықтық өтiнiш арнаулы салық режимiн қолдануға арналған өтiнiште көрсетiлген жылдың алдындағы жылдың 10 желтоқсанынан кешiктiрiлмей табыс етiледi.  
      Жер учаскесiне құқық ағымдағы күнтiзбелiк жылдың 31 желтоқсанына дейiн жоғарыда көрсетiлген күннен кейiн туындаған жағдайда, ағымдағы жылдан кейiнгi күнтiзбелiк жылдың басынан бастап арнаулы салық режимiн қолдану құқығына салықтық өтiнiш салық органына аталған жер учаскесiнiң орналасқан жерi бойынша тiркеу есебiне қойылған күнiнен бастап күнтiзбелiк отыз күн iшiнде табыс етiледi.  
      Аталған мерзiмде салықтық өтiнiштi табыс етпеуi, салық төлеушiнiң бюджетпен есеп айырысуды жалпыға бiрдей белгiленген тәртiппен жүзеге асыруға келiсiмi болып есептеледi.  
      2. Осы бапта көзделген жағдайларды қоспағанда, таңдап алынған салық салу режимi күнтiзбелiк жыл iшiнде өзгертуге жатпайды.  
      3. Ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар салықтық өтiнiшпен бiр мезгiлде нотариат куәландырған немесе селолық (кенттiк) атқарушы органдар куәландырған жер учаскелерiне құқық белгiлеу, сәйкестендiру құжаттарының көшiрмелерiн табыс етiледi.  
      Көрсетiлген құжаттардағы деректер өзгерген кезде не басқа жер учаскелерiне құқықтар туындаған кезде олар жаңадан табыс етiледi.  
      4. Жаңадан құрылған салық төлеушiлер арнаулы салық режимiн қолдану үшiн әдiлет органында мемлекеттiк тiркелген кезден бастап күнтiзбелiк отыз күн iшiнде салықтық өтiнiштi табыс етедi.  
      5. Аталған арнаулы салық режимi қолданылмайтын қызмет түрлерiн жүзеге асыратын ауыл шаруашылығы өнiмдерiн, акваөсiру (балық шаруашылығы) өнiмдерiн өндiрушi заңды тұлғалар жер учаскесiне құқық ағымдағы күнтiзбелiк жылдың 1 қаңтарынан кейiнгi кезеңде туындаған жағдайда, аталған жер учаскесiнiң орналасқан жерi бойынша тiркеу есебiне қойылған күнiнен бастап күнтiзбелiк отыз күн iшiнде салық органына жер учаскесiне құқық туындаған күннен бастап ағымдағы күнтiзбелiк жылда арнаулы салық режимiн қолдану құқығына салықтық өтiнiштi табыс етедi.  
      6. Салық органы салық төлеушiнiң салықтық өтiнiштi табыс еткен күннен бастап үш жұмыс күнi iшiнде уәкiлеттi орган белгiлеген нысан бойынша оның арнаулы салық режимiн қолдану туралы немесе арнаулы салық режимiн қолданудан бас тарту туралы шешiмдi шығарады. Шешiм екi данада ресiмделедi.  
      Бiр данасы салық төлеушiге оның қолы қойылып тапсырылады немесе салық органы шешiм қабылдаған күннен бастап күнтiзбелiк он күн iшiнде салық төлеушi шешiмдi алу үшiн салық органына келмеген жағдайда, ол хабарламасы бар тапсырыс хатпен почта арқылы жiберiледi.  
      Хабарламасы бар тапсырыс хатпен почта арқылы жiберiлген шешiм салық төлеушi почта байланысының немесе өзге де байланыс ұйымының хабарламасына белгi қойған күннен бастап салық төлеушiге тапсырылды деп есептеледi.  
      Салық төлеушiнiң осы Кодекстiң 448-бабында көрсетiлген талаптарға сәйкес келмеуi және салық төлеушiнiң осы бапта белгiленген мерзiмдерде осы бапта аталған құжаттарды табыс етпеуi арнаулы салық режимiн қолданудан бас тарту үшiн негiз болып табылады.  
      7. Осы Кодекстiң 448-бабында белгiлеген талаптарға сәйкес келмеген жағдайда, салық төлеушi арнаулы салық режимiн қолдануды тоқтатуға арналған салықтық өтiнiштi осындай сәйкессiздiк туындаған күннен бастап бес жұмыс күнi iшiнде салық органына табыс етедi.  
      8. Салық органы салық төлеушiнiң осы Кодекстiң 448-бабында белгiленген талаптарға сәйкес келмеу фактiсiн анықтаған кезде, осы салық төлеушiнi осындай сәйкессiздiк туындаған айдан кейiнгi айдан бастап жалпыға бiрдей белгiленген тәртiпке ауыстырады.  
      Бұл ретте камералдық бақылау барысында осындай сәйкессiздiк фактiсi анықталған жағдайда, салық органдары жалпыға бiрдей белгiленген тәртiпке ауыстырғанға дейiн салық төлеушiге осы Кодекстiң 607 және 608-баптарында белгiленген мерзiмдерде және тәртiппен камералдық бақылау нәтижелерi бойынша салық қызметi органдары анықтаған бұзушылықтарды жою туралы хабарлама жiбередi.  
      9. Осы баптың 7 және 8-тармақтарында көрсетiлген жағдайларда:  
      1) осындай сәйкессiздiк туындаған айдың соңғы күнi арнаулы салық режимiн қолдануды тоқтату күнi болып табылады;  
      2) осындай сәйкессiздiк туындаған айдан кейiнгi айдың бiрiншi күнi жалпыға бiрдей белгiленген тәртiптi қолдануды бастау күнi болып табылады.  
      *Ескерту. 450-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi), өзгерту енгiзiлдi - 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**451-бап. Жекелеген салық түрлерiн және жер учаскелерiн**   
                **пайдаланғаны үшiн төлемақыны есептеу ерекшелiгi**

      Жалпыға бiрдей белгiленген тәртiппен есептелген корпорациялық табыс салығының, қосылған құн салығының, әлеуметтiк салықтың, жер салығының, жер учаскелерiн пайдаланғаны үшiн төлемақының, мүлiк салығының, көлiк құралдары салығының сомалары 70 процентке азайтылуға жатады.   
      Осы бапта көзделген корпорациялық табыс салығының сомасын азайту осы Кодекстiң 141-бабына сәйкес айқындалатын корпорациялық табыс салығы бойынша аванстық төлемдердiң сомаларын есептеу кезiнде де қолданылады.  
      Есепке жатқызылатын қосылған құн салығы сомасының есептi салық кезеңiнiң қорытындылары бойынша декларация бойынша қалыптасқан есептелген салық сомасынан асып кетуi қосылған құн салығы бойынша алдағы төлемдердiң есебiне жатқызылатын қосылған құн салығының асып кету сомасын айқындау кезiнде 70 пайызға азайтылуға жатады.  
      *Ескерту. 451-бапқа өзгерту енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**452-бап. Салық төлеу және салық есептiлiгiн табыс ету**   
                 **мерзiмдерi**

      Бюджетке осы Кодекстiң 451-бабында көрсетiлген салықтар мен жер учаскелерiн пайдаланғаны үшiн төлемақыны төлеу және олар бойынша салық есептiлiгiн табыс ету жалпыға бiрдей белгiленген тәртiппен жүргiзiледi.

**19-БӨЛIМ. БАСҚА МIНДЕТТI ТӨЛЕМДЕР**

**64-тарау. ТIРКЕУ АЛЫМДАРЫ**

**453-бап. Жалпы ережелер**

      1. Тiркеу алымдары (бұдан әрi – алымдар) – уәкiлеттi мемлекеттiк органдар осы Кодекстiң 455-бабында белгiленген тiркеу iс-әрекеттерiн жасаған кезде, сондай-ақ осындай тiркеу iс-әрекеттерiнiң жасалғанын куәландыратын құжаттың телнұсқасын берген кезде өздерi алатын бiр жолғы мiндеттi төлемдер.   
      2. Тiркеу iс-әрекеттерiн Қазақстан Республикасының заңнамасында белгiленген тәртiппен және жағдайларда уәкiлеттi мемлекеттiк органдар (бұдан әрi – тiркеушi органдар) жүзеге асырады.   
      3. Осы Кодекстiң 583-бабының 1-тармағында көзделген жағдайларды қоспағанда, тiркеушi органдар тоқсан сайын есептi тоқсаннан кейiнгi айдың 20-сынан кешiктiрмей өзiнiң орналасқан жерi бойынша салық органына уәкiлеттi орган белгiлеген нысан бойынша алым төлеушiлер мен салық салу объектiлерi туралы ақпарат бередi.

**454-бап. Алым төлеушiлер**

      Тiркеушi органдар Қазақстан Республикасының заңнамасына сәйкес тiркеу iс-әрекеттерiн солардың мүдделерiнде жүргiзетiн жеке және заңды тұлғалар алым төлеушiлер болып табылады.  
      Құрылымдық бөлiмшелер тiркеушi органдардың осы құрылымдық бөлiмше мүддесiнде тiркеу iс-әрекеттерiн жасаған кезiнде алымдарды дербес төлеушiлер ретiнде қаралуы мүмкiн.  
      *Ескерту. 454-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**455-бап. Салық салу объектiсi**

      Алымдар мынадай тiркеу iс-әрекеттерi:   
      1) мыналарды:   
      заңды тұлғаларды мемлекеттiк тiркегенi (есепке қойғаны) және филиалдар мен өкiлдiктердi есептiк тiркегенi, сондай-ақ қайта тiркегенi;   
      дара кәсiпкерлердi;   
      жылжымайтын мүлiкке құқықтарды;   
      жылжымалы мүлiк кепiлiн және кеменiң немесе салынып жатқан кеменiң ипотекасын;   
      радиоэлектрондық құралдар мен жоғары жиiлiктегi құрылғыларды;  
      ғарыш объектiлерiн және оларға құқықтарды;  
      көлiк құралдарын, сондай-ақ оларды қайта тiркегенi;   
      дәрiлiк заттарды, медициналық мақсаттағы бұйымдар мен медициналық техниканы, сондай-ақ оларды қайта тiркегенi;   
      туындылар мен сабақтас құқықтар объектiлерiне құқықтарды, туындылар мен сабақтас құқықтар объектiлерiн пайдалануға арналған лицензиялық шарттарды, сондай-ақ оларды қайта тiркегенi;   
      мерзiмдi баспа басылымын және ақпарат агенттiгiн мемлекеттiк тiркегенi (есепке қойғаны);   
      2) осы баптың 1) тармақшасында аталған тiркеу iс-әрекеттерiнiң жасалғанын куәландыратын құжаттың телнұсқасын бергенi үшiн алынады.   
       *Ескерту. 455-бапқа өзгерiс енгiзiлдi - ҚР 2009.07.16* N 186-IV*, 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2012.01.06* N 529-IV *(алғашқы ресми жарияланғанынан кейiн күнтiзбелiк жиырма бiр күн өткен соң қолданысқа енгiзiледi) Заңдарымен.*

**456-бап. Алым ставкалары**

      Алым ставкалары республикалық бюджет туралы заңда белгiленген және алымдарды төлеу күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерi негiзге алына отырып есептеледi және мыналарды құрайды:

|  |  |  |
| --- | --- | --- |
| Рет  N | Тiркеу iс-әрекеттерiнiң түрлерi | Ставкалар (АЕК) |
| 1 | 2 | 3 |
| 1. | Заңды тұлғаларды, олардың филиалдары мен өкiлдiктерiн мемлекеттiк (есептiк) тiркегенi, сондай-ақ оларды қайта тiркегенi үшiн: |  |
| 1.1 | заңды тұлғаларды мемлекеттiк тiркегенi (қайта тiркегенi), олардың қызметiнiң тоқтатылуын (оның iшiнде Қазақстан Республикасының заңнамасында көзделген жағдайларда қайта ұйымдастыру кезiнде) мемлекеттiк тiркегенi, олардың филиалдары мен өкiлдiктерiн есептiк тiркегенi (қайта тiркегенi), есептiк тiркеуден шығарғаны үшiн: |  |
| 1.1.1. | заңды тұлғаларды, олардың филиалдары мен өкiлдiктерiн | 6,5 |
| 1.1.2. | шағын кәсiпкерлiк субъектiлерi болып табылатын заңды тұлғаларды, олардың филиалдары мен өкiлдiктерiн | 2 |
| 1.1.3. | саяси партияларды, олардың филиалдары мен өкiлдiктерiн | 14 |
| 1.2 | бюджет қаражатынан қаржыландырылатын мекемелердi, қазыналық кәсiпорындарды және үй-жайлардың (пәтерлердiң) меншiк иелерiнiң кооперативтерiн мемлекеттiк тiркегенi (қайта тiркегенi), олардың қызметiнiң тоқтатылуын (оның iшiнде Қазақстан Республикасының заңнамасында көзделген жағдайларда қайта ұйымдастыру кезiнде) мемлекеттiк тiркегенi, олардың филиалдары мен өкiлдiктерiн есептiк тiркегенi (қайта тiркегенi), есептiк тiркеуден шығарғаны үшiн: |  |
| 1.2.1. | қызметiнiң тоқтатылуын мемлекеттiк тiркегенi, есептiк тiркегенi, есептiк тiркеуден шығарғаны үшiн | 1 |
| 1.2.2. | қайта тiркегенi үшiн | 0,5 |
| 1.3 | балалар мен жастардың қоғамдық бiрлестiктерiн, сондай-ақ мүгедектердiң қоғамдық бiрлестiктерiн мемлекеттiк тiркегенi (қайта тiркегенi), олардың қызметiнiң тоқтатылуын (оның iшiнде Қазақстан Республикасының заңнамасында көзделген жағдайларда қайта ұйымдастыру кезiнде) мемлекеттiк тiркегенi, олардың филиалдары мен өкiлдiктерiн, республикалық және өңiрлiк ұлттық-мәдени қоғамдық бiрлестiктердiң филиалдарын есептiк тiркегенi (қайта тiркегенi), есептiк тiркеуден шығарғаны үшiн: |  |
| 1.3.1. | мемлекеттiк тiркегенi үшiн (оның iшiнде Қазақстан Республикасының заңнамасында көзделген жағдайларда қайта ұйымдастыру кезiнде) | 2 |
| 1.3.2. | қызметiнiң тоқтатылуын қайта тiркегенi, мемлекеттiк тiркегенi (оның iшiнде, Қазақстан Республикасының заңнамасында көзделген жағдайларда қайта ұйымдастыру кезiнде) есептiк тiркеуден шығарғаны үшiн: | 1 |
| 1.4 | заңды тұлғаларға, олардың филиалдары мен өкiлдiктерiне мемлекеттiк (есептiк) тiркеу (қайта тiркеу) туралы куәлiктiң телнұсқасын бергенi үшiн | 0,25 |
| 2. | Дара кәсiпкерлердi мемлекеттiк тiркегенi үшiн: |  |
| 2.1. | дара кәсiпкерлердi тiркегенi үшiн | 2 |
| 2.2. | дара кәсiпкердiң мемлекеттiк тiркелгенiн куәландыратын құжаттың телнұсқасын бергенi үшiн | 0,25 |
| 3. | жылжымайтын мүлiкке құқықтарды мемлекеттiк тiркегенi үшiн: |  |
| 3.1 | мыналарға меншiк, шаруашылық жүргiзу, жедел басқару, сенiмгерлiк басқару, кепiл, рента, пайдалану (сервитуттардан басқа) құқығының пайда болуын тiркегенi үшiн: |  |
| 3.1.1. | пәтерге, жеке тұрғын үйге (шаруашылық құрылыстары және басқа да осыған ұқсас объектiлерi бар), шаруашылық құрылыстарға | 0,5\* |
| 3.1.2. | көп пәтерлi тұрғын үйге (шаруашылық құрылыстары және басқа да осыған ұқсас объектiлерi бар), тұрғын үйдегi тұрғын үй емес үй-жайға, тұрғын үй емес құрылысқа | 8\* |
| 3.1.3. | гараждарға | 0,5\* |
| 3.1.4. | мыналарды қамтитын тұруға болмайтын мақсаттағы мүлiктiк кешендерге (үйлер, құрылыстар, ғимараттар): |  |
| 3.1.4.1. | бiр объект | 10\* |
| 3.1.4.2. | екiден беске дейiнгi жеке тұрған объектiлер | 15\* |
| 3.1.4.3. | алтыдан онға дейiнгi жеке тұрған объектiлер | 20\* |
| 3.1.4.4. | оннан көп жеке тұрған объектiлер | 25\* |
| 3.2 | шағын кәсiпкерлiк субъектiлерi үшiн: |  |
| 3.2.1. | көп пәтерлi тұрғын үйге (шаруашылық құрылыстары және басқа да осыған ұқсас объектiлерi бар), тұрғын үйдегi тұрғын үй емес үй-жайға, тұрғын үй емес құрылысқа, тұруға болмайтын мақсаттағы мүлiктiк кешендерге (үйлер, құрылыстар, ғимараттар) меншiк, сенiмгерлiк басқару, кепiл, рента, пайдалану (сервитуттардан басқа) құқығының пайда болуын тiркегенi үшiн | 1 |
| 3.3. | жер учаскесiне меншiк, жер пайдалану құқығын, өзге де құқықтарды (құқықтардың ауыртпалықтарын) тiркегенi үшiн | 0,5\* |
| 3.4. | сервитутты (объектiлерге қарамастан) тiркегенi үшiн | 0,5 |
| 3.5. | кондоминиум объектiсiн тiркегенi үшiн | 1 |
| 3.6. | ипотекалық куәлiк берудi және оны кейiннен басқа иелерге берудi тiркегенi үшiн | 0,25\* |
| 3.7. | құқық иесi деректерiнiң, жылжымайтын мүлiк объектiсiнiң сәйкестендiру сипаттамаларының өзгерiстерiн тiркегенi үшiн | 0,25\* |
| 3.8. | жылжымайтын мүлiктiң апатқа ұшырауына (бүлiнуiне) немесе оған құқықтан бас тартылуына байланысты және ауысу құқығына байланыссыз өзге де жағдайларда жылжымайтын мүлiкке құқықты тоқтатуды тiркегенi үшiн | 0,25\* |
| 3.9. | құқықтың үшiншi тұлғаға ауысуына байланысты емес ауыртпалықты тоқтатуды тiркегенi үшiн, оның iшiнде жылжымайтын мүлiктiң ипотекасын тоқтатуды тiркегенi үшiн | 0,25\* |
| 3.10. | мiндеттемелерi ипотекамен қамтамасыз етiлген банктiк займ шарты бойынша талаптар құқықтарын басқаға берудi тiркегенi үшiн | 0,25\* |
| 3.11. | құқықтың пайда болуының негiзi болып табылатын шарт талабының (құқық ауыртпалығы) немесе өзге де заңдық фактiлердiң өзгеруi нәтижесiнде құқықтың өзгеруiн немесе құқықтың ауыртпалығын тiркегенi үшiн | 0,25\* |
| 3.12. | жылжымайтын мүлiкке өзге де құқықтарды, сондай-ақ жылжымайтын мүлiкке құқық ауыртпалықтарын тiркегенi үшiн | 0,5\* |
| 3.13. | құқықтық талап етудi тiркегенi үшiн | 0,25 |
| 3.14. | Қазақстан Республикасының заңнамалық актiлерiнде көзделген тәртiппен мемлекеттiк органдар салған (туындатқан) жылжымайтын мүлiкке құқықтың ауыртпалығын тiркегенi үшiн | 0 |
| 3.15. | республикалық меншiктi иелену, пайдалану және оған билiк ету құқығын жүзеге асыратын уәкiлеттi мемлекеттiк орган мен оның аумақтық органдары үшiн мемлекеттiк меншiкке жатқызылған жылжымайтын мүлiкке құқықты тiркегенi үшiн | 0 |
| 3.16. | жылжымайтын мүлiкке бұрын пайда болған құқықтарды (құқықтардың ауыртпалықтарын) жүйелi түрде тiркегенi үшiн | 0 |
| 3.17 | мемлекеттiк органдар шешiмiнiң негiзiнде жылжымайтын мүлiктiң сәйкестендiру сипаттамаларының өзгеруiн, оның iшiнде елдi мекендердiң атауы, көше аттары, сондай-ақ ғимараттар мен құрылыстардың реттiк нөмiрлерi (мекенжайлары) өзгерген кезде немесе Қазақстан Республикасының әкiмшiлiк-аумақтық құрылымын реформалауға байланысты кадастр нөмiрлерi өзгерген кезде тiркегенi үшiн | 0 |
| 3.18 | жылжымайтын мүлiкке құқық белгiлеушi құжаттың телнұсқасын бергенi үшiн | 0,25 |
| 4. | Жылжымалы мүлiк кепiлiн, кеменiң немесе жасалып жатқан кеменiң ипотекасын мемлекеттiк тiркегенi үшiн |  |
| 4.1. | жылжымалы мүлiк кепiлiн, кеменiң немесе жасалып жатқан кеменiң ипотекасын, сондай-ақ тiркелген кепiлдiң өзгерiстерiн, толықтыруларын және тоқтатылуын тiркегенi үшiн: |  |
| 4.1.1. | жеке тұлғалардан | 1 |
| 4.1.2. | заңды тұлғалардан | 5 |
| 4.2. | жылжымалы мүлiк кепiлiнiң және кеменiң немесе жасалып жатқан кеме ипотекасының мемлекеттiк тiркелгенiн куәландыратын құжаттың телнұсқасын бергенi үшiн | 0,5 |
| 5. | Радиоэлектрондық құралдарды және жоғары жиiлiктегi құрылғыларды мемлекеттiк тiркегенi үшiн: |  |
| 5.1. | сәулелiк қуаты 10 мВт дейiнгi радиоэлектрондық құралдарды қоса алғанда, сәулелiк қуаты 200 мВт дейiнгi ұялы және транкингтiк байланыстың абоненттiк құрылғыларын қоса алғанда, сәулелiк қуаты 200 мВт дейiнгi сымсыз радиоға қолжетiмдiлiк жүйелерiнiң абоненттiк құрылғыларын қоса алғанда, радиоәуесқойлық қызметтiң радиоэлектрондық құралдары мен жоғары жиiлiктегi құрылғыларын тiркегенi үшiн | 0 |
| 5.2. | сәулелiк қуаты 200 мВт-тен жоғары ұялы және транкингтiк байланыстың абоненттiк құрылғыларын, сәулелiк қуаты 200 мВт-тен жоғары сымсыз радиоға қолжетiмдiлiк жүйелерiнiң абоненттiк құрылғыларын, сондай-ақ жаһандық дербес жылжымалы спутниктiк байланыстың абоненттiк құрылғыларын тiркегенi үшiн | 2 |
| 5.3. | 5.1 және 5.2-тармақтарда аталған радиоэлектрондық құралдарды қоспағанда, радиоэлектрондық құралдар мен жоғары жиiлiктегi құрылғыларды тiркегенi үшiн | 5 |
| 5.4. | радиоэлектрондық құралдардың және жоғары жиiлiктегi құрылғылардың мемлекеттiк тiркелгенiн куәландыратын құжаттың: |  |
| 5.4.1. | осы кестенiң 5.2.-тармағында көрсетiлген | 0,4 |
| 5.4.2. | осы кестенiң 5.3.-тармағында көрсетiлген | 1 |
| 6. | Көлiк құралдарын мемлекеттiк тiркегенi, сондай-ақ оларды қайта тiркегенi үшiн: |  |
| 6.1. | мыналарды мемлекеттiк тiркегенi үшiн: |  |
| 6.1.1. | механикалық көлiк құралын немесе тiркеменi | 0,25 |
| 6.1.2. | теңiз кемелерiн | 60 |
| 6.1.3. | өзен кемелерiн | 15 |
| 6.1.4. | шағын флот кемелерiн: |  |
| 6.1.4.1. | қуаты 50 ат күшiнен (37 кВт) жоғары өздiгiнен жүретiн шағын көлемдi кемелердi | 3 |
| 6.1.4.2. | қуаты 50 ат күшiне (37 кВт) дейiн өздiгiнен жүретiн шағын көлемдi кемелердi | 2 |
| 6.1.4.3. | өздiгiнен жүрмейтiн шағын көлемдi кемелердi | 1,5 |
| 6.1.5. | азаматтық әуе кемелерiн | 7 |
| 6.1.6. | ғарыш объектiлерiн және оларға құқықтарды | 14 |
| 6.2. | мыналарды: |  |
| 6.2.1. | механикалық көлiк құралын немесе тiркеменi | 0,25 |
| 6.2.2. | теңiз кемелерiн | 30 |
| 6.2.3. | өзен кемелерiн | 7,5 |
| 6.2.4. | шағын флот кемелерiн: |  |
| 6.2.4.1. | қуаты 50 ат күшiнен (37 кВт) жоғары өздiгiнен жүретiн шағын көлемдi кемелердi | 1,5 |
| 6.2.4.2. | қуаты 50 ат күшiне (37 кВт) дейiн өздiгiнен жүретiн шағын көлемдi кемелердi | 1 |
| 6.2.4.3. | өздiгiнен жүрмейтiн шағын көлемдi кемелердi | 0,75 |
| 6.2.5. | азаматтық әуе кемелерiн қайта тiркегенi үшiн | 7 |
| 6.3. | мыналардың: |  |
| 6.3.1. | механикалық көлiк құралының немесе тiркеменiң | 0,25 |
| 6.3.2. | теңiз кемелерiнiң | 15 |
| 6.3.3. | өзен кемелерiнiң | 3,75 |
| 6.3.4. | шағын флот кемелерiнiң: |  |
| 6.3.4.1. | қуаты 50 ат күшiнен (37 кВт) жоғары өздiгiнен жүретiн шағын көлемдi кемелердi | 0,75 |
| 6.3.4.2. | қуаты 50 ат күшiне (37 кВт) дейiн өздiгiнен жүретiн шағын көлемдi кемелердi | 0,5 |
| 6.3.4.3. | өздiгiнен жүрмейтiн шағын көлемдi кемелердi | 0,38 |
| 6.3.5. | азаматтық әуе кемелерiнiң | 3,5 |
| 6.3.6. | ғарыш объектiлерiнiң және оларға құқықтардың мемлекеттiк тiркелгенiн куәландыратын құжаттың телнұсқасын бергенi үшiн | 3,5 |
| 7. | Дәрiлiк заттарды, медициналық мақсаттағы бұйымдар мен медициналық техниканы мемлекеттiк тiркегенi, сондай-ақ оларды қайта тiркегенi үшiн: |  |
| 7.1. | дәрiлiк заттарды, медициналық мақсаттағы бұйымдар мен медициналық техниканы тiркегенi үшiн | 11 |
| 7.2. | дәрiлiк заттарды, медициналық мақсаттағы бұйымдар мен медициналық техниканы қайта тiркегенi үшiн | 5 |
| 7.3. | мемлекеттiк тiркелгенiн куәландыратын құжаттың телнұсқасын бергенi үшiн: | 0,7 |
| 8. | Туындылар мен сабақтас құқықтар объектiлерiне құқықтарды, туындылар мен сабақтас құқықтар объектiлерiн пайдалануға арналған лицензиялық шарттарды мемлекеттiк тiркегенi, сондай-ақ оларды қайта тiркегенi үшiн: |  |
| 8.1. | туындылар мен сабақтас құқықтар объектiлерiне құқықтарды тiркегенi үшiн | 3 |
| 8.2. | туындылар мен сабақтас құқықтар объектiлерiн пайдалануға арналған лицензиялық шарттарды тiркегенi үшiн: |  |
| 8.2.1. | жеке тұлғалардан | 2 |
| 8.2.2. | заңды тұлғалардан | 3 |
| 8.3. | мемлекеттiк тiркелгенiн куәландыратын құжаттың телнұсқасын бергенi үшiн | 2 |
| 9. | Мерзiмдiк баспа басылымы мен ақпарат агенттiгiн мемлекеттiк тiркегенi (есепке қойғаны) үшiн: |  |
| 9.1. | балаларға арналған және ғылыми тақырыптағы | 2 |
| 9.2. | өзге тақырыптағы | 5 |
| 9.3. | мемлекеттiк тiркелгенiн куәландыратын құжаттың телнұсқасын бергенi үшiн: |  |
| 9.3.1. | балаларға арналған және ғылыми тақырыптағы | 1,6 |
| 9.3.2. | өзге тақырыптағы | 4 |

      Ескерту:   
      \* Жылжымайтын мүлiкке құқықтарды жылдамдатылған тәртiппен жүргiзiлетiн мемлекеттiк тiркегенi үшiн алым ставкаларын Қазақстан Республикасының Үкiметi белгiлейдi.   
       *Ескерту. 456-бапқа орыс тiлiнде өзгерiс енгiзiлдi, мемлекеттiк  тiлдегi мәтiнi өзгермейдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен, өзгерiс енгiзiлдi - ҚР 2009.07.16* N 186-IV*, 2009.11.16* N 200-IV *(2010 жылғы 1 қаңтардан бастап қолданысқа енгiзiледi),  2010.11.26* N 356-IV *(2009.01.01 бастап қолданысқа енгiзiледi), 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2012.01.06* N 529-IV *(алғашқы ресми жарияланғанынан кейiн күнтiзбелiк жиырма бiр күн өткен соң қолданысқа енгiзiледi) Заңдарымен.*

**457-бап. Алымдарды төлеуден босату**

      Алымдарды төлеуден мыналар:   
      1) дара кәсiпкерлердi мемлекеттiк тiркеу кезiнде:   
      шаруа немесе фермер қожалықтары;   
      I, II және III топтағы мүгедектер;   
      Қазақстан Республикасының азаматтығын алғанға дейiн заңды тұлға құрмастан кәсiпкерлiк қызметпен шұғылданатын репатрианттар (оралмандар);   
      2) жылжымайтын мүлiкке құқықтарды мемлекеттiк тiркеу кезiнде:   
      Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым - 1945 жылғы 9 мамыр аралығында кемiнде алты ай жұмыс iстеген (қызмет өткерген) және Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жасынан мүгедектiң ата-аналарының бiрi;   
      бөлек тұратын зейнеткерлер;   
      Қазақстан Республикасының азаматтығын алғанға дейiн репатрианттар (оралмандар);   
      кадрларды даярлаумен және оқытумен шұғылданатын шағын кәсiпкерлiк субъектiлерi мемлекеттiк тiркелген кезден бастап үш жыл iшiнде;   
      3) жылжымалы мүлiк кепiлiн, кеменiң немесе жасалып жатқан кеменiң ипотекасын мемлекеттiк тiркеу кезiнде:   
      Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым - 1945 жылғы 9 мамыр аралығында кемiнде алты ай жұмыс iстеген (қызмет өткерген) және Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жасынан мүгедектiң ата-аналарының бiрi;   
      Қазақстан Республикасының азаматтығын алғанға дейiн репатрианттар (оралмандар);   
      4) радиоэлектрондық құралдарды және жоғары жиiлiктегi құрылғыларды мемлекеттiк тiркеу кезiнде – мемлекеттiк мекемелер;   
      5) туындылар мен сабақтас құқықтар объектiлерiне құқықтарды, туындылар мен сабақтас құқықтар объектiлерiн пайдалануға арналған лицензиялық шарттарды мемлекеттiк тiркеу кезiнде:   
      Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым - 1945 жылғы 9 мамыр аралығында кемiнде алты ай жұмыс iстеген (қызмет өткерген) және Ұлы Отан соғысы жылдарында тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жасынан мүгедектiң ата-аналарының бiрi;   
      Қазақстан Республикасының азаматтығын алғанға дейiн репатрианттар (оралмандар);   
      кәмелетке толмағандар босатылады.  
      *Ескерту. 457-бапқа өзгерiс енгiзiлдi - ҚР 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**458-бап. Есептеу мен төлеу тәртiбi**

      1. Алымдардың сомалары белгiленген ставкалар бойынша есептеледi және салық салу объектiсiнiң тiркелген жерi бойынша тiркеушi органға тиiстi құжаттарды бергенге дейiн төленедi.   
      2. Алымдарды төлеген тұлғалар тiркеушi органға тиiстi құжаттарды бергенге дейiн тiркеу жасаудан (есепке қоюдан) бас тартқан жағдайларды қоспағанда, төленген алымдардың сомалары қайтарылмайды.   
      Бұл ретте бюджетке төленген алымдардың сомаларын қайтаруды төлеушiлердiң салықтық өтiнiшi бойынша олардың төленген жерi бойынша аталған тұлғалардың тiркеу iс-әрекеттерiн жасауға арналған құжаттарды табыс етпегенiн растайтын тиiстi тiркеу органы берген құжаттарды олар табыс еткеннен кейiн салық органдары жүргiзедi.

**65-тарау. АВТОКӨЛIК ҚҰРАЛДАРЫНЫҢ ҚАЗАҚСТАН РЕСПУБЛИКАСЫНЫҢ**   
**АУМАҒЫМЕН ЖҮРГЕНI ҮШIН АЛЫМ**

**459-бап. Жалпы ережелер**

      1. Егер осы бапта өзгеше көзделмесе, Қазақстан Республикасының аумағымен автокөлiк құралдарының жүргенi үшiн алым (бұдан әрi – алым):   
      1) халықаралық қатынастарда жолаушылар мен жүктердi тасымалдауды жүзеге асыратын отандық автокөлiк құралдарының Қазақстан Республикасының аумағынан кетуi;   
      2) халықаралық қатынастарда жолаушылар мен жүктердi тасымалдауды жүзеге асыратын шетелдiк автокөлiк құралдарының Қазақстан Республикасының аумағына келуi (кетуi), Қазақстан Республикасының аумағы бойынша транзитi;   
      3) iрi көлемдi және (немесе) салмағы ауыр отандық және шетелдiк автокөлiк құралдарының Қазақстан Республикасының аумағымен жүруi;   
      4) концессияға берiлген ақылы мемлекеттiк автомобиль жолдарын қоспағанда, ақылы мемлекеттiк автомобиль жолдарымен отандық және шетелдiк автокөлiк құралдарының жүруi үшiн өндiрiп алынады.   
      2. Алым:   
      1) мыналардың:   
      жедел медициналық жәрдем қызметiнiң   
      өртке қарсы қызметтiң   
      авариялық-құтқару қызметтерiнiң   
      жол-патрульдiк қызметтiң арнаулы автокөлiк құралдарының   
      2) басқа баламалы жол болмаған кезде:   
      жолаушылар мен жүктердi қала маңы қатынастары мен кенттердi, ауылдарды (селоларды) аудан немесе облыс орталықтарымен, астанамен немесе республикалық маңызы бар қаламен байланыстыратын қатынастарда тұрақты тасымалдайтын автобустардың   
      белгiлi бiр аудан шегiнде жолаушыларды (жүктердi) тұрақты тасымалдау мақсатында ақылы мемлекеттiк автомобиль жолына жақын жатқан осы ауданның аумағында Қазақстан Республикасының заңнамасында белгiленген тәртiппен тiркелген автобустардың   
      белгiлi бiр ауданның шегiнде қозғалыс кезiнде ақылы мемлекеттiк автомобиль жолына жақын жатқан осы ауданның аумағында Қазақстан Республикасының заңнамасында белгiленген тәртiппен тiркелген жеңiл автокөлiктердiң   
      су бөгеттерiмен және темiр жолдармен шектесетiн жақын көлiктiк жол айырымдары арасындағы ақылы мемлекеттiк жолдардың учаскелерi (бөлiгi) шегiнде жүк автокөлiк құралдарының, дөңгелектi өздiгiнен жүретiн ауыл шаруашылық, мелиоративтiк машиналардың ақылы мемлекеттiк автомобиль жолдарымен жүргенi үшiн алынбайды.   
      3. Қазақстан Республикасының аумағымен автомобиль құралдарының жүруi, егер ақылы мемлекеттiк автомобиль жолдарымен жүру үшiн Қазақстан Республикасының заңнамасында өзгеше белгiленбесе, көлiк саласындағы уәкiлеттi мемлекеттiк орган беретiн рұқсат құжаттары негiзiнде жүзеге асырылады.   
      Қазақстан Республикасының аумағымен автокөлiк құралдарының жүру және рұқсат құжаттарын беру тәртiбiн Қазақстан Республикасының Үкiметi белгiлейдi.   
      4. Көлiк саласындағы уәкiлеттi мемлекеттiк органдар ай сайын есептi айдан кейiнгi айдың 20-сынан кешiктiрмей өзiнiң орналасқан жерi бойынша салық органдарына уәкiлеттi орган белгiлеген нысан бойынша алым төлеушiлер мен салық салу объектiлерi туралы ақпарат бередi.

**460-бап. Алым төлеушiлер**

      Осы Кодекстiң 459-бабында белгiленген жағдайларда, Қазақстан Республикасының аумағымен автокөлiк құралдарының жүруiн жүзеге асыратын жеке және заңды тұлғалар алым төлеушiлер болып табылады.

**461-бап. Алым ставкалары**

      1. Алым ставкалары республикалық бюджет туралы заңда белгiленген және алымды төлеу күнi қолданыста болған айлық есептiк көрсеткiш (бұдан әрi осы баптың мәтiнi бойынша — АЕК) мөлшерi негiзге алына отырып, мынадай мөлшерлерде белгiленедi:  
      1) халықаралық қатынаста жолаушылар мен жүктердi тасымалдауды жүзеге асыратын отандық автокөлiк құралдарының Қазақстан Республикасының аумағынан кетуi үшiн - АЕК-тiң 2 еселенген мөлшерi;   
      2) Қазақстан Республикасының халықаралық шарттарына сәйкес күнтiзбелiк бiр жылға шетелдiк рұқсат ала отырып, тұрақты негiзде халықаралық қатынаста жолаушылар мен жүктердi тасымалдауды жүзеге асыратын отандық автокөлiк құралдарының Қазақстан Республикасының аумағынан кетуi үшiн - АЕК-тiң 10 еселенген мөлшерi;   
      3) халықаралық қатынаста жолаушылар мен жүктердi тасымалдауды жүзеге асыратын шетелдiк автокөлiк құралдарының Қазақстан Республикасының аумағына (аумағынан) келуi (кетуi), Қазақстан Республикасының аумағы бойынша транзитi үшiн - АЕК-тiң 10 еселенген мөлшерi;   
      4) iрi көлемдi және (немесе) салмағы ауыр отандық және шетелдiк автокөлiк құралдарының Қазақстан Республикасының аумағымен жүруi үшiн алым ставкасы мынаны қамтиды:   
      автокөлiк құралының (жүгi бар немесе жүгi жоқ) жалпы нақты салмағының жол берiлетiн жалпы салмақтан асып түскенi үшiн есеп-қисап, бұл 0,005 еселенген АЕК мөлшерiндегi төлемақы ставкасын асып түскен әрбiр (толық емесiн қоса алғанда) тоннаға және бағыт бойынша тасымалдау арақашықтығына (километрмен) көбейту арқылы жүргiзiледi;   
      автокөлiк құралының (жүгi бар немесе жүгi жоқ) нақты осьтiк жүктемелерiнiң жол берiлетiн осьтiк жүктемелерден асып түскенi үшiн есеп-қисап, бұл әрбiр артық жүк тиелген жеке, қосарланған және үштiктелген осьтер үшiн есептеледi және 1-кестеде көрсетiлген тиiстi тарифтердi бағыт бойынша тасымалдау арақашықтығына (километрмен) көбейту арқылы жүргiзiледi:

1-кесте

|  |  |  |
| --- | --- | --- |
| Рет  N | Нақты осьтiк жүктемелерден асып түсу, %-пен | Жол берiлетiн осьтiк жүктемелерден асып түскенi үшiн тариф (АЕК) |
| 1 | 2 | 3 |
| 1. | 5,0%-ке дейiн қоса алғанда | 0,011 |
| 2. | 5,0%-тен 10,0%-ке дейiн қоса алғанда | 0,014 |
| 3. | 10,0%-тен 20,0%-ке дейiн қоса алғанда | 0,190 |
| 4. | 20,0%-тен 30,0%-ке дейiн қоса алғанда | 0,380 |
| 5. | 30,0%-тен 50%-ке дейiн қоса алғанда | 0,500 |
| 6. | 50%-тен жоғары | 1,0 |

      автокөлiк құралы (жүгi бар немесе жүгi жоқ) көлемiнiң жол берiлген көлемдiк өлшемдерiнен асып түскенi үшiн есеп-қисап, бұл автокөлiк құралдарының биiктiгi, енi және ұзындығы бойынша асып түскенi үшiн есептеледi және 2-кестеде көрсетiлген тиiстi тарифтердi бағыт бойынша тасымалдау арақашықтығына (километрмен) көбейту арқылы жүргiзiледi:

2-кесте

|  |  |  |
| --- | --- | --- |
| Рет  N | Автокөлiк құралдарының көлемдiк өлшемдерi, метрмен | Жол берiлетiн көлемдiк өлшемдерден асып түскенi үшiн тариф (АЕК) |
| 1 | 2 | 3 |
| 1. | Биiктiгi: |  |
| 1.2. | 4-тен жоғары 4,5-ке дейiн қоса алғанда | 0,009 |
| 1.3. | 4,5-тен жоғары 5-ке дейiн қоса алғанда | 0,018 |
| 1.4. | 5-тен жоғары | 0,036 |
| 2. | Енi: |  |
| 2.1. | 2,55-тен (изометрикалық қораптар үшiн 2,6-дан) жоғары 3-ке дейiн қоса алғанда | 0,009 |
| 2.2. | 3-тен жоғары 3,75-ке дейiн қоса алғанда | 0,019 |
| 2.3. | 3,75-тен жоғары | 0,038 |
| 3. | Ұзындығы: |  |
| 3.1. | жол берiлетiн ұзындықтан асып түсетiн әрбiр метр үшiн (толық емесiн қоса алғанда) | 0,004 |

      2. Отандық және шетелдiк автокөлiк құралдарының ақылы мемлекеттiк автомобиль жолдарымен жүруi үшiн алым ставкаларын Қазақстан Республикасының Үкiметi белгiлейдi.  
      *Ескерту. 461-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**462-бап. Есептеу мен төлеу тәртiбi**

      1. Егер осы бапта өзгеше белгiленбесе, алым сомасы белгiленген ставкалар бойынша есептеледi және рұқсат құжаттарын алғанға дейiн төленедi.   
      2. Алым сомасы рұқсат құжаттары алынған жер бойынша және (немесе) ақылы мемлекеттiк автомобиль жолдарын пайдалану орны бойынша бюджетке төленедi.   
      3. Алым сомасын бюджетке төлеу банктер немесе банк операцияларының жекелеген түрлерiн жүзеге асыратын ұйымдар арқылы аудару не көлiк саласындағы уәкiлеттi мемлекеттiк органның бақылау-өткiзу пункттерiнде не өзге де арнаулы жабдықталған орындарында уәкiлеттi орган белгiлеген нысан бойынша қатаң есептiлiк бланкiлерi негiзiнде қолма-қол ақша аудару жолымен жүргiзiледi.   
      4. Қолма-қол ақшамен қабылданған алым сомаларын көлiк саласындағы уәкiлеттi мемлекеттiк орган ақшаны қабылдау жүзеге асырылғаннан кейiнгi операциялық күннен кешiктiрмей банктерге немесе банк операцияларының жекелеген түрлерiн жүзеге асыратын ұйымдарға оларды кейiннен бюджетке есепке алу үшiн тапсырады. Егер қолма-қол ақшаның күн сайынғы түсiмдерi республикалық бюджет туралы заңда белгiленген және алымды төлеу күнi қолданыста болған айлық есептiк көрсеткiштiң 10 еселенген мөлшерiнен аз болған жағдайда, ақшаны есептеу ақша қабылдау жүзеге асырылған күннен бастап операциялық үш күнде бiр рет жүзеге асырылады.   
      5. Жеке тұлғалар алым сомасын қолма-қол ақшамен төлеген кезде қатаң есептiлiк бланкiлерiне көлiк саласындағы уәкiлеттi мемлекеттiк органның сәйкестендiру нөмiрi қойылады.   
      6. Алымдардың төленген сомаларын қайтару жүргiзiлмейдi.   
      7. Отандық және шетелдiк автокөлiк құралдарының ақылы мемлекеттiк автомобиль жолдарымен жүруi үшiн алынатын алымды есептеу, төлеу тәртiбiн және бюджетке енгiзу мерзiмдерiн Қазақстан Республикасының Үкiметi белгiлейдi.  
      *Ескерту. 462-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**66-тарау. АУКЦИОНДАРДАН АЛЫНАТЫН АЛЫМ**

**463-бап. Жалпы ережелер**

      Аукциондардан алынатын алым (бұдан әрi – алым) аукциондарда мүлiктi (оның iшiнде мүлiктiк құқықтарды) сату кезiнде алынады.

**464-бап. Алым төлеушiлер**

      Аукциондарда мүлiктi (оның iшiнде мүлiктiк құқықтарды) сатуға шығаратын жеке және заңды тұлғалар алым төлеушiлер болып табылады.

**465-бап. Алым алу объектiсi**

      1. Сатылған мүлiктiң (мүлiктiк құқықтардың) аукцион өткiзу нәтижелерi бойынша белгiленген құны алым алу объектiсi болып табылады.   
      2. Мыналардан:   
      1) мемлекеттiк мүлiк объектiлерiн иелену, пайдалану және оған билiк ету құқығын жүзеге асыратын мемлекеттiк уәкiлеттi орган, оның аумақтық органдары өткiзетiн аукциондардан;   
      2) соттардың атқарушы құжаттарын мемлекет пайдасына мәжбүрлеп орындату бойынша атқарушы iс жүргiзу органдары өткiзетiн аукциондардан;   
      3) мыналарды:   
      салық органдары иелiк етудi шектеген мүлiктi сату;   
      салық мiндеттемелерiн қамтамасыз ету мақсатында кепiлге салынған мүлiктi сату;   
      соттың шешiмi бойынша мәжбүрлеп шығарылған жарияланған акцияларды орналастыру бөлiгiнде мамандандырылған ашық аукциондардан;   
      4) мыналарды:   
      соттардың атқарушы құжаттарының негiзiнде мемлекет кiрiсiне тәркiленген мүлiктi;   
      белгiленген тәртiппен иесiз деп танылған мүлiктi;   
      белгiленген тәртiппен мемлекетке өткен мүлiктi сату жөнiндегi аукциондардан;   
      5) банкрот заңды тұлғалардың конкурстық массасын сату жөнiндегi аукциондардан;   
      6) мәжбүрлi түрде таратылатын банктердiң, сақтандыру, қайта сақтандыру ұйымдарының, жинақтаушы зейнетақы қорларының тарату конкурстық массасын өткiзу жөнiндегi аукциондардан;   
      7) Қазақстан Республикасының аумағында жұмыс iстейтiн қор биржасындағы сауда-саттықта;   
      8) бағалы қағаздарды сату жөнiндегi аукциондардан сатылатын мүлiк (мүлiктiк құқықтар) құнынан алым алынбайды.  
      *Ескерту. 465-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**466-бап. Алым ставкасы**

      Алым ставкасы 3 пайыз мөлшерiнде белгiленедi.  
      *Ескерту. 466-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**467-бап. Есептеу мен төлеу тәртiбi**

      1. Төлеушiлер алым сомасын салық салу объектiсiне ставка қолдану арқылы дербес есептейдi.   
      2. Атқарушы iс жүргiзу органдары соттардың атқарушы құжаттары бойынша өткiзетiн аукциондар бойынша алым сомасын есептеу кезiнде салық салу объектiсiн бюджетке есептелетiн атқару санкциясының сомасына түзету жүргiзiледi.   
      3. Алым төлеу алым төлеушiлердiң орналасқан жерi бойынша аукциондар (аукцион) өткiзiлген есептi айдан кейiнгi айдың 20-сынан кешiктiрiлмей жүзеге асырылады.   
      4. Сот аукцион заттарын сатып алу-сату мәмiлелерiн жарамсыз деп таныған жағдайларды қоспағанда, бюджетке төленген алым сомалары қайтарылуға жатпайды.   
      Бұл ретте бюджетке төленген алым сомаларын қайтаруды салық органы олардың төленген жерi бойынша алым төлеушiнiң салықтық өтiнiшi бойынша жүргiзедi.

**468-бап. Салық декларациясы**

      1. Алым төлеушiлер аукциондар (аукцион) өткiзiлген есептi айдан кейiнгi айдың 20-сынан кешiктiрмей, өзi орналасқан жердегi салық органдарына алым жөнiндегi декларацияны табыс етедi.   
      2. Аукцион ұйымдастырушылар тоқсан iшiнде өткiзiлген аукциондар бойынша тоқсан сайын есептi тоқсаннан кейiнгi айдың 15-iнен кешiктiрмей өзi орналасқан жердегi салық органдарына уәкiлеттi орган белгiлеген нысан бойынша алым төлеушiлер мен салық салу объектiлерi туралы ақпаратты табыс етедi.

**67-тарау. ЖЕКЕЛЕГЕН ҚЫЗМЕТ ТҮРЛЕРIМЕН АЙНАЛЫСУ ҚҰҚЫҒЫ**   
**ҮШIН ЛИЦЕНЗИЯЛЫҚ АЛЫМ**

**469-бап. Жалпы ережелер**

      1. Жекелеген қызмет түрлерiмен айналысу құқығы үшiн лицензиялық алым (бұдан әрi – алым) Қазақстан Республикасының заңнамасына сәйкес лицензиялануға тиiстi белгiлi бiр қызмет түрiмен айналысуға лицензиялар (лицензиялардың телнұсқасын) беру (қайта ресiмдеу) кезiнде және осы тарауда көзделген өзге де жағдайларда алынады.   
      2. Лицензиялар берудi Қазақстан Республикасының заңнамасында белгiленген тәртiппен және жағдайларда уәкiлеттi мемлекеттiк орган (бұдан әрi – лицензиар) жүзеге асырады.   
      3. Лицензиарлар тоқсан сайын есептi айдан кейiнгi айдың 15-iнен кешiктiрмей өзiнiң орналасқан жерi бойынша салық органдарына уәкiлеттi орган белгiлеген нысан бойынша алым төлеушiлер мен салық салу объектiлерi туралы ақпаратты табыс етедi.

**470-бап. Алым төлеушiлер**

      Лицензия алатын жеке және заңды тұлғалар алым төлеушiлер болып табылады.

**471-бап. Алым ставкалары**

      РҚАО-ның ескертпесi!  
      471-бапқа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      Алым ставкалары республикалық бюджет туралы заңда белгiленген  және алымды төлеу күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерi негiзге алына отырып белгiленедi және мыналарды құрайды:

|  |  |  |
| --- | --- | --- |
| Рет  N | Лицензияланатын қызмет түрлерi | Алым ставкалары, АЕК-пен |
| 1 | 2 | 3 |
| 1. | Жекелеген қызмет түрлерiмен айналысу құқығы үшiн алым ставкалары: |  |
| 1.1. | Жаңартылған энергия көздерiнен өз мұқтаждары үшiн электр және (немесе) жылу энергиясын өндiрудi қоспағанда, электр және жылу энергиясын өндiру, беру және тарату, электр станцияларын, электр желiлерi мен кiшi станцияларды пайдалану | 10 |
| 1.2. | Тау-кен, мұнай-химия, химия, мұнай-газ өңдеу өндiрiстерiн жобалау және пайдалану, газ, мұнай мен мұнай өнiмдерiн сақтау объектiлерiн, магистралдық газ құбырларын, мұнай құбырларын, мұнай өнiмдерi құбырларын пайдалану | 10(500)\* |
| 1.3. | Минералды шикiзатты қайта өңдеу (кең таралған пайдалы қазбаларды қайта өңдеудi қоспағанда) | 10 |
| 1.4. | Тұрғын үй және коммуналдық-тұрмыстық объектiлердi газдандыру жүйелерiн пайдалану | 10 |
| 1.5. | Химиялық, бұрғылау, мұнай-газ кәсiпшiлiгi, геологиялық барлау, тау-кен-шахта, металлургиялық, энергетикалық жабдықтарды, жарылыстан қорғалған электр-техникалық жабдықтарды, көтергiш құрылғыларды, сондай-ақ 0,7 кг/см 2 жоғары қысыммен жұмыс iстейтiн және жылу жеткiзу температурасы 115 о С қазандықтарды, 0,7 кг/см 2 жоғары қысыммен жұмыс iстейтiн ыдыстар мен құбырларды жобалау, дайындау, монтаждау, жөндеу (бiрыңғай технологиялық процесте пайдаланылатын жабдықтарды жобалауды, дайындауды, монтаждауды, жөндеудi қоспағанда) | 10 |
| 1.6. | Электрмен жабдықтау мақсатында электр энергиясын сатып алу | 10 |
| 1.7. | Өлшеу құралдарын шығару және жөндеу | 10 |
| 1.8. | Заңды тұлғалардың түстi және қара металл сынықтары мен қалдықтарын жинауы (дайындауы), сақтауы, өңдеуi және өткiзуi | 10 |
| 1.9. | Атом энергиясын пайдалану объектiлерiнiң өмiрлiк циклiнiң кезеңдерiне байланысты жұмыстарды орындау | 230 |
| 1.10. | Ядролық материалдармен, иондаушы сәуле шығару көздерiмен (медициналық мақсаттағы рентген-диагностикалық қондырғылардан басқа) және радиоактивтi заттармен жұмыс iстеу | 230 |
| 1.11. | Медициналық рентгенологиялық жабдықтарды пайдалануды қоспағанда, рентгендiк жабдықты әзiрлеу, шығару, өткiзу және пайдалану | 200 |
| 1.12. | Атом энергиясын пайдалану саласында қызметтер көрсету | 230 |
| 1.13. | Ядролық материалдарға, иондаушы сәуле шығару көздерiне, радиоактивтi материалдар мен радиоактивтi қалдықтарға арналған көлiктiк контейнерлердiң, орау-қаптау жиынтықтары мен материалдарының, құралдардың, контейнерлердiң техникалық құжаттамасын әзiрлеу, оларды құрастыру, дайындау, шығару | 230 |
| 1.14. | Радиоактивтi қалдықтармен жұмыс iстеу | 230 |
| 1.15. | Ядролық материалдарды, радиоактивтi заттарды, иондаушы сәуле шығарудың радиоизотоптық көздерiн, радиоактивтi қалдықтарды транзиттiк тасымалдауды қоса алғанда, Қазақстан Республикасы аумағының шегiнде тасымалдау | 50 |
| 1.16. | Бұрынғы ядролық сынақ полигондары аумақтарындағы және жүргiзiлген ядролық жарылыстардың салдарынан ластанған басқа да аумақтардағы қызмет | 50 |
| 1.17. | Ядролық қондырғылар мен ядролық материалдарды физикалық қорғау | 230 |
| 1.18. | Атом энергиясын пайдалануға байланысты қызметке мамандар мен персоналды арнайы даярлау | 10 |
| 1.19. | Уларды өндiру, өңдеу, сатып алу, сақтау, өткiзу, пайдалану, жою | 10 |
| 1.20. | Тiркеу, өндiрiстiк сынақтар мен ғылыми зерттеулерге арналған тәжiрибелiк үлгiлердi қоспағанда, аэрозольдық және фумигациялық тәсiлдермен пестицидтердi (улы химикаттарды) өндiру (формуляциялау), өткiзу, қолдану, сондай-ақ пестицидтердi (улы химикаттарды) және оларды өндiруге арналған бастапқы құрамдас заттарды әкелу жөнiндегi қызмет | 10 |
| 1.21. | Құрылыс-монтаждау жұмыстарын орындау кезiндегi қызметтi қоспағанда, күзет дабылы құралдарын монтаждау, ретке келтiру және оларға техникалық қызмет көрсету жөнiндегi қызмет | 10 |
| 1.22. | Жолаушыларды тасымалдау | 3 |
| 1.23. | Қауiптi жүктердi тасымалдау | 3 |
| 1.24. | Есiрткi, психотроптық заттар мен прекурсорлардың айналымына байланысты қызмет | 20 |
| 1.25. | Мемлекеттiк құпияларды техникалық қорғау жөнiндегi қызмет | 9 |
| 1.26. | Ақпаратты криптографиялық қорғау құралдарын әзiрлеу және өткiзу (оның iшiнде өзге де беру) | 9 |
| 1.27. | Жедел-iздестiру iс-шараларын жүргiзу үшiн арнайы техникалық құралдарды әзiрлеу, өндiру | 20 |
| 1.28. | Жедел-iздестiру iс-шараларын жүргiзу үшiн арнаулы техникалық құралдарды жөндеу және өткiзу, ақпараттың таралып кетуiн болдырмаудың техникалық арналарын iздеу | 20 |
| 1.29. | Монтаждауды, реттеудi, пайдалануды, сақтауды, жөндеудi және сервистiк қызмет көрсетудi қоса алғанда, оқ-дәрiлердi, қару-жарақ пен әскери техниканы, олардың қосалқы бөлшектерiн, жиынтықтаушы бұйымдары мен аспаптарын, сондай-ақ оларды өндiруге арналған арнайы материалдар мен жабдықтарды әзiрлеу, өндiру, жөндеу, сатып алу және өткiзу | 22 |
| 1.30. | Жарылғыш және пиротехникалық заттар мен олар қолданылып жасалған бұйымдарды әзiрлеу, өндiру, сатып алу және өткiзу | 22 |
| 1.31. | Босатылған оқ-дәрiнi, қару-жарақты, әскери техниканы, арнайы құралдарды жою (құрту, кәдеге жарату, көму) және өңдеу | 22 |
| 1.32. | Қолға ұстайтын жауынгерлiк атыс қаруы мен оның патрондарын әзiрлеу, өндiру, жөндеу, сату, сатып алу | 7 |
| 1.33. | Азаматтық және қызметтiк атыс қаруы мен оның патрондарын, суық қаруды, сондай-ақ газды қару мен оның патрондарын әзiрлеу, өндiру, жөндеу, сату, сатып алу, коллекциялау, экспонаттау | 3(10)\*\* |
| 1.34. | Азаматтық пиротехникалық заттар мен олар қолданылып жасалған бұйымдарды әзiрлеу, өндiру, сату, сатып алу | 3(10)\*\*\* |
| 1.35. | Ғарыш кеңiстiгiн пайдалану аясындағы қызмет | 186 |
| 1.36. | Электрондық цифрлық қолтаңбаның ашық кiлтiнiң электрондық цифрлық қолтаңбаның жабық кiлтiне сәйкестiгiн куәландыру жөнiндегi, сондай-ақ тiркеу куәлiгiнiң дұрыстығын растау жөнiндегi қызмет | 25 |
| 1.37. | Байланыс саласында қызмет көрсету | 6 |
| 1.38. | Бiлiм беру қызметi | 10 |
| 1.39. | Телевизиялық және (немесе) радио хабарларын таратуды ұйымдастыру жөнiндегi қызмет | 6 |
| 1.40. | Мемлекеттiк орман қорының учаскелерiнде орман пайдаланушылар жүзеге асыратын сүрек дайындау | 10 |
| 1.41. | Шиттi мақтаны мақта талшығына бастапқы өңдеу | 10 |
| 1.42. | Жерге орналастыру, топографиялық-геодезиялық және картографиялық жұмыстар жүргiзу | 10 |
| 1.43. | Медициналық қызмет | 10 |
| 1.44. | Фармацевтикалық қызмет | 10 |
| 1.45. | Медициналық-әлеуметтiк мекемелерде (ұйымдарда) тiрек-қимыл мүшесi бұзылған балалар үшiн арнайы әлеуметтiк қызмет көрсетудi ұсыну | 5 |
| 1.45-1 | мүгедектер, оның iшiнде психоневрологиялық патологиялары бар мүгедек балалар үшiн психоневрологиялық медициналық-әлеуметтiк мекемелерде (ұйымдарда) арнайы әлеуметтiк қызмет көрсетудi ұсыну | 5 |
| 1.45-2 | қарттар мен мүгедектер үшiн жалпы үлгiдегi медициналық-әлеуметтiк мекемелерде (ұйымдарда) арнайы әлеуметтiк қызмет көрсетудi ұсыну | 5 |
| 1.45-3 | қарттар, мүгедектер, оның iшiнде мүгедек балалар үшiн аумақтық күндiз болатын орталықтарда арнайы әлеуметтiк қызмет көрсетудi ұсыну | 5 |
| 1.45-4 | қарттар, мүгедектер, оның iшiнде мүгедек балалар үшiн оңалту орталықтарында арнайы әлеуметтiк қызмет көрсетудi ұсыну | 5 |
| 1.45-5 | қарттар, мүгедектер, оның iшiнде мүгедек балалар үшiн үйде күндiзгi күтiм жасайтын арнайы әлеуметтiк қызмет көрсетудi ұсыну | 5 |
| 1.46. | Адвокаттық қызмет | 6 |
| 1.47. | Нотариат қызметi | 6 |
| 1.47-1. | Атқарушылық құжаттарды орындау жөнiндегi қызмет | 6 |
| 1.48. | Мүлiктi бағалау (зияткерлiк меншiк объектiлерiн, материалдық емес активтер құнын қоспағанда) | 6 |
| 1.49. | Зияткерлiк меншiк объектiлерiн, материалдық емес активтер құнын бағалау | 6 |
| 1.50. | Банкроттық рәсiмдерде төлем қабiлетi жоқ борышкерлердiң мүлкi мен iстерiн басқару | 10 |
| 1.51. | Аудиторлық қызмет | 10 |
| 1.52. | Қоршаған ортаны қорғау саласындағы жұмыстарды орындау және қызметтер көрсету | 50 |
| 1.53. | Лотерея (мемлекеттiк (ұлттық) лотереядан басқа) ұйымдастыру және өткiзу | 10 |
| 1.54. | Заңды тұлғалардың күзет қызметiн жүзеге асыруы | 6 |
| 1.55. | Көлiк құралдарын жүргiзушiлердi даярлау, қайта даярлау | 10 |
| 1.56. | Бiлiм беру ұйымдарындағы қызметтi қоспағанда, дене шынықтыру-сауықтыру, спорттық қызметтер көрсету | 10 |
| 1.57. | Қазақстан Республикасынан шетелге жұмыс күшiн әкету | 10 |
| 1.58. | Туроператорлық, турагенттiк қызмет, туризм нұсқаушысы көрсететiн қызметтер | 10 |
| 1.59. | Ветеринария саласындағы қызмет | 6 |
| 1.60. | Сот-сараптама қызметi | 6 |
| 1.61. | Тарих және мәдениет ескерткiштерiне жасалатын археологиялық және (немесе) ғылыми-реставрациялық жұмыстарды жүзеге асыру | 10 |
| 1.62. | Банк операциялары | 80(40)\*\*\*\* |
| 1.63. | Банктер жүзеге асыратын өзге де операциялар | 80 |
| 1.64. | Өмiрдi сақтандыру саласындағы қызмет | 50 |
| 1.65. | Жалпы сақтандыру саласындағы қызмет | 50 |
| 1.66. | Қайта сақтандыру жөнiндегi қызмет | 20 |
| 1.67. | Сақтандыру брокерiнiң қызметi | 30 |
| 1.68. | Сақтандыру нарығындағы актуарийлiк қызмет | 5 |
| 1.69. | Брокерлiк қызмет | 30 |
| 1.70. | Дилерлiк қызмет | 30 |
| 1.71. | Бағалы қағаздарды ұстаушылар тiзiлiмдерiнiң жүйесiн жүргiзу жөнiндегi қызмет | 10 |
| 1.72. | Инвестициялық портфельдi басқару жөнiндегi қызмет | 30 |
| 1.73. | Зейнетақы активтерiн инвестициялық басқару жөнiндегi қызмет | 30 |
| 1.74. | Кастодиан қызметi | 30 |
| 1.75. | Трансфер-агенттiк қызмет | 10 |
| 1.76. | Бағалы қағаздармен және өзге де қаржы құралдарымен жасалатын сауданы ұйымдастыру жөнiндегi қызмет | 10 |
| 1.77. | Зейнетақы жарналарын тарту және зейнетақы төлемдерiн жүзеге асыру жөнiндегi қызмет | 10 |
| 1.78. | Кредиттiк бюроның қызметi | 40 |
| 1.79. | Жобалау-iздестiру қызметi | 10 |
| 1.80. | Құрылыс-монтаждау жұмыстары | 10 |
| 1.81. | Құрылыс материалдарын, бұйымдары мен конструкцияларын (сертификатталатын өнiмдерiн қоспағанда) өндiру (шығару) | 10 |
| 1.82. | Сәулет, қала құрылысы және құрылыс қызметi саласындағы сараптамалық жұмыстар және инжинирингтiк қызметтер көрсету | 10 |
| 1.83. | Тұрғын үй ғимараттарының құрылысын үлескерлердiң ақшасын тарту есебiнен ұйымдастыру жөнiндегi қызмет | 10 |
| 1.84. | Қазақстан Республикасының Мемлекеттiк Туы мен Қазақстан Республикасының Мемлекеттiк Елтаңбасын, сондай-ақ олар бейнеленген материалдық объектiлердi дайындау | 10 |
| 1.85. | Этил спиртiнiң өндiрiсi | 500 |
| 1.86. | Сырадан басқа алкоголь өнiмiнiң өндiрiсi | 500 |
| 1.87. | Сыра өндiрiсi | 100 |
| 1.88. | Алкоголь өнiмдерiн өндiру аумағында оларды сақтауды, көтерме және (немесе) бөлшек саудада сату қызметiн қоспағанда, алкоголь өнiмiн сақтау, көтерме және (немесе) бөлшек саудада сату | 100 |
| 1.89. | Темекi бұйымдарын өндiру | 500 |
| 1.90. | *Алынып тасталды - ҚР 2009.07.04* N 167-IV *Заңымен* |  |
| 1.91. | Тауарлардың экспорты мен импорты | 10 |
| 1.92. | Астықты қабылдау, өлшеу, кептiру, тазалау, сақтау және тиеп жөнелту | 10 |
| 1.93. | Астықты экспортқа өткiзу жөнiндегi қызмет | 10 |
| 1.94. | Ойын бизнесi саласындағы қызмет: |  |
| казино мен ойын автоматтары залы үшiн жылына | 3 845 |
| тотализатор мен букмекерлiк кеңсе үшiн жылына | 640 |
| 1.95. | Тауар биржалары саласындағы қызмет: |  |
| тауар биржасы үшiн | 10 |
| биржа брокерi үшiн | 5 |
| биржа дилерi үшiн | 5 |
| 2. | Лицензияның телнұсқасын бергенi үшiн алым ставкалары: |  |
| 2.1. | тауарлардың экспорты мен импортына лицензияның телнұсқасын берудi қоспағанда, барлық қызмет түрлерi үшiн | лицензия беру кезiндегi ставканың 100 %-i |
| 2.2. | тауарлардың экспорты мен импортына | 1 |
| 3. | Лицензияларды қайта ресiмдегенi үшiн ставкалар: |  |
| 3.1. | тауарлардың экспорты мен импортына лицензияны қайта ресiмдеудi қоспағанда, лицензиялардың барлық түрлерi үшiн | лицензия беру кезiндегi ставканың 10 %-i, бiрақ 4 АЕК-тен артық емес |
| 3.2. | тауарлардың экспорты мен импортына лицензияны қайта ресiмдегенi үшiн | 1 |

      Ескерту:   
      1) \* лицензиялық қызмет үшiн лицензиялық алым ставкалары:   
      мұнай-газ өңдеу өндiрiстерiн пайдалану – АЕК-тiң 500 еселенген мөлшерi;   
      тау-кен, мұнай-химия, химия өндiрiстерiн жобалау және пайдалану, газ, мұнай мен мұнай өнiмдерiн сақтау объектiлерiн, магистральды газ құбырларын, мұнай құбырларын, мұнай өнiмдерi құбырларын пайдалану – АЕК-тiң 10 еселенген мөлшерi;   
      2) \*\* лицензиялық қызмет үшiн лицензиялық алым ставкалары:   
      азаматтық және қызметтiк атыс қаруы мен оның патрондарын, суық қаруды, сондай-ақ газды қару мен оның патрондарын әзiрлеу, өндiру, жөндеу, сату, коллекциялау, экспонаттау – АЕК-тiң 10 еселенген мөлшерi;   
      азаматтық және қызметтiк атыс қаруы мен оның патрондарын, суық қаруды, сондай-ақ газды қару мен оның патрондарын сатып алу – АЕК-тiң 3 еселенген мөлшерi;   
      3) \*\*\* лицензиялық қызмет үшiн лицензиялық алым ставкалары:   
      азаматтық, пиротехникалық заттар мен олар қолданылып жасалған бұйымдарды әзiрлеу, өндiру, өткiзу – АЕК-тiң 10 еселенген мөлшерi;   
      азаматтық, пиротехникалық заттар мен олар қолданылып жасалған бұйымдарды сатып алу – АЕК-тiң 3 еселенген мөлшерi;   
      4) \*\*\*\* банк операцияларына байланысты қызметтi лицензиялау үшiн лицензиялық алым ставкалары:   
      екiншi деңгейдегi банктер үшiн – АЕК-тiң 80 еселенген мөлшерi;   
      банк операцияларының жекелеген түрлерiн жүзеге асыратын ұйымдар үшiн АЕК-тiң 40 еселенген мөлшерi.   
       *Ескерту. 471-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.07.04* N 167-IV *(қолданысқа енгiзiлу тәртiбiн* 2-баптан *қараңыз), 2009.07.16* N 186-IV*, 2009.11.16* N 200-IV *(2010.01.01 бастап қолданысқа енгiзiледi), 2010.12.28* N 368-IV *(алғашқы ресми жариялағанынан кейiн күнтiзбелiк он күн өткен соң қолданысқа енгiзiледi), 2010.12.29* N 372-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2012.01.06* N 529-IV *(алғашқы ресми жарияланғанынан кейiн күнтiзбелiк жиырма бiр күн өткен соң қолданысқа енгiзiледi) Заңдарымен.*

**472-бап. Есептеу мен төлеу тәртiбi**

      1. Алым сомасы белгiленген ставкалар бойынша есептеледi және лицензиарға тиiстi құжаттарды бергенге дейiн алым төлеушiнiң орналасқан жерi бойынша бюджетке төленедi.   
      2. Ойын бизнесi саласындағы қызметтi жүзеге асырудың бiрiншi жылында лицензия алатын төлеушiлер алым сомасын лицензиарға тиiстi құжаттарды бергенге дейiн төлейдi.   
      3. Ойын бизнесi саласындағы қызметтi жүзеге асыруға лицензия алған төлеушiлер алым сомасын жыл сайын ағымдағы жылдың 20 қаңтарына дейiн төлейдi.   
      4. Алым төлеген тұлғалар лицензиарға тиiстi құжаттарды бергенге дейiн лицензия алудан бас тартқан жағдайларды қоспағанда, төленген алым сомаларын қайтару жүргiзiлмейдi.   
      Бұл ретте төленген алым сомаларын қайтаруды алым төлеушiнiң салықтық өтiнiшi бойынша лицензия алуға арналған құжаттарды аталған тұлғаның табыс етпегенiн растайтын, лицензиар берген құжатты табыс еткеннен кейiн олардың төленген жерi бойынша салық органдары жүргiзедi.

**68-тарау. ТЕЛЕВИЗИЯ ЖӘНЕ РАДИО ХАБАРЛАРЫН ТАРАТУ ҰЙЫМДАРЫНА**   
**РАДИОЖИIЛIК СПЕКТРIН ПАЙДАЛАНУҒА РҰҚСАТ БЕРГЕНI ҮШIН АЛЫМ**

**473-бап. Жалпы ережелер**

      1. Телевизия және радио хабарларын тарату ұйымдарына радиожиiлiк спектрiн пайдалануға рұқсат бергенi үшiн алым (бұдан әрi – алым) байланыс саласындағы уәкiлеттi мемлекеттiк орган Қазақстан Республикасының телевизия және радио хабарларын тарату ұйымдарына радиожиiлiк спектрiн пайдалануға рұқсат (рұқсат телнұсқасын) (бұдан әрi – рұқсат) берген кезде алынады.   
      Осы тараудың ережелерi бұқаралық ақпарат құралдары саласындағы уәкiлеттi мемлекеттiк орган берген лицензияның негiзiнде жұмыс iстейтiн Қазақстан Республикасының телевизия және радио хабарларын тарату ұйымдарына қолданылады.   
      2. Рұқсат беру тәртiбiн Қазақстан Республикасының Үкiметi белгiлейдi.   
      3. Радиожиiлiк спектрiнiң белдеулерiн (номиналдарын) бөлу Қазақстан Республикасының заңнамасына сәйкес конкурстық негiзде жүргiзiлуi мүмкiн.   
      Радиожиiлiк спектрiнiң белдеулерiн (номиналдарын) конкурс өткiзу арқылы бөлу кезiнде алынатын бiр жолғы сомалар осы тарауға сәйкес төленуге жататын алымның есебiне жатқызылмайды.   
      4. Байланыс саласындағы уәкiлеттi мемлекеттiк органдар телевизия және радио хабарларын тарату ұйымдарының орналасқан жерi бойынша салық органдарына уәкiлеттi орган белгiлеген нысан бойынша алым төлеушiлер мен салық салу объектiлерi туралы ақпаратты тоқсан сайын, есептi тоқсаннан кейiнгi айдың 15-iнен кешiктiрмей табыс етедi.

**474-бап. Алым төлеушiлер**

      1. Осы Кодекстiң 473-бабының 1-тармағында аталған телевизия және радио хабарларын тарату ұйымдары алым төлеушiлер болып табылады.   
      2. Өздерiне жүктелген функционалдық мiндеттерiн орындау үшiн радиожиiлiк спектрiн пайдалануға рұқсат алатын мемлекеттiк мекемелер алым төлеушiлер болып табылмайды.

**475-бап. Алым ставкалары**

      Алым ставкалары республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерiн негiзге ала отырып, аумағында телевизия және радио хабарларын тарату қызметтерi көрсетiлетiн елдi мекенде тұратын халық санына, хабар таратқыш құралдың қуаты мен телевизия және (немесе) радио хабарларын тарату арналарының санына байланысты белгiленедi және мынаны құрайды:

|  |  |  |  |  |
| --- | --- | --- | --- | --- |
| Рет  N | Қолдану/радиожиiлiк өрiсi | Халық саны (мың адам) | Хабар таратқыш құралдың қуаты (Вт) | Бiр арна үшiн алым ставкасы (АЕК) |
| 1 | 2 | 3 | 4 | 5 |
| 1. | Радиожиiлiк спектрiн пайдалануға рұқсат бергенi үшiн: |  |  |  |
| 1.1. | Телевизия/метрлiк |  |  |  |
| 1.1.2. |  | 10-ға дейiн қоса алғанда | 100-гe дейiн қоса алғанда | 20 |
| 1.1.3. |  | 10-нан 50-ге дейiн қоса алғанда | 500-ге дейiн қоса алғанда | 41 |
| 1.1.4. |  | 10-нан 50-ге дейiн қоса алғанда | 500-ден астам | 83 |
| 1.1.5. |  | 50-ден 100-ге дейiн қоса алғанда | 1000-ғa дейiн қоса алғанда | 124 |
| 1.1.6. |  | 50-ден 100-ге дейiн қоса алғанда | 1000-нан астам | 249 |
| 1.1.7. |  | 100-ден 200-гe дейiн қоса алғанда | 1000-ғa дейiн қоса алғанда | 290 |
| 1.1.8. |  | 100-ден 200-гe дейiн қоса алғанда | 1000-нан астам | 435 |
| 1.1.9. |  | 200-ден 500-гe дейiн қоса алғанда | 2000-ғa дейiн қоса алғанда | 828 |
| 1.1.10. |  | 200-ден 500-гe дейiн қоса алғанда | 2000-нан астам | 1243 |
| 1.1.11. |  | 500-ден астам | 5000-ға дейiн қоса алғанда | 2367 |
| 1.1.12. |  | 500-ден астам | 5000-нан астам | 3550 |
| 1.2. | Телевизия/дециметрлiк |  |  |  |
| 1.2.1. |  | 10-ға дейiн қоса алғанда | 100-гe дейiн қоса алғанда | 13 |
| 1.2.2. |  | 10-нан 50-ге дейiн қоса алғанда | 500-ге дейiн қоса алғанда | 26 |
| 1.2.3. |  | 10-нан 50-ге дейiн қоса алғанда | 500-ден астам | 52 |
| 1.2.4. |  | 50-ден 100-ге дейiн қоса алғанда | 1000-ғa дейiн қоса алғанда | 78 |
| 1.2.5. |  | 50-ден 100-ге дейiн қоса алғанда | 1000-нан астам | 155 |
| 1.2.6. |  | 100-ден 200-гe дейiн қоса алғанда | 1000-ғa дейiн қоса алғанда | 181 |
| 1.2.7. |  | 100-ден 200-гe дейiн қоса алғанда | 1000-нан астам | 272 |
| 1.2.8. |  | 200-ден 500-гe дейiн қоса алғанда | 2000-ғa дейiн қоса алғанда | 518 |
| 1.2.9. |  | 200-ден 500-гe дейiн қоса алғанда | 2000-нан астам | 777 |
| 1.2.10. |  | 500-ден астам | 5000-ға дейiн қоса алғанда | 1479 |
| 1.2.11. |  | 500-ден астам | 5000-нан астам | 2219 |
| 1.3. | Радио хабарларын тарату/УҚT ЧМ(FМ) |  |  |  |
| 1.3.1. |  | 10-ға дейiн қоса алғанда | 100-гe дейiн | 5 |
| 1.3.2. |  | 10-нан 50-ге дейiн қоса алғанда | 500-ге дейiн қоса алғанда | 9 |
| 1.3.3. |  | 10-нан 50-ге дейiн қоса алғанда | 500-ден астам | 18 |
| 1.3.4. |  | 50-ден 100-ге дейiн қоса алғанда | 1000-ғa дейiн қоса алғанда | 27 |
| 1.3.5. |  | 50-ден 100-ге дейiн қоса алғанда | 1000-нан астам | 53 |
| 1.3.6. |  | 100-ден 200-гe дейiн қоса алғанда | 1000-ғa дейiн қоса алғанда | 62 |
| 1.3.7. |  | 100-ден 200-гe дейiн қоса алғанда | 1000-нан астам | 93 |
| 1.3.8. |  | 200-ден 500-гe дейiн қоса алғанда | 2000-ғa дейiн қоса алғанда | 178 |
| 1.3.9. |  | 200-ден 500-гe дейiн қоса алғанда | 2000-нан астам | 266 |
| 1.3.10. |  | 500-ден астам | 5000-ға дейiн қоса алғанда | 488 |
| 1.3.11. |  | 500-ден астам | 5000-нан астам | 732 |
| 1.4. | Радио хабарларын тарату/ҚТ, ОТ, ҰТ |  |  |  |
| 1.4.1. |  | 500-ден астам | 100-гe дейiн қоса алғанда | 5 |
| 1.4.2. |  | 500-ден астам | 100-ден 1000-ға дейiн қоса алғанда | 15 |
| 1.4.3. |  | 500-ден астам | 1000-нан 10000-ға дейiн қоса алғанда | 30 |
| 1.4.4. |  | 500-ден астам | 10000-нан 100000-ға дейiн қоса алғанда | 45 |
| 1.4.5. |  | 500-ден астам | 100000-нан бастап | 89 |
| 2. | Рұқсаттың телнұсқасын бергенi үшiн алым ставкасы |  |  | 2 |

*Ескерту. 475-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**476-бап. Есептеу мен төлеу тәртiбi**

      1. Алым сомасы белгiленген ставкалар бойынша есептеледi және байланыс саласындағы уәкiлеттi мемлекеттiк органнан рұқсат алғанға дейiн телевизия және радио хабарларын тарату ұйымдарының орналасқан жерi бойынша бюджетке төленедi.   
      2. Алым төлеген тұлғалар лицензиарға тиiстi құжаттарды бергенге дейiн лицензия алудан бас тартқан жағдайларды қоспағанда, төленген алым сомаларын қайтару жүргiзiлмейдi.   
      Бұл ретте бюджетке төленген алым сомаларын қайтаруды алым төлеушiнiң салықтық өтiнiшi бойынша рұқсат алуға арналған құжаттарды аталған тұлғаның табыс етпегенiн растайтын тиiстi уәкiлеттi мемлекеттiк орган берген құжатты табыс еткеннен кейiн олардың төленген жерi бойынша салық органдары жүргiзедi.

**69-тарау. ЖЕР УЧАСКЕЛЕРIН ПАЙДАЛАНҒАНЫ ҮШIН ТӨЛЕМАҚЫ**

**477-бап. Жалпы ережелер**

      1. Жер учаскелерiн пайдаланғаны үшiн төлемақы (бұдан әрi – төлемақы) мемлекеттiң жер учаскелерiн өтемiн төлеп уақытша жер пайдалануға (жалға) бергенi үшiн алынады.   
      2. Жер учаскелерiн өтемiн төлеп уақытша жер пайдалануға (жалға) беру тәртiбi Қазақстан Республикасының Жер кодексiнде белгiленедi.   
      3. Жер қатынастары жөнiндегi уәкiлеттi мемлекеттiк органдар, ал арнайы экономикалық аймақтардың аумақтарында жергiлiктi атқарушы органдар немесе арнайы экономикалық аймақтардың әкiмшiлiктерi тоқсан сайын, есептi тоқсаннан кейiнгi айдың 15-iнен кешiктiрмей өзiнiң орналасқан жерi бойынша салық органдарына уәкiлеттi орган белгiлеген нысан бойынша төлемақы төлеушiлер мен салық салу объектiлерi туралы мәлiметтердi табыс етедi.

**478-бап. Төлемақы төлеушiлер**

      1. Жер учаскесiн өтемiн төлеп уақытша жер пайдалануға (жалға) алған жеке және заңды тұлғалар төлемақы төлеушiлер болып табылады.   
      2. Заңды тұлғаның шешiмi бойынша оның құрылымдық бөлiмшелерi төлемақыны дербес төлеушiлер ретiнде қарастырылады.   
      Заңды тұлға мұндай шешiм қабылданған жағдайда, бұл туралы құрылымдық бөлiмшенi тiркеудiң есепке алынған жерi бойынша салық органына салық кезеңi басталғанға дейiн он жұмыс күнiнен кешiктiрмей жазбаша хабарлауға мiндеттi.   
      3. Мыналар:   
      шаруа немесе фермер қожалықтары үшiн арнаулы салық режимi қолданылатын қызметте пайдаланылатын жер учаскелерi бойынша бiрыңғай жер салығын төлеушiлер;   
      концессия шартында көрсетiлген, бiрақ өтемiн төлеп уақытша жер пайдалану құқығын беру туралы шешiм қабылданған күннен бастап бес жылдан аспайтын мерзiмге Қазақстан Республикасының заңнамасына сәйкес жасалған концессия шартын iске асыру мақсатында берiлген жер учаскелерi бойынша концессионер төлемақы төлеушiлер болып табылмайды.

**479-бап. Салық салу объектiсi**

      Мемлекет өтемiн төлеп уақытша жер пайдалануға беретiн жер учаскесi салық салу объектiсi болып табылады.

**480-бап. Төлемақы ставкалары**

      Төлемақы ставкалары Қазақстан Республикасының жер заңнамасына сәйкес айқындалады. Бұл ретте осы Кодекстiң 387-бабының 2, 5-тармақтарында көзделген ережелердi есептемегенде, төлемақы ставкалары жер салығы ставкаларының мөлшерiнен кем белгiленбейдi.

**481-бап. Есептеу мен төлеу тәртiбi**

      1. Төлемақы сомасы жер қатынастары жөнiндегi уәкiлеттi мемлекеттiк органмен, ал арнайы экономикалық аймақтар аумағында жергiлiктi атқарушы органмен немесе арнайы экономикалық аймақтың әкiмшiлiгiмен жасалған өтемiн төлеп уақытша жер пайдалану шарттарының негiзiнде есептеледi.   
      Төлемақының жыл сайынғы сомасы - жер қатынастары жөнiндегi уәкiлеттi мемлекеттiк органдар, ал арнайы экономикалық аймақтардың аумақтарында жергiлiктi атқарушы органдар немесе арнайы экономикалық аймақтардың әкiмшiлiктерi жасаған есеп-қисаптарда белгiленедi.   
      Шарттардың талаптары, сондай-ақ осы Кодексте белгiленген жер салығын есептеудiң тәртiбi өзгерген жағдайларда - жер қатынастары жөнiндегi уәкiлеттi мемлекеттiк органдар, ал арнайы экономикалық аймақтардың аумақтарында жергiлiктi атқарушы органдар немесе арнайы экономикалық аймақтардың әкiмшiлiктерi төлемақы сомасының есеп-қисаптарын қайта қарайды.   
      2. Салық кезеңiнде төленуге жататын төлемақы мөлшерi есеп-қисаптарда көрсетiлген төлемақы ставкаларына және салық кезеңiнде жер учаскесiн пайдалану кезеңiн негiзге ала отырып айқындалады.   
      3. Төлемақы мөлшерi осы Кодекске сәйкес осы жер учаскесi бойынша есептелген жер салығы сомаларының мөлшерiнен кем белгiленбейдi.  
      4. Ауыл шаруашылығы өнiмдерiн, акваөсiру (балық өсiру шаруашылығы) өнiмiн өндiрушi заңды тұлғалар мен селолық тұтыну кооперативтерiне арналған арнаулы салық режимiн қолданатын салық төлеушiлер төлемақыны есептеудi осы Кодекстiң 451-бабында белгiленген ерекшелiктердi ескере отырып жүргiзедi.   
      5. Осы баптың 6-тармағында аталған төлеушiлердi қоспағанда, төлемақы төлеушiлер ағымдағы төлемақы сомаларын бюджетке ағымдағы жылдың 25 ақпанынан, 25 мамырынан, 25 тамызынан және 25 қарашасынан кешiктiрмей тең үлестермен төлейдi.   
      Мемлекет жер учаскелерiн өтемiн төлеп уақытша жер пайдалануға төлемақы төлеудiң жоғарыда санамаланған мерзiмдерiнен кейiн берген жағдайларда, төлемақы төлеудiң келесi (кезектi) мерзiмi төлемақыны бюджетке енгiзудiң алғашқы мерзiмi болып табылады.   
      Мемлекет жер учаскелерiн өтемiн төлеп уақытша жер пайдалануға төлемақы төлеудiң соңғы мерзiмiнен кейiн берген жағдайларда, жер учаскесi берiлген айдан кейiнгi айдың 25-i бюджетке төлеу мерзiмi болып есептеледi.   
      6. Дара кәсiпкерлер болып табылмайтын жеке тұлғалар төлемақы сомаларын есептi салық кезеңiнiң 25 ақпанынан кешiктiрмей төлейдi.   
      Жер учаскесi белгiленген мерзiмнен кейiн алынған жағдайда, төлемақыны төлеу жер учаскесiн өтемiн төлеп уақытша жер пайдалануға алған айдан кейiнгi айдың 25-iнен кешiктiрiлмей жүргiзiледi.   
      7. Өтемiн төлеп уақытша жер пайдалану шартының мерзiмi бiткен соң немесе салық кезеңi басталғаннан кейiн ол бұзылған жағдайда, қалған мерзiм үшiн бюджетке енгiзiлуге жататын төлемақы сомасы, шарттың қолданылу мерзiмi аяқталған күннен бастап күнтiзбелiк он бес күннен кешiктiрiлмей төленедi.   
      8. Төлемақы сомасы жер учаскелерiнiң орналасқан жерi бойынша бюджетке төленедi.  
      9. Қызметiн арнайы экономикалық аймақтардың аумағында жүзеге асыратын ұйымдар жер учаскелерiн пайдаланғаны үшiн төлемдi осы Кодекстiң 151-1, 151-2, 151-3-баптарының 2-тармақтары 2) тармақшаларының үшiншi абзацтарында, 151-4-баптың 3-тармағы 2) тармақшасының үшiншi абзацында, 151-5 және 151-6-баптарының 2-тармақтары 2) тармақшаларының үшiншi абзацтарында белгiленген ережелердi ескере отырып есептейдi.  
      *Ескерту. 481-бапқа өзгерiс енгiзiлдi - ҚР 2010.01.21* N 242-IV *(2011.01.01 бастап қолданысқа енгiзiледi), 2011.07.21* № 470-IV *(2012.01.01 бастап қолданысқа енгiзiледi) Заңдарымен.*

**482-бап. Салық кезеңi**

      Салық кезеңi осы Кодекстiң 148-бабына сәйкес айқындалады.

**483-бап. Салық есептiлiгi**

      1. Дара кәсiпкерлер болып табылмайтын жеке тұлғаларды қоспағанда, төлемақы төлеушiлер жер учаскелерiнiң орналасқан жерi бойынша салық органдарына ағымдағы төлемдер сомаларының есеп-қисабын табыс етедi.   
      2. Төлемақы төлеушiлер ағымдағы төлемдер сомаларының есеп-қисабын есептi салық кезеңiнiң 20 ақпанынан кешiктiрмей табыс етедi.   
      3. Салық кезеңi басталғаннан кейiн өтемiн төлеп уақытша жер пайдалану туралы шарт жасасқан тұлғалар ағымдағы төлемдер сомаларының есеп-қисабын шарт жасалған айдан кейiнгi айдың 20-cынан кешiктiрмей табыс етедi.   
      4. Бiрiншi салық кезеңiнде ағымдағы төлемдер сомаларының есеп-қисабымен бiрге жер қатынастары жөнiндегi уәкiлеттi мемлекеттiк органмен немесе арнайы экономикалық аймақтың әкiмшiлiгiмен жасалған өтемiн төлеп уақытша жер пайдалану туралы шарттың нотариат куәландырған көшiрмесi табыс етiледi.   
      Одан кейiнгi кезеңдерде шарттың нотариат куәландырған көшiрмесi төлемақы сомалары немесе шарттың талаптары өзгерген кезде ғана табыс етiледi.   
      5. Уақытша жер пайдалану туралы шарттың қолданылу мерзiмi аяқталған соң немесе салық кезеңi басталғаннан кейiн жергiлiктi атқарушы орган немесе арнайы экономикалық аймақтың әкiмшiлiгi оны бұзған кезде, ағымдағы төлемдер сомаларының есеп-қисабы шарттың қолданылу мерзiмi аяқталған (бұзылған) күннен бастап күнтiзбелiк он күннен кешiктiрiлмей табыс етiледi.

**70-тарау. ЖЕР ҮСТI КӨЗДЕРIНIҢ СУ РЕСУРСТАРЫН**   
**ПАЙДАЛАНҒАНЫ ҮШIН ТӨЛЕМАҚЫ**

**484-бап. Жалпы ережелер**

      1. Жер үстi көздерiнiң су ресурстарын пайдаланғаны үшiн төлемақы (бұдан әрi – төлемақы) жер үстi көздерiнен суды ала отырып немесе оны алмай, арнаулы су пайдаланудың барлық түрлерi үшiн алынады.   
      2. Арнаулы су пайдалану су қорын пайдалану және қорғау саласындағы уәкiлеттi мемлекеттiк орган беретiн рұқсат беру құжатының негiзiнде жүзеге асырылады.   
      3. Ресiмделген рұқсат құжатсыз арнаулы су пайдалану суды алудың нақты көлемi белгiленген лимиттерден асып түсетiн су пайдалану ретiнде қарастырылады.   
      4. Су пайдаланудың арнаулы түрлерi Қазақстан Республикасының су заңнамасында белгiленедi.   
      5. Cу қорын пайдалану және қорғау саласындағы уәкiлеттi мемлекеттiк органдардың өңiрлiк органдары өзiнiң орналасқан жерi бойынша салық органдарына уәкiлеттi орган белгiлеген нысан бойынша төлемақы төлеушiлер мен салық салу объектiлерi туралы мәлiметтердi тоқсан сайын есептi тоқсаннан кейiнгi екiншi айдың 25-iнен кешiктiрмей табыс етедi.  
      *Ескерту. 484-бапқа өзгерту енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен.*

**485-бап. Төлемақы төлеушiлер**

      Мынадай:   
      1) жер үстi көздерiнен және теңiз суларынан механикалық және өзi ағып жатқан суды алу жөнiндегi стационарлық, жылжымалы және жүзбелi құрылғыларды пайдалана отырып;   
      2) гидравликалық электр станцияларын пайдалана отырып;   
      3) балық шаруашылығын жүргiзу үшiн су шаруашылығы құрылғыларын пайдалана отырып;   
      4) *алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен;*  
      5) су көлiгi мұқтаждары үшiн жер үстi көздерiнiң су ресурстарын пайдалануды жүзеге асыратын жеке және заңды тұлғалар (бұдан әрi – бастапқы су пайдаланушылар) төлемақы төлеушiлер болып табылады.  
      *Ескерту. 485-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**486-бап. Салық салу объектiлерi**

      1. Мыналар салық салу объектiлерi болып табылады:   
      1) мыналарды:   
      бөгеттерге және басқа да тiрек гидротехникалық және су реттеушi құрылғыларға шоғырландырылатын су көлемiн;   
      ағынды бассейнаралық бұруды жүзеге асыратын арналарда және ағынды реттеудi жүзеге асыратын ернеуден тыс cу қоймаларында сүзуге және булануға кететiн, су шаруашылығы жүйелерiнiң жобалық деректерi негiзiнде су қорын пайдалану және қорғау саласындағы уәкiлеттi мемлекеттiк орган растаған су шығындарын;   
      су қорын пайдалану және қорғау саласындағы уәкiлеттi мемлекеттiк орган Қазақстан Республикасының заңнамасында белгiленген тәртiппен бекiткен табиғат қорғау және (немесе) санитарлық-эпидемиологиялық су ағызу көлемiн;   
      су тасқынын, су басуды және су астында қалуды болғызбау мақсатында жүзеге асырылатын, су қорын пайдалану және қорғау саласындағы уәкiлеттi мемлекеттiк орган растаған суару жүйелерiне мәжбүрлi түрде су жинау көлемiн қоспағанда, жер үстi су көзiнен алынған судың көлемi;   
      2) өндiрiлген электр энергиясының көлемi;   
      3) су көлiгiмен тасымалдау көлемi;   
      4) *алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен;*  
      2. Төлемақы кеме тiркемесiнсiз сүректi ағызуға, рекреацияға, жер қазатын техниканы қолдануға, батпақты құрғатуға қолданылмайды.  
      *Ескерту. 485-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**487-бап. Төлемақы ставкалары**

      1. Төлемақы ставкаларын облыстардың, республикалық маңызы бар қалалардың және астананың жергiлiктi өкiлдi органдары су қорын пайдалану және қорғау саласындағы уәкiлеттi мемлекеттiк орган бекiткен төлемақы есеп-қисабының әдiстемесi негiзiнде белгiлейдi.   
      2. Су алудың нақты көлемi cу қорын пайдалану және қорғау саласындағы уәкiлеттi мемлекеттiк орган белгiлеген су пайдалану лимиттерiнен асып кеткен жағдайда, осы баптың 1-тармағында көзделген төлемақы ставкалары осындай асып кеткен бөлiгiнде бес есе ұлғайтылады.  
      *Ескерту. 487-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**488-бап. Есептеу мен төлеу тәртiбi**

      1. Төлемақы сомасын су пайдаланудың нақты көлемi мен белгiленген ставкаларды негiзге ала отырып, төлеушiлер дербес есептейдi.   
      2. Төлеушiлер (шаруа немесе фермер қожалықтары үшiн арнаулы салық режимiн қолданатын салық төлеушiлерден басқа) нақты пайдаланылған су көлемi үшiн ағымдағы төлемақы сомаларын су қорын пайдалану және қорғау саласындағы уәкiлеттi мемлекеттiк орган белгiлеген ай сайынғы су пайдалану лимиттерiнiң негiзiнде есептi тоқсаннан кейiн екiншi айдың 25-iнен кешiктiрмей бюджетке төлейдi.   
      3. Төлемақы сомасы рұқсат құжатында көрсетiлген арнаулы су пайдаланылатын жер бойынша бюджетке төленедi.  
      *Ескерту. 488-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**489-бап. Салық төлеушiлердiң жекелеген санаттарының**   
                 **төлемақыны есептеуi мен төлеуiнiң ерекшелiктерi**

      1. Шаруа немесе фермер қожалықтары үшiн арнаулы салық режимiн қолданатын салық төлеушiлер төлемақы төлеудi осы Кодекстiң 446-бабында белгiленген мерзiмде жүргiзедi.   
      2. Жеке және заңды тұлғалар тiрек гидротехникалық және суды реттейтiн құрылыстары бар су объектiлерiнде су көлiктерiмен тасымалдау көлемiне жүк тасымалының тонна/километрi үшiн төлемақы төлейдi.   
      3. Жылу энергетикасы кәсiпорындары тұрғын үй-пайдалану және коммуналдық қажеттерiне жылу энергиясын өндiруге жұмсалатын су үшiн төлемақы мөлшерiн тұрғын үй-пайдалану және коммуналдық қызмет көрсету ұйымдары үшiн көзделген ставкалар бойынша айқындайды.   
      4. Агрегаттарды суыту (суды қайталап тұтыну) үшiн технологиялық қажеттерге су алу лимитi шегiнде су алатын жылу энергетикасы кәсiпорындары төлемақы мөлшерiн тұрғын үй-пайдалану және коммуналдық қызмет көрсету ұйымдары үшiн көзделген ставкалар бойынша айқындайды. Суды қайтарусыз тұтыну төлемақысының мөлшерi өнеркәсiп кәсiпорындары үшiн белгiленген ставкалар бойынша айқындалады.

**490-бап. Салық кезеңi**

      Салық кезеңi осы Кодекстiң 148-бабына сәйкес айқындалады.

**491-бап. Салық есептiлiгi**

      1. Төлемақы төлеушiлер арнаулы су пайдалану орны бойынша салық органдарына декларация табыс етедi.   
      2. Төлемақы төлеушiлер, осы баптың 3-тармағында аталғандарды қоспағанда, тоқсан сайын есептi тоқсаннан кейiнгi екiншi айдың 15-iнен кешiктiрмей декларация табыс етедi.   
      3. Шаруа немесе фермер қожалықтары үшiн арнаулы салық режимiн қолданатын салық төлеушiлер төлемақы жөнiндегi декларацияны табыс етпейдi.   
      4. Декларациялар салық органына табыс етiлгенге дейiн cу қорын пайдалану және қорғау саласындағы уәкiлеттi мемлекеттiк органның өңiрлiк органында куәландырылады.

**71-тарау. ҚОРШАҒАН ОРТАҒА ЭМИССИЯ ҮШIН ТӨЛЕМАҚЫ**

**492-бап. Жалпы ережелер**

      1. Қоршаған ортаға эмиссия үшiн төлемақы (бұдан әрi – төлемақы) қоршаған ортаға эмиссия үшiн арнайы табиғат пайдалану тәртiбiмен алынады.   
      2. Қозғалмалы көздерден шығатын ластағыш заттар шығарындыларын қоспағанда, арнайы табиғат пайдалану қоршаған ортаны қорғау саласындағы уәкiлеттi мемлекеттiк орган немесе облыстардың, республикалық маңызы бар қалалардың және астананың жергiлiктi атқарушы органдары (бұдан әрi – рұқсат құжатын беретiн орган) беретiн экологиялық рұқсат (бұдан әрi – рұқсат құжаты) негiзiнде жүзеге асырылады.   
      3. Белгiленген тәртiппен ресiмделмеген рұқсат құжатынсыз қоршаған ортаға эмиссиялар, қозғалмалы көздерден шығатын ластағыш заттар шығарындыларын қоспағанда, қоршаған ортаға белгiленген эмиссиялар нормативтерiнен артық қоршаған ортаға эмиссиялар ретiнде қарастырылады.   
      4. Қоршаған ортаны қорғау саласындағы уәкiлеттi мемлекеттiк органның аумақтық органдары және облыстардың, республикалық маңызы бар қалалардың және астананың жергiлiктi атқарушы органдары өзiнiң орналасқан жерi бойынша салық органдарына уәкiлеттi орган белгiлеген нысан бойынша төлемақы төлеушiлер мен салық салу объектiлерi туралы мәлiметтердi тоқсан сайын, есептi тоқсаннан кейiнгi екiншi айдың 15-iнен кешiктiрмей табыс етедi.  
      *Ескерту. 492-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**493-бап. Төлемақы төлеушiлер**

      1. Қазақстан Республикасының аумағында қызметiн арнайы табиғат пайдалану тәртiбiмен жүзеге асыратын жеке және заңды тұлғалар төлемақы төлеушiлер болып табылады.   
      2. Заңды тұлғаның шешiмi бойынша оның құрылымдық бөлiмшелерi төлемақыларды дербес төлеушiлер ретiнде қарастырыла алады.   
      Осындай шешiм қабылданған жағдайда, заңды тұлға құрылымдық бөлiмшенiң тiркелу есебiнiң орны бойынша салық органын бұл туралы салық кезеңi басталардан кемiнде он жұмыс күнi бұрын жазбаша хабардар етуге мiндеттi.

**494-бап. Салық салу объектiсi**

      Қоршаған ортаға эмиссиялардың:   
      1) ластаушы заттар шығарындыларының   
      2) ластаушы заттар төгiндiлерiнiң   
      3) өндiрiс пен тұтынудың орналастырылған қалдықтарының  
      4) мұнай операцияларын жүргiзу кезiнде түзiлетiн, орналастырылған күкiрттiң белгiленген нормативтерi шегiнде және (немесе) одан да көп мөлшерде қоршаған ортаға эмиссиялардың нақты көлемi салық салу объектiсi болып табылады.  
      *Ескерту. 494-бап жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**495-бап. Төлемақы ставкалары**

      1. Төлемақы ставкалары осы баптың 7-тармағындағы ережелер ескерiле отырып, республикалық бюджет туралы заңда белгiленген және салық кезеңiнiң бiрiншi күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерiн негiзге ала отырып айқындалады.   
      2. Тұрақты көздерден ластағыш заттардың шығарындылары үшiн төлемақы ставкалары мыналарды құрайды:

|  |  |  |  |
| --- | --- | --- | --- |
| Рет  N | Ластағыш заттардың түрлерi | 1 тонна үшiн төлемақы ставкалары (АЕК) | 1 килограмм үшiн төлемақы ставкалары (АЕК) |
| 1 | 2 | 3 | 4 |
| 1. | Күкiрт тотықтары | 10 |  |
| 2. | Азот тотықтары | 10 |  |
| 3. | Шаң және күл | 5 |  |
| 4. | Қорғасын және оның қосындылары | 1993 |  |
| 5. | Күкiртсутек | 62 |  |
| 6. | Фенолдар | 166 |  |
| 7. | Көмiрсутектер | 0,16 |  |
| 8. | Формальдегид | 166 |  |
| 9. | Көмiртегi тотықтары | 0,16 |  |
| 10. | Метан | 0,01 |  |
| 11. | Күйе | 12 |  |
| 12. | Темiр тотықтары | 15 |  |
| 13. | Аммиак | 12 |  |
| 14. | Алты валенттi хром | 399 |  |
| 15. | Мыс тотықтары | 299 |  |
| 16. | Бенз(а)пирен |  | 498,3 |

      3. Қазақстан Республикасының заңнамасында белгiленген тәртiппен жүзеге асырылатын алауларда iлеспе және (немесе) табиғи газды жағудан ластағыш заттардың шығарындылары үшiн төлемақы ставкалары мыналарды құрайды:

|  |  |  |
| --- | --- | --- |
| Рет  N | Ластағыш заттардың түрлерi | 1 тонна үшiн төлемақы ставкалары (АЕК) |
| 1 | 2 | 3 |
| 1. | Көмiрсутектер | 2,23 |
| 2. | Көмiртегi тотықтары | 0,73 |
| 3. | Метан | 0,04 |
| 4. | Күкiрт диоксиды | 10 |
| 5. | Азот диоксиды | 10 |
| 6. | Күл | 12 |
| 7. | Күкiрттi сутегi | 62 |
| 8. | Меркаптан | 9966 |

      4. Қозғалмалы көздерден атмосфералық ауаға ластағыш заттардың шығарындылары үшiн төлемақы ставкалары мыналарды құрайды:

|  |  |  |
| --- | --- | --- |
| Рет  N | Отын түрлерi | Пайдаланылған отынның 1 тоннасы үшiн ставка (АЕК) |
| 1 | 2 | 3 |
| 1. | Этилденбеген бензин үшiн | 0,33 |
| 2. | Дизель отыны үшiн | 0,45 |
| 3. | Сұйытылған, сығылған газ үшiн | 0,24 |

      5. Ластағыш заттардың шығарындылары үшiн төлемақы ставкалары мыналарды құрайды:

|  |  |  |
| --- | --- | --- |
| Рет N | Ластағыш заттардың түрлерi | 1 тонна үшiн төлемақы ставкалары (АЕК) |
| 1 | 2 | 3 |
| 1. | Нитриттар | 670 |
| 2. | Мырыш | 1340 |
| 3. | Мыс | 13402 |
| 4. | Оттегiне биологиялық сұраныс | 4 |
| 5. | Тұзды аммоний | 34 |
| 6. | Мұнай өнiмдерi | 268 |
| 7. | Нитраттар | 1 |
| 8. | Жалпы темiр | 134 |
| 9. | Сульфаттар (анион) | 0,4 |
| 10. | Өлшенген заттар | 1 |
| 11. | Синтетикалық бетүстi-белсендi заттар | 27 |
| 12. | Хлоридтер (анион) | 0,1 |
| 13. | Алюминий | 27 |

      6. Өндiрiс және тұтыну қалдықтарын орналастырғаны үшiн төлемақы ставкалары мыналарды құрайды:

|  |  |  |  |
| --- | --- | --- | --- |
| Р/с № | Қалдықтардың түрлерi | Төлемақы ставкалары (АЕК) | |
| 1 тонна үшiн | 1 гигабек-керель (Гбк) үшiн |
| 1 | 2 | 3 | 4 |
| 1. | Өндiрiс және тұтыну қалдықтарын полигондарда, жинақтауыштарда, санкцияланған үйiндiлерде және арнайы бөлiнген орындарда орналастырғаны үшiн: |  |  |
| 1.1. | Коммуналдық қалдықтар (тұрмыстық қатты қалдықтар, тазарту құрылғыларының кәрiздiк тұнбасы) | 0,19 |  |
| 1.2. | Қауiптiлiк деңгейiн ескере отырып, өнеркәсiптiк қалдықтар: |  |  |
| 1.2.1 | «қызыл» тiзiм | 7 |  |
| 1.2.2 | «жақұт» тiзiм | 4 |  |
| 1.2.3 | «жасыл» тiзiм | 1 |  |
| 1.2.4 | сыныпталмағандар | 0,45 |  |
| 1.3. | Бұдан басқа: |  |  |
| 1.3.1 | аршынды жыныстар | 0,002 |  |
| 1.3.2 | жанас таужыныстары | 0,013 |  |
| 1.3.3 | байыту қалдықтары | 0,01 |  |
| 1.3.4 | шлактар, шламдар | 0,019 |  |
| 1.3.5 | күл мен күлшлактар | 0,33 |  |
| 1.3.6 | ауыл шаруашылығы өндiрiсiнiң қалдықтары | 0,009 |  |
| 2. | Радиоактивтi қалдықтарды орналастырғаны үшiн, гигабеккерельмен (Гбк): |  |  |
| 2.1. | Трансуранды |  | 0,38 |
| 2.2. | Альфа-радиоактивтi |  | 0,19 |
| 2.3. | Бета-радиоактивтi |  | 0,02 |
| 2.4. | Шынақты радиоактивтi көздер |  | 0,19 |

      6-1. Күкiрттi орналастырғаны үшiн төлемақы ставкалары бiр тонна үшiн 3,77 АЕК-тi құрайды.

      7. Мынадай коэффициенттер:   
      1) коммуналдық қызметтер көрсету кезiнде түзiлетiн эмиссия көлемi үшiн табиғи монополия субъектiлерi мен Қазақстан Республикасының энергия өндiрушi ұйымдары үшiн осы бапта белгiленген төлемақы ставкаларына:   
      2-тармақта – 0,3 коэффициентi;   
      5-тармақта – 0,43 коэффициентi;   
      6-тармақтың 1.3.5.-жолында – 0,05 коэффициентi;   
      2) коммуналдық қалдықтарды орналастыруды жүзеге асыратын полигондар үшiн тұрғылықты жерi бойынша жеке тұлғалардан жиналған тұрмыстық қатты қалдықтардың көлемi үшiн 6-тармақтың 1.1.-жолында белгiленген төлемақы ставкасына 0,2 коэффициентi қолданылады.   
      8. Осы баптың 7-тармағында көзделген коэффициенттер қоршаған ортаға эмиссиялардың нормативтерден тыс көлемi үшiн төленетiн төлемақыға қолданылмайды.   
      9. Жергiлiктi өкiлдi органдардың, осы баптың 3-тармағында белгiленген жиырма еседен аспайтындай арттыруға құқығы бар ставкаларды қоспағанда, осы бапта белгiленген ставкаларды екi еседен аспайтындай арттыруға құқығы бар.  
      Бұл ретте жергiлiктi өкiлдi органдар энергия үнемдеу және энергия тиiмдiлiгiн арттыру саласында келiсiм жасасқан субъектiлерге объектiлер бойынша тек қана осындай келiсiм шеңберiнде осы бапта белгiленген төлемақы мөлшерлемелерiн көтермеуге құқылы.  
      10. Белгiленген лимиттерден асып түскен қоршаған ортаға эмиссия үшiн осы бапта белгiленген төлемақы ставкалары он есеге ұлғаяды.   
       *Ескерту. 495-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2012.01.13* N 542-IV *(алғашқы ресми жарияланғанынан кейiн алты ай өткен соң қолданысқа енгiзiледi) Заңдарымен.*

**496-бап. Есептеу мен төлеу тәртiбi**

      1. Төлемақы төлеушiлер төлемақы сомасын қоршаған ортаға эмиссияның нақты көлемдерiн және белгiленген ставкаларды негiзге ала отырып дербес есептейдi.   
      2. Жылдық жиынтық көлемi 100 айлық есептiк көрсеткiшке дейiнгi төлемдер көлемiнде төлемақы төлеушiлер рұқсат құжатын беретiн орган белгiлеген қоршаған ортаға эмиссиялар лимитiн сатып алуға құқылы. Лимиттi сатып алу рұқсат құжаты есептi салық кезеңiнiң 20 наурызынан кешiктiрiлмей ресiмделген кезде ағымдағы жыл үшiн алдын ала толық ақы төлеу арқылы жүргiзiледi.   
      3. Рұқсат құжатын осы Кодекстiң 498-бабының 3-тармағында белгiленген мерзiмнен кейiн алған кезде лимиттi сатып алу рұқсат құжатын алған айдан кейiнгi айдың 20-сынан кешiктiрiлмей жүргiзiледi.   
      4. Бюджетке төлемақысы уәкiлеттi мемлекеттiк орган оларды мемлекеттiк тiркеген жерi бойынша енгiзiлетiн ластанудың қозғалмалы көздерiн қоспағанда, төлемақы сомасы қоршаған ортаға эмиссиялар көзiнiң (объектiсiнiң) рұқсат құжатта көрсетiлген орналасқан жерi бойынша бюджетке төленедi.   
      5. Төлемақы төлеушiлер қоршаған ортаға эмиссиялардың нақты көлемi үшiн төлемақының ағымдағы сомаларын осы баптың 2 және 6-тармақтарында аталған төлеушiлердi қоспағанда, есептi тоқсаннан кейiнгi екiншi айдың 25-iнен кешiктiрмей енгiзедi.   
      6. Шаруа немесе фермер қожалықтары үшiн арнаулы салық режимiн қолданатын салық төлеушiлер төлемақы төлеудi осы Кодекстiң 446-бабында белгiленген мерзiмдерде жүргiзедi.

**497-бап. Салық кезеңi**

      Салық кезеңi осы Кодекстiң 148-бабына сәйкес айқындалады.

**498-бап. Салық есептiлiгi**

      1. Уәкiлеттi мемлекеттiк орган ластанудың қозғалмалы көздерiнiң мемлекеттiк тiркелген жерi бойынша салық органдарына беретiн декларацияны қоспағанда, төлемақы төлеушiлер ластану объектiсiнiң орналасқан жерi бойынша салық органдарына декларация табыс етедi.  
      2. Төлемақы төлеушiлер декларацияны, осы баптың 3 және 5-тармақтарында аталғандарды қоспағанда, есептi тоқсаннан кейiнгi екiншi айдың 15-iнен кешiктiрмей табыс етедi.   
      3. Жылдық жиынтық көлемi 100 айлық есептiк көрсеткiшке дейiнгi төлемдер көлемiнде төлемақы төлеушiлер декларацияны есептi салық кезеңiнiң 20 наурызынан кешiктiрмей табыс етедi.   
      4. Рұқсат құжаты осы баптың 3-тармағында белгiленген мерзiмнен кейiн ресiмделген жағдайда, аталған төлеушiлер декларацияны рұқсат құжатын алған айдан кейiнгi айдың 20-сынан кешiктiрмей табыс етедi.   
      5. Шаруа немесе фермер қожалықтары үшiн арнаулы салық режимiн қолданатын салық төлеушiлер төлемақы жөнiндегi декларацияны табыс етпейдi.  
      *Ескерту. 498-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**72-тарау. ЖАНУАРЛАР ДҮНИЕСIН ПАЙДАЛАНҒАНЫ ҮШIН ТӨЛЕМАҚЫ**

**499-бап. Жалпы ережелер**

      1. Жануарлар дүниесiн пайдаланғаны үшiн төлемақы (бұдан әрi – төлемақы) жануарлар дүниесiн арнайы пайдалану тәртiбiмен жануарлар дүниесiн пайдаланғаны үшiн алынады.   
      2. Жануарлар дүниесiн арнайы пайдалану жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган беретiн жануарлар дүниесiн пайдалануға рұқсаттың (бұдан әрi – рұқсат) негiзiнде жүзеге асырылады.   
      3. Жануарлар дүниесiн пайдалану түрлерi Қазақстан Республикасының заңнамалық актiсiнде белгiленедi.   
      4. Сирек кездесетiн және жойылып кету қаупi төнген жануарлар түрлерiн пайдалану үшiн төлемақыны әрбiр жекелеген жағдайда осы жануарларды табиғи ортадан аулауға рұқсат беру кезiнде Қазақстан Республикасының Үкiметi белгiлейдi.   
      5. Мынадай жағдайларда:   
      1) жануарларды табиғи ортадан ғылыми-зерттеу және шаруашылық мақсаттарында ен салу, сақина салу, көшiру, жерсiндiру, жасанды көбейту және будандастыру мақсаттары үшiн ұстап алып, кейiннен табиғи ортаға жiберген кезде;   
      2) жеке және заңды тұлғалардың меншiгi болып табылатын, жасанды жолмен өсiрiлген әрi қамауда және (немесе) жартылай қамауда ұсталатын жануарлар дүниесiнiң объектiлерiн пайдаланған кезде;   
      3) жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган балық ресурстарын және су жануарларының басқа да түрлерiн пайдалануға арналған биологиялық негiздеу мақсатында балықтар мен басқа да су жануарларын бақылау үшiн аулауды жүзеге асырған кезде;   
      4) халық денсаулығын қорғау, ауыл шаруашылығы және басқа да үй жануарларын аурудан қорғау, қоршаған ортаға зиянды болғызбау, ауыл шаруашылығы қызметiне айтарлықтай залал келтiру қаупiнiң алдын алу мақсатында саны реттелуге тиiс жануарлар түрлерiн алған кезде төлемақы алынбайды.   
      6. Жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның аумақтық бөлiмшелерi өзiнiң орналасқан жерi бойынша салық органдарына уәкiлеттi орган белгiлеген нысан бойынша төлемақы төлеушiлер мен салық салу объектiлерi туралы мәлiметтердi тоқсан сайын, есептi тоқсаннан кейiнгi айдың 15-iнен кешiктiрмей табыс етедi.

**500-бап. Төлемақы төлеушiлер**

      Қазақстан Республикасының заңнамалық актiсiнде белгiленген тәртiппен жануарлар дүниесiн арнайы пайдалану құқығын алған жеке және заңды тұлғалар төлемақы төлеушiлер болып табылады.

**501-бап. Төлемақы ставкалары**

      1. Төлемақы ставкалары республикалық бюджет туралы заңда белгiленген және төлемақыны төлеу күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерi негiзге алына отырып айқындалады.  
      2. Қазақстан Республикасында кәсiпшiлiк, әуесқойлық және спорттық аң аулау кезiнде төлемақы ставкалары мынаны құрайды:

|  |  |  |  |
| --- | --- | --- | --- |
| Рет N | Жабайы жануарлардың түрлерi | Төлемақы ставкасы, бiр жеке түрi үшiн (АЕК) | |
| кәсiпшiлiк аң аулау | әуесқойлық және спорттық аң аулау |
| 1 | 2 | 3 | 4 |
| 1. | Сүтқоректiлер |  |  |
| 1.1. | бұлан (еркегi) | - | 16 |
| 1.2. | бұлан (ұрғашысы) | - | 11 |
| 1.3. | бұлан (бiр жасар төлi) | - | 6 |
| 1.4. | марал (еркегi) | - | 13 |
| 1.5. | марал (ұрғашысы) | - | 7 |
| 1.6. | марал (бiр жасар төлi) | - | 4 |
| 1.7. | аскания бұғысы (еркегi) | - | 9 |
| 1.8. | аскания бұғысы (ұрғашысы) | - | 5 |
| 1.9. | аскания бұғысы (бiр жасар төлi) | - | 3,5 |
| 1.10. | елiк (таралу аймағының солтүстiк бөлiгi, еркегi) | - | 4 |
| 1.11. | елiк (таралу аймағының солтүстiк бөлiгi, ұрғашысы, бiр жасар лағы) | - | 3 |
| 1.12. | елiк (таралу аймағының оңтүстiк бөлiгi, еркегi) | - | 3 |
| 1.13. | елiк (таралу аймағының оңтүстiк бөлiгi, ұрғашысы, бiр жасар лағы) | - | 2 |
| 1.14. | сiбiр тау ешкiсi (еркегi) | - | 4 |
| 1.15. | сiбiр тау ешкiсi (ұрғашысы, бiр жасар лағы) | - | 3,5 |
| 1.16. | құдыр | - | 2 |
| 1.17. | қабан (еркегi) | - | 4 |
| 1.18. | қабан (ұрғашысы, бiр жасар торайы) | - | 3 |
| 1.19. | киiк (еркегi) | 4 | 5 |
| 1.20. | киiк (ұрғашысы, бiр жасар лағы) | 3 | 4 |
| 1.21. | қоңыр аю (тяньшань аюынан басқасы) | - | 14 |
| 1.22. | өзен құндызы, кәмшат (орта азиядағыдан басқасы) | 1 | 2 |
| 1.23. | бұлғын | 2 | 4 |
| 1.24. | суырлар (мензбир суырынан басқасы) | 0,060 | 0,12 |
| 1.25. | ондатр | 0,045 | 0,9 |
| 1.26. | борсық, түлкi | 0,10 | 0,20 |
| 1.27. | қарсақ | 0,045 | 0,10 |
| 1.28. | америка су күзенi | 0,12 | 0,25 |
| 1.29. | сiлеусiн (түркiстан сiлеусiнiнен басқасы) | - | 0,45 |
| 1.30. | қояндар (құм қоян, ор қоян, ақ қоян) | 0,010 | 0,045 |
| 1.31. | жанат тектес ит, жанат, құну, сарғыш күзен, ақ қалақ, ақкiс, сары күзен, сасық күзен, кәдiмгi тиiн | 0,020 | 0,35 |
| 1.32. | саршұнақ (құм саршұнағы) | 0,015 | 0,025 |
| 1.33. | қасқыр | 0 | 0 |
| 1.34. | шибөрi | 0 | 0 |
| 2. | Құстар |  |  |
| 2.1. | маймақ қаз (қызыл жемсаулы, қара жемсаулы) | 0,015 | 0,030 |
| 2.2. | саңырау құр | - | 0,15 |
| 2.3. | құр | - | 0,055 |
| 2.4. | гималай ұлары | - | 0,20 |
| 2.5. | қырғауыл | 0,020 | 0,060 |
| 2.6. | қаздар\* (сұр қаз, ақмаңдайлы қаз, қырманқаз), қарашақаз | 0,020 | 0,045 |
| 2.7. | үйректер\* (отүйрек, сарыалақаз, барылдауық, ысылдақ шүрегей, қырылдақ шүрегей, боз үйрек, сары айдар үйрек, қылқұйрық, даурықпа шүрегей, жалпақ тұмсық, қызылтұмсық сүңгуiр, қызылбас сүңгуiр, айдарлы сүңгуiр, айдарсыз теңiз сүңгуiрi, ұшқыр үйрек, сусылдақ, айдарлы үйрек, қара тұрпан, кiшi бейнарық, секпiлтөс бейнарық, үлкен бейнарық) | 0,010 | 0,020 |
| 2.8. | қасқалдақ, қызғыш, шiлдер (аққұр, тундра шiлi, дала шiлi, сұр шiл, сақалды шiл), кекiлiк, сұр құр, кептерлер (дыркептер, түзкептер, көк кептер, құз кептер), түркептер (кәдiмгi түркептер, үлкен түркептер), шалшықшылар (күжiркей, шаушалшық, тауқұдiрет, орман маңқысы, азия тауқұдiретi, тау маңқысы, маңқы, жылқышы, үлкен шалшықшы, орташа шалшықшы, үлкен шырғалақ, кiшi шырғалақ) | 0,005 | 0,010 |
| 2.9. | бөдене | 0,005 | 0,010 |

      \* Қазақстан Республикасының Қызыл кiтабына енгiзiлген түрлерiнен басқасы.   
      3. Балық аулау объектiлерi болып табылатын жануарлардың түрлерiн пайдаланғаны үшiн төлемақы ставкалары мынаны құрайды:

|  |  |  |  |
| --- | --- | --- | --- |
| Рет  N | Су жануарларының түрлерi | Төлемақы ставкалары (АЕК) | |
| бiр дарағы үшiн | бiр килограмы үшiн |
| 1 | 2 | 3 | 4 |
| 1. | Кәсiпшiлiк және ғылыми мақсаттарда: |  |  |
| 1.1. | бекiре балықтары (қортпа, бекiре, шоқыр, сүйрiк, тiлмай) |  | 0,064 |
| 1.2. | майшабақтар (қарынсау, бражник шабағы, қаражон), тiкендi балық, түйетабан, шабақ |  | 0 |
| 1.3. | албырт балықтар (құбылмалы бақтақ, майқан, хариус) |  | 0,017 |
| 1.4. | ақсақа балықтар (көкшұбар, көк-шарбы, пайда, шыр, мұқсын), ұзын саусақты шаян |  | 0,012 |
| 1.5. | қаракөз |  | 0,004 |
| 1.6. | итбалық | 1,93 |  |
| 1.7. | iрi балықтар: |  |  |
| 1.7.1. | ақ амур, сазан, тұқы, ақмарқа, берiш, жайын, нәлiм, дөңмаңдай, шортан, жыланбас балық, көксерке |  | 0,013 |
| 1.8. | ұсақ балықтар: |  |  |
| 1.8.1. | табан, торта, тұрпа балық, майбалық, қызылкөз, көкбас, аққайран, мөңке, алабұға, оңғақ, кәдiмгi және талас тарақ балығы, қызылқанат, балпан балық, бiлеу балық, айнакөз, көктұран, қылыш балық, буффало, шармай |  | 0,004 |
| 2. | Спорттық-әуесқойлық (рекреациялық) балық аулауды жүргiзу кезiнде: |  |  |
| 2.1. | алып қоя отырып: |  |  |
| 2.1.1. | iрi балықтар |  | 0,017 |
| 2.1.2. | қортпа |  | 6,5 |
| 2.1.3. | бекiре балықтары |  | 5,5 |
| 2.1.4. | ақсақа, албырт балықтар |  | 0,042 |
| 2.1.5. | ұсақ балықтар |  | 0,008 |
| 2.1.6. | шаян | 0,008 |  |
| 2.2. | "ұстап алу-қоя беру" принципi негiзiнде: |  |  |
| 2.2.1. | iрi балықтар |  | 0,1 |
| 2.2.2. | бекiре балықтары (қортпа, бекiре, шоқыр, сүйрiк, тiлмай) | 4,97 |  |
| 2.2.3. | ақсақа, албырт балықтар |  | 0,27 |
| 2.2.4. | ұсақ балықтар |  | 0,068 |

      4. Өзге шаруашылық мақсаттарда (аңшылық пен балық аулаудан басқа) пайдаланылатын жануарлардың түрлерiн пайдаланғаны үшiн төлемақы ставкалары мынаны құрайды:

|  |  |  |  |
| --- | --- | --- | --- |
| Рет  N | Жануарлардың түрлерi | Төлемақы ставкалары (АЕК) | |
| бiр дарағы үшiн | бiр килограмы үшiн |
| 1 | 2 | 3 | 4 |
| 1. | Сүтқоректiлер: |  |  |
| 1.1. | шұбар мысық немесе дала мысығы | 0,030 | - |
| 1.2. | қарақас | 0,015 | - |
| 2. | құстар: |  |  |
| 2.1. | кiшкене, қара мойын, қызыл мойын, сұржақ, үлкен сұқсыр, үлкен суқұзғын, үлкен көлбұқа, бақылдақ құтан, көкқұтан және сары құтан | 0,010 | - |
| 2.2. | үлкен аққұтан | 0,015 | - |
| 2.3. | маусымқұс, қошқылқанат және алтынжон татрең, шүрiлдек, шаушүрiлдек, моңғол шүрiлдегi, сарысағақ шүрiлдек, шығыс шүрiлдегi, теңiз шүрiлдегi, алқалы татрең, тасшырған, сутартар, тартар, кiшкене тартар, титтей тартар, қызылқасқа сутартар, дала қарақасы, қарала балшықшы, бұлыңғыр, фифи, үлкен балшықшы, шөпiлдек, тәкiлдек балшықшы, бұлақшы, мамырқұс, қайқытұмсық балшықшы, ақжал қалтқы, ақтамақ қалтқы, құмғақша, қызылмойын құмдауық, ұзынсаусақ құмдауық, аққұйрық құмдауық, қызылбауыр құмдауық, қаратөс құмдауық, сүйiрқұйрық құмдауық, құмқұс, тұнбашы, шалғын және дала қарақасы, сақиналы түркептер, сарыжағал қараторғай, сарытұмсық шауқарға, қараторғай, пайыз торғай, қызылтелпектi құнақ, көкқарға, бозторғайлар (айдарлы, теңбiлтөс, ұзынтұмсық, сұр, сор, дала бозторғайы, қараалқалы, аққанат, қара, құлақты), орман бозторғайы, егiс бозторғайы, шауторғай, қызылтұмсық шауқарға, алабажақ сайрауық | 0,005 |  |
| 2.4. | қаршыға | 0,010 |  |
| 2.5. | қырғи, маубас жапалақ, байғыз, жүнбалақ байғыз, құлақты жапалақ, саз жапалағы, жамансары | 0,045 |  |
| 3. | Бауырымен жорғалаушылар: |  |  |
| 3.1. | орта Азия тасбақасы, саз тасбақасы | 0,020 | - |
| 3.2. | ешкiемер, бат-бат кесiртке, жұмырбас құм кесiртке, сығыркөз | 0,010 | - |
| 3.3. | бозша жылан | 0,045 | - |
| 3.4. | өрнектi қарашұбар жылан, шығыс және құм жыланы | 0,035 | - |
| 3.5. | көлбақа | 0,005 | - |
| 4. | Омыртқасыз су жануарлары: |  |  |
| 4.1. | артемия (цисталары) | - | 0,045 |
| 4.2. | гаммарус, шашақ мұрт шаяндар | - | 0,010 |
| 4.3. | сүлiктер | - | 0,030 |
| 4.4. | басқа да су омыртқасыздары мен цисталары | - | 0,005 |

*Ескерту. 501-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**502-бап. Есептеу мен төлеу тәртiбi**

      1. Төлемақы сомасын белгiленген ставкалар мен жануарлардың санын (су жануарларының жекелеген түрлерi үшiн салмағын) негiзге ала отырып, төлемақы төлеушiлер дербес есептейдi.  
      2. Төлемақы сомасы жануарлар дүниесiн пайдалануға рұқсат алу орны бойынша бюджетке төленедi. Төлем банктер немесе банк операцияларының жекелеген түрлерiн жүзеге асыратын ұйымдар арқылы аудару жолымен рұқсат алғанға дейiн жүргiзiледi.  
      3. Төлемақының төленген сомалары қайтарылуға жатпайды.  
      *Ескерту. 502-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**73-тарау. ОРМАНДЫ ПАЙДАЛАНҒАНЫ ҮШIН ТӨЛЕМАҚЫ**

**503-бап. Жалпы ережелер**

      1. Орманды пайдаланғаны үшiн төлемақы (бұдан әрi – төлемақы) мемлекеттiк орман қорының учаскелерiнде орманды пайдаланудың мынадай түрлерi үшiн алынады:   
      1) ағаш дайындау;   
      2) шайыр және ағаш шырындарын дайындау;   
      3) қосалқы ағаш ресурстарын (ағаштар мен бұталардың қабықтарын, бұтақтарын, томарларын, тамырларын, жапырақтарын, бүршiктерiн) дайындау;   
      4) орманды жанама пайдалану (шөп шабу, мал жаю, марал шаруашылығы, аң шаруашылығы, ара ұялары мен омарта орналастыру, көкөнiс шаруашылығы, бақша шаруашылығы және өзге де ауыл шаруашылығы дақылдарын өсiру, дәрiлiк өсiмдiктер мен техникалық шикiзаттар, жабайы өсетiн жемiстер, жаңғақтар, саңырауқұлақтар, жидектер және басқа да тағамдық өнiмдер, мүк, орман төсемдерi мен түскен жапырақтар, қамыс дайындау және жинау);   
      5) мемлекеттiк орман қоры учаскелерiн:   
      мәдени-сауықтыру, рекреациялық, туристiк және спорт мақсаттары;   
      аңшылық шаруашылығы қажеттерi;   
      ғылыми-зерттеу мақсаттары үшiн пайдалану.   
      2. Мемлекеттiк орман қоры учаскелерiнде орман ресурстарын пайдалану тәртiбi Қазақстан Республикасының орман заңнамасында белгiленедi.   
      3. Мемлекеттiк орман қоры учаскелерiнде орман пайдалану құқығы Қазақстан Республикасының орман заңнамасында белгiленген тәртiппен және мерзiмдерде берiлетiн ағаш кесу билетi мен орман пайдалану билетiнiң (бұдан әрi - рұқсат құжаты) негiзiнде берiледi.   
      4. Мемлекеттiк орман иеленушiлер тоқсан сайын, есептi тоқсаннан кейiнгi екiншi айдың 15-iнен кешiктiрмей өзiнiң орналасқан жерi бойынша салық органдарына уәкiлеттi орган белгiлеген нысан бойынша төлемақы төлеушiлер мен салық салу объектiлерi туралы мәлiметтер бередi.

**504-бап. Төлемақы төлеушiлер**

      1. Мемлекеттiк орман иеленушiлер, Қазақстан Республикасының заңнамалық актiсiнде белгiленген тәртiппен орман пайдалану құқығын алған жеке және заңды тұлғалар төлемақы төлеушiлер болып табылады.   
      2. Қазақстан Республикасының Жер кодексiне сәйкес орман өсiру үшiн нысаналы мақсатта өз меншiгiндегi немесе ұзақ мерзiмдi жер пайдалану құқығындағы жеке орман қорының учаскелерiнде орман пайдалануды жүзеге асыратын жеке орман иеленушiлер төлемақы төлеушiлер болып табылмайды.

**505-бап. Салық салу объектiсi**

      Мыналарды:   
      1) көшеттердiң құрамы мен нысанына күтiм жасау үшiн кесудi, сондай-ақ оның жас талдарының толықтығын реттеудi (жарықтандыру, тазарту) және құндылығы шамалы ағаш көшеттерiн қайта жөндеуге және ландшафттарды қалыптастыруға байланысты кесудi жүзеге асыру кезiнде түбiрiмен босатылатын сүрек көлемiн;   
      2) ғылыми-зерттеу жұмыстарын жүргiзу үшiн алынған ағаш ресурстарының, шайырдың, қосалқы орман ресурстарының көлемiн қоспағанда, пайдалануға берiлетiн орман пайдаланудың көлемi және (немесе) мемлекеттiк орман қоры учаскелерiнiң, оның iшiнде ерекше қорғалатын табиғи аумақтардағы алаңы төлемақы салу объектiсi болып табылады.

**506-бап. Төлемақы ставкалары**

      1. Осы баптың 2-тармағында көрсетiлгендердi қоспағанда, төлемақы ставкаларын орман шаруашылығы саласындағы уәкiлеттi мемлекеттiк орган айқындаған тәртiпке сәйкес жергiлiктi атқарушы органдар жасаған есеп-қисаптар негiзiнде облыстардың, республикалық маңызы бар қалалардың және астананың жергiлiктi өкiлдi органдары белгiлейдi.   
      2. Түбiрiмен босатылатын сүрек үшiн төлемақы ставкасы республикалық бюджет туралы заңда белгiленген және орманды пайдалану құқығы туындайтын тиiстi қаржы жылының бiрiншi күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерi негiзге алына отырып, тығыз бiр текше метр үшiн айқындалады және мыналарды құрайды:

|  |  |  |  |  |  |
| --- | --- | --- | --- | --- | --- |
| Рет  N | Ағаш-бұта тұқымдастарының атаулары | Жоғарғы бөлiгiндегi дiң кесiндiсiнiң диаметрiне қарай қабықсыз кәделi сүрек (АЕК) | | | Қабықты отындық сүрек (АЕК) |
| iрi (25 см және одан жуан) | орташа (13-тен 24 см-ге дейiн) | ұсақ (3-тен 12 см-ге дейiн) |
| 1 | 2 | 3 | 4 | 5 | 6 |
| 1. | Қарағай | 1,48 | 1,05 | 0,52 | 0,21 |
| 2. | Шренке шыршасы | 1,93 | 1,37 | 0,68 | 0,27 |
| 3. | Сiбiр шыршасы, майқарағай | 1,34 | 0,95 | 0,48 | 0,16 |
| 4. | Самырсын | 1,19 | 0,85 | 0,41 | 0,15 |
| 5. | Балқарағай | 2,67 | 1,91 | 0,93 | 0,23 |
| 6. | Ағаш тектес арша | 1,79 | 1,26 | 0,63 | 0,27 |
| 7. | Емен, шаған | 2,67 | 1,91 | 0,93 | 0,41 |
| 8. | Жабысқақ қара қандыағаш, үйеңкi, шегiршiн, жөке | 0,60 | 0,42 | 0,21 | 0,14 |
| 9. | Сексеуiл |  |  |  | 0,60 |
| 10. | Қайың | 0,69 | 0,48 | 0,23 | 0,16 |
| 11. | Көктерек, ағаш тектес тал, терек | 0,52 | 0,37 | 0,18 | 0,11 |
| 12. | Грек жаңғағы, шекiлдеуiк жаңғақ | 3,24 | 2,32 | 1,15 | 0,35 |
| 13. | Өрiк, аққараған, алша, долана, шие, жиде, шетен, алхоры, мойыл, тұт ағашы, алма ағашы, өзге де ағаш тұқымдастар | 1,90 | 1,35 | 0,68 | 0,23 |
| 14. | Ағаш тектес арша, самырсын |  |  | 0,34 | 0,18 |
| 15. | Жыңғыл |  |  | 0,3 | 0,25 |
| 16. | Сары қараған, бұта тектес талдар, шырғанақ, жүзгiн, шеңгел және өзге де бұталар |  |  | 0,19 | 0,12 |

      3. Төлемақы ставкаларына мынадай коэффициенттер қолданылады:   
      1) кеспеағаш аймағының жалпыға ортақ пайдаланылатын жолдардан қашықтығына қарай:   
      10 км-ге дейiн - 1,30;   
      10,1 - 25 км - 1,20;   
      25,1 - 40 км - 1,00;   
      40,1 - 60 км - 0,75;   
      60,1 - 80 км - 0,55;   
      80,1 - 100 км - 0,40;   
      100 км-дан астам - 0,30;   
      Кеспеағаш аймағының жалпыға ортақ пайдаланылатын жолдардан қашықтығы кеспеағаш ортасынан жолға дейiнгi қысқа аралық бойынша картографиялық материалдар бойынша айқындалады және жергiлiктi жердiң бедерiне қарай мынадай коэффициенттер бойынша түзету жасалады:   
      жазық бедер - 1,1;   
      жоталы бедер немесе батпақты жер - 1,25;   
      таулы бедер - 1,5;   
      2) аралық мақсатта пайдалану үшiн ағаш кесудi жүргiзу кезiнде - 0,6;   
      3) басты мақсатта пайдалану үшiн iрiктеп ағаш кесудi жүргiзу кезiнде - 0,8;   
      4) сүректi 20 градустан жоғары беткейлi тау жоталарынан босату кезiнде - 0,7.   
      4. Сүректi түбiрiмен босату кезiнде пайда болған кесiндi қалдықтар үшiн (ұшар басынан алынған ағаш) төлемақы ставкасы осы баптың 2-тармағында көрсетiлген тиiстi ағаш тұқымының отындық сүрегi ставкасының 20 процентi мөлшерiнде белгiленедi.  
      *Ескерту. 506-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**507-бап. Есептеу мен төлеу тәртiбi**

      1. Төлемақы сомасын мемлекеттiк орман иеленушiлер есептейдi және ол рұқсат құжатында көрсетiледi.   
      2. Төленуге тиiс төлемақы мөлшерi:   
      сүректi түбiрiмен босатқан кезде – осы Кодекстiң 506-бабында белгiленген коэффициенттердi ескере отырып, орман пайдалану көлемiне және төлемақы ставкаларына негiзделе отырып;   
      орман пайдаланудың өзге түрлерi кезiнде – орман пайдалану көлемiне және (немесе) алаңына, облыстардың, республикалық маңызы бар қалалардың және астананың жергiлiктi өкiлдi органдары белгiлейтiн орман пайдаланудың өзге түрлерi үшiн төлемақы ставкаларына негiзделе отырып айқындалады.   
      3. Төлемақы сомасы бюджетке орман пайдалану объектiсi орналасқан жерi бойынша мынадай мерзiмдерде:   
      1) ұзақ мерзiмдi орман пайдалану кезiнде – орман пайдаланудың жыл сайынғы көлемiнiң жалпы сомасының тең үлестерiмен тоқсан сайын есептi тоқсаннан кейiнгi айдың 20-сынан кешiктiрiлмей;   
      2) қысқа мерзiмдi орман пайдалану кезiнде – рұқсат құжаттарын алғанға дейiн немесе сол күнi төленедi. Бұл ретте рұқсат құжатында төлем құжатының деректемелерi көрсетiле отырып, ақы төлеудiң жүргiзiлгенi туралы белгi қойылады;   
      3) түбiрiмен босатылатын сүрек үшiн – жазылып берiлген ағаш кесу билеттерi бойынша жылдық төлемақы сомасының тең үлестерiмен тоқсан сайын есептi тоқсаннан кейiнгi айдың 15-iнен кешiктiрiлмей төленедi.   
      4. Егер сүректi түбiрiмен, шайырды, ағаш шырындарын және қосалқы орман ресурстарын босату кезiнде дайындалған сүректiң, шайырдың, ағаш шырындарының және қосалқы орман ресурстарының жалпы көлемi ағаш кесу билетiнде көзделген көлеммен (алаңмен) сәйкес келмеген жағдайда мемлекеттiк орман иеленушiлер нақты дайындалған көлем үшiн төлемақы сомасын қайта есептеу жүргiзедi. Қайта есептеу кезiнде белгiленген төлемақы сомасы оны төлеудiң кезектi мерзiмiнде төленедi.   
      5. Кезектi мерзiмде кесуге берiлетiн кесiлмеген ағаштар, сондай-ақ өткен жылы кесу басталмаған кеспеағаш аймағы үшiн төлемақы сомасын төлеу осы Кодекстiң 506-бабында белгiленген тәртiппен жүргiзiледi.   
      6. Төлемақы сомасын төлеу банктер немесе банк операцияларының жекелеген түрлерiн жүзеге асыратын ұйымдар арқылы аудару, не оны Қазақстан Республикасының Үкiметi белгiлеген нысан бойынша қатаң есептiлiк бланкiлерiнiң негiзiнде мемлекеттiк орман иеленушiлер кассасына қолма-қол ақшамен енгiзу жолымен жүргiзiледi.   
      7. Қолма-қол ақшамен қабылданған төлемақы сомаларын мемлекеттiк орман иеленушiлер кейiннен оларды бюджетке есепке алу үшiн ақша қабылдау жүзеге асырылған операциялық күннен кейiнгi күннен кешiктiрмей банктерге немесе банк операцияларының жекелеген түрлерiн жүзеге асыратын ұйымдарға тапсырады. Егер қолма-қол ақшаның күн сайынғы түсiмдерi айлық есептiк көрсеткiштiң 10 еселенген мөлшерiнен аз болған жағдайда бюджетке есептелетiн ақшаны тапсыру ақша қабылдау жүзеге асырылған күннен кейiнгi үш операциялық күнде бiр рет жүзеге асырылады.   
      8. Жеке тұлғалар төлемақы сомасын қолма-қол ақшамен төлеген кезде қатаң есептiлiк бланкiлерiне мемлекеттiк орман иеленушiлердiң сәйкестендiру нөмiрi қойылады.   
      9. Қазақстан Республикасының Үкiметi немесе орман шаруашылығы саласындағы уәкiлеттi мемлекеттiк орган Қазақстан Республикасының орман заңнамасына сәйкес өз құзыретi шегiнде орманның тозу немесе жойылу қаупi туындаған кезде ағаш ресурстарын пайдалануға тыйым салу туралы шешiм қабылдаған жағдайларды қоспағанда, төленген төлемақы сомаларын қайтару жүргiзiлмейдi.   
      Бұл ретте төленген төлемақы сомасын қайтаруды төлемақы төлеушiнiң салықтық өтiнiшi бойынша ол мемлекеттiк орман иеленушiлер берген, ағаш кесу билетiнiң, орман пайдалануға арналған орман билетiнiң пайдаланылмағанын растайтын құжатты табыс еткеннен кейiн ол төленген жердегi салық органдары жүргiзедi.  
      *Ескерту. 507-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**74-тарау. ЕРЕКШЕ ҚОРҒАЛАТЫН ТАБИҒИ АУМАҚТАРДЫ ПАЙДАЛАНҒАНЫ**   
**ҮШIН ТӨЛЕМАҚЫ**

**508-бап. Жалпы ережелер**

      1. Ерекше қорғалатын табиғи аумақтарды пайдаланғаны үшiн төлемақы (бұдан әрi – төлемақы) мемлекеттiк табиғи ескерткiштердiң, мемлекеттiк табиғи қаумалдардың, мемлекеттiк қорықтық аймақтардың аумақтарын қоспағанда, Қазақстан Республикасының ерекше қорғалатын табиғи аумақтарын "Ерекше қорғалатын табиғи аумақтар туралы" Қазақстан Республикасының Заңында айқындалған ғылыми, экологиялық-ағарту, мәдени-ағарту, оқыту, туристiк, рекреациялық және шектеулi шаруашылық мақсаттарда пайдаланғаны үшiн алынады.   
      2. Табиғат қорғау ұйымдары тоқсан сайын, есептi тоқсаннан кейiнгi айдың 15-iнен кешiктiрмей өзiнiң орналасқан жерi бойынша салық органдарына уәкiлеттi орган белгiлеген нысан бойынша төлемақы төлеушiлер мен салық салынатын объектiлер туралы мәлiметтер бередi.

**509-бап. Төлемақы төлеушiлер**

      1. Қазақстан Республикасының ерекше қорғалатын табиғи аумақтарын пайдаланатын жеке және заңды тұлғалар төлемақы төлеушiлер болып табылады.   
      2. Мыналар:   
      елдi мекендерде тұрақты тұратын және (немесе) ерекше қорғалатын табиғи аумақтардың шекарасында орналасқан саяжай учаскелерi бар жеке тұлғалар;   
      "Ерекше қорғалатын табиғи аумақтар туралы" Қазақстан Республикасының Заңында айқындалған табиғат қорғау ұйымдары төлемақы төлеушiлер болып табылмайды.

**510-бап. Төлемақы ставкасы**

      1. Республикалық маңызы бар ерекше қорғалатын табиғи аумақтарды пайдаланғаны үшiн төлемақы ставкасы республикалық бюджет туралы заңда белгiленген және ерекше қорғалатын табиғи аумақтарды пайдалану қажеттiлiгi туындайтын тиiстi қаржы жылының 1 қаңтарында қолданыста болған 0,1 айлық есептiк көрсеткiш (бұдан әрi осы баптың мәтiнi бойынша - АЕК) есебiнен ерекше қорғалатын табиғи аумақта болған  әрбiр күн үшiн айқындалады.  
      2. Жергiлiктi маңызы бар ерекше қорғалатын табиғи аумақты пайдаланғаны үшiн төлемақы ставкаларын облыстардың, республикалық маңызы бар қалалардың және астананың жергiлiктi атқарушы органдарының ұсынысы бойынша облыстардың, республикалық маңызы бар қалалардың және астананың жергiлiктi өкiлдi органдары белгiлейдi.  
      *Ескерту. 510-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**511-бап. Есептеу мен төлеу тәртiбi**

      1. Осы тармақта көзделген жағдайларды қоспағанда, төлемақы сомасын белгiленген ставкаларды және ерекше қорғалатын табиғи аумақта болған күн санын негiзге ала отырып, төлемақы төлеушiлер дербес есептейдi.   
      Ерекше қорғалатын табиғи аумақтардың шекарасындағы жер учаскелерiнiң меншiк иелерi мен жер пайдаланушы жеке және заңды тұлғалар:   
      1) жұмыскерлердi пайдаланған кезде – әрбiр жұмыскер үшiн;   
      2) ерекше қорғалатын табиғи аумақта стационарлық емдеу, демалыс мекемелерi, спорттық-сауықтыру мекемелерi болған кезде – осындай мекемелерде болатын әрбiр жеке тұлға үшiн төлемақы енгiзедi. Жеке тұлға төлемақы сомасының төленгенiн растайтын құжат көрсеткен кезде қайталап төлемақы алынбайды.   
      2. Төлемақы төлеушiлердiң ерекше қорғалатын табиғи аумақтарды пайдалануына оларда ақы төлеу туралы растаушы құжаттар болған жағдайда ғана жол берiледi.   
      3. Төлемақы сомасы ерекше қорғалатын табиғи аумақ орналасқан жер бойынша төленедi.   
      4. Төлемақы сомасын бюджетке төлеу банктер немесе банк операцияларының жекелеген түрлерiн жүзеге асыратын ұйымдар арқылы аудару, не оны бақылау-өткiзу пункттерiнде, не Қазақстан Республикасының ерекше қорғалатын табиғи аумақтар саласындағы заңнамалық актiсiнде айқындалған табиғат қорғау ұйымдары орнататын өзге де арнайы жабдықталған орындарда Қазақстан Республикасының Үкiметi белгiлеген нысан бойынша қатаң есептiлiк бланкiлерiнiң немесе аталған соманы растайтын бақылау-касса машиналары чегiнiң негiзiнде қолма-қол ақшамен енгiзу жолымен жүргiзiледi.   
      5. Қолма-қол ақшамен қабылданған төлемақы сомаларын "Ерекше қорғалатын табиғи аумақтар туралы" Қазақстан Республикасының Заңында айқындалған табиғат қорғау ұйымдары кейiннен оларды бюджет есебiне жатқызу үшiн ақша қабылдау жүзеге асырылған операциялық күннен кейiнгi күннен кешiктiрмей банктерге немесе банк операцияларының жекелеген түрлерiн жүзеге асыратын ұйымдарға тапсырады. Егер қолма-қол ақшаның күн сайынғы түсiмi айлық есептiк көрсеткiштiң 10 еселенген мөлшерiнен кем болса, ақшаны тапсыру ақша қабылдау жүзеге асырылған күннен кейiнгi үш операциялық күнде бiр рет жүзеге асырылады.   
      6. Жеке тұлғалар төлемақы сомасын қолма-қол ақшалай төлеген кезде қатаң есептiлiк бланкiлерiне "Ерекше қорғалатын табиғи аумақтар туралы" Қазақстан Республикасының Заңында айқындалған табиғат қорғау ұйымдарының сәйкестендiру нөмiрi қойылады.  
       7. Төлемақының төленген сомалары қайтарылуға жатпайды.   
      8. Ерекше қорғалатын табиғи аумақтардағы жануарлар дүниесi ресурстарын және орман ресурстарын пайдаланғаны үшiн төлемақы төлеу осы Кодекстiң 502 және 507-баптарына сәйкес жүргiзiледi.   
       *Ескерту. 511-бапқа өзгерiс енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2011.07.05* N 452-IV *(2012.01.01 қолданысқа енгiзiледi) Заңдарымен.*

**75-тарау. РАДИОЖИIЛIК СПЕКТРIН ПАЙДАЛАНҒАНЫ ҮШIН ТӨЛЕМАҚЫ**

**512-бап. Жалпы ережелер**

      1. Радиожиiлiк спектрiн пайдаланғаны үшiн төлемақы (бұдан әрi – төлемақы) байланыс саласындағы уәкiлеттi мемлекеттiк орган бөлген радиожиiлiк спектрiнiң номиналдары (белдеулерi, диапазондары) (бұдан әрi – радиожиiлiк спектрiнiң номиналдары) үшiн алынады.   
      2. Радиожиiлiк спектрiн пайдалану құқығы байланыс саласындағы уәкiлеттi мемлекеттiк орган Қазақстан Республикасының заңнамасында белгiленген тәртiппен берген рұқсат құжаттарымен куәландырылады.   
      3. Радиожиiлiк спектрiнiң номиналдарын бөлу Қазақстан Республикасының заңнамасына сәйкес конкурстық негiзде жүргiзiлуi мүмкiн.   
      Бұл ретте конкурс қорытындылары бойынша жеңiмпаз Қазақстан Республикасының заңнамасында белгiленген тәртiппен және мөлшерде мемлекеттiк бюджетке бiр жолғы төлемақы енгiзедi.   
      4. Бюджетке төленуге тиiс бiр жолғы төлемақы сомасы осы баптың 3-тармағына сәйкес төлем есебiне есептелмейдi.   
      5. Байланыс саласындағы аумақтық уәкiлеттi мемлекеттiк органдар өзiнiң орналасқан жерi бойынша салық органдарына уәкiлеттi орган белгiлеген нысан бойынша төлеушiлер және төлемақы сомалары туралы, сондай-ақ салық салу объектiлерi туралы мәлiметтердi мынадай мерзiмде:  
      1) осы Кодекстiң 515-бабының 3-тармағында белгiленген жағдайда – салық кезеңiнiң 25 ақпанынан кешiктiрмей;  
      2) осы Кодекстiң 515-бабының 4-тармағында белгiленген жағдайда – салық төлеушi радиожиiлiк спектрiн пайдалануға рұқсат алған айдан кейiнгi айдың 25-iнен кешiктiрмей табыс етедi.  
      *Ескерту. 512-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**513-бап. Төлемақы төлеушiлер**

      1. Қазақстан Республикасының заңнамалық актiсiнде белгiленген тәртiппен радиожиiлiк спектрiн пайдалану құқығын алған жеке және заңды тұлғалар төлемақы төлеушiлер болып табылады.  
      Заңды тұлғаның шешiмi бойынша оның құрылымдық бөлiмшелерi төлемақыны дербес төлеушiлер ретiнде қарастырылады. Заңды тұлға, мұндай шешiм қабылданған жағдайда, бұл туралы құрылымдық бөлiмшенi тiркеудiң есепке алынған жерi бойынша салық органына есептi салық кезеңiнiң 10 наурызынан кешiктiрмей жазбаша хабарлауға мiндеттi. Мұндай заңды тұлға сонымен бiр мезгiлде байланыс саласындағы уәкiлеттi органнан алған хабарлама негiзiнде әрбiр құрылымдық бөлiмше бойынша жылдық төлемақы сомасын бөлу туралы ақпарат бередi.  
      2. Мыналар:   
      1) өздерiне жүктелген негiзгi функционалдық мiндеттерiн орындау кезiнде радиожиiлiк спектрiн пайдаланатын мемлекеттiк мекемелер;   
      2) осы Кодекстiң 474-бабында аталған төлемақы төлеушiлер;   
      3) радиоәуесқой жеке тұлғалар;   
      4) бiр станция үшiн пайдаланылатын жиiлiктер үшiн ОТ-диапазонды (27 МГц) радиостанциялардың иелерi төлемақы төлеушiлер болып табылмайды.  
      *Ескерту. 513-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**514-бап. Төлемақы ставкалары**

      Жылдық төлемақы ставкалары республикалық бюджет туралы заңда белгiленген және салық кезеңiнiң бiрiншi күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерiне негiзделе отырып радио байланысының түрiне, пайдаланылатын жиiлiктердiң номиналдарына (диапазон жолдарына), радиоұзартқыштар жинақтамасына, пайдалану аумағына, сондай-ақ байланыс қызметi көрсетiлетiн елдi мекеннiң аумағында тұратын халықтың санына байланысты айқындалады және мыналарды құрайды:

|  |  |  |  |
| --- | --- | --- | --- |
| Рет  N | Радиобайланыс түрлерi | Пайдалану аумағы | Төлемақы ставкасы (АЕК) |
| 1 | 2 | 3 | 4 |
| 1. | Дербес радиошақыру радиожүйелерi (енi 25 кГц жиiлiк белгiленгенi үшiн) | облыс, Астана, Алматы қалалары | 10 |
| 2. | Транкинг байланысы (қабылдауға енi 25 кГц/беруге 25 кГц радиоарна үшiн) |  |  |
| 1) |  | Астана, Алматы қалалары | 140 |
| 2) |  | 50 мың адамнан астам халқы бар елдi мекен | 80 |
| 3) |  | басқа әкiмшiлiк-аумақтық бiрлiктер (аудандық маңызы бар қала, аудан, кент, ауыл (село), ауылдық (селолық) округ) | 10 |
| 3. | УҚТ-диапазонды радиобайланыс (қабылдауға енi  25 кГц/ қабылдауға 25 кГц дуплекстi арна үшiн) |  |  |
| 1) |  | Астана, Алматы қалалары | 80 |
| 2) |  | 50 мың адамнан астам халқы бар елдi мекен | 60 |
| 3) |  | басқа әкiмшiлiк-аумақтық бiрлiктер (аудандық маңызы бар қала, аудан,кент, ауыл (село), ауылдық (селолық) округ) | 15 |
| 4. | УҚТ-диапазонды радиобайланыс (енi 25 кГц симплекстi арна үшiн) |  |  |
| 1) |  | Астана, Алматы қалалары | 30 |
| 2) |  | 50 мың адамнан астам халқы бар елдi мекен | 20 |
| 3) |  | басқа әкiмшiлiк-аумақтық бiрлiктер (аудандық маңызы бар қала, аудан, кент, ауыл (село), ауылдық (селолық) округ) | 10 |
| 5. | ҚT-байланыс (бiр жиiлiк белгiленгенi үшiн) таратқыштың шығу қуаты:  - 50 Вт-қа дейiн;  - 50 Вт-тан астам | облыс, Астана, Алматы қалалары | 10  20 |
| 6. | Радиоұзартқыштар (арна үшiн): | облыс, Астана, Алматы қалалары | 2 |
| 7. | Ұялы байланыс (қабылдауға енi 200 кГц/беруге 200 кГц жиiлiк белдеуi үшiн) | облыс, Астана, Алматы қалалары | 1100 |
| 7.1. | Үшiншi жаңартылымдағы ұялы байланыс және төртiншi жаңартылымдағы ұтқыр байланыс (қабылдауға енi 2 МГц/беруге 2 МГц радиожиiлiк белдеуi үшiн) | облыс, Астана, Алматы қалалары | 2200 |
| 8. | Жаһандық дербес жылжымалы спутниктiк байланыс жүйесi (қабылдауға енi 100 кГц/ беруге 100 кГц жиiлiктердiң дуплекстi белдеуi үшiн) | Қазақстан Республикасы | 20 |
| 9. | HUB – технологиялы спутниктiк байланыс (HUB-қа пайдаланылатын қабылдауға енi 100 кГц/беруге 100 кГц белдеуi үшiн) | Қазақстан Республикасы | 30 |
| 10. | HUB-технологиясынсыз спутниктiк байланыс (бiр станция пайдаланатын жиiлiктер үшiн) | Қазақстан Республикасы | 100 |
| 11. | Радиорелелi желiлер (бiр аралықтағы дуплекстi арна үшiн): |  |  |
| 1) | жергiлiктi | аудан, қала, кент, ауыл (село), ауылдық (селолық) округ | 40 |
| 2) | аймақтық және магистральдық | Қазақстан Республикасы | 10 |
| 12. | Сымсыз радиоға қол жетiмдiлiк желiлерi (қабылдауға енi 25 кГц/ беруге 25 кГц дуплекстi арна үшiн) |  |  |
| 1) |  | 50 мың адамнан астам халқы бар елдi мекен | 25 |
| 2) |  | басқа әкiмшiлiк-аумақтық бiрлiктер (аудандық маңызы бар қала, аудан, кент, ауыл (село), ауылдық (селолық) округ) | 2 |
| 13. | КБС-технологиясы пайдаланылған жағдайда сымсыз радиоға қол жетiмдiлiк желiлерi (қабылдауға енi 2МГц/беруге 2МГц дуплекстi арна үшiн) |  |  |
| 1) |  | Астана, Алматы қалалары | 140 |
| 2) |  | 50 мыңнан астам халқы бар елдi мекен | 70 |
| 3) |  | басқа әкiмшiлiк-аумақтық бiрлiктер (аудандық маңызы бар қала, аудан, кент, ауыл (село), ауылдық (селолық) округ) | 5 |
| 14. | Эфирлiк-кабельдiк теледидар (8 МГц жиiлiк белдеуi үшiн) |  |  |
| 1) |  | 200 мың адамнан астам халқы бар елдi мекен | 300 |
| 2) |  | 50 мыңнан 200 мың адамға дейiн халқы бар елдi мекен | 135 |
| 3) |  | 50 мыңға дейiн халқы бар аудандық маңызы бар қала, аудан | 45 |
| 4) |  | басқа әкiмшiлiк-аумақтық бiрлiктер (кент, ауыл (село), ауылдық (селолық) округ) | 5 |
| 15. | Теңiздегi радиобайланыс (радиомодем, жағалаулық байланыс, телеметрия, радиолокациялық және т.б.), бiр радиоарна үшiн | облыс | 10 |

      Ескерту.   
      Алты айға дейiн қоса қамтылатын мерзiмге тәжiрибелiк пайдалану, жарыстар, көрмелер және өзге де iс-шаралар өткiзу кезеңiнде радиожиiлiк спектрiн пайдаланған кезде төлемақы радиобайланыс түрiне және радиожиiлiк спектрiн пайдалану аумағына қарай, оны нақты пайдалану мерзiмiне сәйкес мөлшерде, бiрақ төлемақының жылдық ставкасының кемiнде 1/12 мөлшерiнде белгiленедi.   
      Енi осы баптың ставкаларында көрсетiлгеннен өзге дуплекстi арна белдеуiн пайдаланатын технологияларды қолданған жағдайда, төлемақы ставкалары төлеушi нақты пайдаланатын дуплекстi арна белдеуi енiнiң үлестi салмағының осы баптың ставкаларында көрсетiлген дуплекстi арна белдеуiнiң енiне ара қатынасы негiзге алына отырып айқындалады.   
      Кең белдеулi сигнал (КБС) технологиясын пайдалану кезiнде төлемақы енi 2 МГц/беруге 2 МГц белдеу үшiн алынады.  
      *Ескерту. 514-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.11.26* № 356-IV *(2011.01.01 бастап қолданысқа енгiзiледi) Заңдарымен.*

**515-бап. Есептеу мен төлеу тәртiбi**

      1. Төлемақы сомасын байланыс саласындағы уәкiлеттi мемлекеттiк орган рұқсат құжаттарында көрсетiлген техникалық өлшемдерге сәйкес радио байланысының түрi мен радиожиiлiк спектрiн пайдалану аумағына қарай, жылдық төлемақы ставкаларының негiзiнде есептейдi.   
      2. Егер есептi салық кезеңiндегi радиожиiлiк спектрiн пайдалану кезеңi бiр жылдан кем болған жағдайда төлемақы сомасы жыл бойына есептелген төлемақы сомасын он екiге бөлiп, оны жыл бойы радиожиiлiк спектрi пайдаланылған айлардың тиiстi санына көбейту арқылы айқындалады.   
      3. Байланыс саласындағы уәкiлеттi мемлекеттiк органдар төлемақының жылдық сомасын көрсетiп хабарлама жазады және оны төлемақы төлеушiлерге ағымдағы есептi кезеңнiң 20 ақпанынан кешiктiрмей жiбередi.   
      4. Радиожиiлiк спектрiн пайдалану құқығын куәландыратын рұқсат құжатын осы баптың 3-тармағында белгiленген мерзiмнен кейiн алған жағдайда, байланыс саласындағы уәкiлеттi мемлекеттiк орган салық төлеушiге төлемақы сомасын көрсете отырып, салық төлеушi радиожиiлiк спектрiн пайдалануға рұқсат алған айдан кейiнгi айдың 20-сынан кешiктiрмей хабарлама жiбередi.   
      5. Жылдық төлемақы сомасы бюджетке төлемақы төлеушiнiң орналасқан жерi бойынша тең үлестермен ағымдағы жылдың 25 наурызынан, 25 маусымынан, 25 қыркүйегiнен және 25 желтоқсанынан кешiктiрiлмейтiн мерзiмдерде төленедi.   
      6. Радиожиiлiк спектрiн пайдалану құқығын куәландыратын рұқсат құжатын осы баптың 3-тармағында белгiленген мерзiмнен кейiн алған жағдайда, рұқсат құжатын алған күннен кейiнгi кезектi мерзiм алғашқы төлеу мерзiмi болып табылады.

**516-бап. Салық кезеңi**

      Салық кезеңi осы Кодекстiң 148-бабына сәйкес айқындалады.

**517-бап. Салық есептiлiгi**

*Ескерту. 517-бап алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**76-тарау. ҚАЛААРАЛЫҚ ЖӘНЕ (НЕМЕСЕ) ХАЛЫҚАРАЛЫҚ ТЕЛЕФОН**   
**БАЙЛАНЫСЫН, СОНДАЙ-АҚ ҰЯЛЫ БАЙЛАНЫСТЫ БЕРГЕНI ҮШIН ТӨЛЕМАҚЫ**

**518-бап. Жалпы ережелер**

      1. Қалааралық және (немесе) халықаралық телефон байланысын, сондай-ақ ұялы байланысты бергенi үшiн төлемақы (бұдан әрi – төлемақы):   
      1) қалааралық және (немесе) халықаралық телефон байланысын;   
      2) ұялы байланысты беру құқығы үшiн алынады.   
      2. Қалааралық және (немесе) халықаралық телефон байланысын, сондай-ақ ұялы байланысты беру құқығы (бұдан әрi – құқық) Қазақстан Республикасының заңнамасында белгiленген тәртiппен байланыс саласындағы уәкiлеттi мемлекеттiк орган берген рұқсат құжаттарымен куәландырылады.   
      3. Байланыс саласындағы аумақтық уәкiлеттi мемлекеттiк органдар өзiнiң орналасқан жерi бойынша салық органдарына уәкiлеттi орган белгiлеген нысан бойынша төлеушiлер және төлемақы сомалары туралы, сондай-ақ салық салу объектiлерi туралы мәлiметтердi мынадай мерзiмде:  
      1) осы Кодекстiң 521-бабының 3-тармағында белгiленген жағдайда, – салық кезеңiнiң 25 ақпанынан кешiктiрмей;  
      2) осы Кодекстiң 521-бабының 4-тармағында белгiленген жағдайда – салық төлеушi қалааралық және (немесе) халықаралық телефон байланысын, сондай-ақ ұялы байланыс ұсынуға рұқсат алған айдан кейiнгi айдың 25-iнен кешiктiрмей табыс етедi.  
      *Ескерту. 518-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**519-бап. Төлемақы төлеушiлер**

      "Байланыс туралы" Қазақстан Республикасының Заңында белгiленген тәртiппен құқық алған, қалааралық және (немесе) халықаралық телефон байланысы, сондай-ақ ұялы байланыс операторлары болып табылатын жеке және заңды тұлғалар төлемақы төлеушiлер болып табылады.

**520-бап. Төлемақы ставкалары**

      Төлемақының жылдық ставкаларын Қазақстан Республикасының Үкiметi белгiлейдi.

**521-бап. Есептеу мен төлеу тәртiбi**

      1. Төлемақы сомасын байланыс саласындағы уәкiлеттi мемлекеттiк орган төлемақының жылдық ставкалары негiзiнде төлемақы төлеушiлердiң электрлi байланыс (телекоммуникациялар) қызметтерiн беруден түсетiн кiрiстерiн негiзге ала отырып есептейдi.   
      2. Қалааралық және (немесе) халықаралық телефон байланысын, сондай-ақ ұялы байланысты беру кезеңi есептi салық кезеңiнде бiр жылдан кем болған жағдайда, төлемақы сомасы жыл бойынша есептелген төлемақы сомасын он екiге бөлiп, оны жыл бойы қалааралық және (немесе) халықаралық телефон байланысы, сондай-ақ ұялы байланыс берiлген айлардың тиiстi санына көбейту арқылы айқындалады.   
      3. Байланыс саласындағы уәкiлеттi мемлекеттiк орган жылдық төлемақы сомасы көрсетiлген хабарлама жазады және оны ағымдағы есептi кезеңнiң 20 ақпанынан кешiктiрiлмейтiн мерзiмде төлеушiге жiбередi.   
      4. Құқықты куәландыратын рұқсат құжатын осы баптың 3-тармағында белгiленген мерзiмнен кейiн алған жағдайда, байланыс саласындағы уәкiлеттi мемлекеттiк орган салық төлеушi қалааралық және (немесе) халықаралық телефон байланысын, сондай-ақ ұялы байланысты беруге рұқсат алған айдан кейiнгi айдың 20-сынан кешiктiрмей, төлемақы сомасы көрсетiлген хабарламаны төлемақы төлеушiге жiбередi.   
      5. Жылдық төлемақы сомасы бюджетке төлемақы төлеушiнiң орналасқан жерi бойынша тең үлестермен ағымдағы жылдың 25 наурызынан, 25 маусымынан, 25 қыркүйегiнен және 25 желтоқсанынан кешiктiрiлмейтiн мерзiмдерде төленедi.   
      6. Құқықты куәландыратын рұқсат құжатын осы баптың 3-тармағында белгiленген мерзiмнен кейiн алған жағдайда рұқсат құжатын алған күннен кейiнгi кезектi мерзiм алғашқы төлеу мерзiмi болып табылады.

**522-бап. Салық кезеңi**

      Салық кезеңi осы Кодекстiң 148-бабына сәйкес айқындалады.

**523-бап. Салық есептiлiгi**

*Ескерту. 523-бап алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**77-тарау. КЕМЕ ЖҮЗЕТIН СУ ЖОЛДАРЫН ПАЙДАЛАНҒАНЫ ҮШIН ТӨЛЕМАҚЫ**

**524-бап. Жалпы ережелер**

      РҚАО-ның ескертпесi!  
      524-бапқа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Кеме жүзетiн су жолдарын пайдаланғаны үшiн төлемақы (бұдан әрi – төлемақы) Қазақстан Республикасының кеме жүзетiн су жолдарын пайдаланғаны үшiн алынады.   
      2. Қазақстан Республикасының кеме жүзетiн су жолдарын пайдалану құқығы көлiктiк бақылау мәселелерi жөнiндегi уәкiлеттi мемлекеттiк орган беретiн рұқсат құжатымен әрбiр күнтiзбелiк жылға берiледi.   
      3. Тиiстi рұқсат құжаты болмаған жағдайда, Қазақстан Республикасының кеме жүзетiн су жолдарын нақты пайдалану төлемақы сомасын өндiрiп алу және бюджетке енгiзу үшiн негiз болып табылады.   
      4. Көлiктiк бақылау мәселелерi жөнiндегi уәкiлеттi мемлекеттiк орган ай сайын, келесi айдың 15-iнен кешiктiрмей өзiнiң орналасқан жерiндегi салық органдарына уәкiлеттi орган белгiлеген нысан бойынша төлемақы төлеушiлер мен салық салынатын объектiлер туралы мәлiметтер бередi.

**525-бап. Төлемақы төлеушiлер**

      1. Қазақстан Республикасының кеме жүзетiн су жолдарын пайдаланатын жеке және заңды тұлғалар төлемақы төлеушiлер болып табылады.   
      2. Мемлекеттiк мекемелер төлемақы төлеушiлер болып табылмайды.

**526-бап. Төлемақы ставкалары**

      1 валдық регистрлiк тонна үшiн төлемақы ставкасы республикалық бюджет туралы заңда белгiленген және кеме жүзетiн су жолдарын пайдалану құқығы туындайтын тиiстi қаржы жылының 1 қаңтарында қолданыста болған 0,26 айлық есептiк көрсеткiш есебiнен айқындалады.  
      *Ескерту. 526-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**527-бап. Есептеу мен төлеу тәртiбi**

      РҚАО-ның ескертпесi!  
      527-бапқа өзгерiс енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Кеме жүзетiн су жолдарын пайдаланушылардан алынатын төлемақы мөлшерi рұқсат құжатында белгiленген, бiрақ күнтiзбелiк бiр ай үшiн төлемақы мөлшерiнен кем емес төлемақы ставкалары мен кеме жүзетiн су жолдарын пайдаланудың нақты мерзiмi негiзге алына отырып айқындалады.   
      2. Ай сайынғы төлемақы мөлшерi көлiктiк бақылау мәселелерi жөнiндегi уәкiлеттi мемлекеттiк орган ағымдағы жылға белгiлейтiн навигация кезеңiне есептелген жылдық төлемақы сомасын бөлу жолымен айқындалады.   
      3. Ағымдағы ай iшiнде бюджетке енгiзiлуге тиiс төлемақы сомасы келесi айдың 25-iнен кешiктiрiлмей төленедi.   
      4. Төлемақы төлеушiлер рұқсат құжатын алу кезiнде көлiктiк бақылау мәселелерi жөнiндегi уәкiлеттi мемлекеттiк органға Қазақстан Республикасының кеме жүзетiн су жолдарын пайдаланудың бiрiншi айы үшiн бюджетке төлемақы сомасы енгiзiлгенiн растайтын құжатты табыс етедi.   
      5. Кеменiң бiр жолғы кiруi кезiнде шетелдiктер және азаматтығы жоқ адамдар, резидент емес шетелдiк заңды тұлғалар рұқсат құжатын алғанға дейiн айлық ставка мөлшерiнде бюджетке төлемақы енгiзедi. Олар Қазақстан Республикасының кеме жүзетiн су жолдарында бiр айдан астам болған кезде бюджетке төлемақыны осы бапта белгiленген тәртiппен енгiзедi.   
      6. Төлемақы сомасы бюджетке рұқсат құжатында көрсетiлген төлемақы төлеушiнiң орналасқан орны бойынша төленедi.   
      7. Төленген төлемақы сомалары қайтарылуға жатпайды.  
      *Ескерту. 527-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**78-тарау. СЫРТҚЫ (КӨРНЕКI) ЖАРНАМАНЫ ОРНАЛАСТЫРҒАНЫ**   
**ҮШIН ТӨЛЕМАҚЫ**

**528-бап. Жалпы ережелер**

      1. Сыртқы (көрнекi) жарнаманы орналастырғаны үшiн төлемақы (бұдан әрi – төлемақы) Қазақстан Республикасының аумағындағы жалпыға ортақ пайдаланылатын автомобиль жолдарының бөлiнген белдеуiндегi және елдi мекендердегi үй-жайлардың шегiнен тыс ашық кеңiстiктегi жарнаманы тұрақты орналастыру объектiлерiнде және көлiк құралдарына орналастырылатын сыртқы (көрнекi) жарнаманы орналастырғаны үшiн алынады.   
      2. Сыртқы (көрнекi) жарнама объектiсiн (бұдан әрi – жарнама объектiсi) орналастыру:   
      1) автомобиль жолдары жөнiндегi уәкiлеттi мемлекеттiк орган (бұдан әрi – жол органы) Қазақстан Республикасының заңнамасында белгiленген тәртiппен белгiлi бiр мерзiмге беретiн құжат негiзiнде, жалпыға ортақ пайдаланылатын халықаралық және республикалық маңызы бар автомобиль жолдарының бөлiнген белдеуiнде жарнама объектiлерiн орналастыру кезiнде, ал тиiсiнше облыстың немесе ауданның жергiлiктi атқарушы органы беретiн құжат негiзiнде облыстық немесе аудандық маңызы бар автомобиль жолдарының бөлiнген белдеуiнде жарнама объектiлерiн орналастыру кезiнде;  
      2) жергiлiктi атқарушы органдар Қазақстан Республикасының заңнамасында белгiленген тәртiппен беретiн рұқсат негiзiнде елдi мекендерде, сондай-ақ көлiк құралдарында жарнама объектiлерiн орналастыру кезiнде жүргiзiледi.   
      Жарнама объектiлерiн тиiстi құжаттарсыз орналастыруға тыйым салынады.   
      3. Тиiстi рұқсат құжаты болмаған кезде сыртқы (көрнекi) жарнама объектiлерiн нақты орналастыру төлемақы сомасын өндiрiп алуға және бюджетке енгiзуге негiз болып табылады.   
      4. Жол органдары және жергiлiктi атқарушы органдар ай сайын, айдың 15-iнен кешiктiрмей өздерiнiң орналасқан жерi бойынша салық органдарына уәкiлеттi орган белгiлеген нысан бойынша төлемақы төлеушiлер мен салық салынатын объектiлер туралы мәлiметтер бередi.  
      *Ескерту. 528-бапқа өзгерту енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2010.12.28* N 369-IV *(2011.01.01 бастап қолданысқа енгiзiледi) Заңдарымен.*

**529-бап. Төлемақы төлеушiлер**

      1. Жарнама объектiлерiн орналастырушы жеке тұлғалар (оның iшiнде дара кәсiпкерлер) және заңды тұлғалар төлемақы төлеушiлер болып табылады.  
      Заңды тұлғаның шешiмi бойынша оның құрылымдық бөлiмшелерi төлемақыны дербес төлеушiлер ретiнде қарастырылады. Заңды тұлға, мұндай шешiм қабылданған жағдайда, бұл туралы құрылымдық бөлiмшенi тiркеудiң есепке алынған жерi бойынша төлемақы төлеудiң алдағы мерзiмi басталғанға дейiн он жұмыс күнiнен кешiктiрмей жазбаша хабарлауға мiндеттi. Мұндай заңды тұлға сонымен бiр мезгiлде әрбiр құрылымдық бөлiмше бойынша рұқсат беру құжатында көрсетiлген жылдық төлемақы сомасын бөлу туралы ақпарат бередi.  
      2. Өздерiне жүктелген функцияларды iске асырумен байланысты орналастырылатын сыртқы (көрнекi) жарнама объектiлерi бойынша Қазақстан Республикасының мемлекеттiк органдары төлемақы төлеушiлер болып табылмайды.  
      *Ескерту. 529-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**530-бап. Төлемақы ставкалары**

      1. Төлемақы ставкалары республикалық бюджет туралы заңда белгiленген және сыртқы (көрнекi) жарнаманы орналастыру жүзеге асырылатын тиiстi күнтiзбелiк айдың бiрiншi күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерi негiзге алына отырып айқындалады.  
      2. Республикалық маңызы бар жалпыға ортақ пайдаланылатын автомобиль жолдарының бөлiнген белдеуiнде жарнама объектiсi бiр жағының ауданы үш шаршы метрге дейiн болатын сыртқы (көрнекi) жарнама объектiсiн орналастырғаны үшiн ай сайынғы төлемақы ставкалары мыналарға тең болып белгiленедi:

|  |  |  |
| --- | --- | --- |
| Рет N | Жолдардың санаттары | Төлемақы ставкасы (АЕК) |
| 1 | 2 | 3 |
| 1. | Қалаға кiреберiстер | 25 |
| 2. | I, II | 20 |
| 3. | III | 10 |
| 4. | IV | 5 |

      Габаритi үлкен жарнамалық ақпарат орналастырылған кезде ай сайынғы төлемақы ставкалары жарнама объектiсiнiң бiр жағы (бетi) ауданының үш шаршы метрге қатысты ұлғаюына барабар жоғарылатылады.  
      3. Мынадай жерлерде орналастырылатын жарнама объектiлерi бойынша ай сайынғы базалық төлемақы ставкалары:  
      1) жергiлiктi маңызы бар жалпыға ортақ пайдаланылатын автомобиль жолдарының бөлiнген белдеуiнде және елдi мекендерде жарнама объектiсiнiң ауданы және орналастыратын жерi негiзге алына отырып белгiленедi:

|  |  |  |  |  |
| --- | --- | --- | --- | --- |
| Рет N | Жарнама түрлерi | Жылжымайтын объектiлерге төлемақы ставкалары (бiр жағы үшiн) (АЕК) | | |
| Республикалық маңызы бар қалалар және астана | Облыстық маңызы бар қалалар | Аудандық маңызы бар басқа қалалар, кенттер, селолар, ауылдар |
| 1 | 2 | 3 | 4 | 5 |
| 1. | Ауданы 2 ш.м. дейiн сiлтемелер, маңдайшалар, ақпаратты қалқандар (бiр объект үшiн) | 2 | 1 | 0 |
| 2. | Лайтбокстар (сити-форматтағы) | 3 | 2 | 1 |
| 3. | Ауданы мынадай болатын жарнамалық-ақпараттық объектiлер: |  |  |  |
| 3.1. | 2-ден 5 ш.м. дейiн | 5 | 3 | 1 |
| 3.2. | 5-тен 10 ш.м. дейiн | 10 | 5 | 2 |
| 3.3. | 10-нан 20 ш.м. дейiн | 20 | 10 | 5 |
| 3.4. | 20-дан 30 ш.м. дейiн | 30 | 15 | 5 |
| 3.5. | 30-дан 50 ш.м. дейiн | 50 | 20 | 10 |
| 3.6. | 50-ден 70 ш.м. дейiн | 70 | 30 | 15 |
| 3.7. | 70 ш.м. астам | 100 | 50 | 25 |
| 4. | Шатырүстi неонды жарнама құрылғылары (жарық-динамикалық панно немесе көлемдi неонды әрiптер): |  |  |  |
| 4.1. | 30 ш.м дейiн | 30 | 20 | 10 |
| 4.2. | 30 ш.м. астам | 50 | 30 | 10 |
| 5. | Палаткалардағы, тенттердегi, шатырлардағы, бастырмалардағы, қалқа-шатырлардағы, тулардағы, жалаушалардағы, штандарттардағы жарнама: |  |  |  |
| 5.1. | 5 ш.м дейiн | 1 | 1 | 0 |
| 5.2. | 5-тен 10 ш.м. дейiн | 2 | 1 | 0 |
| 5.3. | 10 ш.м. астам | 3 | 2 | 1 |
| 6. | Уақытша тұрпаттағы дүңгiршектер мен павильондардағы жарнама: |  |  |  |
| 6.1. | 2 ш.м дейiн | 2 | 1 | 0 |
| 6.2. | 2-ден 5 ш.м. дейiн | 2 | 1 | 0 |
| 6.3. | 5-тен 10 ш.м. дейiн | 3 | 2 | 1 |
| 6.4. | 10 ш.м. астам | 8 | 4 | 2 |
| 7. | Жарнамалық жайма құрылғылар (штендерлер) | 10 | 5 | 1 |

      2) көлiк құралдарында, жарнама объектiсiнiң ауданы және орналастырылатын жерi негiзге алына отырып белгiленедi:

|  |  |  |  |  |
| --- | --- | --- | --- | --- |
| Рет N | Жарнама түрлерi | Жылжымайтын объектiлерге төлемақы  ставкалары (бiр жағы үшiн) (АЕК) | | |
| Республикалық маңызы бар қалалар және астана | Облыстық маңызы бар қалалар | Аудандық маңызы бар басқа қалалар, кенттер, селолар, ауылдар |
| 1 | 2 | 3 | 4 | 5 |
| 1. | Көлiк құралының сыртқы жағындағы жарнама (бiр көлiк құралы үшiн): |  |  |  |
| 1.1. | автобустарда,  троллейбустарда, трамвайларда, жүк машиналарында, арнайы автомобильдерде (1,5 тоннадан астам жүк көтеретiн), өздiгiнен жүретiн машиналар мен механизмдерде | 8 | 4 | 2 |
| 1.2. | шағын автобустарда, таксилерде, жеңiл автомобильдерде (1,5 тоннаға дейiн жүк көтеретiн) | 3 | 2 | 1 |
| 2. | Автокөлiк құралына орнатылған құрылғылардағы жарнама (панно, қалқандар, лайтбокстер және т.б.), бiр жағы үшiн: |  |  |  |
| 2.1. | 2 ш.м дейiн | 3 | 2 | 1 |
| 2.2. | 2-ден 5 ш.м дейiн | 15 | 10 | 5 |
| 2.3. | 5-тен 10 ш.м. дейiн | 35 | 25 | 10 |
| 2.4. | 10-нан 20 ш.м. дейiн | 50 | 25 | 10 |
| 2.5. | 20-дан 40 ш.м. дейiн | 60 | 45 | 20 |
| 2.6 | 40 ш.м. астам | 80 | 40 | 25 |

      Облыстардың, республикалық маңызы бар қалалардың және астананың жергiлiктi өкiлдi органдары жергiлiктi маңызы бар жалпыға ортақ пайдаланылатын автомобиль жолдарының бөлiнген белдеуiнде және елдi мекендерде орналастырылатын жарнама объектiлерi бойынша базалық төлемақы ставкаларының мөлшерiн жарнама объектiсiнiң орналасқан жерiне қарай екi еседен асырмай арттыруға құқылы.  
      *Ескерту. 530-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**531-бап. Есептеу мен төлеу тәртiбi**

      1. Алынатын төлемақы мөлшерi рұқсат құжатында белгiленген, бiрақ күнтiзбелiк бiр ай үшiн төлемақы мөлшерiнен кем емес төлемақы ставкасы және жарнама объектiлерiн орналастырудың нақты мерзiмi негiзге алына отырып есептеледi.   
      2. Күнтiзбелiк бiр ай үшiн бюджетке енгiзiлуге тиiстi төлемақы сомасы келесi айдың 25-iнен кешiктiрiлмей төленедi.   
      3. Төлемақы төлеушiлер рұқсат құжатын алу кезiнде жол органына немесе жергiлiктi атқарушы органдарға жарнаманы орналастырудың бiрiншi айы үшiн төлемақы сомасын бюджетке енгiзгендiгiн растайтын құжатты табыс етедi.   
      4. Төлемақысы мемлекеттiк тiркеуден өткен жерi бойынша бюджетке енгiзiлетiн көлiк құралдарын қоспағанда, төлемақы сомасы бюджетке сыртқы (көрнекi) жарнама объектiсiнiң орналастырылған орны бойынша төленедi.   
      5. Төленген төлемақы сомасы қайтарылуға жатпайды.

**79-тарау. МЕМЛЕКЕТТIК БАЖ**

**§ 1. Мемлекеттiк баж**

**532-бап. Жалпы ережелер**

      Мемлекеттiк баж – уәкiлеттi мемлекеттiк органдардың немесе лауазымды адамдардың заңдық мәнi бар iс-әрекеттер жасағаны үшiн және (немесе) құжаттарды бергенi үшiн алынатын мiндеттi төлем.   
      Осы тараудың мақсаттары үшiн құжаттарды (олардың көшiрмелерiн, телнұсқаларын) беру заңдық мәнi бар iс-әрекеттерге теңестiрiледi.

**533-бап. Мемлекеттiк бажды төлеушiлер**

      Заңдық мәнi бар iс-әрекеттер жасау және (немесе) құжаттар беру жөнiнде уәкiлеттi мемлекеттiк органдарға немесе лауазымды адамдарға өтiнiш жасайтын жеке және заңды тұлғалар мемлекеттiк баж төлеушiлер болып табылады.  
      Құрылымдық бөлiмшелер тиiстi уәкiлеттi органдардың осы құрылымдық бөлiмше мүддесiнде заңдық мәнi бар iс-әрекеттер жасаған кезiнде дербес төлеушiлер ретiнде қаралуы мүмкiн.  
      *Ескерту. 533-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**534-бап. Баж алу объектiлерi**

      1. Мыналардан:   
      1) сотқа берiлетiн талап арыздардан, ерекше талаппен iс жүргiзу арыздарынан, ерекше жүргiзiлетiн iстер бойынша арыздардан (шағымдардан), сот бұйрығын шығару туралы арыздардан, атқару парағының телнұсқасын беру туралы арыздардан, аралық (төрелiк) соттардың және шетел соттарының шешiмдерiн мәжбүрлеп орындату жөнiндегi атқару парақтарын беру туралы арыздардан, сот актiлерiнiң, атқару парақтарының және өзге де материалдардың көшiрмелерiн қайтадан беру туралы арыздардан:   
      2) нотариаттық iс-әрекеттер жасағаны үшiн, сондай-ақ нотариат куәландырған құжаттар көшiрмелерiн (телнұсқаларын) бергенi үшiн;   
      3) азаматтық хал актiлерiн тiркегенi үшiн, сондай-ақ азаматтарға азаматтық хал актiлерiн тiркеу туралы анықтамалар мен қайтадан куәлiктер бергенi және азаматтық хал актiлерi жазбаларын өзгертуге, толықтыруға, түзетуге және қалпына келтiруге байланысты куәлiктер бергенi үшiн;   
      4) шетелге тұрақты тұруға баруға және Қазақстан Республикасына басқа мемлекеттерден адамдарды шақыруға құқық беретiн құжаттарды ресiмдегенi үшiн, сондай-ақ осы құжаттарға өзгерiстер енгiзгенi үшiн;   
      5) шетелдiктердiң және азаматтығы жоқ адамдардың паспорттарына немесе оларды ауыстыратын құжаттарына Қазақстан Республикасынан кету және Қазақстан Республикасына келу құқығына Қазақстан Республикасының аумағында виза бергенi үшiн;   
      6) Қазақстан Республикасының азаматтығын алу, Қазақстан Республикасының азаматтығын қалпына келтiру және Қазақстан Республикасының азаматтығын тоқтату туралы құжаттарды ресiмдегенi үшiн;   
      7) тұрғылықты жерiн тiркегенi үшiн;   
      8) аңшы куәлiгiн бергенi және оны жыл сайын тiркегенi үшiн;   
      9) сирек кездесетiн және құрып кету қаупi төнген жануарлар мен бекiре балықтардың түрлерiн, сондай-ақ олардың бөлiктерi мен дериваттарын әкелуге және әкетуге рұқсат бергенi үшiн;   
      10) жеке басты куәландыратын құжаттарды бергенi үшiн;   
      11) қаруды және оның оқтарын сақтауға немесе сақтау мен алып жүруге, тасымалдауға, Қазақстан Республикасының аумағына әкелуге және Қазақстан Республикасынан әкетуге рұқсат бергенi үшiн;   
      12) жеке және заңды тұлғалардың азаматтық, қызметтiк қаруының (аңшылық суық қаруды, белгi беретiн қаруды, механикалық шашыратқыштарды, аэрозольдi және көзден жас ағызатын немесе тiтiркендiретiн заттар толтырылған басқа құрылғыларды, ату қуаты 7,5 Дж-дан аспайтын және калибрi қоса алғанда 4,5 миллиметрге дейiнгi пневматикалық қаруды қоспағанда) әрбiр бiрлiгiн тiркегенi және қайта тiркегенi үшiн;   
      13) Қазақстан Республикасы ратификациялаған халықаралық шартқа сәйкес Қазақстан Республикасында жасалған ресми құжаттарға Қазақстан Республикасының Үкiметi уәкiлеттiк берген мемлекеттiк органдардың апостиль қойғаны үшiн;   
      14) жүргiзушi куәлiгiн, тракторшы-машинистiң куәлiгiн, механикалық көлiк құралдарын мемлекеттiк тiркеу туралы куәлiктi, мемлекеттiк тiркеу нөмiрi белгiлерiн, халықаралық техникалық байқау сертификатын бергенi үшiн;   
      15) зияткерлiк меншiк саласындағы уәкiлеттi органның осы Кодекстiң 539-бабында көзделген заңдық мәнi бар iс-әрекеттердi жасағаны үшiн мемлекеттiк баж алынады.   
      2. Егер осы Кодексте өзгеше белгiленбесе, мемлекеттiк баждың тiркелген проценттiк ставкалары республикалық бюджет туралы заңда белгiленген және мемлекеттiк бажды төлеу күнi қолданыста болған айлық есептiк көрсеткiш (бұдан әрi осы баптың мәтiнi бойынша - АЕК) мөлшерi негiзге алына отырып есептеледi.  
      *Ескерту. 534-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.01.24* N 399-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**535-бап. Мемлекеттiк баждың соттардағы ставкалары**

      1. Сотқа берiлетiн талап арыздардан, ерекше талаппен iс жүргiзу арыздарынан, ерекше жүргiзiлетiн iстер бойынша арыздардан (шағымдардан), сот бұйрығын шығару туралы арыздардан, атқару парағының телнұсқасын беру туралы арыздардан, аралық (төрелiк) соттардың және шетел соттарының шешiмдерiн мәжбүрлеп орындату жөнiндегi атқару парақтарын беру туралы арыздардан, сот актiлерiнiң, атқару парақтарының және өзге де материалдардың көшiрмелерiн қайтадан беру туралы арыздардан мынадай мөлшерде мемлекеттiк баж алынады:   
      1) мүлiктiк сипаттағы талап арыздардан:   
      жеке тұлғалар үшiн – талап қою сомасының 1 процентi;   
      заңды тұлғалар үшiн – талап қою сомасының 3 процентi;   
      2) мемлекеттiк органдардың және олардың лауазымды адамдарының жеке тұлғалардың құқықтарына нұқсан келтiретiн заңсыз iс-әрекетiне шағымдардан – 30 процент;   
      3) мемлекеттiк органдардың және олардың лауазымды адамдарының заңды тұлғалардың құқықтарына нұқсан келтiретiн заңсыз iс-әрекетiне шағымдардан – 500 процент;   
      4) салықтық тексеру актiлерi бойынша хабарламаларға дау айту туралы арыздардан:   
      дара кәсiпкерлер мен шаруа немесе фермер қожалықтары үшiн – хабарламада көрсетiлген салық пен бюджетке төленетiн басқа да мiндеттi төлемдердiң (өсiмпұлдарды қоса алғанда) даулы сомасының 0,1 процентi;   
      заңды тұлғалар үшiн – хабарламада көрсетiлген салық пен бюджетке төленетiн басқа да мiндеттi төлемдердiң (өсiмпұлдарды қоса алғанда) даулы сомасының 1 процентi;   
      5) некенi бұзу туралы талап арыздардан – 30 процент.   
      Некенi бұзған кезiнде мүлiктi бөлген жағдайларда баж осы тармақтың 1) тармақшасына сәйкес талап қою бағасына қарай айқындалады;   
      6) белгiленген тәртiппен хабарсыз кеттi деп немесе жүйке ауруы немесе ақыл-есiнiң кемдiгi салдарынан iс-әрекетке қабiлетсiз деп танылған адамдармен, не үш жылдан астам мерзiмге бас бостандығынан айыруға сотталған адамдармен неке бұзу кезiнде мүлiктi бөлу туралы талап арыздардан – осы баптың 1) тармақшасына сәйкес;   
      7) тұрғын үйлердi жалға алу шартын өзгерткенi немесе бұзғаны туралы, мұраны қабылдау мерзiмiн ұзарту туралы, тыйым салынған мүлiктi босату туралы талап арыздардан және мүлiктiк емес сипаттағы немесе бағалауға жатпайтын басқа да талап арыздардан – 50 процент;  
      8) осы тармақтың 2), 3), 4) және 13) тармақшаларында көрсетiлгендердi қоспағанда, ерекше талаппен iс жүргiзу арыздарынан, ерекше жүргiзiлетiн iстер бойынша арыздардан (шағымдардан) - 50 процент;  
      9) аралық соттар шешiмдерiне шағым жасау туралы арыздардан, төрелiк шешiмдердi жою туралы өтiнiш хаттардан – Қазақстан Республикасының сотына мүлiктiк емес сипаттағы талап арыз берген кезде алынатын мемлекеттiк баж мөлшерiнен – 50 процент, ал мүлiктiк сипаттағы даулар бойынша – Қазақстан Республикасының сотына мүлiктiк сипаттағы талап арыз берген кезде алынатын және өтiнiш берушi даулап отырған сомаға негiзделiп есептелген мемлекеттiк баж мөлшерiнен;   
      10) сот бұйрығын шығару туралы арыздардан – осы тармақтың 1) тармақшасында көрсетiлген мемлекеттiк баж ставкасының 50 процентi;   
      11) атқару парағының телнұсқасын беру туралы арыздардан, аралық (төрелiк) соттардың және шетел соттарының шешiмдерiн мәжбүрлеп орындау жөнiндегi атқару парақтарын беру туралы арыздардан – 500 процент;   
      12) сот шешiмдерiнен, үкiмдерiнен, ұйғарымдарынан, соттардың өзге де қаулыларынан көшiрмелердi (телнұсқаларды), сондай-ақ iске қатысатын тараптар мен басқа да адамдардың өтiнiшi бойынша соттар беретiн iстiң басқа да құжаттарының көшiрмелерiн қайтадан беру туралы арыздардан – әрбiр құжат үшiн 10 процент, сондай-ақ әрбiр дайындалған бет үшiн 3 процент;   
      13) заңды тұлғаларды банкрот деп тану туралы арыздардан – 500 процент.   
      2. Мүлiктiк сипаттағы және мүлiктiк емес сипаттағы талаптар бiр мезгiлде көрсетiлген талап арыздар үшiн мүлiктiк сипаттағы талап арыздар мен мүлiктiк емес сипаттағы талап арыздарға белгiленген мемлекеттiк баж бiр мезгiлде алынады.  
      *Ескерту. 535-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**536-бап. Нотариаттық iс-әрекеттер жасағаны үшiн алынатын**   
                 **мемлекеттiк баж ставкалары**

      Нотариаттық iс-әрекеттер жасағаны үшiн мемлекеттiк баж мынадай мөлшерлерде алынады:   
      1) қалалық жерлердегi жылжымайтын мүлiктi (жер учаскелерiн, тұрғын үйлердi, саяжайларды, гараждарды, құрылыстар мен өзге де жылжымайтын мүлiктi) иелiктен шығару туралы шарттарды куәландырғаны үшiн:   
      егер тараптардың бiрi заңды тұлға болса – 1000 процент;   
      құны 30 айлық есептiк көрсеткiшке дейiн:   
      балаларына, жұбайына, ата-анасына, туған аға-iнiлерi және апа-қарындастары мен сiңлiлерiне, немерелерiне – 100 процент;   
      басқа адамдарға – 300 процент;   
      құны 30 айлық есептiк көрсеткiштен жоғары:   
      балаларына, жұбайына, ата-анасына, туған аға-iнiлерi және апа-қарындастары мен сiңлiлерiне, немерелерiне – 500 процент;   
      басқа адамдарға – 700 процент;   
      егер мәмiле жылжымайтын мүлiктi ипотекалық тұрғын үй займы бойынша алынған қаражат есебiнен сатып алу мақсатында жасалатын болса – 200 процент;   
      2) ауылдық жерлердегi жылжымайтын мүлiктi (жер учаскелерiн, тұрғын үйлердi, саяжайларды, гараждарды, ғимараттар мен өзге де жылжымайтын мүлiктi) иелiктен айыру туралы шарттарды куәландырғаны үшiн:   
      егер тараптардың бiрi заңды тұлға болса – 100 процент;   
      балаларына, жұбайына, ата-анасына, туған аға-iнiлерi және апа-қарындастары мен сiңлiлерiне, немерелерiне – 50 процент;   
      басқа адамдарға – 70 процент;   
      3) автомотокөлiк құралдарын иелiктен айыру туралы шарттарды куәландырғаны үшiн:   
      егер тараптардың бiрi заңды тұлға болса – 700 процент;   
      балаларына, жұбайына, ата-анасына, туған аға-iнiлерi және апа-қарындастары мен сiңлiлерiне, немерелерiне – 200 процент;   
      басқа адамдарға – 500 процент;   
      4) жалға беру, қарыз, (ипотекалық тұрғын үй займын қоспағанда), кепiлақы, лизинг, мердiгерлiк, неке келiсiмшарттары, ортақ меншiктегi мүлiк бөлiсi, мұрагерлiк мүлiктi бөлу, алименттердi төлеу жөнiндегi келiсiмдердi, құрылтай шарттарын куәландырғаны үшiн – 500 процент;   
      5) ипотекалық тұрғын үй займы шарттарын куәландырғаны үшiн – 200 процент;   
      6) өсиетхаттарды куәландырғаны үшiн – 100 процент;   
      7) мұрагерлiкке құқық туралы куәлiктi бергенi үшiн – берiлген әр куәлiкке 100 процент;   
      8) ерлi-зайыптылардың ортақ мүлкiндегi үлеске және бiрлескен ортақ меншiк құқығындағы мүлкi бар өзге адамдардың меншiк құқығы туралы куәлiктi бергенi үшiн – 100 процент;   
      9) мүлiктi пайдалану мен иелену құқығына сенiмхаттарды куәландырғаны үшiн – 50 процент;   
      10) сату құқығынсыз автокөлiк құралдарын пайдалану және басқару құқығына сенiмхаттарды куәландырғаны үшiн – 100 процент;   
      11) автокөлiк құралдарын сатуға, сыйға тартуға, айырбастауға сенiмхаттарды куәландырғаны үшiн – 200 процент;   
      12) өзге сенiмхаттарды куәландырғаны үшiн:   
      жеке тұлғалар үшiн – 10 процент;   
      заңды тұлғалар үшiн – 50 процент;   
      13) мұрагерлiк мүлiктi қорғау жөнiнде шаралар қолданғаны үшiн - 100 процент;   
      14) теңiздiк наразылық бiлдiргенi үшiн – 50 процент;   
      15) құжаттардың көшiрмесi мен құжаттардың үзiндi көшiрмесiнiң растығын куәландырғаны үшiн (әр бетiне):   
      жеке тұлғалар үшiн – 5 процент;   
      заңды тұлғалар үшiн – 10 процент;   
      16) құжаттардағы қойылған қолдың, сондай-ақ құжаттардың бiр тiлден басқа тiлге аудармасының дұрыстығын куәландырғаны үшiн (әрбiр құжат үшiн):   
      жеке тұлғалар үшiн - 3 процент;   
      заңды тұлғалар үшiн - 10 процент;   
      17) жеке және заңды тұлғалардың өтiнiштерiн басқа жеке және заңды тұлғаларға бергенi үшiн - 20 процент;   
      18) құжаттардың нотариат куәландырған көшiрмелерiн бергенi үшiн - 20 процент;   
      19) телнұсқа бергенi үшiн - 100 процент;   
      20) банктерде шот ашқан кезде қойылған қолдың растығын куәландырғаны үшiн (әрбiр құжат үшiн):   
      жеке тұлғалар үшiн - 10 процент;   
      заңды тұлғалар үшiн - 50 процент;   
      21) жылжымайтын мүлiк кепiлi шарттарын, ипотекалық тұрғын үй заимдары бойынша талап ету құқықтары мен ипотекалық куәлiктердi куәландырғаны үшiн - 200 процент; өзге де кепiл шарттарын куәландырғаны үшiн - 700 процент;   
      22) вексель наразылығын жасағаны үшiн және чектiң төленбегенiн куәландырғаны үшiн - 50 процент;   
      23) құжаттарды және бағалы қағаздарды сақтағаны үшiн - әр айға 10 процент;   
      24) кепiлгерлiк пен кепiлдiк шарттарын куәландырғаны үшiн - 50 процент;   
      25) Қазақстан Республикасының өзге де заңнамалық актiлерiнде көзделген басқа да нотариаттық iс-әрекеттердi жасағаны үшiн - 20 процент.  
      *Ескерту. 536-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**537-бап. Азаматтық хал актiлерiн тiркегенi үшiн**   
                **мемлекеттiк баж ставкалары**

      1. Азаматтық хал актiлерiн тiркегенi үшiн, азаматтарға азаматтық хал актiлерiн тiркеу туралы куәлiктердi, сондай-ақ туу, неке, некенi бұзу, қайтыс болу туралы актiлердiң жазбаларын өзгертуге, толықтыруға, түзету мен қалпына келтiруге байланысты куәлiктердi қайтадан бергенi үшiн мынадай мөлшерде:   
      1) некеге тұруды тiркегенi үшiн - 100 процент;   
      2) некенi бұзуды тiркегенi үшiн:   
      кәмелетке толмаған балалары жоқ ерлi-зайыптылардың өзара келiсiмi бойынша - 200 процент;   
      сот шешiмi негiзiнде - 150 процент (ерлi-зайыптылардың бiреуiнен немесе екеуiнен);   
      белгiленген тәртiппен хабарсыз кеттi деп немесе жүйке ауруы немесе ақыл-есiнiң кемдiгi салдарынан әрекетке қабiлетсiз деп танылған адамдармен не қылмыс жасағаны үшiн үш жылдан астам мерзiмге бас бостандығынан айыруға сотталған адамдармен сот шешiмi негiзiнде - 10 процент;   
      3) тегiн, атын немесе әкесiнiң атын, ұлтын және жынысын өзгерткенiн тiркегенi үшiн - 200 процент;   
      осы негiзде берiлген жұбайының, балаларының әрбiр құжаты үшiн - 50 процент;   
      4) туу, неке, некенi бұзу, қайтыс болу туралы актiлер жазбаларын өзгертуге, толықтыруға, түзету мен қалпына келтiруге байланысты куәлiктердi бергенi үшiн - 50 процент;   
      5) азаматтық хал актiлерiн тiркегенi туралы куәлiктердi қайталап бергенi үшiн - 100 процент;   
      6) шетел азаматтарының ұл бала асырап (қыз бала асырап) алғанын тiркегенi үшiн - 200 процент;   
      7) Қазақстан Республикасының азаматтарына азаматтық хал актiлерiн тiркеу туралы анықтама бергенi үшiн – 30 процент;   
      8) ТМД елдерiнен азаматтық хал актiлерiн тiркеу туралы куәлiктердi талап еткенi үшiн – 50 процент;   
      9) ТМД елдерiн қоспағанда, шет мемлекеттерден азаматтық хал актiлерiн тiркеу туралы куәлiктердi талап еткенi үшiн – 100 процент мемлекеттiк баж алынады.  
      *Ескерту. 537-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**538-бап. Шетелге шығуды, Қазақстан Республикасының**   
                **азаматтығын алуды, Қазақстан Республикасының**   
                **азаматтығын қалпына келтiрудi немесе Қазақстан**   
                **Республикасының азаматтығын тоқтатуды ресiмдеу**   
                **кезiндегi мемлекеттiк баж ставкалары**

      Қазақстан Республикасының азаматтығын алуға, Қазақстан Республикасының азаматтығын қалпына келтiруге немесе Қазақстан Республикасының азаматтығын тоқтатуға, сондай-ақ Қазақстан Республикасына келуге немесе шетелге шығуға байланысты iс-әрекеттер жасағаны үшiн мынадай мөлшерде:   
      1) шетелдiктер мен азаматтығы жоқ адамдарға мынадай құқыққа виза бергенi немесе ұзартқаны үшiн:   
      Қазақстан Республикасынан кетуге - 50 процент;   
      Қазақстан Республикасына келуге және Қазақстан Республикасынан кетуге - 100 процент;   
      2) шетелдiктер мен азаматтығы жоқ адамдарға шекараны көп мәрте кесiп өту құқығына виза бергенi үшiн - 200 процент;   
      3) Қазақстан Республикасы азаматтарының, сондай-ақ Қазақстан Республикасының аумағында тұрақты тұратын шетелдiктер мен азаматтығы жоқ адамдардың Қазақстан Республикасынан кетуге және Қазақстан Республикасына келуге құқық беретiн құжаттарына өзгерiстер енгiзгенi үшiн - 100 процент;   
      4) Қазақстан Республикасының азаматтарына, шетелдiктер мен азаматтығы жоқ адамдарға шетелден шақыру келгенi туралы құжаттар бергенi үшiн - әрбiр шақырылған адам үшiн 50 процент;   
      5) Қазақстан Республикасының азаматтығын алу, Қазақстан Республикасының азаматтығын қалпына келтiру, Қазақстан Республикасының азаматтығын тоқтату туралы құжаттарды ресiмдегенi үшiн - 100 процент;   
      6) Қазақстан Республикасына шақыру туралы жоғалған не бүлiнген құжаттарды ауыстырып бергенi үшiн - осы баптың тиiсiнше 1), 2), 4) тармақшаларында көрсетiлген мөлшерде мемлекеттiк баж алынады.

**539-бап. Зияткерлiк меншiк саласындағы уәкiлеттi**   
                **мемлекеттiк органның заңды мәнi бар iс-әрекеттер**  
                **жасағаны үшiн мемлекеттiк баж ставкалары**

      Зияткерлiк меншiк саласындағы уәкiлеттi мемлекеттiк органның заңды мәнi бар iс-әрекеттер жасағаны үшiн мынадай мөлшерде:   
      1) инновациялық патент, патент, куәлiк бергенi үшiн - 100 процент;   
      2) жалпыға белгiлi тауар таңбасына сертификат бергенi үшiн - 100 процент;   
      3) өнеркәсiптiк меншiк объектiлерiн пайдалануға байланысты басқаға беру, кепiл шарттарын, лицензиялық, қосалқы лицензиялық шарттарды тiркегенi үшiн - 150 процент;   
      4) патенттiк сенiм бiлдiрiлген өкiлдердi аттестаттағаны үшiн – 1 500 процент;   
      5) патенттiк сенiм бiлдiрiлген өкiлдердi тiркеу туралы куәлiк бергенi үшiн - 100 процент мемлекеттiк баж алынады.

**540-бап. Басқа да iс-әрекеттер жасағаны үшiн мемлекеттiк**   
                **баж ставкалары**

      Басқа да iс-әрекеттер жасағаны үшiн мынадай мөлшерде:   
      1) тұрғылықты жерiн тiркегенi үшiн - 10 процент;   
      2) аңшы куәлiгiн бергенi және оны жыл сайын тiркегенi үшiн - 10 процент;   
      3) сирек кездесетiн және құрып кету қаупi төнген жануарлар мен бекiре балықтардың түрлерiн, сондай-ақ олардың бөлiктерi мен дериваттарын әкелуге және әкетуге рұқсат бергенi үшiн - 200 процент;   
      4) мыналарды:   
      Қазақстан Республикасы азаматының паспортын, азаматтығы жоқ адамның куәлiгiн бергенi үшiн - 400 процент;   
      Қазақстан Республикасы азаматының жеке куәлiгiн, шетелдiктiң Қазақстан Республикасында тұруына ықтиярхатты, уақытша жеке куәлiк бергенi үшiн - 20 процент;   
      5) мыналарға:   
      заңды тұлғаларға:   
      азаматтық, қызметтiк қаруды және оның патрондарын әкелуге рұқсат бергенi үшiн - 200 процент;   
      азаматтық, қызметтiк қаруды және оның патрондарын әкетуге рұқсат бергенi үшiн - 200 процент;   
      азаматтық, қызметтiк қаруды және оның патрондарын сақтауға рұқсат бергенi үшiн - 100 процент;   
      азаматтық, қызметтiк қаруды және оның патрондарын сақтау мен алып жүруге рұқсат бергенi үшiн - 100 процент;   
      азаматтық, қызметтiк қаруды және оның патрондарын тасымалдауға рұқсат бергенi үшiн - 200 процент;   
      азаматтық, қызметтiк қаруды және оның патрондарын комиссиялық сатуға жолдама бергенi үшiн - 100 процент;   
      жеке тұлғаларға:   
      азаматтық қаруды және оның патрондарын әкелуге рұқсат бергенi үшiн - 50 процент;   
      азаматтық қаруды және оның патрондарын әкетуге рұқсат бергенi үшiн - 50 процент;   
      азаматтық қаруды және оның патрондарын сатып алуға рұқсат бергенi үшiн - 50 процент;   
      азаматтық қаруды және оның патрондарын сақтауға рұқсат бергенi үшiн - 50 процент;   
      азаматтық қаруды және оның патрондарын сақтау мен алып жүруге рұқсат бергенi үшiн - 50 процент;   
      азаматтық қаруды және оның патрондарын тасымалдауға рұқсат бергенi үшiн - 10 процент;   
      азаматтық қаруды және оның патрондарын комиссиялық сатуға жолдама бергенi үшiн - 50 процент;   
      6) жеке және заңды тұлғалардың азаматтық, қызметтiк қаруының (аңшылық суық қаруды, белгi беретiн қаруды, механикалық шашыратқыштарды, аэрозольдi және көзден жас ағызатын немесе тiтiркендiретiн заттар толтырылған басқа құрылғыларды, ату қуаты 7,5 Дж-дан аспайтын және калибрi қоса алғанда 4,5 мм дейiнгi пневматикалық қаруды қоспағанда) әрбiр бiрлiгiн тiркегенi және қайта тiркегенi үшiн - 10 процент;   
      7) жеке басты куәландыратын құжаттарға өзгерiстер енгiзгенi үшiн - 10 процент;   
      8) Қазақстан Республикасы ратификациялаған халықаралық шарттар ға сәйкес Қазақстан Республикасында жасалған ресми құжаттарға Қазақстан Республикасының Үкiметi уәкiлеттiк берген мемлекеттiк органдар апостиль қойғаны үшiн - 50 процент;   
      9) мыналарды:   
      жүргiзушiнiң куәлiгiн бергенi үшiн - 125 процент;   
      көлiк құралдарын мемлекеттiк тiркегенi туралы куәлiк бергенi үшiн - 125 процент;  
      автомобильге мемлекеттiк тiркеу нөмiрiнiң белгiсiн бергенi үшiн - 280 процент;   
      мотокөлiкке, автомобиль тiркемесiне мемлекеттiк тiркеу нөмiрiнiң белгiсiн бергенi үшiн - 140 процент;   
      көлiк құралын айдап әкелуге арналған мемлекеттiк тiркеу нөмiрiнiң белгiсiн (транзиттiк) бергенi үшiн - 35 процент;   
      халықаралық техникалық байқау сертификатын бергенi үшiн – 50 процент;  
      10) мыналарды:   
      тракторшы-машинист куәлiгiн бергенi үшiн - 50 процент;   
      тракторларға, олардың базасында жасалған өздiгiнен жүретiн шассилер мен механизмдерге, оларға тiркемелерге (арнайы жабдықпен монтаждалған тiркемелердi қоса алғанда) өздiгiнен жүретiн ауыл шаруашылығы, мелиоративтiк және жол-құрылыс машиналары мен механизмдерiне мемлекеттiк тiркеу нөмiрiнiң белгiсiн бергенi үшiн - 100 процент;   
      тракторларды, олардың базасында жасалған өздiгiнен жүретiн шассилер мен механизмдердi, оларға тiркемелердi (арнайы жабдықпен монтаждалған тiркемелердi қоса алғанда) өздiгiнен жүретiн ауыл шаруашылығы, мелиоративтiк және жол-құрылыс машиналары мен механизмдердi мемлекеттiк тiркеу үшiн техникалық паспорт бергенi үшiн - 50 процент мемлекеттiк баж алынады.  
      *Ескерту. 540-бапқа өзгерту енгiзiлдi - ҚР 2011.01.24* N 399-IV *(қолданысқа енгiзiлу тәртiбiн* 2-баптан *қараңыз) Заңымен.*

**541-бап. Соттарда мемлекеттiк баж төлеуден босату**

      Соттарда мыналар:   
      1) талапкерлер - еңбекке ақы төлеу сомаларын өндiрiп алу туралы талап қою және еңбек қызметiне байланысты басқа да талаптар бойынша;   
      2) талапкерлер-авторлар, орындаушылар және ұжымдық негiзде олардың мүлiктiк құқықтарын басқарушы ұйымдар - авторлық құқықтан және аралас құқықтардан туындайтын талап қою бойынша;   
      3) талапкерлер - өнеркәсiптiк меншiк объектiлерiнiң авторлары - өнертабысқа, пайдалы үлгiлерге және өнеркәсiптiк үлгiлерге құқықтардан туындайтын талап қою бойынша;   
      4) талапкерлер - алименттердi өндiрiп алу туралы талап қою бойынша;   
      5) талапкерлер - мертiгуге немесе денсаулығына зақым келтiрiлуге, сондай-ақ асыраушысының қайтыс болуына байланысты келтiрiлген зиянды өтеу туралы талап қою бойынша;   
      6) талапкерлер - қылмыспен келтiрiлген материалдық залалды өтеу туралы талап қою бойынша;   
      7) iске қатысы жоқ адамдардан басқа жеке және заңды тұлғалар - оларға қылмыстық iстерге және алимент бойынша iстерге байланысты құжаттар берiлгенi үшiн;   
      8) талапкерлер - Қазақстан Республикасының табиғат қорғау заңнамасын бұзу арқылы мемлекетке келтiрiлген залалды өтеу есебiне мемлекет кiрiсiне қаражат өндiрiп алу туралы талап қою бойынша;   
      9) бiлiктi еңбек қызметкерлерiн және бiлiктiлiгi жоғары деңгейдегi жұмысшы кадрларын даярлауды қамтамасыз ететiн кәсiптiк мектептер мен кәсiптiк лицейлер - оқу орындарын өз бетiмен тастап кеткен немесе олардан шығарылған оқушыларды ұстауға кеткен мемлекет шығыстарын өндiрiп алу жөнiндегi талап қою бойынша;   
      10) Қазақстан Республикасының заңнамасында көзделген жағдайларда басқа тұлғалардың немесе мемлекеттiң құқықтарын және заңмен қорғалатын мүдделерiн қорғауға сотқа арыз жазып жүгiнген жеке және заңды тұлғалар;   
      11) Қазақстан Республикасының бюджет заңнамасына сәйкес бюджеттiк кредиттердi, сондай-ақ мемлекеттiк және мемлекет кепiлдiк берген қарыздарды қайтару жөнiнде талап қойып сотқа жүгiнген сенiм бiлдiрiлген өкiл (агент);   
      12) талапкерлер - Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым мен 1945 жылғы 9 мамыр аралығында кемiнде алты ай жұмыс iстеген (қызмет еткен) және Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жастан мүгедектердiң ата-аналарының бiрi - барлық iстер мен құжаттар бойынша;   
      13) талапкерлер-оралмандар - Қазақстан Республикасының азаматтығын алуға байланысты барлық iстер мен құжаттар бойынша;   
      14) жеке және заңды тұлғалар - сотқа мынадай арыздар бергенi үшiн:   
      iс бойынша iс жүргiзудi қысқарту туралы сот ұйғарымының күшiн жою немесе арызды қарамай қалдыру туралы;   
      шешiмнiң орындалуын кейiнге қалдыру немесе мерзiмiн ұзарту туралы;   
      шешiмдi орындаудың тәсiлi мен тәртiбiн өзгерту туралы;   
      талап қоюды қамтамасыз ету немесе қамтамасыз етудiң бiр түрiн басқаларымен ауыстыру туралы;   
      жаңадан ашылған мән-жайлар бойынша соттың шешiмдерiн, ұйғарымдарын немесе қаулыларын қайта қарау туралы;   
      сот ұйғарымдарымен салынған айыппұлдарды қосу немесе азайту туралы;   
      өткiзiп алған мерзiмдi қалпына келтiру туралы сот шешiмдерiнiң орындалуын керi бұрып атқару туралы;   
      соттың сырттай жасалған шешiмiн жою туралы;  
      арнаулы бiлiм беру ұйымдарына және ерекше режимде ұстайтын бiлiм беру ұйымдарына орналастыру туралы;  
      сондай-ақ:   
      сот орындаушыларының iс-әрекеттерiне;   
      соттардың айыппұлдарды қосудан немесе азайтудан бас тарту туралы ұйғарымдарына жеке шағымдар;   
      сот ұйғарымдарына басқа да жеке шағымдар;   
      әкiмшiлiк құқық бұзушылық туралы iстер бойынша қаулыларға шағымдар;   
      соттың сырттай жасалған шешiмiнiң күшiн жою туралы;   
      15) прокуратура органдары - барлық талап қою бойынша;   
      16) мемлекеттiк мекемелер - үшiншi тұлғалардың мүдделерiн қорғау жағдайларын қоспағанда, талап қойған және сот шешiмiне шағым жасаған кезде;   
      17) мүгедектердiң қоғамдық бiрлестiктерi және (немесе) есту, сөйлеу, сондай-ақ көру қабiлетiн жоғалтқан мүгедектердiң кемiнде 35 процентi жұмыс iстейтiн олардың құрған ұйымдары - өздерiнiң мүдделерi үшiн талап қойған кезде;   
      18) сақтандырушылар мен сақтанушылар - мiндеттi сақтандыру шарттарынан туындайтын талап қою бойынша;   
      19) талапкерлер мен жауапкерлер - азаматқа заңсыз сотталу, бұлтартпау шарасы ретiнде күзетпен қамауға алуға заңсыз тарту не қамауға алу немесе түзеу жұмыстары түрiнде заңсыз әкiмшiлiк жазаға тарту арқылы келтiрiлген залалды өтеуге байланысты даулар бойынша;   
      20) Қазақстан Республикасы Ұлттық Банкi, оның филиалдары мен өкiлдiктерi - өз құзыретiне кiретiн мәселелер бойынша талап қоюды берген кезде;   
      21) қаржы нарығы мен қаржы ұйымдарын реттеу және қадағалау жөнiндегi уәкiлеттi мемлекеттiк орган - өз құзыретiне кiретiн мәселелер бойынша талап қоюды берген кезде;   
      22) мәжбүрлеп таратылатын қаржы ұйымдарының тарату комиссиялары – тарату iсiн жүргiзу мүддесiне орай берiлген талап қою, өтiнiштер бойынша;   
      23) Қазақстан Республикасының заңнамалық актiлерiне сәйкес мемлекеттiк инвестициялық саясатты iске асыруға уәкiлеттi банктер:   
      бюджет қаражаты есебiнен қайтарымды негiзде берiлген кредиттер бойынша берешектердi өндiрiп алу туралы;   
      мүлiктi өндiрiп алу туралы;   
      борышкерлердiң сыртқы мемлекеттiк және мемлекет кепiлдiк берген қарыздар, сондай-ақ бюджет қаражаты есебiнен берiлген қарыздар бойынша мiндеттемелердi орындамауына байланысты олардың банкроттығы туралы талап қоюды берген кезде;  
      23-1) облигация ұстаушылардың өкiлдерi - эмитенттiң облигация шығару проспектiсiнде белгiленген мiндеттемелердi орындамауы мәселелерi бойынша облигация ұстаушылардың атынан талап-арыз берген кезде;  
      24) конкурстық және оңалтушы басқарушылар - Қазақстан Республикасының банкроттық туралы заңнамасында көзделген өз өкiлеттiгi шегiнде конкурстық iс жүргiзу, оңалту рәсiмдерi мүддесiне орай талап қойған кезде;  
      25) халықтың көшi-қоны мәселелерi жөнiндегi уәкiлеттi орган – шетелдiктердi және азаматтығы жоқ адамдарды Қазақстан Республикасының заңнамасын бұзғаны үшiн Қазақстан Республикасының шегiнен шығарып жiберуге байланысты мәселелер бойынша өтiнiш берген кезде мемлекеттiк баж төлеуден босатылады.  
      *Ескерту. 541-бапқа өзгерту енгiзiлдi - ҚР 2010.11.23* N 354-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.22* N 478-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.12.28* N 524-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**542-бап. Нотариаттық iс-әрекеттер жасаған кезде**   
                **мемлекеттiк баж төлеуден босату**

      Нотариаттық iс-әрекеттер жасаған кезде мыналар:   
      1) жеке тұлғалар - өздерiнiң мемлекет пайдасына мүлiктi сыйға тартатын өсиеттерiн, шарттарын куәландырғаны үшiн;   
      2) мемлекеттiк мекемелер - оларға мемлекеттiң мұраға құқығы туралы куәлiктердi (куәлiктердiң телнұсқаларын) бергенi үшiн, сондай-ақ осы куәлiктердi (куәлiктердiң телнұсқаларын) алу үшiн қажеттi барлық құжаттар үшiн;   
      3) жеке тұлғалар - оларға:   
      Қазақстан Республикасын қорғау кезiнде, өзге де мемлекеттiк немесе қоғамдық мiндеттердi орындауға байланысты не адам өмiрiн құтқарып қалу, мемлекеттiк меншiктi және құқықтық тәртiптi қорғау жөнiндегi Қазақстан Республикасы азаматының борышын орындауға байланысты қаза тапқан адамдардың мүлкiне;   
      егер мұрагер мұра қалдырушы қайтыс болған күнде мұра қалдырушымен кемiнде үш жыл тұрған болса және ол қайтыс болғаннан кейiн де осы үйде тұрып жатса, тұрғын үйiне немесе тұрғын үй-құрылыс кооперативiндегi пайына;   
      сақтандыру шарттары бойынша сақтандыру төлемдерiне, мемлекеттiк заимдардың облигацияларына, еңбекке төленетiн ақыға, авторлық құқық сомасына, авторлық қаламақыға және ашқан жаңалықтары, өнертабыстары мен өнеркәсiптiк үлгiлерi үшiн сыйақы сомаларына;   
      ақталған азаматтардың мүлкiне мұрагерлiк құқық туралы куәлiктер бергенi үшiн;   
      4) Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым мен 1945 жылғы 9 мамыр аралығында кемiнде алты ай жұмыс iстеген (қызмет еткен) және Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, бала жастан мүгедектердiң ата-аналарының бiрi - барлық нотариаттық iс-әрекеттер бойынша;   
      5) репатрианттар (оралмандар) - Қазақстан Республикасының азаматтығын алуға байланысты барлық нотариаттық iс-әрекеттерi бойынша;   
      6) Қазақстан Республикасы Ұлттық банкi, оның филиалдары мен өкiлдiктерi - өз құзыретiне кiретiн мәселелер бойынша нотариаттық iс-әрекеттер жасау үшiн өтiнiш берген кезiнде;   
      7) қаржы нарығы мен қаржы ұйымдарын реттеу және қадағалау жөнiндегi уәкiлеттi мемлекеттiк орган - өз құзыретiне кiретiн мәселелер бойынша нотариаттық iс-әрекеттер жасауға өтiнiш берген кезде;   
      8) "Ардақты Ана" атағы берiлген, "Алтын алқа", "Күмiс алқа" алқаларымен наградталған көп балалы аналар - барлық нотариаттық iс-әрекеттер бойынша;   
      9) Қазақстан Республикасының заңнамасында белгiленген тәртiппен қорғаншылық тағайындалған созылмалы жүйке ауруымен ауыратын жеке адамдар - өздерiнiң мүлiкке мұрагерлiгi туралы куәлiктер алғаны үшiн;   
      10) "Қазақстан мүгедектерiнiң ерiктi қоғамы" одағы (ҚМЕҚ), Қазақ саңыраулар қоғамы (ҚСҚ), Қазақ зағиптар қоғамы (ҚЗҚ), сондай-ақ олардың өндiрiстiк кәсiпорындары барлық нотариаттық iс-әрекеттер бойынша мемлекеттiк баж төлеуден босатылады.  
      *Ескерту. 542-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**543-бап. Азаматтық хал актiлерiн тiркеу кезiнде**   
                **мемлекеттiк баж төлеуден босату**

      Азаматтық хал актiлерiн тiркеу кезiнде мыналар:   
      1) Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым мен 1945 жылғы 9 мамыр аралығында кемiнде алты ай жұмыс iстеген (қызмет еткен) және Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жастан мүгедектердiң ата-аналарының бiрi, қорғаншылар (қамқоршылар), мемлекеттiк ұйымдар - тууы туралы куәлiктер тiркелгенi және қайтадан берiлгенi үшiн;   
      2) жеке тұлғалар - азаматтық хал актiлерiн тiркеу кезiнде жiберiлген қателерге байланысты туу, қайтыс болу туралы, әкесiн анықтау, ұл бала асырап алу (қыз бала асырап алу) туралы актiлер жазбалары өзгертiлген, толықтырылған, қалпына келтiрiлген және түзетiлген кезде өздерiне куәлiктер берiлгенi үшiн;   
      3) жеке тұлғалар - туыстарының қайтыс болуы туралы оларға қайталап немесе бұрын берiлген куәлiктер алмастырылып берiлгенi үшiн;   
      4) жеке тұлғалар - ұл бала асырап алу (қыз бала асырап алу) және әкесiн анықтауға байланысты тууы туралы куәлiк қайтадан берiлгенi үшiн растайтын құжаттар ұсынған ретте мемлекеттiк баж төлеуден босатылады.  
      *Ескерту. 543-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**544-бап. Қазақстан Республикасының азаматтығын қалпына**   
                **келтiру және алу кезiнде мемлекеттiк баж**   
                **төлеуден босату**

      1. Мыналар:   
      1) жаппай қуғын-сүргiндер, күштеп ұжымдастыру кезеңдерiнде, өзге де имандылыққа жат саяси акциялар салдарынан Қазақстан Республикасының аумағынан кетуге мәжбүр болған адамдар және олардың ұрпақтары - Қазақстан Республикасының азаматтығын қалпына келтiру туралы өздерi тiлек бiлдiрген кезде;   
      2) репатрианттар (оралмандар) - Қазақстан Республикасының азаматтығын қабылдаған кезде мемлекеттiк баж төлеуден босатылады.   
      2. Аталған мемлекеттiк баж төлеуден босату бiр рет берiледi.

**545-бап. Зияткерлiк меншiк саласындағы уәкiлеттi**   
                **мемлекеттiк орган заңды мәнi бар iс-әрекеттер**   
                **жасаған кезде мемлекеттiк баж төлеуден босату**

      Зияткерлiк меншiк саласындағы уәкiлеттi мемлекеттiк орган заңды мәнi бар iс-әрекеттер жасаған кезде:   
      1) қарттар мен мүгедектерге арналған жалпы үлгiдегi медициналық-әлеуметтiк мекемелерде тұратын қарттар мен мүгедектер;   
      2) толық мемлекет қамқорлығындағы және жатақханаларда тұратын мектеп-интернаттардың, кәсiптiк мектептер мен кәсiптiк лицейлердiң оқушылары;   
      3) репатрианттар (оралмандар) - Қазақстан Республикасының азаматтығын алғанға дейiн;   
      4) Кеңес Одағының батырлары, Социалистiк Еңбек ерлерi, Даңқ орденiнiң үш дәрежесiмен және Еңбек Даңқы орденiнiң үш дәрежесiмен, "Алтын Қыран", "Отан" ордендерiмен наградталған, "Халық қаһарманы", "Қазақстанның Еңбек Ерi" атақтарын алған адамдар, "Ардақты ана" атағын алған, "Алтын алқа", "Күмiс алқа" алқаларымен наградталған көп балалы аналар;   
      5) Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым мен 1945 жылғы 9 мамыр аралығында кемiнде алты ай жұмыс iстеген (қызмет еткен) және Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жастан мүгедектердiң ата-аналарының бiрi, сондай-ақ Чернобыль апаты салдарынан зардап шеккен азаматтар мемлекеттiк баж төлеуден босатылады.   
       *Ескерту. 545-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**546-бап. Басқа да iс-әрекеттер жасаған кезде мемлекеттiк**   
                **баж төлеуден босату**

      Мыналар:   
      1) тұрғылықты жерiн тiркеген кезде:   
      қарттар мен мүгедектерге арналған жалпы үлгiдегi медициналық-әлеуметтiк мекемелерде тұратын қарттар мен мүгедектер;   
      толық мемлекет қамқорлығындағы және жатақханаларда тұратын мектеп-интернаттардың, кәсiптiк мектептер мен кәсiптiк лицейлердiң оқушылары;   
      репатрианттар (оралмандар) - Қазақстан Республикасының азаматтығын алғанға дейiн;   
      Кеңес Одағының батырлары, Социалистiк Еңбек ерлерi, Даңқ орденiнiң үш дәрежесiмен және Еңбек Даңқы орденiнiң үш дәрежесiмен, "Алтын Қыран", "Отан" ордендерiмен наградталған, "Халық қаһарманы", "Қазақстанның Еңбек Ерi" атақтарын алған адамдар, "Ардақты ана" атағын алған, "Алтын алқа", "Күмiс алқа" алқаларымен наградталған көп балалы аналар;   
      Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым мен 1945 жылғы 9 мамыр аралығында кемiнде алты ай жұмыс iстеген (қызмет еткен) және Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жастан мүгедектердiң ата-аналарының бiрi;   
      Чернобыль апатының салдарынан зардап шеккен азаматтар;   
      2) аң аулау құқығына рұқсат беру немесе оны ұзартқан кезде - аңшылық мамандары, қорықшылар мен штаттағы аңшылар;   
      3) қылмыстық iсте азаматтық талап қоюды табыс еткен кезде;   
      4) Қазақстан Республикасының дипломатиялық өкiлдiктерi мен консулдық мекемелерi арқылы апостильдеуге түсетiн құжаттарға апостиль қойған кезде;   
      5) азаматтық хал актiлерiн тiркеу туралы куәлiктер қайтадан берiлген кезде - Қазақстан Республикасының дипломатиялық өкiлдiктерi мен консулдық мекемелерi арқылы өтiнiш жасаған азаматтар;   
      6) Қазақстан Республикасы азаматтарының паспорттары мен жеке куәлiктерiн, сондай-ақ шетел азаматының Қазақстан Республикасында тұруына ықтиярхат және азаматтығы жоқ адамның куәлiктерiн беру кезiнде:   
      Кеңес Одағының батырлары, Социалистiк Еңбек ерлерi;   
      Даңқ орденiнiң үш дәрежесiмен және Еңбек Даңқы орденiнiң үш дәрежесiмен, "Алтын Қыран", "Отан" ордендерiмен наградталған, "Халық қаһарманы", "Қазақстанның Еңбек Ерi" атақтарын алған адамдар;   
      "Ардақты ана" атағын алған, "Алтын алқа", "Күмiс алқа" алқаларымен наградталған көп балалы аналар;   
      Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым мен 1945 жылғы 9 мамыр аралығында кемiнде алты ай жұмыс iстеген (қызмет еткен) және Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жастан мүгедектердiң ата-аналарының бiрi;   
      қарттар мен мүгедектерге арналған жалпы үлгiдегi медициналық-әлеуметтiк мекемелерде тұратын қарттар, балалар үйлерiнде және (немесе) интернаттарда тұратын толық мемлекет қамқорлығындағы жетiм балалар мен ата-анасының қамқорлығынсыз қалған балалар;   
      Чернобыль апатының салдарынан зардап шеккен азаматтар;   
      7) автомобильге, автомобильдiң тiркемесiне, мотокөлiкке мемлекеттiк тiркеу нөмiрiнiң белгiсiн берген кезде:   
      Кеңес Одағының батырлары, Социалистiк Еңбек ерлерi, Даңқ орденiнiң үш дәрежесiмен және Еңбек Даңқы орденiнiң үш дәрежесiмен, "Алтын Қыран", "Отан" ордендерiмен наградталған, "Халық қаһарманы", "Қазақстанның Еңбек Ерi" атақтарын алған адамдар;   
      Ұлы Отан соғысына қатысушылар және оларға теңестiрiлген адамдар, Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталған адамдар, 1941 жылғы 22 маусым мен 1945 жылғы 9 мамыр аралығында кемiнде алты ай жұмыс iстеген (қызмет еткен) және Ұлы Отан соғысы жылдары тылдағы жанқиярлық еңбегi мен мiнсiз әскери қызметi үшiн бұрынғы КСР Одағының ордендерiмен және медальдарымен наградталмаған адамдар, мүгедектер, сондай-ақ бала жастан мүгедектердiң ата-аналарының бiрi;   
      Чернобыль апатының салдарынан зардап шеккен азаматтар мемлекеттiк баж төлеуден босатылады.   
      *Ескерту. 546-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз) Заңымен.*

**547-бап. Мемлекеттiк бажды төлеу тәртiбi**

      1. Мемлекеттiк баж банктер немесе банк операцияларының жекелеген түрлерiн жүзеге асыратын ұйымдар арқылы қолма-қол ақша аудару жолымен төленедi.   
      2. Мемлекеттiк баж:   
      1) сот қарайтын iстер бойынша - тиiстi арыздар (шағымдар) немесе сот бұйрығын шығару туралы өтiнiш бергенге дейiн, сондай-ақ сот құжаттарының көшiрмелерiн берген кезде;   
      2) нотариаттық iс-әрекеттердi орындағаны үшiн, сондай-ақ құжаттардың көшiрмелерiн, телнұсқаларын бергенi үшiн - жасалған нотариаттық iс-әрекеттi тiркеген кезде;   
      3) азаматтық хал актiлерiн мемлекеттiк тiркегенi үшiн, азаматтық хал актiлерiнiң жазбаларына өзгерiстер, толықтырулар, қалпына келтiрулер мен түзетулер енгiзгенi үшiн, сондай-ақ анықтамалар және қайтадан куәлiктер бергенi үшiн - оларды берген кезде;   
      4) кәмелетке толмаған балалары жоқ ерлi-зайыптылардың өзара келiсiмi бойынша некенi бұзуды мемлекеттiк тiркегенi үшiн - актiлердi тiркеген кезде;   
      5) азаматтардың тұрғылықты жерiн тiркегенi үшiн - тиiстi құжаттарды бергенге дейiн;   
      6) Қазақстан Республикасы азаматтарының паспорттары мен жеке куәлiктерiн, азаматтығы жоқ адамның куәлiктерiн, сондай-ақ шет ел азаматының Қазақстан Республикасында тұруына ықтиярхат бергенi үшiн - тиiстi құжаттарды бергенге дейiн;   
      7) жүргiзушi куәлiктерiн, тракторшы-машинист куәлiктерiн, механикалық көлiк құралдарының және тiркемелерiнiң мемлекеттiк техникалық байқаудан өткенi туралы куәлiктерiн, мемлекеттiк тiркеу нөмiрiнiң белгiлерiн, халықаралық техникалық байқау сертификатын бергенi үшiн – тиiстi құжаттарды және мемлекеттiк тiркеу нөмiрлерiнiң белгiлерiн бергенге дейiн;  
      8) аң аулау құқығына рұқсат бергенi үшiн - тиiстi құжаттарды бергенге дейiн;   
      9) сирек кездесетiн және құрып кету қаупi төнген жануарлар мен бекiре балықтардың түрлерiн, сондай-ақ олардың бөлiктерi мен дериваттарын әкелуге және әкетуге рұқсат бергенi үшiн - тиiстi құжаттарды бергенге дейiн;   
      10) қаруды және оның патрондарын сақтауға немесе сақтау мен алып жүруге, тасымалдауға, Қазақстан Республикасының аумағына әкелуге және Қазақстан Республикасынан әкетуге рұқсат бергенi үшiн - тиiстi құжаттарды бергенге дейiн;   
      11) жеке және заңды тұлғалардың азаматтық, қызметтiк қаруының (аңшылық суық қаруды, белгi беретiн қаруды, механикалық шашыратқыштарды, аэрозольдi және көзден жас ағызатын немесе тiтiркендiретiн заттар толтырылған басқа да құрылғыларды, ату қуаты 7,5 Дж-дан аспайтын және калибрi қоса алғанда 4,5 миллиметрге дейiнгi пневматикалық қаруды қоспағанда) әрбiр бiрлiгiн тiркегенi және қайта тiркегенi үшiн - тиiстi құжаттарды бергенге дейiн;   
      12) Қазақстан Республикасының азаматтығын алуға немесе Қазақстан Республикасының азаматтығын тоқтатуға, сондай-ақ Қазақстан Республикасынан кетуге және Қазақстан Республикасына келуге байланысты iстер бойынша - тиiстi құжаттарды алғанға дейiн;   
      13) Қазақстан Республикасының мемлекеттiк органдары мен нотариустарынан шығатын ресми құжаттарға Қазақстан Республикасының Үкiметi уәкiлеттiк берген мемлекеттiк органдардың апостиль қойғаны үшiн - апостиль қойғанға дейiн;   
      14) зияткерлiк меншiк саласындағы уәкiлеттi мемлекеттiк органның инновациялық патенттер, патенттер, куәлiктер, сертификаттар беруге, шарттарды тiркеуге, патенттiк сенiм бiлдiрiлген өкiлдердi аттестаттауға және тiркеуге байланысты заңды мәнi бар iс-әрекеттер жасағаны үшiн - тиiстi құжаттарды бергенге дейiн төленедi.   
      3. Мемлекеттiк баж уәкiлеттi мемлекеттiк органдардың немесе лауазымды тұлғалардың заңдық мәнi бар iс-әрекеттер жасаған және (немесе) құжаттарды берген жерi бойынша есепке жазылады.   
      4. Мемлекеттiк баж сомасын бюджетке төлеу банктер немесе банк операцияларының жекелеген түрлерiн жүзеге асыратын ұйымдар арқылы аудару, не оны Қазақстан Республикасының Үкiметi белгiлеген нысан бойынша қатаң есептiлiк бланкiлерiнiң негiзiнде қолма-қол ақшамен енгiзу жолымен жүргiзiледi.   
      5. Мемлекеттiк баждың қолма-қол ақшамен қабылданған сомасын уәкiлеттi мемлекеттiк органдар кейiннен оларды бюджет есебiне жатқызу үшiн ақша қабылдау жүзеге асырылған операциялық күннен кейiнгi күннен кешiктiрмей банктерге немесе банк операцияларының жекелеген түрлерiн жүзеге асыратын ұйымдарға тапсырады. Егер қолма-қол ақшаның күн сайынғы түсiмi айлық есептiк көрсеткiштiң 10 еселенген мөлшерiнен аз болған жағдайда ақшаны тапсыру ақша қабылдау жүзеге асырылған күннен кейiнгi үш операциялық күнде бiр рет жүзеге асырылады.  
      *Ескерту. 547-бапқа өзгерiс енгiзiлдi - ҚР 2011.01.24* N 399-IV *(қолданысқа енгiзiлу тәртiбiн* 2-баптан *қараңыз), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**548-бап. Төленген мемлекеттiк баж сомаларын қайтару**

      1. Төленген мемлекеттiк баж сомасы:   
      1) талапкер өз талаптарын азайтатын жағдайларды қоспағанда, мемлекеттiк баж осы Кодекс бойынша талап етiлгеннен көбiрек мөлшерде енгiзiлген;  
      1-1) iстi аралық сотқа жiберген;  
      2) арыздар (шағымдар) қайтарылған немесе оны қабылдаудан бас тартылған, сондай-ақ нотариустар немесе осыған уәкiлеттi адамдар нотариаттық iс-әрекеттердi жасаудан бас тартқан;   
      3) iс жүргiзу тоқтатылған немесе, егер iс соттың қарауына жатпайтын болса, сондай-ақ талапкер осы iстер санаты үшiн белгiленген дауды алдын ала шешудiң тәртiбiн сақтамаған не талап қоюды әрекетке қабiлетсiз адам табыс еткен жағдайда талап қою қараусыз қалдырылған;   
      4) мемлекеттiк бажды төлеген адамдар заңдық мәнi бар iс-әрекеттердi жасаудан немесе осы заңдық мәнi бар iс-әрекеттердi жасаған органға жүгiнгенге дейiн құжатты алудан бас тартқан;   
      5) Қазақстан Республикасының заңнамалық актiлерiнде белгiленген өзге де жағдайларда iшiнара немесе толық қайтарылуға жатады.  
      1-1. Мемлекеттiк баж:  
      1) талапкер талап қоюдан бас тартқан;  
      2) талапкер өз талаптарын азайтқан;  
      3) iс тараптардың бiтiмгерлiк келiсiмiмен аяқталған жағдайларда, қайтарылмайды.  
      2. Салық қызметi органы мемлекеттiк бажды қайтару үшiн негiз болып табылатын тиiстi мемлекеттiк органның құжатын, сондай-ақ мемлекеттiк баждың төленгенiн растайтын құжатты салық төлеушiден алғаннан кейiн, егер аталған құжаттар салық қызметi органына мемлекеттiк баж сомасы бюджет есебiне жазылған күннен бастап үш жыл мерзiм өткенге дейiн табыс етiлген болса, төленген мемлекеттiк баж сомасын қайтару туралы салықтық өтiнiштi қарайды.   
      3. Бюджетке төленген мемлекеттiк баж сомасын салық төлеушiнiң банктiк шотына қайтаруды салық қызметi органдары оның мемлекеттiк баж сомасын төлегенi туралы төлем құжаты қоса берiлген салықтық өтiнiшiнiң, сондай-ақ тиiстi органның оны қайтару үшiн негiз болып табылатын құжатының негiзiнде жүргiзедi.   
      4. Сот оның пайдасына iс бойынша тарап болып табылатын мемлекеттiк мекемеден мемлекеттiк бажды өндiрiп алу туралы шешiм шығарған төлеушiге мемлекеттiк баж сомасын қайтаруды салық қызметi органы мемлекеттiк баждың бюджетке төленгенi туралы төлем құжаты мен заңды күшiне енген сот шешiмi қоса берiлген мемлекеттiк баж төлеушiнiң салықтық өтiнiшi негiзiнде жүргiзедi.   
      5. Бюджетке төленген мемлекеттiк баж сомасын қайтаруды ол төленген жердегi салық органдары, қайтаруға салықтық өтiнiш берiлген күннен бастап он бес жұмыс күнi iшiнде мемлекеттiк баж сомасы есебiне жазылған бюджеттiк сыныптаманың тиiстi кодынан жүргiзедi.   
      6. Мемлекеттiк баж сомасын қайтаруды жүзеге асырғаннан кейiн салық қызметi органы салық төлеушiге және (немесе) мемлекеттiк мекемеге сот шешiмiнiң орындалғандығы туралы хабарлама жiбередi.   
      7. Мемлекеттiк баж сомасын қайтару құжаттары салық қызметi органына мемлекеттiк баж сомасы бюджет есебiне жазылған күннен бастап үш жыл мерзiм өткенге дейiн табыс етiлуге тиiс.  
      *Ескерту. 548-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**§ 2. Консулдық алым**

**549-бап. Жалпы ережелер**

      Консулдық алым – Қазақстан Республикасының дипломатиялық өкiлдiктерi мен консулдық мекемелерi консулдық iс-әрекеттер жасағаны және заңдық маңызы бар құжаттарды бергенi үшiн шетелдiктерден, азаматтығы жоқ адамдардан, резидент емес шетелдiк заңды тұлғалардан, Қазақстан Республикасының жеке және заңды тұлғаларынан алынатын төлем.

**550-бап. Консулдық алым төлеушiлер**

      Шетелдiктер, азаматтығы жоқ адамдар және резидент емес шетелдiк заңды тұлғалар, осы Кодекстiң 521-бабында көзделген консулдық iс-әрекеттер өздерiнiң мүдделерi үшiн жасалатын Қазақстан Республикасының жеке және заңды тұлғалары консулдық алым төлеушiлер болып табылады.

**551-бап. Алу объектiлерi**

      Консулдық алым мынадай консулдық iс-әрекеттер жасағаны үшiн алынады:   
      1) Қазақстан Республикасы азаматының паспортын ресiмдеу;   
      2) Қазақстан Республикасының визаларын беру;   
      3) Қазақстан Республикасына қайта оралу куәлiгiн беру;   
      4) шетелде болу мәселелерi бойынша Қазақстан Республикасы азаматтарының өтiнiштерiн ресiмдеу;   
      5) шетелге тұрақты тұруға келетiн Қазақстан Республикасының азаматтарын және шетелдiктерге ұл бала асырап алуға (қыз бала асырап алуға) берiлген балаларды - Қазақстан Республикасының азаматтарын консулдық есепке қою;   
      6) Қазақстан Республикасының азаматтығы мәселелерi жөнiндегi құжаттарды ресiмдеу;   
      7) азаматтық хал актiлерiн тiркеу;   
      8) құжаттарды талап ету;   
      9) құжаттарды заңдастыру, сондай-ақ апостильдеу үшiн құжаттарды қабылдау және одан әрi өткiзу;   
      10) нотариаттық iс-әрекеттер жасау;   
      11) консулдық мекемеде өсиет қағазын, құжаттар салынған пакеттi (өсиеттен басқа), ақшаны, бағалы қағаздарды және басқа да құндылықтарды (мұрагерлiктен басқа) сақтау;   
      12) көпшiлiк сауда-саттықта тауарлар немесе өзге де мүлiк сату;   
      13) алты айға дейiнгi мерзiмге мүлiктi немесе ақша сомаларын тиесiлiгi бойынша беру үшiн депозитке қабылдау;   
      14) заңды тұлғалардың мекен-жайына дипломатиялық почта арқылы құжаттар жiберу;   
      15) кеменi шетелден сатып алған жағдайда Қазақстан Республикасының Мемлекеттiк Туын көтерiп жүзу құқығына куәлiк беру, Қазақстан Республикасының заңнамасында немесе Қазақстан Республикасы қатысушысы болып табылатын халықаралық шарттарда көзделген Қазақстан Республикасының кемелерiне қатысты декларациялар мен басқа да құжаттар толтыру және куәландыру;   
      16) заңдық мәнi бар өзге де құжаттар (анықтамалар) беру.

**552-бап. Консулдық алым ставкалары**

      1. Егер Қазақстан Республикасы ратификациялаған халықаралық шарттарда өзгеше белгiленбесе, консулдық алымдар ставкаларының ең төмен және ең жоғары базалық мөлшерiн, сондай-ақ жеделдету үшiн консулдық алым ставкаларын Қазақстан Республикасының Үкiметi бекiтедi.  
      2. Қазақстан Республикасы Сыртқы iстер министрлiгi консулдық алымдардың базалық ставкалары шегiнде нақты ставкалар мөлшерiн белгiлеуге құқылы.  
      *Ескерту. 552-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**553-бап. Консулдық алым төлеуден босату**

      Консулдық алым:   
      1) осы Кодекстiң 542-546-баптарында көзделген жағдайларда;   
      2) консулдық алымдар алудан өзара бас тарту туралы Қазақстан Республикасымен келiсiмдерi бар елдердiң жеке және заңды тұлғаларынан;   
      3) Қазақстан Республикасы құқықтық көмек туралы шарттар жасасқан елдердiң билiк орындары мен жекелеген азаматтарының сауал салуы бойынша отбасылық, азаматтық және қылмыстық iстер бойынша, алименттер туралы, мемлекеттiк жәрдемақылар мен зейнетақылар, ұл бала асырап алу (қыз бала асырап алу) туралы құжаттар талап етiп сұратып алдырғаны үшiн;   
      4) мыналарға:   
      Қазақстан Республикасы ресми делегацияларының мүшелерiне және олармен бiрге жүретiн адамдарға;   
      Қазақстан Республикасы Парламентiнiң депутаттарына;   
      қызметтiк iстер бойынша шығатын Қазақстан Республикасының дипломатиялық, қызметтiк немесе ұлттық паспорт иелерi - Қазақстан Республикасының мемлекеттiк қызметшiлерiне;  
      Қазақстан Республикасының шетелдiк мекемелерi персоналының отбасы мүшелерiне;   
      Қазақстан Республикасының шетелдiк мекемесi қызметкерiнiң немесе қызметшiсiнiң сырқаттануына немесе қайтыс болуына байланысты шетелге шығатын Қазақстан Республикасының шетелдiк мекемелерi персоналының жақын туыстарына және олармен бiрге жүретiн адамдарға визалар беру туралы шетелдiк дипломатиялық өкiлдiктерге және консулдық мекемелерге ноталар жасағаны және басқаны үшiн;   
      5) мыналарға:   
      Қазақстан Республикасына келетiн шетелдiк ресми делегациялардың мүшелерiне және олармен бiрге жүретiн адамдарға;   
      республикалық және халықаралық маңызы бар iс-шараларға (симпозиумдар, конференциялар мен өзге де саяси, мәдени, ғылыми және спорттық iс-шаралар) қатысу үшiн Қазақстан Республикасына келетiн шетелдiктерге;   
      Қазақстан Республикасы Президентi Әкiмшiлiгiнiң, Қазақстан Республикасы Үкiметiнiң, Қазақстан Республикасы Парламентiнiң, Қазақстан Республикасы Конституциялық Кеңесiнiң, Қазақстан Республикасы Жоғарғы Сотының, Қазақстан Республикасы Орталық сайлау комиссиясының, Қазақстан Республикасы Премьер-Министрi Кеңсесiнiң, мемлекеттiк органдардың, облыстардың және Астана мен Алматы қалалары әкiмдiктерiнiң шақыруы бойынша Қазақстан Республикасына келетiн шетелдiктерге;   
      Қазақстан Республикасының мүдделi мемлекеттiк органдарымен келiсiлген гуманитарлық көмекпен Қазақстан Республикасына келетiн шетелдiктерге;   
      Қазақстан Республикасына қызметтiк iстер бойынша жiберiлген халықаралық ұйымдардың қызметкерлерiне;   
      шетелдiк дипломатиялық өкiлдiктер мен консулдық мекемелердiң, сондай-ақ Қазақстан Республикасында аккредиттелген халықаралық ұйымдардың шақыруы бойынша Қазақстан Республикасына өзара алмасу принципi негiзiнде келетiн шетелдiктерге Қазақстан Республикасы азаматтарының және заңды тұлғаларының, сондай-ақ шетелдiктер мен азаматтығы жоқ адамдардың, шетелдiк заңды тұлғалардың визалар беру туралы өтiнiштерiн пысықтағаны және Қазақстан Республикасының шетелдiк мекемелерiне визалар беру (визалық қолдау) туралы нұсқау жiбергенi үшiн;   
      инвесторлық визаларды пысықтағаны үшiн;  
      Қазақстан Республикасының азаматтары болып табылмайтын ұлты қазақ адамдарға Қазақстан Республикасы азаматтарының және заңды тұлғаларының, сондай-ақ шетелдiктер мен азаматтығы жоқ адамдардың, шетелдiк заңды тұлғалардың визалар беру туралы өтiнiштерiн пысықтағаны және Қазақстан Республикасының шетелдiк мекемелерiне визалар беру (визалық қолдау) туралы нұсқау жiбергенi үшiн;  
      6) мыналарға:   
      Қазақстан Республикасына жiберiлген шетелдiк ресми делегациялардың мүшелерiне және олармен бiрге жүретiн адамдарға;   
      республикалық және халықаралық маңызы бар iс-шараларға (симпозиумдар, конференциялар мен өзге де саяси, мәдени, ғылыми және спорттық iс-шаралар) қатысу үшiн Қазақстан Республикасына жiберiлген шетелдiктерге;   
      Қазақстан Республикасы Президентi Әкiмшiлiгiнiң, Қазақстан Республикасы Үкiметiнiң, Қазақстан Республикасы Парламентiнiң, Қазақстан Республикасы Конституциялық Кеңесiнiң, Қазақстан Республикасы Жоғарғы Сотының, Қазақстан Республикасы Орталық сайлау комиссиясының, Қазақстан Республикасы Президентi Iс басқармасының, Қазақстан Республикасы Премьер-Министрi Кеңсесiнiң шақыруы бойынша Қазақстан Республикасына келетiн шетелдiктерге;   
      Қазақстан Республикасының мүдделi мемлекеттiк органдарымен келiсiлген гуманитарлық көмекпен Қазақстан Республикасына келетiн шетелдiктерге;   
      Қазақстан Республикасына қызметтiк iстер бойынша келетiн халықаралық ұйымдардың қызметкерлерiне;   
      шетелдiк дипломатиялық өкiлдiктер мен консулдық мекемелердiң, сондай-ақ Қазақстан Республикасында аккредиттелген халықаралық ұйымдардың шақыруы бойынша Қазақстан Республикасына өзара алмасу принципi негiзiнде келетiн шетелдiктерге;   
      Қазақстан Республикасына қызметтiк iстер бойынша келетiн дипломатиялық және қызметтiк паспорт иелерi – шетелдiктерге;   
      16 жасқа дейiнгi балаларға;   
      Қазақстан Республикасының азаматтары емес ұлты қазақ адамдарға;   
      шетелде тұрақты тұратын және Қазақстан Республикасына жақын туыстарын жерлеуге келетiн Қазақстан Республикасының бұрынғы азаматтарына визалар;   
      инвесторлық визаларды;   
      қызметтiк визаларды;  
      дипломатиялық визаларды бергенi үшiн;  
      7) Қазақстан Республикасы консулдық мекемелерiнiң және Қазақстан Республикасы Сыртқы iстер министрлiгiнiң қызметкерлерi жiберген қателерi бар алдыңғы визалардың орнына қайтадан визалар бергенi үшiн;   
      8) жоғалту, дүлей зiлзала немесе басқа да форс-мажорлық жағдайлар салдарынан құжаттары мен ақша қаражаты жоқ Қазақстан Республикасының азаматтарына Қазақстан Республикасына қайта оралуға куәлiктер және анықтамалар бергенi үшiн;   
      9) шетелде қайтыс болған Қазақстан Республикасы азаматтарының мәйiтi салынған табыттар мен урналарды Қазақстан Республикасына жiберген кезде анықтамалар бергенi үшiн;   
      10) өзара алмасу принципiнiң негiзiнде шетелдiк дипломатиялық өкiлдiктер мен консулдық мекемелердiң өтiнiштерi бойынша құжаттарды талап етiп сұратып алдырғаны үшiн;   
      11) Қазақстан Республикасы азаматтарының Қазақстан Республикасының шетелдiк мекемелерi арқылы талап етiп сұратып алдырған құжаттарын заңдастырғаны үшiн;   
      12) өзара алмасу принципi негiзiнде шетелдiк дипломатиялық өкiлдiктер мен консулдық мекемелердiң, сондай-ақ халықаралық ұйымдардың өтiнiштерi бойынша құжаттарды заңдастырғаны үшiн;   
      13) шетелде оқитын Қазақстан Республикасының азаматтарын консулдық есепке қойғаны және оларға заңды маңызы бар анықтамалар бергенi үшiн алынбайды.  
      *Ескерту. 553-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.22* N 478-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**554-бап. Консулдық алымды төлеу тәртiбi**

      1. Консулдық алым консулдық iс-әрекеттер жасалғанға дейiн төленедi.   
      2. Қазақстан Республикасының дипломатиялық өкiлдiктерi мен консулдық мекемелерi консулдық iс-әрекеттердi төлеушi консулдық алымды төлегеннен кейiн жүзеге асырады.   
      3. Ставкасы АҚШ долларымен белгiленген консулдық алымдарды Қазақстан Республикасының аумағында төлеу Қазақстан Республикасының Ұлттық Банкi алымды төлеу күнiне белгiлеген ресми бағам бойынша теңгемен жүргiзiледi.   
      4. Консулдық алым:   
      1) Қазақстан Республикасының аумағында - банктер немесе банк операцияларының жекелеген түрлерiн жүзеге асыратын ұйымдар арқылы аудару жолымен консулдық iс-әрекеттер жүзеге асырылатын жердiң бюджетiне немесе Қазақстан Республикасының Үкiметi белгiлеген нысан бойынша қатаң есептiлiк бланкiлерi негiзiнде консулдық мекемелерде қолма-қол ақшамен төленедi.   
      Қолма-қол ақшамен қабылданған консулдық алым сомасын уәкiлеттi мемлекеттiк орган кейiннен оларды бюджет есебiне жатқызу үшiн ақша қабылдау жүзеге асырылған операциялық күннен кейiнгi күннен кешiктiрмей банктерге немесе банк операцияларының жекелеген түрлерiн жүзеге асыратын ұйымдарға тапсырады. Егер қолма-қол ақшаның күн сайынғы түсiмдерi айлық есептiк көрсеткiштiң 10 еселенген мөлшерiнен аз болған жағдайда ақшаны тапсыру ақша қабылдау жүзеге асырылған күннен кейiнгi үш операциялық күнде бiр рет жүзеге асырылады;   
      2) Қазақстан Республикасының аумағынан тыс жерлерде - шаруашылық пайдалану құқығынсыз дипломатиялық өкiлдiктiң немесе консулдық мекеменiң банк шотына банктер немесе банк операцияларының жекелеген түрлерiн жүзеге асыратын ұйымдар арқылы аудару жолымен немесе Қазақстан Республикасының Үкiметi белгiлеген нысан бойынша қатаң есептiлiк бланкiлерi негiзiнде консулдық мекемелерде қолма-қол ақшамен төленедi.   
      5. Консулдық алымды төлеу аумағында консулдық iс-әрекеттер жасалған елдiң валютасымен немесе кез келген еркiн айырбасталатын валютамен жүргiзiледi.   
      6. Дипломатиялық өкiлдiктер немесе консулдық мекемелер шетелде қабылданған консулдық алым сомаларын шетелдiк банктiк шотқа аудару үшiн оларды қабылдаған күннен бастап он операциялық күннен кешiктiрмей дипломатиялық өкiлдiк немесе консулдық мекеме орналасқан елдiң шетелдiк банкiне тапсырады.   
      Дипломатиялық өкiлдiк немесе консулдық мекеме орналасқан елдiң валютасымен шетелдiк банктiк шотқа түскен консулдық алымдарды дипломатиялық өкiлдiктiң немесе консулдық мекеменiң тапсырмасы бойынша шетелдiк банк АҚШ долларына, евроға, ағылшын фунт стерлингiне, швейцар франкiне, канада долларына, жапон иенiне айырбастайды.   
      Дипломатиялық өкiлдiктiң немесе консулдық мекеменiң бiрiншi қол қою құқығы бар басшысы шетелдiк банктiк шотқа билiк етушi болып табылады.   
      Шетелдiк банктiк шотқа келiп түскен консулдық алымдарды ай сайын (есептi айдан кейiнгi айдың 10-ынан кешiктiрмей) дипломатиялық өкiлдiк немесе консулдық мекеме одан әрi бюджет кiрiсiне аудару үшiн Қазақстан Республикасы Сыртқы iстер министрлiгiнiң валюталық шотына аударады. Егер дипломатиялық өкiлдiкке немесе консулдық мекемеге ай сайын келiп түсетiн консулдық алымдар түсiмi 1000 АҚШ долларынан аз болса немесе оның есептi кезеңнiң соңындағы бағамы бойынша осы тармақта көрсетiлген валюта түрлерiндегi эквивалентiн құрайтын болса, аударым жасау тоқсан сайын, есептi айдан кейiнгi айдың 10-ынан кешiктiрмей жүргiзiледi.  
      Қазақстан Республикасының Сыртқы iстер министрлiгi дипломатиялық өкiлдiк немесе консулдық мекеме аударған консулдық алымдарды Қазақстан Республикасы Ұлттық Банкiнен шетелдiк валютамен корреспондеттiк шоттың үзiндi-көшiрмесiн алған күннен бастап үш жұмыс күнi iшiнде электронды түрдегi төлеу құжаттарын қоса бере отырып, республикалық бюджет кiрiсiне аударады.   
      7. Төленген консулдық алымдардың сомалары қайтарылуға жатпайды.  
      *Ескерту. 554-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**3. САЛЫҚ ӘКIМШIЛIГIН ЖҮРГIЗУ**

**20-БӨЛIМ. САЛЫҚТЫҚ БАҚЫЛАУ ЖӘНЕ САЛЫҚ ӘКIМШIЛIГIН**   
**ЖҮРГIЗУДIҢ ӨЗГЕ ДЕ НЫСАНДАРЫ**

**80-тарау. ЖАЛПЫ ЕРЕЖЕЛЕР**

**555-бап. Салық әкiмшiлiгiн жүргiзу**

      Салық әкiмшiлiгiн жүргiзу салық қызметi органдарының салық бақылауын жүзеге асыруы, мерзiмiнде орындалмаған салық мiндеттемесiнiң орындалуын қамтамасыз ету тәсiлдерi мен салық берешегiн мәжбүрлеп өндiрiп алу шараларын қолдануы, сондай-ақ Қазақстан Республикасының заңнамасына сәйкес салық төлеушiлерге (салық агенттерiне) және басқа да уәкiлеттi мемлекеттiк органдарға мемлекеттiк қызмет көрсету болып табылады.  
      Мемлекеттiк қызметтер көрсету шеңберiнде салық төлеушiге (салық агентiне) нысанын уәкiлеттi орган бекiтетiн құжаттарды беру журналына оның қолы қойылып жүзеге асырылады.  
      *Ескерту. 555-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**556-бап. Салықтық бақылау**

      1. Салықтық бақылау - Қазақстан Республикасының салық заңнамасы, орындалуын бақылау салық қызметi органдарына жүктелген Қазақстан Республикасының өзге де заңнамасы нормаларының орындалуына салық қызметi органдары жүзеге асыратын мемлекеттiк бақылау.   
      2. Салықтық бақылау:   
      1) салықтық тексеру нысанында;   
      2) мемлекеттiк бақылаудың өзге де нысандарында жүзеге асырылады.   
      3. Салықтық бақылаудың осы нысандары шеңберiнде:   
      1) салық мiндеттемесiнiң, мiндеттi зейнетақы жарналарын есептеу, ұстау мен аудару, әлеуметтiк аударымдарды есептеу мен төлеу бойынша мiндеттердiң орындалуын есепке алу;   
      2) бақылау-кассалық машиналарды қолдану тәртiбiнiң сақталуына бақылау;   
      3) акцизделетiн тауарларға бақылау;   
      4) трансферттiк баға белгiлеу кезiндегi бақылау;   
      5) мемлекет меншiгiне айналдырылған (айналдырылуға жататын) мүлiктi есепке алу, сақтау, бағалау, одан әрi пайдалану және өткiзу тәртiбiнiң сақталуына бақылау;   
      6) Қазақстан Республикасының салық заңнамасын орындауға бағытталған функцияларды жүзеге асыру бойынша мiндеттердi орындау бөлiгiнде уәкiлеттi мемлекеттiк және жергiлiктi атқарушы органдардың қызметiне бақылау жүзеге асырылады.   
      4. Мемлекеттiк бақылаудың өзге де нысаны шеңберiнде:   
      1) салық төлеушiлердi салық органдарында тiркеу;   
      2) салықтық нысандарды қабылдау;   
      3) камералдық бақылау;   
      4) iрi салық төлеушiлердiң мониторингi;   
      5) салықтық зерттеп-қарау;  
      6) этил спиртiн өндiрудi жүзеге асыратын ұйымдарда этил спиртiн есепке алуды бақылау;  
      7) өтiнiш берушiнiң этил спиртi мен алкоголь өнiмiнiң өндiрiсi мен айналымы бойынша қызметке қойылатын бiлiктiлiк талаптарына сәйкестiгiн анықтау жүзеге асырылады.  
      5. Салықтық тексерудi жүргiзудiң жалпы тәртiбi "Қазақстан Республикасындағы мемлекеттiк бақылау және қадағалау туралы" Қазақстан Республикасының Заңына сәйкес жүзеге асырылады.   
      6. Салықтық тексерудi жүргiзу тәртiбi мен мерзiмiнiң ерекшелiктерi осы Кодексте айқындалады.   
      7. Уәкiлеттi орган "Қазақстан Республикасындағы мемлекеттiк бақылау және қадағалау туралы" Қазақстан Республикасының Заңына сәйкес ведомстволық есептiлiктiң, тексеру парақтаның нысандарын, тәуекел дәрежесiн бағалау критерийлерiн, жыл сайынғы тексерулер жоспарларын әзiрлейдi және бекiтедi.  
      8. Кеден органдары өз құзыретi шегiнде осы Кодекске және кеден одағының кеден заңнамасына және (немесе) Қазақстан Республикасының кеден заңнамасына сәйкес кеден одағының кеден шекарасы арқылы тауарлардың өткiзiлуiмен байланысты салықтық бақылауды жүзеге асырады, мерзiмiнде орындалмаған салық мiндеттемесiнiң орындалуын қамтамасыз ету тәсiлдерiн және төленуге тиiстi салықтар бойынша мәжбүрлеп өндiрiп алу шараларын қолданады.   
       *Ескерту. 556-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2010.03.19* № 258-IV*, 2010.06.30* N 297-IV *(2010.07.01 бастап қолданысқа енгiзiледi), 2011.01.06* N 378-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**557-бап. Салық құпиясы**

      1. Мына мәлiметтердi:   
      1) жеке тұлғаларды қоспағанда, салық төлеушi (салық агентi) төлеген (аударған) салық және бюджетке төленетiн басқа да мiндеттi төлемдердiң сомасы туралы;   
      2) салық төлеушiге есептелген салық сомасынан есепке жатқызылуға тиiс қосылған құн салығы сомасының асып кетуiн бюджеттен қайтару сомасы туралы;   
      3) салық төлеушiнiң (салық агентiнiң) салық берешегiнiң сомасы туралы;   
      4) әрекетсiз салық төлеушiлер және соттың заңды күшiне енген үкiмiнiң не қаулысының негiзiнде жалған кәсiпорындар деп танылған салық төлеушiлер туралы;   
      5) салық төлеушiнiң таратылуымен (қызметiн тоқтатуымен) байланысты құжаттық тексеру жүргiзу туралы салықтық өтiнiш беруi туралы;   
      6) жеке тұлғаларды қоспағанда, салық төлеушiге (салық агентiне) есептелген салық және бюджетке төленетiн басқа да мiндеттi төлемдер сомасы және Қазақстан Республикасының салық заңнамасын бұзған салық төлеушiге (салық агентiне) қатысты қолданылған жауапкершiлiк шаралары туралы;   
      7) осы Кодекстiң 197-бабына сәйкес қызметiн тұрақты мекеме, филиал, өкiлдiк арқылы немесе тұрақты мекеме құрмай жүзеге асыратын резидент емес салық төлеушi ретiнде тiркеудiң бар (жоқ) екендiгi туралы;   
      8) салық төлеушiнiң (салық агентiнiң) мынадай тiркеу деректерi:   
      сәйкестендiру нөмiрi;   
      жеке тұлғаның, заңды тұлға басшысының тегi, аты, әкесiнiң аты (бар болған жағдайда);   
      дара кәсiпкердiң, заңды тұлғаның атауы;   
      салық төлеушiнi (салық агентiн) тiркеу есебiне қою күнi, тiркеу есебiнен шығару күнi, тiркеу есебiнен шығару себебi;   
      қызметтi тоқтата тұруының басталған және аяқталған күнi;   
      салық төлеушiнiң резиденттiгi туралы;   
      9) салықтық тексеру жоспары туралы;  
      10) салық төлеушiнiң (салық агентiнiң) салық есептiлiгiн табыс етпеуi туралы мәлiметтердi қоспағанда, салық қызметi органы салық төлеушi (салық агентi) туралы алған кез келген мәлiметтер салық құпиясы болып табылады.  
      2. Егер осы бапта өзгеше белгiленбесе, салық қызметi органдары салық төлеушi (салық агентi) туралы салық құпиясы болып табылатын мәлiметтердi, басқа тұлғаға салық төлеушiнiң (салық агентiнiң) жазбаша рұқсатынсыз бере алмайды.   
      3. Салық қызметi органдары салық төлеушi (салық агентi) туралы салық құпиясын құрайтын мәлiметтердi салық төлеушiнiң (салық агентiнiң) жазбаша рұқсатын алмастан мынадай жағдайларда:   
      1) салықтық құқық бұзушылықтар мен қылмыстар жасаған тұлғалардың осы Кодексте белгiленген тәртiппен салық мiндеттемесiн, салық агентiнiң мiндеттерiн орындауы туралы сауал салу бойынша, олардың Қазақстан Республикасының заңнамалық актiлерiнде белгiленген құзыретi шегiнде заң бойынша қудалау мақсатында құқық қорғау органдарына;   
      2) салық төлеушiнiң салықтық мiндеттемесiн, осы Кодексте белгiленген тәртiппен салықтарды есептеу, ұстау және аудару бойынша салық агентiнiң мiндеттерiн айқындау немесе салықтық құқық бұзушылықтар мен қылмыстар үшiн жауапкершiлiк туралы iстердi қарау барысында соттарға;   
      3) сот санкциясымен, ал заңды күшiне енген сот актiлерiнiң негiзiнде жазылған атқару құжаттары бойынша соттың санкциясынсыз атқару құжаттарын орындау барысында оның Қазақстан Республикасының заңнамалық актiлерiнде белгiленген құзыретi шегiнде сот орындаушысына бередi.   
      Осындай мәлiметтердi беру тәртiбiн атқару құжаттарының орындалуын қамтамасыз ету жөнiндегi уәкiлеттi мемлекеттiк органмен бiрлесiп уәкiлеттi орган белгiлейдi;   
      4) бюджеттiк жоспарлау жөнiндегi орталық уәкiлеттi органға бередi.   
      Бюджеттiк жоспарлау жөнiндегi орталық уәкiлеттi орган салық құпиясы болып табылатын мәлiметтерге қол жеткiзе алатын лауазымды тұлғалардың тiзбесiн бекiтедi;   
      5) қаржы мониторингi жөнiндегi уәкiлеттi мемлекеттiк органға бередi.   
      Қаржы мониторингi жөнiндегi уәкiлеттi мемлекеттiк орган салық құпиясын құрайтын мәлiметтерге қол жеткiзе алатын лауазымды адамдарды тiзбесiн бекiтедi;   
      6) салық тексеруiн жүргiзуге маман ретiнде тартылған тұлғаға;   
      7) Қазақстан Республикасы тараптардың бiрi болып табылатын салық немесе құқық қорғау органдары арасындағы өзара ынтымақтастық туралы халықаралық шарттарға (келiсiмдерге), сондай-ақ Қазақстан Республикасы халықаралық ұйымдармен жасасқан шарттарға сәйкес басқа мемлекеттердiң салық немесе құқық қорғау органдарына, халықаралық ұйымдарға бередi;  
      8) қоршаған ортаны қорғау саласындағы уәкiлеттi мемлекеттiк органға қоршаған ортаға эмиссиялар үшiн төлемақы бойынша салық есептiлiгiн қамтитын мәлiметтер бөлiгiнде;  
      9) мемлекеттiк статистика саласындағы уәкiлеттi органға.  
      Мемлекеттiк статистика саласындағы уәкiлеттi орган салық құпиясын құрайтын мәлiметтерге қол жеткiзе алатын лауазымды адамдардың тiзбесiн бекiтедi. Салық құпиясын құрайтын мәлiметтер тiзбесiн және оларды беру тәртiбiн уәкiлеттi орган мемлекеттiк статистика саласындағы уәкiлеттi органмен бiрлесiп белгiлейдi;  
      10) банкроттық саласындағы уәкiлеттi органға бередi.  
      Банкроттық саласындағы уәкiлеттi орган салық құпиясын құрайтын мәлiметтерге қолжетiмдiлiгi бар лауазымды адамдардың тiзбесiн бекiтедi.  
      4. Осы бапта белгiленген жағдайларды қоспағанда, салық қызметi органдарының лауазымды адамдары, сондай-ақ осы бапта белгiленген тәртiппен салық қызметi органдарынан салық төлеушi (салық агентi) туралы мәлiметтердi алған өзге мемлекеттiк органдардың лауазымды адамдары салық құпиясын жария етпеуге тиiс.   
      5. Салық қызметi органдарының лауазымды адамдары, салық қызметi органдарынан салық төлеушi (салық агентi) туралы салық құпиясы болып табылатын мәлiметтердi алған өзге мемлекеттiк органдардың лауазымды адамдары, аталған органдарда жұмыс iстеген кезеңде де, сондай-ақ өзi қызметтен босағаннан кейiн де мұндай мәлiметтердi жария етуге құқылы емес.   
      Салықтық тексерудi жүргiзуге тартылған мамандар, салықтық тексерудi жүргiзу кезiнде өздерiнiң мiндеттерiн орындау кезiнде де, сондай-ақ оларды орындауды аяқтағаннан кейiн де салық құпиясын жария етпеуге тиiс.   
      6. Салық құпиясы болып табылатын мәлiметтерi бар құжаттарды жоғалту не осындай мәлiметтердi жария ету Қазақстан Республикасының заңнамалық актiлерiнде көзделген жауаптылыққа әкеп соғады.   
       *Ескерту. 557-бапқа өзгерту енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi), 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi), 2010.03.19* № 258-IV*, 2011.07.21* № 467-IV *(2011.07.01 бастап қолданысқа енгiзiледi), 2011.11.24* N 495-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**558-бап. Салықтық зерттеу**

      1. Салықтық зерттеу – салық төлеушiнiң (салық агентiнiң) тiркеу деректерiнде көрсетiлген орналасқан жерi бойынша жұмыс уақытында салық қызметi органдары:  
      тiркеу деректерiнде көрсетiлген орналасқан жерi бойынша салық төлеушiнiң (салық агентiнiң) iс жүзiнде болуын немесе болмауын растау;  
      осы Кодекстiң 637-бабының 2-тармағында көрсетiлген жағдайда салықтық тексеру актiсiн салық төлеушiге (салық агентiне) тапсыру;  
      осы Кодекстiң 608-бабының 1-1-тармағында көрсетiлген жағдайда салық төлеушiге (салық агентiне) осы Кодекстiң 607-бабы 2-тармағының 2) және 3) тармақшаларында көзделген хабарламаны тапсыру;  
      салық төлеушiге (салық агентiне) мүлiкке билiк етудi шектеу туралы шешiмдi және (немесе) билiк етуi шектелген мүлiк тiзiмдемесiнiң актiсiн тапсыру мақсатында жүзеге асыратын салықтық бақылаудың өзге нысаны.  
      Салықтық зерттеудi жүргiзуге қатысу үшiн осы Кодексте белгiленген тәртiппен куәгерлер тартылуы мүмкiн.  
      2. Мыналар:  
      1) салық төлеушiге (салық агентiне) салықтық тексеру актiсiн, мүлiкке билiк етудi шектеу туралы шешiмдi және (немесе) билiк етуi шектелген мүлiк тiзiмдемесiнiң актiсiн тапсырудың мүмкiн болмауы;  
      2) салық төлеушiнiң (салық агентiнiң) орналасқан жерi бойынша болмауы себептi салық қызметi органы хабарламасы бар тапсырыс хатпен почта арқылы жiберген осы Кодекстiң 607-бабы 2-тармағының 2) және  3) тармақшаларында көзделген хабарламаны почта немесе өзге байланыс ұйымының қайтаруы.  
      Бұл ретте банк шоты бар салық төлеушiге (салық агентiне) қатысты осы тармақшада көзделген негiз бойынша зерттеу осындай хатты почта немесе өзге байланыс ұйымы қайтарған күннен бастап бес жұмыс күнi өткеннен кейiн жүргiзiледi.  
      Осы тармақшаның ережелерi осы Кодекстiң 608-бабының 1-2-тармағында көзделген жағдайда қолданылмайды;  
      3) осы Кодекстiң 228-бабы 1-тармағының 1) тармақшасына сәйкес қосылған құн салығын төлеушi болып табылатын салық төлеушiнiң тiркеу деректерiнде көрсетiлген орналасқан жерi бойынша нақты болуын немесе болмауын растаудағы қажеттiлiк салықтық зерттеу жүргiзу үшiн негiз болып табылады.  
      3. Салықтық зерттеудiң нәтижесi бойынша салықтық зерттеу актiсi жасалады, онда мыналар көрсетiледi:   
      актiнiң жасалған орны, күнi мен уақыты;   
      актiнi жасаған салық қызметi органының лауазымды адамының лауазымы, тегi, аты және әкесiнiң аты (ол болған жағдайда);   
      салық қызметi органының атауы;   
      тартылған куәгерлердiң тегi, аты және әкесiнiң аты (ол болған жағдайда), жеке басын куәландыратын құжаттың атауы мен нөмiрi, тұрғылықты жерiнiң мекен-жайы;   
      салық төлеушiнiң (салық агентiнiң) тегi, аты және әкесiнiң аты (ол болған жағдайда) және (немесе) атауы, оның сәйкестендiру нөмiрi;   
      салықтық зерттеудiң қорытындысы туралы ақпарат.   
      4. Осы баптың 2-тармағының 3) тармақшасында көрсетiлген негiз бойынша жүргiзiлген салықтық зерттеу нәтижесiнде салық төлеушiнiң тiркеу деректерiнде көрсетiлген орналасқан жерi бойынша iс жүзiнде болмауы анықталған жағдайда, мұндай салық төлеушiге салық қызметi органы салық төлеушiнiң орналасқан жерiн (жоқтығын) растау туралы хабарлама жiбередi.   
      5. Салық органы осы баптың 4-тармағында көрсетiлген хабарламаны жiберген күннен бастап жиырма жұмыс күнi iшiнде салық төлеушi салық органына келу тәртiбiмен салықтық зерттеу кезiнде болмау себептерi туралы жазбаша түсiндiрме беруге мiндеттi.  
      Салық төлеушi осы тармақтың бiрiншi бөлiгiнде көрсетiлген талапты орындамаған жағдайда, салық органы осы Кодекстiң 611-бабы 1-тармағының 6) тармақшасына сәйкес мұндай салық төлеушiнiң банк шоттары бойынша шығыс операцияларын тоқтата тұрады.  
      6. Осы баптың 5-тармағында көрсетiлген салық төлеушi өзiнiң банк шоттары бойынша шығыс операциялары тоқтатыла тұрған күннен бастап бес жұмыс күнi iшiнде салық органына келу тәртiбiмен салықтық зерттеу кезiнде орналасқан жерi бойынша болмау себептерi туралы жазбаша түсiндiрме табыс етуге мiндеттi.  
      Салық төлеушi осы тармақтың бiрiншi бөлiгiнде белгiленген талапты орындамаған жағдайда, салық органы осы Кодекстiң 571-бабының  4-тармағында белгiленген тәртiппен мұндай салық төлеушiнi қосылған құн салығы бойынша тiркеу есебiнен алып тастайды.  
      *Ескерту. 558-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2010.03.19* № 258-IV*, 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**559-бап. Куәгерлердiң қатысуы**

      1. Салық қызметi органдарының лауазымды адамдары өздерiнiң талап етуi немесе салық төлеушiнiң (салық агентiнiң) талап етуi бойынша жасайтын мынадай iс-әрекеттер:   
      1) салық қызметi органы лауазымды адамының салық мiндеттемелерiнiң орындалуы жөнiнде хабарламаны, касса бойынша шығыс операцияларын тоқтата тұру туралы өкiмдi, мүлiкке билiк етудi шектеу туралы шешiмдi, мүлiк тiзiмдемесiнiң актiсiн, салық тексеруiн жүргiзу туралы хабарландыруды, нұсқаманы, салықтық тексеру актiсiн және осы Кодексте көзделген салық қызметi органдарының өзге де құжаттарын тапсыруы;   
      2) салық төлеушiнiң (салық агентiнiң) мүлiкке билiк етуiн шектеу;   
      3) нұсқаманың негiзiнде жүргiзiлетiн, салық салу объектiсi және (немесе) орналасқан жерiне қарамастан салық салуға байланысты объект болып табылатын мүлiктi зерттеу;   
      4) нұсқаманың негiзiнде салық төлеушiнiң (салық агентiнiң) мүлкiне (тұрғын үй-жайлардан басқа), оның iшiнде осы Кодексте белгiленген тәртiппен арнайы құралдарды (сурет-, аудио-, бейнеаппаратураларды) қолдана отырып түгендеу жүргiзу;   
      5) салықтық зерттеу куәгерлердiң қатысуымен жүзеге асырылады.   
      2. Куәгерлер ретiнде салық қызметi органдарының лауазымды адамы мен салық төлеушi (салық агентi) iс-әрекеттерiнiң нәтижесiне мүдделi емес, саны екi адамнан кем емес, кез келген кәмелетке толған, iс-әрекетке қабiлеттi азаматтар шақырылуы мүмкiн.   
      3. Мемлекеттiк органдардың лауазымды адамдары мен өзiне қатысты iс-әрекет жүргiзiлiп жатқан салық төлеушi (салық агентi) қызметкерлерiнiң, құрылтайшыларының куәгерлер ретiнде қатысуына жол берiлмейдi.   
      4. Куәгерлер iс-әрекет жасалған кезде өздерi қатысқан, салық қызметi органдарының лауазымды адамы жасайтын хаттамада (актiде) тiркелген, салық қызметi органдарының лауазымды адамдары мен салық төлеушi (салық агентi) iс-әрекеттерiнiң фактiсiн, мазмұнын және нәтижелерiн куәландырады.   
      5. Куәгер жасалған iс-әрекеттер жөнiнде ескерту жасауға құқылы. Куәгердiң жасаған ескертуi салық қызметi органдарының лауазымды адамы жасаған хаттамаға (актiге) енгiзiлуi тиiс.   
      6. Салық қызметi органдарының лауазымды адамы куәгерлердiң қатысуымен жасайтын хаттамада (актiде) мыналар көрсетiледi:   
      1) хаттаманы (актiнi) жасаған салық қызметi органдары лауазымды адамының лауазымы, тегi, аты, әкесiнiң аты (ол болған жағдайда);   
      2) салық қызметi органының атауы;   
      3) iс-әрекеттер жасалған орын мен күн;   
      4) iс-әрекетке қатысқан немесе оны жүргiзген кезде болған әрбiр адамның тегi, аты, әкесiнiң аты (ол болған жағдайда), туған күнi, тұрғылықты жерi, жеке басын кәуландыратын құжаттың атауы мен нөмiрi;   
      5) iс-әрекеттiң мазмұны мен оны жүргiзудiң сабақтастығы;   
      6) iс-әрекеттiң басталған және аяқталған уақыты;   
      7) iс-әрекет жасалған кезде анықталған фактiлер мен мән-жайлар.   
      7. Салық қызметi органдарының лауазымды адамы iс-әрекет жасауға қатысқан немесе ол жасалған кезде болған адамдарды хаттамамен (актiмен) таныстыруға мiндеттi. Хаттамамен (актiмен) таныстырғаннан кейiн салық қызметi органдарының лауазымды адамы, сондай-ақ iс-әрекет жасауға қатысқан немесе ол жасалған кезде болған барлық адамдар хаттамаға (актiге) қол қояды.   
      8. Хаттамаға (актiге) iс-әрекет жасалған кезде орындалған фотографиялық түсiрiлiмдер мен негативтер, бейне жазбалар немесе басқа да материалдар (олар болған кезде) қосылады.   
      9. Салық қызметi органдары лауазымды адамның осы бапта белгiленген тәртiппен жасаған хаттамасы (актiсi) осы баптың 1-тармағында көрсетiлген iс-әрекеттер жасау фактiсiн тiркейдi және растайды.

**81-тарау. САЛЫҚ ТӨЛЕУШIНI САЛЫҚ ОРГАНДАРЫНДА ТIРКЕУ**

**560-бап. Жалпы ережелер**

      1. Уәкiлеттi орган салық төлеушiлердiң мемлекеттiк деректер базасын қалыптастыру жолымен салық төлеушiлердi есепке алуды жүргiзедi.   
      2. Салық төлеушiлердiң мемлекеттiк деректер базасы – салық төлеушiлердi есепке алуды жүзеге асыруға арналған ақпараттық жүйе.   
      3. Салық төлеушiлердiң мемлекеттiк деректер базасын қалыптастыру:   
      1) жеке тұлғаны, заңды тұлғаны, заңды тұлғаның құрылымдық бөлiмшесiн салық органдарында салық төлеушi ретiнде тiркеу;  
      2) салық төлеушiнi:   
      дара кәсiпкер, жекеше нотариус, жеке сот орындаушысы, адвокат ретiнде;   
      қосылған құн салығы бойынша;   
      электрондық салық төлеушi ретiнде;   
      қызметтiң жекелеген түрлерiн жүзеге асырушы салық төлеушi ретiнде;   
      салық салу объектiсiн және (немесе) салық салуға байланысты объектiнi орналасқан жерi бойынша;  
      жер қойнауын пайдаланушы болып табылатын, осы Кодекстiң 197-бабы 1-тармағының 3), 4) және 5) тармақшаларында көрсетiлген резидент заңды тұлғаның орналасқан жерi бойынша тiркеу есебiне алу болып табылады.  
      4. Жеке тұлғаны, заңды тұлғаны, заңды тұлғаның құрылымдық бөлiмшелерiн салық төлеушi ретiнде тiркеу:   
      1) аталған тұлғалар туралы мәлiметтердi салық төлеушiлердiң мемлекеттiк деректер базасына енгiзудi;   
      2) салық төлеушiлердiң мемлекеттiк деректер базасындағы тiркеу деректерiн өзгертудi және (немесе) толықтыруды;   
      3) салық төлеушiлердiң мемлекеттiк деректер базасынан салық төлеушi туралы мәлiметтердi алып тастауды қамтиды.   
      5. Салық төлеушiнi тiркеу есебi салық төлеушiнi осы баптың 3-тармағы 2) тармақшасында көрсетiлген тiркеу есебiне қоюды, салық төлеушiнiң тiркеу деректерiне өзгерiстер және (немесе) толықтырулар енгiзудi, салық төлеушiнi тиiстi тiркеу есебiнен шығаруды қамтиды.   
      6. Салық қызметi органдарына салық төлеушi туралы:   
      1) уәкiлеттi мемлекеттiк органдар;   
      2) осы Кодекстiң 581-бабының 1), 4) тармақшаларына сәйкес банктер мен банк операцияларының жекелеген түрлерiн жүзеге асыратын ұйымдар;   
      3) салық төлеушiлер берген немесе мәлiмдеген мәлiметтер салық төлеушiнiң тiркеу деректерi болып табылады.   
      7. Осы Кодекстiң мақсаттары үшiн:   
      1) жеке тұлғаның тұрғылықты жерi – азаматтарды тiркеу туралы Қазақстан Республикасының заңнамасына сәйкес азаматты тiркеу орны;  
      2) дара кәсiпкердiң, жекеше нотариустың, жеке сот орындаушысының, адвокаттың орналасқан жерi – салық органында дара кәсiпкер, жекеше нотариус, адвокат ретiнде тiркеу есебiне қою кезiнде мәлiмделген дара кәсiпкердiң, жекеше нотариустың, адвокаттың қызметiнiң басым бөлiгiн жүзеге асыратын орны;   
      3) резидент заңды тұлғаның, оның құрылымдық бөлiмшесiнiң, резидент емес заңды тұлғаның құрылымдық бөлiмшесiнiң орналасқан жерi – құрылтай құжаттарында немесе құрылымдық бөлiмшенiң есептiк тiркеу туралы куәлiгiнде көрсетiлген оның тұрақты жұмыс iстейтiн органының орналасқан жерi;   
      4) филиал, өкiлдiк ашпай, қызметiн тұрақты мекеме арқылы жүзеге асыратын резидент емес заңды тұлғаның орналасқан жерi – салық органында салық төлеушi ретiнде тiркеу кезiнде мәлiмделген Қазақстан Республикасындағы қызметiн жүзеге асыратын жерi;  
      4-1) тиiмдi басқару орны Қазақстан Республикасында болатын шет мемлекеттiң заңнамасына сәйкес құрылған заңды тұлғаның орналасқан жерi, – директорлар кеңесiнiң жиналысында немесе осыған ұқсас басқару органы айқындаған, салық органында салық төлеушi ретiнде тiркеу кезiнде мәлiмделген және басқару органының тиiстi хаттамасында көрсетiлген нақты басқару органының Қазақстан Республикасында орналасқан жерi;  
      5) шетелдiктiң немесе азаматтығы жоқ адамның болатын жерi – шетелдiк немесе азаматтығы жоқ адамның көшi-қон карточкасында көрсетiлген Қазақстан Республикасындағы уақытша болатын жерi деп танылады. Егер халықаралық шарт ережелерiне сәйкес көшi-қон карточкасының болуы көзделмеген болса, онда салық органына шетелдiк немесе азаматтығы жоқ адам мәлiмдеген Қазақстан Республикасында басым уақыт орналасқан жер болатын жерi деп танылады.  
      Бұл ретте осы Кодекстiң 204-бабына сәйкес салық төлеу жөнiндегi салық мiндеттемесi туындайтын Қазақстан Республикасына келмейтiн шетелдiк немесе азаматтығы жоқ адам үшiн осындай шетелдiкке немесе азаматтығы жоқ адамға Қазақстан Республикасындағы көздерден табыстар төлейтiн тұлғаның тұрғылықты жерi оның болатын орны болып танылады.  
      *Ескерту. 560-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**§ 1. Салық төлеушi ретiнде тiркеу**

**561-бап. Жеке, заңды тұлға, заңды тұлғаның құрылымдық**   
                **бөлiмшесi туралы мәлiметтердi салық**   
                **төлеушiлердiң мемлекеттiк деректер базасына**   
                **енгiзу**

      1. Егер осы Кодекстiң 562-бабының 6-тармағында өзгеше белгiленбесе, салық органы мәлiметтердi салық төлеушiлердiң мемлекеттiк деректер базасына енгiзудi сәйкестендiру нөмiрлерiнiң ұлттық тiзiлiмдерiнiң мәлiметтерi негiзiнде жеке, заңды тұлғаға, заңды тұлғаның құрылымдық бөлiмшесiне сәйкестендiру нөмiрi берiлгеннен кейiн жүзеге асырады. Z0  
      2. Салық органдары салық төлеушiлердiң мемлекеттiк деректер базасына мыналар туралы:   
      1) жеке тұлға, оның iшiнде шетелдiк немесе азаматтығы жоқ адам – тұрғылықты немесе болатын жерi бойынша;   
      2) резидент заңды тұлға және оның құрылымдық бөлiмшесi, резидент емес заңды тұлғаның құрылымдық бөлiмшесi, тиiмдi басқару орны (нақты басқару органының орналасқан жерi) Қазақстан Республикасында болатын, шет мемлекеттiң заңнамасына сәйкес құрылған резидент емес заңды тұлға – орналасқан жерi бойынша;   
      3) Қазақстан Республикасында филиал, өкiлдiк ашпай, қызметiн тұрақты мекеме арқылы жүзеге асыратын резидент емес заңды тұлға – тұрақты мекемесiнiң орналасқан жерi бойынша;   
      4) осы Кодекстiң 197-бабы 1-тармағының 3), 4) және 5) тармақшаларында көрсетiлген акцияларды, қатысу үлестерiн сатып алушы, осы Кодекстiң 197-бабының 5-тармағына сәйкес салық агентi болып табылатын резидент емес – осы Кодекстiң 197-бабы 1-тармағының 3), 4) және 5) тармақшаларында көрсетiлген жер қойнауын пайдаланушы болып табылатын заңды тұлғаның орналасқан жерi бойынша. Осы тармақшаның ережелерi, егер осы Кодекстiң 197-бабының 5-тармағына сәйкес салық агентi болып табылатын резидент емес Қазақстан Республикасында қызметiн салық органдарында салық төлеушi ретiнде тiркелген тұрақты мекеме арқылы жүзеге асырса, қолданылмайды.  
      Егер мұндай резидент емес бағалы қағаздарды, актив құндарының 50 және одан да көп пайызын жер қойнауын пайдаланушылар болып табылатын екi және одан да көп тұлғалардың мүлкiн құрайтын заңды тұлғадағы қатысу үлестерiн сатып алған жағдайда, салық төлеушiлердiң мемлекеттiк дерекқорына резидент емес туралы мәлiметтердi енгiзудi уәкiлеттi органның орналасқан жерi бойынша салық органы жүзеге асырады;  
      4-1) осы Кодекстiң 193-бабы 5-тармағының 7) тармақшасында, 200-1-бабының 1-тармағының 8) тармақшасында белгiленген шарттар орындалмаған жағдайда, бағалы қағаздарды, қатысу үлестерiн сатып алатын резидент емес - бағалы қағаздары немесе қатысу үлестерi сатып алынатын заңды тұлғаның орналасқан жерi бойынша;  
      5) Қазақстан Республикасында осы тармақтың 4) тармақшасында көрсетiлген мүлiктi қоспағанда, мүлiк сатып алушы, осы Кодекстiң 197-бабының 5-тармағына сәйкес салық агентi болып табылатын резидент емес – мүлiктiң орналасқан жерi бойынша. Осы тармақшаның ережелерi, егер осы Кодекстiң 197-бабының 5-тармағына сәйкес салық агентi болып табылатын резидент емес Қазақстан Республикасында қызметiн салық органдарында салық төлеушi ретiнде тiркелген тұрақты мекеме арқылы жүзеге асырса, қолданылмайды;  
      6) Қазақстан Республикасында тiркелген шетел мемлекетiнiң дипломатиялық және оларға теңестiрiлген өкiлдiгi – дипломатиялық және оларға теңестiрiлген өкiлдiктiң орналасқан жерi бойынша;   
      7) осы Кодекстiң 191-бабы 5-тармағына сәйкес резидент еместiң тұрақты мекемесi ретiнде қарастырылатын тәуелдi агентi арқылы қызметiн жүзеге асыратын резидент емес – тәуелдi агенттiң орналасқан (тұрғылықты, келу) орны бойынша;  
      7-1) қызметiн осы Кодекстiң 191-бабының 1-тармағына сәйкес резидент еместiң тұрақты мекемесi ретiнде қаралатын, сақтандыру ұйымы немесе сақтандыру брокерi арқылы жүзеге асыратын резидент емес – сақтандыру ұйымының немесе сақтандыру брокерiнiң орналасқан жерi бойынша;  
      7-2) қызметiн осы Кодекстiң 191-бабының 1-тармағына сәйкес резидент еместiң тұрақты мекемесi ретiнде қаралатын, бiрлескен қызмет туралы шарт шеңберiнде жүзеге асыратын резидент емес – бiрлескен қызмет туралы шартқа қатысушы-резиденттiң орналасқан (тұрғылықты, келген) орны бойынша;  
      8) резидент банктерде ағымдағы шоттар ашатын резидент еместер – резидент банктiң орналасқан жерi бойынша мәлiметтердi енгiзудi жүзеге асырады.   
      3. Егер осы тармақта өзгеше көзделмесе, салық қызметi органдары салық төлеушiлердiң мемлекеттiк деректер базасына мәлiметтердi енгiзудi сәйкестендiру нөмiрлерiнiң ұлттық тiзiлiмдерiнiң мәлiметтерiн алған күннен бастап үш жұмыс күнi iшiнде жүзеге асырады.  
      Салық төлеушiлердiң мемлекеттiк дерекқорына мәлiметтердi енгiзудi салық органы осы Кодекстiң 197-бабы 1-тармағының 3), 4) және 5) тармақшаларында көрсетiлген, жер қойнауын пайдаланушы болып табылатын, заңды тұлғаның орналасқан жерi бойынша уәкiлеттi органнан резидент еместiң осы Кодекстiң 197-бабы 1-тармағының 3), 4) және 5) тармақшаларында көрсетiлген акцияларды, қатысу үлестерiн сатып алғаны туралы мәлiметтердi алған күннен бастап үш жұмыс күнi iшiнде жүзеге асырады.  
      4. Жеке сәйкестендiру нөмiрлерiнiң ұлттық тiзiлiмiндегi жеке тұлғалар туралы мәлiметтердi уәкiлеттi мемлекеттiк орган салық қызметi органдарына жеке тұлға он алты жасқа толғаннан кейiн бередi. Он алты жасқа толмаған тұлғаларда салық мiндеттемесi туындаған жағдайда мұндай тұлғалар бойынша мәлiметтер салық қызметi органдарына салық органының сұрау салуы бойынша берiледi.  
      *Ескерту. 561-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**562-бап. Резидент еместi салық төлеушi ретiнде тiркеу**   
                **ерекшелiгi**

      1. Филиал, өкiлдiк ашпай, қызметiн тұрақты мекеме арқылы жүзеге асыратын осы Кодекстiң 191-бабының ережелерiн ескере отырып, салық төлеушi ретiнде тiркелу үшiн Қазақстан Республикасында тұрақты мекеме арқылы қызметiн жүзеге асыра бастаған күннен бастап күнтiзбелiк отыз күн iшiнде тұрақты мекеме орналасқан жерi бойынша салық органына мынадай:   
      1) құрылтай;   
      2) мемлекеттiк тiркеу нөмiрiн (немесе оның аналогын) көрсете отырып, резидент еместi инкорпорация елiндегi мемлекеттiк тiркеудi растайтын;   
      3) бар болған жағдайда салықтық тiркеу нөмiрiн (немесе оның аналогын) көрсете, резидент еместi инкорпорация елiндегi салықтық тiркеудi растайтын құжаттардың нотариат куәландырған көшiрмелерiн қоса бере отырып, тiркеу есебiне қою туралы салықтық өтiнiш беруге мiндеттi.  
      1-1. Тиiмдi басқару орны (нақты басқару органының орналасқан жерi) Қазақстан Республикасында болатын, шет мемлекеттiң заңнамасына сәйкес құрылған заңды тұлға Қазақстан Республикасын тиiмдi басқару орны (нақты басқару органының орналасқан жерi) деп тану туралы шешiм қабылданған күннен бастап күнтiзбелiк отыз күн iшiнде орналасқан жерi бойынша салық органына мынадай:  
      1) құрылтай құжаттарының  
      2) мемлекеттiк тiркеу нөмiрiн (немесе оның аналогын) көрсете отырып, резидент еместiң инкорпорация елiндегi мемлекеттiк тiркеудi растайтын құжаттардың  
      3) ол бар болған кезде салықтық тiркеу нөмiрiн (немесе оның аналогын) көрсете отырып, резидент еместiң инкорпорация елiндегi салықтық тiркелуiн растайтын құжаттарының  
      4) директорлар кеңесi жиналысының немесе осыған ұқсас басқару органының хаттамасының нотариат куәландырған көшiрмелерiн қоса бере отырып, салық төлеушi ретiнде тiркеу есебiне қою туралы салықтық өтiнiш беруге мiндеттi.  
      1-2. Тиiмдi басқару орны (нақты басқару органының орналасқан жерi) Қазақстан Республикасында болатын шет мемлекеттiң заңнамасына сәйкес құрылған заңды тұлға өзiнiң орналасқан жерi бойынша есепке қою туралы салықтық өтiнiш берген және Қазақстан Республикасында филиал (өкiлдiк) ашпай тұрақты мекемесi бар болған жағдайда, мұндай тұрақты мекемелер осы Кодекстiң 39-1-бабында белгiленген тәртiппен осындай заңды тұлғаға өзiнiң құқықтары мен мiндеттерiн беруге мiндеттi.   
      Заңды тұлға тиiмдi басқару орнын (нақты басқару органының орналасқан жерiн) Қазақстан Республикасына көшiру туралы шешiм қабылдаған және Қазақстан Республикасында тұрақты мекеме ретiнде тiркелген филиалы (өкiлдiгi) бар болған жағдайда, мұндай филиалдың (өкiлдiктiң) тiркеу деректерi осы Кодекстiң 563-бабында белгiленген тәртiппен өзгертуге жатады.  
      2. Қазақстан Республикасында мүлiк сатып алушы, осы Кодекстiң 197-бабы 5-тармағына сәйкес салық агентi болып табылатын резидент емес мүлiк сатып алғанға дейiн салық төлеушi ретiнде тiркелу үшiн жылжымайтын мүлiктiң орналасқан жерi бойынша салық органына мынадай:   
      1) резидент емес жеке тұлғаның жеке басын куәландыратын немесе резидент емес заңды тұлғаның құрылтай құжаттарының   
      2) резидент емес заңды тұлға үшiн мемлекеттiк тiркеу нөмiрiн (немесе оның аналогын) көрсете отырып, резидент еместi инкорпорация елiндегi мемлекеттiк тiркеудi растайтын;   
      3) бар болған жағдайда салықтық тiркеу нөмiрiн (немесе оның аналогын) көрсете, резидент еместi инкорпорация (азаматтық) елiндегi салықтық тiркеудi растайтын құжаттардың нотариат куәландырған көшiрмелерiн қоса бере отырып, тiркеу есебiне қою туралы салықтық өтiнiш беруге мiндеттi.   
      3. Қызметi осы Кодекстiң 191-бабы 1 және 5-тармақтарына сәйкес резидент еместiң тұрақты мекемесi ретiнде қаралатын сақтандыру ұйымы (сақтандыру брокерi) немесе тәуелдi агент, мұндай резидент еместi салық төлеушi ретiнде тiркеу үшiн осы Кодекстiң 191-бабы 11-тармағына сәйкес айқындалған қызметтi жүзеге асыруды бастаған күннен бастап күнтiзбелiк отыз күн iшiнде орналасқан (тұрғылықты, келген) жерi бойынша салық органына мынадай:   
      1) резидент еместiң атынан кәсiпкерлiк қызметтi жүзеге асыруға, келiсiмшарттарға қол қоюға немесе өзге мақсаттарға өкiлеттiктер беруге арналған шарттың (келiсiмнiң, келiсiмшарттың немесе өзге де құжаттың), бар болған жағдайда;   
      2) резидент емес жеке тұлғаның жеке басын куәландыратын құжаттың немесе ол тұрақты мекемесi болып табылатын резидент емес заңды тұлғаның құрылтай құжаттарының   
      3) резидент емес заңды тұлға үшiн мемлекеттiк тiркеу нөмiрiн (немесе оның аналогын) көрсете отырып, резидент еместi ол тұрақты мекемесi болып табылатын инкорпорация елiндегi мемлекеттiк тiркеудi растайтын құжаттың   
      4) салықтық тiркеу нөмiрiн (немесе оның аналогын), резидент еместе бар болған жағдайда, көрсете, резидент еместi ол тұрақты мекемесi болып табылатын инкорпорация (азаматтық) елiндегi салықтық тiркеудi растайтын құжаттың нотариат куәландырған көшiрмелерiн қоса бере отырып, тiркеу есебiне қою туралы салықтық өтiнiш беруге мiндеттi.  
      3-1. Қызметi тұрақты мекеме құруға әкелетiн резидентпен жасасқан бiрлескен қызмет туралы шартқа қатысушы резидент емес салық төлеушi ретiнде тiркелу үшiн осы Кодекстiң 191-бабының 11-тармағына сәйкес айқындалған қызметiн жүзеге асыру басталған күннен бастап күнтiзбелiк отыз күн iшiнде бiрлескен қызмет туралы шартқа қатысушы резиденттiң орналасқан (тұрғылықты, келген) орны бойынша салық органына мынадай:  
      1) бiрлескен қызмет туралы шарттың  
      2) резидент емес жеке тұлғаның жеке басын куәландыратын құжаттың немесе резидент емес заңды тұлғаның құрылтай құжаттарының  
      3) мемлекеттiк тiркеу нөмiрiн (немесе оның аналогын) көрсете отырып, резидент еместiң инкорпорация елiндегi мемлекеттiк тiркелуiн растайтын құжаттың  
      4) салықтық тiркеу нөмiрiн (немесе оның аналогын) көрсете отырып, резидент еместiң инкорпорация елiндегi салықтық тiркелуiн растайтын құжаттың нотариат куәландырған көшiрмелерiн қоса тiркей отырып, тiркеу есебiне қою туралы салықтық өтiнiштi табыс етуге мiндеттi.  
      4. Резидент-банктерде ағымдағы шоттар ашатын резидент емес шот ашқанға дейiн салық төлеушi ретiнде тiркелуге мiндеттi. Салық төлеушi ретiнде тiркеу үшiн мұндай резидент емес банк орналасқан жерi бойынша салық органына осы баптың 2-тармағында белгiленген құжаттардың нотариат куәландырған көшiрмелерiн қоса бере отырып, тiркеу есебiне қою туралы салықтық өтiнiш бередi.   
      5. Қазақстан Республикасындағы көздерден осы Кодекстiң ережелерiне сәйкес төлем көзiнен салық салуға жатпайтын табыс алатын шетелдiктер және азаматтығы жоқ адамдар осы Кодекстiң 191-бабының 11-тармағына сәйкес қызметiн жүзеге асыра бастаған күннен бастап күнтiзбелiк отыз күн iшiнде келген (тұратын) жерi бойынша салық органына мынадай:   
      1) шетелдiктiң немесе азаматтығы жоқ адамның жеке басын куәландыратын;   
      2) ондай нөмiр бар болған жағдайда салықтық тiркеу нөмiрiн немесе (оның аналогын) көрсете отырып, азаматтық (резиденттiк) елiндегi салықтық тiркеудi растайтын;   
      3) ондай құжат бар болған жағдайда Қазақстан Республикасындағы көздерден алынған табыстың сомасын растайтын құжаттың нотариат куәландырған көшiрмелерiн қоса бере отырып, тiркеу есебiне қою туралы салықтық өтiнiш беруге мiндеттi.  
      5-1. Егер осы бапта өзгеше көзделмесе, резидент емес жеке тұлға осы Кодекстiң 189-бабына сәйкес Қазақстан Республикасының резидентi деп танылған күннен бастап күнтiзбелiк отыз күн iшiнде салық төлеушi ретiнде тiркелуге мiндеттi.  
      6. Осы Кодекстiң 561-бабы 2-тармағының 4) тармақшасында көрсетiлген резидент емес Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану саласындағы құзырет шегiнде мемлекеттiк реттеудi жүзеге асыратын уәкiлеттi мемлекеттiк және жергiлiктi атқарушы органдардың осы Кодекстiң 197-бабы 1-тармағының 3), 4) және 5) тармақшаларында көрсетiлген акцияларды, қатысу үлестерiн резидент еместiң сатып алуы туралы мәлiметтерi немесе осы баптың 2-тармағында белгiленген құжаттардың нотариат куәландырған көшiрмелерiн қоса тiркей отырып, осындай резидент емес табыс еткен тiркеу есебiне қою туралы салықтық өтiнiш негiзiнде салық төлеушi ретiнде тiркелуге жатады.  
      6-1. Осы Кодекстiң 561-бабы 2-тармағының 4-1) тармақшасында көрсетiлген резидент емес салық төлеушi ретiнде тiркелу үшiн эмитент заңды тұлғаның немесе осы Кодекстiң 193-бабы 5-тармағының 7) тармақшасында, 200-1-бабының 1-тармағының 8) тармақшасында көрсетiлген резидент заңды тұлғаның орналасқан жерi бойынша салық органына осы баптың 2-тармағында белгiленген құжаттардың нотариат куәландырған көшiрмелерiн қоса тiркей отырып, тiркеу есебiне қою туралы салықтық өтiнiштi табыс етуге мiндеттi.  
      7. Қазақстан Республикасында аккредиттелген шет мемлекеттiң дипломатиялық және соларға теңестiрiлген өкiлдiгi, шет мемлекеттiң консулдық мекемесi салық төлеушi ретiнде тiркелуге жатады. Салық төлеушi ретiнде тiркеу үшiн мұндай өкiлдiк немесе мекеме Қазақстан Республикасында аккредиттелгенiн растайтын құжаттың нотариат куәландырған көшiрмесiн қоса тiркей отырып, өзiнiң орналасқан жерi бойынша салық органына тiркеу есебiне қою туралы салықтық өтiнiштi табыс етедi.  
      8. - 12. 8-12-тармақтардың қолданылуы 2013.01.01 дейiн ҚР 2008.12.10 N 100-IV Заңына сәйкес тоқтатыла тұрады (тоқтатылған редакцияны ҚР Салық кодексiнiң № 15 архивтағы нұсқасын қараңыз).  
      *Ескерту. 562-бапқа өзгерiс енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**563-бап. Салық төлеушiлердiң мемлекеттiк деректер**   
                **базасындағы тiркеу деректерiн өзгерту және**   
                **толықтыру**

      1. Салық органдары салық төлеушi ретiнде тiркеу кезiнде ұсынылған тiркеу деректерiне:   
      1) жеке тұлғаның – Жеке сәйкестендiру нөмiрлерiнiң ұлттық тiзiлiмiнiң мәлiметтерi негiзiнде;   
      2) резидент заңды тұлғаның және оның құрылымдық бөлiмшесiнiң, резидент емес заңды тұлғаның құрылымдық бөлiмшесiнiң - Бизнес-сәйкестендiру нөмiрлерiнiң ұлттық тiзiлiмiнiң мәлiметтерi немесе тиiмдi басқару орны (басқару органының нақты орналасқан жерi) Қазақстан Республикасында болатын шет мемлекеттiң заңнамасына сәйкес құрылған заңды тұлға ретiнде тiркеу есебiне қою туралы салықтық өтiнiштiң негiзiнде;   
      3) Қазақстан Республикасындағы қызметiн филиал, өкiлдiк ашпай тұрақты мекеме арқылы жүзеге асыратын резидент емес заңды тұлғаның - тiркеу есебiне қою туралы салықтық өтiнiшi негiзiнде;   
      4) осы Кодекстiң 197-бабы 1-тармағының 3), 4) және 5) тармақшаларында көрсетiлген, Қазақстан Республикасында жер қойнауын пайдалану құқығына ие тұлғаның орналасқан жерi өзгерген кезде, осы Кодекстiң 197-бабының 5-тармағына сәйкес салық агентi болып табылатын резидент еместiң – осындай резидент еместi салық төлеушi ретiнде тiркеу есебiне қою туралы салықтық өтiнiштiң немесе Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану саласындағы құзыретi шегiнде мемлекеттiк реттеудi жүзеге асыратын уәкiлеттi мемлекеттiк және жергiлiктi атқарушы органдардың осы Кодекстiң 197-бабы 1-тармағының 3), 4) және 5) тармақшаларында көрсетiлген акцияларды, қатысу үлестерiн резидент еместiң сатып алуы туралы мәлiметтерi негiзiнде;  
      4-1) резидент заңды тұлғаның орналасқан жерi өзгерген кезде 561-баптың 2-тармағының 4-1) тармақшасында көрсетiлген резидент еместiң – Бизнес-сәйкестендiру нөмiрлерiнiң ұлттық тiзiлiмiнiң осындай резидент туралы мәлiметтерi негiзiнде;  
      5) Қазақстан Республикасында тiркелген шетел мемлекетiнiң дипломатиялық және оларға теңестiрiлген өкiлдiгiнiң – тiркеу есебiне қою туралы салықтық өтiнiшi негiзiнде;   
      6) осы Кодекстiң 191-бабы 5-тармағына сәйкес резидент еместiң тұрақты мекемесi ретiнде қарастырылатын қызметiн тәуелдi агент арқылы жүзеге асыратын резидент еместiң – тәуелдi агенттiң салық органына берген салықтық өтiнiшi негiзiнде;   
      7) резидент банкте ағымдағы шоты бар резидент емес жеке және заңды тұлғаның – банк хабарламасының негiзiнде, өзгерiстер мен толықтырулар енгiзудi жүзеге асырады.   
      2. Заңды тұлғаның, оның құрылымдық бөлiмшесiнiң бюджетпен есеп айырысу бойынша жауапты қызметкерi, телефон нөмiрi, электрондық почта мекенжайы туралы мәлiметтердi өзгерту тiркеу есебiне қою туралы салықтық өтiнiш негiзiнде жүзеге асырылады.  
      2-1. Резидент заңды тұлғаның, оның құрылымдық бөлiмшесiнiң, резидент емес заңды тұлғаның құрылымдық бөлiмшесiнiң басшысы туралы мәлiметтердi өзгерту тiркеу есебiне қою туралы салықтық өтiнiш негiзiнде жүзеге асырылады.  
      Резидент заңды тұлғаның басшысы туралы мәлiметтердi өзгерту үшiн берiлген салықтық өтiнiшке заңды тұлғаға қатысушылардың (акционерлердiң) жалпы жиналысының немесе бiр қатысушыдан (акционерден) тұратын заңды тұлғаға бiр қатысушының (акционердiң) заңды тұлғаның атқарушы органын тағайындау туралы шешiмiнiң нотариат куәландырған көшiрмесi қоса берiледi.  
      Заңды тұлғаның құрылымдық бөлiмшесiнiң басшысы туралы мәлiметтердi өзгерту үшiн берiлген салықтық өтiнiшке заңды тұлғаның уәкiлеттi органының заңды тұлғаның құрылымдық бөлiмшесiнiң басшысын тағайындау туралы шешiмiнiң не оның өкiлеттiгiн растайтын өзге құжатының нотариат куәландырған көшiрмесi қоса берiледi.  
      3. Салық төлеушiлердiң банктiк шоттары туралы мәлiметтердi өзгерту осы Кодекстiң 581-бабында белгiленген тәртiппен және мерзiмде берiлген банктердiң немесе банк операцияларының жекелеген түрлерiн жүзеге асыратын ұйымдардың мәлiметтерi негiзiнде жүзеге асырылады.   
      4. Жеке тұлға тұрғылықты (болу) жерi өзгерген кезде жаңа тұрғылықты жерi бойынша салық органына салық төлеушiнiң тұрғылықты (болу) жерiнiң өзгергенiн растайтын құжаттардың түпнұсқаларын көрсетiп, олардың көшiрмелерiн қоса бере отырып, тiркеу деректерiне өзгерiстер енгiзу үшiн өз бетiнше салықтық өтiнiш беруге құқылы.   
      5. Салық төлеушiнiң тiркеу деректерiн өзгерту үшiн салықтық өтiнiш салық төлеушiнiң (салық агентiнiң) орналасқан (тұрғылықты, келген) жерi бойынша салық органына - өзгерiстер туындаған кезден бастап он жұмыс күнiнен кешiктiрiлмей берiледi.   
      6. Салық органдары салық төлеушiнiң тiркеу деректерiне өзгерiстер енгiзудi сәйкестендiру нөмiрлерiнiң ұлттық тiзiлiмдерiнiң, уәкiлеттi мемлекеттiк органдардың, банктердiң немесе банк операцияларының жекелеген түрлерiн жүзеге асыратын ұйымдардың мәлiметтерiн тiркеу есебiне қою туралы салықтық өтiнiштi алған күннен бастап үш жұмыс күнi iшiнде жүзеге асырады.  
      *Ескерту. 563-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**564-бап. Салық төлеушiнi салық төлеушiлердiң мемлекеттiк**   
                 **деректер базасынан шығарып тастау**

      1. Салық органдары салық төлеушiнi салық төлеушiлердiң мемлекеттiк деректер базасынан сәйкестендiру нөмiрлерiнiң ұлттық тiзiлiмдерiнiң мәлiметтерi негiзiнде немесе оның салықтық өтiнiшiмен мынадай себептер бойынша:   
      1) жеке тұлғаның қайтыс болуы немесе қайтыс болды деп жариялануы;   
      2) жеке тұлғаның Қазақстан Республикасынан тұрғылықты тұратын жерге кетуi;   
      3) заңды тұлғаларды, олардың құрылымдық бөлiмшелерiн Заңды тұлғалардың мемлекеттiк тiркелiмiнен шығарып тастау немесе заңды тұлғалардың құрылымдық бөлiмшелерiнiң есептiк тiркеуден шығарылуы;  
      3-1) шет мемлекеттiң заңнамасына сәйкес құрылған заңды тұлғаның Қазақстан Республикасында тиiмдi басқару орнының (басқару органының нақты орналасқан жерiнiң) өзгеруi;  
      4) резидент еместiң тұрақты мекеме арқылы қызметiн тоқтатуы;   
      5) шетелдiктiң немесе азаматтығы жоқ адамның Қазақстан Республикасындағы қызметiн тоқтатуы;   
      6) егер осы Кодекстiң 561-бабы 2-тармағының 4), 4-1) және 5) тармақшаларында көрсетiлген резидент еместiң Қазақстан Республикасында өзге салық салу объектiсi болмаған жағдайда, мұндай резидент еместiң мүлiкке, акцияларға және (немесе) қатысу үлестерiне құқықтарының тоқтатылуы;   
      7) шетел мемлекетiнiң Қазақстан Республикасында аккредиттелген дипломатиялық және оған теңестiрiлген өкiлдiгi қызметiнiң тоқтатылуы ;   
      8) осы Кодекстiң 191-бабы 5-тармағына сәйкес резидент еместiң тұрақты мекемесi ретiнде қаралатын Қазақстан Республикасындағы тәуелдi агентi арқылы резидент еместiң қызметiн тоқтатуы;   
      9) осы Кодекстiң 561-бабы 2-тармағының 8) тармақшасында көрсетiлген резидент еместiң банк хабарламасын алған күннен бастап алты ай iшiнде резидент банктерде ағымдағы шоттары болмаған, сондай-ақ ағымдағы шоттарды ашуы туралы мәлiметтерi болмаған жағдайда, резидент банкте резидент еместiң ағымдағы шотының жабылуы бойынша шығарып тастайды.   
      2. Салық органы салық төлеушiлердiң мемлекеттiк деректер базасынан осы Кодекстiң 561-бабы 2-тармағының 3)-8) тармақшаларында көрсетiлген тұлғаларды шығарып тастау мақсатында әдiлет органдарына:   
      1) Қазақстан Республикасындағы қызметiн филиал, өкiлдiк ашпай, тұрақты мекеме арқылы жүзеге асыратын резидент еместi – тiркеу есебiнен шығару туралы салықтық өтiнiшi негiзiнде;   
      2) осы Кодекстiң 561-бабы 2-тармағының 4) тармақшасында көрсетiлген резидент еместi – Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану саласындағы құзырет шегiнде мемлекеттiк реттеудi жүзеге асыратын уәкiлеттi мемлекеттiк және жергiлiктi атқарушы органдардың осы Кодекстiң 197-бабы 1-тармағының 3), 4) және 5) тармақшаларында көрсетiлген бағалы қағаздарды немесе қатысу үлестерiн сату туралы мәлiметтерiнiң негiзiнде;   
      3) шетелдiктi немесе азаматтығы жоқ адамды – тiркеу есебiнен шығару туралы салықтық өтiнiшi негiзiнде;   
      4) Қазақстан Республикасында тiркелген дипломатиялық және оларға теңестiрiлген шетел мемлекетiнiң өкiлдiгiн – сыртқы саясат қызметiн жүзеге асыратын уәкiлеттi мемлекеттiк органның Қазақстан Республикасында тiркелген дипломатиялық және оларға теңестiрiлген шетел мемлекетi өкiлдiгiнiң қызметiн тоқтатуы туралы мәлiметтерi негiзiнде;   
      5) осы Кодекстiң 561-бабы 2-тармағының 7) тармақшасында көрсетiлген резидент еместi – тәуелдi агенттiң тiркеу есебiнен шығару туралы салықтық өтiнiшi негiзiнде;   
      6) резидент банктерде ағымдағы шоттары бар резидент еместi – резидент еместiң ағымдағы шотының жабылуы туралы банк хабарламасының негiзiнде тiркеу есебiнен шығару туралы электрондық хабарлама жiбередi.   
      3. Салық органдары осы баптың 2-тармағында көрсетiлген резидент еместер туралы мәлiметтер көрсетiлген электронды хабарламаны әдiлет органдарына уәкiлеттi мемлекеттiк органдардан мәлiметтердi, банктiң хабарламасын, тiркеу есебiнен шығару туралы салықтық өтiнiштi алған күннен бастап бiр жұмыс күнi iшiнде ұсынады.   
      4. Салық органы салық төлеушiнi салық төлеушiлердiң мемлекеттiк деректер базасынан шығарып тастауды сәйкестендiру нөмiрлерiнiң ұлттық тiзiлiмдерi мәлiметтерiнiң негiзiнде салық төлеушiнiң орындалмаған салық мiндеттемесi болмаған кезде жүргiзедi.  
      *Ескерту. 564-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**§ 2. Дара кәсiпкердi, жекеше нотариусты, жеке сот**  
**орындаушысын, адвокатты тiркеу есебi**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**565-бап. Дара кәсiпкер, жекеше нотариус, жеке сот**  
                 **орындаушысы, адвокат ретiнде тiркеу есебiне қою**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

      1. Салық органы жеке тұлғаны дара кәсiпкер ретiнде тiркеу есебiне қоюды Қазақстан Республикасының жеке кәсiпкерлiк туралы   
заңнамасында белгiленген тәртiппен және мерзiмдерде дара кәсiпкердi мемлекеттiк тiркеу туралы куәлiк бере отырып жүргiзедi.   
      2. Салық органдары қызметi Қазақстан Республикасының заңнамасында дара кәсiпкер ретiнде жол берiлмейтiн жеке тұлғаны дара   
кәсiпкер ретiнде тiркеу есебiне қоюды жүргiзбейдi.  
      3. Жеке тұлғаны жекеше нотариус, жеке сот орындаушысы, адвокат ретiнде тiркеу есебiне қою жеке тұлғаның нотариустық қызметтi, атқарушылық құжаттарды орындау жөнiндегi қызметтi, адвокаттық қызметтi жүзеге асыруды бастағанға дейiн тұрған жерi бойынша салық органына табыс еткен дара кәсiпкердi, жекеше нотариусты, жеке сот орындаушысын, адвокатты тiркеу есебiне қою туралы салықтық өтiнiшi негiзiнде жүргiзiледi.  
      Жекеше нотариус, жеке сот орындаушысы, адвокат ретiнде тiркеу есебiне қою үшiн табыс еткен салықтық өтiнiшке түпнұсқасын көрсетiп, мынадай құжаттардың көшiрмелерi қоса берiледi:  
      жеке басын куәландыратын құжат;  
      жекеше нотариустық, адвокаттық қызметпен, атқарушылық құжаттарды орындау жөнiндегi қызметпен айналысу құқығына лицензия;  
      жекеше нотариустың, жеке сот орындаушысының, адвокаттың орналасқан жерiн растайтын құжат.  
      Жекеше нотариустың, жеке сот орындаушысының, адвокаттың орналасқан орнын растайтын құжат жылжымайтын мүлiкке меншiк құқығын немесе оларды пайдалануға құқықты растайтын құжат болып табылады.  
      4. Салық органдары жеке тұлғаны дара кәсiпкер, жекеше нотариус, жеке сот орындаушысы, адвокат ретiнде тiркеу есебiне қоюды жеке тұлғаның салықтық өтiнiшiн алған күннен бастап үш жұмыс күнi iшiнде жүргiзедi.  
      5. Салық органы жеке тұлғаны жекеше нотариус, жеке сот орындаушысы, адвокат ретiнде тiркеу есебiне қоюды уәкiлеттi орган белгiлеген нысан бойынша жекеше нотариус, жеке сот орындаушысы, адвокат ретiнде тiркеу есебiне қою туралы куәлiк бере отырып жүргiзедi.  
      6. Дара кәсiпкердi (бiрлескен дара кәсiпкерлiктi) мемлекеттiк тiркеу туралы куәлiктi жоғалтқан жағдайда оның өтiнiшi бойынша үш жұмыс күнi iшiнде мемлекеттiк тiркеудi куәландыратын осы құжаттың телнұсқасы берiледi.  
      *Ескерту. 565-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2010.12.28* N 368-IV *(алғашқы ресми жариялағанынан кейiн күнтiзбелiк он күн өткен соң қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2011.01.01 бастап қолданысқа енгiзiледi) Заңдарымен.*

**566-бап. Дара кәсiпкердiң, жекеше нотариустың, жеке сот**  
                **орындаушысының, адвокаттың тiркеу деректерiн**  
                **өзгерту**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

      1. Салық органы дара кәсiпкердiң, жекеше нотариустың, жеке сот орындаушысының, адвокаттың тiркеу деректерiн өзгертудi дара кәсiпкердiң, жекеше нотариустың, жеке сот орындаушысының, адвокаттың тiркеу есебi туралы салықтық өтiнiшi негiзiнде жүргiзедi.  
      2. Дара кәсiпкер, жекеше нотариус, жеке сот орындаушысы, адвокат осы баптың 1-тармағында көрсетiлген салықтық өтiнiштi:   
      1) дара кәсiпкердi мемлекеттiк тiркеу туралы куәлiкте   
көрсетiлген тiркеу деректерi;   
      2) жекеше нотариустың, жеке сот орындаушысының, адвокаттың орналасқан жерi өзгерген күннен бастап он жұмыс күнiнен кешiктiрмей орналасқан жерi бойынша салық органына тапсыруға мiндеттi.  
      3. Дара кәсiпкердiң, жекеше нотариустың, жеке сот орындаушысының, адвокаттың тiркеу деректерiн өзгерту үшiн салықтық өтiнiшке:   
      1) дара кәсiпкер - дара кәсiпкердi мемлекеттiк тiркеу туралы   
куәлiктiң түпнұсқасын, сондай-ақ Қазақстан Республикасының жеке   
кәсiпкерлiк туралы заңнамасына сәйкес дара кәсiпкердi мемлекеттiк тiркеу кезiнде табыс етiлетiн құжаттарды;   
      2) жекеше нотариус, жеке сот орындаушысы, адвокат – осы Кодекстiң 565-бабы 3-тармағында белгiленген құжаттарды қоса бередi.   
      4. Салық органы дара кәсiпкердi мемлекеттiк тiркеу туралы   
куәлiкте көрсетiлген дара кәсiпкердiң тiркеу деректерiне өзгерiстер енгiзудi, егер осы тармақта өзгеше белгiленбесе, дара кәсiпкердiң тiркеу деректерiн өзгерту үшiн ұсынылған салықтық өтiнiштi алған күннен бастап үш жұмыс күнi iшiнде дара кәсiпкердi мемлекеттiк тiркеу туралы куәлiгiн ауыстыра отырып жүргiзедi.  
      Салық органдары дара кәсiпкерге, егер осындай дара кәсiпкер осы Кодекстiң 579-бабына сәйкес әрекетсiз салық төлеушi деп танылса, тiркеу деректерiне өзгерiстер енгiзуден бас тартады.  
      5. Салық органы жекеше нотариустың, жеке сот орындаушысының, адвокаттың орналасқан жерi туралы мәлiметтердi өзгертудi тiркеу деректерiн өзгерту үшiн ұсынылған салықтық өтiнiштi алған күннен бастап үш жұмыс күнi iшiнде жүргiзедi.  
      *Ескерту. 566-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**567-бап. Дара кәсiпкер, жекеше нотариус, жеке сот**  
                **орындаушысы, адвокат ретiнде тiркеу есебiнен**  
                **шығару**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

      1. Салық органы жеке тұлғаны дара кәсiпкер ретiнде тiркеу есебiнен шығаруды Қазақстан Республикасының жеке кәсiпкерлiк туралы заңнамасында белгiленген тәртiппен дара кәсiпкердiң, жекеше нотариустың, жеке сот орындаушысының, адвокаттың тiркеу есебi туралы салықтық өтiнiшi негiзiнде жүргiзедi.  
      2. Салық органы жеке тұлғаны жекеше нотариус, жеке сот орындаушысы, адвокат ретiнде тiркеу есебiнен шығаруды жеке тұлғаның дара кәсiпкердiң, жекеше нотариустың, жеке сот орындаушысының, адвокаттың тiркеу есебi туралы салықтық өтiнiшi негiзiнде жүргiзедi.  
      3. Салық органы жеке тұлғаны дара кәсiпкер, жекеше нотариус, жеке сот орындаушысы, адвокат ретiнде тiркеу есебiнен шығаруды орындалмаған салық мiндеттемелерi болмаған кезде жүргiзедi.  
      *Ескерту. 567-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**§ 3. Қосылған құн салығын төлеушiлердi тiркеу есебi**

**568-бап. Қосылған құн салығы бойынша тiркеу есебiне**   
                **мiндеттi түрде қою**

      1. Егер осы тармақта өзгеше көзделмесе, резидент заңды тұлғалар, Қазақстан Республикасындағы қызметiн филиал, өкiлдiк арқылы жүзеге асыратын резидент еместер, дара кәсiпкерлер осы баптың 2-тармағында белгiленген тәртiппен қосылған құн салығы бойынша тiркеу есебiне мiндеттi түрде қойылуы тиiс. Z0  
      Мыналар:   
      мемлекеттiк мекемелер;  
      «резидент заңды тұлғалардың құрылымдық бөлiмшелерi;  
      осы Кодекстiң 411, 420 және 442-баптарында көрсетiлген тұлғалар тиiсiнше, ойын бизнесi салығы, тiркелген салық және бiрыңғай жер салығы салынатын қызмет бойынша қосылған құн салығы бойынша тiркеу есебiне мiндеттi түрде қоюға жатпайды.   
      2. Егер айналымның мөлшерi күнтiзбелiк жыл iшiнде осы тармаққа сәйкес айқындалған ең төменгi айналым мөлшерiнен асып түскен жағдайда осы баптың 1-тармағында көрсетiлген тұлғалар ең төменгi айналымнан асып кетуi туындаған айдың аяқталған күнiнен бастап он жұмыс күнiнен кешiктiрмей орналасқан жерi бойынша салық органына келу тәртiбiмен қосылған құн салығы бойынша тiркеу есебi туралы салықтық өтiнiштi беруге мiндеттi.   
      Айналым мөлшерi өсу қорытындысы бойынша:   
      резидент емес солар арқылы Қазақстан Республикасындағы қызметiн жүзеге асыратын жаңадан құрылған резидент заңды тұлғалар, филиалдар, өкiлдiктер, - әдiлет органдарында мемлекеттiк (есептiк) тiркелген күнiнен бастап;   
      салық органдарында дара кәсiпкер ретiнде жаңадан тiркеу есебiне тұрған жеке тұлғалар, - салық органдарында тiркеу есебiне қойылған күнiнен бастап;  
      ағымдағы күнтiзбелiк жылда салық органының шешiмi негiзiнде қосылған құн салығы бойынша тiркеу есебiнен алынған салық төлеушiлер - салық органының шешiмi негiзiнде қосылған құн салығы бойынша тiркеу есебiнен алынған күннен кейiнгi күннен бастап;  
      басқа салық төлеушiлер – ағымдағы күнтiзбелiк жылдың бiрiншi қаңтарынан бастап айқындалады.   
      Қосылған құн салығы бойынша тiркеу есебiне қою мақсаттары үшiн салық төлеушiнiң айналымына осы Кодекстiң 232-бабында көрсетiлген салық салынбайтын айналымды қоспағанда, мынадай:   
      1) Қазақстан Республикасында тауарлар өткiзу, жұмыстар орындау, қызметтер көрсету бойынша;   
      2) Қазақстан Республикасында қосылған құн салығын төлеушi болып табылмайтын және қызметiн филиал, өкiлдiк арқылы жүзеге асырмайтын резидент еместен өткiзу орны Қазақстан Республикасы болып табылатын жұмыстарды, көрсетiлетiн қызметтердi сатып алу бойынша айналым кiредi.   
      Жұмыстарды, көрсетiлетiн қызметтердi өткiзу орны осы Кодекстiң 236 немесе 276-5-баптарына сәйкес айқындалады.  
      3. Қосылған құн салығы бойынша тiркеу есебiне қою мақсаттары үшiн шаруа немесе фермер қожалығы үшiн арнаулы салық режимiнде бюджетпен есеп айырысуды жүзеге асыратын салық төлеушi айналымның мөлшерiн анықтау кезiнде осы арнаулы салық режимiне жататын қызметтi жүзеге асырудан түскен өткiзу бойынша айналымды есепке алмайды.   
      4. Сенiмгерлiк басқарушы орналасқан жерi бойынша салық органына сенiмгерлiк басқару шартын жасасқан күннен не егер құрылтайшы сенiмгерлiк шарты бойынша не пайда алушы сенiмгерлiк басқару туындаған өзге жағдайларда қосылған құн салығын төлеушi болып табылса, сенiмгерлiк басқарудың туындауына негiз болып табылатын өзге құжат күнiнен бастап бес жұмыс күнiнен кешiктiрмей келу тәртiбiмен қосылған құн салығы бойынша тiркеу есебi туралы салық өтiнiшiн беруге мiндеттi. Құрылтайшы сенiмгерлiк басқару шарты бойынша не пайда алушы сенiмгерлiк басқару туындаған өзге жағдайларда қосылған құн салығын төлеушi болып табылмаған жағдайларда сенiмгер басқарушыны қосылған құн салығы бойынша мiндеттi түрде тiркеу есебiне қою осы баптың 1-тармағында көзделген негiздер бойынша жүргiзiледi.  
      5. Ең төменгi айналым тиiстi қаржы жылына арналған республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 30000 еселенген мөлшерiн құрайды.  
      6. Осы баптың 1-тармағында көрсетiлген тұлғалар, егер осы бапта өзгеше көзделмесе қосылған құн салығы бойынша олар тiркеу есебiне қою үшiн салықтық өтiнiш берген айдан кейiнгi айдың алғашқы күнiнен бастап қосылған құн салығын төлеушiге айналады. Z0  
      7. Резидент заңды тұлғалар, Қазақстан Республикасындағы қызметiн филиалдар, өкiлдiктер арқылы жүзеге асыратын резидент еместер қосылған құн салығы бойынша тiркеу есебiне қою үшiн ұсынылған салықтық өтiнiшке салық төлеушiнiң орналасқан жерiн растайтын құжаттың нотариат куәландырған көшiрмесiн мiндеттi түрде қоса бередi.   
      Жылжымайтын мүлiкке меншiк құқығын немесе оларды пайдалану құқығын растайтын құжат салық төлеушiнiң орналасқан жерiн растайтын құжат болып табылады.   
      Орналасқан жердi растайтын құжат көшiрмесiн нотариат куәландырған күнi мен оны салық органына табыс ету күнiнiң арасындағы мерзiм он жұмыс күнiнен аспауға тиiс.   
      8. Осы баптың 1-тармағында көрсетiлген қосылған құн салығы бойынша тiркеу есебiне қою үшiн салықтық өтiнiш тапсырмаған тұлға анықталған кезде, салық органы мұндай салық төлеушiнi анықтаған сәттен бастап бес жұмыс күнiнен кешiктiрмей оған осы Кодекстiң 608-бабында белгiленген тәртiппен Қазақстан Республикасының салық заңнамасын бұзушылықты жою туралы хабарлама жiбередi.   
      9. Салық төлеушi осы баптың 8-тармағына сәйкес жiберiлген салық органының хабарламасы бойынша қосылған құн салығы бойынша тiркеу есебiне қою үшiн салықтық өтiнiш тапсырмаған жағдайда, осы Кодекстiң 608-бабы 5-тармағында белгiленген мерзiм аяқталғаннан кейiн салық органы осы Кодекстiң 611-бабында белгiленген тәртiппен салық төлеушiнiң банк шоттары бойынша шығыс операцияларын тоқтата тұру туралы өкiм шығарады.  
      *Ескерту. 568-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз) Заңдарымен.*

**569-бап. Қосылған құн салығы бойынша тiркеу есебiне**  
                 **ерiктi түрде қою**

      1. Егер осы тармақта өзгеше көзделмесе, о сы Кодекстiң 568-бабы 1-тармағына сәйкес қосылған құн салығы бойынша мiндеттi есепке қоюға жатпайтын тұлға, орналасқан жерi бойынша салық органына келу тәртiбiмен қосылған құн салығы бойынша тiркеу есебi туралы салықтық өтiнiш беруге құқылы.   
      Қосылған құн салығы бойынша тiркеу есебiне ерiктi түрде тұруға:   
      дара кәсiпкерлер болып табылмайтын жеке тұлғалардың   
      мемлекеттiк мекемелердiң   
      Қазақстан Республикасындағы қызметiн филиал, өкiлдiк арқылы жүзеге асырмайтын резидент еместердiң   
      осы Кодекстiң 411 және 420-баптарында көрсетiлген тұлғалардың, тиiсiнше ойын бизнесi салығы және тiркелген салық салынатын қызметi бойынша;   
      резидент заңды тұлғалардың құрылымдық бөлiмшелерiнiң құқығы жоқ.   
      Резидент заңды тұлғалар, Қазақстан Республикасындағы қызметiн филиал, өкiлдiк арқылы жүзеге асыратын резидент еместер қосылған құн салығы бойынша тiркеу есебiне қою үшiн ұсынылған салықтық өтiнiшке осы Кодекстiң 568-бабы 7-тармағында көрсетiлген құжаттарды қоса бередi.   
      2. Салық органы қосылған құн салығы бойынша тiркеу есебiне қою туралы салықтық өтiнiш берiлген күннен бастап он жұмыс күнi iшiнде қосылған құн салығы бойынша тiркеу есебiне қою туралы куәлiк бере отырып, салық төлеушiнi қосылған құн салығы бойынша тiркеу есебiне қояды немесе Қазақстан Республикасының Үкiметi белгiлеген нысан бойынша оны қосылған құн салығы бойынша тiркеу есебiне қоюдан бас тарту туралы шешiм шығарады.   
      Осы баптың 1-тармағында көрсетiлген тұлғалар қосылған құн салығы бойынша тiркеу есебiне қою үшiн салықтық өтiнiш берген айдан кейiнгi айдың бiрiншi күнiнен бастап қосылған құн салығын төлеушiге айналады.   
      3. Салық органдары қосылған құн салығы бойынша тiркеу есебi туралы салықтық өтiнiштi беру күнiнде мынадай шарттардың бiреуi немесе бiрнешеуi бар болғанда:   
      1) салық төлеушi осы Кодекстiң ерекше бөлiмiнде белгiленген тәртiппен және мерзiмдерде салық есептiлiгiн тапсыру бойынша салық мiндеттемелерiн орындамағанда;   
      2) осы Кодекстiң 571-бабының 4-тармағында белгiленген тәртiппен аталған салық төлеушi салық органының шешiмi бойынша қосылған құн салығы бойынша тiркеу есебiнен шығарылған күннен бастап екi жыл өтпесе;  
      3) осы Кодекстiң 568-бабы 7-тармағында белгiленген құжаттар тапсырылмаса;  
      4) заңды тұлғаның құрылтайшысы:  
      әрекетсiз заңды тұлға;  
      әрекетсiз дара кәсiпкер;  
      әрекетсiз заңды тұлғаның бiрiншi басшысы немесе құрылтайшысы;  
      iс-әрекетке қабiлетсiз немесе iс-әрекетке қабiлетi шектеулi және (немесе) хабар-ошарсыз кеткен жеке тұлға;  
      Қазақстан Республикасы Қылмыстық кодексiнiң 192, 192-1, 216 және 217-баптары бойынша өтелмеген немесе алынбаған соттылығы бар жеке тұлға;  
      iздеу салынған жеке тұлға болып табылса;  
      5) заңды тұлғаның бiрiншi басшысы немесе дара кәсiпкер:  
      әрекетсiз дара кәсiпкер;  
      әрекетсiз заңды тұлғаның бiрiншi басшысы немесе құрылтайшысы;  
      iс-әрекетке қабiлетсiз немесе iс-әрекетке қабiлетi шектеулi және (немесе) хабар-ошарсыз кеткен жеке тұлға;  
      Қазақстан Республикасы Қылмыстық кодексiнiң 192, 192-1, 216 және 217-баптары бойынша өтелмеген немесе алынбаған соттылығы бар жеке тұлға;  
      iздеу салынған жеке тұлға болып табылса, салық төлеушiнi қосылған құн салығы бойынша тiркеу есебiне ерiктi түрде қоюдан бас тартады.  
      4. Қосылған құн салығын төлеушi ретiнде тiркеу есебiне қоюдан бас тарту туралы шешiм салық төлеушiге қолын қойғызып немесе жiберу фактiсiн растайтын өзге де тәсiлмен тапсырылады.   
       *Ескерту. 569-бапқа өзгерiс енгiзiлдi - ҚР 2009.07.04* N 167-IV *(2009.01.01. бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**570-бап. Қосылған құн салығы бойынша тiркеу есебiне қою**   
                **туралы куәлiк**

      РҚАО-ның ескертпесi!  
      1-тармаққа өзгерту енгiзу көзделген - ҚР 2011.07.21 № 467-IV (2012.01.01 бастап қолданысқа енгiзiледi) Заңымен.  
      1. Қосылған құн салығы бойынша тiркеу есебiне қою туралы куәлiк қатаң есептiлiк бланкiсi болып табылады және салық төлеушiнi қосылған құн салығы бойынша тiркеу есебiне қою фактiсiн куәландырады. Куәлiктiң нысанын Қазақстан Республикасының Үкiметi белгiлейдi.   
      Қосылған құн салығы бойынша тiркеу есебiне қою туралы куәлiк салық төлеушiге құжаттарды беру журналына қолын қойғызып берiледi.  
      2. Қосылған құн салығы бойынша тiркеу есебiне қою туралы куәлiк мынадай мiндеттi деректемелердi:   
      1) салық төлеушiнiң атауын және (немесе) тегiн, атын, әкесiнiң атын (ол болған жағдайда);   
      2) сәйкестендiру нөмiрiн;   
      3) салық төлеушiнi қосылған құн салығы бойынша тiркеу есебiне қою күнiн;   
      4) салық органының қосылған құн салығы бойынша тiркеу есебiне қою туралы куәлiкке қол қойған күнiмен оны беру күнiнiң сай келуiн;   
      5) куәлiк берген салық органының атауын қамтиды.   
      3. Қосылған құн салығы бойынша тiркеу есебiне қою туралы куәлiк қосылған құн салығын төлеушiде сақталады.   
      4. Салық төлеушi қосылған құн салығы бойынша тiркеу есебiнен шығарылған жағдайда қосылған құн салығы бойынша тiркеу есебiне қою туралы куәлiк, салық төлеушi куәлiктi жоғалтып алған жағдайды қоспағанда, салық органына қайтарылуы тиiс.   
      5. Қосылған құн салығы бойынша тiркеу есебiне қою туралы куәлiктi ауыстыруды:  
      1) қосылған құн салығы бойынша тiркеу есебiне қою туралы  куәлiгi жоғалған (бүлiнген) жағдайда - салық төлеушiнiң салықтық өтiнiшi негiзiнде;  
      2) қосылған құн салығын төлеушiнiң тегi, аты, әкесiнiң аты (ол болған кезде) немесе атауы өзгерген жағдайда - салық төлеушiнiң тегi, аты, әкесi атының (ол болған кезде) немесе атауы өзгеруi туралы сәйкестендiру нөмiрлерiнiң ұлттық тiзiлiмдерiнiң мәлiметтерi негiзiнде;  
      3) қосылған құн салығы бойынша тiркеу есебiне қою туралы куәлiкте сәйкестендiру нөмiрi болмаған жағдайда – салық төлеушiнiң салықтық өтiнiшi негiзiнде үш жұмыс күнi iшiнде салық органы жүргiзедi.  
      Салық төлеушi осы тармақшада көзделген салықтық өтiнiшке мына құжаттардың бiрiн:  
      1) сәйкестендiру нөмiрiнiң бар-жоғын растайтын құжаттың нотариат куәландырған көшiрмесiн;  
      2) сәйкестендiру нөмiрiнiң бар-жоғын растайтын құжаттың көшiрмесiн – оның түпнұсқасын көрсеткен жағдайда, қоса бередi.  
      Сәйкестендiру нөмiрiнiң бар-жоғын растайтын құжаттың, оның iшiнде нотариат куәландырған көшiрмесi қосылған құн салығы бойынша тiркеу есебiне қою туралы куәлiктi ауыстыру үшiн салық органына табыс етiлген салықтық өтiнiшке, оны осындай салық органына осы Кодекске сәйкес оған сәйкестендiру нөмiрiн енгiзу мақсатында ауыстыру не басқа құжатқа қайта ресiмдеу үшiн табыс еткен жағдайда, қоса берiлмейдi.  
      6. Қосылған құн салығы бойынша тiркеу есебiне қою туралы жаңа куәлiк берiлген кезде бұрын салық органы берген куәлiктiң бланкiсi, салық төлеушi аталған куәлiктi жоғалтып алған (бүлдiрген) жағдайларды қоспағанда, салық органына қайтарылуға жатады.  
      *Ескерту. 570-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**571-бап. Қосылған құн салығы бойынша тiркеу есебiнен**   
                 **шығару**

      1. Мынадай шарттар бiр мезгiлде сақталған жағдайда:  
      1) салық салынатын айналым мөлшерi салықтық өтiнiш берiлген жылдың алдындағы күнтiзбелiк жыл үшiн осы Кодекстiң 568-бабында белгiленген өткiзу бойынша ең төменгi айналымнан аспаса;  
      2) салық салынатын айналым мөлшерi мұндай салықтық өтiнiш берiлген ағымдағы күнтiзбелiк жылдың бастапқы кезеңi үшiн осы Кодекстiң 568-бабында белгiленген өткiзу бойынша ең төменгi айналымнан аспаса, қосылған құн салығы бойынша тiркеу есебiнен шығару үшiн қосылған құн салығын төлеушiнiң орналасқан жерi бойынша салық органына қосылған құн салығы бойынша тiркеу есебi туралы салықтық өтiнiш беруге құқылы.  
      2. Осы баптың 1-тармағында көрсетiлген жағдайда, қосылған құн салығы бойынша тiркеу есебiнен шығару үшiн ұсынылған салықтық өтiнiшке мынадай құжаттар:   
      1) салық төлеушi куәлiктi жоғалтып алған жағдайларды қоспағанда, қосылған құн салығы бойынша тiркеу есебiне қою туралы куәлiктiң түпнұсқасы;   
      2) қосылған құн салығы бойынша тарату декларациясы қоса берiледi.  
      3. Егер осы тармақта өзгеше белгiленбесе, салық органдары салық төлеушiнi осы баптың 2-тармағында белгiленген талап сақталған жағдайда қосылған құн салығы бойынша тiркеу есебiнен шығаруды салық төлеушiнiң салықтық өтiнiш берген күнiнен бастап бес жұмыс күнi iшiнде жүргiзуге мiндеттi. Қосылған құн салығы бойынша тiркеу есебiнен шығару күнi мұндай салық төлеушiнiң салық органына салықтық өтiнiш берген күнi болып табылады.  
      Салық органдары салық төлеушiге салық төлеушiнiң салықтық өтiнiш берген күнiнен бастап бес жұмыс күнi iшiнде қосылған құн салығы бойынша тiркеу есебiнен шығарудан мынадай:  
      1) салықтық өтiнiш берген жылдың алдындағы күнтiзбелiк жыл үшiн салық төлеушiнiң салық салынатын айналымының мөлшерi осы Кодекстiң 568-бабында белгiленген өткiзу бойынша ең төменгi айналымнан асып түскен;  
      2) мұндай салықтық өтiнiш берiлген ағымдағы күнтiзбелiк жылдың бастапқы кезеңi үшiн салық төлеушiнiң салық салынатын айналымының мөлшерi осы Кодекстiң 568-бабында белгiленген өткiзу бойынша ең төменгi айналымнан асып түскен жағдайларда бас тартады.  
      Қосылған құн салығы бойынша тiркеу есебiнен шығарудан бас тарту туралы шешiм уәкiлеттi орган белгiлеген нысан бойынша мұндай бас тартудың себебi көрсетiле отырып, салық төлеушiге жеке қолын қойғызу арқылы немесе жiберу фактiсiн растайтын өзге тәсiлмен табыс етiледi.  
      4. Қазақстан Республикасының Үкiметi белгiлеген нысан бойынша салық органы шешiмiнiң негiзiнде қосылған құн салығы бойынша тiркеу есебiнен шығару салық төлеушiнi хабардар етпестен мынадай:   
      1) қосылған құн салығын төлеушi қосылған құн салығы бойынша салық есептiлiгiн осы Кодексте оны табыс етудiң белгiленген мерзiмнен алты ай өткен соң табыс етпеген;   
      2) салық төлеушi осы Кодекстiң 558-бабы 6-тармағының бiрiншi бөлiгiнде белгiленген талапты орындамаған;  
      3) сот үкiмiнiң заңды күшiне енген не қаулысы негiзiнде қосылған құн салығын төлеушi жалған кәсiпорын деп танылған;  
      4) сот шешiмiнiң заңды күшiне енуi негiзiнде дара кәсiпкердi немесе заңды тұлғаны тiркеу жарамсыз деп танылған жағдайларда жүргiзiледi.  
      5. Салық органы қосылған құн салығы бойынша тiркеу есебiнен шығару туралы шешiмдi салық төлеушiнiң орналасқан жерi бойынша:   
      осы баптың 4-тармағының 1) тармақшасында көрсетiлген жағдай анықталған күннен бастап;  
      осы Кодекстiң 558-бабы 6-тармағының бiрiншi бөлiгiнде белгiленген мерзiм өткен күннен бастап;  
      салық органы соттың салық төлеушiнi жалған кәсiпорын деп тану туралы заңды күшiне енген үкiмiн не қаулысын алған күннен бастап;  
      салық органы дара кәсiпкердi немесе заңды тұлғаны тiркеудi жарамсыз деп тану туралы заңды күшiне енген сот шешiмiн алған күннен бастап бес жұмыс күнiнен кешiктiрмей шығарады.  
      6. Қосылған құн салығын төлеушi салық органының шешiмi бойынша қосылған құн салығын төлеушi ретiнде тiркеу есебiнен:   
      осы баптың 4-тармағы 1) және (немесе) 2) тармақшаларында көрсетiлген тұлғалар үшiн – осы шешiм шығарылған күннен бастап;   
      осы баптың 4-тармағы 3) тармақшасында көрсетiлген тұлғалар үшiн - қылмыстық iс-әрекет басталған күннен бастап;  
      осы баптың 4-тармағының 4) тармақшасында көрсетiлген тұлға үшiн - қосылған құн салығы бойынша тiркеу есебiне қою күнiнен бастап шығарылды деп танылады.  
      7. Қосылған құн салығы бойынша тiркеу есебiнен шығару:   
      1) қосылған құн салығын төлеушi болып табылатын резидент заңды тұлға, Қазақстан Республикасы аумағында филиал, өкiлдiктер арқылы   
қызметiн жүзеге асыратын резидент емес заңды тұлға, дара кәсiпкер қызметiн тоқтатқан жағдайда - осы Кодекстiң 37-41-баптарында көрсетiлген салықтық өтiнiштi тапсыру күнiнен бастап;   
      2) заңды тұлғалар бiрiгу, қосылу жолымен қайта ұйымдастырылған жағдайларда – осы Кодекстiң 39-бабында көрсетiлген салықтық өтiнiштi табыс еткен күннен бастап;  
      3) заңды тұлға бөлiну жолымен қайта ұйымдастырылған жағдайда – осы Кодекстiң 40-бабында көрсетiлген салықтық өтiнiштi табыс еткен күннен бастап жүргiзiледi.  
      8. Қосылған құн салығын төлеушiнi банкроттық себебi бойынша таратқан кезде қосылған құн салығы бойынша тiркеу есебiнен шығару Заңды тұлғалардың мемлекеттiк тiркелiмiнен алып тасталған немесе дара кәсiпкер ретiнде тiркеу есебiнен шығарылған күннен бастап жүргiзiледi.   
      9. Салық органының шешiмiмен қосылған құн салығы бойынша тiркеу есебiнен қосылған құн салығын төлеушiнiң шығарылғаны туралы ақпарат қосылған құн салығы бойынша тiркеу есебiнен шығару туралы шешiм шығарылған күннен кейiнгi бiр жұмыс күнi iшiнде уәкiлеттi органның сайтына орналастырылады.   
      10. Салық органдары қосылған құн салығы бойынша тiркеу есебiне қою туралы куәлiктiң қолданысын тоқтата тұруды салық төлеушi қызметiн тоқтата тұру туралы салықтық өтiнiшiнде көрсеткен кезеңге, бiрақ осы Кодекстiң 46-бабында белгiленген мерзiмнен аспайтын кезеңге қосылған құн салығын төлеушiнiң салық есептiлiгiн табыс етуiн тоқтата тұру туралы шешiмнiң негiзiнде жүзеге асырады.   
      Қосылған құн салығын төлеушi салық есептiлiгiн тапсыруды тоқтата тұру мерзiмiн ұзартқан жағдайда қосылған құн салығы бойынша тiркеу есебiне қою туралы куәлiктiң қолданысы салық төлеушiнiң қызметтi қайта бастау күнiне дейiн тоқтатыла тұрады.   
      11. Қосылған құн салығы бойынша тiркеу есебiне қою туралы куәлiк қолданысының тоқтатыла тұруы туралы ақпарат қосылған құн салығын төлеушi салық есептiлiгiн тапсыруды тоқтата тұру туралы шешiм шығарылған күннен кейiнгi бiр жұмыс күнi iшiнде тоқтата тұру кезеңi көрсетiле отырып уәкiлеттi органның сайтында орналастырылады.  
      *Ескерту. 571-бапқа өзгерiс енгiзiлдi - ҚР 2009.11.16* N 200-IV*(қолданысқа енгiзiлу тiртiбiн* 2-б*. қараңыз), 2010.06.30* N 297-IV *(2010.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**§ 4. Электрондық салық төлеушi ретiнде тiркеу есебi**

**572-бап. Электрондық салық төлеушiнi тiркеу есебiне қою**

      1. Жеке тұлғаны, заңды тұлғаны, оның құрылымдық бөлiмшелерiн электрондық салық төлеушi ретiнде тiркеу есебiне қою ерiктi сипатта өтедi және салық органында салық төлеушi ретiнде тiркеуден өткеннен кейiн жүргiзiледi.   
      2. Электрондық салық төлеушi ретiнде тiркеу есебiне тұру үшiн салық төлеушi келу тәртiбiмен салық төлеушiнiң орналасқан немесе тұрғылықты жерi бойынша салық органына электрондық салық төлеушiнiң тiркеу есебi туралы салықтық өтiнiш бередi.   
      Электрондық салық төлеушi ретiнде тiркеу есебiне тұру үшiн электрондық салық төлеушiнiң тiркеу есебi туралы салықтық өтiнiш тапсыруы оның хабарламаларды кепiлдiк берiлген жеткiзудi қамтамасыз ететiн ақпараттық-коммуникациялық желi бойынша беру арқылы электронды құжат алмасуға, оның iшiнде осы Кодексте көзделген салық қызметi органдарының хабарламаларын алуға келiсiмi болып табылады.   
      3. Салық органы электрондық салық төлеушiнiң тiркеу есебi туралы салықтық өтiнiшi қабылданған күннен бастап үш жұмыс күнi iшiнде салық төлеушiге құжаттарды тiркеу журналына қолын қойғызып:   
      1) электрондық цифрлық қолтаңбадан тұратын кiлтi бар контейнерлi ақпаратты электрондық жеткiзгiштi;   
      2) электронды құжаттар алмасу кезiнде электрондық цифрлық қолтаңбаны пайдалану және тану туралы келiсiмдi бередi.   
      4. Электронды құжат алмасу кезiнде электрондық цифрлық қолтаңбаны пайдалану және тану туралы келiсiм нысанын уәкiлеттi орган белгiлейдi.  
      5. Салық төлеушiлер электрондық құжат алмасу кезiнде электрондық цифрлық қолтаңбаны пайдалану және тану туралы келiсiмде сәйкестендiру нөмiрi көрсетiлмесе, осындай келiсiмдi осы тармақта белгiленген тәртiппен қайта ресiмдеуге мiндеттi.  
      Мұндай келiсiмдi қайта ресiмдеудi электрондық салық төлеушiнiң тiркеу есебi туралы салықтық өтiнiштi алған күннен бастап үш жұмыс күнi iшiнде салық төлеушiнiң орналасқан жерi бойынша салық органы жүргiзедi.  
      Салық төлеушi көрсетiлген салықтық өтiнiшке мына құжаттардың бiрiн:  
      1) сәйкестендiру нөмiрiнiң бар-жоғын растайтын құжаттың нотариат куәландырған көшiрмесiн;  
      2) сәйкестендiру нөмiрiнiң бар-жоғын растайтын құжаттың көшiрмесiн – оның түпнұсқасын көрсеткен жағдайда қоса бередi.  
      Электрондық құжат алмасу кезiнде электрондық цифрлық қолтаңбаны пайдалану және тану туралы келiсiмдi қайта ресiмдеу үшiн салық органына табыс етiлген салықтық өтiнiшке сәйкестендiру нөмiрiнiң бар-жоғын растайтын құжаттың көшiрмесi, оның iшiнде нотариат куәландырған көшiрмесi, оны осындай салық органына ауыстыру не осы Кодекске сәйкес құжатқа сәйкестендiру нөмiрiн енгiзу мақсатында басқа құжатқа қайта ресiмдеу үшiн табыс еткен жағдайда, қоса берiлмейдi.  
      6. Электрондық құжат алмасу кезiнде электрондық цифрлық қолтаңбаны пайдалану және тану туралы қайта ресiмделген келiсiмдi алу кезiнде бұрын салық органымен жасалған келiсiм салық төлеушiнiң аталған келiсiмдi жоғалту жағдайларын қоспағанда, салық органына қайтарылуға жатады.  
      *Ескерту. 572-бапқа өзгерту енгiзiлдi - ҚР 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңымен.*

**573-бап. Электрондық цифрлы қолтаңбаны ауыстыру және жою**

      1. Салық төлеушi электрондық цифрлық қолтаңбаны жою немесе оны ауыстыру үшiн орналасқан немесе тұрғылықты жерi бойынша салық органына электрондық салық төлеушiнiң тiркеу есебi туралы салықтық өтiнiш беруге:  
      1) электрондық цифрлы қолтаңбаны пайдаланудан бас тарту туралы шешiм қабылдаған;  
      2) тiркеу куәлiгiнiң қолданылу мерзiмi аяқталған;  
      3) электрондық цифрлы қолтаңбадан тұратын кiлтi бар контейнерлi электронды ақпарат жеткiзгiш жоғалған;  
      4) кiлтi бар контейнерлi электронды ақпарат жеткiзгiш  жұмыс iстемейтiндей болып бүлiнген жағдайларда құқылы.  
      2. Электрондық цифрлы қолтаңбаны жою салық төлеушiнiң салық органымен осы бапта белгiленген жағдайларда хабарламаның кепiлдi жеткiзiлуiн қамтамасыз ететiн ақпараттық-коммуникациялық желi бойынша беру арқылы электрондық құжаттармен алмасу құқығын тоқтатады.  
      3. Салық органы электрондық цифрлы қолтаңбаны жоюды немесе ауыстыруды электрондық цифрлы қолтаңбадан тұратын кiлтi бар контейнерден бас тарту немесе ауыстыру үшiн электрондық салық төлеушiнiң тiркеу есебi туралы салықтық өтiнiш берiлген күннен бастап бiр жұмыс күнiнен кешiктiрмей жүргiзедi.  
      4. Салық органы салық төлеушiнiң салықтық өтiнiшiнсiз салық төлеушiнi мемлекеттiк деректер базасынан шығарып тастаған күннен бастап бiр жұмыс күнi iшiнде электрондық цифрлы қолтаңбаны жояды.  
      5. Салық органы салық төлеушiнiң электрондық цифрлық қолтаңбасын жоюды уәкiлеттi органның электрондық цифрлы қолтаңбаны жою туралы шешiмi негiзiнде бiр жұмыс күнi iшiнде:  
      1) салық төлеушiнi соттың заңды күшiне енген үкiмi не қаулысы негiзiнде жалған кәсiпорын деп таныған жағдайда - салық органы соттың үкiмiн не қаулысын алған күннен бастап;  
      2) салық төлеушiнi мемлекеттiк тiркеу жарамсыз деп танылған жағдайда сот шешiмiнiң заңды күшiне енуi негiзiнде салық органы соттың шешiмiн алған күнiнен бастап жүргiзедi.  
      *Ескерту. 573-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен, өзгерту енгiзу көзделген - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**§ 5. Жекелеген қызмет түрлерiн жүзеге асыратын салық**   
**төлеушiнi тiркеу есебi**

**574-бап. Жекелеген қызмет түрлерiн жүзеге асыратын салық**   
                 **төлеушi ретiнде тiркеу есебiне қою**

      1. Жекелеген қызмет түрлерiн жүзеге асыратын салық төлеушi ретiнде тiркеу есебiне қоюға қызметтiң мынадай түрлерiн:   
      1) бензиндi (авиациялықтан басқа), дизель отынын өндiрудi;   
      2) бензиндi (авиациялықтан басқа), дизель отынын көтерме және (немесе) бөлшек сатуды;   
      3) этил спиртiн және (немесе) алкоголь өнiмiн өндiрудi;   
      4) алкоголь өнiмiн көтерме және (немесе) бөлшек сатуды;   
      5) темекi өнiмдерiн өндiрудi және (немесе) көтерме сатуды;   
      6) лотереялар ұйымдастыруды, өткiзудi және лотерея билеттерiн сатуды;   
      7) ойын бизнесiн;   
      8) ұтыссыз ойын автоматтарын, ойын өткiзу үшiн пайдаланылатын жеке компьютерлердi, ойын жолдарын, карталарды, бильярд үстелдерiн пайдалана отырып көрсетiлетiн қызметтердi;  
      9) осы Кодекстiң 279-бабының 6) тармақшасында көзделген акцизделетiн тауарларды өндiрудi, жинауды (жинақтауды) жүзеге асыратын салық төлеушiлер жатады.  
      2. Жекелеген қызмет түрлерiн жүзеге асыратын салық төлеушi ретiнде тiркеу есебiне қою осы баптың 1-тармағында көрсетiлген жекелеген қызмет түрлерiн жүзеге асыру кезiнде пайдаланылатын салық салу объектiлерiн және (немесе) салық салуға байланысты объектiлердi салық органдарында тiркеу болып табылады.   
      3. Лицензиялауға жататын жекелеген қызмет түрлерiн жүзеге асыратын салық төлеушi ретiнде тiркеу есебiне қою тиiстi лицензиясы болған жағдайда лицензиясының қолданыс мерзiмiнен аспайтын мерзiмге жүргiзiледi.   
      4. Жекелеген қызмет түрлерiн жүзеге асыратын салық төлеушi ретiнде тiркеу есебiне қою үшiн салық төлеушi салық салу объектiлерi және (немесе) салық салуға байланысты объектiлер орналасқан жер бойынша салық органына келу тәртiбiмен қызметтiң жекелеген түрлерiн тiркеу есебiне қою туралы салықтық өтiнiш тапсырады.   
      5. Осы баптың 4-тармағында көрсетiлген салықтық өтiнiш салық органына егер осы бапта өзгеше көзделмесе, жекелеген қызмет түрлерiн жүзеге асыру басталғанға дейiн үш жұмыс күнiнен кешiктiрiлмей, мынадай құжаттардың көшiрмелерi қоса берiле отырып табыс етiледi:   
      1) осы баптың 1-тармағы 2) – 4) тармақшаларында көрсетiлген қызметтi жүзеге асырған кезде - меншiк құқығын растайтын құжат немесе мұнай өнiмдерi базасын (ыдысты), автомобильге май құю станцияларын, алкоголь өнiмiн көтерме саудада өткiзу кезiнде қойма (қосалқы, инженерлiк-техникалық) үй-жайларды жалдау шарты;   
      2) осы баптың 1-тармағы 1), 3), 4), 5) (темекi өнiмдерiн көтерме саудада өткiзудi қоспағанда), 6), 7) тармақшаларында көрсетiлген қызметтi жүзеге асырған кезде - осы баптың 1-тармағы 1), 4), 7) тармақшаларында көрсетiлген қызметтi жүзеге асыру құқығына арналған лицензиялар.   
      6. Салық органы салықтық өтiнiш берiлген күннен бастап үш жұмыс күнi iшiнде тiркеу карточкасын бере отырып, салық төлеушiнi салық салу объектiлерi және (немесе) салық салуға байланысты объектiлер орналасқан жер бойынша жекелеген қызмет түрлерiн жүзеге асыратын салық төлеушi ретiнде тiркеу есебiне қояды.   
      Тiркеу карточкасы - салық салу объектiлерiнiң және (немесе) салық салуға байланысты объектiлердiң салық органдарында тiркелгенiн куәландыратын, жекелеген қызмет түрлерiн жүзеге асыратын салық төлеушi ретiнде тiркеу есебiне қойған кезде салық органы беретiн қатаң есептiлiк бланкiсi.   
      Тiркеу карточкасын салық органы салық төлеушiге құжаттарды беру журналына қолын қойғызып бередi.  
      Тiркеу карточкасының нысанын Қазақстан Республикасының Үкiметi белгiлейдi.  
      7. Салық төлеушiде бiрнеше ойын мекемелерi (стационарлық орындары) болған жағдайда, тiркеу карточкасы әрбiр ойын мекемесiне (стационарлық орынға) берiледi. Стационарлық орын - ұтыссыз ойын автоматтарын, ойын өткiзу үшiн пайдаланылатын жеке компьютерлердi, ойын жолдарын, карталарды, бильярд үстелдерiн пайдалану арқылы қызмет көрсету бойынша кәсiпкерлiк қызметтi жүзеге асыратын орын.   
      8. Ойын мекемесiнiң (стационарлық орын) аумағында салық органдарында тiркелмеген салық салу объектiлерiн және (немесе) салық салуға байланысты объектiлердi пайдалануға және орналастыруға тыйым салынады.   
      9. Салық төлеушiде осы баптың 1-тармағы 1)-5) тармақшаларында көрсетiлген қызмет түрлерiн жүзеге асыру кезiнде пайдаланылатын бiрнеше салық салу объектiлерi және (немесе) салық салуға байланысты объектiлер болған кезде тiркеу карточкасы әрбiр салық салу объектiсiне және (немесе) салық салуға байланысты объектiге бөлек берiледi.   
      Осы баптың мақсаттары үшiн салық салуға байланысты объект деп мұнай өнiмдерi базасы (ыдыс), автомобильге май құю станциясы, сондай-ақ осы баптың 1-тармағы 3)-5) тармақшаларында көрсетiлген қызмет түрлерiн жүзеге асыру үшiн пайдаланылатын стационарлық және (немесе) қоймалық үй-жай түсiнiледi.   
      10. Лотереялар ұйымдастыру, өткiзу және лотерея билеттерiн сату бойынша қызметтi жүзеге асыратын салық төлеушi оларды сату басталғанға дейiн күнтiзбелiк он күн бұрын лотерея билеттерiнiң әрбiр шығарылымын салық органында тiркетуге мiндеттi.  
      *Ескерту. 574-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**575-бап. Жекелеген қызмет түрлерiн жүзеге асыратын салық**  
                 **төлеушiнiң тiркеу деректерiн өзгерту және**  
                 **толықтыру**

      1. Салық төлеушi тiркеу карточкасында көрсетiлген салық салу объектiлерi және (немесе) салық салуға байланысты объектiлер туралы мәлiметтер өзгерген кезде, өзгерiстер туындаған күннен бастап үш жұмыс күнi iшiнде салық салу объектiлерiнiң және (немесе) салық салуға байланысты объектiлердiң тiркелген жерi бойынша салық органына осы Кодекстiң 574-бабы 4-тармағында көрсетiлген салықтық өтiнiш беруге мiндеттi.  
      2. Тiркеу карточкасын ауыстыруды:  
      1) тiркеу карточкасы жоғалған (бүлiнген);  
      2) салық салу объектiлерi және (немесе) салық салуға байланысты объектiлер туралы мәлiметтер өзгерген;  
      3) тiркеу карточкасында сәйкестендiру нөмiрi болмаған жағдайларда, салық салу объектiлерiнiң және (немесе) салық салуға байланысты объектiлердiң тiркелген жерi бойынша салық органы осы Кодекстiң 574-бабының 4-тармағында көрсетiлген салықтық өтiнiштi алған күннен бастап үш жұмыс күнi iшiнде жүргiзедi.  
      Осы тармақшада көзделген жағдайда салық төлеушi салықтық өтiнiшке мына құжаттардың бiрiн:  
      1) сәйкестендiру нөмiрiнiң бар-жоғын растайтын құжаттың нотариат куәландырған көшiрмесiн;  
      2) сәйкестендiру нөмiрiнiң бар-жоғын растайтын құжаттың көшiрмесiн – оның түпнұсқасын көрсеткен жағдайда, қоса бередi.  
      Сәйкестендiру нөмiрiнiң бар-жоғын растайтын құжаттың, оның iшiнде нотариат куәландырған көшiрмесi тiркеу карточкасын ауыстыру үшiн салық органына табыс етiлген салықтық өтiнiшке, оны осындай салық органына осы Кодекске сәйкес оған сәйкестендiру нөмiрiн енгiзу мақсатында ауыстыру не басқа құжатқа қайта ресiмдеу үшiн табыс еткен жағдайда, қоса берiлмейдi.  
      3. Жаңа тiркеу карточкасын беру кезiнде бұрын салық органы берген тiркеу карточкасының бланкiсi, салық төлеушiнiң аталған тiркеу карточкасы жоғалған (бүлiнген) жағдайларды қоспағанда, салық органына қайтарылуға жатады.  
      *Ескерту. 575-бап жаңа редакцияда - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**576-бап. Жекелеген қызмет түрлерiн жүзеге асыратын салық**   
                 **төлеушi ретiнде тiркеу есебiнен шығару**

      1. Салық төлеушi осы Кодекстiң 574-бабының 4-тармағында аталған салықтық өтiнiш негiзiнде ж екелеген қызмет түрлерiн жүзеге асыратын салық төлеушi ретiнде тiркеу есебiнен :   
      1) осы Кодекстiң 574-бабы 1-тармағында көрсетiлген қызмет түрлерiн жүзеге асыру тоқтатылған;   
      2) тiркеу карточкасында көрсетiлген барлық салық салу объектiлерiн және (немесе) салық салуға байланысты объектiлердi есептен шығарған жағдайларда шығарылуға жатады .   
      2. Салықтық өтiнiш қызметтiң жекелеген түрлерiн жүзеге асыратын салық төлеушi ретiнде тiркеу есебiнен шығару үшiн салық салу объектiлерiн және (немесе) салық салуға байланысты объектiлердi тiркеу орны бойынша салық органына тiркеу карточкасын қоса бере отырып, осы Кодекстiң 574-бабы 1-тармағында белгiленген қызмет түрлерiн жүзеге асыру тоқтатылған немесе тiркеу карточкасында көрсетiлген салық салу объектiлерiнiң және (немесе) салық салуға байланысты объектiлердiң жалпы санын есепке алудан шығарған күннен бастап үш жұмыс күнi iшiнде берiледi.   
      3. Салық органының шешiмi негiзiнде жекелеген қызмет түрлерiн жүзеге асыратын салық төлеушi ретiнде тiркеу есебiнен шығаруды мынадай жағдайларда:   
      1) лицензиялауға жататын жекелеген қызмет түрлерiн жүзеге асыратын салық төлеушi лицензиясының қолданысы тоқтатылған;   
      2) осы Кодекстiң 574-бабының 1-тармағының 2) және 4) тармақшаларында көрсетiлген қызмет түрлерiн жүзеге асыратын салық төлеушiнiң жалға алу келiсiмiнiң қолданысы тоқтатылған;  
      2-1) осы Кодекстiң 574-бабы 1-тармағының 4) тармақшасында көрсетiлген қызмет түрлерiн жүзеге асыратын салық төлеушi лицензияда көрсетiлген мекенжай бойынша болмаған;  
      3) осы Кодекстiң 574-бабы 1-тармағының 1), 2) және 3) тармақшаларында көрсетiлген жекелеген қызмет түрлерiн жүзеге асыратын салық төлеушi акциз бойынша декларацияны және (немесе) есеп айырысуды, осы Кодексте оларды табыс етудiң белгiленген мерзiмiнен кейiн алты ай мерзiм iшiнде табыс етпеген жағдайларда жүргiзiледi.   
      4. Жекелеген қызмет түрлерiн жүзеге асыратын салық төлеушiнi тiркеу есебiнен шығару туралы шешiмдi Қазақстан Республикасының Үкiметi белгiлеген нысанда салық салу объектiлерi және (немесе) салық салуға байланысты объектiлердi тiркеу орны бойынша салық органы осы баптың 3-тармағында көрсетiлген жағдайлар болған күннен бастап бес жұмыс күнiнен кешiктiрмей шығарады.   
      5. Жекелеген қызмет түрлерiн жүзеге асыратын салық төлеушi ретiнде тiркеу есебiнен шығарылған салық төлеушiлер туралы ақпарат тiркеу есебiнен шығарылған күннен бастап үш жұмыс күнi iшiнде уәкiлеттi органның сайтына орналастырылуға тиiс.  
      *Ескерту. 576-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**§ 6. Салық салу объектiлерiн және (немесе) салық салуға**   
**байланысты объектiлердi орналасқан жерi бойынша тiркеу есебi**

**577-бап. Салық салу объектiлерiн және (немесе) салық**   
                 **салуға байланысты объектiлердi орналасқан жерi**   
                 **бойынша тiркеу есебiне қою**

      1. Салық органы салық төлеушiнi салық салу объектiлерiнiң және (немесе) салық салуға байланысты объектiлердiң орналасқан жерi бойынша тiркеу есебiне қоюды, егер осы тарауда өзгеше көзделмесе, осы Кодекстiң 583-бабына сәйкес салық салу объектiлерiн және (немесе) салық салуға байланысты объектiлердi есепке алуды, тiркеудi жүзеге асыратын уәкiлеттi мемлекеттiк органдардың мәлiметтерi негiзiнде салық төлеушiнiң мүлiк салығын, көлiк құралы салығын, жер салығын, бiрыңғай жер салығын және бюджетке төленетiн басқа да мiндеттi төлемдердi төлеуiн қамтамасыз ету үшiн жүргiзедi.   
      2. Меншiк, тұрақты жер пайдалану, бастапқы өтеусiз уақытша жер пайдалану, өтеулi уақытша жер пайдалану, уақытша иелену және пайдалану, сенiмгерлiк басқару құқығында салық салу объектiлерi және (немесе) салық салуға байланысты объектiлерi бар, салық органында олар жөнiнде мәлiметтер жоқ жеке тұлғалар салық салу объектiлерiнiң және (немесе) салық салуға байланысты объектiлерiнiң орналасқан жерi бойынша салық органына тiркеу есебiне қою туралы салықтық өтiнiш тапсыруға құқылы.   
      Осы Кодекстiң 405-бабына сәйкес салық салу объектiсi болып табылатын аяқталмаған құрылыс объектiсi бойынша жеке тұлға салық салу объектiсiнiң орналасқан жерi бойынша салық органына тiркеу есебiне қою үшiн салықтық өтiнiш тапсыруға мiндеттi.  
      3. Меншiк, тұрақты жер пайдалану, бастапқы өтеусiз уақытша жер пайдалану, уақытша өтеулi жер пайдалану, уақытша иелену және пайдалану, сенiмгерлiк басқару құқығында салық салу объектiсi және (немесе) салық салуға байланысты объектiсi бар дара кәсiпкерлер мен заңды тұлғалар мұндай құқықтар туындаған күннен бастап он жұмыс күнi iшiнде салық салу объектiсiнiң және (немесе) салық салуға байланысты объектiнiң орналасқан жерi бойынша салық органына тiркеу есебiне қою үшiн осы баптың 2-тармағында көрсетiлген салықтық өтiнiштi беруге мiндеттi.  
      Дара кәсiпкерлер мен заңды тұлғаларды осы Кодекстiң 374-бабының 2-тармағына сәйкес жер салығын төлеушi деп таныған жағдайда мұндай төлеушiлер салық салу объектiсiнiң және (немесе) салық салуға байланысты объектiнiң орналасқан жерi бойынша салық органына жер учаскесiн иелену мен пайдаланудың нақты құқығының туындауы негiзiнде құқық белгiлеу құжаттарының күшiне енген күнiнен бастап он жұмыс күнi iшiнде тiркеу есебiне қою үшiн осы баптың 2-тармағында көрсетiлген салықтық өтiнiштi беруге мiндеттi.  
      Осы тармақтың ережелерi, салық салу объектiлерiне және салық салумен байланысты объектiлерге құқықтар туындаған жағдайда дара кәсiпкерлерге, заңды тұлғаларға, егер мұндай дара кәсiпкерлер, заңды тұлғалар бойынша тiркеу есебiне қою осы баптың 1 немесе 3-тармақтарына сәйкес мұндай құқықтар туындаған күннен бастап жүргiзiлсе, қолданылмайды.  
      4. Салық салу объектiлерiнiң және (немесе) салық салуға байланысты объектiлерiнiң орналасқан жерi бойынша тiркеу есебiне қою үшiн табыс етiлген осы баптың 2-тармағында көрсетiлген салықтық өтiнiшке құқық белгiлейтiн сәйкестендiру немесе салық салу объектiсiнiң иелiгiн не оны пайдаланылуын растайтын және (немесе) салық салу объектiсiн және (немесе) салық салуға байланысты объектiге билiк ететiн өзге де құжаттардың нотариат куәландырған көшiрмесi қоса берiледi.   
      5. Салық органы салық төлеушiнi салық салу объектiлерiнiң және (немесе) салық салуға байланысты объектiлердiң орналасқан жерi бойынша тiркеу есебiне қоюды уәкiлеттi мемлекеттiк органдардан мәлiметтер және (немесе) осы баптың 2-тармағында көрсетiлген салықтық өтiнiштi алған күннен бастап үш жұмыс күнi iшiнде жүзеге асырады.  
      *Ескерту. 577-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**578-бап. Салық салу объектiлерiн және (немесе) салық**   
                 **салуға байланысты объектiлердi орналасқан жерi**   
                 **бойынша тiркеу есебiнен шығару**

      1. Салық органы салық төлеушiнi салық салу объектiлерiнiң және (немесе) салық салуға байланысты объектiлердiң орналасқан жерi бойынша тiркеу есебiнен шығаруды салық салу объектiлерi және (немесе) салық салуға байланысты объектiлер бойынша туындаған салық мiндеттемесi орындалатын болса, мынадай жағдайларда:   
      1) салық салу объектiлерiне және (немесе) салық салуға байланысты объектiлерге меншiк, тұрақты жер пайдалану, бастапқы өтеусiз уақытша жер пайдалану, өтеулi уақытша жер пайдалану, шаруашылық жүргiзу, жедел басқару құқықтарының тоқтатылуы - егер осы бапта өзгеше көзделмесе, салық салу объектiлерiн және (немесе) салық салуға байланысты объектiлердi есепке алуды, тiркеудi жүзеге асыратын уәкiлеттi мемлекеттiк органдардың мәлiметтерi негiзiнде;   
      2) салық салу объектiсiн және (немесе) салық салуға байланысты объектiнi уақытша сенiмгерлiк басқару құқығының тоқтатылуы – салық салу объектiлерiнiң және (немесе) салық салуға байланысты объектiлердiң орналасқан жерi бойынша салық органына тiркеу есебiнен шығару туралы салықтық өтiнiш негiзiнде жүргiзедi.   
2. Салық салу объектiсiне және (немесе) салық салуға байланысты объектiге меншiк, тұрақты жер пайдалану, бастапқы өтеусiз уақытша жер пайдалану, өтеулi уақытша жер пайдалану, сенiмгерлiк басқару құқығы тоқтаған жеке тұлға салық органында аталған мәлiметтер жоқ болған жағдайда салық салу объектiсiне және (немесе) салық салуға байланысты объектiнiң орналасқан жерi бойынша салық органына тiркеу есебiнен шығару үшiн салықтық өтiнiш беруге құқылы.   
      3. Салық салу объектiсiне және (немесе) салық салуға байланысты объектiге меншiк, тұрақты жер пайдалану, бастапқы өтеусiз уақытша жер пайдалану, өтеулi уақытша жер пайдалану, шаруашылық жүргiзу, сенiмгерлiк немесе жедел басқару, концессия келiсiмшарты бойынша құқығы тоқтаған заңды тұлға, егер осы бапта өзгеше белгiленбесе, объектiге құқығы тоқтаған сәттен бастап он жұмыс күнi iшiнде объектiнiң орналасқан жерi бойынша салық органына салық салу объектiсiн және (немесе) салық салуға байланысты объектiнi орналасқан жерi бойынша тiркеу есебiнен шығару үшiн салықтық өтiнiш беруге мiндеттi.   
      4. Салық салу объектiсiн және (немесе) салық салуға байланысты объектiнi орналасқан жерi бойынша тiркеу есебiнен шығару үшiн ұсынылған салықтық өтiнiшке салық салу объектiсiне және (немесе) салық салуға байланысты объектiге иелiк ету, пайдалану және (немесе) билiк ету құқығы тоқтағанын растайтын құжаттардың нотариат куәландырған көшiрмелерi қоса берiледi.   
      5. Салық органы салық төлеушiнi салық салу объектiсi және (немесе) салық салуға байланысты объект орналасқан жерi бойынша тiркеу есебiнен шығаруды осы баптың 1-тармағында белгiленген шарттар сақталған жағдайда уәкiлеттi мемлекеттiк органдардан мәлiметтер және (немесе) салық төлеушiнiң салықтық өтiнiшiн алған күннен бастап үш жұмыс күнi iшiнде жүргiзедi.

**§ 7. Әрекетсiз салық төлеушi және тарату сатысында**   
**тұрған салық төлеушi**

**579-бап. Әрекетсiз салық төлеушi**

      1. Әрекетсiз салық төлеушiлерге әрекетсiз заңды тұлғалар мен дара кәсiпкерлер жатады.   
      2. Осы Кодексте белгiленген тапсыру мерзiмдерiнен кейiн бiр жыл өткен соң корпорациялық табыс салығы бойынша, ойын бизнесiнiң салығы бойынша, тiркелген салық және жеңiлдетiлген декларация бойынша декларацияны тапсырмаған, көрсетiлген декларацияны тапсыру бойынша талаптар қолданылмайтын салық төлеушiлердi қоспағанда, резидент заңды тұлға, Қазақстан Республикасындағы қызметiн тұрақты мекеме арқылы жүзеге асыратын резидент емес заңды тұлға, сондай-ақ резидент емес заңды тұлғаның құрылымдық бөлiмшесi әрекетсiз заңды тұлға болып танылады.   
      3. Осы Кодексте белгiленген тапсыру мерзiмдерiнен кейiн бiр жыл өткен соң жеке табыс салығы бойынша, ойын бизнесiнiң салығы бойынша, тiркелген салық және жеңiлдетiлген декларация бойынша декларация немесе соңғы патенттiң қолданыс мерзiмi аяқталған күннен бастап екi жыл iшiнде патент құнының есебiн тапсырмаған дара кәсiпкер әрекетсiз дара кәсiпкер болып танылады.   
      4. Осы баптың 2, 3-тармақтарының қолданысы қызметiн уақытша тоқтата тұру кезеңiне тоқтата тұрған резидент заңды тұлғаларға, Қазақстан Республикасындағы қызметiн тұрақты мекеме арқылы жүзеге асыратын резидент емес заңды тұлғаларға, резидент емес заңды тұлғаның құрылымдық бөлiмшелерi мен дара кәсiпкерлерге қолданылмайды.   
      5. Салық органдары әрекетсiз деп танылған салық төлеушiлердiң тiзiмiн жыл сайын 30 сәуiрден кешiктiрмей бекiтедi және ақпаратты уәкiлеттi органның сайтына орналастырады.   
      6. Салық төлеушiнi әрекетсiз салық төлеушiлер тiзiмiнен шығару:   
      1) салық төлеушi салық есептiлiгiн табыс ету бойынша салықтық мiндеттемесiн орындағаннан;   
      2) салық төлеушiге салық есептiлiгiн осы Кодексте белгiленген мерзiмде табыс етпегенi үшiн Қазақстан Республикасының заңнамасына   
сәйкес қолданылған айыппұлдар төленгеннен кейiн жүргiзiледi. Z0  
      7. Осы баптың 6-тармағында көзделген шарттар сақталған соң бес жұмыс күнi iшiнде қабылданған салық органының тиiстi бұйрығының күнi салық төлеушiлердi әрекетсiз салық төлеушiлер тiзiмiнен шығару күнi болып табылады.   
      Салық төлеушiлерi әрекетсiз салық төлеушiлер тiзiмiнен шығару туралы ақпарат, шығару күнiнен бастап үш жұмыс күнi iшiнде уәкiлеттi органның сайтына орналастырылады.  
      *Ескерту. 579-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**580-бап. Тарату сатысында тұрған салық төлеушi**

      1. Таратылуына (қызметiн тоқтатуына) байланысты құжаттық тексеру жүргiзуге өтiнiш берген тұлға тарату сатысында тұрған салық төлеушi болып танылады.   
      Тарату сатысында тұрған салық төлеушi туралы ақпарат таратылуына (қызметiн тоқтатуына) байланысты құжаттық тексеру жүргiзуге өтiнiш тапсырған күннен бастап үш жұмыс күнi iшiнде уәкiлеттi органның сайтына орналастырылады.   
      2. Салық органдары тұлғаны тарату сатысында тұрған салық төлеушiлер тiзiмiнен шығаруды:   
      1) Заңды тұлғалар мемлекеттiк тiркелiмнен шығарылған жағдайда - бизнес–сәйкестендiру нөмiрлерiнiң ұлттық тiзiлiмiнiң мәлiметтерiн алған күннен бастап үш жұмыс күнi iшiнде;  
      2) дара кәсiпкер, жекеше нотариус, жеке сот орындаушысы, адвокат ретiнде тiркеу есебiнен шығарылған жағдайда – тiркеу есебiнен шығарылған күннен бастап үш жұмыс күнi iшiнде;   
      3) салық төлеушi қызметiн қайта бастау туралы шешiм қабылдаған жағдайда – қызметiн қайта бастау туралы салық органын хабардар еткен күнiнен бастап үш жұмыс күнi iшiнде жүргiзедi.  
      *Ескерту. 580-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**§ 8. Салық төлеушiнi тiркеу және оны тiркеу есебiне**   
**алу кезiнде банктердiң және банк операцияларының жекелеген**   
**түрлерiн жүзеге асыратын ұйымдардың, уәкiлеттi органдардың**   
**мiндеттерi**

**581-бап. Банктердiң және банк операцияларының жекелеген**   
                **түрлерiн жүзеге асыратын ұйымдардың мiндеттерi**

      Банктер немесе банк операцияларының жекелеген түрлерiн жүзеге асыратын ұйымдар:  
      1) жинақтаушы зейнетақы қорларының зейнетақы активтерiн, арнайы қаржы компаниясының облигацияларын шығаруды қамтамасыз ету болып табылатын активтердi және инвестициялық қордың активтерiн, сақтауға арналған банк шоттарын, резидент емес заңды тұлғалардың, шетелдiктер мен азаматтығы жоқ адамдардың сақтандыру шоттары және (немесе) шет ел корреспонденттiк банктерiнiң корреспонденттiк шоттарынан басқа резидент еместi қоса алғанда, салық төлеушi заңды тұлғаға, оның құрылымдық бөлiмшелерiне, шетелдiк және азаматтығы жоқ адамға, кәсiпкерлiк, жеке нотариаттық, адвокаттық қызметтi, атқарушылық құжаттарды орындау жөнiндегi қызметтi; жүзеге асыратын жеке тұлғаға банк шоттарын ашу кезiнде, уәкiлеттi органды хабарлардың кепiлдiк берiлiп жеткiзiлуiн қамтамасыз ететiн ақпараттық-коммуникациялық желi бойынша беру арқылы сәйкестендiру нөмiрiн көрсете отырып, аталған шоттардың ашылғандығы туралы олардың ашылған күнiнен кейiнгi бiр жұмыс күнiнен кешiктiрмей хабардар етуге мiндеттi.   
      Техникалық проблемалар салдарынан ақпараттық-коммуникациялық желi бойынша беру арқылы аталған шоттардың ашылғандығы туралы хабардар ете алмаған кезде, хабарлама қағаз жеткiзгiште салық төлеушiнiң орналасқан (тұрғылықты) жерi бойынша салық органына үш жұмыс күнi iшiнде жiберiледi;   
      2) резидент еместердiң жинақ шоттарынан және (немесе) шет ел банктерiнiң корреспонденттiк шоттарынан басқа, оның негiзiнде банк қолма-қол ақша қабылдау және беру жүргiзiлетiн вексельдер мен төлем құжаттарын қоспағанда, төлем құжаттарында сәйкестендiру нөмiрi жоқ банк шоттары бойынша операциялар жүргiзбеуге;  
      2013.01.01 дейiн ҚР 2008.12.10 N 100-IV Заңына сәйкес тоқтатыла тұрады).  
      3) салық және бюджетке төленетiн басқа да мiндеттi төлемдердi, әлеуметтiк аударымдарды төлеуге, мiндеттi зейнетақы жарналары аударымдарының төлем құжаттарын қабылдау кезiнде сәйкестендiру нөмiрлерiнiң сәйкестендiру нөмiрiн қалыптастыру ережелерiне және уәкiлеттi мемлекеттiк органның деректерiне сәйкес дұрыс көрсетiлуiн бақылауға.  
      Осы тармақша ережесi осы Кодекстiң 55-бабы 1-тармағының 2) тармақшасында көзделген бюджетке төленетiн басқа да мiндеттi төлемдердi шетелдiк және азаматтығы жоқ адам төлеген кезде қолданылмайды;  
      4) осы тармақтың 1) тармақшасында көрсетiлген салық төлеушiнiң банк шоттарын жабу кезiнде хабарлардың кепiлдiк берiлiп жеткiзiлуiн қамтамасыз ететiн ақпараттық-коммуникациялық желi бойынша беру арқылы сәйкестендiру нөмiрiн көрсете отырып, олардың жабылғандығы туралы уәкiлеттi органды олардың жабылған күнiнен кейiнгi бiр жұмыс күнiнен кешiктiрмей хабардар етуге мiндеттi.   
      Техникалық проблемалар салдарынан мұндай ақпараттық-коммуникациялық желi бойынша беру арқылы аталған шоттардың жабылғандығы туралы хабардар ете алмаған кезде, хабарлама қағаз жеткiзгiште салық төлеушiнiң орналасқан (тұрғылықты) жерi бойынша салық органына үш жұмыс күнi iшiнде жiберiледi;  
      5) берiлген кредит (қарыз) бойынша сыйақыны тоқтата тұру арқылы заңды тұлғаға немесе дара кәсiпкерге мұндай сыйақы түрiндегi кiрiстердi тануды тоқтату кезiнде, бұл туралы Қазақстан Республикасының Үкiметi белгiлеген нысанда мұндай тану тоқтатылған осы Кодекстiң 148-бабында айқындалатын есептi салық кезеңiнен кейiнгi жылдың 31 наурызынан кешiктiрмей уәкiлеттi органды хабардар етуге;  
      Осы тармақшада белгiленген мiндет бас банктiң күмәндi және үмiтсiз активтерiн сатып алатын банктiң еншiлес ұйымдарына, сондай-ақ дауыс беретiн акцияларының жүз пайызы Қазақстан Республикасының Ұлттық Банкiне тиесiлi, екiншi деңгейдегi банктердiң кредиттiк портфельдерiнiң сапасын жақсартуға маманданған ұйымға да қолданылады;  
      6) клиентке қойылатын барлық талаптарды қанағаттандыруға клиенттiң банк шоттарында жеткiлiктi ақшасы болған кезде, бiрiншi кезектегi тәртiппен банк шотынан салық және бюджетке төленетiн басқа да мiндеттi төлемдердi төлеу бойынша салық төлеушiнiң төлем тапсырмасын орындауға мiндеттi. Салық органдарының инкассалық өкiмi де осы тәртiппен белгiленген мерзiмдерде енгiзiлмеген салық және бюджетке төленетiн басқа да мiндеттi төлемдердiң, өсiмпұлдар мен айыппұлдардың сомасын өндiрiп алуды салық органдарынан нұсқау алған күннен кейiнгi бiр операциялық күннен кешiктiрмей орындауға мiндеттi.   
      Клиентке қойылатын барлық талаптарды қанағаттандыруға клиенттiң банк шоттарында ақшасы жоқ немесе жеткiлiктi болмаған жағдайда, банк ақшаны Қазақстан Республикасының Азаматтық кодексiнде белгiленген кезектiлiк тәртiбiмен салық берешегiн өтеу есебiне алып қоюды жүргiзедi;   
      7) салық және бюджетке төленетiн басқа да мiндеттi төлемдердiң, мiндеттi зейнетақы жарналарының, әлеуметтiк аударымдардың сомаларын:   
      төлем карточкасы пайдаланылып төлем жүргiзiлген жағдайларды қоспағанда, салық төлеушiнiң банк шотынан ақшаны есептен шығару бойынша операциялар жасалған күнi аударуға;  
      төлем карточкасы пайдаланылып төлем жүргiзiлген жағдайларда салық төлеушiнiң банк шотынан ақшаны есептен шығарған күннен бастап келесi операциялық күннен кешiктiрмей аударуға;  
      банктердiң немесе банк операцияларының жекелеген түрлерiн жүзеге асыратын ұйымдардың кассасына қолма-қол ақша енгiзу күнiнен бастап келесi операциялық күннен кешiктiрмей аударуға;  
      8) нұсқамасы болған кезде тексерiлетiн:   
      заңды тұлғаның   
      дара кәсiпкердiң – кәсiпкерлiк қызметiнде;   
      адвокаттың – адвокаттық қызметiнде;  
      жеке сот орындаушысының - атқарушылық құжаттарды орындау жөнiндегi қызметiнде;  
      жекеше нотариустың – нотариаттық қызметiнде пайдаланатын (пайдаланылған) банк шоттары бойынша жасалатын операцияларды, сондай-ақ осы шоттарда ақша бар-жоқтығын тексеруге салық органдарының лауазымды тұлғасын жiберуге;   
      9) осы Кодексте көзделген жағдайларда салық органының шешiмi бойынша Қазақстан Республикасының заңнамалық актiлерiнде белгiленген тәртiппен осы Кодекстiң 609-бабы 1-тармағының 2) тармақшасында көрсетiлген салық төлеушiнiң банк шоттарындағы (корреспонденттiк шоттарын қоспағанда) салық берешегiн, мiндеттi зейнетақы жарналары мен әлеуметтiк аударымдар бойынша берешектердi өтеу жөнiндегi операциялардан басқа барлық шығыс операцияларын тоқтата тұруға;   
      10) заңды тұлға немесе дара кәсiпкер болып табылатын қарыз алушының берiлген кредит (қарыз) бойынша мiндеттемелерiн есептен шығарған кезде қарыз алушыда мiндеттемелерiн есептен шығарудан (соңғысында) кiрiс пайда болғаны туралы қарыз алушының - салық төлеушiнiң орналасқан (тұрғылықты) жерi бойынша салық органын отыз күн iшiнде хабардар етуге;  
      Осы тармақшада белгiленген мiндет банктiң бас банктiң күмәндi және үмiтсiз активтерiн сатып алатын еншiлес ұйымдарына, сондай-ақ дауыс беретiн акцияларының жүз пайызы Қазақстан Республикасының Ұлттық Банкiне тиесiлi, екiншi деңгейдегi банктердiң кредиттiк портфельдерiнiң сапасын жақсартуға маманданған ұйымға да қолданылады;  
      11) уәкiлеттi орган белгiлеген нысан бойынша, осы Кодекстiң 216-бабы 4-тармағында көзделген тәртiппен және мерзiмде банк сыйақыларын есептегенi туралы салық агентi орналасқан (тұрғылықты) жерi бойынша салық органдарына есеп пен мәлiметтер беруге;  
      12) салық қызметi органының сауал салуын алған күннен бастап он жұмыс күнi iшiнде:   
      салық салуға байланысты мәселелер бойынша тексерiлетiн заңды тұлғаның және (немесе) оның құрылымдық бөлiмшесiнiң   
      салық салуға байланысты мәселелер бойынша - кәсiпкерлiк қызметте пайдаланылатын (пайдаланылған) ағымдағы шоттар бойынша тексерiлетiн дара кәсiпкердiң   
      салық салуға байланысты мәселелер бойынша - нотариаттық қызметте пайдаланылатын (пайдаланылған) ағымдағы шоттар бойынша тексерiлетiн жекеше нотариустiң  
      салық салумен байланысты мәселелер бойынша - атқарушылық құжаттарды орындау жөнiндегi қызметте пайдаланылатын (пайдаланылған) ағымдағы шоттар бойынша тексерiлетiн жеке сот орындаушысының  
      салық салуға байланысты мәселелер бойынша - адвокаттық қызметте пайдаланылатын (пайдаланылған) ағымдағы шоттар бойынша тексерiлетiн адвокаттың   
      осы Кодекстiң 43-бабына сәйкес қызметi тоқтатылған кезде салық мiндеттемесiн орындаудың ерекше тәртiбi қолданылатын дара кәсiпкердiң   
      орналасқан жерi бойынша шын мәнiнде жоқ екендiгi осы Кодекстiң 558-бабында белгiленген тәртiппен расталған және салық есептiлiгiн табыс етудiң осы Кодексте белгiленген мерзiмiнен кейiн алты ай өткенге дейiн, осы Кодексте көзделген жағдайларда осындай мерзiмдi ұзарту кезеңiн қоспағанда, оны табыс етпеген заңды тұлғаның және (немесе) оның құрылымдық бөлiмшесiнiң, дара кәсiпкердiң, жекеше нотариустың, жеке сот орындаушысының, адвокаттың  
      қаржы нарығы мен қаржы ұйымдарын реттеу және қадағалау жөнiндегi уәкiлеттi мемлекеттiк органның келiсiмi бойынша уәкiлеттi орган белгiлеген тәртiппен әрекетсiз заңды тұлғаның, дара кәсiпкердiң   
      заңда белгiленген тәртiппен Қазақстан Республикасының Президенттiгiне, Қазақстан Республикасы Парламентiнiң және мәслихаттың депутаттығына, сондай-ақ жергiлiктi өзiн-өзi басқару органдарының мүшелiгiне кандидат ретiнде тiркелген адамның және оның жұбайының (зайыбының);   
      мемлекеттiк лауазымға не мемлекеттiк немесе оларға теңестiрiлген функцияларды орындауға байланысты лауазымға кандидат болып табылатын адамның және оның жұбайының (зайыбының);  
      өз өкiлеттiктерiн орындаған кезеңде мемлекеттiк қызметтi атқаратын адамның және осы кезеңде оның жұбайының (зайыбының);  
      жазаны өтеу орнынан шартты түрде мерзiмiнен бұрын босатылған адамның банктiк шоттарының бар-жоғы және нөмiрлерi туралы, осы шоттардағы ақша қалдығы және қозғалысы туралы мәлiметтер ұсынуға мiндеттi. V085502  
      Осы тармақшада көзделген мәлiметтер қаржы нарығы мен қаржы ұйымдарын реттеу және қадағалау жөнiндегi уәкiлеттi мемлекеттiк органмен келiсiм бойынша уәкiлеттi орган белгiлеген нысанда берiледi.   
      13) осы баптың 1) тармақшасында көрсетiлген банк шоттарын:   
      осы банкте ашық банк шоты бар, салық қызметi органдары осы Кодекстiң 609-бабы 1-тармағының 2) тармақшасында көрсетiлген салық төлеушiнiң (корреспонденттiк шоттарын қоспағанда) шығыс операцияларын тоқтата тұру туралы инкассалық өкiм немесе шешiм шығарған салық төлеушiге;   
      ол туралы уәкiлеттi органның сайтында ақпарат орналастырылған әрекетсiз салық төлеушiге ашудан бас тартуға мiндеттi.   
      Осы баптың мақсаттары үшiн бюджеттi атқару жөнiндегi уәкiлеттi мемлекеттiк органда ашылған мемлекеттiк мекемелердiң шоттары банк шоттарына теңестiрiледi, ал бюджеттi атқару жөнiндегi уәкiлеттi мемлекеттiк орган банк операцияларының жекелеген түрлерiн жүзеге асыратын ұйымға теңестiрiледi.  
      *Ескерту. 581-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2009.12.30* № 234-IV *(2010.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2011.12.28* N 524-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**582-бап. Уәкiлеттi мемлекеттiк органдардың салық**  
                **төлеушiнi тiркеудi және оны тiркеу есебiне алуды**  
                **жүзеге асыру кезiндегi өзара iс-қимылы**

      Салық қызметi органдары салық төлеушiнi тiркеу және тiркеу есебi кезiнде мынадай:   
      1) заңды тұлғаларды мемлекеттiк тiркеудi, қайта тiркеудi және таратуды, құрылымдық бөлiмшелердiң тiркеу есебiне алуды, оларды қайта тiркеудi, тiркеу есебiнен шығаруды жүзеге асыратын;   
      2) мемлекеттiк статистика саласындағы;  
      3) салық салу объектiлерiн және салық салуға байланысты объектiлердi есепке алуды және (немесе) тiркеудi жүзеге асыратын, оның iшiнде:   
      жылжымайтын мүлiкке құқықтарды мемлекеттiк тiркеудi;   
      жылжымалы мүлiк кепiлiн және кеменiң немесе жасалып жатқан кеменiң ипотекасын мемлекеттiк тiркеудi;   
      радиоэлектрондық құралдарды және жоғары жиiлiктегi құрылғыларды мемлекеттiк тiркеудi;  
      ғарыш объектiлерiн және оларға құқықтарды мемлекеттiк тiркеудi;  
      көлiк құралдарын мемлекеттiк тiркеудi;   
      дәрiлiк заттарды, медициналық мақсаттағы бұйымдар мен медициналық техниканы мемлекеттiк тiркеудi;   
      шығармалар мен сабақтас құқықтар объектiлерiне құқықтарды, шығармалар мен сабақтас құқықтар объектiлерiн пайдалануға лицензиялық шарттарды мемлекеттiк тiркеудi;   
      бұқаралық ақпарат құралын есепке қоюды жүзеге асыратын;   
      4) лицензиялар, куәлiктер немесе рұқсат беру мен тiркеу сипатындағы өзге де құжаттарды беретiн, оның iшiнде:   
      жер үстi көздерiнiң су ресурстарын пайдалануға рұқсат;   
      жануарлар дүниесiн пайдалануға рұқсат;   
      арнайы табиғат пайдалануға экологиялық рұқсат;   
      орман пайдалануға арналған ағаш кесу билеттерi және орман билеттерi;   
      сыртқы (көрнекi) жарнамалар орналастыруға рұқсат;   
      радиожиiлiк спектрiн пайдалануға рұқсат;   
      т елевизия және радио хабарларын тарату ұйымдарына радиожиiлiк спектрiн пайдалануға рұқсат;   
      Қазақстан Республикасының аумағы бойынша автокөлiк құралдарының жүруiне рұқсат;   
      жалпыға ортақ пайдаланылатын телекоммуникация жүйесiнде қалааралық және (немесе) халықаралық телефон байланысына құқық беретiн;   
      кеме жүзетiн су жолдарын пайдалануға рұқсат беретiн;   
      5) жеке тұлғаларды Қазақстан Республикасындағы тұрғылықты жерi бойынша тiркеудi жүзеге асыратын;   
      6) азаматтық хал актiлерiн тiркеудi жүзеге асыратын;   
      7) нотариаттық iс-әрекеттер жасауды жүзеге асыратын;   
      8) қорғаншылық пен қамқоршылықты жүзеге асыратын;   
      9) көлiк және коммуникация;   
      10) Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану саласында мемлекеттiк реттеудi жүзеге асыратын;  
      11) сыртқы саяси қызметтi жүзеге асыратын;   
      12) Қазақстан Республикасының Yкiметi белгiлейтiн басқа да уәкiлеттi мемлекеттiк органдармен өзара iс-қимыл жасайды.   
      *Ескерту. 582-бапқа өзгерiс енгiзiлдi - ҚР 2009.07.16* N 186-IV*, 2010.03.19* № 258-IV*, 2011.03.25* N 421-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2012.01.06* N 529-IV *(алғашқы ресми жарияланғанынан кейiн күнтiзбелiк жиырма бiр күн өткен соң қолданысқа енгiзiледi) Заңдарымен.*

**583-бап. Уәкiлеттi мемлекеттiк және жергiлiктi атқарушы**  
                **органдардың салық қызметi органдарымен өзара**  
                **iс-қимыл кезiндегi мiндеттерi**

      1. Заңды тұлғаларды мемлекеттiк тiркеудi, қайта тiркеудi және таратуды, құрылымдық бөлiмшелердi есептiк тiркеудi, қайта тiркеудi және есептiк тiркеуден шығаруды жүзеге асыратын уәкiлеттi мемлекеттiк органдар заңды тұлғаның тiркелген, қайта тiркелген, таратылған, құрылымдық бөлiмше есептiк тiркеуге қойылған, қайта тiркелген, есептiк тiркеуден шығарылған күнiнен бастап үш жұмыс күнiнен кешiктiрмей заңды тұлғаның тiркелгенi, қайта тiркелгенi, таратылғаны, құрылымдық бөлiмшенiң есептiк тiркеуге қойылғаны, қайта тiркелгенi, есептiк тiркеуден шығарылғаны туралы мәлiметтердi электрондық хабарлама арқылы салық қызметi органына, банктерге немесе банк операцияларының жекелеген түрлерiн жүзеге асыратын ұйымдарға табыс етуге мiндеттi.   
      2. Лицензияларды, куәлiктердi немесе рұқсат ету мен тiркеу сипатындағы өзге де құжаттарды берудi жүзеге асыратын уәкiлеттi органдар лицензиялар, куәлiктер немесе рұқсат ету мен тiркеу сипатындағы өзге де құжаттар берiлген (тоқтатылған) салық төлеушiлер және бюджетке басқа да мiндеттi төлемдер алынатын (өндiрiлiп алынатын) объектiлер туралы мәлiметтердi осы Кодекстiң 19-бөлiмiнде белгiленген тәртiп пен мерзiмде және уәкiлеттi орган белгiлеген нысандар бойынша өздерiнiң орналасқан жерiндегi салық қызметi органдарына табыс етуге мiндеттi.   
      3. Салық салу объектiлерiн және (немесе) салық салуға байланысты объектiлердi есепке алуды және (немесе) тiркеудi жүзеге асыратын уәкiлеттi мемлекеттiк органдар салық салу объектiлерi және (немесе) салық салуға байланысты объектiлерi бар салық төлеушiлер туралы, сондай-ақ салық салу объектiлерi және (немесе) салық салуға байланысты объектiлер туралы мәлiметтердi уәкiлеттi орган белгiлеген тәртiпте, мерзiмде және нысандар бойынша салық қызметi органдарына табыс етуге мiндеттi.   
      4. Бюджетке төленетiн басқа да мiндеттi төлемдердi жинауды, салық салу объектiлерi мен салық салуға байланысты объектiлердi есепке алуды және (немесе) тiркеудi жүзеге асыратын уәкiлеттi органдар табыс етiлетiн мәлiметтерде, ерекше қорғалатын табиғи аумақтарды ғылыми, экологиялық-ағартушылық, туристiк, рекреациялық және шектеулi шаруашылық мақсаттарында пайдаланатын жеке тұлғаларды қоспағанда, салық төлеушiнiң сәйкестендiру нөмiрiн көрсетуге мiндеттi.   
      5. Шетелдiктердiң келуiн (кетуiн) тiркеудi жүзеге асыратын уәкiлеттi мемлекеттiк орган олардың келуiн (кетуiн) тiркегеннен кейiн он жұмыс күнiнен кешiктiрмей келудiң мақсатын, орнын және болу мерзiмiн көрсете отырып, келушi шетелдiктер туралы мәлiметтердi уәкiлеттi орган белгiлеген тәртiппен салық қызметi органына табыс етуге мiндеттi.   
      6. Қазақстан Республикасының жер қойнауы және жер қойнауын пайдалану туралы заңнамасына сәйкес жер қойнауын пайдалану саласындағы құзырет шегiнде мемлекеттiк реттеудi жүзеге асыратын уәкiлеттi мемлекеттiк және жергiлiктi атқарушы органдар, акцияларды немесе қатысу үлестерiн сатып алу-сату бойынша мәмiлелер жүзеге асырылған күннен бастап он жұмыс күнi iшiнде уәкiлеттi орган белгiлеген нысан бойынша салық агентi болып табылатын резидент емес туралы мәлiметтердi қоса алғанда, осы Кодекстiң 197-бабына сәйкес ол бойынша салық мiндеттемелерi туындайтын мәмiленiң қатысушылары және оның параметрлерi туралы мәлiметтердi өзiнiң орналасқан жерi бойынша салық қызметi органына табыс етуге мiндеттi.   
      7. Сыртқы саясат қызметiн жүзеге асыру жөнiндегi уәкiлеттi мемлекеттiк орган Қазақстан Республикасында аккредиттелген шетел мемлекетiнiң дипломатиялық немесе оған теңестiрiлген өкiлдiгiнiң орналасқан жерi бойынша салық органына осындай дипломатиялық немесе оған теңестiрiлген өкiлдiктiң аккредиттелгенiн және орналасқан жерiн растайтын құжаттарды аккредиттелген күннен бастап он жұмыс күнi iшiнде ұсынуға мiндеттi.   
      8. Салық төлеушiлер, салық салу объектiлерi (бюджетке басқа да мiндеттi төлемдер алынатын (өндiрiп алынатын) және (немесе) салық салуға байланысты объектiлер туралы мәлiметтердi ұсыну салық қызметi органдары мен уәкiлеттi мемлекеттiк органдардың өзара автоматтандырылған iс-қимылына арналған тиiстi бағдарламалық қамтамасыз етiлiм пайдаланыла отырып, электрондық түрде, уәкiлеттi орган белгiлеген тәртiпте және нысандар бойынша он жұмыс күнi iшiнде жүзеге асырылады.   
      Уәкiлеттi мемлекеттiк органдар салық төлеушiлер, салық салу объектiлерi (бюджетке басқа да мiндеттi төлемдер алынатын (өндiрiп алынатын) және (немесе) салық салуға байланысты объектiлер туралы мәлiметтердi электронды түрде ұсынған жағдайда, уәкiлеттi мемлекеттiк органдардың мәлiметтердi қағаз жеткiзгiште ұсынуы талап етiлмейдi.  
      *Ескерту. 583-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**82-тарау. САЛЫҚ НЫСАНДАРЫН ҚАБЫЛДАУ. КАМЕРАЛДЫҚ БАҚЫЛАУ**

**584-бап. Салық нысандарын қабылдау**

      1. Салықтық тiркелiмдердi қоспағанда, салық нысандары салық қызметi органдарына осы Кодексте белгiленген мерзiмде табыс етiледi.   
      2. Салықтық тiркелiмдердi қоспағанда, салық нысандарын салық қызметi органдарына ұсыну күнi оларды табыс ету тәсiлдерiне қарай:   
      1) келу тәртiбiнде - салық қызметi органдарының салық есептiлiктерiн және (немесе) өтiнiштердi қабылдау күнi;   
      2) хабарландыра отырып, тапсырыс хатпен почта арқылы:   
      салық есептiлiгi үшiн – почта немесе өзге де байланыс ұйымының қабылдағаны туралы белгi қойылған күн;   
      салықтық өтiнiш үшiн – салық қызметi органдары алған күн;  
      3) электронды түрде – осы баптың 4-тармағында белгiленген тәртiппен жiберiлетiн хабарламада көрсетiлген салық қызметi органдарының салық есептiлiгiн қабылдау және өңдеу жүйесi орталық торабының қабылдаған күнi болып табылады.  
      2-1. Осы Кодекстiң 69-бабы 2-тармағының 2) тармақшасына сәйкес керi қайтарып алынған салық есептiлiгiн қабылдаған күн осы Кодекстiң 69-бабының 1-тармағына сәйкес табыс етiлген салық есептiлiгiнiң табыс етiлген күнi болып табылады.  
      3. Почта немесе өзге байланыс ұйымдарына салық есептiлiгiн тапсыру үшiн осы Кодексте белгiленген мерзiмнiң соңғы күнiнiң жиырма төрт сағатына дейiн тапсырылған қағаз жеткiзгiштегi салық есептiлiгi почта немесе өзге де байланыс ұйымы қабылдаған уақыт пен күннiң белгiсi болған кезде, мерзiмiнде тапсырылған деп есептеледi.   
      Салық қызметi органдарына салық есептiлiгiн тапсыру үшiн осы Кодексте белгiленген мерзiмнiң соңғы күнiнiң жиырма төрт сағатына дейiн ақпараттық-коммуникациялық желi бойынша беру арқылы тапсырылған электронды түрдегi салық есептiлiгi мерзiмiнде тапсырылды деп есептеледi.  
      4. Салық қызметi органдары салық есептiлiгi электронды түрде табыс етiлген кезде салық қызметi органдарының қабылдау жүйесi салық есептiлiгiн қабылдаған кезден бастап екi жұмыс күнiнен кешiктiрмей салық төлеушiге аталған жүйенiң салық есептiлiгiн қабылдағаны немесе қабылдамағаны туралы хабарлама жiберуге мiндеттi.   
      5. Салықтық тiркелiмдердi қоспағанда, салық нысандары, егер:   
      1) осы Кодекске сәйкес Қазақстан Республикасының Үкiметi белгiлеген салық нысандарына сәйкес келмесе, немесе   
      2) салық органының коды көрсетiлмесе, немесе  
      3) сәйкестендiру нөмiрi көрсетiлмесе немесе дұрыс көрсетiлмесе, немесе   
      4) салық кезеңi көрсетiлмесе, немесе   
      5) салық есептiлiгiнiң түрi көрсетiлмесе, немесе  
      6) салық есептiлiгiне қол қоюға қатысты осы Кодекстiң талаптары бұзылса, немесе   
      7) уәкiлеттi орган белгiлеген электрондық формат құрылымы бұзылса, салық қызметi органдарына табыс етiлмеген деп есептеледi.  
      *Ескерту. 584-бапқа өзгерiс енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**585-бап. Камералдық бақылау**

      1. Камералдық бақылау - салық төлеушi (салық агентi) табыс еткен салық есептiлiгiн, уәкiлеттi мемлекеттiк органдардың мәлiметтерiн, сондай-ақ салық төлеушiнiң қызметi туралы басқа да құжаттар мен мәлiметтердi зерделеу мен талдау негiзiнде салық қызметi органдары жүзеге асыратын бақылау.   
      Камералдық бақылау қатерлердi басқару жүйесiнiң құрамдас бөлiгi болып табылады.  
      2. Камералдық бақылаудың мақсаты - салық органдары камералдық бақылау нәтижелерi бойынша анықтаған бұзушылықтарды салық органдарында тiркеу есебiне қою және (немесе) осы Кодекстiң 587-бабына сәйкес салық есептiлiгiн ұсыну және (немесе) салық және бюджетке төленетiн басқа да мiндеттi төлемдердi төлеу арқылы салық төлеушiге дербес жоюға құқық беру.  
      *Ескерту. 585-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**586-бап. Камералдық бақылауды жүргiзу тәртiбi мен**  
                **мерзiмдерi**

      1. Камералдық бақылау салық қызметi органдарында бар мынадай деректердi:  
      1) салықтық есептiлiктi;  
      2) *алып тасталды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен;*  
      3) өзге де уәкiлеттi мемлекеттiк органдардың салық салу объектiлерi және (немесе) салық салуға байланысты объектiлер туралы мәлiметтерiн;  
      4) салық төлеушiнiң қызметi бойынша әртүрлi ақпарат көздерiнен алынған мәлiметтердi бiр-бiрiмен салыстыру арқылы жүргiзiледi.  
      Осы тармақтың 1) тармақшасында көрсетiлген деректер өз арасында да салыстырылады.  
      1-1. Камералды бақылау осы Кодексте белгiленген осындай кезең үшiн салық есептiлiгiн табыс ету кезеңi өткеннен кейiн тиiстi салық кезеңi үшiн жүргiзiледi.  
      2. Камералдық бақылау осы Кодекстiң 46-бабында белгiленген ережелер ескерiле отырып, талаптың өткен мерзiмi iшiнде жүзеге асырылады.  
      *Ескерту. 586-бап жаңа редакцияда - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен, өзгерту енгiзiлдi - ҚР 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**587-бап. Камералдық бақылау нәтижелерi**

      1. Камералдық бақылау нәтижелерi бойынша бұзушылықтар анықталған жағдайда, анықталған бұзушылықтардың сипаттамалары қоса берiле отырып, камералдық бақылау нәтижелерi бойынша анықталған бұзушылықтарды жою туралы хабарлама ресiмделедi.   
      2. Камералдық бақылау нәтижелерi бойынша анықталған бұзушылықтарды жою туралы хабарламаны орындауды салық төлеушi (салық агентi) ол табыс етiлген (оны алған) күннен кейiнгi күннен бастап отыз жұмыс күнi iшiнде жүзеге асырады.  
      Салық төлеушiнiң (салық агентiнiң) анықталған бұзушылықтар жататын салық кезеңi үшiн салық есептiлiгiн немесе осы бапта белгiленген талаптарға сәйкес олар бойынша түсiнiктеменi табыс етуi камералды бақылау нәтижелерi бойынша анықталған бұзушылықтарды жою туралы хабарламаның орындалуы болып танылады.  
      Салық төлеушi (салық агентi) хабарламада көрсетiлген бұзушылықтармен келiскен жағдайда, салық қызметi органдарына бұзушылықтар анықталған кезең үшiн салық есептiлiгiн ұсынады.   
      Салық төлеушi (салық агентi) хабарламада көрсетiлген бұзушылықтармен келiспеген жағдайда салық қызметi органдарына анықталған бұзушылықтар жөнiнде қағаз немесе электрондық жеткiзгiште түсiнiктеме бередi.  
      2-1. Осы баптың 2-тармағында көрсетiлген түсiнiктеме:   
      1) салық төлеушiнiң (салық агентiнiң) түсiнiктемеге қол қойған күнiн;  
      2) түсiнiктеменi табыс еткен тұлғаның тегiн, атын және әкесiнiң атын (болған жағдайда) не толық атауын, оның тұрғылықты жерiн (орналасқан жерiн);  
      3) салық төлеушiнiң (салық агентiнiң) сәйкестендiру нөмiрiн;  
      4) камералдық бақылау нәтижелерi бойынша анықталған бұзушылықтарды жою туралы хабарламаны жiберген салық органының атауын;  
      5) түсiнiктеменi тапсырған тұлғаның хабарламада көрсетiлген бұзушылықтармен келiспеуiне негiз болып табылатын мән-жайлардың  
      6) қоса берiлетiн құжаттардың тiзбесiн қамтуға тиiс.  
      Егер түсiнiктеменi тапсырған тұлғаның хабарламада көрсетiлген бұзушылықтармен келiспеуiне негiз ретiнде растайтын құжаттар көрсетiлген жағдайда, онда салық есептiлiгiнен басқа, мұндай құжаттардың көшiрмелерi түсiнiктемеге қоса берiледi.  
      3. Камералдық бақылау нәтижелерi бойынша анықталған бұзушылықтарды жою туралы хабарламаны белгiленген мерзiмде орындамау осы Кодекстiң 611-бабына сәйкес салық төлеушiнiң банк шоттары бойынша шығыс операцияларын тоқтата тұруға әкеп соғады.   
      4. Осы Кодекстiң 43-бабының 7-тармағына сәйкес жүргiзiлген камералдық бақылау нәтижелерi бойынша салық органы уәкiлеттi орган белгiлеген нысанда қорытынды жасайды.   
      Бұл ретте осы тармақта көрсетiлген қорытындыны жасау күнi камералдық бақылаудың аяқталған күнi болып табылады.  
      *Ескерту. 587-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**83-тарау. САЛЫҚ МIНДЕТТЕМЕЛЕРIНIҢ, МIНДЕТТI ЗЕЙНЕТАҚЫ**   
**ЖАРНАЛАРЫН АУДАРУ МЕН ӘЛЕУМЕТТIК АУДАРЫМДАРДЫ ТӨЛЕУ БОЙЫНША**   
**МIНДЕТТЕРДIҢ ОРЫНДАЛУЫН ЕСЕПКЕ АЛУ**

**588-бап. Жалпы ережелер**

      1. Салық мiндеттемелерiнiң, мiндеттi зейнетақы жарналарын аудару мен әлеуметтiк аударымдарды төлеу бойынша мiндеттердiң орындалуын есепке алуды салық органы салық төлеушiнiң (салық агентiнiң) дербес шотын жүргiзу арқылы жүзеге асырады .   
      2. Салық органының салық төлеушiнiң (салық агентiнiң) дербес шотын жүргiзуi:   
      дербес шотты ашуды;   
      кейiннен дербес шотта салықтың, бюджетке төленетiн басқа да мiндеттi төлемнiң, мiндеттi зейнетақы жарналары мен әлеуметтiк аударымдардың есептелген, есепке жазылған, кемiтiлген, төленген, есепке жатқызылған, қайтарылған сомаларын көрсету дi;   
      дербес шотты жабуды қамтиды.   
      Дербес шотты жүргiзу осы Кодексте белгiленген тәртiппен жүзеге асырылады.   
      3. Салық мiндеттемелерiн ұлғайтуды немесе кемiтудi қоса   
алғанда:   
      салық төлеушi (салық агентi) - салық есептiлiгiнде;   
      салық органы - уәкiлеттi мемлекеттiк органдардың мәлiметтерi бойынша;   
      уәкiлеттi мемлекеттiк органдар осы Кодексте көзделген негiздер бойынша есептеген сома салықтың, бюджетке төленетiн басқа да мiндеттi төлемнiң, мiндеттi зейнетақы жарналары мен әлеуметтiк аударымдардың есептелген, кемiтiлген сомасы болып табылады.   
      Осы тараудың мақсатына орай есепке жатқызылатын қосылған құн салығы сомасының есептелген салық сомасынан асып кетуi де кемiтiлген қосылған құн салығының сомасы болып табылады.   
      4. Салық мiндеттемелерiн ұлғайтуды немесе кемiтудi қоса   
алғанда, салық қызметi:   
      салықтық тексерудiң нәтижелерi бойынша;   
      салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға шағымды қарау   
нәтижелерi бойынша шығарған шешiмiне салық төлеушiнiң (салық   
агентiнiң) шағымын қараудың қорытындылары бойынша салық қызметi органы есептеген сома салықтың, бюджетке төленетiн басқа мiндеттi   
төлемнiң, мiндеттi зейнетақы жарналары мен әлеуметтiк аударымдардың есептелген сомасы болып табылады.   
      5. Салық төлеушiнiң (салық агентiнiң) дербес шоты уәкiлеттi орган белгiлеген тәртiппен және нысандар бойынша салықтардың, бюджетке төленетiн басқа да мiндеттi төлемдердiң, зейнетақы жарналары мен әлеуметтiк аударымдардың түрлерi бойынша жүргiзiледi.   
      6. Салық төлеушiнiң (салық агентiнiң) дербес шоты бiрыңғай бюджет сыныптамасына сәйкес жүргiзiледi.

**589-бап. Салық төлеушiнiң (салық агентiнiң) дербес шотын**   
                 **ашу және жүргiзу**

      1. Салық төлеушiнiң (салық агентiнiң) дербес шоты салық төлеушiнiң сәйкестендiру нөмiрi бойынша ашылады және салық төлеушiнiң тiркеу есебiнiң орны бойынша жүргiзiледi.   
      2. Дербес шот салық төлеушiге (салық агентiне) бересi немесе артық төлеу сомасын қамтитын есеп-қисаптар сальдосы көрсетiле отырып, ағымдағы жылдың басында және салық мiндеттемесi, мiндеттi зейнетақы жарналарын аудару мен әлеуметтiк аударымдарды төлеу бойынша мiндеттер туындаған күнi ашылады. Салық төлеушiнiң (салық агентiнiң) бересiсi немесе артық төлеуi болмаған жағдайда есеп-қисаптар сальдосы нөлге тең деп есептеледi.   
      Ағымдағы жылдың алдындағы жыл үшiн дербес шоттың сальдосы ескерiле отырып, ағымдағы жыл үшiн дербес шотта көрсетiлген салық, бюджетке төленетiн басқа да мiндеттi төлем, мiндеттi зейнетақы жарналары мен әлеуметтiк аударымдар сомаларының төленгендерi (есепке жатқызылғандар мен қайтарылғандарды алып тастағанда) мен есептелгендерi, қоса есептелгендерi (кемiтiлгендерiн алып тастағанда) арасындағы оң айырма артық төлем деп танылады.   
      Салық төлеушiнiң (салық агентiнiң) дербес шотындағы салық, бюджетке төленетiн басқа да мiндеттi төлем, мiндеттi зейнетақы жарналары мен әлеуметтiк аударымдар бойынша есеп-қисаптар сальдосы уәкiлеттi орган белгiлеген тәртiппен есептеледi.   
      3. Егер салық және бюджетке төленетiн басқа да мiндеттi төлемдер, мiндеттi зейнетақы жарналары мен әлеуметтiк аударымдар бойынша ағымдағы жылдың алдындағы жылы дербес шот жүргiзiлген болса, онда ағымдағы жылдың дербес шотына ағымдағы жылдың алдындағы жылдың дербес шотынан есеп-қисаптар сальдосы көшiрiледi.   
      4. Салық төлеушiнiң (салық агентiнiң) дербес шотында көрсету   
күнiн, iс-әрекеттiң мазмұнын, оның негiзiнде мұндай көрiнiс   
жүргiзiлген құжаттың атауын көрсете отырып, есептелген, есепке   
жазылған, кемiтiлген, төленген, есепке жатқызылған, қайтарылған сомалар көрсетiледi.   
      5. Салық төлеушiнiң (салық агентiнiң) дербес шоты ұлттық валютада жүргiзiледi.   
      6. Жер қойнауын пайдалануға арналған келiсiмшарттардың ережелерiне сәйкес салық төлеушi (салық агентi) салық есептiлiгiн және (немесе) салық және бюджетке төленетiн басқа да мiндеттi төлемдердi шетел валютасымен төлеудi ұсынған жағдайда, дербес шоттағы есеп мынадай тәртiппен:   
      1) салық есептiлiгiн ұсынған күнi белгiленген валюта айырбастаудың нарықтық бағамын қолдана отырып, есептелген, кемiтiлген сома;   
      2) бюджеттiң атқарылуы жөнiндегi уәкiлеттi мемлекеттiк орган ұсынған төлем құжаттарының негiзiнде төленген сома ұлттық валютада жүргiзiледi.   
      Салық органы салық төлеушiнiң (салық агентiнiң) дербес шотындағы есептелген немесе кемiтiлген соманы салық есептiлiгi мен салық және бюджетке төленетiн басқа да мiндеттi төлемдердi ұсынған күнi белгiленген валюта айырбастаудың нарықтық бағамының өзгеруiнен дербес шотта туындаған айырма сомаға түзетудi жүргiзедi. Түзету айырмасы төлем жасалған күнi белгiленген валюта айырбастаудың нарықтық бағамын қолдана отырып, айқындалады.

**590-бап. Салықтардың, бюджетке төленетiн басқа да**  
                 **мiндеттi төлемдердiң, мiндеттi зейнетақы**  
                 **жарналары мен әлеуметтiк аударымдардың**  
                 **есептелген, кемiтiлген сомаларын есепке алу**

      Салық төлеушiнiң (салық агентiнiң) дербес шоттарында есептелген, кемiтiлген салықтардың, бюджетке төленетiн басқа да мiндеттi төлемдердiң, мiндеттi зейнетақы жарналары мен әлеуметтiк аударымдардың сомаларын есепке алу салық есептiлiгi деректерiнiң, уәкiлеттi мемлекеттiк органдар мәлiметтерiнiң негiзiнде жүргiзiледi.

**591-бап. Салық және бюджетке төленетiн басқа да мiндеттi**   
                **төлемдердiң, мiндеттi зейнетақы жарналары мен**   
                **әлеуметтiк аударымдардың есепке жазылған**   
                **сомаларын есепке алу**

      1. Салық төлеушiнiң (салық агентiнiң) дербес шотында салықтың және бюджетке төленетiн басқа да мiндеттi төлемдердiң, мiндеттi зейнетақы жарналары мен әлеуметтiк аударымдардың есепке жазылған сомаларын есепке алу:   
      1) салықтық тексеру нәтижелерi туралы;   
      2) тарату салықтық есептiлiк ұсынылған күннен бастап салықтық тексеру нәтижелерi туралы хабарламаға шағымды қарау нәтижелерi бойынша тарату салықтық тексеру аяқталған күнге дейiнгi кезең үшiн салықтардың және бюджетке төленетiн басқа да мiндеттi төлемдердiң, мiндеттi зейнетақы жарналары мен әлеуметтiк аударымдар бойынша мiндеттемелердiң есепке жазылған сомалары туралы:   
      3) салықтық тексеру нәтижелерi туралы хабарламаға және (немесе) салық қызметiнiң жоғары тұрған органының хабарламаға шағымды қарау   
нәтижесi бойынша шығарған шешiмiне салық төлеушiнiң (салық агентiнiң) шағымын қараудың қорытындылары туралы (бұдан әрi осы баптың   
мақсатына орай осы тармақтың 1) және 3) тармақшаларында көрсетiлген хабарламалар бойынша есептелген сома – есептелген сома) хабарламалардың негiзiнде жүргiзiледi.   
      2. Есепке жазылған соманы есепке алу салықтық тексерудiң аяқталған күнi көрсетiле отырып және осы Кодекстiң 93 және 94-баптарында белгiленген тәртiппен шағым беру мерзiмдерi ескерiле отырып жеке шотта жүргiзiледi.  
      Салық төлеушi осы Кодекстiң 608-бабының 3-тармағында көрсетiлген таратудың салықтық тексеруiнiң нәтижелерi туралы хабарламалармен келiскенi туралы өтiнiштi табыс еткен кезде, есепке жазылған сомаларын есепке алу осындай өтiнiштi табыс еткен күннен бастап салық төлеушiнiң (салық агентiнiң) жеке шотында жүргiзiледi.  
      3. Шағым жасалған жағдайда дербес шоттағы есептелген сома салық төлеушiнiң (салық агентiнiң) шағым беру күнi мен деңгейi бойынша, сондай-ақ шағымды қарау нәтижелерi бойынша шығарылған шешiм ескерiле отырып көрсетiледi.   
      4. Есепке жазылған сома салық төлеушiнiң (салық агентiнiң) дербес шотында шағым беру және оны қарау үшiн көзделген кезеңде және мерзiмде оның орындалу мерзiмдерiнiң тоқтатыла тұруы ескерiле отырып көрсетiледi. Мерзiмiнде орындалмаған салық мiндеттемесiнiң орындалуын қамтамасыз ету тәсiлдерi мен мәжбүрлеп өндiрiп алу шаралары мұндай есепке жазылған сомаға қолданылмайды.   
      5. Салық төлеушi (салық агентi) шағым беру мерзiмi өткеннен кейiн мұндай шағым бермеген жағдайда, салық төлеушiнiң (салық агентiнiң) дербес шотында бұрын салық мiндеттемесiн орындау мерзiмi тоқтатыла тұрып есептелген соманы қалпына келтiру бойынша есепке алу жазбасы жүргiзiледi. Бұл ретте, есептелген соманы есепке алу дербес шоттың есеп-қисаптар сальдосында соманы көрсете отырып жүргiзiледi.  
      *Ескерту. 591-бапқа өзгерту енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен.*

**592-бап. Төленген, есепке жатқызылған, қайтарылған**  
                **салықты және бюджетке төленетiн басқа да**  
                **мiндеттi төлемдердi, мiндеттi зейнетақы**  
                **жарналары мен әлеуметтiк аударымдарды есепке алу**

      1. Салық төлеушiнiң (салық агентiнiң) дербес шотында төленген, есепке жатқызылған, қайтарылған салықты және бюджетке төленетiн басқа да мiндеттi төлемдердi, мiндеттi зейнетақы жарналарының аударылған және қайтарылған сомаларын және әлеуметтiк аударымдарды есепке алу уәкiлеттi мемлекеттiк органдардан алынған:   
      1) салықтардың және бюджетке төленетiн басқа да мiндеттi төлемдердiң, мiндеттi зейнетақы жарналары мен әлеуметтiк аударымдардың, өсiмпұлдардың, айыппұлдардың төленгенi бойынша;   
      2) салықтардың, бюджетке төленетiн басқа да мiндеттi төлемдердiң, өсiмпұлдардың, айыппұлдардың артық төленген сомаларына жүргiзiлген есепке жатқызулар, қайтарулар бойынша;   
      3) есепке жатқызылатын қосылған құн салығы сомасының есептелген салық сомасынан асып кетуiне жүргiзiлген есепке жатқызулар, қайтарулар бойынша;   
      4) қате төленген салықтардың, бюджетке төленетiн басқа да мiндеттi төлемдердiң, мiндеттi зейнетақы жарналары мен әлеуметтiк аударымдардың сомаларына жүргiзiлген есепке жатқызулар, қайтарулар бойынша;   
      5) салық берешегiн, мiндеттi зейнетақы жарналары мен әлеуметтiк аударымдар бойынша берешектердi өндiрiп алу сомалары бойынша төлем құжаттарының негiзiнде жүргiзiледi.   
      2. Осы Кодекстiң 47-бабында белгiленген тәртiппен салықты төлеу бойынша салық мiндеттемесiнiң орындалу мерзiмi өзгерген кезде салық төлеушiнiң дербес шотындағы салық мiндеттемесiнiң орындалу мерзiмi өзгерген салық сомасы оның орындалу кестесi ескерiле отырып көрсетiледi. Салық төлеу мерзiмi өзгерген кезеңде салық органы салық төлеушiге өсiмпұлды есептеудi қоспағанда, мерзiмiнде орындалмаған салық мiндеттемесiнiң орындалуын қамтамасыз ету тәсiлдерi мен мәжбүрлеп өндiрiп алу шараларын қолданбайды.   
      3. Салықтың және (немесе) бюджетке төленетiн басқа да мiндеттi төлемдердiң төленген сомасын осы Кодекстiң 31-бабының 9-тармағына сәйкес шетел валютасында көрсету салық төлеушiнiң (салық агентiнiң) дербес шотында бюджеттiң атқарылуы жөнiндегi уәкiлеттi мемлекеттiк орган ұсынған төлем құжаттары негiзiнде ұлттық валютада жүргiзiледi.

**593-бап. Өсiмпұлдарды, айыппұлдарды есепке алу**

      1. Осы Кодекстiң 610-бабында белгiленген мөлшерде және тәртiпте есептелген өсiмақылар сомасы ол есептелген кезең көрсетiле отырып, салық төлеушiнiң (салық агентiнiң) дербес шотында көрсетiледi.   
      2. Салық салу саласындағы әкiмшiлiк құқық бұзушылық үшiн, сондай-ақ Қазақстан Республикасының зейнетақымен қамсыздандыру және мiндеттi әлеуметтiк сақтандыру туралы заңнамасын бұзғаны үшiн салынған айыппұлдарды есепке алу әкiмшiлiк жаза қолдану туралы қаулы негiзiнде жүргiзiледi.   
      3. Есептелген айыппұл сомалары салық төлеушiнiң (салық агентiнiң) дербес шотында бұзушылық жiберiлген тиiстi салық және бюджетке төленетiн басқа да мiндеттi төлемдер бойынша көрсетiледi.   
      4. Салық және бюджетке төленетiн басқа да мiндеттi төлемдер, мiндеттi зейнетақы жарналары мен әлеуметтiк аударымдар бойынша өсiмпұлдар мен айыппұлдар сальдосы уәкiлеттi орган белгiлеген тәртiпте есептеледi.   
      5. Салықтық тексеру нәтижелерi бойынша есептелген өсiмпұлдарды, айыппұлдарды салық төлеушiнiң (салық агентiнiң) дербес шотына есепке алу осы Кодекстiң 591-бабында белгiленген тәртiппен жүргiзiледi.

**594-бап. Салық және бюджетке төленетiн басқа да мiндеттi**   
                **төлемдер, мiндеттi зейнетақы жарналары мен**   
                **әлеуметтiк аударымдар бойынша есеп-қисаптарды**   
                **салыстырып тексеру жүргiзу**

      1. Салық төлеушiнiң (салық агентiнiң) талабы бойынша салық органы бiр жұмыс күнi iшiнде салық және бюджетке төленетiн басқа да мiндеттi төлемдер, мiндеттi зейнетақы жарналары мен әлеуметтiк аударымдар бойынша есеп-қисаптарды салыстырып тексеру жүргiзедi. Осы бапта белгiленген жағдайларды қоспағанда, салыстырып тексеру аяқталған соң сол күнi салық төлеушiге уәкiлеттi орган бекiткен нысанда салыстырып тексеру актiсi берiледi.   
      2. Салық органы салық төлеушiнiң (салық агентiнiң) дербес шотынан мәлiметтердi және салық төлеушi (салық агентi) туралы деректердi көрсете отырып, салыстырып тексеру актiсiн екi дана етiп жасайды.   
      3. Салыстырып тексеру актiсiнде салық төлеушiнiң (салық агентiнiң) және салық органының деректерi бойынша алшақтық болмаған жағдайда, салыстырып тексеру актiсiне салық органының есепке алуды жүргiзуге жауапты лауазымды адамы және салық төлеушi (салық агентi) қол қояды. Салыстырып тексеру актiсiнiң бiр данасы салық төлеушiге табыс етiледi, екiншi данасы салық органында қалады.   
      4. Салық төлеушiнiң (салық агентiнiң) деректерi мен салық органы деректерiнiң арасында алшақтық болған жағдайда, алшақтықтың күнi, сомасы және себебi көрсетiледi. Салық органы мен салық төлеушi (салық агентi) алшақтықтар анықталған күннен бастап үш жұмыс күнi iшiнде қажет болған жағдайда салық төлеушiнiң (салық агентiнiң) дербес шотының деректерiн тиiстi түзету арқылы туындаған алшақтықтарды жою бойынша шаралар қолданады.   
      5. Туындаған алшақтықтарды жою аяқталған соң салық органы қайтадан салыстырып тексеру актiсiн жасайды және осы бапта белгiленген тәртiппен салық төлеушiге (салық агентiне) табыс етедi.

**595-бап. Салық төлеушiнiң (салық агентiнiң) дербес шотын**   
                **беру**

      1. Салық төлеушiнiң (салық агентiнiң) дербес шотын бiр салық органынан басқа салық органына беру мынадай жағдайларда жүргiзiледi:  
      1) мыналар:   
      жеке тұлғаның тұрғылықты (болу) жерi;   
      мыналардың:   
      дара кәсiпкердiң, жекеше нотариустың, жеке сот орындаушысының, адвокаттың   
      резидент заңды тұлғаның, оның құрылымдық бөлiмшелерiнiң, сондай-ақ шетелдiк заңды тұлғаның құрылымдық бөлiмшелерiнiң   
      Қазақстан Республикасында қызметiн филиал, өкiлдiк ашпай, тұрақты мекеме арқылы жүзеге асыратын резидент емес заңды тұлғаның   
      осы Кодекстiң 191-бабының 5-тармағына сәйкес резидент еместiң тұрақты мекемесi ретiнде қарастырылатын тәуелдi агенттiң   
      осы Кодекстiң 197-бабының 5-тармағына сәйкес салық агентi болып табылатын резидент еместiң орналасқан жерi өзгерген кезде   
жүргiзiледi .   
      Осы тармақшаға сәйкес салық төлеушiнiң (салық агентiнiң) дербес шоттарын беру осы Кодекстiң 563-бабының 1-тармағында көзделген негiздер бойынша;   
      2) заңды тұлға қайта ұйымдастырылған кезде – Бизнес-сәйкестендiру нөмiрлерiнiң ұлттық тiзiлiмiнiң мәлiметтерi негiзiнде;  
      2-1) резидент емес заңды тұлға корпоративтiк табыс салығын төлеу және ол бойынша декларация табыс ету тәртiбiне осы резидент емес заңды тұлғаның Қазақстан Республикасындағы тұрақты мекемелердiң тобы бойынша жинақталып, оның тұрақты мекемелерiнiң бiрi арқылы ауысқан кезде – осы Кодекстiң 200-бабының 1-тармағында көзделген хабарлама негiзiнде;  
      3) заңды тұлғаның құрылымдық бөлiмшесiн есептiк тiркеуден   
шығарған кезде – Бизнес-сәйкестендiру нөмiрлерiнiң ұлттық тiзiлiмiнiң мәлiметтерi негiзiнде жүргiзiледi.   
      2. С алық органы салық төлеушiнiң (салық агентiнiң) дербес шотын бiр салық органынан басқа салық органына берудi осы баптың 1-тармағында көзделген дербес шотты беру үшiн негiздер туындаған   
күннен бастап он жұмыс күнi iшiнде жүргiзедi.   
      3. Қайта ұйымдастырылған заңды тұлғаның дербес шоттарын құқық мирасқорының (құқық мирасқорларының) тiркеу есебiне алынған орны бойынша салық органына беру:   
      1) бiрiккен, қосылған кезде - беру актiсi негiзiнде;   
      2) бөлiнген, бөлiнiп шыққан кезде - бөлiну балансы негiзiнде жүргiзiледi.   
      Заңды тұлға бөлiну жолымен қайта ұйымдастырылған кезде қайта ұйымдастырылған заңды тұлғаның дербес шотын беру салықтық тексеру аяқталған соң және салықтық тексеру нәтижелерi қайта ұйымдастырылған заңды тұлғаның дербес шотында көрсетiлгеннен кейiн жүргiзiледi.   
      4. Заңды тұлғаның құрылымдық бөлiмшесiнiң дербес шотын беру тiркеу есебiне алынған орны бойынша салық органына Бизнес-сәйкестендiру нөмiрлерiнiң ұлттық тiзiлiмiнiң мәлiметтерi негiзiнде жүзеге асырылады.   
      5. Дербес шот, оны беретiн салық органында - ағымдағы жылдың басынан басталатын кезең үшiн оның жабылған күнiне дейiн, сондай-ақ алдыңғы бес жыл үшiн берiледi.   
      6. Салық төлеушiнiң (салық агентiнiң) дербес шоты берiлгеннен кейiн он жұмыс күнi iшiнде салық төлеушiнiң (салық агентiнiң) салық мiндеттемесiн, сондай-ақ мiндеттi зейнетақы жарналары мен әлеуметтiк аударымдарды есептеу, ұстап қалу және аудару бойынша мiндеттерiн орындауға байланысты құжаттары дербес шот берiлген салық органына қағаз жеткiзгiште берiледi.  
      *Ескерту. 595-бапқа өзгерiс енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**596-бап. Қаулыны орындаудың мерзiмi өтуiне байланысты**  
                **айыппұл төлеу бойынша мiндеттеменiң тоқтатылуы**

      Қазақстан Республикасының заңнамасында белгiленген қаулыны орындаудың мерзiмi өтуiне байланысты орындалуы мүмкiн емес салық салу, сондай-ақ Қазақстан Республикасының зейнетақымен қамсыздандыру туралы, мiндеттi әлеуметтiк сақтандыру туралы заңнамасы саласындағы құқық бұзушылықтар үшiн әкiмшiлiк жаза қолдану туралы қаулы бойынша айыппұл сомасын салық органы салық төлеушiнiң (салық агентiнiң) жеке шотынан салық органының шешiмi негiзiнде есептен шығаруға тиiс.  
      *Ескерту. 596-бап жаңа редакцияда - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен.*

**597-бап. Салық төлеушiнiң (салық агентiнiң) дербес шотын**   
                **жабу**

      Салық төлеушiнiң (салық агентiнiң) дербес шотын жабу мынадай тәртiппен:   
      1) заңды тұлғаның, құрылымдық бөлiмшенiң дербес шоты – заңды тұлғаны Заңды тұлғалардың мемлекеттiк тiркелiмiнен шығарған кезде немесе құрылымдық бөлiмшенi есептiк тiркеуден алып тастаған кезде жүргiзiледi.   
      Мұндай салық төлеушiнiң (салық агентiнiң) дербес шотын жабу уәкiлеттi мемлекеттiк органның мәлiметтерi негiзiнде жүргiзiледi;   
      2) дара кәсiпкер - дара кәсiпкер ретiнде тiркеу есебiнен шығарылған кезде жүргiзiледi;   
      Мұндай дара кәсiпкердiң дербес шотын жабу дара кәсiпкер ретiнде тiркеу есебiнен шығару туралы салықтық өтiнiш негiзiнде жүргiзiледi;  
      3) жекеше нотариус, жеке сот орындаушысы, адвокат – жекеше нотариус, жеке сот орындаушысы, адвокат ретiнде тiркеу есебiнен шығарылған кезде жүргiзiледi;   
      Жекеше нотариустың, жеке сот орындаушысының, адвокаттың дербес шотын жабу жекеше нотариус, адвокат ретiнде тiркеу есебiнен шығару туралы салықтық өтiнiш негiзiнде жүргiзiледi;   
      4) Қазақстан Республикасында қызметiн филиал, өкiлдiк ашпай тұрақты мекеме арқылы жүзеге асыратын резидент емес заңды тұлғаның, қызметiн тәуелдi агент арқылы жүзеге асыратын немесе салық агентi болып табылатын резидент еместiң дербес шоты – осы Кодекстiң 564-бабының 1-тармағында көзделген негiздер бойынша жүргiзiледi;   
      5) жеке тұлғаның дербес шоты:   
      салық салу объектiлерiне және (немесе) салық салуға байланысты объектiлерге құқықтар тоқтаған кезде - оларды растайтын құжаттармен қоса, уәкiлеттi мемлекеттiк органдардың мәлiметтерi немесе салық салу объектiлерiн және (немесе) салық салуға байланысты объектiлердi тiркеу есебiнен шығару туралы салықтық өтiнiш негiзiнде;   
      Қазақстан Республикасынан тұрақты тұратын жерге көшiп кеткен кезде - орындалмаған салық мiндеттемелерi болмаған жағдайда уәкiлеттi мемлекеттiк органның мәлiметтерi негiзiнде;   
      қайтыс болу себебi бойынша немесе күшiне енген сот шешiмiне сәйкес оны қайтыс болды деп жариялаған кезде уәкiлеттi мемлекеттiк органдардың мәлiметтерi негiзiнде жүргiзiледi.   
      Ағымдағы жыл аяқталғаннан кейiн есептелген, есебiне жазылған, азайтылған, төленген, есепке жатқызылған, қайтарылған сомалар қорытындысы шығарылған соң есеп-қисап сальдосы алдағы жылдың жеке шотына көшiрiледi.  
      *Ескерту. 597-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**598-бап. Салық берешегiнiң, мiндеттi зейнетақы жарналары**   
                **мен әлеуметтiк аударымдар бойынша берешегiнiң**   
                **жоқ және (немесе) бар екендiгi туралы**   
                **мәлiметтердi ұсыну тәртiбi**

      1. Салық төлеушi (салық агентi) тiркеу есебiне алынған орны бойынша салық органына салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң жоқ және (немесе) бар екендiгi туралы мәлiметтер алу үшiн салықтық өтiнiш беруге құқылы.   
      2. Салық органы салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң жоқ және (немесе) бар екендiгi туралы мәлiметтердi:   
      1) резидент емес заңды тұлғаның құрылымдық бөлiмшесiнiң және тұрақты мекемесiн таратуды, қызметiн тоқтатуды, заңды тұлғаны бөлу арқылы қайта ұйымдастыруды, салық төлеушi Қазақстан Республикасынан тысқары жерге тұрақты көшiп кеткен кезде заңды тұлғаның құрылымдық бөлiмшесiн есептiк тiркеуден шығаруды мемлекеттiк тiркеу үшiн салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң жоқ екендiгi туралы анықтама (бұдан әрi осы баптың мақсаты үшiн – берешегi жоқ екендiгi туралы анықтама);   
      2) өзге жағдайларда, осы тармақтың 1) тармақшасында белгiленгендердi қоспағанда, салық берешегiнiң, мiндеттi зейнетақы жарналары мен әлеуметтiк аударымдар бойынша берешегiнiң жоқ (бар) екендiгi туралы анықтама (бұдан әрi осы баптың мақсаты үшiн - берешегi жоқ (бар) екендiгi туралы анықтама) жасау және оны салық төлеушiге (салық агентiне) беру арқылы ұсынады.   
      3. Салық органы салық төлеушiнiң (салық агентiнiң) тiркеу есебiне алынған орны бойынша ашқан дербес шоттарының деректерiн ескере отырып:   
      1) заңды тұлға үшiн – заңды тұлғаның орналасқан жерi бойынша;   
      2) құрылымдық бөлiмшесi бар заңды тұлға үшiн – заңды тұлғаның құрылымдық бөлiмшесiнiң дербес шоты бойынша есеп-қисап сальдосы ескерiле отырып, заңды тұлғаның орналасқан жерi бойынша;   
      3) заңды тұлғаның құрылымдық бөлiмшесi үшiн – құрылымдық бөлiмшенiң орналасқан жерi бойынша;   
      4) резидент емес заңды тұлғаның тұрақты мекемесi үшiн - резидент емес заңды тұлғаның тұрақты мекемесiнiң орналасқан жерi бойынша;   
      5) дара кәсiпкер үшiн – дара кәсiпкердiң орналасқан жерi бойынша;   
      6) жеке тұлға үшiн – тұрғылықты немесе келген орны бойынша, салық салу объектiсi мен салық салуға байланысты объектiсiнiң орналасқан жерi бойынша берешегi жоқ екендiгi туралы анықтама, берешегi жоқ (бар) екендiгi туралы анықтама жасайды.   
      4. Берешегi жоқ екендiгi туралы анықтама, берешегi жоқ (бар) екендiгi туралы анықтама:  
      1) қағаз тасығышта берiлген кезде - анықтаманы жасаған салық органы басшысының, оны ауыстыратын адамның немесе басшы орынбасарының қолымен және салық органының мөрiмен;  
      2) электронды түрде берiлген кезде – уәкiлеттi органның электрондық цифрлық қолтаңбасымен куәландырылады.  
      РҚАО-ның ескертпесi!  
      Осы абзац 2012.01.01 бастап қолданысқа енгiзiледi.  
      Бұл ретте қағаз тасығышта жасалған берешегi жоқ екендiгi туралы анықтаманы, берешегi жоқ (бар) екендiгi туралы анықтаманы салық органы салық төлеушiге құжаттарды беру журналына қолын қойғызып бередi.  
      5. Салық органы, егер осы бапта өзгеше көзделмесе, берешегi жоқ екендiгi туралы анықтаманы, берешегi жоқ (бар) екендiгi туралы анықтаманы мынадай мерзiмдерде:   
      1) құрылымдық бөлiмшесi жоқ заңды тұлғаға, заңды тұлғаның құрылымдық бөлiмшесiне, резидент емес заңды тұлғаның тұрақты мекемесiне, дара кәсiпкерге, жеке тұлғаға анықтама алу үшiн салықтық өтiнiш берген күннен бастап үш жұмыс күнiнен кешiктiрмей;   
      2) құрылымдық бөлiмшесi бар заңды тұлғаға анықтама алу үшiн салықтық өтiнiш берген күннен бастап бес жұмыс күнiнен кешiктiрмей беруге мiндеттi.   
      6. Салық төлеушi таратылған және қызметiн тоқтатқан жағдайда салық органы берешегi жоқ екендiгi туралы анықтаманы мынадай мерзiмдерде:   
      1) заңды тұлғаға, резидент емес заңды тұлғаның құрылымдық бөлiмшесiне және тұрақты мекемесiне – осы Кодекстiң 37-бабының 12-тармағында көрсетiлген құжаттарды салық органына тапсырған күннен бастап бес жұмыс күнi iшiнде;   
      2) резидент заңды тұлғаның құрылымдық бөлiмшесiне - осы Кодекстiң 38-бабының 6-тармағында көрсетiлген құжаттарды салық органына ұсынған күннен бастап үш жұмыс күнi iшiнде бередi.   
      7. Заңды тұлға бөлiну жолымен қайта ұйымдастырылған жағдайда салық органы берешегi жоқ екендiгi туралы анықтаманы осы Кодекстiң 40-бабында көрсетiлген құжаттарды салық органына ұсынған күннен бастап бес жұмыс күнi iшiнде бередi.   
      8. Берешегi жоқ (бар) екендiгi туралы анықтама, салық есептiлiгiн табыс ету мерзiмi ұзартылған жағдайларды қоспағанда, салық төлеушi (салық агентi) және (немесе) оның құрылымдық бөлiмшелерi салықтық өтiнiш беру күнiне салық кезеңi үшiн салық есептiлiгiн табыс етпеген жағдайда берiлмейдi.  
      *Ескерту. 598-бапқа өзгерту енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**§ 1. Салықтарды, бюджетке төленетiн басқа да мiндеттi**   
**төлемдердi, өсiмпұлдар мен айыппұлдарды есепке жатқызу**   
**және қайтару**

**599-бап. Артық төленген салық, төлемақы және өсiмпұл**   
                 **сомаларын есепке жатқызу**

      1. Егер осы бапта өзгеше көзделмесе, салықтың, төлемақының   
және өсiмпұлдың артық төленген сомаларын есепке жатқызу салық   
төлеушiнiң (салық агентiнiң) салықтарды, басқа да мiндеттi   
төлемдердi, кедендiк төлемдерiн, өсiмпұлдарды және айыппұлдарды есепке жатқызу мен   
қайтаруды жүргiзуге ұсынған салықтық өтiнiшi (бұдан әрi осы Кодекстiң осы бабының және 600-бабының мақсаты үшiн – есепке жатқызуға салықтық өтiнiш) бойынша, сондай-ақ осы Кодекстiң осы бабында және 600-бабында көзделген басқа да негiздер бойынша жүргiзiледi. Z0  
      2. Өткен салық кезеңдерiндегi салықтың, төлемақының, өсiмпұлдың осы түрi бойынша есеп-қисаптар ескерiле отырып, салықтың, төлемақының, өсiмпұлдың салық кезеңiнде бюджетке төленген (есепке жатқызылған және қайтарылған сомаларды есепке ала отырып) және есептелген, есепке жазылған (кемiтудi есепке ала отырып) сомалары арасындағы оң айырма артық төленген салық, төлемақы, өсiмпұл сомасы болып танылады.   
      Осы Кодекстiң 217-бабына сәйкес резидент емес салық төлеушiге қайтарылуға тиiс төленген салық сомасы да артық төленген салық сомасы болып табылады.   
      3. Жер учаскелерiн, жер бетiндегi көздерден су ресурстарын пайдаланғаны, қоршаған ортаға эмиссия, радиожиiлiк спектрiн пайдаланғаны үшiн, қалааралық және (немесе) халықаралық телефон байланысын, сондай-ақ ұялы байланыстарды бергенi үшiн төлемақы осы Кодекстiң осы бабының және 600, 602-баптарының мақсатындағы төлемақы болып табылады.   
      4 . Артық төленген салық, төлемақы, өсiмпұл сомаларын есепке жатқызуды салық төлеушiнiң артық төленген сома есептелген дербес шоты бойынша салық органы ұлттық валютада жүргiзедi.   
      5. Артық төленген салық, төлемақы, өсiмпұл сомалары, осы баптың 13-16-тармақтарында көзделген жағдайларды қоспағанда, басқа салық төлеушiнiң салық берешегiн өтеу есебiне есепке жатқызылмайды.   
      6. Есепке алу-бақылау таңбаларымен таңбалануға жататын акцизделетiн тауарларға артық төленген акциз сомаларын салықтардың, төлемақылардың осы және басқа да түрлерi бойынша салық берешегiн өтеу есебiне есепке жатқызу, салық төлеушiнiң аталған тауарларды өндiру бойынша қызметiн тоқтатқан жағдайларды қоспағанда, жүргiзiлмейдi.   
      7. Салық есептiлiгiн ұсыну мерзiмi ұзартылған жағдайда оларды ұсынылғанға дейiн осы салық бойынша артық төленген соманы есепке жатқызу жүргiзiлмейдi.   
      8. Салықтық өтiнiш бойынша есепке жатқызуды жүргiзу мерзiмi:   
      есепке жатқызуға арналған салықтық өтiнiш бойынша – осындай өтiнiш салық органына ұсынылған күннен бастап;   
      өтiнiш болмағанда жеке шотта артық төленген сома түзiлген күннен бастап он жұмыс күнiн құрайды.   
      9. Салық органы салықтың, төлемақының артық төленген сомасын есепке жатқызуға арналған салықтық өтiнiш бойынша есепке жатқызуды жүргiзу мерзiмiн бұзған жағдайда, салық органы олар бойынша мерзiмi   
бұзыла отырып, есепке жатқызу жүргiзiлген салықтың, төлемақының артық төленген сомасына мерзiмiн өткiзiп алған әрбiр күн үшiн салық төлеушiнiң пайдасына өсiмпұл есептейдi. Өсiмпұл есепке жатқызу мерзiмi аяқталған күннен кейiнгi күннен бастап қоса алғанда есепке жатқызу күнiне дейiн мерзiмiн өткiзiп алған әрбiр күн үшiн Қазақстан Республикасының Ұлттық Банкi белгiлеген қайта қаржыландырудың ресми ставкасының 2,5 еселенген мөлшерiнде есепке жазылады.   
      10. Салық төлеушiнiң пайдасына есепке жазылған өсiмпұл сомасы тиiстi бюджет жiктемесiнiң коды бойынша бюджетке түсiмдердiң есебiне артық төленген салықты, төлемақыны есепке жатқызу жүргiзiлген есепке жатқызуға арналған салықтық өтiнiште көрсетiлген күнi салық төлеушiнiң банк шотына аударылуға жатады.   
      11. Артық төленген салық, төлемақы сомасы салық берешегiн өтеу есебiне мынадай тәртiппен:   
      1) салық төлеушiнiң өтiнiшiнсiз:   
      салықтың, төлемақының осы түрi бойынша өсiмпұлдарды;   
      салықтың, төлемақының осы түрi бойынша айыппұлдарды өтеу есебiне;   
      2) есепке жатқызуға салықтық өтiнiш бойынша:   
      салық төлеушi есепке жатқызуға беретiн салықтық өтiнiшiнде көрсеткен салықтың, төлемақының түрi бойынша бересiнi;   
      салық төлеушi есепке жатқызуға беретiн салықтық өтiнiшiнде көрсеткен салықтың, төлемақының түрi бойынша өсiмпұлды;   
      салық төлеушi есепке жатқызуға беретiн салықтық өтiнiшiнде көрсеткен салықтың, төлемақының түрi бойынша айыппұлды;   
      егер осы баптың 13, 15-тармақтарында өзгеше белгiленбесе, салық төлеушi есепке жатқызуға беретiн салықтық өтiнiшiнде көрсеткен салықтың, төлемақының түрi бойынша алдағы төлемдердi өтеу есебiне мiндеттi түрде есепке жатқызылады.   
      12. Бюджетке артық төленген өсiмпұлдардың сомасы мынадай тәртiппен:   
      1) салық төлеушiнiң өтiнiшiнсiз:   
      салықтың, төлемақының осы түрi бойынша бересiнi;   
      салықтың, төлемақының осы түрi бойынша айыппұлды өтеу есебiне;   
      2) есепке жатқызуға салықтық өтiнiшi бойынша:   
      салық төлеушiнiң есепке жатқызуға салықтық өтiнiшiнде көрсеткен салықтың, төлемақының түрi бойынша бересiнi;   
      салық төлеушiнiң есепке жатқызуға салықтық өтiнiшiнде көрсеткен салықтың, төлемақының түрi бойынша өсiмпұлды;   
      салық төлеушiнiң есепке жатқызуға салықтық өтiнiшiнде көрсеткен салықтың, төлемақының түрi бойынша айыппұлды;   
      егер осы баптың 14 және 16-тармақтарында өзгеше белгiленбесе, салық төлеушiнiң есепке жатқызуға салықтық өтiнiшiнде көрсеткен салықтың, төлемақының түрi бойынша алдағы төлемдердi өтеу есебiне есепке жатқызылады.   
      13. Заңды тұлғаның есепке жатқызуға салықтық өтiнiшi негiзiнде артық төленген салық сомасы, төлемақысы осы баптың 11-тармағында белгiленген тәртiппен есепке жатқызу жүргiзiлгеннен кейiн:   
      1) құрылымдық бөлiмшенiң салықтың, төлемақының осы түрi бойынша бересiсiн;   
      2) құрылымдық бөлiмшенiң салықтың, төлемақының осы түрi бойынша өсiмпұлын;   
      3) құрылымдық бөлiмшенiң салықтың, төлемақының осы түрi бойынша айыппұлын;   
      4) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша құрылымдық бөлiмшенiң бересiсiн;   
      5) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша құрылымдық бөлiмшенiң өсiмпұлын;   
      6) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша құрылымдық бөлiмшенiң айыппұлын өтеу есебiне есепке жатқызылады.   
      14. Заңды тұлғаның есепке жатқызуға салықтық өтiнiшi негiзiнде оның артық төленген өсiмпұлдар сомасы осы баптың 12-тармағында белгiленген тәртiпте есепке жатқызу жүргiзiлгеннен кейiн:   
      1) құрылымдық бөлiмшенiң салықтың, төлемақының осы түрi бойынша бересiсiн;   
      2) құрылымдық бөлiмшенiң салықтың, төлемақының осы түрi бойынша өсiмпұлын;   
      3) құрылымдық бөлiмшенiң салықтың, төлемақының осы түрi бойынша айыппұлын;   
      4) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша құрылымдық бөлiмшенiң бересiсiн;   
      5) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша құрылымдық бөлiмшенiң өсiмпұлын;   
      6) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша құрылымдық бөлiмшенiң айыппұлын өтеу есебiне есепке жатқызылады.   
      15. Заңды тұлғаның құрылымдық бөлiмшесiнiң есепке жатқызуға берген салықтық өтiнiшi негiзiнде оның артық төленген салық, төлемақы сомасы осы баптың 11-тармағында белгiленген тәртiппен есепке жатқызу жүргiзiлгеннен кейiн:   
      1) заңды тұлғаның салықтың, төлемақының осы түрi бойынша бересiсiн;   
      2) заңды тұлғаның салықтың, төлемақының осы түрi бойынша өсiмпұлын;   
      3) заңды тұлғаның салықтың, төлемақының осы түрi бойынша айыппұлын;   
      4) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша заңды тұлғаның бересiсiн;   
      5) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша заңды тұлғаның өсiмпұлын;   
      6) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша заңды тұлғаның айыппұлын өтеу есебiне есепке жатқызылады.   
      16. Заңды тұлғаның құрылымдық бөлiмшесiнiң есепке жатқызуға берген салықтық өтiнiшi негiзiнде оның артық төленген өсiмпұлдар сомасы осы баптың 12-тармағында белгiленген тәртiппен есепке жатқызу жүргiзiлгеннен кейiн:   
      1) заңды тұлғаның салықтың, төлемақының осы түрi бойынша бересiсiн;   
      2) заңды тұлғаның салықтың, төлемақының осы түрi бойынша өсiмпұлын;   
      3) заңды тұлғаның салықтың, төлемақының осы түрi бойынша айыппұлын;   
      4) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша заңды тұлғаның бересiсiн;   
      5) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша заңды тұлғаның өсiмпұлын;   
      6) салық төлеушi есепке жатқызуға салықтық өтiнiшiнде көрсеткен салықтың, төлемақының түрi бойынша заңды тұлғаның айыппұлын өтеу есебiне есепке жатқызылады.  
      *Ескерту. 599-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**600-бап. Есепке жатқызылатын қосылған құн салығы**  
                 **сомасының есепке жазылған салық сомасынан асып**  
                 **кетуiн есепке жатқызу**

      Осы Кодекстiң 273 және 274-баптарына сәйкес бюджеттен қайтарылуы тиiс есепке жатқызылатын қосылған құн салығы сомасының есепке жазылған салық сомасынан асып кетуiн есепке жатқызуды қосылған құн салығын төлеушiнiң орналасқан жерi бойынша салық органы артық төленген салықтың, төлемақының, өсiмпұлдың сомасын есепке жатқызу үшiн осы Кодекстiң 599-бабында белгiленген тәртiппен жүргiзедi.  
      *Ескерту. 600-бапқа өзгерту енгiзiлдi - ҚР 2010.06.30* N 297-IV*(2009.01.01 бастап қолданысқа енгiзiледi) Заңымен.*

**601-бап. Қате төленген салықтың, бюджетке төленетiн басқа**  
                 **да мiндеттi төлемнiң сомаларын есепке жатқызу,**   
                 **қайтару**

      1. Салықтың, бюджетке төленетiн басқа да мiндеттi төлемнiң қате төленген сомаларын есепке жатқызу, қайтару:   
      1) салық төлеушiнiң (салық агентiнiң) салықтарды, бюджетке төленетiн басқа да мiндеттi төлемдердi, кедендiк төлемдерiн, өсiмпұлдар мен айыппұлдарды есепке жатқызу мен қайтаруды жүргiзуге арналған салықтық өтiнiшi бойынша (бұдан әрi осы баптың мақсаты үшiн – қате сомалар бойынша салықтық өтiнiш);   
      2) банк немесе банк операцияларының жекелеген түрлерiн жүзеге асыратын ұйым берген өтiнiш (бұдан әрi осы баптың мақсаты үшiн – банк өтiнiшi) бойынша;   
      3) қате фактiсi анықталған жағдайда, салық органы қызметi жасаған салықтың, бюджетке төленетiн басқа да мiндеттi төлемнiң қате төленген сомаларының туындау себептерi туралы хаттамасы (бұдан әрi осы баптың мақсаттары үшiн - қателер бойынша хаттама) бойынша жүргiзiледi.   
      2. Салықтың, бюджетке төленетiн басқа да мiндеттi төлемнiң қате төленген сомаларын есепке жатқызу, қайтару:   
      1) осы баптың 1-тармағының 1), 2) тармақшаларында көрсетiлген негiзге сүйене отырып, қате сомалар бойынша салықтық өтiнiш, банк өтiнiшi берiлген күннен бастап он жұмыс күнi iшiнде;   
      2) осы баптың 1-тармағының 3) тармақшасында көрсетiлген негiз бойынша салықты, бюджетке төленетiн басқа да мiндеттi төлемдi, айыппұлдарды, өсiмпұлдарды қате төлеу фактiсi анықталған күннен бастап күнтiзбелiк отыз күн iшiнде жүргiзiледi.   
      3. Қате сомалар бойынша салықтық өтiнiш, банк өтiнiшi салықты, бюджетке төленетiн басқа да мiндеттi төлемдi қате төлеу жүргiзiлген салық қызметi органына ұсынылады.   
      4. Аудару кезiнде мынадай қателердiң кез келгенi жiберiлген:   
      1) төлем құжатында:   
      салық төлеушiнiң (салық агентiнiң) сәйкестендiру нөмiрi дұрыс көрсетiлмеген;   
      салық органының сәйкестендiру нөмiрi дұрыс көрсетiлмеген;   
      төлемнiң мәтiндiк мақсаты төлем мақсатының кодына және (немесе) кiрiстердiң бюджеттiк сыныптамасының кодына сәйкес келмеген;   
      2) банк немесе банк операцияларының жекелеген түрлерiн жүзеге асыратын ұйым салық төлеушiнiң (салық агентiнiң) төлем құжатын қате орындаған;   
      3) ақша жiберушi - салық төлеушi тiркеу есебiнде тұрмаған салық органына төлем жүргiзген;   
      4) ақша жiберушi - салық төлеушi осы салық немесе бюджетке төленетiн басқа да мiндеттi төлемнiң осы түрi бойынша төлеушi болып табылмайтын аудару кезiндегi сомалар салықтың, бюджетке төленетiн басқа да мiндеттi төлемнiң қате төленген сомалары болып табылады.   
      5. Салық органы осы баптың 4-тармағында көрсетiлген қателердi растаған жағдайда осы салық органы:   
      1) қате төленген сомаларды тиiстi бюджет сыныптамасының кодына және (немесе) тиiстi салық органына есепке жатқызуды жүргiзедi;   
      2) салық төлеушiнiң банк шотына қайтаруды жүргiзедi.   
      6. Банк немесе банк операцияларының жекелеген түрлерiн жүзеге асыратын ұйым бiр төлем құжаты бойынша салықты, бюджетке төленетiн басқа да мiндеттi төлемдi екiншi қайтара аударуға әкеп соқтырған салық төлеушiнiң (салық агентiнiң) төлем құжатын қате орындаған жағдайларда, салық органы қате аудару фактiсi расталған кезде банктiң өтiнiшi бойынша қате төленген сомаларды қайтаруды жүргiзедi.   
      7. Салық органы осы баптың 4-тармағында көрсетiлген қателердiң бар екендiгiн растамаған жағдайда осы салық органы осы баптың 1-тармағының 1) және 2) тармақшаларында көзделген негiздер бойынша салық төлеушiге қателердiң расталмағаны туралы жазбаша хабарлама жiбередi.   
      8. Салық төлеушi (салық агентi) төлем құжаттарында сәйкестiк нөмiрiн дұрыс көрсетпеген кезде салық органы салықтық өтiнiшi негiзiнде қате сомалар бойынша салық төлеушiге қате төленген сомаларды оның төлем құжатында көрсетiлген банктегi шотына қайтаруды жүргiзедi.  
      *Ескерту. 601-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**602-бап. Салықтың, төлемнiң, өсiмпұлдың артық төленген**   
                 **сомаларын қайтару**

      1. Салықтың, төлемнiң, өсiмпұлдың артық төленген сомаларын қайтару, егер осы баптағыдан өзгеше белгiленбесе, салық төлеушiнiң (салық агентiнiң) салықтарды, бюджетке төленетiн басқа да мiндеттi төлемдердi, кедендiк төлемдерiн, өсiмпұлдар мен айыппұлдарды есепке жатқызуды және қайтаруды жүргiзуге берген салықтық өтiнiшi (бұдан әрi осы баптың мақсаты үшiн – қайтаруға өтiнiш) бойынша жүргiзiледi.   
      2. Салықтың, төлемнiң, өсiмпұлдың артық төленген сомаларын қайтаруды салық төлеушiнiң осындай салық, төлем, өсiмпұл бойынша дербес шоттарын жүргiзетiн салық органы жүргiзедi.   
      3. Салықтың, төлемнiң, өсiмпұлдың артық төленген сомасын қайтару, егер осы Кодексте өзгеше көзделмесе, қайтаруға салықтық өтiнiш берiлген күннен бастап он бес жұмыс күнi iшiнде жүргiзiледi.   
      4. Салықтың, төлемнiң, өсiмпұлдың артық төленген сомаларын қайтару осы Кодекстiң 599-бабында көзделген есепке жатқызу жүргiзiлгеннен кейiн жүргiзiледi.   
      5. Салықтың, төлемнiң, өсiмпұлдың артық төленген сомаларын қайтару уәкiлеттi орган белгiлеген нысан бойынша салық органының қорытындысы негiзiнде салық берешегi болмаған кезде ұлттық валютада салық төлеушiнiң (салық агентiнiң) банктiк шотына жүргiзiледi. Егер салық төлеушi заңды тұлға болып табылған жағдайда салықтың, төлемнiң, өсiмпұлдың артық төленген сомасын банк шотына қайтару оның құрылымдық бөлiмшелерiнiң салық берешегi болмаған кезде жүргiзiледi.   
      6. Салық төлеушiнiң, аталған тауарларды өндiру жөнiндегi қызметiн тоқтатқан жағдайларды қоспағанда, есепке алу-бақылау таңбаларымен таңбалануға жататын акцизделетiн тауарларға артық төленген акциз сомаларын қайтару жүргiзiлмейдi.   
      7. Салық органы салықтың, төлемақының артық төленген сомасын   
қайтаруға арналған салықтық өтiнiш бойынша есепке қайтаруды жүргiзу мерзiмiн бұзған жағдайда, салық органы мерзiмiн өткiзiп алған әрбiр күн үшiн салық төлеушiнiң пайдасына өсiмпұл есептейдi. Өсiмпұл   
қайтару мерзiмi аяқталған күннен кейiнгi күннен бастап қоса алғанда   
қайтару күнiне дейiн мерзiмiн өткiзiп алған әрбiр күн үшiн Қазақстан Республикасының Ұлттық Банкi белгiлеген қайта қаржыландырудың ресми ставкасының 2,5 еселенген мөлшерiнде есепке жазылады.   
      8. Салық төлеушiнiң пайдасына есепке жазылған өсiмпұл сомасы тиiстi бюджет сыныптамасының коды бойынша бюджетке түсiмдердiң есебiне артық төленген салықты, төлемақыны қайтару жүргiзiлген күнi салық төлеушiнiң қайтаруға арналған салықтық өтiнiште көрсетiлген банк шотына аударылуға жатады.  
      *Ескерту. 602-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**603-бап. Есепке жатқызылатын қосылған құн сомасының**   
                **есептелген салық сомасынан асып кетуiн қайтару**

      1. Есепке жатқызылатын қосылған құн салығы сомасының есепке жазылған салық сомасынан асып кетуiн қайтару (осы баптың мақсаты үшiн бұдан әрi – қосылған құн салығының асып кетуi) осы бапта көзделген шарттар орындалған кезде осы Кодекстiң 600-бабында көзделген есепке жатқызу жүргiзiлгеннен кейiн осы Кодекстiң 273 және 274-баптарына сәйкес қосылған құн салығы бойынша декларацияда көрсетiлген қосылған құн салығын қайтару туралы қосылған құн салығын төлеушiнiң талабы бойынша жүргiзiледi.   
      2. Осы Кодекстiң 273 және 274-баптарына сәйкес қайтаруға жататын қосылған құн салығының асып кетуi салық органының қосылған құн салығы бойынша асып кетудi қайтаруға қорытынды жасау күнiне және кейiнгi салық кезеңдерi үшiн декларацияларда көрсетiлген, бюджетке төленуге тиiстi қосылған құн салығының сомасы шегерiле отырып қосылған құн салығын қайтару туралы талап көрсетiлген декларацияда салық кезеңiнiң соңында, қосылған құн салығының қайтарылуға жатпайтын асып кеткен сомасын қоспағанда, қосылған құн салығын төлеушiнiң дербес шоты бойынша артық төлем сомасынан асып кетпеуге тиiс.  
      3. Қосылған құн салығы бойынша асып кетудi қайтару қосылған құн салығын төлеушiнiң салық берешегi болмаған жағдайда оның банк шотына орналасқан жерi бойынша осы Кодексте көзделген қосылған құн салығы бойынша асып кетудi қайтару мерзiмi iшiнде жүргiзiледi.   
      4. Салық органы қосылған құн салығы сомасының асып кетуiн қайтару мерзiмiн бұзған кезде мерзiмi бұзыла отырып қайтарылған осындай асып кетуге салық органы салық төлеушiнiң пайдасына өсiмпұл есебiне жазады. Мерзiмi бұзыла отырып қайтару жүргiзiлген осындай асып кетуге қайтару мерзiмi аяқталған күннен кейiнгi күннен бастап   
қайтару күнiне дейiн мерзiмiн өткiзiп алған әрбiр күн үшiн Қазақстан Республикасының Ұлттық Банкi белгiлеген қайта қаржыландырудың ресми ставкасының 2,5 еселенген мөлшерiнде өсiмпұл есебiне жазылады.   
      5. Салық төлеушiнiң пайдасына есепке жазылған өсiмпұлдар сомасы тиiстi бюджет сыныптамасының коды бойынша бюджетке түсiмдердiң есебiне қосылған құн салығы сомасының асып кетуiн қайтару күнi салық төлеушiнiң банк шотына аударылуға жатады.   
       *Ескерту. 603-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**604-бап. Басқа да негiздер бойынша қосылған құн салығын**   
                 **қайтару**

      1. Осы Кодекстiң ерекше бөлiмiмен көзделген негiздер бойынша:   
      1) грант қаражаты есебiнен сатып алынған тауарлар, жұмыстар, қызметтер бойынша төленген;   
      2) Қазақстан Республикасында аккредиттелген дипломатиялық және оған теңестiрiлген өкiлдiкке төленген қосылған құн салығының сомасы бюджеттен қайтарылуға жатады.   
      2. Грант алушыға қайтарылуға жататын қосылған құн салығын қайтаруды грант алушының орналасқан жерi бойынша салық органы осы Кодекстiң 599-бабына сәйкес есепке жатқызулар жүргiзiлгеннен кейiн оның банктiк шотына осы Кодекстiң 275-бабында белгiленген қайтару мерзiмi iшiнде жүргiзедi.   
      3. Қазақстан Республикасында акредиттелген шет мемлекеттiң дипломатиялық және соларға теңестiрiлген өкiлдiктерiне, шет мемлекеттiң консулдық мекемелерiне және осы өкiлдiктердiң дипломатиялық, әкiмшiлiк-техникалық персоналына жататын адамдарға, олармен бiрге тұратын отбасы мүшелерiн қоса алғанда, консулдық лауазымды адамдарға, консулдық қызметшiлерге, олармен бiрге тұратын отбасы мүшелерiн қоса алғанда, қосылған құн салығын қайтаруды салық органы осы Кодекстiң 276-бабында белгiленген тәртiппен және мерзiмде олардың банктiк шотына жүргiзедi.  
      *Ескерту. 604-бапқа өзгерту енгiзiлдi - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**605-бап. Айыппұлдың төленген сомасын қайтару**

      1. Айыппұлдың күшiн жоюы немесе айыппұл сомасының өзгеруi салдарынан оның төленген сомасын қайтару салықтарды, басқа да мiндеттi төлемдердi, кедендiк төлемдерiн, өсiмпұлдар мен айыппұлдарды есепке жатқызу мен қайтаруды жүргiзуге берiлген салықтық өтiнiш (бұдан әрi осы баптың мақсаттары үшiн - айыппұл сомасын қайтаруға өтiнiш) негiзiнде жүргiзiледi, ол өтiнiшке мынадай құжаттар қоса берiлуге тиiс:   
      1) әкiмшiлiк жаза қолдану туралы қаулы;   
      2) айыппұл төлеудi растайтын құжат;   
      3) оның негiзiнде заңсыз айыппұл салынған соттың немесе жоғары тұрған органның (лауазымды тұлғаның) айыппұл сомасын өзгерту туралы немесе әкiмшiлiк жаза қолдану туралы қаулының күшiн жою туралы актiсi;   
      4) айыппұлдың заңсыз салынғанын растайтын өзге де құжаттар.   
      2. Салық төлеушi айыппұл сомасын қайтаруға өтiнiштi төлеу орны бойынша - салық органына айыппұл сомасы бюджетке есепке жатқызылған күннен бастап бiр жылдан кешiктiрмей, ал салық салу саласындағы құқық бұзушылықтар үшiн айыппұл салу туралы қаулы бойынша бес жылдан кешiктiрмей бередi.   
      3. Төленген айыппұл сомасын қайтаруды салық органы салық төлеушi (салық агентi) айыппұл сомасын қайтаруға өтiнiштi табыс еткен күннен бастап отыз күнтiзбелiк күн iшiнде жүргiзедi.   
      4. Қазақстан Республикасының Әкiмшiлiк құқық бұзушылықтар туралы заңнамасына сәйкес айыппұл сомаларын есепке алу бойынша бюджет сыныптамасының кодына келiп түскен төленген айыппұл сомасын қайтаруды салық органы салық төлеушiнiң (салық агентiнiң) айыппұл сомасын қайтаруға өтiнiш берген күнiнен бастап күнтiзбелiк отыз күн iшiнде жүргiзедi, ол өтiнiшке мынадай құжаттар қоса берiлуге тиiс:   
      1) осы соманың төленгенiн растайтын құжат;   
      2) әкiмшiлiк құқық бұзушылықтарды және оларды жасаған тұлғаларды есепке алуды жүзеге асыратын органның келiп түскен айыппұл сомасын қайтаруға өтiнiш шеңберiнде тұлғаны әкiмшiлiк жауапкершiлiкке тарту фактiсiнiң жоқтығын растайтын құжаты.  
      *Ескерту. 605-бапқа өзгерту енгiзiлдi - ҚР 2010.06.30* N 297-IV*(2010.07.01 бастап қолданысқа енгiзiледi) Заңымен.*

**606-бап. Бюджетке төленетiн басқа да мiндеттi төлемдердiң**  
                **төленген сомасын қайтару**

      Осы Кодекстiң 601-602-баптарында көзделмеген негiздер бойынша бюджетке төленетiн басқа да мiндеттi төлемдердiң төленген сомаларын қайтару осы Кодекстiң ерекше бөлiмiнде белгiленген тәртiппен және негiздер бойынша жүргiзiледi. Z0

**84-тарау. САЛЫҚ МIНДЕТТЕМЕСIН, МIНДЕТТI ЗЕЙНЕТАҚЫ**   
**ЖАРНАЛАРЫН ЕСЕПТЕУ, ҰСТАП ҚАЛУ ЖӘНЕ АУДАРУ, ӘЛЕУМЕТТIК**   
**АУДАРЫМДАРДЫ ЕСЕПТЕУ МЕН ТӨЛЕУ БОЙЫНША МIНДЕТТЕМЕЛЕРДI**   
**ОРЫНДАУ ЖӨНIНДЕГI ХАБАРЛАМА**

**607-бап. Жалпы ережелер**

      1. Салық қызметi органының салық мiндеттемесiн, мiндеттi зейнетақы жарналарын есептеу, ұстап қалу және аудару, әлеуметтiк аударымдарды есептеу мен төлеу бойынша мiндеттемелердi орындау қажеттiгi туралы салық төлеушiге (салық агентiне) қағаз жеткiзгiшпен немесе оның жазбаша келiсiмi бойынша электрондық тәсiлмен жiберген хабары хабарлама деп танылады. Хабарламалардың нысандарын уәкiлеттi орган белгiлейдi.   
      2. Хабарлама түрлерi төменде аталған түрлермен шектеледi және олар салық төлеушiге (салық агентiне) мынадай мерзiмдерде:   
      1) осы Кодекстiң 32-бабының 2-тармағына сәйкес салық органы есептеген салық сомалары туралы – есептеу күнiнен бастап он жұмыс күнiнен кешiктiрмей;   
      2) салықтық тексеру нәтижелерi туралы – осы Кодекстiң 638-бабының 4-тармағында белгiленген жағдайды қоспағанда, салық төлеушiге салық тексеруi актiсiн табыс еткен күннен бастап бес жұмыс күнiнен кешiктiрмей;   
      3) тарату салық есептiлiгiн табыс еткен күннен бастап тарату салықтық тексеру аяқталған күнге дейiнгi кезең үшiн салықтардың және бюджетке төленетiн басқа да мiндеттi төлемдердiң, мiндеттi зейнетақы жарналарының, әлеуметтiк аударымдардың есепке жазылған сомалары туралы – тарату салықтық тексеру актiсiн салық төлеушiге (салық агентiне) тапсырған күннен бастап бес жұмыс күнiнен кешiктiрмей;   
      4) Қазақстан Республикасының салық заңнамасында белгiленген мерзiмде салық есептiлiгiнiң табыс етiлмеуi туралы – осы Кодексте белгiленген оны тапсыру мерзiмiнен бастап он жұмыс күнiнен кешiктiрмей;   
      5) салық берешегiн өтеу туралы – осы Кодекстiң 609-бабы 1-тармағының 2)-4) тармақшаларында көзделген мерзiмде орындалмаған салық мiндеттемелерiнiң орындалуын қамтамасыз ету тәсiлдерi мен мәжбүрлеп өндiрiп алу шаралары қолданыла бастағанға дейiн он жұмыс күнiнен кешiктiрмей;   
      6) дебиторлардың банк шоттарындағы ақшадан өндiрiп алу туралы - өндiрiп алуға дейiн жиырма жұмыс күнiнен кешiктiрмей;   
      7) камералдық бақылау нәтижелерi бойынша салық қызметi органдары анықтаған бұзушылықтарды жою туралы - салық есептiлiгiнде бұзушылық анықталған күннен бастап он жұмыс күнiнен кешiктiрмей;   
      8) салықтық тексеру нәтижелерi туралы хабарламаға және (немесе) хабарламаға шағымды қарау нәтижелерi бойынша шығарылған жоғары тұрған салық қызметi органының шешiмiне салық төлеушiнiң (салық агентiнiң) шағымын қараудың қорытындылары туралы - шағым бойынша шешiм қабылданған күннен бастап бес жұмыс күнiнен кешiктiрмей;   
      9) Қазақстан Республикасының салық заңнамасын бұзушылықтарды жою туралы - оларды анықтаған күннен бастап бес жұмыс күнiнен кешiктiрмей;   
      10) салық төлеушiнiң орналасқан жерiн (жоқтығын) растау туралы – салық қызметi органының лауазымды адамдары салықтық зерттеп-тексеру актiсiн жасаған күннен бастап үш жұмыс күнiнен кешiктiрмей жiберiледi.   
      3. Хабарламада:   
      1) сәйкестендiру нөмiрi;   
      2) салық төлеушiнiң тегi, аты, әкесiнiң аты (ол болған жағдайда) немесе толық атауы;   
      3) салық қызметi органының атауы;   
      4) хабарлама күнi;   
      5) салық мiндеттемесiнiң және (немесе) мiндеттi зейнетақы жарналарын есептеу, ұстап қалу және аудару, әлеуметтiк аударымдарды есептеу және төлеу бойынша мiндеттемелердiң сомасы – осы Кодексте және (немесе) Қазақстан Республикасының заңнамалық актiлерiнде белгiленген жағдайларда;   
      6) салық мiндеттемесiн және (немесе) мiндеттi зейнетақы жарналарын есептеу, ұстап қалу және аудару, әлеуметтiк аударымдарды есептеу және төлеу бойынша мiндеттемелердi орындау туралы талап;   
      7) хабарлама жiберу үшiн негiз;   
      8) шағым жасау тәртiбi көрсетiлуге тиiс.  
      4. Осы Кодекстiң 608-бабы 1-тармағының 1) тармақшасында көрсетiлген жағдайда, салық органдары осы баптың 2-тармағының 4) және 5) тармақшаларында көрсетiлген хабарламалардың көшiрмелерiн салық төлеушiге (салық агентiне) жiбередi.  
      Осы баптың 2-тармағының 4) және 5) тармақшаларында көрсетiлген хабарламалардың түпнұсқасын алу үшiн салық төлеушi (салық агентi) салық органдарына жүгiнуге құқылы.  
      *Ескерту. 607-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**608-бап. Хабарламаны тапсыру және орындау тәртiбi**

      1. Егер осы бапта өзгеше белгiленбесе, хабарлама салық төлеушiге (салық агентiне) өзiнiң қолын қойғызып немесе жөнелту мен алу фактiсiн растайтын өзге де тәсiлмен тапсырылуға тиiс.  
      Бұл ретте, төменде тiзбеленген тәсiлдердiң бiреуiмен жiберiлген хабарлама мынадай жағдайларда:  
      1) почта арқылы хабарламасы бар тапсырыс хатпен жiберiлгенде – салық төлеушiнiң (салық агентiнiң) почтаның немесе өзге де байланыс ұйымының хабарламасына белгi қойған күннен бастап;  
      2) электрондық тәсiлмен жiберiлгенде – веб-қосымшада хабарламаны салық қызметi органы жiберген күннен бастап хабарлама салық төлеушiге (салық агентiне) тапсырылды деп есептеледi. Бұл тәсiл осы Кодекстiң 572-бабында белгiленген тәртiппен электрондық салық төлеушi ретiнде тiркелген салық төлеушiге қолданылады.  
      1-1. Егер осы баптың 1-2-тармағында өзгеше белгiленбесе, салық қызметi органдары хабарламасы бар тапсырыс хатпен почта арқылы салық төлеушiге (салық агентiне) жiберген, осы Кодекстiң 607-бабы 2-тармағының 2), 3) тармақшаларында көзделген хабарламаларды почта немесе өзге байланыс ұйымы қайтарған жағдайда, осы Кодексте белгiленген негiздер бойынша және тәртiппен куәгерлер тартыла отырып, салықтық зерттеу жүргiзу күнi осындай хабарламаларды тапсыру күнi болып табылады.  
      1-2. Осы Кодекстiң 637-бабының 2-тармағына сәйкес салықтық зерттеу актiсiнiң негiзiнде салықтық тексеру аяқталған және салық қызметi органдары хабарламасы бар тапсырыс хатпен почта арқылы салық төлеушiге (салық агентiне) жiберген, осы Кодекстiң 607-бабы 2-тармағының 2), 3) тармақшаларында көзделген хабарламаларды почта немесе өзге байланыс ұйымы қайтарған жағдайда мына күндердiң бiрi:  
      салық төлеушiде (салық агентiнде) банк шоты болмаған кезде – осындай хатты почта немесе өзге байланыс ұйымы қайтарған күн;  
      салық төлеушiде (салық агентiнде) банк шоты болған кезде –егер хабарлама салық төлеушiге (салық агентiне) осы мерзiм iшiнде қол қою арқылы тапсырылмаса, осындай хатты почта немесе өзге байланыс ұйымы қайтарған күннен бастап бес жұмыс күнi өткен соң басталатын күн мұндай хабарламаларды тапсыру күнi болып табылады.  
      2. Егер осы баптың 3-тармағында өзгеше белгiленбесе, салық органдары осы Кодекстiң 607-бабы 2-тармағының 2)-4), 7)-9) тармақшаларында көрсетiлген хабарламаларды жiберген жағдайда, салық мiндеттемесi және (немесе) мiндеттi зейнетақы жарналарын есептеу, ұстап қалу және аудару, әлеуметтiк аударымдарды есептеу және төлеу бойынша мiндеттемелер салық төлеушiге (салық агентiне) хабарлама табыс етiлген күннен кейiнгi күннен бастап отыз жұмыс күнi iшiнде орындалуға жатады.  
      3. Салық төлеушi осы Кодекстiң 607-бабы 2-тармағының 2) және 3) тармақшаларында көрсетiлген таратудың салықтық тексеруiнiң нәтижелерi туралы хабарламалармен толық келiскен жағдайда, салық төлеушi хабарламаларда көрсетiлген салықты және бюджетке төленетiн басқа да мiндеттi төлемдердi төлеу бойынша салық мiндеттемелерiн, сондай-ақ мiндеттi зейнетақы жарналарын аудару және әлеуметтiк аударымдарды төлеу бойынша мiндеттемелердi орындау туралы растайтын құжаттармен қоса осындай келiсу туралы өтiнiштi табыс етедi.  
      Бұл ретте, салық төлеушi тарату салықтық тексерудiң нәтижелерi туралы хабарламалармен келiскенi туралы өтiнiштi салық органына хабарлама тапсырылған күннен кейiнгi күннен бастап жиырма бес жұмыс күнiнен кешiктiрмей табыс етедi.  
      4. Осы баптың 1, 2-тармақтарында белгiленген хабарламаларды тапсыру және орындау тәртiбi осы Кодекстiң 607-бабы 2-тармағының 4), 5) тармақшаларында көрсетiлген хабарламалардың көшiрмелерiне де қолданылады.  
      5. Салық органдары осы Кодекстiң 607-бабының 4-тармағында көрсетiлген жағдайда салық төлеушi өтiнiш жасаған күннен бастап үш жұмыс күнi iшiнде мұндай салық төлеушiге осы Кодекстiң 607-бабының 2-тармағы 4), 5) тармақшаларында көрсетiлген хабарламалардың түпнұсқасын бередi.  
      6. Осы Кодекстiң 607-бабы 2-тармағының 10) тармақшасында көзделген хабарламаны салық төлеушi (салық агентi) хабарлама жiберiлген күннен бастап жиырма жұмыс күнi iшiнде орындауға тиiс.  
      *Ескерту. 608-бап жаңа редакцияда - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен, өзгерiс енгiзiлдi - ҚР 2010.06.30* N 297-IV *(2010.07.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**85-тарау. МЕРЗIМIНДЕ ОРЫНДАЛМАҒАН САЛЫҚ МIНДЕТТЕМЕСIНIҢ**   
**ОРЫНДАЛУЫН ҚАМТАМАСЫЗ ЕТУ ТӘСIЛДЕРI**

**609-бап. Мерзiмiнде орындалмаған салық мiндеттемесiнiң**   
                **орындалуын қамтамасыз ету тәсiлдерi**

      1. Салық төлеушiнiң (салық агентiнiң) белгiленген мерзiмде орындалмаған салық мiндеттемесiн орындау мынадай:   
      1) төленбеген салық және бюджетке төленетiн басқа да мiндеттi төлемдер, оның iшiнде олар бойынша аванстық және (немесе) ағымдағы төлемдер сомасына өсiмпұлды есепке жазу;   
      2) салық төлеушiнiң (салық агентiнiң) – заңды тұлғаның, заңды тұлғаның құрылымдық бөлiмшесiнiң, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның, дара кәсiпкердiң, жекеше нотариустың, жеке сот орындаушысының және адвокаттың банк шоттары бойынша (корреспонденттiк шоттарын қоспағанда) шығыс операцияларын тоқтата тұру;   
      3) салық төлеушiнiң (салық агентiнiң) – заңды тұлғаның, заңды тұлғаның құрылымдық бөлiмшесiнiң, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның, дара кәсiпкердiң, жекеше нотариустың, жеке сот орындаушысының және адвокаттың кассасы бойынша шығыс операцияларын тоқтата тұру; P090662  
      4) салық төлеушiнiң (салық агентiнiң) – заңды тұлғаның, заңды тұлғаның құрылымдық бөлiмшесiнiң, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның, дара кәсiпкердiң, жекеше нотариустың, жеке сот орындаушысының және адвокаттың мүлiкке билiк етуiн шектеу тәсiлдерiмен қамтамасыз етiлуi мүмкiн.  
      1-1. Егер салық мiндеттемелерiн орындау осы Кодекстiң 308-1-бабы 3-тармағының 2) тармақшасына сәйкес операторға жүктелсе, онда мерзiмiнде орындалмаған салық мiндеттемесiнiң орындалуын қамтамасыз етудiң:  
      осы баптың 1-тармағының 1) тармақшасында көрсетiлген тәсiлдерi операторға қатысты қолданылады;  
      осы баптың 1-тармағының 2) – 4) тармақшаларында көрсетiлген тәсiлдерi бiр мезгiлде операторға және жай серiктестiктiң (консорциумның) әрбiр қатысушысына қатысты қолданылады.  
      2. Осы баптың 1-тармағының 2)-4) тармақшаларында көрсетiлген мерзiмде орындалмаған салық мiндеттемесiн орындауды қамтамасыз ету тәсiлдерi осы Кодекстiң 611-613-баптарында белгiленген мерзiмдерде қолданылады. Осы баптың 1-тармағының 2)-4) тармақшаларында   
көрсетiлген мерзiмде орындалмаған салық мiндеттемесiн орындауды қамтамасыз ету тәсiлдерiн қолдануды бастағанға дейiн салық төлеушiге (салық агентiне) осы Кодекстiң 84-тарауына сәйкес хабарлама жiберiледi.  
      3. Салық берешегi өтелмеген жағдайда, осы баптың 1-тармағының 1) тармақшасында көрсетiлген тәсiлдi қоспағанда, мерзiмiнде орындалмаған салық мiндеттемесiн орындауды қамтамасыз ету тәсiлдерi республикалық бюджет туралы заңда белгiленген және тиiстi қаржы жылының 1 қаңтарында қолданыста болған 6 еселенген айлық есептiк көрсеткiштен аз мөлшерде салық берешегi бар салық төлеушiлерге (салық агенттерiне) қолданылмайды.  
      3-1. Осы тармақта өзгеше белгiленбесе, мерзiмiнде орындалмаған салық мiндеттемесiн орындауды қамтамасыз ету тәсiлдерi мынадай:  
      1) салық төлеушiнi сот банкрот деп таныған жағдайда - банкроттық туралы iс бойынша iс қозғалған кезден бастап;  
      2) салық төлеушiге қатысты оңалту рәсiмi енгiзiлген жағдайда оңалту рәсiмiн қолдану туралы сот ұйғарымы күшiне енген күннен бастап қолданылмайды.  
      Бұл ретте салық төлеушiлер оңалту рәсiмi енгiзiлгеннен кейiн туындаған салық мiндеттемесiн мерзiмiнде орындамаған жағдайда, оларға қатысты осы тарауда белгiленген тәртiппен осындай мiндеттеменi орындауды қамтамасыз ету тәсiлдерi қолданылады;  
      3) мыналарды мәжбүрлеп таратқан жағдайда:  
      банктердi, жинақтаушы зейнетақы қорларын - мәжбүрлеп тарату туралы сот iс қозғаған күннен бастап;  
      сақтандыру (қайта сақтандыру) ұйымдарын - мәжбүрлеп тарату туралы сот шешiмi заңды күшiне енген күннен бастап қолданылмайды.  
      4. Салықтық тексеру нәтижелерi туралы хабарламаға және (немесе) хабарламаға шағымды қарау нәтижелерi бойынша шығарылған жоғары тұрған салық қызметi органының шешiмiне шағым жасалған жағдайда, осы баптың 1-тармағының 4) тармақшасында көрсетiлген тәсiлдi қоспағанда, мерзiмiнде орындалмаған салық мiндеттемесiн орындауды қамтамасыз ету тәсiлдерiн қолдану шағымды қарау нәтижелерi бойынша шешiм шыққанға дейiн тоқтатыла тұрады.   
      5. Cалық төлеушi (салық агентi) айыппұлдар сомасын төлемеген жағдайда осы баптың 1-тармағының 2)-4) тармақшаларында көрсетiлген мерзiмде орындалмаған салық мiндеттемесiн орындауды қамтамасыз ету тәсiлдерi айыппұл сомаларын мәжбүрлеп өндiрiп алу туралы сот қаулысының негiзiнде салық төлеушiнi (салық агентiн) хабарландырмай-ақ қолданылады.  
      6. Заңды тұлғаның құрылымдық бөлiмшесiнде банк шоттары болмаған не заңды тұлғаның құрылымдық бөлiмшесiнiң банк шоттарында және кассасында салық берешегiн өтеу үшiн ақша болмаған немесе жеткiлiксiз болған жағдайларда, салық органы осы баптың 1-тармағы 2), 3) және 4) тармақшаларында көрсетiлген мерзiмде орындалмаған салық мiндеттемесiн орындауды қамтамасыз ету тәсiлдерiн осы құрылымдық бөлiмшенi құрған салық төлеушi заңды тұлғаға қолданады.  
      Заңды тұлғада бiреуден көп құрылымдық бөлiмше болған кезде, заңды тұлғаға осы тармақтың бiрiншi бөлiгiнде көрсетiлген тәртiппен мерзiмiнде орындалмаған салық мiндеттемесiн орындауды қамтамасыз ету тәсiлдерi қолданылғаннан кейiн оның құрылымдық бөлiмшесiнiң салық берешегi өтелмеген жағдайда, салық органы осы баптың 1-тармағы 2) және 3) тармақшаларында көрсетiлген мерзiмде орындалмаған салық мiндеттемесiн орындауды қамтамасыз ету тәсiлдерiн мұндай заңды тұлғаның барлық құрылымдық бөлiмшелерiне бiр мезгiлде қолданады.  
      7. Осы тараудың мақсаты үшiн бюджеттiң атқарылуы жөнiндегi орталық уәкiлеттi мемлекеттiк органда ашылған мемлекеттiк мекемелердiң шоттары банк шоттарына теңестiрiледi, ал бюджеттiң атқарылуы жөнiндегi орталық уәкiлеттi мемлекеттiк орган банк операцияларының жекелеген түрлерiн жүзеге асыратын ұйымға теңестiрiледi.  
      *Ескерту. 609-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**610-бап. Салық және бюджетке төленетiн басқа да мiндеттi**   
                **төлемдердiң мерзiмiнде төленбеген сомасына**   
                **өсiмпұл**

      1. Осы баптың 3-тармағында белгiленген мерзiмiнде төленбеген салық және бюджетке төленетiн басқа да мiндеттi төлемдер, оның iшiнде олар бойынша аванстық және (немесе) ағымдағы төлемдер сомасының есебiне жазылатын мөлшер өсiмпұл болып танылады.   
      2. Мерзiмiнде орындалмаған салық мiндеттемесiн орындауды қамтамасыз етудiң басқа да тәсiлдерiн және мәжбүрлеп өндiрiп алу шараларын, сондай-ақ Қазақстан Республикасының салық заңнамасын бұзғаны үшiн өзге де жауаптылық шараларын қолдануға қарамастан өсiмпұл сомасы есепке жазылып, төленедi. Z0  
      3. Өсiмпұл салық және бюджетке төленетiн басқа да мiндеттi төлемдердi, оның iшiнде олар бойынша аванстық және (немесе) ағымдағы төлемдердi төлеу мерзiмi күнiнен кейiнгi күннен бастап, мерзiмi өткен әрбiр күн үшiн, егер Қазақстан Республикасының заңнамалық актiлерiнде өзгеше белгiленбесе, Қазақстан Республикасының Ұлттық Банкi белгiлеген қайта қаржыландырудың ресми ставкасының 2,5 еселенген мөлшерiнде бюджетке төлеген күндi қоса алғанда, мерзiмi өткен әрбiр күн үшiн есепке жазылады.   
      4. Салық және басқа да мiндеттi төлемдердiң, оның iшiнде олар бойынша аванстық және (немесе) ағымдағы төлемдердiң, өсiмпұлдардың, айыппұлдардың сомаларын банк шоттарының есебiнен шығару кезектiлiгiн сақтамағаны үшiн; оларды бюджетке аудармағаны (есептемегенi); салық төлеушiлердiң банк шоттары есебiнен шығарылған және банктердiң немесе банк операцияларының жекелеген түрлерiн жүзеге асыратын ұйымдардың кассаларының салық және басқа да мiндеттi төлемдер, өсiмпұлдар, айыппұлдар сомасын, сондай-ақ шартты банк салымында орналастырылған табыс салығын және есепке жазылған банктiк сыйақыларды төлеу есебiне енгiзiлген қолма-қол ақшаны бюджетке уақтылы аудармағаны үшiн банктерге немесе банк операцияларының жекелеген түрлерiн жүзеге асыратын ұйымдарға өсiмпұл есепке жазылады.   
      5. Салықтарды (төлем көздерiнен ұсталатын салықтардан, акциздерден басқа) төлеу бойынша салық мiндеттемесiнiң орындалу мерзiмi өзгерген кезде, салық есептiлiгiн табыс ету мерзiмi ұзартылған, сондай-ақ қосымша салық есептiлiгi табыс етiлген кезде өсiмпұл осы Кодекстiң ерекше бөлiмiнде белгiленген салық төлеу мерзiмiнiң күнiнен кейiнгi күннен бастап бересi сомасына есепке жазылады.   
      6. *Алынып тасталды - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз) Заңымен.*  
      7. Бересiнiң жиналып қалуының бiрден-бiр себебi қызмет көрсететiн банктiң таратылуы болып табылған жағдайда, мәжбүрлеп таратылған банктердiң кредит берушiлерiне бересi сомаларын дер кезiнде өтемегенi үшiн өсiмпұл банктi мәжбүрлеп тарату туралы шешiм күшiне енген кезден бастап есепке жазылмайды.   
      8. Жарияланған акцияларды мәжбүрлеп шығару туралы сот шешiмi күшiне енген кезде сотқа жарияланған акцияларды мәжбүрлеп шығару туралы талап-арыз берген күннен бастап және оларды орналастыру аяқталғанға дейiн бересiнi өтеу үшiн сот шешiмiмен жарияланған акциялар мәжбүрлеп шығарылатын бересi сомасына өсiмпұл есепке жазылмайды.   
      9. Жеке тұлғаны хабар-ошарсыз кеттi деп тану туралы сот шешiмi күшiне енген кезден бастап, оның күшi жойылғанға дейiн бересi сомасына өсiмпұл есепке жазылмайды.   
      10. Өсiмпұлға және айыппұл сомасына өсiмпұл есепке жазылмайды.   
      11. Артық төленген салық және (немесе) төлемақы сомаларын есепке жатқызуды жүргiзу жолымен өтелген бересi сомасына есепке жатқызу жүргiзуге төлем құжатының күнiнен бастап өсiмақы есепке жазылмайды.   
      12. Салық және бюджетке төленетiн басқа да мiндеттi төлемдер, оның iшiнде олар бойынша аванстық және (немесе) ағымдағы төлемдер сомаларын аудару кезiнде:   
      1) банктердiң немесе банк операцияларының жекелеген түрлерiн жүзеге асыратын ұйымдардың салық төлеушiнiң (салық агентiнiң) банк шотынан ақшаны есептен шығарған күнiнен бастап;   
      2) салық төлеушiнiң банкоматтар немесе өзге де электронды құрылғылар арқылы төлемдi жүзеге асырған күнiнен бастап;   
      3) салық төлеушiнiң (салық агентiнiң) көрсетiлген сомаларды банктерге немесе банк операцияларының жекелеген түрлерiн жүзеге асыратын ұйымдарға, уәкiлеттi мемлекеттiк органдарға енгiзген күнiнен бастап өсiмпұл есепке жазылмайды.   
      13. Артық төленген салық және (немесе) төлемақы сомасы расталған жағдайда, осы Кодекстiң 599- бабының 8-тармағында белгiленген есепке жатқызуды жүргiзу мерзiмi бұзылған ретте артық төленген салық және (немесе) төлемақы сомасына барабар бересi сомасына өсiмпұл есепке жазылмайды.  
      *Ескерту. 610-бапқа өзгерiс енгiзiлдi - ҚР 2009.11.16* N 200-IV*(қолданысқа енгiзiлу тәртiбiн* 2-б*. қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**611-бап. Салық төлеушiнiң (салық агентiнiң) банк шоттары**   
                **бойынша шығыс операцияларын тоқтата тұру**

      1. Осы Кодекстiң 609-бабы 1-тармағының 2) тармақшасында көрсетiлген салық төлеушiнiң (салық агентiнiң) банк шоттары (корреспонденциялық шоттарды қоспағанда) бойынша шығыс операцияларын тоқтата тұру Қазақстан Республикасының заңнамалық актiлерiнде белгiленген тәртiппен мынадай жағдайларда:  
      1) салық төлеушi (салық агентi) осы Кодексте белгiленген мерзiмде салық есептiлiгiн табыс етпегенде - осы Кодекстiң 607-бабының 2-тармағының 4) тармақшасында көзделген хабарлама берiлген күннен кейiнгi күннен бастап отыз жұмыс күнi өткеннен кейiн;  
      2) салық төлеушi қосылған құн салығы бойынша тiркеу есебiне қою туралы өтiнiштi табыс етпегенде - осы Кодекстiң 607-бабының 2-тармағының 9) тармақшасында көзделген хабарлама берiлген күннен бастап отыз жұмыс күнi өткеннен кейiн;  
      3) салық берешегiн өтемегенде – осы Кодекстiң 607-бабының 2-тармағының 5) тармақшасында көзделген хабарлама берiлген күннен бастап он жұмыс күнi өткеннен кейiн;  
      4) осы Кодексте белгiленген салықтық тексеру жүргiзу тәртiбiн бұзған жағдайлардан басқа реттерде, салық қызметi органының лауазымды адамдарын салық салу объектiлерi және (немесе) салық салуға байланысты объектiлердi салықтық тексеруге және зерттеп-тексеруге жiбермегенде - жiберiлмеген күннен бастап бес жұмыс күнi iшiнде;  
      5) почта немесе өзге де байланыс ұйымы салық төлеушiнiң (салық агентiнiң) орналасқан жерi бойынша жоқ болуына байланысты жiберiлген хабарламаны қайтарғанда - қайтару күнiнен бастап бес жұмыс күнi iшiнде;  
      6) салық төлеушi осы Кодекстiң 558-бабы 5-тармағының бiрiншi бөлiгiнде белгiленген талапты орындамаған жағдайда – осы Кодекстiң  58-бабы 5-тармағының бiрiншi бөлiгiнде белгiленген мерзiм өткен күннен бастап бес жұмыс күнi iшiнде;  
      7) камералдық бақылау нәтижелерi бойынша анықталған бұзушылықтарды жою туралы хабарлама орындалмағанда - осы Кодекстiң 587-бабының 2-тармағында көрсетiлген мерзiм өткен күннен бастап бес жұмыс күнi өткеннен кейiн жүргiзiледi.  
      2. Банк шоттары бойынша шығыс операцияларын тоқтата тұру, мыналардан:  
      1) осы Кодекстiң 55-бабында көзделген салық және бюджетке төленетiн басқа да мiндеттi төлемдердi, мiндеттi зейнетақы жарналарын, әлеуметтiк аударымдарды, сондай-ақ Қазақстан Республикасының заңнамасында көзделген кедендiк төлемдерiн төлеу бойынша операциялардан;  
      2) ақшаны:  
      өмiрi мен денсаулығына келтiрiлген зиянды өтеу туралы талаптарды, сондай-ақ алименттердi өндiрiп алу жөнiндегi талаптарды қанағаттандыруды көздейтiн атқару құжаттары бойынша;  
      еңбек шарты бойынша жұмыс iстейтiн адамдарға демалысқа шығу жәрдемақысын және еңбек ақысын төлеу бойынша, авторлық шарт бойынша сыйақы, мiндеттi зейнетақы жарналарын жинақтаушы зейнетақы қорларына аудару және Мемлекеттiк әлеуметтiк сақтандыру қорына әлеуметтiк аударымдарды төлеу жөнiндегi клиент мiндеттемелерi бойынша есеп айырысу үшiн ақшаны алып қоюды көздейтiн атқару құжаттары бойынша;  
      салық берешегiн өтеу бойынша, сондай-ақ мемлекет кiрiсiне өндiрiп алу туралы атқару құжаттары бойынша алып қоюдан басқа салық төлеушiнiң (салық агентiнiң) барлық шығыс операцияларына қолданылады.  
      3. Салық төлеушiнiң (салық агентiнiң) банк шоттары бойынша шығыс операцияларын тоқтата тұру туралы салық органының өкiмi уәкiлеттi орган Қазақстан Республикасының Ұлттық Банкiмен бiрлесе отырып белгiлеген нысан бойынша шығарылады және банк немесе банк операцияларының жекелеген түрлерiн жүзеге асыратын ұйым оны алған күннен бастап күшiне енгiзiледi.  
      Салық органы мұндай өкiмдi банктерге немесе банк операцияларының жекелеген түрлерiн жүзеге асыратын ұйымдарға қағаз жеткiзгiште немесе ақпараттық-коммуникациялық желi бойынша беру арқылы электронды түрде жiбередi. Салық органының салық төлеушiнiң (салық агентiнiң) банк шоттары бойынша шығыс операцияларын тоқтата тұру туралы өкiмi электрондық түрде жiберiлген кезде мұндай өкiм Қазақстан Республикасы Ұлттық Банкiмен бiрлесiп, уәкiлеттi орган белгiлеген форматтарға сәйкес жасалады.  
      4. Салық төлеушiнiң (салық агентiнiң) банк шоттары бойынша шығыс операцияларын тоқтата тұру туралы салық органының өкiмiн банктер немесе банк операцияларының жекелеген түрлерiн жүзеге асыратын ұйымдар бұлжытпай орындауға тиiс.  
      5. Шығыс операцияларын тоқтата тұру туралы өкiм шығарған салық органы банк шоттары бойынша шығыс операцияларын тоқтата тұру себебi жойылған күннен кейiнгi бiр жұмыс күнiнен кешiктiрмей, банк шоттары бойынша шығыс операцияларын тоқтата тұру туралы өкiмнiң күшiн жояды.  
      6. Қазақстан Республикасының заңнамасына сәйкес салық төлеушiнiң (салық агентiнiң) банктiк шоты жабылған жағдайда, банк немесе банк операцияларының жекелеген түрлерiн жүзеге асыратын ұйым тиiстi салық төлеушiнiң (салық агентiнiң) банктiк шотының жабылғаны туралы хабарламамен қоса шот бойынша шығыс операцияларын тоқтата тұру туралы өкiмдi салық органына қайтарады.  
      *Ескерту. 611-бапқа өзгерiс енгiзiлдi - ҚР 2009.07.04* N 167-IV *(2009.01.01. бастап қолданысқа енгiзiледi), 2010.06.30* N 297-IV *(2010.07.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**612-бап. Салық төлеушiнiң (салық агентiнiң) кассасы**   
                **бойынша шығыс операцияларын тоқтата тұру**

      1. Салық берешегiн өтеу туралы хабарламаны алған күннен бастап он жұмыс күнi iшiнде салық берешегi өтелмеген жағдайда, салық органы осы Кодекстiң 609-бабы 1-тармағының 3) тармақшасында аталған салық төлеушiнiң (салық агентiнiң) салық берешегi есебiне оның кассасы бойынша шығыс операцияларын тоқтата тұруды жүргiзедi. P090662  
      Салық төлеушiнiң (салық агентiнiң) кассасы бойынша шығыс операцияларын тоқтата тұру:  
      банкке немесе банк операцияларының жекелеген түрлерiн жүзеге асыратын ұйымға кейiннен оларды салық берешегiн, мiндеттi зейнетақы жарналары мен әлеуметтiк аударымдар бойынша берешектердi өтеу есебiне аудару үшiн ақша тапсыру;  
      банктiң немесе банк операцияларының жекелеген түрлерiн жүзеге асыратын ұйымдардың клиенттердiң қолма-қол ақшасын беруi бойынша операциялардан басқа, кассадағы қолма-қол ақшаның барлық шығыс операцияларына қолданылады.  
      Салық төлеушiнiң (салық агентiнiң) кассасы бойынша шығыс операцияларын тоқтата тұру туралы өкiм уәкiлеттi орган белгiлеген нысан бойынша екi данада жасалады, оның бiр данасы салық төлеушiге (салық агентiне) қол қойдырылып немесе жөнелту мен алу фактiсiн растайтын өзге де тәсiлмен тапсырылады.   
      2. Салық органының касса бойынша шығыс операцияларын тоқтата тұру туралы өкiмiн салық төлеушi (салық агентi) бұлжытпай орындауға тиiс.   
      3. Салық төлеушi (салық агентi) осы баптың талаптарын бұзғаны үшiн Қазақстан Республикасының заңнамасына сәйкес жауаптылықта болады.   
      4. Салық органы салық төлеушi (салық агентi) салық берешегiн өтегеннен кейiнгi бiр жұмыс күнiнен кешiктiрмей салық органының касса бойынша шығыс операцияларын тоқтата тұру туралы өкiмiнiң күшiн жояды.  
      *Ескерту. 612-бапқа өзгерiс енгiзiлдi - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**613-бап. Салық төлеушiнiң (салық агентiнiң) мүлiкке билiк**  
                **етуiн шектеу**

      1. Салық органы осы Кодекстiң 609-бабы 1-тармағының 4) тармақшасында көрсетiлген салық төлеушiнiң (салық агентiнiң) мүлiкке билiк етуiн шектеудi:  
      1) салық берешегiн өтеу туралы хабарламаны алған күннен бастап он бес жұмыс күнi өткен соң салық берешегi өтелмеген;  
      2) мониторингке жататын iрi салық төлеушiнi қоспағанда, салық төлеушi (салық агентi) салықтық тексеру нәтижелерi туралы хабарламаға және (немесе) хабарламаға шағымды қарау нәтижелерi бойынша шығарылған жоғары тұрған салық қызметi органының шешiмiне шағым жасаған жағдайларда, жүргiзедi. Бұл ретте осы тармақшада көрсетiлген жағдайда, салық органы шектеудi осы Кодекстiң 607-бабының 2-тармағының 5) тармақшасында көзделген салық берешегiн өтеу туралы хабарлама жiбермей-ақ жүргiзедi.  
      2. Егер осы тармақта өзгеше белгiленбесе, салық төлеушiнiң (салық агентiнiң) мүлiкке билiк етуiн шектеудi салық органы:  
      1) осы баптың 1-тармағы 1) тармақшасында көрсетiлген жағдайда – осы салық төлеушiнiң (салық агентiнiң) меншiк құқығындағы немесе шаруашылық жүргiзу құқығындағы, сондай-ақ балансында тұрған;  
      2) осы баптың 1-тармағының 2) тармақшасында көрсетiлген жағдайда – халықаралық қаржылық есептiлiк стандарттарына және Қазақстан Республикасының бухгалтерлiк есеп және қаржылық есептiлiк туралы заңнамасының талаптарына сәйкес негiзгi құрал, жылжымайтын мүлiкке инвестиция және (немесе) биологиялық актив болып табылатын мүлкiне қатысты жүргiзедi.  
      Билiк етуге шектеуге:  
      тыныс-тiршiлiктi қамтамасыз ету объектiлерi;  
      электр, жылу және өзге де энергия түрлерi;  
      сақтау және (немесе) жарамдылық мерзiмi бiр жылдан аспайтын тамақ өнiмдерi немесе шикiзат жатпайды.  
      3. Салық төлеушiнiң (салық агентiнiң) мүлiкке билiк етуiн шектеу туралы шешiм уәкiлеттi орган белгiлеген нысан бойынша жасалады және оны салық органы:  
      1) осы баптың 1-тармағының 1) тармақшасында көрсетiлген жағдайда – мұндай шешiм шығарылған күнгi салық төлеушiнiң (салық агентiнiң) дербес шотында бар деректер бойынша салық берешегi сомасына;  
      2) осы баптың 1-тармағының 2) тармақшасында көрсетiлген жағдайда – осы Кодекстiң 93 және 94-тарауларында белгiленген тәртiппен шағымданушы салық төлеушiнiң (салық агентiнiң) салықтарының, бюджетке төленетiн басқа да мiндеттi төлемдерi мен өсiмпұлдарының сомасына қабылдайды.  
      Мүлiкке билiк етудi шектеу туралы шешiмдi және осындай шешiмнiң негiзiнде жасалған мүлiк тiзiмдемесi актiсiн салық органында тiркеу бiр нөмiрде жүргiзiледi.  
      4. Мүлiкке билiк етудi шектеу туралы шешiм салық төлеушiге (салық агентiне) жеке қол қойғызып немесе почта арқылы хабарламасы бар тапсырыс хатпен тапсырылуға тиiс.  
      Мынадай:  
      1) қол қойғызып жеке табыс етiлген кезде – шешiмге қол қойылған күн;  
      2) хабарламасы бар тапсырыс хатпен почта арқылы жiберiлген кезде – почта немесе өзге де байланыс ұйымының хабарламасына салық төлеушi (салық агентi) белгi қойған күн;  
      3) осындай шешiмдi алғанын растайтын қол қоюдан бас тартуы немесе орналасқан жерi бойынша болмауы себептi табыс ету мүмкiн болмаған кезде – осы Кодекстiң 558-бабында белгiленген тәртiппен жүргiзiлген салықтық зерттеу күнi салық төлеушiге мұндай шешiмнiң берiлген күнi болып есептеледi.  
      5. Егер мүлiкке билiк етудi шектеу туралы шешiм оған құқық немесе ол бойынша мәмiле мемлекеттiк тiркеуге жататын мүлiкке не мемлекеттiк тiркеуге жататын мүлiкке қатысты қабылданған жағдайда, салық органы мүлiкке билiк етудi шектеу туралы шешiмдi салық төлеушiге (салық агентiне) табыс еткен күннен бастап бес жұмыс күнiнен кешiктiрмей мұндай шешiмнiң көшiрмесiн осы тармақта көрсетiлген мүлiкке құқықтардың ауыртпалығын тiркеу үшiн уәкiлеттi мемлекеттiк органдарға жiбередi.  
      6. Осы баптың 3-тармағында көрсетiлген шешiм салық төлеушiге (салық агентiне) табыс етiлген күннен бастап он жұмыс күнi өткеннен кейiн салық органы уәкiлеттi орган бекiткен нысан бойынша мүлiк тiзiмдемесiнiң актiсiн жасау арқылы салық төлеушiнiң (салық агентiнiң) қатысуымен билiк етуi шектелген мүлiкке тiзiмдеме жүргiзедi.  
      Билiк етуi шектелген мүлiк тiзiмдемесi салық төлеушiнiң (салық агентiнiң) бухгалтерлiк есепке алу деректерiнiң негiзiнде айқындалатын баланстық құны немесе нарықтық құны мүлiк тiзiмдемесiнiң актiсiнде көрсетiле отырып жүргiзiледi. Қазақстан Республикасының бағалау қызметi туралы заңнамасына сәйкес жүргiзiлген бағалау туралы есепте айқындалған құн нарықтық құн болып табылады.  
      7. Салық төлеушi (салық агентi) билiк етуi шектелген мүлiк тiзiмдемесiнiң актiсiн жасау кезiнде салық органының лауазымды адамдарына танысу үшiн осындай мүлiкке меншiк және (немесе) шаруашылық жүргiзу құқығын, балансын растайтын құжаттардың түпнұсқасын немесе нотариат куәландырған көшiрмелерiн беруге мiндеттi. Осы тармақта көрсетiлген құжаттардың көшiрмелерi билiк етуi шектелген мүлiк тiзiмдеменiң актiсiне қоса берiледi.  
      Салық төлеушi (салық агентi) осы тармақта көрсетiлген құжаттарды табыс етпеген жағдайда, осы баптың 3-тармағында көрсетiлген шешiмдi шығарған салық органы уәкiлеттi мемлекеттiк органдарға осындай салық төлеушiнiң (салық агентiнiң) меншiк және (немесе) шаруашылық жүргiзу құқығында осы баптың 5-тармағында көрсетiлген мүлiктiң бар немесе жоқ болу фактiсiн растау туралы сұрау салу жiбередi. Уәкiлеттi мемлекеттiк органдардың осы тармақта көрсетiлген сұрау салуға жауаптарының көшiрмелерi билiк етуi шектелген мүлiк тiзiмдемесiнiң актiсiне қоса берiледi.  
      Билiк етуi шектелген мүлiк тiзiмдемесiнiң актiсi екi данада жасалады және оған оны жасаған тұлға, сондай-ақ салық төлеушi (салық агентi) және (немесе) оның лауазымды тұлғасы қол қояды. Бұл ретте осындай актiнiң бiр данасы осы баптың 4-тармағында белгiленген тәртiппен салық төлеушiге (салық агентiне) табыс етiледi.  
      8. Салық төлеушi (салық агентi) Қазақстан Республикасының заңнамасына сәйкес билiк етуi шектелген мүлiктiң шектеу алып тасталғанға дейiн сақталуын, оған тиiстi күтiм жасалуын қамтамасыз етуге мiндеттi. Бұл ретте салық төлеушi (салық агентi) аталған мүлiкке қатысты заңсыз әрекеттерi үшiн Қазақстан Республикасының заңдарына сәйкес жауапты болады.  
      Осы талаптарды сақтамаған кезде салық төлеушi (салық агентi) билiк етуi шектелген мүлiктi аукционға дайындау бойынша нақты шеккен шығындарды аукционды ұйымдастырушыға өтеуге мiндеттi.  
      9. Салық берешегi өтелмеген және екi аукцион өткiзiлгеннен кейiн билiк етуi шектелген мүлiк өткiзiлмеген жағдайда, салық органы жаңа мүлiк тiзiмдемесiнiң актiсi жасалған күнгi салық төлеушiнiң (салық агентiнiң) дербес шотындағы салық берешегiнiң сомасы туралы деректердi ескере отырып, жаңа мүлiк тiзiмдемесiнiң актiсiн жасау жолымен салық төлеушiнiң (салық агентiнiң) басқа мүлкiне тiзiмдеме жүргiзуге құқылы.  
      10. Салық органы мынадай:  
      1) салық төлеушi (салық агентi) салық берешегi сомасын өтеген жағдайда – осындай берешектi өтеген күннен бастап бiр жұмыс күнiнен кешiктiрмей;  
      2) салық төлеушiнiң (салық агентiнiң) шағымын қараған салық қызметi органы шешiм шығарған немесе салықтық тексеру нәтижелерi туралы хабарламаның және (немесе) жоғары тұрған салық қызметi органының хабарламаға шағымды қарау нәтижелерi бойынша шығарылған шешiмiнiң шағымдалған бөлiгiнiң күшiн жоятын сот актiсi заңды күшiне енген жағдайда – осындай шешiм шыққан немесе осындай сот актiсi күшiне енген күннен бастап бiр жұмыс күнiнен кешiктiрмей;  
      3) салық төлеушiнiң (салық агентiнiң) салықтық тексеру нәтижелерi туралы хабарламаға және (немесе) жоғары тұрған салық қызметi органының хабарламаға шағымды қарау нәтижелерi бойынша шығарылған шешiмiне өз шағымдарын қайтарып алған жағдайда – осындай шағым қайтарылған күннен бастап бiр жұмыс күнiнен кешiктiрмей мүлiкке билiк етудi шектеу туралы шешiм мен уәкiлеттi орган белгiлеген нысан бойынша осындай шешiмнiң негiзiнде жасалған мүлiк тiзiмдемесi актiсiнiң күшiн жояды.  
      11. Салық органы осы баптың 5-тармағында көзделген жағдайларда мүлiкке билiк етудi шектеу туралы шешiм мен мүлiк тiзiмдемесiнiң актiсiнiң күшiн жою туралы шешiм қабылданған күннен бастап бес жұмыс күнiнен кешiктiрмейтiн мерзiмде осындай күшiн жою туралы шешiмнiң көшiрмесiн мүлiкке құқықтардың ауыртпалығын тоқтату үшiн уәкiлеттi мемлекеттiк органдарға жiбередi.  
      *Ескерту. 613-бап жаңа редакцияда - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**86-тарау. САЛЫҚ БЕРЕШЕГIН МӘЖБҮРЛЕП ӨНДIРIП АЛУ ШАРАЛАРЫ**

**614-бап. Салық берешегiн мәжбүрлеп өндiрiп алу шаралары**

      1. Салықтық тексеру нәтижелерi туралы хабарламаға және (немесе) хабарламаға шағымды қарау нәтижелерi бойынша шығарылған жоғары тұрған салық қызметi органының шешiмiне шағым жасау жағдайларын қоспағанда, салық органдары салық төлеушi заңды тұлғаның, заңды тұлғаның құрылымдық бөлiмшесiнiң, Қазақстан Республикасында қызметiн тұрақты мекеме арқылы жүзеге асыратын резидент емес заңды тұлғаның, дара кәсiпкердiң, жекеше нотариустың, жеке сот орындаушысының, адвокаттың салық берешегiне мәжбүрлеп өндiрiп алу шараларын қолданады. Мәжбүрлеп өндiрiп алу шаралары қолданыла бастағанға дейiн салық төлеушiге (салық агентiне) осы Кодекстiң 84-тарауына сәйкес салық берешегiн өтеу туралы хабарлама жiберiледi.  
      Салық мiндеттемелерiн орындау осы Кодекстiң 308-1-бабы 3-тармағының 2) тармақшасына сәйкес операторға жүктелген жағдайларда жай серiктестiк (консорциум) құрамындағы өнiмдi бөлу туралы келiсiм бойынша қызметтi жүзеге асыратын салық төлеушiнiң салық берешегiн өндiрiп алған кезде осы тарауда көзделген мәжбүрлеп өндiрiп алу шаралары салық төлеушiге және (немесе) операторға қатысты қолданылады. Өндiрiп алудың түпкiлiктi мөлшерi салық берешегiн өтеу туралы хабарламада көрсетiлген сомадан аспауы тиiс.  
      2. Мәжбүрлеп өндiрiп алу шаралары:  
      1) салық төлеушiде (салық агентiнде) республикалық бюджет туралы заңда белгiленген және тиiстi қаржы жылының 1 қаңтарында қолданыста болған 6 еселенген айлық есептiк көрсеткiштен аз мөлшерде салық берешегi болған кезде - осындай берешек пайда болған күннен бастап;  
      2) салық төлеушiнi сот банкрот деп таныған жағдайда - банкроттық туралы iс бойынша iс қозғалған кезден бастап;  
      3) салық төлеушiге қатысты оңалту рәсiмi енгiзiлген жағдайда - оңалту рәсiмiн қолдану туралы сот ұйғарымы күшiне енген күннен бастап қолданылмайды.  
      Бұл ретте оңалту рәсiмi енгiзiлгеннен кейiн салықтық берешек туындаған жағдайда, мұндай салық төлеушiлерге қатысты осы тарауда белгiленген тәртiппен ондай берешектi мәжбүрлеп өндiрiп алу шаралары қолданылады;  
      4) мыналарды мәжбүрлеп таратқан жағдайда:  
      банктердi, жинақтаушы зейнетақы қорларын - мәжбүрлеп тарату туралы сот iс қозғаған күннен бастап;  
      сақтандыру (қайта сақтандыру) ұйымдары - мәжбүрлеп тарату туралы сот шешiмi заңды күшiне енген күннен бастап қолданылмайды.  
      3. Салық берешегiн мәжбүрлеп өндiрiп алу мынадай тәртiппен:   
      1) банк шоттарындағы ақша есебiнен;   
      2) дебиторлар шоттарынан;   
      3) билiк етуi шектелген мүлкiн өткiзу есебiнен;   
      4) жарияланған акцияларды мәжбүрлеп шығару түрiнде жүргiзiледi.   
      4. Салық төлеушi (салық агентi) айыппұл сомаларын төлемеген кезде осы бапта көрсетiлген мәжбүрлеп өндiрiп алу шаралары айыппұл сомаларын мәжбүрлеп өндiрiп алу туралы сот қаулысының негiзiнде хабарландырусыз қолданылады.  
      5. Заңды тұлғаның құрылымдық бөлiмшесiнде банк шоттары болмаған не заңды тұлғаның құрылымдық бөлiмшесiнiң банк шоттарында және кассасында салық берешегiн өтеу үшiн ақша болмаған немесе жеткiлiксiз болған жағдайларда салық органы салық берешегiн өтеу үшiн осы құрылымдық бөлiмшенi құрған салық төлеушi заңды тұлғаға мәжбүрлеп өндiрiп алуды қолдану арқылы салық берешегiнiң сомасын өндiрiп алады.  
      Заңды тұлғада бiреуден көп құрылымдық бөлiмше болған кезде заңды тұлғаға осы тармақтың бiрiншi бөлiгiнде көрсетiлген тәртiппен мәжбүрлеп өндiрiп алу шараларын қолданғаннан кейiн оның құрылымдық бөлiмшесiнiң салық берешегi өтелмеген жағдайда, салық органы мұндай заңды тұлғаның барлық құрылымдық бөлiмшелерiне бiр мезгiлде осы баптың 3-тармағының 1) тармақшасында көрсетiлген мәжбүрлеп өндiрiп алу шарасы қолданады.  
      6. Осы тараудың мақсатына орай бюджеттiң атқарылуы жөнiндегi уәкiлеттi мемлекеттiк органда ашылған мемлекеттiк мекемелердiң шоттары банк шоттарына теңестiрiледi, ал бюджеттiң атқарылуы жөнiндегi уәкiлеттi мемлекеттiк орган банк операцияларының жекелеген түрлерiн жүзеге асыратын ұйымға теңестiрiледi.  
      *Ескерту. 614-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**615-бап. Салық берешегiн банк шоттарындағы ақша есебiнен**   
                **өндiрiп алу**

      1. Салық берешегiн өтеу туралы хабарлама табыс етiлген күннен бастап жиырма жұмыс күнi өткен соң салық берешегi сомалары төленбеген немесе толық төленбеген жағдайда, салық органы салық берешегiнiң сомасын осы Кодекстiң 614-бабы 1-тармағында көрсетiлген салық төлеушiнiң (салық агентiнiң) банк шоттарынан мәжбүрлеу тәртiбiмен   
өндiрiп алады .   
      Осы тармақтың ережелерi Қазақстан Республикасының банктер және банк қызметi, сақтандыру қызметi, атқарушылық iс жүргiзу туралы, зейнетақымен қамсыздандыру туралы, жобалық қаржыландыру және секьюритилендiру, инвестициялық қорлар туралы заңнамалық актiлерiне сәйкес өндiрiп алуға жол берiлмейтiн банк шоттарына қолданылмайды.   
      2. Салық төлеушiнiң (салық агентiнiң) банк шоттарынан салық берешегi сомасын өндiрiп алу, банк немесе банк операцияларының жекелеген түрлерiн жүзеге асыратын ұйым берген қарыздар бойынша қамту болып табылатын ақша сомасын қоспағанда, көрсетiлген қарыздың өтелмеген негiзгi борышы мөлшерiндегi салық органының инкассалық өкiмi негiзiнде жүргiзiледi.   
      Салық органы инкассалық өкiмдi оны жасау күнiне салық төлеушiнiң (салық агентiнiң) дербес шотындағы салық берешегi туралы деректер негiзiнде жасайды.   
      3. Банк немесе банк операцияларының жекелеген түрлерiн жүзеге асыратын ұйым салық төлеушiнiң (салық агентiнiң) бiр банктiк шотынан салық берешегiн өндiрiп алу туралы салық органының инкассалық өкiмiн орындаған кезде, банк немесе банк операцияларының жекелеген түрлерiн жүзеге асыратын ұйым салық органына салық төлеушiнiң (салық агентiнiң) аталған банкте немесе банк операцияларының жекелеген түрлерiн жүзеге асыратын ұйымда ашқан басқа банк шоттарына салық органы шығарған инкассалық өкiмдердi, егер салық органы мұндай инкассалық өкiмдердi сол сомаға, берешектiң сол түрi бойынша, сол күнмен шығарған болса, салық органына орындаусыз қайтарады.   
      4. Банк немесе банк операцияларының жекелеген түрлерiн жүзеге асыратын ұйым салық төлеушiнiң (салық агентiнiң) бiрнеше банктiк шотынан инкассалық өкiмде көрсетiлген жалпы сомаға ақшаны есептен шығару жолымен салық берешегiн өндiрiп алу туралы салық органының инкассалық өкiмiн толық орындаған кезде, салық органына салық төлеушiнiң (салық агентiнiң) аталған банкте немесе банк операцияларының жекелеген түрлерiн жүзеге асыратын ұйымда ашқан басқа банк шоттарына салық органы шығарған инкассалық өкiмдердi, егер салық органы мұндай инкассалық өкiмдердi сол сомаға, сол күнге, берешектiң сол түрi бойынша шығарған болса, банк немесе банк операцияларының жекелеген түрлерiн жүзеге асыратын ұйым салық органына орындаусыз қайтарады.   
      5. Инкассалық өкiм Қазақстан Республикасының нормативтiк құқықтық актiлерiмен белгiленген нысан бойынша шығарылады және онда салық төлеушiнiң (салық агентiнiң) салық берешегi сомаларын өндiрiп алуы жүргiзiлетiн сол банк шотын көрсетудi қамтиды.  
      5. Салық органы инкассалық өкiмдi банктерге немесе банк операцияларының жекелеген түрлерiн жүзеге асыратын ұйымдарға қағаз тасығышта немесе ақпараттық-коммуникациялық желi бойынша беру арқылы электронды түрде жiбередi. Инкассалық өкiм электронды түрде жiберiлген кезде, ол Қазақстан Республикасы Ұлттық Банкiнiң келiсiмi бойынша уәкiлеттi орган белгiлеген форматтарға сәйкес жасалады.  
      6. Салық төлеушiнiң (салық агентiнiң) теңгемен жүргiзiлетiн банк шотында ақша болмаған жағдайда, салық берешегiн өндiрiп алу салық төлеушiнiң (салық агентiнiң) шетел валютасымен жүргiзiлетiн банк шоттарынан салық органдары теңгемен шығарған инкассалық өкiмдерi негiзiнде жүргiзiледi.   
      7. Клиентке қойылған талаптардың барлығын қанағаттандыру үшiн клиенттiң банктегi немесе банк операцияларының жекелеген түрлерiн жүзеге асыратын ұйымда ақшасы жеткiлiктi болған жағдайда, салық берешегiн өндiрiп алуға инкассалық өкiмдi банк немесе банк операцияларының жекелеген түрлерiн жүзеге асыратын ұйым бiрiншi кезектегi тәртiппен және аталған өкiмдi алған күннен кейiнгi бiр операциялық күннен кешiктiрмей, банк шотында бар сомалар шегiнде орындайды.   
      8. Салық төлеушiнiң (салық агентiнiң) банк шоттарында ақшасы болмаған немесе жеткiлiксiз болған жағдайда, клиентке бiрнеше талаптар қойылған кезде банк немесе банк операцияларының жекелеген түрлерiн жүзеге асыратын ұйым осы шоттарға ақша түсуiне қарай және Қазақстан Республикасының Азаматтық кодексiнде белгiленген кезектiлiк тәртiбiмен салық берешегiн өтеу шотына клиенттiң ақшасын алып қоюды жүргiзедi.   
      9. Салық органы оған салық берешегiн өндiрiп алу туралы инкассалық өкiм шығарған салық төлеушiнiң (салық агентiнiң) банк шотында ақша болмаған жағдайда, инкассалық өкiмдi орындауға қабылдаған банк немесе банк операцияларының жекелеген түрлерiн жүзеге асыратын ұйым Қазақстан Республикасының заңнамасына сәйкес салық төлеушiнiң (салық агентiнiң) банк шоты жабылған кезде аталған инкассалық өкiмдi салық төлеушiнiң (салық агентiнiң) банк шотының жабылуы туралы хабарламамен бiрге тиiстi салық органына қайтарады.  
      *Ескерту. 615-бапқа өзгерiс енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi), 2012.01.12* N 539-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**616-бап. Салық төлеушiнiң (салық агентiнiң) салық**  
                **берешегi сомасын оның дебиторларының шоттарынан**  
                **өндiрiп алу**

      1. Осы Кодекстiң 614-бабының 1-тармағында көрсетiлген салық төлеушiнiң (салық агентiнiң) банк шоттарында ақшасы болмаған немесе жеткiлiксiз болған не оның банк шоттары болмаған жағдайда салық органы жиналып қалған салық берешегi шегiнде салық төлеушiге (салық агентiне) берешегi бар үшiншi бiр тұлғалардың (бұдан әрi - дебиторлардың) банк шоттарындағы ақшадан өндiрiп алады.   
      2. Салық берешегiн өтеу туралы хабарлама алған күннен бастап салық төлеушi (салық агентi) он жұмыс күнiнен кешiктiрмей хабарлама жiберген салық органына дебиторлық берешек сомасын көрсете отырып, дебиторлар тiзiмiн және олар болған жағдайда - дебиторлармен бiрлесiп жасалған және дебиторлық берешек сомасын растайтын өзара есеп айырысуларды салыстырып-тексеру актiлерiн табыс етуге мiндеттi.   
      Өзара есеп айырысуларды салыстырып тексеру актiлерi бар болған кезде салық органы осы Кодекстiң 84-тарауына сәйкес дебиторлар хабарламаны алған күннен бастап бес жұмыс күнi өткеннен кейiн дебиторлардың банктiк шотына салық төлеушiнiң (салық агентiнiң) салық берешегiн өндiрiп алу туралы инкассалық өкiмдер шығарады.   
      Дебиторлар тiзiмi осы тармақта көрсетiлген мерзiмде табыс етiлмеген жағдайда салық органы салық төлеушiге (салық агентiне) салықтық тексеру жүргiзедi. Бұл ретте сотта дауланып жатқан дебиторлық берешек сомасын салық органының растауға құқығы жоқ.   
      3. Ұсынылған дебиторлар тiзiмiнiң немесе дебиторлық берешек сомасын растайтын салықтық тексеру актiсiнiң негiзiнде салық органы дебиторларға дебиторлық берешек сомасы шегiнде салық төлеушiнiң (салық агентiнiң) салық берешегiн өтеу шотына олардың банк шоттарындағы ақшадан өндiрiп алуы туралы хабарлама жiбередi.   
      Осы бапта көзделген жағдайды қоспағанда, дебиторлар хабарламаны алған күннен бастап жиырма жұмыс күнiнен кешiктiрмей, хабарлама жiберушi салық органына хабарлама алған күнге салық төлеушiмен (салық агентiмен) бiрлесiп жасалған өзара есеп айырысудың салыстырып тексеру актiсiн табыс етуге мiндеттi.   
      Дебиторлар өзара есеп айырысудың салыстырып тексеру актiсiн осы тармақта көрсетiлген мерзiмде табыс етпеген жағдайда, салық органы аталған дебиторларға салықтық тексеру жүргiзедi. Бұл ретте салық органы сотта дауланып жатқан дебиторлық берешек сомасын растауға құқығы жоқ.   
      4. Дебиторлық берешек сомасын растайтын салықтық тексеру актiсi және дебиторлардың банк шоттарындағы ақшасынан өндiрiп алуы туралы хабарлама болған кезде олар өзара есеп айырысулардың салыстырып тексеру актiсiн ұсынбайды.   
      5. Салық төлеушi (салық агентi) салық берешегiн өтеген жағдайда дебиторлар тiзiмi немесе өзара есеп айырысулардың салыстырып тексеру актiсi ұсынылмайды.   
      6. Салық төлеушi (салық агентi) мен оның дебиторының арасындағы өзара есеп айырысуды салыстырып тексеру актiсiнде мынадай мәлiметтер болуға тиiс:   
      1) салық төлеушi (салық агентi) мен оның дебиторының атауы, олардың сәйкестендiру нөмiрлерi;   
      2) салық төлеушi (салық агентi) мен оның дебиторы тұрған жерi бойынша тiркеу есебiнде тұрған салық органының атауы;   
      3) салық төлеушi (салық агентi) мен оның дебиторының банк шоттарының деректемелерi;   
      4) дебитордың салық төлеушiнiң (салық агентiнiң) алдындағы берешек сомасы;   
      5) салық төлеушi (салық агентi) мен оның дебиторының заңдық деректемелерi, мөрi және қойылған қолдары;   
      6) салыстырып тексеру актiсiнiң жасалған күнi, ол салық берешегiн өтеу туралы хабарламаны алған күннен бұрын болуға тиiс емес.  
      7. Өзара есеп айырысуды салыстырып тексеру актiсiнiң немесе дебиторлық берешек сомасын растайтын дебиторды салықтық тексеру актiсiнiң негiзiнде салық органы дебитордың банк шоттарына салық төлеушiнiң (салық агентiнiң) салық берешегi сомасын өндiрiп алу туралы инкассалық өкiмдер шығарады.  
      Дебитор мен салық төлеушi (салық агентi) арасындағы өзара есеп айырысудың салыстырып тексеру актiсiнде көрсетiлген дебиторлық берешек өтелген жағдайда, салық төлеушiнiң (салық агентiнiң) салық берешегiн өндiрiп алу туралы дебитордың банктiк шоттарына шығарылған инкассалық өкiмдер дебитор немесе салық төлеушi салық органына мұндай берешектiң өтелгенiн растайтын құжаттарды қоса берiп, өзара есеп айырысудың салыстырып тексеру актiсiн табыс еткен күннен бастап бiр жұмыс күнi iшiнде керi қайтарып алынуға жатады.  
      8. Салық төлеушi дебитордың банкi немесе банк операцияларының жекелеген түрлерiн жүзеге асыратын ұйымы осы Кодекстiң 615-бабында белгiленген талаптарға сәйкес салық төлеушiнiң (салық агентiнiң) салық берешегi сомасын өндiрiп алу туралы салық органы шығарған инкассалық өкiмдi орындауға мiндеттi.  
      *Ескерту. 616-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**617-бап. Салық төлеушiнiң (салық агентiнiң) билiк етуi**   
                 **шектелген мүлкiн өткiзу есебiнен салық берешегi**   
                 **есебiне өндiрiп алу**

      Осы Кодекстiң 614-бабы 1-тармағында көрсетiлген салық төлеушiнiң (салық агентiнiң) банк шоттарында және оның дебиторларының банк шоттарында ақшасы болмаған немесе жеткiлiксiз болған не оның және (немесе) оның дебиторының банктiк шоттары болмаған жағдайларда салық органы оның келiсiмiнсiз салық төлеушiнiң (салық агентiнiң) билiк етуi шектелген мүлкiн өндiрiп алу туралы қаулы шығарады.  
      Салық төлеушiнiң (салық агентiнiң) билiк етуi шектелген мүлкiн өндiрiп алу туралы қаулы уәкiлеттi орган белгiлеген нысан бойынша екi данада жасалады, оның бiреуi мүлiкке билiк етуiн шектеу туралы шешiмнiң және мүлiк тiзiмдемесi актiсiнiң көшiрмелерiмен қоса уәкiлеттi заңды тұлғаға жiберiледi.  
      *Ескерту. 617-бапқа өзгерту енгiзiлдi - ҚР 2010.11.26* № 356-IV *(2011.01.01 бастап қолданысқа енгiзiледi) Заңымен.*

**618-бап. Салық төлеушiнiң (салық агентiнiң) билiк етуi**  
**шектелген мүлкiн салық берешегi есебiне өткiзу**  
**тәртiбi**

      Салық төлеушiнiң (салық агентiнiң) билiк етуi шектелген мүлкiн салық берешегi есебiне өткiзудi уәкiлеттi заңды тұлға жүзеге асырады.  
      Салық төлеушiнiң (салық агентiнiң) билiк етуi шектелген мүлкiн салық берешегi есебiне өткiзу тәртiбiн Қазақстан Республикасының Үкiметi белгiлейдi.  
      *Ескерту. 618-бап жаңа редакцияда - ҚР 2010.11.26* № 356-IV *(2011.01.01 бастап қолданысқа енгiзiледi) Заңымен.*

**619-бап. Жарғылық капиталына мемлекет қатысатын салық**   
                 **төлеушi (салық агентi) акционерлiк қоғамның**   
                 **жарияланған акцияларын мәжбүрлеп шығару**

      Осы Кодекстiң 614-бабының 3-тармағының 1)-3) тармақшаларында көзделген барлық шаралар қолданылғаннан кейiн салық төлеушi (салық агентi) жарғылық капиталына мемлекет қатысатын акционерлiк қоғам салық берешегi сомаларын өтемеген жағдайда, уәкiлеттi орган Қазақстан Республикасының заңнамасында белгiленген тәртiппен жарияланған акцияларды мәжбүрлеп шығару туралы талап-арызбен сотқа жүгiнедi.   
      Сот шешiмi бойынша оларды өтеу үшiн жарияланған акцияларды мәжбүрлеп шығару жүргiзiлетiн салықтарды, бюджетке төленетiн басқа да мiндеттi төлемдердi төлеу бойынша салықтық мiндеттемелердi, сондай-ақ өсiмпұлдарды, айыппұлдарды төлеу бойынша мiндеттемелердi орындау мерзiмдерi жарияланған акцияларды мәжбүрлеп шығару туралы сот шешiмi күшiне енген күннен бастап және оларды орналастыру аяқталғанға дейiн тоқтатыла тұрады.

**620-бап. Салық төлеушiнi (салық агентiн) банкрот деп тану**

      1. Осы Кодекстiң 614-бабында көзделген барлық шаралар қолданылғаннан кейiн салық берешегi сомасын салық төлеушi (салық агентi) өтемеген жағдайда, салық органы Қазақстан Республикасының заңнамалық актiлерiне сәйкес оны банкрот деп тану жөнiнде шаралар қолдануға құқылы.   
      2. Банкрот деп танылған салық төлеушiнi (салық агентiн) тарату тәртiбi Қазақстан Республикасының банкроттық туралы заңнамасына сәйкес жүзеге асырылады.

**621-бап. Салық берешегi бар салық төлеушiлердiң**   
                **(салық агенттерiнiң) тiзiмiн бұқаралық ақпарат**   
                **құралдарында жариялау**

      1. Салық қызметi органдары салық берешегi туындаған күннен бастап алты ай iшiнде өтелмеген:   
      дара кәсiпкерлердiң, жекеше нотариустардың, жеке сот орындаушылары мен адвокаттардың - республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 10 еселенген мөлшерiнен асатын мөлшердегi;  
      заңды тұлғалардың, олардың құрылымдық бөлiмшелерiнiң - республикалық бюджет туралы заңда белгiленген және тиiстi қаржы жылының 1 қаңтарында қолданыста болған айлық есептiк көрсеткiштiң 150 еселенген мөлшерiнен асатын мөлшердегi салық берешегi бар салық төлеушiлердiң (салық агенттерiнiң) тiзiмiн бұқаралық ақпарат құралдарында жариялайды.  
      Бұл ретте тiзiмде салық төлеушiнiң (салық агентiнiң) тегi, аты, әкесiнiң аты (ол болған жағдайда) не атауы, экономикалық қызмет түрi, сәйкестендiру нөмiрi, салық төлеушi (салық агентi) басшысының тегi, аты, әкесiнiң аты (ол бар болса) және салық берешегiнiң жалпы сомасы көрсетiледi.   
      2. Уәкiлеттi органның интернет-ресурсында орналастырылған салық төлеушiлер (салық агенттерi) тiзiмi осы бапта көрсетiлген өлшемдерге сәйкес салық төлеушiлердi (салық агенттерiн) тiзiмге енгiзу, сондай-ақ салық берешегiн өтеген және салықтық мiндеттемелерi тоқтатылған салық төлеушiлердi тiзiмнен шығарып тастау арқылы аяқталған тоқсаннан кейiнгi айдың 20-сынан кешiктiрмей тоқсан сайын жаңартылады.   
       *Ескерту. 621-бапқа өзгерту енгiзiлдi - ҚР 2009.07.10* N 178-IV*, 2009.11.16* N 200-IV *(2010.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi) Заңдарымен.*

**622-бап. Дара кәсiпкер, жекеше нотариус, жеке сот**  
                **орындаушысы, адвокат болып табылмайтын салық**  
                **төлеушi жеке тұлғаның салық берешегiн өндiрiп**  
                **алу**

*Ескерту. Тақырыпқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

      1. Дара кәсiпкер, жекеше нотариус, жеке сот орындаушысы, адвокат болып табылмайтын салық төлеушi жеке тұлға салық берешегiнiң сомаларын төлемеген немесе толық төлемеген жағдайда салық органы сот бұйрығын шығару туралы өтiнiшпен немесе аталған салық төлеушiнiң мүлкi есебiнен салық берешегi сомасын өндiрiп алу туралы талап-арызбен сотқа жүгiнедi.  
      2. Сот бұйрығын шығару туралы өтiнiш немесе дара кәсiпкер, жекеше нотариус, жеке сот орындаушысы, адвокат болып табылмайтын салық төлеушi жеке тұлғаның салық берешегi сомасын өндiрiп алу туралы талап-арыз бойынша iс қарау Қазақстан Республикасының азаматтық iс жүргiзу заңнамасына сәйкес жүргiзiледi.  
      3. Дара кәсiпкер, жекеше нотариус, жеке сот орындаушысы, адвокат болып табылмайтын салық төлеушi жеке тұлғаның салық берешегi есебiне оның мүлкiн өндiрiп алуды Қазақстан Республикасының атқарушылық iс жүргiзу туралы заңнамасында белгiленген тәртiппен атқарушылық iс жүргiзу органдары жүргiзедi.  
      *Ескерту. 622-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**87-тарау. IРI САЛЫҚ ТӨЛЕУШIЛЕР МОНИТОРИНГI**

**623-бап. Жалпы ережелер**

      1. Iрi салық төлеушiлер мониторингi (бұдан әрi – осы тараудың мақсаты үшiн - мониторинг) iрi салық төлеушiлердiң нақты салық салынатын базасын анықтау, Қазақстан Республикасының салық заңнамасының сақталуын және трансферттiк баға белгiлеу кезiнде бақылауды жүзеге асыру мақсатында қолданылатын нарықтық бағаларды бақылау мақсатында олардың қаржылық-шаруашылық қызметiн талдау жолымен жүзеге асырылады.  
      2. Егер осы тармақта өзгеше белгiленбесе, осы Кодекстiң 99-бабында көзделген түзету есепке алынбағанда жылдық жиынтық табысы неғұрлым көп, бiр мезгiлде мына талаптарға сай келетiн:  
      1) барлық активтерiнiң баланстық құнының сомасы республикалық бюджет туралы заңда белгiленген және мониторинг жүргiзуге жататын iрi салық төлеушiлердiң тiзбесi бекiтiлуге жататын жылдың соңында қолданыста болған айлық есептiк көрсеткiштiң кемiнде 325 000 еселенген мөлшерiн құрайтын;  
      2) қызметкерлерiнiң саны кемiнде 250 адамды құрайтын iрi салық төлеушiлер мониторинг жүргiзiлуге жатады.  
      Қазақстан Республикасының Үкiметi немесе құзыреттi орган мен жер қойнауын пайдаланушы арасында 2009 жылғы 1 қаңтарға дейiн жасалған және мiндеттi салық сараптамасынан өткен өнiмдi бөлу туралы келiсiмде (келiсiмшартта) көрсетiлген, осы Кодекстiң 99-бабында көзделген түзетудi есепке алмағанда, жылдық жиынтық табысы неғұрлым көп сенiм бiлдiрiлген адам (оператор) және (немесе) жер қойнауын пайдаланушы (жер қойнауын пайдаланушылар) iрi салық төлеушiлердiң мониторинг жүргiзiлуiне жатқызылады және осы тармақтың бiрiншi бөлiгiнiң 1) және 2) тармақшаларында белгiленген шарттардың сақталуына қарамастан iрi салық төлеушiлер тiзбесiне енгiзiледi.  
      Осы баптың мақсатында:  
      1) осы Кодекстiң 99-бабында көзделген түзету есепке алынбаған жылдық жиынтық табыс, мониторинг жүргiзiлуге жататын iрi салық төлеушiлер тiзбесi бекiтуге жататын жылдың алдындағы салық кезеңiндегi корпоративтiк табыс салығы бойынша декларация деректерi негiзiнде айқындалады;  
      2) активтердiң баланстық құны мониторинг жүргiзiлуге жататын iрi салық төлеушiлер тiзбесi бекiтуге жататын жылдың алдындағы жылдағы жылдық қаржылық есептiлiк деректерi негiзiнде айқындалады;  
      3) қызметкерлердiң саны мониторинг жүргiзiлуге жататын iрi салық төлеушiлер тiзбесi бекiтуге жататын жылдың бiрiншi тоқсанының соңғы айындағы жеке табыс салығы және әлеуметтiк салық бойынша декларациялардың деректерi негiзiнде айқындалады.  
      Осы Кодекстiң 99-бабында көзделген түзетудi есепке алмағанда, осы тармақта белгiленген шарттарға сәйкес келетiн iрi салық төлеушiлердiң iшiнен жылдық жиынтық табысы неғұрлым көп алғашқы үш жүз iрi салық төлеушi мониторинг жүргiзiлуге жататын iрi салық төлеушiлер тiзбесiне енгiзiледi.  
      3. Қазақстан Республикасының Үкiметi мониторингке жататын iрi салық төлеушiлер тiзбесiн аталған тiзбе қолданысқа енгiзiлетiн жылдың алдындағы жылдың 15 желтоқсанынан кешiктiрмей бекiтедi. Z0  
      Егер мониторингке жататын iрi салық төлеушiлердiң тiзбесiн қолданысқа енгiзер жылдың алдындағы жылдың 1 қарашасындағы жағдай бойынша осы баптың 2-тармағында белгiленген талаптарға сай келетiн салық төлеушi таратылу алдында тұрса, мұндай салық төлеушi бұл тiзбеге енгiзiлуге жатпайды.   
      Мониторингке жататын iрi салық төлеушiлердiң бекiтiлген тiзбесi оны бекiткен жылдан кейiнгi жылдың 1 қаңтарынан кейiн қолданысқа енгiзiледi.   
      Мониторингке жататын iрi салық төлеушiлердiң бекiтiлген тiзбесi қолданысқа енгiзiлген күннен бастап екi жыл бойына қолданыста болады және осы кезең iшiнде қайта қаралуға жатады   
      4. Мониторингке жататын iрi салық төлеушi қайта ұйымдастырылған жағдайда оның құқық мирасқоры (құқық мирасқорлары) мониторингке жататын iрi салық төлеушiлердiң келесi тiзбесi қолданысқа енгiзiлгенге дейiн мониторингке жатады.   
      5. Мониторингке жататын iрi салық төлеушi таратылған жағдайда, сондай-ақ оны банкрот деп тану туралы сот шешiмi күшiне енгiзiлген күннен бастап аталған салық төлеушi мониторингке жататын iрi салық төлеушiлер тiзбесiнен шығарып тасталған деп танылады.  
      *Ескерту. 623-бапқа өзгерту енгiзiлдi - ҚР 2009.11.16* N 200-IV *(2011.01.01 бастап қолданысқа енгiзiледi) Заңымен.*

**624-бап. Мониторинг бойынша есептiлiктi ұсыну тәртiбi мен**  
                **мерзiмi**

      1. Мониторингке жататын iрi салық төлеушiлер мониторинг бойынша есептiлiктi электронды цифрлы қолтаңбамен расталған электронды құжат нысанында табыс етедi.   
      2. Егер осы бапта өзгеше белгiленбесе, мониторинг бойынша есептiлiкке мыналар жатады:   
      РҚАО-ның ескертпесi!  
      1) тармақшаның қолданылуы 2016.01.01 дейiн тоқтатыла тұрады (ҚР  2008.12.10 № 100-IV Заңының 19-1-б. қараңыз).  
      1) тауарларды, жұмыстарды, көрсетiлетiн қызметтердi өткiзу кiтабы;   
      РҚАО-ның ескертпесi!  
      2) тармақшаның қолданылуы 2016.01.01 дейiн тоқтатыла тұрады (ҚР  2008.12.10 № 100-IV Заңының 19-1-б. қараңыз).  
      2) тауарларды, жұмыстарды, көрсетiлетiн қызметтердi сатып алу кiтабы;   
      3) бухгалтерлiк баланс;   
      4) өндiрiлген және сатып алынған тауарлардың, орындалған жұмыстардың, көрсетiлетiн қызметтердiң қозғалысы туралы есеп;   
      5) өндiрiлген өнiмнiң, орындалған жұмыстардың, көрсетiлген қызметтердiң өзiндiк құны;   
      6) қаржылық-шаруашылық қызметiнiң нәтижелерi туралы есеп;   
      7) дебиторлық және кредиторлық берешектi таратып жазу.   
      3. Мониторингке жататын және банктiк қызметтi, сондай-ақ банк операцияларының жекелеген түрлерiн қаржы нарығын және қаржылық ұйымдарды реттеу мен қадағалау жөнiндегi уәкiлеттi органның және (немесе) Қазақстан Республикасы Ұлттық Банкiнiң лицензиясы негiзiнде не Қазақстан Республикасының заңнамалық актiсiне сәйкес жүзеге асыратын iрi салық төлеушiлерге арналған мониторинг бойынша есептiлiкке мыналар жатады:   
      РҚАО-ның ескертпесi!  
      1) тармақшаның қолданылуы 2016.01.01 дейiн тоқтатыла тұрады (ҚР  2008.12.10 № 100-IV Заңының 19-1-б. қараңыз).  
      1) тауарларды, жұмыстарды, көрсетiлетiн қызметтердi өткiзу кiтабы;   
      РҚАО-ның ескертпесi!  
      2) тармақшаның қолданылуы 2016.01.01 дейiн тоқтатыла тұрады (ҚР  2008.12.10 № 100-IV Заңының 19-1-б. қараңыз).  
      2) тауарларды, жұмыстарды, көрсетiлетiн қызметтердi сатып алу кiтабы;   
      3) бухгалтерлiк баланс;   
      4) кiрiстер мен шығыстар туралы есеп;   
      5) дебиторлық және кредиторлық берешектi таратып жазу.   
      4. Мониторингке жататын iрi салық төлеушiлер болып табылатын сақтандыру, қайта сақтандыру ұйымдары үшiн мониторинг бойынша есептiлiкке мыналар жатады:   
      1) сақтандыру қызметi туралы есеп;   
      2) бухгалтерлiк баланс;   
      3) кiрiстер мен шығыстар туралы есеп.   
      5. Мониторингке жататын және Қазақстан Республикасының заңнамасында белгiленген тәртiппен зейнетақы жарналарын тарту және зейнетақы төлемдерi бойынша қызметтi, сондай-ақ зейнетақы активтерiн инвестициялық басқару бойынша қызметтi жүзеге асыратын iрi салық төлеушiлерге арналған мониторинг бойынша есептiлiкке мыналар жатады:   
      1) зейнетақы активтерi бойынша есеп;   
      2) зейнетақы активтерiн басқару бойынша есеп;   
      3) бухгалтерлiк баланс;   
      4) кiрiстер мен шығыстар туралы есеп.   
      6. Мониторингке жататын iрi салық төлеушiлер осы баптың 2-5-тармақтарында көрсетiлген есептiлiктi есептi салық кезеңiнен кейiнгi екiншi айдың 15-iнен кешiктiрмей уәкiлеттi орган бекiткен тәртiппен және нысандар бойынша тоқсан сайын ұсынып отырады.   
      Егер мониторинг бойынша есептiлiк нысандарын ұсыну мерзiмiнiң соңғы күнi жұмыс күнi болмаса, ұсыну мерзiмi келесi жұмыс күнi болып табылады.

**88-тарау. ТӘУЕКЕЛДЕРДI БАСҚАРУ ЖҮЙЕСI**

**625-бап. Жалпы ережелер**

      1. Тәуекелдердi басқару жүйесi тәуекелдердi бағалауға негiзделген және тәуекелдi анықтау және алдын алу мақсатында салық қызметi органдары әзiрлейтiн және (немесе) қолданатын шараларды қамтиды. Тәуекелдердi бағалау нәтижелерi негiзiнде салық бақылауының нысандарын саралап қолдану жүзеге асырылады.   
      2. Тәуекел – салық төлеушiнiң (салық агентiнiң) мемлекетке нұқсан келтiретiн және (немесе) нұқсан келтiруi мүмкiн салық мiндеттемесiн орындамау және (немесе) толық орындамау ықтималдығы.   
      3. Салық қызметi органдарының тәуекелдердi басқару жүйелерiн қолдану мақсаттары:   
      1) назарын тәуекелi жоғары салаларға шоғырландыру және қолда бар ресурстарды анағұрлым тиiмдi пайдалануды қамтамасыз ету;   
      2) салық салу саласында бұзушылықтарды анықтау бойынша мүмкiндiктердi кеңейту.   
      4. Тәуекелдердi басқару жүйесi салық бақылауын жүзеге асыру кезiнде, оның iшiнде:   
      1) салық тексерулерiн жүргiзу үшiн;  
      1-1) қайтаруға жататын қосылған құн салығының асып кеткен сомасын растау үшiн;  
      2) осы Кодекстiң 274-бабының ережелерi ескерiле отырып, қосылған құн салығының асып кеткен соманы қайтарудың оңайлатылған тәртiбiне құқықты айқындау үшiн салық төлеушiлердi (салық агенттерiн) iрiктеу мақсатында пайдаланылады.   
      5. *Алынып тасталды - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*   
      6. Тәуекелдердi басқару жүйесi тәуекелдердi басқарудың ақпараттық жүйесiн қолдана отырып жүзеге асырылуы мүмкiн.   
       *Ескерту. 625-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2010.06.30* N 297-IV*(қолданысқа енгiзiлу тәртiбiн* 2-баптан *қараңыз) Заңдарымен.*

**626-бап. Салық қызметi органдарының тәуекелдердi бағалау**   
                **және басқару жөнiндегi iс-қимылдары**

      Салық қызметi органдары салық төлеушi (салық агентi) ұсынған салық есептiлiгiнiң деректерiне, уәкiлеттi органдардан алынған мәлiметтерге, сондай-ақ салық төлеушiнiң (салық агентiнiң) қызметi туралы басқа да құжаттарға және (немесе) мәлiметтерге талдауды жүзеге асырады.   
      Мұндай талдаудың нәтижелерiн салық қызметiнiң органдары осы Кодекстiң 625-бабында көрсетiлген мақсаттарға қол жеткiзу үшiн пайдаланады.

**89-тарау. САЛЫҚТЫҚ ТЕКСЕРУЛЕР**

**§ 1. Салықтық тексерулер ұғымы, типтерi мен түрлерi**

**627-бап. Салықтық тексерулер ұғымы, типтерi мен түрлерi**

      1. Салықтық тексеру – салық қызметi органдары:   
      1) Қазақстан Республикасы салық заңнамасының, сондай-ақ орындалуын бақылау салық қызметi органдарына жүктелген Қазақстан Республикасының өзге де заңнамасының орындалуын;   
      2) тексерiлетiн салық төлеушiнiң (салық агентiнiң) кәсiпкерлiк қызметiне байланысты мәселелер бойынша тексерiлетiн салық төлеушi (салық агентi) туралы мәлiметтер алу үшiн тексерiлетiн салық төлеушiнiң (салық агентiнiң) қызметiне қатысты құжаттар, ақпарат бар адамдарды, оның iшiнде осындай қызмет бойынша жиынтық салық есебiн жүргiзуге жауапты жай серiктестiк (консорциум) қатысушыларының уәкiлеттi өкiлiн;  
      3) салықтық тексерудiң нәтижелерi туралы хабарламаға және (немесе) жоғары тұрған салық органы қызметiнiң хабарламаға шағымды қараудың нәтижелерi бойынша шығарған шешiмiне шағым берген салық төлеушiден (салық агентiнен) қосымша мәлiметтер алу үшiн жүргiзетiн тексеру.   
      2. Қажет болған кезде салық қызметi органдары салықтық тексеру барысында:   
      оның орналасқан жерiне қарамастан салық салу объектiсi және (немесе) салық салумен байланысты объектi болып табылатын мүлiктi зерттеп-тексерудi;   
      салық төлеушiнiң (салық агентiнiң) мүлкiн (тұрғын үйiнен басқа) түгендеудi жүргiзуi мүмкiн.   
      Мыналар:   
      нұсқамада көрсетiлген салық қызметi органдарының лауазымды адамдары және осы Кодекске сәйкес салық қызметi органдары тексеру жүргiзуге тартатын өзге де адамдар;   
      мынадай:   
      салық органдарында тiркеу есебiне қою;   
      бақылау-кассалық машиналардың болуы;   
      акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы мәселелерi бойынша тақырыптық тексерулер кезiнде - нұсқамада көрсетiлген аумақтың учаскесiнде кәсiпкерлiк қызметтi жүзеге асыратын салық төлеушi;   
      салықтық тексерудiң басқа түрлерi кезiнде – нұсқамада көрсетiлген салық төлеушi салықтық тексерулерге қатысушылар болып табылады.   
      Арнайы бiлiмдi және дағдыларды талап ететiн мәселелердi зерттеп-тексеру, консультация алу үшiн салық қызметi органы салықтық тексерудiң нәтижесiне мүдделi емес маманды салықтық тексеруге тартуы мүмкiн.   
      Салықтық тексеруге қатысушы болып табылатын салық қызметi органы лауазымды адамының жазбаша түрде қойған сұрақтары бойынша салықтық тексеруге тартылған маман қорытынды жасайды, ол салықтық тексеру барысында пайдаланылады. Мұндай жазбаша сұрақтар мен қорытындылардың көшiрмесi салықтық тексеру актiсiне, соның iшiнде салық төлеушiге табыс етiлетiн салықтық тексеру актiсiнiң данасына қоса берiледi.   
      Салық қызметi органы маманды салықтық тексеруге тартқан жағдайда салық төлеушi өз тарапынан маманды тартуға құқылы, оның қорытындысы салық төлеушi маманының қорытындысын салық қызметi органына салықтық тексеру актiсiне қол қойылған күннен кешiктiрмей ұсынған жағдайда, салықтық тексеру актiсiне қоса берiледi.   
      3. Салықтық тексерулердi тек қана салық қызметi органдары жүзеге асырады.   
      4. Салықтық тексерулер мынадай түрлерге бөлiнедi:   
      1) құжаттық тексеру;   
      2) *алынып тасталды - ҚР 2009.07.17* N 188-IV *Заңымен;*   
      3) хронометраждық зерттеп-тексеру.   
      5. Құжаттық тексерулер мынадай түрлерге бөлiнедi:   
      1) кешендi тексеру - салық және бюджетке төленетiн басқа да мiндеттi төлемдердiң барлық түрлерi бойынша салық мiндеттемелерiнiң орындалуы, мiндеттi зейнетақы жарналарының толық және уақтылы есептелуi мен аударылуы және әлеуметтiк аударымдардың толық және уақтылы есептелуi мен төленуi бойынша салық қызметi органы салық төлеушiге қатысты жүргiзетiн тексеру.   
      Кешендi тексеруге тақырыптық тексеру мәселелерi де енгiзiлуi мүмкiн.   
      Жүргiзiлуi осы Кодекстiң 37, 40-42-баптарында көзделген құжаттық тексеру тарату тексеруi болып табылады және ол кешендi тексеруге жатады;   
      РҚАО-ның ескертпесi!  
      2) тармақшаға өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      2) тақырыптық тексеру - мыналар:   
      салықтың және (немесе) бюджетке төленетiн басқа да мiндеттi төлемдердiң жекелеген түрлерi бойынша салық мiндеттемесiнiң орындалуы;  
      кеден одағына мүше мемлекеттердiң аумағынан Қазақстан Республикасының аумағына импортталған тауарлар бойынша қосылған құн салығы және (немесе) акциз бойынша салық мiндеттемесiнiң орындалуы;  
      мiндеттi зейнетақы жарналарының толық және уақтылы есептелуi, ұсталуы мен аударылуын, сондай-ақ әлеуметтiк аударымдардың толық және уақтылы есептелуi мен төленуi;   
      банктердiң және банк операцияларының жекелеген түрлерiн жүзеге асыратын ұйымдардың осы Кодексте, сондай-ақ "Мiндеттi әлеуметтiк сақтандыру туралы" және "Қазақстан Республикасында зейнетақымен қамсыздандыру туралы" Қазақстан Республикасының заңдарында белгiленген мiндеттердi орындауы;   
      трансферттiк баға белгiлеу;   
      акцизделетiн тауарлардың жекелеген түрлерiнiң өндiрiлуi мен айналымын мемлекеттiк реттеу;   
      соттың заңды күшiне енген үкiмiнiң немесе қаулысының негiзiнде жалған кәсiпорын деп танылған салық төлеушiмен жасасқан операциялар бойынша салық мiндеттемелерiн айқындау;   
      сот кәсiпкерлiк қызметтi жүзеге асыруға ниеттенбестен жүзеге асырылған деп таныған мәмiле (мәмiлелер) бойынша салық мiндеттемелерiн анықтау мәселелерi бойынша;   
      салық төлеушi (салық агентi) мен оның дебиторлары арасындағы өзара есеп айырысуды айқындау;   
      халықаралық шарттардың (келiсiмдердiң) ережелерiн қолдану заңдылығы;   
      қайтаруға ұсынылған қосылған құн салығы сомаларының дұрыстығын растау;   
      резидент еместiң салықтық өтiнiшi және төленген табыс салығын бюджеттен немесе қосарланған салық салуды болдырмау туралы халықаралық шарттың негiзiнде шартты банк салымынан қайтару;   
      салық органдарының осы Кодекстiң 608-бабында белгiленген тәртiппен камералды бақылаудың нәтижелерi бойынша анықталған бұзушылықтарды жою туралы хабарламасын салық төлеушiнiң (салық агентiнiң) орындалуы;   
      салық төлеушiнiң (салық агентiнiң) салықтық тексерудiң нәтижелерi туралы хабарламаға және (немесе) жоғары тұрған салық қызметi органының шағымды қарау нәтижелерi бойынша шығарылған шешiмiне салық төлеушiнiң (салық агентiнiң) шағымында жазылған мәселелер бойынша шағымын қарау;   
      төленген табыс салығын бюджеттен немесе қосарланған салық салуды болдырмау туралы халықаралық шарттың ережелерiне сәйкес шартты банк салымынан қайтаруға резидент еместiң салықтық өтiнiшiн қайта қарау туралы өтiнiшiн қарау;   
      салық органдарында тiркеу есебiне қою;   
      бақылау-кассалық машиналардың болуы;   
      акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы;   
      бақылау-кассалық машиналарды қолдану тәртiбiн сақтау;   
      акцизделетiн тауарлардың жекелеген түрлерiн лицензиялау қағидалары мен оларды өндiру, сақтау және өткiзу шарттарын сақтау;   
      касса бойынша шығыс операцияларын тоқтата тұру туралы салық органы шығарған өкiмдi орындау мәселелерi бойынша салық төлеушiге (салық агентiне) қатысты салық қызметi органы жүргiзетiн тексеру.   
      Мынадай:   
      салық органдарында тiркеу есебiне қою;   
      бақылау-кассалық машиналардың болуы;   
      акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы мәселелерi бойынша тақырыптық тексеру жүргiзуге қатысу үшiн жеке кәсiпкерлiк субъектерi бiрлестiктерiнiң өкiлдерi осындай бiрлестiктермен келiсiм бойынша тартылуы мүмкiн.   
      Жеке кәсiпкерлiк субъектерi бiрлестiктерiнiң өкiлдерi көрсетiлген тақырыптық тексерулердi жүргiзуi кезiнде салық төлеушi құқықтарының сақталуын бақылауды жүзеге асырады. Тақырыптық тексеру актiсiнде жеке кәсiпкерлiк субъектерiнiң бiрлестiктерi өкiлдерiнiң қатысу фактiсi тiркеледi.   
      Бұл ретте тақырыптық тексеру бiр мезгiлде осы тармақшада көрсетiлген бiрнеше мәселелер бойынша жүргiзiлуi мүмкiн. Тақырыптық тексеру бюджетке төленетiн салықтың барлық түрлерi және басқа да мiндеттi төлемдер бойынша мiндеттемелердiң орындалуына тексеру жүргiзудi көздемейдi;   
      3) қарсы тексеру - салық қызметi органы салық төлеушiмен (салық агентiмен) операцияларды жүзеге асыратын тұлғаларға қатысты жүргiзетiн тексеру, салық қызметi органдары аталған салық төлеушiнi тексеру барысында пайдалану үшiн осындай операциялар туралы қосымша ақпарат алу мақсатында оған қатысты кешендi немесе тақырыптық тексеру жүргiзедi.  
      Қарсы тексеру кешендi немесе тақырыптық тексеруге қатысты қосалқы тексеру болып табылады.  
      Қарсы тексеру деп:  
      тараптардың бiрi Қазақстан Республикасы болып табылатын, салық немесе құқық қорғау органдары арасындағы өзара ынтымақтастық туралы халықаралық шарттарға (келiсiмдерге), сондай-ақ Қазақстан Республикасы халықаралық ұйымдармен жасасқан шарттарға сәйкес басқа мемлекеттердiң салық немесе құқық қорғау органдарының, халықаралық ұйымдардың сұрауы бойынша;  
      камералдық бақылау нәтижелерi бойынша анықталған қосылған құн салығы бойынша салық мiндеттемесi жөнiнде және осындай операцияларға байланысты бұзушылықтарды жоймаған не осындай бұзушылықтардың жоқтығын растай алмайтын түсiнiктеме ұсынған салық төлеушiмен (салық агентiмен) жасалатын операцияларды жүзеге асыратын адамдарға қатысты жүргiзiлетiн тексеру де танылады;  
      4) *Алынып тасталды - ҚР 2009.07.17* N 188-IV *Заңымен.*   
      6. *Алынып тасталды - ҚР 2009.07.17* N 188-IV *Заңымен.*   
      7. Хронометраждық зерттеп-тексеру - салық органдары салық төлеушiнiң зерттеп-тексеру жүргiзiлетiн кезең iшiндегi нақты табысын және табыс алуға байланысты нақты шығындарын анықтау мақсатында жүргiзетiн тексеру.   
      8. Салықтық тексеру жүргiзу, Қазақстан Республикасының заңнамалық актiлерiнде белгiленген жағдайларды қоспағанда, салық төлеушiнiң (салық агентiнiң) қызметiн тоқтата тұрмауға тиiс.   
      9. Салықтық тексерулер мынадай типтерге бөлiнедi:   
      1) жоспарлы тексеру – салықтық тексерулер жоспарына сәйкес жүзеге асырылатын кешендi және тақырыптық тексерулер, оны уәкiлеттi орган жыл сайын бекiтiп отырады. Салықтық тексерулер жоспары салық төлеушi (салық агентi) ұсынған салық есептiлiгiн, уәкiлеттi мемлекеттiк органдардың мәлiметтерiн, сондай-ақ салық төлеушiнiң (салық агентiнiң) қызметi туралы басқа да құжаттар мен мәлiметтердi талдау негiзiнде жасалады;   
      2) жоспардан тыс тексеру - осы тармақтың 1) тармақшасында көрсетiлмеген, оның iшiнде:   
      салық төлеушiнiң (салық агентiнiң) өзiнiң өтiнiшi бойынша;   
      Қазақстан Республикасының Қылмыстық iс жүргiзу кодексiнде көзделген негiздер бойынша;   
      салық төлеушi (салық агентi) бұрын тексерiлген салық кезеңiне қосымша салық есептiлiгiн осындай қосымша салық есептiлiгiнде көрсетiлген мәлiметтердiң дұрыстығын тексеру мақсатында табыс еткен жағдайда;   
      салық қызметi органының бұрын жiберiлген сұрау салулары бойынша алдыңғы салықтық тексеру барысында келiп түспеген жауап алынған жағдайда;   
      осы Кодекстiң 608-бабында белгiленген тәртiппен камералдық бақылау нәтижелерi бойынша анықталған бұзушылықтарды жою туралы салық органдарының хабарламасын салық төлеушi (салық агентi) орындамаған жағдайда;   
      резидент заңды тұлғаның, резидент емес заңды тұлғаның құрылымдық бөлiмшесiнiң бөлiну жолымен қайта ұйымдастырылуына немесе таратылуына байланысты;   
      резидент емес заңды тұлғаның Қазақстан Республикасында тұрақты мекеме арқылы жүзеге асыратын қызметiн тоқтатуына байланысты;   
      дара кәсiпкер, жекеше нотариус, адвокат қызметiнiң тоқтатылуына байланысты;   
      салық төлеушiнiң салықтық өтiнiшi негiзiнде қосылған құн салығы бойынша тiркеу есебiнен шығарылуына байланысты;   
      жер қойнауын пайдалануға арналған келiсiмшарт мерзiмiнiң өтуiне байланысты;   
      акцизделетiн тауарлардың жекелеген түрлерiнiң өндiрiлуi мен айналымын мемлекеттiк реттеу мәселелерi бойынша;   
      Қазақстан Республикасының салық заңнамасына сәйкес салық төлеушi (салық агентi) мен оның дебиторлары арасындағы өзара есеп айырысуларды айқындау мәселелерi бойынша;   
      қайтаруға ұсынылған қосылған құн салығы сомасының дұрыстығын растау бойынша салық төлеушiнiң қосылған құн салығы бойынша декларацияда көрсетiлген талаптары негiзiнде;   
      резидент еместiң төленген табыс салығын бюджеттен немесе қосарланған салық салуды болдырмау туралы халықаралық шарт ережелерiне сәйкес шартты банк салымынан қайтаруға салықтық өтiнiшi негiзiнде;   
      Қазақстан Республикасының салық заңнамасында, сондай-ақ орындалуын бақылау салық қызметi органдарына жүктелген Қазақстан Республикасының өзге де заңдарында белгiленген мiндеттердi банктердiң және банк операцияларының жекелеген түрлерiн жүзеге асыратын ұйымдардың орындауы мәселелерi бойынша;   
      соттың заңды күшiне енген үкiмi немесе қаулысы негiзiнде жалған кәсiпорын деп танылған салық төлеушiмен жасалған операциялар бойынша салық мiндеттемесiн айқындау мәселелерi бойынша;   
      сот кәсiпкерлiк қызметтi жүзеге асыру ниетiнсiз жүзеге асырылған деп таныған мәмiле (мәмiлелер) бойынша салық мiндеттемесiн айқындау мәселелерi бойынша;   
      салық төлеушiнiң (салық агентiнiң) салықтық тексеру нәтижелерi туралы хабарламаға және (немесе) хабарламаға шағымды қарау нәтижелерi бойынша шығарылған жоғары тұрған салық қызметi органының шешiмiне шағымын - осы шағымда көрсетiлген мәселелер бойынша;   
      резидент еместiң төленген табыс салығын бюджеттен немесе қосарланған салық салуды болдырмау туралы халықаралық шарттың ережелерiне сәйкес шартты банк салымынан қайтаруға салықтық өтiнiшiн қайта қарау туралы өтiнiшiне байланысты;   
      олар бойынша лицензиар лицензия қолданысын тоқтата тұрған бұзушылықтарды жою мәселесi бойынша;   
      салық және бюджетке төленетiн басқа да мiндеттi төлемдердiң бюджетке түсуiн қамтамасыз ету саласында басшылықты жүзеге асыратын мемлекеттiк органның шешiмi негiзiнде;  
      Қазақстан Республикасының аумағына кеден одағына мүше мемлекеттердiң аумағынан импортталған тауарлар бойынша қосылған құн салығы және (немесе) акциз бойынша салық мiндеттемесiн орындау мәселелерi бойынша;  
      салық органдарында тiркеу есебiне қою мәселелерi бойынша;  
      бақылау-касса машиналарының болуы мәселелерi бойынша;  
      акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы мәселелерi бойынша;  
      бақылау-касса машиналарын қолдану тәртiбiн сақтау мәселелерi бойынша;  
      лицензиялау ережелерiн және акцизделетiн тауарлардың жекелеген түрлерiн өндiру, сақтау және өткiзу шарттарын сақтау мәселелерi бойынша;  
      касса бойынша шығыс операцияларын тоқтата тұру туралы салық органы шығарған өкiмдi орындау мәселелерi бойынша жүзеге асырылатын салықтық тексерулер.  
      Осы тармақтың 2) тармақшасында көрсетiлген жоспардан тыс тексерулер бұрын тексерiлген кезең үшiн жүзеге асырылады.  
      Бұл ретте бұрын тексерiлген кезеңдегi жоспардан тыс тексерулер салық төлеушiнiң (салық агентiнiң) өзiнiң өтiнiшi бойынша, Қазақстан Республикасының қылмыстық iс жүргiзу заңнамасында көзделген негiздемелер бойынша немесе салық төлеушiнiң (салық агентiнiң) салықтық тексеру нәтижелерi туралы хабарламаға және (немесе) жоғары тұрған салық қызметi органының хабарламаға шағымды қарау нәтижелерi бойынша шығарылған шешiмiне жасаған шағымына байланысты жүргiзiлетiн салықтық тексерулердi қоспағанда, салықтың және бюджетке төленетiн басқа да мiндеттi төлемдердiң түсiмдерiн қамтамасыз ету саласындағы басшылықты жүзеге асыратын мемлекеттiк органның шешiмi негiзiнде жүргiзiледi.  
      10. Салық қызметi органдары заңды тұлғаның өзiне салықтық тексерудiң жүргiзiлуiне қарамастан заңды тұлғаның құрылымдық бөлiмшелерiн тексеруге құқылы. Z0  
      Салық төлеушiнiң құрылымдық бөлiмшенiң таратылуына байланысты салықтық тексеру жүргiзуге салықтық өтiнiш беру жағдайларын қоспағанда, резидент заңды тұлғаның құрылымдық бөлiмшесiн тiркеу есебiнен шығарған кезде тарату салықтық тексеруi жүргiзiлмейдi.   
      11. Құжаттық тексеруге жататын кезең осы Кодекстiң 46-бабына сәйкес белгiленген талап қою мерзiмiнен аспауға тиiс.   
      12. Салық қызметi органдары камералдық тексерудiң нәтижелерi бойынша соттың заңды күшiне енген үкiмiнiң немесе қаулысының негiзiнде жалған кәсiпорын деп танылған салық төлеушiмен жасасқан операциялар бойынша салық мiндеттемелерiн айқындау мәселелерi бойынша бұзушылықтарды анықтаған жағдайда, осындай операциялар және (немесе) мәмiле (мәмiлелер) жасалған салықтық кезең iшiнде салық қызметi органдары камералдық бақылау нәтижелерi бойынша салық қызметi органдары анықтаған бұзушылықтар жойылғанға және осы Кодекстiң 608-бабының 2-тармағында көзделген мерзiм өткенге дейiн салықтық тексерулер жүргiзiлмейдi.   
      Жалған кәсiпорын деп танылған салық төлеушi туралы ақпарат салық қызметi органы соттың заңды күшiне енген үкiмiн немесе қаулысын алғашқы алған күннен бастап жиырма жұмыс күнiнен кешiктiрмей уәкiлеттi органның сайтында орналастырылады.   
      *Ескерту. 627-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2009.12.30* № 234-IV *(2010.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(қолданысқа енгiзiлу тәртiбiн* 9-б*. қараңыз) Заңдарымен.*

**§ 2. Салықтық тексерулер жүргiзудiң тәртiбi мен мерзiмi**

**628-бап. Салықтық тексерулер жүргiзудiң мерзiмдiлiгi**

*Ескерту. 628-бап алынып тасталды - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**629-бап. Салықтық тексерулер жүргiзудiң мерзiмi**

      1. Нұсқамада көрсетiлетiн салықтық тексерулер жүргiзудiң мерзiмi, егер осы бапта өзгеше көзделмесе, нұсқама тапсырылған кезден бастап отыз жұмыс күнiнен аспауға тиiс.   
      2. Салықтық тексеру жүргiзу мерзiмiн:   
      1) осы тармақтың 2) тармақшасында көрсетiлген жағдайларды қоспағанда, құрылымдық бөлiмшелерi жоқ заңды тұлғалар, дара кәсiпкерлер және Қазақстан Республикасында орналасқан жерi бiр орыннан аспайтын жағдайда қызметiн тұрақты мекеме арқылы жүзеге асыратын резидент еместер үшiн:   
      салықтық тексерудi тағайындаған салық органы - қырық бес жұмыс күнiне дейiн;   
      жоғары тұрған салық қызметi органы - алпыс жұмыс күнiне дейiн;   
      2) құрылымдық бөлiмшелерi бар заңды тұлғалар және Қазақстан Республикасында орналасқан жерi бiр орыннан асатын жағдайда қызметiн тұрақты мекеме арқылы жүзеге асыратын резидент еместер, сондай-ақ мониторингке жататын iрi салық төлеушiлер үшiн:   
      салықтық тексерудi тағайындаған салық органы - жетпiс бес жұмыс күнiне дейiн;   
      жоғары тұрған салық қызметi органы бiр жүз сексен жұмыс күнiне дейiн ұзартуы мүмкiн.   
      3. Уәкiлеттi орган өзi тағайындаған салықтық тексеру мерзiмiн: Z0  
      1) осы баптың 2-тармағының 1) тармақшасында көрсетiлген салық төлеушiлер үшiн - алпыс жұмыс күнiне дейiн;   
      2) осы баптың 2-тармағының 2) тармақшасында көрсетiлген салық төлеушiлер үшiн бiр жүз сексен жұмыс күнiне дейiн ұзартуы мүмкiн.   
      4. Салықтық тексеру мерзiмiнiң жүргiзiлуi салық төлеушiге (салық агентiне) салық қызметi органының мәлiметтердi және (немесе) құжаттарды беру туралы талаптарын тапсыру күнi мен салық төлеушiнiң (салық агентiнiң) тексеру жүргiзу кезiнде сұрау салынған мәлiметтердi және (немесе) құжаттарды беру күнi арасындағы, сондай-ақ басқа аумақтық салық органдарына, мемлекеттiк органдарға, банктерге және банк операцияларының жекелеген түрлерiн жүзеге асыратын ұйымдарға және Қазақстан Республикасы аумағында қызметiн жүзеге асыратын өзге де ұйымдарға салық қызметi органының сұрау салуы жiберiлген күн мен аталған сұрау салу бойынша мәлiметтердi және (немесе) құжаттарды алған күн арасындағы уақыт кезеңiне тоқтатыла тұрады.   
      Салықтық тексеру мерзiмiнiң жүргiзiлуi шетел мемлекетiне ақпарат беру туралы сұрау салу жiберiлген күн мен салық қызметi органдарының халықаралық келiсiмдерге сәйкес жiберiлген сұрау салу бойынша мәлiметтер алған күн арасындағы уақыт кезеңiне де тоқтатыла тұрады.  
      Бұл ретте салықтық тексерудi жүзеге асыратын салық қызметi органы құқықтық статистика органына хабарлай отырып, салық төлеушiге (салық агентiне) тоқтата тұру немесе қайта бастау күнiнен бастап бiр жұмыс күнiнен кешiктiрмей, салықтық тексерудi тоқтата тұру немесе қайта бастау туралы хабарламаны қолын қойғызып тапсыруға немесе оған хабарламасы бар тапсырыс хатпен почта арқылы жiберуге мiндеттi.  
      5. Осы баптың 4-тармағында белгiленген негiздер бойынша тоқтатыла тұру мерзiмi:   
      1) мониторингке жататын iрi салық төлеушiлердiң  
      2) резидент заңды тұлғаның таратылуына, резидент емес заңды тұлғаның Қазақстан Республикасында тұрақты мекеме арқылы жүзеге асыратын қызметiн тоқтатуына, дара кәсiпкердiң қызметiнiң, жекеше нотариустың, жеке сот орындаушысының, адвокат қызметiнiң тоқтатылуына байланысты жүргiзiлетiн салықтық тексеру;   
      3) трансферттiк баға белгiлеу мәселелерi бойынша заңды тұлғалардың тақырыптық тексерулерiнiң   
      4) қайтаруға ұсынылған қосылған құн салығы сомаларының дұрыстығын растау бойынша тақырыптық тексерулерiнiң салықтық тексеру мерзiмiне кiрмейдi;  
      4-1) резидент еместiң салықтық өтiнiшiнiң негiзiнде бюджеттен немесе шартты банк салымынан табыс салығын қайтару мәселесi бойынша салық агенттерiн тақырыптық тексеру;  
      5) Қазақстан Республикасының қылмыстық iс жүргiзу заңнамасында көзделген негiздер бойынша жүргiзiлетiн;  
      6) салық төлеушiге (салық агентiне) осы Кодекстiң 640-бабына сәйкес салықтық тексерулер жүргiзу барысында құжаттарды (мәлiметтердi) табыс ету туралы салық қызметi органының талабын қойған жағдайда салықтық тексеру мерзiмiне кiрмейдi.  
      Осы тармақтың 1)-6) тармақшаларында көрсетiлмеген салықтық тексерулер үшiн тоқтата тұру мерзiмi салықтық тексеру мерзiмiне қосылады.   
      6. Егер осы бапта өзгеше көзделмесе, қарсы тексеруден басқа осы баптың 2-5-тармақтарының ережелерi ескерiле отырып, құжаттық тексеру жүргiзу мерзiмi:   
      1) осы баптың 3) тармақшасында көрсетiлген жағдайларды қоспағанда, құрылымдық бөлiмшелерi жоқ заңды тұлғалар, дара кәсiпкерлер және Қазақстан Республикасында бiреуден аспайтын орналасқан жерi болған кезде қызметiн тұрақты мекемелер арқылы жүзеге асыратын резидент еместер үшiн – алпыс жұмыс күнiнен;   
      2) осы баптың 3) тармақшасында көрсетiлген жағдайларды қоспағанда, құрылымдық бөлiмшелерi бар заңды тұлғалар және Қазақстан Республикасында бiреуден көп орналасқан жерi болған кезде қызметiн тұрақты мекемелер арқылы жүзеге асыратын резидент еместер үшiн – бiр жүз сексен жұмыс күнiнен;   
      3) мониторингке жататын iрi салық төлеушiлер үшiн – бiр жүз сексен жұмыс күнiнен аспауға тиiс.   
      7. Қайтаруға ұсынылған қосылған құн салығы сомаларының дұрыстығын растау бойынша тақырыптық салықтық тексерулер жүргiзу, ұзарту және тоқтата тұру мерзiмi осы Кодекстiң 273-бабының 3 және 4-тармақтарында көзделген мерзiмдер сақтала отырып белгiленедi.   
      8. Егер тексерiлетiн салық төлеушi демалыс және мереке күндерi қызметiн жүзеге асырса, осы баптың 1-тармағында көрсетiлген мерзiмде хронометражды зерттеп-тексерулер жүргiзген кезде сол күндер қосылуы мүмкiн. Хронометражды зерттеп-тексерулер тәулiк мерзiмiндегi уақытқа қарамастан салық төлеушiнiң жұмыс режимiне сәйкес жүргiзiлуi мүмкiн.  
      *Ескерту. 629-бапқа өзгерiс енгiзiлдi - ҚР 2009.12.30* № 234-IV *(2009.01.01 бастап қолданысқа енгiзiледi), 2010.04.02* N 262-IV *(2010.10.21 бастап қолданысқа енгiзiледi), 2010.06.30* N 297-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**630-бап. Кезектен тыс құжаттық тексерулердi жүргiзудiң**   
                **ерекшелiктерi**

*Ескерту. 630-бап алынып тасталды - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**631-бап. Салықтық тексеру туралы хабарландыру**

      1. Салық қызметi органдары, егер осы бапта өзгеше белгiленбесе:   
      резидент заңды тұлғаның, резидент емес заңды тұлғаның құрылымдық бөлiмшесiнiң бөлiну жолымен қайта ұйымдастырылуына;   
      резидент емес заңды тұлғаның Қазақстан Республикасында тұрақты мекеме арқылы жүзеге асыратын қызметiн тоқтатуына;   
      дара кәсiпкердiң, жекеше нотариустың, жеке сот орындаушысының, адвокат қызметiнiң тоқтатылуына;  
      салық төлеушiнiң салықтық өтiнiшi негiзiнде қосылған құн салығы бойынша тiркеу есебiнен шығарылуына байланысты жүргiзiлетiн тексерулердi қоспағанда, жоспарлы кешендi және (немесе) жоспарлы тақырыптық салықтық тексеру жүргiзу басталғанға дейiн күнтiзбелiк отыз күн бұрын, уәкiлеттi орган белгiлеген нысан бойынша салық төлеушiге (салық агентiне) жүргiзiлген салықтық тексеру туралы хабарламаны жiбередi немесе тапсырады.   
      2. Хабарлама салық төлеушiге (салық агентiне) тiркеу деректерiнде көрсетiлген орналасқан жерi бойынша жiберiледi немесе тапсырылады.   
      Тапсырысты хатпен хабарланатын етiп почта арқылы жiберiлген хабарлама почта немесе өзге байланыс ұйымының жауабы алынған күннен бастап табыс етiлдi деп есептеледi.   
      3. Салық төлеушi (салық агентi) тiркеу деректерiнде көрсетiлген орналасқан жерi бойынша болмаған жағдайда, жоспарлы кешендi және (немесе) жоспарлы тақырыптық тексеру хабарландырусыз жүргiзiледi.   
      4. Хабарламада салықтық тексерудiң түрi, тексерiлуге жататын мәселелердiң тiзбесi, қажеттi құжаттардың алдын ала тiзбесi, салықтық тексеру жүргiзу кезiндегi салық төлеушiнiң (салық агентiнiң) құқықтары мен мiндеттерi, сондай-ақ салықтық тексеру жүргiзу үшiн қажеттi басқа да деректер көрсетiледi.   
      5. Салық қызметi органы салық төлеушiнiң (салық агентiнiң) салықтық тексеру жүргiзу үшiн қажеттi салық салуға байланысты құжаттарды жасырып қалуының немесе жойып жiберуiнiң негiзделген тәуекелi бар болған не тексерудi жүргiзудi мүмкiн емес ететiн немесе оны толық көлемде жүргiзуге мүмкiндiк бермейтiн басқа да мән-жайлар болған жағдайларда салық төлеушiге (салық агентiне) тексерудiң басталуы туралы хабарламастан салықтық тексерудi бастауға құқылы.   
      Салық органы салықтық тексерудi жоғары тұрған салық қызметi органының жазбаша рұқсатының негiзiнде салық төлеушiге хабарламастан жүзеге асырады.  
      *Ескерту. 631-бапқа өзгерту енгiзiлдi - ҚР 2010.04.02* N 262-IV *(2010.10.21 бастап қолданысқа енгiзiледi) Заңымен.*

**632-бап. Салықтық тексеру жүргiзуге негiз**

      1. Салықтық тексеру жүргiзуге мынадай деректемелердi:   
      1) нұсқаманың салық органында тiркелген күнi мен нөмiрiн;   
      2) нұсқама шығарған салық органының атауын;   
      3) салық төлеушiнiң (салық агентiнiң) тегiн, атын, әкесiнiң атын (ол болған жағдайда) не толық атауын;   
      4) сәйкестендiру нөмiрiн;   
      5) тексеру түрiн;   
      6) тексеретiн тұлғалардың, сондай-ақ осы Кодекске сәйкес тексеру жүргiзуге тартылған өзге де мамандардың лауазымын, тегiн, атын, әкесiнiң атын (олар болған жағдайда);   
      7) тексеру жүргiзiлетiн мерзiмдi;   
      8) тексерiлетiн кезеңдi (құжаттық тексерулер кезiнде) қамтитын нұсқама негiз болып табылады.   
      2. Тақырыптық тексерулердi тағайындау туралы нұсқамада мыналар көрсетiлуi тиiс:  
      1) аумақтың тексерiлетiн учаскесi, тексеру барысында анықтауға жататын мәселелер, сондай-ақ мәселелер бойынша тақырыптық тексерулердi тағайындау кезiнде көрсетiлген тармақтың 3), 4), 7) және 8) тармақшаларында көзделген жағдайларды қоспағанда, осы баптың 1-тармағында көзделген мәлiметтер:  
      салық органдарында тiркеу есебiне қою;  
      бақылау-касса машиналарының болуы;  
      акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы;  
      2) мынадай мәселелер бойынша тақырыптық тексерулердi тағайындау кезiнде көрсетiлген тармақтың 8) тармақшасында көзделген жағдайды қоспағанда, осы баптың 1-тармағында көзделген мәлiметтер:  
      бақылау-касса машиналарын қолдану тәртiбiн сақтау;  
      лицензиялау қағидаларын және акцизделетiн тауарлардың жекелеген түрлерiн өндiру, сақтау және өткiзу шарттарын сақтау;  
      касса бойынша шығыс операцияларын тоқтата тұру туралы салық органы шығарған өкiмдi орындау;  
      3) осы тармақтың 1), 2) тармақшаларында көрсетiлмеген мәселелер бойынша тақырыптық тексеру тағайындалған кезде осы баптың 1-тармағында көзделген мәлiметтер.   
      3. Құжаттық тексерулер тағайындалған кезде нұсқамада тексеру түрiне қарай тексеруге жататын:   
      1) салық және бюджетке төленетiн басқа да мiндеттi төлемдердiң тексерiлетiн түрi туралы;   
      2) мiндеттi зейнетақы жарналарын толық және уақытылы есептеу, ұстап қалу және аудару, сондай-ақ әлеуметтiк аударымдарды толық және уақтылы есептеу және төлеу;   
      3) банктердiң және банк операцияларының жекелеген түрлерiн жүзеге асыратын ұйымдардың осы Кодексте, сондай-ақ Қазақстан Республикасының мiндеттi сақтандыру және зейнетақымен қамсыздандыру туралы заңнамалық актiлерiнде белгiленген мiндеттердi орындауы;   
      4) трансферттiк баға белгiлеу;   
      5) акцизделетiн тауарлардың жекелеген түрлерiнiң өндiрiсi мен айналымын мемлекеттiк реттеу;   
      6) салық төлеушi (салық агентi) мен оның дебиторлары арасындағы өзара есеп айырысуларды айқындау;   
      7) банктердiң және банк операцияларының жекелеген түрлерiн жүзеге асыратын басқа да ұйымдардың салық төлеушiнiң (салық агентiнiң) банк шотынан ақшаларды есептен шығару бойынша операцияларды жүзеге асырған күнi салық және бюджетке төленетiн басқа да мiндеттi төлемдердiң, мiндеттi зейнетақы жарналары мен әлеуметтiк аударымдардың, өсiмпұлдардың, айыппұлдардың сомасын уақтылы аудармауы, аудармауы (есепке алмауы) және банктер мен банк операцияларының жекелеген түрлерiн жүзеге асыратын басқа да ұйымдардың кассаларына салық және бюджетке төленетiн басқа да мiндеттi төлемдердi, мiндеттi зейнетақы жарналары мен әлеуметтiк аударымдарды, өсiмпұлдарды, айыппұлдарды төлеу есебiне қолма-қол ақшаларды қабылдамауы;   
      8) соттың заңды күшiне енген үкiмi немесе қаулысы негiзiнде жалған кәсiпорын деп танылған салық төлеушiмен жасасқан операциялар бойынша салық мiндеттемелерiн айқындау;   
      9) сот кәсiпкерлiк қызметтi жүзеге асыруға ниеттенбестен жүзеге асырылған деп таныған мәмiле (мәмiлелер) бойынша салық мiндеттемелерiн айқындау;   
      10) халықаралық шарттардың (келiсiмдердiң) ережелерiнiң қолданылу заңдылығы;   
      11) қайтаруға ұсынылған қосылған құн салығы сомаларының дұрыстығын растау;   
      12) салық төлеушi (салық агентi) мен оның өнiм берушiлерiнiң және сатып алушыларының арасындағы есеп айырысуларды растау;  
      13) кеден одағына мүше мемлекеттердiң аумағынан Қазақстан Республикасының аумағына импортталған тауарлар бойынша қосылған құн салығы және (немесе) акциз бойынша салық мiндеттемесiн орындау;  
      14) салық органдарында тiркеу есебiне қою;  
      15) бақылау-касса машиналарының болуы;  
      16) акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы;  
      17) бақылау-касса машиналарын қолдану тәртiбiн сақтау;  
      18) лицензиялау қағидаларын және акцизделетiн тауарлардың жекелеген түрлерiн өндiру, сақтау және өткiзу шарттарын сақтау;  
      19) касса бойынша шығыс операцияларын тоқтата тұру туралы салық органы шығарған өкiмнiң орындалуы мәселелерi көрсетiледi.  
      Кешендi тексеру жүргiзген кезде салықтың және бюджетке төленетiн басқа да мiндеттi төлемдердiң түрлерi нұсқамада көрсетiлмейдi.   
      4. Егер осы тармақта өзгеше көзделмесе, нұсқамаға салық қызметi органының бiрiншi басшысы немесе оны ауыстыратын тұлға қол қоюға, ол салық органының елтаңбалы мөрiмен расталуға және уәкiлеттi мемлекеттiк орган белгiлеген тәртiпке сәйкес арнаулы журналда тiркелуге тиiс.   
      Қарсы тексерулер жүргiзуге, сондай-ақ хронометраждық зерттеп-тексеруге нұсқамаға салық қызметi органының бiрiншi басшысының орынбасары қол қоюы мүмкiн.   
      5. Осы Кодекстiң 629-бабында көзделген тексеру жүргiзу мерзiмi ұзартылған және (немесе) тексерудi жүргiзетiн тұлғалар саны өзгертiлген және (немесе) ауыстырылған және (немесе) тексерiлетiн кезең өзгерген жағдайда қосымша нұсқама ресiмделiп, онда бұдан бұрынғы нұсқаманың нөмiрi мен тiркелген күнi, осы Кодекске сәйкес тексеру жүргiзуге тартылатын тұлғалардың тегi, аты, әкесiнiң аты (олар болған жағдайда) көрсетiледi.   
      6. Мынадай:   
      салық органдарында тiркеу есебiне қою;   
      бақылау-кассалық машиналардың болуы;   
      акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы мәселелерi бойынша тақырыптық тексерулердi қоспағанда, бiр нұсқама негiзiнде бiр ғана салықтық тексеру жүргiзiлуi мүмкiн.   
      7. *Алынып тасталды - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*   
*Ескерту. 632-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2009.12.30* № 234-IV *(2009.01.01 бастап қолданысқа енгiзiледi), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз) Заңдарымен.*

**633-бап. Салықтық тексеру жүргiзудiң басталуы**

      1. Салық төлеушiге (салық агентiне) нұсқама берiлген күн немесе салық төлеушiнiң (салық агентiнiң) нұсқамаға қол қоюдан бас тартуы туралы акт жасалған күн салықтық тексеру жүргiзудiң басталуы болып есептеледi.   
      2. Салық қызметi органының салықтық тексеру жүргiзушi лауазымды адамдары салық төлеушiге (салық агентiне) өзiнiң қызмет куәлiгiн көрсетуге мiндеттi. Z0  
      3. Салық қызметi органының салықтық тексеру жүргiзушi лауазымды адамы, мынадай: салық органдарында тiркеу есебiне қою; бақылау-кассалық машиналардың болуы; акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы мәселелерi бойынша тақырыптық тексерулердi қоспағанда, салық төлеушiге (салық агентiне) нұсқаманың түпнұсқасын тапсырады. Нұсқаманың көшiрмесiне салық төлеушiнiң (салық агентiнiң) нұсқамамен танысқаны және оны алғаны туралы қолы, нұсқаманы алған күнi мен уақыты қойылады.   
      4. Мынадай: салық органдарында тiркеу есебiне қою; бақылау-кассалық машиналардың болуы; акциздiк және есепке алу-бақылау маркаларының болуы және түпнұсқалығы, этил спиртiн босатуға лицензияның, рұқсаттың, патенттiң, осы Кодекстiң 574-бабында көрсетiлген тiркеу карточкасының болуы мәселелерi бойынша тақырыптық тексерулер жүргiзiлген кезде салық төлеушiге немесе оның тауарларды өткiзудi жүзеге асыратын және қызмет көрсететiн қызметкерiне танысу үшiн нұсқаманың түпнұсқасы көрсетiледi және оның көшiрмесi тапсырылады. Түпнұсқаға салық төлеушiнiң немесе оның тауарларды өткiзудi жүзеге асыратын және қызмет көрсететiн қызметкерiнiң нұсқамамен таныстырылғаны және оның көшiрмесiн алғаны, күнi және нұқсаманың көшiрмесiн алған уақыты туралы қолы, нұсқаманың көшiрмесiн алған күнi мен уақыты қойылады.   
      5. Салық төлеушi (салық агентi) салық қызметi органы нұсқамасының данасына қол қоюдан бас тартқан жағдайда тексеру жүргiзетiн салық қызметi органының қызметкерi куәгерлердi (екеуден кем емес) тарта отырып, қол қоюдан бас тарту туралы актi толтырады. Бұл ретте қол қоюдан бас тарту туралы актiде:   
      1) толтырылған орны мен күнi;   
      2) акт жасаған салық қызметi органы лауазымды адамының тегi, аты және әкесiнiң аты (ол болған жағдайда);   
      3) тартылған куәгерлердiң тегi, аты және әкесiнiң аты (ол болған жағдайда), жеке куәлiгiнiң нөмiрi, тұрғылықты жерiнiң мекен-жайы;   
      4) нұсқаманың нөмiрi, күнi, салық төлеушiнiң (салық агентiнiң) атауы, оның сәйкестендiру нөмiрi;   
      5) нұсқамаға қол қоюдан бас тартудың мән-жайлары көрсетiледi.   
      6. Салық төлеушiнiң (салық агентiнiң) нұсқаманы алудан бас тартуы салықтық тексеру жүргiзудiң күшiн жоюға негiз болып табылмайды.   
      7. Салық төлеушiнiң салық қызметi органы нұсқамасының данасына қол қоюдан бас тартуы, салық қызметi органдарының лауазымды адамдарын салықтық тексеруге жiбермеудi бiлдiредi.   
      Осы тамақтың ережелерi осы Кодекстiң 636-бабының 5-тармағында көрсетiлген жағдайларға қолданылмайды.   
      8. Салықтық тексерудi жүзеге асыру кезеңiнде аталған тексерудi салық төлеушiнiң салықтық өтiнiшi бойынша тоқтатуға жол берiлмейдi.   
       *Ескерту. 633-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2010.06.30* N 297-IV*(2010.07.01 бастап қолданысқа енгiзiледi) Заңдарымен.*

**634-бап. Хронометраждық зерттеп-тексеру жүргiзудiң**   
                **ерекшелiктерi**

      1. Хронометраждық зерттеп-тексеру жүргiзу кезiнде салық төлеушi және (немесе) оның өкiлi қатысады.   
      2. Хронометраждық зерттеп-тексеру жүргiзу үшiн салық қызметi органдары зерттеп-тексерiлетiн салық салу объектiсi және (немесе) салық салуға байланысты объектi бойынша мәселелердi дербес айқындайды. Бұл ретте мiндеттi түрде мыналар:   
      1) салық салу объектiлерi және (немесе) салық салуға байланысты объектiлер. Салық қызметi органдарының қажет болғанда салық төлеушiнiң тауарлық-материалдық құндылықтарына түгендеу жүргiзуге құқығы бар;   
      2) ақшасының, ақша құжаттарының, бухгалтерлiк кiтаптардың, есептердiң, сметалардың, бағалы қағаздардың, есеп-қисаптардың, декларациялардың және зерттеп-тексерiлетiн салық салу объектiлерiмен және (немесе) салық салуға байланысты объектiлерiмен байланысты өзге де құжаттардың болуы;   
      3) бақылау-касса машинасының фискалды есебi зерттеп-тексерiлуге тиiс.   
      3. Хронометраждық зерттеп-тексерудi жүргiзу кезiнде хронометраждық зерттеп-тексеру жүргiзушi салық қызметi органдарының лауазымды адамдары күнделiктi хронометраждық-бақылау картасына зерттеп-тексеру барысында алынған мәлiметтердiң толық және нақты енгiзiлуiн қамтамасыз етуге тиiс. Әрбiр салық салу объектiсiне және (немесе) салық салуға байланысты объектiге, сондай-ақ басқа да әрбiр табыс алу көзiне бөлек хронометраждық-бақылау картасы жасалады, олар мынадай мәлiметтердi:   
      1) салық төлеушiнiң атауын, сәйкестендiру нөмiрiн және қызмет түрiн;   
      2) зерттеп-тексерудi жүргiзу күнiн;   
      3) салық салу объектiсiнiң және (немесе) салық салуға байланысты объектiсiнiң орналасқан жерiн;   
      4) хронометраждық зерттеп-тексерудiң басталу және аяқталу уақытын;   
      5) салық салу объектiсiн және (немесе) салық салуға байланысты объектiнi, өткiзiлетiн тауарлардың, орындалатын жұмыстардың, көрсетiлетiн қызметтердiң құнын;   
      6) зерттеп-тексерiлетiн салық салу объектiсi және (немесе) салық салуға байланысты объектi бойынша деректердi;   
      7) зерттеп-тексеру нәтижелерiн;   
      8) басқа да деректердi қамтиды.   
      4. Күнделiктi зерттеп-тексеру жүргiзiлетiн күн соңында барлық зерттеп-тексерiлетiн салық салу объектiлерi және (немесе) салық салуға байланысты объектiлер, сондай-ақ басқа да әрбiр табыс алу көздерi бойынша жиынтық кесте жасалады.   
      5. Хронометраждық-байқау картасы мен жиынтық кестеге салық қызметi органының лауазымды адамы және салық төлеушi немесе оның өкiлi мiндеттi түрде қол қояды және ол хронометраждық зерттеп-тексеру актiсiне қоса берiледi.   
      Хронометраждық-байқау картасына қажет болған кезде құжаттардың көшiрмелерi, хронометраждық-бақылау картасында көрсетiлген деректердi растайтын зерттеп-тексеру барысында алынған есептер және басқа да материалдар қоса берiледi.   
      6. Салық төлеушiлердi хронометраждық зерттеп-тексерудiң нәтижелерi кешендi немесе тақырыптық салықтық тексеру қорытындысы бойынша салық және бюджетке төленетiн басқа да мiндеттi төлемдердiң сомаларын есепке жазу кезiнде ескерiледi.

**635-бап. Қайтаруға ұсынылған қосылған құн салығы**   
                **сомаларының дұрыстығын растау бойынша салық**   
                **төлеушiнiң қосылған құн салығы бойынша**   
                **декларациясында көрсетiлген талаптар негiзiнде**   
                **тақырыптық тексерулер жүргiзу тәртiбi**

      1. Қайтаруға жататын қосылған құн салығы сомаларының дұрыстығын растау бойынша тақырыптық тексеру асып кеткен соманы қайтару туралы талап көрсетiле отырып, қосылған құн салығы бойынша декларация ұсынған салық төлеушiге қатысты жүргiзiледi.   
      2. Тексерiлетiн кезеңге асып кеткен соманы қайтару туралы талап көрсетiле отырып, қосылған құн салығы бойынша декларация ұсынған салық кезеңi, сондай-ақ осы салық түрi бойынша тексеру жүргiзiлмеген, бiрақ осы Кодекстiң 46-бабында белгiленген талап қою мерзiмiнен аспайтын алдыңғы кезең де енгiзiледi.   
      3. Тауарлар экспорты жағдайында осы Кодекске сәйкес қайтарылуға жататын қосылған құн салығы сомасын айқындау кезiнде уәкiлеттi орган кеден iсi саласындағы уәкiлеттi мемлекеттiк органмен келiсiм бойынша бекiткен нысанда және тәртiппен табыс етiлген кеден органының кеден одағының кеден аумағынан экспорт кедендiк рәсiмiнде тауарлар әкету фактiсiн растайтын мәлiметтерi ескерiледi.   
      Кеден одағының кеден аумағынан экспорт кедендiк рәсiмiнде тауарларды әкету фактiсiн растайтын мәлiметтер үшiн кеден органы жауаптылықта болады.  
      Тауарларды Қазақстан Республикасының аумағынан кеден одағына мүше мемлекеттiң аумағына экспорттаған жағдайда осы Кодекске сәйкес қайтарылуға жататын қосылған құн салығының сомасын айқындау кезiнде осы Кодекстiң 276-11-бабында көрсетiлген құжаттардың мәлiметтерi ескерiледi.  
      3-1. Қазақстан Республикасының аумағына кеден одағына мүше басқа мемлекеттiң аумағынан әкелiнген алыс-берiс шикiзатын өңдеу жөнiндегi жұмыстарды өңдеу өнiмдерiн кейiннен басқа мемлекеттiң аумағына әкетiп орындаған жағдайда осы Кодекске сәйкес қайтарылуға тиiс қосылған құн салығының сомасын айқындау кезiнде осы Кодекстiң 276-13-бабында көрсетiлген құжаттардың мәлiметтерi ескерiледi.  
      Қазақстан Республикасының аумағына кеден одағына мүше басқа мемлекеттiң аумағынан әкелiнген алыс-берiс шикiзатын өңдеу жөнiндегi жұмыстарды өңдеу өнiмдерiн кейiннен кеден одағына мүше емес мемлекеттiң аумағына өткiзiп орындаған жағдайда, осы Кодекске сәйкес қайтарылуға тиiс қосылған құн салығының сомасын айқындау кезiнде кеден iсi саласындағы уәкiлеттi мемлекеттiк органмен келiсiм бойынша уәкiлеттi орган бекiткен нысан бойынша және тәртiппен табыс етiлген, өңдеу өнiмдерiн кеден одағының кеден аумағынан экспорт кедендiк рәсiмiнде әкету фактiсiн растайтын кеден органының мәлiметтерi ескерiледi.  
      Өңдеу өнiмдерiн кеден одағының кеден аумағынан экспорт экспорт кедендiк рәсiмiнде әкету фактiсiн растайтын мәлiметтер үшiн кеден органы жауапты болады.  
      4. Тауарлардың экспорты жағдайында қайтарылуға жататын қосылған құн салығының сомасын айқындау кезiнде Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған салық төлеушiнiң банк шоттарына валюталық түсiм түсiрген не Қазақстан Республикасының аумағына сыртқы сауда тауар айырбасы жөнiндегi (бартерлiк) операциялар бойынша экспортталған тауарларды сатып алушы қосылған құн салығын төлеушiге жеткiзiлетiн тауарларды нақты әкелу жүзеге асырылған тауарлардың экспорты есепке алынады.   
      Сыртқы сауда тауар айырбасы жөнiндегi (бартерлiк) операциялар бойынша тауарлар экспорты болған жағдайда, қайтарылуға тиiс қосылған құн салығының сомасын айқындау кезiнде, сыртқы сауда тауар айырбасы жөнiндегi (бартерлiк) шарттың (келiсiмшарттың), сондай-ақ сыртқы сауда тауар айырбасы жөнiндегi (бартерлiк) операция бойынша экспортталған тауарлардың қосылған құн салығын төлеушiге сатып алушы жеткiзген тауарлар бойынша импорттық кедендiк жүк декларациясының болуы есепке алынады.  
      Тауарлар Қазақстан Республикасының аумағынан кеден одағына мүше мемлекеттiң аумағына сыртқы сауда тауар айырбастау (бартерлiк) операциялары бойынша экспортталған, зат түрiнде қарыз берген жағдайда, қайтарылуға тиiс қосылған құн салығының сомасын айқындау кезiнде сыртқы сауда тауар айырбастау (бартерлiк) операциясы бойынша шарттың (келiсiмшарттың), зат түрiнде қарыз беру бойынша шарттың (келiсiмшарттың), сондай-ақ аталған операциялар бойынша экспортталған тауарларды сатып алушы қосылған құн салығын төлеушiге жеткiзген тауарлар бойынша тауарларды әкелу және жанама салықтардың төленгенi туралы өтiнiштiң болуы ескерiледi.  
      Лизинг шарты (келiсiмшарты) бойынша оған меншiк құқығының лизинг алушыға көшуiн көздейтiн Қазақстан Республикасының аумағынан кеден одағына мүше мемлекеттiң аумағына тауарларды әкеткен жағдайда лизинг төлемiнiң нақты түсуiн растайтын (тауардың (лизинг нысанасының) бастапқы құнының өтелуi бөлiгiнде) Қазақстан Республикасының заңнамасында белгiленген тәртiппен Қазақстан Республикасының аумағында екiншi деңгейдегi банктерде ашылған қосылған құн салығын төлеушiнiң банк шоттарына валюталық түсiмнiң түсуi ескерiледi.  
      Қазақстан Республикасының аумағына кеден одағына мүше басқа мемлекеттiң аумағынан әкелiнген алыс-берiс шикiзатын өңдеу жөнiндегi жұмыстарды өңдеу өнiмдерiн кейiннен басқа мемлекеттiң аумағына не кеден одағына мүше емес мемлекеттiң аумағына әкетiп орындаған жағдайда, осы Кодекске сәйкес қайтарылуы тиiс қосылған құн салығының сомасын айқындау кезiнде Қазақстан Республикасының заңнамасында белгiленген тәртiппен Қазақстан Республикасының аумағындағы екiншi деңгейдегi банктерде ашылған қосылған құн салығын төлеушiнiң банк шоттарына валюталық түсiмнiң түсуi жөнiндегi мәлiметтер ескерiледi.  
      Валюталық түсiмнiң түсуi туралы салық қызметi органдарына қорытынды берудi Қазақстан Республикасының Ұлттық Банкi және Қазақстан Республикасы Ұлттық Банкiнiң келiсiмi бойынша уәкiлеттi орган бекiткен тәртiппен және нысан бойынша екiншi деңгейдегi банктер жүзеге асырады.   
      Осы қорытындыны алу үшiн салық қызметi органдары салықтық тексеру басталған күнiндегi жағдай бойынша валюталық түсiмнiң түсуi туралы тиiстi сұрау салу жiбередi.   
      5. Тақырыптық салықтық тексеру жүргiзу барысында салық органы тексеру жүргiзiлетiн салық төлеушiнiң тауарларды, жұмыстарды, көрсетiлетiн қызметтердi тiкелей берушiлерiне қарсы тексеру тағайындауы мүмкiн. Егер тексеру жүргiзiлетiн салық төлеушiнiң тауарларды, жұмыстарды, көрсетiлетiн қызметтердi тiкелей берушiлерi қосылған құн салығы бойынша басқа салық органында тiркелу есебiнде тұратын болса, тақырыптық тексерудi тағайындаған салық органы тиiстi салық органына қарсы тексеру жүргiзу туралы сұрау салу жiбередi.   
      6. Қосылған құн салығы сомаларын қайтаруды талап еткен салық төлеушi мен оның тiкелей өнiм берушiсi – мониторингке жататын iрi салық төлеушiсi арасындағы операциялар бойынша қайтаруға ұсынылған қосылған құн салығы сомаларының дұрыстығын растауды тақырыптық тексерудi тағайындаған салық органы салық қызметi органынан осындай салық органы жiберген сұрау салуға алынған қосылған құн салығы сомаларын растау туралы мәлiметтердiң негiзiнде жүргiзедi.   
      Салық қызметi органына сұрау салу осы баптың 8-тармағында көзделген тәртiппен сұрау салуды жiберу туралы шешiм қабылданған тiкелей өнiм берушiге – мониторингке жататын iрi салық төлеушiге қатысты жiберiледi.   
      Сұрау салуда тексеру жүргiзiлетiн салық төлеушi, тiкелей өнiм берушi – мониторингке жататын iрi салық төлеушi туралы деректер, олар жазып берген есеп фактурасының нөмiрi, күнi, тауарларды, жұмыстарды, көрсетiлген қызметтердi өткiзу жөнiндегi айналым сомасы, қосылған құн салығы сомасы болуға тиiс, сондай-ақ тексеру жүргiзiлетiн кезең көрсетiледi.   
      Салық қызметi органы қосылған құн салығы сомасының дұрыстығын растау туралы, соның iшiнде сұрау салуда көрсетiлмеген, тексеру жүргiзiлетiн кезең iшiнде тiкелей өнiм берушi – мониторингке жататын iрi салық төлеушi мен тексеру жүргiзiлетiн салық төлеушi арасында жасалған операциялар туралы мәлiметтердi ұсынады. Қосылған құн салығы сомасының дұрыстығын растау туралы мәлiметтер салық қызметi органындағы салық есептiлiгiнiң деректерi негiзiнде ұсынылады.   
      7. Өзiне қатысты тақырыптық тексеру жүргiзiлетiн қосылған құн салығын төлеушiнiң мынадай өнiм берушiлерi:   
      1) кейiннен оларды сатып алушы экспорттаған электр және жылу энергиясын, суды және (немесе) газды қоспағанда, электр және жылу энергиясын, суды және (немесе) газды берудi жүзеге асырған;  
      1-1) байланыс қызметтерiн берудi жүзеге асырған;  
      2) жұмыстарды орындаған, қызметтердi көрсеткен, тауарларды жеткiзген, Қазақстан Республикасында қосылған құн салығын төлеушiлер болып табылмайтын және филиал, өкiлдiк арқылы қызметiн жүзеге асырмайтын резидент емес өнiм берушiлер;   
      3) мониторингке жататын iрi салық төлеушiлер қарсы тексеруге жатпайды.   
      8. Өнiм берушiге мiндеттi қарсы тексеру тағайындау және (немесе) мониторингке жататын iрi салық төлеушiлердiң салықтық есептiлiгi негiзiнде салық қызметi органына қосылған құн салығы сомаларының дұрыстығын растау туралы сұрау салуды жiберу туралы шешiм мұндай жеткiзушiлер ресiмдеген құжаттар бойынша қосылған құн салығын төлеушi есепке жатқызған қосылған құн салығының сомасы барлық өнiм берушiлер ресiмдеген құжаттар бойынша қосылған құн салығын төлеушi  есепке жатқызған барлық қосылған құн салығының 80 процентiн құрайтын қосылған құн салығын төлеушiнiң тiкелей өнiм берушiлерi бойынша қабылданады.  
      Бұл ретте барлық өнiм берушiлер ресiмдеген құжаттар бойынша есепке жатқызған қосылған құн салығының жалпы сомасынан импортталған тауарларға қосылған құн салығы сомасы мен осы баптың 7-тармағының 1), 2) тармақшаларында көрсетiлген өнiм берушiлер жазып берген шот-фактуралар бойынша қосылған құн салығы сомасы алып тасталады.  
      Есепке жатқызылған қосылған құн салығының жалпы сомасының 80 процентiн айқындау үшiн өнiм берушiлер жазып берген шот-фактураларда көрсетiлген қосылған құн салығы сомаларының кему тәртiбiнде қосылған құн салығын төлеушi өнiм берушiлердiң тiзбесi жасалады.  
      Шот-фактуралары бойынша қосылған құн салығының жалпы сомасы есепке жатқызылған барлық қосылған құн салығының 80 процентiн құрайтын осы тiзбедегi алғашқы өнiм берушiлер қосылған құн салығын төлеушiмен барлық өзара есеп айырысулар бойынша мiндеттi қарсы тексеруге жатады және (немесе) мұндай өнiм берушiлер бойынша салық қызметi органына қосылған құн салығы сомасының дұрыстығын растау туралы сауал жiберiледi.  
      9. Салықтық тексеру аяқталған күнге:  
      өнiм берушiмен өзара есеп айырысулардың дұрыстығын растау үшiн қарсы тексерулер жүргiзуге сауал салуға жауаптар алынбаған;  
      тексерiлетiн салық төлеушiнiң өнiм берушiсi бұрын жiберiлген сауал салу бойынша қарсы тексерулер жүргiзу кезiнде анықталған бұзушылықтарды жоймаған;  
      бұрын жiберiлген сауал салу бойынша салық қызметi органы алған жауаптар негiзiнде мониторингке жататын iрi салық төлеушi бойынша қосылған құн салығы сомаларының дұрыстығы расталмаған сомалардың шегiнде қосылған құн салығын қайтару жүргiзiлмейдi.  
      Бұл ретте, салықтық тексеру актiсiнде қосылған құн салығын мұндай қайтармаудың негiздемесi көрсетiледi.  
      10. Қосылған құн салығын қайтару уәкiлеттi орган белгiлеген нысан бойынша салықтық тексеру актiсiне қорытынды негiзiнде мынадай:   
      1) тексерiлетiн салық төлеушiнiң өнiм берушiсiне қарсы тексерулер жүргiзуге сұрау салуларға жауаптар салықтық тексеру аяқталған кезде алынған;   
      2) тексерiлетiн салық төлеушiнiң өнiм берушiсi қарсы тексерулер жүргiзуге бұрын жiберiлген сұрау салулар бойынша анықталған бұзушылықтарды жойған немесе бұрын жiберiлген расталмаған сұрау салулар бойынша мониторингке жататын iрi салық төлеушi бойынша қосылған құн салығы сомасының дұрыстығын салық қызметi органы растаған жағдайларда жүргiзiледi.   
      Салықтық тексеру актiсiне қорытынды кемiнде екi данада жасалады және оған салық қызметi органының лауазымды адамдары қол қояды. Салықтық тексеру актiсiне қорытындының бiр данасы салық төлеушiге табыс етiледi, ол аталған қорытындыны алғаны туралы басқа бiр данасына белгi қоюға мiндеттi.   
      11. Егер қарсы тексеру жүргiзу кезiнде өнiм берушi таратылуына байланысты қызметiн тоқтатқан жағдайда, есебiне жатқызылған қосылған құн салығының сомасын растау өткiзiлген тауарлар, орындалған жұмыстар, көрсетiлген қызметтер бойынша шот-фактуралар тiзiлiмiнiң негiзiнде жүргiзiледi.   
      12. Сұрау салуларға жауаптар тақырыптық тексеру аяқталғаннан кейiн келiп түскен жағдайда, салық органы тоқсанның соңғы айының жиырмасынан ерте емес және жиырма бесiнен кешiктiрмей салықтық тексеру актiсiне қорытынды жасайды.   
      Бұл ретте осы қорытынды тоқсанның соңғы айының жиырмасы күнгi жағдай бойынша келiп түскен қарсы тексерулер жүргiзуге арналған сұрау салуларға берiлген жауаптардың нәтижелерi бойынша жасалады.   
      13. Тақырыптық тексеру актiсi және тақырыптық тексеру актiсiне қорытынды бойынша қайтаруға ұсынылған қосылған құн салығының жалпы сомасы тексерiлген кезең үшiн қосылған құн салығы бойынша декларациядағы қосылған құн салығынан асып кетудi қайтару туралы талапта көрсетiлген сомадан аспауға тиiс.   
      14. Салық қызметi органы қайтаруға жататын қосылған құн салығы сомаларының дұрыстығын растау мәселесiн кешендi тексеруге енгiзген жағдайда да осы баптың ережесi қолданылады.   
       *Ескерту. 635-бапқа өзгерту енгiзiлдi - ҚР 2009.02.12* N 133-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2009.01.01 бастап қолданысқа енгiзiледi), 2009.12.30* № 234-IV *(қолданысқа енгiзiлу тәртiбiн* 2-б*. қараңыз), 2010.06.30* N 297-IV *(қолданысқа енгiзiлу тәртiбiн* 2-баптан *қараңыз), 2011.07.21* № 467-IV *(2011.07.01 бастап қолданысқа енгiзiледi) Заңдарымен.*

**635-1-бап. Резидент еместiң салықтық өтiнiшiнiң негiзiнде**  
                  **бюджеттен немесе шартты банк салымынан табыс**  
                  **салығын қайтару мәселесi бойынша салық**  
                  **агенттерiн тақырыптық тексеру жүргiзу тәртiбi**

      1. Резидент еместiң салықтық өтiнiшiнiң негiзiнде бюджеттен немесе шартты банк салымынан табыс салығын қайтару мәселесi бойынша салық агентiне қатысты оның осы Кодекстiң 46-бабында белгiленген талап қою мерзiмi кезеңi iшiнде осындай өтiнiш берген резидент еместiң табысынан төлем көзiнен табыс салығын есептеу, ұстау және аудару жөнiндегi салықтық мiндеттемелердi орындауы тұрғысынан тақырыптық тексеру жүргiзедi.  
      2. Салық органы осы баптың 1-тармағында көрсетiлген тақырыптық тексеру жүргiзудi резидент еместiң салықтық өтiнiшiнiң негiзiнде осындай өтiнiштi алған күннен бастап он жұмыс күнi iшiнде тағайындауға мiндеттi.  
      3. Тақырыптық тексеру жүргiзу барысында салық органы құжаттарды мынадай тұрғыдан:  
      1) салық агентiнiң резидент еместiң табыстарынан төлем көзiнен табыс салығын есептеу, ұстау және аудару жөнiндегi салықтық мiндеттемелерiн толық орындауын;  
      2) осы Кодекстiң 191-бабына немесе халықаралық шартқа сәйкес тұрақты мекеме құруын;  
      3) Қазақстан Республикасының заңды тұлғаларды мемлекеттiк тiркеу және филиалдар мен өкiлдiктердi есептiк тiркеу туралы заңнамасына сәйкес өтiнiш берушi резидент еместiң есептiк тiркелуiн, осы Кодекстiң 562-бабында көзделген тәртiппен салық төлеушi ретiнде тiркелуiн;  
      4) бюджеттен немесе шартты банк салымынан табыс салығын қайтаруға берген салықтық өтiнiште көрсетiлген деректердiң дәйектiлiгiн;  
      5) резидент емес шартты банк салымы туралы шартты жасасқан жағдайда, осы шартқа қатысушылардың оның талаптарын сақтауын тексередi.  
      *Ескерту. Кодекс 635-1-баппен толықтырылды - ҚР 2011.07.21* № 467-IV *(2012.01.01 бастап қолданысқа енгiзiледi) Заңымен.*

**636-бап. Салық қызметi органы лауазымды адамдарының**   
                 **салықтық тексеру жүргiзу үшiн аумаққа немесе**   
                 **үй-жайға жiберiлуi**

      1. Салық төлеушi (салық агентi) салық қызметi органдарының салықтық тексеру жүргiзетiн лауазымды адамдарын табыстарды алу үшiн пайдаланылатын аумаққа немесе үй-жайға (тұрғын үй-жайлардан басқа) не салық салу объектiлерiне және (немесе) салық салумен байланысты объектiлерге зерттеп-тексеру үшiн жiберуге мiндеттi.   
      2. Салық қызметi органының салықтық тексеру жүргiзушi лауазымды адамдарының көрсетiлген аумақтарға және (немесе) үй-жайларға (тұрғын үй-жайлардан басқа) кiруiне кедергi жасалған жағдайда, салықтық тексеру жүргiзуге салық қызметi органының лауазымды адамдарының кiруiне жол берiлмегенi туралы акт жасалады.   
      3. Салықтық тексеру жүргiзуге салық қызметi органының лауазымды адамдарының кiруiне жол берiлмегенi туралы актiге салық органының тексерудi жүргiзушi лауазымды адамдары және салық төлеушi (салық агентi) қол қояды. Көрсетiлген актiге қол қоюдан бас тартқан кезде салық төлеушi (салық агентi) бас тартуының себептерi туралы жазбаша түсiнiктеме беруге мiндеттi.   
      4. Егер Қазақстан Республикасының заңнамалық актiлерiне сәйкес салық төлеушiнiң (салық агентiнiң) аумағына және (немесе) үй-жайына кiру үшiн арнайы рұқсаттар қажет болса, салық қызметi органының лауазымды адамдарында олар болуға тиiс.   
      5. Салық төлеушiнiң (салық агентiнiң) мынадай жағдайларда, егер:   
      1) нұсқама белгiленген тәртiпте ресiмделмеген болса;   
      2) нұсқамада көрсетiлген тексеру мерзiмдерi әлi басталмаған немесе өтiп кеткен болса;   
      3) бұл тұлғалар нұсқамада көрсетiлмеген болса;   
      4) салық қызметi органдарының лауазымды адамдарының Қазақстан Республикасының заңнамалық актiлерiне сәйкес салық төлеушiнiң аумағына немесе үй-жайына кiру үшiн қажеттi арнайы рұқсаты болмаса, салық органының лауазымды адамдарын салықтық тексеру жүргiзу үшiн аумаққа немесе үй-жайға жiбермеуге құқығы бар.

**637-бап. Салықтық тексерудi аяқтау**

      1. Салықтық тексеру аяқталған соң салық қызметi органының лауазымды адамы:   
      1) салықтық тексеру жүргiзiлген орынды, акт жасалған күндi;   
      2) тексерудiң түрiн;   
      3) салық қызметi органының салықтық тексеру жүргiзген лауазымды адамдарының қызметiн, тегiн, атын, әкесiнiң атын (ол болған жағдайда);   
      4) салық қызметi органының атауын;   
      5) салық төлеушiнiң (салық агентiнiң) тегiн, атын, әкесiнiң атын (ол болған жағдайда) не толық атауын;   
      6) салық төлеушiнiң (салық агентiнiң) орналасқан жерiн, банктiк деректемелерiн, сондай-ақ оның сәйкестендiру нөмiрiн;   
      7) салық төлеушiнiң (салық агентiнiң) басшысының және салық есептiлiгi мен бухгалтерлiк есептiлiктi, салықты және бюджетке төленетiн басқа да мiндеттi төлемдердi төлеудi жүргiзуге жауапты лауазымды адамдарының тегiн, атын, әкесiнiң атын (олар болған жағдайда);   
      8) алдыңғы жүргiзiлген құжаттық тексеру және бұрын анықталған Қазақстан Республикасының салық заңнамасын бұзушылықтарды жою бойынша қолданылған шаралар туралы мәлiметтердi (кешендi, тақырыптық тексерулер жүргiзген кезде);   
      9) тексерiлетiн кезеңдi және тексеру жүргiзу үшiн салық төлеушi (салық агентi) табыс еткен құжаттар туралы жалпы мәлiметтердi;   
      10) Қазақстан Республикасының салық заңнамасының тиiстi нормасына сiлтеме жасай отырып, салық бұзушылығының егжей-тегжейлi жазылған сипаттамасын;   
      11) салықтық тексеру нәтижелерiн көрсете отырып, салықтық тексеру актiсiн жасайды.   
      2. Салық төлеушiге (салық агентiне) салықтық тексеру актiсi тапсырылған күн салықтық тексеру мерзiмiнiң аяқталуы болып есептеледi.  
      Салықтық тексеру актiсiн алған кезде салық төлеушi (салық агентi) салық қызметi органдарының салықтық тексеру актiсiнiң данасына оны алғаны туралы қол қоюға мiндеттi.  
      Салық төлеушiге (салық агентiне) актiнi тапсыру салық төлеушiнiң (салық агентiнiң) орналасқан жерi бойынша болмауына байланысты мүмкiн болмаған жағдайда осы Кодексте белгiленген тәртiппен куәгерлер тартыла отырып, салықтық зерттеу жүргiзiледi. Бұл ретте салықтық тексеру мерзiмi аяқталатын күн салықтық зерттеу актiсiн жасаған күн болып табылады.  
      3. Салықтық тексерудiң аяқталуы бойынша Қазақстан Республикасының салық заңнамасының бұзылуы анықталмаған жағдайда, онда бұл туралы салықтық тексеру актiсiне тиiстi жазба жасалады.   
      4. Салық төлеушi (салық агентi) салықтық тексерудiң аяқталу күнiнде салық төлеушi (салық агентi) орналасқан жерiнде және (немесе) салықтық тексеру жүргiзiлген орында болмаған жағдайда, салықтық тексеру жүргiзген салық қызметi органының лауазымды адамы салықтық тексеру актiсiне тиiстi жазба жасайды.   
      5. Салықтық тексеру актiсiне осы Кодекстiң 557-бабына сәйкес салық құпиясы болып табылатын мәлiметтердi қоспағанда, қажеттi құжаттардың көшiрмелерi, салық қызметi органының лауазымды адамы жүргiзген есеп-қисаптар және салықтық тексеру барысында алынған басқа да материалдар қоса тiркеледi.   
      6. Салықтық тексеру актiсi кемiнде екi дана етiп жасалады және оған салықтық тексеру жүргiзген салық қызметi органының лауазымды адамдары қол қояды. Салықтық тексеру актiсiнiң бiр данасы салық төлеушiге (салық агентiне) тапсырылады.   
      7. Егер тарату салықтық есептiлiгi алынған күннен бастап тарату салықтық тексеру аяқталған күнге дейiнгi кезең iшiнде салық және бюджетке төленетiн басқа да мiндеттi төлемдердi, мiндеттi зейнетақы жарналарын есептеу, ұстап қалу, аудару, әлеуметтiк аударымдарды есептеу және төлеу мiндеттемелерi туындаған жағдайда, мұндай мiндеттемелер салықтық тексеру актiсiне қосымшада өсiмпұл есептелмей және айыппұл санкциялары қолданылмай көрсетiледi.   
       *Ескерту. 637-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2010.06.30* N 297-IV*(қолданысқа енгiзiлу тәртiбiн* 2-баптан *қараңыз) Заңдарымен.*

**638-бап. Салықтық тексеру нәтижелерi бойынша шешiм**

      1. Салықтық тексеру аяқталған соң салық және бюджетке төленетiн басқа да мiндеттi төлемдердiң, мiндеттi зейнетақы жарналарын есептеу, ұстау, аудару, әлеуметтiк аударымдар мен өсiмпұлдарды есептеу және төлеу, залалдарды азайту, резидент еместердiң табысынан төлем көзiнен ұсталған қосылған құн салығының және (немесе) корпоративтiк (жеке) табыс салығының асып кеткен сомаларын қайтарудың расталмауы бойынша мiндеттемелер сомаларын есептеуге әкеп соқтыратын бұзушылықтар анықталған жағдайда салық қызметi органы салықтық тексеру нәтижелерi туралы хабарлама шығарады, ол осы Кодекстiң 607-бабына сәйкес белгiленген мерзiмде салық төлеушiге (салық агентiне) жiберiледi.  
      2. Осы баптың 7-тармағында белгiленген жағдайды қоспағанда, салық қызметi органы салықтық тексеру нәтижелерi туралы хабарламаны және салықтық тексеру актiсiн тiркеудi бiр нөмiрмен жүзеге асырады.   
      3. Салықтық тексеру нәтижелерi туралы хабарламада мынадай деректемелер мен мәлiметтер болуға тиiс:   
      1) хабарламаны және салықтық тексеру актiсiн тiркеу күнi мен нөмiрi;   
      2) салық төлеушiнiң (салық агентi) тегi, аты, әкесiнiң аты (ол болған жағдайда) не толық атауы;   
      3) сәйкестендiру нөмiрi;   
      4) салық және бюджетке төленетiн басқа да мiндеттi төлемдердiң, мiндеттi зейнетақы жарналарын есептеу, ұстап қалу, аудару, әлеуметтiк аударымдарды есептеу және төлеу бойынша мiндеттемелердiң және өсiмпұлдардың есептелген сомасы;   
      5) кемiтiлген залал сомалары;   
      6) қайтарылуға расталмаған қосылған құн салығының асып кету сомасы;   
      7) резидент еместердiң төлем көзiнен, табыстарынан ұсталған, қайтарылуға расталмаған корпорациялық (жеке) табыс салығының сомасы;   
      8) төлеу туралы талап және төлеу мерзiмi;   
      9) тиiстi салықтың және бюджетке төленетiн басқа да мiндеттi төлемдердiң және өсiмпұлдардың деректемелерi;   
      10) шағым жасау мерзiмi мен орны.   
      4. Салықтық тексеру қозғалған қылмыстық iс шеңберiнде жүргiзiлген жағдайда, оған қатысты қылмыстық iс қозғалған салық төлеушiнi салықтық тексерудiң нәтижелерi туралы хабарлама осындай қылмыстық iс аяқталған соң шығарылады.   
      5. Салықтық тексерудiң нәтижелерi туралы хабарламаны алған салық төлеушi (салық агентi), егер салықтық тексеру нәтижелерiне шағым жасамаса, оны хабарламада белгiленген мерзiмде орындауға мiндеттi.   
      6. Салық төлеушi (салық агентi) салықтық тексеру нәтижелерi туралы хабарламада көрсетiлген салықтардың, бюджетке төленетiн басқа да мiндеттi төлемдердiң және өсiмпұлдардың есептелген сомаларымен келiскен жағдайда, салықтарды, бюджетке төленетiн басқа да мiндеттi төлемдердi төлеу бойынша салық мiндеттемелерiн, сондай-ақ өсiмпұлдарды төлеу бойынша мiндеттеменi орындау мерзiмi салық төлеушiнiң (салық агентiнiң) төлеу кестесi қоса берiлетiн өтiнiшi бойынша алпыс жұмыс күнiне ұзартылуы мүмкiн.   
      Бұл ретте көрсетiлген сома бюджетке төлеу мерзiмi ұзартылған әрбiр күнге өсiмпұл есептеле отырып төленуге жатады және осы кезеңнiң әрбiр он бес жұмыс күнi сайын тең үлестермен төленiп отырады.   
      Мынадай:   
      салықтық тексеру нәтижелерi бойынша есепке жазылған акциз сомалары мен төлем көзiнен ұсталатын салықтарды төлеу бойынша;   
      тексеру нәтижелерiне шағым жасалғаннан кейiн салықтық тексеру нәтижелерi бойынша есепке жазылған салықтардың, бюджетке төленетiн басқа да мiндеттi төлемдердiң және өсiмпұлдардың сомаларын төлеу бойынша осы тармақта көзделген тәртiппен салық мiндеттемелерiнiң орындалу мерзiмi ұзартылуға жатпайды.   
      7. Егер салықтық тексеру аяқталғанда Қазақстан Республикасының салық заңнамасын бұзушылықтар анықталмаған жағдайда, салықтық тексеру нәтижелерi туралы хабарлама шығарылмайды.   
      8. Осы Кодекстiң 637-бабының 7-тармағында көрсетiлген мiндеттемелердiң сомасы осы Кодекстiң 608-бабында белгiленген тәртiппен салық төлеушiге жiберiлген тарату салық есептiлiгiн беру күнiнен бастап тарату салықтық тексерудi аяқтау күнiне дейiнгi кезең үшiн салықтардың және бюджетке төленетiн басқа да мiндеттi төлемдердiң, мiндеттi зейнетақы жарналарының, әлеуметтiк аударымдардың есепке жазылған сомалары туралы хабарламада көрсетiледi.   
      9. Егер, осы Кодекстiң 627-бабы 5-тармағы 2) тармақшасының он бесiншi және он алтыншы абзацтарында көрсетiлген тақырыптық тексерулерден басқа, жоспардан тыс құжаттық тексеру жүргiзген кезде салық қызметi органы салық төлеушiнiң сол салық кезеңiнiң iшiнде сол бiр мәселе бойынша осының алдындағы кез келген салықтық тексеру кезiнде анықталмаған Қазақстан Республикасының салық заңнамасын бұзушылық фактiсiн анықтаса, салық төлеушiге мұндай бұзушылық үшiн әкiмшiлiк жазалар қолданылмайды.   
      Осы тармақтың ережелерi Қазақстан Республикасының салық заңнамасын бұзудың:   
      1) салық төлеушi бюджетке төленуге жататын салық сомасын немесе төлемдi салықтың осы түрi бойынша бұрын тексерiлген қосымша салық есептiлiгiн немесе салық кезеңiндегi төлемдi ұсыну арқылы кемiтетiн бөлiгiнде;   
      2) салық органының осының алдындағы сол салық кезеңi iшiндегi кез келген салықтық тексерулердi жүргiзген кезде жiберген сұрау салуына жауаптың нәтижесi бойынша, егер жауап осындай тексеру аяқталғаннан кейiн алынған болса;   
      3) бюджетке төленуге тиiстi салық сомасына немесе төлемақыға әсер ететiн және салық төлеушi сол салық кезеңi iшiнде салықтың немесе төлемақының осы түрi бойынша жүргiзiлген кез келген салықтық тексеру барысында салық қызметi органының сұрау салуына ұсынбаған құжаттарды қараудың нәтижелерi бойынша;   
      4) жалған кәсiпорын деп танылған салық төлеушiмен жасасылған операциялар бөлiгiнде, егер осындай салық төлеушi туралы ақпарат уәкiлеттi органның сайтында осындай операциялар жасалған салық кезеңiне жүргiзiлген кез келген салықтық тексерудiң бiрi аяқталғаннан кейiн жарияланса, соттың өкiмi немесе қаулысы күшiне енгiзiлгеннен кейiн;   
      5) егер салық қызметi органы осындай мәмiле (мәмiлелер) туралы мәлiметтердi осындай мәмiле (мәмiлелер) жасалған салық кезеңiне жүргiзiлген кез келген салықтық тексерудiң бiрi аяқталғаннан кейiн алғаш рет алса, соттың өкiмi немесе қаулысы күшiне енгiзiлгеннен кейiн кәсiпкерлiк қызметтi жүзеге асыруға ниеттенбеген дара кәсiпкер субъектiсiмен жасалған мәмiле (мәмiлелер) бөлiгiнде, айқындалған салық заңнамасын бұзушылықтарға қолданылмайды.  
      *Ескерту. 638-бапқа өзгерiс енгiзiлдi - ҚР 2009.11.16* N 200-IV *(қолданысқа енгiзiлу тәртiбiн* 2-б*. қараңыз), 2010.06.30* № 297-IV *(2011.07.01 бастап қолданысқа енгiзiледi) Заңдарымен.*

**§ 3. Салық салу объектiлерiн және (немесе) салық салуға**   
**байланысты объектiлердi жанама әдiспен айқындау**

**639-бап. Жалпы ережелер**

      1. Есеп жүргiзу тәртiбi бұзылған жағдайда, есеп құжаттамалары жоғалған немесе жойылған кезде салық қызметi органдары салық салу объектiлерiн және (немесе) салық салуға байланысты объектiлердi осы Кодекстiң 639-642-баптарында белгiленген тәртiппен жанама әдiстер (активтер, мiндеттемелер, айналымдар, шығындар, шығыстар) негiзiнде айқындайды.   
      2. Осы Кодекстiң 629-бабының 4-тармағына сәйкес салық қызметi органдарының талаптары негiзiнде сұрау салынатын салық мiндеттемелерiн есептеу үшiн салық салу объектiлерiн және (немесе) салық салуға байланысты объектiлердi айқындау үшiн негiз болып табылатын құжаттардың болмауы немесе оларды салық төлеушiнiң (салық агентiнiң) табыс етпеуi есеп жүргiзу тәртiбi бұзылған, есеп құжаттамалары жоғалған немесе жойылған деп түсiнiледi.   
      3. Салық және бюджетке төленетiн басқа да мiндеттi төлемдердiң сомаларын активтердi, мiндеттемелердi, айналымды, шығыстарды бағалау, сондай-ақ осы Кодекске сәйкес нақты салық және бюджетке төленетiн басқа да мiндеттi төлемге қатысты салық мiндеттемесiн есептеу үшiн қабылданатын басқа да салық салу объектiлерiн және (немесе) салық салуға байланысты объектiлердi бағалау негiзiнде айқындау салық салу объектiлерiн және (немесе) салық салуға байланысты объектiлердi айқындаудың жанама әдiстерi деп түсiнiледi. Салық салу объектiлерiн және (немесе) салық салуға байланысты объектiлердi бағалау салық есептiлiгiнен және (немесе) бастапқы есептiк құжаттардан, сондай-ақ басқа да көздерден алынған ақпарат негiзiнде жүзеге асырылады.

**640-бап. Есепке алу және өзге де құжаттар (мәлiметтер)**   
                 **болмаған кездегi салықтық тексерулер**

      Егер құжаттық салықтық тексеру барысында салық төлеушi (салық агентi) салық салу объектiлерiн және (немесе) салық салуға байланысты объектiлердi айқындау үшiн қажеттi құжаттардың барлығын немесе бiр бөлiгiн табыс етпеген болса, салық төлеушiге (салық агентiне) аталған құжаттарды табыс ету немесе қалпына келтiру туралы салық қызметi органының талабы, сондай-ақ салықтық тексерудi тоқтата тұру туралы хабарлама мiндеттi түрде тапсырылады.   
      Салық қызметi органының талабы салық төлеушiге (салық агентiне) талап тапсырылған күннен кейiнгi күннен бастап отыз жұмыс күнi iшiнде орындалуға жатады.   
      Салық қызметi органының талабы бойынша салық салу объектiлерiн және (немесе) салық салуға байланысты объектiлердi айқындау үшiн қажеттi құжаттарды табыс етпеген салық төлеушi (салық агентi) көрсетiлген құжаттарды табыс етпеу себептерiн жазбаша түсiндiруге мiндеттi.

**641-бап. Ақпарат көздерi**

      1. Салық салу объектiлерi және (немесе) салық салуға байланысты объектiлердi жанама әдiстер негiзiнде айқындау үшiн салық қызметi органдары мән-жайларға, тексерiлетiн салық төлеушi (салық агентi) қызметiнiң сипаты мен түрiне қарай:   
      1) банктердiң және банк операцияларының жекелеген түрлерiн жүзеге асыратын ұйымдардың салық төлеушiнiң (салық агентiнiң) банктiк шоттарындағы ақшасы және оның қозғалысы туралы көшiрме жазбаларын;   
      2) уәкiлеттi мемлекеттiк органдардың, мемлекеттiк емес ұйымдардың, жергiлiктi атқарушы органдардың деректерi бойынша салық салу объектiлерi және (немесе) салық салуға байланысты объектiлер туралы;   
      3) салық төлеушiнiң (салық агентiнiң) бухгалтерлiк есебiнiң деректерiмен салыстырып тексеруге жататын салық төлеушiнiң (салық агентiнiң) дербес шоты негiзiнде салық және бюджетке төленетiн басқа да мiндеттi төлемдердiң есептелуi мен түсуi туралы;   
      4) салық төлеушi (салық агентi) тексерiлетiн салық кезеңi үшiн және алдыңғы салық кезеңдерi үшiн табыс еткен салық есептiлiгi нысандарынан алынған салық салу объектiлерi және (немесе) салық салуға байланысты объектiлер туралы;   
      5) мемлекеттiк органдардың ақпараттық жүйелерi арқылы, сондай-ақ өзге де көздерден алынған тауарларды тиеп-жөнелтудi және (немесе) жұмыстарды орындауды және (немесе) қызметтердi көрсетудi жүзеге асырған тұлғаларға қатысты жүргiзiлген қарсы тексерулер нәтижелерi туралы;   
      6) салық қызметi органдары салық салу объектiсi және (немесе) салық салуға байланысты объектi болып табылатын, тексеру жүргiзiлетiн салық төлеушiнiң (салық агентiнiң) мүлкiн (тұрғын үйiнен басқа) зерттеп-тексеру және (немесе) түгендеу кезiнде алған мәлiметтердi пайдалануы мүмкiн.   
      2. Салық қызметi органдары:   
      1) банктер мен банк операцияларының жекелеген түрлерiн жүзеге асыратын ұйымдарға;   
      2) тиiстi уәкiлеттi мемлекеттiк органдарға, мемлекеттiк емес ұйымдарға, жергiлiктi атқарушы органдарға;   
      3) тексерiлетiн салық төлеушiнiң (салық агентiнiң) өнiм берушiлерiмен және сатып алушыларымен өзара есеп айырысулары мәселесi бойынша қарсы салықтық тексерулер жүргiзу туралы басқа да салық органдарына;   
      4) шет мемлекеттердiң құзыреттi органдарына сұрау салу жiбередi.   
      3. Қажеттi ақпарат (құжатпен расталған) сондай-ақ мынадай көздерден:   
      1) тексерiлетiн салық төлеушi (салық агентi) орындаған қызмет көрсету туралы тапсырыс берушiлерден және сатып алынған өнiм құны мен саны туралы сатып алушылардан;   
      2) тексерiлетiн салық төлеушiге (салық агентiне) акцизделетiн тауарлардың жекелеген түрлерiн өндiру және олардың айналымы саласында қызметтер көрсеткен, шикiзат, энергетика ресурстарын және қосалқы материалдар жiберудi жүзеге асырған жеке және заңды тұлғалардан алынуы мүмкiн.   
      4. Ақпарат көздерi мән-жайларға, тексерiлетiн салық төлеушi (салық агентiнiң) қызметiнiң сипаты мен түрiне қарай әрбiр нақты жағдайда ерекшеленуi мүмкiн.

**642-бап. Салық салу объектiлерiн және (немесе) салық**   
                 **салуға байланысты объектiлердi айқындау тәртiбi**

      1. Салық салу объектiлерiн және (немесе) салық салуға байланысты объектiлердi айқындау осы Кодекстiң 641-бабында белгiленген тәртiппен алынған ақпараттың негiзiнде жүргiзiледi.   
      2. Кiрiс есептеу үшiн салық төлеушiнiң (салық агентiнiң) банктiк шоттарына, төлем карточкаларына, сондай-ақ банк шотынан көшiрмемен расталатын өзге де төлем және есеп-қисап құжаттарынан ақшалардың түсуi туралы ақпарат және салық төлеушiнiң (салық агентiнiң) ақша алу фактiсiн растайтын басқа да ақпарат (құжаттар) пайдаланылады.   
      3. Осы Кодекстiң 641-бабында айқындалған ұйымдар немесе жеке тұлғалар тексерiлетiн салық төлеушiде алынған (алынуға жататын) басқа табысы бар екендiгiне қатысты ақпарат берген кезде аталған табыстардың сомасы жалпы табыс сомасына (салық салынатын айналымға) енгiзiлуге жатады.   
      4. Қазақстан Республикасы Ұлттық Банкi және екiншi деңгейдегi банктер, сондай-ақ кеден одағына мүше мемлекеттердiң салық органдары берген ақпарат негiзiнде салық төлеушiнiң экспорттық операциялары бойынша валюталық түсiм сомаларының түсу фактiсi анықталған жағдайда, валюталық түсiмнiң бұл сомасы өткiзу бойынша айналым мөлшерiне және жиынтық табыс құрамына енгiзiледi.   
      5. Осы бапқа сәйкес салық салу объектiлерiн және (немесе) салық салуға байланысты объектiлердi айқындау кезiнде салық төлеушiнiң (салық агентiнiң) бастапқы құжаттарымен расталмаған шығыстары корпорациялық табыс салығын есептеу үшiн шегеруге және қосылған құн салығын есептеу үшiн есепке жатқызылмайды.   
      6. Акцизделетiн тауарлар бойынша салық салынатын база осы Кодекстiң 283-бабы 1 және 2-тармақтарының негiзiнде айқындалады.   
      Бұл ретте өндiрiлген акцизделетiн тауарлардың көлемi шикiзаттың, энергетика ресурстары мен қосалқы материалдардың шығыстары мен ысыраптарының салалық нормаларына сәйкес айқындалады.   
      7. Негiзгi құралдардың, оның iшiнде аяқталмаған құрылыс объектiлерiнiң, көлiк құралдарының, жер телiмдерiнiң, материалдық емес активтердiң, инвестициялық жылжымайтын мүлiктiң бастапқы құнын растайтын құжаттар салық төлеушiде (салық агентiнде) болмаған (жоғалған, бүлiнген) жағдайда аталған мүлiктiң нарықтық құны осы салық төлеушiнiң жиынтық табысына қосылады.   
      8. Осы баптың 7-тармағында көрсетiлген объектiлердiң нарықтық құны салық қызметi органдары тартқан, Қазақстан Республикасының заңнамасына сәйкес қызметiн жүзеге асыратын бағалаушының есебi негiзiнде айқындалады.   
      9. Жалақы төлемдерiн төлеуге банк шотынан ақша алу және (немесе) жеке тұлғалардың банктiк шотына банк шотынан ақша аудару фактiлерi анықталған кезде ақша жеке табыс салығы, әлеуметтiк салық салынатын салық салу объектiсi болып табылады. Бұл ретте салық мiндеттемесi банктiң салық төлеушiге (салық агентiне) немесе үшiншi тұлғаларға тиiстi ақша сомаларын аудару (беру) туралы салық төлеушiнiң (салық агентiнiң) өкiмiн орындаған сәтте туындайды.   
      10. Салық қызметi органдары жанама әдiстер негiзiнде айқындаған салық салу объектiлерi және (немесе) салық салуға байланысты объектiлер туралы мәлiметтер салық төлеушiнiң (салық агентiнiң) салық декларацияларында (есеп-қисаптарда) көрсетiлген тиiстi деректермен және салық қызметi органдарына табыс етiлген өзге де есеп-қисаптармен салыстырылады.   
      11. Салық төлеушi (салық агентi) салық есептiлiгiнде мәлiм еткен салық және бюджетке төленетiн басқа да мiндеттi төлемдердiң сомалары жанама әдiстердi қолдану негiзiнде айқындалған салықтардың сомаларынан көп болған жағдайда, тексеру кезiнде салық төлеушiнiң (салық агентiнiң) салық есептiлiгiнде көрсетiлген салықтардың сомалары қабылданады.   
      12. Егер салық төлеушi (салық агентi) салық есептiлiгiнде мәлiмдеген табыс сомасы басқа (қосымша) ақпарат көздерiнен анықталған табыс сомасынан артық болған жағдайда, тексеру кезiнде салық есептiлiгiнде көрсетiлген кiрiс сомасы қабылданады.  
      *Ескерту. 642-бапқа өзгерту енгiзiлдi - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

**643-бап. Салық салу объектiлерiн жекелеген жағдайларда**   
                 **айқындау**

      1. Егер жеке тұлғаның салық декларациясында көрсеткен табыстары өзiнiң жеке тұтынуына, соның iшiнде мүлiк сатып алуына жұмсаған шығыстарына сәйкес келмейтiн болса, салық органдары өткен кезеңдердiң табыстарын есептей отырып, олардың жасаған шығыстары негiзiнде табысы мен салығын айқындайды.   
      2. Басқа да тұлғалар мен органдар аталған табысты алудың заңдылығына дау салған жағдайларда да, табысқа салық салынуға тиiс.   
      3. Егер сот шешiмi бойынша табыс Қазақстан Республикасының заңнамалық актiлерiнде көзделген жағдайларда бюджетке алып қоюға жатса, онда аталған табыс одан төленген салық сомасы шегерiлмей алынады.

**90-тарау. БАҚЫЛАУ-КАССА МАШИНАЛАРЫН ҚОЛДАНУ ТӘРТIБI**

**644-бап. Осы тарауда пайдаланылатын негiзгi ұғымдар**

      Осы тарауда мынадай ұғымдар пайдаланылады:   
      1) бақылау-касса машиналары – тауарларды жұмыстарды, қызметтердi өткiзу кезiнде жүзеге асырылатын ақшалай есеп айырысулары туралы ақпаратты тiркеудi және көрсетудi қамтамасыз ететiн фискалды модульдер, фискалды жады блогы бар электронды құрылғылар және (немесе) компьютерлiк жүйелер;   
      2) бақылау-касса машиналарының мемлекеттiк тiзiлiмi (бұдан әрi – мемлекеттiк тiзiлiм) - уәкiлеттi орган Қазақстан Республикасының аумағында пайдалануға рұқсат берген бақылау-касса машиналары модельдерiнiң тiзбесi;   
      3) бақылау-касса машиналарының тiркеу карточкасы - бақылау-касса машинасының салық органында тiркелуi (есептен шығарылуы) фактiсiн растайтын есепке алу құжаты;   
      4) бақылау-касса машиналарына техникалық қызмет көрсету орталығы (бұдан әрi - техникалық қызмет көрсету орталығы) – бақылау-касса машиналарына техникалық қызмет көрсету бойынша жарғыға (қызмет түрiне) сәйкес қызметiн жүзеге асыратын шаруашылық жүргiзушi субъект;   
      5) бақылау чегi – бақылау-касса машинасының сатушы (қызмет көрсетушi тауарды, жұмысты, қызметтi жеткiзушi) мен сатып алушы (клиент) арасындағы ақшалай есеп айырысудың жүзеге асырылу фактiсiн растайтын бастапқы есеп құжаты;   
      6) қолма-қол ақша есебiнiң кiтабы – ауысым сайын қолма-қол ақша айналымын, тауарлық чектердi, бақылау-касса машинасының фискалды жады көрсеткiштерiн есепке алу журналы;   
      7) қызмет көрсетуге ақы төлеу терминалы – қызмет көрсеткенi үшiн төлем ретiнде қолма-қол ақшаны автоматты режимде қабылдауды жүзеге асыратын электрондық-механикалық құрылғы;   
      8) салық органының пломбасы - бақылау-касса машинасының корпусын рұқсатсыз ашудан қорғау құралы;   
      9) салық төлеушiнiң жауапты адамы – бақылау-касса машинасын қолдана отырып сатып алушымен (клиентпен) есеп айырысуды жүзеге асыратын және оның жұмыс iстеуiне жауап беретiн салық төлеушi не салық төлеушiмен еңбек қатынасында тұрған адам;   
      10) сауда автоматы – автоматты режимде қолма-қол ақша арқылы тауарларды сатуды жүзеге асыратын электрондық-механикалық құрылғы;   
      11) тауарлық чек - бақылау-касса машинасының техникалық ақауы болған немесе электр энергиясы болмаған жағдайда пайдаланылатын ақшалай есеп айырысуды растайтын бастапқы есепке алу құжаты;   
      12) тауар чектерiнiң кiтабы – кiтапқа бiрiктiрген тауарлық чектердiң жиынтығы;   
      13) фискалдық белгi - бақылау-касса машинасының фискалдық режимде жұмыс iстейтiнiн растау ретiнде бақылау чектерiнде көрсетiлетiн ерекше белгi;   
      14) фискалдық деректер - бақылау-касса машинасының фискалдық жадында тiркелетiн ақшалай есеп айырысулар туралы ақпарат;   
      15) фискалдық есеп – белгiлi бiр кезең iшiнде бақылау-касса машинасының фискалдық жадындағы көрсеткiштердiң өзгеруi туралы есеп;   
      16) фискалдық жады - ақпараттың ауысым сайын түзетiлмей тiркелуiн және энергияға тәуелсiз ұзақ уақыт сақталуын қамтамасыз ететiн бағдарламалық-аппараттық құралдар кешенi;   
      17) фискалдық режим – ақпараттың фискалдық жадында түзетiлмей тiркелуiн және энергияға тәуелсiз ұзақ уақыт сақталуын қамтамасыз ететiн бақылау-касса машинасының жұмыс iстеу режимi.  
      *Ескерту. 644-бапқа өзгерту енгiзiлдi - ҚР 2009.11.16* N 200-IV *(2009.01.01 бастап қолданысқа енгiзiледi) Заңымен.*

**645-бап. Жалпы ережелер**

      РҚАО-ның ескертпесi!  
      1-тармақтың қолданысы 2013.01.01 дейiн ҚР 2012.01.01 N 100-IV Заңына сәйкес тоқтатыла тұрады.  
      1. Қазақстан Республикасының аумағында сауда операцияларын жүзеге асыру кезiнде, қолма-қол ақша арқылы жұмыстар орындау, қызметтер көрсету кезiнде жүзеге асырылатын ақшалай есеп айырысу мiндеттi түрде бақылау-касса машиналарын қолдану арқылы жүргiзiледi.   
      Осы тармақтың ережесi:  
      1) жеке нотариаттық қызметтi жүзеге асыратын адамдардан басқа, дара кәсiпкерлер ретiнде мiндеттi мемлекеттiк тiркелуге жатпайтын жеке тұлғалардың  
      2) мыналарға:   
      шағын бизнес субъектiлерi үшiн арнаулы салық режимi шеңберiнде қызметiн бiржолғы талон немесе патент негiзiнде жүзеге асыратын;   
      шаруа немесе фермер қожалықтары үшiн арнаулы салық режимi шеңберiнде қызметiн жүзеге асыратын дара кәсiпкерлердiң (акцизделетiн тауарларды өткiзушiлерден басқа) ақшалай есеп айырысуларына;  
      3) уәкiлеттi органмен келiсiм бойынша көлiк саласындағы уәкiлеттi мемлекеттiк орган бекiткен нысанда билеттер беретiн қалалық қоғамдық көлiктегi тасымалдар бойынша халыққа қызмет көрсету бөлiгiндегi ақшалай есеп айырысуға;  
      4) Қазақстан Республикасы Ұлттық Банкiне қолданылмайды.  
      2. Жергiлiктi атқарушы органдар есептi тоқсаннан кейiнгi айдың  20-сынан кешiктiрмей орналасқан жерi бойынша салық органдарына уәкiлеттi орган бекiткен нысанда қалалық қоғамдық көлiк тасымалдары бойынша халыққа қызмет көрсету бөлiгiнде салық төлеушiнiң билеттердi пайдалануы туралы есептi табыс етедi.   
      3. Сауда операциялары немесе қолма-қол ақша арқылы қызмет көрсету кезiнде ақшалай есеп айырысуды жүзеге асыратын сауда автоматтары мен қызмет көрсетудi төлеу терминалдары модельдерi мемлекеттiк тiзiлiмге енгiзiлген бақылау-касса машиналарымен жарақтандырылады.   
      4. Бақылау-касса машиналарын қолдану кезiнде мынадай талаптар қойылады:   
      1) қолма-қол ақша арқылы ақшалай есеп айырысумен байланысты қызметiн бастағанға дейiн бақылау-касса машиналарын салық органында есепке қою жүзеге асырылады;   
      2) тауар, жұмыс, көрсетiлетiн қызмет үшiн төленген сомаға бақылау-касса машинасының чегiн (сауда автоматында пайдаланылатын бақылау-касса машиналарын қоспағанда) немесе тауар чегiн беру жүзеге асырылады;   
      3) бақылау-касса машиналарына салық органдары лауазымды адамдарының қолжетiмдiлiгi қамтамасыз етiледi.  
      *Ескерту. 645-бапқа өзгерiс енгiзiлдi - ҚР 2009.11.16* N 200-IV *(2009.01.01 бастап, 2011.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**646-бап. Бақылау-касса машиналарын салық органында есепке**  
                **қою**

      1. Егер осы тармақта өзгеше белгiленбесе, бақылау-касса машинасын пайдаланатын жерi бойынша салық органдарына есепке қоюға модельдерi мемлекеттiк тiзiлiмге енгiзiлген, техникалық ақауы жоқ бақылау-касса машиналары жатады.  
      Сауда автоматтары және (немесе) қызмет көрсетуге ақы төлеу терминалдарымен жарақтандырылған компьютерлiк жүйелер болып табылатын бақылау-касса машиналары әрбiр сауда автоматының және (немесе) қызмет көрсетуге ақы төлеу терминалының орналасқан жерi бойынша салық органында есепке қойылуға тиiс.  
      Автодүкендерден және (немесе) шатырлардан көшпелi сауданы жүзеге асыру кезiнде пайдаланылатын бақылау-касса машиналары мұндай салық төлеушiлердiң орналасқан жерi бойынша салық органында есепке қоюға жатады.  
      2. Салық органдары осы Кодекстiң 645-бабының 1-тармағына сәйкес бақылау-касса машиналарын қолдану бойынша талап қолданылмайтын салық төлеушiлердiң бақылау-касса машиналарын есепке қоюды жүргiзбейдi.   
      3. Бақылау-касса машиналарын есепке қою салық төлеушi бақылау-касса машинасын салық органында есепке қою туралы өтiнiш берген күннен бастап бес жұмыс күнi iшiнде бақылау-касса машинасының тiркеу нөмiрiн бере отырып және бақылау-касса машинасының карточкасын бере отырып жүргiзiледi.   
      4. Компьютерлiк жүйе болып табылатын бақылау-касса машиналарын қоспағанда, бақылау-касса машинасын салық органдарында есепке қойған кезде салық төлеушi салық органына:   
      1) бақылау-касса машинасын салық органында есепке қою туралы салықтық өтiнiштi;   
      2) iске қосу фискалды режимдi орнатпай-ақ мүмкiн болатын, салық төлеушi туралы мәлiметтердi қамтитын бақылау-касса машинасын;   
      3) дайындаушы зауыттың паспортын;   
      4) нөмiрленген, тiгiлген, салық төлеушiнiң қолымен және (немесе) мөрiмен расталған қолма-қол ақша есебiнiң кiтабын және тауар чектерiнiң кiтабын табыс етедi.  
      5. Компьютерлiк жүйе болып табылатын бақылау-касса машинасын есепке қойған кезде салық төлеушi өзiнiң орналасқан жерi бойынша салық органына:   
      1) бақылау-касса машинасын салық органында есепке қою туралы салықтық өтiнiштi;   
      2) компьютерлiк жүйенiң жұмыс iстеу мүмкiндiктерi мен сипаттарының қысқаша сипаттамасын;   
      3) салық органында тiркеуге қою үшiн мәлiмделген компьютерлiк жүйе моделiнiң "Салық инспекторының жұмыс орны" модулiн пайдалану жөнiндегi нұсқаулықты табыс етедi және онымен жұмыс iстеудi қамтамасыз етедi.   
      6. Салық органының лауазымды адамы компьютерлiк жүйелердi қоспағанда, бақылау-касса машинасын есепке қою кезiнде:   
      1) салықтық өтiнiште көрсетiлген мәлiметтердiң ұсынылған құжаттарға сәйкестiгiн тексередi;   
      2) таңбалау тақтайшасында көрсетiлген бақылау-касса машинасының зауыттық нөмiрiн дайындаушы зауыттың паспортында көрсетiлген бақылау-касса машинасының нөмiрiмен салыстырады;   
      3) қолма-қол ақша есебiнiң кiтабын және тауар чектерiнiң кiтабын ресiмдеудiң дұрыстығын тексередi;   
      4) бақылау-касса машинасы жұмысының фискалдық режимiн белгiлейдi;   
      5) бақылау-касса машинасының корпусына салық органының пломбасын орнатады;   
      6) бақылау-касса машинасының тiркеу карточкасын ресiмдейдi;   
      7) қолма-қол ақша есебiнiң кiтабын және тауар чектерiнiң кiтабын өз қолымен, салық органы басшысының қолымен және салық органының мөрiмен растайды;   
      8) салық төлеушiге:   
      фискалдық жұмыс режимi белгiленген және салық органының пломбасы орнатылған бақылау-касса машинасын;   
      расталған қолма-қол ақша есебiнiң кiтабы мен тауар чектерiнiң кiтабын;   
      бақылау-касса машинасын дайындаушы зауыттың паспортын қайтарады.   
      7. Компьютерлiк жүйе болып табылатын бақылау-касса машиналарын есепке қойған кезде салық органының лауазымды адамы осы баптың 6-тармағының 1), 4) және 6) тармақшаларында көзделген iс-қимылдарды жүзеге асырады. Бұл ретте компьютерлiк жүйеге фискалды режим белгiлеу ақпаратты компьютерлiк жүйенiң фискалды деректерiне рұқсатсыз қол жеткiзуден криптографиялық тұрғыдан қорғайтын құралдардың белсендi жұмыс iстеуiн бiлдiредi.   
      8. Бақылау-касса машинасының тiркеу карточкасы салық төлеушiге бақылау-касса машинасын салық органдарында есепке қою кезiнде берiледi, бақылау-касса машинасының бүкiл пайдалану мерзiмi бойына сақталады және салық органдарының талабы бойынша көрсетiледi.   
      9. Бақылау-касса машинасының тiркеу карточкасының, тауар чегiнiң, фискалдық есеп-қисапты алу актiсiнiң, қолма-қол ақша есебi кiтабы мен тауар чектерi кiтабының нысандарын Қазақстан Республикасының Үкiметi белгiлейдi.  
      *Ескерту. 646-бапқа өзгерiс енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**647-бап. Бақылау-касса машинасының тiркеу деректерiне**  
                 **өзгерiстер енгiзу**

      1. Бақылау-касса машинасының тiркеу карточкасында көрсетiлген мәлiметтер өзгерген кезде, салық төлеушi бақылау-касса машинасын есепке қойған жерi бойынша салық органына өзгерiстер туындаған кезден бастап бес жұмыс күнi iшiнде:  
      1) өзгерген мәлiметтердi көрсете отырып, бақылау-касса машинасын салық органында есепке қою туралы салықтық өтiнiштi;  
      2) бақылау-касса машинасының тiркеу карточкасын табыс етуге мiндеттi.  
      2. Тiркеу карточкасын ауыстыруды:  
      1) тiркеу карточкасы жоғалған (бүлiнген) жағдайда – осы баптың 1-тармағында көзделген салықтық өтiнiштi алған күннен бастап бес жұмыс күнi iшiнде;  
      2) тiркеу карточкасында көрсетiлген мәлiметтер өзгерген жағдайда – осы баптың 1-тармағында көзделген салықтық өтiнiштi алған күннен бастап бес жұмыс күнi iшiнде;  
      3) тiркеу карточкасында сәйкестендiру нөмiрi болмаған жағдайда - осы баптың 1-тармағында көзделген салықтық өтiнiштi алған күннен бастап үш жұмыс күнi iшiнде бақылау-касса машинасының есепке қойылған жерi бойынша салық органы жүргiзедi.  
      Осы тармақшада көзделген жағдайда, салық төлеушi салықтық өтiнiшке мына құжаттардың бiрiн:  
      1) сәйкестендiру нөмiрiнiң бар-жоғын растайтын құжаттың нотариат куәландырған көшiрмесiн;  
      2) сәйкестендiру нөмiрiнiң бар-жоғын растайтын құжаттың түпнұсқасын көрсеткен жағдайда – оның көшiрмесiн қоса бередi.  
      Бақылау-касса машинасының тiркеу карточкасын ауыстыру үшiн салық органына табыс етiлген салықтық өтiнiшке сәйкестендiру нөмiрiнiң бар-жоғын растайтын құжаттың көшiрмесi, оны осындай салық органына ауыстыру не осы Кодекске сәйкес құжатқа сәйкестендiру нөмiрiн енгiзу мақсатында басқа құжатқа қайта ресiмдеу үшiн табыс еткен жағдайда, қоса берiлмейдi.  
      3. Салық органының лауазымды адамы салық органында салықтық өтiнiштi қабылдаған күннен бастап бес жұмыс күнi iшiнде бақылау-касса машинасының өзгертiлген тiркеу деректерi бар тiркеу карточкасын ресiмдейдi және салық төлеушiге бередi.  
      4. Бақылау-касса машинасының жаңа тiркеу карточкасы берiлген кезде салық органы бұрын берген бақылау-касса машинасының тiркеу карточкасы салық төлеушiнiң бақылау-касса машинасының аталған тiркеу карточкасын жоғалту (бүлдiру) жағдайларын қоспағанда, салық органына қайтарылуға жатады.  
      *Ескерту. 647-бап жаңа редакцияда - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*

**648-бап. Салық органында бақылау-касса машинасын есептен**   
                **шығару**

      1. Бақылау-касса машинасын есептен шығару мынадай жағдайларда:   
      1) сауда операциялары қолма-қол ақша арқылы жұмыстарды орындау, қызметтер көрсету жүзеге асырылатын ақшалай есеп айырысумен байланысты қызметтi жүзеге асыру тоқтатылған;   
      2) бақылау-касса машинасын пайдаланатын жер немесе бақылау-касса машинасын сауда автоматында немесе қызмет көрсетудi төлеу терминалында пайдаланатын салық төлеушiнiң орналасқан жерi өзгерген жағдайда, егер мұндай өзгерiс бақылау-касса машинасын басқа салық органында тiркеудi талап ететiн;   
      3) техникалық ақауларына байланысты бақылау-касса машинасын одан әрi қолдану мүмкiн болмаған;   
      4) бақылау-касса машинасын мемлекеттiк тiзiлiмнен шығарған;   
      5) Қазақстан Республикасының салық заңнамасына қайшы келмейтiн өзге де жағдайларда жүргiзiледi.   
      2. Компьютерлiк жүйелердi қоспағанда, салық органында бақылау-касса машинасын есептен шығару үшiн салық төлеушi салық органына бақылау-касса машинасын есептен шығару туралы салықтық өтiнiшпен бiр мезгiлде:   
      1) салық органы орнатқан пломбасы бар бақылау-касса машинасын;   
      2) бақылау-касса машинасын дайындаушы зауыттың паспортын;   
      3) нөмiрленген, тiгiлген, салық органы басшысының қолымен және мөрiмен расталған қолма-қол ақша есебiнiң кiтабын және тауар чектерiнiң кiтабын;   
      4) бақылау-касса машинасының тiркеу карточкасын табыс етедi.   
      3. Компьютерлiк жүйе болып табылатын бақылау-касса машиналарын есептен шығару үшiн салық төлеушi салық органына бақылау-касса машинасын есептен шығару туралы салықтық өтiнiштi, бақылау-касса машинасын тiркеу карточкасын табыс етедi және "Салық инспекторының жұмыс орны" модулiне қол жеткiзудi қамтамасыз етедi.   
      4. Салық органының лауазымды адамы бақылау-касса машинасын есептен шығару туралы салықтық өтiнiштi салық органында тiркеу күнiнен бастап бес жұмыс күнi iшiнде бақылау-касса машинасын есептен шығарады, ол үшiн:   
      1) фискалдық есептi алады;   
      2) камералдық бақылау жасайды және қолма-қол ақша есебi кiтабының деректерiн фискалдық есеп көрсеткiштерiмен және тауар чектерi кiтабының деректерiмен салыстырып тексеру жүргiзедi;   
      3) қолма-қол ақша есебi кiтабы мен тауар чектерi кiтабының жабылғаны туралы жазба жүргiзедi;  
      3-1) бақылау-касса машинасының корпусынан салық органының пломбасын алып тастауды жүргiзедi;  
      4) салық төлеушiге:   
      бақылау-касса машинасын;   
      қолма-қол ақша есебiнiң кiтабы мен тауар чектерi кiтабын;   
      бақылау-касса машинасының есептен шығарылғаны туралы белгi қоя отырып, тiркеу карточкасын қайтарады.   
      5. Компьютерлiк жүйе болып табылатын бақылау-касса машинасын есептен шығарған кезде салық органының лауазымды адамы фискалдық есептi алады және салық төлеушiге бақылау-касса машинасын есептен шығарғаны туралы белгi қоя отырып тiркеу карточкасын қайтарады.  
      *Ескерту. 648-бапқа өзгерту енгiзiлдi - ҚР 2009.11.16* N 200-IV*(қолданысқа енгiзiлу тәртiбiн* 2-б*. қараңыз) Заңымен.*

**649-бап. Фискалдық есептi алу және бақылау чегiнiң**   
                 **мазмұнына қойылатын талап**

      1. Фискалдық есептi салық органдары:   
      1) салықтық тексерулер жүргiзген;   
      2) фискалдық жадының блогын ауыстырған;   
      3) бақылау-касса машинасы есептен шығарылған;   
      4) фискалды жадыға кiру паролiн енгiзудi талап ететiн бақылау-касса машинасын жөндеу жүзеге асырылған;   
      5) қолма-қол ақша есебiнiң кiтабы толығымен толтырылған;   
      6) қолма-қол ақша есебiнiң кiтабы жоғалған (бүлiнген) жағдайларда алады.   
      2. Фискалдық есептi алу үшiн салық органына бақылау-касса машинасы және мынадай құжаттар:   
      1) нөмiрленген, тiгiлген, салық органы басшысының қолымен және мөрiмен расталған қолма-қол ақша есебiнiң және тауар чектерiнiң кiтаптары;   
      2) соңғы фискалдық есеп алынған күннен бастап ауысымдық есептер табыс етiледi.   
      Фискалдық есептi алу кезiнде деректерi салық органдарының ақпараттық жүйесiне енгiзiлуге жататын фискалдық есептi алу актiсi жасалады.   
      3. Компьютерлiк жүйелердi қоспағанда, бақылау-касса машинасының бақылау чегi мынадай ақпараттарды:   
      1) салық төлеушiнiң атауын;   
      2) сәйкестендiру нөмiрiн;   
      3) бақылау-касса машинасының зауыттық нөмiрiн;   
      4) бақылау-касса машинасының салық органындағы тiркеу нөмiрiн;   
      5) чектiң реттiк нөмiрiн;   
      6) тауарларды сатып алу, жұмыстарды орындау, қызметтердi көрсету жүргiзiлген күн мен оның уақытын;   
      7) тауардың, жұмыстың, көрсетiлетiн қызметтiң бағасын және (немесе) сатып алу сомасын;   
      8) фискалдық белгiнi қамтуға тиiс.   
      Компьютерлiк жүйелердiң бақылау чегi (банктер мен банк операцияларының жекелеген түрлерiн жүзеге асыратын ұйымдар қолданатын компьютерлiк жүйелердi қоспағанда) осы тармақтың 1)-7) тармақшаларында көрсетiлген ақпаратты қамтуға тиiс.   
      Банктер мен банк операцияларының жекелеген түрлерiн жүзеге асыратын ұйымдар қолданатын компьютерлiк жүйелердiң бақылау чегiнiң нысаны мен мазмұнын уәкiлеттi органмен келiсiм бойынша Қазақстан Республикасының Ұлттық Банкi белгiлейдi.   
      Валюта айырбастау, металл сынықтарын, шыны ыдысты қабылдау орындарында, ломбардтарда қолданылатын бақылау-касса машиналарының бақылау чегi қосымша сату сомасы туралы және сатып алу сомасы туралы ақпаратты қамтуға тиiс.   
      4. Бақылау чегi қосымша бақылау-касса машиналарын дайындаушы зауыттың техникалық құжаттамасында көзделген, соның iшiнде қосылған құн салығы сомасы туралы деректердi қамтуы мүмкiн.

**650-бап. Бақылау-касса машинасын пайдалану**

      1. Салық төлеушiнiң жауапты тұлғасы бақылау-касса машинасын пайдаланған кезде:   
      1) бақылау-касса машинасын пайдалану жөнiндегi нұсқаулыққа сәйкес тауар, жұмыстар, қызметтер көрсету құнын енгiзу операциясын жүзеге асырады;   
      2) электр энергиясы болмаған немесе бақылау-касса машинасында ақаулар болған жағдайда тауарлық чек толтырады және бередi;   
      3) қолма-қол ақша есебiнiң кiтабын толтырады;   
      4) ауысым аяқталған кезде бақылау-касса машинасының моделiн дайындаушының техникалық талаптарына сәйкес ауысымдық есептi алу (Z-есеп) жолымен "ауысым соңы" рәсiмiн орындайды.   
      Ауысымдық есептер, қолма-қол ақша есебi және тауарлық чектер кiтаптары, сондай-ақ олар бойынша жою және қайтару операциялары жүргiзiлген жою, қайтару чектерi мен бақылау чектерiн салық төлеушi оларға мөр қойылған немесе толық толтырылған күнiнен бастап бес жыл бойы сақтауға тиiс.   
      Сауда автоматтарында пайдаланылатындарды қоспағанда, бақылау-касса машиналары үшiн ауысым кезеңi жиырма төрт сағаттан аспауға тиiс.   
      Сауда автоматтарымен жарақтандырылған бақылау-касса машиналары үшiн ауысым кезеңiн салық төлеушi айқындайды, бұл ретте ол күнтiзбелiк бiр айдан аспауға тиiс.   
      2. Қате енгiзiлген соманы жою немесе орындалған жұмыстар, көрсетiлген қызметтер үшiн қолма-қол ақшаларды қайтару операциялары бақылау чегiнiң түпнұсқасы және қолма-қол ақша есебi кiтабында жүргiзiлген жазба болған кезде бақылау-касса машинасының моделiн жасаушының техникалық талаптарына сәйкес жүргiзiледi.   
      3. Қолма-қол ақша есебi кiтабының деректерi тиiстi күнге ауысым есептерiнiң көрсеткiштерiне сәйкес келуге тиiс.   
      4. Кассаның ағымдағы жай-күйi туралы есептiң көрсеткiштерi қолма-қол ақша есебi кiтабында көрсетiлген тауарларды өткiзуге, жұмыстарды орындауға, қызметтер көрсетуге байланысы жоқ қолма-қол ақшаны қабылдау және беру сомасы ескерiле отырып, есептi алған кезде кассадағы қолма-қол ақшаның сомасына сәйкес келуге тиiс.   
      5. Салық органының пломбасының бүтiндiгiн бұзбай жою мүмкiн емес бақылау-касса машинасының техникалық ақауы болған жағдайда салық төлеушi ақау пайда болған кезден бастап үш жұмыс күнi iшiнде бақылау-касса машинасы тiркеуге қойылған салық органына:   
      1) бақылау-касса машинасының тiркеу карточкасының нөмiрiн, берiлген күнiн және ақау болған күннiң басындағы есептегiштiң жиынтық көрсеткiштерiн көрсете отырып, салықтық өтiнiш;   
      2) негiзделген жөндеу жүргiзу мерзiмдерi мен ақау себептерiн көрсете отырып техникалық қызмет көрсету орталығының қорытындысын бередi.   
      Салық органы салықтық өтiнiштi қабылдаған күнi ақауды жою үшiн бақылау-касса машинасы пломбасының бүтiндiгiн бұзуға рұқсат беру туралы немесе беруден бас тарту туралы шешiм қабылдайды.   
      Салық органының пломба орнатуға жауапты лауазымды адамы бақылау-касса машинасы пломбасының бүтiндiгiн бұзуға салық органының рұқсатын оны беру туралы шешiм қабылдаған күнi Қазақстан Республикасының Үкiметi белгiлеген нысанда бередi.   
      Салық органы осы тармақтың 1), 2) тармақшаларында көзделген құжаттар мәлiметтерiн бермеген немесе толық құрамда бермеген жағдайда бақылау-касса машинасы пломбасының бүтiндiгiн бұзуға салық органының рұқсатын беруден бас тартады.   
      Техникалық ақау жойылғаннан кейiн пломба орнату үшiн бақылау-касса машинасын салық органына табыс ету мерзiмi техникалық қызмет көрсету орталығының қорытындысында көрсетiлген жөндеу жүргiзу мерзiмiнен кем болмауға, бiрақ бақылау-касса машинасы пломбасының бүтiндiгiн бұзуға салық органының рұқсатын берген күннен бастап он бес жұмыс күнiнен аспауға тиiс.   
      6. Бақылау-касса машинасы мына жағдайларда, егер:   
      1) басып шығармаса, анық баспаса немесе осы Кодекстiң 649-бабында айқындалған бақылау чегiндегi деректемелер толық басылмаса;   
      2) фискальдық жадының деректерiн алуға мүмкiндiк болмаса;   
      3) салық органының пломбасы болмаса немесе бүлiнсе;   
      4) дайындаушы зауыттың таңбасы жоқ болса техникалық ақаулы деп есептеледi.   
      7. Компьютерлiк жүйе болып табылатын бақылау-касса машинасы осы баптың 6-тармағының 1) және 2) тармақшаларында көзделген жағдайларда техникалық ақаулы деп есептеледi.   
      8. Салық төлеушi қолма-қол ақша есебiнiң кiтабы және (немесе) тауар чектерiнiң кiтабы толық толтырылған жағдайда, не олар жоғалған (бүлiнген) жағдайда оларды ауыстыру (қалпына келтiру) үшiн бес жұмыс күнi iшiнде бақылау-касса машинасын есепке қойған жерi бойынша салық органына:   
      1) салықтық өтiнiштi;   
      2) нөмiрленген, тiгiлген, салық төлеушiнiң қолымен және (немесе) мөрiмен расталған жаңа қолма-қол ақша есебiнiң кiтабын және (немесе) тауар чектерiнiң кiтабын;   
      3) осы Кодекстiң 648-бабының 2-тармағында айқындалған құжаттарды табыс етедi.   
      Қолма-қол ақша есебiнiң кiтабы толық толтырылған немесе жоғалған (бүлiнген) жағдайда фискалдық есептi шығару үшiн қосымша бақылау-касса машинасы берiледi.   
      9. Салық органдары қолма-қол ақша есебiнiң кiтабын және (немесе) тауар чектерiнiң кiтабын ауыстыруды салықтық өтiнiштi салық органында тiркеген кезден бастап бес жұмыс күнi iшiнде жүргiзедi.  
      *Ескерту. 650-бапқа өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi) Заңымен.*

**651-бап. Мемлекеттiк тiзiлiм**

      1. Уәкiлеттi орган бақылау-касса машиналарының мемлекеттiк тiзiлiмiн касса машиналарының модельдерiн мемлекеттiк тiзiлiмге енгiзу (мемлекеттiк тiзiлiмнен шығару) жолымен жүргiзедi.   
      2. Бақылау-касса машинасының моделiн мемлекеттiк тiзiлiмге енгiзу туралы мәселелердi қарау мүдделi тұлғаның салықтық өтiнiшi негiзiнде жүзеге асырылады.   
      3. Салықтық өтiнiшке бақылау-касса машинасы моделiнiң эталонды үлгiсi және бақылау-касса машинасы моделiнiң техникалық, функционалдық және пайдаланылу сипаттамасын беретiн мынадай материалдар:   
      1) дайындаушы зауыттың паспорты;   
      2) дайындаушы зауыттың техникалық құжаттамасы;   
      3) фискалды және фискалсыз режимде бақылау-касса машинасымен дайынушы зауыт та, өтiнiш берушi де басып шығарған чектер мен есептердiң үлгiлерi;   
      4) қағаз және электронды жеткiзгiштерде бақылау-касса машинасын пайдалану жөнiндегi нұсқаулық   
      5) фискалды режим орнату, бақылау-касса машинасын қайта тiркеу, фискалдық есептердi, кассаның ағымдағы жай-күйi туралы есептi (Х-есеп) алу, сондай-ақ бақылау чегiнде басып шығару үшiн осы Кодекстiң 649-бабында көзделген ақпаратты енгiзу кезiндегi салық органы лауазымды адамының iс-қимылын толық сипаттап көрсететiн қағаз және электронды жеткiзгiштердегi салық органының лауазымды адамына арналған нұсқаулық   
      6) дайындаушы зауыттың бақылау-касса машинасы моделiн техникалық қолдау көрсету бойынша кепiлдiк мiндеттемесi;   
      7) дайындаушы зауыттың құжаттамасында көрсетiлген бақылау-касса машинасы моделiнiң техникалық сипаттамасының уәкiлеттi орган бекiткен нысан бойынша негiзгi техникалық талаптарға сәйкестiгi туралы мәлiметтер;   
      8) бақылау-касса машинасы моделiнiң сәйкестiк сертификатының нотариат куәландырған көшiрмесi;   
      9) бақылау-касса машинасы моделiнiң қағаз және электронды жеткiзгiштердегi түрлi-түстi фотосуретi қоса ұсынылады.   
      Егер бақылау-касса машинасының моделi фискалдық тiркеушi болып табылса, салықтық өтiнiшке қосымша фискалдық тiркеушiнi дербес компьютерге қосу үшiн электронды жеткiзгiште бағдарламалық қамтамасыз ету қоса берiледi.   
      Егер бақылау-касса машинасының моделi компьютерлiк жүйе болып табылса, салықтық өтiнiшке ақпараттандыру және байланыс саласындағы уәкiлеттi мемлекеттiк органның компьютерлiк жүйенiң техникалық талаптарға сәйкестiгi туралы қорытындысы мен осы тармақтың 1), 2), 3), 5), 6) және 7) тармақшаларында көрсетiлген құжаттар қоса берiледi. Қорытындыны беру тәртiбiн Қазақстан Республикасының Үкiметi белгiлейдi.   
      4. Бақылау-касса машинасының моделiн мемлекеттiк тiзiлiмге енгiзу бiр мезгiлде мынадай шарттар:   
      1) салықтық өтiнiш пен осы баптың 3-тармағында көрсетiлген материалдардың болуы;   
      2) бақылау-касса машинасы моделiнiң уәкiлеттi орган белгiлеген техникалық талаптарға сәйкестiгi сақталған кезде жүзеге асырылады.   
      5. Бақылау-касса машинасы моделiнiң мемлекеттiк тiзiлiмге енгiзу кезiнде техникалық талаптарға сәйкестiгiн бақылау-касса машинасы моделiнiң мемлекеттiк тiзiлiмге енгiзiлуiне бастамашы болған тұлға өкiлдерiнiң қатысуымен бақылау-касса машинасы моделiнiң үлгiсiн сынау (тестiлеу) арқылы уәкiлеттi орган айқындайды. Бақылау-касса машинасы моделiнiң техникалық талаптарға сәйкестiгiн анықтау үшiн уәкiлеттi орган өзге де мемлекеттiк органдардан, басқа да тұлғалардан (бақылау-касса машинасы моделiнiң мемлекеттiк тiзiлiмге енгiзiлуiне бастамашы болған тұлғаларды және олармен байланысты тұлғаларды қоспағанда) сарапшылар тартуға құқылы.   
      6. Бақылау-касса машинасы моделiн мемлекеттiк тiзiлiмге енгiзу (енгiзуден бас тарту) туралы шешiмдi уәкiлеттi орган өтiнiштi қабылдаған күннен бастап отыз жұмыс күнi iшiнде қабылдайды.   
      Бақылау-касса машинасы моделiн мемлекеттiк тiзiлiмге енгiзуден бас тартқан жағдайда уәкiлеттi орган бас тарту себептерiн көрсете отырып, өтiнiш берушiнi жазбаша түрде хабардар етедi.  
      7. Бақылау-касса машинасының моделiн мемлекеттiк тiзiлiмнен шығаруды мемлекеттiк тiзiлiмге енгiзу кезiнде уәкiлеттi органға берiлген құжаттамада көрсетiлген бақылау-касса машинасының моделi сипаттамалары техникалық талаптарға сәйкес келмеген жағдайда уәкiлеттi орган жүргiзедi. Салық органы бақылау-касса машинасының моделiн мемлекеттiк тiзiлiмнен шығару туралы шешiм қабылданғаны туралы бақылау-касса машинасының осы моделiн қолданатын салық төлеушiге мемлекеттiк тiзiлiмнен шығарғанға дейiнгi алты айлық кезеңнен кешiктiрмей хабарлайды.  
      *Ескерту. 651-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi), 2011.07.05* N 452-IV *(2012.01.01 қолданысқа енгiзiледi) Заңдарымен.*

**652-бап. Бақылау-касса машиналарын қолдану тәртiбiнiң**   
                 **сақталуын салықтық бақылау**

      Салық органдары:   
      1) бақылау-касса машиналарын қолдану тәртiбiнiң сақталуын бақылауды жүзеге асырады;   
      2) салық төлеушiнiң салық және бюджетке төленетiн басқа да мiндеттi төлемдердi төлеу бойынша салық мiндеттемесiн орындауы жөнiнде салықтық тексерулер жүргiзу кезiнде бақылау-касса машиналарының жадындағы фискалдық блоктарда сақталатын деректердi пайдаланады.

**91-тарау. САЛЫҚТЫҚ БАҚЫЛАУДЫҢ ӨЗГЕ ДЕ НЫСАНДАРЫ**

**653-бап. Қазақстан Республикасында өндiрiлген немесе**  
**оған импортталған акцизделетiн тауарларды**  
**бақылау**

*Ескерту. 653-баптың тақырыбы жаңа редакцияда - ҚР 2010.06.30* N 297-IV *(2010.07.01 бастап қолданысқа енгiзiледi) Заңымен.*

      1. Салық органдары акцизделетiн тауарларды өндiрушiлердiң, импорттаушылардың, банкрот мүлкiн (активтерiн) өткiзушi конкурстық және оңалтушы басқарушылардың борышкердiң мүлкiн өткiзген кезде осы бапта айқындалған акцизделетiн тауарлардың жекелеген түрлерiн таңбалау, акцизделетiн тауарларды Қазақстан Республикасының аумағына өткiзу тәртiбiн сақтауы бөлiгiнде, сондай-ақ акциздiк постылар белгiлеу арқылы акцизделетiн тауарларға бақылауды жүзеге асырады.  
      1-1. Кеден одағына мүше мемлекеттiң аумағынан (аумағына) Қазақстан Республикасының аумағына (аумағынан) акцизделетiн тауарларды әкелу (әкету) Қазақстан Республикасының Үкiметi белгiлейтiн тәртiппен тiзбесiн Қазақстан Республикасының Үкiметi бекiтетiн Қазақстан Республикасының шекарасындағы өткiзу пункттерi арқылы жүзеге асырылады.  
      2. Шарап материалы мен сыраны қоспағанда, алкоголь өнiмдерi - Қазақстан Республикасының Үкiметi белгiлеген тәртiппен есепке алу-бақылау таңбаларымен, темекi бұйымдары акциздiк таңбалармен таңбалануға жатады.  
      3. Таңбалауды акцизделетiн тауарлар өндiрушiлер мен импорттаушылар, конкурстық және оңалтушы басқарушылар борышкердiң мүлкiн (активтерiн) өткiзген кезде жүзеге асырады .   
      4. Мыналар:   
      1) Қазақстан Республикасынан тыс жерге экспортталатын;   
      2) Қазақстан Республикасы аумағына бажсыз сауданың кедендiк режимдерiнде орналастыру үшiн көзделген бажсыз сауда дүкендерiнiң меншiк иелерi әкелетiн;  
      3) кеден одағының кеден аумағына уақытша әкелу (жiберу) және уақытша әкету кедендiк рәсiмдерiнде әкелiнетiн, оның iшiнде Қазақстан Республикасының аумағына кеден одағына мүше мемлекеттердiң аумағынан жекелеген даналарда жарнама және (немесе) көрсету мақсатында уақытша әкелiнетiн;  
      4) тауарлар транзитi кедендiк рәсiмiнде кеден одағының кеден аумағы арқылы өткiзiлетiн, оның iшiнде Қазақстан Республикасының аумағы арқылы кеден одағына мүше мемлекеттерден транзитпен өткiзiлетiн;  
      5) алкоголь өнiмдерi мен сыраның үш литрден аспайтын шегiнде, сондай-ақ темекi мен темекi бұйымдарын 200 сигареттен немесе 50 сигардан (сигарилден) немесе темекiнiң 250 грамынан аспайтын шегiнде не аталған бұйымдарды жалпы салмағы 250 грамнан аспайтын ассортиментте Қазақстан Республикасының аумағына он сегiз жасқа толған жеке тұлға әкелетiн (жiберетiн) алкоголь өнiмдерi есепке алу-бақылау таңбаларымен және темекi бұйымдары акциздiк таңбалармен мiндеттi таңбалануға жатпайды.  
      РҚАО-ның ескертпесi!  
      4-1-тармақ 2010.10.01 бастап қолданысқа енгiзiледi (ҚР 2010.06.30 № 297-IV Заңының 2-бабы 1-т. 5) тармақшасын қараңыз).  
      4-1. Осы баптың 4-тармағында көзделген жағдайларды қоспағанда, есепке алу-бақылау таңбаларымен немесе акциздiк таңбалармен таңбалануы тиiс акцизделетiн өнiмдердi тиiстi таңбалаусыз Қазақстан Республикасының аумағына әкелуге және Қазақстан Республикасының аумағы арқылы өткiзуге тыйым салынады.  
      5. Осы баптың 2-тармағында көрсетiлген акцизделетiн тауарларды жаңа үлгiдегi есепке алу-бақылау немесе акциздiк таңбалармен қайта таңбалау Қазақстан Республикасының Үкiметi белгiлейтiн мерзiмде жүзеге асырылады.   
      6. Осы бапқа сәйкес:  
      1) акцизделетiн тауарлардың жекелеген түрлерiн таңбалау (қайта таңбалау) қағидаларын Қазақстан Республикасының Үкiметi бекiтедi;  
      2) акциздiк және есепке алу-бақылау таңбаларын алу, есепке алу, сақтау және беру қағидаларын Қазақстан Республикасының Үкiметi бекiтедi;  
      3) *алынып тасталды - ҚР 2012.01.09* N 535-IV *(2011.07.01 бастап қолданысқа енгiзiледi) Заңымен;*  
      4) акцизделетiн тауарлардың жекелеген түрлерiне iлеспе жүкқұжаттарды ресiмдеу, тапсырыс беру, алу, беру, есепке алу, сақтау және табыс ету қағидаларын Қазақстан Республикасының Үкiметi бекiтедi;  
      5) акциздiк постының қызметiн ұйымдастыру тәртiбiн Қазақстан Республикасының Үкiметi бекiтедi.  
      7. Салық органдары акцизделетiн тауарлардың жекелеген түрлерiн өндiретiн салық төлеушiнiң аумағында акциз постыларын орнатады.  
      Жекелеген жағдайларда акциздiк постылар мұнай мен мұнай өнiмдерiн магистральдық мұнай өнiмдерi құбырлары, темiр жол көлiгi бойынша өткiзудi жүзеге асыратын, сондай-ақ осы Кодекстiң 279-бабының 2), 4) және 5) тармақшаларында көрсетiлген акцизделетiн тауарларды көтерме саудада өткiзудi жүзеге асыратын салық төлеушiнiң аумағында белгiленедi.  
      8. *Алынып тасталды - ҚР 2010.06.30* N 297-IV *(қолданысқа енгiзiлу тәртiбiн* 2-баптан *қараңыз) Заңымен.*  
      9. Акциздiк постының орналасқан жерiн және қызметкерлерiнiң құрамын, оның жұмысының регламентiн салық төлеушiнiң жұмыс режимiне сәйкес салық органы айқындайды.   
      Акциздiк посты қызметкерлерiнiң құрамы салық органының лауазымды адамдарынан түзiледi.   
      10. Акциздiк постыдағы салық органының лауазымды адамы:   
      1) салық төлеушiнiң акцизделетiн тауарлардың өндiрiсi мен өткiзiлуiн реттейтiн Қазақстан Республикасы заңнамасының талаптарын сақтауына;   
      2) сатып алушыда тиiстi қызмет түрiне лицензияның болуына;  
      2-1) импортталған акцизделетiн тауарлардың есепке қабылдануына;  
      3) акцизделетiн тауарлардың тек қана өлшеуiш аппараттары арқылы бөлiнуiне және (немесе) босатылуына немесе есепке алу құралдары арқылы өткiзiлуiне (құйылуына), сондай-ақ олардың пломбыланған түрде пайдаланылуына;   
      4) салық төлеушiнiң жекелеген акцизделетiн тауарларды таңбалаудың тәртiбiн сақтауына;  
      4) акцизделетiн тауарлардың жекелеген түрлерiне iлеспе жүкқұжаттарды ресiмдеу, тапсырыс беру, алу, беру, есепке алу, сақтау және табыс ету қағидаларын уәкiлеттi орган бекiтедi;  
      5) акцизделетiн тауарларға акциз ставкаларының дұрыс қолданылуына және бюджетке акциздердiң уақтылы төленуiне;   
      6) акцизделетiн тауарлардың өндiрiсi үшiн негiзгi шикiзаттың, қосалқы материалдардың, дайын өнiмнiң, есепке алу-бақылау таңбаларының немесе акциздiк таңбалардың қозғалысына бақылауды жүзеге асырады.   
      11. Акциздiк постыдағы салық органының лауазымды адамы:   
      1) Қазақстан Республикасының қолданыстағы заңнамасының талаптарын сақтай отырып, салық төлеушiнiң акцизделетiн тауарларды өндiру, сақтау және өткiзу үшiн пайдаланатын әкiмшiлiк, өндiрiстiк, қойма, сауда, қосалқы үй-жайларын зерттеп-тексеруге;   
      2) акцизделетiн тауарларды өткiзу кезiнде қатысуға;   
      3) салық төлеушiнiң аумағынан (аумағына) шығып бара жатқан (кiрiп келе жатқан) жүк көлiк құралдарын тексерiп қарауға құқылы.   
      12. Акциздiк постыдағы салық органы лауазымды адамының акциздiк пост қызметiн ұйымдастыру тәртiбiнде көзделген өзге де құқықтары бар.  
      13. *Алынып тасталды - ҚР 2011.07.21* № 467-IV *(2011.07.01 бастап қолданысқа енгiзiледi) Заңымен.*  
      *Ескерту. 653-бапқа өзгерiс енгiзiлдi - ҚР 2010.06.30* N 297-IV*(қолданысқа енгiзiлу тәртiбiн* 2-баптан *қараңыз), 2011.07.05* N 452-IV *(2012.01.01 қолданысқа енгiзiледi) 2011.07.21* № 467-IV *(қолданысқа енгiзiлу тәртiбiн* 9-б*. қараңыз), 2012.01.09* N 535-IV *(2011.07.01 бастап қолданысқа енгiзiледi) Заңдарымен.*

**654-бап. Трансферттiк баға белгiлеу кезiндегi бақылау**

      Салық қызметi органдары мәмiлелер бойынша трансферттiк баға белгiлеу кезiндегi бақылауды Қазақстан Республикасының трансферттiк баға белгiлеу туралы заңнамасында көзделген тәртiппен және жағдайларда жүзеге асырады.

**655-бап. Мемлекет меншiгiне айналдырылған (айналдырылуға**   
                **жататын) мүлiктi есепке алу, сақтау, бағалау,**   
                **одан әрi пайдалану және өткiзу тәртiбiнiң**   
                **сақталуын бақылау**

      1. Салық органы мемлекет меншiгiне айналдырылған (айналдыруға жататын) мүлiктi есепке алу, сақтау, бағалау, одан әрi пайдалану және өткiзу тәртiбiнiң сақталуын, ол сатылған жағдайда ақшаның бюджетке толық және уақтылы түсуiн, сондай-ақ мемлекет меншiгiне айналдырылған (айналдырылуға жататын) мүлiктi Қазақстан Республикасының Үкiметi белгiлеген мерзiмде және тәртiппен беру тәртiбiнiң сақталуын бақылауды жүзеге асырады.   
      2. Мемлекет меншiгiне айналдырылған (айналдырылуға жататын) мүлiктi есепке алу, сақтау, бағалау, одан әрi пайдалану және өткiзу тәртiбiн Қазақстан Республикасының Үкiметi айқындайды.  
      *Ескерту. 655-бапқа өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi) Заңымен.*

**656-бап. Уәкiлеттi мемлекеттiк және жергiлiктi атқарушы**   
                **органдардың қызметiн бақылау**

      РҚАО-ның ескертпесi!  
      1-тармақтың бұл редакциясы 2013.01.01 дейiн ҚР 2008.12.10 N 100-IV Заңына сәйкес қолданыста болады (тоқтатылған редакцияны ҚР Салық кодексiнiң № 30 архивтағы нұсқасын қараңыз).  
      1. Салық қызметi органдары уәкiлеттi мемлекеттiк және жергiлiктi атқарушы органдардың қызметiне осы бапта белгiленген тәртiппен бақылауды жүзеге асырады.  
      Уәкiлеттi мемлекеттiк органдардың қызметiне бақылау бюджетке төленетiн басқа да мiндеттi төлемдердiң дұрыс есептелуi, толық өндiрiлiп алынуы және уақтылы аударылуы, сондай-ақ салық органдарына мәлiметтердiң дәйектi және уақтылы табыс етiлуi мәселелерi бойынша жүзеге асырылады.  
      Жергiлiктi атқарушы органдардың қызметiне бақылау бюджетке төленетiн басқа да мiндеттi төлемдердiң дұрыс есептелуi, толық өндiрiлiп алынуы және уақтылы аударылуы, салық органдарына мүлiк, көлiк құралдары салығы, жер салығы және басқа да мiндеттi төлемдер бойынша мәлiметтердiң дәйектi және уақтылы табыс етiлуi мәселелерi бойынша жүзеге асырылады.  
      Жергiлiктi атқарушы органдар бiржолғы талондар беру үшiн айқындаған органдардың қызметiне бақылау:  
      бюджетке берiлген бiржолғы талондар сомаларының дұрыс есептелуi, толық әрi уақтылы аударылуы (есепке жатқызылуы);  
      бiржолғы талонды, бiржолғы талон түбiртегiнiң толық және дұрыс толтырылуы, бiржолғы талондар түбiртектерiнiң сақталуы;  
      салық органдарына мәлiметтердiң дұрыс және уақтылы табыс етiлуi;  
      бiржолғы талондарды беру есебiнiң дәйектi жүргiзiлуi мәселелерi бойынша жүзеге асырылады.  
      Салық қызметi органдарының Қазақстан Республикасының Үкiметi белгiлеген нысан бойынша бақылауды тағайындау туралы шешiмi (бұдан әрi – шешiм) уәкiлеттi мемлекеттiк және жергiлiктi атқарушы органдардың, сондай-ақ жергiлiктi атқарушы органдар бiржолғы талондар беру үшiн айқындаған органдардың (бұдан әрi осы баптың мақсатында – уәкiлеттi мемлекеттiк органдар) қызметiне бақылауды жүзеге асыру үшiн негiз болып табылады, онда мынадай деректемелер:  
      1) шешiмнiң салық қызметi органдарында тiркелген күнi мен нөмiрi;  
      2) уәкiлеттi мемлекеттiк органның толық атауы және сәйкестендiру нөмiрi;  
      3) бақылауды тағайындау негiздемесi;  
      4) бақылауды жүзеге асыратын салық қызметi органдарының лауазымды адамдарының, сондай-ақ бақылау жүргiзуге тартылатын басқа да мемлекеттiк органдар мамандарының лауазымы, тегi, аты, әкесiнiң аты (олар болған жағдайда);  
      5) бақылауды жүргiзу мерзiмi;  
      6) бақылау кезеңi;  
      7) бақылауды жүргiзу мәселелерi;  
      8) уәкiлеттi мемлекеттiк органның шешiммен танысқаны және оны алғаны туралы белгiсi қамтылады.  
      Шешiм құқықтық статистика және арнайы есепке алу саласындағы статистикалық қызметтi өз құзыретi шегiнде жүзеге асыратын мемлекеттiк органдарда бақылауды жүзеге асыру басталғанға дейiн мемлекеттiк тiркелуге жатады.  
      2. Шешiмде көрсетiлген салық қызметi органдарының лауазымды адамдары, осы бапқа сәйкес бақылау жүргiзуге тартылған өзге де тұлғалар және уәкiлеттi мемлекеттiк органдар бақылауға қатысушылар болып табылады.  
      Уәкiлеттi мемлекеттiк органдар бақылауды жүзеге асырған кезде салық қызметi органдарына бақылау жасау үшiн қажеттi құжаттар мен мәлiметтердi алуына, салық қызметi органдары лауазымды адамдарының салық салу объектiлерiн зерттеп-тексеруге кiруiне жәрдем  жасайды.  
      Бұл ретте уәкiлеттi мемлекеттiк органдардың бақылауы салық және басқа да мiндеттi төлемдердiң бiр түрi бойынша және бiрнеше түрi бойынша да бiр мезгiлде жүргiзiлуi мүмкiн.  
      Құжаттар мен мәлiметтер алуға, сондай-ақ салық салынатын объектiлердi зерттеп-тексеруге кедергi жасалған кезде, салық қызметi органдарының лауазымды адамдарының бақылау жүргiзу үшiн кiруге жiберiлмегенi туралы акт жасалады.  
      Салық қызметi органдарының лауазымды адамдарының бақылау жүргiзу үшiн кiруге жiберiлмегенi туралы актiге бақылау жүргiзетiн салық қызметi органының және уәкiлеттi мемлекеттiк органның лауазымды адамдары қол қояды. Көрсетiлген актiге қол қоюдан бас тартқан кезде уәкiлеттi мемлекеттiк орган бас тарту себебi туралы жазбаша түсiнiктеме беруге мiндеттi.  
      Уәкiлеттi мемлекеттiк орган шешiмнiң данасын (көшiрмесiн) алған күн немесе уәкiлеттi мемлекеттiк органның шешiмге қол қоюдан бас тартуы туралы акт жасалған күн бақылау жүргiзудiң басталуы болып есептеледi.  
      Уәкiлеттi мемлекеттiк орган шешiмiнiң данасына қол қоюдан бас тартқан жағдайда, бақылау жүргiзетiн салық қызметi органының қызметкерi куәгерлердi (кемiнде екеу) тарта отырып, қол қоюдан бас тарту туралы акт жасайды. Бұл ретте қол қоюдан бас тарту туралы актiде:  
      1) оның жасалған орны мен күнi;  
      2) акт жасаған салық қызметi органының лауазымды адамының тегi, аты және әкесiнiң аты (ол болған жағдайда);  
      3) тартылған куәгерлердiң тегi, аты және әкесiнiң аты (ол болған жағдайда), жеке куәлiгiнiң нөмiрi, тұрғылықты жерiнiң мекенжайы;  
      4) шешiмнiң нөмiрi, күнi, уәкiлеттi мемлекеттiк органның атауы, оның сәйкестендiру нөмiрi;  
      5) шешiм данасына қол қоюдан бас тартудың мән-жайлары көрсетiледi.  
      Уәкiлеттi мемлекеттiк органның шешiмдi алудан бас тартуы салықтық тексерудiң күшiн жоюға негiз болып табылмайды.  
      3. Бақылау жүргiзу мерзiмi уәкiлеттi мемлекеттiк органға бақылау тағайындау туралы шешiм тапсырылған күннен бастап отыз жұмыс күнiнен аспауға тиiс. Бақылау тағайындаған салық қызметi органы көрсетiлген мерзiмдi елу жұмыс күнiне дейiн ұзартуы мүмкiн.  
      Уәкiлеттi мемлекеттiк органдардың қызметiне бақылау жылына бiр реттен жиi жүзеге асырылмайды.  
      4. Бақылау жүргiзу мерзiмiнiң барысы уәкiлеттi мемлекеттiк органға салық қызметi органының құжаттарды табыс ету туралы талаптарын тапсыру күнi мен уәкiлеттi мемлекеттiк органның бақылау жүргiзу кезiнде сұрау салынған құжаттарды табыс ету күнi арасындағы, сондай-ақ салық қызметi органының басқа аумақтық салық органдарына, мемлекеттiк органдарға, банктерге және банк операцияларының жекелеген түрлерiн жүзеге асыратын ұйымдарға және Қазақстан Республикасы аумағында қызметiн жүзеге асыратын өзге де ұйымдарға сұрау салу жiберiлген күн мен аталған сұрау салу бойынша мәлiметтер мен құжаттарды алған күн арасындағы уақыт кезеңiне тоқтатыла тұрады.  
      5. Бақылау мерзiмiн тоқтата тұрған (қайта бастаған) кезде салық қызметi органдары уәкiлеттi мемлекеттiк органдарға мынадай деректемелердi:  
      1) бақылау жүргiзу мерзiмдерiн тоқтата тұру (қайта бастау) туралы хабарламаның салық органында тiркелген күнi мен нөмiрiн;  
      2) салық органының атауын;  
      3) тексерiлетiн уәкiлеттi органның толық атауы және сәйкестендiру нөмiрiн;  
      4) тоқтатыла тұрған (қайта басталған) бұйрықтың күнi мен тiркелген нөмiрiн;  
      5) бақылауды тоқтата тұру (қайта бастау) қажеттiгiнiң негiздемесiн;  
      6) бақылау жүргiзу мерзiмдерiн тоқтата тұру (қайта бастау) туралы хабарламаның тапсырылған және алынған күнi туралы белгiнi көрсете отырып, хабарлама жiбередi.  
      Бақылау мерзiмiн, кезеңiн ұзарту, тоқтата тұру және (немесе) бақылауға қатысушылардың тiзбесiн өзгерту кезiнде шешiмге уәкiлеттi орган белгiлеген нысан бойынша қосымша шешiм ресiмделедi.  
      6. Бақылау аяқталған кезде салық қызметi органының лауазымды адамы:  
      1) бақылау жүзеге асырылған жердi, бақылау актiсi жасалған күндi;  
      2) салық қызметi органының атауын;  
      3) бақылау жүргiзген салық қызметi органының лауазымды адамдарының лауазымдарын, тектерiн, аттарын, әкелерiнiң аттарын (олар болған жағдайда);  
      4) уәкiлеттi мемлекеттiк органның толық атауын, сәйкестендiру нөмiрiн және мекенжайын;  
      5) уәкiлеттi мемлекеттiк орган басшысының және лауазымды адамдарының тектерiн, аттарын, әкелерiнiң аттарын (олар болған жағдайда);  
      6) олардың келiсiмiмен және қатысуымен бақылау жүргiзiлген уәкiлеттi мемлекеттiк органның лауазымды адамдарының лауазымдарын, тектерiн, аттарын, әкелерiнiң аттарын (олар болған жағдайда);  
      7) алдыңғы бақылау және бұрын анықталған бұзушылықтарды жою бойынша қолданылған шаралар туралы мәлiметтердi;  
      8) жүргiзiлген тексеру нәтижелерiн;  
      9) бақылау жүргiзуге тартылған басқа да мемлекеттiк органдардың мамандарының лауазымдарын, тектерiн, аттарын, әкелерiнiң аттарын (олар болған жағдайда) көрсете отырып, бақылау актiсiн жасайды.  
      7. Бақылаудың нәтижелерi бойынша бұзушылықтар анықталған кезде, салық қызметi органдары Қазақстан Республикасының салық заңнамасын бұзушылықтарды жою туралы талап қояды.  
      Салық қызметi органының уәкiлеттi мемлекеттiк органға бақылау актiсiнде көрсетiлген бұзушылықтарды жою қажеттiгi туралы қағаз жеткiзгiште жiберген хабарламасы Қазақстан Республикасының салық заңнамасын бұзушылықты жою туралы талап (бұдан әрi – талап) болып танылады. Талап нысанын Қазақстан Республикасының Үкiметi белгiлейдi.  
      Талапта:  
      уәкiлеттi органның толық атауы;  
      сәйкестендiру нөмiрi;  
      талапты жiберу үшiн негiз;  
      талап жiберiлген күн;  
      уәкiлеттi мемлекеттiк орган бюджетке өндiрiп алуға жататын сома көрсетiледi.  
      Тексерiлетiн уәкiлеттi мемлекеттiк органның бiрiншi басшысына (бiрiншi басшының орнындағы адамға) бақылау актiсiн табыс еткен күннен бастап бес жұмыс күнiнен кешiктiрмей, талап өз қолын қойғызып не оны жiберу және алу фактiсiн растайтын өзге тәсiлмен жiберiлуге тиiс.  
      Талапты уәкiлеттi мемлекеттiк орган оны тапсырған (алған) күннен бастап отыз жұмыс күнi iшiнде орындауға тиiс.  
      8. Бақылау нәтижесi бойынша анықталған салық берешегi сомаларын өндiрiп алуды салық және бюджетке төленетiн басқа мiндеттi төлемдердiң дұрыс есептелуi, толық өндiрiлiп алынуы және уақтылы аударылуы үшiн жауапты уәкiлеттi мемлекеттiк органдар жүзеге асырады.  
      9. Уәкiлеттi мемлекеттiк органдар салық және бюджетке төленетiн басқа мiндеттi төлемдердiң дұрыс есептелуi, толық өндiрiлiп алынуы және уақтылы аударылуы, сондай-ақ мәлiметтердiң салық органдарына дәйектi және уақтылы табыс етiлуi үшiн Қазақстан Республикасының заңнамасына сәйкес жауапты болады.  
      *Ескерту. 656-бап жаңа редакцияда - ҚР 2011.07.21* № 467-IV *(2011.01.01 бастап қолданысқа енгiзiледi) Заңымен, өзгерiс енгiзiлдi - ҚР 2011.07.05* N 452-IV *(2012.01.01 қолданысқа енгiзiледi) Заңымен.*

**92-тарау. САЛЫҚ ТӨЛЕУШIЛЕРГЕ КӨМЕК**

**657-бап. Салық төлеушiлерге көмек**

      Салық қызметi органдары:   
      1) Қазақстан Республикасының салық заңнамасын насихаттау;  
      2) салық және бюджетке төленетiн басқа да мiндеттi төлемдердi төлеу бойынша электронды төлем құжатын түзе отырып, салық есептiлiгiн электронды түрде табыс ету үшiн бағдарламалық қамтамасыз етiлiмдi беру;  
      3) салық төлеушi (салық агентi) сұрау салған құжаттың дайындығының жай-күйiн қарауға оған қол жеткiзу үшiн терминалдар желiсiн құру және дамыту;  
      4) салық мiндеттемесiн орындау бойынша бюджетпен есеп айырысуды жүзеге асыру тәртiбi туралы мәлiметтердi табыс ету;  
      5) салық қызметi органдарының хабарламаларымен жұмыс iстеу үшiн орталықтардың желiсiн құру және дамыту;  
      6) салық қызметi органдары сайттарының жұмыс iстеуiн қамтамасыз ету;  
      7) салық және бюджетке төленетiн басқа да мiндеттi төлемдердi төлеу, әлеуметтiк аударымдарды, мiндеттi зейнетақы жарналарын аудару үшiн банкоматтар желiсi мен өзге де электрондық құрылғыларды дамытуға жәрдемдесу (материалдық көмектен басқа) арқылы салық төлеушiлерге (салық агенттерiне) көмек көрсетедi.  
      *Ескерту. 657-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi) Заңымен.*

**658-бап. Салық заңнамасын насихаттау**

      1. Қазақстан Республикасының салық заңнамасын насихаттау салық төлеушiлердiң (салық агенттерiнiң) салық мәселелерi жөнiнде хабардарлығын арттыру, оның iшiнде олардың назарына Қазақстан Республикасы салық заңнамасының ережелерiн, Қазақстан Республикасының салық заңнамасына енгiзiлген өзгерiстер мен толықтыруларды, сондай-ақ салық мiндеттемесiн орындауға байланысты мәселелер бойынша ақпаратты жеткiзу арқылы хабардарлығын арттыру мақсатын көздейдi.   
      2. Салық қызметi органдары Қазақстан Республикасының салық заңнамасын насихаттауды семинарлар, отырыстар, салық төлеушiлермен (салық агенттерiмен) кездесулер өткiзу, бұқаралық ақпарат құралдарын, ақпараттық стендтердi, буклеттердi және өзге де баспа материалдарын, сондай-ақ бейне-, аудио- және ақпарат тарату үшiн қолданылатын басқа да техникалық құралдарды, телефон және ұялы байланыс құралдарын пайдалана отырып ақпараттарды орналастыру арқылы жүзеге асырады.

**659-бап. Электронды түрде салық есептiлiгiн тапсыру үшiн**   
                **тегiн бағдарламалық қамтамасыз етiлiмдi беру**

      1. Салық қызметi органы электронды түрде салық есептiлiгiн тапсыру үшiн бағдарламалық қамтамасыз етiлiмдi салық төлеушiге (салық агентiне) тегiн негiзде бередi.   
      2. Салық есептiлiгiн электронды түрде тапсыру үшiн бағдарламалық қамтамасыз етiлiм салық төлеушiлерге (салық агенттерiне) олар салық органына келiп жүгiнген кезде және (немесе) оны салық қызметi органдарының сайтында орналастыру арқылы электрондық ақпарат жеткiзгiштерiнде берiлуi мүмкiн.   
      3. Салық есептiлiгiн электронды түрде тапсыру үшiн бағдарламалық қамтамасыз етiлiм оған бағдарламалық қамтымды орнату жөнiндегi нұсқаулық материалымен қоса берiледi.  
      4. Бағдарламалық қамтамасыз етiлiм салық және бюджетке төленетiн басқа да мiндеттi төлемдердi төлеудiң электрондық төлем құжатын қалыптастыру үшiн мүмкiндiк бередi.  
      *Ескерту. 659-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi) Заңымен.*

**660-бап. Салық төлеушi сұрау салған құжат дайындығының**   
                **жай-күйiн қарауға қол жеткiзуi үшiн терминалдар**   
                **желiсiн дамыту**

      1. Салық қызметi органдары салық төлеушiлерге (салық агенттерiне) сұрау салынған құжаттың:   
      1) салық берешегiнiң, мiндеттi зейнетақы жарналары мен әлеуметтiк аударымдар бойынша берешектiң жоқ (бар) екендiгi туралы анықтаманың   
      2) салық мiндеттемелерiн орындау бойынша бюджетпен есеп айырысулардың жай-күйi туралы дербес шоттан көшiрме жазбаның дайындығының жай-күйiн қарауға қол жеткiзудi ұсыну үшiн терминалдар желiсiн дамытуды қамтамасыз етедi.   
      2. Салық төлеушi (салық агентi) сұрау салған құжат дайындығының жай-күйiн қарауға қол жеткiзу салық органдарында орнатылған терминалдар арқылы берiледi.   
      3. Терминалдарға қол жеткiзу жұмыс күндерi жүргiзiледi.   
      *Ескерту. 660-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi) Заңымен.*

**661-бап. Салық мiндеттемесiн орындау бойынша бюджетпен**   
                **есеп айырысуды жүзеге асыру тәртiбi туралы**   
                **мәлiметтердi табыс ету**

      Салық қызметi органдары салық төлеушiлерге (салық агенттерiне) төлем құжатын толтыру тәртiбi туралы, төлем құжатын толтыруға қажеттi деректемелер туралы мәлiметтердi қоса алғанда, салық мiндеттемесiн орындау бойынша бюджетпен есеп айырысуды жүзеге асыру тәртiбi туралы мәлiметтердi бередi.

**662-бап. Салық қызметi органдарының хабарламаларымен**  
                **жұмыс iстеуге арналған орталықтар**

      1. Салық қызметi органдары осы Кодекстiң 607-бабы 2-тармағының 1) және 5) тармақшаларында көзделген салық қызметi органдарының хабарламаларымен жұмыс iстеуге арналған орталықтар желiсiн құруды және дамытуды қамтамасыз етедi.   
      2. Аталған орталықтардың көмек көрсетуi бөлiнген телефон желiлерi арқылы, сондай-ақ салық төлеушi (салық агентi) салық органына келiп жүгiнген кезде тiкелей көрсетiледi.   
      3. Орталықтарға ақпарат алу үшiн телефон желiсi бойынша қоңырау соғу тегiн негiзде жүргiзiледi.   
      4. Орталықтар жұмыс күндерi жұмыс iстейдi.  
      *Ескерту. 662-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi) Заңымен.*

**663-бап. Салық қызметi органдары сайттарының жұмыс**  
                 **iстеуiн қамтамасыз ету**

      1. Салық қызметi органдары салық төлеушiлерге (салық агенттерiне) сайт арқылы ақпаратты тегiн негiзде алуына көмектеседi.   
      2. Салық төлеушiлердiң (салық агенттерiнiң) салық мiндеттемелерiн орындау мәселелерi бойынша көмек көрсету салық қызметi органдарының сайттарында ақпараттық және нұсқаулық материалдарын орналастыру жолымен жүргiзiледi.   
      3. Салық қызметi органдарының сайттары тәулiк бойына демалыс және мереке күндерiнде де жұмыс iстейдi.

**664-бап. Салық және бюджетке төленетiн басқа да мiндеттi**   
                 **төлемдердi, әлеуметтiк аударымдарды төлеу,**   
                 **мiндеттi зейнетақы жарналарын аудару үшiн**   
                 **банкоматтар желiсi мен өзге де электрондық**   
                 **құрылғылар желiлерiн дамытуға көмек (материалдық**  
                 **көмектен басқа) көрсету**

      1. Салық қызметi органдары мынадай операцияларды жасауға:   
      1) салық және бюджетке төленетiн басқа да мiндеттi төлемдердi төлеудi, әлеуметтiк аударымдарды, мiндеттi зейнетақы жарналарын аударуды;   
      2) бюджетке төлеуге жататын салық сомасы туралы ақпарат алуды;   
      3) салық және бюджетке төленетiн басқа да мiндеттi төлемдердi төлеу үшiн деректемелерiмен бiрге төлем құжатын алуға мүмкiндiк беретiн банкоматтар желiсi мен өзге де электрондық құрылғылар желiлерiн дамытуға көмек (материалдық көмектен басқа) көрсетедi.   
      2. Осы баптың 1-тармағында көрсетiлген операциялар қоғамдық жерлерде орналастырылған және салық қызметi органдарымен, банктермен және банк операцияларының жекелеген түрлерiн жүзеге асыратын ұйымдармен байланысы бар банкоматтар және өзге де электрондық құрылғылар арқылы жүргiзiледi.  
      *Ескерту. 664-бапқа өзгерiс енгiзiлдi - ҚР 2008.12.10* N 100-IV *(2012.01.01 бастап қолданысқа енгiзiледi) Заңымен.*

**665-бап. Салық қызметi органдарының салық төлеушiлерге**   
**(салық агенттерiне) олардың салықтық**   
**мiндеттемелерiн орындауы бойынша берiлетiн көмек**   
**туралы ақпаратты тарату тәртiбi**

      Салық қызметi органдары салық төлеушiлерге (салық агенттерiне) көрсетiлетiн көмек туралы ақпаратты:   
      1) салық органдарының офистерiнде;   
      2) бұқаралық ақпарат құралдарында ақпарат орналастыру жолымен таратады.

**21-БӨЛIМ. САЛЫҚТЫҚ ТЕКСЕРУ НӘТИЖЕЛЕРIНЕ ЖӘНЕ САЛЫҚ ҚЫЗМЕТI ОРГАНДАРЫ ЛАУАЗЫМДЫ АДАМДАРЫНЫҢ ӘРЕКЕТIНЕ (ӘРЕКЕТСIЗДIГIНЕ) ШАҒЫМ ЖАСАУ**

**93-тарау. САЛЫҚТЫҚ ТЕКСЕРУ НӘТИЖЕЛЕРI ТУРАЛЫ**   
**ХАБАРЛАМАҒА ШАҒЫМ ЖАСАУ ТӘРТIБI**

**666-бап. Салықтық тексеру нәтижелерi туралы хабарламаға**   
                 **салық төлеушiлердiң (салық агенттерiнiң)**   
                 **шағымдарын қарайтын органдар**

      1. Осы Кодексте көзделген ережелерге сәйкес, салықтық тексеру нәтижелерi туралы хабарламаға салық төлеушiнiң (салық агентiнiң) шағымын қарауды салық қызметiнiң жоғары тұрған органы жүргiзедi.   
      2. Салық төлеушiнiң (салық агентiнiң) уәкiлеттi орган ның лауазымды адамдары жүргiзген салықтық тексеру нәтижелерi туралы хабарламаға шағымын қарауды осы Кодекстiң 667-675-баптарында белгiленген тәртiппен тiкелей уәкiлеттi орган жүргiзедi.   
      3. Салық төлеушi (салық агентi) салықтық тексеру нәтижелерi туралы хабарламаға сотқа шағым жасауға құқылы.

**667-бап. Салық төлеушiнiң (салық агентiнiң) шағым беру**   
                **тәртiбi**

      1. Салық төлеушiнiң (салық агентiнiң) салықтық тексеру нәтижелерi туралы хабарламаға шағымы салық қызметiнiң жоғары тұрған органына салық төлеушiге (салық агентiне) хабарламаны тапсырған күннен бастап отыз жұмыс күнi iшiнде берiледi.  
      Бұл ретте салық төлеушi (салық агентi) шағымның көшiрмесiн салықтық тексеру жүргiзген салық органына жiберуге тиiс.  
      Салық қызметi органына шағым беру күнi оны беру тәсiлiне қарай:  
      1) өзi келу тәртiбiмен – салық қызметi органдары шағымды алған күн;  
      2) почтамен – почтаның немесе өзге де байланыс ұйымының қабылдау туралы белгiсi қойылған күн болып табылады.  
      2. Осы баптың 1-тармағында белгiленген мерзiмдi дәлелдi себеппен өткiзiп алған жағдайда шағым берушi салық төлеушiнiң (салық агентiнiң) өтiнiшi бойынша шағымды қараушы жоғары тұрған салық қызметi органы бұл мерзiмдi қалпына келтiруi мүмкiн.   
      3. Жоғары тұрған салық қызметi органы өткiзiп алған шағым беру мерзiмiн қалпына келтiру мақсатында оған қатысты салықтық тексеру жүргiзiлген жеке тұлғаның, сондай-ақ салық төлеушiнiң (салық агентiнiң) басшысының және (немесе) бас бухгалтерiнiң (ол болған жағдайда) науқастанып қалуын дәлелдi себеп ретiнде таниды.   
      Осы тармақтың ережесi оған қатысты салықтық тексеру жүргiзiлген жеке тұлғаларға, сондай-ақ ұйымдық құрылымы жоғарыда көрсетiлген тұлғалар болмаған кезде олардың орнын ауыстыратын тұлғалардың болуын көздемейтiн салық төлеушiлерге (салық агенттерiне) қолданылады.   
      Бұл ретте салық төлеушi (салық агентi) шағым берудiң өткiзiп алған мерзiмiн қалпына келтiру туралы өтiнiшке осы тармақтың бiрiншi бөлiгiнде көрсетiлген тұлғалардың науқастанып қалу фактiсiн растайтын құжатты және осындай салық төлеушiнiң (салық агентiнiң) ұйымдық құрылымын белгiлейтiн құжатты қоса беруге тиiс.   
      4. Өткiзiп алған шағым беру мерзiмiн жоғары тұрған салық қызметi органының қалпына келтiруi туралы салық төлеушiнiң (салық агентiнiң) өтiнiшi салық төлеушi (салық агентi) шағым мен өтiнiштi осы баптың 3-тармағында көрсетiлген тұлғалар науқасынан жазылған күннен бастап он жұмыс күнiнен кешiктiрмей берiлген жағдайда ғана қанағаттандырылады.  
      5. Жоғары тұрған салық қызметi органына шағым берген салық төлеушi (салық агентi) осы шағым бойынша шешiм қабылданғанға дейiн оны өзiнiң жазбаша өтiнiшi негiзiнде керi қайтарып ала алады. Салық төлеушiнiң (салық агентiнiң) шағымды керi қайтарып алуы осы баптың 1-тармағында белгiленген мерзiм сақталған жағдайда оны қайтадан шағым беру құқығынан айырмайды.  
      Салық төлеушiнiң (салық агентiнiң) тақырыптық тексеру жүргiзудi тағайындаған күннен бастап шағым бойынша шешiм шығарылғанға дейiнгi кезеңде шағымды қайтарып алуды жүргiзуге құқығы жоқ.  
*Ескерту. 667-бапқа өзгерiс енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi), 2011.07.21* № 467-IV *(2012.01.01 бастап қолданысқа енгiзiледi) Заңдарымен.*

**668-бап. Салық төлеушi (салық агентi) шағымының нысаны**  
                **мен мазмұны**

      1. Салық төлеушiнiң (салық агентiнiң) шағымы жазбаша нысанда берiледi.   
      2. Шағымда:   
      1) салық төлеушiнiң (салық агентiнiң) шағымға қол қойған күнi;  
      2) шағым берiлетiн жоғары тұрған салық қызметi органының атауы;   
      3) шағым беретiн тұлғаның тегi, аты, әкесiнiң аты (ол болған жағдайда) не толық атауы, оның тұрғылықты жерi (орналасқан жерi);   
      4) сәйкестендiру нөмiрi;   
      5) салықтық тексеру жүргiзген салық органының атауы;   
      6) шағым берушi тұлға өз талаптарын негiздейтiн мән-жайлар және осы мән-жайларды растайтын дәлелдер;   
      7) қоса тiркелген құжаттардың тiзбесi көрсетiлуге тиiс.   
      3. Шағымда дауды шешу үшiн маңызы бар өзге де мәлiметтер көрсетiлуi мүмкiн.   
      4. Шағымға салық төлеушi (салық агентi) не оның өкiлi болып табылатын адам қол қояды.   
      5. Шағымға:   
      1) актi мен хабарламаның көшiрмелерi;   
      2) салық төлеушi (салық агентi) өз талаптарын негiздейтiн мән-жайларды растайтын құжаттар;   
      3) iске қатысы бар өзге де құжаттар қоса тiркеледi.  
*Ескерту. 668-бапқа өзгерту енгiзiлдi - ҚР 2009.12.30* № 234-IV *(2010.01.01 бастап қолданысқа енгiзiледi) Заңымен.*

**669-бап. Шағымды қараудан бас тарту**

      1. Жоғары тұрған салық қызметiнiң органы:   
      1) салық төлеушi (салық агентi) шағымын осы Кодекстiң 667-бабының 1-тармағында белгiленген шағым жасау мерзiмiн өткiзiп алып берген;   
      2) салық төлеушiнiң (салық агентiнiң) шағымының нысаны мен мазмұны осы Кодекстiң 668-бабында белгiленген талаптарға сәйкес келмеген;   
      3) салық төлеушi (салық агентi) үшiн шағымды оның өкiлi болып табылмайтын адам берген;   
      4) салық төлеушi (салық агентi) шағымда жазылған мәселелер бойынша сотқа талап-арыз берген жағдайларда салық төлеушiнiң (салық агентiнiң) шағымын қараудан бас тартады.  
      2. Осы баптың 1-тармағының 1), 2) және 3) тармақшаларында көзделген жағдайларда жоғары тұрған салық қызметi органы шағым келiп түскен күннен бастап он жұмыс күнi iшiнде салық төлеушiнi (салық агентiн) шағымды қараудан бас тарту туралы жазбаша түрде хабарландырады.  
      Осы баптың 1-тармағының 4) тармақшасында көзделген жағдайда жоғары тұрған салық қызметi органы шағым келiп түскен күннен бастап отыз жұмыс күнi iшiнде салық төлеушiнi (салық агентiн) шағымды қараудан бас тарту туралы мұндай бас тартудың себебiн көрсете отырып жазбаша түрде хабарландырады.        
      3. Осы баптың 1-тармағының 1), 2) және 3) тармақшаларында көзделген жағдайларда жоғары тұрған салық қызметi органының шағымды қараудан бас тартуы, егер салық төлеушi (салық агентi) жол берiлген бұзушылықтарды жойса, оны осы Кодекстiң 667-бабының 1-тармағында белгiленген мерзiм шегiнде қайтадан шағым беру құқығынан айырмайды.  
      Осы баптың 1-тармағының 4) тармақшасында көзделген жағдайда салық төлеушi (салық агентi) жоғары тұрған салық қызметi органына шағым беруге құқылы емес.  
      *Ескерту. 669-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**670-бап. Жоғары тұрған салық қызметi органына жiберiлген**   
                 **шағымды қарау тәртiбi**

      1. Салық төлеушiнiң (салық агентiнiң) шағымы бойынша - шағым тiркелген күннен бастап отыз жұмыс күнiнен аспайтын мерзiмде, ал мониторингке жататын iрi салық төлеушiлердiң шағымы бойынша, осы баптың 2-тармағында және 6-тармағының 2) тармақшасында көзделген жағдайларды қоспағанда, шағым тiркелген күннен бастап қырық бес жұмыс күнiнен аспайтын мерзiмде дәлелдi шешiм шығарылады.   
      2. Жоғары тұрған салық қызметi органы салық төлеушiнiң (салық агентiнiң) шағымын қарау кезiнде қосымша тексеру, сондай-ақ осы Кодекстiң 675-бабында белгiленген тәртiппен қайта тақырыптық тексеру тағайындауға құқылы.   
      3. Шағымды қарау мерзiмi осы Кодекстiң 672-бабында белгiленген тәртiппен тоқтатыла тұруы мүмкiн.   
      4. Шағым салық төлеушi (салық агентi) шағымданған мәселелер шегiнде қаралады.   
      5. Салық төлеушi (салық агентi) шағымды қарауға салықтық тексеру барысында көрсетiлмеген құжаттарды ұсынған жағдайда жоғары тұрған салық қызметi органы мұндай құжаттардың дұрыстығын тақырыптық тексеру барысында анықтауға құқылы.   
      6. Жоғары тұрған салық қызметi органы салық төлеушiнiң (салық агентiнiң) шағымын қарау кезiнде қажет болған жағдайда:   
      1) салық төлеушiге (салық агентiне) және (немесе) салықтық тексеру жүргiзген салық органына шағымда жазылған мәселелер бойынша жазбаша нысанда қосымша ақпарат не түсiнiктеме беру туралы сұрау салу жiберуге;   
      2) осындай органдар мен заңды тұлғалардың құзыретiне жататын мәселелер бойынша мемлекеттiк органдарға және мемлекет жүз процент қатысатын заңды тұлғаларға, сондай-ақ шетел мемлекеттерiнiң құзыреттi органдарына сұрау салу жiберуге;   
      3) шағымда жазылған мәселелер бойынша салық төлеушiмен (салық агентiмен) кездесу өткiзуге;   
      4) салықтық тексеру жүргiзуге қатысқан салық қызметi органдарының қызметкерлерiнен туындаған мәселелер бойынша қосымша ақпарат және (немесе) түсiнiктеме сұратуға құқылы.   
      7. Жоғары тұрған салық қызметi органының шағымды қарау бойынша өз өкiлеттiктерiн жүзеге асыруы кезiнде оның қызметiне араласуға және шағымды қарауға қатысатын лауазымды адамдарға қандай да бiр ықпал етуге тыйым салынады.   
       *Ескерту. 670-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi) Заңдарымен.*

**671-бап. Шағымды қарау нәтижелерi бойынша шешiм шығару**

      1. Жоғары тұрған салық қызметi органы шағымды мәнi бойынша қарауды аяқтаған соң жазбаша нысанда дәлелдi шешiм шығарады және оны салық төлеушiге (салық агентiне) жiбередi немесе тапсырады, ал көшiрмесiн салықтық тексеру жүргiзген салық органына жiбередi.   
      2. Салықтық тексеру нәтижелерi туралы хабарламаға салық төлеушiнiң (салық агентiнiң) шағымын қарау қорытындысы бойынша жоғары тұрған салық қызметi органы мына шешiмдердiң бiрiн шығарады:   
      1) шағым жасалған салықтық тексеру нәтижелерi туралы хабарлама өзгерiссiз, ал шағым қанағаттандырусыз қалдырылсын;   
      2) шағым жасалған салықтық тексеру нәтижелерi туралы хабарламаның толық немесе бiр бөлiгiнiң күшi жойылсын.   
      3. Шағымды қарау нәтижелерi бойынша шағым жасалған хабарламаның бiр бөлiгiнiң күшi жойылған жағдайда салықтық тексеру жүргiзген салық қызметi органы салықтық тексеру нәтижелерi туралы хабарламаға және (немесе) хабарламаға шағымды қарау нәтижелерi бойынша шығарылған жоғары тұрған салық қызметi органының шешiмiне салық төлеушiнiң (салық агентiнiң) шағымын қарау қорытындылары туралы хабарлама шығарады және оны осы Кодекстiң 607-бабында белгiленген мерзiмде салық төлеушiге (салық агентiне) жiбередi.   
      Осы Кодексте белгiленген негiзде және тәртiппен шығарылған жоғары тұрған салық қызметi органының шешiмi салық органдарының орындауы үшiн мiндеттi.

**672-бап. Шағымды қарау мерзiмiн тоқтата тұру**

      1. Шағымды қарау мерзiмi мынадай жағдайларда:   
      1) тақырыптық және қайта тақырыптық тексеру жүргiзгенде – олар аяқталғанға дейiн;   
      2) мемлекеттiк органдарға және мемлекет жүз процент қатысатын заңды тұлғаларға, сондай-ақ шетел мемлекеттерiнiң құзыреттi органдарына сұрау салулар жiберген кезде жауап алған кезге дейiн тоқтатыла тұрады.   
      2. Жоғары тұрған салық қызметi органы тоқтатыла тұру себептерiн көрсете отырып, шағымды қарау мерзiмiнiң тоқтатыла тұратыны туралы салық төлеушiнi (салық агентiн) жазбаша түрде хабардар етедi.   
       *Ескерту. 672-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**673-бап. Жоғары тұрған салық қызметi органы шешiмiнiң**   
                 **нысаны мен мазмұны**

      Жоғары тұрған салық қызметi органының шағымдарды қарау нәтижелерi бойынша шешiмiнде:   
      1) шешiм қабылданған күн;   
      2) салық төлеушiнiң (салық агентiнiң) шағымын қараған салық қызметi органының атауы;   
      3) шағым берген салық төлеушiнiң (салық агентiнiң) тегi, аты, әкесiнiң аты (ол болған жағдайда) не толық атауы;   
      4) сәйкестендiру нөмiрi;   
      5) шағым жасалған салықтық тексерудiң нәтижелерi туралы хабарламаның қысқаша мазмұны;   
      6) шағымның мәнi;   
      7) шағым бойынша шешiм шығару кезiнде жоғары тұрған салық қызметi органы басшылыққа алған Қазақстан Республикасы заңнамасының нормаларына сiлтеме жасалған негiздеме көрсетiлуге тиiс.

**674-бап. Жоғары тұрған салық қызметi органына немесе**  
                **сотқа шағым берудiң салдары**

      1. Жоғары тұрған салық қызметi органына немесе сотқа салық төлеушiнiң (салық агентiнiң) шағым беруi салықтық тексеру нәтижелерi туралы хабарламаның шағым жасалған бөлiгiнде орындалуын тоқтата тұрады.   
      2. Жоғары тұрған салық қызметi органына шағым берiлгенде салықтық тексеру нәтижелерi туралы хабарламаның шағым жасалған бөлiгiнде орындалуы жоғары тұрған салық қызметi органының жазбаша шешiмi шыққанға дейiн және осы Кодекстiң 677-бабының 1-тармағында көрсетiлген кезең өткенге дейiн тоқтатыла тұрады.   
      Салық төлеушi (салық агентi) сотқа шағым (арыз) берген жағдайда салықтық тексеру нәтижелерi туралы хабарламаның шағым жасалған бөлiгiнде орындалуы соттың шағымды (арызды) iс жүргiзуге қабылдаған күнiнен бастап сот актiсi заңды күшiне енгiзiлгенге дейiн тоқтатыла тұрады.  
      3. Салықтық тексеру нәтижелерi туралы хабарламаның күшi жойылған жағдайда салықтық тексеру актiсiнiң салықтық тексеру нәтижелерi туралы хабарламаның шағым жасалған бөлiгiнде ғана күшi жойылады.  
      *Ескерту. 674-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**675-бап. Тақырыптық тексеру тағайындау және жүргiзу**  
                **тәртiбi**

      1. Жоғары тұрған салық қызметi органы салық төлеушiнiң (салық агентiнiң) шағымын қарау кезiнде қажет болған жағдайда, тақырыптық тексеру тағайындауға құқылы.   
      2. Жоғары тұрған салық қызметi органының тақырыптық тексеру тағайындау туралы құжаты тексерiлуге жататын мәселелер көрсетiле отырып, жазбаша нысанда ресiмделедi.   
      Бұл ретте тақырыптық тексерудi жүргiзу, шағым жасалған салықтық тексерудi уәкiлеттi орган жүргiзген жағдайды қоспағанда, нәтижелерiне шағым жасалған салықтық тексерудi жүргiзген салық қызметi органына тапсырылмауға тиiс.   
      3. Тақырыптық тексеру осы Кодексте белгiленген тәртiппен және мерзiмде жүргiзiледi. Бұл ретте тақырыптық тексеру салық қызметi органы жоғары тұрған салық қызметi органының осындай тексеру жүргiзу туралы құжатын алған күннен бастап бес жұмыс күнiнен кешiктiрiлмей басталуға тиiс .   
      4. Деректер жеткiлiктi айқын болмаған немесе толық болмаған, сондай-ақ бұрын тексерiлген мән-жайлар мен құжаттарды тақырыптық тексерудiң барысында жаңа мәселелер туындаған кезде жоғары тұрған салық қызметi органы қайта тексерудi тағайындауға құқылы.   
      5. Шағымды қарау нәтижелерi бойынша шешiм тақырыптық тексерудiң және (немесе) қайта тақырыптық тексерудiң нәтижелерi ескерiле отырып шығарылады. Бұл ретте жоғары тұрған салық қызметi органы осындай тексерулердiң нәтижелерiмен келiспеген жағдайда, ол шағым бойынша шешiм қабылдау кезiнде оларды ескермеуге құқылы, алайда мұндай келiспеушiлiк дәлелдi болуға тиiс.   
       *Ескерту. 675-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010.01.01 бастап қолданысқа енгiзiледi) Заңдарымен.*

**94-тарау. САЛЫҚ ТӨЛЕУШIНIҢ (САЛЫҚ АГЕНТIНIҢ) ШАҒЫМЫН**   
**ҚАРАУДЫҢ НӘТИЖЕЛЕРI БОЙЫНША ШЕШIМДI ҚАЙТА ҚАРАУ ТӘРТIБI**

**676-бап. Салық төлеушiнiң (салық агентiнiң) шағымын**   
                 **қараудың нәтижелерi бойынша шешiмдi қайта**   
                 **қарауды жүзеге асыратын орган**

      Осы Кодексте көзделген ережелерге сәйкес салық төлеушiнiң (салық агентiнiң) салықтық тексерудiң нәтижелерi туралы хабарламаға шағымын қараудың нәтижелерi бойынша шешiмдi қайта қарауды уәкiлеттi орган жүргiзедi.

**677-бап. Уәкiлеттi органға шағым берудiң тәртiбi**

      1. Уәкiлеттi органға шағым салық төлеушi (салық агентi) шағымды қарау нәтижелерi бойынша шешiмдi алған күннен бастап не осы Кодекстiң 670-бабының 1-тармағында аталған мерзiм аяқталған соң жоғары тұрған салық қызметi органының шешiмi болмаған кезде отыз жұмыс күнi iшiнде берiледi.   
      Бұл ретте салық төлеушi (салық агентi) шағым көшiрмесiн салық төлеушiнiң шағымын қараған жоғары тұрған салық қызметi органына жiберуге тиiс.   
      2. Осы баптың 1-тармағында белгiленген мерзiмдi дәлелдi себеппен өткiзiп алған жағдайда бұл мерзiмдi шағым беретiн салық төлеушiнiң (салық агентiнiң) өтiнiшi бойынша уәкiлеттi орган қалпына келтiруi мүмкiн.   
      3. Өткiзiп алған шағым беру мерзiмiн қалпына келтiру мақсатында уәкiлеттi орган оған қатысты салықтық тексеру жүргiзiлетiн жеке тұлғаның, сондай-ақ салық төлеушiнiң (салық агентiнiң) басшысының және (немесе) бас бухгалтерiнiң (ол болған жағдайда) науқастанып қалуын дәлелдi себеп деп таниды.   
      Осы тармақтың ережесi оған қатысты салықтық тексеру жүргiзiлетiн жеке тұлғаларға, сондай-ақ ұйымдық құрылымы жоғарыда көрсетiлген тұлғалар болмаған кезде олардың орнын ауыстыратын тұлғалардың болуын көздемейтiн салық төлеушiлерге (салық агенттерiне) қолданылады.   
      Бұл ретте салық төлеушi (салық агентi) шағым берудiң өткiзiп алған мерзiмiн қалпына келтiру туралы өтiнiшке осы тармақтың бiрiншi бөлiгiнде көрсетiлген адамдардың науқастанып қалу фактiсiн растайтын құжатты және осындай салық төлеушiнiң (салық агентiнiң) ұйымдық құрылымын белгiлейтiн құжатты қоса беруге тиiс.   
      4. Өткiзiп алған шағым беру мерзiмiн жоғары тұрған уәкiлеттi органның қалпына келтiруi туралы салық төлеушiнiң (салық агентiнiң) өтiнiшi салық төлеушi (салық агентi) шағым мен өтiнiштi осы баптың 3-тармағында көрсетiлген адамдардың науқасынан жазылған күнiнен бастап он жұмыс күнiнен кешiктiрмей берген жағдайда ғана қанағаттандырылады.   
      5. Уәкiлеттi органға шағым беру осы баптың ережелерi ескерiле отырып, осы Кодекстiң 667-бабында көзделген тәртiппен жүзеге асырылады.

**678-бап. Уәкiлеттi органға жiберiлетiн шағымның нысаны**  
                 **мен мазмұны**

      1. Уәкiлеттi органға жiберiлетiн шағым нысаны мен мазмұны бойынша осы Кодекстiң 668-бабында белгiленген талаптарға жауап беруге тиiс.   
      2. Уәкiлеттi органға жiберiлетiн шағымға салық төлеушiнiң (салық агентiнiң) шағымын қараған жоғары тұрған салық қызметi органы шешiмiнiң көшiрмесi қоса тiркелуге тиiс.

**679-бап. Шағымды қараудан бас тарту**

      1. Уәкiлеттi органның шешiмдi қараудан бас тартуы, осы баптың ережелерi ескерiле отырып, осы Кодекстiң 669-бабында белгiленген жағдайларда және тәртiппен жүзеге асырылады.  
      2. Уәкiлеттi органның осы Кодекстiң 669-бабының 1-тармағының 1), 2) және 3) тармақшаларында көзделген жағдайларда шешiмдi қараудан бас тартуы, егер салық төлеушi (салық агентi) жол берiлген бұзушылықтарды жойса, оны осы Кодекстiң 677-бабының 1-тармағында белгiленген мерзiм шегiнде қайтадан шағым беру құқығынан айырмайды.  
      Осы Кодекстiң 669-бабы 1-тармағының 4) тармақшасында көзделген жағдайда салық төлеушi (салық агентi) уәкiлеттi органға қайтадан шағым беруге құқылы емес.  
      *Ескерту. 679-бапқа өзгерту енгiзiлдi - ҚР 2009.11.16* N 200-IV *(2010.01.01 бастап қолданысқа енгiзiледi) Заңымен.*

**680-бап. Уәкiлеттi органға жiберiлген шағымды қарау**   
                 **тәртiбi**

      1. Осы Кодексте белгiленген тәртiппен берiлген, уәкiлеттi органға жiберiлген шағымды уәкiлеттi орган - оның тiркелген күнiнен бастап отыз жұмыс күнiнен аспайтын мерзiмде, ал мониторингке жататын iрi салық төлеушiлердiң шағымдарын, осы Кодекстiң 670-бабының 2-тармағында және 6-тармағының 2) тармақшасында көзделген жағдайларды қоспағанда, тiркелген күнiнен бастап қырық бес жұмыс күнiнен аспайтын мерзiмде қарайды.   
      2. Уәкiлеттi орган шағымды қарауды осы баптың ережелерiн ескере отырып, осы Кодекстiң 670-бабында көзделген тәртiппен жүзеге асырады.   
      3. Уәкiлеттi орган шағымды қарау бойынша өз өкiлеттiктерiн жүзеге асырған кезде оның қызметiне араласуға және шағымды қарауға қатысатын лауазымды адамдарға қандай да бiр ықпал етуге тыйым салынады.

**681-бап. Уәкiлеттi органға жiберiлген шағым бойынша шешiм**  
                 **шығару**

      1. Уәкiлеттi орган шағымды мәнi бойынша қарауды аяқтаған соң жазбаша нысанда дәлелдi шешiм шығарады және оны өтiнiш берушi салық төлеушiге (салық агентiне) жiбередi немесе тапсырады, ал көшiрмесiн салық төлеушiнiң (салық агентiнiң) шағымын қараған салық органына жiбередi.   
      2. Шағымды қарау қорытындысы бойынша уәкiлеттi орган:   
      1) шағымды қанағаттандырусыз қалдыруға;   
      2) салық органының шағым жасалған шешiмiнiң күшiн жоюға;   
      3) шешiмдi өзгертуге немесе жаңа шешiм шығаруға құқылы.   
      3. Осы Кодексте белгiленген негiзде және тәртiппен шығарылған уәкiлеттi органның шешiмi салық органдарының орындауы үшiн мiндеттi.

**682-бап. Шағымды қарау мерзiмiн тоқтата тұру**

      Уәкiлеттi органға жiберiлген шағымды қарау мерзiмi осы Кодекстiң 672-бабында белгiленген жағдайларда және тәртiппен тоқтатыла тұрады.

**683-бап. Уәкiлеттi орган шешiмiнiң нысаны мен мазмұны**

      Уәкiлеттi органның шешiмiнде:   
      1) шешiмнiң қабылданған күнi;   
      2) шағым берген салық төлеушiнiң (салық агентiнiң) тегi, аты, әкесiнiң аты (ол болған жағдайда) не толық атауы;   
      3) сәйкестендiру нөмiрi;   
      4) жоғары тұрған салық қызметi органының шағым жасалып отырған шешiмiнiң қысқаша мазмұны;   
      5) шағымның мәнi;   
      6) Қазақстан Республикасы заңнамасының нормаларына сiлтеме жасалған негiздеме мен қорытындылар көрсетiлуге тиiс.

**684-бап. Уәкiлеттi органға шағым берудiң салдары**

      1. Уәкiлеттi органға шағым беру жазбаша шешiм шығарылғанға дейiн салықтық тексеру нәтижелерi туралы хабарламаның орындалуын шағым жасалған бөлiгiнде тоқтата тұрады.   
      2. Салықтық тексеру нәтижелерi туралы хабарламаның күшi жойылған жағдайда салықтық тексеру актiсiнiң салықтық тексеру нәтижелерi туралы хабарламаның шағым жасалған бөлiгiнде ғана күшi жойылады.

**685-бап. Тақырыптық тексеру тағайындау және жүргiзу**  
                 **тәртiбi**

      1. Уәкiлеттi орган салық төлеушiнiң (салық агентiнiң) шағымын қарау кезiнде, қажет болған жағдайда тақырыптық тексеру тағайындауға құқылы.   
      2. Тақырыптық тексерудi тағайындау және жүргiзу осы баптың ережелерi ескерiле отырып, осы Кодекстiң 675-бабында белгiленген тәртiппен жүзеге асырылады.   
      3. Уәкiлеттi орган нәтижелерiне шағым жасалған салықтық тексерудi жүргiзген салық органына, сондай-ақ салық төлеушiнiң салықтық тексеру нәтижелерi туралы хабарламаға шағымын қараған салық органына тақырыптық тексеру жүргiзудi тапсырмауға тиiс.   
      4. Уәкiлеттi органға жiберiлген шағым бойынша шешiм тақырыптық тексеру және (немесе) қайта тақырыптық тексеру нәтижелерi ескерiле отырып шығарылады. Бұл ретте уәкiлеттi орган осындай тексерулердiң нәтижелерiмен келiспеген жағдайда, ол шағым бойынша шешiм қабылдау кезiнде оларды ескермеуге құқылы, алайда мұндай келiспеушiлiк дәлелдi болуға тиiс.   
       *Ескерту. 685-бапқа өзгерту енгiзiлдi - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**95-тарау. САЛЫҚ ҚЫЗМЕТI ОРГАНДАРЫ ЛАУАЗЫМДЫ АДАМДАРЫНЫҢ**   
**ӘРЕКЕТIНЕ (ӘРЕКЕТСIЗДIГIНЕ) ШАҒЫМ ЖАСАУ ТӘРТIБI**

**686-бап. Шағым жасау құқығы**

      Салық төлеушiнiң немесе оның уәкiлеттi өкiлiнiң жоғары тұрған салық қызметi органына немесе сотқа салық қызметi органдары лауазымды адамдарының әрекетiне (әрекетсiздiгiне) шағым жасауға құқығы бар.

**687-бап. Шағым жасау тәртiбi**

      Салық қызметi органдары лауазымды адамдарының әрекетiне (әрекетсiздiгiне) Қазақстан Республикасының Заңдарында көзделген тәртiппен шағым жасалады.

**688-бап. Салық қызметi органдары лауазымды адамдарының**   
                 **Қазақстан Республикасының салық заңнамасын**   
                 **бұзғаны үшiн жауаптылығы**

      Салық қызметi органдарының Қазақстан Республикасы салық заңнамасының бұзылуына кiнәлi лауазымды адамдары Қазақстан Республикасының заңдарында белгiленген тәртiппен жауаптылықта болады.

*Қазақстан Республикасының*   
*Президентi                                      Н. Назарбаев*